
PIRMA DALIS 


PIRMAS SKYRIUS 


Šviesa - visos būties šaltinis - turi daugiau pavidalų negu dangus žvaigždžių. 
Pakanka vienos taurios minties, kad tavo šviesa suspindėtų. Bet vienintelė klai- 
da gali išdeginti sielos mišką ir užtemdyti visų dangų žvaigždes. Ir rusenančios 
pražudytos meilės ar prarasto tikėjimo žarijos teigs tau, kad esi žuvęs, kad to- 
liau gyventi nebegali. Bet tai netiesa. Visada netiesa. Kad ir ką tu darai, kad ir 
kur paklysti, šviesa neišnyksta. Jei labai panorėsi, visi gražūs nebegyvi vidiniai 
dalykai gali prisikelti. Širdis nemoka atsižadėti vilties, nes nemoka meluoti. 
Pakeli akis nuo puslapio, paskęsti nepažįstamo Žmogaus šypsenoje, ir paieškos 
prasideda iš naujo. Nebe tokios kaip anksčiau. Visada skirtingos. Visada kas 
nors kitaip. Bet naujas miškas, atželiantis sielos ugniavietėje, kartais keroja ir 
tarpsta labiau negu prieš gaisrą. Ir jei neišklysi iš naujojo vidinės šviesos rato, 
viską dovanodamas ir niekada nenuleisdamas rankų, anksčiau ar vėliau atsi- 
dursi ten, kur meilė ir grožis sukūrė pasaulį: pradžioje. Pradžioje. Pradžioje. 

— Sveikas, Linai, tai bent dienos pradžia! - sušuko Vikramas iš tamsaus 
tvankaus kambario. - Kaip tu mane radai? Kada grįžai? 

- Ką tik, - atsakiau tebestovėdamas prie plačių įstiklintų verandos į gatvę 
durų. - Kažkas pasakė, kad tu čia. Išeik trumpam į lauką. 

— Ne, ne, tu eik į vidų, brolau, - nusijuokė Vikramas. - Susipažink su vai- 
kinais! 

Aš svyravau. Mano akys, pilnos dangaus, tamsiame kambaryje įžiūrėjo tik 
šešėlių tumulus. Aiškiai mačiau tik du pro uždarytas langines prasiskverbusius 
šviesos kalavijus, pervėrusius hašišo ir degintos vanilės - rudojo heroino - 
kvapų prisisunkusius debesis. 

Prisimindamas tą dieną, svaigų kvapą, šešėlius ir kambarį perskrodusią švie- 
są, klausiu savęs, ar tik ne nuojauta laikė mane ant slenksčio ir neleido įeiti. Klau- 
siu savęs, kaip būtų pasikeitęs mano gyvenimas, jei būčiau apsisukęs ir nuėjęs. 

Mes renkamės poelgius it galimybių medžio šakas. Nuo tos dienos Vikra- 
mas ir nepažįstamieji iš ano kambario tris lietinguosius metų laikus buvo nau- 
jos šakos bendrame miške, didmiesčio džiunglėse, kuriose augo meilė, mirtis 
ir prisikėlimas. 


Aiškiai prisimenu tik dvejonės akimirką, kuri tuo metu visai neatrodė svar- 
bi: Vikramas žengia iš tamsos, čiumpa mane už alkūnės, traukia į vidų, o aš 
krūpteliu nuo jo prakaituoto prisilietimo. 

Beveik visą didžiulį stačiakampį kambarį užėmė lova, tris metrus besidrie- 
kianti palei kairę sieną. Joje išsitiesęs gulėjo vyras ar vyro lavonas sidabriška pi- 
žama, sukryžiavęs ant krūtinės rankas. Kiek pastebėjau, jo krūtinė nesikilnojo. 
Ant lovos sėdėjo du vyrai, vienas - iš kairės nejudančio kūno pusės, kitas - iš 
dešinės, ir ruošė čilamus“. 

Aukštai ant sienos, tiesiai virš negyvo ar kietai miegančio žmogaus galvos, 
kabėjo milžiniškas Zaratustros, parsų“ pranašo, paveikslas. 

Kai akys apsiprato su tamsa, priešais prie galinės sienos tarp dviejų sunkių 
senovinių komodų išvydau tris didelius krėslus, kiekviename sėdėjo po vyrą. 

Grindys buvo užtiestos didžiuliu brangiu persišku kilimu, visur pilna nuo- 
traukų žmonių tradiciniais parsų drabužiais. Man iš dešinės, priešais lovą, ant 
tualetinio staliuko marmuriniu viršumi stovėjo grotuvas. Palubėje lėtai, beveik 
nesklaidydami kambaryje tvyrančių dūmų debesų, sukosi du ventiliatoriai. 

Vikramas pro lovą nuvedė mane prie vyro, sėdinčio pirmame iš trijų krėslų. 
Jis buvo baltasis kaip aš, bet aukštesnis: ilgas kūnas ir dar ilgesnės kojos buvo 
iškėtoti lyg gulint vonioje. Iš pažiūros turėjo apie trisdešimt penkerius metus. 

- Konkanonas, - pristatė Vikramas, stumdamas mane į priekį. - Iš IRA. 

Ranka, paspaudusi manąją, buvo šilta, sausa ir labai stipri. 

— Velniop IRA! — atrėžė jis su Šiaurės Airijos gyventojo akcentu. — Aš iš 
Alsterio savanorių pajėgų, UV Ę, bet neverta tikėtis, kad šikniai laukiniai, tokie 
kaip Vikramas, tai supras. 

Man patiko jo drąsus žvilgsnis. Man nepatiko jo užgaulūs žodžiai. Linkte- 
lėjęs ištraukiau ranką. 

- Neklausyk jo, - tarė Vikramas. - Jis kalba daug ir bjauriai, bet moka links- 
mintis kaip joks kitas iš mano sutiktų užsieniečių. 

Jis trūktelėjo mane prie vidurinio vyro krėslų eilėje. Kai priėjau, jaunuolis 
papsėdamas kaip tik įžiebė čilamą su hašišu, pridegtą vyriškio iš trečio krėslo. 
Degtuko liepsnelę įsiurbus į pypkę, iš čilamo galvutės staiga pliūptelėjusi ugnis 
sutvisko jaunuoliui virš galvos. 

- Bom šankar"! - sušuko Vikramas, siekdamas pypkės. - Linai, čia Navynas 


Ę Molinis hašišo ir marihuanos rūkymo įtaisas, panašus į kūgio formos pypkę su nugludintu 
akmenuku viduje vietoj filtro (čia ir toliau - vertėjos pastabos). 

sa Zoroastrizmo išpažinėjai, kilę iš Persijos (Irano), bet nuo VII amžiaus gyvenantys Indijoje. 

Li Šankara - vienas dievo Šivos vardų. Prieš užsirūkant čilamą, įprasta šitaip prašyti jo palai- 
minimo. 


Aderis. Privatus seklys. Garbės žodis. Navynai, čia Linas, apie kurį tau pasako- 
jau, lūšnyno daktaras. 

Jaunuolis atsistojo paspausti man rankos. 

- Žinai, - tarė jis kreivai šypsodamasis, - aš dar ne kažin koks seklys. 

- Nieko baisaus, - nusišypsojau ir aš. - Aš ne kažin koks daktaras, skalsu 
kalbos. 

Trečias vyras, tas, kuris pridegė čilamą, užsitraukė ir pasiūlė pypkę man. Aš 
šypsodamasis atsisakiau, ir jis perdavė čilamą vienam iš vyrų ant lovos. 

— Vinsonas, - prisistatė jis ir paspaudė ranką it didelis laimingas šunėkas. — 
Stiuartas Vinsonas. Daug apie tave girdėjau, brolau. 

— Apie Liną girdėjo kiekviena gyva šūdina galva, - įsiterpė Konkanonas, 
imdamas pypkę iš vyro ant lovos. - Vikramas visiems ausis išūžė it sumautas 
garbintojas. Linas toks, Linas anoks, Linas pasaulio bamba. Prisipažink, Vikra- 
mai, tu jam čiulpei? Ar jis ko nors vertas, ar visa tik plepalai? 

— Jėzau, Konkanonai! - tarė Vinsonas. 

— O kas? - paklausė Konkanonas išplėtęs akis. - Kas? Aš tik paklausiau. In- 
dija vis dar laisva šalis, tiesa? Bent jau tos dalys, kur kalbama angliškai. 

— Nekreipk į jį dėmesio, - atsiprašomai gūžtelėjo pečiais Vinsonas. - Jis 
kitaip negali. Šikniaus sindromas, nieko nepadarysi. 

Stiuartas Vinsonas, tvirtai sudėtas amerikietis plataus ryškių bruožų veido 
ir tankia šviesių sutaršytų plaukų kupeta it kokio jūrų nuotykių ieškotojo, vie- 
nišo jachtos savininko, iš tikrųjų buvo klestintis narkotikų prekiautojas. Buvau 
apie jį girdėjęs, kaip ir jis buvo girdėjęs apie mane. 

- Džamalis, - tarė Vikramas, nepaisydamas Vinsono su Konkanonu ir pri- 
statydamas mane vyrui, sėdinčiam kairėje lovos pusėje. - Įveža žaliavą, grūda, 
suka ir rūko. Vieno Aktoriaus Teatras. 

— Vieno Aktoriaus Teatras, - pakartojo Džamalis. 

Jis buvo liesas, su plačiausiu tarpuakiu, apsikarstęs amuletais. Užhipnoti- 
zuotas tokio šventumo, pradėjau juos skaičiuoti ir atpažinau penkių svarbiau- 
sių tikybų simbolius, bet paskui mano akys nukrypo į jo šypseną. 

- Vieno Aktoriaus Teatras, - tariau. 

— Vieno Aktoriaus Teatras, - pakartojo jis. 

— Vieno Aktoriaus Teatras, - tariau aš. 

— Vieno Aktoriaus Teatras, - pakartojo jis. 

Būčiau toliau taip bendravęs, bet Vikramas sutrukdė. 

- Bilis Bhasu, - tarė jis, mostelėdamas ranka į nediduką labai smulkų gels- 
vaodį vyrą, sėdintį kitapus nejudančio kūno. Bilis Bhasu sveikindamasis sudėjo 
rankas ir toliau valė vieną iš čilamų. — Bilis Bhasu - tiekėjas, - paskelbė Vikra- 

mas. - Jis gaus viską, ko nori. Viską viską - nuo merginos iki ledų. Išbandyk jį. 
Tai tiesa. Paprašyk atnešti ledų. Jis tučtuojau atneš. Paprašyk! 

- Nenoriu. 

— Bili, atnešk Linui ledų! 

— Jau einu, - atsakė Bilis, padėdamas čilamą. 

- Ne, Bili, - tariau kilstelėdamas ranką. - Aš nenoriu ledų. 

- Bet tu dievini ledus, - spyrėsi Vikramas. 

— Ne tiek, kad jų atnešti siųsčiau žmogų, Vikramai. Nusiramink. 

- Jei jau jis eina ko nors atnešti, - sušuko Konkanonas iš tamsos, - aš siūlau 
ledų ir merginą. Dvi merginas. Ir mikliai, pist pist. 

— Girdėjai, Bili? - paragino Vikramas. 

Jis prisiartino prie Bilio ir ėmė traukti šį nuo lovos, kad eitų ledų, bet žemu 
skambiu balsu prabilo žmogus, tįsantis ant lovos, ir Vikramas sustingo, lyg 
būtų išvydęs ginklo vamzdį. 

- Vikramai, - tarė balsas, - tu gadini man kaifą, žmogeli. 

— Velnias! Velnias! Velnias! Atleisk, Denisai, - pralemeno Vikramas. - Aš tik 
pažindinu Liną su vaikinais ir... 

- Linai, - kreipėsi vyras ant lovos ir atsimerkęs įsistebeilijo į mane. 

Akys buvo stulbinamai šviesios, pilkos ir švytėjo it aksomas. 

— Mano vardas Denisas. Malonu susipažinti. Jauskis kaip namie. Mi casa, es 
su Casa. 

Aš žengiau į priekį, paspaudžiau glebią it paukščio sparnas Deniso ranką 
ir vėl grįžau į kojūgalį. Denisas nulydėjo mane akimis. Jo lūpose žaidė švelni 
laiminanti šypsena. 

- Oho)! - tyliai tarė Vinsonas ir priėjęs atsistojo greta manęs. - Denisai, bro- 
lau! Malonu tave matyti sugrįžusį! Kaip ten anapus? 

- Ramu, - tebesišypsodamas man progiesmiu ištarė Denisas. - Labai ramu. 
Buvo dar prieš kelias akimirkas. 

Prie mūsų priėjo Konkanonas ir Navynas Aderis, privatus seklys. Visi spok- 
sojo į Denisą. 

— Tai didelė garbė, Linai, - tarė Vikramas. - Denisas žiūri į tave. 

Stojo trumpa tyla. Ją sudrumstė Konkanonas. 

- Tai gražiausia! - suniurnėjo jis, dantingai šypsodamasis. - Sėdžiu čia šešis 
sumautus mėnesius, žarstau sąmojus ir išmintį, rūkau tavo kanapes ir geriu 
tavo viskį, o tu atsimerki tik du kartus. Linas įžengia pro duris, o tu stebeiliji į 
jį, lyg jis būtų liepsnos apsiaustas. Kas aš, Denisai, paskutinis šūdžius? 


ž Mano namai - tavo namai (isp.). 


— Taikliai pasakyta, - ramiai ištarė Vinsonas. 

Konkanonas atšiauriai nusijuokė. Denisas susiraukė. 

— Konkanonai, - sušnibždėjo jis, - myliu tave kaip draugišką šmėklą, bet tu 
gadini man kaifą. 

— Atsiprašau, Denisai, vaikine, - išsišiepė Konkanonas. 

- Linai, - sukuždėjo Denisas: nei jo galva, nei kūnas nė nekruštelėjo, - ne- 
manyk, kad esu nemandagus, bet dabar turiu ilsėtis. Buvo malonu susipažinti. 

Jis vienu laipsniu pasuko galvą į Vikramą. 

- Vikramai, - sušnibždėjo skardžiu griausmingu bosu. - Prašom ramintis. 
Tu gadini man kaifą. Būčiau dėkingas, jei liautumeis. 

- Žinoma, Denisai. Atleisk. 

— Bili Bhasu? - tyliai ištarė Denisas. 

— Klausau, Denisai. 

— Velniop ledus. 

— Velniop ledus, Denisai? 

— Velniop ledus. Niekas negaus ledų. Bent šiandien. 

— Gerai, Denisai. 

— Dėl ledų aišku? 

— Velniop ledus, Denisai. 

— Nenoriu girdėti žodžio „ledai“ mažiausiai tris mėnesius. 

— Gerai, Denisai. 

— Puiku. Dabar, Džamali, prikimšk man dar vieną čilamą. Didelį ir stiprų. 
Milžinišką. Legendinį. Tai būtų gailestingumo aktas, beveik stebuklas. Sudiev 
visiems tam kartui. 

Denisas sukryžiavo rankas ant krūtinės, užsimerkė ir ilsėjosi toliau: sustin- 
go kaip numirėlis įkvėpdamas tik penkiskart per minutę. 

Niekas nejudėjo, niekas nekalbėjo. Džamalis, iš uolumo iškoręs liežuvį, pri- 
kimšo legendinį čilamą. Visas kambarys spoksojo į Denisą. Griebiau Vikramą 
už marškinių. 

— Greičiau dingstam iš čia, - tariau vilkdamas jį iš kambario. - Sudiev vi- 
siems tam kartui. 

— Ei, palaukit manęs! - sušuko įkandin Navynas, lėkdamas pro įstiklintas 
duris. 

Gatvėje grynas oras Vikramą su Navynu kaipmat prablaivė. Jie paspartino 
žingsnį, taikydamiesi prie manojo. 

Vėjelis, prasiveržęs pro pavėsingą triaukščių pastatų ir lapuotų platanų kori- 
dorių, nuo netolimos Sasuno prieplaukos atpūtė žvejų laivelių smarvę. 

Tarp medžių liejosi saulės šviesa. Eidamas iš tamsos į šviesą, taškydamas vis 

naujus baltos kaitros klanus, jaučiau, kaip į mane plūsta, o paskui su medžių 
paunksnės atoslūgiu senka saulė. 

Dangus buvo miglotai mėlynas: jūros išplautas stiklas. Ant autobusų stogų 
į vėsesnes miesto dalis važiavo varnos. Drąsiai ir nuožmiai šaukė vežimėlių 
traukikai. 

Tokiomis giedromis dienomis Bombėjaus gyventojai - mumbaikarai mėgs- 
ta garsiai dainuoti, ir aš, eidamas pro vyriškį, žingsniuojantį į priešingą pusę, 
išgirdau jį niūniuojant tą pačią meilės dainą hindi, kurią niūniavau aš. 

- Įdomu, - tarė Navynas. - Jūs dainuojat tą pačią dainą. 

Aš nusišypsojau ir jau ketinau padainuoti dar kelias eilutes, kaip daroma 
melsvo stiklo dienomis Bombėjuje, bet mus pertraukė Vikramas. 

- Tai kaip sekėsi? - paklausė. - Atvežei? 

Viena iš priežasčių, kodėl nelabai dažnai važiuoju į Goa, yra amžini pažįs- 
tamų prašymai ką nors ten padaryti. Prieš tris savaites pasakiau Vikramui, kad 
turiu reikalų Goa, ir jis paprašė paslaugos. 

Jis užstatė motinos vestuvinį papuošalą lupikautojui, kad gautų grynųjų. 
Tai buvo vėrinys, nusagstytas nedideliais rubinais. Vikramas grąžino skolą, bet 
lupikautojas atsisakė grąžinti vėrinį. Liepė Vikramui pačiam jį atsiimti Goa. 
Žinodamas, kad lupikautojas gerbia Sandžajaus mafiją, kuriai aš dirbau, Vikra- 
mas paprašė pas jį užsukti. 

Aš tai padariau ir atgavau vėrinį, bet Vikramas pervertino lupikautojo pa- 
garbą Sandžajaus gaujai. Sugaišau savaitę, o jis vedžiojo mane už nosies, at- 
šaukdamas vieną susitikimą po kito, palikdamas užgaulias Žinutes apie mane 
ir Sandžajaus mafiją, kol galop sutiko vėrinį grąžinti. 

Bet tada jau buvo vėlu. Jis buvo stambi žuvis, bet mafija, kurią įžeidė, buvo 
žvejybos laivas. Aš iškviečiau keturis vietinius, dirbančius Sandžajui. Mes ap- 
talžėme banditus, pasamdytus jo ginti, ir šie pabėgo. 

Tada susitikome su juo. Jis grąžino vėrinį. Paskui vienas iš vietinių garbingai 
jį įveikė ir daužė jau negarbingai, kol išaiškino, ką reiškia pagarba. 

— Na? - paragino Vikramas. - Atgavai ar ne? 

- Še, - tariau traukdamas vėrinį iš striukės kišenės ir duodamas Vikramui. 

— Oho! Atgavai! Žinojau, kad galiu tavimi pasikliauti. Ar Denis tau pridarė 
daug rūpesčių? 

- Išbrauk tą paskolų šaltinį iš savo sąrašo, Vikramai. 

— Thyk, - atsakė jis. Gerai. 

Jis iškratė vėrinį su brangakmeniais iš mėlyno šilkinio maišelio. Rubinai, 
įžiebti saulės, kraujavo jam į saują. 

— Klausyk, aš... Aš nešu jį namo mamai. Iškart. Pavežti jus taksi? 

- Tau į kitą pusę, - pasakiau, Vikramui sustabdžius pravažiuojantį taksi. — 
Aš pėsčias grįšiu į „Leopoldą“, palikau ten motociklą. 

— Jei neprieštarauji, - tyliai paprašė Navynas, - norėčiau galelį paėjėti 
kartu. 

- Kaip nori, - atsakiau žiūrėdamas, kaip Vikramas dėl visa pikta deda šilki- 
nį maišelį į vidinę marškinių kišenę. 

Jis jau ruošėsi sėsti į taksi, bet aš sulaikiau ir pasilenkęs arčiau tyliai paklau- 
siau: 

— Ką tu darai? 

— Ką turi omeny? 

— Man apie kvaišalus nepameluosi, Vikramai. 

— Kas meluoja? - pasipiktino jis. - Na, užsitraukiau kelis kartus rudojo cuk- 
raus, štai ir viskas. Tai kas? Heroinas Konkanono. Jis už jį sumokėjo, aš... 

— Raminkis. 

— Aš visada ramus. Juk pažįsti mane. 

— Kai kas gali atsikratyti priklausomybės, Vikramai. Galbūt Konkanonas - 
vienas iš jų. Tu nesi vienas iš jų. Pats supranti. 

Jis nusišypsojo, ir valandėlę priešais mačiau ankstesnį Vikramą: anas būtų 
vykęs vėrinio į Goa neprašydamas nei mano, nei kieno nors kito pagalbos; 
anas visų pirma nebūtų užstatęs motinos vestuvinio papuošalo lupikautojui. 

Įsėdus į taksi, šypsena išdilo jam iš akių. Nulydėjau akimis nuvažiuojantį, 
nerimaudamas dėl jam, meilės sužlugdytam optimistui, iškilusio pavojaus. 

Aš nužingsniavau toliau, Navynas prisigretino prie manęs. 

- Jis daug kalba apie tą merginą, anglę, - prabilo jis. 

— Tai viena tų istorijų, kurios turėtų baigtis laimingai, bet paprastai nesi- 


baigia. 
- Jis daug kalba ir apie tave, - pridūrė Navynas. 
- Jis per daug kalba. 
- Jis kalba apie Karlą, Didjė ir Lizą. Bet daugiausia apie tave. 
- Jis per daug kalba. 


— Jis man sakė, kad tu pabėgai iš kalėjimo, - tarė Navynas. - Ir kad tavęs 
ieško policija. 

Aš sustojau. 

— Dabar tu per daug kalbi. Kas čia, epidemija? 

- Ne, leisk man paaiškinti. Tu padėjai vienam mano draugui, Aslanui... 

— Ką? 

— Mano draugui... 

— Apie ką tu kalbi? 

- Vieną naktį prieš porą savaičių, netoli Balardo prieplaukos. Tu padėjai 
jam bėdoje. 

Mano pusėn per Balardo rajoną po vidurnakčio lekia jaunuolis, plati gatvė 
abipus - užrakintų krautuvių siena, niekur nepasidėsi, kai pasivys persekioto- 
jai, jaunuolis sustoja, žibintai meta ant gatvės medžių šešėlius, jaunuolis pasi- 
ruošęs kovoti vienas, paskui nebe vienas. 

- Tai kas? 

— Jis mirė. Prieš tris dienas. Bandžiau tavęs ieškoti, bet tu buvai Goa. Pasi- 
naudojau proga ir pranešu dabar. 

— Ką praneši? 

Jis krūptelėjo. Kalbėjau atšiauriai, nes jis paminėjo pabėgimą iš kalėjimo, be 
to, norėjau, kad greičiau eitų prie reikalo. 

- Mes susidraugavome universitete, - ramiai pasakė. - Jis mėgdavo naktį 
klaidžioti pavojingose vietose. Kaip aš. Kaip tu, antraip nebūtum ten buvęs tą 
naktį, kai jam padėjai. Maniau, norėtum žinoti. 

- Juokauji? 

Mes stovėjome skystoje paunksnėje. Mus skyrė keli coliai, aplinkui sūkuria- 
vo gatvė. 

— Ką turi omeny? 

- Tu prabilai apie pabėgimą iš kalėjimo tik dėl to, kad praneštum man liūd- 
ną žinią apie Aslano mirtį? Tik todėl? Tu trenktas ar iš tiesų toks mielas? 

— Ko gero, - atšovė jis, įsižeidęs ir suirzęs, — iš tiesų toks mielas. Pernelyg 
mielas, todėl nemaniau, kad įžvelgsi mano žodžiuose ką tik nori, išskyrus tie- 
sioginę prasmę. Atleisk, kad sutrukdžiau. Nieku gyvu nenorėjau. Atsiprašau. 
Lik sveikas. 

Aš jį sulaikiau. 

- Palauk! - šūktelėjau. - Palauk. 

Jis atrodė visiškai nuoširdus: tiesus žvilgsnis, savimi pasitikinti laikysena ir 
šypsena, pilna šviesos. Savus nujauti. Nujaučiau, kad šis vaikinas, jaunas vyras, 
stovintis priešais, toks drąsus ir toks įskaudintas, yra savas žmogus. Jis atrodė 
visiškai patikimas, o tai matai nedažnai. 

— Tiek to, aš kaltas, - tariau kilstelėdamas ranką. 

— Nieko baisaus, - atsiliepė jis ir nusiramino. 

— Taigi grįžkime prie Vikramo, kuris tau papasakojo apie pabėgimą iš ka- 
lėjimo. Tokia informacija gali sudominti Interpolą ir visada sudomina mane. 
Juk supranti? 

Tai nebuvo klausimas, ir jis tai žinojo. 

— Velniop Interpolą. 

— Tu seklys. 

- Seklius irgi velniop. Tai informacija apie draugą, kurią sužinojęs neslepi 
nuo draugo. Ar niekas tavęs šito nemokė? Aš užaugau šiose gatvėse, kaip tik 
čia, ir Žinau. 

- Bet mes ne draugai. 

— Dar ne, - nusišypsojo Navynas. 

— Tau patinka vaikščioti? 

— Man patinka vaikščioti ir kalbėti, - tarė jis, taikydamas žingsnį prie mano- 
jo tarp gyvatiškų žmonių judėjimo linijų. 

— Velniop Interpolą, - pakartojo po valandėlės. 

— Tau tikrai patinka kalbėti, tiesa? 

— Ir vaikščioti. 

— Gerai, papasakok man tris labai trumpas pasivaikščiojimų istorijas. 

— Žinoma. Puiku. Apie ką pirmoji pasivaikščiojimų istorija? 

— Apie Denisą. 

— Žinai, - nusijuokė Navynas, aplenkdamas moterį, nešiną milžinišku ma- 
kulatūros ryšuliu ant galvos, - aš ten irgi buvau pirmą kartą. Prie vaizdų, ku- 
riuos matei savo akimis, galiu pridurti tik girdus. 

— Tai pridurk girdus. 

— Jo tėvai mirė. Visi kalba, kad jis buvo siaubingai priblokštas. Jie maudėsi 
aukse. Turėjo kažkokį patentą, labai pelningą. Denisui liko šešiasdešimt mili- 
jonų. 

— Tas kambarys nevertas šešiasdešimties milijonų. 

— Kol jis ištiktas transo, turtas valdomas pagal įgaliojimą, - paaiškino Na- 
vynas. 

— Turi omeny, kol jis gulinėja? 

— Tai ne šiaip gulinėjimas. Miegodamas Denisas pasiekia samadhį . Jo širdies 
tvinksniai ir kvėpavimas sulėtėja vos ne iki nulio. Dažnai jis beveik miręs. 

— Nemuilink man akių, sekly. 

— Nemuilinu, - nusijuokė jis. - Pernai keli gydytojai pasirašė mirties liudi- 
jimus, bet Denisas visada pabusdavo. Džamalis, Vieno Aktoriaus Teatras, turi 
jų visą pluoštą. 

— Puiku, vadinasi, Denisas kartais beveik nebegyvas. Nepavydžiu jo dvasi- 
ninkui ir jo buhalteriui. 

- Kol Denisas ištiktas transo, jo turtas valdomas pagal įgaliojimą, ir jam lie- 


Ž Aukščiausia meditacijos pakopa, susiliejimas su dievybe (gyvam arba po mirties). 

ka pakankamai nusipirkti butui, kuriame ką tik lankėmės, ir tinkamai palaikyti 
gyvybę, ištiktam transo. 

- Tu viską girdėjai ar kai ką pats išsiaiškinai? 

— Ir taip, ir taip. 

- Ką gi, - tariau stabtelėdamas, kol prieš mus gręžėsi automobilis. - Ne- 
suprantu jo numerio, bet tiesiai sakau - kaip gyvas nemačiau geriau negyvėlį 
vaizduojančio žmogaus. 

— Be konkurencijos, - išsišiepė Navynas. 

Valandėlę abu mąstėme apie tai. 

- Antra istorija? - paklausė Navynas. 

— Konkanonas, - tariau eidamas toliau. 

- Boksuojasi toje pačioje sporto salėje kaip aš. Nedaug apie jį žinau, bet 
galiu pasakyti du dalykus. 

— Kokius? 

- Jo šoninis smūgis kaire - garantuotas nokautas, bet nepataikęs jis praran- 
da pusiausvyrą. 

— Mat kaip? 

- Kaskart. Tiesus smūgis kaire, paskui smūgis į korpusą dešine, žaibiškas 
šoninis smūgis kaire, nepataikęs atsidengia. Bet jis greitas, o nepataiko retai. 
Neblogas boksininkas. 

— Ir? 

-— Antra, jis yra vienintelis mano pažįstamas, atsivedęs mane pamatyti Deniso. 
Denisas jį myli. Dėl jo nemiegojo ilgiau nei dėl visų kitų. Girdėjau, kad jis nori 
teisiškai įsisūnyti Konkanoną. Tai sunku, nes Konkanonas vyresnis už Denisą, be 
to, nežinau, ar yra teisinis precedentas, kai indas įsivaikino baltąjį užsienietį. 

— Ką reiškia „atsivedęs pamatyti ? 

- Tūkstančiai žmonių veržiasi pas Denisą, kai šis ištiktas transo. Jie tiki, kad, 
būdamas laikinai miręs, jis gali bendrauti su iš tiesy numirusiais. Beveik niekas 
negali patekti į vidų. 

- Nebent prieini ir pasibeldi į duris. 

- Tu nesupranti. Niekas nedrįstų prieiti ir pasibelsti į duris, kol Denisas iš- 
tiktas transo. 

- Liaukis. 

— Bent jau niekas nedrįso, išskyrus tave. 

- Denisą jau aptarėm, - pasakiau stabtelėjęs praleisti vežimo, stumiamo ke- 
turių vyrų. - Grįžkim prie Konkanono. 

- Jau sakiau, jis boksuojasi toje pačioje sporto salėje kaip ir aš. Gatvės mu- 
šeika. Nedaug apie jį žinau. Atrodo, mėgsta draugijas ir vakarėlius. 

- Jis turi bjaurią burną. Jei žmogus sulaukia tokio amžiaus šitaip paleidęs 
snukį, vadinasi, bjauri ne tik jo burna. | 

— Nori pasakyti, kad turėčiau jo saugotis? 

— Tik iš tos pusės, iš kurios gali tvoti. 

— O trečia istorija? - paklausė jis. 

Iš gatvės, kuria ėjome, aš trumpam užsiropščiau ant plaštakos pločio šali- 
gatvio. 

— Kur einame? - paklausė jis sekdamas įkandin. 

— Aš noriu sulčių. 

— Sulčių? 

- Diena karšta. Kas čia nuostabaus? 

— Nieko. Šaunu. Dievinu sultis. 

Bombėjuje trisdešimt devyni laipsniai, atšaldytos arbūzų sultys, ventiliato- 
riai prie pat galvos sukasi dideliu greičiu: palaima. 

- Tu iš tikrųjų privatus seklys? 

- Aha. Ėmiausi šio verslo atsitiktinai, bet dirbu jau beveik metus. 

— Koks atsitiktinumas paskatina tapti sekliu? 

— Aš studijavau teisę, - nusišypsojo jis. - Beveik baigiau. Paskutiniame kurse 
rašiau darbą apie privačius seklius ir jų įtaką teismų sistemai. Netrukus mane 
ėmė dominti tik seklio darbas, ir aš mečiau mokslą, ketindamas pamėginti. 

— Kaip sekasi? 

Jis nusijuokė. 

- Skyrybos nesuėda tiek sveikatos, kiek fondų birža, o nuspėjamos len- 
gviau. Turėjau kelias skyrybų bylas, bet lioviausi. Dirbau su kitu sekliu. Jis 
mane mokė visų gudrybių. Trisdešimt penkerius metus verčiasi skyrybomis ir 
vis dar mėgsta tokias bylas. O man nepatiko. Vedusiems vyrams atrodo, kad jų 
istorijos su meilužėmis nepakartojamos, nors amžinai vienas ir tas pats. 

— O palikęs neplėštus skyrybų dirvonus? 

— Kol kas radau du dingusius kambarinius gyvūnėlius, vieną dingusį vyrą ir 
vieną dingusią troškintuvę, - atsakė jis. - Matyt, visi mano klientai, telaimina 
juos Dievas, yra pernelyg tingūs ar pernelyg gerai išauklėti, kad ieškotų patys. 

— Bet tau patinka seklio darbas. Jaudina, tiesa? 

- Žinai, jis man patinka, nes galop sužinai tiesą. Advokatas žino tik tiesos 
versiją. Šiuo atveju išsiaiškini visą tiesą, nors ir tik apie pavogtą iš kartos į kartą 
perduodamą troškintuvę. Susiduri su dar neiškreipta tikrove. 

— Toliau tuo užsiimsi? 

— Nežinau, - nusišypsojo jis, vėl nusukdamas akis. - Turbūt lems mano ga- 
bumai. 

- Arba negabumai. 

— Arba negabumai. 

— Mes jau perėjome prie trečios istorijos, - tariau. - Navynas Aderis, pusiau 
indas, pusiau airis, privatus detektyvas. 

Jis nusijuokė, subolavo dantys, bet linksmybės banga greit atslūgo. 

- Iš tiesų nėra ko pasakoti. 

- Navynas Aderis, - pakartojau. - Kuri pusė tave labiau užknisa, indiškoji 
ar airiškoji? 

- Pernelyg angliškas indams, - nusijuokė jis, - ir pernelyg indiškas anglams. 
Mano tėvas... 

Kokiai daugybei mūsų žemę, vadinamą tėvu, sudaro dantytos viršukalnės ir 
užmiršti slėniai. Kopiau į vieną iš viršūnių šalia jo, laukdamas, kol jis vėl išnirs 
pokalbiui. 

— Kaijis paliko mano mamą, gyvenome ant šaligatvio. Buvom benamiai, kol 
man sukako penkeri, bet aš beveik nieko neprisimenu. 

— Kas atsitiko? 

Jis pažvelgė į gatvę, akis užplūdo besimainančios spalvos ir jausmai. 

- Jis sirgo džiova, - tarė jaunasis seklys. - Surašė testamentą, viską palik- 
damas mano mamai, ir paaiškėjo, kad jis vartėsi piniguose, taigi mes staiga 
praturtėjom, ir... 

— Viskas pasikeitė. 

Jis pažvelgė į mane, lyg būtų pasakęs per daug. 

Ventiliatorius, besisukantis vos per kelis colius nuo mano galvos, atšaldė ją 
taip, kad net suskaudo. Mostu pakviečiau padavėją ir paprašiau viena padala 
sumažinti sukimosi greitį. 

- Jums šalta? - nusišaipė jis, suėmęs už jungiklio. - Tuoj aš jums parodysiu 
šaltį. 

Ir įjungė penktą greitį, galima sakyti, pūgą. Pajutau, kad skruostai stingsta. 
Apmokėjome sąskaitą ir išeidami vietoj atsisveikinimo išgirdome: 

- Antras staliukas jau laisvas! 

— Dievinu šitą vietą, - pasakė Navynas išeidamas. 

— Tikrai? 

- Aha. Puikios sultys, šlykštūs padavėjai. Tobulybė. 

— Mudu galėtume sutarti, sekly. Iš tikrųjų galėtume susidraugauti. 

ANTRAS SKYRIUS 


Praeitis - mylimas priešas - užklumpa netinkamu laiku. Anų Bombėjaus die- 
nų prisiminimai užplūsta taip ryškiai ir taip staiga, kad aš kartais išsviedžiamas 
iš dabarties ir pamirštu kasdienius darbus. Šypsena, daina, ir aš vėl grįžtu į tuos 
laikus, saulėtą rytą tvarsausi po lovą, kalnų keliu važiuoju motociklu arba su- 
rištas, sumuštas maldauju lemties duoti man dar vieną progą. Ir dievinu kiek- 
vieną praeities akimirką, kiekvieną akimirką su draugu ar priešu, kiekvieną 
bėgimo ir atleidimo akimirką: kiekvieną gyvenimo akimirką. Bet atmintis gali 
tave nublokšti į tinkamą vietą netinkamu laiku ir sukelti sieloje audrą. 

Ko gero, mano širdis turėjo užkietėti po visko, ką esu padaręs ir ką kiti yra 
padarę man. Žmonės sako, kad turėčiau sužiaurėti. Anot vieno sukčiaus: „Bū- 
tum kietas vyrukas, jei turėtum bent lašą pagiežos.“ Bet toks aš jau apsigimiau ir 
niekada nežinojau, kas yra pagieža ar kartėlis. Mane ištikdavo pykčio ir nevilties 
priepuoliai, aš dar visai neseniai darydavau blogus darbus, bet niekada niekam 
nejaučiau neapykantos, niekam tyčia nelinkėjau blogo, net savo kankintojams. 
Ir nors kartais lašas kartėlio būtų mane apsaugojęs, suvokiau, kad šviesūs prisi- 
minimai neįžengs pro pikčiurnos duris. O prisiminimus aš branginu, net kai jie 
ištinka ne laiku: saulės šviesos pluoštus, srūvančius tarp medžių, kuriais apso- 
dintos Bombėjaus gatvės, bebaimes merginas, motoroleriais švilpiančias gatve, 
vežimų traukikus, nuvargintus krovinio, bet šypsančius, pirmuosius įspūdžius 
apie jauną pusiau indą, pusiau airį seklį, vardu Navynas Aderis. 

Valandėlę mes tylėdami vingiavome tarp mašinų ir žmonių srautų, lenkda- 
miesi dviračių ir vežimų gatvės šokyje. 

Plačiame gaisrinės tarpduryje šnekučiavosi ir juokėsi būrys vyrų storomis 
tamsiai mėlynomis uniformomis. Toliau stovėjo dvi didžiulės ugniagesių ma- 
šinos, nuo kiekvieno nublizginto raudono ar chromuoto jų paviršiaus lopinėlio 
atsispindėjo saulė. 

Prie vienos sienos buvo pritaisytas nepaprastai puošnus Hanumano altorė- 
lis, o greta plakatas: 


2 Beždžionės pavidalo hinduistų dievybė. Nedega ugnyje. 

JEI KARŠTIS NEPAKELIAMAS, 
BĖK IŠ DEGANČIO PASTATO 


Paskui mes įžengėme į parduotuvių rajoną, besidriekiantį nuo pat Kolabos 
turgaus. Stiklo, paveikslų rėmų, medienos, gelžgalių, elektros prekių, santech- 
nikos įrangos pardavėjai pamažu užleido vietą drabužių, papuošalų ir maisto 
parduotuvėms. 

Prie plataus įėjimo į patį turgų teko sustoti, nes į pagrindinės gatvės maišatį 
įsuko keli didžiuliai sunkvežimiai. 

- Klausyk, - tarė jis, kol laukėme, - tu teisus, Vikramas per daug kalba. 
Bet aš laikau liežuvį už dantų. Niekada apie tai su niekuo, išskyrus tave, ne- 
kalbėsiu. Niekada. O jei tau kada manęs prireiks, būsiu po ranka. Tik tiek 
ir bandžiau pasakyti. Dėl Aslano ir dėl tavo pagalbos tą naktį, jei nenori dėl 
savęs. 

Ne pirmą kartą per neribotą tremtį, kuria virto mano gyvenimas, žvelgiau į 
akis, degančias it laužai uolų viršūnėse nuo žodžio „pabėgimas“. Slapstydama- 
sis kartais rasdavau tikrų draugų, nes jie garbino maištą; jie liko man ištikimi 
ne tik dėl manęs paties, bet ir dėl mano pabėgimo. 

Iš dalies jie norėjo, kad likčiau laisvas, nes norėjo, kad kas nors ištrūktų ir 
liktų laisvas. Nusišypsojau Navynui. Ne pirmą ir ne paskutinį kartą pasiklio- 
viau nuojauta. 

— Sveikas, - tariau duodamas ranką. - Mano vardas Linas. Nesu lūšnyno 
daktaras. 

— Malonu susipažinti, - atsakė Navynas, spausdamas man ranką. - Mano 
vardas Navynas, ir ačiū tau. Visada pravartu žinoti, kas ne daktaras. 

- Ir ne policininkas, - pridūriau. - Eime išgerti? 

— Neprieštarauju, - maloniai sutiko jis. 

Kaip tik tą akimirką pajutau, kad kažkas stovi per arti mano nugaros. Staiga 
apsisukau. 

— Ne taip smarkiai! - pasipiktino Džordžas Dvynys. - Kas liks iš marškinių, 
o jie, žinok, sudaro penkiasdešimt procentų mano garderobo. 

Paleidau jį, jausdamas prakaulų kūną prie savo krumplių. 

- Atleisk, brolau, - atsiprašiau taisydamas jo marškinių priekį. - Netykink 
šitaip prie žmonių. Turėtum susiprasti. Vieną dieną įmerksi uodegą. 

- Kaltas, drauguži, - pripažino Džordžas Dvynys ir neramiai apsidairė. — 
Matai, turiu šiokią tokią bėdelę. 

Įkišau ranką į kišenę, bet Dvynys mane sulaikė: 

— Ne tokia bėda, brolau. Atvirai kalbant, tokia irgi, bet tuščia kišenė - amži- 

na bėda, jau tapusi metakultūrine būsena, savotišku niūriu, bet neatsispiriamu 
skurdo garso takeliu, supranti, ką noriu pasakyti? 

— Ne, brolau, - atsakiau duodamas jam pinigų. - Kas atsitiko? 

— Gali palaukti? Atsivesiu Skorpioną. 

- Žinoma. 

Dvynys apsižvalgė. 

— Palauksi? 

Linktelėjau, o jis mikliai nėrė už artimiausio kioskelio su mažomis marmu- 
rinėmis dievų statulėlėmis. 

— Neprieštarausi, jei liksiu su tavimi? - paklausė Navynas. 

- Lik, - atsakiau. - Dvyniui ir Skorpionui niekas už dantų neužkliūva, nei 
svetimos, nei juo labiau savos paslaptys. Galėtų turėti radijo stotį, ir aš jos klau- 
syčiausi. 

Netrukus Dvynys grįžo tempdamas besispyriojantį Skorpioną. 

Zodiako Džordžai - Džordžas iš Pietų Londono ir Džordžas iš Kanados - 
buvo neišskiriami benamiai, šiek tiek priklausomi nuo septynių rūšių narkoti- 
kų ir visiškai - nuo vienas kito. Nakvodavo palyginti patogiai sandėlio priedu- 
ryje, o pragyvenimui užsidirbdavo atlikdami visokius pavedimus, parūpinda- 
mi narkotikų užsieniečiams ir kartais parduodami informaciją gangsteriams. 

Jie riedavosi ir pešdavosi nuo pirmo nusižiovavimo iki paskutinio bluosto, 
bet buvo taip prisirišę prie vienas kito, o jų draugystė buvo tokia tvirta, kad visi 
pažįstami mylėjo Zodiako Džordžus: Džordžą Dvynį iš Londono ir Džordžą 
Skorpioną iš Kanados. 

- Atleisk, Linai, - suvebleno Skorpionas, kai Dvynys atvilko jį arčiau. - Bu- 
vau, kaip čia pasakius, slėptuvėje. Bėda su CŽV. Turbūt girdėjai. 

— CŽV? Negirdėjau. Bet aš buvau Goa. Kas atsitiko? 

— Apsireiškė vienas tipas, - įsiterpė Dvynys, ir jo aukštesnis draugas skubiai 
linktelėjo. - Baltais kaip sniegas plaukais, bet nesenas, tamsiai mėlynu kostiu- 
mu, su kaklaraiščiu, panašus į verslininką. 

- Jis iš CŽV, - pašnibždomis įsikišo arčiau prislinkęs Skorpionas. 

— Dėl Dievo meilės, Skorpione! - suburbuliavo Dvynys. - Kuriems galams 
CŽV tokie kaip mes? 

— Jie turi prietaisų mintims skaityti, - sušnibždėjo Skorpionas, - net per 
sienas. 

- Jei jie gali skaityti mintis, nėra prasmės šnibždėti, - atšovė Dvynys. 

— Gal jie jau užprogramavo mus, kad šnibždėtume, kol skaitys mūsų mintis. 

- Jei jie perskaitys tavo mintis, klykdami nuskuos gatvėmis, nuopisa sumau- 
tas. Reikia tik stebėtis, kad aš dar klykdamas nelakstau gatvėmis. 

Kai Zodiako Džordžai susikivirčydavo, būdavo beveik neįmanoma nei nu- 
spėti, į kokią pusę nukryps ginčas, nei numatyti, kiek jis truks. Paprastai mielai 
klausydavausi, bet šį kartą juodu susiriejo ne laiku. 

— Papasakokit man apie kostiumuotąjį žilaplaukį. 

— Mes nežinom, kas jis, Linai, - tarė Dvynys, grįždamas į dabartį. - Bet pas- 
tarąsias dvi dienas jis klausinėjo apie Skorpioną „Leopolde“ ir kitose vietose. 

- CŽV, - pakartojo Skorpionas, žvalgydamasis, kur pasislėpti. 

Dvynys pažvelgė į mane beveik apyverksnis: ir už ką man šitas kryžius. Jis 
stengėsi būti kantrus. Giliai įkvėpė. Bergždžiai. 

- Jei tas tipas iš CŽV ir gali skaityti mūsų mintis, - iškošė jis Skorpionui pro 
sukąstus dantis, - vargu ar jis visur vaikščiotų ir klausinėty apie mus, aišku? Jis 
tiesiog prieitų, patapšnotų per petį ir pasakytų: „Ei, seni, mes ką tik perskaitėme 
tavo mintis, mums nėra reikalo apie tave klausinėti ar paskui tave sekioti, nes tu- 
rime minčių skaitymo mašinas, juk mes esame velnio CŽV?“ Aišku? Pasakytų? 

— Na... 

— Ar, klausinėdamas apie jus, jis vadino jus tikru vardu ir pavarde? - pa- 
klausė Navynas, jo jaunas veidas buvo rimtas. - Ir klausinėjo apie abu ar tik 
apie Skorpioną? 

Abu Džordžai įsistebeilijo į Navyną. 

— Navynas Aderis, - pristačiau aš. - Privatus seklys. 

Stojo tyla. 

— Velniai griebtų, - sumurmėjo Dvynys. - Nelabai privatus, jei tai skelbia 
vaikščiodamas po vaisių ir daržovių turgų? Veikiau jau viešas seklys, a? 

Navynas nusijuokė. 

- Jūs neatsakėt į mano klausimą, - priminė jis. 

Vėl stojo tyla. 

— Koks... jis seklys? - įtariai paklausė Skorpionas. 

- Jis seklys, - atsakiau. - Sumokėk ir pasakok viską kaip kunigui per išpažin- 
tį. Atsakyk į klausimus, Skorpione. 

— Kai pagalvoji, - tarė Skorpionas, mąsliai žiūrėdamas į Navyną, - tas tipas 
klausinėjo tik apie mane, ne apie Dvynį. 

— Kur jis apsistojęs? - paklausė Navynas. 

— Dar nežinome, - atsakė Dvynys. - Iš pradžių neėmėm į galvą, bet jis mu- 
mis domisi jau dvi dienas. Skorpionui baisu, o jis jau pakankamai gąsdintas, jei 
suprantat, kį noriu pasakyti. Vienas beglobis vaikėzas šiandien sekė žilaplaukį, 
netrukus sužinosime, kur jis apsistojęs. 

- Jei norite, aš pasidomėsiu, - tyliai pasisiūlė Navynas. 

Dvynys su Skorpionu pažvelgė į mane. Aš gūžtelėjau pečiais. 

— Gerai, - skubiai sutiko Skorpionas, - po perkūnais, gerai. Prašom išsiaiš- 
kinti, kas šitas tipas, jei galit. | 

— Turime surasti siūlo galą, - karštai pridūrė Dvynys. - Skorpionas mane 
taip nukamavo, kad šį rytą pabudau sugniaužęs sau kaklą. Gražių gražiausia, 
žmogus miegodamas smaugiasi. 

— Ką mums dabar daryti? - paklausė Skorpionas. 

— Nesirodykite, kiek įmanoma, - patarė Navynas. - Praneškite Linui, jei 
sužinosite, kur tas žmogėnas apsistojęs. Arba palikite man žinutę „Natradže“, 
Merivederio gatvėje. Navynui Aderiui. 

Stojo trumpa tyla, Zodiako Džordžai susižvelgė, paskui pakėlė akis į Navy- 
ną, tada pasižiūrėjo į mane. 

— Lyg ir veiksmų planas, - tariau spausdamas Dvyniui ranką. 

Mano duotų pinigų pakaks mažiausiai dviem jų mėgstamiausių kvaišalų 
dozėms, kelioms ramioms dienoms prastame viešbutyje, abiejų dievinamiems 
bengališkiems saldumynams ir atsiimti švariems drabužiams iš skalbėjo, ku- 
riam dažnai nesumokama. 

Jie įsirangė į viską paslepiančią gatvės minią. Skorpionas eidamas kūprinosi, 
kad jo galva būtų sulig londoniškio. 

— Ką manai? - paklausiau Navyno. 

— Užuodžiu advokatą, - atsargiai atsakė jis. - Pažiūrėsiu, kas išplauks į švie- 
są. Negaliu nieko pažadėti. Neužmiršk, aš mėgėjas. 

— Mėgėjas yra kiekvienas, kas nežino, ko negalima daryti, - tariau. 

— Neblogai. Citata? 

— Taip. 

— Kas tai pasakė? 

— Viena pažįstama. Kodėl klausi? 

— Galiu su ja susipažinti? 

— Ne. 

— Prašau. 

— Kodėl tu taip trokšti susitikti su žmonėmis, su kuriais sunku susitikti? 

— Tai pasakė Karla, tiesa? Mėgėjas yra kiekvienas, kas nežino, ko negalima 
daryti. Geras. 

Aš sustojau. Stovėjau prie pat jo. 

— Sudarom sandorį, - tariau. - Daugiau man Karlos neminėsi. 

- Argi čia sandoris? - nerūpestingai nusišypsojo jis. 

- Džiaugiuosi, kad supranti. Žadėjom išgerti, prisimeni? 

Mes įėjome į alumi ir kariu trenkiantį „Leopoldą“ Buvo vėlyva popietė, tyla 
prieš turistų, narkotikų prekiautojų, juodosios rinkos vertelgų, turto prievar- 

tautojų, aktorių, studentų, gangsterių ir gerų mergaičių, nusižiūrinčių negerus 
berniukus, audrą. Šie veikėjai įsiverš pro plačias arkas rėkauti, valgyti, gerti ir 
azartiškai statyti sielų ant trisdešimties „Leopoldo“ restorano staliukų. 

Buvo Didjė mėgstamiausias laikas bare, nors jam labai patiko ir visas kitas 
laikas, kai baras atidarytas. Radau jį vieną sėdintį prie įprasto staliuko prie ga- 
linės sienos, iš ten buvo aiškiai matyti visi trys įėjimai į salę. 

Jis skaitė laikraštį, laikydamas lapus ištiestos rankos atstumu. 

— Viešpatie aukštielninkas, Didjė! Laikraštis tavo rankose! Turėtum perspė- 
ti žmones dėl tokio sukrėtimo. 

Atsisukau į padavėją, vadinamą bereikšmiu Meilučiu. Jis stoviniavo, aiškiai 
puoselėdamas tam tikras viltis, rausva lentelė su vardu ant švarko buvo nukry- 
pusi į šoną. 

— Kas tau pasidarė, Meiluti? Reikėjo prie durų pakabinti skelbimą. 

- Apsišik kniūbsčias, - atsakė Meilutis, liežuviu perstumdamas degtuką iš 
vieno lūpų kampučio į kitą. 

Didjė numetė laikraštį ir apkabino mane. 

— Tau tinka saulė, - tarė jis. 

Valandėlę laikė mane glėbyje ir kruopščiai it teismo medicinos ekspertas 
apžiūrinėjo. 

— Atrodai kaip kaskadinis. Taip sakoma? Apie žvaigždės dublerį, kuriam 
tenka vieni gyvybei pavojingi nemalonumai? 

- Sakoma „kaskadininkas“, bet tiks ir kaskadinis. Pasisveikink su kitu kas- 
kadiniu žmogumi, Navynu Aderiu. 

— O, seklys! - tarė Didjė širdingai spausdamas ranką ir įgudusiu žvilgsniu 
apmesdamas aukštą, sportišką Navyno figūrą. - Girdėjau apie jus iš draugės 
žurnalistės, Kavitos Singh. 

- O man ji pasakojo apie jus, - nusišypsojo Navynas. - Ir turiu prisipažinti, 
man garbė susipažinti su jos istorijų herojumi. 

— Nesitikėjau, kad jaunuolio manieros tokios nepriekaištingos, - skubiai 
atsakė Didjė, mostelėdamas į kėdes, ir davė ženklą Meilučiui. - Ką gersite? 
Alaus? Meiluti! Prašom tris labai šalto alaus! 

— Apsišik kniūbsčias, - suniurnėjo Meilutis ir nušliurino į virtuvę vilkda- 
mas kojas, kaip einama tik pamainos pabaigoje. 

— Bjaurus akiplėša, - tarė Didjė, lydėdamas akimis Meilutį. - Bet mane keis- 
tai traukia jo širdingas niurzgėjimas. 

Prie staliuko buvom trys vyrai, bet visi sėdėjome eile, atsukę nugaras į sieną, 
veidu į kitus staliukus ir plačiąsias arkas su vaizdu į gatvę. Didjė akimis vedžio- 
jo po restoraną it sudužusio laivo jūreivis - po horizontą. 

— Na, - tarė jis, pakreipdamas galvą mano pusėn, - kaip nuotykis Goa? 

Ištraukiau iš kišenės ryšulėlį mėlynu kaspinu perrištų laiškų ir padaviau 
jam. Didjė valandėlę sūpavo ryšulėlį delnuose it sužeistą paukštelį. 

— Ar tau... ar tau teko jį primušti, kad atiduotų? - paklausė jis, tebežiūrėda- 
mas į laiškus. 


- Ne. 

— O, - atsiduso jis, skubiai pakeldamas akis. 

— O turėjau? 

— Ne, žinoma, ne, - atsakė Didjė šniurkščiodamas. - Didjė negalėtų mokėti 
už tokius dalykus. 


— Tavo užmokestis man buvo nulinis. 

— Nulinis užmokestis vis dėlto užmokestis. Tiesa, Navynai? 

— Nenutuokiu, apie ką jūs kalbat, - atsakė Navynas. - Taigi sutinku su vis- 
kuo, savaime suprantama. 

— Maniau, - ašarojo Didjė, žiūrėdamas į laiškus, - jis nors kiek priešinsis, 
norės pasilikti mano meilės laiškus. Iš kai kurių... iš kai kurių aišku, kad jaus- 
mai ne visai išblėso. 

Prisiminiau žvėriškos neapykantos perkreiptą Gustavo, buvusio Didjė mei- 
lužio, veidą; paskutiniais žodžiais spigiai keikdamas Didjė lytinius organus, jis 
švystelėjo laiškų ryšulėlį į pamazgų duobę po galiniu savo vasarnamio langu. 

Nykščio nagu persmeigęs jam ausį, priverčiau įlipti į duobę, išimti laiškus, 
švariai nušluostyti ir atiduoti man. 

— Ne, - atsiliepiau, - meilės neliko nė kvapo. 

- Ką gi, ačiū, Linai, - atsiduso Didjė ir pasidėjo laiškus ant kelių, nes buvo 
atnešta alaus. - Būčiau pats nuvažiavęs pasiimti laiškų, jei ne mažutė kliūtis: 
Goa mano vardu išduotas suėmimo orderis. 

— Turėtum sekti tuos orderius, Didjė, - tariau. - Aš nebespėju. Mano pa- 
dirbtais leidimais galima kambario sienas išklijuoti. Jau nusikamavau besi- 
stengdamas, kad būtum pripažintas nekaltu. 

— Bet dabar visoje Indijoje man galioja tik keturi suėmimo orderiai, Linai. 

— Tik keturi? 

— Vienu metu buvo devyni. Ko gero, aš pasitaisiau, - pasipūtė Didjė ir vyp- 
telėjo tardamas bjaurųjį žodį. 

— Šmeižtas, - nepatikėjo Navynas. 

- Ką gi, ačiū. Jūs... labai malonus jaunuolis. Kaip žiūrite į ginklus? 

— Nemoku užmegzti draugiškų santykių, - atsakė Navynas, išgėrė alų ir at- 
sistojo. - Gebu gražiai bendrauti tik su ginklu rankoje. 

— Galiu padėti, - nusijuokė Didjė. 

— Nė kiek neabejoju, - nusijuokė ir Navynas. - Linai, aš pasidomėsiu tuo 
kostiumuotu žmogėnu, kuris seka Zodiako Džordžus, ir susirasiu tave čia. 

- Būk atsargus. Dar nežinome, kas čia per istorija. 

- Nieko baisaus, - nusišypsojo jis, gyva bebaimė, nemirtinga jaunystė. - Jau 
einu. Didjė, pažintis su jumis man - malonumas ir garbė. Iki. 

Žiūrėjome, kaip jis tirpsta pavakarės migloje. Didjė suraukė antakius. 

- Kas yra? - paklausiau. 

— Nieko! - šoko gintis jis. 

- Kas yra, Didjė? 

— Sakau, kad nieko! 

- Girdėjau, bet pažįstu šitą žvilgsnį. 

— Kokį žvilgsnį? - reikliai paklausė, lyg būčiau apkaltinęs jį pavogus mano 
alų. 

Didjė Levi buvo įpusėjęs penktą dešimtį. Tamsiuose garbanotuose plau- 
kuose jau jaudė gijas pirmoji žiemos šarma. Švelnios vaiskiai mėlynos rainelės 
sklandė raudonų kaip kraujas gyslelių, užpildžiusių akių baltymus, skiautinyje, 
todėl šypsodamasis jis atrodė ir jaunas, ir palaidas: šelmis berniūkštis, tebesi- 
slepiantis nusivalkiojusiuose griuvėsiuose. 

Jis gerdavo visokius svaigalus bet kuriuo dienos ar nakties metu, vilkėdavo 
kaip dabita, nors kitus dabitas kaipmat ištirpdydavo kaitra, rūkydavo ypatingas 
suktines, laikomas pagal užsakymą padarytame portsigare, buvo daugumos 
nusikaltimų rūšių profesionalas, o kelių - meistras ir atviras homoseksualas 
mieste, kuriame tai vis dar vertinama prieštaringai. 

Pažinojau jį penkerius metus, mačiau jo kovas su priešais, vidaus ir išorės. 
Didjė buvo drąsus: tokie žmonės nepabėga išvydę ginklo vamzdį, lieka su tavi- 
mi iki galo, kad ir koks jis būtų. | 

Jis buvo nuoširdus. Gyvas įrodymas, kad mūsų vidinė laisvė lemia, kokie 
esame. Pažinojau jį prarastos meilės, gąsdinamo geismo, nušvitimo akimir- 
komis - jo ir mano. Ir praleidau su juo tiek ilgų vienišo vilko naktų, kad jį 
mylėjau. 

- Šitą žvilgsnį, - pakartojau. - Žvilgsnį, kuris reiškia, kad žinai kažką, ką 
turi žinoti visi. Žvilgsnį, kuris reiškia „Ar nesakiau“, kol tu man dar nieko nesi 
pasakęs. Tai pasakyk, ką aš turiu žinoti, pirma „Ar nesakiau“. 

Didjė pasipiktinimas subyrėjo nuo šypsenos ir virto juoku. 

— Šį kartą aš pats kai ką sužinojau, - tarė jis. - Man labai patiko tas vaikinas. 
Labiau, negu tikėjausi. Ir labiau, negu turėtų, nes Navynas Aderis gana garsus. 

- Jei garsas būtų balsai, visi kur nors prezidentautume. 

- Tiesa, - atsiliepė Didjė, - bet šio vaikino garsas grėsmingas. Rodos, sako- 
ma, kad protingam užtenka pusės žodžio? 

— Taip sakoma, bet aš visada svarstydavau, kam protingam reikia pusės žo- 
džio. 

— Kalbama, kad jis - neprilygstamas mušeika. Universitete buvo bokso čem- 
pionas. Galėjo tapti Indijos čempionu. Jo kumščiai - mirtinas ginklas. Ir dar 
girdėjau, kad jis labai greitai, gal pernelyg greitai paleidžia juos į darbą. 

— Tu irgi nepėsčias, Didjė, moki įsiutinti. O ir aš nuo menko nieko užsiplies- 
kiu kaip degtukas. 

— Tas jauniklis paklupdė jau daug žmonių. Nėra gerai, kai toks jaunas vaiki- 
nas mato tokį nuolankumą. Už tos žavios jaunos šypsenos daug kraujo. 

— Už tavo žavios šypsenos irgi daug kraujo, drauguži. 

— Ačiū, - linktelėjo jis dėkodamas už komplimentą ir atmetė žilstančias gar- 
banas. - Taigi sakau, kad iš to, ką girdėjau, susidariau įspūdį, jog daug mieliau 
nušaučiau tą jauną gražuolį, negu su juo muščiausi. 

— Laimė, kad nešiojiesi ginklą. 

— Aš... jei atleisi man tokį nuopuolį... kalbu rimtai, Linai, o tu žinai, kaip aš 
niekinu rimtus dalykus. 

— Turėsiu omeny. Pažadu. Verčiau eisiu. 

- Palieki mane čia gerti vieną, o pats eini namo pas ją? - nusišaipė Didjė. — 
Manai, ji tavęs laukia po beveik trijų savaičių Goa? O gal ji tave paliko dėl 
geresnės ganyklos, kaip su žaviu provincialumu sako anglai? 

- Aš irgi tave myliu, broli, - tariau spausdamas jam ranką. 

Išėjęs į judrią gatvę, atsisukau ir pamačiau, kaip jis mojuoja man atgautu 
ryšulėliu meilės laiškų. 

Stabtelėjau. Nebe pirmą kartą pasijutau, lyg būčiau jį pametęs. Be abejo, 
kvailystė: Didjė buvo savarankiškiausias miesto kontrabandininkas, vienas iš 
paskutinių nepriklausomų gangsterių, nieko, net baimės, neskolingas mafijai, 
policininkams ir gatvės gaujoms, valdančioms jo neteisėtą pasaulį. 

Bet esama žmonių, esama mylimųjų, su kuriais atsisveikinant neramu kiek- 
vieną kartą, kuriuos palikti tolygu palikti tėvynę. 

Didjė, mano senas draugas, Navynas, mano naujas draugas, Bombėjus, 
mano salos miestas, kol norės mane laikyti: visi pavojingi, bet skirtingai. 

Atvykęs į Bombėjų prieš daugelį metų, buvau svetimas naujose asfalto 
džiunglėse. Dabar žvelgiu į svetimus iš gatvės džiunglių priedangos. Aš namie. 
Matęs šilto ir šalto. Galbūt atšiauresnis, nes viduje kažko trūko, kažko, kas tu- 
rėjo ten būti, prie širdies. 

Aš pabėgau iš kalėjimo, Didjė pabėgo nuo persekiojimo, Navynas pabėgo 

iš gatvės, o pietų miestas pabėgo iš jūros, akmuo po akmens išsviestas į salos 
gyvenimą darbininkų ir darbininkių. 

Pamojavau atsisveikindamas, Didjė nusišypsojo liesdamas kaktą meilės 
laiškais. Aš irgi jam nusišypsojau, ir palengvėjo: tapo nesunku jį palikti. 

Jokia šypsena nepadės, joks atsisveikinimas neišmels, joks gerumas neišgel- 
bės, jei mūsų vidinė tiesa nebus graži. O tikroji mūsų, žmonių padermės, esmė 
yra tarpusavio ryšiai, geriausiu atveju - meilė, išgryninanti mus ir nežinoma 
kitiems padarams. 


TREČIAS SKYRIUS 


Nuo „Leopoldo“ iki mano buto netoli. Palikau judrų turistinį Kozvėjų, kirtau 
gatvę prie Kolabos policijos nuovados ir nuvažiavau prie kampinio pastato, 
kiekvienam Bombėjaus taksi vairuotojui žinomo kaip Elektros namas. 

Pasukau dešinėn į žalią gatvę prie policijos nuovados ir išvydau kalėjimo 
korpuso kampą. Kadaise sėdėjau tose kamerose. 

Kol lėtai važiavau pro šalį, mano maištininkės akys susirado aukštus langus 
su grotomis. Į galvą kriokliu įsiveržė prisiminimai, atvirų išviečių smarvė, krū- 
va vyrų, besimušančių dėl šiek tiek švaresnės vietos prie durų. 

Už kito kampo įsukau pro „Bomonto vilos“ vartus ir pastačiau motociklą. 
Linktelėjęs sargui, šokinėdamas per tris pakopas nulėkiau į ketvirtą aukštą. 

Kelis kartus paspaudžiau skambutį ir įėjau. Numetęs krepšį ir raktus ant sta- 
lo, per svetainę nužingsniavau į virtuvę. Neradęs jos nei ten, nei miegamajame, 
grįžau į svetainę. 

- Ei, mažule, - sušukau su amerikietišku akcentu, - aš jau namie. 

Verandoje už besiplaikstančių užuolaidų suraibuliavo jos juokas. Nustūmęs 
užuolaidas į šoną, pamačiau Lizą žemėtomis rankomis, klūpančią prie darže- 
lio sulig atidarytu lagaminu. Aplink pulkuojantys balandžiai lesė trupinius ir 
įnirtingai pešėsi. 

— Šitiek vargai, kol čia įveisei darželį, panele, - tariau, - o dabar leidi paukš- 
čiams jį trypti. 

— Tu nesupratai, - atsakė Liza, pakeldama į mane žalsvai mėlynas kaip akva- 
marinas akis. - Aš įveisiau sodelį, kad atskristų paukščiai. Man pirmiausia rei- 
kėjo paukščių. 

— Tu mano paukščių pulkelis, - tariau, kai ji atsistojo manęs pabučiuoti. 

— O, nuostabu, - nusišaipė ji. - Rašytojas vėl namie. 

- Ir velniškai džiaugiasi tave matydamas, - nusišypsojau traukdamas ją link 
miegamojo. 

— Mano rankos nešvarios! - priešinosi ji. 

— Tikiuosi. 

— Ne, tikrai, - nusijuokė ji ir išsprūdo. - Reikia išsimaudyti po dušu... 

- Viliuosi. 

— Tu turi išsimaudyti po dušu, - spyrėsi ji, išsisuakdama nuo manęs, - ir 
persirengti, tučtuojau. 

— Persirengti? - pamėgdžiojau ją. - Velniams mums drabužiai? 

— Taip, persirengti. Mes išeiname. 

— Liza, aš ką tik grįžau. Po dviejų savaičių. 

- Beveik po trijų, - patikslino ji. - O progų pasakyti „sveikas“, kol pasaky- 
sim „labanakt“, bus per akis, pažadu. 

— Tokie „sveikas“ skamba panašiai į „sudiev“. 

— „Sveikas“ visada yra „sudiev“ pradžia. Eik praustis. 

— Kur eisime? 

— Tau patiks. 

— Vadinasi, man baisiai nepatiks, tiesa? 

— Į dailės galeriją. 

— O. Nuostabu. 

- Šikniau, - nusijuokė ji. - Dailininkai puikūs. Kraštutinumų žmonės, Li- 
nai. Tikri menininkai. Tau jie patiks. O paroda labai svarbi. Ir jei nepaskubėsi- 
me, pavėluosime. Labai džiaugiuosi, kad grįžai laiku. 

Susiraukiau. 

- Greičiau, Linai, - nusijuokė ji, - kas lieka be meno? 

- Seksas, - atsakiau. - Ir valgis. Ir daugiau sekso. 

- Valgio galerijoje netrūks, - tarė ji, stumdama mane dušinės link. - Ir tik 
pagalvok, koks dėkingas bus tavo paukščių pulkelis, kai grįši namo iš dailės 
galerijos, į kurią ji baisiausiai nori nueiti su tavimi, ir mes pavėluosim, jei tu 
nepalįsi po dušu tučtuojau! 

Kabinoje aš per galvą nusitraukiau marškinius. Liza atsuko dušą už manęs. 
Vanduo pliūptelėjo man ant nugaros ir džinsų. 

- Ei! - surikau. - Čia mano geriausi džinsai! 

- Ir tu juos mūvėjai daug savaičių, - sušuko ji iš virtuvės. - Šįvakar prašom 
mūvėti antrus pagal gerumą. 

- Ir aš tebeturiu tau dovaną, - surikau. - Ji džinsų, kuriuos ką tik permerkei, 
kišenėje! 

Ji atsidūrė prie durų. 

— Tu man atvežei dovaną? - paklausė. 

- Žinoma. 

- Puiku. Labai miela. Pažiūrėsim vėliau. 

Liza vėl dingo iš akių. 

- Aha, - sušukau aš. - Taip ir padarysim. Po visų linksmybių galerijoje. 

Išlindęs iš dušo, išgirdau ją niūniuojant dainą iš hindi filmo. Atsitiktinai, o 
gal po spirališku meilės rūmų kupolu tvyro vienalaikiškumas, tai buvo ta pati 
daina, kurią dainavau aš, vos prieš kelias valandas eidamas gatve su Vikramu 
ir Navynu. 

Bombėjaus eismas - sistema, akrobatų sukurta drambliams. Po dvidešim- 
ties minučių malonumų ant motociklo mes atvažiavome į Kambal Hilą, pini- 
guočių rajoną, juosiantį garsiausią Pietų Bombėjaus kalną. 

Sustabdžiau motociklą automobilių aikštelėje priešais madingą ir skanda- 
lingą „Bakbito“ galeriją madingos, bet tradicinės Karmaiklo gatvės pradžio- 
je. Prie galerijos rikiavosi prašmatnūs importiniai automobiliai ir prašmatnūs 
vietiniai turtuoliai. 

Liza prasiveržė pro tirštą minią į vidų ir įsitermpė mane. Ko gero, ilgoje salėje 
susigrūdo dukart daugiau nei šimtas penkiasdešimt žmonių, nors šis skaičius 
buvo aiškiai įrašytas priešgaisrinės apsaugos taisyklių skyde prie įėjimo. 

Jei karštis nepakeliamas, bėk iš degančio pastato. 

Pagaliau ji rado vieną iš draugių ir nutempė mane artimai (anatominiu po- 
žiūriu) pažindintis. 

— Rozana, - tarė Liza, įsispraudusi greta žemutės merginos su didžiuliu 
puošniu auksiniu Nukryžiuotuoju, vinimis prikaltos Išganytojo pėdos jaukiai 
įsitaisė kaip tik jai tarp krūtų. - Linas. Jis ką tik grįžo iš Goa. 

— Pagaliau susitinkame, - tarė Rozana, o kai pakėlė ranką ir perbraukė per 
trumpus plaukų spygliukus, jos krūtys prisispaudė prie mano krūtinės. 

Jos akcentas buvo amerikietiškas, bet balsiai indiški. 

— Kas jus nuviliojo į Goa? 

— Meilės laiškai ir rubinai, - atsakiau. 

Rozana skubiai dirstelėjo į Lizą. 

— Nežiūrėk į mane, - atsiduso Liza gūžtelėdama pečiais. 

— O tu priplaukęs! - sukliegė Rozana išgąsdintos papūgos balsu. - Eime su 
manimi! Turi susipažinti su Tadžu. Jam labiausiai patinka keistuoliai, jar“. 

Vingiuodama per minią, Rozana nuvedė mus prie aukšto gražuolio žvilgiais 
nuo kvapiojo aliejaus plaukais iki pečių. Jis stovėjo prie didžiulės, kokių trijų 
metrų aukščio, akmeninės laukinio skulptūros. 

Lentelė prie skulptūros skelbė, kad tai ENKIDU". Menininkas pasveikino 
Lizą bučiniu į skruostą, paskui padavė ranką man. 


* Draugužis; sakinio pabaigoje dažnai tiesiog jaustukas (hindi). 
2 Šurnerų herojinių epų personažas, laukinis, tapęs populiariausio Tarpupio epinio herojaus 
Gilgamešo draugu ir įbroliu. 

- Tadžas, - tarė ir nusišypsojo neslėpdamas smalsumo. - O jūs turbūt Linas. 
Liza man daug apie jus pasakojo. 

Paspaudžiau jam ranką, valandėlę įdėmiai žiūrėjau į akis, paskui mano 
žvilgsnis nukrypo į didžiulę skulptūrą. Jis pastebėjo, kur žiūriu, ir pasuko 
galvą. 

— Ką manai? 

— Man patinka, - tariau. - Jei mano buto lubos būtų aukštesnės, o grindys 
tvirtesnės, nusipirkčiau. 

— Ačiū, - nusijuokė jis ir uždėjo ranką akmeniniam kariui ant krūtinės. - Aš 
iš tikrųjų nežinau, kas išėjo. Tiesiog pajutau nenumaldomą norą išvysti jį prie- 
šais. Viskas labai paprasta. Jokių metaforų, psichologijos, nieko. 

— Gėtė sakė, kad visi daiktai - metaforos. 

— Neblogai, - vėl nusijuokė jis, ir iš švelnių rudų kaip žievė akių plūstelėjo 
šviesa. - Galiu pacituoti? Išspausdinsiu ir padėsiu greta šito savo draugo. Gal 
bus lengviau jį parduoti. 

- Žinoma. Rašytojai nemiršta tol, kol žmonės nesiliauja jų cituoti. 

- Jau gana šito kampo, - įsiterpė Rozana, griebdama mane už rankos. - Da- 
bar eime pažiūrėti mano darbų. 

Ir per rūkančią, geriančią, besijuokiančią, rėkaujančią minią nuvedė mudu 
su Liza prie priešingos sienos aukštajai skulptūrai. Pusę ilgos sienos akių lygyje 
juosė bronziniais dažais nudažyti - mėgdžiojant klasiką - gipso reljefai: plokš- 
tės paeiliui pasakojo vieną istoriją. 

— Apie Sapnos žmogžudystes, - rėkdama man į ausį aiškino Rozana. - Pa- 
meni? Prieš porą metų? Šitas pamišėlis liepė tarnams sukilti ir žudyti turtingus 
šeimininkus. Pameni? Rašė visuose laikraščiuose. 

Prisiminiau Sapnos žmogžudystes. Ir žinojau tikrąją istoriją geriau už Ro- 
zaną, geriau už daugumą Bombėjaus, salos miesto, gyventojų. Lėtai ėjau nuo 
vienos plokštės prie kitos, žiūrinėdamas paveikslus su viešosios Sapnos istori- 
jos personažais. 

Pajutau, kad svaigstu ir svirduliuoju. Prieš akis buvo žmonių, kuriuos pa- 
žinojau, istorijos, žmonių, kurie žudė, mirė ir galop sustingo mažomis frizo 
figūrėlėmis. 

Liza timptelėjo mane už rankovės. 

— Kas yra, Liza? 

- Eime į žaliąjį kambarį! - sušuko ji. 

— Gerai, eime. 

Per bučinių ir išskėstų rankų gyvatvorę mes nusekėme paskui rėkaujančią ir 
spiegiančią Rozaną į galerijos galą. Ji ritmiškai pabarbeno į duris. 

Kai durys atsidarė, įstūmė mus į tamsų kambarį, apšviestą raudonų motocik- 
lo žibintų, kabančių ant storų lynų. 

Kambaryje ant kėdžių, sofų ir grindų sėdėjo apie dvidešimt žmonių. Buvo 
daug tyliau negu salėje. Prie manęs prisiartino mergina pasiūlyti suktinės. Ji 
kalbėjo kimiu kuždesiu, šiaušiančiu mano trumpus plaukus it prisilietimas: 

— Nori apsipūsti? - uždavė retorinį klausimą, tiesdama suktinę neįtikėtinai 
ilgais pirštais. 

— Pavėlavai, - skubiai įsiterpė Liza ir paėmė suktinę. - Tave aplenkė likimas, 
Anuš. 

Ji užsitraukė ir grąžino suktinę merginai. 

— Anuška, - pristatė Liza. 

Mes paspaudėme vienas kitam ranką, ir ilgi Anuškos pirštai apgniaužė 
mano delną. 

— Anuška - performanso menininkė, - paaiškino Liza. 

— Negali būti, - tepasakiau. 

Anuška pasilenkė arčiau ir delnu apėmusi mano pakaušį švelniai pabučiavo 
į kaklą. 

— Pasakyk, kada liautis, - sušnibždėjo. 

Ji bučiavo man kaklą, o aš lėtai kreipiau galvą, kol sugavau Lizos žvilgsnį. 

— Žinai, Liza, tu buvai teisi. Man iš tikrųjų patinka tavo draugai. Ir galerijoje 
smagu, nors niekaip to nesitikėjau. 

- Gana, - tarė Liza, atplėšdama Anušką nuo manęs. - Spektaklis baigtas. 

— Bis! - bandžiau priešintis. 

— Jokių pakartojimų, - atkirto Liza ir pasodino mane ant grindų greta tris- 
dešimtmečio vyro. 

Jo nuskusta galva net žvilgėjo, o dėvėjo jis gelsvai raudoną kurtą su padža- 
ma“. 

— Susipažink su Rišu. Jis organizavo parodą ir pats kai ką eksponuoja. Rišai, 
čia Linas. 

— Sveiki, - tarė Rišas, spausdamas man ranką. - Kaip jums paroda? 

— Performansas įspūdingas, - atsakiau ir apsižvalgęs išvydau Anušką, kan- 
džiojančią naują nesispyriojančią auką. 

Liza smarkiai pliaukštelėjo man per ranką. 

— Juokauju. Visa puiku. Ir žmonių daug. Sveikinu. 

- Viliuosi, jie nusiteikę pirkti, - balsu mąstė Liza. 


į Marškiniai iki kelių be apykaklės. 
> Dukslios kelnės. 

- Jei nenusiteikę, Anuška galėtų įtikinti. 

Liza vėl pliaukštelėjo man per ranką. 

- Arba visada galit pasiųsti Lizą jų apskaldyti. 

— Mums pasisekė, - nusišypsojo Rišis ir pasiūlė man suktinę. 

- Ačiū, ne. Niekada, kai važiuoju su keleiviu. Kodėl pasisekė? 

- Paroda galėjo neįvykti. Matėt didelį Ramos paveikslą? Oranžinį? 

Didžiulis beveik vien oranžiniais dažais nutapytas paveikslas kabėjo greta 
akmeninės Enkidu skulptūros. Ne iš karto supratau, kad įspūdinga centrinė 
figūra vaizduoja hinduistų dievą. 

— Pamišusios religinės dešinės moralės policija, - paaiškino Rišas, - jie 
save vadina „Karmos ietimi“, išgirdo apie paveikslą ir bandė atšaukti parodą. 
Susisiekėme su Tadžo tėtušiu. Jis garsus advokatas ir palaiko ryšius su vy- 
riausiuoju valstijos ministru. Jis gavo mums teismo leidimą rengti parodą. 

— Kas jį nutapė? 

- Aš, - atsakė Rišas. - Kodėl klausiat? 

— Kodėl panorot jį nutapyti? 

- Jūsų nuomone, yra dalykų, kurių neturėčiau tapyti? 

- Aš klausiu, kodėl jūs nusprendėt pasirinkti tokį siužetą. 

- Dėl meno laisvės, - atsakė Rišas. 

- Viva la revoluciėn'", - samurkė Anuška, sėsdamasi greta Rišo ir lenkdama- 
si jam prie sterblės. 

- Laisvės kam? - paklausiau. - Jums ar jiems? 

- Jūs apie „Karmos ietį ? - suniekino Rozana. - Visi jie - išprotėję fašistiniai 
šūdžiai. Nulis. Saujelė kraštutinių reakcionierių. Niekas jų nesiklauso. 

- Kraštutiniai paprastai prasiskverbia į centrą, kuris jų nepaiso ar niekina. 

— Ką? - Rozana vos neužspringo iš susijaudinimo. 

- Tai tiesa, Linai, - sutiko Rišas. - Ir jie smurtauja. Be abejo. Bet jų daugiau- 
sia miesteliuose ir kaimuose. Jų veikla - primušti kunigą ir sudeginti vieną kitą 
bažnyčią. Bombėjuje jie niekada neturės daug šalininkų. 

- Sumauti pagiežingi fanatikai! - niršiai iškošė pro dantis jaunas barzdyla 
rausvais marškiniais. - Didžiausi pasaulio kvailiai! 

— Nemanau, kad galit taip sakyti, - atsargiai tariau. 

— Aš ką tik pasakiau! - atšovė jaunuolis. - Eik šikt. Ką tik pasakiau. Vadina- 
si, aš galiu sakyti. 

- Puiku. Aš turėjau omeny, kad negalit taip sakyti pagrįstai. Žinoma, galit 


Ž Tegyvuoja revoliucija (isp.). 

sakyti. Jūs galit sakyti, kad mėnulis yra Dyvalio' puošmena, bet tai neteisinga. 
Tiesiog nepagrįsta sakyti, kad visi tau nepritariantys žmonės yra kvailiai. 

— Tai kas jie tokie? - paklausė Rišas. 

— Manau, jūs pažįstat juos ir jų mąstyseną geriau už mane. 

— Ne, man iš tikrųjų įdomu, paaiškinkit savo požiūrį. 

— Gerai. Mano nuomone, jie dievoti. Ir ne šiaip, o aistringai dievoti. Manau, 
jie myli Dievą, karštai ir ištikimai, o kai Dievas vaizduojamas bedieviškai, įžei- 
džiamas jų nuoširdus tikėjimas. 

— Tai sakot, kad reikėjo man neleisti surengti šitos parodos? - neatlyžo Rišas. 

— Aš taip nesakiau. 

— Kas čia per bybys? - paklausė barzdyla, į nieką nesikreipdamas. 

— Tai prašom paaiškinti, ką turėjot omeny, - spyrė Rišas. 

— Aš palaikau jūsų teisę kurti ir rodyti meną, bet, mano nuomone, teisės 
neatskiriamos nuo atsakomybės, ir mūsų, menininkų, pareiga - neskaudinti ir 
neįžeidinėti meno vardu. Tiesos vardu - galbūt. Teisingumo ir laisvės vardu. 
Bet ne meno vardu. 

— Kodėl gi ne? 

— Mes stovime ant milžinų pečių, išreikšdami save kaip menininkai, ir turi- 
me išsaugoti geriausias menininkų, kūrusių prieš mus, savybes. Tai pareiga. 

— Kas čia per bybys? - paklausė barzdyla raudonų motociklo žibintų gir- 
liandos. 

— Taigi, jei tie žmonės įžeisti, kaltas aš? - tyliai ir nuoširdžiai paklausė 
Rišas. 

Jis man pradėjo patikti. 

— Kartoju, - reikliai paklausė barzdyla, - kas čia per bybys? 

Barzdyla man jau nepatiko. 

— Bybys, kuris išmokys tave gramatikos, - ramiai pasakiau, - jei vėl kreip- 
sies į mane trečiuoju asmeniu. 

— Rašytojas, - nusižiovavo Anuška. - Rašytojai nuolat ginčijasi, nes... 

— Nes tai moka, - įsiterpė Liza ir trūktelėjo mane už rankos, keldama nuo 
grindų. - Eime, Linai. Laikas pašokti. 

Iš didelių ant grindų stovinčių garsiakalbių griaudėjo garsi muzika. 

— Dievinu šitą dainą! - suniurnėjo Anuška pašokdama ir pakėlė nuo grindų 
Rišą. - Pašok su manimi, Rišai! 

Suspaudžiau glėbyje Lizą ir pabučiavau į kaklą. 


2 Žiburių šventė deivės Lakšmi garbei ir Ramos pergalei prieš Ravaną prisiminti su fejer- 
verkais ir lempelių girliandomis ant pastatų. 

- Eik šokti, - nusišypsojau. - Kol smegenys apsivers. Aš dar kartą apžiūrėsiu 
parodą. Susitiksime lauke. 

Liza pabučiavo mane ir įsimaišė tarp šokėjų. Aš prasibroviau pro juos, atsi- 
laikydamas prieš milžiniškas muzikos bangas. 

Galerijoje atsistojau prie bronzuotų gipso reljefų, pasakojančių Sapnos žu- 
dymų istoriją. Bandžiau nuspręsti, ar košmaras skulptorės, ar mano. 

Aš netekau visko. Teisės rūpintis dukterimi. Nejučiomis kaip nakviša nusmu- 
kau iki priklausomybės nuo heroino ir ginkluoto apiplėšimo. Buvau sugautas ir 
nuteistas dešimčiai metų sunkiųjų darbų didžiausios apsaugos kalėjime. 

Galėčiau pasakyti, kad pirmus pustrečių bausmės metų buvau mušamas. 
Galėčiau nurodyti pustuzinį kitų protingų priežasčių pabėgti iš beprotiško ka- 
lėjimo, bet tiesa buvo paprasta: vieną dieną laisvė man tapo svarbesnė už gyvy- 
bę. Ir tą dieną aš nusprendžiau, kad daugiau nebesėdėsiu už grotų. Ne šiandien. 
Daugiau niekada. Aš pabėgau ir tapau policijos ieškomu žmogumi. 

Bėglio gyvenimas iš Australijos per Naująją Zelandiją vedė mane į Indiją. 
Šeši mėnesiai atkampiame Maharaštros kaime išmokė mane valstiečių kalbos. 
Pusantrų metų miesto lūšnyne išmokė mane gatvės kalbos. 

Bombėjuje vėl sėdau į kalėjimą, taip nutinka slapstantis nuo teisingumo. 
Žmogus, sumokėjęs išpirką už mano laisvę valdžios pareigūnams, buvo mafi- 
jos bosas Kadarbhajus. Jis žinojo, kaip mane panaudoti. Jis žinojo, kaip panau- 
doti kiekvieną. Ir kol dirbau jam, manęs nepersekiojo nė vienas Bombėjaus 
policininkas ir nė vienas kalėjimas svetingai neatvėrė durų. 

Suklastoti pasai, kontrabanda, juodosios rinkos auksas, neteisėta valiutos 
prekyba, turto prievartavimas, gaujų karai, Afganistanas, kraujo kerštas - mė- 
nesius ir metus vienaip ar kitaip užpildė mafijos gyvenimas. Ir man beveik visa 
buvo nesvarbu, nes tiltas į praeitį, pas šeimą ir draugus, pavardę, tėvynę, viską, 
kas aš buvau prieš Bombėjų, buvo išnykęs it numirėliai, klaidžiojantys bron- 
zuotame Rozanos frize. 

Palikau galeriją, prasibroviau per retėjančią minią, išėjau į lauką ir atsisėdau 
ant savo motociklo. Jis stovėjo kitapus gatvės. 

Ant šaligatvio netoli mano motociklo būriavosi minia. Dauguma buvo vie- 
tiniai, tarnai iš aplinkinių gatvių. Jie susirinko vėsioje prieblandoje pasigrožėti 
puikiais automobiliais ir išsipusčiusiais parodos lankytojais. 

Girdėjau žmones kalbant marathi ir hindi. Jie aptarinėjo mašinas, papuoša- 
lus ir drabužius su nuoširdžiu susižavėjimu ir malonumu. Neišgirdau nė vieno 
pavydaus ar pagiežingo balso. Tai buvo neturtingi žmonės, gyvenantys sunkų 
baimingą gyvenimą, sugrūstą į trumpą žodį „vargšai“, bet turtuolių brangak- 
meniais ir šilkais jie žavėjosi naiviai, džiaugsmingai ir be pavydo. 

Kai iš galerijos išniro garsus pramonininkas su žmona kino žvaigžde, bū- 
relis iš susižavėjimo choru atsiduso. Aktorė dėvėjo brangakmeniais nusagstytą 
geltoną sarį baltais raštais. Atsigręžiau pažiūrėti į besišypsančius ir pritariamai 
besikuždančius žmones, lyg moteris būtų jų kaimynė, ir pastebėjau tris atokiau 
stovinčius vyrus. 

Jų neišraiškingi kaip akmuo žvilgsniai buvo niūrūs. Tamsios įdėmios akys 
raibuliavo įniršiu, ir jo bangos buvo tokios smarkios, kad man pasirodė, jog 
jaučiu jas oda it dulksną. 

Lyg pajutę, kad juos pastebėjau, jie kaip vienas atsisuko ir įsmeigė į mane 
akis, pilnas grynos beprotiškos neapykantos. Mes žiūrėjome vieni į kitus, o 
aplink džiugiai aikčiojo ir kuždėjosi laiminga minia, privažiuodavo limuzinai 
ir švysčiojo blykstės. 
linkėdami pražūties. Mano rankos lėtai nuslinko prie dviejų peilių drobinėse 
makštyse ties strėnomis. 

— Ei! - pliaukštelėjo man per petį Rozana. 

Nejučiomis vien ranka griebiau ją už riešo, o kita per žingsnį stumtelėjau 
atbulą. 

— Gal kuoktelėjai? Raminkis! - ji išplėtė akis iš nuostabos. 

- Atleisk, - susiraukiau paleisdamas jos riešą. 

Skubiai atsigręžiau ieškodamas pilnų neapykantos akių. Trys vyrai buvo 
dingę. 

— Kas tau? - paklausė Rozana. 

— Nieko, - atsakiau vėl atsisukdamas į ją. - Nieko. Atleisk. Ar jau baigėsi? 

— Beveik, - atsakė ji. - Dingus didžiosioms žvaigždėms, šviesa gęsta. Liza 
sako, kad tu nemėgsti Goa. Kodėl? Matai, aš iš ten. 

— Ir pats atspėjau. 

— Tai kodėl tau nepatinka Goa? 

— Goa man netrukdo. Tiesiog kaskart, kai ten susiruošiu, atsiranda mėgėjų 
žarijas semti svetimomis rankomis. 

— Mano Goa čia niekuo dėtas, - atrėmė ji. 

Neginčijo. Tiesiog pasakė, kaip yra. 

— Gal ir ne, - nusišypsojau. - Be to, Goa didelis. Aš žinau tik porą paplūdi- 
mių ir miestelių. 

Ji įdėmiai žiūrėjo man į veidą. 

— Ko, sakei, tau ten reikėjo? - paklausė. - Rubinų ir ko? 

— Rubinų ir meilės laiškų. 

— Bet važiavai į Goa ne vien todėl? 

— Vien todėl, - pamelavau. 

- Jei pasakyčiau, kad važiavai juodosios rinkos reikalais, ar smarkiai pra- 
šaučiau? 

Aš važiavau į Goa pasiimti dešimties pistoletų. Palikau juos mafijos tarpi- 
ninkui Bombėjuje ir leidausi ieškoti Vikramo, kad atiduočiau vėrinį. „Juodo- 
sios rinkos reikalais“ buvo taiklu. 

- Klausyk, Rozana... 

— Ar tau netoptelėjo, kad kaltas tu pats? Tokie kaip tu atvyksta į Indiją su 
savo bėdomis, kurių mums visai nereikia. 

- Indijoje netrūko bėdų, kol manęs nebuvo, ir liks daugybė, kai manęs ne- 
bebus. 

— Mes kalbame apie tave, o ne apie Indiją. 

Ji buvo teisi: įrodymas - du peiliai, įsispaudę man į juosmenį. 

— Tu teisi, - nusileidau. 

- Tikrai? 

— Aha. Aš gyva bėda, puiku. O šią akimirką tu irgi, tik neužsigauk. 

— Neįvelk Lizos į bėdą, - smarkiai suraukusi kaktą, išdrožė ji. 

— Neįvelsiu, - ramiai atsakiau. - Niekam nereikia bėdų. 

Valandėlę ji žiūrėjo man į veidą, rudos akys ieškojo paslėptų gelmių, žo- 
džiais nepasakomos prasmės. Galop nusijuokė, nusuko akis ir žieduota ranka 
perbraukė per plaukų spaiglius. 

- Kiek laiko vyks paroda? - paklausiau. 

— Tikimės, dar savaitę, - atsakė ji, žiūrėdama į paskutinius lankytojus, ei- 
nančius iš parodos. - Na, jei tie pamišėliai nepasirūpins jos uždaryti. 

- Jumis dėtas, pasamdyčiau apsaugininkų. Pastatyčiau prie durų porą dide- 
lių nuožmių vyrų. Pasiūlykit papildomą uždarbį vyrukams iš penkių žvaigždu- 
čių viešbučių. Kai kurie tikrai išmano savo darbą, o tie, kurie neišmano, bent 
atrodo įspūdingai. 

— Tu ką nors žinai apie parodą? 

- Beveik nieko. Ką tik mačiau čia keletą vyrų. Labai nelaimingų vyrų. Man 
atrodo, juos tokius nelaimingus padarė jūsų paroda. 

- Nekenčiu tų sumautų fanatikų! - sušnypštė ji. 

- Manau, neapykanta abipusė. 

Dirstelėjau galerijos pusėn ir pamačiau Lizą. Atsisveikindama ji bučiavo 
Rišą ir Tadžą. 

— Štai ir Liza. 

Apžergiau motociklą, koja užvedžiau, variklis sukriokęs atgijo ir ėmė tyliai 
birbti. Liza priėjusi apkabino Rozaną ir atsisėdo ant motociklo už manęs. 

- Phir milenge, - tariau. Iki susitikimo. 

— Jo nebus, jei pamatysiu tave pirma. 

Mes nuvažiavome ilga nuokalne jūros link, bet kai sustojome prie švieso- 
foro, šalia atsidūrė juodas furgonas, ir aš pasisukęs išvydau vyrus neapykantos 
pilnais žvilgsniais. Jie ginčijosi. 

Kai šviesa pasikeitė, palaukiau, kol jie nuvažiuos. Ant užpakalinio furgo- 
no lango puikavosi politinių ir religinių simbolių lipdukai. Privažiavęs pirmą 
kryžkelę, išsukau iš pagrindinės gatvės. 

Kurį laiką važiavome nuošaliomis gatvelėmis, nes man kėlė nerimą mato- 
mos permainos. Bronzuotos Rozanos plokštės pasakojo žiaurią bombėjišką 
istoriją, bet tiesa apie tą istoriją buvo dar žiauresnė, o tikybos politika kur kas 
žiauresnė už abi. Praeities smurtas buvo tik smėlis, skalaujamas naujos bangos, 
dūžtančios į salos miesto pakrantes. Pilnais sunkvežimiais, mosuodami vėz- 
dais, važinėjo idėjiniai banditai, o mafijos gaujos nuo dvidešimties trisdešim- 
ties žmonių išaugo iki kelių šimtų. Mes esame tas, ko bijome, o daugelis mūsų 
šiame mieste bijojo beatodairiškų atpildo dienų. 


KETVIRTAS SKYRIUS 


Lėtai grįžome į platų Marin Draivo vingį ir nubirbėme palei atspindžių vėrinį 
ramiuose įlankos vandenyse. Sulig pirmu žvaigždėtos jūros raibuliu mes vėl 
prašnekome ir tebekalbėjome, kai įvažiavau į mūsų daugiabučio kiemą, pralė- 
kiau pro saliutuojantį sargą ir sustojau dengtoje automobilių aikštelėje. 

— Tu lipk į viršų, - tariau Lizai. - Aš nuvalysiu motociklą. 

- Dabar? 

— Dabar. Aš tuojau. 

Išgirdęs Lizos žingsnius ant marmurinių laiptų, atsisukau į sargą, linktelėjau 
ir parodžiau į ją. Jis suprato, jog reikia ją palydėti, ir šokinėdamas per du laip- 
telius nubėgo įkandin. 

Išgirdau, kaip ji atidaro duris ir linki sargui labos nakties. Skubiai išsmu- 
kęs pro šoninius vartelius, šaligatviu tyliai nuslinkau palei lapuotą gyvatvorę 
aplink daugiabučio automobilių aikštelę pirmame aukšte. 

Mat, įsukęs į namo automobilių aikštelę, išvydau, kaip į aukštos gyvatvorės 
šešėlį pasitraukė susigūžusi figūra. Kažkas ten slėpėsi. 

Išsitraukiau peilį ir tyliai prisiartinau prie tos vietos šalia vartų, kur buvau 
pastebėjęs figūrą. Priešais nugara į mane išėjo žmogus ir pasuko automobilių 
aikštelės link. 

Tai buvo Skorpionas Džordžas. 

- Linai! - išgirdau jį šnibždant. - Ar tu dar ten, Linai? 

— Ką tu, po perkūnais, čia darai, Skorpione? - paklausiau iš užpakalio, ir jis 
pašoko. 

- Oi, Linai! Vos neapsidirbau iš baimės! 

Susiraukęs žiūrėjau į jį ir laukiau paaiškinimo. 

Taikos sutartis, galiojanti nuo paskutinio didelio mafijos gaujų karo Pietų 
Bombėjuje, buvo nuolat laužoma. Jaunuoliai, nekovoję tame kare ar nesita- 
rę dėl taikos sąlygų, puldinėjo vienas kitą, pažeisdami taisykles, surašytas ge- 
resnių už juos vyrų krauju. Varžovų gaujos buvo užpuolusios ir mūsų rajoną. 
Buvau budrus, visą laiką saugojausi, o dabar pykau ant savęs, kad vos nesužei- 
džiau draugo. 

- Sakiau judviem, kad nesėlintumėt prie žmonių, - tariau. 

— Matai... atleisk... - prabilo jis nerimastingai žvalgydamasis į dešinę ir į 
kairę. — Tai... tai... 

Džordžui Skorpionui krūtinę slėgė sielvartas, ir jis nepajėgė jo pakelti ir 
prabilti. Apsižvalgiau, kur būtų galima pasikalbėti. 

Negaliu Skorpiono vestis į automobilių aikštelę. Jis benamis, miega priedu- 
ryje, ir jei bent vienas namo gyventojas jį pastebės kieme, pasipils skundai. Aš 
skundų nebijojau, bet supratau, kad sargas liktų be darbo. 

Paėmęs už rankos, nusitempiau aukštą liesą kanadietį per gatvę į sugriuvu- 
sios akmeninės sienos šešėlį. Ten atsisėdau su juo, pridegiau suktinę ir pada- 
viau jam. 

— Kas atsitiko, Skorpi? 

— Tas vyrukas, - prabilo jis, smarkiai užsitraukęs suktinės. - Tipas tamsiu 
kostiumu. CŽV agentas. Jis man šiurpą įvarė. Negaliu dirbti gatvėje. Negaliu 
kalbėtis su turistais. Visur jį matau, klausinėjantį apie mane. Ar tavo pažįsta- 
mas, tas seklys Navynas, ką nors sužinojo? 

Papurčiau galvą. 

- Vienas vaikėzas atsekė jį iki Bandros, bet pritrūko pinigų taksi ir pame- 
tė pėdsaką. Tavo pažįstamas, Navynas, nieko nepranešė. Maniau, gal tu ką 
girdėjai. 

— Ne. Dar nieko. 

— Aš bijau, Linai, - pasakė Džordžas Skorpionas, ir jam šiurpas perbėgo per 
nugarą. - Jį išbandė visi beglobiai. Nieko. Jis neperka narkotikų, negeria, net 
alaus. Nesidomi moterimis. 

— Mes išsiaiškinsim, Skorpi. Nesirūpink. 

- Keista, - suraukė kaktą Skorpionas. - Aš iš proto einu, supranti? 

Ištraukiau iš kišenės šimto rupijų banknotų gniužulą ir padaviau jam. Skor- 
pionas paėmė dvejodamas, bet paskui įsikišo į slaptą marškinių kišenę. 

— Ačiū, Linai, - tarė jis ir žvilgtelėjo man į akis. - Aš laukiau čia ketindamas 
prašyti tavo pagalbos, nes jau kurį laiką neprekiauju narkotikais. Sargas pasakė, 
kad tavęs dar nėra. Bet paskui pamačiau, kad tu su Liza, negalėjau jai rodytis. 
Nenorėjau prašyti pinigų, jai girdint. Ji geros nuomonės apie mane. 

— Visiems kartais trūksta pinigų. O Lizos nuomonė apie tave gera visada, ar 
tau reikia pinigų, ar ne. 

Jo akys pritvinko ašarų. Nenorėjau į jas žiūrėti. 

— Klausyk ir perduok Dvyniui, - tariau vėl vesdamas jį per gatvę, - sukaup- 
kite šiokių tokių maisto atsargų, nusipirkite truputį kvaišalų ir išsinuomokite 

kambarį „Pasiutėlyje“. Pagyvenkite ten porą dienų. Mes sužinosime, kas tas 
tipas, ir išspręsime klausimą, gerai? 

— Gerai, - atsakė jis, tiesdamas man drebančią ranką. - Manai, „Pasiutėlyje“ 
saugu? 

- „Pasiutėlis“ — vienintelis viešbutis, kuriame su tokia gyvensena gausite 
numerį, Skorpi. 

— A... aha... 

— Šis paslaptingas vyriškis tenai pro registratorių nepraeis. Tik ne kostiu- 
muotas. Nekriskite į akis, ir „Pasiutėlyje“ būsite saugūs, kol mes išsiaiškinsime, 
kas čia darosi. 

— Gerai, taip ir padarysim. 

Jis nuėjo pasilenkęs, kad aukšta figūra nekyšotų iš gyvatvorės. Žiūrėjau, 
kaip pėdina naktine valkatos eisena: lėtai, nerūpestingai žibinto šviesos klane... 
Prisiekiu motinos atminimu, neturiu ko slėpti... paskui skuodžia gatvės plotais, 
skendinčiais šešėlyje. 

Įkišau dvidešimties rupijų banknotą stovinčiam šalia sargui ir užlipau mar- 
muriniais laiptais į butą. Kol maudžiausi po dušu, Liza stovėjo vonios kamba- 
rio tarpduryje, o aš pasakojau jai apie baltaplaukį Džordžo Skorpiono perse- 
kiotoją. 

- Bet kas šis vyrukas? - paklausė ji, kai išlindau iš dušinės. - Ko jam reikia 
iš Zodiako Džordžų? 

- Nežinau. Navynas Aderis, apie kurį tau anksčiau, regis, pasakojau, už- 
uodžia advokatą. Gal jis ir teisus. Sumanus vaikinas. Vienaip ar kitaip suži- 
nosime. 

Nusišluostęs klestelėjau ant lovos greta Lizos ir padėjau galvą ant besikilno- 
jančio jos krūtinės atlaso. Taip galėjau matyti visą nuogą jos kūną iki pėdų. 

- Tu patinki Rozanai, - tarė ji, grakščiu abiejų pėdų mostu į kairę rodyda- 
ma, kad keičia pokalbio temą. 

— Abejoju. 

- Kodėl? Kas nutiko su ja? 

- Nieko... nenutiko. 

— Kažkas nutiko, kai su ja kalbėjaisi lauke. Ką pasakei? 

— Mes tiesiog... šnekėjomės apie Goa. 

— One, - atsiduso Liza. - Ji pamišusi dėl Goa. 

- Man tai irgi paaiškėjo. 

- Bet tujai iš tikrųjų patinki. Nesvarbu, ką pasakei apie Goa. 

— Aš... taip nemanau. 

— O taip. Be abejo, sykiu tu ją siutini. Bet ir patinki. 

— Apie ką tu kalbi? | 

— Kai išėjau į lauką, ji buvo taip įdūkusi, kad galėjo tau trenkti. 

- Įdūkusi? Aš maniau, tada aistros kaip tik nurimo. 

— Ji buvo pasiruošusi tau trenkti, vadinasi, tu jai labai patinki. 

— A... tai kaip čia išeina? 

— Ji taip įsiuto ant tavęs, kad vos neskėlė antausio, nors tavęs net nepažįsta, 
supranti? 

Nesupratau, bet tai nebuvo neįprasta: Liza mintis reikšdavo savaip. 

— Dabar viskas aišku. 

- Ar ji naudojo kūno kalbą, šnekučiuodamasi su tavimi? - paklausė Liza. 

— Kokią kūno kalbą? 

— Ji apsimeta, kad skauda nugarą, ir ima ratu sukti klubus. Ji taip darė? 

— Ne. 

— Gerai. 

— Kodėl? 

— Tai labai gundo, be to, ji tai rodė man, o tau ne. 

— Neabejoju, kad klubų kraipymas turi savos logikos, bet man ta logika at- 
rodo kreiva. Tačiau Anuškos kūno kalbą aš supratau. 

— Jos kūno kalbą suprastų net lokys, - skubiai įsiterpė Liza ir pliaukštelėjo 
man per ranką. 

— Kur, sakei, ji rodo spektaklius? - nusijuokiau. 

— Aš nesakiau, - vėl pliaukštelėjo ji. 

Ant riešo sudžerškėjo kiaukutų apyrankė. Šią dovaną parvežiau jai iš Goa. Ji 
skimbčiojo kriauklelėmis sukiodama riešą, paskui nutildė jų muziką sugniau- 
žusi apyrankę laisvąja ranka. 

— Šįvakar tau buvo labai nyku? Atsiprašyti, kad priverčiau eiti ten iškart po 
kelionės? 

— Nieko panašaus. Man iš tikrųjų patiko tavo draugai, seniai laikas su jais 
susipažinti. Ir Rozana man patiko. Ugninga mergina. 

— Labai džiaugiuosi. Ji ne tik draugė. Mes labai artimos. Ji tave traukia? 

— Ką? 

— Nieko baisaus, - tarė Liza, žaisdama su antklode. - Mane ji irgi traukia. 

— Ką? 

— Ji protinga, atsidavusi, drąsi, kūrybinga, entuziastinga ir gero būdo. Ji iš 
tiesų nuostabi. 

Aš spoksojau į švelnias it išsiilgtas krantas ilgų lieknų Lizos kojų linijas. 

— Dar kartą klausiu, apie ką mes kalbame? 

— Tu manai, kad ji velniškai patraukli, - tarė Liza. 

- Ką? 

— Nieko baisaus, aš irgi manau, kad ji velniškai patraukli. 

Ji paėmė mano ranką ir įspraudė sau tarp kojų. 

— Tu labai pavargęs? - paklausė. 

Pažvelgiau į jos vėduoklišku lanku atlenktus kojų pirštus. 

- Niekas nebūna toks pavargęs. 

Buvo gera. Visada būdavo gera. Mus jungė meilus geranoriškumas, lyg ir 
meilė. Ir gal todėl, kad abu supratome, jog vieną dieną tai baigsis, leidome kal- 
bėti kūnams, nes širdys tylėjo. 

Nuėjau į virtuvę šalto vandens ir atnešiau stiklinę jai. Pastačiau ant stalo 
prie lovos jos pusėje. 
it mieganti katė. Bandžiau įsivaizduoti, kaip atrodytų jos išsvajota meilės vizija 
ir kaip ji skirtųsi nuo manosios. 

Atsiguliau šalia jos ir įliejau savo kūną į jos sapno apybrėžas. Per miegus ji 
nejučiomis sugniaužė kojų pirštais manuosius. Ir mano miegantis kūnas, sąži- 
ningesnis už protą, sulenkė kelius, prisispaudė prie uždarytų jos nugaros linkio 
durų ir ėmė jas daužyti širdies kumščiu, maldaudamas meilės. 


PENKTAS SKYRIUS 


Važiuoti motociklu - tai greičio poezija. Trapi pusiausvyra tarp grakštaus mik- 
lumo ir mirtino kryčio yra savotiška tiesa, ir kaip kiekviena tiesa, ji kelia širdį 
į dangų. Amžinybės akimirkos ant balnelio išvengia nesklandžios laiko, erdvės 
ir tikslo tėkmės. Lėkdamas ant ratų oro upe, išlaisvini sielą nuo prieraišumo, 
baimės, džiaugsmo, neapykantos, meilės ir pagiežos: smurtingiems vyrams, 
šiam smurtingam vyrui, tai artimiausia malonei būsena. 

Į Sandžajaus mafijos pasų fabriką atvykau geros nuotaikos. Tą rytą į darbą 
važiavau lėtai, ir kelionė nuskaidrino man mintis, atrodė, kad giedrai šypsosi 
visas kūnas. | 

Fabrikas buvo pagrindinis pasų ir kitų tapatybės dokumentų klastojimo ir 
padirbinėjimo centras. Aš tiesiogiai vadovavau šiai veiklai ir fabrike beveik 
kasdien praleisdavau mažiausiai po kelias valandas. 

Atidariau duris, ir mano motocikliška šypsena sustingo. Priešais išvydau 
nepažįstamą jaunuolį. Jis sveikindamasis ištiesė ranką. 

- Linai! - tarė jis purtydamas man ranką, lyg siurbliu pumpuotų vandenį iš 
kaimo šulinio. - Mano vardas Farzadas. Eikite į vidų! 

Nusiėmiau akinius nuo saulės, priėmiau kvietimą užeiti į savo kabinetą ir 
pamačiau, kad į didžiulio kambario kampą įspraustas antras stalas, užverstas 
dokumentais ir brėžiniais. 

— Mane čia pasodino... maždaug prieš dvi savaites, - linktelėjęs į savo stalą 
paaiškino Farzadas. - Tikiuosi, neprieštarausit. 

— Dar neaišku. 

— Kas neaišku? 

— Kas tu toks, po perkūnais, ir ką, velniai griebtų, veiki mano kabinete? 

— A, - nusijuokė jis ir nusiramino tiek, kad atsisėdo prie naujojo stalo. - Pa- 
aiškinti lengva. Aš jūsų naujasis padėjėjas. Kaip čia sėdžiu! 

— Aš neprašiau naujo padėjėjo. Man patiko senasis. 

— Bet aš maniau, kad jūs neturėjot padėjėjo? 

— Būtent. 

Jo rankos ant kelių sukirbėjo it žuvys, išmestos ant kranto. Perėjau kambarį 

ir pro ilgus langus pažvelgiau į fabriką apačioje. Pamačiau, kad ten irgi įvyko 
permainų. 

— Kas čia per velniava? 

Nulipau mediniais laiptais į cechą ir pasukau prie naujų stalų ir šviesdėžių. 
Farzadas sekė įkandin tratėdamas: 

- Nuspręsta išplėsti padirbtų dokumentų skyrių, įtraukiant mokslo doku- 
mentus. Maniau, žinot. 

— Kokius mokslo dokumentus? 

— Diplomus, mokslo laipsnių atestatus, kvalifikacijos pažymėjimus... Todėl 
pasitelkė mane. 

Jis staiga nutilo ir įsistebeilijo į mane, nes aš paėmiau dokumentą nuo vieno 
iš naujųjų stalų. Tai buvo statybos inžinerijos magistro diplomas, neva išduotas 
garsaus Bengalijos universiteto. 

Jame buvo įrašyta man pažįstamo jaunuolio, mafijos skolų išieškotojo žvejų 
rajone, tokio pat bukapročio, kokio ir godaus, pavardė; jis, be jokių abejonių, 
buvo godžiausias jaunas gangsteris Sasuno prieplaukoje. 

- Aš... esu čia... - užsikirsdamas baigė aiškinti Farzadas, - nes esu verslo ir 
vadybos magistras. Tikras. Kaip čia sėdžiu. 

- Vadybininkų dabar kaip šunų. Negi niekas nebestudijuoja filosofijos? 

- Mano tėtis studijuoja, - atsakė jis. - Šteinerio“ antroposofiją ir utilita- 
rizmą “. 

- Klausyk, kad ir kas būtum, aš dar net arbatos negėriau. 

Priėjęs prie antro stalo, paėmiau kitą padirbtą kvalifikacijos pažymėjimą. 
Dantų chirurgijos bakalauras. 

— Nieko čia baisaus, - prabilo Farzadas, iš veido išraiškos supratęs, ką ma- 
nau. - Nė vienas šių suklastotų diplomų nebus panaudotas Indijoje. Visi jie 
skirti žmonėms, kurie ieško darbo užsienyje. 

— O, - tariau be šypsenos, - vadinasi, tada nieko baisaus. 

— Būtent! - linksmai išsišiepė jis. - Pasiųsti arbatos? 

Žemutėse, įtrūkimų išraizgytose stiklinėse buvo atnešta arbata, mes gurkš- 
nojome, kalbėjomės, ir jis man ėmė patikti. 

Farzadas buvo iš mažos, talentingos ir įtakingos parsų bendruomenės. Dvi- 
dešimt trejų, nevedęs, gyveno su tėvais ir giminėmis didžiuliame name netoli 
nuo Bombėjaus lūšnyno, kuriame kadaise glaudžiausi aš. 

Po doktorantūros studijų Jungtinėse Valstijose jis pradėjo dirbti ateities san- 


ž Rudolf Steiner (1861-1925) - austrų filosofas mistikas. 
ji Utilitarizmas - etikos teorija, teigianti, kad poelgis yra doras, jei jo padariniai suteikia 
laimės. 

dorių prekybos bendrovėje Bostone. Pirmaisiais metais įsivėlė į painią Poncio 
sistemą , kuriai vadovavo bendrovės galva. | 

Nors Farzadas nusikalstamuose darbdavio sandėriuose tiesiogiai nedalyva- 
vo, jo pavardė figūravo pervedant lėšas į slaptas banko sąskaitas. Kai jau atrodė, 
kad bus suimtas, jam pavyko grįžti į Indiją liūdna dingstimi - aplankyti pačiu 
laiku merdinčio dėdės. 

Dėdę Kekį aš puikiai pažinojau. Jis buvo išmintingas Kadarbhajaus, Pietų 
Bombėjaus mafijos boso, patarėjas ir priklausė mafijos tarybai. Mirties patale 
parsas patarėjas paprašė naujojo mafijos boso Sandžajaus Kumaro globoti sū- 
nėną, jaunąjį Farzadą, kuris jam brangus kaip tikras sūnus. 

Sandžajus pasirūpino Farzadu, pažadėjo jam, kad teisminis persekiojimas 
Jungtinėse Valstijose jam negrės, jei liks Bombėjuje ir dirbs mafijai. Kol buvau 
Goa, Sandžajus jį pristatė prie darbo mano pasų klastojimo fabrike. 

— Dabar labai daug žmonių važiuoja iš Indijos, - pasakė Farzadas, gurkšno- 
damas antrą stiklinę arbatos. - Ir taisyklės bus nebe tokios griežtos. Pamatysit. 
Kaip čia sėdžiu. 

- Hm. 

- Taisyklės ir įstatymai keičiasi, švelnėja ir paprastėja. Žmonės važiuos iš 
Indijos, žmonės grįš į Indiją, pradės verslą čia ir užsienyje, laisvai judės pinigų 
srautai. Ir visiems jiems reikės vienokių ar kitokių dokumentų, kurie suteiktų 
geresnes galimybes įsikurti Amerikoje, Londone, Stokholme ar Sidnėjuje, su- 
pranti? 

— Paklausa didelė? 

— Milžiniška. Įkūrėme skyrių vos prieš porą savaičių ir jau dirbame dviem 
pamainomis, kad spėtume atlikti užsakymus. 

— Dviem pamainomis? 

— Plėšomės iš paskutiniųjų, baba“. 

— Ojei vienam iš mūsų klientų, kuris, užuot studijavęs, nusipirko statybos 
inžinerijos magistro diplomą, tarkim, bus patikėta statyti tiltą ir šis sugrius, 
nusinešdamas porą šimtų žmonių gyvybių? 

— Nesijaudinkit, baba, - atsakė jis. - Daugumoje šalių suklastoto diplomo 
reikia tik kojai įkelti. Paskui turi studijuoti papildomai, kad atitiktum vieti- 
nius reikalavimus ir tavo diplomas būtų pripažintas. O juk pažįstat indus. Įkėlę 
koją, jie nusipirks namą, paskui gretimą namą, pykšt jau jiems priklauso visa 


Ž Apgaule pagrįsta investavimo operacija: dividendai investuotojams išmokami iš pinigų, 
kuriuos įneša vėlesni investuotojai, o ne iš veiklos (jei tokia apskritai egzistuoja) pelno. 
2 Tėvas; vaikas; pagarbus kreipinys į vyresnį ar gerbiamą žmogų (hindi). 

gatvė, ir jie nuomoja namus buvusiems savininkams. Tokie jau mes esame. 
Kaip čia sėdžiu, jar. 

Farzadas buvo mielas atviro veido jaunuolis. Pagaliau jis nusiramino, liovėsi 
manęs bijoti, švelnios rudos akys žvelgė nesudrumsčiamai giedrai, iš jo viltin- 
gos nuomonės apie pasaulį gelmės. 

Putlios lūpos šiek tiek pražiotos, nes jose nuolat žaidė šypsena. Oda labai 
šviesi, šviesesnė, negu mano saulėje nudegęs veidas po trumpais šviesiais plau- 
kais. Vakarietiški madingi džinsai, šilkiniai dizainerio kurti marškiniai - užsie- 
nio turisto, o ne Bombėjaus senbuvio, kilusio iš tris šimtus metų šiame mieste 
gyvenančios giminės, išvaizda. 

Veidas buvo be dėmių, oda neranduota, nesubraižyta, be mėlynių. Klausan- 
tis jo linksmo čiauškėjimo, man toptelėjo, kad jis veikiausiai niekada nebuvo 
susipešęs, kur ten - nebuvo nė kumščio iš pykčio sugniaužęs. 

Aš jam pavydėjau. Kai išdrįsdavau dirstelėti į pusiau sugriuvusį praeities 
tunelį, man atrodydavo, kad visą gyvenimą nieko daugiau neveikiau, tik mu- 
šiausi. 

Mudu su jaunesniuoju broliu buvome vieninteliai jauni katalikai chuliga- 
niškame darbininkų klasės rajone. Keletas chuliganiškų darbininkų klasei pri- 
klausančių kaimynų kiekvieną vakarą kantriai laukdavo mūsų mokyklos auto- 
buso ir mušdavo mus visą kelią namo; diena iš dienos. 

Ir tai niekada nesiliovė. Kelionė į prekybos centrą prilygo išpuoliui į priešo 
teritoriją. Vietos gaujos puldavo svetimus taip tūžmingai, kaip tik vargšai gali 
pulti vargšus. Mano rajone karatė treniruotės ir vietos bokso klubas lėmė, iš- 
gyvensi ar ne. 

Kiekvienas vaikinas, kuriam pakako drąsos kautis, mokydavosi kovos 
menų, ir kiekvieną savaitę jam pasitaikydavo kelios progos parodyti, ko išmo- 
kęs. Penktadienio ir šeštadienio naktimis vietos ligoninės traumatologijos ir 
greitosios pagalbos skyriai būdavo pilni jaunų vaikinų, kuriems chirurgai siū- 
davo prakirstas lūpas ir antakius arba trečią kartą tiesindavo sulaužytą nosį. 

Buvau vienas iš jų. Mano ligos istorija vietos ligoninėje buvo storesnė nei 
Šekspyro tragedijų tomas. Ir taip buvo prieš kalėjimą. 

Klausydamasis linksmų, svajingų Farzado tauškalų apie automobilį, ku- 
riam jis taupo pinigus, apie merginą, kurią jis nori pakviesti į pasimatymą, 
jutau dviejų ilgų, visada už nugaros nešiojamų peilių spaudimą. Slaptame 
spintelės stalčiuke savo bute laikiau du pistoletus ir du šimtus šovinių. Jei 
Farzadas neturi ginklo ir nejaučia noro jo panaudoti, jis ėmėsi ne savo verslo. 
Jei jis nemoka muštis ir nežino, koks jausmas pralaimėti mūšį, jis ėmėsi ne 
savo verslo. 

— Tu dirbi Sandžajaus mafijai, - tariau. - Neplanuok pernelyg tolimos 
ateities. | 

— Dveji metai, - tarė Farzadas ir ištiesė rieškučias, lyg jose laikytų laiką ir 
jo pažadus. - Dveji metai šio darbo, ir sutaupysiu pinigų nuosavam versliukui. 
Įkursiu konsultavimo įmonę žmonėms, kurie, tarkim, bando gauti žaliąją kor- 
tą JAV. Tai ateities verslas! Kaip čia sėdžiu. 

— Tik nekrisk į akis, - patariau vildamasis, kad lemtis ir gauja duos jam tiek 
metų, kiek jis nori. 

- O, žinoma, aš visada... 

Ant mano stalo sučirškęs telefonas jį nutraukė. 

— Neketinat atsiliepti? - paklausė Farzadas po kelių skambučių. 

— Nemėgstu telefonų. 

Telefonas tebeskambėjo. 

- Tai kam jums jo reikia? 

— Man nereikia. Telefonas įstaigos. Jei skambutis tave taip erzina, atsiliepk. 

Jis pakėlė ragelį. 

- Alio, kalba Farzadas, labas rytas, - tarė ir atitraukė ragelį nuo ausies. 

Iš jo sklido gargimas, it burbuliuotų purvynas ar kažką grauždami urgztų 
dideli šunys. Farzadas spoksojo į ragelį apimtas siaubo. 

— Čia man, - tariau ir paėmiau ragelį iš jo suglebusios rankos. 

— As salamu aleikum, Nazyrai. 

— Linbaba? 

Šį balsą jausčiau per grindis. 

— As salamu aleikum, Nazyrai. 

- Va aleikum as salam. Tu ateini! - įsakė Nazyras. - Tu ateini dabar! 

— O kur dingo: „Kaip gyveni, Linbaba? 

— Tu ateini! - spyrėsi Nazyras. 

Jo balsas urzgė it žvėris, žvyruotu taku velkantis lavoną. Dievinau jį. 

— Gerai, ateinu. Tik ir toliau būk susiraukęs. Jau važiuoju. 

Padėjau ragelį, pasiėmiau piniginę, motociklo raktelius ir nuėjau prie 
durų. 

— Pasikalbėsime vėliau, - tariau atsisukęs į naująjį padėjėją. - Bet, atrodo, 
mudu sutarsime. Prižiūrėk fabriką, kol manęs nebus, thyk? 

Išgirdus šį žodį, jauną skaistų veidą nušvietė plati šypsena. 

— Bilkul thyk! - atsakė jis. Labai gerai! 

Išėjęs iš kabineto, užmiršau jaunąjį verslo ir vadybos magistrą, padirbinė- 


Tinkamas, geras, teisingas (hindi). 

jantį mokslo laipsnių diplomus, išstūmiau motociklą į gatvę ir nuskriejau Ma- 
rin Draivu link metro viaduko. 

Ties posūkiu prie parsų ugnies šventyklos išvydau savo draugą Abdulą, su 
dviem vaikinais važiuojantį skersai sankryžos priešais mane. Jie suko siaurų 
prekybinio rajono gatvelių link. 

Laukdamas tarpo beveik nenutrūkstančiame mašinų sraute, pamačiau, kad 
kelių policininkas užsiėmęs, - ima kyšį, numojau ranka į raudoną šviesą ir 
leidausi vytis draugo. 

Tapęs Sandžajaus mafijos nariu, pasižadėjau nepagailėti gyvybės, gindamas 
kitus gaujos narius, ginklo brolius. Abdula buvo ne šiaip ginklo brolis. Aukštas 
ilgaplaukis persas buvo mano pirmas ir artimiausias draugas gaujoje. Buvau 
jam atsidavęs ne tik iš pareigos. 

Gangsteriai, tikyba ir mirtis glaudžiai susiję. Visi Sandžajaus gaujos vyrai 
manė, kad jų sielos - asmeninio Dievo rankose, ir visi buvo tokie pamaldūs, 
kad melsdavosi prieš žmogžudystę ir po jos. Abdula buvo tikintis ne mažiau už 
kitus, nors niekada neparodydavo gailestingumo. 

Aš savo ruožtu vis dar ieškojau kažko daugiau nei šventųjų knygų poezija, 
priesaikos ir garbinimas. Aš abejojau viskuo, o Abdula niekada neabejodavo, 
įsitikinęs savo nenugalimumu kaip stipriausias erelis, sklendžiantis jam virš 
galvos kybančiame Bombėjaus danguje. 

Mes buvome skirtingi, mylėjome skirtingai ir net mūsų polinkis kautis buvo 
skirtingas. Bet draugystė irgi yra tikyba, ypač tiems, kurie daugiau niekuo ne- 
tiki. Tiesą sakant, mano širdis visada pašokdavo, visada pakildavo į mažutį 
sielos dangų, kai tik išvysdavau jį. 

Sekiau paskui Abdulą mašinų sraute, laukdamas progos prisigretinti. Įpra- 
tau žavėtis jo tiesia nugara ir atsainiu vairavimu. Būna apsigimusių jojikų, būna 
ir apsigimusių motociklininkų. 

Du Abdulą lydintys vyrai, Fardynas ir Huseinas, buvo geri motociklininkai, 
jie nuo kūdikystės važinėjo ant tėvų motociklų benzino bakų tomis pačiomis 
gatvėmis tarp tų pačių mašinų, bet, įsiliedami į eismo srautą, niekuomet nepa- 
siekė tokio sklandumo kaip persas ir niekada neatrodė taip šauniai. 

Pajutęs greta jo motociklo atsirandant tarpą, nėriau į priekį, o jis atsigręžė. 
Rimties šešėlius jo veide į pakraščius nuginė šypsena, ir jis pasuko motociklą į 
kelkraštį, o paskui jį ir Fardynas su Huseinu. 

Aš sustojau greta jo, ir mes apsikabinome tebesėdėdami ant motociklų. 

- As salamu aleikum, - širdingai pasveikino jis mane. 

- Va aleikum as salam va rahmatullahi va barakatuh. Ir tau ramybė, ir Ala- 
cho gailestingumas, ir Jo palaiminimas. 

Fardynas ir Huseinas padavė man ranką. 

— Girdėjau, važiuoji į susirinkimą, - tarė Abdula. 

— Aha. Nazyras paskambino. Maniau, ir tu būsi. 

— Aš iš tikrųjų ten važiuoju, - paskelbė jis. 

- Pasirinkai labai ilgą kelią, - nusijuokiau, nes jis važiavo į priešingą pusę. 

— Pirmiau turiu atlikti vieną darbelį. Ilgai neužtruksiu. Važiuojam kartu, 
nuo čia netoli, be to, manau, kad tu nepažįsti nei šios vietos, nei šių žmonių. 

— Gerai, - sutikau. - Kur važiuojam? 

— Susitikti su dviratininkais žudikais, - atsakė jis. - Kompanijos reikalais. 

Aš niekada nebuvau dviratininkų žudikų buveinėje. Nedaug apie juos žino- 
jau. Bet, kaip ir kiekvienas šilto ir šalto matęs Bombėjaus gyventojas, žinojau jų 
dviejų garsiausių žudikų pavardes. Ir žinojau, kad kiekvienam iš mūsų keturių 
teks po šešis septynis jų gaujos narius. 

Abdula koja užvedė motociklą, palaukė, kol mes užvedėme savuosius, o 
paskui pirmas įsiliejo į eismo grūstį tiesia nugara, pakelta išdidžia galva. 


ŠEŠTAS SKYRIUS 


Buvau matęs kelis dviratininkus žudikus, savižudišku greičiu lekiančius žvil- 
giais chromuotais dviračiais Vagių turgaus gatvelėmis. Jie buvo jauni ir visa- 
da apsirengę vienoda uniforma: ryškiaspalviai prigludę berankoviai marš- 
kinėliai, vadinami banija, balti aptempti džinsai ir madingiausių dizainerių 
sportbačiai. 

Jie visi tepdavo plaukus kvapiu aliejumi ir suglostydavo atgal, įžūliai tatui- 
ruodavo veidą kastos ženklais, kad apsisaugotų nuo blogos akies, o savo akis 
slėpdavo vienodais žvilgiais kaip sidabriniai jų dviračiai veidrodiniais lakūno 
stiliaus akiniais nuo saulės. 

Visi patyrę nusikaltėliai sutarė, kad tai geriausi samdomi žudikai, jų įgū- 
džius pranoksta tik vienas žmogus mieste - Hathoda, Sandžajaus mafijos pei- 
lio meistras. 

Tirštų nuo prekeivių ir kaulytojų gatvelių ir siauresnių skersgatvių gilumoje 
pastatėme motociklus prie ajurvedinių vaistų ir šilkinių maišelių su paslaptin- 
gomis žolelėmis, saugančiomis nuo meilės užkeikimų, parduotuvės. Norėjau 
vieną nusipirkti, bet Abdula neleido. 

— Žmogaus apsauga - Alachas, garbė ir pareiga, - suniurnėjo jis, uždėjęs 
ranką man ant peties. - O ne amuletai ir žolelės. 

Pasistengiau įsidėmėti krautuvėlę, ketindamas grįžti vienas, ir nužingsnia- 
vau koja kojon su savo griežtuoju draugu. 

Įžengėme į pečių pločio skersgatvį, kuris kuo toliau nuo gatvės, tuo labiau 
temo, ir Abdula nuvedė mus po beveik neįžiūrima arka su užrašu „Gražaus 
vaizdo bokštai . 

Už arkos pamatėme dengtų skersgatvių tinklą, vienoje vietoje, regis, kertan- 
tį kažkokį namą. Jo savininkas, nebejaunas vyriškis apdriskusiais marškinė- 
liais, sėdėjo giliame krėsle ir pro didžiulius akinius su fotochrominiais lęšiais 
skaitė laikraštį. 

Jis nepakėlė akių ir nekreipė į mus dėmesio, kai ėjome per, matyt, jo svetainę. 

Įžengėme į dar tamsesnį skersgatvį, pasukome už paskutinio labirinto vin- 
gio ir išnirome dideliame, atvirame, saulės užlietame kieme. 

Buvau apie jį girdėjęs; jo vardas buvo Das Rastą, arba Dešimt kelių. Netai- 
syklingo apskritimo formos kiemą, atvirą dangui, supo gyvenamieji namai ir 
daug skersgatvių. Tai buvo privati vieša aikštė. 

Susidomėję, kas vyksta Das Rastoje, pro langus sužiuro gyventojai. Kai ku- 
rie leido ar kėlė aukštyn pintines su daržovėmis, virtu maistu ir kitomis prekė- 
mis. Į kiemą gatvelėmis, panašiomis į rato stipinus, įėjo ir iš jo į platesnį pasaulį 
išėjo daugiau Žmonių. 

Kiemo viduryje stūksojo grūdų ir pupelių maišų krūva aukščio sulig dviem 
žmonėmis. Maišai sudarė nedidelę laiptuotą piramidę, ir ant jų skirtingame 
aukštyje sėdėjo dviratininkai žudikai. 

Aukščiausiai it soste sėdėjo Išmytas, vadas. Ilgų plaukų pagal sikhų religijos 
tradiciją jis niekada nekirpo, bet jo sikhizmas tuo ir baigėsi. 

Jo plaukai buvo ne tvarkingai apvynioti turbanu, o laisvai krito iki plono 
juosmens. Liesos plikos rankos buvo vienų tatuiruočių, vaizduojančių daugybę 
jo žmogžudysčių ir pergalių gaujų karuose. Už aptemptų džinsų diržo buvo 
užkišti du ilgi lenkti peiliai puošniomis makštimis. 

- As salamu aleikum, - vangiai pasveikino jis Abdulą, kai prisiartinome prie 
piramidės. 

- Va aleikum as salam, - atsakė Abdula. 

- Kokį čia šunsnukį atsivedėt? - paklausė hindi kalba vyrukas, sėdintis ne- 
toli Išmyto, ir pakreipęs galvą garsiai nusispjovė. 

- Jo vardas Linas, - ramiai atsakė Abdula. - Dar vadinamas Šantaramu. Jis 
dirbo Kadarbhajui ir moka hindi. 

— Man vienodai, ar jis kalba hindi, ar pandžabi, ar malajalam, - atsiliepė 
vyrukas hindi ir perbedė mane akimis. - Jis gali deklamuoti eiles ar nešiotis 
žodyną, įsikišęs į subinę, man vienodai. Aš noriu žinoti, ką šitas šunsnukis čia 
veikia. 

- Spėju, kad daugiau bendravai su šunimis negu aš, - tariau hindi. - Bet aš 
čia atėjau ne su šunimis, o su žmonėmis, kurie pratę prie pagarbos. 

Vyrukas krūptelėjo nepatikliai purtydamas galvą. Nesupratau, ar dėl mano 
atkirčio, ar dėl mano, baltojo užsieniečio, hindi, kokia kalba tik gangsteriai. 

— Be to, šis žmogus - mano brolis, - ramiai pasakė Abdula, nenuleisdamas 
akių nuo Išmyto. - Ir tai, ką tavo žmogus sako jam, sako man. 

- Tai kodėl nepasakius to paties tiesiai tau, perse? - paklausė tas pats vyras. 

— Tikrai, kodėl, Alacho vardu klausiu, - atsiliepė Abdula. 

Stojo nepaprastos ramybės akimirka. Po kiemą tebesiuvo žmonės, nešioda- 
mi maišus su grūdais, puodus su vandeniu, dėžes su gaiviaisiais gėrimais, krep- 

šius su prieskoniais ir kitas prekes. Pro langus tebežiūrėjo žmonės. Paunksnėje 
tebesijuokė žaidžiantys vaikai. 

Bet tuščioje erdvėje tarp dviratininkų žudikų ir mūsų ketverto raibuliavo 
mąsli mūsų plakančių širdžių ramybė. Apgalvota ramybė, dar nesigriebus gin- 
klų, šešėlis prieš saulės šviesos ir kraujo blyksnį. 

Dviratininkus žudikus nuo karo skyrė tik vienas žodis, bet Abdulą jie gerbė 
ir jo bijojo. Pažvelgiau Išmytui į besišypsančias klastingai primerktas akis. Jis 
mintyse skaičiavo lavonus, kurie netrukus gulės aplink jo maišų piramidę. 

Buvo akivaizdu, kad Abdula užmuš mažiausiai tris Išmyto vyrus, o mūsų 
trijulė veikiausiai irgi tiek pat. Ir nors kieme sėdėjo dvylika dviratininkų žudi- 
kų, o artimiausiuose namuose tikriausiai būta dar kelių, ir pats Išmytas galbūt 
liktų gyvas, nuostoliai gaujai būtų per dideli ir jie neatlaikytų mūsų mafijos 
keršto antpuolio. 

Išmytas plačiau atsimerkė ir nusišypsojo betelio kruvinai nudažyta šypsena. 

— Abdulos brolis, - tarė jis nenuleisdamas nuo manęs akių, - yra mano bro- 
lis. Prieik. Sėskis aukščiau, šalia manęs. Drauge išgersime bhango“. 

Dirstelėjau į Abdulą, šis linktelėjo man, tebestebeilydamas į dviratininkus 
žudikus. Užlipau ant maišų krūvos ir atsisėdau truputį žemiau Išmyto, lygiai su 
žmogumi, kuris mane įžeidė. 

- Radža! - pašaukė Išmytas tarną, blizginantį ir taip žvilgius dviračius. - 
Atnešk kėdžių! 

Žmogelis skubiai atnešė medines taburetes Abdulai, Fardynui ir Huseinui, o 
kiti tarnai - aukštas stiklines žalsvo bhango ir didžiulį čilamą. 

Stiklinę kanapių pieno aš išmaukiau keliais gurkšniais, kaip ir Išmytas. Jis 
garsiai atsirūgo ir pamerkė man. 

— Buivolės pienas, - tarė jis. - Ką tik pamelžtas. Kaifas didesnis. Jei nori būti 
šio pasaulio valdovas, drauguži, laikyk buivolę. 

— Ge... rai. 

Išmytas pridegė čilamą, dukart užsitraukė ir perdavė man; jam iš šnervių it 
garas iš įtrūkusio akmens virto dūmai. 

Užsitraukiau ir padaviau čilamą šalia sėdinčiam gaujos vado pavaduotojui. 
Iš jo besišypsančių akių priešiškumas buvo dingęs. Jis užsirūkė, perdavė čilamą 
toliau ir patapšnojo man per kelį. 

— Kas tavo mylimiausia aktorė? 

— Dabar ar apskritai? 


ž Narkotikas iš indinės kanapės lapų ir moteriškųjų žiedynų. Vartojamas sumaišytas su 
pienu arba su lydytu sviestu ir cukrumi. 

— Dabar. 

— Karišma Kapūr. 

— O apskritai? 

— Smita Patil. O tavo? 

— Rekha, - atsiduso jis. - Seniau, dabar ir visada. Tikra karalienė. Turi peilį? 

- Žinoma. 

— Gal galėtum parodyti? 

Ištraukiau iš makščių vieną peilį ir padaviau jam. Jis mikliai paspaudė myg- 
tuką, kad iššoktų geležtė, paskui pasukiojo tarp pirštų ilgą sunkų ginklą žalva- 
rinėmis kriaunomis, lyg tai būtų gėlė. 

— Puikus peilis, - pagyrė, vėl paspaudė mygtuką ir grąžino man. - Kas 
darė? 

— Vikrantas iš Sasuno prieplaukos, - atsakiau slėpdamas peilį. 

— A, Vikrantas. Geras darbas. Nori pamatyti mano? 

— Žinoma, - tariau ir ištiesiau ranką prie jo peilio. 

Mano ilgas spyruoklinis peilis buvo skirtas gatvės muštynėms. Dviratininko 
žudiko peilis palikdavo gilią plačią žaizdą, paprastai nugaroje. Geležtė nuo pla- 
čios rankenos į galą staigiai siaurėjo. Ašmenyse buvo įrėžti grioveliai, kad kraujui 
būtų lengviau tekėti. Atbuliniai danteliai į kūną įslysdavo sklandžiai, bet išdras- 
kydavo mėsą traukiant peilį atgal, todėl žaizdos kraštai nesusiglausdavo. 

Rankena buvo žalvarinio pusračio, pritaikyta sugniaužtam kumščiui. Toks 
peilis skirtas durti, o ne kirsti ar pjauti. 

- Žinai ką, - tariau grąžindamas ginklą, - tikiuosi, mes niekada nekovosi- 
me vienas su kitu. 

Jis išsišiepė ir įsikišo peilį į makštis. 

— Puikus sumanymas! — tarė jis. - Sutinku. Mudu niekada nekovosime vie- 
nas su kitu. Gerai? 

Jis padavė man ranką. Valandėlę svyravau, nes gangsteriai rimtai žiūri į to- 
kius dalykus, ir aš nebuvau įsitikinęs, kad galiu pažadėti nekovoti su juo, jei 
mūsų gaujos taps priešais. 

— Velniop, - tariau tėkšdamas delnu į jo delną ir stipriai paspaudžiau ran- 
ką. - Mes niekada nekovosime. Kad ir kas atsitiktų. 

Jis vėl išsišiepė man. 

— Aš... - prabilo hindi, - aš atsiprašau dėl... savo ankstesnių žodžių. 

— Nieko tokio. 

— Tiesą sakant, man patinka šunys, - tarė jis. - Visi tai patvirtins. Aš net 
benamius šunis šeriu. 

— Neimk į galvą. 

- Adžajau! Pasakyk jam, kaip man patinka šunys! 

- Labai, - patvirtino Adžajus. - Jis dievina šunis. 

- Jei tučtuojau nesiliausi zaunijęs apie šunis, - tarė Išmytas pro šypsenos 
skeveldrą, - spirsiu tau į kaklą. 

Ir nusisuko, jo kaktoje it karūna įsispaudė apmaudas. 

- Abdula, - kreipėsi jis, - manau, nori su manimi pasikalbėti? 

Abdula nespėjo atsakyti, nes į kiemą su dviem ilgais tuščiais vežimėliais 
įžengė dešimties darbininkų būrys. 

- Kelią! - rėkė jie. - Darbas priartina prie Dievo! Darbo žmonės dirba Die- 
vo darbą! Mes atėjom maišų! Senus išvešim! Naujų atvešim! Kelią! Darbas pri- 
artina prie Dievo! 

Darbininkai, nekreipdami dėmesio į žudikų gaujos padėtį ir patogumus, 
ėmė ardyti maišų piramidę - kitiems tai būtų kainavę gyvybę. Baisieji dvirati- 
ninkai žudikai paknopstomis nusirito nuo krūvos. 

Išmytas skubiai, nors ir stengdamasis neprarasti orumo, nusiropštė nuo pi- 
ramidės viršūnės ir atsistojo šalia Abdulos, nes maišų krūva sparčiai tirpo. Nu- 
lipau kartu su juo ir priėjau prie draugų. 

Fardynas, pramintas Politiku, iškart atsistojo ir pasiūlė savo taburetę Išmy- 
tui. Dviratininkų žudikų vadas atsisėdo šalia Abdulos ir iškilniai liepė atnešti 
karštos arbatos. 

Kol laukėme arbatos, darbininkai išardė maišų kalną, ant plikų kiemo 
akmenų liko tik išbarstyti grūdai ir šiaudai. Mes gėrėme adrak čaj, arbatą su 
imbierais, tokią aštrią ir stiprią, kad apsiašarotų net rūsčiausi teisėjai. 

Darbininkai į tą pačią vietą atnešė naujų maišų. Po kelių minučių išaugo 
nauja kalva, ir dviratininkų žudikų tarnai vėl sukrovė iš maišų laiptuotą pira- 
midę. 

Turbūt norėdamas nuslėpti sumišimą dėl taip akiplėšiškai išardyto „sosto“, 
Išmytas atkreipė dėmesį į mane. 

- Tu... užsienieti, - paklausė jis, - ką manai apie Das Rastą? 

— Dži, - pagarbiai atsiliepiau, šis žodis maždaug reiškia „pone“, - svarsčiau, 
kaip mes galėjome čia ateiti nesulaikyti. 

- Žinojome, kad ateinate, - pasipūtęs atsakė Išmytas, - ir žinojome, kad jūs 
draugai ir kiek jūsų. Prisimeni dėdę Dilypą, senį, skaitantį laikraštį? 

- Taip. Mes kiaurai perėjom jo namą. 

- Būtent. Dėdės Dilypo grindyse po krėslu yra mygtukas. Jį paspaudus, šita- 
me kieme suskamba varpelis. Iš skambučių skaičiaus ir ilgumo mes sužinome, 
kas ateina, draugas ar priešas, ir kiek. O tokių dilypų, Das Rasta akių ir ausų, 
yra daug. 

— Neblogai, - pripažinau aš. 

— Suraukta kakta, mano nuomone, reiškia ausi klausimų. 

- Taip, svarsčiau, kodėl ši vieta vadinama Das Rasta, Dešimt kelių, nors aš 
matau tik devynis. 

- Tu man patinki, gora! - tarė Išmytas, pavartodamas hindi žodį, reiškiantį 
„baltasis“. - Nedaugelis tai pastebi. Į šitą vietą ir iš jos iš tikrųjų veda dešimt ke- 
lių, bet vienas jų slaptas, žinomas tik vietos gyventojams. Tuo keliu gali vaikš- 
čioti tik būdamas vienas iš mūsų, antraip būsi užmuštas. 

Šią akimirką Abdula pasirinko atskleisti apsilankymo tikslą. 

— Atvežiau tavo pinigus, - tarė jis pasilenkdamas prie pataikūniškos Išmyto 
šypsenos. - Bet prieš juos atiduodamas turiu pasakyti apie vieną kliuvinį. 

— Kokį... kliuvinį? 

— Liudytoją, - atsakė Abdula gana garsiai, kad ir aš girdėčiau. - Jūs garsė- 
jate greitu darbu, kalbama, kad net džinas nespėja pastebėti blykstelint peilio 
ašmenų. Bet per paskutinę mūsų duotą užduotį kažkam pavyko pamatyti, kaip 
dirbote. Ir jis apibūdino tavo vyrus policijai. 

Išmytas sukando dantis, skubiai dirstelėjo į savo vyrus, paskui vėl į Abdulą. 
Šypsena pamažu grįžo, bet dantys tebebuvo sukąsti, lyg laikytų peilį. 

- Be abejo, mes nužudysime šitą liudytoją, - sušnypštė jis. - Be papildomo 
užmokesčio. 

— Nėra reikalo, - atsiliepė Abdula. - Seržantas, kuriam liudytojas davė paro- 
dymus, - mūsų žmogus. Jis sumušė liudytoją ir privertė jį pakeisti parodymus. 
Bet supranti, kad tokiais atvejais aš kalbu ne savo, o Sandžajaus vardu. Juo 
labiau kad tai tik antra mūsų užduotis tau. 

- Zarūr, - vėl sušnypštė Išmytas. Žinoma. - Ir pažadu, kol dirbsime išvien, 
daugiau kliuvinių-liudytojų nebus. 

Išmytas paspaudė Abdulai ranką, valandėlę palaikė, paskui atsistojo, atsuko 
mums nugarą ir ėmė ropštis į naujosios piramidės viršūnę. Vėl įsitaisęs „soste“, 
ištarė vieną vienintelį žodį. 

— Pankadžai! - kreipėsi jis į dviratininką žudiką, sėdintį šalia manęs. 

Fardynas išėmė iš kuprinės ryšulį banknotų ir padavė Abdulai, o šis - Pan- 
kadžui. Pankadžas, prieš lipdamas ant maišų krūvos, akimis susirado mane. 

— Mudu niekada nesikausime, - nusišypsojo ir dar kartą ištiesė ranką. — 
Paka? Tikrai? 

Jo plačią šypseną ir tyrą džiaugsmą nauja draugyste pažįstami gangsteriai ir 
nusikaltėliai iš Australijos kalėjimo būtų išjuokę dėl naivumo. Bet mes buvome 
Bombėjuje, ir Pankadžo šypsena buvo tokia pat nuoširdi kaip prieš valandėlę 
noras susimušti su manimi; tokia pat nuoširdi kaip mano. 


58 


Kol Išmytas jo nepašaukė, nesuvokiau, kad žmogus, su kuriuo apsikeičiau 
užgaulėmis, - dviratininkų žudikų vado pavaduotojas, keliantis ne mažesnę 
baimę negu pats Išmytas. 

— Mudu niekada nesikausime, - tariau hindi. - Kad ir kas atsitiktų. 

Jo šelmiška šypsena dar paplatėjo, ir jis mikliai užsiropštė ant maišų krū- 
vos atiduoti pinigų Išmytui. Abdula atsisveikindamas kilstelėjo ranką prie 
krūtinės. 

Nusekėme paskui Abdulą skersgatvių labirintu į gatvę - per svetainę, kurio- 
je skaitydamas laikraštį ir laikydamas koją greta mygtuko grindyse tebesėdėjo 
dėdė Dilypas. 

Kai užvedėme motociklus, Abdula sugavo mano žvilgsnį. Nenuleidau akių, 
ir jo veidą išgiedrijo reta plati, laiminga ir linksma šypsena. 

- Išnešėm kudašių! - tarė jis. - Šukran Allah“. 

- Kada tapai subrangovu? 

- Prieš dvi savaites, kai tu buvai Goa, - atsakė jis. - Pameni advokatą, kurį 
pasamdėme savo vyrams, o jis išdavė juos policijai - išklojo viską, kas jam 
buvo pasakyta prie keturių akių? 

Linktelėjau prisiminęs, kaip visi įtūžome, kai mūsų žmonės buvo nuteisti 
kalėti iki gyvos galvos dėl išdavikiškų jų pačių advokato parodymų. Apeliacija 
pakeisti kaltinamąjį nuosprendį dar buvo nagrinėjama, mūsiškiai tebesėdėjo 
kalėjime. 

— Tas advokatas prisidėjo prie ilgos savo bendrų eilės pragare, - pasakė Ab- 
dula, ir jo auksinės akys sužėrėjo. - Ir mūsų nuosprendžio niekas neapskųs. Bet 
nedrumskime dvasios ramybės kalbomis apie negarbę. Mėgaukimės važiavimu 
ir dėkokim Alachui, kad nereikėjo žudyti žudikų, kuriuos patys pasamdėme 
žudyti. Didis ir nuostabus dalykas būti gyvam. Alhamdulillah. Šlovė Alachui. 

Bet aš, paskui Fardyną, Huseiną ir Abdulą važiuodamas į Sandžajaus tary- 
bos susirinkimą, galvojau ne apie Alacho malonę. Kitos mafijos gaujos kar- 
tais samdydavo dviratininkus žudikus. Net policininkai retkarčiais patikėdavo 
jiems ką nors pašalinti. Bet Kadarbhajaus mafija niekada to nedarė. 

Kad ir kur susirinktų draugija, nuo direktorių tarybos iki viešnamio klientų, 
jie sutaria dėl tam tikrų moralės kriterijų. O vienas jų, remiamas Kadarbha- 
jaus, buvo toks: žmogus, kurį nuspręsta nužudyti, gauna progą pažiūrėti į akis 
tiems, kurie mano turį tokią teisę. Samdyti nežinomus žudikus, užuot patiems 
vykdžius nuosprendį, kai kam turbūt per didelė permaina. Man irgi. 

Ištiestoje sąžinės rankoje ant siaurų ašmenų šoko tvarka ir sumaištis. Dvi- 


2 Ačiū Alachui (urdu). 

ratininkų žudikų samda sutrikdė pusiausvyrą. Mažiausiai pusė gaujos narių 
buvo ištikimesni garbės kodeksui negu jį keičiančiam Sandžajui. 

Pirmas žvilgsnis į jūrą nuo Marin Draivo pripildė man ramybės širdį, bet ne 
galvą. Nusisukau nuo raudono šešėlio. Lioviausi galvoti apie žudikų piramidę 
ir Sandžajaus neįžvalgumą. Lioviausi galvoti apie savo vaidmenį šitoje bepro- 
tybėje. Ir su draugais nuvažiavau į visko pabaigą. 


SEPTINTAS SKYRIUS 


Jei su mumis nebūtų buvę Abdulos, Fardynas, Huseinas ir aš būtume vienas 
per kitą lėkę į tarybos susirinkimą, įsiterpdami tarp mašinų ir lenktyniaudami 
iki pat Nabilos mečetės. Bet Abdula niekada nelenktyniaudavo ir nesispraus- 
davo tarp mašinų. Jis tikėdavosi, kad automobiliai patys trauksis jam iš kelio, 
dažniausiai taip ir būdavo. Jis važiuodavo lėtai, tiesia nugara, pakelta galva, ties 
plačiais pečiais plazdančiais ilgai juodais plaukais. 

Privažiavome rūmus maždaug per dvidešimt minučių ir pastatėme motocik- 
lus mums skirtose vietose prie kvepalų parduotuvės. 

Durys į didįjį namą paprastai būdavo atviros iš gatvės pusės ir nesaugomos. 
Kadarbhajus sakydavo - jei priešas taip trokštų mirties, kad ryžtųsi pulti rū- 
mus, prieš nužudant su juo būtų smagu išgerti arbatos. 

Bet prisiartinę pamatėme, kad aukštos sunkios rūmų durys į gatvę užda- 
rytos, o prie jų budi keturi ginkluoti vyrai. Vieną, Faruchą, pažinojau, jis va- 
dovavo gaujos lošimo namams tolimame Aurangabado miestelyje. Kiti buvo 
nepažįstami afganai. | 

Mes atidarėme duris ir viduje išvydome dar du automatais ginkluotus vy- 
rus. 

- Afganai? - paklausiau, kai praėjome pro šalį. 

- Daug visko atsitiko, broli Linai, kol buvai Goa, - atsakė Abdula, ir mes 
įėjome į atvirą vidinį kiemą. 

— Matau, kad menki juokai. 

Rūmuose nebuvau daug mėnesių ir apgailestaudamas pamačiau, koks ap- 
leistas grįstas kiemas. Kadarbhajaus laikais didžiulį riedulį kiemo viduryje 
nuolat laistė fontanas. Kadaise balto marmuro ir mėlyno dangaus erdvę margi- 
no ryškiaspalvės gėlės ir vešlios palmės vazonuose. Jos seniai sunyko, o išdžiū- 
vusi žemė buvo nusėta nuorūkomis. 

Prie tarybos susirinkimų kambario durų stovėjo dar du afganai su automa- 
tais. Vienas pabeldė į uždarytas duris ir lėtai jas atidarė. 

Abdula, Huseinas ir aš įėjome, o Fardynas liko lauke su sargybiniais. Durys 
užsidarė: ilgame kambaryje mūsų buvo trylika. 

Susirinkimų kambarys pasikeitė. Grindys tebebuvo išklotos kreminėmis 
penkiakampėmis plytelėmis, o sienos ir gaubtos lubos papuoštos melsvo dan- 
gaus su baltais debesėliais mozaika. Bet žemas inkrustuotas staliukas ir minkš- 
tos brokato pagalvėlės nuo grindų buvo dingę. 

Beveik per visą kambarį driekėsi tamsus posėdžių stalas, apsuptas keturio- 
likos odinių krėslų aukštais atlošais. Stalo gale stovėjo puošnesnis pirmininko 
krėslas. Jame sėdintis vyras, Sandžajus Kumaras, mums įėjus šypsodamasis pa- 
kėlė akis. Jo šypsena buvo skirta ne man. 

— Abdula! Huseinai! - sušuko jis. - Mes jau aptarėme smulkmenas. Dabar, 
kai jūs čia, pagaliau galime pasikalbėti apie rimtus reikalus. 

Aš pamaniau, jog Sandžajus nori, kad palaukčiau susirinkimo pabaigos už 
durų, ir pabandžiau mandagiai pasišalinti. 

— Sandžajau bhai', - tariau, - aš palauksiu kieme, kol jums manęs prireiks. 

— Ne, Linai, - jis neaiškiai mostelėjo ranka. - Sėskis prie Tariko. Greičiau 
sėskitės visi, negaiškim laiko. 

Tarikas, keturiolikmetis Kadarbhajaus sūnėnas ir vienintelis vyriškosios ly- 
ties giminaitis, sėdėjo kambario gale dėdės imperatoriškame krėsle. 

Jis sparčiai augo ir jau buvo beveik toks pat aukštas kaip ir kiti vyrai šiame 
kambaryje. Bet krėsle su aukštu atlošu galvai, buvusiame Pietų Bombėjaus nu- 
sikaltėlių karaliaus soste, jis vis dar atrodė mažas ir gležnas. 

Už Tariko, uždėjęs ranką ant durklo rankenos, stovėjo Nazyras: berniuko 
gynėjas ir mano artimas draugas. 

Praėjau pro ilgąjį stalą ir pasisveikinau su Tariku. Kol spaudžiau jam ranką, 
vaikinukas valandėlę nušvito, bet jo akių bronzą kaipmat vėl sustingdė šaltas 
beaistris žvilgsnis, atsiradęs po dėdės mirties. 

Pažvelgiau į Nazyrą, ir šis man nusišypsojo - retas dalykas. Toks vypsnys galė- 
tų tramdyti liūtus, bet man tai buvo viena nuostabiausių šypsenų gyvenime. 

Atsisėdau šalia Tariko. Abdula ir Huseinas užėmė savo vietas, ir susirinki- 
mas vyko toliau. 

Kurį laiką Sandžajus aptarinėjo verslo reikalus: Balardo prieplaukoje 
streikuoja dokininkai, todėl sulėtėjo narkotikų tiekimas Pietų Bombėjui; kai 
kurie Sasuno prieplaukos - didžiausio žvejybos laivyno salos mieste stovėji- 
mo vietos - žvejai įkūrė asociaciją ir nenori mokėti duoklės; policininkai per 
reidą sugavo mafijos statytinį municipaliteto narį viename iš gaujos viešna- 
mių, taigi dabar jam reikia tarybos pagalbos užgniaužti skandalą ir išgelbėti 
karjerą. 


į Brolis (hindi). Paplitęs kreipinys. 

Taryba, pati rūpestingai organizavusi reidą, kad municipaliteto narys būtų 
dar labiau nuo jos priklausomas, skyrė sumą policijai papirkti ir įpareigojo mi- 
nėtą asmenį už paslaugą sumokėti mafijai dvigubai daugiau. 

Paskutinis klausimas buvo sudėtingesnis ir susijęs ne tik su verslu. Sandža- 
jaus kompanija ir taryba, tvarkanti jos reikalus, valdė visą Pietų Bombėjų nuo 
Floros fontano iki karinio laivyno jūrininkų miestelio piečiausiame salos mies- 
to kyšulyje. 

Šioje iš trijų pusių jūros apsuptoje teritorijoje Sandžajaus gauja visiškai kon- 
troliavo juodąją rinką, bet paprastai niekas pernelyg ja nesipiktino. Tiesą sa- 
kant, anuo metu daug žmonių, susiginčiję ar ištikti bėdos, kreipdavosi į mafiją, 
o ne į policiją. Mafija paprastai būdavo greitesnė, dažnai teisingesnė ir visada 
pigesnė už policiją. 

Perėmęs vadovavimą, Sandžajus gaują pavadino Kompanija, nes tapo 
madinga miesto gangsteriams dalytis įtakos sritis kaip verslininkams. Ka- 
darbhajus, įkūręs mafijos klaną velionis Chanas, buvo toks įtakingas, kad jo 
vardo pakako. Kadarbhajaus vardo atgarsis suteikė Sandžajaus gaujai valdžią, 
kurios nebūtų suteikęs Sandžajaus vardas, ir kol kas padėjo išsaugoti taiką ir 
ramybę. 

Tačiau kartais kas nors nuspręsdavo tvarkytis savarankiškai. Vienas toks 
nenaudėlis buvo ambicingas namo savininkas Kaf Paredo rajone, jo žemėje, 
atimtoje iš jūros, stovėjo daugiaaukščiai su brangiais butais. Jis ėmė pats sam- 
dytis banditus. Sandžajaus kompanijai tai nepatiko, nes Kompanija turi saugoti 
savo gangsterių gerą vardą. 

Privatūs banditai išmetė nesumokėjusį nuomos gyventoją pro antro aukšto 
buto langą. Nuomininkas liko gyvas, bet nukrito ant Kompanijos cigarečių ir 
hašišo krautuvėlės ir sužeidė pardavėją, pramintą Puikiuoju Pateliu, bei nuola- 
tinį pirkėją, garsų sufijų giesmių atlikėją. 

Puikusis Patelis ir jo pabaltinta juodosios rinkos krautuvėlė Sandžajaus 
kompanijai buvo tik verslas. Tačiau didžio dainininko, visų pietų pusiasalio 
hašišo rūkytojų numylėtinio, sužalojimas jau buvo asmeniškas įžeidimas. 

- Aš sakiau, kad taip bus, Sandžajau bhai, - tarė Faisalas, gniauždamas ant 
stalo padėtą kumštį. - Prieš kelis mėnesius perspėjau. 

- Perspėjai, kad kažkas nukris ant Puikiojo Patelio krautuvėlės? - nusišaipė 
Sandžajus. - Matyt, manęs tame susirinkime nebuvo. 

- Aš perspėjau, kad mažėja pagarbos, - ramiau pasakė Faisalas. - Perspėjau, 
kad krinka drausmė. Niekas mūsų nebebijo, ir aš jų nekaltinu. Jei mes taip iš- 
gąsdinti, kad apstatėme duris samdiniais, vadinasi, patys kalti. 

- Jis teisus, - pridūrė Mažasis Tonis. - Kad ir rūpesčiai dėl „Skorpiono“ 

kompanijos. Todėl čūtijos kaip šis bahančod" namo savininkas įsivaizduoja, 
kad gali apeiti mus ir susikurti nuosavą kuklią kariuomenę. 

— Tai ne kompanija, - pro dantis iškošė Sandžajus. - „Skorpiono nuopisų 
nė viena kita Bombėjaus kompanija nepripažino. Tai Šiaurės Bombėjaus gauja, 
bandanti įsibrauti į pietus. Vadink daiktus tikraisiais vardais: tai prasta nedi- 
delė gauja. 

— Vadink ją, kaip nori, - tyliai pasakė Mahmūdas Malbafas, - vis dėlto bė- 
dos ji pridarė. Užpuolė mūsų žmones gatvėje. Maždaug už kilometro nuo čia 
du geriausi mūsų prekeiviai buvo kirviais užkapoti vidury dienos. 

-— Tiesa, - pritarė Faisalas. 

— Todėl teko pastatyti prie durų sargybinius afganus, - tęsė Mahmūdas 
Malbafas. - „Skorpionai“ bando įsiveržti į mūsų valdas „Regal“ kino teatro 
rajone ir Narimano kyšulyje. Aš juos iš ten išspyriau, bet jų buvo penki, ir jei 
su manimi nebūtų buvę Abdulos, būtų atsitikę priešingai. Vien mano ir tavo, 
Sandžajau, vardai jų negąsdina. Ir jei Mažasis Tonis praėjusią savaitę nebūtų 
supjaustęs snukio narkotikų prekiautojui, jie pardavinėtų kvaišalus prie K. Č. 
koledžo, už penkiasdešimties žingsnių nuo tavo durų. Jei tai ne bėda, vadinasi, 
mes bėdų iš tikrųjų neturime. 

— Aš suprantu, - švelniau atsakė Sandžajus, dirstelėdamas į Tariką. 

Šio žvilgsnis tebebuvo šaltas ir sustingęs. 

- Žinau viską, - atsakė Sandžajus. - Aišku, žinau. Kokio velnio jiems rei- 
kia? Negi jie nori karo? Ir nuoširdžiai tikisi laimėti? Kokio velnio reikia tiems 
nuopisoms* 

Visi žinojome, ko reikia „skorpionams“: visko. Be to, mūsų mirties arba 
dingimo. 

Po šio retorinio klausimo įsivyravusioje tyloje aš apžvelgiau tarybos narius 
bandydamas įvertinti jų nuotaikas ir ryžtą iš naujo kovoti dėl įtakos sričių. 

Sandžajus nuleido akis, šaltas akis jausmingame veide, svarstydamas ga- 
limus veiksmus. Aš žinojau, kad jis linkęs į atsargumą, todėl norėtų išvengti 
kovos ir susitarti gražiuoju, net su tokiais klastingais priešais kaip „skorpi- 
onai . Sandžajui buvo svarbus tik sandoris, nesvarbu, kaip, kur ir su kuo su- 
darytas. 

Jis buvo drąsus ir negailestingas, bet pirmiausia visada pagalvodavo apie 
galimybę atsipirkti. Posėdžių stalą tarybos kambaryje pastatė Sandžajus, ir aš, 
matydamas jo suglumimą ir neryžtingumą, supratau, kad stalas yra ne jo pa- 


oi Niekšas; kvailys (hindi). 

sipūtimo ar didybės ženklas, o regimas tikrosios prigimties - derybininko, su- 
tarčių sudarinėtojo - įvaizdis. 

Kėdė Sandžajui iš dešinės visada stovėdavo tuščia atminti vaikystės drau- 
gui Salmanui, žuvusiam mūšyje su varžovų gauja per paskutinį didelį karą dėl 
valdžios. 

Sandžajus pasigailėjo tos sumuštos gaujos nario. O žmogus, kurio jis pasi- 
gailėjo, Višnu, įkūrė „Skorpiono“ gaują ir dabar grasina pačiam Sandžajui. 

Sandžajus suprato, kad jo paties tarybos nariai, nepritarę tokiam atlaidumui 
ir reikalavę nudėti Višnu ir baigti jo gaujos istoriją, dabartinius rūpesčius laiko 
įrodymu, kad jie buvo teisūs, o jų vadas - silpnavalis. 

Mačiau, kaip Sandžajaus ranka lėtai slenka poliruotu stalviršiu į dešinę, lyg 
ieškotų velionio draugo, kario, kuris patartų, rankos. 

Sandžajui iš dešinės, už tuščios kėdės, sėdėjo Mahmūdas Malbafas, lieknas 
budrus persas, kurio žvilgsnis likdavo giedras, o elgesys santūrus, kad ir kaip 
kiršinamo. 

Bet jo ramybė buvo liūdesio vaikas, jis niekada nesijuokdavo ir beveik nieka- 
da nesišypsodavo. Jam į širdį įsmigo ir joje įsikūrė didžiulė netektis, sulyginusi 
jausmų viršukalnes ir duburius, kaip dykumos uolas gludina vėjas ir smėlis. 

Greta Malbafo sėdėjo Faisalas, buvęs boksininkas, beveik čempionas. Suk- 
čius vadybininkas pavogė visus Faisalo prizinius pinigus, ir dar peilis širdin — 
pabėgo su jo mergina. Faisalas jį nužudė, o mergina dingo iš miesto, ir niekas 
jos daugiau nebematė. 

Atsėdėjęs kalėjime aštuonerius metus, greitos ir mirtinos kaip jo kumščiai 
reakcijos, jis keletą metų buvo turto prievartautojas. Itin sparčiai išieškodavo 
skolas Sandžajaus kompanijai. Kartais prireikdavo ir boksininko įgūdžių, bet 
dažnai pakakdavo jo randuoto veido ir nuožmaus žvilgsnio, kad skolininkai 
rastų reikiamų lėšų. 

Po pastarojo didelio gaujų karo taryboje liko kelios tuščios vietos, ir vieną 
pelnytai gavo Faisalas. 

Prisislinkęs greta Faisalo, sėdėjo jo amžinas porininkas Amyras. Jis - didele 
galva, apvalia ir lygia it upės akmuo, randuotu veidu, vešliais antakiais ir praš- 
matniais ūsais - turėjo paslaptingo Pietų Indijos kino žvaigždės žavesio. 

Nors pilvotas, jis buvo garsus šokėjas, griausmingu bosu pasakodavo anek- 
dotus, šaipydavosi iš visų, išskyrus Abdulą, pirmas imdavo raityti kulnus per 
kiekvieną pobūvį ir pirmas paleisdavo į darbą kumščius. 

Amyras su Faisalu kontroliavo Pietų Bombėjaus narkotikų prekybą, jų gat- 
vės prekiautojų veikla duodavo ketvirtadalį Kompanijos pelno. 

Netoli Amyro sėdėjo jo globotinis Andru DaSilva, jaunas gatvės gangsteris, 

tarybos nariu paskirtas Amyro prašymu. Jis kontroliavo prostitucijos ir porno- 
grafijos verslą, atimtą iš sumuštos gaujos per paskūtinį karą. 

Žavi jauno šviesiaodžio vyruko rusvais plaukais ir rudomis kaip karame- 
lė akimis šypsena turėjo apgaulingo naivumo, slepiančio žiaurumą, baimę ir 
klastą. Aš mačiau jį be kaukės. Mačiau jo žvilgsnį, perliejantį tarsi rimbas. Bet 
kiti nematė: nenykstanti šypsena kaipmat grąžino apsimestinę nekaltybę ir iš- 
sklaidė nepasitikėjimą, kurį turėtų kelti tikroji Andru prigimtis. 

Ir jis suprato, kad aš žinau. Kaskart, kai į mane pasižiūrėdavo, žvilgsnis bū- 
davo klausiamas. Kaip tu mane perpratai? 

Mudu su DaSilva kartą vos nesusimušėme ir abu supratome, kad vieną die- 
ną, vieną naktį, susiklosčius tam tikroms aplinkybėms, gauja vieno iš mūsų 
pasiges. 

Žiūrėdamas į jį tada, tame tarybos posėdyje, supratau, kad lemiamą akimir- 
ką Andru bus ne vienas: Andru slėpsis už stiprios plačios savo draugo Amyro 
nugaros. 

Toliau prie stalo sėdėjo Farydas, pramintas Organizatoriumi, Kadarbhajui 
atsidavęs taip pat kaip žilstantis Nazyras. Dėl Kadarbhajaus mirties Afganista- 
ne Farydas kaltino save, nes įsikalė į galvą, kad būtų išgelbėjęs Kadarbhajų, jei 
būtų buvęs sniegynuose su mumis, nors mes ir tikinome, jog tai netiesa. 

Kaltė ir neviltis skatino jį elgtis beatodairiškai ir sykiu artimiau susidrau- 
gauti su manimi. Farydas man visada patiko. Man patiko jo šėlas, jo ryžtas 
pulti į audrą: šešėlis, krintantis prieš kiekvieną jo žingsnį, o ne po. 

Kai pažvelgiau į jį tą dieną, stojus ilgai tylai, kol Sandžajus sprendė, ką daryti 
su niekšais namų savininkais, privačiais banditais ir klastingais „skorpionais“, 
Farydas įsmeigė į mane sielvarto žarijų deginamas akis. Valandėlę vėl atsidū- 
riau ant snieguoto kalno, išvydau negyvą, sušalusį į ledą Kadarbhajaus, žmo- 
gaus, kurį mudu su Farydu vadindavome tėvu, tėvu, tėvu, veidą. 

Paskutinis tarybos narys, sėdintis prie stalo priešais Huseiną ir Abdulą, 
mandagiai kostelėjo. Tai buvo Radžūbhajus, Kompanijos valiutos surinkimo 
kontrolierius. Storulis, nuoširdžiai besididžiuojantis apkūnumu, Radžūbhajus 
priminė atkampaus kaimo seniūną, nors buvo gimęs Bombėjuje. 

Jo galva buvo apmuturiuota prašmatniu rausvu turbanu, o po berankove 
saržos palaidine iki kelių dėvėjo tradicinį baltą dhotį. Radžūbhajus patogiai 
jausdavosi tik tarp keturių pinigų saugyklos sienų, dabar irgi Sandžajui nema- 
tant muistėsi dirsčiodamas į laikrodį. 

— Ką gi, - pagaliau ištarė Sandžajus. - Šis namo savininkas ne į kelnes kiša- 
mas, pripažįstu, bet tai, ką jis padarė, nepriimtina. Blogas pavyzdys užkrečiamas, 
o dabar netinkamas laikas blogiems pavyzdžiams. Abdula, Huseinai, Farydai, 

čiupkite vieną jo pasamdytų banditų, stambiausią ir kiečiausią, vadą. Nutempki- 
te jį į karinio laivyno jūrininkų miestelyje statomo daugiaaukščio antrą aukštą. 

- Dži, - atsiliepė Abdula. Taip, pone. 

— Praėjusį mėnesį tų statybininkų pinigus gavo „Skorpiono“ gauja, o ne 
mes. Išmeskite madarčod iš antro to pastato aukšto. Pasistenkite, kad jis nu- 
kristų ant statybos vadovo vagonėlio, jei įmanoma, arba ant kitos tokios vietos, 
kad tiek statybos bendrovė, tiek „skorpionai“ susiprotėtų. Iš pradžių su vyruku 
maloniai pabendraukite. Tegu pasako viską, ką Žino. Jei išmestas pro langą liks 
gyvas, tegu nešdinasi į visas keturias puses. 

- Zarūr, - linktelėjo Abdula. Žinoma. 

- Paskui, - pridūrė Sandžajus, - sugaukite kitus banditus ir veskitės pas 
juos pasamdžiusį namo savininką. Tegu jie jį sumuša. Tegu jo paties pasamdyti 
banditai jam išskalbia šonus. Pasirūpinkite, kad būtų žalias mėlynas. Tada su- 
pjaustykite jiems veidus ir išvykite iš miesto. 

- Zarūr. 

— Kai namo savininkas atsipeikės, pasakykite jam, kad mokestis padvigubė- 
jo. Paskui tegu sumoka baudą už sugaištą laiką ir pridarytus rūpesčius. Nepa- 
mirškit Puikiojo Patelio bei Rafyko ligoninės sąskaitų. Geresnio kavalių“ daini- 
ninko kaip gyvas negirdėjau. Velniškai apmaudu. 

- Tikrai, - pritarė Mahmūdas Malbafas. 

— Velniškai apmaudu, - atsiduso Amyras. 

— Viską įsidėmėjai, Abdula? - paklausė Sandžajus. 

- Viską. | 

Sandžajus giliai įkvėpė, iškvėpė išpūsdamas žandus ir apžvelgė kitus tarybos 
narius. 

— Dar liko kas nors neaptarta? - paklausė. 

Trumpam stojo tyla, bet skubiai prašneko Radžūbhajus: 

- Laikas ir pinigai nelaukia, - tarė kojomis po stalu ieškodamas sandalų. 

Visi atsistojo, vienas po kito linktelėjo Tarikui, berniukui imperatoriaus 
krėsle, ir išėjo iš kambario. Kai liko tik Sandžajus, kuris irgi pasuko prie durų, 
prisiartinau prie jo: 

— Sandžajau bhai? 

- O, Linai, - skubiai atsigręžė jis. - Kaip sekėsi Goa? Ačiū už ginklus, ku- 
riuos atvežei, puikiai padirbėjai. 

— Goa sekėsi... gerai. 


; Močiakrušys (hindi). 
> Indijos ir Pakistano sufijų giesmės sukelti religinei ekstazei. 

— Bet? 

- Bet man kelia nerimą du dalykai, kuriuos pastebėjau grįžęs. Dviratininkai 
žudikai ir afganai. Kas vyksta? 

Jo veidą užtemdė pykčio šešėlis, lūpa atvipo. 

- Žinai ką, Linai, - sušnibždėjo pasilenkęs prie manęs, - esi naudingas, 
bet nemanyk, kad esi vertingas. Išsiunčiau į Goa ginklų tave, nes visi geriausi 
mano vyrai ten puikiai žinomi. Nenorėjau prarasti geresnių vyrų per bando- 
mąją kelionę. Aišku? 

— Tu mane čia pakvietei, kad tai pasakytum? 

— Ne aš kviečiau tave į šį susirinkimą ir ne aš leidau tau čia sėdėti. Aš nebū- 
čiau nei kvietęs, nei leidęs. Ir man tai nepatiko. Labai nepatiko. Tave pakvietė 
Tarikas ir užsispyrė, kad tau būtų leista likti. 

Mudu drauge atsisukome į berniuką. 

- Jei turi laiko, Linai? - tyliai, bet ryžtingai ištarė Tarikas. 

Tai nebuvo prašymas. 

— Ką gi, - garsiau ištarė Sandžajus, pliaukštelėdamas man per petį, - aš eisiu. 
Nesuprantu, kodėl tu grįžai, Linai. Aš dievinu Goa. Tavim dėtas, būčiau dingęs 
ir amžinai apsigyvenęs paplūdimyje. Nebūčiau tavęs kaltinęs, jei būtum taip 
pasielgęs. 

Sandžajus išėjo iš susirinkimų kambario. Aš vėl atsisėdau šalia Tariko. Bu- 
vau įtūžęs ir ne iš karto išdrįsau pažvelgti berniukui į neišraiškingas akis. Pra- 
bėgo valandėlė tylos, drumsčiamos tik lėto kvėpavimo. 

— Nenori manęs paklausti? - pagaliau prabilo Tarikas, blankiai šypsodamasis. 

— Ko klausti, Tarikai? 

— Kodėl šiandien pakviečiau tave į tarybos susirinkimą. 

— Manau, pats anksčiau ar vėliau papasakosi, - nusišypsojau ir aš. 

Tarikas vos nenusijuokė, bet vėl surūstėjo. 

— Žinai, Linai, tai viena tavo savybių, kurios labai patiko mano dėdei, - tarė 
jis. - Jis man sakydavo, kad širdies gilumoje tu labiau inšallah, jei supranti, apie 
ką kalbu, negu bet kuris iš mūsų. 

Neatsakiau. Šiuo atveju žodis inšallah, „tokia Alacho valia“ arba „jei Ala- 
chas panorės“, matyt, reiškė, jog aš tikiu lemtimi. 

Tai nebuvo tiesa. Aš nieko neklausinėjau, nes man buvo vis tiek. Man rūpėjo 
žmonės, keletas žmonių, ir daugiau niekas. Kas su manimi bus, man nerūpėjo 
nuo tada, kai pabėgau iš kalėjimo. Ateitis vis dar liepsnojo ugnimi, o praeitis 
vis dar skendėjo tamsoje. 

— Po dėdės mirties, - tęsė Tarikas, - viską padarėme, kaip nurodyta jo testa- 
mente, ir pasidalijome jo nemažą turtą. 

- Prisimenu. 

— Žinai, kad aš gavau šį namą ir daug pinigų. 

Dirstelėjau į Nazyrą. Senasis karys tebebuvo nepajudinamai susiraukęs ir 
rūstus, bet vienas gauruotas antakis trūktelėjo iš šiokio tokio susidomėjimo. 

— O tu, - kalbėjo Tarikas, - tu nieko negavai iš Kadarbhajaus. Nebuvai pa- 
minėtas testamente. 

Aš mylėjau Kadarbhajų. Nuklydėliai sūnūs turi du tėvus: davusį gyvybę be 
meilės ir išsirinktą širdies, nepažinusios meilės. Aš išsirinkau Kadarbhajų ir jį 
mylėjau. 

Bet likęs vienas sielos kambarėlyje su tiesos veidrodžiu buvau tikras, kad jis, 
net jei ir buvo prie manęs šiek tiek prisirišęs, vis dėlto laikė mane tik pėstinin- 
ku savo didžiajame žaidime. 

- Aš niekada nesitikėjau būti paminėtas. 

— Nesitikėjai, kad jis tave prisimins? - neatlyžo jis, palenkdamas galvą, kad 
pabrėžtų savo abejonę. 

Lygiai taip galvą palenkdavo Kadarbhajus, erzindamas mane per filosofines 
diskusijas. 

— Nors buvai jam toks artimas? Nors jis ne kartą pripažino, kad esi jo numy- 
lėtinis? Nors su Nazyru lydėjai jį atlikti misijos, už kurią jis sumokėjo gyvybe? 

- Tavo anglų kalba velniškai pagerėjo, - tariau bandydamas pakeisti pokal- 
bio temą. - Naujoji mokytoja išmano savo darbą. 

- Ji man patinka, - atsakė Tarikas, bet iškart neramiai sumirksėjo ir pakeitė 
skubotą atsakymą. - Turiu omeny, aš gerbiu savo mokytoją. Ji puiki. Daug ge- 
resnė už tave, Linai, galiu pridurti. 

Stojo trumpa tyla. Atsirėmiau delnais į kelius, rodydamas, kad ruošiuosi 
išeiti. 

— Ką gi... 

— Palauk! - skubiai sulaikė jis. 

Suraukiau kaktą ir perbedžiau berniuką akimis, bet suminkštėjau išvydęs jo 
žvilgsnyje slypintį maldavimą. Vėl atsilošiau ant kėdės ir sukryžiavau rankas. 

— Šią... šią savaitę, — vėl prabilo jis, - mes radome naujų dėdės dokumentų. 
Ne naujų, tiesiog iki šiol nerastų. Prieš kelionę į Afganistaną dėdė įdėjo juos į 
savo Koraną. 

Berniukas nutilo, o aš žvilgtelėjau į stipruolį jo asmens sargybinį, savo drau- 
gą Nazyrą. 

- Jis tau paliko dovaną, - staiga ištarė Tarikas. - Kardą. Savo kardą, kuris 
priklausė jo proseneliui ir buvo dukart panaudotas mūšiuose su britais. 

— Matyt, tai klaida. 

— Dokumentuose visa parašyta labai aiškiai, - tvirtai pareiškė Tarikas. - Jam 
mirus, kardą gauni tu. Ne kaip palikimą, o kaip dovaną, iš mano rankų tiesiai į 
tavo rankas. Dabar tu mane pagerbsi jį priimdamas. 

Nazyras atnešė kardą. Nuvyniojo kelis apsauginius šilko sluoksnius ir įteikė 
man kardą ant ištiestų delnų. 

Ilgas kardas buvo įdėtas į plačias sidabrines makštis su iškaltais skrendan- 
čiais sakalais. Makšties viršūnėje buvo įrašas iš Korano. Efesas iš lazurito, in- 
krustuotas turkiu kniedėms paslėpti. Kaltinio sidabro apsauga nuo buoželės 
grakščiai išlinkusi iki kryžmos. 

- Tai klaida, - pakartojau spoksodamas į šeimos relikviją. - Jis turėtų būti 
tavo. Jis turi būti tavo. 

Berniukas nusišypsojo - ir dėkingai, ir liūdnai. 

— Tu teisus, jis turėtų būti mano. Bet dokumentuose Kadarbhajaus ranka 
parašyta labai aiškiai. Kardas tavo, Linai. Ir nemanyk atsisakyti. Pažįstu tavo 
širdį. Jei bandysi man jį grąžinti, įsižeisiu. 

— Dar viena aplinkybė, - tariau tebespoksodamas į kardą. - Žinai, kad aš 
pabėgau iš kalėjimo savo šalyje. Bet kada galiu būti suimtas ir išsiųstas atgal. 
Jei taip nutiks, kardas gali dingti. 

— Tu niekada neturėsi bėdų su Bombėjaus policija, - nenusileido Tarikas. - 
Tu su mumis. Čia niekas tau negali pakenkti. O jei iš miesto išvyksi ilgam, 
galėsi palikti kardą Nazyrui, jis pasaugos, kol grįši. 

Jis linktelėjo Nazyrui, ir šis pasilenkė arčiau, ragindamas mane paimti gin- 
klą. Pažvelgiau jam į akis. Nazyro lūpų kampučiai it gluosnio šakos nusviro 
nuo šypsenos. 

— Imk kardą, - pasakė jis urdu. - Ir ištrauk iš makščių. 

Kardas buvo lengvesnis, negu maniau. Valandėlę laikiau jį ant kelių. 

Valandėlę tylos apleistuose rūmuose svyravau nuogąstaudamas, kad jei iš- 
trauksiu kardą iš makščių, iš užmaršties dėklo it kraujas plūstelės prisimini- 
mai, netrumpai, gana ilgai, slepiami jame. Bet pagal tradiciją privalau ištraukti 
kardą kaip ženklą, kad jį priimu. 

Ištraukiau geležtę į šviesą ir atsistojau laikydamas nuogą kardą prie šono, 
ašmenų smaigaliu per pirštą nesiekdamas marmurinių grindų. Būgštavimai 
pasitvirtino. Pajutau daikto galią sukelti prisiminimų potvynį. 

Įkišau kardą į makštis ir atsisukau į Tariką. Berniukas galvos linktelėjimu 
parodė į kėdę šalia savęs. Vėl atsisėdau ir pasidėjau kardą ant kelių. 

- Įrašas ant kardo, - tariau. - Aš nemoku skaityti arabiškai. 

- Inna Lillahi va inna... - pradėjo Tarikas Korano eilutę. 

— .ilaihi radži un, - baigiau aš. 

Žinojau šią citatą. Mes priklausome Alachui ir pas Alachą grįšime. Kiekvie- 
nas musulmonas gangsteris ją ištaria prieš mūšį. Dėl visa pikta mes visi ją iš- 
tardavom, net ne musulmonai. 

Iš Tariko veido supratau, kad jam labai skaudu, jog nesugebu net perskaityti 
arabiško įrašo ant Kadarbhajaus man palikto protėvių kardo. Užjaučiau jį: tiesą 
sakant, pritariau jam, kad nenusipelniau kardo ir negaliu suprasti kruvinos 
vertės, kokią šeimos relikvija turi Tarikui. 

— Tarp dokumentų, kuriuos radome šventojoje knygoje, buvo laiškas, - tarė 
jis tramdydamas atodūsius ir žodžius. - Laiškas tau. 

Pajutau, kaip manyje kelia galvą kobra. Laiškas. Nenoriu jo. Nemėgstu laiš- 
kų. Tamsi praeitis - vampyras, mintantis gyvos akimirkos krauju, o laiškai - 
šikšnosparniai. 

— Mes pradėjome skaityti, - tęsė Tarikas, - nežinodami, kam jis skirtas. Tik 
įpusėję suvokėme, kad tai jo paskutinis laiškas tau. Iškart liovėmės. Neperskai- 
tėm iki galo. Nežinome, kaip jis baigiasi. Bet žinome, kad prasideda nuo Šri 
Lankos. 

Kartais gyvenimo upė nuneša tave prie uolų. Laiškas, kardas, tarybos susi- 
rinkimo sprendimai, esi naudingas, bet nemanyk, kad esi vertingas, dviratinin- 
kai žudikai, ginklai iš Goa, Šri Lanka: atsitiktinumų ir jų padarinių srautas. O 
išvydęs uolas, gali rinktis: likti valtyje arba iššokti. 

Nazyras padavė Tarikui sidabrinį voką. Tarikas patapšnojo juo per delną. 

— Dėdės dovanos, - ištarė jis dar tyliau, - visada buvo teikiamos su sąlygo- 
mis ir niekada nepriimamos be... 

- Padarinių, - pabaigiau už jį. 

— Aš ketinau pasakyti „nuolankumo“. Šis namas Kadarbhajaus testamentu 
padovanotas man, bet su sąlyga, kad neiškelsiu iš jo kojos nė akimirkos, iki 
man sukaks aštuoniolika. 

Neslėpiau pasipiktinimo. Neatjaučiau jo dėl to, ką jis ištvėrė ir kuo tampa. 

— Kg“ 

— Ne taip jau blogai, - iškošė Tarikas pro dantis, užgautas mano pasipik- 
tinimo. - Visi mokytojai ateina čia, pas mane. Mokausi visko. Anglų kalbos, 
gamtos mokslų, islamo teologijos, ekonomikos ir kovos menų. Nazyras visada 
su manimi, namų tarnai irgi. 

- Bet tau keturiolika metų, Tarikai. Dar ketverius metus gyvensi šitaip? Ar 
tu bent susitinki su kitais vaikais? 

- Mano giminės vyrai tapdavo kariais ir vadais penkiolikos metų, - paskel- 
bė Tarikas, perbedęs mane akimis. - Ir net tokio amžiaus aš jau pasirinkau 
likimą. Ar taip gali pasakyti apie save? 

Jaunystės ryžtas yra didžiausia galia, kurią kada nors turime. Neketinau 
smerkti jo pasirinkimo: tik norėjau įsitikinti, kad jis supranta, ko atsisako. 

- Tarikai, - atsidusau, - aš nenutuokiu, apie ką tu kalbi. 

- Aš ne tik seksiu dėdės pėdomis, - lėtai, lyg būčiau paikas vaikas, ištarė jis, — 
vieną dieną aš tapsiu Kadarbhajumi ir vadovausiu visiems vyrams, kurie čia šian- 
dien buvo. Tarp jų ir tau, Linai. Aš būsiu tavo vadas. Jei dar būsi su mumis. 

Aš dar kartą pažvelgiau į Nazyrą. Šis atlaikė mano žvilgsnį, jo akyse švelniai 
švietė išdidumo deimantas. Pasukau prie durų. 

— Laiškas! - skubiai priminė Tarikas. 

Staiga įsiutęs vėl atsisukau į jį. Ketinau prabilti, bet Tarikas iškėlė laišką. 

— Jis prasideda žodžiais apie Šri Lanką, - pasakė Tarikas, tiesdamas man 
sidabrinį voką. - Žinau, kad toks buvo jo noras. Davei žodį ten vykti, taip? 

— Daviau, - atsakiau imdamas laišką iš jo plonų pirštų. 

— Mūsų agentai Trinkomalyje perduoda, kad netrukus ateis laikas tau tesėti 
pažadą. 

— Kada? - paklausiau laikydamas palikimą - laišką ir kardą. 

— Netrukus, - tarė Tarikas, dirstelėjęs į Nazyrą. - Tau praneš Abdula. Bet 
būk visada pasiruošęs išvykti. Jau netrukus. 

Pokalbis buvo baigtas. Šaltas mandagumas neleido berniukui atsistoti, bet 
aš supratau, kad jis trokšta išeiti; o gal dar labiau trokšta, kad aš jį palikčiau. 

Nuėjau prie durų į vidinį kiemą. Mane palydėjo Nazyras. Prie durų atsisu- 
kau į aukštą berniuką, sėdintį ir rymantį imperatoriaus kėdėje. Jo nykštys ant 
skruosto su duobute buvo nukreiptas žemyn, pirštai išskėsti ant kaktos. Kaip 
tik taip sėdėdavo Kadarbhajus, paskendęs mintyse. 

Prie durų į gatvę Nazyras ištraukė kartūninį maišelį su ilgu dirželiu. Kardas 
dailiai tilpo jame, slepiamą audeklo, aš galėjau užsikabinti ginklą ant nugaros 
važiuodamas motociklu. 

Užkabinęs maišelį man per petį, Nazyras kruopščiai taisė kardą, kol prie 
jo kybojimo kampo nebegalėjai prikibti. Paskui skubiai, nerangiai, nuožmiai 
apkabino mane, net kaulai sutraškėjo jo gniaužtuose. 

Jis nuėjo netaręs nė žodžio, neatsigręžęs. Kreivos kojos krypavo greitai grei- 
tai, skubiai nešdamos jį pas berniuką, jaunuolį, šeimininką ir vienintelę meilę: 
Kadarbhajų, prisikėlusį iš mirusiųjų, kad Nazyras vėl galėtų jam tarnauti. 

Žiūrėdamas, kaip jis nueina, prisiminiau laikus, kai rūmai buvo pilni žalu- 
mos ir krintančio vandens muzikos, o Nazyrą kiekviename žingsnyje po visą 
didžiulį namą sekiojo prijaukinti balandžiai. Jie mylėjo jį, tie paukščiai. 

Bet rūmuose paukščių nebebuvo, girdėjau tik metalo kaukšėjimą į metalą — 
it dantis, barškančius šaltame vėjyje: į kalašnikovo dėtuvę po vieną žalvarinia- 
me lizde laidojamus šovinius. 

AŠTUNTAS SKYRIUS 


Gatvėje kiekvienas veidas spindėjo vakaro žara, lyg visas pasaulis raudonuotų 
nuo minčių apie nakties dovanas. Manęs laukė Abdula, jo motociklas stovėjo 
greta manojo. Jis davė kelias rupijas vaikėzams, saugantiems mūsų motociklus. 
Šie klykdami iš džiaugsmo nudūmė prie saldumynų krautuvėlių už kampo 
pirkti cigarečių. 

Abdula įsuko į eismo srautą kartu su manimi. Kai užsidegus raudonai švie- 
sai sustojome, aš pirmą kartą prabilau: 

- Pasiimsiu Lizą iš „Mahešo“. Nori kartu? 

- Palydėsiu tave, - oriai atsakė jis, - bet drauge neisiu. Turiu darbo. 

Tylėdami važiavome per Mohamado Ali gatvės parduotuves. Kvepalų tur- 
gaus trauka užleido vietą cukringiems firni, rabri ir falūdos saldumynų krau- 
tuvėlių aromatams. Puošnus apyrankių parduotuvių spindesys nublanko per 
visą kvartalą šalia vienas kito iškabintų prabangių persiškų kilimų fraktalų 
fone. 

Ilga gatvė baigėsi rankinių vežimėlių, susipynusių it palmių lapų stogas, 
raizginiu prie didžiulio Krofordo turgaus komplekso, ir mes pasirinkome 
trumpesnį kelią - iššokome į priešinę juostą ir nardėme tarp mašinų, kol pra- 
siskverbėme iki laisvesnės sankryžos. 

Vėl važiavome pagal eismo srautą, paskui ilgai laukėme prie šviesoforo ties 
„Metro“ kino teatru. Pirmą pastato aukštą dengė afiša. Piktadarys ir didvyris, 
nutapyti negailint žalių, geltonų ir violetinių dažų, pasakojo savo meilės ir kan- 
čių istoriją dygios šautuvų ir kardų tvoros fone. 

Į afišą spoksojo šeimos, susigrūdusios į automobilius ir taksi. Mažas ber- 
niukas iš netoli stovinčios mašinos pamojavo, parodė į afišą, pavaizdavo ranka 
pistoletą, nusitaikė į mane ir paspaudė gaiduką. Apsimečiau, kad kulka pataikė 
man į ranką, ir vaikiukas nusijuokė. Jo šeima irgi juokėsi. Juokėsi ir žmonės 
kituose automobiliuose. 

Berniuko motina, malonaus veido indė, paragino sūnų dar kartą šauti į 
mane. Jis atkišo pirštą-ginklą, prisimerkęs nusitaikė ir iššovė. Aš suvaidinau 
Niekšo Mirtį ir sudribau ant motociklo bako. 

Kai atsitiesiau, plojo, mojavo arba juokėsi visi žmonės iš aplinkinių auto- 
mobilių. | 

Aš nusilenkiau ir atsisukęs pamačiau net papilkėjusį iš gėdos Abdulą. 

Mes esame mafijos žmonės, išgirdau jo mintis. Turime kelti tik pagarbą ir 
baimę. Viena arba kita, ir nieko daugiau. Pagarba ir baimė. 

Tik važiuojant jūros pakrante „Mahešo“ viešbučio link griežta jo veido iš- 
raiška pagaliau sušvelnėjo. Abdula važiavo lėtai, viena ranka ant droselio, kita - 
ant klubo. Aš važiavau šalia, uždėjęs kairę ranką jam ant peties. 

Kai atsisveikindami padavėme vienas kitam ranką, uždaviau vieną iš klausi- 
mų, kurie nėjo man iš galvos visą kelionę: 

- Žinojai apie kardą? 

— Visi apie jį žinojo, Linai, broli mano. 

— Kai kas, - atsargiai pasakė, - pavydi, kad Kadarbhajus kardą paliko tau. 

- Andru. 

- Jis vienas iš jų. Bet ne vienintelis. 

Tylėjau sučiaupęs lūpas, kad neišsprūstų burną teršiantis keiksmažodis. 
Sandžajaus žodžiai - „Esi naudingas, bet nemanyk, kad esi vertingas“ - pervė- 
rė man širdį it vasaros žaibas, ir vidinis balsas vis garsiau šaukė, ragino bėgti, 
bet kur, kol nepasiliejo kraujas. O Šri Lanka laukia. 

- Iki pasimatymo rytoj, inšallah, - tariau statydamas motociklą. 

— Iki rytojaus, inšallah, - atsakė jis įjungdamas pirmą pavarą ir važiuoda- 
mas nuo šaligatvio krašto. 

Neatsisukdamas sušuko man: 

— Allah hafiz! Tesaugo tave Alachas! 

— Allah hafiz, - atsakiau pats sau. 

Sikhai apsaugininkai prie „Mahešo“ viešbučio durų pažvelgė į kardo formos 
krepšį man ant nugaros šiek tiek susidomėję, bet tik linktelėjo, nusišypsojo ir 
mane praleido, nes gerai pažinojo. 

Pasai, kuriuos palikdavo gyventojai bėgdami iš viešbučio, neapmokėję sąs- 
kaitų, patekdavo pas mane daugumos miesto viešbučių apsaugininkų ar regis- 
tratūros darbuotojų dėka. 

„Knygutės“ (taip buvo vadinami panaudoti pasai) plaukė be paliovos, po 
penkiolika ir daugiau per mėnesį sezono metu. O tokie pasai geriausi: žmonės, 
kurie jų netenka, niekam nepraneša. 

Viso pasaulio penkių žvaigždučių viešbučių apsaugininkų kabinetuose yra 
stendai su nuotraukomis žmonių, kurie pabėgo neapmokėję sąskaitos, kai ku- 

rie net pasus palikę. Dauguma žmonių apžiūrinėja tą stendą, kad atpažintų 
nusikaltėlius. Man tai tolygu apsipirkti. 

Viešbučio fojė apžvelgiau atvirą kavinę ir pamačiau Lizą, besikalbančią su 
draugais prie staliuko šalia plačių aukštų langų su vaizdu į jūrą. 

Prieš susitikimą nusprendžiau nuo veido ir rankų nusiplauti bent dalį gat- 
vės dulkių ir pasukau į vyrų tualetą. Prie pat durų išgirdau už nugaros balsą: 

- Ar tau ant nugaros kardas, ar tu tiesiog pasiutai, mane pamatęs? 

Atsigręžiau ir pamačiau Randžytą, būsimąjį žiniasklaidos magnatą, sportiš- 
ką gražuolį ir politikos veikėją: vyrą, už kurio ištekėjo Karla, mano Karla. Jis 
šypsojosi. 

- Aš visada pasiuntu, tave pamatęs, Randžytai. Viso gero. 
vyras, kuris man šypsojosi, buvo vedęs Karlą. 

— Viso gero, Randžytai. 

— Ką? Ne, palauk! - skubiai ištarė jis. - Norėčiau su tavimi pasikalbėti. 

- Jau pasikalbėjom. Viso gero, Randžytai. 

— Ne, tikrai! - jis šoko priešais, šypsena beveik neišblėso. - Ką tik baigėsi 
susirinkimas, jau ėjau iš čia, bet velniškai džiaugiuosi, kad susidūrėme. 

- Susidurk su kuo nors kitu, Randžytai. 

— Prašau. Prašau. Šis... šio žodžio kasdien nevartoju. 

— Ko tu nori? 

— Norėjau su tavimi pasitarti dėl... dėl vieno dalyko. 

Aš atsisukau į Lizą, sėdinčią su draugais. Ji pakėlė akis, sugavo mano žvilgs- 
nį. Aš linktelėjau. Ji suprato, irgi linktelėjo ir vėl atsigręžė į draugus. 

— Kas tave slegia? - paklausiau. 

Nepriekaištingai dailių bruožų kraštovaizdžiu nuraibuliavo nuostaba. 

- Jei aš netinkamu laiku... 

— Mudviem tinkamo nebus, Randžytai. Eik prie reikalo. 

- Linai... esu tikras, galėtume būti draugai, jei tik... 

- Nekalbėk apie mus, Randžytai. Esu tik aš ir tu, atskirai. Jei galėtume būti 
draugai, jau būčiau supratęs. 

- Kalbi taip, lyg manęs nemėgtum, - tarė Randžytas. - Bet tu manęs visiškai 
nepažįsti. 

— Aš tavęs nemėgstu. Kol kas tik nemėgstu. Jei pažinčiau geriau, tikrai būtų 
blogiau. 

— Kodėl? 

— Kas kodėl? 

- Kodėl tu manęs nemėgsti? 

— Žinai, jei nusprendei fojė stabdyti kiekvieną tavęs nemėgstantį žmogų ir 
klausinėti kodėl, verčiau išsinuomok kambarį, nes'stūksosi čia kiaurą naktį. 

— Bet palauk... tai... aš nesuprantu. 

— Tavo ambicijos kelia grėsmę Karlai, - tyliai pasakiau. - Man tai nepatinka. 
Tu man nepatinki, nes tai darai. Aišku? 

— Aš ir norėjau su tavimi pasikalbėti apie Karlą, - tarė jis žiūrėdamas man 
į veidą. 

— O kas Karlai? 

— Noriu pasirūpinti jos saugumu, tik tiek. 

— Kas jai gresia? 

Jo kaktoje susimetė nerimo raukšlelė. Nusikamavęs atsiduso, galva nusviro. 

— Net nežinau, nuo ko pradėti... 

Apsidairiau ir parodžiau jam vietą fojė su dviem tuščiomis kėdėmis. Nu- 
sikabinau nuo pečių kardą ir atsisėdau veidu į jį, pasidėjęs ant kelių į kartūną 
įvyniotą ginklą. 

Iškart prisiartino padavėjas, bet aš šypsena jį nuvariau. Randžytas valandėlę 
sėdėjo nuleidęs galvą ir spoksojo į kilimą, paskui gūžtelėjo pečiais. 

— Matai, pastaruoju metu aš atsidėjau politikai. Vykdžiau kelias svarbias 
kampanijas. Prie manęs kabinėjasi visi laikraščiai, kurie man nepriklauso. Tur- 
būt girdėjai. 

— Girdėjau, kad tu perki balsus, - tariau. - Ir daugelį tai erzina. Grįžkime 
prie Karlos. 

— Ar tu... ar tu pastaruoju metu kalbėjaisi su Karla? 

— Kodėl klausi? 

— Ar kalbėjaisi? 

— Pokalbis baigtas, Randžytai. 

Aš ėmiau stotis, bet jis mane sulaikė. 

— Klausyk, leisk man paaiškinti. Aš vykdau didelę spaudos kampaniją prieš 
„Karmos ietį. 

- Ietį, kuri pervers Karlą, jei nesiliausi kurstęs žmonių. 

— Tai... kaip tik apie tai norėjau su tavimi pasikalbėti. Matai... aš žinau, kad 
tu ją tebemyli. 

— Viso gero, - tariau vėl stodamasis, bet jie griebė mane už riešo. 

Pažvelgiau į jo ranką. 

— Nepatariu. 

Jis atitraukė ranką. 

— Prašau palaukti. Prašau atsisėsti ir išklausyti. 

Atsisėdau. Mano kaktą vagojo raukšlės, ir kaltas buvo Randžytas. 

- Suprantu, kad, tavo nuomone, peržengiau ribas, - skubiai ištarė, — bet 
turbūt norėtum žinoti apie Karlai gresiantį pavojų. 

— Tujai keli pavojų ir turi atsitraukti. Tučtuojau. 

— Tu man grasini? 

- Taip. Labai džiaugiuosi, kad pasikalbėjom. 

Spoksojome vienas į kitą pro grobuonį ir grobį skiriančią erdvę: įkaitusią, 
neišvengiamai, veržliai mažėjančią. 

Karla. Pirmą kartą ją išvydau pirmą dieną Bombėjuje prieš daugelį metų, ir 
mano širdis it medžioklinis paukštis nutūpė medžiotojai ant riešo. 

Ji manimi pasinaudojo. Ji mylėjo mane, kol ją pamilau. Ji užverbavo mane 
dirbti Kadarbhajui. Kai žemė sugėrė kraują, pralietą iš meilės, neapykantos ir 
keršto, o žaizdos užgijo, palikdamos randų brailį, ji ištekėjo už gražaus šypsu- 
lingo milijonieriaus, kuris dabar žiūri man į akis. Karla. 

Žvilgtelėjau į Lizą, gražią ir linksmą, sėdinčią tarp savo draugų menininkų. 
Burna apkarto, širdis daužėsi. Nesišnekėjau su Karla dvejus metus, bet Ran- 
džytui kalbant apie ją jaučiausi išduodantis Lizą. Vėl atsisukau į Randžytą. Lai- 
mingas nebuvau. 

- Matau, - tarė jis. - Tu ją tebemyli. 

— Nori, kad skelčiau tau antausį, Randžytai? Jei nori, tuoj gausi. 

- Ne, žinoma, nenoriu. Esu įsitikinęs, kad tu ją tebemyli, - regis, atvirai ir 
nuoširdžiai pasakė jis, - nes, tavim dėtas, tebemylėčiau ją, net jei ji būtų mane 
palikusi ir ištekėjusi už kito. Karla tėra viena. Ir tėra vienas beprotiškas būdas 
ją mylėti. Abu tai žinom. 

Dalykinis kostiumas turi ir gerų savybių: visada yra už ko griebti, jei kyla 
noras. Aš įsikibau jam į atlapus, marškinius ir kaklaraištį. 

- Liaukis kalbėti apie Karlą, - tariau. - Liaukis, kol ne vėlu. 

Jis išsižiojo, pamaniau, kad suriks, bet apsigalvojo. Buvo įtakingas žmogus, 
siekiantis daugiau valdžios, ir negalėjo kelti skandalo. 

- Prašau, nusiramink, aš nebandau tavęs įžeisti, - maldavo jis. - Aš noriu, 
kad padėtum Karlai. Jei man kas nors atsitiktų, pažadėk... 

Aš jį paleidau, ir jis skubiai atsitraukė, vėl atsisėdo ant kėdės ir pasitaisė 
kostiumą. 

— Apie ką tu kalbi? 

- Praėjusią savaitę kėsintasi į mano gyvybę, - sielvartingai pasakė jis. 

- Tu pats kėsiniesi į savo gyvybę, Randžytai, kaskart, kai išsižioji. 

- Mano mašinoje buvo bomba. 

— Papasakok man apie bombą. 

— Mano vairuotojas pasitraukė nuo automobilio tik kelioms minutėms nusi- 

pirkti pano. Laimė, grįžęs jis pastebėjo besidriekiantį laidą ir rado bombą. Mes 
iškvietėme policiją, ir jie ją išsivežė. Tai buvo muliažas, bet pridėtame raštelyje 
buvo pagrasinta, kad kita bomba bus tikra. Man pavyko tai nuslėpti nuo ži- 
niasklaidos. Esu gana įtakingas, pats žinai. 

— Pakeisk vairuotoją. 

Jis nelinksmai nusijuokė. 

— Pakeisk vairuotoją, - pakartojau. 

— Savo vairuotoją? 

- Jis tavo silpnoji grandis. Greičiausiai jis rado bombą, nes pats ją ten padė- 
jo. Jam buvo sumokėta. Tave nori įbauginti. 

— Aš... be abejo, tu juokauji. Jis man dirba trejus metus... 

— Puiku. Sumokėk jam didelę išeitinę pašalpą. Bet atsikratyk jo. 

- Jis toks ištikimas... 

- Ar Karla žino apie šį įvykį? 

— Ne. Ir nenoriu, kad žinotų. 

Dabar buvo mano eilė juoktis. 

— Karla jau suaugusi. Ir sumani. Nereikia nuo jos slėpti. 

- Ir vis dėlto... | 

— Jai nesakydamas neišnaudoji geriausios galimybės. Ji gudresnė už tave. Ji 
gudresnė už visus. 

- Bet... 

— Papasakok jai. 

- Galbūt. Galbūt tu teisus. Bet aš tik noriu pats susigaudyti, supranti? Ma- 
nau, viskas bus gerai. Mano apsauga puiki. Bet nerimauju dėl jos. Iš esmės tai 
mano vienintelis rūpestis. 

- Jau sakiau tau, pasitrauk, - tariau. - Kuriam laikui mesk politiką. Sakoma, 
žuvis pradeda gesti nuo galvos. Aš sakau - jei kur nors dvokia, per ilgai ten 
užsibuvai. 

— Nemesiu, Linai. Todėl fanatikai ir laimi. Įbaugina visus, ir visi tyli. 

— Dabar mokysi mane politikos? 

Jis nusišypsojo: pirma jo šypsena, kuri man beveik patiko, nes jos kraštuose 
šmėkštelėjo tikras, o ne tariamas pasitikėjimas ateitimi. 

— Aš... aš manau, kad mes stovime ant iš tiesų milžiniškos minčių, veiksmų, 
o gal net svajonių permainos slenksčio šioje šalyje. Jei laimės šviesesni protai, 
jei Indija taps tikrai šiuolaikiška pasaulietine demokratija, kurioje visų teisės 
ir laisvės bus lygios, kitas amžius bus Indijos amžius, ir mes vadovausime pa- 
sauliui. 

Jis pažvelgė man į akis ir išvydo nepatiklumą. Jis buvo teisus dėl Indijos 


78 


ateities, anuo metu taip mąstė ir jautė visas Bombėjus, bet man jis išrėžė kalbą, 
ir dar ne kartą girdėtą. 

- Sena daina, - tariau, - visi visų partijų veikėjai sako tą patį. 

Jis žiojosi prieštarauti, bet aš sulaikiau jį, atkišęs delną. 

- Aš neužsiimu politika, bet neapykantą pažįstu iš pirmo žvilgsnio ir žinau: 
nebaksnok neapykantai lazda, nes įkąs. 

- Džiaugiuosi, kad supranti, - atsiduso Randžytas, ir jo pečiai nusviro. 

— Ne man reikia suprasti. 

Jis vėl atsitiesė. 

- Žinok, aš jų nebijau. 

— Tai buvo bomba, Randžytai. Aišku, bijai. Man baisu vien kalbėtis su tavi- 
mi. Būtų smagiau, jei laikytumeisi atokiau. 

- Jei žinočiau, kad pasirūpinsi ja su savo... savo draugais, galėčiau pavojų 
pasitikti ramiai. 

Susiraukiau svarstydamas, ar jis suprato savo prašymo ironiją. Nuspren- 
džiau kai ką priminti. 

— Prieš porą savaičių tavo vakarinis laikraštis įnirtingai užsipuolė Bombė- 
jaus mafiją. Vienas iš tų mano draugų buvo paminėtas vardu. Straipsnis ragino 
jį suimti arba ištremti iš miesto. O jam oficialiai nepateikti jokie kaltinimai. 
Kaipgi nekaltumo prezumpcija? Kas atsitiko žurnalistikai? 

- Žinau. 

— Ir, kiek pamenu, dar keli straipsniai tavo laikraščiuose reikalavo mirties 
bausmės dar vienam mano draugui. 

— Taip... 

— O dabar tu manęs prašai... 

— Apsaugoti Karlą, tu teisus, prašau tų pačių Žmonių. Suprantu, kad tai 
veidmainiška. Deja, daugiau neturiu kur kreiptis. Fanatikai savo žmonių turi 
visur. Policijoje, kariuomenėje, mokyklose, profsąjungose, vyriausybėje. Bom- 
bėjuje jie dar neprasiskverbė tik į... 

— Mafiją. 

— Teisingai. 

Tai buvo savotiškai juokinga. Atsistojau kairėje rankoje laikydamas kardą. 
Jis irgi atsistojo. 

— Papasakok Karlai viską, - patariau. - Papasakok viską, ką nuslėpei nuo jos 
apie šitą istoriją. Tegu ji pati sprendžia, likti ar išvykti. 

- Aš... taip, žinoma. Tai mudu susitarėm? Dėl Karlos? 

- Mes dėl nieko nesusitarėm. Jokio mudu. Esi tik tu ir aš, atskirai, prisi- 
meni? 

Jis nusišypsojo ir žiojosi kažką sakyti, bet staiga stulbinamai karštai suspau- 
dė mane glėbyje. | 

- Žinau, kad galiu pasikliauti tavimi. Tu pasielgsi tinkamai, kad ir kas atsi- 
tiktų, - tarė jis. 

Mano veidas atsidūrė prie jo kaklo. Užuodžiau stiprius kvepalus: moters 
kvepalus, neseniai įsigėrusius jam į marškinius. Pigius kvepalus. Ne Karlos. 

Prieš kelias minutes jis su kažkokia moterimi buvo viešbučio numeryje, o 
dabar prašo pasirūpinti jo žmona, moterimi, kurią aš tebemyliu. 

Ir tada atsiskleidė tiesa, pakibo ant įtaraus mudviejų žvilgsnių siūlo, ir jį 
atstūmiau. Aš tebemylėjau Karlą. Tebemylėjau. Reikėjo kitos moters kvapo ant 
Randžyto odos, kad pripažinčiau tiesą, sukančią ratu aplink mano gyvenimą 
dvejus metus it vilkas apie stovyklos laužą. 

Įsistebeilijau į Randžytą. Galvojau apie žmogžudystę ir gėdijausi paniekinęs 
Lizos meilę: sprogstamasis mišinys. Jis nesmagiai mindžikavo, bandydamas iš 
mano akių atspėti, ką mąstau. 

— Ką gi... tiek to, - tarė ir žengė žingsnį į šalį nuo manęs. - Aš... aš eisiu. 

Žiūrėjau, kaip jis eina pro viešbučio duris ir sėdasi ant užpakalinės merse- 
deso sėdynės, neramiai dairydamasis kaip žmogus, per lengvai ir per dažnai 
įsigyjantis priešų. 

Vėl pažvelgiau į Lizą prie staliuko netoli lango, spaudžiančią ranką jaunuo- 
liui, kuris stabtelėjo pasisveikinti. 

Žinojau, kad jinai jo nemėgsta. Kartą pavadino jį slidžiu kaip kalmaras plas- 
tikinio lietpalčio kišenėje lietingą naktį. Jis buvo klestinčio deimantų prekybi- 
ninko sūnus ir pinigais skynėsi kelią į kino pramonės viršūnes, pakeliui žlug- 
dydamas aktorių karjeras. 

Jis bučiavo jai ranką. Ji skubiai ją ištraukė, bet nusišypsojo žavingai. 

Kartą ji man sakė, kad kiekviena moteris turi keturias šypsenas. 

— Tik keturias? 

— Pirma šypsena, - tarė ji nekreipdama į mane dėmesio, - šypsaisi neju- 
čiomis, negalvodama, tarkim, vaikui gatvėje ar žmogui, kuris šypsosi tau iš 
televizoriaus ekrano. 

— Aš nesišypsau televizoriui. 

— Visi šypsosi televizoriui. Todėl juos ir turime. 

— Aš nesišypsau televizoriui. 

- Antra šypsena, - spyrėsi ji, - yra mandagi, ja kviečiame draugus į vidų, kai 
jie ateina į svečius, arba sveikinamės su jais restorane. 

— Kai moka jie? - paklausiau. 

— Nori išgirsti ar ne? 

- Jei atsakysiu „ne“, negi liausies? 

— Trečia šypsena skirta kitiems žmonėms atbaidyti. 

- Šypsena atbaidyti, ką? 

- Žinoma. Gera šypsena. Geriausia kai kurių merginų šypsena, kai jos nori, 
kad kiti laikytųsi nuošaliai. 

- Prie šitos nesikabinėsiu, einam prie ketvirtos. 

— Ak! Ketvirta šypsena skirta tik tam, kurį mylime. Ši šypsena sako: „Tu 
mano vienintelis. Daugiau niekam taip nesišypsome. Kad ir kaip tau gera su 
kuo nors, kad ir kaip tau kas nors patinka, net jei esi labai, iš tiesų labai prisiri- 
šusi, Ketvirtąja šypsena apdovanoji tik tą, kurį iš tikrųjų myli. 

— Kas atsitinka, jei išsiskiriate? 

- Ketvirtoji šypsena atitenka merginai, - pasakė ji man tą dieną. - Ketvirtoji 
šypsena visada atitenka merginai. Buvusiam meilužiui nuo tol skirta tik Antro- 
ji šypsena, nebent jis buvo niekšas. Niekšai buvę meilužiai, kad ir kokie būtų 
žavingi, gauna tik Trečiąją šypseną. 

Pasižiūrėjau, kaip Liza šypsosi jaunajam nevykėliui prodiuseriui savo pui- 
kiausia Trečiąja šypsena, ir nuėjau į vyrų tualetą nusiplauti naujo purvo, ku- 
riuo susitepiau kalbėdamasis su Randžytu. 

Juodomis ir kreminėmis plytelėmis išklijuotas tualetas buvo didesnis, švie- 
sesnis, geriau įrengtas ir patogesnis nei aštuoniasdešimt procentų šio miesto 
namų. Pasiraitojau marškinių rankoves, perbraukiau šlapia plaštaka per savo 
trumpus plaukus ir nusiprausiau veidą ir rankas iki alkūnių. 

Patarnautojas padavė man švarų rankšluostį, nusišypsojo ir sveikindamas 
pakraipė galvą. | 

Viena didžiausių Indijos paslapčių ir didžiausias jos džiaugsmas yra ma- 
žiausiai apmokamų žmonių širdingumas. Šis žmogelis stengėsi ne dėl arbat- 
pinigių: dauguma vyrų, besinaudojančių tualetu, nieko neduodavo. Jis tiesiog 
buvo geraširdis ir šioje gamtos reikalų atlikimo vietoje šypsojosi man nuošir- 
džiai, vienas žmogus kitam. 

Tas gerumas iš pačios Indijos širdies gilumos yra tikroji šalies vėliava, jis vis 
grąžina tave į Indiją arba sulaiko čia amžinai. 

Įkišau ranką į kišenę arbatpinigių ir su jais ištraukiau sidabrinį voką su Ka- 
darbhajaus laišku. Davęs Žmogui pinigų, padėjau voką ant plataus kriauklės kraš- 
to, paskui abiem rankomis atsirėmiau į jį ir įsistebeilijau į savo akis veidrodyje. 

Nenorėjau skaityti to laiško: nenorėjau nuristi akmens nuo urvo, kuriame 
paslėpiau didumą praeities. Bet Tarikas sakė, kad laiške minima Šri Lanka. Tu- 
rėjau jį perskaityti. Užsidaręs kabinoje, pastačiau kardą į kampą prie durų ir 
atsisėdau ant kieto unitazo dangčio perskaityti Kadarbhajaus laiško. 

Šiandien savo rankoje laikiau mažą mėlyno stiklo rutuliuką, galvoda- 
mas apie Šri Lanką ir tuos, kurie keliaus tenai mano vardu, nes tu paža- 
dėjai dėl manęs tai padaryti. Radęs tą mėlyno stiklo rutuliuką ant žemės 
ir pakėlęs, ilgai žiūrėjau į jį delne. Tokie trapūs niekučiai ir subtilios užuo- 
minos mums nepastebimai atskleidžia gyvenimo sandarą. Esame rastų, 
patirtų, branginamų ir sieloje saugomų, kartais apgalvotai, kartais neju- 
čiomis, dalykų sankaupa, ir mes galų gale tampame ta sankaupa. 

Aš pridėjau tave prie savo rinkinio, Šantaramai. Tu esi vienas iš mano 
gyvenimo papuošalų. Tu esi mano mylimas sūnus, vienas iš mano myli- 
my sunų. 


Man sudrebėjo rankos: gal iš pykčio, gal iš liūdesio, pats nesupratau. Nelei- 
dau sau jo gedėti. Neaplankiau antkapinio paminklo Marin Lainso kapinėse. 
Žinojau, kad jo kūnas ten nepalaidotas, nes pats padėjau užkasti lavoną. 

Karštis nutvilkė man veidą, galva atšalo. Mano mylimas sūnus... 


Sužinojęs visą tiesą apie mane, turbūt manęs nekęsi. Atleisk man, jei 
gali. Ši naktis mane slegia. Gali būti, kad visi žmonės būtų nekenčiami, 
jei apie juos būtų žinoma visa tiesa. Bet toks laiškas kaip šis, rašomas 
mūsų išėjimo į karą išvakarėse, turi būti sąžiningas. Negaliu sakyti, kad 
nenusipelniau kai kurių žmonių neapykantos. Ir jiems šią akimirką sa- 
kau: eikit jūs visi velniop. 

Aš gimiau palikti šio paveldo. Aš privalėjau tai padaryti bet kokia kai- 
na. Ar aš naudojuosi žmonėmis? Žinoma. Ar aš stengiuosi juos paveikti? 
Tiek, kiek man reikia. Ar aš žudau žmones? Visus, kurie man įnirtingai 
priešinasi. Ir aš išlikau, aš ištvėriau ir sustiprėjau, o visi aplinkui krito, 
nes aš vykdau savo likimą. Mano širdis tyra, o mano maldos nuoširdžios. 
Man atrodo, tu tai supranti. 

Aš visada tave mylėjau, nuo pirmojo susitikimo. Pameni naktį, kai 
nusivežiau tave pasiklausyti aklųjų dainininkų? Tai tokia pat tiesa kaip 
ir visi negeri dalykai, kuriuos sužinosi apie mane. Negeri dalykai - tiesa, 
atvirai tai pripažįstu. Bet geri dalykai irgi tiesa, nors tai širdies tiesa, tikra 
tik mūsų jausmams ir prisiminimams. Aš išsirinkau tave, nes tave myliu, 
ir aš myliu tave, nes tave išsirinkau. Tai ir yra visa tiesa, mano sūnau. 

Jei Alachas panorės mane pasiimti ir tu skaitysi šį laišką, kai manęs 
nebebus, neliūdėk. Aš turiu daug klausimų, o Alachas, kaip žinai, yra 
atsakymas į visus klausimus. O mano siela sumišo su tavo ir visų tavo 
brolių. Niekada nebijok. Aš būsiu šalia tavęs. Sutrikęs, apsuptas daugy- 

bės priešų ir paliktas draugų, pajusi ant peties tėvo ranką ir suprasi, kad 
mano širdis mūšyje šalia tavęs, visų mano sūnų irgi. 

Prašau leisti mano sielai atsiklaupti šalia tavosios meldžiantis, nors 
tu ir nemėgsti maldų. Jei gali, pabandyk kasdien ištaikyti valandėlę nors 
trumpai maldai ir kartais aš aplankysiu tave besimeldžiantį. 

Ir prisimink paskutinį mano patarimą. Mylėk tiesą, kurią rasi kitų šir- 
dyse. Visada klausykis meilės balso savo širdyje. 


Įsikišau laišką ir voką į piniginę. Sulenkto laiško kraštelyje, kyšančiame iš pi- 
niginės, buvo žodžiai „mėlyno stiklo, ir mano širdis nulėkė į kalvos viršūnę. 

Pamačiau jo ranką. Pamačiau popietės šviesos spindesį ant jo cinamono 
spalvos odos. Pamačiau jo plonus ilgus pirštus, judančius jam kalbant, dailius 
it jūros pagimdyti daiktai. Pamačiau jo šypseną. Pamačiau jo minčių šviesą, 
srūvančią iš gintarinių akių, atsispindinčią nuo mėlyno stiklo rutuliuko, ir ge- 
dėjau jo. 

Akimirką mačiau mudu, savo pasirinktąjį tėvą ir jo paliktą sūnų, kitame 
pasaulyje anapus pasmerkimo ir kaltės: atleidimo vietoje, atpirkimo vietoje. 

Neišgyventa meilė yra nuodėmė gyvenimui, o gedulas - vienas iš meilės 
būdų. Tada suvokiau tai ir nebesipriešinau, leidau ilgesiui grįžti. Jo akių galios, 
pasididžiavimo padarius ką nors, kuo jis žavėjosi, meilės jo juoke ilgesiui. Ilge- 
siui po netekties. 

Kažkur dundėjo kraujo pilnas būgnas. Staiga man pasidarė karšta, pritrūko 
oro. Suspaudžiau kardą. Reikia išeiti. Reikia atsikelti ir išeiti. 

Per vėlu: sielvartas, daug metų slėpęsis už įniršio vėliavų, prasiveržė ašaro- 
mis. Nešvariai ir garsiai. 

— Pone? - sušuko tualeto patarnautojas po valandėlės mano raudų. - Gal 
jums skubiai reikia daugiau tualetinio popieriaus? 

Nusijuokiau. Bombėjus ir vėl išgelbėjo mane, kaip jau ne kartą. 

— Viskas gerai, - atsiliepiau. - Ačiū. 

Išėjau iš kabinos, padėjau kardą ant rankšluosčių kabyklos ir nusiprausiau 
veidą šaltu vandeniu. Žvilgsnis į veidrodį: „Siaubinga, bet atrodei ir baisiau.“ 
Dar kartą daviau maloniajam patarnautojui arbatpinigių ir per fojė nuėjau prie 
Lizos staliuko. 

Ji buvo viena, žiūrėjo į tamsią jūrą su sidabriniais ruožais. Atspindys žvelgė 
įją naudodamasis proga pasigrožėti originalu. Paskui ji stikle išvydo artinantis 
mane. 

Sunki diena. Dviratininkai žudikai, Sandžajaus taryba, Randžytas su Karla 
ir grėsmingai artėjanti Šri Lanka, veikiau anksčiau negu vėliau. Sunki diena. 

Ji atsisuko ir švelnios nuojautos akimis išvydo mano veide tebeklaidžiojan- 
čią netektį ir įskaudintą meilę. | 

Prabilau, bet ji, pridėjusi pirštą man prie lūpų, mane nutildė, o paskui pa- 
bučiavo. Ir kurį laiką vėl buvo gerai. Mūsų meilė buvo nedarni: ji nemylėjo 
manęs, o aš negalėjau mylėti jos. Bet mudviejų naktys dažnai būdavo neregėtai 
puikios, o dienos saulėtos, ir niekad nesijautėme išnaudojami ar negeidžiami. 

Pro didžiulius langus žvelgėme į bangas, besiritančias į įlanką. Stikle atsi- 
spindėjo padavėjai su padėklais, ir atrodė, lyg jie eitų per bangas. Į jūrą atsi- 
trenkė juodas dangus ir ištirpdė horizontą. 

Kai išmuša valanda ir nėra ko maldauti ar kaltinti, išskyrus save, supranti, 
kad tai, kas galop lieka, tik kruopele daugiau nei tai, ką atsinešėme gimda- 
mi. Ta nepakartojama kruopelė, kurią pridedame prie savasties, yra vienintelė 
mūsų istorija, papasakota ne kitų žmonių. 

Kadarbhajus pridėjo mane prie savo rinkinio, kaip rašė laiške. Bet rinkėjas 
miręs, o aš tebesu eksponatas nusikaltimų muziejuje, kurį jis įkūrė ir paliko 
pasauliui. Sandžajus pasinaudojo manimi patikrinti naujajam ginklų tiekėjui, 
ir pagaliau man paaiškėjo, kad turiu kuo greičiau dingti iš kolekcijos ir atgauti 
laisvę. | 

Liza paėmė mane už rankos. Ir mes valandėlę stovėjome žiūrėdami į lauką, 
du blyškūs atspindžiai, nutapyti ant begalinės jūros kankynės. 


ANTRA DALIS 


DEVINTAS SKYRIUS 


Į registracijos žurnalą ant mano rašomojo stalo pasų padirbinėjimo fabrike 
liejosi istorijos apie septynių karų ir kovų dėl valdžios žaizdas. 

Irano profesoriui, priešislaminių tekstų žinovui, pabėgusiam nuo revoliuci- 
nės gvardijos valymų, reikėjo visų naujų dokumentų: padirbto gimimo liudi- 
jimo, padirbto tarptautinio vairuotojo pažymėjimo, banko dokumentų ir pa- 
dirbto paso su pastarųjų dvejų metų kelionių istorija, patvirtinta galiojančiais 
vizų antspaudais. 

Dokumentai turėjo būti tokie geri, kad įdėmiai apžiūrinėjant nesukeltų įta- 
rimo ir klientas įsėstų į lėktuvą. Su padirbtais dokumentais nuvykęs ten, kur 
norėjo, jis ketino juos išmesti ir prašyti prieglobsčio. 

Kankinimų žymės ant jo kūno buvo baisios, bet jam teko rizikuoti su pa- 
dirbtu pasu, nes jokia valdžia nebūtų išdavusi tikro, išskyrus tą, kuri norėjo jį 
vėl sukaustyti grandinėmis. 

Nigerietis, ogonių tautos aktyvistas, kovojo su vyriausybe, susimokiusia su 
naftos korporacijomis eksploatuoti ogonių juodąjį auksą. Jį pradėta persekioti. 
Po pasikėsinimo nužudyti likęs gyvas, jis atvyko į Bombėjų prekinio laivo triu- 
me, be dokumentų, bet su rėmėjų pinigais. 

Jis papirko uosto policininkus, ir šie, laikydamiesi įprastos tvarkos, atsiuntė 
jį mums. Jam reikėjo naujos tapatybės - paso, kuriame būtų pakeista tautybė, 
kad jam nebegrėstų pavojus. 

Kovotojas už Tibeto nepriklausomybę, pabėgęs iš kinų darbo stovyklos ir 
per snieguotus kalnus pėsčias atėjęs į Indiją. Jis atvyko į Bombėjų, o čia Tibeto 
tremtiniai parūpino jam pinigų ir suvedė su Sandžajaus mafija dėl naujų do- 
kumentų. 

Buvo ir kitų: afganas, irakietis, kurdų aktyvistas, somalietis ir du Šri Lankos 
piliečiai. Visi jie bandė išvengti, pabėgti ar išgyventi kruvinus karus, kuriuos 
ne jie pradėjo ir kuriuose kovoti negalėjo. 

Bet karai naudingi nusikalstamiems verslams, o mes dirbome ne tik geriems 
žmonėms. Sandžajaus kompanija pripažino lygias galimybes. Sukčiai versli- 
ninkai, norintys paslėpti pelną, galvažudžiai, kuriems reikėjo naujo vardo, kad 

vėl galėtų jį sutepti, pabėgę generolai ir tariami negyvėliai, inscenizavę savo 
mirtį, - visi jie nusipirkdavo naują tapatybę. 

Atokiau nuo kitų gulėjo dar vienas pasas, Kanados, su mano nuotrauka ir 
nauju Šri Lankos vizos antspaudu. Prie jo buvo pridėtas „Reuters“ naujienų 
agentūros žurnalisto pažymėjimas. 

Ruošdamas dokumentus kitiems pabėgti nuo karų ir žiaurių režimų, pa- 
sidariau dokumentus, su kuriais vyksiu į ginkluotą konfliktą, jau nusinešusį 
dešimtis tūkstančių gyvybių. 

- Ar jūs tikrai viską perskaitot? - paklausė mano naujasis padėjėjas imda- 
mas biografinių duomenų lapus, paruoštus mums ogonių aktyvisto. 

— Aha. 

— Visus puslapius aliai vieno? 

- Aha. 

— Tikrai? Turiu omeny... kad labai jau baisios istorijos. 

- Baisios, Farzadai, - sutikau nepakeldamas akių. 

— Baisesnės negu laikraščiuose. 

- Visos jos yra laikraščiuose, jei skaitai ne tik fondų biržos pranešimus ir 
sporto puslapius, - atsakiau vis dar nežiūrėdamas į jį. 

- Nesistebiu. Velniškai slogios, jar. 

- Aha. 

- Galima kaip reikiant įsivaryti depresiją tokiomis istorijomis diena iš die- 
nos, būtina atsipūsti. Kaip čia sėdžiu. 

— Gerai, - tariau pastumdamas į šalį bylą, kurią skaičiau. - Kas atsitiko? 

- Atsitiko? 

- Jei šio sąmonės srauto gale tyvuliuoja vandenynas, nerk. Tučtuojau. 

— Vandenynas? - suglumo jis. 

— Esmė, Farzadai. Eik prie reikalo. 

— O, - nusišypsojo jis. - Reikalas. Tiesą sakant, iš tikrųjų yra šioks toks rei- 
kalas. Kaip čia sėdžiu. 

Jis valandėlę stebeilijo į mane, paskui nuleido akis ir piršto galu ėmė braižyti 
apskritimus ant medinio stalo. 

— Tiesą sakant, - pagaliau prabilo vengdamas mano žvilgsnio, - bandžiau 
sugalvoti, kaip pakviesti jus... ateiti į mano namus... pietų ar vakarienės ir susi- 
pažinti... susipažinti su mano tėvais. 

— Viskas? 

— Taip. 

— Kodėl paprasčiausiai nepakvietei? 

— Na, - atsakė jis, o apskritimai vis mažėjo, - matot, jūs garsus. 

— Kuo garsus? 

— Garsus niurgzlys, jar. 

— Niurzglys? - suniurnėjau. - Aš? 

— O taip. 

Mes įsmeigėme akis vienas į kitą. Apačioje, fabrike, dundėdama atgijo vie- 
na didžiųjų spausdinimo mašinų ir skubiai perėjo į metalinį gnybtų ir velenų 
čiauškesį, puldama, traukdamasi, griaudėdama ir sukdama cilindrinį būgną. 

— Ar tau kas nors sakė, kad esi visiškai beviltiškas kviesdamas žmones va- 
karienės? 

— Kad čia pirmas kartas per daugelį metų, kai ką nors pakviečiau ateiti į tėvų 
namus, - nusijuokė jis. - Mes, tiesą sakant... gyvename uždarai, jei suprantat, 
ką noriu pasakyti. 

— Suprantu, - atsidusau. - Gyvenau uždarai, kol atsiradai tu. 

— Tai... ar ateisit? Mano tėvai baisiai nori su jumis susipažinti. Dėdė Kekis 
daug kalbėdavo apie jus. Sakydavo, kad jūs... 

- Niurgzlys. Žinau. 

— Na taip, tai irgi sakydavo. Bet dar sakydavo, kad jūs puikus filosofas. Saky- 
davo, kad esat Kadarbhajaus numylėtinis, nes mėgstat ginčytis ir kalbėti apie 
filosofiją. Mano tėtis tam baisiai tinka. Mano mama tinka dar labiau. Visa šei- 
ma nuolat diskutuoja apie filosofiją. Kartais sykiu ginčijamės bent trisdešimt 
žmonių. 

— Jūsų trisdešimt? 

— Mes gyvename... galima sakyti... didžiąja šeima. Papasakoti nesugebėsiu. 
Turit tai pamatyti. Mus pamatyti. Bet nenuobodžiausit, pažadu. Nieku gyvu. 
Kaip čia sėdžiu. 

— Jei sutiksiu aplankyti tavo neapibūdinamą šeimą, duosi man ramybę ir 
leisi grįžti prie darbo? 

— Vadinasi, taip? 

— Taip, vieną gražią dieną. 

— Tikrai? Ateisit? 

— Kaip čia sėdžiu. Dabar dink iš čia ir leisk man sutvarkyti šitas knygutes. 

— Puiku! - sušuko jis, šokio žingsniu kraipydamas klubus į dešinę ir į kai- 
rę. - Aš pasikalbėsiu su tėčiu, ir jis paskirs dieną šią savaitę. Pietų arba vaka- 
rienės. Puiku! 

Jis dar kartą man nusišypsojo, pakraipė galvą ir uždarė duris. 

Aš vėl prisitraukiau bylą, nigeriečio bylą, ir ėmiau atrinkinėti pagrindinius 
duomenis žmogaus tapatybei pagal naujus dokumentus. Mano bloknote ėmė 
rastis daug lengvesnis, bet visiškai pramanytas gyvenimas. 

Kartą atidariau stalčių, pilną fotografijų klientų, kuriems reikia pasų: liku- 
sių gyvų laimingųjų, kurie nebuvo nušauti, paskandinti ar įkalinti, bandydami 
ieškoti geresnio gyvenimo. 

Nenuleidau akių nuo tų karą ir kankinimus patyrusių veidų, sušukuotų, 
sutvarkytų ir dvelkiančių dirbtine ramybe dėl pasinės nuotraukos mūsų stu- 
dijoje. Kadaise mes klajojome po laisvą Žemę, nešini savo Dievo ar karaliaus 
atvaizdu, garantuojančiu saugią kelionę. Dabar pasaulis su užtvaromis, mes 
nešiojamės savo nuotraukas, ir niekas nėra saugus. 

O Sandžajaus kompanijai visada svarbiausia buvo juodieji pinigai. Visos pa- 
saulio juodosios rinkos yra tironijos, karo ar nepopuliarių įstatymų vaikai. Per 
mėnesį mūsų apyvarta būdavo trisdešimt keturiasdešimt pasų, ir geriausius 
parduodavome po dvidešimt penkis tūkstančius JAV dolerių už vieną. 

„Laikyk karą verslu, - kartą pasakė man Sandžajus, o jo akys niekšingai 
žibėjo it ką tik nukaltos monetos, - o verslą - karu.“ 

Baigęs kurti dabartinių klientų biografijas pasams, susirinkau bylas ir nuot- 
raukas nešti į fabriko cechą. Savo naująjį pasą, paruoštą kelionei į Šri Lanką, 
įkišau į vidurinį rašomojo stalo stalčių. Žinojau, kad anksčiau ar vėliau turėsiu 
jį perduoti savo geriausiems klastotojams, Krišnai ir Vilu, kurie likimo valia 
buvo pabėgėliai iš Šri Lankos. Bet kol kas kelionei dar nebuvau pasiruošęs. 

Radau Krišną ir Vilu miegančius ant dviejų sofų, kurias liepiau jiems pasta- 
tyti ramiame kampe, atokiau nuo spausdinimo mašinų. Kuo sunkiau būdavo 
suklastoti pasą, tuo labiau džiūgaudavo Šri Lankos klastotojai, dažnai dirbda- 
mi kiaurą naktį be miego, kad baigtų užduotį. 

Valandėlę stebėjau juos klausydamasis knarkimo, tai duetu, tai solo, kartais 
virstančio čerškiu riaumojimu unisonu, paskui vėl išsiskiriančio į gergždimą ir 
aikčiojimą. Rankos karojo prie šonų delnais į viršų, priimdamos miego palai- 
minimą. 
buvo tylu. Kurį laiką stovėjau ramiame knarkiančiame ceche, pavydėdamas 
miegantiesiems. 

Juodu atvyko į Bombėjų kaip pabėgėliai. Kai su jais susipažinau, abu su šei- 
momis gyveno ant šaligatvio po plastiko lakštu. Sandžajaus kompanija mokėjo 
gerai, jie persikraustė į patogius švarius butus netoli pasų fabriko ir turėjo ne- 
priekaištingus dokumentus, suklastotus savo pačių rankomis, bet iki šiol bijojo 
būti deportuoti. 

Mylimi žmonės, kuriuos jie paliko, buvo prarasti, ko gero, visam laikui, jie 
niekada jų nebepamatys ir nieko apie juos nesužinos. Ir vis dėlto, šitiek ištvėrę 
ir kentėdami toliau, jie miegojo ramiai ir kietai kaip vaikai. 

Aš niekada nemiegodavau taip ramiai, kaip jie. Pernelyg dažnai ir pernelyg 
išraiškingai sapnuodavau. Visada pabusdavau blaškydamasis ir spurdėdamas, 
kad išsivaduočiau. Liza suvokė, kad saugiausia miegoti vienoje lovoje su mani- 
mi, mane stipriai apkabinus ir atsidūrus rate, iš kurio mano sapnuojanti sąmo- 
nė mėgina išsiveržti. 

Palikau šūsnį dokumentų ant Krišnos stalo ir tyliai užkopiau mediniais laip- 
tais. Jie turi savus raktus, todėl duris užrakinau. 

Buvau susitaręs su Liza aplankyti lūšnyno kliniką, o paskui papietauti. Ji 
susidraugavo su vietos vaistininku, ir šis parūpino kelias dėžes vaistų. Jie buvo 
sudėti į krepšius, persvertus per mano motociklą, ir Liza paprašė manęs ją nu- 
vežti. 

Aš įsiliejau į pamažu slenkantį vidurdienio eismo srautą, nes kartais be galo 
malonu saulėtą dieną viso labo lėtai važiuoti motociklu. 

Užpakalinio vaizdo veidrodėlyje pamačiau policininką ant motociklo, labai 
panašaus į mano. Jis artėjo prie manęs. 

Kepurė su snapeliu ir revolveris odiniame dėkle prie šono rodė, kad tai vy- 
resnysis pareigūnas. Jis kilstelėjo kairę ranką ir dviem ištiestais pirštais parodė 
į šalikelę. 

Sustabdžiau motociklą prie šaligatvio krašto už policininko motociklo. Pa- 
reigūnas pastatė jį ant šoninės kojelės, nulipo ir atsisuko į mane. Uždėjęs de- 
šinę ranką ant dėklo, dviem kairės pirštais perbraukė sau per gerklę. Išjungiau 
variklį, bet tebesėdėjau ant motociklo. 

Buvau ramus. Kartais policininkai mane sustabdydavo pasikalbėti arba ky- 
šio. Visada tam reikalui marškinių kišenėje nešiodavausi suvyniotą penkiasde- 
šimties rupijų banknotą. Nesipiktinau. Gangsteriai supranta, kodėl policinin- 
kai ima kyšius: šiems mokami skatikai už gyvybei pavojingą darbą, todėl jie 
ima mokesčius iš gyventojų trūkumams padengti. 

Bet pareigūno akyse atsispindėjo baisesnė yda už kyšininkavimą, ir aš susi- 
rūpinau. Jis atsegė standų dėklą ir uždėjo ranką ant revolverio buožės. 

Nulipau nuo motociklo. Ranka ėmė lėtai slinkti prie peilių makščių po pa- 
laidais marškiniais. Anuo metu policininkai ne tik imdavo kyšius: kartais jie 
dar nušaudavo kokį gangsterį. 

— Tavim dėtas, taip nedaryčiau, - ištarė ramus žemas balsas man už nu- 
garos. 

Atsisukau ir pamačiau šalia stovint tris vyrus. Tolėliau prie mašinos vairo 
sėdėjo ketvirtas. 

- Žinai ką, - tariau uždėjęs ranką ant peilio po marškiniais, - manim dėtas, 
turbūt darytum. 

Vyras, kuris kalbėjo, nusisuko ir linktelėjo policininkui. Šis pareiškė pagar- 
bą, vėl apžergė motociklą ir nuvažiavo. 

- Šauni gudrybė, - tariau atsigręžęs. - Turiu prisiminti, jei kada neteksiu 
drąsos. 

- Tujos neteksi čia ir dabar sykiu su savo močiakrušio kiaušais, gora, - tarė 
džiūsna siaurais ūsiukais, rodydamas rankenoje slepiamo peilio geležtę. 

Pažvelgiau jam į akis. Perskaičiau labai trumpą baimės ir neapykantos isto- 
riją. Nenorėjau jos skaityti dar kartą. Vadas irzliai pakėlė ranką. Jis buvo kūnin- 
gas, bebaigiantis ketvirtą dešimtį ir kalbėjo tyliai. 

- Jei nesėsi į automobilį, - tyliai ištarė jis, - peršausiu tau kelį. 

— Dar nenusprendžiau, - atsakė jis ramiai žiūrėdamas į mane. 

Jo drabužiai buvo kaip iš žurnalo: pagal užsakymą siūti šilkiniai marškiniai, 
laisvos pilkos saržos kelnės, „Dunhill“ diržas ir „Gucci“ mokasinai. Ant viduri- 
nio piršto mūvėjo auksinį žiedą - rolekso ant riešo kopiją. 

Kiti vyrai stebėjo mašinų srautą ir pėsčiuosius šalikelėje. Stojo ilga tyla. Nu- 
sprendžiau ją nutraukti. 

— O kada nuspręsi? 

- Kai sutiksi arba nesutiksi padaryti, ką liepsiu. 

- Nemėgstu, kai man nurodinėja, ką daryti. 

- Niekam tai nepatinka, - ramiai atsiliepė jis. - Bet jėga - įtikinamas argu- 
mentas. 

— Gerai pasakyta, - pagyriau. - Turėtum knygas rašyti. 

Širdis smarkiai plakė, buvau persigandęs. Širdis nukrito į kulnis it lavonas į 
upę. Jie buvo priešai, o aš jų rankose. Turbūt jau šiaip ar taip esu negyvėlis. 

- Sėsk į mašiną, - tarė jis šyptelėdamas. 

- Eik prie reikalo. 

— Sėsk į mašiną. 

- Jei aiškinamės čia, tu gauni galą su manimi. Jei sėdu į mašiną, galą gaunu 
vienas. Pagal aritmetiką turėtume aiškintis čia. 

- Velniop! - neištvėrė siaurausis. - Nudedam šitą nuopisą, ir skalsu kalbos. 

Kūningasis vadas susimąstė. Galvojo ilgokai. Aš tebelaikiau ranką ant peilio. 

- Logiškai mąstai, - tarė jis. - Kalbama, ginčydavaisi filosofiniais klausimais 
su Kadarbhajum. 

— Su Kadarbhajum niekas nesiginčydavo. 

- Ir vis dėlto pripažink, kad tavo požiūris neišmintingas. Aš nieko nepra- 
rasiu tave nudėdamas. Tu šį tą laimėsi: liksi gyvas bent tol, kol sužinosi, ko aš 
noriu. 

— Išskyrus tavo gyvybę. Ją pralaimėsiu. O kol kas maloniausia būtų tave 
nudėti. 

- Išskyrus, - nusišypsojo jis. - Bet juk matei, kiek vargau, norėdamas su 
tavimi pasikalbėti. Jei būčiau norėjęs tave nužudyti, būčiau liepęs vienam savo 
sunkvežimių pervažiuoti tave su visu motociklu. 

— Mano motociklą palik ramybėje. 

— Tavo motociklui nieko nenutiks, jar, - nusijuokė jis linktelėdamas džiūs- 
nai su ūsiukais. - Vietoj tavęs juo važiuos Danda. Sėsk į mašiną. 

Jis buvo teisus. Pasirinkimo nebuvo. Ranka ant peilio nusviro. Vadas link- 
telėjo. Danda iškart žengė į priekį, įjungė variklį ir paspyrė šoninę kojelę. Jis 
nekantravo greičiau važiuoti iš čia. 

— Sugadinsi motociklą... - surikau, bet nespėjau baigti grasinimo, nes jis nu- 
kriokė tarp mašinų, įjungęs pirmąją pavarą, tik piktindamasis kaukė variklis. 

— Ko gero, Danda neturi humoro jausmo, - tarė vadas, sykiu su manimi 
lydėdamas akimis Dandą, svyruojantį ir buksuojantį mašinų sraute. 

— Puiku, nes jam nebus linksma, jei ką nors padarys mano motociklui. 

Vadas nusijuokė ir įsižiūrėjo man į akis. 

— Kaip tu galėjai kalbėti apie filosofiją su tokiu žmogumi kaip Kadarbhajus? 

— Ką turi omeny? 

— Kadarbhajus buvo pamišęs. 

— Pamišęs ar ne, nesvarbu, užtat nenuobodus. 

— O kas ilgainiui nenusibosta? - paklausė jis lipdamas į mašiną. 

—- Humoro jausmas? - pasiūliau sėsdamasis šalia. 

Jie mane nutvėrė, ir aš jaučiausi kaip kalėjime, nes nieko negalėjau pakeisti. 
Jis vėl nusijuokė ir linktelėjo vairuotojui, kurio akys buvo užpildžiusios suap- 
valintą užpakalinio vaizdo veidrodėlio stačiakampį. 

— Vežk mus į tiesą, - pasakė vairuotojui hindi, atidžiai žiūrėdamas į mane. - 
Šiuo dienos metu ji žvalina. 

DEŠIMTAS SKYRIUS 


Vairuotojas įžūliai įsiveržė į tirštą vidurdienio eismo srautą ir prie sandėlio 
pramoniniame rajone atvažiavo per kelias minutes. Sandėlis stovėjo atskirai, 
iki artimiausių pastatų buvo taip toli, kad rėk nerėkęs - niekas neišgirs. Danda 
jau buvo čia. Mano motociklas stovėjo ant žvyruoto tako priešais. 

Vairuotojas sustabdė automobilį. Ratukinės durys pakilo truputį daugiau 
negu pusiau. Mes išlipome, susilenkę įlindome į vidų, triukšmingai sutarškėjo 
grandinė, ir durys vėl nusileido. 

Du dalykai kėlė man nerimą. Pirma: jie neužrišo man akių, leido pamatyti, 
kur stovi sandėlis ir kaip atrodo aštuoni vyrai viduje. Antra: ant suolų palei vie- 
ną sandėlio sieną buvo prikrauta daugybė elektrinių įrankių, litavimo lempų 
ir sunkių kūjelių. 

Nelengva buvo į juos nežiūrėti. Todėl aš įsmeigiau akis į ilgą žemą šezlon- 
g3, vienišą stovintį atvirame plote netoli galinės nedidelio sandėlio sienos. Tai 
buvo baseino baldas, gulimasis krėslas su banano formos atkalte, aptrauktas 
raižiai žaliu ir citrinų spalvos viniplastiku. Po krėslu buvo plati dėmė. 

Danda, ūsuotasis džiūsna trumpos istorijos akimis, kruopščiai mane apieš- 
kojo. Paėmė abu peilius ir padavė vadui, šis valandėlę juos apžiūrinėjo, paskui 
atsargiai padėjo ant ilgo suolo. 

— Sėskis, - tarė atsisukdamas į mane. 

Aš nė nekrustelėjau, ir jis, kantriai sukryžiavęs rankas, linktelėjo aukštam 
tvirtai sudėtam vyriškiui, kuris su mumis važiavo automobiliu. Jis žengė prie 
manęs. 

„Trenk pirmas, ir trenk iš visų jėgų, - sakydavo man senas kalinys. 

Dičkis prišokęs atsivėdėjo ketindamas skelti man antausį per dešinį 
skruostą. Aš išsisukau ir staiga žiebiau jam iš apačios. Man pasisekė, patai- 
kiau į smakrą. 

Dičkis klupdamas žengtelėjo atgal. Du vyrai išsitraukė ginklus, senamadiš- 
kus karinio pavyzdžio revolverius iš pamiršto karo. 

Vadas vėl atsiduso ir linktelėjo. 

Prie manęs puolė keturi vyrai, parbloškė ant žaliojo šezlongo geltonais raš- 

tais ir kokosų plaušų virvėmis pririšo mano rankas prie užpakalinių krėslo 
kojų. Prakišę dar vieną virvę pro priekines, pririšo kojas. 

Vadas pagaliau nuleido rankas ir prisiartino. 

- Žinai, kas aš? 

- Literatūros kritikas? - spėjau stengdamasis neišsiduoti, kaip bijau. 

Jis susiraukė ir nužvelgė mane nuo galvos iki kojų. 

— Gerai, - tariau. - Žinau, kas tu. „Skorpioną“ pažinti nesunku. 

Vadas linktelėjo. 

— Mane vadina Višnu, - tarė jis. 

Višnu, kurio Sandžajus pasigailėjo po karo, nusinešusio šitiek gyvybių, ku- 
ris grįžo su gauja, pasivadinusia „skorpionais“. 

— Kodėl tiek daug gangsterių pasivadina dievų vardais? 

— Aš tuoj tave pavadinsiu mirusiu, bahančod, - suburbuliavo Danda. 

— Kai pagalvoji, - mąsliai pasakiau, - Danda - ne dievas. Pataisyk mane, jei 
klystu, bet Danda tik pusdievis. Tiesa? Nereikšminga dievybė? 

— Užsikišk! 

— Nesiusk, Danda, - ramino jį Višnu. - Jis tik bando nukreipti kalbą. Ne- 
kreipk dėmesio į jo užgaules. 

— Pusdievis, - mąsliai ištariau aš. - Kada nors svarstei, kiek kartų lieki pas- 
tumdėlio vietoje? 

— Užsikišk! 

- Žinai ką? - tarė Višnu slopindamas žiovulį. - Aplamdyk jam fizionomiją. 
Pasismagink, Danda. Perpisk jam galvą, jei nori. 

Danda puolė mane mosuodamas kumščiais. Bet aš greitai sukiojau galvą į 
kairę ir į dešinę, ir jis man užtvodavo vieną kartą iš trijų. Staiga liovėsi. Nusto- 
jęs mataruoti galva, pakėliau akis ir pamačiau, kad Dandą už pečių velka į šalį 
dičkis, kuriam aš užvažiavau į smakrą. 

Dičkis trenkė man į veidą. Ant didžiojo piršto jis mūvėjo žalvarinį žiedą. 
Pajutau, kaip jis traiško man skruostą ir žandikaulį. Dičkis išmanė savo darbą. 
Jis nieko nesulaužė, tiesiog pasirūpino, kad skaudėtų. Paskui pakeitė veikimo 
būdą ir ėmė skaldyti man antausius. 

Jei ilgai talžai žmogų kumščiais, arba susitrupini krumplius, arba tas žmo- 
gus miršta, arba ir viena, ir kita. Bet jei išmali jam snukį taip, kad smarkus 
antausis būtų skausmingas, gali jį kiaurą dieną siaubingai kankinti paprasčiau- 
siais smūgiais per ausį. 

Kankinimas. Sunkus ir slogus. Ir tankus, o įcentrinė jėga tokia, kad beveik 
nieko negali prisiminti, beveik nieko negali išmokti, kas nebūtų juoda nuo pra- 


džios iki galo. 

Bet vieną dalyką iš patirties Žinojau: kai tave pradeda mušti, užsičiaupi. Ne- 
kalbi. Prikandi liežuvį, kol kankinimas baigiasi. Ir nerėki, jeigu įstengi. 

— Gerai, - tarė Višnu, kai dviejų minučių mėnuo baigėsi. 

Dičkis atsitraukė, paėmė iš Dandos rankšluostį ir nusišluostė prakaituotą 
marmūzę. Danda ėmė trinti jam pečius. 

— Papasakok man apie Pakistaną, - pareikalavo Višnu prikišdamas man 
prie lūpų cigaretę. 

Įkvėpiau dūmo su kruvinomis seilėmis, paskui iškvėpiau. Nenutuokiau, 
apie ką jis kalba. 

— Papasakok man apie Pakistaną. 

Spoksojau į jį išvertęs akis. 

— Mes žinome, kad važiavai į Goa, - lėtai ištarė Višnu. - Mes žinome, kad 
parvežei ginklų. Taigi dar kartą klausiu. Papasakok man apie Pakistaną. 

Ginklai, Goa, Sandžajus: visa ištiko mane, karmos ratui pasisukus. Bet pro 
mano baimę prasikala balselis, anksčiau ar vėliau jis pasakys: „Baikim šitą rei- 
kalą.“ 

- Daugelis žmonių mano, kad Pakistano sostinė yra Karačis, - pasakiau 
ištinusiomis lūpomis. - Bet taip nėra. 

Višnu ėmė juoktis, bet liovėsi. 

— Papasakok man apie Pakistaną. 

- Skanus maistas, graži muzika, - tariau. 

Višnu dirstelėjo į savo cigaretės galą, paskui pakėlė akis į dičkį. 

Kankinimai vėl prasidėjo. Lyg klampočiau per tirštą purvyną, nes kiekvie- 
nas naujas smūgis per galvą vis labiau artino mane prie rūko. 

Kai dičkis liovėsi, kad pailsintų rankas ant šlaunų, Danda pasinaudojo pro- 
ga ir ėmė mane čaižyti bambukine rykšte. Permirkau nuo skausmo prakaito, 
bet atsipeikėjau. 

— Kaip tavo kiaušai dabar, madarčod? - suspiegė man Danda, atsiklaupęs 
taip arti, kad užuodžiau garstyčių aliejų ir baimės prakaito smarvę iš pažastų. 

Prajukau, kartais taip būna, kai esi kankinamas. 

Višnu mostelėjo ranka. 

Po jo mosto staiga įsiviešpatavo tokia kapų tyla, lyg visas pasaulis valandėlę 
būtų sustojęs. 

Višnu kažką pasakė. Aš jo negirdėjau. Iš lėto suvokiau, kad kurtinamą tylą 
ausyse girdžiu tik aš. Jis stebeilijo į mane klausiamai, lyg būtų ką tik pamatęs 
valkataujantį šunį ir svarstytų, pažaisti su juo ar paspirti „Gucci mokasinu. 

Kažkas nušluostė man nuo veido kraują skuduru, trenkiančiu benzinu, pu- 
vėsiais ir pelėsiais. Nusispjoviau krauju ir tulžimi. 


95 


— Kaip jautiesi? - atsainiai paklausė Višnu. 

Žinojau taisykles, padedančias išgyventi. Nekalbėk. Netark nė žodžio. Bet 
neįstengiau sulaikyti pykčio, rašančio žodžius, ir neįstengiau jų neištarti, kai 
jie atsidūrė mano galvoje. 

- Islamabadas. Pakistano sostinė, - tariau. - Ne Karačis. 

Višnu žengė prie manęs traukdamas iš švarko kišenės mažą pusiau auto- 
matinį pistoletą. Žvaigždžių safyrai jo akyse atspindėjo mažutę jau sutraiškytą 
mano kaukolę. 

Atsidarė sandėlio durys. Iš skaisčios gatvės šviesos įžengė čajvala, kokių 
dvylikos metų berniūkštis, nešinas šešiomis arbatos stiklinėmis vienoje vieli- 
nėje pintinėje ir šešiomis stiklinėmis vandens kitoje. 

— A, čaj, - tarė Višnu, ir įniršio raukšles staiga išlygino plati šypsena. 

Jis paslėpė pistoletą ir grįžo į savo vietą prie ilgojo suolo. 

Arbatos pardavėjas išdalijo stiklines. Senomis kaip pasaulis gatvės beglobio 
akimis nužvelgė mane, bet liko abejingas. Gal jau buvo matęs kruvinų žmonių, 
pririštų prie raižiai žalio su citrinų geltonio raštais šezlongo. 

Gangsteris, kuris apšluostė man kruviną veidą, atrišo kojas ir rankas, paėmė 
iš vaikiuko arbatos stiklinę ir padavė man. Iš paskutiniųjų stengiausi ją išlaikyti 
nutirpusiomis rankomis. 

Kiti gangsteriai irgi pasiėmė arbatos, iš mandagumo kurį laiką atsisakinėję, 
kad kitiems užtektų, paskui sutikę pasitenkinti puse dalies, supiltos į tuščią 
vandens stiklinę. 

Tiesiog malonaus paslaugumo paveikslas. Lyg mes būtume draugai, sėdėtu- 
me Narimano kyšulyje ir žavėtumės saulėlydžiu. 

Berniūkštis apėjo sandėlį, rinkdamas tuščias stiklines, likusias po paskuti- 
nio arbatos gėrimo, ir dėdamas į vielines pintines. Vienos stiklinės trūko. 

— Stiklinė! - kimiai pusiau suurzgė kaip Žžvėrelis, pusiau iškošė pro dantis. 

Jis pakėlė vieną pintinę ir pasipiktinęs parodė tuščią vietą, kur turėjo stovėti 
paskutinė stiklinė. 

— Stiklinė! 

Gangsteriai iškart šoko ieškoti dingusios stiklinės, vartydami tuščias kar- 
tonines dėžes ir stumdydami į šonus skudurų ir šiukšlių krūvas. Stiklinę rado 
Danda. 

- Hai! Hai! - sušuko jis ir plačiu mostu atkišo stiklinę vaikigaliui. Štai! 
Štai! 

Šis įtariai griebė ją ir išėjo iš sandėlio. Danda skubiai žvilgtelėjo į Višnu 
skaisčiomis keliaklupsčiautojo akimis: „Ar matei, bose? Ar matei, kad stiklinę 
radau aš?“ 

Įsitikinęs, kad galiu judėti nedrebėdamas, padėjau arbatos stiklinę šalia ant 
žemės. Ne vien iš išdidumo ir pykčio: mano lūpos buvo perskeltos ir ištinusios. 
Supratau, kad gerčiau arbatą su krauju. 

- Gali atsistoti? - paklausė Višnu padėdamas tuščią stiklinę. 

Atsistojau. Ėmiau virsti. 

Prišoko mane per veidą talžęs dičkis ir stipriomis rankomis rūpestingai pri- 
laikė už pečių. Jo padedamas atsitiesiau. 

- Gali eiti, - tarė Višnu. 

Jo akys nukrypo į Dandą. 

- Atiduok jam motociklo raktelius, jar. 

Danda skubiai išžvejojo raktelius iš kišenės, bet priėjo prie Višnu, o ne prie 
manęs. 

- Dar truputį, - paprašė jis. - Esu įsitikinęs, kad jis kažką žino. Tiesiog... 
tiesiog duok man dar truputį laiko. 

- Tiek to, - atsakė Višnu atlaidžiai šypsodamasis. - Aš jau sužinojau, ką 
norėjau. 

Jis paėmė iš Dandos raktus ir metė man. Sugavau juos prie krūtinės abiem 
nutirpusiomis rankomis. Pažvelgiau jam į akis. 

- Be to, - tarė Višnu, žiūrėdamas į mane, - tu net negirdėjai apie Pakistaną, 
tiesa? Tu net nenutuoki, apie ką mes kalbam, tiesa? 

Aš neatsakiau. 

- Taip ir yra, drauge mano. Dža! Eik! 

— Mano peilius, - tariau. 

Višnu nusišypsojo ir vėl sukryžiavo rankas. 

— Pavadinkim tai bauda, gerai? Peiliai atiteks Hanumanui kaip bauda už 
tavo smūgį. Paklausyk mano patarimo: dink greičiau ir laikyk šitą vietą paslap- 
tyje. Nepasakok apie ją nei Sandžajui, nei kam nors kitam. 

— Kodėl paslaptyje? 

- Leidau tau sužinoti apie šitą vietą, kad paskui galėtum susisiekti su mu- 
mis. Jei čia paliksi žinią, ji mane pasieks labai greitai. 

— Kam man tai? 

— Nebent susidariau apie tave klaidingą nuomonę, 0 aš paprastai neklystu 
spręsdamas apie žmones, vieną dieną tu gali pamanyti, kad su mumis turi dau- 
giau bendro, negu tau dabar atrodo. Ir gali panorėti sa mumis pasikalbėti. Jei 
esi sumanus, apie šią vietą niekam nepasakosi. Laikysi juodai dienai. O kol kas, 
šiandien, atsipisk! 

Aš su Danda nuėjau prie šoninių durų. Jis jas atidarė, aš peržengiau slenkstį, 
jis triukšmingai atsikrenkštė, apspjovė mano kelnių kišką ir užtrenkė duris. 

Ant žemės prie motociklo radau popiergalį ir juo nušluosčiau skreplį nuo 
džinsų. Įkišau raktelį į degimo spynelę. Jau ketinau koja užvesti motociklą, bet 
užpakalinio vaizdo veidrodėlyje išvydau savo sumuštą veidą. Bent kartą nosis 
buvo nesulaužyta, bet abi akys pamuštos ir užtinusios. 

Užvedžiau motociklą ir palikau stovėti ant šoninės kojelės. Variklis lėtai 
burzgė. Trūktelėjau dėžės po ilguoju sėdynės kraštu rankenėlę. Dėžė atsivožė, 
ir pamačiau savo itališką stiletą. 

Peilio rankena ėmiau daužyti į sandėlio duris. Išgirdau viduje piktą balsą, 
ir kažkas prisiartino prie durų keikdamas ramybės drumstėją. Danda. Aš ap- 
sidžiaugiau. 

Durys atsidarė. Danda piktai plūdosi. Griebiau jį už marškinių, trenkiau į 
durų staktą ir bedžiau stiletu į pilvą. Jis bandė ištrūkti, bet aš spustelėjau smar- 
kiau, ir peilis išspjovė raudono kraujo čiurkšlę jam ant rausvų marškinių. 

— Gerai! Gerai! Gerai! - suriko jis. - Velnias! Are, pagal ho tum? Gal tu iš- 
protėjai? 

Prie manęs ėmė artintis keli vyrai. Aš dar smarkiau spustelėjau peilį. 

— Ne! Ne! - rėkė Danda. - Vyrai, po perkūnais, traukitės! Jis mane papjaus! 

Vyrai sustojo. Nenuleisdamas akių nuo Dandos veido, tariau Višnu: 

— Mano peilius, - lūpos buvo nutirpusios it mūrininko ranka. - Atnešk juos 
čia. Duok man. 

Višnu svyravo. Iš Dandą išpylusio prakaito supratau, koks jis persigandęs. 
Labiau darbdavio nepasitenkinimo, negu mano pykčio. 

Pagaliau Višnu atplumpino prie mūsų su abiem peiliais. Padavė man, aš, tebe- 
laikydamas stiletą prie Dandos pilvo, įkišau juos už diržo kelnių užpakalyje. 

Višnu timptelėjo Dandą už marškinių, traukdamas jį atgal į sandėlį. Aš prie- 
šinausi ir dar smarkiau prispaudžiau peilį prie minkšto Dandos pilvo. Į jo kūną 
jau buvo įlindę pusė centimetro geležtės. Dar centimetras - ir pradursiu kokį 
vidaus organą. 

— Palauk! Palauk! - sukliko paklaikęs Danda. - Aš kraujuoju! Jis mane nu- 
žudys! 

— Ko tu nori? - paklausė Višnu. 

— Papasakok man apie Pakistaną, - tariau. 

Višnu nusijuokė. Geras juokas, skambus ir nuoširdus. Toks juokas būtų man 
patikęs, bet ne šiandien, po pažinties su baseino baldais. 

— Tu man patinki ir sykiu norėčiau tave užmušti, - pasakė jis, ir juodai ap- 
vedžiotos akys suspindėjo. - Tokią jau keistą turi savybę. 

- Papasakok man apie Pakistaną. 

— Tu iš tikrųjų nieko nežinai, tiesa? - atsiduso Višnu, ir jo šypsena išblėso. — 
Mes pamatėm, kad eini į tarybos susirinkimą, o kadangi buvai Goa, nuspren- 
dėm, kad žinai, kas vyksta. Tavo bendrai kai ką nuo tavęs slepia, drauge mano. 
Tau tai pavojinga. Jau nekalbu, kad šiek tiek... apmaudu, na? 

- Jei neatsakysi į mano klausimą, tavo žmogus tučtuojau pakratys kanopas. 
Noriu žinoti, kokia čia velniava. Papasakok man apie Pakistaną. 

- Jei papasakosiu, ką Žinau, tu praneši Sandžajui, - tarė jis slopindamas žio- 
vulį. 

Virš jo dešinės akies buvo siauras, bet gilus randas. Kalbėdamas Višnu trynė 
jį piršto galu. 

— Tada Sandžajus įgytų pranašumą. Negaliu to leisti. Paleisk Dandą. Sėsk 
ant motociklo ir važiuok. Jei nužudysi Dandą, aš turėsiu nužudyti tave. Jis - 
mano pusbrolis. O tavęs žudyti aš nenoriu. Aš nieko nenoriu žudyti, bent šian- 
dien. Matai, mano žmonos gimtadienis, bus pokylis. 

Jo žvilgsnis nukrypo į tižius debesis virš galvos. 

— Greičiau važiuok, - tarė jis vėl žiūrėdamas į mane. - Mes manėme, kad tu 
ką nors žinai, bet akivaizdu, kad nieko. Kai sužinosi daugiau ir norėsi pasikal- 
bėti, žinai, kur mane rasti. Nepyk. Taip būna. Aš tau skolingas. 

- Ne tiek, kiek aš skolingas tau, - tariau atbulas traukdamasis nuo Dandos 
prie motociklo. 

Jis vėl nusijuokė. 

- Tarkim, mes atsiskaitę, ir pradėkim iš naujo, garbingai. Palik man čia ži- 
nią, kai norėsi susisiekti. Aš vienaip ar kitaip sužinosiu. 


VIENUOLIKTAS SKYRIUS 


Kiekvienas vyras primuštas elgiasi vis kitaip. Anuo metu aš išsiaiškindavau 
viską apie žmones, kurie mane sumušė, paskui laukdavau, kol likimas suteiks 
man progą suvesti sąskaitas. 

Aš su draugu pabėgau iš kalėjimo per priekinę sieną vidury dienos - lubose 
pramušęs skylę ir užlipęs ant stogo. Lubos buvo kabinete apsaugos viršininko, 
žmogaus, atsakingo, kad prižiūrėtojai be jokios priežasties ir neteisėtai muštų 
mano draugą, mane ir dešimtis kitų žmonių. 

Aš jį stebėjau daug mėnesių. Tyrinėjau jo įpročius ir nuotaikas. Sužinojau, 
kad jis kasdien tuo pačiu laiku septynioms minutėms išeina iš kabineto ir pa- 
lieka nerakintas duris. Mes atsistojome ant jo stalo pramušti skylės į laisvę. 
Mums pabėgus, jis neteko darbo, ir likimas išėjo pelnytų atostogų. 

Nemėgstu, kai man skaldo antausius. Norėjau šį bei tą sužinoti apie žmones, 
kurie tai darė. Norėjau apie juos žinoti viską. 

Privažiavęs antrą tarpą skiriamojoje juostoje, apgręžiau motociklą ir tuo pa- 
čiu keliu patraukiau atgal. Sustojau medžių paunksnėje prie kelių krautuvėlių, 
priešais sandėlį kitapus gatvės. 

Išjungiau variklį. Praeiviai ir krautuvininkai stebeilijo į mano kruviną veidą, 
bet lėkdavo šalin arba nusisukdavo, kai pažvelgdavau į juos. Netrukus prie ma- 
nęs prisiartino žmogelis, prekiaujantis skudurais automobiliams ir motocik- 
lams valyti. Nusipirkau bene ilgiausią skiautę, bet prieš sumokėdamas papra- 
šiau jo kelių paslaugų. 

Po penkių minučių jis grįžo su pakeliu kodeino tablečių, pleistrais, buteliu 
degtinės ir dviem švariais rankšluosčiais. 

Sumokėjau skudurininkui, susiradau atvirą kanalizaciją ir numazgojau vei- 
dą skuduru, pamirkytu į degtinę, o varvančias žaizdas nusišluosčiau švariu 
rankšluosčiu. 

Kirpėjas, aptarnaujantis klientus po kerotu medžiu, pasiūlė man veidrodį. 
Skutu pririšau jį prie medžio ir aptvarsčiau dvi bjauriausias žaizdas, paskui 
juoda skudurininko skiaute it afganų turbanu apsimuturiavau galvą. 

Aplink kirpėjo kėdę paunksnėje tupintys klientai ir draugai linkčiojo ir 
kraipė galvas, kas labiau, kas nelabai smerkdami arba užjausdami. 

Paėmiau tuščią stiklinę, įsipyliau degtinės ir išgėriau. Laikydamas butelį ir 
stiklinę vienoje rankoje, dantimis atplėšiau kodeino tablečių pakelį, iškračiau 
į stiklinę keturias ir kliūstelėjau degtinės iki pusės. Kirpėjo klubas pritariamai 
suūžė. Kai išgėriau stiklinę ir pasiūliau vyrams butelį su degtinės likučiais, visi 
nudžiugo. 

Grįžau prie motociklo, atsisėdau, kad nekrisčiau į akis, ir pro saulės išdžio- 
vintus kaip dykumoje lapus ėmiau stebėti sandėlį, nuo kurio grindų dar nenu- 
džiūvo mano kraujas. 

Jie išėjo būriu, juokdamiesi, pokštaudami, stumdydami ir erzindami ūsuotą 
džiūsną, Dandą. Susigrūdo į du „ambasadorius“ ir įsiliejo į mašinų, važiuojan- 
čių Tardeo link, srautą. 

Aš pusę minutės luktelėjau ir nuvažiavau įkandin, stengdamasis nepakliūti 
į užpakalinio vaizdo veidrodėlį. 

Jie pravažiavo Tardeo, sankryžą priešais Operos rūmus ir įsuko į pagrindinę 
gatvę - ilgą žalią bulvarą, kuris driekėsi lygiagrečiai su vienu svarbiausių mies- 
to geležinkelių. 

Automobiliai sustojo prie vartų į sodybą netoli Čarčgeito stoties. Aukšti 
metaliniai vartai buvo skubiai atkelti, mašinos įriedėjo į vidų, ir vartai vėl už- 
sidarė. 

Važiuodamas pro šalį, dirstelėjau į aukštus trijų fasadų rūmų langus. Visi 
jie buvo su medinėmis langinėmis, visos jos buvo uždarytos. Per antro aukšto 
balkoną virto dulkini raudoni kaip kraujas snapučiai. Jie varvėjo iki pat surūdi- 
jusių geležinių iečių ant apsauginės sienos, slepiančios pirmą aukštą. 

Įsiveržiau motociklu į tirštą mašinų srautą ir nulėkiau Čarčgeito stoties link, 
paskui pro ištroškusią geltoną Azad Maidano sporto aikštę. 

Įniršį ir baimę išliejau kelyje braudamasis tarp mašinų, kovojau su miestu 
varžydamasis su kiekvienu motociklu, pro kurį važiavau, ir visus aplenkiau. 

Sustojau prie K. Č. koledžo, netoli Sandžajaus rūmų. Mokykla buvo viena 
geriausių Bombėjuje. Gatvėje būriavosi puikiai pagal paskutinę madą apsiren- 
gę studentai, jų aštrų protą atspindėjo plačios šypsenos. Tai buvo miesto viltis: 
tiesą sakant, pasaulio viltis, nors anuo metu tai suprato nedaugelis. 

— Nieko sau, - tarė balsas man už nugaros, - tu greičiausias Bombėjaus bal- 
tasis. Bandau tave pasivyti pastarąsias penkias... 

Farydas Organizatorius, jaunasis gangsteris, graužiantis save, kad nebuvo 
su Kadarbhajumi iki galo mirtinuose Afganistano sniegynuose. Jis staiga užsi- 
kirto, nes aš nusitraukiau juodą skudurą, kurį buvau užsirišęs kaip turbaną. 

— Po perkūnais, brolau! Kas tau atsitiko? 

— Nežinai, Sandžajus namie? 

— Namie. Žinoma. Užeikim. 

Kol pasakojau apie įvykį Sandžajui, sėdinčiam valgomajame prie paauksuo- 
to stiklo staliuko, jo veidas buvo ramus ir beveik atsainus. Jis paprašė manęs 
pakartoti vardus, kuriuos išgirdau, ir apibūdinti veidus, kuriuos mačiau. 

— Aš to tikėjausi, - tarė jis. 

— Tikėjaisi? - nustebau aš. 

— Kodėl neperspėjai Lino? - pasipiktino Farydas. - Ar manęs, kad galėčiau 
jį lydėti? 

Sandžajus, nekreipdamas į mus dėmesio, ėmė vaikščioti po ilgą kambarį. 

Jo gražus veidas paseno pirma laiko. Kalnai ir slėniai po akimis pagilėjo ir 
virto tamsiais aštriakraščiais duburiais. Nuo krauju pasruvusių akių kampučių 
nusidriekė nerimo raukšlės, dingstančios žilėje, kuri neseniai nubalino smilki- 
nius ir išmargino žvilgius juodus plaukus. 

Jis per daug gėrė, visais kitais malonumais irgi naudojosi nesaikingai. Jau- 
nas vyras, vadovaujantis kriminalinei imperijai, sparčiai degino jaunystę. 

- Kaip manai, ko jiems iš tikrųjų reikėjo? - paklausė jis manęs po ilgos 
tylos. 

- Gal pats pasakytum? Koks sandėris su Pakistanu? Ko dar man nepasakei 
siųsdamas į Goa? 

— Pasakiau tiek, kiek tau reikia žinoti! - atšovė Sandžajus. 

— Kai ką man reikėjo žinoti anksčiau, - ramiai atsakiau. - Ne tu buvai pri- 
rištas prie šezlongo, Sandžajau. Pririštas buvau aš. 

— Teisingai, velniai griebtų! - pritarė Farydas. 

Sandžajus pažvelgė į savo rankas ant stiklinio staliuko. Labiau už viską jis 
bijojo, ir pagrįstai, kruvino gaujų karo, kuris vienai gaujai kainuotų daugumą 
gyvybių ir galios, o kitai - visas gyvybes ir galią. Jo nuomone, visi kiti variantai 
yra pergalė. Tai vienintelis dalykas, dėl kurio sutarėme per pastaruosius dvejus 
atsakingų užduočių ir mūšių metus. 

- Šiame žaidime ant kortos pastatyti dalykai, apie kuriuos jūs nieko nežinot 
ir nesuprantat, - tarė jis. - Kompanijai vadovauju aš. Sakau jums abiem tiek, 
kiek jums reikia žinoti, ir nieko daugiau. Dėjau skersą ant tavęs, Linai. Ir ant 
tavęs, Farydai. 

- Dėjai skersą ant manęs, Sandžajau? - iškošė Farydas. - Tai tokios pagar- 
bos sulaukiau? Gali tuoj nebeturėti ko dėti. 

Jis žengtelėjo prie Sandžajaus, bet aš įrėmiau rankas jam į krūtinę ir sulai- 


kiau. 


102 


- Raminkis, brolau Farydai, - tariau. - To „skorpionai“ ir norėjo šiandien 
mane daužydami - sukiršinti mus. 

- Dėjai skersą ant manęs? - kriokė Farydas. - Pakartok tai, bose. Pakartok. 

Sandžajus valandėlę žiūrėjo į jaunąjį kovotoją, paskui jo šaltos akys nukrypo 
į mane. 

- Pasakyk man tiesą, Linai. Ką tu jiems papasakojai? 

Dabar atėjo mano eilė įtūžti. Iš įniršio giliai įkvėpiau ir vyptelėjau, žaizdos 
išsiŽiojo. 

- Kas čia per užuomina, bose? 

Jis irzliai suraukė kaktą. 

— Liaukis, Linai, - tarė. - Grįžk į tikrovę. Priversti kalbėti nesunku. Ką tu 
jiems pasakei? 

Aš taip įsiutau, kad galėjau jį primušti iki sąmonės netekimo; tiesą sakant, 
įsiutau ant jo labiau negu ant žmonių, kurie manęs vos neprimušė iki sąmonės 
netekimo. 

- Žinoma, jis nieko nepasakė! - tarė Farydas. - Ne pirmą kartą gavo į 
kaulus. Kaip ir aš. Kaip ir tu, Sandžajau. Nesielk taip nepagarbiai. Kas tau 
pasidarė, bose? 

Sandžajus sužaibavo akimis: buvo baisus ir išsidavė, jog tvardosi iš paskuti- 
niųjų. Farydas valandėlę žiūrėjo jam į akis, paskui nusigręžė. 

Sandžajus vėl atsisuko į mane. 

— Gali eiti, Linai, - tarė jis. - Nesvarbu, ką tu pasakei ar nepasakei, bet nuo 
šiol laikyk liežuvį už dantų. 

- Apie ką, Sandžajau? Apie jų šiandieninį vaidinimą? Vieną akimirką jie 
ruošiasi mane nužudyti, kitą paleidžia. Jie norėjo, kad ateičiau čia visas sudau- 
žytas ir ištarčiau žodį „Pakistanas“. Tai pranešimas. Aš esu pranešimas. „Skor- 
pionų“ vadas, Višnu, dievina pranešimus. 

- Aš irgi, - nusišypsojo Sandžajus. - Aš irgi rašau pranešimus krauju. Kada 
ir kaip, pasirenku pats. 

- Nereikia siųsti tokio pranešimo už mane. 

- Nurodinėji man, ką daryti? Kuo tu save laikai? 

Manyje siautėjo ugninis keršto slibinas, bet nenorėjau, kad koks nors eilinis 
surištas sėdėtų šezlonge kaip aš, kol paraudonuos lubos. 

— Nereikia keršyti vietoj manęs, bose. Atėjus laikui, susitvarkysiu pats. 

— Darysi, kas tau bus liepta ir kada tau bus liepta. 

— Aš pats su jais atsiskaitysiu, Sandžajau, - pakartojau. - Laiką ir būdą pasi- 
rinksiu pats. Sakau iš anksto, kad žinotum. 

— Nešdinkis, - prisimerkė Sandžajus. - Abu nešdinkitės. Nesiartink prie 
manęs, Linai, kol nepakviesiu. Dinkit iš čia. | 

Gatvėje Farydas mane sustabdė. Jis buvo dar labiau įsiutęs negu aš. 

- Linai, - tyliai pasakė, o akys buvo didelės kaip įniršis, - man nusišikt, ką 
sako Sandžajus. Jis silpnavalis. Jis niekas. Aš jo nebegerbiu. Susirasime Abdulą 
ir eisime trise, niekam nieko nepasakę. Nudėsim šitą Višnu, vadą, ir tuos du 
kitus gandas, Dandą ir Hanumaną. 

Nusišypsojau, nes mano sužeistą veidą sušildė jo nuoširdumas ir drąsa. 

— Nieko baisaus. Tiek to. Tinkamoje vietoje tinkamu laiku, brolau. Šiaip ar 
taip, dar susitiksiu su tais vyrukais, ir jei man tavęs prireiks, tikrai pranešiu. 

— Dieną ir naktį, brolau, - atsakė jis spausdamas man ranką. 

Farydas nuvažiavo, o aš atsisukęs pažvelgiau į Sandžajaus rūmus: dar vienus 
lūšnynų mieste. Langai į gatvę uždengti raudono metalo langinėmis su aprūdi- 
jusiais užšovais. Prie kaltinės geležies tvoros glaudžiasi sudžiūvusi gyvatvorė. 

Labai panašu į namą, į kurį ištaškę man ausis grįžo „skorpionai . Pernelyg 
panašu. | 

Gali gerbti žmogaus teises ar pažiūras, jo nepažindamas. Bet patį žmogų 
gali gerbti tik tokiu atveju, jei jis turi ką nors gerbtina. 

Farydas negerbė Sandžajaus, ir buvo aišku, kad kiti tarybos nariai jaučia tą 
patį. Aš niekada negerbiau Sandžajaus, ir vis dėlto jam dirbau, saugomas kom- 
panijos, vadinamos jo vardu. 

Man, gal ir dar kai kam, tai buvo sąžinės reikalas, bet Sandžajui netekti au- 
toriteto reiškė netekti visko. Kiekvieną gaują saisto pagarbos ryšiai. Kiekvienas 
vadas tolygus vyriausiajam dievui. 

Prieš kelias savaites, kai išvykau į Goa, pasaulis orientavosi pagal kitas 
žvaigždes. O dabar: silpnas vadas, palaikomas afganų sargybinių, keturiolik- 
metis vaikinukas Tarikas, svajojantis įsakinėti žudikams ir vagims, rytinis kan- 
kinimas su žodžiu „Pakistanas“, Liza, Karla, Randžytas - nieko ir niekur nebe- 
buvo kaip anksčiau. 

Aš buvau sutrikęs. Ir purvinas. Ir sumuštas. Turėjau rasti išeitį. Turėjau liau- 
tis kristi. Atsukau nugarą Sandžajaus rūmams ir nuvažiavau, nuleisdamas dar 
vieną vilties plaustą į mažutį minučių vandenyną, savo gyvenimą. 

DVYLIKTAS SKYRIUS 


Grįžęs namo, ant virtuvės stalo radau Lizos laiškutį. Ji rašė, kad manęs pasiilgo 
ir eina apsipirkti su mūsų draugu Vikramu. Tikėjosi vėliau rasti mane namie. 

Pirmą kartą nuo tos akimirkos, kai mane sučiupo Višnu žmonės, lengviau 
atsikvėpęs, užrakinau duris ir atsišliejau į sieną. Stovėjau neilgai. Nuslydau sie- 
na ir susmukau ant grindų. 

Buvo dar anksti. Suklastojau tris pasus, buvau pagrobtas, sumuštas ir ap- 
klaustas, o dabar tik antra valanda popiet. 

Turėjau draugų, kuriems smūgiai būdavo kaip vanduo nuo žąsies. Aš taip 
nemokėjau. Nesugniuždavau ir laikydavausi, kol susirasdavau saugią vietą, bet 
kai tik uždarydavau prieglobsčio duris, mane užgriūdavo baimė. Ir tą dieną ne 
iš karto mano širdis nustojo daužytis, o rankos - drebėti. 

Išsimaudžiau po dušu, trindamas veido ir kaklo įpjovas šerių šepetėliu ir 
stipria dezinfekcijos priemone. Žaizdos buvo švarios, didelė sėkmė atogrąžų 
mieste, bet jos vėl ėmė kraujuoti. Apipyliau jas losjonu po skutimosi. 

Skausmas išdegino baltus taškus erdvėje prieš akis, ir aš įsidėjau į galvą atei- 
čiai: kai išmuš keršto ūsuotajam Dandai valanda, neužmiršti losjono po sku- 
timosi. 

Visur, kur bambukine lazda užtvojo Danda, buvo mėlynės ir rumbai. Teis- 
mo medicinos eksperto požiūriu jie nesiskirtų nuo žymių ant mano kūno ka- 
lėjime; duše matydavau taip paženklintus ir kitus kalinius. 

Nusisukau nuo veidrodžio prisiversdamas užmiršti - dar viena kalėjimo 
gudrybė. Po dvidešimties minučių vėl sėdėjau ant motociklo su švariais džin- 
sais ir batais, raudonais marškinėliais ir liemene - švarku nukirptomis ranko- 
vėmis. 

Pro žvejų užutėkius važiavau Kolabos Tolimosios įlankos link, į lūšnyną. 

Visa aplinkinė žemė buvo akmuo po akmens atimta iš jūros. Naują akmeni- 
nį vandenyną buvo apgulę aukšti šiuolaikiški daugiabučiai, metantys trokšta- 
mą šešėlį ant plačių žalių gatvių. 

Rajonas buvo brangus ir prestižinis, papuoštas „Prezidento“ viešbučiu it fi- 
gūra laivo priekyje. Trijuose pagrindiniuose bulvaruose išsirikiavusios krautu- 

vėlės buvo neseniai nudažytos. Loveliuose po daugeliu palangių žydėjo gėlės. 
Tarnai, siuvantys tarp gyvenamųjų dangoraižių ir parduotuvių, dėvėjo gražiau- 
sius sarius ir baltutėlius marškinius. 

Pagrindinei gatvei pasukus į kairę, o paskui ties Pasaulio prekybos centru - į 
dešinę, vaizdas pasikeitė. Medžių retėjo, galop jie visai dingo. Paunksnė tirpo, 
kol paskutinis dangoraižio šešėlis pasidavė saulei. 

Ir ta tirštų debesų užstota virš galvos kybanti saulė kepino pilką kaip dulkės 
lūšnyno vandenyną, kurio žemų stogų keteros apspurusiomis rūpesčių ir vargo 
bangomis ritosi iki pat nudriskusio horizonto. 

Sustabdžiau motociklą, išėmiau iš krepšių vaistus, tvarsliavą ir numečiau 
monetą vienam vaikėzui, pasisiūliusiam pasaugoti motociklą. Tiesą sakant, tai 
nebuvo būtina. Šiame rajone niekas nieko nevogė. 

Plačiu, smėlėtu, nelygiu taku įžengiau į lūšnyną ir man kvapą užgniaužė 
atviros išvietės išilgai kelio smarvė. Šleikštulys kumščiu tvojo į pilvą. 

Staiga ryškiai prisiminiau smūgius sandėlyje. Saulė. Smūgiai. Saulė buvo 
per karšta. Nusvirduliavau į tako pakraštį. Šleikštulio banga prasiveržė, ranko- 
mis įsirėmęs į kelius susiriečiau ir viską, kas dar buvo likę skrandyje, išvėmiau 
į piktžoles prie kelio. 

Kaip tik tą akimirką iš skersgatvių pasisveikinti pasipylė lūšnyno vaikai. Ap- 
spitę mane, krūpčiojantį ir virpantį, jie tampė man už marškinių rankovių ir 
šaukė vardu: 

- Linbaba! Linbaba! Linbaba! 

Suėmęs save į rankas, leidausi vaikų tempiamas gilyn į lūšnyną. Mes klu- 
pinėdami brovėmės siaurais skersgatviais pro trobeles iš plastiko lakštų, pintų 
demblių ir bambukinių lazdų. Lūšnos, nugultos aštuonių sausojo metų laiko 
mėnesių dulkių, priminė dykumos kopas. 

Pro žemus tarpdurius šmėkščiojo žvilgūs puodų ir keptuvių bokštai, gir- 
liandomis vainikuoti dievų atvaizdai ir lygi nugludinta asla - švaraus, tvarkin- 
go gyvenimo, kuris atkakliai tęsiasi toliau, liudytojai. 

Vaikai nuvedė mane tiesiai prie Džonio Cigaro namelio netoli jūros kranto. 

Džonis, lūšnyno seniūnas, gimė ant miesto šaligatvio. Jo tėvas, karinio jūrų 
laivyno jūrininkas, laikinai paskirtas į Bombėjų, pametė Džonio motiną sužino- 
jęs, kad ji nėščia. Išplaukė į Adeną karo laivu. Daugiau ji nieko apie jį negirdėjo. 

Išvaryta iš namų, Džonio motina atsikraustė į gatvės lūšnyną iš plastiko 
lakštų, sukabintų išilgai šaligatvio netoli Krofordo turgaus. 

Džonis gimė gaubiamas vieno didžiausių Azijos dengtų turgų riksmų, šur- 
mulio ir sambrūzdžio. Nuo ankstaus ryto iki paskutinio šviesos spindulio jam 
ausys plyšo nuo šaižių gatvės prekiautojų ir kioskininkų klyksmų ir baubimo. 

Jis visą gyvenimą praleido ant šaligatvio ir perpildytuose lūšnynuose, o kaip 
namie jausdavosi tik banguojančioje, sūkuriuojančioje minioje. Vieną mačiau 
jį tik kelis kartus, einantį jūros pakrantės ruožu prie lūšnyno arba sėdintį ramią 
popietę prie arbatinės, ir tada jis atrodė sumažėjęs, susitraukęs iki menkesnės 
savasties. Bet minioje jis būdavo aukso žmogus. 

- Dieve mano! - sušuko jis, pamatęs mano veidą. - Kas, po perkūnais, tau 
nutiko, brolau? 

- Ilga istorija. Kaip sekasi, Džoni? 

- Velnias, brolau. Tu sudaužytas kaip obuolys! 

Suraukiau kaktą. Džonis žinojo, ką tai reiškia. Lūšnyne aštuoniolika mėne- 
sių buvome kaimynai ir paskui daug metų draugavome. 

- Gerai, gerai, thyk hai, baba. Eikš, sėskis. Išgerk arbatos. Sunylai! Atnešk 
arbatos! Phataphat! Tučtuojau! 

Sėdėjau ant tuščios grūdų statinės, žiūrėdamas, kaip Džonis įsakinėja būriui 
jaunuolių, bebaigiančių ruoštis artėjančiai liūčiai. 

Ankstesnis lūšnyno seniūnas, grįždamas į savo kaimą, paskyrė savo įpėdi- 
niu Džonį Cigarą. Pasigirdo balsų, niurnančių, kad Džonis nėra pats tinka- 
miausias, bet seniūną visi mylėjo ir juo žavėjosi, todėl užsičiaupė. 

Tai buvo neapmokamos pareigos, o valdžia priklausė nuo jas einančio žmo- 
gaus. Po beveik dvejų metų seniūnavimo Džonis įrodė, kad yra pakankamai 
išmintingas spręsti ginčus ir tvirtas sužadinti norą siekti geresnio gyvenimo. 

Savo ruožtu Džoniui patiko vadovauti, ir neįstengęs kitaip išspręsti ginčo jis 
paklausydavo širdies, paskelbdavo lūšnyne šventę ir iškeldavo puotą. 

Jo sistema veikė ir buvo visiems prie širdies. Kai kas atsikėlė į jo lūšnyną, nes 
čia vos ne kas savaitę būdavo keliamos puotos taikiai išspręsti ginčą. Žmonės 
ateidavo iš kitų lūšnynų su savo bėdomis prašyti Džonio patarimo. Ir pamažu 
ant šaligatvio gimęs berniūkštis tapo vargšų Saliamonu. 

— Arunai! Eik prie mangrovių sąžalynų su Dypaku! - sušuko jis. - Vakar 
paplovė dambą. Ją reikia tučtuojau supilti iš naujo! Radžū! Eik su vaikinais prie 
Bapū namo. Jo skersgatvio senutės liko be stogo. Velnio katės nudraskė plasti- 
ką. Bapū turi lakštų. Padėkit jam uždengti stogą. O kiti valykite nutekamuosius 
griovius! Džaldi! Greitai! 

Sunylas atnešė arbatos, ir Džonis atsisėdo išgerti su manimi. 

— Katės, - atsiduso jis. - Gali man paaiškinti, kam pasaulyje reikia kačių? 

- Vienu žodžiu? Pelės. Katės - labai naudingos šelmės. 

- Ko gero. 'Tu ką tik apsilenkei su Liza ir Vikramu. Ar ji jau matė tavo veidą? 

- Ne. 

- Velniai griebtų, brolau, ji pasius, jar. Atrodo, lyg tave būtų pervažiavę. 

— Ačiū, Džoni. 
- Nėra už ką, - atsakė jis. - Žinai, Vikramas irgi atrodo nekaip. Turbūt ne- 
išsimiega. 

Aš žinojau, kodėl Vikramas atrodo nekaip. Nenorėjau apie tai kalbėti. 

- Kaip manai, kada? - paklausiau žiūrėdamas į juodus banguojančius de- 
besis. 

Lietaus, kuris turi lyti, bet nelyja, kvapo buvo pilnos mano akys, mano pra- 
kaitas, mano plaukai: pirmo lietaus, nuostabaus musono kūdikio. 

— Maniau, šiandien, - atsakė jis, gurkšnodamas arbatą. - Buvau tikras. 

Gurkštelėjau arbatos. Labai saldi, su imbierais, kad lengviau būtų pakelti 
karštį, slegiantį kiekvieną širdį paskutinėmis vasaros dienomis. Imbierai ap- 
malšino žaizdų burnoje skausmą, ir aš atsidusau iš malonumo. 

— Gera arbata, Džoni, - tariau. 

— Gera arbata, - pakartojo jis. 

- Indiškas penicilinas, - pridūriau. 

— Ne... šitoj arbatoj nėra penicilino, baba, - pasipiktino Džonis. 

— Aš turiu omeny... 

— Mes niekada nededam penicilino į arbatą, - pareiškė jis. 

Regis, įsižeidė. 

— Ne, ne, - raminau aš, suprasdamas, kad suku į aklagatvį. - Tai užuomina į 
seną sąmojį apie vištienos sriubą, kuri vadinama žydišku penicilinu. 

Džonis atsargiai pauostė savo arbatą. 

— Tu... tu užuodi arbatoje vištieną? 

- Ne, ne, tai toks sąmojis. Aš užaugau žydų kvartale, mažajame Izraelyje. Čia 
toks žinomas sąmojis, nes manoma, kad žydai tau pasiūlys vištienos sriubos, 
nesvarbu, kokia bėda tave ištiko. Sutriko skrandis - pavalgyk vištienos sriubos. 
Skauda galvą - pavalgyk vištienos sriubos. Tave ką tik peršovė - pavalgyk viš- 
tienos sriubos. O Indijoje arbata tas pats, kas žydams vištienos sriuba. Kad ir 
kas tau nutiko, stiklinė stiprios arbatos - vaistai nuo visų bėdų. Supratai? 

Džonio suraukta kakta išsilygino. Jis šyptelėjo. 

- Netoli nuo čia gyvena vienas žydas, - tarė jis. - Parsų kolonijoje Kaf Pare- 
de, nors jis ne parsas. Rodos, jo vardas Izaokas. Gal pakviesti jį čia? 

— Taip! - susijaudinęs atsakiau. - Surask tą žydą ir atvesk čia! 

Džonis pakilo nuo taburetės. 

— Tu manęs čia palauksi? - paklausė ruošdamasis eiti. 

— Ne! - tariau suirzęs. - Aš pajuokavau, Džoni. Tai buvo pokštas! Aišku, 
nenoriu, kad temptum čia tą žydą. 

— Bet man nesunku, - atsakė jis. 

Žiūrėjo į mane suglumęs, sustingęs už pusės žingsnio, dvejodamas, atvesti 
žydą Izaoką ar ne. 

- Taigi... - pagaliau tariau žiūrėdamas į dangų, kad išvengčiau pokalbio 
aklavietės, - kaip manai, kada? 

Jis nusiramino ir apžvelgė nuo jūros virstančius debesis. 

— Maniau, šiandien, - atsakė. - Buvau įsitikinęs. 

- Ką gi, - atsidusau, - jei ne šiandien, tai rytoj. O dabar gal sutvarkom rei- 
kalus, Džoni? 

- Zarūr, - atsakė jis ir pasuko prie žemų lūšnelės durų. 

Aš įėjau į vidų paskui jį ir uždariau netvirtas fanerines duris. Lūšnos, pasta- 
tytos iš plonų šiaudinių demblių, pririštų prie plikų bambukinių karčių, asla 
buvo išgrįsta nepaprastai spalvingo ir smulkaus piešinio plytelėmis. Jos sudarė 
mozaikinį povo išskleista uodega atvaizdą medžių ir gėlių fone. 

Spintos buvo pilnos maisto produktų. Didžiulė metalinė spinta, kuriai ne- 
baisios žiurkės, lūšnyne buvo brangus ir didžiai vertinamas baldas. Metalinio 
virtuvės stalo kampą užėmė baterijomis maitinamas grotuvas. Garbingiausioje 
vietoje kabojo trimatis nuplakto ir nukryžiuoto Kristaus atvaizdas. Kampe sto- 
vėjo suvynioti nauji gėlėti čiužiniai. 

Santykinės prabangos žymės rodė aukštą Džonio padėtį ir prekybinę sėk- 
mę. Per vestuves aš jam padovanojau pinigų teisėtai nusipirkti mažam butui 
kaimyniniame karinio laivyno jūrininkų miestelio rajone. Dovana buvo skirta 
išvengti gyvenimo neteisėtame lūšnyne netikrumo ir sunkumų. 

Padedamas apsukrios žmonos Sytos, klestinčio arbatinės savininko duk- 
ters, Džonis, įkeitęs butą, paėmė paskolą, paskui butą išnuomojo. Už paskolą 
jis nusipirko tris trobeles lūšnyne, išnuomojo neteisėtuosius būstus rinkos 
kaina, o pats gyveno tame pačiame lūšnyno skersgatvyje, kur aš jį pirmą kar- 
tą pamačiau. 

Pastūmęs į šoną kelis daiktus, Džonis atlaisvino man vietos atsisėsti. Sulai- 
kiau jį: 

- Ačiū, brolau. Ačiū. Neturiu laiko. Reikia rasti Lizą. Kiaurą dieną per žings- 
nį nuo jos atsilieku. 

- Brolau Linai, tu visada per žingsnį atsiliksi nuo tos merginos. 

- Ko gero, tu teisus. Štai, paimk. 

Padaviau jam iš Lizos gautą krepšį vaistų ir ištraukiau iš kišenės pluoštą 
pinigų, perrištų standžiomis gumelėmis. Jų pakako du mėnesius mokėti algą 
dviem felčeriams, dirbantiems nemokamoje klinikoje. Perteklius bus skirtas 
naujai tvarsliavai ir vaistams pirkti. 

— Gal kas nutiko? 

— Na... - dvejojo jis. 

— Papasakok. 

— Andžali - Bhagato duktė - laikė egzaminus. 

— Kaip jai sekėsi? 

- Išlaikė geriausiai. Ir ne tik savo klasėje, bet ir visoje Maharaštros valstijoje. 

— Protinga mergaitė. 

Prisiminiau, kokia Andžali buvo prieš kelerius metus - jaunutė mergaitė, 
kartais man padedanti nemokamoje klinikoje. Dvylikametė žinojo visų lūš- 
nyno gyventojų vardus, šimtus vardų, ir su visais draugavo. Bėgo metai, ir aš, 
užsukdamas į kliniką, mačiau, kaip ji mokosi ir auga. 

— Bet būti protingam mūsų Indijoje nepakanka, - atsiduso Džonis. - Uni- 
versiteto sekretorius reikalauja bakšišo, dvidešimt tūkstančių rupijų. 

Jis tai pasakė paprastai, be pagiežos. Tokia gyvenimo tikrovė, kaip vis ma- 
žiau Žuvų žvejų tinkluose ir kasdien daugiau automobilių, sunkvežimių ir mo- 
tociklų kadaise elegantiško salos miesto gatvėse. 

— Kiek turi? 

- Penkiolika tūkstančių, - atsakė jis. - Rinkome pinigus iš visų gyventojų, 
nesvarbu kasta ir tikėjimas. Aš pats daviau penkis tūkstančius. 

Tai buvo didelis dalykas. Aš supratau, kad Džonis atgaus šiuos pinigus ne 
anksčiau kaip po trejų metų. 

Ištraukiau iš kišenės ritinėlį dolerių. Tomis padūkusios valiutos paklausos 
dienomis visada nešiodavausi mažiausiai penkių valstybių pinigų: Vokietijos 
markių, Anglijos svarų, Šveicarijos frankų, dolerių ir rialų. Turėjau apie tris 
šimtus penkiasdešimt dolerių. Juodosios rinkos kursu tiek ir trūko Andžali 
išsilavinimo kyšiui. 

- Linai, nemanai... - prabilo Džonis plekšnodamas pinigais sau per delną. 

- Ne. 

- Žinau, Linbaba, bet negerai, kad duodi pinigų ir žmonėms nepasakai. Jie 
turėtų žinoti. Suprantu, kad dovana be pagyrų, slapta, Dievo akyse dešimt kar- 
tų vertingesnė. Bet Dievas, tegu Jis man atleidžia mano niekingą nuomonę, 
atlyginti už gerą darbą dažnai neskuba. 

Jis buvo beveik mano ūgio ir svorio, o vaikščiojo truputį karingai atkišęs 
petį ir alkūnę kaip žmogus, nuo kurio kvailiai kenčia skaudžiai ir gana dažnai. 

Pailgas veidas atrodė vyresnio nei trisdešimt penkerių vyro, šeriai ant smak- 
ro buvo žilstelėję. Smėlio spalvos akys budrios, nepatiklios ir mąslios. 

Jis mėgo skaityti, per savaitę prarydavo mažiausiai po vieną naują knygą 
apie dvasinį tobulėjimą, o paskui bergždžiai piršdavo ją draugams ir kaimy- 
nams. 

Aš juo žavėjausi. Su tokiu žmogumi, su tokiu draugu jautiesi geresnis vien 
todėl, kad jį pažįsti. Keista ir kvaila, bet aš neprisiverčiau jam to pasakyti. No- 
rėjau. Kelis kartus bandžiau, bet neįstengiau ištarti šių žodžių. 

Anuo metu mano tremtinė širdis buvo viena abejonė, nenoras ir nepatiklu- 
mas. Atidaviau širdį Kadarbhajui, o jis pasinaudojo manimi kaip marionete. 
Atidaviau širdį Karlai, vienintelei moteriai savo gyvenime, kurią mylėjau, o ji 
pasinaudojo manimi, kad pasitarnautų tam pačiam žmogui, kurį abu vadino- 
me tėvu, Kadarbhajui. Nuo to laiko gatvėse praleidau dvejus metus, mačiau, 
kaip miestas virsta cirku, turtuoliai maldauja vargšų, o nusikaltimas pritaiko- 
mas prie bausmės. Buvau senos ne pagal metus sielos ir per toli nuo žmonių, 
kurie mane mylėjo. Keliems, nedaugeliui, leidau prisiartinti, bet niekada neat- 
verdavau širdies taip, kaip jie man. Jie įsipareigodavo, nors aš ne, nes žinojau, 
kad anksčiau ar vėliau turėsim išsiskirti. 

- Tiek to, Džoni, - tyliai pasakiau. 

Jis vėl atsiduso, įsidėjo pinigus į kišenę ir pirmas išėjo iš trobelės. 

— Kodėl žydai į vištieną deda penicilino? - paklausė žiūrėdamas į apsiniau- 
kusį dangų. 

— Tai buvo pokštas, Džoni. 

- Bet žydai labai sumanūs žmonės, jar. Jei jie deda į vištieną penicilino, 
matyt, priežastis... 

- Džoni, - pertraukiau pakeldamas ranką, - aš myliu tave. 

— Aš tave irgi, brolau, - išsišiepė jis. 

Ir apkabino mane stipriai stipriai —- visos žaizdos ir mėlynės ant rankų ir 
pečių atkuto. 

Vis dar jaučiau jo jėgą; vis dar užuodžiau kokosų aliejų jo plaukuose, eida- 
mas per lūšnyną. Tiršti debesys metė ankstyvo vakaro šešėlius ant išvargusių 
žvejų ir skalbėjų, grįžtančių namo nuo veiklaus kranto, veidų. Bet jų pavargu- 
sių akių baltymai nušvisdavo kaštoniniu ir rožiniu auksu, kai jie man šypso- 
davosi. O jie visi šypsojosi, visi aliai vieno, eidami pro šalį su švytinčiomis ant 
kaktų prakaito lašų diademomis. 

TRYLIKTAS SKYRIUS 


Įžengęs į jukų „Leopoldo“ klegesį, apžvelgiau staliukus ieškodamas Lizos su 
Vikramu. Jų nepamačiau, bet sugavau savo draugo Didjė žvilgsnį. Jis sėdėjo su 
Kavita Singh ir Navynu Aderiu. 

— Pavydus vyras! - sušuko Didjė, žavėdamasis mano apdaužytu veidu. - Li- 
nai! Kaip aš tavimi didžiuojuosi! 

— Deja, turiu tave nuvilti, - gūžtelėjau pečiais, spausdamas rankas jam ir 
Navynui. - Paslydau duše. 

— Atrodo, dušas priešinosi, - tarė Navynas. 

— Kas tu dabar, santechnikų seklys? 

— Priežastis nesvarbi, malonu matyti nuodėmės pėdsakus tavo veide, Li- 
nai! - paskelbė Didjė modamas padavėjui. - Reikia atšvęsti. 

— Skelbiu anoniminių nusidėjėlių susirinkimą pradėtą! - tarė Kavita. 

— Labas, mano vardas Navynas, - įsitraukė į žaidimą jaunasis seklys, - ir aš 
sunkiai nusidėjau. 

— Labas, Navynai, - atsakėme visi. 

— Nuo ko pradėti... - nusijuokė Navynas. 

— Tiks bet kokia nuodėmė, - paskatino Didjė. 

Navynas nusprendė šiek tiek pagalvoti. 

- Tau tinka naujas įvaizdis, - pasakė man Kavita Singh, kai susėdome. 

— Galvą guldau, taip sakai apie visas mėlynes. 

— Tik apie tas, kurias pati padarau. 

Kavita, graži ir protinga Žurnalistė, jautė potraukį savo lyčiai ir viena iš ne- 
daugelio miesto moterų nebijojo apie tai kalbėti. 

— Kavita, Navynas neišpažins savo nuodėmių! - pasipūtė Didjė. - Bent tu 
pasakyk kelias savo. 

Ji nusijuokė ir ėmė vardyti savo nuodėmes. 

— Tavo dušas pasidarbavo profesionaliai, - pasilenkęs prie manęs tyliai iš- 
tarė Navynas. 

Dirstelėjau į jį. Norėjau jį mėgti. Jau mėgau. Bet jis vis dar buvo nepažįs- 

tamas, ir aš nebuvau tikras, kad galiu juo pasitikėti. Iš kur jis žino, kad mane 
sumušė profesionalas? 

Jis iš mano veido suprato, ką galvoju, ir nusišypsojo. 

- Smūgių Žymės abipus veido, kairėje ir dešinėje, - tyliai paaiškino jis. — 
Akys pamuštos, bet neužtinusios, ir tu gerai matai. Tai padaryti nelengva. Ant 
riešų virvių žymės. Nesunku suprasti, kad tave gerokai aptalžė žmogus, išma- 
nantis savo darbą. 

— Ko gero, yra tiesos. 

— Tiesa tokia: aš įsižeidęs. 

— Tu įsižeidęs? Kodėl? 

— Nes nepakvietei manęs. 

— Kvietimus siuntinėjau ne aš. 

— Numatoma daugiau pobūvių? - nusišypsojo jis. 

- Nežinau. O tave gal kankina vienatvė? 

- Kitą kartą eidamas smagintis prisimink mane. 

- Susitvarkysiu, - atsakiau. - Bet ačiū už pasiūlymą. 

— O judu nustokit kuždėtis! - pareikalavo Didjė, padavėjui perbedus visus 
akimis ir nutėškus gėrimus ant staliuko. - Jei negalite pasigirti slapta meiluže 
ar raguotu vyru, siūlykite aptarti kitą nuodėmę. 

- Išgerkim už tai, - paragino Kavita. 

— Žinai, kodėl nuodėmė draudžiama? - paklausė jos Didjė, ir jo mėlynos 
akys sužėrėjo. 

- Nes ji tokia smagi? - spėjo Kavita. 

— Nes ji juokiasi iš žmonių, kurie draudžia nuodėmę, - tarė Didjė kilstelė- 
damas taurę. 

— O aš pasiūlysiu tostą! - paskelbė Kavita ir susidaužė su Didjė. - Už virvių 
ir smūgių teikiamus malonumus! 

— Puiku! - sušuko Didjė. 

- Pritariu, - pasakė Navynas kilstelėdamas taurę. 

— Ne, - tariau aš. 

Netinkama diena skelbti tostą už virves ir smūgius; netinkama bent man. 

- Gerai, Linai, - pyktelėjo Kavita. - Tai gal tu pasiūlysi tostą? 

— Už laisvę visais pavidalais, - tariau. 

— Vėl pritariu, - pasakė Navynas. 

- Didjė visada už laisvę, - sutiko Didjė keldamas taurę. 

— Tiek to, - nusileido Kavita susidauždama su mumis. - Už laisvę visais 
pavidalais. 

Vos spėjus vėl pastatyti taures ant stalo, prie mūsų priėjo Konkanonas ir 
Stiuartas Vinsonas. 

— Ei, brolau, - tarė Vinsonas, tiesdamas ranką ir geraširdiškai šypsodama- 
sis, - kas tau, po perkūnais, atsitiko? 

- Kažkas išspardė jam subinę, - nusijuokė Konkanonas su pasalūnišku 
Šiaurės Airijos gyventojo akcentu. - Snukį, regis, irgi pataisė. Ant ko užšokai, 
jaunikaiti? 

- Jis turi bėdų dėl dušo, - atsakė Kavita. 

— Mat kaip, dėl dušo? - išsišiepė Konkanonas ir pasilenkė prie Kavitos. - O 
tu dėl ko? 

— Tu pirmas, - atsiliepė Kavita. 

Jis vėl išsišiepė, pergalingai. 

— Aš? Aš turiu bėdų dėl visko, kas dar ne mano. O kadangi aš atidengiau 
kortas, kartoju, tu dėl ko? 

— Dėl per didelio žavesio. Bet aš gydausi. 

— Kalbama, kad gydymas pasibjaurėjimu labai veiksmingas, - įsiterpė Na- 
vynas, stebeilydamas į Konkanoną. 

Konkanonas nužvelgė abu, griausmingai nusijuokė, neatsiklausęs čiupo 
dvi kėdes nuo gretimo staliuko, atitempė prie mūsiškio ir ant vienos bloškė 
Vinsoną. 

Savo kėdę jis apgręžė atbulai ir atsirėmė alkūnėmis į atkaltę. 

— Ką geriam? - paklausė. 

Suvokiau, kad Didjė neužsakė gėrimų, nors buvo įpratęs taip daryti, kai tik 
kas nors „Leopolde“ prie jo prisėsdavo. Atsisukau ir pamačiau jį žiūrint į Kon- 
kanoną. Pastarąjį kartą, kai mačiau tokį atšiaurų Didjė žvilgsnį, jis laikė ranko- 
je pistoletą. Po trisdešimties sekundžių paspaudė gaiduką. 

Pakėliau ranką pakviesti padavėjo. Kai gėrimai buvo užsakyti, pakeičiau 
temą, bandydamas nukreipti Didjė dėmesį. 

— Gerai atrodai, Vinsonai. 

- Esu velniškai laimingas, - atsakė jaunasis amerikietis. - Ką tik susišlavėm 
krūvą pinigų. Kaip iš dangaus nukrito. Mums abiem, Konkanonui ir man. Taigi 
už gėrimus mokame mes. 

Atnešė gėrimus. Vinsonas sumokėjo, ir mes pakėlėme bokalus. 

— Už sėkmingus sandėrius! - pasakė Vilsonas. 

- Ir už mulkius, kuriuos malonu kvailinti! - skubiai pridūrė Konkanonas. 

Susidaužėme, bet Konkanonas tostą apkartino. 

— Po dešimt tūkstančių JAV dolerių kiekvienam! - tarė Konkanonas trenkda- 
mas bokalu į stalą. - Malonumas nerealus! Lyg turtinga barbė imtų ant danties! 


114 


- Liaukis, Konkanonai! - neištvėriau aš. 

— Tokios kalbos čia nepaklausios, - pridūrė Vinsonas. 

— Ką? - paklausė Konkanonas ir skėstelėjo rankomis iš nuostabos. - Kas 
negerai“ 

Jis pakreipė galvą ir kėdę Kavitos pusėn. 

- Nagi, subinyte, - tarė šypsodamasis taip, lyg kviestų ją šokti, - tik neme- 
luok man, kad neturi patirties. Tik ne su tokiu veidu ir figūra kaip tavo. 

- Gal su manimi apie tai pasikalbėtum? - iškošė Navynas Aderis pro sukąs- 
tus dantis. 

— Nebent tu būtum sumauta lesbė! - toliau suokė Konkanonas, kvatodamas 
taip griausmingai, kad jo kėdė pasviro ir vos neapvirto. 

Navynas pradėjo stotis. Kavita ranką įrėmė jam į krūtinę ir sulaikė. 

— Dėl Dievo meilės, Konkanonai! - suburbuliavo Vinsonas, nustebęs ir su- 
glumęs. - Kas, po perkūnais, tau pasidarė? Atvedei man auksinį klientą, mums 
į kišenę įkrito krūva pinigų, turėtume džiaugtis ir linksmintis. Nustok visus 
siutinti! 

— Nieko baisaus, - tarė Kavita ramiai žiūrėdama į Konkanoną. - Aš tikiu 
žodžio laisve. Jei paliesi mane, nupjausiu tau ranką. Bet kol viso labo sėdi čia ir 
nusikalbi, zaunyk nors kiaurą naktį, man vis tiek. 

— O, vadinasi, tu esi sumauta laižytoja, - išsišiepė Konkanonas. 

- Tiesą sakant... - prabilo ji. 

— Tiesą sakant, - pertraukė ją Didjė, - ne tavo reikalas. 

Konkanono šypsena sustingo. Akys žaibavo it saulės šviesa ant kobros gob- 
tuvo. Jis atsisuko į Didjė. Veide atsispindėjo grėsmė. Kabinėtis prie Kavitos 
buvo gudrybė įsiutinti Didjė. 

Ir jam pavyko. Didjė akys degė tamsiai mėlyna ugnimi. 

- Verčiau pasipudruotum nosytę ir apsigerbtum suknele, debesėli, - suurz- 
gė Konkanonas. - Visa žydra publika turėtų vilkėti sukneles. Kad perspėtų vi- 
sus normalius žmones. Tratinatės kaip bobos, tai ir renkitės atitinkamai. 

- Turėtum drąsos, apie garbę nekalbu, - ramiai atsakė Didjė, - aptartume 
tai akis į akį. Lauke. 

- Tu sumautas išsigimėlis, - sušnypštė Konkanonas beveik nepraverdamas 
lūpų. 

Mes visi pašokome. Navynas griebė Konkanoną už marškinių. Mudu su Vin- 
sonu išskyrėme abu vyrus, nes prie mūsų iš visų baro kampų jau lėkė padavėjai. 

Anuo metu „Leopoldo“ padavėjų laukė savitas išbandymas: jei jie, užsimovę 
bokso pirštines, atkampiame skersgatvyje už baro atsilaikydavo dvi minutes 
prieš didžiulį stipruolį sikhą, vyriausiąjį padavėją, darbą gaudavo. Šeši tokie 

padavėjai, vadovaujami didžiulio stipruolio sikho, vyriausiojo padavėjo, apsu- 
po mūsų staliuką. 

Konkanonas skubiai apsidairė, atšiauri šypsena paplatėjo, rodydama nely- 
gius geltonus dantis. Valandėlę jis klausėsi vidinio balso, raginančio kovoti ir 
mirti. Kai kuriems vyrams tai pats maloniausias balsas. Paskui pyktį pakeitė 
klasta, ir jis atbulas ėmė brautis pro padavėjų ratą. 

- Žinot ką? - tarė traukdamasis. - Piskit ožį! Visi! 

— Ko jis, po perkūnais, pasiuto? - žioptelėjo Vinsonas, kai Konkanonas, 
stumdydamas į šonus pirkėjus, išdrožė į gatvę. 

— Akivaizdu, Stiuartai, - atsakė Didjė, mums lėtai susėdus. 

Jis vienintelis neatsistojo ir vienintelis liko ramus. 

— Man ne. 

— Mačiau šį reiškinį daug kartų, Stiuartai, daugelyje šalių. Aš beveik neatsi- 
spiriamai traukiu tą vyrą. 

Vinsonas purkštelėjo ant stalo alaus putų. Kavita mirė juokais. 

- Sakai, jis gėjus? - paklausė Navynas. 

— Didjė traukia ne vien gėjus, - atsiliepė Didjė, o jo žvilgsniu kailius galėjai 
išrauginti. 

— Nemanau, kad jis gėjus, - įsiterpė Vinsonas. - Jis vaikšto pas prostitutes. 
Manau, jis tiesiog pamišęs. 

- Teisingai manai, - sutiko Kavita, mosuodama bokalu prieš jo suglumusį, 
susiraukusį veidą. 

Meilutis, kuris laikėsi atokiai nuo vaido, tėškė ant mūsų staliuko purviną 
skudurą kaip ženklą, kad yra pasiruošęs priimti užsakymą. Didžiuoju pirštu 
pasikrapštė kreivą nosį, nusišluostė į švarką ir garsiai atsiduso. 

— Aur kučh? - grėsmingai paklausė. Dar ko nors? 

Didjė jau ketino užsakyti, bet aš jį sulaikiau. 

— Man nereikia, - tariau ir sužvejojau kišenėje raktelius. 

— Bet ne! - priešinosi Didjė. - Be abejo, dar vieną? 

— Aš ir paskutinio iki dugno neišgėriau. Važiuotas. 

— Aš su tavimi, kaubojau, - tarė Kavita stodamasi. - Žadėjau Lizai šįvakar 
užsukti. Važiuosiu su tavimi, jei neprieštarausi? 

— Aš tik džiaugsiuos. 

- Bet... negi gėjus gali vaikščioti pas prostitutes dažnai? - pasilenkęs prie 
Didjė paklausė Vinsonas. 

Didjė prisidegė cigaretę, valandėlę žiūrėjo į rusenantį galiuką, paskui prisi- 
merkęs tarė Vinsonui: 

— Ar negirdėjai, Stiuartai, kad gėjus gali daryti viską, ko nori? 

— Ką? - paklausė Vinsonas, atitrūkęs kaip ledkalnis. 

— Dar sakoma, kad palaiminti tie, kurie nežino, - tariau, ir mudu su Didjė 
nusišypsojom vienas kitam. - Ir aš ketinu su savo palaima grįžti namo. 

Mudu su Kavita išėjome iš baro ir per pirkėjų minią prasibrovėme į auto- 
mobilių aikštelę, kur aš buvau palikęs motociklą. 

Kai kišau raktelį į degimo spynelę, mane už dilbio sugriebė labai stipri ran- 
ka. Konkanonas. 

- Velniop jį, a? - plačiai nusišypsojo. 

— Ką? 

— Velniop jį. Prancūzą šikninį. 

— Tu pamišęs labiau negu manai, Konkanonai. 

- Negaliu ginčytis. Ir nenoriu. Turiu pinigų. Dešimt gabalų. Eime išgerti. 

- Aš važiuoju namo, - tariau ir ištraukiau ranką, kad galėčiau įkišti raktelį. 

— Eime, bus smagu! Eime pasižmonėti, abu. Eime pasimušti. Susiraskim 
kelis velniškai kietus šunsnukius ir nuleiskim jiems pasiutkraujį. Pasilinksmin- 
kim, brolau! 

— Pasiūlymas nuostabus, bet... 

- Turiu naujos airiškos muzikos, - skubiai pridūrė jis. - Apšalsi. Airiška 
muzika labai tinka muštynėms. 


- Ne. 

- Klausyk, einam! Bent paklausyk muzikos ir pasigerk su manimi. 
— Ne. 

— Tas prancūzas - sumautas prapistašiknis! 

— Konkanonai... 


— Tu ir aš, - neatstojo jis švelnindamas balsą ir šypsodamasis per prievartą, 
it raukytųsi iš skausmo. - Mes tokie pat, tu ir aš. Aš tave pažįstu. Velniškai 
gerai. 

— Tu manęs nepažįsti. 

Jis sukriokė, greitai pasuko galvą ir nusispjovė ant žemės. 

— Aš kalbu apie tą žydrūną, tik pagalvok. Jei visas pasaulis būtų kaip jis, 
žmonija išmirtų. 

— Ojei visas pasaulis būtų kaip tu, būtume to nusipelnę. 

Žiaurūs žodžiai; per žiaurūs. Kokią teisę turėjau mesti į jį akmeniu? Bet aš 
mylėjau Didjė, o Konkanono šiandien man jau buvo per akis. 

Jo akyse sužėrėjo staigus žudiko įniršis, bet aš nenukreipiau žvilgsnio, 
mąstydamas, kad šiandien jau buvau surištas ir apkultas, taigi tegu spokso, 
kiek nori. 

Užvedžiau motociklą, nuspyriau šoninę kojelę ir padėjau Kavitai atsisėsti už 
manęs. Nuvažiavome neatsigręždami. 

- Tam vyrukui, - sušuko ji, persilenkusi man per petį ir lūpomis liesdama 
ausį, - smegenys nuseko, jar. 

— Anksčiau mačiau jį tik kartą, - sušukau jai. - Atrodė normalus. 

— Na, kažkas sumaišė jam protą, - tarė Kavita. 

- Galvoje trūksta daugumai iš mūsų, - atsiliepiau. 

— Kalbėk už save, - nusijuokė Kavita. - Maniškė - tikras gausybės ragas, 
mažiuk. 

Aš nesijuokiau. Negalėjau užmiršti Konkanono žvilgsnio. Net stengdamasis 
išsklaidyti Lizos skausmą ir nerimą, atsiprašinėdamas, bučiuodamas ir sėdė- 
damas ant klibančios taburetės vonios kambaryje, kol ji valė ir tvarstė žaizdas 
veide, mačiau Konkanono akis: bloga lemiančius žiburėlius urve. 

— Linui tinka naujas įvaizdis, - kai buvau sulopytas, pasakė Lizai Kavita, 
patogiai įsitaisiusi ant sofos. - Mano nuomone, turėtų kam nors mokėti, kad 
jį taip išgražintų kartą per mėnesį. Turiu porą meilužių, kurios tai padarytų 
nemokamai. 

— Tu man nė kiek nepadedi, Kavita. Tik pasižiūrėk į jį. Taip atrodytų auto- 
mobilis po avarijos, jei automobiliai būtų daromi iš žmonių. 

— Tiek to, - nusileido Kavita. - Nenorėčiau, kad man į galvą įstrigtų toks 
vaizdas. 

Liza susiraukė ir suėmusi ranka mano pakaušį vėl atsisuko į mane. 

— Nepapasakosi man, kas, po galais, atsitiko, tiesa? 

- Atsitiko? 

-— Tu nesveikas, - pareiškė ji atstumdama mane. - Ar šiandien bent valgei? 

— Kaip čia pasakius... Buvau labai užsiėmęs. 

— Kavita, gal ką nors mums pagamintum? Aš dabar pernelyg susijaudinusi. 

Kavita pataisė mano mėgstamiausią patiekalą, geltoną dalą su alū gobhi, aš- 
triu žiedinių kopūstų ir bulvių troškiniu. Buvo skanu, ir aš tik sušveitęs supra- 
tau, koks buvau alkanas. Skubiai suplovėme indus ir sėdome žiūrėti filmo. 

Žiūrėjome Končialovskio „Pabėgusį traukinį“ pagal Kurosavos scenarijų su 
Džonu Voitu, be baimės lekiančiu į baltą dangų, kurį aistringos svajonės hori- 
zonte anksčiau ar vėliau randa kiekvienas nusikaltėlis. 

Kavita, pasmerkusi filmą kaip testosterono terorizmą, pareikalavo žiūrėti jį 
antrą kartą, bet išjungtu garsu; be to, įkalbėti personažus turėjome mes patys. 
Taip ir padarėme ir žiūrėdami antrą kartą be perstojo kvatojome. 

Aš žaidžiau šį žaidimą ir kūriau tekstus personažams, kuriuos man paskir- 
davo Kavita, bjaurodamas mėgstamą filmą, bet kai to pabėgusio traukinio švie- 

sa užliejo mūsų besijuokiančius veidus tamsiame kambaryje, mane užplūdo 
kiti vaizdai ir kiti veidai iš kitos tamsios vietos tos ilgos dienos pradžioje. 

Kai Liza įdėjo į leistuvą naują filmą, aš atsistojau, pasiėmiau raktelius ir įsi- 
kišau į makštis abu peilius. 

— Kur eini? - paklausė Liza nuo sofos, ant kurios buvo susiraičiusi šalia 
Kavitos. 

- Turiu šį tą padaryti, - atsakiau ir pasilenkęs pabučiavau ją į skruostą. 

— Ką? - pyktelėjo ji. - Dabar mes žiūrėsim kitą filmą! Šį kartą išrinksiu aš. 
Nesąžininga rodyti man testosterono terorizmą ir nežiūrėti mano estrogeno 
ekstazės. 

- Tegu eina, - tarė Kavita prisiglausdama. - Mes, merginos, šį vakarą liksim 
namie. 

Prie svetainės durų atsisukau ir pažvelgiau į jas. 

- Jei šiąnakt negrįšiu, - tariau, - neišdalykite mano daiktų, nes aš visada 
parsirandu. 

— Labai juokinga, - pasipiktino Liza. - Sakyk, ar vaikystėje rinkai pašto 
ženklus? 

— Linai, neatsakyk į šitą klausimą, - nusijuokė Kavita. 

- Bandžiau, - atsakiau. - Tėvas užgniaužė iniciatyvą. Beje, ar aš, jūsų nuo- 
mone, niurzgus* 

— Ką? - paklausė abi. 

— Vienas pažįstamas vaikinukas pasakė, kad aš niurzgus. Nesuprantu. Ar aš, 
jūsų nuomone, niurzgus* 

Liza ir Kavita taip kvatojo, kad nusirito nuo sofos. Pamačiusios mano veidą, 
ėmė raitytis iš juoko, mataruodamos kojomis ore. 

- Liaukitės, nieko čia juokingo. 

Jos ėmė spiegti, kad liaučiausi. 

— Ačiū, - tariau. - Labai ačiū. 

Jos tebesijuokė, kai užvedžiau motociklą, išvažiavau iš kiemo ir pasukau 
Marin Draivu link Tardeo. 

Buvo vėlu, gatvės beveik tuščios. Nuo keterų bangų, dūžtančių į plačios 
įlankos sienas, sklido geležies ir druskos, jūros kraujo, kvapas. Vidurnakčio 
vėjelis įpūsdavo jį pro kiekvieną atdarą bulvaro langą. 

Virš galvos, regis, taip arti, kad pakelk ranką ir paliesi, sūkuriavo ir spietėsi 
sunkūs juodi debesys. Nakties šydą perplėšė žaibai, tylūs, bet per visą dangų, 
draskydami tamsą su debesų teatrais kiekvienu sidabriniu blyksniu. 

Po aštuonių sausų mėnesių salos miesto siela meldė lietaus. Kiekviena šir- 
dis, tiek mieganti, tiek būdraujanti, virpėjo nuo besitelkiančios audros kunku- 

liavimo ir dundesio. Kiekviena širdis, tiek jauna, tiek sena, plakė artėjančios 
liūties ritmu, kiekvienas atodūsis prisidėdavo prie stiprėjančio vėjo ir gausė- 
jančių debesų. 

Pastačiau motociklą tuščio skersgatvio pradžioje. Ant artimiausių šaligatvių 
nieko nebuvo, negausūs nakvotojai buvo išsitiesę prie vežimėlių už trijų šimtų 
metrų. 

Laukdamas ir stebėdamas ramią gatvę, surūkiau cigaretę. Įsitikinęs, kad 
kvartale visi miega, pakišau po motociklo benzino bako žarnele medvilninę 
nosinę, atsukau čiaupą, apipyliau nosinę benzinu, paskui žarnelę vėl prijungiau 
prie karbiuratoriaus. 

Nudaužiau spyną ant grandinės išilgai sandėlio, kuriame dieną jie mane tal- 
žė, durų ir įsmukau į vidų. 

Baseino baldą, tą gulimąjį krėslą su banano formos atkalte, aptrauktą rai- 
žiai žaliu ir citrinų spalvos viniplastiku, susiradau pasišviesdamas žiebtuvėliu. 
Greta stovėjo tuščias bidonas. Nutempiau jį prie šezlongo ir atsisėdau. Po kelių 
minučių mano akys apsiprato su tamsa. Kai kuriuos daiktus ir baldus mačiau 
visiškai aiškiai. Tarp jų buvo didelis kokosų pluošto virvės ritinys. Virvė, kuria 
jie pririšo mane prie gulimojo krėslo, buvo iš to ritinio. 

Atsistojau ir išvyniojau ritinį. Didelę palaidą virvių krūvą pakišau po guli- 
muoju krėslu, o tarp pluošto įgrūdau benzinu permirkusią nosinę. 

Sandėlyje buvo daug degių medžiagų: tuščių kartoninių dėžių, senų telefono 
abonentų knygų, alyvuotų skudurų. Juos išdėsčiau viena eile nuo baseino krės- 
lo iki spintelių ir suolų su elektriniais įrankiais ir apipyliau viskuo, ką radau. 

Uždegta nosinė kaipmat užsiplieskė. Liepsnos suvirpėjo, pliūptelėjo, nuož- 
miame lauže ėmė pleškėti virvių krūva. 

Patalpa netrukus prisipildė tirštų suplėkusių dūmų. Viniplastiko krėslas 
pasidavė ne iš karto. Palaukiau, kol ugnis nusėlino degių šiukšlių pėdsaku, ir 
išėjau iš sandėlio, vilkdamas su savimi sunkius dujų balionus. 

Juos palikau nutekamajame griovyje, kad liepsna nepasiektų, ir lėtai nuėjau 
prie motociklo. 

Kurį laiką liepsna sandėlio languose raibuliavo ir virpėjo, lyg viduje vyktų 
nebylus vakarėlis. Paskui kažkas negarsiai sprogo. 

Spėjau, kad klijai ar dažų skiediklis. Nesvarbu, kas, bet sprogimas ugnį švys- 
telėjo iki sandėlio gegnių, ir į sunkų troškų orą išsiveržė pirmosios liepsnos ir 
oranžiniai pelenai. 

Iš aplinkinių krautuvėlių ir namų pasipylė žmonės. Jie bėgo prie ugnies, bet 
padaryti nieko negalėjo. Vandens buvo per maža. Sandėlis stovėjo atokiai. Jis 
supleškės, visi tai suprato, bet kiti pastatai nenukentės. 

Miniai didėjant, dviračiais atvažiavo pirmieji arbatos ir pano pardavėjai pa- 
sipelnyti iš žioplių. Netrukus pasirodė ir ugniagesiai su policininkais. 

Ugniagesiai nukreipė į degančio pastato šonus žarnas, bet iš jų ištekėjo tik 
plonutė srovelė vandens. Policininkai bambukinėmis lazdomis aptalžė kelis 
žioplius, įsitaisė vadovauti priešais degantį pastatą ir rekvizavo arbatos parda- 
vėją. 

Sunerimau. Norėjau sudeginti kankinimų pašiūrę. Sumanymas man atrodė 
puikus. Višnu norėjo, kad ten palikčiau pranešimą, ir aš neabejojau, kad jis 
puikiai jį supras. Bet nenorėjau, kad gaisras išplistų. 

Ugniagesiai su žalvariniais it deivės Atėnės šalmais buvo bejėgiai. Valandėlę 
atrodė, kad gaisras per atvirą plotą persimes į artimiausią pastatą. 

Dangaus būgną trinktelėjo perkūnas. Visi langai šioje gatvėje sudrebėjo. Vi- 
sos širdys krūptelėjo. Griaustinis kartą, kitą trenkė per dangų, taip baisiai, kad 
meilužiai, kaimynai ir net svetimi žmonės nejučiomis ištiesė ranką prie vienas 
kito. 

Žaibas iškart visur uždegė debesų žibintus, tiesiai virš galvos. Šunys susigū- 
žė ir pabėgo. Tvankią naktį sudrebino vėjo šuoras, jo ašmenys pervėrė mano 
plonus marškinius. Šaltas vėjas dingo, ir gatve praūžė šilta veržli drėgno kaip 
jūros purslai oro banga it ranka, šnarinanti šilkinę užuolaidą. 

Lijo. Skysta naktis, sunki kaip kašmyro apsiaustas: lijo. Ir lijo. 

Minia sudrebėjo ir pašėlo rėkti iš džiaugsmo. Užmiršę gaisrą, žmonės ėmė 
striksėti, klykti ir šokti, juokdamiesi kaip bepročiai, taškydami pažliugusios 
gatvės purvą. 

Gaisras užgeso, įveiktas tvano. Ugniagesiai prisidėjo prie šokėjų. Kažkas 
kažkur įjungė muziką. Policininkai vorele siūbavo prie džipų. Šokėjai juokėsi, 
permirkę iki siūlo galo, prilipusių prie kūno drabužių spalvos atsispindėjo ba- 
lose prie jų kojų. 

Aš šokau šlapios šviesos upėje. Audra šėlo, į žemę atplūdo jūra. Vėjai puldi- 
nėjo mus it linksmų šunų gauja. Gatvę talžė žaibų ežerai. Iš kiekvieno akmens 
sklido kaitros atodūsiai. Mūsų veidus nušvietė tikėjimas gyvenimu. Rankos 
tapo juoku. Girti nuo lietaus šoko šešėliai ir aš šokau su jais, laimingas kvailys, 
nes pirmoji liūtis paskandino saulės nuodėmes. 

TREČIA DALIS 


KETURIOLIKTAS SKYRIUS 


— Tu nemiegi? 

- Miegu. 

— Nemiegi. 

— Miegu. 

- Jei miegi, kaip gali man atsakinėti? 

— Sapnuoju košmarą. 

— Mat kaip? 

— Aha. 

— Kokį košmarą? 

- Siaubingą. Apie įkyrų balsą, trukdantį mano pirmą ramų miegą per dau- 
gelį savaičių. | 

— Tai tavo košmaras? - nusišaipė Liza man už nugaros. - Pamėgintum me- 
tus išsilaikyti meno versle, mažiuk. 

— Vis baisiau. Negaliu balso nutildyti. 

Ji nutilo. Iš alsavimo supratau, kad neužsimerkė, - jauti tokias smulkmenas, 
kai moteris tau patinka. Virš galvos lėtai sukosi ventiliatorius, makaluodamas 
skystą musoninį orą. Pro medines langines skverbėsi gatvės žibintų šukelės, 
pjaustydamos į skutus paveikslus ant sienos prie lovos. 

Iki saulėtekio dar pusvalandis, bet brėkštanti aušra suplojo visus šešėlius 
kambaryje. Ant visų paviršių nusėdo šmėkliška pilkuma, net ant mano rankos 
prie veido ant pagalvės. 

Kartą Karla pavadino tai „pejotlio poveikiu. Be abejo, ji buvo teisi. Kvaiša- 
las nudažydavo visatą viena spalva kaip netikra vaizduotės aušra. Karla, visada 
tokia protinga, visada tokia įdomi... 

Užsimerkiau. Manęs beveik nebebuvo; laikiau sapnuojančios rankos delne 
pejotlį, beveik išnykęs. 

— Dažnai galvoji apie Karlą? - paklausė Liza, 

„Po perkūnais, - pamaniau busdamas, - kaip moterys tai sužino? 

— Pastaruoju metu dažnai. Per tris dienas jos vardą išgirstu trečią kartą. 

— Kas dar kalbėjo apie ją? 

— Navynas, jaunas privatus seklys, ir Randžytas. 

— Ką sakė Randžytas? 

- Liza, gal nekalbėkim apie Karlą ir Randžytą, gerai? 

— Tu pavyduliauji Randžytui? 

— Ką? 

- Žinai, pastaruoju metu aš daug vakarų praleidau su juo. Iki vėlumos. 

- Pastaruoju metu manęs čia nebuvo, Liza, taigi aš nieko nežinau. Kiek lai- 
ko tu praleidai su Randžytu? 

- Jis velniškai daug padėjo, reklamuodamas parodas. Kai jis prisidėjo, atėjo 
daug daugiau žmonių. Bet daugiau niekas mūsų nesieja. 

— Pui...ku. Ką? 

- Tai ar dažnai galvoji apie Karlą? 

- Ar būtina tai aptarti dabar? - paklausiau atsisukdamas į ją. 

Ji pakilo, remdamasi alkūne, ir palenkė galvą prie peties. 

- Aš vakar ją mačiau, - tarė įdėmiai žiūrėdama į mane, o mėlynos akys buvo 
naivios kaip neužmirštuolės. 

Tylėdamas suraukiau kaktą. 

- Susidūriau su ja savo butike. Breidi Leine. Maniau, tai paslaptis, mano 
paslaptis, ir še tau - apsisuku ir išvystu Karlą, akis į akį. 

— Ką ji pasakė? 

- Ką turi omeny? 

- Turiu omeny, ką ji tau pasakė? 

— Tai... keistoka, - tarė ji ir paniuro. 

— Ką reiškia „keistoka '? 

- Tu nepaklausei, kaip ji atrodo ar kokia jos nuotaika, - tu paklausei, ką ji 
pasakė. 

— Irė 

— Na... tu jos nematei beveik dvejus metus ir pirmiausia klausi, ką ji pasakė. 
Nežinau, kas keisčiau, - kad tu tai pasakei ar kad aš daugmaž tave suprantu, 
nes kalbame apie Karlą. 

- Vadinasi... tu supranti. 

- Aišku, suprantu. 

- Tada... nekeista. 

— Keista, nes man kai kas paaiškėjo apie tave ir ją. 

- Klausyk, apie ką mes čia kalbam? 

- Apie Karlą. Tai nori žinoti, ką ji pasakė, ar ne? 

- Tiek to, - tariau. - Ne. 

- Aišku, nori. Pirmiausia pasakysiu, kad atrodo ji puikiai. Tiesiog nuosta- 

biai. Ir geros nuotaikos. Išgėrėme kavos „Madraso kavinėje, ir aš leipau juo- 
kais. Šiuo metu puldinėja religiją. Pasakė... palauk, tiksliai prisiminsiu... ak, 
taip, ji pasakė: „Religija - viso labo ilgas konkursas dėl kvailiausios skrybėlės 
dizaino.“ Ji baisiai smagi. Turbūt tai velniškai sunku. 

— Būti smagiai? 

— Ne, visada būti protingiausiai kiekvienoje draugijoje. 

— Tu protinga, - tariau guldamasis ant nugaros ir susinerdamas rankas už 
galvos. - Tu viena protingiausių mano pažįstamų. 

— Aš? - nusijuokė ji. 

— Velniškai teisingai. 

Ji pabučiavo man į krūtinę, paskui prisiglaudė. 

— Pasiūliau Karlai darbą savo dailės studijoje, - paskelbė ji, į žodžių taktą 
krutindama pėdas. 

— Ne geriausias iš mano šią savaitę girdėtų pasiūlymų. 

— Ką tik sakei, kad aš protinga. 

— Sakiau, kad protinga, - paerzinau. - Nesakiau, kad išmintinga. 

Liza niuktelėjo man į pašonę. 

— Kalbu rimtai, - nusijuokiau. - Aš... aš ne... vargu ar aš norėčiau, kad Karla 
vėl grįžtų į mano gyvenimo butą. Kambariai, kuriuose ji gyveno, užkalti. Ir 
norėčiau, kad taip liktų, bent kurį laiką. 

— Mano rūmuose ji irgi vaidenasi, - liūdnai ištarė Liza. 

— O, aišku. Aš turiu įsivaizduojamą butą, o tu turi įsivaizduojamus rūmus? 

- Žinoma. Kiekvienas turi vidinius rūmus. Išskyrus žmones, kuriems trūks- 
ta savigarbos, tokius kaip tu. 

— Savigarbos man netrūksta. Aš tik neatitrūkęs nuo tikrovės. 

Liza nusijuokė. Ji juokėsi gana ilgai; taip ilgai, kad aš ėmiau svarstyti, ką 
pasakiau. 

— Surimtėk, - tarė ji nustojusi juoktis. — „Aš = kartą pamačiau Ši po 
prisiminti, kaip stipriai ką nors myli, a? 

— Aš tik sakau... 

- Žinau, - sušnibždėjo ji ir pasilenkė manęs pabučiuoti. - Žinau. 

— Ką tu Žinai? 

— Žinau, kad neamžinai, - sušnibždėjo prikišusi veidą, vis dar liesdama lū- 
pomis mano lūpas, o akys buvo mėlynesnės už ryto dangų. 

— Kaskart, kai tu atsakai į klausimą, Liza, aš tik dar labiau susipainioju. 

— Aš net netikiu „amžinai“, —- pasakė ji ir atmetė amžinybę tvykstelėdama 
šviesiomis garbanomis. - Niekada netikėjau. 

- Ar man patiks mūsų pašnekesys, Liza, kai suprasiu, apie ką jis? 

— Aš savotiška „dabar“ fanatikė, jei supranti, ką noriu pasakyti. Savotiška 
„dabar“ fundamentalistė, galima sakyti. 

Ji ėmė mane bučiuoti, bet tebekalbėjo, žodžiai iš jos lūpų burbuliukais ver- 
žėsi man į burną. 

- Tu niekada nepapasakosi man apie šitas muštynes, tiesa? 

— Vargu ar tai buvo muštynės. Atvirai kalbant, nebuvo. 

— Aš noriu atvirai. Kas nutiko? 

- Kas buvo, pražuvo, - tariau bučiuodamas ją. 

Ji atsiplėšė nuo manęs ir atsisėdo lovoje sukryžiavusi kojas. 

- Turi liautis, - pareiškė. 

— Gerai, - atsidusau sėsdamasis ir atsirėmiau nugara į krūvą pagalvių. - Pa- 
sikalbėkim. 

— Mafija, - išpoškino ji. - Pasų fabrikas. Sandžajaus kompanija. 

- Liaukis, Liza. Mes tai jau ne kartą aptarėm. 

— Jau seniai. 

— Man atrodo, vakar. Liza... 

- Tau nebūtina šituo verstis. Neprivalai toks būti. 

— Privalau, dar kurį laiką. 

- Ne, neprivalai. 

- Kur ne. Gausiu darbą banke - aš, bėglys, už kurio galvą pažadėtas atlygis. 

— Mes gyvename kukliai. Užteks mano uždarbio. Čionykštė dailės rinka tuoj 
suklestės. 

— Aš tuo verčiausi, kol mes dar nebuvom kartu... 

- Žinau, žinau. 

— Ir tu pritarei. Tu... 

- Turiu blogą nuojautą, - tiesiai pasakė ji. 

Nusišypsojau ir delnu paliečiau jai veidą. 

— Negaliu jos atsikratyti, - tyliai ištarė Liza. - Man... turiu labai blogą nuo- 
jautą. 

Suėmiau jos rankas. Mūsų pėdos lietėsi, jos kojų pirštai apsivijo manuosius 
ir suspaudė stulbinamai stipriai. Medinėse langinėse plyšius pradegino aušra. 

— Mes tai jau ne kartą aptarėm, - lėtai pakartojau. - Mano tėvynės vyriausy- 
bė pasiūlė atlygį už mano galvą. Jei manęs nenudės gaudydami, grąžins į tą patį 
kalėjimą, iš kurio pabėgau, prirakins prie sienos ir ims smagintis. Aš negrįšiu, 
Liza. Aš čia saugus, kol kas. Vis šis tas. Man, tau gal ir ne. 

— Nesiūlau pasiduoti. Tik noriu, kad nenumotum ranka į save. 

- Tai ką, tavo nuomone, turiu daryti? 

— Galėtum rašyti. 

— Aš rašau, kasdien. 

- Žinau, bet mes galėtume tam atsidėti, supranti? 

— Mes? - nusijuokiau. 

Aš išjos nesišaipiau: tiesiog ji pirmą kartą prabilo apie mano rašliavą, o mes 
drauge gyvename jau beveik dvejus metus. 

— Tiek to, - tarė Liza. 

Ir vėl nutilo. Žvilgsnis pamažu nukrypo žemyn, ir jos kojų pirštai paleido ką 
tik įnirtingai gniaužtus manuosius. Nubraukiau jai nuo akies neklusnią garba- 
ną ir paglosčiau šviesius jūros putos plaukus. 

— Aš daviau žodį, - atkirtau. 

— Nieko panašaus, - atsiliepė ji, bet vangiai, nes pakėlusi akis sugavo mano 
žvilgsnį. - Tu niekam nieko neskolingas. 

- Skolingas. Visi, kas juos pažįsta, skolingi. Tokia sistema. Todėl ir neleidžiu 
tau su jais susipažinti. 

— Tu laisvas, Linai. Tu perlipai kalėjimo sieną ir net nesupranti, kad tu laisvas. 

— Aš toks laisvas, kad nekelsiu ragelio, - tariau. - O tu? 

— Tu niekada neatsiliepi, - atšovė ji. - Nesiskaito. 

Ji išlipo iš lovos. Žiūrėdama į mane, klausėsi balso ragelyje. Mačiau, kaip jai 
ant pečių leidžiasi liūdesio skraistė. Liza perdavė ragelį man. 

Skambino vienas Sandžajaus parankinių, perdavė žinią. 

— Aš viską sutvarkysiu, - tariau. - Aha. Ką? Juk sakiau, sutvarkysiu. Po dvi- 
dešimties minučių. 

Padėjau ragelį, grįžau į lovą ir atsiklaupiau prie jos. 

- Vienas iš mano žmonių suimtas. Uždarytas Kolabos areštinėje. Reikia jį 
išpirkti. 

— Jis ne vienas iš tavo Žmonių, - tarė ji ir atstūmė mane. - O tu - ne jų 
Žmogus. 

— Atleisk, Liza. 

— Nesvarbu, ką tu padarei ar kas buvai. Net nesvarbu, kas esi. Svarbu, kas 
nori būti. 

Nusišypsojau. 

— Tai ne taip lengva. Nuo praeities niekur nedingsi. 

— Netiesa. Svarbi ne praeitis, o ateitis. Negi tu to dar nesupratai? 

— Aš nesu laisvas, Liza. 

Ji mane pabučiavo, bet vasaros vėjas jau buvo atpūtęs debesis, ir jos akių 


gėlynas papilkėjo. 

- Paruošiu dušą, - tarė ji šokdama iš lovos ir nubėgo į vonios kambarį. 

- Klausyk, ištraukti šitą vyruką iš areštinės - menkniekis, - tariau eidamas 
pro ją į vonios kambarį. 

— Žinau, - atkirto ji. 

- Mūsų susitikimas neatšaukiamas? Šiandien vėliau? 

- Žinoma, ne. 

Įėjau į vonios kambarį ir palindau po šaltu dušu. 

— Pasakysi, koks reikalas? - sušukau jai. - Ar tai vis dar didžiulė paslaptis? 

— Ne paslaptis, o staigmena, - švelniai ištarė ji, pasirodžiusi tarpduryje. 

— Tada gerai, - nusijuokiau. - Kur man ateiti staigmenos ir kada? 

- Būk prie „Mahešo“ Narimano kyšulyje pusę šešių. Tu amžinai vėluoji, tai- 
gi mintyse nusistatyk pusę penkių, ir atvyksi laiku. 

— Supratau. 

— Ateisi, tiesa? 

- Nesirūpink. Viskas susitvarkys. 

— Ne, - tarė Liza, ir šypsena nutekėjo nuo veido it lietaus lašai nuo lapų. - 
Ne. Nesusitvarkys. 

Be abejo, ji buvo teisi. Žengdamas pro aukštą Kolabos policijos nuovados 
arką to nesupratau, bet prieš akis man tebestovėjo jos sielvartinga šypsena it 
sniegas, krintantis į upę. 

Užlipau keliais laipteliais į medinę verandą, iš šono ir galo juosiančią admi- 
nistracijos pastatą. Prie seržanto kabineto budintis policininkas buvo pažįsta- 
mas. Jis šypsodamasis pakraipė galvą ir mane praleido. Džiaugėsi mane pama- 
tęs, nes mokėdavau nešykštėdamas. 

Juokais pareiškiau pagarbą Dilypui Žaibui, dieną budinčiam seržantui. Jo 
išpurtęs girtuoklio veidas buvo pritvinkęs slopinamo pasipiktinimo: jis budėjo 
ir tūžo antrą pamainą iš eilės. Pradžia nekokia. 

Dilypas Žaibas buvo sadistas. Žinojau, nes prieš kelerius metus sėdėjau šia- 
me kalėjime, ir jis mane mušdavo, mano bejėgiškumu tenkindamas apgailėtiną 
savo geismą. Dabar jis irgi troško mane primušti: spoksojo į mėlynes mano 
veide, ir jam lūpos virpėjo iš džiaugsmingos nuojautos. 

Bet mano pasaulyje padėtis pasikeitė, o jo ne. Aš dirbau Sandžajaus kom- 
panijai, o ši gauja policijos nuovadai negailėjo šlamančiųjų. Tokiais dideliais 
pinigais neverta rizikuoti dėl liguistų polinkių. 

Jis nutaisė vypsnį ir kryptelėjo galvą aukštyn: „Ko reikia?“ 

- Viršininkas yra? - paklausiau. 

Šypsena tapo dantinga. Dilypas žinojo, kad jei susisieksiu su jo viršininku, 
inspektoriaus padėjėju, į jo prakaituotą delną įbyrės tik mano kyšio trupiniai. 

— Inspektoriaus padėjėjas - labai užsiėmęs žmogus. Gal aš galėčiau padėti? 

— Na... - tariau apžvelgdamas policininkus kabinete. 

Jie neįtikinamai bandė apsimesti, kad nesiklauso. Tiesa, reikia pridurti, jog 
Indijoje neįprasta apsimesti, kad nesiklausai. 

— Santošai! Atnešk mums arbatos! - suniurnėjo Dilypas marathi. - Išvirk 
šviežios, jar! O jūs visi drožkite patikrinti žemutinio barako! 

Žemutinis barakas buvo vienaaukštis pastatas policijos nuovados teritorijos 
gale. Jame buvo laikomi smurtingi kaliniai ir tie, kurie nuožmiai priešindavosi 
kankinami. Jaunieji policininkai susižvalgė, ir vienas prabilo: 

— Bet, sere, žemutinis barakas tuščias. 

— Aš tavęs klausiau, ar kas nors uždarytas žemutiniame barake? - sugriau- 
dėjo Dilypas. 

— N-ne, sere. 

- Tai darykit, kaip liepta, visi aliai vieno, ir kruopščiai jį patikrinkit! Dabar! 

- Taip, sere! - sušuko konstebliai, griebė už kepurių ir kliūdami iškurnėjo 
iš kambario. 

— Jums, vaikinai, reikėtų sutartinio ženklo, - pasiūliau, jiems dingus iš 
akių. - Turbūt nusibosta juos iš čia vaikyti kas valandą. 

— Labai juokinga, - suniurnėjo Dilypas. - Eik prie reikalo arba nešdinkis 
velniop. Man skauda galvą, ir aš mielai pasirūpinčiau, kad suskaustų dar kam 
nors. 

Visi garbingi policininkai vienodi; kiekvieną nesąžiningą reikia papirkti vis 
kitaip. Pinigus mėgsta visi, bet vieni juos ima nenoriai, kiti godžiai; vieni pik- 
tai, kiti maloniai; vieni juokauja, kiti prakaituoja, lyg bėgtų į kalną; vieni derasi, 
kiti peršasi į naujus geriausius draugus. 

Dilypas buvo iš tų, kurie pinigus ima su apmaudu ir bando keršyti, kam juos 
davei. Laimė, kaip ir visi kliautininkai, jis mėgo pataikavimą. 

— Džiaugiuosi, kad tenka tvarkyti reikalus asmeniškai su jumis, - tariau. — 
Su Pateliu gali prasikrapštyti kiaurą dieną. Jam trūksta jūsų gebėjimo suvokti 
esmę ir veikti ryžtingai ir greitai, phataphat, kaip žaibas. Ne veltui jūs vadina- 
mas Dilypu Žaibu. 

Tiesą sakant, Dilypu Žaibu jis buvo pramintas todėl, kad jo žvilgūs batai, 
išnirę iš jo įtūžio tamsos, visada spirdavo grandinėmis sukaustytam kaliniui 
tada, kai šis mažiausiai tikėdavosi smūgio, ir niekada dukart į tą pačią vietą. 

— Teisybė, - pasipūtė Dilypas ir atsilošė ant kėdės. - Kuo galiu padėti? 

- Jūsų areštinėje sėdi toks Farzadas Daruvala, norėčiau sumokėti už jį baudą. 

— Baudas skiria teismas, o ne policija, - pareiškė Dilypas klastingai išsišiep- 
damas drėgnomis lūpomis. 

— Be abejo, jūs visiškai teisus, - nusišypsojau, - bet toks įžvalgus žmogus 
kaip jūs supranta, kad ryžtingai sutvarkęs šį reikalą čia ir dabar sutaupytų 
brangaus teismo laiko ir visuomenės pinigų. 

— Kam tau reikia šito vaikino? 

— O, galiu sugalvoti penkis tūkstančius priežasčių, - atsakiau traukdamas iš 
kišenės paruoštą rupijų pluoštą ir pradėdamas skaičiuoti. 

- Įžvalgus žmogus galėtų sugalvoti daug daugiau priežasčių, - susiraukė 
Dilypas. 

- Žaibe dži, - pasakiau tyliai, perlenkdamas banknotus, ir pridengęs ranka 
stumtelėjau per stalą. - Mes jau beveik dvejus metus šitaip žaidžiam ir abu 
žinom, kad inspektoriaus pavaduotojui penkių tūkstančių priežasčių pakaks 
mano... domėjimuisi... paaiškinti. Būčiau dėkingas, jei jūs padėtumėte man iš- 
vengti rūpesčių ir asmeniškai priimtumėte paaiškinimą. 

Artinosi Santošas su arbata: jo žingsniai dundėjo medinės verandos grin- 
dimis. Dilypas Žaibas kaipmat uždengė savo ranka manąją. Atitraukiau ranką 
per stalą, o Dilypas susišlavė banknotus į savo pusę ir kišenę. 

- Studentas, - tarė Dilypas Santošui, kai jaunasis konsteblis padėjo prieš mus 
arbatos. - Tas, kurį vakar vėlai vakare atvežėme iš naktinio klubo. Atvesk jį čia. 

- Klausau, sere, - atsakė Santošas ir išskubėjo iš kambario. 

Į kabinetą grįžo jaunieji policininkai, bet Dilypas juos sustabdė pakeldamas 
ranką. 

— Ką jūs čia veikiat? | 

— Mes patikrinome žemutinį baraką, sere, kaip liepėt. Visur tvarka. Ir mes 
pamatėm, kad jūs užsakėte arbatos, taigi pamanėm, kad gal... 

— Patikrinkite dar kartą! - iškošė Dilypas Žaibas ir vėl atsisuko į mane. 

Jaunieji policininkai įsistebeilijo į mane, paskui gūžtelėjo pečiais ir vėl išsi- 
vilko iš kabineto. 

- Gal dar galėčiau tau kuo nors padėti? - kandžiai paklausė Dilypas. 

- Tiesą sakant, galėtumėt. Gal ką nors girdėjot apie vyriškį baltais kaip snie- 
gas plaukais ir tamsiai mėlynu kostiumu, jau dvi savaites kamantinėjantį žmo- 
nes Kolabos gatvėse? 

Aš galvojau apie Zodiako Džordžus ir jų paslaptingą persekiotoją. Jei Dily- 
pas ką nors žino apie žmogų, kuris jais domisi, tas žinias verta nusipirkti. 

- Mėlynas kostiumas ir balti plaukai? - susimąstė jis. - O jei aš mačiau tokį 
žmogų? 

- Galiu sugalvoti tūkstantį priežasčių, kodėl norėčiau šį bei tą apie jį su- 
žinoti. 

Jis nusišypsojo. Aš ištraukiau iš kišenės pinigų ir stumtelėjau į stalo vidurį, 
kaip ir anksčiau, uždengęs ranka. | 

- Tiek priežasčių, - nusišypsojo jis, - užsukti į „Mahešo' viešbutį pas poną 
Vilsoną. 

Jis ištiesė ranką prie mano plaštakos. Aš svyravau. 

— Kas jis? Ko jam reikia? 

— Jis kažko ieško. Daugiau nenorėjo man pasakyti. 

Atitraukiau ranką. Jis pasiėmė pinigus. 

- Arjūs padėjote jam tą kažką rasti? 

- Jis nepateikė man įtikinamo paaiškinimo, taigi jį iš čia ištrenkiau. 

- Jeigu jis... - prabilau, bet kaip tik tada į kabinetą įžengė Santošas su Far- 
zadu. 

Jaunasis parsas dokumentų klastotojas nebuvo kruvinas, bet pastebimai ap- 
lamdytas. Akys išplėstos iš baimės, o krūtinė greitai kilnojosi nuo trūksmingo 
alsavimo. Mačiau tokį vaizdą ne kartą: taip atrodo žmogus, manantis, kad tuoj 
bus primuštas. Pamačius mane, jo veidas nušvito, ir jis puolė prie manęs: 

— Oi, kaip aš džiaugiuosi, kad jūs čia! Aš... 

Atsistojau ir nutildžiau jį, uždėdamas ranką jam ant krūtinės. 

— Raminkis, - skubiai ištariau būgštaudamas, kad jis neleptelėtų ko nors, ko 
Dilypui Žaibui geriau neišgirsti. - Padėkok seržantui ir dingstam iš čia. 

— Seržante dži, - tarė Farzadas sudėjęs delnus, - labai jums ačiū už gerumą 
ir kilnumą. 

Dilypas atsilošė ant kėdės. 

— Nešdinkis! - tarė jis. - Ir negrįžk! 

Aš čiupau Farzadui už rankovės ir ištempiau iš kabineto, paskui pro plačius 
vartus į gatvę. 

Ant šaligatvio, už kelių žingsnių nuo įėjimo arkos, pridegiau dvi cigaretes ir 
vieną padaviau jaunajam klastotojui. 

- Kas atsitiko? 

— Vakar vakare buvau dziuobtelėjęs, tiesą sakant, nusitašęs iki žemės grai- 
bymo. „Būgno dūžiuose' buvo tūsas, brolau, - taškalas konkretus. Gaila, jūsų 
nebuvo. Kietai šokau. Kaip čia sėdžiu. 

— Laukiu paaiškinimo, kodėl turėjau keltis iš minkštos lovos šeštą valandą 
ryto. Kad išgirsčiau, kaip kietai tu šoki? 

— Ne, žinoma. Atsiprašau. Apie pirmą kaip paprastai atvažiavo farai uždary- 
ti klubo. Kažkas pasipriešino ir ėmė sklaidytis. Ko gero, įsitraukiau į tamašą ir 
ėmiau užgauliai šmaikštauti. 

- Šmaikštauti. 

- O taip, aš garsus šmaikštuolis. 

- Ne tokiais dalykais giriasi suaugęs vyras, Farzadai. 

- Ne, tikrai! Aš garsus... 

— Ką reiškia „užgauliai“? 

- Pavadinau vieną labai storą farą Trim Besiporuojančiais Paršiukais. O ki- 
tam pasakiau, kad jis bukas kaip beždžionės numylėtas kokosas. Ir dar pasa- 
kiau... 

- Pavyzdžių nebereikia, pasakok toliau. 

- O paskui trinkt atsidūriau ant žemės. Gal suklupau, o gal kas pastūmė. O 
kai pargriuvau, kažkas man koja davė į lempą. Vieną kartą, bet atjungė. 

- Dilypas Žaibas, dirbantis antrą pamainą. 

- Taip, jis. Tas šiknius seržantas. Atsikvošėjau policijos džipe su Dilypo Žaibo 
koja ant krūtinės, ir jie mane įmetė į kamerą. Neleido man paskambinti dėl tų... 

- Užgaulių šmaikštavimų. 

- Aha. Negaliu patikėti. Maniau, sėdėsiu čia kiaurą dieną ir bent porą kartų 
būsiu subaladotas. Kaip sužinojot, kad aš čia? 

- Kompanija moka visiems kamerų valytojams. Per juos aprūpiname būti- 
niausiais dalykais saviškius, patekusius už grotų. Vienas valytojas pamatė tave 
ir pranešė, kur reikia, o tas žmogus paskambino man. 

- Baisiai džiaugiuosi, kad atėjot. Pirmą kartą patekau į cypę, antros nakties 
nebūčiau atlaikęs. Kaip čia sėdžiu. 

- Sandžajus nebus patenkintas. Jis išleidžia krūvą pinigų, slėpdamas ryšius 
su šia kamera. Turėsi jam nupirkti naują skrybėlę. 

- Aš... aš... bet ar jūs Žinot... kokio dydžio jo galva? - paklausė jis, baisiausiai 
susirūpinęs. - Aš jį mačiau tik vieną kartą ir, kiek pamenu, galva didoka, nors 
ir nenoriu kalbėti apie jį nepagarbiai. 

- Jis nenešioja skrybėlės. 

— Bet... jūs sakėt... 

- Juokavau. Bet tik dėl skrybėlės. 

- Aš... aš labai atsiprašau. Iš tiesų pašikau. Daugiau... daugiau taip nedary- 
siu. Gal užtartumėt mane prieš Sandžajų? 

Aš tebesijuokiau, kai prie mūsų sustojo taksi. Iš jo išlipo Navynas Aderis ir 
pro langą sumokėjo vairuotojui. Atidaręs užpakalines dureles, jis padėjo išlipti 
iš mašinos gražiai jaunai moteriai, atsisuko ir pamatė mane. 

- Linai! Velniškai malonu tave matyti. Kas čia tave atnešė? 

- Šeši tūkstančiai priežasčių, - atsakiau spoksodamas į merginą. 

Jos veidas buvo matytas, bet niekaip neprisiminiau kur. 

— O, - tarė Navynas, - čia Divja. Divja Devnani. 

Divja Devnani, vieno didžiausių Bombėjaus turtuolių duktė. Jos neaukšta 
sportiška figūrėlė brangių dizainerių apdarais pirmiausia krisdavo į akis, ži- 
niasklaidai nušviečiant prašmatniausius miesto renginius. 

Tai mane ir sutrikdė: kuklūs šio ryto drabužiai. Paprasti mėlyni marškinė- 
liai, lazurito karolių vėrinys ir džinsai buvo ne iš to kito pasaulio, kurio valdyti 
ji gimė. Priešais stovėjo paprasčiausia mergaitė, o ne moteris iš žurnalų. 

— Malonu susipažinti, - tariau. 

— Hašo turi? - reikliai paklausė ji. 

Dirstelėjau į Navyną. 

- Ilga istorija, - atsiduso šis. 

— Ne, trumpa, - nesutiko ji. - Mano tėtis, Mukešas Devnanis... manau, gir- 
dėjai apie Mukešą Devnanį? 

— A, tas, kuris turi beprotę dukterį, kaulijančią narkotikų prie policijos nuo- 
vadų? 

— Mirsiu iš juoko, - tarė ji. - Atsargiau, nes apsisisiosiu. 

— Ketinai man papasakoti, kodėl istorija trumpa, - priminiau. 

— Dabar nebenoriu, - purkštavo ji. 

- Jos tėvas pasamdė man pažįstamą advokatą... - prabilo Navynas. 

— O tas pasamdė šitą žmogų, - skubiai įsiterpė Divja, - porą savaičių būti 
mano asmens sargybiniu. 

— Sakyčiau, tu labai gerose rankose. 

- Ačiū, - padėkojo Navynas. 

— Eik šikt, - atrėžė Divja. 

— Buvo malonu susipažinti, - tariau. - Iki, Navynai. 

— Ir vien todėl, kad susipainiojau su vienu čipendeilu, trokštančiu tapti 
Bolivudo žvaigžde, - toliau pasakojo Divja, nekreipdama dėmesio į mano 
atsisveikinimą, - net ne su kino žvaigžde, o tik su trokštančiu ja tapti pu- 
pium. O tas nuopisa ėmė man grasinti, kai atsisakiau su juo rodytis. Gali 
įsivaizduoti? 

— Džiunglių įstatymai, - nusišypsojau aš. 

— Pati žinau, - atšovė Divja. - Tai turi hašo ar ne? 

— Aš turiu, - sutratėjo Farzadas. - Kaip čia sėdžiu! 

Mes atsisukom ir įsmeigėm akis į jį. 

Jis įkišo ranką į kelnių priekį, valandėlę grabaliojo ir ištraukė dešimties gra- 
mų „kašmyri“ hašišo gabalėlį, suvyniotą į skaidrų plastiką. 

- Štai, — galantiškai ištiesė jį Divjai. - Visas jūsų. Prašom paimti... na, 
dovanų. 

Divja iš siaubo išsiviepė it atsikandusi citrinos. 


134 


- Tu ką tik ištraukei tą daiktą... iš savo trumpikių? - paklausė ji žiaukčio- 
dama. 

— Na... taip... bet... pasikeičiau jas tik vakar vakare. Kaip čia sėdžiu! 

— Koks čia šūdžius? - reikliai paklausė Divja Navyno. 

— Jis su manimi, - įsiterpiau. 

- Atsiprašau, - tarė Farzadas, kišdamas hašišą į kišenę. - Nenorėjau... 

— Pala! Ką dabar darai? 

— Bet... aš maniau, jūs... 

— Nulupk plastiką, - įsakė ji. - Neliesdamas hašo. Palik ant delno, ant išvy- 
nioto plastiko. Neliesk pirštais. Ir neliesk manęs. Nė negalvok manęs liesti. Pa- 
tikėk, suprasiu, jei pagalvosi. Toks protelis kaip tavo man tik žaislas. Kiekvienai 
moteriai tik žaislas. Taigi negalvok apie mane. Ir pagaliau duok man supistą 
hašą, čod. 

Farzadas drebančiais pirštais ėmė vynioti hašišo gabalėlį. Žvilgtelėjo į smul- 
kutę aukštuomenės liūtę. 

— Tu galvoji! - perspėjo Divja. 

— Ne! - pasipiktino Farzadas. - Negalvoju! 

- Tu šlykštus. 

Pagaliau Farzadui pavyko išvynioti paketėlį, ir jam ant delno liko hašišas. 
Divja paėmė jį nykščiu ir smiliumi, atsilaužė mažutį gabalėlį, o likutį įmetė į 
sidabrines rankinės žiotis. 

Ji išsitraukė cigaretę, iš galo iškrapštė truputį tabako ir į tuštumą įgrūdo 
hašišo gabaliuką. Įsikišo cigaretę į burną ir atsisuko į Navyną, kad šis pridegtų. 
Navynas svyravo: | 

- Gal dabar neverta? 

- Neisiu kalbėtis su farais, jeigu neparūkysiu, - atkirto ji. - Aš net su pirmo 
aukšto kambarine nepajėgi kalbėtis, kol antro aukšto kambarinė neduoda man 
užtraukti dūmo. 

Navynas pridegė cigaretę. Ji užsitraukė, valandėlę palaikė dūmus plaučiuo- 
se, paskui išpūtė tirštą dūmų srovelę. Navynas atsisuko į mane. 

- Jos tėvas, prieš kreipdamasis į mane, pateikė tam aktorėliui ieškinį, - pa- 
aiškino Navynas. - Aktorius elgėsi piktybiškai. Užsukau pas jį. Mudu pasišne- 
kėjome. Jis pripažino, kad buvo neteisus, ir sutiko dingti jai iš akių. Dabar rei- 
kia atsiimti skundą, bet tai ji turi padaryti pati. Reikia tai padaryti anksti, kol 
reporteriai nesuuodė, ir... 

- Velniai griebtų, einam ar ne? - iškošė Divja, gesindama cigaretę bato 
padu. 

Navynas padavė man ranką. Tvirtai ją paspaudžiau. 

— Tipas, kuris sekioja Zodiako Džordžus, vardu Vilsonas, - tariau, - jis už- 
siregistravęs... | 

— „.„Mahešo“ viešbutyje, - baigė sakinį Navynas. - Žinau. Per šitą reikalą 
užmiršau tau pasakyti. Vakar vakare jį susekiau. O tu kaip sužinojai? 

- Jis buvo atėjęs čia informacijos. 

— Gavo? 

— Dilypas, budintis seržantas... tu jį pažįsti? 

— Aha. Dilypas Žaibas. Kadaise buvome susidūrę. 

— Jis sako, kad ponas Vilsonas nenorėjęs mokėti, todėl buvęs išmestas. 

— Tu juo tiki? 

— Paprastai ne. 

— Nori, kad eičiau pasikalbėti su tuo Vilsonu? 

— Dar ne. Be manęs neik. Pasidomėk juo. Sužinok apie jį, ką gali. Ir pranešk 
man, gerai? 

— Thyk, - nusišypsojo Navynas. - Pasidomėsiu ir... 

— Dėl Dievo meilės, velniai griebtų, taip ilgai kaip gyva nestovėjau vienoje 
vietoje! - piktai pertraukė jį Divja. - Gal jau galim tvarkyti reikalus? 

Navynas atsisveikindamas nusišypsojo ir palydėjo vargšę turtingą mergaitę 
pro vartų arką. | 

— Aš Farzadas! - sušuko Farzadas jai įkandin. - Mano vardas Farzadas! 

Kai ji dingo iš akių, jaunasis parsas išsišiepęs atsisuko į mane. 

— Velniop viską, jar! Kokia gražuolė! O kokia maloni! Kai kurios turtuolės 
baisiausiai riečia nosį, bent aš taip girdėjau. O ji tokia paprasta, tokia... 

— Užsikišk! 

Jis pasipiktinęs išsižiojo, bet pamatė mano miną, ir žodžiai jam įstrigo gerk- 
lėje. 

— Atsiprašau, - droviai tarė. - Bet... ar matėt, kokios spalvos jos akys? Dieve 
mano! Kaip blizgučiai, pamirkyti... tikrai, pilni... nuostabūs... it indas žavesio... 
medaus. 

— Liaukis, Farzadai. Aš dar nepusryčiavau. 

- Atleiskit, Linai. O, puiku! Pusryčiai! Pavalgysim pas mane. Galit dabar? 
Juk žadėjot ateiti šią savaitę! 

— Turiu atsisakyti, Farzadai. 

— Prašom ateiti! Prieš eidamas į darbą, aš turiu susitikti su mama ir tėčiu, 
išsimaudyti ir persirengti. Eime kartu. Šeimynykščiai, bent kai kurie, dar pus- 
ryčiaus ir mielai su jumis susipažins. Juolab kad jūs išgelbėjot man gyvybę... 

— Aš tau neišgelbėjau... 

- Prašau, baba! Patikėkit manimi, jie nekantrauja su jumis susipažinti, labai 
svarbu, kad ateitumėt, ir jums mano namuose bus velniškai įdomu! 

— Klausyk, aš... 

— Prašau! Prašau, Linai! 

Prie mūsų staiga sustojo keturi motociklai. Sandžajaus kompanijos žmonės. 
Grupės vadas buvo Ravis, jaunas Abdulos būrio smogikas. 

- Ei, Linai, - tarė Ravis, jo akis slėpė sidabriški veidrodiniai akiniai nuo sau- 
lės. - Sužinojom, kad keli „skorpionai“ pusryčiauja viename iš mūsų restoranų 
Forte. Važiuojam išspardyti jiems subinių. Nori prisidėti? 

Dirstelėjau į Farzadą. 

— Jau pažadėjau kai kam ateiti pusryčių, - tariau. 

— Tikrai? - paklausė Farzadas. 

- Gerai, Linai, - atsiliepė Ravis, užvesdamas motociklą. - Atvešiu tau su- 
venyrą. 

- Nereikia, - tariau, bet jis jau nuvažiavo. 

Forto rajonas buvo vos už pusvalandžio kelio pėsčiomis nuo vietos, kurio- 
je stovėjome, ir nuo Sandžajaus rūmų. Jei „skorpionai“ iš tikrųjų provokuo- 
ja muštynes taip arti jo namų, karas, kurio bando išvengti Sandžajus, jau ant 
slenksčio. 

- Kaip manot, jie kada nors pasiims mane kartu? - paklausė Farzadas, lydė- 
damas akimis keturis motociklininkus, dingstančius eismo sraute. - Išspardyti 
subines - jėga. 

Pažvelgiau į jaunąjį klastotoją, kuris išvakarėse nuo spyrio neteko sąmo- 
nės, bet jau galvoja, kaip spardyti kitus. Farzadas nei žiaurus, nei bejausmis: jo 
nuožmi fantazija apie brolybę, sutvirtintą krauju, tėra berniūkščio nutrūktgal- 
viškumas. Jis ne gangsteris. Palūžo vos po kelių valandų kameroje. Jis - geras 
vaikiukas blogoje kompanijoje. 

- Jei kada nors išvažiuosi su jais ir aš apie tai sužinosiu, - pagrasinau, - pats 
išspardysiu tau subinę. 

Jis valandėlę mąstė: 

— Tai ar ateisit pusryčių? Prašau? 

— Kaip čia sėdžiu, - atsakiau apkabindamas jį per pečius ir vesdamas prie 
motociklo. 

PENKIOLIKTAS SKYRIUS 


Bombėjus yra žodžių miestas, net dabar. Visi plepa, visur, visada. Vairuotojai 
klausinėja kelio kitų vairuotojų, nepažįstami žmonės kalbasi su nepažįstamais, 
policininkai - su nusikaltėliais, kairieji - su dešiniaisiais, o jei norit, kad jūsų 
laiškas ar siuntinys būtų nunešti, kur reikia, turit pridurti prie adreso kelis pa- 
aiškinimo žodžius, tarkim, „prieš prekybos centrą „Hyra Pana“ arba „neto- 
li „Varinio kamino“ restorano“. Be to, Bombėjuje žodžiai, net trumpi, tarkim, 
„prašau“ arba „prašom ateiti, apkaišyti nuotykiais kaip burėmis. 

Per trumpą kelionę į Kolabos Tolimąją įlanką netoli Kaf Paredo Farzadas, 
įsitaisęs ant užpakalinės sėdynės, rodė man savo mėgstamiausias vietas. Ber- 
niokui patiko plepėti, įkvėptas vietų, pro kurias važiavome, jis pradėjo pasakoti 
tris istorijas, bet nė vienos nebaigė. 

Kai sustojome prie jo tėvų namo, išvydau milžinišką pastatą smailiaviršū- 
niu stogu, mažiausiai trijų aukštų, su mansarda. Įspūdingas trijų fasadų namas 
buvo vienas iš trijų, sudarančių nediduką senovišką kvartalą. 

Daruvalų rūmų, iš abiejų pusių supamų panašių namų, fasadas buvo toks, 
kokį dieviname mes, Pietų Bombėjaus mylėtojai: iš britų valdžios laikų pavel- 
dėtos architektūrinės puošmenos, indų menininkų ištašytos iš vietos granito ir 
smiltainio. 

Langai puikavosi vitražais, dekoratyviomis akmeninėmis arkomis ir kalti- 
nės geležies grotelėmis su grakščiais ažūrinių vynmedžio lapų raštais. Žydinti 
gyvatvorė saugojo nuo smalsių akių ir ryto saulės. 

Plačias medines duris, apsuptas kolonų iš Radžasthano ir papuoštas sudė- 
tingais geometriniais raižiniais, Farzadas atrakino savo raktu, be garso atidarė 
ir įvedė mane į vestibiulį. 

Aukštame prieangyje marmurinėmis sienomis iš vazų bangelėmis papuoš- 
tose nišose driekėsi gėlių girliandos. Dvelkė santalo smilkalais. Tiesiai priešais 
didžiąsias duris prieangio gale nuo lubų iki grindų kybojo raudono aksomo 
užuolaidos. 

— Pasiruošęs? — paklausė Farzadas, teatrališkai tiesdamas ranką prie užuo- 
laidų. 

- Aš ginkluotas, - nusišypsojau. - Jei tai turi omeny. 

Farzadas praskyrė ir prilaikė užuolaidas, kol praėjau. Už jų driekėsi tamsus 
koridorius su keleriomis suveriamosiomis durimis. Farzadas pastūmė sąvaras. 
Įėjau. 

Didžiulė patalpa už koridoriaus buvo tokia aukšta, kad aš vos pajėgiau įžiū- 
rėti saulės nutviekstų lubų detales, o plotą ji aiškiai užėmė didesnį negu Farza- 
do namas. 

Apačioje stovėjo du pusryčiams padengti stalai, kiekvienas maždaug pen- 
kiolikai žmonių. Prie jų sėdėjo keli vyrai, moterys ir vaikai. 

Iš kairės ir dešinės patalpą ribojo dvi atviros puikiai įrengtos virtuvės. Už jų 
į kitus kambarius, uždarytus, vedė durys salės šonuose ir gale. 

Mano akys nuklydo į viršutinius aukštus. Ant takų galvos aukštyje reikėjo 
lipti kopėčiomis. Nuo tų medinių takų ant dar aukštesnių bambukinių pasto- 
lių irgi reikėjo lipti kopėčiomis. Šen bei ten ant lentinių takų sienas lyg niekur 
nieko daužė ar gremžė keli vyrai ir moterys. 

Lietaus debesis prasiskyrė, pro aukštus kampinių bokštelių langus plūstelėjo 
saulės šviesa. Staiga visą erdvę užliejo skaidrus topazo geltonis. Kaip katedra, 
tik be baimės. 

- Farzadai! - suspiegė viena moteris, ir visos galvos atsisuko į mus. 

- Sveika, mama! - tarė Farzadas ir uždėjo ranką man ant peties. 

- Sveika, mama? - sukliko ji. - Paimsiu tavo „Sveika, mama“ ir iškaršiu 
kailį. Kur buvai? 

Prie mūsų priėjo ir kiti. 

- Atsivedžiau Liną, - tarė Farzadas vildamasis pataisyti padėtį. 

— Oi, Farzadai, sūneli, - sukūkčiojo ji ir apkabino taip, kad jis vos neuž- 
troško. 

Paskui žaibiškai jį atstūmė ir skėlė antausį. 

— Oi! Mama! - maldavo Farzadas, trindamas veidą. 

Farzado motina buvo pradėjusi šeštą dešimtį. Žemutė, gražiai sudėta, dai- 
liai berniokiškai apsikirpusi. Šukuosena tiko prie švelnių veido bruožų. Vilkėjo 
dryžuota suknele, buvo prisijuosusi gėlėtą prijuostę, o ant kaklo užsikabinusi 
suderintų pagal dydį, formą ir spalvą perlų vėrinį. 

- Ką tu darai, bjaurus berniūkšti? - reikliai paklausė ji. - Gal dabar dirbi 
ligoninėms, parūpini daktarams pacientų su... su tuo daiktu? 

- Miokardo infarktu, - pasakė žilaplaukis ponas, matyt, jos vyras. 

— Taip, per tave visus ištiks tas daiktas, - patvirtino ji. 

— Mama, aš ne... 

— Ojjūs Linas! - ji pertraukė sūnų ir atsisuko į mane. - Dėdė Kekis, tešviečia 

mūsų akyse jo dvasia, dažnai kalbėdavo apie jus. Ar minėdavo mane? Anahi- 
tą? Savo dukterėčią? Farzado mamą? Aršano žmoną? Dėdė sakydavo, kad jūs 
sklandžiai kalbat filosofinėmis temomis. Pasakykit, koks jūsų požiūris į laisvos 
valios ir determinizmo dilemą? 

— Leisk vaikinui atsikvėpti, motin, - tarė Farzado tėvas, spausdamas man 
ranką. - Mano vardas Aršanas. Labai malonu su jumis susipažinti, Linai. 

Paskui jis suraukęs kaktą atsisuko į Farzadą ir perbedė pilnomis meilės 
akimis: 

— O tu, jaunuoli... 

— Aš paaiškinsiu, tėti! Aš... 

— Galėsi paaiškinti, gavęs per užpakalį! - suniurnėjo Anahita. - Galėsi pa- 
aiškinti, kodėl mes kiaurą naktį nė bluosto nesudėjom iš nerimo. Galėsi paaiš- 
kinti, kodėl tavo vargšas tėvas bastėsi gatvėmis antrą valandą ryto, tavęs ieško- 
damas, nes galbūt tave pervažiavo vandenvežis ir paliko griovy sutraiškytą it 
kiaušinį? 

— Mama... 

— Ar žinai, kiek griovių šiame rajone? Tiek, kiek jokiame kitame miesto 
rajone. Ir tavo tėvas apėjo visus aliai vieno, ieškodamas tavo suknežinto it kiau- 
šinis lavono. O tu, begėdi, stovi visų akivaizdoje be mažiausio įdrėskimo? 

— Galėtum bent šlubuoti, - spausdamas ranką Farzadui, tarė kažkoks jau- 
nuolis. - Trupučiuką sudarkytas veidas irgi nepakenktų, na? 

— Mano draugas Ali, - pristatė Farzadas, nutaisęs atgailautojo šypseną; Ali 
buvo tokio pat ūgio, svorio ir maždaug tokio pat amžiaus. 

— As salamu aleikum, - tariau. 

— Va aleikum as salam, Linai, - atsiliepė Ali, spausdamas man ranką. - Svei- 
kas atvykęs į sapnų fabriką. 

— Šį rytą Linas ištraukė mane iš kalėjimo, - paskelbė Farzadas. 

— Kalėjimo! - suspiegė Anahita. - Verčiau jau gulėtum griovy su savo varg- 
šu tėvu. 

— Bet dabar jis namie, motin, - pasakė Aršanas, švelniai stumdamas mus 
prie stalų kairėje milžiniško kambario pusėje. - Ir, galvą guldau, abu vaikinai 
labai alkani. 

- Žarna ryja žarną! - patvirtino Farzadas, taikydamas sėstis prie stalo. 

— Nedrįsk! - pasipiktino kažkokia moteris, griebdama Farzadą už rankovės. 

Ji vilkėjo ryškiaspalviu šalvarkamyzu - žalsvomis siauromis kelnėmis ir pla- 
čia gelsvai oranžine suknele. 

— Tik ne rankomis, ant kurių knibžda kalėjimo mikrobai! Kas žino, kokio- 
mis ligomis tu mus užkrėsi, kol kalbamės. Nusiplauk rankas! 

- Girdėjai, ką ji pasakė! - pritarė Anahita. - Nusiplauk rankas! Jūs, Linai, 
irgi. Jis galėjo jus užkrėsti kalėjimo mikrobais. 

— Taip, ponia. 

— Tačiau turiu iš anksto perspėti, - pridūrė ji, - kad linkstu į determinizmą 
ir ketinu pagaląsti liežuvį, jei jūs už laisvą valią. 

— Taip, ponia. 

- Ir aš rėžiu iš peties, - perspėjo ji. - Kai ginčijuosi dėl filosofijos. 

— Taip, ponia. 

Mudu nusiplovėme rankas atvirosios virtuvės kriauklėje, paskui atsisėdome 
prie ilgo stalo kairėje didžiulio kambario pusėje. Moteris, vilkinti šalvarkamy- 
zu, iškart atnešė mums po dubenį mėsos kvapniame padaže. 

- Paragaukit avienos, jaunuoliai, - pasakė ji ir nutaikiusi akimirką įgnybo 
Farzadui į žandą. - Ak tu, šelmi išdykėli! 

- Jūs net nežinot, ką aš padariau! - pasipiktino Farzadas. 

— Man nėra reikalo žinoti, - pareiškė moteris ir dar kartą įžnybo jam į 
skruostą, palikdama bjaurią žymę. - Tu visada šelmis, kad ir ką darytum. Net 
darydamas gerus darbus esi šelmis, argi ne? 

- Ir įžūlus, - pridūriau aš. 

- Na, apie įžūlumą galėčiau šį bei tą papasakoti, - sutiko Anahita. 

— Ačiū, Linai, - sumurmėjo Farzadas. 

— Nėra už ką. 

Moteris su šalvarkamyzu padabino Farzado skruostą dar viena mėlyne: 

— Tu įžūlus, įžūlus, įžūlus vaikėzas. 

- Čia teta Zahyra, - pasakė Farzadas, trindamas veidą. - Ali mama. 

- Jei mėgstate vegetarišką maistą, - smagiai pasiūlė trečia moteris melsvu 
sariu, - gal norėtumėte paragauti dalo su ročiais. Šviežia. Ką tik pagaminta. 

Ji padėjo ant stalo du mažus dubenėlius geltono kaip šafranas dalo ir išvy- 
niojo iš servetėlės ką tik iškeptų ročių. 

- Valgykit, valgykit! - paliepė ji. - Nesidrovėkit. 

— Čia teta Džaja, - teatrališkai sušnibždėjo Farzadas. - Teta Zahyra varžo- 
si su teta Džaja dėl geriausios virėjos vardo, o mano mama nesikiša. Elkimės 
gudriai. Aš pradėsiu nuo avienos, o tu - nuo dalo, gerai? 

Mudu prisitraukėme arčiau dubenis su maistu ir pradėjom valgyti. Buvo 
labai skanu, šveičiau per abu žandus. Moterys, patenkintos lygiosiomis, supra- 
tingai susižvelgė ir prisėdo prie mūsų. 

Prie ilgojo stalo prisiartino keli suaugusieji ir vaikai. Vieni atėjo iš pirmo 
aukšto butų, o kiti nulipo susijungiančiais lentų klojiniais ir atsistojo netoli 
mūsų arba atsisėdo tolėliau. 

Kai Farzadas godžiai atsikando avienos aštriame padaže, Anahita priėjo jam 
iš užpakalio ir tvykstelėjo per pakaušį, vikriai ir netikėtai it Dilypas Žaibas. Visi 
vaikai aplink mus prajuko ir suprunkštė. 

— Oi! Mama! Ko mušatės? 

- Turėtum valgyti akmenis! - pareiškė ji, mosuodama skiausčia ranka. — 
Akmenis iš griovių, kuriuos apieškojo tavo vargšas tėvas, o ne skanius avienos 
gabaliukus. 

— Dalas irgi skanus, tiesa? - paklausė manęs teta Džaja. 

— O taip, - skubiai atsakiau. 

— Tavo vargšas tėvas kiaurą naktį šliaužiojo po tuos prakeiktus griovius. 

— Gana apie griovius, motin, mieloji, - švelniai paprašė Farzado tėvas. — 
Leisk berniukui papasakoti, kas atsitiko. 

— Vakar vakare buvau „Būgno dūžiuose“, - prabilo Farzadas. 

— O! Kokia muzika grojo? - paklausė daili kokių septyniolikos metų mer- 
gina. 

Ji sėdėjo tolėliau, bet pasilenkė į priekį, kad sugautų Farzado žvilgsnį. 

— Pusseserė Karyna, tetos Džajos duktė, - pristatė Farzadas, nežiūrėdamas 
į ją. - Karyna, čia Linas. | 

— Labas, - droviai nusišypsojo ji. 

- Labas, - atsakiau. 

Suvalgęs daržoves, atsargiai padėjau dubenį į šoną. Teta Zahyra tučtuojau 
vos neišversdama ant kelių įbruko man atliekamą avieną. Čiupau dubenį abiem 
rankomis. 

— Ačiū. 

— Aviena labai sveika, - pamerkė teta Zahyra. - Ypač pykčiui malšinti. 

— Pykčiui. Taip, ponia. Ačiū. 

— Vadinasi, buvai naktiniame klube, - ramiai ištarė Aršanas, - nors aš daug 
kartų perspėjau neiti, sūnau. 

— Kas jam jūsų perspėjimai? —- paklausė Anahita ir vėl žiebė Farzadui per 
pakaušį. 

— Oi! Mama! Liaukitės, jar! 

- Jūsų perspėjimai jam saldūs! Valgo juos kaip saldainius. Niam niam niam! 
Sakiau jums, kad šitam vaikinui reikia operantinio sąlygojimo, bet jūs garbinat 
Šteinerį. Sakyčiau, jūsų sūnus šiąnakt buvo pakankamai apšteinerintas, a? 

- Nemanau, kad galima kaltinti Šteinerio mokyklą, - įsiterpė Džaja. 

— Tikrai, - sutiko Zahyra. - Metodologija gana logiška, na? Mano Suleima- 
nas dar vakar vakare sakė... 

- Ir kai tu buvai naktiniame klube... - kantriai priminė Aršanas. 

- Na, - pralemeno Farzadas, budriai žvairuodamas į motinos ranką, - buvo 
vakarėlis, ir mes... 

- Ar šokot naujus šokius? - paklausė Karyna. - Ar skambėjo dainos iš pa- 
skutinio Mithuno filmo? 

- Galiu tau gauti tos muzikos šią popietę, - atsainiai ištarė Ali, paėmė Far- 
zado paplotį ir atsikando. - Kokios tik nori. Net muzikos iš filmų, kurie dar 
neparodyti. 

— Oho)! - atsiduso mergina. 

- Ir kai tu buvai šiame klube... - atkakliai spyrė Aršanas. 

- Ir kol tu linksminaisi šiame Šteinerio mokyklos naktiniame klube, - įsi- 
terpė Anahita, keldama ranką, - laisvas kaip paukštis, tavo tėvas apžiūrinėjo 
griovius! 

— Ne, - atsiliepė Aršanas, jo užjaučiama kantrybė buvo it templė. - Esu 
beveik įsitikinęs, kad grioviai buvo vėliau, mieloji. Tai kas atsitiko klube, kad 
patekai į kalėjimą? 

— Aš... aš nesu tikras, - tarė Farzadas, suraukdamas kaktą. - Per daug iš- 
gėriau. Atvirai prisipažįstu. Policininkams atėjus uždaryti klubo, kilo ginčas. 
Paskui atsidūriau ant žemės. Turbūt pargriuvau. Tada policininkas spyrė man 
į pakaušį, kaip tik ten, kur jūs man šeriat, mama, ir aš netekau sąmonės. Atsi- 
peikėjau policijos džipe ir buvau užrakintas areštinėje, neleido nei paskambin- 
ti, nei nieko. Kažkas iš valytojų paskambino Kompanijai, Kompanijos žmogus 
paskambino Linui, o Linas atėjo ir mane ištraukė. Jis išsuko mano kailį. Kaip 
čia sėdžiu. | 

- Ir viskas? - paklausė Farzado motina, niekinamai vyptelėdama. - Toks 
tavo didysis nuotykis? 

— Aš nesakiau, kad tai buvo didysis nuotykis! - pasipiktino Farzadas, bet 
motina jau ėjo į virtuvę. 

— Ačiū, Linai, kad parvedėt mūsų berniuką namo, - pasakė Aršanas ir pa- 
lietė man ranką. 

Paskui vėl kreipėsi į Farzadą: 

- Išsiaiškinkim. Policininkas spyrė tau į galvą, kai gulėjai ant žemės. Spyrė 
taip smarkiai, kad netekai sąmonės? 

- Taip, tėti. Aš nieko nedariau. Buvau per daug girtas. Gulėjau ten, kur par- 
griuvau. 

— Žinai to policininko pavardę? - mąsliai paklausė Aršanas. 

- Pravardė - Dilypas Žaibas. Kolabos nuovados seržantas. O kas? 

- Mano tėtis pasius! - tarė Ali. - Pasirūpins, kad šitas Dilypas Žaibas būtų 
atleistas. Sukels ant kojų visą Teisės fakultetą. 


143 


— O mano tėtis įtrauks medikus! - žaibuodama akimis pridūrė Karyna. - 
Pasistengsime, kad šitą policininką ištrenktų iš darbo. 

- Žinoma! - sutiko Džaja. - Pradedam veikti! 

— Galiu pasakyti savo nuomonę? 

Visi atsisuko į mane. 

— Aš gana gerai pažįstu Dilypą Žaibą. Jis sunkiai pamiršta nuoskaudas. Jis 
net kyšius ima nenoriai. 

Patylėjau jausdamas, kad visas būrelis ištempė ausis. 

— Kalbėkite, - tyliai ištarė Aršanas. 

- Policininko ženkliuko jūs iš jo neatimsite. Galėtumėte sukelti jam didelių 
nemalonumų, jis gal net būtų perkeltas kitur, bet ženkliuko iš jo neatimsite. Jis 
per daug žino apie daugybę žmonių. Niekas nesako, kad jis nenusipelnė baus- 
mės, bet jei apsunkinsite jam gyvenimą, anksčiau ar vėliau jis grįš. O grįžęs vėl 
sudrums jūsų laimę. Tikriausiai visam laikui. 

— Sakot, nieko nereikia daryti? - paklausė Ali. 

— Sakau, kad jei užkliudysite šitą vyruką, ruoškitės karui. Įvertinkite jį tin- 
kamai. 

— Sutinku, - tyliai pasakė Aršanas. 

— Ką? - drauge paklausė Ali su Džaja. 

— Farzadui pasisekė. Linas teisus. Galėjo būti daug blogiau. O dabar mums 
visiškai nebūtinas ant slenksčio policininkas sociopatas. 

— Operantinis sąlygojimas vėl pralaimėjo, - tarė Anahita, grįžusi iš virtu- 
vės. - Kodėl jūs, šteinerininkai, amžinai dedat į kojas? 

— Daugiau neik į tą naktinį klubą, Farzadai, - pasakė Aršanas nekreipdamas 
įją dėmesio. - Girdi? Aš draudžiu. 

— Gerai, tėti, - nuleidęs galvą atsakė Farzadas. 

— Tiek to, - tarė Aršanas ir atsistojo nukraustyti stalo. - Jau baigėt valgyti? 

Juodu su Anahita nunešė indus į artimesnę virtuvę ir grįžo su dviem naujais 
dubenimis ir dviem buteliais gaiviųjų gėrimų. 

- Kiaušininis kremas, - tarė Anahita, dėdama indus su saldžiu kremu prieš 
mus. - Kad kraujyje netrūktų cukraus. 

- Ir „Rogers“ avietinis, - pridūrė Aršanas, statydamas tamsiai raudonų gai- 
viųjų gėrimų butelius prie dubenų. - Nedaug gyvenime sunkumų, kurių nega- 
lėtų palengvinti didelė šalto „Rogers“ avietinio stiklinė. Iki dugno! 

— Man patinka interjeras, - tariau. - Kas architektas? Harlanas Elisonas? 

Farzadas atsisuko į tėvą. 

- Jis išgelbėjo man gyvybę, tėti. Šeimos balsavo. Dabar laikas tinkamiausias. 
Ką pasakysit? | 

- Atrodo, taip, - sušnibždėjo Aršanas, dirstelėjęs į kylantį aukštyn Ešerio 
graviūrų vertą kopėčių, netobulų laiptų ir lentinių takų raizginį didžiulėje pu- 
sės varpo pavidalo salėje. 

— Tai reiškia „taip ? - paklausė Farzadas. 

Aršanas permetė koją per suolą, ant kurio sėdėjome, ir atsidūrė tiesiai prieš 
mane. 

- Kaip manot, ką mes čia darome? - paklausė. 

— Atsispirdamas nuo skečiamųjų kopėčių, sakyčiau, kad kažko ieškote. 

- Būtent, - nusišypsojo Aršanas, parodydamas dailius, smulkius, neprie- 
kaištingai baltus dantis. - Suprantu, kodėl patikot dėdei Kekiui. Kaip tik tai 
ir darome. Visa, ką čia matot, yra didžiulio lobio, labai vertingos brangenybių 
skrynios, paieškų padariniai. 

— Kaip... piratų lobių? 

- Iš dalies, - atsakė jis. - Bet pirklio lobis mažesnis ir vertingesnis. 

- Turėtų būti vertingas, šitokia rekonstrukcija. 

— Farzadai, atnešk sąrašą, - paliepė Aršanas. 

Farzadas nuėjo sąrašo, o jo tėvas pradėjo aiškinti: 

— Mano prosenelis buvo klestintis įmonininkas ir sukaupė didžiulį turtą. 
Nors pagal parsų tradiciją jis daug pinigų paaukojo labdarai, vis tiek buvo tur- 
tingesnis už visus to meto pramonininkus ar pirklius. 

Grįžęs Farzadas atsisėdo šalia manęs ant ilgo suolo ir perdavė tėvui sulanks- 
tytą pergamentą. Aršanas uždėjo ranką ant dokumento ir pasakojo toliau: 

- Britai, suvokę, kad valanda muša, kad jų valdžia čia ilgai nebetruks, bėgo 
iš Bombėjaus, kai kurie paknopstomis. Daugelis turtingiausių britų verslinin- 
kų ir jų Žmonų bijojo, kad indai, atgavę nepriklausomybę, jiems žiauriai keršys. 
Paskutinėmis savaitėmis ir dienomis jie paniškai nešė kulnis. 

- Ojūsų prosenelis atsidūrė tinkamoje vietoje tinkamu laiku. 

- Visi žinojo, kad prosenelis turi daugybę grynųjų pinigų, be tų, kurie padė- 
ti į bankus, - tarė Farzadas. 

- Pinigų, kurių kilmė liko neaiški, - pridūrė Aršanas. 

— Ir už tuos nežinia iš kur atsiradusius pinigus, - tariau, - jis supirkinėjo 
bėgančių anglų turtą. 

— Būtent. Bijodami, kad Indijos valdžia paskelbs, jog brangakmenius jie pa- 
vogė ar pagrobė, beje, kai kurie taip ir darė, daugelis britų šoko pardavinėti 
papuošalų už grynuosius. Paskutiniais mėnesiais prieš paskelbiant nepriklau- 
somybę mano prosenelis supirko baisybę brangakmenių ir paslėpė... 

— „kažkur šiuose namuose, - užbaigiau sakinį. 

Aršanas atsiduso ir nužvelgė lentinius takus ir kambarį apipynusius vamz- 
džius. 

- Ir jokių užuominų, kur paslėptas lobis? 

— Nė žodžio, - atsiduso Aršanas, išskleisdamas tarp mūsų pergamentą. — 
Dokumente, kurį radome senoje knygoje, labai smulkiai aprašyti brangakme- 
niai, kiek jų, kokie, aprašyta net skrynia, kurioje jie laikomi, bet jokios užuo- 
minos kur. Mano proseneliui priklausė visi trys šio kvartalo namai, būdamas 
gyvas, jis gyveno ir dirbo visuose. 

- Ir jūs pradėjote ieškoti. 

— Mes apvertėme aukštyn kojomis visus kambarius, patikrinome visus bal- 
dus, ieškodami slaptų stalčių. Paskui ėmėme ieškoti slaptų plokščių sienose, 
slaptų stumdomųjų durų... Nieko neradę supratome, kad reikia griauti sienas. 

— Pradėjome nuo savo namo vidinių sienų, - tarė Anahita, kai Karyna pa- 
dėjo prieš mane kaulinio porceliano puodelį su arbata. - Bet paskui, kai pra- 
dėjom ardyti tą daiktą... 

— Bendrą sieną, - padėjo jai Aršanas. 

— Taip, kai pradėjom ardyti tą daiktą, pas mūsų kaimynus, Chanus, ėmė 
kristi daiktai. 

— Pirmiausia mano mėgstamiausias laikrodis su paveikslu, - gailiai pasakė 
Zahyra. - Jame buvo pavaizduotas krioklys, ir atrodė, kad vanduo visą laiką 
bėga. Laikrodis nukrito ir sudužo į milijoną šukių. Tokio gero neradau iki 
šiol. 

— O kai Chanų namuose ėmė kristi daiktai, jie atėjo čia ir paklausė, ką mes 
darome. 

- Tėtis pašoko iki lubų, - tarė jaunasis Farzado draugas Ali. 

-— Tiesiogine prasme - vargu, - pajuokavo Farzadas. 

— Mūsų šeimos visada draugavo, - tarė Ali. - Dėdė Aršanas ir teta Anahita 
nusprendė papasakoti mano tėčiui, ką daro, ir pasiūlė drauge ieškoti lobio. 

— Manėme, kad galbūt prosenelis paslėpė brangakmenius bendroje sieno- 
je, - pridūrė Aršanas. - Jo laikais šie namai buvo daug kartų atnaujinami ir 
perstatomi, bet negalėjome laužti sienų be Chanų sutikimo. 

— Tą vakarą mano Suleimanas grįžo namo iš jūsų, - tarė teta Zahyra, - ir 
susodino visą šeimą pasitarti. Papasakojo mums apie lobį ir pasiūlymą, nors 
tada reikėtų išgriauti sieną tarp mūsų namų. Visi šaukėm vienas per kitą kaip 
pamišėliai! 

- Linksma buvo, - pridūrė Ali. 

— Ir ginčijomės, - tarė Zahyra. - Bet, pasikalbėję iš širdies, galop nuspren- 
dėme sutikti ir jau kitą dieną pradėjom griauti sieną. 

- Bet lobio ten nebuvo, - pasakė dailioji Karyna. - Bent kol kas neradom. 
Todėl į šį turgų įsitraukė mano tėtis. 

- Aršanas su Anahita pakvietė mus pasikalbėti, - paaiškino Džaja ir nu- 
sišypsojo prisiminusi. - Atėję pamatėme visus Daruvalas, visus Chanus ir 
išgriautą vidų. Paskui jie pasiūlė prisidėti, nes manė, kad lobis gali būti ben- 
droje sienoje iš kitos pusės. O norėdami apieškoti viršutinius aukštus, turėjo 
gauti mūsų sutikimą. Mano vyras Rahulis sutiko iškart. Jam galva pramušta 
nuotykiams. 

- Jis slidinėja, - tarė Karyna. - Sniege. 

Visi stebėdamiesi pakraipė galvas. 

- Ir jūs visiškai įsitikinę, kad lobis tikrai yra čia? 

- Kaip čia sėdžiu, - tarė Farzadas. - Neradę lobio antroje bendroje sienoje, 
ėmėmės aukštų perdangų. Jis čia, ir mes jį rasim. 

— Panašu į beprotnamį normaliems žmonėms, - baigė pasakojimą Kary- 
na. - Kuriame drauge gyvena trys laimingos šeimos, viena hinduistų, viena 
musulmonų ir viena parsų. 

Trijų gausių šeimų, išpažįstančių skirtingus tikėjimus, nariai gūžtelėjo pe- 
čiais ir nusišypsojo. 

- Čia nėra nei pirmo, nei paskutinio, - tyliai ištarė Aršanas. - Tai visų ben- 
dras reikalas. Susitarėme padalyti lobį į tris lygias dalis, kiekvienai šeimai po 
tiek pat. 

— Jei jį rasit, - tariau. 

— Kai rasim, - pataisė mane keletas balsų. 

- Ir kiek jau laiko tai trunka? 

- Beveik penkerius metus, - atsakė Farzadas. - Pradėjome ieškoti iškart, kai 
radome pergamentą. Po metų prisidėjo Chanai, o dar po šešių mėnesių - Mal- 
hotros. Per tą laiką, kol ieškome, aš baigiau universitetą, padirbėjau Volstrite 
ir grįŽau. 

— Bet tai nėra mūsų pagrindinis darbas, - tarė Karyna Malhotra. - Mano tė- 
tis - gydytojas. Ali tėtis, dėdė Suleimanas, dėsto teisę Bombėjaus universitete. 
Dėdė Aršanas - architektas, todėl namai po visų pertvarkų dar nesugriuvo. O 
visi tie, kurie nedirba arba nesirūpina vaikais, studijuoja. 

— Lobio dažniausiai ieškome naktį ir per šventes, - pridūrė Ali. - Arba pa- 
siėmę poilsio dieną, kaip dabar, nes visi baisiai nerimavo dėl dingusio Farzado. 
Ačiū už atostogas, pusbroli. 

- Nėra už ką, - nusišypsojo Farzadas. 

- O virtuves turime dvi, - pergalingai pareiškė Anahita. - Vegetarišką ir 
nevegetarišką, taigi sunkumų nekyla. 

- Tikrai, - pritarė teta Džaja. - Žinot, daugybė bendruomenių nesutarimų 
kyla dėl gobhi ir gošt, žiedinių kopūstų ir kebabo. Jei virtuvės dvi, visi valgo, ką 
nori, ir viskas labai... | 

— Gerai, - užbaigė Anahita, ir moterys nusišypsojo viena kitai. 

- Ir mes visi įsipainioję, viskas arba nieko, - pridūrė Ali, - taigi neturim dėl 
ko ginčytis. 

- Išskyrus filosofiją, - paprieštaravo Anahita. 

— Labai įdomu... - prabilau, bet mane nutraukė Farzadas: 

— Ar nesakiau, kad bus įdomu? 

— A... aha. Bet dar nepriėjome iki tos vietos, kai man paaiškėja, kodėl tu apie 
tai pasakoji. 

- Mums iškilo sunkumų, - paprastai pasakė Aršanas, širdingai suraukęs 
kaktą ir žiūrėdamas man tiesiai į akis. - Ir tikėjomės, kad tu padėsi. 

— Gerai. Sakykit. 

- Prieš kelias savaites čia užsuko municipaliteto inspektorius, - tarė Ali, - ir 
pamatė mūsų darbą. 

- Be abejo, jis nežino, ką darome, - pridūrė Farzadas. - Mes jam pasakėme, 
kad darome kapitalinį remontą ir įsirengsime butus. 

— Visų pirma, kas jį čia atnešė? - paklausiau. 

— Manau, užsiundė kaimynas iš gatvės galo, - paaiškino Aršanas. - Prieš 
kelis mėnesius pamatė, kaip mums atvežė sunkių plieninių sijų, kuriomis pare- 
miame arkas, ardydami sienas. 

- Prieš kelerius metus jis bandė nusipirkti mūsų namą, - tarė Anahita. - Tas 
nedorėlis išbandė viską. Kai atsisakėme, įsiuto kaip nuplikyta katė. 

— O nuskriausi katę - prisišauksi bėdą, - išmintingai linkčiodama pasakė 
Zahyra. 

- Čia palyginimas... vis tiek? - rimtai paklausė Anahita. 

— Aš tik sakau, kad su katėmis reikia būti apdairiems. Turbūt net su palygi- 
nimais. 

Visas būrelis palinkčiojo. 

— Apie kates nebekalbėsim, pasakykit, ko jums reikia iš manęs, - prabilau 
po valandėlės tylos. 

- Statybos leidimo, - pasakė Aršanas, grįžęs į dabartį. - Municipaliteto pa- 
reigūnas po ilgų derybų sutiko paimti kyšį ir leisti mums tęsti... renovaciją. Bet 
jis reikalauja tikro statybos leidimo arba velniškai geros klastotės. 

— Kad apsidraustų, - paaiškino Ali. 

- Jis negali suklastoti leidimo ir negali jo pavogti, - pridūrė Farzadas. - Bet 
jei mes jį suklastosime, jis pažadėjo, kad niekas nesigilins. 

- Jei jūs galėsit suklastoti, Linai, - pataisė jį Aršanas. 

- Taip, jei jūs galėsit jį suklastoti, inspektorius pasirašys ir duos mums ra- 
mybę, o mes toliau ieškosime lobio. Jokių kliūčių. Kaip čia sėdžiu. 

— Taigi padėtis tokia, - atsiduso Aršanas, atsiremdamas alkūnėmis į ilgąjį 
stalą. - Jei negalėsit mums padėti, teks liautis. Jei galėsit padėti, ieškosime to- 
liau, kol rasime lobį. 

- Pats gali padirbti tuos dokumentus, - tariau Farzadui. - Tu puikiai dirbi. 
Manęs tau nereikia. 
ryšių municipalitete. O antra, fabriko darbuotojai neatliks tokio užsakymo, jei 
jį duosiu aš, ir turbūt praneš Sandžajui. Antra vertus, jūs... 

- Kodėl aš visada antra vertus? 

- Jūs tai galit padaryti nepastebimai arba leisti man padaryti, nes esat fabri- 
ko viršininkas, - neatlyžo Farzadas. - Jums padedant, galima suklastoti leidi- 
mą, ir niekas nesužinos. 

— Gal mano klausimas jums pasirodys keistas, - tariau apžvelgdamas lūkes- 
tingus veidus, spoksančius į mane, - bet būtų dar keisčiau, jei nepaklausčiau. 
Kodėl jūs manote, kad padėsiu ir nepranešiu Sandžajui? 

— Pagrįstas klausimas, - pripažino Aršanas, - ir, tikiuosi, neįsižeisit, jei pa- 
sakysiu, kad jis šiame kambaryje užduodamas ne pirmą kartą. Svarbiausia, kad 
mums reikia jūsų pagalbos, ir mes manome, jog galime jumis pasitikėti. Dėdė 
Kekis buvo apie jus puikios nuomonės. Jis ne kartą mums pasakojo, kad buvote 
su Kadarbhajumi iki galo ir kad esate garbingas žmogus. 

Žodis „garbingas“ nudiegė man per paširdžius, juo labiau kad jie prašė šį 
bei tą nuslėpti nuo mano viršininko, Sandžajaus. Bet jie man patiko. Jau dabar 
patiko labiau už Sandžajų. Be to, Sandžajus pakankamai turtingas. Jam nerei- 
kia jų lobio, jei jie kada nors jį ras. 

- Popierius sutvarkysiu šią savaitę, - tariau. - Sandžajui pasakysiu, kad da- 
rau paslaugą draugui, juk taip ir yra. Turėjau neoficialių užsakymų ir anksčiau. 
Bet norėčiau, kad daugiau niekas nieko nežinotų. Nenoriu apie tai išgirsti iš 
Sandžajaus, Farzadai. Aišku? 

Būrelis pratrūko ploti ir džiūgauti. Keli pripuolė prie manęs, tapšnojo per 
nugarą, spaudė glėbyje ir kratė ranką. 

- Labai jums ačiū! - tarė Aršanas, linksmai šypsodamasis. - Mes labai ne- 
rimavome dėl municipaliteto. Tai pirma rimta kliūtis mūsų veiklai. Mes... mes 
taip mėgaujamės lobio paieška ir... ko gero, nebežinotume, kaip gyventi, jei 
municipalitetas mums uždraustų toliau dirbti. 

- Ir mes neprašom dirbti veltui, - pridūrė Farzadas. - Pasakykite jam, tėti! 

- Jei sutiksit, siūlome vieną procentą lobio, - tarė Aršanas. 

- Jei rasit, - nusišypsojau. | 

— Kai rasim, - pataisė mane keletas balsų. 

— Kai rasit, - sutikau. 

— O dabar gal dar truputį dalo su ročiais? - paklausė Džaja. 

- Ir vieną kitą kąsnelį vištienos? - pasiūlė Zahyra. 

— Ir mažutį sumuštinį su kiaušiniais ir kariu, - nenusileido Anahita, - su 
didele stikline avietinio gėrimo. 

— Ne, ne, ačiū, - skubiai atsisakiau stodamasis ir traukdamasis nuo stalo. - 
Pilvas vis dar pilnas. Gal kitą kartą. 

— Būtinai kitą kartą, - tarė Anahita. 

- Žinoma, būtinai. 

— Ašjus palydėsiu, - pasakė Farzadas, kai pasukau prie ilgosios užuolaidos, 
slepiančios namo priekinę dalį. Sa mumis iki durų ėjo visas būrelis. 

Atsisveikinau, vieniems paspausdamas ranką, kitus apkabindamas, ir su 
Farzadu nužingsniavau vestibiuliu į gatvę. Ją buvo nuplovusi liūtis, bet debe- 
sys praslinko, ir skaisti saulė garino drėgmę nuo kiekvieno veidrodiško pavir- 
šiaus. 

Kažkodėl iš pirmo žvilgsnio gatvė pasirodė nepažįstama ir svetima, lyg keis- 
tas milžiniškos varpo pavidalo salės lentinių takų ir tunelių kosmosas būtų 
tikrasis pasaulis, o švytinti, garuojanti gatvė - iliuzija. 

— Aš... aha... viliuosi, kad mano trenkta šeima jūsų nepribloškė, - sumur- 
mėjo Farzadas. 

— Nė kiek. 

— Nemanot, kad... tai šiek tiek beprotiška, na? Tai, ką mes darome? 

- Kiekvienas ko nors ieško. O jūsiškiai iš pažiūros visi laimingi. 

— Taip, - skubiai sutiko jis. 

— Kokiam bepročiui gali nepatikti laimingi žmonės? 

Jaunasis parsas staiga nerangiai čiupo mane į glėbį. 

- Žinot, Linai, - tarė jis mane paleidęs, - tiesą sakant, norėjau jūsų paprašyti 
dar kai ko. 

— Dar vienas prašymas? 

— Taip. Jeigu kada nors gautumėt tos mergaitės telefono numerį, tos gražuo- 
lės žavesio pilnomis akimis, tos Divjos, tos, kurią šį rytą sutikome prie nuova- 
dos... 

— Ne. 

— Ne? 

— Ne. 

— Tikrai ne? 

— Ne. 

- Bet... 

— Ne, - švelniai atsakiau šypsodamasis, nes jis suglumęs suraukė kaktą. 

Farzadas papurtė galvą, nusisuko ir grįžo į pastato, avilio, namo vidų. Aš 
atsigręžiau į saulę ir valandėlę stovėjau lietumi kvepiančioje gatvėje. 

Be abejo, pinigai - irgi narkotikas, bet dėl Farzado didžiosios šeimos aš ne- 
sijaudinau. Jie nebuvo pametę galvų. Dar ne. Taip, jie išgriovė sienas, bet jas 
pakeitė bendra erdvė, kuria visi dalijosi. Jie apvertė savo gyvenimą aukštyn 
kojomis, bet tai buvo nuotykis, vidinė kelionė. Jie įprasmino svajonę, kuria 
gyveno. Jiems tai vis dar buvo pramoga, todėl jie man ir patiko. 

Stovėjau, atsukęs veidą saulei, iš pažiūros ramus, labai ramus, bet siela ver- 
kė. Kartais svetimos meilės atspindyje pamatyta netektis tampa nepakeliama: 
per sunku vėl išvysti tai, ką turėjai ir nebeturi. 

Šeima, namai: trumpi žodžiai, it sala iškylantys per žemės drebėjimus širdy- 
je. Netektis, vienatvė: trumpi žodžiai, užtvindantys vienišių slėnius. 

Dabarties saloje, užburtoje ištarto vardo: Karla, pamažu nyko Liza. Karla. 

Kvailystė bandyti pamilti, kai žmogus, kurį iš tikrųjų myli, žmogus, kurį 
mylėti gimei, klaidžioja to paties miesto labirinte. Bandyti pamilti yra kvailystė 
iš nevilties. Meilė nebando; meilė skubi ir neišvengiama. Ištartas Karlos vardas 
buvo vidinė ugnis, ir širdis man be perstojo tai priminė. 

Mudu, Karla ir aš, likome gyvi sudužus laivui, abu buvome tremtiniai. Liza 
ir kiti puikūs žmonės, kuriuos mudu mylėjome ar bandėme pamilti, atplaukė 
į salos miestą savo noru, išskleidę svajonių bures; mudu su Karla iššliaužėme į 
krantą iš laivų, kuriuos paskandinome patys. 

Aš buvau palaužtas. Aš buvau vienišas ir sugniuždytas. Gal Karla irgi, sa- 
vaip. 

Pažvelgiau į pasmerktą namą: atskiri įėjimai iš lauko, bendras gyvenimas 
viduje. Ar jie ras lobį, ar neras, tai jau buvo stebuklas, išklausyta malda. 

Aš vėl atsisukau į audros išblukintą saulės šviesą ir grįžau į tremtinių pasau- 
lį - savo namus. 

ŠEŠIOLIKTAS SKYRIUS 


Nuo Farzado namų motociklu įsukau į platų bulvarą su skiriamąja juosta, ve- 
dantį salos miesto pakrante į šiaurę. Temdydami gatvę virš galvos tirštai spie- 
tėsi primirkę lietaus debesys. 

Važiuodamas pro plačią įlankėlę užuovėjoje, sulėtinau greitį. 

Į krantą smulkiam remontui buvo ištrauktos ilgos medinės spalvingos žvejų 
valtys, nudažytos mėlynai, raudonai ir žaliai. Menkutės žvejų lūšnelės šliejosi 
viena į kitą, plastiko lakštai prie rievėtos skardos stogų buvo prispausti plyto- 
mis ir betono gabalais, kad jų nenuneštų stiprūs vėjai. 

Tarp medinių karčių buvo ištempti tinklai, ir vyrai su nailono ritėmis užtai- 
sinėjo skyles, kaišiodami siūlus pro nertas kilpas. Smėlyje žaidžiantys vaikai, ne- 
kreipdami dėmesio į artėjančią audrą, vaikėsi vienas kitą tarp valčių ir tinklų. 

Nuo aušros mažutė įlankėlė buvo svarbi vietos žvejų bendruomenei. Po 
vidurnakčio ji, nors mažutė, tapdavo svarbi vietos kontrabandininkų ben- 
druomenei, greitomis valtimis atgabendavusiai cigarečių, viskio, valiutos ir 
narkotikų. 

Kaskart važiuodamas pro smėlėtą paplūdimį apžvelgdavau jį, ieškodamas 
pažįstamų veidų ir neteisėtos prekybos ženklų. Nebuvau asmeniškai suintere- 
suotas, įlankoje tvarkėsi Farydas Organizatorius, pelnas ir galimybės buvo jo. 
Mane skatino profesinis smalsumas. 

Mes, juodosios rinkos vertelgos, žinojome visas Pietų Bombėjaus vietas, ku- 
riose klesti nusikalstamumas, ir kaskart, važiuodami pro šalį, visi slapta kreip- 
davom į jas akis. „Mes, nusikaltėliai, kadaise glaudėmės urvuose ir tamsybė- 
se, - kartą pasakė Didjė, - ir mus tokios vietos vis dar siaubingai traukia.“ 

Dirstelėjau atgal, į plačiąją gatvę su skiriamąja juosta, ir pamačiau kita puse 
važiuojančius tris motociklininkus. „Skorpionai“. Vidurinis buvo Danda. Paži- 
nau dar vieną, Hanumaną, dičkį, kuris mane profesionaliai aptalžė sandėlyje. 

Sustabdžiau motociklą, perjungiau pavarą į neutralią ir pasukau užpakali- 
nio vaizdo veidrodėlį taip, kad juos matyčiau. „Skorpionai“ sustojo prie švieso- 
foro netoli manęs. Veidrodėlyje mačiau, kaip jie tariasi, ginčijasi, paskui apgrę- 
žia motociklus ir lekia prie manęs. Atsidusau ir nuleidau galvą. 

Nenorėjau muštis, bet buvau savo teritorijoje ir bėgdamas galėjau atkreip- 
ti jų dėmesį į kurią nors Kompanijos įmonę. Be to, buvau pernelyg išdidus, 
o draugai gangsteriai vos už kelių gatvių, nenorėjau, kad jie pamatytų, kaip 
„skorpionai“ mane vejasi. 

Įjungiau pavarą, atleidau sankabą, taukštelėjau per droselį ir staiga apgrę- 
žiau motociklą. Padidinau greitį ir nušvilpiau prie besiartinančių „skorpionų“ 
draudžiama perskirtos gatvės puse. 

Neturėjau ko prarasti. Jų trys, gal antpuolis nepavyks, bet aš šiaip ar taip 
įkliuvau. Krisdavau nuo motociklų ir anksčiau ir mieliau rinkausi avariją 
negu skerdynes. O mano motociklas visur buvo su manimi iki galo, kaip ir 
aš su juo. 

Matyt, jie turėjo ką prarasti, o gal jų motociklai nebuvo tokie ištikimi: pa- 
skutinę akimirką visi pasuko savo ratus į šoną. 

Du nutarškėjo sukdamiesi įviju lanku, nes bandė suvaldyti motociklus. Tre- 
čiojo motociklas parvirto, nušliuožė į pakelę ir trenkėsi į sieną. 

Staiga paspaudžiau stabdį, apsukau pusratį, braukdamas batu per slidų ke- 
lią, pastačiau motociklą ant šoninės kojelės ir išjungiau variklį. 

Nukritęs motociklininkas sunkiai atsistojo. Tai buvo Danda, o aš neturėjau 
losjono po skutimosi. Tvojau jam kumščiu iš kairės, iš dešinės ir vėl parbloš- 
kiau jį ant žemės. 

Kiti „skorpionai“ numetė motociklus ir puolė mane. Man pagailo jų moto- 
ciklų. 

Išsilenkdamas, vengdamas smūgių ir kumščiuodamas kur tik galėjau, aš gy- 
niausi nuo dviejų „skorpionų“ pakelėje prie kaip pakliuvo suverstų motociklų. 
Automobiliai pravažiuodami sumažindavo greitį, bet niekas nesustojo. 

Atsipeikėjęs Danda šoko prie mūsų. Jis prasmuko pro sėbrus ir griebė man 
už liemenės, kad neprarastų pusiausvyros. 

Paslydau ant šlapios gatvės ir griuvau aukštielninkas. Danda užvirto ant 
manęs urgzdamas kaip žvėris. 

Jis muistėsi man prie galvos bandydamas įkąsti. Pajutau prie kaklo jo lūpas, 
šlapią liežuvį, buką galvos gumbą: jis siekė dantimis mano gerklės. 

Pirštais buvo įsikibęs man į liemenę. Negalėjau jo numesti. Kiti du „skor- 
pionai mane spardė stengdamiesi nepataikyti Dandai. Jiems nesisekė, porą 
kartų jie įspyrė Dandai. Šis, regis, nieko nejuto. 

Nebuvau nei sužeistas, nei smarkiai užgautas. Nugara jutau prie žemės spau- 
džiamus du savo peilius. Laikiausi vienos taisyklės: išsitraukti peilį tik tada, kai 
priešininkas ginkluotas arba mano popieriai visai prasti. 

Man pavyko apsiversti, ištraukti iš Dandos gniaužtų savo liemenę ir atsisto- 

ti. Reikėjo gulėti. Už manęs buvo Hanumanas. Jis iš užpakalio galinga ranka 
suspaudė man kaklą ir ėmė smaugti. | 

Danda vėl puolė mane ir pabandė prikišti galvą arčiau. Kandžiotojas. Paži- 
nojau vieną kalėjime: įpykęs jis šokdavo kandžiotis, ir kiekvienas, kurį užpul- 
davo, pasigesdavo gabalėlio kūno. Viena auka išmušė jam dantis, ir visi gavom 
ramybę; troškau tą patį padaryti Dandai. 

Prisispaudęs prie manęs, jis pakišo galvą po Hanumano alkūne ir dantimis 
įsikirto man į ranką. Negalėjau jam trenkti taip, kad liautųsi. 

Tada griebiau Dandai už ausies ir smarkiai trūktelėjau. Pajutau, kaip lezgelis 
atitrūksta nuo galvos. Jis nustojo kąsti, aš nustojau plėšti, jis suspiegė ir atšoko 
susiėmęs už kruvinos žaizdos. 

Užlaužęs ranką, pabandžiau įbrukti ją tarp Hanumano ir savęs. Norėjau pa- 
siekti vieną iš peilių ar jo kiaušus, tiko ir tas, ir tas. 

Mane puolė trečiasis. Įsiutęs ėmė daužyti man galvą ir per arti priėjo. Spy- 
riau jam į kiaušus. Krito it pašautas. 

Suėmiau peilio rankeną, bet mano kaklą užspaudė tamsos ranka. Ištraukiau 
peilį ir bandžiau durti stambiajam vyrui į koją. Nepataikiau. Peilis nuslydo į 
šoną. 

Pabandžiau vėl. Nepataikiau. Paskui geležtė surado mėsą ir negiliai įpjovė 
Hanumanui į šlaunį. Jis krūptelėjo. 

To pakako įkvėpti. Dūriau vėl ir suvariau geležtę jam į šlaunį. Dičkis staiga 
pasviro, ir aš paleidau peilį. 

Ranka spaudė taip pat stipriai. Kaip buvau išmokęs, kad ne taip greitai už- 
dusčiau, įbrukau smakrą į jo alkūnės linkį. Tuščias darbas. Pajutau, kad pra- 
randu sąmonę. 

Kaip per miglą išgirdau griausmingą balsą, šaukiantį mane vardu. Pasukau 
galvą, kiek leido Hanumano rankos raumenys ir kaulai. Vėl išgirdau balsą. 

- Dabar nusigręžk, vaikine, - tarė kažkas. 

Išvydau į mane iš dangaus lekiantį kumštį. Jis buvo milžiniškas, tas kumštis, 
didelis kaip pasaulis. Bet, užuot trenkęs man į veidą, jis žiebė kažkur kitur, taip 
arti, kad smūgis supurtė ir mane. Kumštis trenkė dar kartą, ir dar. 

Ranka aplink mano kaklą atsigniaužė, Hanumanas suklupo ir žnektelėjo 
kniūbsčias, lyg jo galva būtų švininė. 

Nusiritau ir atsistojau, ruošdamasis kovai, laikydamas kumščius prie veido, 
kosėdamas ir gaudydamas orą. Apsižvalgiau. Prie parkritusio Hanumano su- 
kryžiavęs rankas stovėjo Konkanonas. 

Jis man nusišypsojo ir perspėdamas linktelėjo. 

Skubiai apsisukau. Danda - krauju pasruvusiais dantimis, krauju pasruvu- 
siomis akimis ir krauju pasruvusia ausimi. O aš neturiu losjono. 

Jis paklaikęs trenkė man kumščiu tikėdamasis parblokšti. Nepataikė. Aš 
tvojau į žaizdą, ten, kur ant odos dryželio vos laikėsi apdraskytas ausies lezge- 
lis. Jis suspiegė, ir prapliupo lyti. Staiga permirkome iki siūlo galo. 

Danda, susiėmęs už ausies, nubėgo, nuo jo marškinių sruvo raudonas lietus. 
Atsisukau ir pamačiau Konkanoną, spiriantį kitam bėgančiam „skorpionui“. 
Vyrukas aiktelėjo ir sykiu su Danda nuklupiniavo prie taksi aikštelės. 

Suaimanavo lietaus atgaivintas Hanumanas. Jis ropomis atsiklaupė, svirdu- 
liuodamas atsistojo ir suvokė likęs vienas. Valandėlę svyravo. 

Atsisukau ir dirstelėjau į Konkanoną. Airis šypsojosi sukandęs dantis. 

— O Viešpatie, - tyliai ištarė, - paversk šį tipą tokiu kvailiu, kad jis nenorėtų 
pabėgti. 

Hanumanas svirduliuodamas nušlubavo paskui draugus. 

Mano peilis gulėjo lietuje, vis dar kraujuodamas ant asfalto. Kažkur plačio- 
sios gatvės gale „skorpionai“ sugriuvo į taksi, ir šis iššvilpė iš aikštelės. Pakėliau 
peilį, nuvaliau ir įsikišau į makštis. 

- Davėm malkų! - Konkanonas džiūgaudamas pliaukštelėjo man per petį. - 
Eime apsipūsti. 

Nenorėjau, bet buvau jam skolingas, labai skolingas. 

- Gerai. 

Po labai dideliu medžiu netoli nuo tos vietos, kur stovėjome, buvo arbatinė. 
Įstūmiau motociklą į sausą vietą po vainiku. Arbatos kioskelio savininkas pa- 
siūlė skudurą, ir aš motociklą nušluosčiau. Paskui pasukau atgal į gatvę. 

— Kur tu, po perkūnais, eini? 

— Po valandėlės grįšiu. 

- Mes čia tik kultūringai išgersime arbatos, Australijos barbare. 

- Po valandėlės grįšiu. 

„Skorpionų“ palikti motociklai, varvėdami benzinu ir alyva, tebegulėjo ša- 
likelėje lietuje. Pakėliau juos, pastačiau ant šoninės kojelės prie akmeninės sie- 
nos ir grįžau pas Konkanoną kaip tik tada, kai buvo atnešta arbata. 

— Tau pasisekė, kad aš pasirodžiau, - tarė jis, gurkštelėjęs arbatos iš stiklinės. 

— Būčiau susitvarkęs. 

— Kur ne, - nusijuokė jis. 

Pažvelgiau į jį. O juk vyrukas velniškai teisus. 

— Kur ne, - nusijuokiau. - Tu iš tikrųjų trenktas pasiutėlis airis. Beje, ką tu 
čia veiki? 

— Netoli nuo čia buvo mano mėgstamiausia hašo krautuvėlė, - atsakė jis, 

rodydamas nykščiu per petį Kaf Paredo pusėn. - Bet kažkas išmetė vieną žmo- 
gų iš gretimo namo, ir šis žnektelėjo tiesiai ant parduotuvėlės. Ir ant Puikiojo 
Patelio, jos savininko. 

— Negali būti. 

- Buvo ir pliusų - vienas liūdnai pagarsėjęs dainininkas irgi nukentėjo, taigi 
sutaupiau krūvą pinigų. Nuolat jam mokėdavau. Tai buvo vienintelis būdas 
užkimšti jam gerklę, kad nebedainuotų. Apie ką aš kalbėjau? 

— Pasakojai man, ką čia veiki. 

— O, tu gal manai, kad aš tave sekiau? Taip? - paklausė Konkanonas. - Esi 
labai geros nuomonės apie save, jaunuoli. Aš čia tik perku hašą. 

— Aha. 

Prabėgo šiek tiek laiko. Mus, žmones, galvojančius apie skirtingus dalykus, 
gaubė keista mąsli tyla. 

— Kodėl tu man padėjai? 

Iš veido atrodė, kad jis nuoširdžiai įsižeidė. 

— Kurių velnių vienam baltajam nepadėti kitam baltajam sumautoje lauki- 
nių skylėje? 

— Nesikartok. 

— Gerai, gerai, - skubiai ištarė jis, raminamai dėdamas ranką man ant ke- 
lio. - Žinau, kad tu minkštaširdis. Žinau, kad tu gailestingas. Čia ir visas grožis, 
štai taip. Tu užjauti net motociklus, tepasigaili tavęs Dievas. Bet tau nepatinka 
mano tiesmuka kalba. Tau nepatinka, kai daiktai vadinami tikraisiais vardais, 
ar tai būtų laukinis, ar debesėlis šikninis. 

— Manau, tai jau išsiaiškinome, Konkanonai. 

- Išklausyk mane, brolau. Žinau, kad užgaunu tavo jautrią sielą. Supran- 
tu. Tikrai. Man nepatinka ši tavo savybė, ir aš jos negerbiu. Pasakysiu tiesiai: 
gerumo gerbti negali. Bent jau nuoširdžiai. Supranti, apie ką aš kalbu. Sėdėjai 
„lombarde“, neteisuolių pusėje, kaip ir aš. Bet tu likai gailestingas, nors esi pa- 
našesnis į mane labiau negu manai. 

— Konkanonai... 

— Palauk. Dar nebaigiau. Užuojauta - labai keistas dalykas. Ji plaukia iš šir- 
dies gelmių. Žmonės iškart ją pažįsta, nes jos nesuvaidinsi. Aš žinau. Bandžiau. 
Siaubinga. Pabandęs susirgau. Kad pasveikčiau, teko vėl tapti savimi, beširdžiu 
šiknium. Matai, iš tiesų aš esu beširdis šiknius, bet tikri dalykai, net tie, kurių 
nemėgstu, mane traukia. Supranti, apie ką kalbu? 

— Tu manęs visiškai nepažįsti, - tariau žiūrėdamas jam į akis. 

- Klysti, - nusišypsojo jis. - Aš jau kuris laikas Bombėjuje. Praėjus kelioms 
dienoms po atvykimo išgirdau du įtartinus tipus minint tavo vardą opijaus 

rūkykloje. Paskui vėl jį išgirdau, dukart, su nedidele pertrauka. Iš pradžių ma- 
niau, kad kalbama apie du užsieniečius, kol supratau, kad Linas ir Šantara- 
mas - vienas ir tas pats neišauklėtas nenaudėlis. Tu. 

— Vadinasi, tu mane sekei. 

— Aš to nesakiau. Aš sakiau, kad susidomėjau. Pasidomėjau. Susipažinau 
su žmonėmis, kuriuos tu pažįsti ir su kuriais turi reikalų. Aš net tavo merginą 
pažįstu. 

— Ką? 

- Ji tau nesakė, kad mudu pažįstami? 

Jis išsišiepė. Ta šypsena man ėmė nebepatikti. 

- Įdomu, kodėl ji tau nepasakė? Gal aš jai patinku. 

— Ką tu, po perkūnais, pliauški? 

- Didelio čia daikto, - tarė jis. - Susipažinome dailės parodoje. 

Kilstelėjau antakius, ir jis užsiplieskė: 

— O, aš juk griozdas iš Šiaurės Airijos, nusimanantis tik apie bulves. Menas 
ne mano nosiai. Tiesa? 

— Eik prie reikalo. 

- Kokio reikalo, jaunuoli? Susipažinau su Liza - juk toks jos vardas? - paro- 
doje. Pasikalbėjome, štai ir viskas. 

- Ko tau iš jos reikia? 

- Klausyk, aš net nežinojau, kad ji - tavo mergina, kol vienas iš jos draugų 
nepaminėjo tavo vardo, tada sumečiau, taip sakant. Prisiekiu. 

- Laikykis nuo jos atokiau, Konkanonai. 

— Kodėl? Aš jai, rodos, patikau. Mes pajutom vienas kitam šiokį tokį palan- 
kumą. Man ji nuoširdžiai patiko. Vieną gražią dieną ji tave paliks, bet neabejo- 
ju, kad pats tai supranti, tiesa? 

- Gana, - tariau stodamasis. 

- Luktelėk valandėlę! — paprašė jis, irgi atsistojęs, ir atsargiai palietė man 
ranką. - Prašau. Aš nenoriu su tavimi vaidytis, brolau. Nenorėjau... turiu ome- 
ny... aš neketinau sugadinti tau nuotaikos. Tiesiog toks mano būdas. Suprantu, 
kad ne stebuklas. Tikrai suprantu. Bet kitaip elgtis nemoku. Tą patį anksčiau 
sakiau apie tave. Net jei tau tai nepatinka, matai, kad aš neapsimetinėju. Taip 
atrodo nuoširdumas. Aš iš tiesų neketinau užgauti tavo jausmų. Ir iš tiesų no- 
rėčiau pasikalbėti. 

Aš neatsileidau, spoksojau jam į akis, mėgindamas suprasti, ką jis galvoja. 
Vyzdžiai buvo mažučiai: taškeliai, nykstantys šaltame kaip ledas sraute. Nusi- 
sukau. 

Gatvėje prie „skorpionų“ motociklų sustojo evakuatorius. Iš galo iššoko 

darbininkai, nuvilko motociklus prie sunkvežimio šono ir įkėlė į kėbulą prie 
kitų, irgi stovėjusių draudžiamoje vietoje. 

Aš žiūrėjau į evakuatorių, o Konkanonas žiūrėjo į mane. 

- Jei būčiau pasirodęs bent kiek vėliau, - tyliai pasakė, - į kėbulą jie mestų 
tavo lavoną. 

Jis buvo teisus. Jis man nepatiko, beveik neabejojau, kad jis pamišėlis. Bet 
įsikišo pačiu laiku ir išgelbėjo man gyvybę. 

Vėl atsisėdau. Konkanonas užsakė dar dvi stiklines arbatos. Storais pirštais 
greitai susuko mažiukę suktinę. 

- Parūkysi su manimi? 

Paėmiau ir prisidegiau nuo degtuko, kurį jis laikė savo delnų žibinte. Netru- 
kus perdaviau suktinę jam. 

— Kadangi tu amžinai įsižeidi, šokinėji, nori su manim muštis ar lėkti šalin, 
iškart eisiu prie reikalo, - tarė jis, iškvėpdamas pilkšvai mėlyno dūmo sruogelę. 

— Kokio reikalo? 

— Ketinu įkurti naują gaują ir noriu, kad prisidėtum. 

Atėjo mano eilė juoktis. 

— Kas čia juokingo? 

— Gal... kodėl? 

— Kodėl ketinu įkurti gaują? - paklausė jis grąžindamas man suktinę. - Tiks- 
lai įprasti. Nusipirksim ginklų, kelsim sąmyšį, gąsdinsim žmones, kad jie duotų 
mums kalnus pinigų, leisim kalnus pinigų ir mirsim nuo tokių pastangų. 

— Mirsim nuo tokių pastangų? Tik tiek gali pasiūlyti? 

Kaip tik tada prie manęs priėjo žmogelis, vardu Džibrylis, arklių augintojas 
iš netolimo lūšnyno arklidžių. Atsistojau pasisveikinti. 

Jis buvo romus žmogelis, drovus ir nešnekus bendraudamas su žmonėmis, 
bet plepus ir meilus su arkliais. 

Prieš kelias savaites jo vyriausioji duktė sukarščiavo ir įsiligojo. Džibrylis 
pasikvietė mane ir sutiko leisti mergaitei atlikti plataus spektro virusinius tyri- 
mus privačioje klinikoje. 

Aš juos apmokėjau, ir paaiškėjo, kad mergaitė serga leptospiroze, sunkia 
liga, kuria užsikrečiama per žiurkių šlapimą. Kadangi liga buvo aptikta anksti, 
mergaitė ėmė taisytis. 

Suėmęs mano ranką, Džibrylis patikino, kad dukrai daug geriau, ir pakvietė 
į namus išgerti arbatos su šeima. 

Padėkojau ir savo ruožtu pakviečiau išgerti su mumis stiklinę arbatos. Jis 
atsiprašinėdamas atsisakė ir nuskubėjo susitikti su grūdų pirkliu, tiekiančiu 
pašarą jo arkliams. 

- Supranti, ką turiu omenyje? - paklausė Konkanonas, kai vėl atsisėdau. — 
Čiabuviai tave myli. Aš jiems nepatinku. Ir nenoriu patikti. Nemėgstu jų val- 
gių. Nekenčiu jų prakeikto maisto. Nenoriu žiūrėti jų filmų. Nenoriu kalbėti 
jų sumauta kalba. O tu nori. Tu juos supranti. Tu su jais susikalbi, ir jie tave 
už tai gerbia. Pagalvok apie mano pasiūlymą. Būtume neįveikiami. Galėtume 
užgrobti šią miesto dalį, tu ir aš. 

— O kam mums tai? - nusijuokiau. 

— Nes mes galime, - atsakė jis, pasilenkdamas prie manęs. 

Nes Mes Galime: galingųjų šūkis nuo tada, kai kažkam iš žmonių padermės 
kilo mintis apie valdžią kitiems. 

— Tai ne priežastis, tai dingstis. 

- Apsižvalgyk! Devyniasdešimt devyni procentai žmonių daro tai, kas jiems 
liepta. Bet mudu su tavim priklausom tam vienam procentui. Mes imame, ką 
norime, o kiti ima, kas jiems duodama. 

- Žmonės sukyla. 

— Taip, sukyla, - sutiko jis, ir melsvos akys suspindėjo. - Kartais. O paskui 
tas vienas procentas vėl atima iš jų visas teises, paprastai su išdidumu ir priedu 
orumo, ir jie vėl tampa vergais, kuriais ir gimė būti. 

- Žinai, - atsidusau žiūrėdamas jam į akis, - aš ne tik nesutinku su tavo 
žodžiais, man bjauru jų klausytis. 

- Čia ir visas grožis! - sušuko jis abiem rankomis pliaukštelėdamas sau per 
šlaunis. 

Valandėlę žiūrėjo į mano suglumusį veidą, paskui švelniau kalbėjo toliau: 

- Matai... mano mama mirė, kai buvau dar kūdikis. Tėtis stengėsi iš pasku- 
tiniųjų, bet nesusidorojo. Buvom penki vaikai, nė vienas nė dešimties nesuka- 
kęs, o jis sirgo. Atidavė mus į našlaityną. Mes buvom protestantai. Mergaitės 
atsidūrė protestantų našlaitynuose, bet mudviem su mažėliu broliu neatsirado 
vietų, ir mes atsidūrėm pas katalikus. 

Jis patylėjo, įsmeigęs akis sau į pėdas. Lietus vėl prapliupo, ir plastikinė ar- 
batinės stoginė sudundėjo it būgnai per vestuves. 

Konkanonas koja lėtai ėmė gremžti žemę, kedas paliko purvyne vijas ir už- 
raitus. 

— Matai, ten buvo kunigas. 

Jis pakėlė akis. Aplink melsvus kaip ledas vyzdžius sulig taškeliu žėrėjo rai- 
nelės fraktalai. Baltymai staiga pasruvo krauju it saulėlydžio jūra. 

- Aš apie tai nekalbu, - pasakė ir vėl nugrimzdo į švininę tylą. 

Jo akys pasruvo ašaromis. Sukando dantis, gurktelėjo, kad nepravirktų. Bet 
ašaros vis tiek pabiro, ir jis nusisuko. 

- Tu prakeiktas nuopisa, tu! - iškošė Konkanonas, braukdamas ašaras atga- 
lia ranka. | 

— Aš? 

- Taip, tu, velnie! Štai ką su žmonėmis daro tavo malonus supratingumas. 
Jie virsta besiseilėjančiais šūdžiais. Pirmą kartą pravirkau po daugelio metų ir 
pirmą kartą prabilau apie tą velnio kunigą po dar ilgesnio laiko. Ir todėl... todėl 
mudu būtume neįveikiami, negi nesupranti? 

— Ne... labai. 

- Išėjau iš to našlaityno šešiolikos metų. Iki aštuoniolikto gimtadienio bu- 
vau nužudęs šešis žmones. Vienas jų buvo tas sumautas kunigas. Gaila, kad 
nematei, kaip jis maldavo pasigailėti, tas apgailėtinas išsigimėlis. 

Jis vėl patylėjo, kietai sučiaupęs lūpas į kartėlio raukšlę. Vyliausi, kad nutils. 
Nenutilo. 

- Žinai, prieš nužudydamas aš jam atleidau. 

— Konkanonai, aš... 

- Išklausysi mane ar ne? 

Jis atrodė paklaikęs iš nevilties. 

— Išklausysiu. 

— Nuo to karto niekam nesu atleidęs, - prabilo jis, pagyvėjęs nuo smurtingų 
prisiminimų. - Buvau UVE savanoris ir skaldydavau galvas, šaudydavau kata- 
likams į kelius, siuntinėdavau sugautų IRA nuopisų kūnų kąsnelius jų našlėms 
ir darydavau dar daug įvairių darbelių. Dirbome drauge su policija ir armija. 
Be abejo, neoficialiai, bet mums visa buvo leidžiama. Baudžiamieji būriai, žu- 
dymas ir luošinimas pagal užsakymą, niekas nesikabindavo. 

— Konkanonai... 

- Paskui viskas žlugo. Pasidarė pavojinga. Aš tapau pernelyg pavojingas. 
Per daug smurto, pasakė man. Po perkūnais, vyko karas. Kaip kare gali būti 
per daug smurto? Bet jie manęs atsikratė. Išsiuntė pirmiau į Škotiją, paskui į 
Londoną. Nekenčiu tos subinskylės. Paskui leidausi į kelionę ir galop atsidū- 
riau čia. 

— Klausyk, Konkanonai... 

— Aš žinau, - skubiai ištarė jis. - Aš žinau, ką tu galvoji, ir žinau, ką ketini 
pasakyti. Ir tai tiesa. Negaliu neigti. Man patinka skaudinti žmones, kurie to 
nusipelnė. Aš iškrypęs šiknius. Laimė, iškrypusių mergšių netrūksta, todėl aš 
patenkintas ištvirkėlis. Bet tu ne toks. Tu turi principų. Negi nesupranti? Tu 
švelniakalbis, o aš - didžioji lazda. Tu žiūri jiems į akis, tvarkai su jais reikalus 
ir spaudi jiems rankas. Aš jiems rankas nukertu, jeigu neklauso. 

- Nukerti žmonėms rankas. Koks pažangos šuolis. 

- Aš ilgai apie tai galvojau, - neramiai atsiliepė jis. - Todėl ir bandžiau tave 
atplėšti nuo to prancūzo šikninio. 

— Tu tiesiog nenutuoki, kada liautis, tiesa? 

- Ne, palauk, išklausyk mane. Tai... tai lyg... lyg prisikastum prie religijos 
esmės, pagrindinių dalykų, dėl kurių ji klesti ir laikosi tūkstančius metų, paaiš- 
kėtų, kad tai - gražūs žodžiai ir siaubingos amžinos bausmės baimė. Tu ir aš. 
Toks derinys nenugalimas. Iš jo šimtus metų tuko popiežiai ir laukinių mulos. 

Sunkiai atsidusau ir atsirėmiau delnais į kelius, ruošdamasis stotis. Jis griebė 
mane už riešo. Kieti pirštai spaudė nuožmiai ir nežmoniškai stipriai. 

— Nepatariu, - pasakiau. 

Jis paleido mano ranką. 

- Atleisk, aš... tiesiog... pagalvok apie tai, - tarė jis, ir pro akių dureles vėl 
šmurkštelėjo šypsena. - Pasikalbėsime po kelių dienų. Nebūsime vieni, jei pri- 
sidėsi prie manęs. Jau kalbinu kitus, ir susidomėjo daugelis, tikrai. Pagalvok 
apie tai. Juk ne per daug prašau, šiandien išsukęs tavo švelniakalbį kailį, a? No- 
rėčiau, kad būtum su manimi. Man reikia žmogaus, su kuriuo galėčiau pasikal- 
bėti. Kuriuo galėčiau pasitikėti. Tik pagalvok, daugiau nieko neprašau. 

Aš palikau jį stovintį po mėlyno plastiko stogine ir nuvažiavau. Nesvarsčiau 
apie jo pasiūlymą, bet tą popietę, apeidamas kavines ir barus, kur palikdavome 
pasus, galvojau apie jį. 

Kalbėjausi su savo informatoriais. Klausiausi gangsterių gatvės muzikos: 
paskalų, šmeižtų, melagysčių ir įskundimų. Visada įtartinų. Bet kiekvieną lais- 
vą akimirką mintimis grįždavau prie Konkanono ir ašarų, kuriomis jis taip 
piktinosi, bet nepajėgė sulaikyti. 

Kokia svajonė, koks lūkestis, kokia neviltis verčia mus daryti tai, ką darome, 
ir išnyksta, kai darbas atliktas? Kokie bergždi yra akstinas ir priežastis, gimę 
naktį ir kaipmat išblukinti padarinio šviesos? Mūsų darbai gyvena mumyse, 
nors troškimai ir baimės seniai guli ant užmirštų krantų apšerkšniję ir apsi- 
blausę. Mes esame tai, ką darome, o ne ką mąstome ar sakome. 

Konkanonas veržiasi į čionykštį nusikaltėlių pasaulį, o aš - iš jo. Per ilgai 
mano veiksmus lėmė baimė būti sugautam, tapusi veidrodžiu, veidu vande- 
nyje, ne tikruoju manimi, ir aš atleisdavau sau nuodėmes. Bet vanduo buvo 
sudrumstas, o veidas, kuriuo visada pridengdavau savo darbus, išsklido ir ėmė 
nykti. 

SEPTYNIOLIKTAS SKYRIUS 


Grožėdamasis miestu laukiau Lizos prie „Mahešo“ viešbučio. Visą popietę pro- 
tarpiais, bet smarkiai lijo, tačiau pavakarė po sunkiu dangumi buvo karšta ir 
sausa. 

Į žemą pylimą kartais atsimušdavo banga, suduždavo ir aptėkšdavo pusę 
plačios krantinės. Vaikai laukė bangų, bėgo nuo vienų purslų prie kitų, o pore- 
lės spruko šalin. 

Prie vaikštinėtojų, bandydami sugundyti išklerusiais vežimais aukštais ra- 
tais, pristabdydavo arklius viltingi vežėjai. Visur siuvo žemės riešutų parda- 
vėjai, vėduoklėmis įpūsdami gorės žarijas pintinėje ant kaklo. Lauželių dūmai 
skleidė spragintų žemės riešutų kvapą tarp žmonių, ir šiems galva sukosi nuo 
pagundos. 

Miestas, švariai nuplautas smarkių liūčių, kvepėjo labiau negu paprastai. 
Debesų permerktas dangus sulaikė valgių, gaminamų šimtuose gatvės kioske- 
lių, kvapus: bhelpūrio, pao bhadžio, pakorų, be to, saldžiai aštraus pano, smil- 
kalų ir raudonųjų jostrų girliandų, parduodamų prie kiekvieno šviesoforo. 

Skaičiuodamas kvapaus vėrinio mintis, išgirdau Lizos balsą: 

— Apie ką svajoji? 

Atsisukau. 

- Jau išsipildė, - atsiliepiau, prisitraukiau ją ir pabučiavau. 

— Užmiršai, kad čia Bombėjus? - paklausė ji nesipriešindama. - Už bučiavi- 
mąsi viešai gali būti suimtas. 

— Gal mus pasodins į vieną kamerą, - tariau spausdamas ją prie krūtinės. 

— Nemanau, - nusijuokė ji. 

— Tada aš pabėgsiu ir tave išvaduosiu. 

— O paskui? 

— Paskui aš tokį vakarą kaip šis tave vėl atvesiu čia ir bučiuosiu, štai šitaip. 

- Luktelėk, - tarė ji įdėmiai žiūrėdama man į veidą. - Tu vėl susimušei. 

— Juokauji? 

— Prisipažink. Bandai man užkalbėti dantį! Nemėtyk uodegos, nenaudėli. 

— O ką? 


162 


- Jėzau, Linai! Vėl susimušei? Kurių velnių? 

- Liza, raminkis. Nieko man nenutiko. Esu su tavimi, čia ir dabar. 

Pabučiavau ją. 

— Greičiau eime, - pasakė ji ir suraukė kaktą po bučinio, - arba pražiop- 
sosim. 

— Ką? 

- Netrukus sužinosi, rašytojau, - atsakė ji. 

Iš pajūrio bulvaro Liza nuvedė mane į krantinę, juosiančią netolimą ben- 
drovės „Air India“ pastatą. Kontora nebedirbo, bet blausios naktinės lemputės 
pirmo aukšto priimamajame apšvietė rašomuosius stalus ir duris. 

Apėję pastatą, atsidūrėme prie užrakintų stiklinių durų, ir Liza ženklu pa- 
rodė man luktelėti. Ji neramiai dirstelėjo į gatvės ruožą, matomą iš šitos vietos, 
bet niekur nebuvo nė gyvos dvasios. 

— Tai... ką mes... 

- Mes laukiame, - pertraukė ji mane. 

- Laukiame... ko? 

- Jo. 

Pastato viduje sumirgėjo žiburys. Prie durų priėjo ginkluotas apsaugininkas 
su žibintu. Atrakino spyną raktu nuo sunkios grandinės ir atidarė mums duris. 
Paragino skubiai eiti į vidų, paskui duris vėl užrakino. 

- Į šitą pusę, - tarė. - Neatsilikit. 

Daugybe koridorių, pro eiles tylių stalų jis atvedė mus prie tarnybinio lifto 
pastato gale. 

- Avarinis liftas, - paaiškino linksmai šypsodamasis. - Kai sustos viršuje, iki 
stogo bus likę du aukštai. Prašom mano atlygį. 

Liza padavė jam ritinėlį banknotų. Apsaugininkas pareiškė mums pagar- 
bą, paspaudė mygtuką, atidarydamas lifto duris, ir mostu parodė mums eiti 
vidun. 

— Vadinasi, apiplėšime bendrovę „Air India“, - tariau, kol kilome. - O tu 
prieš dešimt minučių jaudinaisi dėl viešo bučinio. 

— Aš nesijaudinau, - nusijuokė ji. - Ir mes čia ne plėšti atėjome, o į uždarą 
vakarėlį. 

Lifto durys atsidarė aukšte, kuriame buvo archyvas: sienos iš dokumentų 
spintų ir lentynos, apkrautos dulkėtomis bylomis. 

— O, Kafkos kambarys. Nekantrauju pamatyti valgiaraštį. 

- Greičiau! - paragino Liza, bėgdama prie laiptų. - Reikia skubėti. 

Šokinėdama per du laiptelius, ji nulėkė pirma. Viršuje stabtelėjo ir uždėjo 
ranką ant uždarų durų avarinio išjungimo įtaiso rankenos. 

— Tikiuosi, jis neužmiršo palikti šitų durų neužrakintų, - dusdama pasakė 
ir paspaudė rankeną. | 

Mes patekome ant pastato stogo. Plotas buvo didžiulis, pakraščiuose stovėjo 
kelios mažos metalinės kabinos. 

Dešimt metrų virš mūsų sunkios plieninės sijos laikė milžinišką konstrukci- 
ją - apšviestą „Air India“ bendrovės emblemą: stilizuotą lankininką su įtemptu 
lanku, apjuostą didžiulio disko. 

Milžiniška figūra kilo nuo centrinės stiebinės atramos, pritaisyta prie besi- 
sukančio plieninio stalo, savo ruožtu laikomo sijų ir lynų. 

Kaip kas antras mumbaikaras, šimtus kartų matydavau didžiulį ženklą, be- 
sisukantį virš „Air India“ pastato, bet stovėti taip arti jo, taip aukštai virš ban- 
guojančios jūros - visai kas kita. 

— Po perkūnais! 

— Atėjome laiku, - nusišypsojo Liza. 

— Negi laikas gali būti netinkamas? Koks vaizdas! 

— Palauk, - tarė ji, įsmeigusi akis į lankininką. - Palauk. 

Kažkas suzvimbė subirbė, lyg netoliese būtų įsijungęs generatorius. Elektri- 
nės turbinos gausmas iš tylaus murkimo virto nepaliaujamu švilpimu. Paskui 
kažkur visai šalia, ties didžiulio ženklo pagrindu, spragtelėjo ir užsikirsdamas 
subarškėjo kondensatorius, o gal keli. 

Staiga mirguliuodama pliūptelėjo spalva, didžioji apskrita emblema nušvi- 
to, visą plotą užliejo kraujo raudonis. Po kelių akimirkų raudonasis lankinin- 
kas ant atraminės ašies ėmė suktis. 

Liza, išskėtusi rankas, iš susijaudinimo tripinėjo mažais žingsniukais. 

- Argi ne puiku? 

Ji laiminga juokėsi. 

— Nuostabu. Man labai patinka. 
paskui atsigręžėme į atvirą jūrą. Visą dangų aptraukė juodi niūrūs debesys, 
pritvinkę lietaus. Tolumoje tamsą skrodė šakoti žaibai: šonkauliai debesų, be- 
sivartančių ir besiblaškančių nakties patale. 

- Tau patinka? - paklausė ji, pasilenkusi prie manęs. Žiūrėjome į dangų ir 
jūrą. 

— Labai. Kaip tau atėjo į galvą? 

— Buvau čia prieš porą savaičių su Rišu iš galerijos. Jis norėjo sukurti natū- 
ralaus dydžio „Air India“ lankininko kopiją naujai parodai Bombėjuje ir pa- 
kvietė mane ateiti apžiūrėti. Kai atsidūrėme čia, jis apsigalvojo. Bet man taip 


164 


patiko ant stogo, jog suviliojau ir papirkau apsaugininką, kad leistų čia užlipti 
mudviem, tau ir man. 

- Suviliojai apsaugininką, a? 

— Aš apsigimusi viliokė. 
no ir traukė, bet mano mintys vėl nuslinko atgal į popietę ir Konkanoną. 

- Tu neseniai susipažinai su aukštu airiu, vardu Konkanonas? 

Ji valandėlę mąstė, žavingai perkreipusi viršutinę lūpą. 

- Fergusas? Toks jo vardas? 

- Aš jį pažįstu tik kaip Konkanoną, - atsiliepiau. - Bet jo nepastebėti nej- 
manoma. Aukštas, stambaus sudėjimo, bet sportiškas, ilgakojis, boksininkas, 
gelsvai rudais plaukais ir atšiauriomis akimis. Sakė tave sutikęs parodoje. 

- Aha, Fergusas, toks jo vardas. Aš trumpai su juo tesikalbėjau. O kas? 

- Nieko. Tiesiog svarstau, kodėl jis lankėsi parodoje. Nepanašus į meno mė- 
gėją. 

- Toje parodoje buvo daug žmonių, - mąsliai atsakė ji. - Tai iki šiol mūsų 
sėkmingiausias renginys. Toks, kuris privilioja žmones, paprastai nevaikštan- 
čius po galerijas. 

- Koks? 

- Jis buvo apie pašlijusių ar audringų tėvų ir sūnų santykių sužlugdytus gy- 
venimus. Vadinosi „Tėvų sūnūs“. Laikraštyje buvo didelis straipsnis apie paro- 
dą. Reklama žiniasklaidoje pasirūpino Randžytas, ir ji pritraukė daug žmonių. 
Pasakojau tau. Neprisimeni? 

- Ne, - atsakiau. - Aš buvau Goa, Liza, ir tu man nieko nepasakojai. 

- Tikrai? O aš buvau įsitikinusi, kad pasakojau. Juokinga, tiesa? 

— Nelabai. 

Tėvų sūnūs. Ar ne šie žodžiai, „sūnūs“ „tėvai“, pamatyti afišoje, priviliojo 
Konkanoną į parodą? O gal jis sekė mane, paskui Lizą ir užsuko į galeriją, nau- 
dodamasis paroda kaip proga susipažinti ir pasikalbėti? 

Kalbantis su manimi, jam akis it rūgštis nudegino prisiminimai. Aš irgi tu- 
rėjau prisiminimų. Per dažnai pabusdavau, prikaustytas grandine prie praei- 
ties sienos, kankinamas vaiduoklių, kurių veidus jau pradėjau miršti. 

Pakreipiau galvą ir įsižiūrėjau į švelnų Lizos profilį: giliai įdubusios akys 
sunkiais vokais, daili maža nosytė, ilgas grakštus it nutekintas smakras, vos 
pastebima šypsena, beveik visada žaidžianti jos lūpų linkyje. Vėjas stiprėjo, 
kėlė jos šviesias garbanas it purią aureolę. 

Ji vilkėjo palaidą juodą suknelę iki kelių aukšta standžia apykakle, bet nuo- 

gais pečiais. Sandalus nuspyrė, stovėjo basa. Buvo pasipuošusi tik smulkių 
skirtingo dydžio ir formos turkių vėriniu. 

Ji, šiek tiek susiraukusi, skaitė mintis man iš veido ir vėl brovėsi į mano 
sielą. 

— Ar žinai, kokia šiandien diena? - paklausė juokdamasi, nes aš sunerimęs 
išplėčiau akis. - Mūsų sukaktis. 

— Bet mes kartu apsigyvenom... 

— Aš kalbu apie dieną, kai supratau, kad galiu tave pamilti, - paaiškino ji, ir 
iš plačios šypsenos supratau, kaip ją linksmina mano sumišimas. - Lygiai prieš 
dvejus metus tu sustabdei motociklą Kozvėjuje šalia manęs, laukiančios, kol 
baigsis lietus. Buvo praėjusi savaitė po Karlos vestuvių. 

— Vyliausi, kad tu tai pamiršai. Tą dieną buvau kaip dūmas. 

— Buvai, - sutiko ji, ir akis nušvietė šypsena. - Pamatei mane su būriu žmo- 
nių stovinčią po parduotuvės stogine. Sustojai ir paklausei, ar nepavėžėti. Bet 
lijo - net varlės čiaudėjo... 

— Buvo potvynio, didelio potvynio pradžia. Nerimavau, kad tau bus nelen- 
gva grįžti namo. 

— Lijo kaip iš kibiro, teisybė. O tu, sėdėdamas ant motociklo liūtyje, permir- 
kęs iki kaulo geluonies, siūleisi parvežti mane namo sausą ir patenkintą. Plyšau 
juokais. 

— Gerai, gerai... 

— Paskui nulipai nuo motociklo ir visos minios akivaizdoje leidaisi šokti. 

— Kaip kvaila. 

— Nesakyk taip! Aš buvau sužavėta! 

— Kaip kvaila, - pakartojau purtydamas galvą. 

— Manau, turėtum pažadėti visam pasauliui, kad visada šoksi lietuje, bent 
vieną kartelį, jei atsidursi Bombėjuje liūčių metu. 

— Visam pasauliui vargu ar svarbu, bet aš duosiu žodį tau. Iškilmingai pasi- 
žadu visada šokti lietuje, bent vieną kartą, per visus savo musonus. 

Audra sparčiai artinosi. Jūros teatrą pliekė žaibai. Po kelių širdies tvinksnių 
į debesis trenkė pirmasis griaustinis. 

— Kyla didelė audra. 

— Eikš čia, - tarė Liza imdama mane už rankos. 

Ji nuvedė mane prie lėtai besisukančio raudonojo lankininko papėdės. Nėrė 
į nišą ir ištraukė pintinę. 

- Sumokėjau sargui, kad ją čia mums paliktų, - paaiškino atidengdama pin- 
tinę; joje buvo didelė antklodė, butelis šampano ir kelios taurės. 

Ji padavė man butelį. 

- Atkimšk, Linai. 

Kol aš lupau foliją ir sukau vielinį tinklelį, ji patiesė antklodę ir prispaudė 
ant stogo rastomis plytelėmis, kad stiprėjantis vėjas nenuneštų. 

- Tu iš tikrųjų viską apgalvojai, - tariau iššaudamas kamštį. 

— Tu nė pusės nežinai, - nusijuokė ji. - Bet ši vieta nepaprasta. Atėjusi čia su 
gal net vienintelė, kur niekas tavęs nepamatys pro langą. 

Ji per galvą nusitraukė suknelę ir numetė į šalį. Buvo nuoga. Paėmė taures ir 
ištiesė man. Pripyliau. Pastačiau butelį, ir mes susidaužėme. 

- Už ką gersim? 

- Gal nusirengtūum, po perkūnais? 

- Liza, - tariau niūrus kaip audra, - mums reikia pasikalbėti. 

- Gerai, pasikalbėsim, - atsiliepė ji. - Kai išgersim. Aš pasiūlysiu tostą. 

- Siūlyk. 

- Už įsimylėjusius kvailius. 

- Už įsimylėjusius kvailius. 

Ji skubiai išgėrė šampaną ir metė taurę per petį. Ši sudužo į akmeninę 
atramą. 

- Visada norėjau tai padaryti, - linksmai tarė. 

- Klausyk, mums reikia pasikalbėti. 

- Ne, - atkirto ji. 

Liza atsagstė man drabužius ir nurengė. Kai abu buvome nuogi, ji paėmė 
kitą taurę ir vėl pripylė. 

- Dar vieną tostą, - tarė, - paskui pasikalbėsim. 

- Gerai. Už lietų, - pasiūliau aš. - Apvalantį kūną ir sielą. 

- Už lietų, - sutiko ji. - Apvalantį kūną ir sielą. 

Mudu išgėrėme. 

- Liza... 

— Ne. Dar po taurę. 

- Tu sakei... 

- Paskutinis ne į temą. 

- Kodėl? 

- Šaltas kaip numirėlio padas. 

Ji vėl pripylė taures. 

— Šį kartą be tosto, - tarė ir išgėrė pusę taurės. - Iki dugno. 

Mudu išgėrėme. Tamsoje sudužo antra taurė. Ji parvertė mane ant antklo- 
dės, bet pati išslydo, ir jos kūnas uždengė dangų. 

- Neprieštarausi, jei aš šoksiu, kol kalbėsimės? — paklausė ir ėmė siūbuoti, o 
vėjas laimingas šėlo jos plaukuose. 

— Pasistengsiu, - atsakiau, atsiguliau ir įsistebeilijau į ją, susinėręs rankas už 
galvos. 

— Galima sakyti, kad sukaktys dvi, - svajingai ištarė ji. 

- Žinok, pragare yra ypatinga vietelė tiems, kas prisimena visus gimtadie- 
nius ir sukaktis. 

- Ši prasideda šiąnakt, naujų mūsų pradžia, praėjus dvejiems metams po 
anos datos. 

— Anos datos? 

— Mūsų pradžia, - šoko ji, sukdamasi ratu, įaudusi rankas į vėją. - Naujų 
mūsų, vietoj tų. 

— Vietoj tų, kokie mes buvome? 

— Vietoj tų, kokie mes buvome. 

— O kada mes pasikeitėme? 

- Šįvakar. 

— Pasikeitėme? 

— Taip. 

- Lifte ar ant laiptų? 

Ji nusijuokė ir šoko toliau pagal muziką, kurią girdėjo tik jos galva, rankos, 
klubai ir kojos. 

- Lietaus šokis, - pasakė rankomis plaukdama per vandenį. - Šiąnakt turi 
lyti. 

Žvilgtelėjau į didžiulį lėtai besisukantį diską su lankininku, prirakintu prie 
miesto uolos plieniniais lynais. Lietus. Žaibas. Raudonasis lankininkas - labai 
viliojamas perkūnsargis. 

— Turi lyti? 

— O taip, - atsakė ji, klestelėdama prie mano kojų, ir pasirėmusi viena ranka 
įsmeigė į mane akis. - Ir lis, netrukus. 

Ji paėmė butelį, gurkštelėjo ir pabučiavo mane palaužto žiedo bučiniu, šam- 
panas srovele varvėjo man į burną. Mūsų lūpos išsiskyrė. 

— Noriu atvirų santykių, - tarė ji. 

— Kokie santykiai gali būti atviresni, - nusišypsojau. 

— Noriu turėti kitų meilužių. 

— A, tu apie tokį atvirumą. 

- Tu irgi turėtum susirasti kitų meilužių. Žinoma, ne visam laikui. Jei mudu 
liktume kartu. Man nepatiktų, jei susirastum ilgalaikę meilužę. Bet retkarčiais — 

būtinai. Galėčiau pati tau rasti moterų. Turiu draugę, kurią tu labai domini. Ji 
tokia daili, kad aš neatsisakyčiau sekso trise. 

— Kg? 

— Tereikia vieno žodžio, - tarė ji žiūrėdama man į akis. 

Audra artėjo. Vėjas kvepėjo jūra. Pakėliau akis į dangų. Išdidumas dažniau- 
siai susijęs su pykčiu, o nuolankumas - su teisumu. Neturėjau teisės nurodinėti 
jai, ką daryti ir ko nedaryti. Neturėjau teisės net jos klausti. Mūsų meilė buvo 
pernelyg mažutė. 

— Aš neturiu teisės... 

— Noriu būti su tavimi, jei nori mane mylėti, - pasakė ji guldamasi šalia ir 
dėdama ranką man ant krūtinės. - Bet aš noriu, kad būtų ir kitų žmonių. 

- Liza, tu pasirinkai labai keistą būdą man tai pasakyti. 

— O galima nekeistai? 

— Ir vis dėlto... 

— Aš nežinojau, kaip tu elgsies, - papūtė lūpas Liza. - Ir vis dar nežinau. 
Maniau, jei tau sumanymas nepatiks, šiandien bus mūsų paskutinis seksas. O 
jei patiks, šiandien bus pirmas mūsų naujų, laisvų daryti, ką norime, seksas. 
Bet kuriuo atveju įsimintina sukaktis. 

- Tu žinojai, kad man velniškai patiks šis reginys, tiesa? 

— Be abejo. 

- Visas sumanymas su „Air India“ lankininku. 

— Be abejo. | 

Pasilenkiau virš jos ir nubraukiau nuo veido vėjo išdraikytus plaukus. 

- Tu nuostabi mergina, Liza. Tu nuolat mane nustebini. 

Ji mane pabučiavo. Jos pirštai vijokliai man ant kaklo. 

- Žinai, - sušnibždėjo, - aš šiek tiek pasidomėjau. 

— Kuo? 

— Ar dažnai į šitą vietą trenkia žaibas. Nori žinoti? 

Man buvo nesvarbu. Supratau, kas su mumis darosi, bet nenorėjau žinoti, 
kuo tai baigsis. 

Mus ištiko audra. Dangus susijungė. Lietus užliejo mūsų burnas sidabru. Ji 
užtraukė mane ant savęs, įtraukė į save, sukryžiavo kojas man ant juosmens ir 
laikė mane savyje, tvirtai, palaidai, vėl tvirtai, skatindama sekti įkandin. 

Man nugarą talžė vėjo ir lietaus krioklys. Priglaudžiau kaktą jai prie kaktos, 
pridengdamas jos veidą savuoju, mūsų akis skyrė tik blakstienos. Man nuo 
galvos pliaupė musoninė liūtis, šilta kaip kūnas, ir tiško nuo žemės aukštyn. 
Kvėpavome vienas kitam į burną, dalijomės oru. 

Tebelaikydama savyje, ji apvertė mane aukštielninką ir įsirėmė į krūtinę il- 
gais sustingusių rankų pirštais. | 

Trenkęs perkūnas iš permirkusių debesų išmušė naują lietų. Vanduo upe- 
liais tekėjo jai nuo plaukų ir krūtų ir varvėjo man į pravertą burną. Vanduo 
ėmė semti pastato stogą, sūkuriuodamas aplink mus slaptoje jūroje, aukštai 
virš salos miesto. 

Ji įsikirto į mane nagais. Išrietė nugarą nuožmiai kaip katė. Pirštai nuo krū- 
tinės nuslydo mano kūnu. Atsitiesusi suspaudė mane savyje ir išskėtusi rankas 
atlošė galvą. 

Sudundėjo būgnas: sunkūs žingsniai atminties salėje - mano širdis. Mes 
skyrėmės. Tą akimirką tapo aišku: ką mes turime, yra visa, kas esame ar galime 
būti. 

Vandenį ant stogo aplink mus nudažė žaibas. Man virš galvos sukosi Liza, 
audra ir likimo ratas, o pasaulis buvo raudonas kaip kraujas net toje dangaus 
jūroje, net tame jūros danguje. 


KETVIRTA DALIS 


AŠTUONIOLIKTAS SKYRIUS 


Norint valdyti nusikalstamą verslą, reikia turėti pavojaus nuojautą, polinkį į 
nuožmias užgaidas ir talentą įkvėpti savo žmonėms pagarbią baimę ir pavydą. 
Antra vertus, norint vadovauti nusikalstamam verslui, tereikia daug ir sunkiai 
dirbti. 

Po raudonojo lankininko nakties pabudau anksti, jausdamasis taip, lyg 
mane būtų pervėrusi strėlė ir palikusi raudoną tuštumą. Prieš devynias jau bu- 
vau pasų fabrike prie savo rašomojo stalo. 

Po trijų valandų kruopštaus darbo su Krišna ir Vilu padirbti pasai atitiko 
šiuolaikinius kriterijus. Paskambinau tarpininkui iš Bombėjaus municipali- 
teto, paprašiau atsiųsti leidimų pavyzdžių lobio ieškančiai Farzado šeimai ir 
išvažiavau į Kolabos Kozvėjų darbingų pietų. 

Dauguma Pietų Bombėjaus penkių, keturių ir trijų žvaigždučių viešbučių 
stovi trijų kilometrų spinduliu nuo Indijos Vartų. Tame pusiasalio lanke trai- 
niojasi devyniasdešimt procentų Bombėjaus turistų, sutelkta devyniasdešimt 
penki procentai padirbtų pasų prekybos ir aštuoniasdešimt penki procentai 
narkotikų prekybos. 

Dauguma Pietų Bombėjaus verslų mokėjo Sandžajaus kompanijai vadina- 
mąjį hafta, tai reiškia „savaitė , mokestį už apsaugą. Nuo jo Kompanija atleido 
septynių restoranų ir barų savininkus. Šie leisdavo bilietų spekuliantams, są- 
vadautojams, turistų vadovams, kišenvagiams, narkotikų prekeiviams ir juo- 
dosios rinkos vertelgoms, dirbantiems Sandžajaus kompanijai, naudotis savo 
patalpomis netrukdomai perduoti prekes, dokumentus ir informaciją. 

Mano pasų padirbinėjimo ir klastojimo skyrius turėjo stebėti tuos septynis 
tinkamų naudoti dokumentų perdavimo punktus. Dažniausiai tą darbą atlik- 
davau aš. Norėdamas suklaidinti priešus ir galimus varžovus, aš kasdien keis- 
davau barų ir restoranų lankymo tvarką, kad niekam nepavyktų įžvelgti jokių 
dėsningumų. 

Tą dieną pradėjau nuo „Trafalgaro“ restorano, kuris nuo Dilypo Žaibo stalo 
Kolabos nuovadoje buvo pasiekiamas ranka - ar bent taikliai sviestu peiliu. 

Restoranas buvo kampinis, ir aš prie trijų stačių laiptelių į vidų stabtelėjau pa- 
sisveikinti su atmintininku, vardu Rišikešas. 

Anuo metu atmintininkai buvo nusikaltėlių pokastė: žmonės, kuriems trū- 
ko drąsos rizikuoti laisve nusikalstant, bet užteko proto ir atminties užsidirbti 
pragyvenimui tarnaujant narsiems, kalėjimo nebijantiems kvailiams. 

Įsitaisę tokiose knibždėte knibždančiose nusikaltėlių lindynėse kaip Kozvė- 
jus, jie susižinodavo naujausią šiandienos aukso kainą, dabartinį šešių pagrin- 
dinių valiutų juodosios ir baltosios rinkos kursą, briliantų, rubinų, smaragdų ir 
safyrų karato kainą ir pusvalandinius visų narkotikų, nuo kanapių iki kokaino, 
kainų svyravimus. 

— Kaip sekasi, Kešai? - paklausiau spausdamas jam ranką. 

Šis žodis, vienas mano mėgstamiausių, buvo užuomina į Dievą. Dažniau 
vartojamas vienaskaita, Ūparvala, jis reiškia maždaug „Tas, kuris aukštybėse“, 
pavartotas daugiskaita - „Tie, kurie aukštybėse“. 

- Uparvale, - pakartojau. - Eime prie reikalo. 

— Gerai, - sutiko jis surimtėdamas ir kaip iš maišo pabėrė naujausias kainas 
bei kursus. 

Man reikėjo tik aukso kainos ir valiutų kursų, bet leidau Kešui iškloti visą 
repertuarą. Mėgau jį ir žavėjausi nekrintančiu į akis talentu turėti atmintyje 
šimtus skaičių ir faktų, keičiamų tris kartus per dieną, neapsirinkant nė vienu 
skaičiumi po kablelio. 

Dauguma gangsterių niekino tokius, jų nuomone, prielipas kaip Kešas. Ne- 
supratau kodėl. Smulkūs gatvės nusižengėliai niekam blogo nedaro, išgyvena 
priešiškoje, kartais žiaurioje aplinkoje, remdamiesi protu ir sumanumu. Man 
visada patiko nepriklausomi atstumtieji: vyrai ir moterys, kurie atsisako dėtis 
prie įstatymus gerbiančių piliečių taip pat ryžtingai, kaip ir prie užkietėjusių 
smurtininkų. 

Kai jis baigė vardyti, sumokėjau jam dvigubai daugiau, nei įprasta už atmin- 
tininko mantrą, o jis nušvito kaip nuo jūros atsimušanti saulė. 

Restorane atsisėdau nugara į sieną. Aiškiai mačiau gatvę. Man į petį pilvu 
niuktelėjo padavėjas. Užsisakiau daržovių sumuštinį ir kavos. 

Niekam nereikėjo duoti ženklo; reikėjo tik laukti. Žinojau, kad gatvės in- 
formacijos tinklas jau veikia. Kuris nors iš benamių, amžinai besišlaistančių 
turistų medžioklės rajone, matė, kaip pastačiau motociklą, kalbėjausi su Kešu 
ir įėjau į restoraną. Aplinkiniuose skersgatviuose ir landynėse jau sklinda žinia: 


<< << 


„Linbaba sėdi „Trafalgare“. 

Dar nesuvalgiau sumuštinio, o pirmas interesantas jau pasirodė. Tai buvo 
Bilis Bhasu. Stabtelėjęs prie mano staliuko, jis neramiai apsidairė ir labai tyliai 
prabilo: 

— Labas, pone Linai. Aš vadinuosi Bilis Bhasu. Dirbu Denisui, Miegančia- 
jam Babai. Gal mane prisimenate? 

— Sėskis. Tu erzini šeimininką. 

Jis dirstelėjo į restorano savininką, atsirėmusį į barą ir čiupinėjantį padėklus 
su smulkiaisiais, lyg šie būtų akmenukai upelyje. Bilis Bhasu atsisėdo. 

Iškart pasirodė padavėjas ir tėškė prieš Bilį purviną valgiaraštį viniplastiko 
viršeliais. Visų restoranų ir sykiu perdavimo punktų taisyklės paprastos: nesi- 
mušti, nekelti skandalų, kurie galėtų atbaidyti niekuo dėtus paprastus klientus, 
ir užsisakyti pietus, valgyti nebūtina. 

Užsakiau Biliui arbatos ir sumuštinį išsinešti. Kai padavėjas nuėjo, Bilis iš- 
kart priėjo prie esmės. 

— Turiu grandinėlę, - tarė kišdamas ranką į kišenę. - Gryno aukso ir su 
medalionu nuotraukai. 

Jis padėjo auksinį medalioną su grandinėle ant staliuko. Pakėliau, perbrau- 
kiau nykščiu per grandeles, paskui atidariau medalioną. Viduje buvo dvi nuo- 
traukos: jaunuolio ir merginos, linksmai besišypsančių vienas kitam iš dviejų 
priešingų vyrio jungiamų mažučio pasaulėlio pusių: pasaulėlio, kuris dabar 
buvo mano delne. 

— Nesuperku vogtų daiktų, Bili. 

— Kokių vogtų, baba? - pasipiktino jis. - Tai buvo mainai, sąžiningi mainai, 
medalionas už kvaišalus. Ir geros kokybės. Gryni beveik penkiasdešimt pro- 
centų. Dorai ir sąžiningai! 

Aš vėl pažvelgiau į jaunosios poros nuotrauką. Iš Šiaurės Europos, skaisčia- 
akiai, sveiki; kilę iš visuomenės sluoksnio, kuris gali sau leisti tobulus dantis ir 
nerūpestingas šypsenas. Iš pažiūros maždaug dvidešimties. 

— Kiek nori? 
jūs, ne aš. 

— Duosiu tau penkis JAV dolerius. 

— Bet, - suburbuliavo jis, - tas yr tikras plėšimas. Už tokį daiktą! 

— Sakei, kad kainą sakau aš. 

— Taip, baba, bet ne tokią menką! 

— Aš tau duosiu šešiasdešimt procentų kiekvieno gramo kainos. Pripažįsti, 
kad šis auksas - aštuoniolikos karatų? 

— O gal... gal dvidešimt du karatai, baba? Ne? 

— Aštuoniolika. Šešiasdešimt procentų. Arba bandyk laimę pas marvarius 
Džhaverio turguje. 

- Oi ne, baba, - skubiai atsiliepė jis. - Jei imsiu derėtis su marvariais, liksiu 
ne tik be prekės, bet dar ir skolingas. Jie kiekvieną susikiš į kišenę. Verčiau jau 
susitarsiu su jumis. Tik neįsižeiskit. 

— Neįsižeidžiau. Penkiasdešimt procentų. 

— Šešiasdešimt, ir sukertam rankas. 

Aš pašaukiau padavėją, padaviau jam medalioną su grandinėle ir nusiun- 
čiau pas šeimininką pasverti juvelyrinėmis svarstyklėmis. Padavėjas nuplum- 
pino prie baro ir perdavė grandinėlę. 

Po prekystaliu laikomomis jautriomis svarstyklėmis šeimininkas pasvėrė 
medalioną su grandinėle, užrašė svorį gramais ant popiergalio ir viską atidavė 
padavėjui. 

Padavėjas atkišo popiergalį, valandėlę laikė grandinėlę su medalionu saujo- 
je, lyg tikrintų svarstyklių tikslumą, paskui metė man ant ištiesto delno. 

Dirstelėjau į skaičių popieriuje, paskui parodžiau jį Biliui Bhasu. Šis linkte- 
lėjo. Remdamasis šiandieniniu kursu pagal Kešą, suapvalinau sumą dešimties 
rupijų tikslumu, parašiau tame pačiame popiergalyje ir parodžiau Biliui. Jis vėl 
linktelėjo. 

— Žinot, baba, - tarė jis, slėpdamas pinigus, - neseniai mačiau Navyną Ade- 
rį, tą drumsto kraujo seklį. Jis perdavė jums žinelę, jei nutiktų taip, kad šian- 
dien jus pamatyčiau. 

— Nutiko taip, kad šiandien pamatei. 

— Taip, - nuoširdžiai patvirtino jis. - Taigi galiu perduoti jo žodžius. 

Stojo tyla. 

- Gal norėtum dar vieno sumuštinio išsinešti, Bili? 

- Tiesą sakant, taip, Linbaba. Lauke laukia Džamalis. 

Daviau padavėjui ženklą atnešti dar vieną sumuštinį. 

— Dabar jau pasiruošęs perduoti žinią? 

— O taip. Navynas pasakė, pala, prisiminsiu tiksliai: „Jei pamatysi Linbabą, 
pasakyk jam, kad apie kostiumuotąjį vyrą nieko naujo nesužinojau.“ 

— Tai viskas? Jis perdavė tik tiek? 

— Taip, baba. Svarbu, ar ne? 

— Be galo. Noriu tavęs kai ko paklausti, Bili. 

- Taip, baba? 

- Jei nebūčiau nupirkęs tavo grandinėlės, ar būtum man perdavęs pranešimą? 

— Žinoma, baba, - išsišiepė jis, - bet dviejų sumuštinių nebūtų užtekę. 

Buvo atnešti supakuoti sumuštiniai. Bilis Bhasu paėmė juos. 

— Tai... tai dabar... atsisveikinsiu? 

- Žinoma. 

Kai jis išėjo iš restorano, aš vėl pažvelgiau į besišypsančios jaunos poros 
nuotraukas. Uždariau medalioną ir įsimečiau į marškinių kišenę. 

Per vėlesnes keturias valandas apėjau kitus šešis savo rajono perdavimo 
punktus — restoranus ir barus, kiekviename praleidau maždaug po keturias- 
dešimt minučių. 

Diena buvo vidutiniška. Nupirkau pasą, tris papuošalus, septynis šimtus pen- 
kiasdešimt JAV dolerių grynaisiais, kitos valiutos ir puikų rankinį laikrodį. 

Dėl paskutinio daikto per paskutinį šios dienos sandėrį paskutiniame bare 
įsivėliau į bjaurų dviejų valkatų ginčą. 

Laikrodį man atnešė Dypakas. Dėl kainos susitarėme greitai. Ji buvo daug 
mažesnė už tikrąją laikrodžio vertę, bet daug didesnė, negu jis galėtų tikėtis iš 
profesionalių supirkėjų Forto rajone. 

Tą akimirką, kai jis perdavė man pirkinį, į barą įžengė antrasis, Ištiakas, 
ir garsiai pareikalavo savo dalies. Jo sumanymas buvo paprastas: sukelti tokį 
skandalą, kad Dypakui neliktų jokios vilties nepastebėtam išsmukti į gatvės 
spūstį ir jis būtų priverstas dalytis. 

Kitomis aplinkybėmis būčiau atsiėmęs pinigus, išgrūdęs abu ginčininkus iš 
baro ir viską pamiršęs. Geri ilgalaikiai santykiai su baro savininku svarbesni už 
bet kokį sandėrį. 

Bet aš, prisidėjęs laikrodį prie ausies, išgirdau raminamą spragsėjimą, 
trūksmingai artėjantį prie ciklo pabaigos: mechaninė širdis ritmingai plakė at- 
silygindama savininkui už kasdieninę ištikimybę - prisukimą. Tai buvo mano 
mėgstamiausias laikrodis. 

Nekreipdamas dėmesio į nuojautą, bandžiau nutildyti Ištiaką. Mano trum- 
palaikis silpnumas tik pakurstė jo įžūlumą, Ištiakas ėmė rėkti dar garsiau. Va- 
karieniautojai prie kitų staliukų sužiuro į mus, o baras nebuvo didelis. 

Aš skubiai nutildžiau Ištiaką, išsitraukęs iš kišenės pinigus. Jis griebė ban- 
knotus, kažką iškošė Dypakui ir išėjo iš baro. Dypakas atsiprašomai gūžtelėjo 
pečiais ir spruko į gatvę. 

Užsimoviau ant riešo metalinę laikrodžio apyrankę. Užsegiau. Puikiai tiko. 
Tada pakėliau akis ir pamačiau savininką su padavėjais spoksant į mane. Jų 
akyse aiškiai perskaičiau, kad netekau gero vardo. Mano padėties žmonės nesi- 
taiksto su tokiomis padugnėmis kaip Ištiakas. 

Vėl dirstelėjau į laikrodį ant riešo. Mane įveikė godumas. „Godulį tik žemė 
pasotina“, - kartą pasakė man Karla, susišluodama visus mudviejų drauge su- 
daryto sandėrio komisinius. 

Man reikėjo pasimankštinti, ir aš nušvilpiau motociklu tarp mašinų į mafi- 
jos sporto salę prie Balardo prieplaukos. 

Salės savininkas Huseinas buvo senas gangsteris be rankos, nukirstos ma- 
čete mūšyje su kita gauja. Jo pailgą randuotą veidą slėpė milžiniška barzda 
ant kūpsančios krūtinės kalvos. Jis buvo drąsus, geraširdis, sąmojingas, stiprus 
ir niekuo ne prastesnis už jaunus gangsterius, kurie treniruodavosi jo salėje. 
Kaskart, pažvelgęs jam į jukias grėsmingas akis, imdavau spėlioti, kokie buvo 
juodu su Kadarbhajumi: jauni kovotojai, kurie sukūrė gaują, tapusią mafijos 
kompanija. 

„Tegu mano priešas pamato tigrą prieš mirtį ,- sakydavo jie. 

Be jokios abejonės, Huseinas ir Kadarbhajus kitados, jauni ir bebaimiai klai- 
džiodami po miestą, daug kam parodė tigrą. Ir ankstesnės grėsmės atgarsiai iki 
šiol išliko salės savininko deginto molio spalvos akyse. 

- Vah vah, Linbaba, - tarė jis, kai įėjau į salę. - As salamu aleikum. 

- Va aleikum as salam, Huseinai Su Viena. 

Tada, pradžioje, prie Kadarbhajaus prisidėjo dar vienas Huseinas, dabar ta- 
rybos narys, todėl kartais jie buvo vadinami Huseinu Su Viena ir Huseinu Su 
Dviem, pagal rankų skaičių. 

- Kija hal hai? Kaip sekasi? 

- Užsiėmęs labiau nei vienarankis baro muštynėse, - atsakiau hindi. 

Tai buvo senas mūsų sąmojis, bet jis kaskart nusijuokdavo. 

— Kaip gyvenat, Huseinbhajau? 

- Vis dar lyginu šonus, Linbaba. Kol kumščiuoji, lieki tvirtas. Jei malūnas 
nebemosuoja sparnais, miltų nebėra. 

- Teisybė. 

- Visas treniruotės ciklas, Linai? 

— Ne, Huseinbhajau Su Viena, tik užtaisysiu šautuvus. 

Gangsterių žargonu „užtaisyti šautuvus“ reiškia pratimus mankštinti dvi- 
galvius ir trigalvius raumenis. 

- Velniškai teisingai! - nusijuokė jis. - Šautuvai turi būti užtaisyti, jar. Žinai 
dvi grumtynių taisykles. Priešininkas turi justi tavo smūgį ir... 

— justi be paliovos, - užbaigiau sakinį. 

- Zarūr! 

Jis man padavė rankšluostį, ir įėjau į didžiąją treniruočių salę. Iš pradžių čia 
buvo maža purvina skylė, kurioje stambūs purvini gangsteriai mokėsi gatvės 
muštynių meno, bet ji taip išpopuliarėjo tarp jaunų Sandžajaus kompanijos 
vyrukų, kad buvo išplėsta per visą gretimą sandėlį. 

Priekyje buvo visokiausių mankštos su svarmenimis prietaisų: sunkumų 

kilnojimo suolų, pilvo ir nugaros raumenų treniruoklių, irklavimo treniruo- 
klių, pilvo preso treniruoklių, jėgos staklių, lygiagrečių ir krūvos sunkių svar- 
menų ir svorio diskų. Už tos veidrodžiais nukabinėtos salės dalies buvo kruvi- 
nas bokso ringas. 

Dar toliau, naujai įsigytame plote, tįsojo imtynių kilimas ir dziudo tatamis. 
Palei galinę sieną rikiavosi sunkūs bokso maišai ir kybojo bokso kriaušės. Iš- 
ilgai sienos driekėsi dviejų vyrų pločio koridorius su viniplastiku išmuštomis 
sienomis kovoti peiliais. 

Salėje tvyrojo karštis. Tvankų orą, prisigėrusį adrenalino prakaito ir testos- 
terono smarvės, skvarbė skausmo niurnėjimas, aimanos ir šauksmai. 

Didumą gyvenimo praleidau tarp vyrų. Dešimt - kalėjime, septynerius - 
gaujose, dvidešimt metų sporto salėse, karatė mokyklose, bokso klubuose, 
regbio komandose, baikerių grupėse, vaikystę - berniukų mokykloje: didesnę 
pusę gyvenimo vien vyrų draugijoje. Ir tarp jų visada jausdavausi kaip namie. 
Tai paprastas pasaulis. Kiekvienai užrakintai širdžiai tinka vienas raktas: pasi- 
tikėjimas. 

Linktelėjęs vaikinams sunkumų kilnojimo zonoje, išsitraukiau ilgas peilių 
makštis iš už džinsų ir su pinigais, raktais, laikrodžiu ir marškiniais padėjau 
ant plačios medinės taburetės. 

Prisijuosęs storą odinį sunkumų kilnojimo diržą, mečiau ant tuščio suolelio 
rankšluostį ir ėmiau pakaitomis daryti pratimus: prancūzišką spaudimą tri- 
galviams raumenims gulėdamas pusiausėda ir lenkimą su štanga dvigalviams 
raumenims stovėdamas. Po pusvalandžio raumenys išsipūtė. Susirinkau daik- 
tus ir nuėjau į peilių treniruočių koridorių. 

Dabar kiekvienas kišenvagis nešiojasi pistoletą, bet anuo metu peilių kau- 
tynių technika buvo rimtas reikalas. Meistrus, treniruojančius jaunus gangste- 
rius, šie laikė didvyriais ir gerbė ne mažiau už mafijos tarybos narius. 

Hathoda, vyras, mokęs mane dvejus metus, mokė ir Išmytą, dviratininkų 
žudikų vadą, o šis perdavė įgūdžius savo vyrams. Kai prisiartinau prie kori- 
doriaus, iš jo kaip tik išniro peilių meistras su jaunu gatvės mušeika, vardu 
Gudruolis. 

Abu pasveikino mane šypsenomis ir širdingai paspaudė ranką. Jaunasis 
gangsteris, išvargęs, bet laimingas, skubiai atsiprašė ir pasuko į dušinę. 

- Geras vaikas, - tarė Hathoda hindi, drauge su manimi lydėdamas jį aki- 
mis. - Ir apsigimęs peilininkas, tegu jis niekada nepaniekina savo talento gėdin- 
gais darbais. 

Šie žodžiai buvo savotiškas užkeikimas, kurį Hathoda kartodavo visiems 
mokiniams. Nejučiomis ištariau, kaip mes visi, daugiskaita: 

- Tegu mes niekada nepanieksime talento gėdingais darbais. 

Hathoda buvo sikhas iš šventojo Amritsaro miesto. Jaunystėje susidėjo su 
nusikaltėliais. Galop metė studijas ir beveik visą laiką praleisdavo su vietos 
gauja. Kai po smurtingo apiplėšimo Hathoda susikirto su bendruomenės va- 
dovais, šeima jo išsižadėjo. Gauja dėl šventos ramybės irgi buvo priversta jį 
išvyti. 

Vienišas ir be pinigų, jis išvyko į Bombėjų ir buvo užverbuotas Kadarbha- 
jaus. Jaunąjį sikhą šis patikėjo Ganešbhajui, paskutiniam iš garsiųjų kovotojų 
peiliu, savo bendražygiui nuo pat pradžių, nuo septintojo dešimtmečio. 

Hathoda nesitraukė nuo mokytojo nė per žingsnį ir ilgainiui pats tapo meis- 
tru. Tiesą sakant, jis buvo paskutinis kovos peiliu mokytojas Pietų Bombėjuje, 
bet anuo metu, kai akių dar nebuvo aptemdęs šaunamojo ginklo žavesys, nė 
vienas iš mūsų to nežinojo. 

Jis buvo aukštas vyras, peilininkui tai nėra pranašumas, vešlia aliejumi su- 
teptų, visada į kuodą susuktų plaukų kupeta. Migdolų formos akys, tos pačios 
pandžabietiškos akys, kurių liepsningas žvilgsnis šimtus metų viliodavo ke- 
liautojus į Indiją, švytėjo drąsa ir kilnumu. 

Jo vardas, žinomas visam Pietų Bombėjui, Hathoda, hindi reiškė „Plaktu- 
kas“. 

- Nori su manimi pasimankštinti, Linai? Jau ruošiausi išeiti, bet mielai lik- 
siu dar vienai treniruotei, jei tu geros formos. 

- Nenoriu jūsų apsunkinti, mokytojau dži, - paprieštaravau aš. 

— Man nesunku, - spyrėsi jis. - Tik atsigersiu vandens, ir pradėsim. 

- Aš treniruosiuos su juo, - hindi kalba ištarė kažkas man už nugaros. - 
Gora gali mankštintis su manimi. 

Kalbėjo Andru DaSilva, jaunasis Sandžajaus kompanijos tarybos narys iš 
Goa. Žodis gora, „baltasis“, nors Bombėjuje įprastas, šiuo atveju buvo užgaulė. 
Be abejo, jis tai suprato ir klastingai dėbtelėjo į mane prasižiojęs ir atkišęs apa- 
tinį žandikaulį. 

Be to, buvo keista, kad jis taip sako. Andru buvo maišyto kraujo, iš portu- 
galų protėvių paveldėjęs šviesią odą, rusvus plaukus ir medaus spalvos akis. Aš 
daug laiko praleisdavau saulėkaitoje, važinėdamas motociklu be šalmo, todėl 
mano veidas ir rankos buvo tamsesni už jo. 

- Žinoma, - pridūrė Andru, nes aš nieko neatsakiau, - jei gora nebijo, kad 
aš padarysiu jam gėdą. 

Metas buvo tinkamas, diena - ne. 

- Kurio lygio pageidautum? - paklausiau žiūrėdamas jam į akis. 

- Ketvirto, - atsakė Andru, ir jo žvilgsnis pasidarė dar klastingesnis. 

— Tebūnie ketvirtas, - sutikau aš. 

Per kovos peiliu pratybas naudodavomės plaktukų kotais: todėl Hathodai 
ir prilipo tokia pravardė. Mediniai kotai be plaktukų apytikriai atitiko peilio 
rankeną ir svorį, tačiau negalėjo smarkiai sužeisti. 

Per pirmo lygio pratybas buvo naudojami įprasti buki plaktukų kotai, o ket- 
virto lygio - nusmailinti kotai, kuriais jau galima sužeisti. 

Paprastai pratybos trukdavo penkis raundus po minutę su trisdešimties se- 
kundžių pertraukomis. Mes nusirengėme iki pusės ir įžengėme į pratybų ko- 
ridorių. Hathoda padavė mudviem po nusmailintą kotą ir atsistojo prie įėjimo 
teisėjauti. 

Vietos buvo maža, į kairę ar dešinę galėjai pasislinkti vos kelis centimet- 
rus. Taip buvo siekiama išmokyti kovoti ankštuose skersgatviuose, apsup- 
tam priešų. Apmuštojo koridoriaus galas buvo užtvertas: vienintelis išėjimas 
buvo įėjimas. 

Andru laikė smailų kotą iš apačios kaip kardo rankeną. Aš laikiau savąjį 
ašmenimis žemyn, pasirinkęs boksininko stovėseną. Hathoda įsitikino, kad 
mudu pasiruošę, dirstelėjo į sekundometrą ant kaklo ir davė ženklą: 

- Pradėt! 

Andru puolė mane tikėdamasis iš pat pradžių užklupti netikėtai. Tokio 
smūgio išvengti nesunku - žengi į šalį. Jis kniubtelėjęs pralėkė pro mane, ir aš 
pastūmiau jį taip, kad jis vos neatsitrenkė į Hathodą koridoriaus gale. 

Kovą iš už mokytojo nugaros stebintis jaunasis gangsteris prajuko, bet meis- 
tras jį nutildė. 

Andru atsisuko ir žengė prie manęs atsargiau. Skubiai prisiartinau, ir mudu 
apsikeitėme keliais staigiais smūgiais, dūriais ir atsakomaisiais kirčiais. 

Valandėlę tvirtai susikabinome, susidauždami galvomis. Iš visų jėgų pastū- 
miau Andru, jis neteko pusiausvyros ir atbulas nusvirduliavo į uždarąjį korido- 
riaus galą, stengdamasis išsilaikyti ant kojų. 

Andru vėl puolė, darydamas įtūpstus ir klaidinamus judesius. Kaskart 
išriesdavau nugarą, įtraukdavau pilvą ir skeldavau jam antausį laisva kaire 
ranka. 

Prie įėjimo į koridorių susispietė būrelis jaunų gangsterių, kurie trenira- 
vosi salėje. Po kiekvieno antausio jie prajukdavo, siutindami Andru. Jis buvo 
Sandžajaus kompanijos tarybos tikrasis narys, taigi bent pareigos nusipelnė 
pagarbos. 

— Užsikiškit! - suriko Andru žiopliams. 

Šie iškart nutilo. 

Andru, sukandęs dantis iš neapykantos, perbedė mane akimis. Pečiai išlin- 

ko lanku iš pykčio, plūstančio iš širdies. Rankų raumenys įsitempė, jis drebėjo 
nuo pastangų nuslopinti įniršį. 

Jam buvo skaudu, kad nelaimi. Jis manė, kad puikiai kovoja peiliu, 0 aš pri- 
verčiau jį tuo suabejoti. 

Turėjau leisti jam laimėti. Tai man nieko nebūtų kainavę. Galima sakyti, jis 
buvo mano viršininkas. Bet neįstengiau. Kiekvieno žmogaus sieloje yra kertelė 
paniekos žmonėms, kurie mūsų nekenčia, nors nepadarėme jiems nieko blogo: 
kurie nei iš šio, nei iš to įžeidinėja mus ir be jokios priežasties užgaulioja. An- 
dru atsidūrė toje mano paniekos kertelėje lygiai taip, kaip aklavietėje pratybų 
koridoriaus gale. O panieka beveik visada nugali atsargumą. 

Jis puolė. Aš pasisukau vengdamas smūgio ir smailiu kotu dūriau jam į nu- 
garą tarp menčių. 

— Trys taškai! - paskelbė Hathoda. 

Andru pasisukdamas dūrė kotu, bet vėl neteko pusiausvyros, aš pakišau jam 
koją, užšokau ant jo ir smeigiau plaktuko kotu į krūtinę ir inkstų sritį. 

— Dar šeši taškai! - sušuko Hathoda. - Stokit! Laikas pailsėti! 

Pasitraukiau nuo Andru. Šis, nepaisydamas Hathodos komandos, pašoko ir 
atkišęs medinius ašmenis puolė mane. 

- Gana! - sušuko Hathoda. - Pertrauka! 

Andru atkakliai nesitraukė, badė mane, stengdamasis sukruvinti. Pažeisda- 
mas pratybų taisykles, taikė man į kaklą ir veidą. 

Aš atrėmiau smūgį ir saugodamasis žengiau gilyn į akliną koridorių. Prieši- 
nausi kumščiais ir kotu, trenkdavau jam vos aptikęs gynybos spragą. Po kelių 
sekundžių mūsų rankos pasruvo krauju. Nuo dūrių krūtine ir pečiais varvėjo 
kraujo srovelės. 

Mes atšokdavome nuo koridoriaus sienų ir vėl puldavome vienas kitą, 
smogdavome kumščiais ir plaktuko kotais, kvėpuodami sunkiai ir tankiai, ko- 
jos paslydo ant akmeninių grindų, ir abu pargriuvome. 

Aš griuvau sėkmingiau, sulenkta per alkūnę ranka griebiau Andru už kaklo 
ir ėmiau smaugti. Jis nugara rėmėsi man į krūtinę. Bandė išsprūsti, bet aš su- 
spaudžiau kojomis jo šlaunis taip, kad Andru galėjo tik blaškytis. Mudu šliau- 
žėme slidžiais akmenimis, bet aš tvirtai sugniaužiau jam kaklą, ir jis negalėjo 
nei manęs nusimesti, nei ištrūkti. 

- Pasiduodi? 

- Eik šikt! - sušvokštė jis. 

Iš amžių glūdumos prabilo instinktas. 

Tai vilkas spąstuose. Jei tu jį paleisi, anksčiau ar vėliau jis grįš. 

- Linai! - sušuko kitas balsas. - Linai, broli! Paleisk jį! 

Abdula. Man pakirto rankas ir kojas, leidau Andru išslysti, ir jis kriokda- 
mas, žiopčiodamas ir kosėdamas griuvo ant šono. Hathoda ir keli jauni gangs- 
teriai įsispraudė į koridorių jam padėti. 

Abdula griebė man už rankos ir pastatė ant kojų. Sunkiai alsuodamas, nuė- 
jau paskui jį prie kabyklų, kur buvau palikęs daiktus. 

— As salamu aleikum, - pasisveikinau. - Koks velnias tave čia atnešė? 

— Va aleikum as salam. Ko gero, dangus, ir pačiu laiku. 

— Kur ne, dangus... 

— Visas pragaras būtų ant tavęs paleistas, jei būtum jį nudėjęs, Linai. Taryba 
būtų pasiuntusi žmogų, gal net mane, tavęs nužudyti. 

Pasiėmiau marškinius, peilius, pinigus ir laikrodį. Prie durų į sporto salę 
šlapiu rankšluosčiu nusišluosčiau veidą, krūtinę ir nugarą. Prisitaisiau peilius, 
užsimečiau ant pečių marškinius ir linktelėjau Abdulai. 

— Važiuojam, broli, - tyliai tarė jis, - galva praskaidrės. 

Prie manęs prisiartino Andru DaSilva ir sustojo už poros žingsnių. 

— Dar nebaigėm, - tarė jis. 

Priėjęs pasilenkiau visai arti ir sušnibždėjau, kad daugiau niekas neišgirstų: 

- Žinai ką, Andi, už sporto salės yra skersgatvis. Tučtuojau galim baigti. Tik 
linktelėk, ir viską sutvarkysim. Be liudytojų. Tik mes. Linktelėk, pagyrūne. 

Atsitraukiau ir pažvelgiau jam į veidą. Jis nekrustelėjo ir neištarė nė žodžio. 
Aš vėl pasilenkiau prie jo: 

— Taip ir maniau. O dabar abu žinom. Taigi atšok ir duok man ramybę. 

Susirinkau daiktus ir su Abdula išėjau iš sporto salės, suprasdamas, kad 
kvailai pasielgiau pažemindamas Andru DaSilvą, tegu ir akis į akį. Vilkas pa- 
bėgo ir veikiausiai grįš, kai žvaigždės bus nepalankios. 


DEVYNIOLIKTAS SKYRIUS 


Mudu tylėdami nuvažiavome į „Leopoldą. Abdula paprastai nekeldavo kojos 
į užeigas, prekiaujančias alkoholiu, bet šį kartą sulaužė taisyklę, pastatė savo 
motociklą greta manojo, ir mudu drauge įėjome į vidų. 

Radome Didjė prie staliuko netoli nedidelių durų šiaurinėje salės sienoje, 
priešais dvi plačias arkas su vaizdu į judrų Kozvėjų. 

- Linai! - sušuko jis, kai prisiartinome. - Aš čia toks vienišas! O gerti vie- 
nam tas pats, kaip vienam mylėtis, nemanai? 

— Nereikia apie tai, Didjė, - atsiliepiau. 

— Tu esi neįšventintas atsižadėtų malonumų kunigas, drauge mano, - nusi- 
juokė jis. 

Didjė apkabino mane, paspaudė ranką Abdulai ir pašaukė padavėją. 

- Alaus! Du bokalus! Ir granatų sulčių mūsų persui draugui! Be ledo! Grei- 
čiau! 

— O taip, sere, skuodžiu paknopstomis, gausiu širdies smūgį, kad tik jums 
pasitarnaučiau, - suniurnėjo Meilutis ir nuplumpino. 

Jis buvo įtrauktas į mano penkių geriausių padavėjų sąrašą, o aš pažinojau 
puikių. Jis kontroliavo srautą juodosios rinkos prekių, kurios patekdavo į „Le- 
opoldą“ pro vienas duris, o dingdavo pro kitas, savininkams nieko nežinant. Jis 
imdavo komisinius už perpardavinėjimą iš visų gatvės krautuvėlių, bendradar- 
biavo su pora sąvadautojų ir organizavo kuklų totalizatorių. Ir šitokios veiklos 
varomoji jėga buvo tik atšiaurus pesimizmas. 

Didjė, Abdula ir aš sėdėjome šalia vienas kito nugaromis į sieną ir stebėjo- 
me didelę salę ir judrią gatvę. 

— Tai kaip sekasi, Abdula? - paklausė Didjė. - Jau labai seniai nemačiau tavo 
grėsmingai gražaus veido. 

— Alhamdulillah, - atsiliepė Abdula žodžiu, kuris reiškia „Ačiū ir garbė Die- 
vui.- O tu kaip gyveni? 

- Aš niekada nesiskundžiu, - atsiduso Didjė. - Tai viena mano aukščiausios 
prabos sidabro savybių, kaip pasakytų anglai. Beje, jei imčiau skųstis, galėčiau 
būti skundų mokslų magistras. 

— Tai reiškia... - suraukė kaktą Abdula, - kad viskas gerai? 

— Taip, drauge mano, - nusišypsojo Didjė. - Viskas gerai. 

Meilutis atnešė gėrimus, nutėškė mums alų, bet Abdulos sulčių stiklinę rū- 
pestingai nušluostė, kad neliktų jokių drėgmės pėdsakų, pastatė prieš jį ir greta 
padėjo krūvą popierinių servetėlių. 

Traukdamasis nuo Abdulos, Meilutis sulig kiekvienu atbulu žingsniu lenkė- 
si, lyg palikdamas šventojo kapą. 

Didjė lūpos persikreipė iš pykčio. Jis sugavo mano žvilgsnį, ir aš prunkšte- 
lėjau, net alaus puta nuo bokalo viršaus nutiško. 

— Garbės žodis, Linai, šita veislė nepakenčiama! Aš sėdžiu čia kiekvieną 
dieną ir kiekvieną naktį, metų metus. Čionykštėse išvietėse palikau upes savo 
šlapimo, valgiau neįsivaizduojamai šlykštų prancūzui maistą, ir vis iš pasiau- 
kojamo ir - manau, nebūsiu pernelyg nekuklus pasakęs, - didingo dekadanso. 
O jie su manimi elgiasi kaip su turistu. Abdula užsuka kartą per metus, ir jie 
miršta iš meilės jam. Aš pasipiktinęs! 

— Per tuos metus, kol čia sėdėjai, - tarė Abdula, gurkštelėjęs šviežių sul- 
čių, - jie sužinojo tavo pakantumo ribas. Jie nežino mano ribų. Tai vienintelis 
skirtumas. 

— O jei liautumeis čia vaikščioti, Didjė, - pridūriau, - jie tavęs pasigestų 
labiau už visus kitus. 

Didjė suminkštėjęs nusišypsojo ir paėmė bokalą. 

— Ką gi, Linai, tu, žinoma, teisus. Ne kartą girdėjau, kad mano būdas nepa- 
mirštamas. Siūlau tostą! Už tuos, kurie verks, kai mūsų nebebus! 

— Tegu jie verčiau juokiasi! - tariau, ir mudu susidaužėme. 

Kol gurkšnojau alų, ant kėdės priešais, apversdamas Abdulos stiklinę ir iš- 
pildamas sultis ant stalo, klestelėjo smulkus sukčius Salehas. 

— Koks sumautas kvailys tas užsienietis, - pareiškė jis. 

— Stokis, - tarė Abdula. 

— Ką€ 

— Stokis arba sulaužysiu tau rankas. 

Salehas pažvelgė į Didjė ir mane. Didjė rankos mostu liepė stotis. Salehas 
vėl pažvelgė į Abdulą ir iš lėto atsistojo. 

— Kas tu? - reikliai paklausė Abdula. 

— Salehas, bose, - atsakė sunerimęs Salehas. - Mano vardas Salehas. 

- Tu musulmonas? 

— Taip, bose. 

— Ar taip musulmonas sveikinasi? 

— Ką? 

- Jei dar kartą ištarsi „ką, sulaužysiu tau rankas. 

— Atsiprašau, bose. As salamu aleikum. Mano vardas Salehas. 

- Va aleikum as salam, - atsakė Abdula. - Ko tau čia reikia? 

— Aš... aš... bet... 

Jis vėl norėjo ištarti „ką“, vyliausi, kad neištars. 

— Pasakyk jam, Salehai, - tariau. 

- Gerai, gerai, turiu fotoaparatą, - tarė jis dėdamas ant staliuko brangų fo- 
toaparatą. 

— Nesuprantu, - suraukė kaktą Abdula. - Mes čia sėdime norėdami atsigai- 
vinti. Kodėl tu mums tai sakai? 

- Jis nori jį parduoti, Abdula, - paaiškinau. - Kur tu jį gavai, Salehai? 

- Iš tų sumautų mulkių keliautojų su kuprinėmis man už nugaros, - atsakė 
jis. - Tų dviejų šviesiaplaukių džiūsnų. Vyliausi, kad norėsi nupirkti, Linai. Ma- 
tot, man skubiai reikia pinigų. 

- Nematau, - pareiškė Abdula. 

- Jis išviliojo iš turistų fotoaparatą ir nori jį čia parduoti, - paaiškinau. 

- Apipisau tuos kvankas, - įsiterpė Salehas. 

- Jei dar kartą nusikeiksi mano akivaizdoje, - tarė Abdula, - išmesiu tave iš 
čia po mašinų ratais. 

Salehas, kaip ir bet kuris gatvės valkata panašiomis aplinkybėmis, norėjo 
bėgti. Ištiesė ranką prie fotoaparato, bet Abdula grėsmingai pakėlė pirštą. 

— Palik čia, - tarė, ir Salehas atitraukė ranką. - Kokią teisę turi drumsti ki- 
tiems Žmonėms ramybę su savo reikalais? 

- T-teisę? - suglumęs pralemeno Salehas. 

— Nieko baisaus, - tariau. - Žmonės dažnai prieina prie manęs tvarkyti rei- 
kalų, Abdula. 

- Tai nepriimtina, - suniurnėjo jis. - Kaip tu gali turėti reikalų su tokiais 
žmonėmis, kurie nenutuokia, kas yra garbė ir orumas? 

— Garbė? - suvapėjo Salehas. 

— Matai, Salehai, reikalas toks, - tariau aš. - Tau turistai - aukos, paruoštos 
atnašauti, bet mums taip neatrodo. Mums atrodo, kad jais reikia rūpintis. 

— Ką? 

Abdula griebė jam už riešo. 

— Atsiprašau, bose! Nenorėjau! 

Abdula jį paleido. 

— Kur toliausiai buvai išvykęs iš Kolabos per savo gyvenimą, Salehai? 

— Kartą į Agrą pamatyti Tadž Mahalio, - tarė jis. - Toli. 

— Kas su tavimi važiavo? 

— Mano žmona. 

— Tik tavo žmona? 

— Ne, Linbaba, ir mano svainė, ir tėvai, ir pusbrolis su žmona, ir visi vaikai. 

— Matai, Salehai, vaikinai, sėdintys tenai, drąsesni už tave. Jie užsideda pa- 
saulį ant nugaros, vieni keliauja į tyrus ir miega atsidavę valiai žmonių, su ku- 
riais susipažino vos prieš kelias valandas. 

— Jie tik keliautojai, brolau. Avinai skerdykloje. 

— Buda irgi buvo keliautojas, vaikščiojo po pasaulį nešinas viskuo, ką turi. 
Jėzus irgi buvo keliautojas, daug metų dingęs iš šio pasaulio. Mes visi keliauto- 
jai, Salehai. Mes ateiname be nieko, kurį laiką šį bei tą nešiojamės ir išeiname 
be nieko. O tu, atimdamas laimę iš keliautojo, atimi it iš manęs. 

— Aš... aš verslininkas, - suvebleno jis. 

- Kiek tu jiems sumokėjai, Salehai? 

- To jums negaliu pasakyti, - atsisakė Salehas klastūno mina. - Bet galiu pa- 
sakyti, kad ne daugiau kaip dvidešimt procentų. Perleisiu už dvidešimt penkis, 
jei paimsite. 

Abdula vėl griebė jį už riešo. Žinojau tuos gniaužtus. Iš pradžių skauda bai- 
siai, o paskui dar labiau. 

- Nenori pasakyti tiesos? - reikliai paklausė Abdula. 

Jis atsisuko į mane. 

- Ir tu, broli Linai, tvarkai verslo reikalus su tokiais pašlemėkais? Aš išrausiu 
ir atiduosiu tau šito Žmogaus liežuvį. 

— Mano liežuvį? - sucypė Salehas. 

— Girdėjau, - prisiminė Didjė, - kad viena šlykšti moteris, vardu madam 
Žu, naudoja žmonių liežuvius vietoj pudros pūkučio. 

Salehas ištraukė ranką ir palikęs fotoaparatą pabėgo. Stojo tyla: mes svars- 
tėme įvykį. 

— Abdula, nenupjauk jam liežuvio, - paprašiau po kurio laiko. 

— O ką nupjauti? 

— Nieko. Duok jam ramybę. 

— Mano nuomonė tokia, - tarė Didjė, - jei negali apie ką nors pasakyti nieko 
malonaus, apiplėšk jį ir nušauk. 

- Išmintingi žodžiai, - mąsliai ištarė Abdula. 

- Išmintingi žodžiai? 

— Tai akivaizdu, Linai, - pasakė Didjė. 

Abdula pritariamai linktelėjo. 

— Tik todėl, kad negali apie ką nors pasakyti nieko malonaus? 

- Žinoma, Linai. Klausyk, jei negali pasakyti apie žmogų nė vieno gero žo- 
džio, jis turi būti visiška kiaulė. Ir mes visi, matę šilto ir šalto, žinome, kad 
anksčiau ar vėliau visiška kiaulė įvels tave į bėdą, padarys gėdą, o gal ir tą, ir tą. 
Mušti ir apiplėšti blogus žmones - tiesiog išmintinga atsargumo priemonė, kol 
jie tavęs nesumušė ir neapiplėšė. Savigyna, mano nuomone. 

- Jei šie padavėjai pažintų tave taip, kaip pažįstame mes, Didjė, - tarė Abdu- 
la, - jie su tavimi elgtųsi pagarbiau. 

- Tai, be abejo, tiesa, - sutiko Didjė. - Kuo geriau pažįsti Didjė, tuo labiau 
jį myli ir gerbi. 

Aš atsistojau, palikęs bokalą. 

- Bet juk neišeini? - pasipiktino Didjė. 

— Aš užsukau tik tau kai ko padovanoti. Reikia grįžti namo ir persirengti. 
Šiandien vakarieniaujame su Randžytu ir Karla. 

Atsegiau nerūdijančio plieno apyrankę ir nusmaukiau laikrodį nuo ran- 
kos. Akimirką pagailo daiktelio, kurio pernelyg užsigeidžiau. Padaviau laik- 
rodį Didjė. 
klausydamasis tiksėjimo. 

- Bet... bet laikrodis puikus! - aiktelėjo Didjė. - Labai gražus. Jis... jis tikrai 
man“ 

- Tikrai tau. Užsisek. 

Didjė užsisegė apyrankę ant riešo ir pasukiojo ranką į kairę, į dešinę, Žavė- 
damasis laikrodžiu. 

— Tau tinka, - tariau. - Eini, Abdula? 

- Tiesą sakant, broli mano, kampe sėdi viena gražuolė, - rimtai ištarė Abdula, 
nenuleisdamas nuo manęs akių. - Ji spokso į mane jau penkiolika minučių. 

- Pastebėjau. 

— Manau, kurį laiką čia dar pabūsiu su Didjė. 

- Padavėjau! - skubiai sušuko Didjė. - Dar vieną granatų sulčių! Be ledo! 

Čiupau fotoaparatą ir žengiau nuo staliuko, bet Didjė pašoko ir pripuolęs 
sulaikė mane. 

- Šįvakar pamatysi Karlą? - paklausė pasilenkęs prie manęs. 

- Toks sumanymas. 

— Tavo? 

— Ne. 

- Karlos? 

— Ne. 

- Tai kas sumanė tokį velnišką dalyką? 

— Liza pasirūpino. Iš anksto neįspėjusi. Išgirdau tik prieš valandą. Gavau 
žinutę „Edvardo“ bare. O kas yra? | 

— Negali kokia nors dingstimi atsisakyti? Nenueiti? 

— Vargu. Nežinau, ką sumanė Liza, bet perdavė norinti, kad ateičiau. 

— Linai, tu nematei Karlos beveik dvejus metus. 

- Žinau. 

— Bet... meilei... 

— Žinau. 

— „tai tėra du širdies tvinksniai. 

— Aš... 

— Ne, prašau! Leisk man pasakyti. Linai... tu esi... tu niūresnis negu prieš porą 
metų. Tavo sieloje tamsiau nei tada, kai atvykai į Bombėjų. Niekada tau šito nesa- 
kiau. Gėdydamasis prisipažįstu, kad iš dalies džiaugiausi, tai pamatęs. Iš pradžių. 
Tai ramino. Galima sakyti, džiaugiausi, kad atsirado daugiau tokių kaip aš. 

Jis beveik šnibždėjo, o sklandūs skiemenys liejosi taip greitai, kad žodžiai 
skambėjo veikiau kaip malda, kaip užkeikimas, o ne kaip atskleista paslaptis. 

— Apie ką tu kalbi, Didjė? | 

— Aš neabejingas Karlai, gal ne mažiau už tave, savaip. Bet tu, nutolęs nuo 
jos, atsimainei. Meilė jai ir netektis stumtelėjo tave į tamsą ir pavertė blogesniu 
žmogumi, negu Dievas buvo numatęs. 

— Dievas? 

— Aš nerimauju, Linai. Aš nerimauju, kas atsivers tavo sieloje, jei vėl ją pa- 
matysi. Kai kurių sudegintų tiltų atstatyti nereikia. Kai kurių upių nereikia per- 
plaukti. 

— Nesirūpink. 

— Gal man tave lydėti? Visas pasaulis žino, kad moku smailinti liežuvį ne 
blogiau už ją. 

— Nesirūpink. 

- Tada, kadangi pasiryžai ją pamatyti, gal organizuoti nelaimingą atsitikimą 
Randžytui? Kad jis negalėtų ateiti? 

- Jokių nelaimingų atsitikimų. 

— Tai gal nenumatytą gaišatį? 

— Netrukdykim įvykiams plėtotis savo keliu, Didjė. 

- Kaip tik to aš ir bijau, - atsiduso jis, - jei tu vėl pamatysi Karlą. 

— Nesirūpink. 

— Ką gi, - sušnibždėjo jis, nudurdamas akis į mano dovaną. - Ačiū už laik- 
rodį. Aš jį visada branginsiu. 

— Pasirūpink Abdula, jis pernelyg susidomėjo gražuole kampe. 

— Žinau. Mes, kieti vyrukai, pametam galvą greitai ir smarkiai. Deja, tokia 
mano gyvenimo istorija. Pamenu, kartą... 

- Aš irgi, brolau, - nusijuokiau, - aš irgi. 

Eidamas pro du džiūsnas žygeivius, šveičiančius už keturis per abu žandus, 
padėjau ant stalo fotoaparatą. 

— Bombėjaus parduotuvėse jis vertas tūkstančio JAV dolerių, - tariau, - ir 
bet kuris gatvės supirkėjas už jį gaus šešis šimtus, o sąžiningas jums grąžins 
penkis. 

— Jis mums davė šimtą ir pažadėjo dar atnešti, - atsiliepė vienas iš vaikinų. 

- Jis trainiojasi aplinkui, — tariau, - norės atgauti savo šimtinę. Čia dirba 
padavėjas, vardu Meilutis. Jis irgi verčiasi tokiais dalykais. Surūgęs šiknius, bet 
patikimas. Galite sudaryti sandorį, grąžinti Salehui jo pinigus, ir jums pakan- 
kamai liks. Sėkmės. 

— Ačiū, - padėkojo abu. 

Atrodė kaip broliai, ir nežinia, kur bastėsi Indijoje, bet abiem žarna žarną 
rijo. 

- Pavalgysit su mumis? 

— Einu vakarienės, - nusišypsojau. - Vis tiek ačiū. 

Išėjau ir pasukau prie motociklo. Abdula su Didjė pakėlė ranką atsisveikin- 
dami, Didjė šaipėsi: dėjosi įsivaizduojamu fotoaparatu fotografuojąs mane už 
pagalbą dviem nepažįstamiesiems. 

Aš nusigręžiau ir pamačiau, kaip paskui įžūlų autobusą velkasi kitos ma- 
šinos. Didjė ir Abdula: be galo skirtingi, ir vis dėlto daugeliu atžvilgių kaip 
broliai. Galvojau apie šių trijų neišmintingų vyrų nuveiktus darbus, drauge 
ir atskirai, nuo to laiko, kai mes, salos miesto tremtiniai, susipažinome. Buvo 
dalykų, dėl kurių apgailestavome, buvo tokių, kuriuos palaidojome. Bet buvo 
ir pergalių, ir šviesos. Kai vieną iš mūsų sužeisdavo meilė, kiti pridegindavo 
žaizdą pašaipomis. Kai vienas turėdavo tapti dviem, kiti atnešdavo ginklų. Kai 
vienas netekdavo vilties, kiti užpildydavo tuštumą ištikimybe. Ir aš jaučiau tą 
ištikimybę kaip ranką, uždėtą ant krūtinės, žiūrėdamas į juodu ir vildamasis, 
kad jiems viskas bus gerai, kad man viskas bus gerai. 

Baimė yra vilkas ant grandinės, pavojingas tik paleistas į laisvę. Sielvartas 
nusikamuoja, pakliuvęs į užmaršties tinklus. Pyktis, kad ir koks įnirtingas, gali 
būti pribaigtas šypsena. Amžina tik viltis, nes viltis mums nepriklauso: ji pri- 
klauso mūsų protėviams, pirmiesiems iš mūsų padermės, nes jų drąsi tarpusa- 
vio meilė apdovanojo mus beveik visu gėriu, kurį turime savyje. 

Be to, viltis, ta senovinė sėkla, išgelbsti sielą, kurią peni. Kiekvieną dabarties 
akimirką viltis mums visiems leidžia rinktis praeities šešėlius arba šviesų tuščią 
naujos dienos puslapį. 

DVIDEŠIMTAS SKYRIUS 


Praeitis yra likimo parašytas romanas, plėtojantis tas pačias temas: meilę ir jos 
puikumą, neapykantą ir jos belaisvius, sielą ir jos kainą. Mūsų sprendimai tam- 
pa pasakojimais: lemtingi pasirinkimai nesuvokiamai keičia gyvenimo upės 
vagą. Dabartyje, kurioje priimami sprendimai ir mezgami ryšiai, ant Pasakoji- 
mo kranto laukia likimas, netrukdydamas mums daryti klaidų ar stebuklų, nes 
tik nuo mūsų valios priklauso, katrų. 

Tą dieną, stabtelėjęs prie motociklo, apžvelgiau veidus gatvėje. Vienas at- 
kreipė dėmesį. Jaunos šviesiaplaukės mėlynakės. Ji jaudindamasi stovėjo ant 
šaligatvio prie „Leopoldo“ ir kažko laukė. Išsigandusi, bet ryžtinga; vienodai 
drąsi ir baili. 

Išsitraukiau medalioną, kurį nusipirkau iš Bilio Bhasu. Atidariau ir pažvel- 
giau į fotografiją. Ta pati mergina. 

Kiekvienoje blogo vardo gatvėje šimtai gerų merginų laukia vaikinų, kurie 
paprastai to neverti. Mergina laukė, kol meilužis grįš su kvaišalais. Ji nebuvo 
narkomanė: liesa, bet vis dar pernelyg sveika ir ne per daug atitrūkusi nuo tik- 
rovės. Spėjau, kad narkomanas - jos draugužis, ir ji pardavė savo medalioną 
gatvės spekuliantui Biliui Bhasu, kad meilužis nusipirktų narkotikų. 

Seniai atsidūriau gatvėje ir atpažinčiau žūtbūtinės priklausomybės požy- 
mius, net netiesioginius. Pats buvau narkomanas ir mačiau tą alkį visų, kurie 
mane mylėjo, akyse. 

Mergina iš medaliono laukė prie „Leopoldo“ o ne viduje, vadinasi, ji su 
meilužiu nebe neseniai atvykę turistai, kurie su gaiviaisiais gėrimais ir karštais 
valgiais kiaurą dieną sėdi restorane. Ji laukė gatvėje, o ne viešbutyje, vadinasi, 
jie tikriausiai nebeturi pinigų mokėti už numerį. 

Ji laukė, kol meilužis grįš su kvaišalais, pirktais už jų meilės medalioną, ir 
keliais skatikais už numerį. 

Mačiau tokių merginų kaip ši iš medaliono, paliekančių salos miestą netru- 
kus po atvykimo it nuo delno nupustyti pelenai. Jos buvo gražios kaip visos 
jaunos merginos, ir visada šį jų gyvenimo skyrių vietoj jų būdavo parašęs ne- 
labai gražios sielos vaikinas. 

Galėjau netaręs nė žodžio nuvažiuoti. Kasdien tai darydavau: pravažiuoda- 
vau pro liūdesį, vienatvę ir sudužusias viltis. Negali kaskart šokti per liepsno- 
jantį lanką, kurį atkiša lemtis. 

Bet gatvėje stovėjo atgijęs medalionas, tikrovė mėgdžiojo meną, ir aš pri- 
ėjau. 

- Rodos, jis jūsų, - tariau ir ištiesiau delne medalioną. 

Mergina spoksojo į jį baimingai išplėtusi akis ir nejudėjo. 

— Nagi, imkit. 

Ji nedrąsiai paėmė medalioną su grandinėle man nuo delno. 

- Ką... ko jūs... 

— Man nieko nereikia, - nutraukiau ją. - Jis pateko man į rankas atsitiktinai, 
nes toks mano verslas, taip sakant. Štai ir viskas. 

Mergina nenuoširdžiai šyptelėjo. 

— Viso gero, - tariau. Ir nusigręžiau ketindamas eiti. 

- Matyt, pamečiau, - skubiai pasakė ji gindamasi melagyste. 

Dvejojau. 

— Kai mano vaikinas grįš, mes jums atsilyginsime, - pridūrė bandydama 
nusišypsoti, matyt, seniai to nedarė. 

- Jūs jo nepametėt, - tariau. - Jūs jį pardavėt. 

- Aš ką? 

- Ir pardavėt jį su nuotraukomis, vadinasi, jūsų vaikinas skubėjo. Jis sku- 
bėjo, vadinasi, pardavė priverstas. Vienintelė prievarta, paveiki tokiems žmo- 
nėms kaip mes, šiame mieste yra narkotikai. 

Ji krūptelėjo, lyg būčiau jai grasinęs. 

— Žmonės kaip mes... - tarė su maloniu melodingu skandinavišku akcentu, 
nederančiu prie liūdesio jos akyse. 

Aš nuėjau. 

Atsisukau. Ji vis dar gūžėsi, priblokšta, susikūprinusi. 

Grįžau. 

- Klausyk, - tariau švelniau, apžvelgęs gatvę, - užmiršk viską. 

Įbrukau jai ritinėlį banknotų, šios dienos pelną, ir jau ketinau nueiti, bet ji 
mane sulaikė. Gniaužė pinigus saujoje. 

— Ką... apie ką jūs kalbat? 

— Užmiršk viską, - pakartojau ir žengiau žingsnį atbulas. - Pasilik pinigus. 
Užmiršk viską, ką pasakiau. 

- Ne! - ji maldaujamai sukryžiavo rankas ant krūtinės it gindamasi. - Pa- 
aiškinkit, apie ką kalbat. 

Sustojau ir vėl atsidusau. 

- Turi palikti šį vaikiną, kad ir kas jis būtų, - pagaliau ištariau. - Žinau, kas 
bus toliau. Mačiau šimtą kartų. Nesvarbu, kad jį beprotiškai myli ar kad jis 
nuostabus žmogus... 

— Nieko jūs nežinot. 

Aš Žinojau, kad kita nuotrauka, kurią ji parduos, bus nuotrauka jos pase (be 
abejo, su pasu). Žinojau, kad pasą tebeturi, nes jis dar nepateko-pas mane. Bet 
ji parduos jį, nė kiek neabejojau, kai tik meilužis paprašys. Ji parduos viską, o 
kai nebeturės ko parduoti, parduos save. 

Meilužiui bus nesmagu, bet jis paims pinigus už parduotą jos kūną ir nu- 
sipirks kvaišalų. Žinojau tai, kaip ir kiekvienas aplinkinis daiktų supirkėjas, 
krautuvininkas ir sąvadautojas. Tokia priklausomybės tiesa, laukianti išsipildy- 
mo, 0 jie buvo gatvės tiesa, laukianti, kol mergina bus paleista į apyvartą. 

— Tu teisi, - atsiliepiau. - Aš nieko nežinau. 

Grįžau prie motociklo ir nuvažiavau. Kartais išperki, kartais ne; kartais bandai 
padėti, kartais pravažiuoji pro šalį. Auksinė grandinėlė ir medaliono nuotrauka 
susiejo mane su šita mergina, bet pernelyg daug merginų, patekusių į bėdą, kaž- 
kur laukia pagedusių meilužių. Be to, aš pats buvau pagedęs meilužis. 

Linkėjau sėkmės merginai iš medaliono, bet lioviausi apie ją galvoti dar ne- 
pastatęs motociklo prie namų. 

Kol skutausi, maudžiausi po dušu ir rengiausi, Liza mąsliai tylėjo. Buvau 
patenkintas. Nenorėjau kalbėtis. Ne aš sumaniau vakarieniauti su Randžytu ir 
Karla. 

Nebuvau sutikęs Karlos nuo tada, kai susiėjau su Liza, nors abu gyvenome 
siaurojoje salos miesto dalyje, iš trijų pusių supamoje jūros. Kartais matydavau 
jųdviejų su Randžytu nuotraukas jo laikraščiuose, bet likimas nė karto mūsų 
nesuvedė. 

„Mano rūmuose Karla irgi vaidenasi, - pasakė Liza. Supratau, ką ji turi 
omenyje, bet Karla - ne vaiduoklis. Karla pavojingesnė. 

— Kaip aš atrodau? - paklausė Liza jau prie durų. 

Ji vilkėjo labai trumpą berankovę mėlyno šilko suknelę. Buvo užsikabinusi 
kiaukutų vėrinį, mūvėjo mano dovanotą kiaukutų apyrankę ir avėjo romėniš- 
kus sandalus su dirželiais iki kelių. 

Buvo išsidažiusi įmantriau negu paprastai, bet tai jai tiko: aplink dangaus 
mėlynės akis brėško juoda aušra. Storos šviesios garbanos buvo palaidos kaip 
paprastai, bet ji pati žirklėmis nusikirpo kirpčius. Jie buvo netvarkingi, nelygūs 
ir puikūs. 

— Atrodai nuostabiai, - nusišypsojau. - Ypač šukuosena. Ar nusirėžusi plau- 
kus padėjai mano svaidomąjį peilį į vietą? 

- Palauk, parodysiu, kur tinkamiausia vieta tavo peiliui, nenaudėli! — ji 
juokdamasi trenkė man kumščiu į krūtinę. 

— Tu rimtai kalbėjai apie kitus meilužius? - paklausiau surimtėjęs. 

— Taip, - skubiai patvirtino ji. - Rimtai. Ir tu turėtum susirasti kitų. 

— Todėl ir ši netikėta vakarienė? 

— Iš dalies. Aptarsim tai vėliau. 

- Manau, turėtume tai aptarti dabar. Kaip ir kitus dalykus. 

— Pirmiau pasikalbėk su Karla. 

— Ką? 

— Šįvakar ji ten bus. Pasikalbėk su ja. Sužinok jos nuomonę, o paskui aptar- 
sim tavo požiūrį. 

— Nesuprantu... 

- Būtent. Važiuojam, kaubojau, arba pavėluosim. 

Važiuojant į „Mahešo“ viešbutį, lietus buvo nurimęs, iš naujo prapliupo, kai 
jau buvome prie dengto įėjimo. Pastačiau motociklą nišoje, toliau nuo pagrin- 
dinių durų. Čia statyti transporto priemones buvo griežtai draudžiama, taigi 
man tai kainavo penkiasdešimt rupijų. 

Prie durų į viešbutį Liza paėmė mane už rankos ir sustabdė. 

- Tu pasiruošęs? - paklausė. 

— Kam pasiruošęs? 

- Karlai, - linksmai ir drąsiai nusišypsojo ji. - Kamgi daugiau? 

Randžytas sėdėjo prie staliuko, padengto dešimčiai žmonių. Su juo buvo du 
bendri pažįstami, Klifas De Suza ir Čandra Mehta, vienos Bolivudo bendrovės 
bendraturčiai. Susipažinau su jais prieš kelerius metus, paprašytas iškeisti ne- 
deklaruotas ir neapmokestintas rupijas į juodosios rinkos dolerius mokesčių 
skyriaus pareigūnams papirkti, mat šie ima tik dolerius. 

Liza, vadovaudama aktorių atrankos agentūrai, parūpinančiai užsieniečių 
statistų indų filmams, kelis mėnesius dirbo su jais. Perėjusi dirbti į dailės gale- 
riją, ryšių su Klifu ir Čandra ji nenutraukė. 

Pastaraisiais metais šių prodiuserių filmai turėjo pasisekimą ir pritraukė 
garsiausių žvaigždžių. Čandra ir Klifas viešai visuomet pasidabindavo jauno- 
mis žvaigždutėmis, taigi šį vakarą juos lydinčios keturios gražuolės buvo sėk- 
mės rodiklis. 

Mes pasisveikinome, susipažinome su merginomis - Monika, Malika, Simpl 
ir Sneha - ir atsisėdome prie stalo. Randžytas pasodino mus šalia, Lizą iš deši- 
nės, o mane iš kairės. Karlai stalas nebuvo padengtas. 

- Negi Karla neateis? - paklausė Liza. 

— Deja, ne, labai atsiprašau, - tarė Randžytas ir liūdnai vyptelėjo sučiaupto- 
mis lūpomis. - Ji... ji nekaip jaučiasi. Prašė atleisti ir perduoti linkėjimus. 

— Tikiuosi, nieko rimto? Gal jai paskambinti? 

— Ne, Liza, nieko rimto, - atsakė Randžytas. - Pastaruoju metu pervargo. 
Štai ir viskas. 

— Būtinai perduok jai linkėjimus. 

— Perduosiu, Liza. Perduosiu. 

Liza dirstelėjo į mane, bet greitai nusisuko. 

- Jūs visos aktorės, Malika? —- paklausė arčiausiai sėdinčios merginos. 

Visos sukikeno ir linktelėjo. 

— Taip, visos, - dvejodama atsakė Malika. | 

- Į viršūnę ropštis sunku, - pasakė Klifas De Suza besipinančiu liežuviu, nes 
jau buvo įkaušęs. - Neįmanoma nuspėti, kuri iš jūsų iškils, jar, o kuri dings be 
pėdsako. 

Merginos nervingai sukikeno. Čandra Mehta ėmė jas raminti. 

— Visos gausite progą, - patikino jis. - Visos išvysite savo veidą ekrane. 
Duodu žodį. Galvą guldau. Bet, anot Klifo, neįmanoma nuspėti, kuri iš jūsų 
kino kamerai pasirodys stebuklas ir žibės Bolivudo žvaigždyne. 

— Išgersiu už tai! - sušuko Klifas, keldamas taurę. - Į žvaigždes! 

— Seniai vaidinate? - paklausė Liza Simpl, kai taurės vėl grįžo ant staliuko. 

— O taip, - atsakė Simpl. 

- Jau kelis mėnesius, - pridūrė Monika. 

- Jau veteranės, - šabaldžiavo Klifas. - Naujas tostas! Už verslą, kuris mus 
turtina! 

— Už pramogų verslą! — pritarė Čandra. 

— Už kūrybingą apskaitą! - pataisė jį Klifas. 

- Už tai būtinai išgersiu, - nusijuokė Čandra susidauždamas. 

Ant staliuko atsidūrė pintinėlės su pakoromis ir siauromis kašmyriškų pa- 
rathų juostelėmis. 

- Išdrįsau visiems užsakyti, - paskelbė Randžytas. - Nevegetariškų patieka- 
lų Klifui, Linui ir Lizai ir daugybę įvairių vegetariškų visiems kitiems. Prašom 
vaišintis! 

Mums pradėjus valgyti, Randžytas tęsė: 

- Čandra, gal kartais matei straipsnį mano laikraštyje praėjusią savaitę? 
Apie jauną gėjų šokėją, nužudytą netoli jūsų studijos? 

— Jis skaito tik sutartis, - atsakė Klifas, pildamasis dar vieną taurę raudonojo 
vyno. - O aš mačiau. Tiesą sakant, pamatė mano sekretorė. Verkė raudojo kruvi- 
nomis ašaromis, paklausiau, kas atsitiko, ir perskaitė man straipsnį. O kas yra? 

- Manau, būtų įdomus filmo siužetas, - atsakė Randžytas, perduodamas 
Lizai pintinėlę su pakoromis. - Mano laikraštis reklamuotų, jei imtumėtės. Ir 
aš finansuočiau. 

— Velniškai gera mintis! - pritarė Liza. 

- Tai štai kodėl mes pakviesti vakarienės, - tarė Čandra. 

- Ojei ir taip? - žavingai nusišypsojo Randžytas. 

- Nieku gyvu! - vos neužspringo kąsniu iš susijaudinimo Čandra. - Manai, 
mes pamišėliai? 

- Išklausykit mane, - neatlyžo Randžytas. - Vienas iš mano laikraščio 
skyrių redaktorių, neblogas rašytojas, jau sukūręs keletą scenarijų jūsų kon- 
kurentams... 

- Mes konkurentų neturime, - įsiterpė Klifas. - Mes esame kino mitybos 
grandinės viršūnėje ir mėtome kokosus ant kitų toli apačioje! 

— Ir vis dėlto, - spyrėsi Randžytas. - Šis jaunas rašytojas užsidegė. Jau rašo 
scenarijų. 

- Tas šokėjas buvo kvailys, - tarė Klifas. 

- Tas šokėjas turėjo vardą, - tyliai pasakė Liza. 

Ji kalbėjo ramiai, bet aš supratau, kad įtūžo. 

- Taip, žinoma, jis... 

- Jo vardas buvo Avinašas. Jis buvo puikus šokėjas, bet girtų padugnių gauja 
sumušė jį iki sąmonės netekimo, apipylė žibalu ir padegė. 

- Jau sakiau... - prabilo Klifas, bet bendraturtis jį nutildė. 

- Klausyk, Randžytai, - neramiai įsiterpė Čandra, - gali vaizduoti didvyrį 
savo laikraščių puslapiuose, rašydamas apie tą vargšą jaunuolį... 

- Avinašą, - tarė Liza. 

- Taip, taip, Avinašą. Tu gali apie jį rašyti, rizikuoti ir išsukti kailį. Bet būk 
praktiškas. Jei nufilmuosime šią istoriją, mus užpuls. Uždarys kino teatrus. 

— Po perkūnais, sudegins kino teatrus, - pridūrė Klifas. - Ir mes prarasime 
krūvą pinigų dėl menko nieko. 

- Man atrodo, kai kurios istorijos tokios svarbios, - atsargiai pasakė Ran- 
džytas, - kad verta rizikuoti ir jas papasakoti. 

— Kalbu ne tik apie pavojų mums, - blaiviai atsakė Čandra. - Pagalvok 
pats. Jei sukurtume tokį filmą, kiltų riaušės. Kino teatrai būtų užpulti. Net 
padegti, kaip sako Klifas. Žūtų žmonės. Ar verta taip rizikuoti dėl vienos 
istorijos? 

- Kai kas jau žuvo, - iškošė Liza pro sukąstus dantis. - Šokėjas. Nepaprastai 
talentingas šokėjas. Ar jūs bent kartą matėt jį NSMC? 

Klifas ant staliuko išpurškė gurkšnį vyno. 

- Nacionaliniame scenos menų centre? - nusišaipė jis. - Vienintelį Čandrą 
dominantį meną atlieka dailios merginos jaukioje prieblandoje, tiesa, brolau? 

Čandra Mehta nesmagiai pasimuistė. 

- Mažiau gerk, Klifai. Šįvakar per anksti nusilesei. 

- Kalbėk savo vardu, - atkirto verslo partneris, perbesdamas jį akimis, ir 
įsipylė dar vyno. - Nerimauji, kad išrėšiu Randžytui, ką manau apie šitą ap- 
gaulingą kampaniją, susijusią su jo politinėmis ambicijomis, o ne su Avinašu, 
nužudytu šokėju? Nerimauti turėtų Randžytas, o ne mes. Mes kasdien perka- 
me reklamai jo laikraščių puslapius. 

— Gal palikime kalbas apie verslą įstaigose? - nenuoširdžiai nusišypsojo 
Randžytas. 

— Tu pirmas pradėjai, - atsakė Klifas, mosuodamas taure ir laistydamas 
vyną ant spalvotų Snehos apyrankių. 

— Artu turi asmenišką nuomonę apie įvykį su Avinašu? - paklausė Liza Kli- 
fo. - Juk tai atsitiko už poros šimtų metrų nuo tavo kino studijos, o Avinašas 
šoko trijuose tavo filmuose? 

- Linai, - skubiai įsiterpė Čandra, - spręsk tu. Kokia tavo nuomonė? Aš tei- 
sus, 14? Jei sukurtume tokį filmą, kino teatrų sėdynės būtų aptaškytos krauju. 
Nereikia nei iš šio, nei iš to įžeisti niekieno jausmų, ar ne taip? 

— Tai jūsų reikalas, ne mano. Jums priklauso kinas, Randžytui - spauda, su 
manimi nei viena, nei kita niekaip nesusiję. 

— Liaukis, - įsiterpė Randžytas, žvilgtelėdamas į Lizą. - Tiesiai sakyk, ką 
manai, Linai. 

- Ašjau tiesiai pasakiau, Randžytai. 

— Prašau, Linai, - paragino mane Liza. 

— Gerai. Kažkas kartą pasakė, kad kiekvienos visuomenės išsivystymo lygis 
atvirkščiai proporcingas jos polinkiui griebtis smurto dėl viešų kalbų ar slaptų 
darbų. 
jo Klifas. 

- Tai reiškia, - paaiškino Randžytas, - kad išprususiems žmonėms nei šilta, 
nei šalta, ką kas nors sako viešai arba slapta daro namie. Tai erzina tik neišpru- 
susius. 

— Bet... ką tai reiškia man? - paklausė manęs Čandra. 

- Tai reiškia, kad aš tau pritariu, Čandra. Nekurkite šio filmo. 

— Ką? - aiktelėjo Liza. 

— Matai? - mostelėjo taure Klifas. - Aš teisus. 

- Kodėl ne, Linai? - paklausė Randžytas, ir jo žavios šypsenos neliko nė 
pėdsako. 

- Tai ne jų kova. 

— Sakiau tau! - nusišaipė Klifas. 

— Bet tai svarbu, Linai, negi nesutinki? - paklausė Randžytas ir susiraukęs 
pažvelgė į Lizą. 

- Be abejo, svarbu. Buvo nužudytas žmogus, ir ne dėl to, ką padarė, bet dėl 
to, kas jis buvo. Bet tai ne jų kova, Randžytai. Jie ja netiki, o Avinašas nusipelnė 
tokių, kurie tiki. 

- Praėjusią savaitę buvo Avinašas, - perbedė mane akimis Liza. - Kitą sa- 
vaitę gali būti musulmonai, žydai, krikščionys ar moterys, kurias vyrai muša ar 
padega. O gal kino prodiuseriai. Todėl tai visų reikalas. 

— Gali imtis tokio reikalo tik juo tikėdamas, - atsiliepiau. - Klifas ir Čandra 
netiki. Atvirai kalbant, jiems Avinašas vienodai rodo, sakau tai nenorėdamas 
įžeisti. Tai ne jų kova. 

- Būtent! - pareiškė Klifas. - Aš noriu tik užsidirbti daug pinigų, retkarčiais 
gauti vieną kitą apdovanojimą ir laimingai gyventi, gerbiamas ir mylimas. Ar 
tai blogai? 

Buvo atneštas pirmas patiekalas, ir pokalbis nutrūko, nes visų dėmesio cen- 
tre atsidūrė spiečius padavėjų, zujančių su valgių gėlynu. 

Tuo metu prisiartino konsjeržo atsiųstas žmogus. Jis visiems nusilenkė ir 
sušnibždėjo man į ausį: 

- Vestibiulyje laukia ponas Navynas, sere. Jis nori skubiai su jumis pasi- 
kalbėti. 

Atsiprašiau ir išėjau į vestibiulį. Nesunkiai radau Navyną su Divja: dešim- 
ties metrų spinduliu buvo girdėti, kaip jie ginčijasi. 

— Nenoriu! - rėkė Divja. 

— Kokia tu... 

— Apsišik aukštielninkas! - atšovė ji. - Nieko nebus! 

- Sveikas, brolau, - atsiduso Navynas, kai priėjau prie jo. - Atleisk, kad 
trukdau tau vakarieniauti. 

- Nieko baisaus, - atsakiau spausdamas jam ranką ir linktelėjau surūgusiai 
auksinio jaunimo atstovei. - Kas atsitiko? 

— Mes leidomės žemyn iš devyniolikto aukšto, ten vyko uždaras vakarėlis... 

- Kuris tik pradėjo įsisiūbuoti! - papūtė lūpas Divja. 

- Kur tuoj įgrius policija, - pataisė ją Navynas, - todėl mes ir dingome. Ir 
žinai, kas įlipo į liftą, mums leidžiantis žemyn? Nagi mūsų paslaptingasis... 

— „ponas Vilsonas. 

— Tas pats. 

— Tu su juo kalbėjaisi? 

— Neatsispyriau pagundai. Žinau, kad susitarėme drauge eiti su juo pasišne- 
kėti, bet pats Dievas suteikė progą, taigi nusprendžiau jos nepražiopsoti. 

— Ką jam pasakei? 

— Kad Džordžas Skorpionas - mano draugas ir kad žinau, jog jis jo ieško. 
Paklausiau, koks reikalas ir kodėl jis sekioja paskui mano draugą. 

— Ir? 

- Jis advokatas, - įsiterpė Divja. 

— Gal leisi pasakoti man? - sugriežė dantimis Navynas. - Jis sako, kad yra 
advokatas ir turi Skorpionui svarbią žinią, bet vadina jį ponu Džordžu Bradliu. 
Ar tokia Skorpiono pavardė? 

— Aha. Ar Vilsonas pasakė, kokia ta žinia? 

— Vyrukas moka laikyti liežuvį už dantų. Norėčiau, kad jis būtų mano advo- 
katas. Bet jis pasakė, kad naujiena Skorpionui niekaip nepakenks. 

— Tai aš priverčiau jį pasakyti! - sušnypštė Divja. 

— Aha, grasindama persiplėšti palaidinukę ir surikti, kad jis lifte tave užpuo- 
lė. Mano nuomone, nederėjo taip nertis iš marškinių. 

— Tam marškinaičiai ir skirti, kvaily! Kad iš jų išsinertum. Kamgi daugiau? 

— Jis dar ką nors pasakė? - paklausiau. 

— Ne. Daugiau nieko. Profesinė etika, paaiškino. 

- Jei būtum leidęs man suspiegti, - įsikišo Divja, - dabar jau viską žinotum. 
Bet kur ten! Spiegti didžiajam sekliui nepriimtina taktika! 

— Ojei tu bespiegdama būtum atsidūrusi areštinėje, būčiau sužlugdęs už- 
duotį, - atkirto Navynas. 

— Kodėl jūs vis dar kartu? - nusistebėjau. - Dar nesusitarėt su Bolivudo 
aktoriūkščiu? 

— Susitarėm, - atsiduso Navynas. - Bet jos tėvas ketina sudaryti didelį san- 
dorį... 

— Mukešas Devnanis nesudarinėja didelių sandorių, čamča, - pertraukė jį 
Divja. - Jis sudarinėja milžiniškus, banginiškus sandorius. 

— Taigi jos tėvas ruošiasi sudaryti milžinišką, banginišką sandorį, - toliau 
pasakojo Navynas, - ir šalys, kurioms nekliuvo sandorio, šiek tiek pasipiktino. 
Būta grasinimų. Bjaurių. Jos tėtušis dėl visa pikta paprašė mane porą savaičių, 
kol sandoris bus sudarytas, lydėti jo velniūkštę. 

— Aš ne velniūkštė! - atkirto Divja ir iškišo liežuvį. - Ir laukiu nesulaukiu 
šito susitarimo pabaigos! 

— Tu ką tik parodei man liežuvį? - apstulbo Navynas. 

- Nusipelnei tokio atsakymo, - pasipūtė Divja. 

- Žinoma, jeigu tau būtų ketveri. 

- Tai kaip ten buvo su Vilsonu? - įsiterpiau. 

— Žinojau, kad tu čia, - sutratėjo Navynas. - Vienas iš vakarėlio svečių pasa- 
kė, kad matė tave apačioje vakarieniaujantį su Randžytu Čaudhriu. Pamaniau, 
kad tai galbūt vienintelė proga sutvarkyti šį reikalą, ir paprašiau Vilsono susi- 
tikti su mumis krantinėje prie viešbučio. Dabar jis ten laukia. Ką pasakysi? 

- Reikėtų su juo pasikalbėti. Jei jis iš tikrųjų advokatas, suvesime jį su Zodi- 
ako Džordžais. Divja, ar palauksi mūsų restorane su mano mergina Liza? 

— Pasvajok, ir praeis! - suniurnėjo ji. 

— Dėl to mes ir ginčijomės, - paaiškino Navynas. - Pasakiau, kad jei mudu 
vešime šitą Vilsoną pas Džordžus, ji turės likti viešbutyje, kur jai niekas negre- 
sia. Ji nieko nenori girdėti. 

— Juokauji? - atšovė ji. - Tuoj atsitiks įdomiausias dalykas per milijardą 
metų, eisi su tuo paslaptingu vyru pas Zodiakus, bybys žino, kas jie tokie, ir 
nori, kad aš tupėčiau viešbutyje kaip gerutė mergytė? Nieko nebus, aš negera. 
Eisiu kartu. 

Dirstelėjau į Navyną. Jis šyptelėjęs gūžtelėjo pečiais, ir aš supratau, kad per 
tą laiką, kol juodu kartu, įprato nusileisti merginai. 

- Palaukit čia, perspėsiu Lizą. 

Grįžau į restoraną, uždėjau rankas ant Lizos kėdės atlošo ir pasilenkiau jai 
prie ausies. Pašnibždomis nusakiau, koks reikalas, paskui atsiprašiau viso sta- 
liuko. 

— Ponios ir ponai, deja, esu iškviestas skubiu vieno draugo reikalu. Prašom 
atleisti. 

- Mes susitarėme pavakarieniauti su Randžytu, - garsiai ir piktai išpoškino 
Liza. 

— Liza... 

- Ir jei iki šiol nepastebėjai, vakarienė tik įpusėjo. 

— Taip, bet... 

- Tai kiauliška, - drėbė ji. 

- Reikalas skubus. Dėl Skorpiono, Liza. 

- Tu todėl išeini? - tūžmingai paklausė ji. - Ar kad čia nėra Karlos? 

Spoksojau į Lizą nesuprasdamas, kodėl jos žodžiai mane taip įskaudino. 
Skorpionas ir Dvynys - mūsų draugai, jiems tas reikalas svarbus. 

Ji ramiai atlaikė mano žvilgsnį, akyse neišvydau nieko, išskyrus pyktį. Tylą 
nutraukė Randžytas. 

- Ką gi, mums labai gaila, kad išeini, Linai. Bet nesirūpink, palieki Lizą ge- 

rose rankose. O gal dar grįši... sutvarkęs skubųjį reikalą... deserto. Ko gero, mes 
čia dar pabūsime. | 

Jis pažvelgė į mane, šypsena buvo atvira ir nuoširdi kaip paprastai. Liza nė 
nekrustelėjo. 

- Tikrai, - pridūrė Randžytas ir uždėjo ranką Lizai ant rankos. - Mes pasi- 
stengsime, kad Liza nenuobodžiautų. Nesirūpink. 

— Nešdinkis! - iškošė Liza. - Jei jau taip svarbu, nešdinkis. 

Valandėlę žiūrėjau į juodu; žiūrėjau į Randžytą ir jų rankas ant staliuko. 
Liguistai, bet labai nuoširdžiai užsigeidžiau iš visų jėgų trenkti Randžytui. 
Bet kur. 

Atsisveikinau ir išėjau. Dabar žinau, kad jei būčiau taip ir padaręs, jei būčiau 
ištempęs Randžytą iš viešbučio, aptalžęs ir vėl įgrūdęs į jo gyvatyną, visų mūsų 
gyvenimas būtų buvęs geresnis ir saugesnis, gal net jo paties. 

Bet nieko nedariau. Įveikiau tą norą. Pasielgiau gražiai. Kartais būnu pado- 
rus žmogus. Ir tą naktį žvaigždėtuose tamsos puslapiuose lemtis mums visiems 


parašė naują skyrių. 


DVIDEŠIMT PIRMAS SKYRIUS 


Lauke šuoringas vėjas glamonėmis vijo iš įlankos skystą miglelę, ir ši plaukė 
virš plačios gatvės it žėrinti smulkučių lašelių skraistė. Musonas, ruošdamasis 
dar kartą pulti miestą, virš jūros išilgai horizonto rikiavo debesis. 

Advokatas, ponas Vilsonas, buvo nerūpestingai atsišliejęs į pylimą sulig klu- 
bais. Jis vilkėjo tamsiai mėlyną kostiumą, o ilgais blyškiais pirštais spaudė skėtį 
ir minkštą fetrinę skrybėlę. Gurgždančius baltus marškinius smaugė kaklaraiš- 
tis. Prislėgti advokatai kartais ant jo pasikaria. Žiūrėdamas į Vilsoną, galvojau 
apie profesiją, kurios atstovai nešioja kilpą ant kaklo. 

Artindamasis įsitikinau, kad jo plaukai iš tiesų sidabriškai balti, nors liesas 
kokių trisdešimt penkerių metų veidas be jokių raukšlių. Akys šviesiai mėly- 
nos, lyg rainelės melsvuma būtų nudažiusi baltymą: mėlis visur. Akyse spindė- 
jo drąsa, o gal tiesiog geras ūpas. Šiaip ar taip, iš pažiūros jis man patiko. 

- Čia Linas, pone Vilsonai, - supažindino mus Navynas. - Dar vadinamas 
Šantaramu. 

- Malonu susipažinti, - tarė Vilsonas ir padavė man vizitinę kortelę. 

Joje buvo parašyta, kad E. S. Vilsonas dirba advokatų kontoroje, turinčioje 
filialų Otavoje ir Niujorke. 

- Iš pono Aderio žodžių supratau, kad jūs galite mane suvesti su ponu Brad- 
liu, ponu Džordžu Bradliu, - tarė Vilsonas, kai įsidėjau kortelę į kišenę. 

— Aš supratau, kad jūs galite pasakyti, kokio velnio jums iš jo reikia, - ramiai 
atsakiau. 

- Bet nepasakys! - nusijuokė Divja. 

- Užsičiaupk! - sušnypštė Navynas. 

- Jei jūs iš tiesų esate pono Bradlio draugas... 

- Pavadinot mane melagiu, pone Vilsonai? - paklausė Navynas. 

- Evanas, - ramiai atsakė Vilsonas. - Evanas Vilsonas. Ir aš tikrai neabejoju 
jūsų žodžiais. Aš tik sakau, kad jūs, pono Bradlio draugai, turite suprasti, jog 
mano reikalai su juo yra jo asmeniškas reikalas. 

- Ir liks asmeniškas, - sutikau aš. - Toks asmeniškas, kad jūs niekada su juo 
nesusitiksite, jei bent puse lūpų neužsiminsite, ko jums iš jo reikia. Džordžas 

Skorpionas - baikštus žmogus. Jis mums toks patinka. Be reikalo mes jo ne- 
trukdome. Tiek suprantat, tiesa? | 

Vilsonas stebeilijo į mane ramiai ir ryžtingai. Pro mus, nesibaimindami vėjo 
ir artėjančios liūties, plačiu šaligatviu praėjo keli vaikštinėtojai. Netoli mūsų 
sustojo du taksi, tikėdamiesi sulaukti keleivių. Šiaip gatvė buvo tuščia. 

— Kartoju, - pagaliau santūriai, bet tvirtai pasakė Vilsonas, - tai asmeniš- 
kas... 

- Užkniso! - pratrūko Divja. - Griebkit jį ir duokit per fasadą. Subaladotam 
liežuvis atsiriš. 

Vilsonas, Navynas ir aš atsisukome į mažutę laibą salonų liūtę. 

— Ko žiopsot? - paklausė ji. - Įpiskit jam! 

— Turėčiau jus perspėti, - skubiai pasakė Vilsonas, - kad ėmiausi atsargumo 
priemonių ir pasisamdžiau viešbučio apsaugininką. Dabar jis mus stebi, netoli 
ano automobilio. 

Mudu su Navynu atsisukome. Tamsoje už kokių penkių metrų stūksojo au- 
galotas viešbučio apsaugininkas juodu kostiumu. Pažinojau jį. Jo vardas buvo 
Manavas. | 

Ponas Evanas Vilsonas padarė klaidą, nes nežinojo vietinių papročių. Kai 
anuo metu tau prireikdavo asmens sargybinio, samdydavai profesionalą, tai 
reiškia gangsterį arba policininką ne darbo metu. 

Tokiems vyrukams kaip Manavas mokama per mažai, todėl jie nelinkę ri- 
zikuoti. Tai darbininkai, gaunantys mažą atlyginimą, ištikus bėdai, niekas jų 
negina. Sužeisti jie negauna draudimo ir nieko negali duoti į teismą. O jei ką 
nors sužeidžia ir būna apkaltinti, sėda į kalėjimą. 

Dar svarbiau: Manavas buvo stambus raumeningas vaikinas ir kaip dau- 
gelis stambių raumeningų vaikinų žinojo, kad lūžus kaului kuriam laikui teks 
nutraukti treniruotes ir prarasti pusmetį kūno gražinimo laimėjimų. Po to- 
kių nesėkmių dauguma kultūristų ilgai ir niūriai apžiūrinėja save sporto salės 
veidrodyje per visą sieną. 

— Viskas gerai, Manavai, - sušukau jam. - Grįžk į viešbutį. Mes tave pašauk- 
sim, jei prireiks. 

— Taip, sere, Linbaba! - atsiliepė jis su aiškiu palengvėjimu. - Labanakt, 
pone Vilsonai, sere. 

Asmens sargybinis šleivai nurisnojo į viešbutį. Vilsonas nulydėjo jį akimis. 
Reikia pripažinti, kad advokatas liko ramus ir net nusišypsojo. 

- Atrodo, džentelmenai, - atsargiai pasakė jis, - kad jūs staiga smarkiai pri- 
artėjote prie pono Džordžo Bradlio paslapties. 

— Teisingai, baltašikni prakeiktas! - iškošė Divja. 

- Būk gera, užsičiaupk! - suburbuliavo Navynas. - Ir kas čia per žodis? Bal- 
tašiknis? Tu ką, iš Harlemo? 

- Aš iš garsiosios „Atsipisk“ valstybės, - atšovė ji. - Nori išgirsti mūsų 
himną? 

- Jūs prabilote apie paslaptį, pone Vilsonai, - tariau. 

- Evanai. Galiu pasakyti, kad ponas Bradlis gavo palikimą. Jis yra vienintelis 
neseniai mirusio Džosajo Bradlio, Otavoje užregistruoto „Enėjo“ tresto savi- 
ninko, giminė ir turto paveldėtojas, jei man pavyks jį rasti ir padaryti atitinka- 
mą pareiškimą turinčių reikiamus įgaliojimus notarų akivaizdoje. 

— Koks tas turtas? - paklausė Navynas. 

— Jei leisite, tegu į šį klausimą atsako pats ponas Bradlis. Manau, jis turi 
spręsti, pranešti jums visą palikimo sumą ar ne. 

Vilsonui nereikėjo jaudintis dėl Džordžo Skorpiono nuomonės. Taksi nu- 
vežėme Vilsoną į „Pasiutėlį , sugundėme Zodiako Džordžus nusileisti žemyn, 
palikome su advokatu gatvėje ir po penkiolikos sekundžių Džordžas Dvynys 
išrėkė sumą: 

— Trisdešimt penki milijonai! Jėzau Krezai-Kristau! Trisdešimt penki mili- 
jonai! Dolerių! Viešpatie aukštielninkas! 

— Paskelbk visai velnio gatvei, aha, - užsipuolė jį Skorpionas, bailiai žvalgy- 
damasis. 

- Ko tu bijai, Skorpi? Mes dar neturim pinigų! Niekas mūsų nepapjaus lovo- 
je dėl pinigų, kurių neturime. 

- Mus gali pagrobti, - spyrėsi Skorpionas, rankos mostu kviesdamas mus. — 
Juk aš teisus, Linai? Yra žmonių, kurie galėtų mus pagrobti ir pareikalauti iš- 
pirkos. Nupjautų ausį ar pirštą ir atsiųstų paštu. 

— Bombėjaus paštu? - nusišaipė Dvynys. - Sėkmės. 

- Gal jau planuojamas mūsų pagrobimas, - verkšleno Skorpionas. 

— Jėzau, Skorpione! - piktinosi Dvynys, šokdamas iš džiaugsmo. - Prieš 
penkias minutes iš galvos krausteisi, kad tavo mintis skaito velnio CŽV. Dabar 
žliumbi, kad tave pagrobs. Ar negali bent kartą nieko neimt į plaučius ir mė- 
gautis gyvenimu“ 

— Mano nuomone, ponas Bradlis nuogąstauja pagrįstai, - tarė Vilsonas. 

— Ponas Bradlis? - nusišaipė Dvynys. - Ponas Nuopisa Bradlis? Už tai negai- 
la milijono! Skorpione, tučtuojau duok Vilsonui milijoną žaliųjų. 

- Viena aišku, pone Bradli, - tęsė Vilsonas. - Jūs negalite likti šiame viešbu- 
tyje. Juk dėl esminės jūsų finansinės padėties permainos atsidūrėte, tarkime, iš 
esmės kitokias pajamas gaunančių asmenų grupėje? 

- Jis turi omeny pavojingas pajamas gaunančių asmenų grupę, - bambėjo 
Skorpionas. - Jis jau kalba apie pagrobimą, Dvyny. Girdėjai? 

— Nusiramink, Skorpione, - paliepiau. 

— Tiesą sakant, jis teisus, - įsiterpė Divja. 

— Matai? - sušnypštė Skorpionas. 

— Mano tėtis yra apsaugos nuo pagrobimo žinovas, — tarė Divja. - Ruošė 
mane nuo penkerių metų. Visi turtingi žmonės ruošiami. Dabar, kai esi turtin- 
gas, turėsi mokytis, kaip išvengti pagrobimo, o visus tavo draugus rūpestingai 
patikrins policija. Be to, turėsi gyventi saugioje vietoje ir važinėti šarvuotuo- 
ju limuzinu, be jokios abejonės. Asmens sargybiniai neatskiriami nuo pinigų 
kaip rankinukai nuo batų. 

— O ne, - suaimanavo Skorpionas. 

— Dėl pirštų ir ausų tu irgi teisus, - pridūrė Divja. - Bet pagrobėjai juos 
siunčia per kurjerį, ne paštu. 

- One. 

— Žinau vieną atvejį, jie nupjovė visus pirštus, išskyrus vieną, kol šeima su- 
mokėjo išpirką. 

— Oi... 

— Divja, prašau, - atsiduso Navynas. 

- Kitam jie nupjovė abi ausis. Tragiška. Jis turėjo išdovanoti savo dizaineri- 
nių akinių nuo saulės kolekciją. 

— Oi... 

— Divja. 

— Ir skrybėlės nebelabai tiko, - susimąsčiusi ištarė Divja, - bet jis bent jau 
liko gyvas. Ir tebėra turtingas. 

- Divja, tu jam nepadedi! - perpyko Navynas. 

- Atsiprašau, ką jūs sakėt? - atkirto ji. - Kiek žinau, šiame pokalbyje daly- 
vauja tik du milijonieriai, ponas Bradlis ir panelė Aš. Aišku? Taigi aš vienintelė 
turiu teisę kalbėti apie turtingas pagrobėjų aukas, na? 

— O ne, - suvaitojo Skorpionas. 

— Kur švęsime? - nusijuokė Dvynys, vis dar šokdamas. 

- Aš leidau sau užsakyti jums liukso kambarius „Mahešo“ viešbutyje, savo 
aukšte, - paskelbė Vilsonas. - Vyliausi, kad anksčiau ar vėliau jus rasiu ir galė- 
siu parodyti šiokį tokį svetingumą. Be to, mano kontora pasirūpino, kad jums, 
pone Bradli, iškart būtų atidaryta kredito linija, kuria galėtumėte naudotis, kol 
visi teisiniai reikalai bus sutvarkyti ir jūs gausite palikimą. 

— Tai... tai nuostabu, - netvirtai išmikčiojo Skorpionas. - Kredito linija? 

— Kokia suma? - paklausė Dvynys. 

- Padėjau į jūsų sąskaitą šimtą tūkstančių dolerių. Galite jais naudotis tuč- 
tuojau. 

— Man patinka šis vyrukas, - švelniai ištarė Dvynys. - Duok jam dar milijo- 
ną dolerių, Skorpione. 

— Mes tikimės, kad jūs neatsisakysite mūsų paslaugų, pone Bradli, - tarė 
Vilsonas. - Velionis jūsų senelio brolis Džosaja Bradlis jomis daug metų nau- 
dojosi. Esame pasirengę pasiūlyti jums geriausių specialistų konsultacijas, kaip 
tvarkyti palikimą. Visiškai jūsų paslaugoms. 

- Tai ko laukiam? - sušuko Džordžas Dvynys. - Eime! 

— O mūsų daiktai? - paklausė Džordžas Skorpionas, atsigręždamas į „Pasiu- 
tėlio“ viešbutį. 

- Pasikliauk manimi, - tarė Divja, imdamą Skorpioną už rankos ir vesdama 
prie laukiančių taksi. - Atsiųsi jų paimti tarną. Nuo šiol viską, kas neteikia tau 
malonumo, darys tarnai. 

- Viskio! - tarė Dvynys, įkišęs galvą per Divjos petį ir kinkuodamas drauge 
koja kojon. 

- Ir ilgą dušą, - tarė Divja. 

- Ir šampano! 

- Ir antrą dušą. 

- Ir kokaino! Ei, žinau! Įmaišykim kokaino į šampaną! 

- Tu man pradedi patikti, - pagyrė Divja. 

— O tu man jau patinki, - atsiliepė Dvynys. - Paūšime! 

— Be abejo, jūs prisidėsite prie mūsų, pone Vilsonai? - paklausė Divja, im- 
dama už parankės ir jį. | 

- Nenoriu pasirodyti nemandagus, panele?.. 

— Devnani. Divja Devnani. Vadinkite mane Diva. Visi taip vadina. 

- Nenoriu pasirodyti nemandagus, panele Devnani, - tarė Vilsonas, šyp- 
sodamasis ir nemėgindamas ištraukti rankos, - bet ar ne jūs mažiau nei prieš 
pusvalandį siūlėte savo draugams duoti man per fasadą? 

- Kvailiuk, - subarė ji. - Tada dar nežinojau, kad tvarkote trisdešimt penkių 
milijonų dolerių vertės turtą. Be to, aš Diva, prisimenat? 

— Puiku, panele Diva. Mielai drauge atšvęsiu. 

Į „Mahešo viešbutį nuvažiavome greitai, Vilsonas paėmė numerio raktus 
ir susitarė, kad valdytojas po valandos užsuktų į Džordžo Skorpiono liuksą 
įregistruoti naujųjų gyventojų. 

Jam beeinant iš registratūros paėmiau jį už parankės. 

- Ketinate skųstis? - tyliai paklausiau. 

— Skųstis? 

— Dėl Manavo. 

— Manavo? 

- Jūsų apsaugininko. 

— A, jo, - nusišypsojo jis. - Jis gana prastai atliko savo pareigas. Bet... ma- 
nau, taip elgėsi dėl to, kad žinojo, jog su jumis ir jaunuoju ponu Navynu aš 
saugus, nors panelė Diva ir kėlė pavojų. 

— Ar tai reiškia „ne'? 

— Tai iš tikrųjų reiškia „ne“, pone. Aš nesiskųsiu. 

— Ačiū, - tariau ir paspaudžiau jam ranką. 

Man patiko Evanas Vilsonas. Jis buvo ramus, atsargus ir ryžtingas. Kai mes 
jį prigriebėm, elgėsi drąsiai. Turėjo humoro jausmą, buvo profesionalus, bet 
praktiškas ir, regis, puikiai pažinojo žmones su trūkumais iš gyvenimo užka- 
borių. 

— Nėra už ką, - atsakė jis. - Prisidėsime prie kitų? 

— Ne, man reikia grįžti ten, kur jau turėjau būti, - atsakiau žiūrėdamas į be- 
sijuokiantį būrelį prie liftų durų - Navyną, Divją ir Zodiako Džordžus. 

Vėl pažvelgiau į Kanados advokatą sidabriniais plaukais. 

— Viso gero, pone Vilsonai. 

Nulydėjau jį akimis ir grįžau į pirmo aukšto restoraną. Prie Randžyto staliu- 
ko niekas nebesėdėjo, jis buvo nukraustytas ir jau padengtas kitai draugijai. 

Ženklu pasišaukiau metrdotelį. 

— Kada jie išėjo? 

- Jau senokai, pone Linai. Panelė Liza paliko jums raštelį. 

Jis sugraibė liemenės kišenėje popiergalį ir padavė man. Rašyta jos mėgsta- 
miausiu raudonu rašalu: „Išėjau į pobūvį su Randžytu. Eik gulti, nelauk.“ 

Daviau metrdoteliui arbatpinigių ir pasukau prie durų, bet po kelių žings- 
nių grįžau ir vėl jį pasišaukiau, nes man toptelėjo viena mintis. 

- Jie valgė desertą? - paklausiau. 

— A... ne, pone. Ne. Jie išėjo iškart po pirmo patiekalo. 

Pastūmiau didžiąsias viešbučio duris. Šiltoje naktyje pamačiau Manavą, 
viešbučio apsaugininką, budintį su bendradarbiu. Jis mane pastebėjo ir klau- 
siamai pažvelgė į akis. 

Vaikinas buvo šaunus: didelis, stiprus ir geraširdis. Jis nerimavo, kad ponas 
Vilsonas pasiskųs, jog jis paliko bėdoje viešbučio gyventoją. Jis netektų darbo 
ir vilties padaryti karjerą viešbučių versle. Ženklu parodžiau jam prieiti. 

- Kja hal hai, Manavai? - paklausiau spausdamas ranką. Kaip sekasi? 

Mano saujoje buvo ritinėlis banknotų, bet jis didžiulėmis rankomis suėmė 
manąsias ir nenorėjo imti pinigų. 

- Ne, ne, Linbaba, - sušnibždėjo jis. - Aš ne... Aš negaliu nieko imti. 

- Aišku, gali, - nusišypsojau versdamas jį sugniaužti pinigus, kad šie ne- 
nukristų ant žemės. - Tiek tau būtų davęs ponas Vilsonas, jei šįvakar būtum 
baigęs pamainą su juo. 

— P-ponas Vilsonas... 

— Viskas gerai. Aš su juo kalbėjausi. 

- Taip, Linbaba. Anksčiau mačiau, kaip įėjote į vidų. Laukiau čia, bet neiš- 
drįsau jo užkalbinti. 

- Jis nesiskųs. 

-— Tikrai, Linbaba? Iš tiesų? 

- Tikrai. Jis man sakė. Viskas gerai. 

Išsivarant motociklą ir važiuojant Marin Draivu į Malabar Hilo viršūnę 
prieš akis man švytėjo tamsiai rudos Manavo akys. 

Sustojau kalvos viršūnėje su vaizdu į įlankos pločio Marin Draivo šypseną, 
apkraštuotą šviečiančių langų brangakmeniais. Susisukau hašišo suktinę ir už- 
sirūkiau. 

Netoliese prisėdo elgeta, kuris kas naktį ropšdavosi ilgu vingiuotu taku į 
pė ir džiaugsmingai užsitraukė dūmo, neliesdamas suktinės lūpomis ir naudo- 
damasis delnu kaip čilamu. 

- Mast mal! - samurmėjo, iš šnervių virto dūmai. Puikus daiktas! 

Išmintingai linkčiodamas, jis vėl užsitraukė ir grąžino suktinę man. 

Atidaviau jam suktinei nepanaudotą hašišą. Žmogelis staiga surimtėjo ir 
ėmė vedžioti akis nuo didžiulio hašišo gabalo savo delne prie mano veido. 

- Eik namo, - pagaliau ištarė hindi. - Eik namo. 

Grįžau per liūtį, pastačiau motociklą dengtame aptvare, įbrukau drėgną 
dvidešimties rupijų banknotą į miegančio sargo marškinių kišenę ir įžengiau 
į savo butą. 

Lizos namie nebuvo. Nusivilkau šlapius drabužius, nuspyriau batus, palin- 
dau po dušu, užkandau duonos ir vaisių, išgėriau puodelį kavos ir aukštielnin- 
kas atsiguliau ant lovos. 

Virš galvos lėtai, tik kad vos išjudintų drėgną orą, sukosi elektrinis ventilia- 
torius. Į metalinį stogo kraigą virš praviro miegamojo lango vėl barbeno lietus 
ir žvilgiomis it gyvsidabris srovelėmis pliaupė žemyn. 

Tamsoje rūkiau suktinę ir laukiau. Kai Liza grįžo, buvo po trijų, į marmuri- 
nes prieškambario grindų plyteles nedarniai sukaukšėjo girti žingsniai. 

Ji įvirto į kambarį ir sviedė rankinuką ant kėdės. Nepataikė, ir jis nukrito ant 

grindų. Liza nuspyrė vieną smunkantį neužsegtą sandalą ir klupdama iššoko 
iš kito. | 

Nerangiai sukdamasi, išsinėrė iš suknelės ir kelnaičių: šios vis dar tabalavo 
ant kulkšnies, kai ji šlamštelėjo ant lovos. 

Tamsiame kambaryje nemačiau jos vyzdžių. Iš pirmo žvilgsnio būčiau su- 
pratęs, ką vartojo: visi narkotikai gyvena ir miršta akyse. Ištiesiau ranką prie 
naktinės lempos, bet ji mane sulaikė. 

— Nedek! Noriu būti Kleopatra. 

Kai ji kietai įmigo, apšluosčiau ją šlapiu rankšluosčiu, kad atvėstų, paskui 
sausu, O ji nusirito į savąją lovos pusę, saldžiai pūsdama į akį lyg niekur nieko. 

Gulėjau tamsoje šalia jos. Pro atdarą langą čerkšdami praskrido šikšnos- 
parniai, ieškodami prieglobsčio nuo aušros. Apeiti pastato pabudo sargas ir 
pabarbeno į žemę bambukine lazda, vaikydamas ėdesio ieškančias žiurkes. 
Paskui viskas nuščiuvo, kambaryje stojo tyla. Lizos kvėpavimas buvo kaip ban- 
gų Mūša į nuolaidų krantą. 

Džiaugiausi dėl Zodiako Džordžų, netikėtų milijonierių, džiaugiausi, kad 
Navynas tebelydi Divją, nors jie amžinai vaidijasi. Ir džiaugiausi, kad Liza na- 
mie ir jai niekas negresia. | 

Bet sieloje buvo šleikštu. Nežinojau, ko reikia Lizai, bet neabejojau, kad ne 
manęs. Kartais norėdavau, kad jai manęs reikėtų, kad ji pamiltų mane ir leis- 
tų man pamilti ją. Kartais vildavausi, kad taip atsitiks. Bet norėti daugiau yra 
ženklas, kad turi per mažai. Mes buvome draugai, kurie nelabai stengėsi būti 
vienas kitam šis tas daugiau. 

Akys pradėjo merktis. Pusiausnūda išvydau Randžytą - perkreiptu veidu, 
pagiežingą it piktoji dvasia. Pabudau ir valandėlę klausiausi tylaus jūros aido, 
Lizos alsavimo, kol vėl sudėjau blakstienas. 

Ir mudu miegojome, vieniši drauge, o miestą švariau nei akmeninį laiptelį 
prie kalėjimo klausyklos mazgojo lietus. 

DVIDEŠIMT ANTRAS SKYRIUS 


Nevalos Džordžai, kaip daugelis juos vadino anksčiau, tiesiog nepadoriai pra- 
turtėjo. Visas Pietų Bombėjus malė liežuviu apie likimo išdaigas: romiausi iš 
miesto romiųjų užsieniečių staiga paveldėjo žemę. Elgetos, kurių anksčiau visi 
vengė, netikėtai tapo gerbtinais visuomenės nariais. „Kaip galingai iškilo nu- 
puolėliai , - pokštavo Didjė. 

Tris savaites Zodiako Džordžų numerio durys neužsidarė dieną naktį, 
viltingai įleisdamos specialistus aptašyti staiga praturtėjusių benamių pras- 
čiokų: siuvėjus, kirpėjus, pedikiūrininkus, juvelyrus, numerologus, laikrodi- 
ninkus, jogos mokytojus, manikiūrininkus, stilistus, meditacijos mokytojus, 
astrologus, buhalterius, teisininkus, tarnus ir debesį psichoterapeutų stresui 
įveikti. 

Samdyti šiuos specialistus ir pasirūpinti, kad grobuoniški jų paslaugų įkai- 
niai taptų kuklūs kaip dvėsenos likučiai ant grifų apdorotų kaulų buvo sunkus 
darbas, bet jo be galo energingai ir sumaniai ėmėsi Divja Devnani. Tas savaites 
ji gyveno „Mahešo“ liukse ir beveik visada lydėdavo dar kojų neapšilusius mi- 
lijonierius. Sukurti naują Skorpioną ir naują Dvynį - jos pareiga, pasakė man. 

— Buvau su Džordžais, kai jie gavo palikimą, - paaiškino ji. - Aš, turtin- 
giausia Bombėjaus mergina, pasižyminti nerealiai geru skoniu. Tai karma. Tai 
kismat. Negaliu riesti nosies prieš likimą. Padėti jiems pakilti iš pelenų - mano 
pareiga. 

Zodiako Džordžai, nors ir švelniai mylėdami vienas kitą, pelenų virsmo 
garsenybėmis sunkumus įveikė visiškai skirtingais būdais. 

Džordžas Dvynys pasiūlė didumą pinigų išdalyti. Džordžai niekada neme- 
lavo, niekada neapgaudinėjo klientų ir niekada prieš nieką nepakėlė rankos. 
Gyvendami Bombėjaus lūšnynuose ir gatvėse, jie įsigijo daugybę draugų, nu- 
sipelniusių atlygio: žmonių, kurie jiems padėdavo, pigių restoranėlių ir krau- 
tuvėlių savininkų, kurie neleisdavo jiems numirti badu, duodami skolon, aibės 
elgetų ir perpardavinėtojų, kurių gerumas juos palaikydavo, ir net kai kurių 
policininkų, kurie nematydavo, ko nereikia. 

Likutį Dvynys entuziastingai siūlė skirti ilgam nepamirštamų vakarėlių se- 

zonui, padėti kuklią sumelę į banką, kas mėnesį išmokantį geras palūkanas, ir 
grįžti gyventi į gatvę, kur linksmiau ir patogiau. | 

Skorpionas tokiu planu nesusigundė. Jam kėlė siaubą atsakomybė ir mora- 
lės našta, užgriuvusios kartu su netikėtu turtu, jis skųsdavosi visiems, kas nej- 
gudęs meistriškai atsikratyti pesimistų, bet su pinigais išsiskirti neprisivertė. 

Pirmosios gerovės savaitės — tikras košmaras, tvirtino jis. Pinigai - gyva 
bėda, tvirtino jis. Pinigai drumsčia ramybę, tvirtino jis. Bet Dvynio planui jis 
nepritarė ir naštos nenusimetė. 

Jis graužėsi, vaikščiojo po kambarį, aimanavo ir bambėjo. Nuskustas ir ap- 
kirptas, nušveista oda ir pamasažuotas, su manikiūru ir išteptas drėkinamuoju 
kremu, aukštasis kanadietis maklinėjo prabangiame viešbučio numeryje ir ka- 
mavosi dėl jį ištikusios sėkmės. 

— Blogai baigsis, Linai, - pasakė, man užsukus jo aplankyti. 

- Viskas baigiasi blogai, visiems. Todėl turime meną. 

— Gal, - numykė jis nė kiek nepaguostas. - Matei Dvynį įeidamas? Jis vis 
dar lošia kortomis? 

— Nemačiau. Mane įleido kažkoks sikhas. Sakė, kad jis - judviejų major- 
domas. 

— A, aha. Tai Singhas. Jis čia lyg ir viską tvarko. Drauge su Diva. To vyruko 
nosis kaip tošis. Kai tavo darbas - aukštyn nosį riesti, gal ir neblogai, kad ji ilga. 

— Be ilgos nosies, jis turi ir trumpą sąrašą. 

— Todėl... todėl, kad apribotume lankytojų skaičių, Linai. Nepatikėtum, kas 
pasidarė, kai žmonės sužinojo, kad turiu šitiek pinigų. 

— Numanau. 

— Jie mus persekioja dieną naktį. Viešbučiui teko šiame aukšte padvigubinti 
apsaugininkų. Ir žmonės vis tiek prasiveržia. Vienas daužė į duris, reikalauda- 
mas pinigų, kai šikau. 

— Aha. 

- Nesirodžiau gatvėje tris dienas. Žmonės išropoja iš tamsos, ir visi ranką 
ištiesę. 

Prisiminiau, kad Zodiako Džordžai patys daug metų išnirdavo iš tamsos, ir 
visada su tuščia kaip kevalas sauja. 

— Aha. 

— Bet nesirūpink, Linai, - skubiai pridūrė Skorpionas. - Tu visada būsi 
trumpajame sąraše. 

— Aha. 

— Ne, aš rimtai kalbu, brolau. Tu visada gražiai elgdavaisi sa mumis. Aš to 
nepamiršiu. O! Jei jau apie tai prašnekome, ar tau... gal tau reikia... 

- Ne, nereikia, - nusišypsojau. - Vis tiek ačiū. 

- Puiku. Eime ieškoti Dvynio. Noriu jam pranešti apie naujas saugumo tai- 
sykles. 

Londoniškį radome viename iš liukso kambarių, skirtų dalykiniams susi- 
tikimams. Didžiulį stalą Džordžas Dvynys buvo užtiesęs staltiese ir pavertęs 
biurą lošimo lindyne. 

Jis lošė pokerį su keliais šiuo metu nedirbančiais viešbučio darbuotojais. 
Kad lošiama jau seniai, rodė krūvos lėkščių ir taurių su valgių ir gėrimų li- 
kučiais. 

— Sveikas, Skorpi! Sveikas, Linai! - mums įėjus linksmai nusišypsojo Dvy- 
nys. - Prisitrauk kėdę. Lošimas tik pradeda įsisiūbuoti. 

— Aš jau ir taip įsisiūbavęs. 

Džordžas Dvynys buvo įgudęs sukčius, bet niekada nelošdavo iš didelių 
sumų, o kartais tyčia pralošdavo galėdamas laimėti. Jam smagiausia buvo likti 
nesučiuptam, nesvarbu, išlošė jis ar pralošė. 

— Nagi, Linai, išbandyk laimę. 

— Man labiau patinka laimė be bandymų. Pažiūrėsiu porą dalijimų. 

- Kaip nori, - pamerkė jis man ir metė ant stalo žetoną, didindamas stato- 
mą sumą. - Skorpione, ar užsakei svečiui išgerti? 

— Atsiprašau, Linai. 

Jis atsisuko į kortomis pliekiantį viešbučio personalą. 

— Na, vaikinai! Jūs, regis, dirbate šiame viešbutyje. Atneškit mūsų svečiui 
išgerti... ko, Linai? 

- Ačiū, nieko, Skorpione. 

- Ne, išgerk ko nors. 

- Gerai. Žaliųjų citrinų sulčių su gazuotu vandeniu, be ledo. 

Vienas patarnautojo uniforma vilkintis lošėjas metė ant stalo apverstas kor- 
tas ir išėjo atnešti sulčių. 

Nuo laukujų liukso durų atsklido riksmas. Pakėlėme akis. Į kambarį įžengė 
Didjė, termpdamas majordomą už atsikišusios nosies. 

— Šitas asilas tvirtina, kad mano pavardė neįtraukta į svečių sąrašą, - pikti- 
nosi Didjė. 

— Pasibaisėtina, - tariau. - Beveik taip pat pasibaisėtina, kaip nei iš šio, nei 
iš to griebti žmogui už nosies. 

- Nei iš šio, nei iš to? Kai paaiškinau, kad toks neapsižiūrėjimas visiškai 
neįmanomas, nes mano pavardė įtraukta į visus sąrašus - nuo Interpolo iki 
Bombėjaus kriketo klubo, nors aš bjauriuosi kriketu, jis bandė užtrenkti duris 
man prieš nosį. 

— Gal paleistum jo nosį, Didjė? 

— O, Linai! - prieštaravo Didjė, dar smarkiau spausdamas kumštyje sikho 
nosį. 

Majordomas sucypė. 

- Jis tik dirba savo darbą, Didjė. 

— Jo darbas - mane maloniai priimti, o ne parodyti duris. 

— Aš išeinu iš darbo! - susniaukrojo majordomas. 

— Dar šis tas, - griebiausi gudrybės, - tu nežinai, kur jis kaišiojo nosį, kol 
jos nesuspaudei. 

— Tiesą sakai, - sutiko Didjė, perkreipęs lūpas iš pasibjaurėjimo, ir paleido 
majordomo nosį. - Kur galiu nusiplauti rankas? 

— Tenai, - atsakė Skorpionas, linktelėdamas į tarpdurį. - Antros durys į 
dešinę. 

Didjė perbedė akimis majordomą ir išėjo iš kambario. Šis žvilgtelėjo į mane. 
Nesuprantu, kodėl žmonės žiūri į mane, nors aš niekaip su niekuo nesusijęs. 

— Gal tau vertėtų įtraukti Didjė į sąrašą, Skorpione, - tariau imdamas pluoš- 
telį banknotų iš Džordžo Dvynio išloštos krūvos. 

- Bet, Linai, - pasiskundė Skorpionas, - Didjė griebė mano majordomui už 
nosies. 

— Džiaukis, kad tik už nosies. 

- Pataikei kaip pirštu į akį! - nusijuokė Dvynys. - Singhai! Iškart įtrauk 
poną Didjė Levi į sąrašą. 

— Aš išeinu iš darbo, - vėl suvapėjo Singhas, susiėmęs nosį. 

— Turi teisę, - sutikau tiesdamas jam pinigus, paimtus nuo stalo. - Bet jei 
išeisi, būsi išmestas iš majordomų gildijos. Jei priimsi mūsų nuoširdų atsipra- 
šymą mūsų draugo vardu ir šiuos pinigus už nepatogumą, viską pamiršime. 

Vyrukas viena ranka laikė nosį, kita glostė banknotus, paskui pakraipė gal- 
vą ir grįžo į savo postą prie durų. 

— Tikrai majordomas? - klastingai paklausė Dvynys. - Ne mažordomas? 

— Klausyk, Linai, - staiga pagyvėjo Skorpionas - kaip manai... ar negalė- 
tum... kurį laiką pagyventi su mumis? Vietos per akis. Ketiname išsinuomoti 
visą aukštą, ir tu mums būtum didelė paspirtis, mokytum būti turtuoliais. 

- Puiki mintis, - sutiko Dvynys. - Lik čia, Linai. Ir Liza tegu atsikrausto. 
Interjerui pagyvinti. 

- Viliojamas pasiūlymas. 

— Tai reiškia „ne'? - paklausė Skorpionas. 

— Turite Divją, - atsakiau. - O ji, regis, ir pagyvina, ir puikiai moko. 

- Bijau jos kaip velnias kryžiaus, - pasiskundė Skorpionas. 

- Tu visų bijai kaip velnias kryžiaus, - pasakė Dvynys. - Tai viena iš priežas- 
čių, kodėl mes tave mylime. Beje, ką tu čia veiki, Skorpi? Tu į šį kambarį kojos 
nekeli. Pokeris tave vimdo. 

— Manęs pokeris nevimdo. 

— Puiku, varnele baltoji, kas atsitiko? 

- Reikalas rimtas. 

- Negali būti rimtesnis už naują dalijimą, Skorpi. Linas ką tik atidavė mano 
išloštus pinigus tavo majordomui, nes Didjė patampė jį už nosies. 

— Taip jam ir reikia, - pridūrė grįžęs pas mus Didjė. 

— Ko gero, - sutiko Dvynys. - Kartais pats norėdavau tai padaryti, bet būgš- 
tavau, kad Singhas man trenks. O dabar, ponai, prašom prie stalo, nes aš ketinu 
atsilošti. 

- Aš noriu pasikalbėti, - neatstojo Skorpionas. - Apie rimtus dalykus. 

— Aš lošiu prieš Didjė. Jis tikras meistras. Sudoros mane dėl menkiausios 
žioplystės. Kas gali būti rimčiau, Skorpione? 

- Aš norėjau su tavimi pasikalbėti apie naujas saugumo taisykles. 

— Ką? 

- Naujas saugumo taisykles. 

- Čia penkių žvaigždučių viešbutis, - atsiliepė Dvynys. - Mes saugūs kaip 
Dievo ausyje, Skorpi. 

- Ne, mes visiškai, absoliučiai nesaugūs, - spyrėsi Skorpionas. - Pagrobėjas 
gali pasislėpti maisto vežimėlyje ar net apsimesti konsjeržu. Tada mums galas. 
Visi pasitiki konsjeržu. Mes visiškai neapsaugoti nuo antpuolio. 

- Antpuolio? Kas tu toks, Skorpi, nuožmus karvedys? 

- Mes bejėgiai. Aš nejuokauju, Dvyny. 

— Ką gi, jei tai taip svarbu, išliek širdį. Rėžk. 

- Bet... aš negaliu kalbėti apie saugumą svetimų žmonių akivaizdoje. 

— Kodėl gi? 

— Tai... nesaugu. 

— Negi tu nenori, kad ir mūsų draugai būtų saugūs? 

- Bet čia esama viešbučio darbuotojų. 

— Na, jei mes jiems keliame pavojų, - pasakė Dvynys, pašydamas kortas, - 
būtų sąžininga supažindinti su naujomis saugumo taisyklėmis ir juos, ypač 
tuos, kurie lošia su manimi, kad ir jie būtų saugūs. 

— Ką? - perklausė Skorpionas, purtydamas galvą. 

Didjė nukėlė kortas, ir Dvynys su malka rankoje susimąstė. 

- Žinai ką, Skorpione, - tarė jis šypsodamasis draugui, kurį mylėjo labiau 
už viską pasaulyje —- pakvieskim visus draugus su šeimomis pagyventi čia su 

mumis. Visus. Išsinuomosime tris viešbučio aukštus ir apgyvendinsime savus 
žmones, tegu būna, kiek nori, ir apipilsime juos dovanomis ir pramogomis, 
kad būtų laimingi, ir švaistysime pinigus be saiko, kad ir viešbučiui būtų gerai, 
ir būsime saugūs. Matai? Štai tau ir naujos saugumo taisyklės, teisybė? 

Jis nusisuko nuo suglumusio draugo ir nusišypsojo man, o veidas spindėjo 
kaip širdiškas briliantas. 

— Paskutinį kartą klausiu, Linai, - tarė ruošdamasis dalyti kortas. - Loši? 

— Ne, eisiu, - atsakiau ir atsisveikindamas spustelėjau Didjė petį. 

Palikau juos, Dvyniui mikliai dalijant kortas. Jo akys šelmiškai švytėjo. Iš 
visų mano pažįstamų tik Didjė Levi buvo geresnis kortų sukčius už Džordžą 
Dvynį. Nenorėjau pamatyti, kaip vienas iš jų praloš. 

Koridoriuje prie liukso numerio susidūriau su Navynu ir Divja. 

— Sveikas, Linai, - apsidžiaugė Navynas, jo gražų veidą nušvietė šypsena. — 
Jau išeini? 

— Aha. Labas, Divja. 

— Diva, mielasis, - šypsodamasi pataisė ji ir mažais pirščiukais palietė man 
ranką. - Kur skubi? 

— Su reikalais, - atsakiau ir nusišypsojau jiems. 

Valandėlę stovėjome tylėdami. Ir šypsojomės. 

— Ko? - pagaliau paklausė Divja. 

— Nieko, - nusijuokiau. - Tiesiog jūs, rodos, gražiau sutariate. 

— Matai, - atsiduso Divja, - paaiškėjo, kad jis ne visai beviltiškas čod, kai 
artimiau susipažįsti. 

- Ačiū, - padėkojo Navynas. 

- Turiu omeny, kad didelių vilčių jis neteikia, - paaiškino Divja. - Kuprotą 


tik karstas išlygins. 
— Grabas, - pataisė Navynas. 
— Ką* 


— Grabas, o ne karstas, - nenusileido Navynas. 

— Ką tai reiškia? Tapai kovotoju dėl svetimybių vartojimo? 

— Ne, žinoma, ne. Patarlė tokia: „Kuprotą tik grabas išlygins.“ Neigti sveti- 
mybės vartojimą patarlėje - tai smerkti emocingą minčių reiškimą. 

— Nuo kada tu tapai sušiktų patarlių asu? 

— Aš tik sakau... 

— Privalau gauti tavo leidimą pakeisti patarlę? Taip? 

— Viso gero, - tariau spausdamas lifto mygtuką. 

Įžengiau į kabiną. Juodu aršiai tebesiginčijo. Durys užsidarė, liftas ėmė leis- 
tis, bet man vis dar atrodė, kad girdžiu jų balsus. 

Pirmame aukšte paaiškėjo, kad jie iš tikrųjų leidosi gretimu liftu ir visą kelią 
riejosi. Abu išgriuvo į fojė tebesidraskydami. 

— Dar kartą labas. 

- Atleisk, Linai, - atsiprašė Navynas, atsiskirdamas nuo Divjos. - Užmiršau 
tau kai ką pasakyti. 

— Ką? 

— Apie tavo draugą Vikramą, - tyliai pasakė Navynas. - Jis persikraustė pas 
Denisą. Miega ant grindų ir be heros nebegali. Aš jau kuris laikas ten nebuvau, 
bet iš Vinsono girdėjau, kad Vikramo popieriai prasti. Vinsonas ten nebeina, 
aš irgi. Pamaniau... gal tu dar nežinai. 

— Tu teisus. Nežinojau. Ačiū. 

Pažvelgiau į Divją, laukiančią prie liftų. Iki šios akimirkos nemačiau, kokia 
ji graži. Plačios toli viena nuo kitos švelniai siaurėjančios iki migdolo formos 
akys ilgomis blakstienomis. Daili nosytė grakščiai išlenktomis šnervėmis, ku- 
rias šypsantis riestos kaip kardas raukšlelės sujungia su lūpų kampučiais. 

Dirstelėjau į Navyną, šis žvilgsniu garbino ją. 

Ir tą akimirką, žiūrint į Navyną su Divja, mane apėmė keistas jausmas: lyg 
kiaurai manęs būtų prasiskverbęs šešėlis. Krūptelėjau ir pažvelgiau Navynui į 
akis, vildamasis, kad jis irgi tai pajuto. 

Širdis smarkiai plakė - iš siaubo, didžiulio, netikėto, - suveržė gerklę. Įdė- 
miai žiūrėjau Navynui į akis, bet nieko nepastebėjau. Jis man nusišypsojo. 

- Klausykit, - tariau ir žengtelėjau į šalį, - laikykitės kartu. 

— O taip... - išsišiepė Divja, ruošdamasi pašmaikštauti. 

- Ginčykitės, kiek širdis geidžia, - skubiai pasakiau žengdamas dar vieną 
žingsnį į šalį. - Bet būkite kartu. Prižiūrėkite vienas kitą, gerai? 

— Gerai, - nusijuokė Navynas, - bet... 

Aš pabėgau, skubiai nužingsniavau prie motociklo ir išvažiavau į pagrindi- 
nę gatvę. Už kelių šimtų metrų staiga sustabdžiau motociklą ir per petį dirste- 
lėjau į „Mahešo“ viešbučio bokštą su langais. Tada greit nuvažiavau. 

Pastačiau motociklą prie namo, kuriame gyveno Denisas. Suveriamųjų 
durų armonika ilgojoje verandoje buvo praskleista. Užlipau ir pabarbenau 
į staktą. 

Iškart išgirdau atšlepsint sandalus per pirštą. Užuolaidą atitraukė Džamalis, 
Vieno Aktoriaus Teatras. Jis mostelėjo man užeiti ir pridėjo pirštą prie lūpų. 

Įžengiau į vidų ir prisimerkiau pratindamasis prie tamsos. Su stipriu smil- 
kalų, kurių krūva rūko tuščioje vazoje, aromatu maišėsi hašišo kvapas. 

Denisas gulėjo įprasta poza, išsitiesęs vidury didžiosios lovos ir sukryžiavęs 
rankas ant krūtinės. Vilkėjo melsva šilkine pižama, buvo basas. 

Dešinėje išgirdau gargždų kosulį ir pamačiau ant kilimo drybsantį Vikra- 
mą. Ant grindų šalia jo sėdėjo Bilis Bhasu ir kimšo dar vieną čilamą. 

Iš tamsaus kampo pasigirdo balsas. Konkanono. 

— Tik pažiūrėkit, ką velnias atnešė, - tarė jis. - Tikiuosi, atėjai prisidėti prie 
mano mažosios gaujos, vyruti. Negaliu pakęsti kvaišalų ir vyrų, kurie nepatei- 
sina lūkesčių. 

Nekreipdamas į jį dėmesio, priėjau prie Vikramo. Bilis Bhasu šonu pašliau- 
žė į šalį ir toliau kimšo čilamą. Papurčiau Vikramą, kad jis pabustų. 

— Vikramai! Vikai! Kelkis, drauguži! 

Jis iš lėto praplėšė akis, paskui vėl sudėjo. 

- Paskutinį kartą klausiu, Šantaramai, - tyliai ištarė Konkanonas. - Tu su 
manimi ar prieš mane? 

Aš vėl papurčiau Vikramą: 

— Kelkis, Vikai. Mes išeinam, drauguži. 

— Duok jam ramybę, - subarė Konkanonas. - Nematai, kad žmogus lai- 
mingas* 

— Kas čia per laimė, jeigu nieko nejauti. 

Vėl papurčiau Vikramą už peties. 

— Vikramai! Kelkis! 

Jis atsimerkė, pažvelgė į mane ir seilėdamasis nusišypsojo. 

- Linai! Kaip gyveni, drauguži? 

— O tu kaip? 

— Nėra dėl ko jaudintis, - mieguistai sumurmėjo jis ir vėl užsimerkė. - Vis- 
kas puiku, brolau. Viskas... puiku... 

Vikramas užknarkė. Murzinas, sudžiūvęs kaip šakalys, drabužiai tabaluoja, 
lyg būtų per dideli. 

- Vikai! Pabusk, brolau! 

— Kurių velnių tu prie jo prikibai? - karingai paklausė Konkanonas. 

- Žiūrėk savo reikalų, Konkanonai, - atšoviau nepakeldamas į jį akių. 

- Pamėgink priversti. 

Vaikiška gudrybė, visi tai žinom, bet dažnai paveiki. 

— Pamėginsiu, - atšoviau ir pirmą kartą pažvelgiau į jį. 

— Padarom šitaip, - pasiūliau. - Aš parvešiu draugą namo pas tėvus, o pas- 
kui grįšiu čia, ir mes susitiksime lauke. Tinka? 

Jis atsistojo ir priėjo visai arti: 

- Man šventi du dalykai. Žmogaus teisė naikinti priešus ir žmogaus teisė 
susinaikinti bet kokiu jam priimtinu būdu. Mes visi slenkame žemyn. Visi aliai 

vieno. Visų kelias tas pats. Vikramas mudu tik šiek tiek aplenkė, štai ir viskas. 
Tai jo prigimtinė teisė. Ir tu jam netrukdysi. 

Kalba buvo pikta, ir įniršis jo balse sulig kiekvienu žodžiu augo. 

- Be teisių, yra ir pareigos, - atsakiau žiūrėdamas į jo tūžmingą veidą. — 
Draugo pareiga - padėti draugui. 

- Aš draugų neturiu, - ramiai atsiliepė jis. - Niekas jų neturi. Draugystės 
nėra. Tai pasakėlė, kaip sumautas Kalėdų Senelis. Ir galop paaiškėja, kad tas 
storas šiknius tėra velnio melagystė. Šiame pasaulyje draugų nėra. Yra tik są- 
jungininkai ir priešai, ir bet kuris iš jų gali akimirksniu išversti kailį į antrą 
pusę. Tokia gyvenimo tiesa. 

- Aš išsivesiu Vikramą iš čia. 

— Nė velnio! 

Jis kurį laiką - širdis suplakė kokius penkis kartus - stebėjo mane, paskui 
dešinė koja grindimis slystelėjo atgal: Konkanonas ruošėsi muštynėms. Ne- 
norėjau būti užkluptas netikėtai, todėl padariau tą patį. Jo rankos lėtai pakilo 
ir sustingo ties veidu, kairys kumštis buvo atkištas į priekį. Aš irgi pakėliau 
kumščius, širdis daužėsi. 

Kvaili. Vyrai. Mes ruošėmės muštynėms dėl nieko. Žinoma, muštis dėl ko 
nors neįmanoma: muštis gali tik su kuo nors. Mušantis tavo savastis, kuri ko- 
voja dėl kažko, pamiršta, ją pakeičia savastis, įnirtingai trokštanti kovoti su 
kažkuo. Tą akimirką buvau pasiryžęs kovoti su Konkanonu. 

- Vieno Aktoriaus Teatras! - staiga ištarė Vieno Aktoriaus Teatras. 

- Užsikišk, - suurzgė Konkanonas. 

- Vyrai! - tarė Denisas iš lovos, vis dar užsimerkęs. - Mano kaifas! Jūs ga- 
dinat man kaifą! 

— Miegok toliau, Denisai, - tarė Konkanonas, nenuleisdamas nuo manęs 
akių. - Tai truks gal porą minučių. 

- Prašau jus, vyrai, - tarė Denisas švelniu skambiu balsu. - Konkanonai! 
Tučtuojau eikš čia, mano pašėlęs sūnau. Ateik surūkyti su manimi legendinio 
čilamo. Padėk man vėl susigrąžinti kaifą, drauguži. O tu, Linai, pasiimk Vikra- 
mą. Jis čia tūno jau savaitę. Priešingai nei visi kiti šiame laimingame mažučia- 
me kapų rūsyje, jis turi šeimą, į kurią gali grįžti. Pasiimk jį, Linai. 

Konkanono kumščiai iš lėto nusviro. 

- Tebūnie, kaip tu nori, Denisai, senas ištvirkėli, - išsišiepė jis. - Man kepu- 
rė nuo galvos nenulėks. 

Jis priėjo prie didžiulės Deniso lovos ir atsisėdo šalia jo. 

- Konkanonai, - pasakė vis dar užsimerkęs Denisas. - Tu gyviausias iš visų 

mano pažįstamų. Jaučiu tavo energiją net miręs. Todėl tave ir myliu. Bet tu 
gadini man kaifą. | 

- Nusiramink, Denisai, mielasis, - tarė Konkanonas, dėdamas ranką jam 
ant peties, - daugiau tau niekas netrukdys. 

Skubiai pažadinau Vikramą ir priverčiau atsistoti. Kai priėjome prie durų, 
Konkanonas tūžmingai iššiepė dantis: 

— Aš šito nepamiršiu, Šantaramai. 

Parvežiau Vikramą namo taksi. Jis tik kartą prabilo: 

— Ji buvo nuostabi mergina, - pasakė beveik sau. - Iš tikrųjų. Jei mylėtų 
mane taip, kaip aš myliu ją, būtų tobulybė, supranti, ką noriu pasakyti? 

Padėjau Vikramo seseriai paguldyti jį į lovą, išgėriau tris puodelius arbatos 
su jo susirūpinusiais tėvais ir taksi grįžau prie palikto motociklo. 

Buvau susitaręs su Liza papietauti „Kajani“ kavinėje netoli „Metro kino 
teatro ir neskubėdamas važiavau ten, pėsčiojo greičiu slinkdamas ilgu žaliu 
aveniu, vadinamu Mados gatve, nes čia rikiavosi ryškiaspalvių drabužių krau- 
tuvėlės. Galvojau apie Konkanoną, Vikramą ir jo tėvus, ir mano mintys buvo 
vilkiškos. 

Vikramo tėvas buvo senukas pensininkas, jauniausio sūnaus susilaukęs gy- 
venimo rudenį. Pakrika Vikramo savinaika jį išmušė iš vėžių. 

Gražuolis jaunėlis, galima sakyti, dabita juodo šilko kaubojiškais drabužiais 
su sidabrinėmis sagtimis, nes buvo Serdžo Leonės filmų maniakas, staiga ėmė 
vaikščioti nešvariais drabužiais. Jo plaukai, kadaise nepriekaištingai apkirpti 
asmeninio kirpėjo, karojo kuokštais, priplotais tose vietose, kuriose naktį galva 
lietėsi su patalu. Jis dienų dienas nesiprausė ir nesiskuto. Namie nebevalgė ir 
su šeimynykščiais nesikalbėjo. O akys, kurias jis kartais įbesdavo į sunerimusį 
tėvą, buvo be šviesos ir gyvybės, lyg siela jau būtų palikusi Vikramo kūną, ir 
šis tuoj susmuks. 

Užplūstas galingo meilės savo „Anglijos rožei“ srauto, Vikramas, turtingas 
vaikinas, anksčiau niekada nedirbęs, ėmėsi verslo, susijusio su kino pramone. 
Jis parūpindavo užsieniečių statistų Bolivudo filmams. 

Sumanymas buvo drąsus. Vikramas neturėjo patirties ir vertėsi skolintais 
pinigais. Bet jis buvo žavus, pasitikėjo savimi, ir verslas suklestėjo. Jo bendra- 
turtės Lizos talentai atsiskleidė kaip tik dirbant su Vikramu. 

Bet „Anglijos rožė“ metė jį be jokių perspėjimų ir paaiškinimų, ir pasiti- 
kėjimas savimi, paskatinęs Vikramą pirštis mylimajai šokiu ant važiuojančio 
traukinio stogo, išseko it kraujas perpjautoje venoje. 

— Jis neša iš namų daiktus, - pašnibždomis pasiskundė Vikramo tėvas, kol 
Vikramas miegojo. - Smulkmenas. Motinos perlų segę, vieną mano rašiklį, 

geriausią, padovanotą man bendrovės išeinant į pensiją. Kai paklausiame, jis 
įsiunta ir kaltina tarnus. Bet tai jo darbas. Mes žinome. Jis parduoda vogtus 
daiktus ir perkasi narkotikų. 

Linktelėjau. 

— Kokia gėda, - atsiduso senukas, ir jo akys pasruvo ašaromis. - Kokia baisi 
gėda. 

Ir dar sielvartas, ir dar baimė, nes jų namuose meilė tapo svetima. Kadaise 
ir aš buvau svetimas tarp savų. Vartojau heroiną, ir mano priklausomybė buvo 
tokia, kad vogdavau pinigus dozei nusipirkti. Lioviausi prieš dvidešimt penke- 
rius metus ir kuo toliau, tuo labiau neapkenčiu šio narkotiko. Širdį suspaudžia 
iš užuojautos kaskart, kai matau narkomaną ar girdžiu apie žmones, kurie vis 
dar vartoja, vis dar kariauja su savimi. Aš buvau svetimas mylinčių tėvų na- 
muose. Aš žinau, kaip sunku padėti žmogui, kuriam tavo pagalbos nereikia. 
Aš žinau, kaip kenčia - diena iš dienos - visi, kuriems brangus narkomanas, 
nes jis žudo jų sielą. Ir aš žinau, kad kartais meilė neatlaiko tokios naštos, jei 
neužsigrūdina. 

Aną tų pašėlusių metų dieną, dar nežinodamas, kaip kortas padalys lemtis, 
meldžiausi už mus visus: už Vikramą, jo šeimą ir visus užmaršties vergus. 


DVIDEŠIMT TREČIAS SKYRIUS 


Pastačiau motociklą prieš „Kajani“, kur susitariau susitikti su Liza. Pažvelgiau 
į šviesoforą, du kartus giliai įkvėpiau ir nėriau į antros pagal pėsčiųjų žudymą 
Bombėjaus gatvės transporto srautą. Į mane lėkė beprotybės mašinos, nenu- 
spėjamai sukiodamosi ir vingiuodamos. Jei nepataikysi į taktą, tau amen. 

Perkirtęs savižudžių gatvę, įsikibau į virvę, kabančią kavinės prieduryje, kad 
būtų lengviau užkopti stačiais marmuriniais laiptais, ir įėjau į vidų. „Kajani“, 
bene garsiausioje iš Bombėjaus pelnytai garsių parsų arbatinių ir kavinių, galė- 
jai užsisakyti omletų su aitriosiomis paprikomis, pyragų su mėsa ir daržovėmis, 
skrudintų sumuštinių ir daugiausia rūšių pyragaičių ir sausainių šiame rajone. 

Liza sėdėjo prie mėgstamiausio staliuko netoli galinės pirmo aukšto sienos 
su vaizdu į bruzdžią virtuvę pro maisto išdavimo langelį už kokių septynių 
žingsnių. 

Kol ėjau prie jos staliuko, keli padavėjai nusišypsojo man ir linktelėjo. „Ka- 
jani“ buvo viena iš mūsų nuolat lankomų vietų: per dvejus bendro gyvenimo 
metus čia pietaudavome ar gerdavome arbatą kas porą savaičių. 

Pabučiavau Lizą ir atsisėdau ant jos staliuko krašto, kad mūsų kojos liestųsi. 

— Ban maska? - paklausiau nežiūrėdamas į valgiaraštį. 

Tai buvo jos mėgstamiausias užkandis „Kajani': šviežia bandelė, supjaustyta 
į tris sviestu apteptas dalis, kurias patogu mirkyti puodelyje karštos saldžios 
arbatos. Liza linktelėjo. 

— Do ban maska, do čaj, - pasakiau padavėjui, vardu Atifas. Dvi sviestu per- 
teptas bandeles, du puodelius arbatos. 

Padavėjas paėmė mūsų neatverstus valgiaraščius ir nušlepsėjo virtuvės pu- 
sėn, rėkdamas užsakymą. 

— Atleisk, kad pavėlavau, Liza. Sužinojau, kur Vikramas, ir nuvažiavau pas 
Denisą, paskui nugabenau Vikramą namo. 

- Denisas? Miegantysis Baba? 

— Aha. 

— Norėčiau su juo susipažinti. Daug apie jį girdėjau. Jis jau beveik kultinė 
asmenybė. Rišas ketina kurti instaliaciją, įkvėptą jo transo. 

- Galiu tave ten nuvežti, bet vargu ar tu su juo susipažinsi, nebent itin pasi- 
sektų. Veikiau tik pastovėsi šalia, stengdamasi nesugadinti jam kaifo. 

- Nesugadinti jam kaifo? 

— Maždaug taip. 

- Šis vaikinas man patinka, - nusijuokė Liza. 

Žinojau, koks jos humoro jausmas ir kaip žaibiškai ji susižavi keistuoliais, 
darančiais keistus dalykus. 

— O taip. Denisas iš tų vaikinų, kurie Lizai patinka. 

— Kiekvieną darbą reikia paversti menu, - atsiliepė ji. 

Buvo atnešta arbata ir bandelės su sviestu. Mirkėme jas arbatoje, kol sviestas 
ėmė tirpti, paskui godžiai šveitėme. 

— Tai kaip Vikramas? 

— Prastai. 

— Labai prastai? 

- Labai. 

Ji suraukė kaktą. Abu žinojome, kas yra priklausomybė nuo heroino ir kaip 
sunku ištrūkti iš smaugliškų jos gniaužtų. 

— Manai, turėtume įsikišti? 

- Nežinau. Gal. Patariau tėvams jį kuriam laikui uždaryti į privačią kliniką. 
Jie pabandys. 

— Ojjie turi pinigų? 

- Jie neturi pasirinkimo. 

— Tiesa, - sutiko Liza. 

— Visa bėda, kad jis dar nepasiruošęs priimti pagalbos, net jei gulsis į klini- 
ką. Toli gražu nepasiruošęs. 

Ji valandėlę mąstė. 

— Mudviėjų santykiai juk irgi nelabai geri, tiesa? 

— Kas tau šovė į galvą? 

— Mudviejų, - tyliai pakartojo ji. - Nelabai geri, taip? 

— O kokie santykiai, tavo nuomone, geri? 

Bandžiau nusišypsoti, bet ji nekreipė dėmesio. 

— Geresni negu dabar, - atsakė ji. 

- Puiku, - tariau tyliai. - Tada bandykim juos gerinti. 

— Tu Žinai, kad esi trenktas? 

Aš buvau sutrikęs ir nelabai norėjau plėtoti šios temos. 

- Kai buvau suimtas, - tariau, - man padarė psichiatrinę ekspertizę. Buvau 
pripažintas psichiškai sveiku ir veiksniu, o tai daugiau, nei galiu pasakyti apie 
daugumą savo pažįstamų, tarp jų ir apie psichiatrą, kuris atliko ekspertizę. Tie- 

są sakant, kad tave galėtų pripažinti kaltu, turi būti pripažintas psichiškai svei- 
ku. Tai reiškia, kad visi pasaulio kaliniai visuose kalėjimuose yra sveiko proto, 
tai patvirtinta dokumentais ir specialistų. O kadangi baisybė laisvų žmonių 
nuolat lankosi pas psichoterapeutus ir psichoanalitikus, labai greitai kaliniai 
bus vieninteliai, galintys įrodyti, kad jie yra psichiškai sveiki. 

Ji pažvelgė į mane. Akyse pleveno šypsena - lyg prožektorius bandytų iš- 
sklaidyti tamsą. 

— Sunkus pokalbis, - tarė ji, - o juk tavo rankoje bandelė su sviestu. 

— Pastaruoju metu, Liza, pokalbis sunkus net kai stengiuosi viso labo tave 
prajuokinti. 

— Manai, kalta aš? - nirtulingai paklausė ji. 

— Ne. Aš tik norėjau... 

— Gana visada kalbėti tik apie tai, ko nori tu, - atkirto ji. 

— Gerai, gerai. 

Stalo nukraustyti atėjęs Atifas ėmė laukti, ko dar užsisakysime. Turėdami 
kalbos, užsisakydavome po dvi ar net tris bandeles, bet šį kartą liepiau jam 
atnešti tik arbatos. 

— Be ban maska? - pasitikslino jis. 

- Be ban maska. Sirf čaj. Tik arbatos. 

— Gal užsisakytumėte nors vieną ban maska? - gundė Atifas, krutindamas 
vešlius antakius. - Vieną dviem? 

— Be ban maska. Tik arbatos. 

- Thyk, - sumurmėjo jis labai susirūpinęs, giliai įkvėpė ir sušuko virtuvės 
pusėn: - Do čaj! Do čaj lao! Be ban maska! Kartoju, be ban maska! 

— Be ban maska? - atsklido balsas iš virtuvės. 

Aš pažvelgiau į Lizą, paskui į Atifą, tada į virėją Višalą, rūsčiai dėbsantį pro 
išdavimo langelį. Pakėliau ranką, atkišęs vieną pirštą. 

— Vieną ban maska! - sušukau. 

— Taip! - pergalingai pritarė Atifas. - Ek ban maska, do čaj! 

Višalas išdavimo langelyje entuziastingai pamataravo galva ir išsišiepė ro- 
dydamas baltus kaip perlai dantis. 

— Ek ban maska, do čaj! - laimingas sušuko ir barkštelėjo į puodą su verda- 
ma arbata ant dujinės viryklės. 

— Džiaugiuosi, kad vienas reikalas sutvarkytas, - tariau bandydamas išju- 
dinti Lizą. 

Tokios žavios kvailystės būdingos Bombėjaus kasdienybei, ir paprastai mes 
drauge iš jų pasijuokdavome. 

- Šiek tiek keista, - tarė Liza. 

— Nelabai. Atifas... 

- Aš čia buvau vakar, - paaiškino ji. - Su Karla. 

— Tu... ką? 

- Ir su padavėju nutiko lygiai tas pats. 

- Palauk palauk. Tu čia vakar buvai su Karla ir nieko man nesakei? 

— Kuriam galui? Ar tu man sakai, su kuo susitinki ir su kuo mušiesi? 

— Turiu priežasčių, ir tu tai Žinai. 

- Taigi, kai buvau čia su Karla, su tuo padavėju nutiko lygiai tas pats... 

— Atifu? 

— Matai? Karla irgi žino jo vardą. 

- Jis man labiausiai patinka iš šios kavinės padavėjų. Nesistebiu, kad ir jai 
patinka. Jis turėtų vadovauti šitai užeigai. 

— Ne, tu manęs nesupranti. 

— Ar būtina kalbėti apie Karlą? 

- Kalbėti apie ją, - tyliai paklausė Liza, - ar galvoti apie ją? 

— Tu galvoji apie ją? Nes aš negalvoju. Aš galvoju apie tave ir mus. Apie tai, 
kas mums darosi. 

Ji sušnairavo į mane ir toliau lankstė servetėlę. 

Atifas atnešė ban maska ir arbatos. Nekreipiau į valgį dėmesio, bet padavė- 
jas stūksojo prie alkūnės, nenuleisdamas nuo manęs akių, taigi paėmiau ban- 
delę ir atsikandau. Jis pritariamai pakraipė galvą ir nuėjo. 

- Žinai, ko gero, kaltas mano iširas gyvenimas, - tarė Liza pirštais lyginda- 
ma servetėlės raukšles. 

Žinojau. Ne kartą buvau girdėjęs jos gyvenimo istoriją. Smulkmenos visada 
šiek tiek skirdavosi, todėl aš visada mielai išklausydavau dar kartą. 

- Niekas manęs neskriaudė. Kur jau ten. Mano tėvai nuostabūs, patikėk. 
Tikrai. Ydinga aš. Pats Žinai. 

- Tu nesi ydinga, Liza. 

- Esu. 

- Net jei esi, nėra tokio trūkumo, kurio negalėtų įveikti meilė. 

Ji patylėjo, gurkštelėjo arbatos ir sugalvojo kitą būdą pasakyti man, kas jai 
rūpi: 

- Aš tau pasakojau apie paradą? 

- „Kajani“ kavinėje tikrai ne, - nusišypsojau. - Papasakok dar kartą. 

— Mes kasmet švęsdavome miesto įkūrėjų dieną - rengdavome paradą pa- 
grindinėje gatvėje. Visi penkiasdešimties kilometrų spinduliu dalyvaudavo 

arba ateidavo pasižiūrėti. Mūsų mokyklos SE) irgi žygiuodavo parade, ir 
mes turėjom tokį didelį vežimą... 

— Platformą. 

— Aha, mokykla turėjo didelę platformą su ratais, padarytą tėvų komiteto 
lėšomis, ir tema kasmet būdavo vis kita. Vienais metais sėdėti aukštame soste 
buvau išrinkta aš - taigi atsidūriau dėmesio centre. Tų metų tema buvo „Lais- 
vės vaisiai, ir vežimas... 

— Platforma. 

— Platforma buvo prikrauta vaisių iš aplinkinių ūkių. Aš buvau „Laisvės 
Gražuolė“, įsivaizduoji? 

— Turbūt kietai atrodei. 

Ji nusišypsojo. 

— Sėdėjau ant vaisių, bulvių ir burokų kalno ir dardėjau per minią. Procesi- 
jai traukiant pagrindine gatve, turėjau didingai mojuoti, štai šitaip. 

Ji grakščiai mostelėjo ranka sulenktu delnu į viršų, lyg laikytų saujoje įstabų 
prisiminimą. 

Atifas vėl nukraustė stalą. Pažvelgė į mane klausiamai pakėlęs vieną antakį. 
Laikydamas ranką delnu į apačią, aš dukart mostelėjau stalo pusėn. Tai buvo 
ženklas prieiti vėliau. Jis pakraipė galvą ir nuėjo prie kitų staliukų. 

— Tai buvo šis tas. Didelė garbė, jei supranti, ką noriu pasakyti. Visi taip 
sakė. Visi be paliovos tai kartojo. Žinai, kaip įkyri amžinas zaunijimas apie 
begalinę tau suteiktą garbę? 

— Man dieną naktį kaldavo priešingai, bet iš esmės suprantu, ką turi omeny. 

- Visa bėda, kad aš nesijaučiau pagerbta, supranti? Žinoma, apsidžiaugiau, 
kai iš visų mergaičių, o tarp jų buvo daug gražesnių, išrinko mane. Ir aš net 
nesistengiau, o juk kai kurios mergaitės iš kailio nėrėsi. Tu negali įsivaizduoti, 
kokių gudrybių griebiasi mergaitės, jei nematei, kaip jos grumiasi dėl teisės 
sėdėti ant sunkvežimio viršaus per Miesto įkūrėjų dienos paradą. 

— Kokių gudrybių? - viltingai paklausiau. 

— Aš nesigriebiau nieko, - tarė Liza. - Ir nustebau ne mažiau už kitas, ko- 
mitetui išrinkus mane. Bet... iš tikrųjų aš nieko nejaučiau. Mojavau didingai 
kaip Marija Antuanetė, šiek tiek apsvaigau nuo saulės įkaitintų obuolių kvapo, 
bet žiūrėjau į man besišypsančius veidus, man plojančias rankas ir nejaučiau 
nieko. 

Pro švelnią musoninę prieblandą į „Kajani“ prasiskverbė saulė. Vienas spin- 
dulys krito ant mūsų staliuko, padalydamas Lizos veidą pusiau: mėlynas kaip 
dangus akis šešėlyje ir lūpas, užlietas baltos šviesos. 

— Aš visiškai nieko nejaučiau, - pasakė šviesos įžiebtos lūpos. - Niekada. 

Aš visada jaučiausi svetima tame miestelyje, toje mokykloje, net savo šeimoje. 
Visada. Ir tebesijaučiu svetima. 

- Liza... 

— Tu kitoks, - vangiai pareiškė ji. - Tu ir Karla. Jūs savi ten, kur esate. Paga- 
liau supratau tai, padavėjas parodė. Pagaliau supratau. 

Ji pakėlė akis nuo suglamžytos servetėlės ir įsistebeilijo į mane, veidas buvo 
bereikšmis. 

— Aš visada svetima, - vangiai pasakė. - Niekur nepritapusi. Net tu man 
svetimas. Tu man patinki, Linai. Man ilgai buvo gera su tavimi. Bet ne daugiau. 
Ar supratai, kad aš tau niekada nieko nejaučiau? 

Man į krūtinę visada įsmigdavo peilis, kai bandydavau pamilti Lizą. Peilis 
buvo šie jos ištarti žodžiai, nes ji ištarė juos už mus abu. 

— Žmonės nepriklauso vienas kitam, - tariau švelniai. - Negali priklausyti. 
Tai pirmoji laisvės taisyklė. 

Ji bandė nusišypsoti. Nepavyko. 

— Kodėl žmonės skiriasi? - paklausė suraukusi kaktą nuo tiesos. 

— Kodėl žmonės susieina? 

- Gal tu dabar dediesi psichiatru, kad į klausimą atsakai klausimu? 

- Ką gi. Jei iš tiesų nori žinoti mano nuomonę... žmonės išsiskiria, nes nie- 
kada iš tikrųjų nebuvo kartu. 

- Ojeigu tu tiesiog bijai su kuo nors būti kartu? - paklausė Liza ir nudūrė 
akis į stalą. - Bijai apskritai būti kartu? 

— Ką turi omeny? 

- Man jau kuris laikas atrodo, kad komitetas vėl išrinko mane parado kara- 
liene, o aš nė kiek nesistengiau. Supranti? 

- Ne, Liza. 

— Nesupranti? 

— Kad ir kokie būtų mūsų santykiai, aš žinau, kad tu įveikei prakeiksmą ir 
atsistojai ant kojų. Tuo reikia didžiuotis, Liza. Turi mėgstamą darbą, dirbi su 
menininkais, kuriuos gerbi. O aš esu tavo draugas, kad ir kas atsitiktų. Tai pui- 
ku, Liza. Tu puiki. 

Ji vėl pakėlė akis. Norėjo kažką pasakyti. Prasižiojo. Lūpos virpėjo nespėda- 
mos paskui sūkuriuojančias mintis. 

— Turiu eiti, - skubiai pasakė stodamasi. - Nauja paroda. Naujas dailinin- 
kas. Jis... jis gana talentingas. Parodą atidarysime po poros dienų. 

— Gerai. Mes... 

— Ne. Aš važiuosiu taksi. 

- Aš greitesnis už visus šio miesto taksi, - nusišypsojau. 

- Žinau, kaubojau, be to, esi pigesnis, bet aš važiuosiu taksi. 

Sumokėjau ir išėjau su ja į saulės išmargintą gatvę. Priešais stovėjo taksi, ir 
mes pasukome prie pirmutinio. Ji pasilenkė įsėsti, bet aš ją sulaikiau. 

Akimirką Liza žiūrėjo man į akis, paskui nukreipė žvilgsnį. 

- Šiąnakt manęs nelauk, - tarė ji. - Naujoji instaliacija labai sudėtinga. Porą 
dienų dirbsime be perstojo. 


— Porą dienų? 
— Aha. Aš... šiąnakt aš turbūt miegosiu galerijoje, rytoj irgi... kad spėčiau, 
supranti? 


— Kas čia darosi, Liza? 

— Nieko, - atsakė ji ir įsėdo į taksi. 

Šis iškart pajudėjo. Liza atsisukusi žiūrėjo į mane, kol dingo iš akių. 

Akimirksniu užgimęs susižavėjimas yra trapus. O kai jis užgęsta, jokia galia 
negali jo vėl įžiebti meilužių žvilgsniuose. Mudu su Liza žiūrėjome vienas į kitą 
iš gelmės, į kurią grimzta išblėsęs susižavėjimas. 

Šviesa apsiblausė, ir į praeities sodą atslinko tamsa. Pusvalandį stovėjau ant 
šaligatvio ir laužiau galvą. 

Kažką pražiopsojau, svarbesnį dalyką, negu Lizos nepasitenkinimas mano 
gyvenimu ant ribos Sandžajaus kompanijoje, negu jos noras turėti kitų meilu- 
žių. Kažkas atsitiko, bet aš negalėjau nei pamatyti, nei aiškiai pajusti kas - nes 
tai atsitiko man. 


DVIDEŠIMT KETVIRTAS SKYRIUS 


Pastačiau motociklą prie „Leopoldo“ šalia dykinėjančių sukčių degančiomis 
akimis, besidairančių verslo galimybių. Gatvė buvo apimta aistros svetimam 
turtui. Iš lėto apžvelgiau gatvę iš kairės į dešinę, tikrindamas, ar saugu ir ar 
nepasipainios naudingas sandėris. Mano mintys jau traukėsi iš šešėlio, Lizos 
šešėlio, krintančio ant praeities sodo, kai kažkas mane pašaukė: 

- Linai! Kaip nuostabu, drauguži! Kaip tik tavęs ieškau. 

Kalbėjo Stiuartas Vinsonas, ir jis buvo susijaudinęs. Puiku. Po nesupran- 
tamo pokalbio su Liza pats tas žmogus prasiblaškyti, nes jo aš beveik niekada 
nesupratau. 

- Kas atsitiko, Vinsonai? 

- Viena mergina... Jai... man reikia tavo pagalbos. Rodos, turi ryšių Kolabos 
policijoje? 

- Nelygu, kaip supranti ryšius. 

- Kuriais galima prireikus pasinaudoti. Turi? 

— Žinau, ką ir kokia eilės tvarka patepti. 

- To man ir reikia! Puiku! Gali eiti sa manimi? Tučtuojau? 

- Bet... 

- Prašau, Linai. Mergina pakliuvo į didelę bėdą. 

Susiraukiau, ir jis suprato, ką manau. 

— Ne, ne, ji nepadarė nieko blogo. Tiesą sakant, kiek supratau, jos meilužis 
pakratė kanopas. Naktį perdozavo ir... 

- Palauk. Ne taip greitai. Kas ši mergina? 

- Aš... aš nežinau jos vardo. 

- Aha. 

- Ji man jo nespėjo pasakyti. Ir jos paso aš nemačiau. Net nežinau, iš kur ji 
atvyko. Bet žinau, kad privalau ją išgelbėti, ko gero, tik aš vienas galiu, supran- 
ti? Jos akys... lemtingos, drauguži. Lyg visata man lieptų ją išgelbėti. Antgam- 
tiškos, stebuklingos, paslaptingos akys. Bandžiau paklausinėti apie ją polici- 
ninkų, bet jie liepė man užsikišti. 

- Užsikišk, Vinsonai, arba eik prie reikalo. 

- Palauk! Leisk man paaiškinti. Buvau nuovadoje, mokėjau baudą už savo 
vairuotoją, mat jis ties Kemps Kornerio posūkiu netoli Brič Kandžio susimušė 
su kitu vairuotoju, ir jis... 

— Vinsonai. Mergina. 

— Aha, gerai, atsiskaičiau su policininkais ir pamačiau ten sėdinčią merginą. 
Gaila, kad tu jos nematei. Tos akys... Jos akys... jos... ugnis ir ledas sykiu. Nepa- 
tikėsi, kol pats nepamatysi. Aš apakęs ir nesuprantu kodėl. 

— Dvasinis ryšys. Pasakok apie merginą. 

— Jau sakiau, kad jos meilužis mirė perdozavęs naktį ar anksti rytą. Kiek 
supratau, ji pabudo ir pamatė, kad jam akys užsimerkė, jau atšalęs. Juodu nak- 
vojo „Pasiutėlyje“. 

— Pasakok toliau. 

— „Pasiutėlio“ personalas matęs ir šilto, ir šalto, moka laikyti liežuvį už dan- 
tų. Pats ten esu tvarkęs reikalus. Bet negyvėlis? Viskam yra ribos, supranti? 

— Pažįstu „Pasiutėlį. Personalas sulaikė merginą, paskambino policijai ir 
nusiplovė rankas. 

— Taip jie ir padarė, nuopisos. 

— Jie viso labo nenorėjo sėsti už grotų. Ir tu turėtum pasisaugoti, Vinsonai. 
Neišmintinga narkotikų prekeiviui dėtis geruoju samariečiu policijos nuova- 
doje. Tenai niekam nesaugu. 

— Aš... suprantu. Puikiai suprantu. Bet šita mergina lemtinga, sakau tau. 
Bandžiau kamantinėti policininkus, bet jie man tepasakė, kad ji policijos nuro- 
dymu lavoninėje ką tik atpažino lavoną. Turbūt jai velniškai sunku, drauguži. Ji 
davė parodymus, kaip liepta. Juk ji niekuo nenusikalto, o jie jos nepaleidžia. 

— Reikia pinigų. 

- Aš supratau. Bet su manimi jie nesileidžia į kalbas. Todėl man reikia tavęs. 

— Kas budi? 

— Seržantas Dilypas. Jis viršiausias. Ji sėdi jo kabinete. 

— Puiku. 

— Jei sumokėsiu, jis paleis merginą? 

- Jei pasiūlytum pakankamai, jis parduotų savo ginklą ir policininko ženk- 
lelį. 

— Nuostabu! 

— O paskui tave susirastų, sumuštų ir atsiimtų daiktus. 

— Nekas... 

— Jam patinka baimė. Apsimesk, jog tau dreba kinkos, kad suteiktum jam 
malonumą, paskui pasiūlyk pinigų. 

— O tu taip elgiesi? 

- Mudu su Dilypu Žaibu pernelyg seniai pažįstami, kad jis tikėtų mano 
baime. 

- Jei eisi su manimi, jis paims pinigus ir paleis merginą“ 

— Manau, taip. Bet... 

- Bet kas? 

Sunkiai, alsiai atsidusau ir suraukiau kaktą, įliedamas savo abejones į jo su- 
nerimusias akis. 

Stiuartas Vinsonas man patiko. Lieso gražaus veido, patamsėjusio per šeše- 
rius metus nuo Azijos saulės, išraiška visada buvo drąsi, nuoširdi ir ryžtinga, 
tinkamesnė Šiaurės ašigalio tyrinėtojui, vadovaujančiam didingam nuotykiui, 
o ne suktam klestinčiam narkotikų prekiautojui, kas jis iš tikrųjų buvo, pra- 
bangiai gyvenančiam didmiestyje, kuriame badas yra kasdienybė. Nesupratau 
jo motyvų. 

— Kam tau veltis į šitą istoriją? Tu nepažįsti tos merginos. Tu net jos vardo 
nežinai. 

— Tik nesakyk apie ją nieko blogo, - tyliai, bet stulbinamai tvirtai paprašė 
jis. - Tada būsiu priverstas tavęs nemėgti. Nenori man padėti - nereikia. Apie 
ją aš jau žinau viską, ką turiu žinoti. 

— O Viešpatie. 

- Atleisk, - tarė jis ir nuleido galvą. Bet iškart pakėlė į mane maldaujančias 
akis. - Žinau, kad skambės beprotiškai, bet aš pastarąsias dvi valandas tryniausi 
Dilypo kabinete, bandydamas jai padėti. Ji man nieko nepasakė. Nė žodžio. Bet 
vieną kartą pažvelgė į mane ir šyptelėjo. Pajutau tą šypseną širdimi, Linai. Ne- 
moku paaiškinti. Aš... irgi jai nusišypsojau. O ji irgi pajuto širdimi. Žinau tai. Esu 
įsitikinęs. Kaip gyvas niekuo nebuvau toks tikras. Nežinau, ar supranti, ką reiškia 
nei iš šio, nei iš to pamesti dėl ko nors galvą, bet dabar prašau tave man padėti. 

Supratau, ką tai reiškia: kiekvienas įsimylėjėlis supranta. Nuėjome į Kolabos 
policijos nuovadą kitapus gatvės ir įžengėme į Dilypo Žaibo kabinetą. 

Budintis seržantas nužvelgė mane nuo galvos iki kojų, dirstelėjo į merginą, 
sėdinčią kitoje stalo pusėje, paskui vėl įsmeigė akis į mane. 

— Tavo draugužė? - paklausė Žaibas, linktelėdamas į merginą. 

Žvilgtelėjau į ją, ir siela susisuko it paparčio lapai. Šitos merginos nuotrauka 
buvo medalione, šita mergina pardavė medalioną, šitą merginą bandžiau per- 
spėti grąžindamas jai medalioną. 

„Lemtie, - pamaniau, - atstok nuo manęs.“ 

Jos plaukai buvo riebaluoti, susivėlę ir prilipę prie prakaituoto kaklo. Mė- 
lyni nuskalbti išblukę marškinėliai aptempė smulkų trapų kūnelį. Per dideli 
džinsai, sujuosti plonu dirželiu, garankščiavosi ant liekno liemens. 

Ji buvo užsikabinusi medalioną. Ji mane pažino. 

- Taip, - atsakiau. - Draugė. Seržante dži, prašom įjungti ventiliatorių. 

Dilypas Žaibas dirstelėjo į nejudantį ventiliatorių merginai virš galvos ir 
beveik nepastebimai nukreipė žvilgsnį į greitai besisukantį ir sklaidantį liūčių 
meto tvanką ventiliatorių sau virš galvos. 

Jis vėl įsmeigė į mane neapykanta trykštančias medaus spalvos akis. 

— Pankha'! - subaubė pavaldiniui. 

Šis skubiai įjungė ventiliatorių virš merginos galvos, ir vėsaus oro srovė ėmė 
džiovinti prakaitą ant jos liauno kaklo. 

- Vadinasi, ji tavo draugė, Šantaramai? - klastingai paklausė Dilypas. 

- Taip, Žaibe dži. 

— Puiku, koks jos vardas? 

— O kaip ji jums prisistatė? 

Dilypas nusijuokė. Aš atsisukau į merginą: 

— Kuo tu vardu? 

— Ranvėj, - vangiai atsakė ji ir mūsų akims susitikus palietė medalioną ant 
kaklo. - Ranvėj Larsen. 

- Jos vardas Ranvėj, - tariau. - Ranvėj Larsen. 

Dilypas vėl nusijuokė. 

— Protokole įrašytas kitoks vardas, - tarė jis tebesišypsodamas. 

- Vardas norvegiškas, - paaiškino mergina. - Rašomas „R-a-n-n-v-e-i-g“, 
bet tariamas Ranvėj. 

— Rašomas „R-a-n-n-v-e-i-g, bet tariamas Ranvėj, - pakartojau aš. 

- Ir ko gi tu nori, Šantaramai? - paklausė Dilypas. 

— Norėčiau palydėti panelę Larsen namo. Jai buvo sunki diena. 

- O man panelė Larsen sakė, kad namų neturi, - atkirto Dilypas. - Šį rytą iš 
viešbučio „Pasiutėlis“ ją išmetė. 

— Ji gali apsistoti pas mane, - skubiai pasiūlė Vinsonas. 

Visi sužiuro į jį. 

— Mano butas... didelis, - išmiksėjo Vinsonas, vedžiodamas akimis nuo vie- 
no policininko prie kito. - Vietos daug. Kartu gyvena tarnaitė. Ji puikiai pasi- 
rūpins panele Larsen. Žinoma, jei... jei... jei ji sutiks. 

Dilypas Žaibas atsisuko į mane. 

— Koks čia dar bybys? - paklausė hindi. 

— Ponas Vinsonas, - atsakiau. 


2 Ventiliatorius (hindi). 


230 


- Mano vardas - Stiuartas Vinsonas, - tarė jis. - Buvau čia prieš kokias 
dešimt minučių. 

- Užsikišk, - paliepė Žaibas. 

- Norėtume palydėti panelę Larsen namo, Žaibe dži, - tariau. - Žinoma, jei 
ji laisva. 

- Laisva, - tęsiamai pakartojo Dilypas. - Koks trumpas žodis, bet kiek su 
juo susiję sąlygų. 

- Mielai sutikčiau su tomis sąlygomis, - tariau, - nors, be abejo, svarbu, kiek 
jų ir ar labai griežtos. 

- Galiu išvardyti mažiausiai dešimt, - pasakė Žaibas, ir per jo irzlią marmū- 
zę nuslinko šelmiška šypsenėlė. 

Atskaičiavau dešimt tūkstančių rupijų ir stumtelėjau per stalą Dilypo pusėn. 
Jis uždengė mano ranką abiem savo plaštakomis. 

— Kuo Sandžajaus kompaniją sudomino ši mergina? 

- Šis reikalas su Sandžajaus kompanija nesusijęs. Jis asmeniškas. Ji - draugė. 

Tebespausdamas mano ranką prie stalo, jis įdėmiai apžiūrėjo merginą. 

— O, žinoma, - gašliai išsiviepė. 

- Valandėlę... - prabilo Vinsonas, bet aš jį nutraukiau išvaduodamas ranką: 

— Ponas Vinsonas norėtų padėkoti jums, Žaibe dži, už geranorišką užuojau- 
tą ir supratingumą. 

- Visada mielai padėsiu, - suniurnėjo Dilypas. - Mergina turi čia atvykti po 
dviejų dienų pasirašyti dokumentų. 

— Kokių dokumentų? - paklausė Vinsonas. 

Dilypas perbedė jį akimis. Žinojau šį žvilgsnį: jis svarsto, kur pirmiausia 
spirti Vinsonui, kai šis bus grandinėmis prikaustytas prie vartų. 

- Ji būtinai ateis, seržante dži, - patikinau. - O kokius dokumentus jai reikės 
pasirašyti? 

— Dėl lavono pervežimo, - atsakė Dilypas, imdamas nuo stalo segtuvą. - Ne- 
laimingojo jaunuolio kūnas po trijų dienų bus išsiųstas į Norvegiją. Bet visus 
dokumentus ji turi pasirašyti diena anksčiau. Dabar dinkit iš čia, kol neiškėliau 
naujų sąlygų. 

Ištiesiau merginai ranką. Ji įsikibo į ją, atsistojo ir žengė kelis netvirtus 
žingsnius. Eidama pro Vinsoną suklupo, ir jis skubiai ją prilaikė už peties. 

Vinsonas išvedė ją į gatvę, pasodino ant užpakalinės savo automobilio sė- 
dynės ir atsisėdo šalia. Vairuotojas paleido variklį, bet prie atdaro lango pasi- 
lenkiau aš. 

— Kas atsitiko, Ranvėj, rašoma R-a-n-n-v-e-i-g? - paklausiau. 

— Ką? 

— Kalbu apie tavo draugužį. Kas atsitiko? 

- Nesirūpink dėl manęs, - išsiblaškiusi atsiliepė ji. - Viskas gerai. Viskas 
gerai. 

— Dabar man susirūpinimą kelia jis, - linktelėjau į Vinsoną. - Man reikės 
grįžti į nuovadą ir derėtis su tuo policininku, taigi turiu žinoti, kas atsitiko. 

— Aš... aš ne... - prabilo ji, žiūrėdama į drobinį maišelį ant kelių. Spėjau, kad 
ten jos visas turtas. 

— Papasakok. 

- Jis... jis negalėjo liautis. Kuo toliau, tuo darėsi blogiau. Paskui, dar vakar, 
dar praėjusią naktį, pasakiau jam, kad jį palieku ir grįžtu į Oslą. Bet jis meldė 
mane likti dar vieną naktį. Tik vieną. Ir... ir paskui... Jis tai padarė tyčia. Iš veido 
mačiau. Jis tai padarė tyčia. Aš negaliu grįžti namo. Aš tenai į nieką negalėčiau 
žiūrėti. 

Nuožmi žalsvai mėlyna jos akių šviesa apsiblausė, ir ji išsekusi nugrimzdo 
į tylą. Pažinojau šį žvilgsnį: taip žiūrima į numirėlius. Dabar jai akyse stovi 
nebegyvo meilužio veidas. 

— Turi Bombėjuje draugų? - paklausiau. 

Ji lėtai papurtė galvą. 

— Nori kreiptis į konsulatą? 

Ji smarkiau papurtė galvą. 

— Kodėl ne? - paklausiau aš. 

— Jau sakiau. Dabar negalėčiau pakęsti tėvynainių. 

- Ji visiškai nusivariusi, - tyliai pasakė Vinsonas. - Aš vežuosi ją namo. Ten 
jai niekas negrės, kol ji nuspręs, ką daryti toliau. 

- Gerai. Aš pasikalbėsiu su Dilypu Žaibu. 

— Dar nebaigei kalbos? - paklausė Vilsonas. - Maniau, jau viskas. 

— Jis negrąžino jos paso. Tikisi daugiau pinigų, bet tau girdint nenorėjo sa- 
kyti. Aš sutvarkysiu šitą reikalą. 

- Ačiū, brolau, - linktelėjo Vinsonas. - Pasirūpinsiu, kad ji grįžtų pasirašyti 
dokumentų. O, reikia tau grąžinti pinigus! 

— Pinigai perduodami tik policijos nuovadoje, Vinsonai, o ne prie nuova- 
dos. Atsiskaitysime vėliau. Jei atgausiu pasą, paliksiu jį Didjė, „Leopolde“. 

Vinsonas atsisuko į merginą ir švelniai prabilo: 

— Viskas bus gerai. Tavimi pasirūpins mano tarnaitė. Ji griežta, bet tik loja, 
nekanda. Karšta vonia, nauji švarūs drabužiai, valgis ir miegas. Viskas susitvar- 
kys. Pažadu. 

Jis liepė vairuotojui važiuoti, ir mašina pajudėjo. Mergina skubiai atsisuko, 
susirado gatvėje mane ir kažką vien lūpomis pasakė. Nesupratau, ką. Lydėjau 

automobilį akimis, kol jis dingo tolumoje, paskui grįžau pasikalbėti su Dilypu 
Žaibu. 

Beveik nieko naujo nesužinojau. Pasak merginos, ji pabudo ir pamatė šalia 
gulintį negyvą meilužį. Jo rankoje styrojo švirkštas. Ji pašaukė į pagalbą vieš- 
bučio administratorių, o šis paskambino į greitąją ir policiją. 

Dilypas Žaibas neabejojo, kad tai paprastas perdozavimas. Vaikino rankos 
ir kojos buvo nusėtos skylutėmis nuo narkotikų leidimosi, o viešbučio admi- 
nistratorius paliudijo, kad į numerį niekas, išskyrus šią porą, nebuvo užėjęs. 

Sumokėjau penkis tūkstančius rupijų už merginos pasą ir dar dešimt tūks- 
tančių, kad jos vardas ir pavardė dingtų iš visų ataskaitų apie vaikino mirtį. 

Pagal ištaisytą protokolo variantą lavoną rado viešbučio administratorius, o 
Ranvėj niekur nebuvo paminėta. 

Anuo metu tai buvo dideli pinigai, ir aš ketinau juos iš Vinsono atsiimti. 
Kišdamasis norvegišką pasą į kišenę jau ėjau iš Dilypo Žaibo kabineto, bet bu- 
dintis seržantas mane sulaikė. 

— Pasakyk Sandžajaus kompanijai, kad dėl šios istorijos atlygis padidės. 

- Apie ką tu kalbi? 

— Apie DaSilvą, - jis beveik išspjovė šią pavardę. - Andru DaSilvą. Jo he- 
roinas pribaigė šitą bernioką. Trečias atvejis šią savaitę. Sandžajaus kompanija 
prekiauja gatvėse kažkokiais labai stipriais, bet nekokybiškais narkotikais. Tu- 
riu dėl to bėdų. 

- Iš kur žinai? 

Klausimas buvo nemandagus, atsakė jis irgi nemandagiai. 

— Eik šikt kartu su negyvais narkomanais. Man nei šilta, nei šalta. Dviejų 
vietinių lavonai - šūdo garas. Bet kai mano teritorijoje nusikakaliuoja užsie- 
nietis, mano tarnybos lape atsiranda didelė dėmė. O man tarnybos lapas patin- 
ka švarus. Pasakiau DaSilvai, kad šį mėnesį jis turės man mokėti dvigubai dėl 
dviejų mirčių. Dabar, po trijy mirčių, kaina patrigubėjo. 

- Pasakyk Sandžajui pats, Žaibe. Tu matai jį dažniau negu aš. 

Išėjau iš nuovados ir pro mašinas nuvingiavau prie siauro betoninio bloke- 
lio su metaline užtvara, skiriančio dvi važiuojamąsias judrios gatvės dalis. 

Stovėjau plieninės tvoros spragoje, o aplinkui sūkuriavo eismo srautas: sau- 
sakimši raudoni autobusai, motoroleriai su penkių asmenų šeimomis, rankiniai 
vežimėliai, motociklai ir dviračiai, juodi taksi su geltonais lopais, sunkvežimiai 
iš žuvų turgaus, lengvieji automobiliai ir mašinos iš didelės karinės bazės salos 
miesto pakraštyje. 

Pro minčių džiungles prasiveržė žodžiai. 

Mūsų kvaišalai. Sandžajaus kompanijos kvaišalai. Mergina iš medaliono, 
Ranvėj, rašoma Rannveig. Jos meilužis. Mergina iš medaliono. Mūsų kvaišalai. 

Visur aidėjo sirenos, dviračių skambučiai, radijų muzika, krautuvininkų ir 
elgetų šauksmai, atsimušdami nuo akmeninių grakščiai įlinkusių senų pastatų 
sienų ir dengtų perėjų. 

Mūsų kvaišalai. Sandžajaus kompanijos kvaišalai. Mergina. Medalionas. 
Meilužis. Mūsų kvaišalai. 

Mane užplūdo ir apsvaigino gatvės kvapai: šviežių žuvų ir krevečių nuo Sa- 
suno prieplaukos, automobilių išmetamųjų dujų ir smarkus šlapiais skalbiniais 
trenkiantis musoninių pelėsių, aptraukusių visų aliai vieno miesto pastatų 
kraštus. 

Mūsų kvaišalai. Mūsų kvaišalai. 

Stovėjau ant skiriamosios juostos. Transporto srautas prieš akis slinko į 
šiaurę, O už nugaros - į pietus, išilgai pusiasalio ašies. 

Kadarbhajus neleido savo mafijos nariams Pietų Bombėjuje prekiauti heroi- 
nu ar pelnytis iš prostitucijos. Po jo mirties daugiau nei pusė naujosios Kompa- 
nijos pajamų gaunama iš šių dviejų šaltinių, ir kas mėnesį, Sandžajui pritariant, 
narkotikų prekeivių ir viešnamių daugėja. 

Tai buvo naujas pasaulis, anaiptol ne puikus, bet daug turtingesnis už tą, 
kuriame atsidūriau, Kadarbhajui mane ištraukus iš kalėjimo ir užverbavus. Ir 
buvo beprasmiška sakyti sau, kad aš neprekiauju nei narkotikais, nei mergino- 
mis, kad aš klastoju pasus. Buvau įklimpęs iki pat plonos sidabrinės grandinė- 
lės ant kaklo. 

Buvau Sandžajaus kompanijos gangsteris, kariavau su kitomis gaujomis ir 
bet kada galėjau būti pasiųstas ginti Andru, Amyro, Faisalo ir jų operacijų - be 
paaiškinimų, kodėl reikia lieti kraują, ir be teisės atsisakyti. 

Mūsų kvaišalai. 

Pajutau bakstelėjimą nugaros viduryje, paskui, man nespėjus atsisukti, dar 
vieną, dar vieną, dar vieną. Į eismo srautą ant chromuotų dviračių įsiliejo trys 
dviratininkai žudikai. 

Skubiai apsisukęs, pasisveikinau su Pankadžu, dviratininkų žudikų vado 
pavaduotoju; šis greta sustabdė dviratį ir atsišliejo į metalinę užtvarą. Aplink jį 
sūkuriavo mašinos, o jis šelmiškai žiūrėjo į mane. 

— Matai, kaip tai lengva, broli! - išsišiepė jis, energingai kraipydamas gal- 
vą. - Be manęs būtum nugalabytas jau tris kartus, jei mano vaikinai būtų dūrę 
peiliais, o ne pirštais. 

Jis dviem kietais pirštais bedė man į krūtinę, tiesiai po širdimi. 

— Labai džiaugiuosi, kad mes niekada nesikauname, broli, - tariau. 

- Nuimk ranką nuo peilio už nugaros, - tarė jis, - ir aš nuimsiu ranką nuo 
savojo. 

Mudu nusijuokėm ir paspaudėm vienas kitam ranką. 

- Tavo Kompanija mus užvertė darbu, - tarė jis, mindamas dviračio pedalą 
atbulai ir laikydamasis už betono ir plieno užtvaros. - Jei ir toliau užsakymų 
netrūks, galėsiu išeiti į užtarnautą poilsį. 

- Jei turėsi darbo į pietus nuo Floros fontano, būsiu dėkingas už žinelę. 

- Pranešiu, broli. Iki! 

Pankadžas vėl įvažiavo chromuotu dviračiu į gatvę. Žiūrėjau, kaip mikliai jis 
vingiuoja tarp mašinų. 

Aš apsisprendžiau jam dar nespėjus dingti man iš akių, pažvelgęs į dangų. 
Viskas baigta. Supratau, kad su Sandžajaus kompanija man ne pakeliui. 

Baigta. Išeinu iš žaidimo. Gana. 

Tikėjimas. Tikėjimas yra viskas, kiekvieną gyvenimo akimirką, net miegant. 
Tikėjimas motina, seserimi, broliu ar draugu; tikėjimas, kad kiti sustos užsi- 
degus raudonai šviesai, tikėjimas lakūnu ir mechanikais, parengusiais lėktuvą 
skrydžiui, tikėjimas mokytojais, kuriems kasdien daugeliui valandų patiki savo 
vaikus, tikėjimas policininkais, ugniagesiais ir automechanikais, tikėjimas, kad 
mylimas žmogus tavęs lauks, kai grįši namo. 

Bet tikėjimas, priešingai nei viltis, gali mirti. O mirus tikėjimui, sykiu visa- 
da miršta du jo draugai - pastovumas ir ištikimybė. 

Man jau visko buvo per akis. Praradau paskutinius tikėjimo Sandžajumi, 
kaip vadu, likučius ir nebegerbiau savęs, kad vis dar esu jam pavaldus. 

Supratau, kad išeiti lengva nebus. Sandžajui nepatinka nesutvarkyti reikalai. 
Bet jau viskas. Aš apsisprendžiau. Žinojau, kad Sandžajus namo grįžta vėlai. 
Ryžausi nuvažiuoti pas jį naktį ir pasakyti, kad išeinu. 

Pažvelgiau į „Leopoldo iškabą ir prisiminiau Karlos žodžius, ištartus mu- 
dviem čia pasilikus po uždarymo. Tada mes per daug išgėrėm ir per daug pasa- 
kėm. „Gyvenimas Bombėjuje nepriklausomam versliam vienišiui, tokiam kaip 
Didjė, - juokdamasi tarė ji, - yra šalta tiesos jūra.“ 

Aš žiūrėjau į įskilusį veidrodį, ir jau daug laiko praėjo nuo tada, kai žiūrėjau 
į jį vienas. Aš ruošiausi palikti nedidelę kariuomenę, pasižadėjusią ginti mane 
kaip ginklo brolį. Manęs nuo teisingumo nebesaugos neva etiški Kompanijos 
advokatai, nutolę nuo neva etiškų teisėjų tik per apmokėtą akimirką. 

Palieku artimus draugus, kurie drauge su manimi duodavo atkirtį priešams, 
vyrus, kurie pažinojo Kadarbhajų ir mylėjo jį su visais trūkumais kaip aš. 

Sunkus sprendimas. Bandžiau atsikratyti kaltės ir gėdos, bet jie turi daugiau 
ginklų už mane. 


Tačiau baimė meluoja, slėpdama bjaurėjimąsi savimi savęs pateisinimu, ir 
kartais tik palikęs visus baugius draugus supranti, kaip bijojai. 

Jaučiau, kaip dalykai, kuriuos per ilgai pateisinau ir logiškai pagrindžiau, 
krinta it lapai, nuplauti krioklio. Vienatvė yra srovė tiesos upėje, kaip ir drau- 
giška parama. Vienatvei būdinga sava ištikimybė. Bet iš arčiau išvydus krantą 
dažnai atrodo, kad tikėjimas savimi yra vienintelis tikėjimas. 

Giliai įkvėpiau, pasiryžau nesitraukti ir priminiau sau, kad reikia išvalyti ir 
užtaisyti ginklą. 


DVIDEŠIMT PENKTAS SKYRIUS 


Kavita Singh, žurnalistė, pradedanti garsėti gerais straipsniais apie blogus dar- 
bus, atsilošė su visa kėde iki sienos. Greta jos sėdėjo jauna nematyta moteris. 
Navynas su Divja sėdėjo Didjė iš kairės. Iš Deniso katakombų išniro net Vikra- 
mas su Džamaliu, Vieno Aktoriaus Teatru, ir Biliu Bhasu. 

Vikramas stojosi ant kojų po dviejų valandų miego, taigi buvo įklimpęs iki 
ausų. Tik pradėjus vartoti heroiną, kaifas gali trukti dvylika valandų. Priprati- 
mui virtus priklausomybe, naujos dozės reikia po trijų keturių valandų. 

Kai priėjau prie staliuko, visi kvatojo. 

- Sveikas, Linai! - sušuko Navynas. - Kalbame apie mėgstamiausius nu- 
sikaltimus. Visi turėjome ką nors pasiūlyti. Koks nusikaltimas tau labiausiai 
patinka? 

— Maištas. 

- Anarchistas! - nusijuokė Navynas. - Argumentas dėl motyvo! 

— Motyvuotas argumentas, - atkirtau, - dėl ateities. 

- Bravo! - sušuko Didjė ir mostelėjo padavėjui vėl atnešti visiems gėrimų. 

Jis pasislinko kviesdamas sėsti šalia. Pasinaudojau proga ir perdaviau jam 
norvegišką Ranvėj pasą. 

- Jį iš tavęs ryt poryt paims Vinsonas, - tyliai pasakiau. 

Ir įsistebeilijau į Vikramą. Šis vengė mano žvilgsnio, krapštydamas alaus 
dėmę ant staliuko. Mostelėjau jam pasilenkti arčiau. 

— Ką darai, Vikramai? - sušnibždėjau. 

- O kas? 

- Prieš porą valandų buvai be sąmonės, Vikai. 

— O dabar pabudau, drauguži, - atsiliepė jis. - Pasitaiko. 

- Ir šiuos vaikinus, kvaišalų pirkėjus, irgi pasitaikė sutikti? 

Jis atšlijo, atsilošė ant kėdės ir išpyškino visam stalui: 

- Man atrodo, Linai, tu klaidingai manai, kad man dar kas nors rūpi. O man 
nerūpi. Ir manau, kad nesu vienintelis. Didjė, ar tau kas nors rūpi? 

— Nenoromis, - atsakė Didjė. - Ir nedažnai. 

- O tau, Kavita? - paklausė Vikramas. 

— Tiesą sakant, man kaip tik rūpi labai daug kas, - atsakė ji. - Kaip antai... 

— Žinai, Linai, - pertraukė Vikramas, - kadaise buvai savas žmogus, jar. 
Netapk dar vienu svetimšaliu Indijoje. 

Prisiminiau jo tėvo baimę, brangius daiktus, kuriuos šeimynykščiai privers- 
ti slėpti, bet nutylėjau. 

— Mes visi svetimšaliai Bombėjuje, - tarė Kavita. - Aš... 

Vikramas vėl ją pertraukė ir griebė Didjė už rankos. 

— Galim tai padaryti dabar? 

Didjė pasipiktino. Jis niekada netvarkydavo reikalų „Leopolde“. Bet ištraukė 
iš kišenės paruoštą banknotų pluoštą ir padavė Vikramui. Mano išdidus drau- 
gas čiupo pinigus ir skubiai atsistojo vos neapversdamas kėdės, bet ją nutvėrė 
Vieno Aktoriaus Teatras. Jis irgi pakilo kartu su Vikramu, neatsiliko ir Bilis 
Bhasu. 

— Ką gi... aš... aš eisiu, - tarė Vikramas, traukdamasis atbulas ir vengdamas 
mano žvilgsnio. 

Bilis Bhasu atsisveikindamas pamojavo ir išėjo su Vikramu. Vieno Akto- 
riaus Teatras pamataravo galva, barškindamas ant lieso kaklo kabančių dievų 
sambūriu. | 

— Vieno Aktoriaus Teatras, - tariau. 

— Vieno Aktoriaus Teatras, - atsiliepė jis ir paskui anuodu išėjo iš restorano. 

— Kas yra, drauge mano? - tyliai paklausė manęs Didjė. 

- Aš irgi duodu Vikramui pinigų. Bet visada svarstau, ar ką tik neapmokė- 
jau mirtinos dozės. 

— Arba išsigelbėjimo, - taip pat tyliai atsakė Didjė. - Vikramas serga, Linai. 
Bet žodis „serga“ reiškia ir „dar gyvas“, vadinasi, dar įmanoma išgelbėti. Jei 
niekas jam nepadėtų, jis, ko gero, neištemptų iki ryto. O kol tebėra gyvas, vil- 
ties yra. Nesigraužk, linksminkis su mumis. 

Apžvelgiau draugiją, gūžtelėjau pečiais ir prisidėjau prie žaidimo. 

— O tu, Kavita? - paklausiau. - Kokie nusikaltimai labiausiai patinka tau? 

— Gašlybė, - ryžtingai pareiškė ji. 

— Gašlybė - nuodėmė, o ne nusikaltimas, - atsiliepiau. 

- Ašjai tai jau sakiau, - įsiterpė Navynas. 

— Aš nusidedu nusikalstamu būdu, - atkirto Kavita. 

Divja neištvėrusi prunkštelėjo, prajuko ir visi kiti. 

— O tavo, Didjė? 

— Be abejo, melagingas liudijimas, - nedvejodamas paskelbė jis. 

- Jei taip, ar galiu tavimi tikėti? - paklausiau. 

— Prisieki? - pridūrė Navynas. 

- Nes tik melas gelbsti pasaulį nuo amžinos kančios, - tęsė Didjė. 

— Bet juk sąžiningumas - tik pasakyta tiesa? - kurstė Navynas. 

— Ne, ne! Sąžiningumas - tai tik pasirinkta tiesa. Pasaulyje pragaištingiau- 
sias tiesai ar užgauliausias intelektui yra žmogus, visur, visada ir dėl visko vi- 
siškai ir galutinai sąžiningas. 

- Visiškai ir galutinai sutinku, - tarė Divja ir pakėlė bokalą, reikšdama pa- 
garbą. - Kai įsinoriu sąžiningumo, einu pas gydytoją. 

Padrąsintas Didjė įsikarščiavo: 

- Sąžiningi žmogeliai pritykina prie tavęs ir kužda: „Manau, turėtum žino- 
ti...“ Paskui šlykščia tiesos nuotrupa pakerta tavo pasitikėjimą savimi, kitais 
ir galop sugadina tau gyvenimą. Bjauria tikro žinojimo smulkmena, kurią jie 
žūtbūt bruka tau iš sąžiningumo. Nors tu mieliau nežinotum. Nors tu galė- 
tum jų nekęsti už tokią tiesą. Nors tu ir imi jų nekęsti. Ir kas juos patraukė už 
liežuvio? Sąžiningumas! Prakeiktas sąžiningumas! Ne! Man visada labiau prie 
širdies išradingas melas, o ne bjaurus sąžiningumas. 

— Garbės žodis, Didjė? - paerzino Kavita. 

- Tu, Kavita, geriau už kitus turėtum suprasti, kokie išmintingi mano žo- 
džiai. Žurnalistai, advokatai ir politikai dėl savo profesijos beveik niekada ne- 
pasako visos tiesos. Jei pasakytų, jei išklotų viską, ką žino, civilizacija žlugtų 
per mėnesį. Diena po dienos, bokalas po bokalo, programa po programos - 
mus palaiko melas, o ne tiesa. 

— Aš tave myliu, Didjė! - sušuko Divja. - Tu - mano didvyris! 

— Norėčiau tavimi tikėti, Didjė, - tarė Navynas rimtu veidu. - Bet esi linkęs 
į melagingą liudijimą, taigi nelabai patikimas. 

- Melagingas liudijimas reiškia, kad širdyje esi sąžiningas, - atsakė Didjė. 

- Vadinasi, sąžiningumas - geras dalykas, - tarė Kavita, rodydama pirštu 
Didjė į širdį. 

- Deja, net Didjė neapsaugotas nuo sąžiningumo priepuolių, - atsiduso Did- 
jė. - Aš tiesiog didvyriškas melagis, kiekvienas Pietų Bombėjaus policininkas 
patvirtins. Bet esu tik žmogus, todėl kartais mane ištinka pasibaisėtini sąžinin- 
gumo proveržiai. Dabar aš sąžiningas, gėdydamasis prisipažįstu, taigi patariu 
meluoti kuo dažniau, kol išmoksite tai daryti visiškai sąžiningai, kaip aš. 

- Tu brangini tiesą, - apibendrino Kavita. - Tu negali pakęsti tik sąžinin- 
gumo. 

— Šventa teisybė, - sutiko Didjė. - Patikėk, jei sąžiningai sakytum visą tiesą, 
nesvarbu, apie ką, kas nors užsigeistų tau nusukti sprandą. 

Bendras pokalbis nutrūko: Didjė pritarė Kavitai, Navynas ginčijosi su Divja, 
aš užkalbinau jauną moterį, sėdinčią šalia: 

— Mes nepažįstami. Mano vardas Linas. 

- Žinau, - nedrąsiai atsiliepė ji. - Aš Sunyta, Kavitos draugė. Tiesą sakant, 
bendradarbė. Pradedanti žurnalistė. 

— Ar patinka darbas? 

- Labai. Puikios galimybės tobulėti. Bet aš tikiuosi tapti rašytoja, kaip jūs. 

— Kaip aš? - suglumęs nusijuokiau. 

— Skaičiau jūsų apsakymus. 

— Mano apsakymus? 

— Visus penkis. Man jie labai patiko, bet nedrįsau jums pasakyti. 

— Bet iš kur juos gavote? 

— Randžytas... ponas Randžytas davė, - sumišusi pralemeno ji. - Perskaityti 
korektūrą, ištaisyti spaudos klaidas. 

Spoksojau į ją nenorėdamas užsipulti, bet pernelyg piktas ir suglumęs, kad 
slėpčiau savo jausmus. Randžytas turi mano apsakymus? Kaip jie pateko jam į 
rankas? Negi Liza nunešė - už akių ir prieš mano valią? Nieko nesupratau. 

- Turiu juos čia, - pasakė Sunyta. - Šiandien ketinau pietauti viena ir taisyti 
korektūrą, bet panelė Kavita pakvietė eiti kartu. 

— Prašom duoti juos man. 

Ji dideliame medžiaginiame krepšyje sugraibė aplanką ir padavė man. 

Segtuvas buvo raudonas. Savo apsakymus aš dėjau į skirtingų spalvų ap- 
lankus pagal temas. Raudoną pasirinkau apsakymams apie didmiesčio šven- 
tuosius. 

— Aš nedaviau leidimo spausdinti apsakymų, - tariau tikrindamas, ar ap- 
lanke visi penki. 

— Bet... 

- Jūs niekuo dėta, - maloniai pasakiau, - ir jums nieko nebus. Aš parašysiu 
žinutę, jūs ją perduosite Randžytui, ir viskas bus gerai. 

— Bet... 

— Turite rašiklį? 

— Aš... 

- Juokauju, - tariau traukdamas rašiklį iš liemenės kišenės. 

Paskutiniame paskutinio apsakymo puslapyje buvo tik dvi eilutės. 


Pasipūtimas yra išdidumo vizitinė kortelė, jis viską užpildo savimi. 
Dėkingumas yra kuklumo vizitinė kortelė, sielos kertelė, palikta meilei. 


Tinkamas laiškinis popierius Randžytui. Ištraukiau šį lapą, užrašiau paskuti- 
nes apsakymo eilutes kitoje priešpaskutinio lapo pusėje ir užverčiau aplanką. 

- Linai! - pasipiktino Didjė. - Tu negeri! Tuoj pat padėk rašiklį. 

— Ką rašai? - paklausė Kavita. 

- Jei testamentą, - įsiterpė Navynas, - niekada ne per anksti. 

— Raštelį tavo bosui, jei jau taip nori žinoti, - tariau dirstelėjęs į Kavitą. 

— Meilės laišką? - atsitiesė Kavita, 

- Galima ir taip sakyti. 

Parašiau raštelį, sulanksčiau ir padaviau Sunytai. 

— Nieko nebus, Linai! - pasipiktino Didjė. - Tai nepakenčiama! Privalai gar- 
siai perskaityti raštelį. 

— Ką? 

— Kol esama taisyklių, Linai, - atrėmė Didjė, - privalome jas laužyti, kai tik 
pasitaiko proga. 

— Aš dar tiek nepamišęs, Didjė. 

- Tu privalai jį perskaityti mums, Linai. 

— Raštelis asmeniškas. 

— Bet parašytas viešoje vietoje, - tarė Kavita ir mikliai pačiupo laiškutį iš 
Sunytos. 

- Ei, - tariau mėgindamas jį atimti. 

Kavita skubiai pašoko ir atsistojo kitapus stalo. Jos balsas buvo gargždus ir 
įdomus, nes daugiau nuslepia, negu pasako. 

Ji pagarsino mano raštelį. 


Trumpai drūtai, Randžytai: mano nuomone, tavasis žiniasklaidos 
magnato įvaizdis - spaudos įžeidimas, nepatikėčiau tau išspausdinti net 
mano nekrologo. 

Jei dar kartą prikiši nagus prie mano kūrybos, ateisiu ir apdailinsiu 
tau šonus. 

Mergina, kuri perduos šį raštelį, turi mano telefono numerį. Jei išgieši 
apmaudą ant jos, jei išmesi ją iš darbo ar kaip kitaip nuskriausi, ji man 
paskambins, o aš ateisiu ir apdailinsiu tau šonus. Laikykis nuo manęs 
atokiau. 


- Nuostabus! - nusijuokė Kavita. - Noriu pati jį jam perduoti. 

Kažkas suriko, išdužo ir į šukeles ant marmurinių grindų sutrupėjo stiklas. 
Visi sužiuro į didžiules duris su arkomis. Ten su keliais „Leopoldo“ padavėjais 
mušėsi Konkanonas. 

Jis buvo ne vienas. Su juo įsiveržė „skorpionai . Pažinau dičkį Hanumaną ir 
dar kelis veidus, matytus sandėlyje tą man kruvinai atmintiną valandą. 

Paskutinis pro duris prasibrovė Danda, budelis siaurais ūsiukais. Jo kairė 
ausis buvo aprišta odiniu tvarsčiu. | 

Konkanonas nešėsi vėzdą - švininį svarmenį, įdėtą į odinį maišelį ir virve 
užnertą ant riešo. Mostelėjo juo ir pataikė „Leopoldo“ metrdoteliui sikhui į 
smilkinį. Liudytojai aiktelėjo ir ėmė rėkti iš siaubo. 

Aukštajam sikhui sulinko keliai, ir jis susmuko. Kiti padavėjai puolė jam 
padėti. Kol jie bandė pakelti draugą, Konkanonas švaistėsi vėzdu, tiško kraujas, 
griuvo Žmonės. 

„Skorpionai“ įsiveržė į restoraną, stumdydami staliukus ir vaikydami persi- 
gandusius lankytojus. Ant grindų į putotas balas krito ir dužo buteliai, taurės, 
lėkštės. Svyruodami virto staliukai. Nuo besimušančiųjų smūgių į šonus laks- 
tė kėdės. Klientai klupinėjo, kliūdami už kėdžių ir slidinėdami ant aptaškytų 
grindų. 

Kavita, Navynas ir aš greitai atsistojome. 

— Bus ragai, - tariau. 

— Puiku, - atsiliepė Kavita. 

Dirstelėjau į ją: vienoje rankoje ji spaudė tuščią butelį, o kitoje - rankinuką. 

Artimiausią tarpdurį užkimšo žmonės. Už mūsų buvo kampas. Pristūmus 
stalą, Divja ir jaunoji Sunyta galėtų už jo pasislėpti. Pažvelgiau į Navyną, ir jis 
mane suprato be žodžių. 

— Divja, lįsk į kampą, - tarė ir parodė sau už nugaros, nenuleisdamas akių 
nuo muštynių. 

Bent kartą diduomenės panelė nesiginčijo ir nusitempė į kampą Sunytą. Aš 
pažvelgiau į Kavitą. 

— Į kampą? - nusišaipė ši. - Nesulauksi. 

Nežinia, kodėl Konkanonas su „skorpionais“ taip įnirtingai puolė „Leopoldą“, 
bet laiką jie pasirinko tinkamą. Buvo snūdi popietė, iki vakarinio lankytojų ant- 
plūdžio dar daug laiko. Pusė „Leopoldo“ padavėjų miegojo antrame aukšte. 

Netikėtai užkluptas personalas narsiai priešinosi, bet užpuolikų buvo dau- 
giau. Link mūsų per visą salę plūstelėjo spurdančių, besigrumiančių vyrų ban- 
ga. Reikėjo sulėtinti, o paskui sustabdyti jos slinktį. 

- Įpiskim tiems šūdžiams, - suniurzgė Kavita. 

Mes puolėme į minią prie gangsterių, bandydami nustumti mušeikas atgal 
prie durų. Prie mūsų prisijungė ir keli restorano klientai. 

Navynas taikliai ir sparčiai paleido į darbą kumščius. Aš atplėšiau nuo leis- 
gyvio padavėjo vieną „skorpioną“. Šis neteko pusiausvyros ir krito aukštielnin- 
kas. Kavita Žiebė tuščiu alaus buteliu jam per galvą. Kiti restorano lankytojai 
apspardė jį, bandantį stotis, ir jis vėl pargriuvo. 

Siaurais laiptais į salę pasipylė „Leopoldo“ savininko pažadinti naktinės pa- 
mainos padavėjai. „Skorpionų“ puolimas buvo sulaikytas, banga atslūgo, ir jie 
ėmė trauktis. 

Mudu su Navynu, atsidūrę tarp priešų ir pastiprinimo, slinkome gatvės pu- 
sėn. Nustumtas prie durų, aš akis į akį susidūriau su Konkanonu. 

Gal jis ir suprato, kad pralaimi, bet iš akių to nebūtum pasakęs. Jos švy- 
tėjo kaip žuvies žvynai seklumoje, degė šalta ugnimi. Jis šypsojosi. Jis buvo 
laimingas. 

Konkanonas lėtai pakėlė švininį svarmenį iki peties, tarė man: 

- Velnias atėjo tavo sielos, bičiuli! - ir trenkė vėzdu. 

Skubiai nėriau į dešinę, ir vėzdas kliudė tik kairę mentę. Pajutau, kaip kau- 
las po raumenimis sudrebėjo nuo smūgio. Skubiai atsitiesęs, trenkiau dešine 
iš viršaus ir pataikiau tiesiai į galvą. Smūgis buvo smarkus, nepriekaištingas. 
Nepakankamas. 

Konkanonas papurtė galvą ir išsišiepė. Jis vėl pakėlė vėzdą, bet aš griebiau jį 
ir atbulą išstūmiau į gatvę. 

Kine žmonės mušasi ilgai, talžydami vienas kitą paeiliui. Tikrose gatvės 
grumtynėse viskas daug greičiau. Smūgiai pilasi iš visų pusių, o parblokštas ant 
grindų dažniausiai ten ir lieki. 

Žinoma, kartais ant grindų saugiausia. 

Atkišęs į priekį kumščius, laukiau progos ir stebėjau Konkanoną. Jis bandė 
man užtvoti vėzdu. Aš pasilenkdavau, išsisukdavau, atšokdavau, bet ne visada 
sėkmingai, ir atremiant smūgius man ne kartą kliuvo. 

Neprarasdamas pusiausvyros atšokau ir susidūriau su Navynu. Susižvelgė- 
me ir surėmėme nugaras. 

Tarp „Leopoldo“ ir gatvės krautuvėlių buvome tik dviese. Padavėjai delsė 
didžiuliame tarpduryje su arka. Jie gynė restoraną. Kas darosi gatvėje - ne jų 
reikalas. Jiems svarbu, kad muštynės vėl nekiltų restorane. 

„Skorpionai“ perėjo į puolimą. Navynas vienas mušėsi su keturiais, atsirė- 
męs nugara į mano nugarą. Negalėjau jam padėti. Man teko Konkanonas. 

Išvydęs spragą gynyboje, smogdavau iš kairės ir iš dešinės, bet už kiekvieną 
niuksą aukštasis airis žiebdavo man vėzdu. Baisusis svarmuo pataikė man į 
veidą, pliūptelėjo kraujas. Ir nors mano smūgiai buvo stiprūs ir taiklūs, Kon- 
kanonas visus atlaikė. 

Galvoje it sniego skepetos vėjyje ėmė sūkuriuoti minčių nuotrupos. 

„Paskutinioji atėjo...“ 

Muštynės baigėsi taip pat staiga, kaip prasidėjo. „Skorpionai“ atsitraukė nuo 
mūsų ir susispietė į krūvą prie Konkanono. 

Mudu su Navynu dirstelėjome atgal. Pamatėme Didjė. Jis rankoje laikė pis- 
toletą. Šis vaizdas mane didžiai nudžiugino. Didjė šypsojosi lygiai taip, kaip 
neseniai Konkanonas. Šalia jo stovėjo Abdula. 

Kai mudu su Navynu pasitraukėme nuo automatinio pistoleto vamzdžio, 
Abdula uždėjo kairį delną Didjė ant rankos ir pamažu lenkė ją žemyn, kol gin- 
klas atsidūrė Didjė prie šono. 

Valandėlę viešpatavo tyla. „Skorpionai“ stebeilijo į mus ir mindžikavo ant 
šlapių raudonų pėdsakų, laužydami galvą, muštis ar bėgti. Liudytojai, slėpda- 
miesi už kioskelių, tankiai alsavo. Atrodė, kad net begalinis mašinų srautas 
sulėtėjo. 

Konkanonas prabilo. Padarė klaidą. 

— Ak tu bjauri ilgaplauke persiška šiknos raukšle, - tarė jis, rodydamas visus 
geltonus dantis, ir pasuko prie Abdulos. - Mudu abu žinom, kas tu per paukš- 
tis. Ko tyli? 

Abdula turėjo pistoletą. Ir iššovė Konkanonui į šlaunį. Žiopliai ėmė spiegti 
ir klykdami išlakstė į šalis. 

Airis susverdėjo, bet nepasidavė ir bandė trenkti Abdulai vėzdu. Abdula vėl 
iššovė, į tą pačią koją. Konkanonas parkrito. 

Abdula iššovė dar du kartus, taip greitai, kad nespėjau pamatyti, kur taiko. 
Tik kai Hanumanas ir Danda susvyravo ir susmuko, supratau, kad didžiajam 
„skorpionui“ ir jo liesajam bendrui irgi pašovė kojas. 

Dar pajėgiantys bėgti „skorpionai“ išsilakstė. Konkanonas, gimęs išgyventi, 
remdamasis alkūnėmis, šliaužė tarp suvenyrų krautuvėlių gatvės pusėn. 

Abdula žengė porą žingsnių ir koja primygo airį prie žemės. Šalia stovėjo 
Didjė. 

— Tu... sušiktas... baily... - sukriokė Konkanonas. - Nagi, šauk! Pribaik, 
menkysta! 

Iš dviejų žaizdų kojoje pliaupė kraujas. Abdula pridėjo pistoletą Konkano- 
nui prie pakaušio ir pasiruošė šauti. Suriko negausūs dar neišsilakstę Žiopliai. 

- Gana, broli! - sušukau. - Liaukis! 

Dabar atėjo Didjė eilė dėti delną Abdulai ant rankos ir švelniai stumti ginklą 
jam prie šono. 

— Per daug liudytojų, drauge mano, - tarė jis. - Dommage . Dabar eik. Ir 
greičiau. 

Abdula svyravo. Supratau, kad kovoja su savimi. Aš irgi girdėdavau tą vidinį 
balsą kalėjime. Tą akimirką Abdula troško nudėti Konkanoną labiau negu gy- 


: Gaila (pranc.). 

venti. Priėjau prie jo, kaip prie manęs prieidavo kiti kaliniai, gelbėdami ne tik 
mano gyvybę, bet ir mano sielą. 

— „Skorpionai“ papirko policiją, kad netrukdytų siaubti „Leopoldo“, tik to- 
dėl ji dar neatvyko. Bet laiko liko nedaug. Reikia eiti. 

Jis nukėlė koją Konkanonui nuo nugaros. Airis iškart nušliaužė gatvės link. 

Privažiavo du automobiliai. „Skorpionai“ įkėlė Konkanoną, sužeistus gangs- 
terius ir nudūmė, pakeliui nublokšdami į šoną pilną turistų taksi. 

Navynas Aderis apkabino Divją. Šalia jų stovėjo Sunyta, pradedanti žurna- 
listė. 

- Nekliuvo? - paklausiau Divjos. 

— Kad jus kur velnias, - atsiliepė ji. - Visi vyrai - žąsinai. 

— O kaip jūs? - paklausiau Sunytos. 

Ji spaudė prie krūtinės raudoną aplanką su mano apsakymais ir drebėjo. 

- Viskas gerai, - atsakė ji. - Aš noriu kai ko paprašyti, bet negaliu, nes jūs 
plūstat krauju. Jūsų veidas kruvinas, žinot? 

- Tai gal greičiau prašykit? 

Ji atidavė man apsakymus, bet pasiliko raštelį Randžytui. 

- Prašom leisti man perduoti raštelį, - tarė ji. 

- A... 

- Prašom. Jūs neįsivaizduojat, kaip šis žmogus prie manęs lindo, ir galvo- 
dama, kaip atiduosiu jam raštelį, svaigstu iš smagumo. Gal ir nuo sumažėjusio 
kraujyje cukraus kiekio, juk nepietavau, bet tai būtų man didžiausia šventė, 
taigi prašom leisti atiduoti jam raštelį, nors ir gėda įkyrėti jums, kai jūsų veidas 
sumuštas. 

Prie mūsų priėjo Didjė su Kavita. 

- Didjė, ar duosi Sunytai savo telefono numerį ir palydėsi ją iki Randžyto 
kontoros? 

- Žinoma, bet tau laikas dingti, Linai. 

Netoliese pasigirdo šūvis. 

- Klausyk, - skubiai pasakiau Didjė, - Liza liko Karmaiklo gatvės galerijoje. 
Gali ten užsukti? 

— Savaime suprantama. 

- Pasirūpink, kad jai nieko nenutiktų. Lik su ja ar porą dienų neišleisk iš 
akių. 

- Bien sūr', - atsakė jis. - O tu ką darysi? 

- Dingsiu iš akių. Dar nežinau. Paimk šiuos apsakymus ir išsaugok man. 


Žinoma (pranc.). 

Padaviau jam aplanką ir nubėgau prie motociklo. Abdula jau laukė apžergęs 
savąjį. 

— Kas šaudo? 

— Mūsų žmogus, - atsakė Abdula, paleisdamas variklį. 

— O policija kur? - paklausiau. 

— Jau buvo nebetoli, bet Ravis iššovė į orą, - atsakė jis. - Jie grįžo į nuovadą 
šarvuotųjų liemenių ir automatų. Mums laikas važiuoti. 

Ir mudu su Abdula, įsukę į popietės eismo srautą, nuvingiavome tarp šliau- 
žiančių automobilių vijoklių. Kartais trumpindavom kelią, važiuodami tuščiais 
šaligatviais arba degalinių takais. Per kelias minutes nusileidome nuo ilgos kal- 
vos Pedaro gatvėje ir atsidūrėme prie sulčių restoranėlio netoli nuo salos su 
Chadžijaus Ali kapu ir mečete. 

— Reikia pranešti Sandžajui, - tariau, kai sustojome prie šviesoforo. 

- Sutinku. 

Mes įsukome į automobilių aikštelę prie restoranėlio. Palikome motociklus 
saugoti patarnautojams ir paskambinome mafijos bosui. Jo balsas skambėjo 
mieguistai, lyg būtume jį išvertę iš lovos per popietės poilsį. 

Jis kaipmat išsibudino. 

— Kas čia per bybienė? Kur jūs dabar? 

- Prie Chadžijaus Ali, - atsakė Abdula, laikydamas ragelį tarp mūsų, kad ir 
aš galėčiau girdėti. 

— Jums negalima grįžti. Be abejo, policija atlėks po kelių minučių, ir aš ne- 
noriu, kad jie uždavinėtų klausimus, į kuriuos negalite atsakyti. Išnykit porai 
dienų ir tūnokit kaip pelės po šluota, močiakrušiai. Sakyk tiesą, tarp nušautų 
yra civilių? 

Išgirdęs žodžius „sakyk tiesą, Abdula pasišiaušė ir perdavė ragelį man, 
grieždamas dantimis iš pasibjaurėjimo. 

— Civilių nėra, Sandžajau bhai, - atsakiau. 

Civiliais buvo vadinami žmonės, nesusiję su nusikaltėlių pasauliu, taigi visi, 
išskyrus teisėjus, advokatus, gangsterius, kalėjimo sargus ir policiją. 

— Dviem „skorpionams“ ir nepriklausomam gangsteriui, vardu Konkano- 
nas, pašautos kojos. Šiam ta pati koja pašauta dukart, bet nemanyčiau, kad jį 
galima nurašyti. Liudytojų per akis, bet dauguma gatviniai arba „Leopoldo“ 
padavėjai. 

— Tu apsišikai, Linai, ir aiškini man, kaip kuopti? Apsišik aukštielninkas. 

- Jei atmintis manęs neapgauna, - ramiai atsiliepiau, - kartą pats nušovei 
žmogų prie „Leopoldo“. 

Abdula pakėlė du pirštus ir pakrutino man prieš akis. 

- Tiesą sakant, du žmones, - pasitaisiau. - Ir ne aš priviriau košės, San- 
džajau bhai. Vandenį drumsti pradėjo „skorpionai“, ir jau seniai. Praėjusį 
mėnesį jie mus puolė devynis kartus. Įsiveržė į „Leopoldą, nes tai mūsų visų 
mėgstama vieta pačiame mūsų teritorijos centre. Tas užsienietis, Konkano- 
nas, siekia, kad Sandžajaus kompanija ir „skorpionai“ išžudytų vieni kitus, 
nes kuria savo gaują. Tai viskas, ką aš žinau. Negaliu tau nurodyti, ką daryti, 
ir net nebandau. Galiu tik pasakyti, ką žinau. Ir sakau tavo labui, o ne norė- 
damas pakenkti. 

- Madarčod! Bahančod! - suriko Sandžajus, bet susitvardė. - Nuslėpti to- 
kiam reikalui reikės krūvos šlamančiųjų. Kaip manai, kas iš Kolabos policinin- 
kų prikišo nagus? 

- Budėjo Dilypas Žaibas. Bet šitokios istorijos jam - per aukštas lygis. Prie- 
šai jam patinka gyvi ir surišti. 

— Yra dar vienas inspektorius, jo pavardė Mhatrė, jis seniai ant manęs užsi- 
sėdęs, - balsu mąstė Sandžajus. - Šūdžius! Jis ir bus nagus prikišęs. Thyk. Pada- 
rysiu, ką galiu, o judu porą dienų nesirodykit. Rytoj vėl su manim susisieksit. 
Dabar perduok ragelį Abdulai. 

Ištiesiau ragelį Abdulai. Šis perbedė mane akimis. Gūžtelėjau pečiais. Jis 
kurį laiką klausėsi, dukart pasakė „taip“ ir padėjo ragelį. 

- Ir ką darysim? 

- Jis paklausė, ar tu nesužeistas? - pasidomėjo Abdula. 

- Jis nėra rūpestingas. Jis yra nerūpestingas. Šiuo atžvilgiu. 

- Nepaklausė, - suniurnėjo Abdula susiraukdamas. 

Stojo trumpa slogi tyla, paskui jis grįžo į dabartį: 

— Tavo veidas visas kruvinas. Reikia užeiti pas kurį nors mūsų daktarą. 

- Žiūrėjau į veidrodį. Ne taip jau baisu. 

Konkanono vėzdo praskeltą kaktą ir antakį aprišau nosine. 

- Dabar didžiausia bėda, - tariau, - kad Sandžajus neketina dėl mūsų pra- 
dėti karo, ir mes likome vieni. 

— Galėčiau jį priversti pradėti karą. 

— Ne, Abdula. Sandžajus jau seniai elgiasi taip, kad jausčiausi nei pakartas, 
nei paleistas, o dabar ir tu drauge tabaluoji. Jis niekada nekariaus, kol karas 
nesibaigs. 

- Kartoju, aš galiu jį priversti. 

- O kam mums karas, Abdula? Aš nesiskundžiu, kad Sandžajus nenori ka- 
riauti. Aš džiaugiuosi, kad jis nekariaus. Džiaugiuosi, kad į šį reikalą nesikiš kiti 
žmonės. Mudu patys atmokėsim. 

- Atmokėsim, inšallah. 

— Bet kadangi esame vienu du, reikia apgalvoti strategiją ir taktiką, nes tu ką 
tik šovei į tris žmones. Į vieną jų du kartus. Ką ketini daryti? 

Jo žvilgsnis nukrypo nuo manęs į sankryžą dviejų pagrindinių gatvių, ku- 
riomis, švytėdami metalu, plūdo automobiliai. 

Jis vėl atsisuko į mane ir jau žiojosi, bet pritrūko žodžių: jis buvo vienas, ir 
draugai į pagalbą neskubėjo. Jis buvo karys už fronto linijos, ką tik išgirdęs, kad 
kelias atsitraukti užkirstas. 

— Iš pradžių reikėtų kuo labiau nuo visų atsitolinti, - tariau nutraukdamas 
nesmagią tylą. - Gal į Goa. Per naktį nuvažiuotume. Bet niekam nesakyk. Kas- 
kart, sužinoję, kad važiuoju į Goa, žmonės prisimena, jog žarijas galima semti 
svetimomis rankomis - mano. 

Norėjau jį pralinksminti, nuristi nuo širdies abejonių kalną. Nepavyko. 

Abdula žvilgtelėjo Pietų Bombėjaus pusėn. Jis grūmėsi su noru grįžti ir iš- 
galabyti visus „skorpionus“, kurie tik išropos iš po akmenų. Luktelėjau. 

— Tai ką darysim? 

Jis sunkiai grįžo į dabartį ir du kartus giliai įkvėpė tramdydamas savo 
norą. 

— Atėjau į „Leopoldą“ pakviesti tavęs į vieną nepaprastą vietą. Turbūt pasi- 
rodžiau pačiu laiku, bet palaukim, kol pamatysime, kokie mudviem bus šios 
dienos padariniai. 

— Kokią nepaprastą vietą? 

Jis vėl įsmeigė akis į horizontą. 

— Nesitikėjau, kad prie kalno vyksime lydimi tokio tamsaus šešėlio, bet ar tu 
pasiruošęs važiuoti su manim tučtuojau? 

— Dar kartą klausiu: kur tu mane kvieti? 

— Susitikti su mokytojų mokytoju, meistru, kuris mokė Kadarbhajų išmin- 
ties. Jo vardas Idrysas. 

— Idrysas, - pakartojau norėdamas pajusti garsiojo mokytojo vardo skonį 
burnoje. 

- Jis ten, - parodė Abdula į kalvų virtinę šiaurėje. - Kalno urve. Nusipirksi- 
me vandens ir nešimės. Kopti į išminties viršūnę reikia ilgai. 

PENKTA DALIS 


DVIDEŠIMT ŠEŠTAS SKYRIUS 


Pasistiprinę ir pasiruošę, nulėkėme po liūčių karštų garų gaubiamu greitkeliu 
pro išklerusius sunkvežimius su aukštais kreivų piramidžių ryšuliais, svyran- 
čiais į mūsų pusę sulig kiekvienu posūkiu. Džiaugiausi kelione, juo labiau kad 
Abdula bent kartą skubėjo. Man reikėjo greičio. Privalėjau susikaupti lėkda- 
mas iš vienos kelio juostos į kitą tarp švilpiančių mašinų anapus laiko, todėl 
skausmo nebejutau. Žinojau, kad jis grįš. Skausmą galima atidėti, bet paneig- 
ti - ne. „Tegu grįžta, kai atvažiuosiu, - mąsčiau. - Skausmas tėra įrodymas, kad 
aš gyvas.“ 

Po dviejų valandų išsukome iš greitkelio į Sandžajaus Gandhio nacionalinį 
parką. Sumokėjome už įvažiavimą ir pradėjome ilgą lėtą kelionę per tankų kaip 
džiunglės mišką kalno papėdėje. 

Vingiuotas kelias prie aukščiausio draustinio kalno buvo stulbinamai geros 
būklės. Nesenos audros aplaužė daugeliui medžių šakas, bet miško gyventojai, 
kurių lūšnelės ir tvoros šen bei ten šmėkščiojo pro vešlų atžalyną, kaipmat jas 
susirinko malkoms. 

Mes važiavome pro moteris gėlėtais sariais, vorele žingsniuojančias keliu 
su pagalių ryšuliais ant galvų. Paskui jas, tempdami šakas ir žabus, sekė maži 
vaikai. 

Liūčių permerktame parke kunkuliavo gyvybė. Piktžolės siekė pečius, tarp 
šakų grotų raitėsi kraipėsi vijokliai. Drėgnoje paunksnėje tarpo kerpės, sama- 
nos ir grybai. 

Įmirkusią, apkritusią lapais miško paklotę nusėjo rausvos, tamsiai mėlynos 
ir vangogiškai geltonos gėlės. Kelias it šventyklos kiemelis žiedlapiais buvo nu- 
klotas raudonais lapais, žėrinčiais nuo lietaus tarsi liepsna. Oras buvo prisigėręs 
žemės ir žievės kvapo, besisunkiančio į kiekvieną šlapią stiebą, kamieną ir žolę. 

Vidury kelio būriavosi triukšmingos beždžionių gaujos, išlakstančios mums 
artinantis. Užšokusios ant artimiausių uolų ir akmenų, jos vaipėsi piktindamo- 
si mūsų įsibrovimu. 

Kai vienas ypač didelis beždžionių būrys išsiskirstė tarp šakų, sunerimęs 
krūptelėjau. Abdula sugavo mano žvilgsnį, ir aš išvydau tokią retą jo šypseną. 

Jis buvo drąsiausias ir ištikimiausias iš visų mano pažįstamų. Griežtas ki- 
tiems, bet dar griežtesnis sau. O tokiu pasitikėjimu savimi daugelis žavėjosi ar 
pavydėjo. 

Didelė kvadratinė kakta dunksojo virš amžinai klaustuku išlinkusių antakių 
arkos. Visą apatinę veido dalį, išskyrus lūpas, slėpė tanki juoda barzda. Gilios 
medaus moliniame dubenėlyje spalvos akys buvo liūdnos: pernelyg liūdnos 
ir geros, palyginti su plačia išdidžia nosimi, aukštais skruostikauliais ir tvirtu 
smakru, dėl kurių veidas atrodė grėsmingai. 

Jis vėl nešiojo ilgus plaukus. Jie krito ant plačių stambių pečių, lyg ilgų Ab- 
dulos rankų ir kojų jėga būtų priklausiusi nuo garbanų. 

Su tokiu veidu, stotu ir būdu jis buvo gimęs vesti žmones į mūšį. Bet gal 
iš kuklaus santūrumo, o gal dėl apdairios išminties jo netraukė valdžia, kurią 
skatino užgrobti kai kurie Sandžajaus kompanijos vyrai. Jie maldaudavo jį, bet 
jis atsisakydavo. Žinoma, jie tik dar uoliau stengdavosi jį įkalbėti. 

Važiavau džiunglių keliu šalia jo, mylėdamas jį, nuogąstaudamas dėl jo, 
nuogąstaudamas dėl savęs, jei kada nors jo netekčiau, ir negalvojau, kas man 
nutiko per muštynes ir kaip sumušimai gali paveikti mano kūną, o gal ir 
sielą. 

Kai privažiavome žvyruotą automobilių aikštelę kalno papėdėje ir išjungė- 
me variklius, išgirdau Konkanono balsą. 

Velnias atėjo tavo sielos, bičiuli. 

— Kas tau, broli Linai? 

— Nieko. 

Apsidairęs pamačiau ant mažos krautuvės prekystalio telefoną. 

- Gal vėl paskambinti Sandžajui? 

- Taip. Aš paskambinsiu. 

Jis kalbėjosi su Sandžajumi dvidešimt minučių, atsakinėjo į daugybę mafi- 
jos boso klausimų. 

Kalno papėdėje buvo ramu. Vienintelis statinys prie žvyruotos automobilių 
aikštelės buvo krautuvėlė, prekiaujanti gaiviaisiais gėrimais, bulvių traškučiais 
ir saldainiais. Pardavėjas, nuobodžiaujantis vaikinas svajotojo mina, kartkar- 
tėmis pamataruodavo nosine, pririšta prie bambukinės lazdelės. Porai sekun- 
džių musių spiečius išsisklaidydavo, bet vėl grįždavo ir aptūpdavo saldžiomis 
dėmėmis išmargintą prekystalį. 

Daugiau niekas neįvažiavo į aikštelę, o nuo kalno niekas nenusileido. Aš 
džiaugiausi. Drebėjau taip, kad man vos pakako tų dvidešimties minučių susi- 
tvardyti. 

Abdula padėjo ragelį ir davė man ženklą sekti iš paskos. Negalėjau jam pa- 

sakyti, kad esu pernelyg silpnas ir sudaužytas lipti į kalną: kartais išsekusias 
jėgas atstoja valia ir baimė prarasti mylimų žmonių pagarbą. 

Mes užlipome stačiais, bet plačiais ir tvirtais akmeniniais laiptais į pirmą 
kalno iškyšą. Čia buvo didžiulis urvas su arkiniu įėjimu ir sunkiomis kresno- 
mis kolonomis masyviais granitiniais cokoliais. Gilumoje buvo šventovė. 

Toliau kopdami į viršų, atsidūrėme prie didžiausio ir įspūdingiausio urvo. 
Nišose abipus aukšto arkinio įėjimo stovėjo dvi milžiniškos, penkių žmonių 
ūgio, Budos statulos. Jų nesaugojo nei tvoros, nei turėklai, bet statulos puikiai 
išsilaikė. 

Kokias dvidešimt minučių lipę pro dešimtis urvų, įžengėme į mažą terasą, 
kur kelias platėjo ir šakojosi į kelis pramintus takelius. Tačiau viršūnė buvo 
aukščiau. 

Per progumą tarp aukštų grakščių medžių ir gausybės lantanų mes atėjome 
į šventyklos kiemelį, grįstą didžiulėmis balto marmuro plokštėmis, su masyviu 
kupolu ir kolonomis. Čia buvo nedidelis kuklus šventojo kapas. 

Barzdotas šventasis akmeninėmis akimis niūriai ir liūdnokai žvelgė į džiun- 
gles. Balto marmuro kiemelio viduryje Abdula stabtelėjo ir apsidairė. Stovėjo 
įsisprendęs, akyse raibuliavo šypsenėlė. 

— Ypatinga vieta? 

- Taip, broli Linai. Čia Kadarbhajų mokė Idrysas. Man irgi teko garbė daly- 
vauti keliose pamokose. 

Mes valandėlę stovėjome tylėdami ir galvojome apie velionį Chaną, Kadarb- 
hajų, siausdamiesi kiekvienas skirtinga prisiminimų skraiste. 

— Dar toli eiti? 

— Nebe, - atsakė jis ir pirmas išėjo iš kimelio. - Bet tai sunkiausias kelias. 

Kabindamiesi į šakas, žoles ir vijoklius, mes ropštėmės stačiu taku į viršūnę. 

Sausuoju metų laiku lipti nebūtų buvę sunku, akmenys būtų tvirtai laikęsi 
žemėje ir siaurame takelyje. Bet ilgų liūčių prieblandoje kopti nebuvo lengva. 

Pusiaukelėje sutikome jaunuolį, kuris tuo pačiu taku leidosi žemyn. Toje 
vietoje šlaitas buvo toks status, kad jis slydo žemyn atbulas, kabindamasis į 
žoles ir vijoklius. 

Jis nešėsi didelį plastikinį bidoną vandeniui. Prasilenkdamas siaurame take, 
buvo priverstas griebti mums už marškinių, o mes jį prilaikėme. 
čios? 

- Šokolado! - atsakė Abdula jaunuoliui, kuris jau buvo bedingstąs tarp krū- 
mų, supančių statųjį taką. - Užmiršau jo nupirkti! Sumokėsiu, kai grįši! 

— Thyk! - kažkur iš apačios atsiliepė vaikinas. 

Kai mudu su Abdula pasiekėme viršūnę, pamačiau, kad tai stalkalnis, plokš- 
čias ir platus, išskyrus vieną, paskutinę, dantytą uolą. 

Viršūnėje buvo iškirsti keli didžiuliai urvai, iš čia buvo matyti stalkalnis, 
daugybė slėnių, pereinančių vienas į kitą apačioje, ir horizonte - salos miestas, 
apsiaustas rūko ir dūmų. 

Aš tebešvokšdamas apsižvalgiau norėdamas susidaryti įspūdį apie šią vietą. 
Ji buvo išgrįsta mažais baltais akmenėliais. Tokių nemačiau nei slėnyje apačio- 
je, nei kopdamas. Matyt, jie buvo atnešti į viršūnę maišais. Darbas turbūt buvo 
sunkus, bet įspūdis nepaprastas: giedra ramybė ir skaistumas. 

Virtuvė buvo iš trijų pusių atvira, su stogine iš žalio brezento, išblukusio iki 
lietaus išplautų aplinkinių medžių lapų spalvos. 

Kitas plotas buvo visiškai uždengtas brezentu ir, matyt, atstojo vonios kam- 
barį su keliomis nišomis. Trečiame dengtame plote stovėjo du stalai ir kelios 
eilės brezentinių sulankstomų kėdžių. 

Už jų pro keturių urvų angas buvo galima įžiūrėti kelis daiktus viduje: me- 
dinę spintelę prie įėjimo į vieną, kelias metalines dėžes, suverstas kitame, didelį 
aprūkusį židinį su rusenančia ugnele trečiame. 

Man bežiūrint į urvus, iš mažiausio išniro jaunas vyriškis. 

- Jūs - ponas Šantaramas? 

Atsisukau į Abdulą, iš nuostabos suraukęs antakius. 

- Mokytojas Idrysas paprašė manęs atvesti tave, - tarė Abdula. - Tave čia 
pakvietė Idrysas, aš tik tarpininkas. 

— Mane? | 

Jis linktelėjo. Aš vėl atsisukau į jaunuolį. 

— Čia jums, - tarė jis ir padavė man vizitinę kortelę. 

Perskaičiau užrašą: „Mokytojų nėra.“ 

Suglumęs padaviau kortelę Abdulai. Jis perskaitė, nusijuokė ir grąžino ją 
man. 

— Labai įdomu, - tariau skaitydamas dar kartą. - Tas pats, lyg advokatas 
užrašytų savo vizitinėje kortelėje: „Honorarų nėra.“ 

- Idrysas pats paaiškins, be abejo. 

- Bet turbūt ne šįvakar, - pasakė jaunuolis, mostelėdamas į urvą su židi- 
niu. - Šįvakar mokytojas dži šventykloje žemiau kalbasi su keliais filosofais. 
Prašom užeiti. Aš ką tik išviriau arbatos. 

Dėkingas priėmiau kvietimą, atsisėdau ant medinės savos gamybos tabure- 
tės netoli urvo angos ir netrukus jau gurkšnojau arbatą. 

Paskendau mintyse - man taip dažnai nutinka - ir prieš akis vėl iškilo muš- 
tynės su Konkanonu. 

Ramesnis ir blaivesnis po ilgos kelionės motociklu ir ilgo kopimo į viršūnę, 
aš vėl žiūrėjau Konkanonui į akis, sėdėdamas išminčiaus Idryso urve ir gurkš- 
nodamas saldžią arbatą. 

Staiga suvokiau, kad nepykstu ant Konkanono dėl beprasmiško ir žiauraus 
užpuolimo. Aš juo savaip nusivyliau, toks jausmas apima nusivylus draugais, 
o ne priešais. 

Prisidėjęs prie „skorpionų“, jis įgijo naujų priešų. Dabar mūsų vyrai bus 
priversti keršyti „skorpionams“: jei jie to nepadarys, „skorpionai“ nuspręs, kad 
mes silpni, ir vėl puls. Bėdos prasidėjo. Reikia išvežti iš miesto Karlą: ji susijusi 
su Sandžajaus kompanija. 

Še tai tau. Aš galvojau ne apie Lizą, ne apie Didjė, net ne apie save. Aš gal- 
vojau apie Karlą. Lizai grėsė pavojus. Konkanonas ją pažinojo, buvo su ja su- 
sitikęs. Turėjau pirmiau pagalvoti apie Lizą, bet pagalvojau apie Karlą. Apie 
Karlą. 

Meilė užnėrė ir suveržė mazgą, ir aš, žiūrėdamas į žarijų rožes, išbarstytas 
minkštuose pelenuose, užuodžiau kvepalus. Pamaniau, kad netoliese kas nors 
degina smilkalus. Bet kvepalai buvo pažįstami. Puikiai pažįstami. 

Paskui išgirdau Karlos balsą: 

- Papasakok man anekdotą, Šantaramai. 

Man sutraukė veido odą. Per nugarą perbėgo šiurpas. Kraujas plūstelėjo 
kūnu aukštyn, ėmė daužytis krūtinėje ir galop nutvilkė akis. 

„Atsikvošėk, - tariau sau. - Pažvelk į ją. Išsklaidyk kerus.“ 

Atsisukau ir pažvelgiau į ją. Nepadėjo. 

Ji stovėjo prie urvo angos ir šypsojosi, įžūliai atsukusi veidą vėjui, juodi 
plaukai ir sidabrinis šalikas plevėsavo it geismo vėliavos. Aukšta tvirta kakta, 
akys it pusmėnuliai, plona daili nosis ir švelniai atsikišęs smailus smakras, sau- 
gantis sulaužytą jos lūpų pažadą: Karla. 

— Tai papasakosi anekdotą ar ne? - tingiai tarė ji. 

— Kiek reikia parsų perdegusiai kaitinamajai lempai pakeisti? - paklausiau. 

— Nemačiau tavęs dvejus metus, - tarė ji, vis dar neatsisukusi į mane vei- 
du, - o tu teikiesi mane linksminti tik tauškalais apie lempas? 

- Tikriau, dvidešimt tris mėnesius ir šešiolika dienų. Tai pasakoti tau anek- 
dotą ar ne? 

- Gerai, tai kiek reikia parsų perdegusiai kaitinamajai lempai pakeisti? 

- Parsai nekeičia kaitinamųjų lempų, nes žino, kad kitos tokios geros kaip 
senoji negaus. 

Ji atmetė galvą ir nusijuokė. Geras buvo juokas, nuostabus juokas, iš visos 

širdies, stiprus ir laisvas, sakalo skrydis tamsoje: juokas, sutraukęs visas gran- 
dines, kaustančias mano širdį. 

- Eikš čia, - tarė ji. 

Apsivijau ją rankomis, spausdamas prie drevėto medžio, savo gyvenimo, 
kuriame slėpiau svajonę, kad ji mylės mane amžinai. 


DVIDEŠIMT SEPTINTAS SKYRIUS 


Visų žmonių viena akis švelnesnė ir liūdnesnė, o kita atšiauresnė ir ryškesnė. 
Kairė Karlos akis buvo švelnesnė ir liūdnesnė už dešinę, ir gal negalėjau jai at- 
sispirti kaip tik todėl, kad mačiau tik šiltą šviesą, žalesnę už ką tik išsprogusius 
lapelius. Galėjau tik klausytis, šypsotis ir kartais mėginti ją prajuokinti. 

Bet tiek pakako. Buvo gera. Rytą po nakties, kai kalnas man grąžino Karlą, 
tos švelnesnės, liūdnesnės akies rytą, išdavikiškai padariau paliaubas. 

Nakvojome skirtinguose urvuose. Ant stalkalnio, be Karlos, buvo dar trys 
moterys, visos jaunos indės, išminčiaus Idryso mokinės. Moterų urvas buvo 
mažesnis, bet švaresnis ir geriau apstatytas. 

Jos turėjo virvines lovas su čiužiniais, o mes - tik antklodes, patiestas ant 
plikos žemės. Jos turėjo kelias metalines spinteles, pakabintas ant uolos iškyšų, 
kad į jas neįlįstų žiurkės ir žeme ropinėjantys vabzdžiai. Mes tenkinomės ke- 
liais surūdijusiais kabliais, kad manta nesivoliotų ant dulkėtų grindų. 

Miegojau blogai. Po pirmo apkabinimo, po pirmo žvilgsnio į Karlą beveik 
po dvejų metų kalbėjausi su ja vos kelias minutes. Paskui ji vėl dingo man iš 
akių. 

Mandagiai nusilenkęs Karlai, Abdula nutempė mane pas kitus vyrus, susi- 
rinkusius vakarieniauti prie urvo angos. 

Aš ėjau atbulas, žiūrėdamas į ją, o ji jau juokėsi iš manęs, prabėgus dviem 
minutėms po mūsų susitikimo. Dviejų minučių susitikimo po dvejų metų. 

Vakarieniaudami susipažinome su šešiais jaunais Idryso gerbėjais ir moki- 
niais, šie papasakojo, kodėl atsidūrė kalno viršūnėje. Mudu su Abdula tylėdami 
klausėmės. 

Kai kukliai pavakarieniavome dalu su ryžiais, buvo jau vėlu. Išsivalėme dan- 
tis, nusiprausėme ir atsigulėme. Galop užmigęs, nugrimzdau į košmarą, iš ku- 
rio dusdamas pabudau prieš aušrą. 

Nusprendžiau aplenkti visas ankstyvas varneles ir pirmas pasinaudoti vo- 
nios kambariu. Užsukau į išvietę, paskui pasiėmiau nediduką puodą, gabalėlį 
muilo ir nusimazgojau puse kibiro vandens, stovėdamas ant brezentinio vo- 
nios kambario grindų, sukaltų iš padėklų lentelių. 

Nusišluostęs, apsirengęs ir visiškai išsibudinęs, per tamsią stovyklą nužings- 
niavau prie blėstančio laužo. Užmečiau ant žarijų sausų prakurų, įpūčiau lieps- 
ną ir pastačiau apdaužytą kavinuką. Staiga šalia atsirado Karla. 

— Ką tu čia veiki? - sumurkė ji. 

- Jei tučtuojau neišgersiu kavos, imsiu graužti medžius. 

- Juk supranti, ko klausiau. 

— Ką aš veikiu ant kalno? Galėčiau ir tavęs to paties paklausti. 

— Aš paklausiau pirma. 

Tyliai nusijuokiau. 

- Tau toks atsakymas netinka, Karla. 

- Gal aš nebesu tokia, kokia buvau. 

— Mes net pasikeitę esame tokie, kokie buvome. 

— Tu neatsakei, ką čia veiki, - tarė ji. 

— Tai, ką sakome, retai sutampa su tuo, ką darome. 

— Aš nedalyvausiu aforizmų konkurse, - pareiškė ji susiraukusi, bet šypte- 
lėjo ir atsisėdo šalia. 

- Mes kuriame meną, kuris kuria mus. 

- Nieko nebus, - atšovė ji. - Pasilik tuos išminties krislus sau. 

- Fanatizmas reiškia, kad jei tu ne prieš mane, tu prieš mane. 

— Galėčiau tave paduoti į teismą už priekabiavimą aforizmais, ar supranti? 

- Kilnumas yra menas būti kukliam, - atsiliepiau bereikšmiu veidu. 

Mes kalbėjomės tyliai, bet žvilgsniai buvo veriami. 

- Gerai, - sušnibždėjo ji. - Tavo viršus. Mano eilė? 

- Žinoma, tavo. Aš pirmauju trimis posakiais. 

- Kiekvienas atsisveikinimas yra paskutinio atsisveikinimo generalinė re- 
peticija, - tarė Karla. 

— Neblogai. „Sveikas“ kartais gali meluoti, bet „sudiev“ visada sako tiesą. 

— Pramanas yra tikrovės grimasa. Tiesa apie viena visada yra melas apie 
kita. Nagi, Šantaramai, greičiau. 

- O kur skubėti? Šito gero ten, iš kur jį imu, per akis. 

- Turi ką pasakyti ar ne? 

— O, suprantu, tu nori mane sutrikdyti ir sugadinti man žaidimą. Gerai, 
kietuole, žaidžiam toliau. Įkvėpimas yra ramybės malonė. Tiesa yra sargybinis 
sielos kalėjime. Vergijos negalima atskirti nuo sistemos: vergija ir yra sistema. 

- Tiesa yra kastuvas, - atšovė ji. - O tavo darbas - iškasti duobę. 

Nusijuokiau. 

- Kiekviena dalelė yra visuma, - išpyškino Karla be eilės. 

- Visumos negalima padalyti neprimetus dalelėms savo valios, - pridūriau. 

— Savivalė - tai nesuvaržyta teisė. 

— Lemtis suteikė mums teisių kaip prakeikimo atmainą. 

— Lemtis, - plačiai nusišypsojo Karla. - Viena mano mėgstamiausių temų. 
Lemtis lošia pokerį, bet laimi todėl, kad blefuoja. Lemtis yra fokusininkas, o 
laikas yra fokusas. Lemtis yra voras, o laikas yra voratinklis. Reikia daugiau? 

— Niūriai juokinga, - tariau. Seniai buvau toks laimingas. - Šauniai. O 
kaip tau šis: kiekvienas vyras elgiasi taip, kaip jo tėvas, bet tik tada, kai tėvas 
nemato? 

Ji nusijuokė. Nežinau, kur mintimis klaidžiojo Karla, bet aš pagaliau buvau 
rojuje, su ja, ir mes žaidėme abiejų mėgstamą žaidimą. 

— Tiesa yra banditas, kurį mes visi apsimetame mylį. 

- Šis senas! - pasipiktinau. 

— Bet geras ir vertas pakartojimo. O tu ką sugalvojai? 

- Baimė yra draugas, kuris tave perspėja, - tariau. 

— Vienatvė yra draugas, kuris liepia tau dažniau Žmonėtis, - atrėmė ji. - 
Klausyk, keičiam temą. 

— Net neteisingiausia, korumpuočiausia ar neišmintingiausia valstybė pasi- 
rūpina, kad jos himnas jaudintų. 

— Didžioji politika? - nusišypsojo ji. - Puikus. O kaip tau šis: tironija yra 
baimė žmogaus pavidalu. 

Nusijuokiau. 

— Muzika yra mirtis, pakylėta iki didybės. 

— Sielvartas yra užuojautos vaiduoklis, - iškart atsiliepė ji. 

— Velnias! 

— Pasiduodi? 

- Jokiu būdu. Kelias į meilę yra meilė keliui. 

— Koanas, - tarė ji. - Griebiesi už šiaudo, Šantaramai. Puiku. Aš visada mie- 
lai spiriu meilei į subinę. Kad ir toks: meilė yra kalnas, žudantis tave kaskart, 
kai į jį kopi. 

— Drąsa... 

— Drąsa mus nusako. Drąsa būdinga kiekvienam vyrui ar moteriai, kurie 
nenuleidžia rankų, o tokių dauguma. Gana apie drąsą. 

— Laimė... 

— Laimė - hiperaktyvus pasitenkinimo vaikas. 

— Teisingumas... 

— Teisingumas, kaip ir meilė bei valdžia, matuojamas atlaidumu. 

— Karas... 

- Visi karai yra kultūrų karai, o visos kultūros rašomos moterų kūnuose. 

- Gyvenimas... 

- Jei neturi dėl ko gyventi, miršti dėl nieko! - atrėmė Karla, baksnodama 
smiliumi man į krūtinę. 

— Po perkūnais. 

— Kas po perkūnais? 

— Po perkūnais... tu tapai... geresnė... 

- Vadinasi, laimėjau? 

— Aš sakau... tu tapai... daug geresnė... 

- Ir laimėjau, taip? Nes galiu taip Žaisti kiaurą dieną. 

Ji kalbėjo rimtai, akys žėrėjo kaip tigrės. 

— Aš myliu tave, - pasakiau. 

Ji nusisuko. Prabilo po valandėlės, žiūrėdama į ugnį: 

— Tu vis dar neatsakei į mano klausimą. Ką tu čia veiki? 

Žaidėme pašnibždomis, kad nepažadintume kitų. Dangus buvo tamsus, bet 
debesuotame horizonte jau kybojo nukritusių lapų spalvos ruoželis - aušros 
pranašas. 

- Palauk, - pagaliau suvokęs, susiraukiau aš. - Manai, aš čia atvažiavau dėl 
tavęs? Tyčia, kad susitiktume? 

— Netyčia? 

- O tu norėtum? 

Ji buvo pusiau atsisukusi į mane profiliu, liūdnesnė, švelnesnė akis skaitė 
mano veidą kaip žemėlapį. Gelsvai raudoni liepsnos atšvaitai žaidė jos bruo- 
žais: ugnis jos veide, kaip ir kiekvieno žmogaus, rašė tikėjimą ir viltį, nes mes 
esame ugnies būtybės. 

Nusigręžiau. 

- Nė nejtariau, kad tu čia, - atsakiau. - Mane atitempė Abdula. 

Ji tyliai nusijuokė. Nusivylė? O gal jai palengvėjo? Nesupratau. 

— O tu? - paklausiau ir įmečiau į laužą dar kelis pagalius. - Tu negalėjai 
staiga susidomėti religija. Pasakyk, kad taip nėra. 

- Aš atvežu Idrysui hašišo, - atsakė ji. - Jis mėgsta kašmyrietišką. 

Dabar juokiausi aš. 

- Ir kiek laiko tieki jam narkotikus? 

— Apie... metus. 

Žiūrėdama į mišką aušroje, ji užsisvajojo. 

- Koks jis? | 

Ji vėl pažvelgė į mane. 

- Jis... tikras. Netrukus pats pamatysi. 

- Kaip tu su juo susipažinai? 

- Pirmą kartą atvykau ne pas jį. Atvykau susitikti su Chalidu. Jis man ir 
pasakė, kad čia gyvena Idrysas. 


— Chalidu? Kokiu Chalidu? 

— Tavo Chalidu, - tyliai atsakė ji. - Mūsų Chalidu. 
- Jis gyvas? 

— Kaip mudu. 


— Alhamdulillah. Ir jis čia? 

— Nepagailėčiau pinigų, kad jis būtų čia. Ne, jis gyvena ašramoje, slėnyje. 

Rūstus ir nepalenkiamas palestinietis buvo Kadaro tarybos narys. Jis su 
mumis vyko dėl ginklų kontrabandos į Afganistaną, nužudė žmogų, artimą 
draugą, nes tas draugas kėlė grėsmę mums visiems, o paskui vienas ir beginklis 
išėjo į sniegynus. 

Aš buvau draugas, artimas draugas, bet nieko nežinojau nei apie Chalido 
grįžimą į miestą, nei apie ašramą. 

— Ašramoje? 

— Taip, - atsiduso ji. 

Veido išraiška ir elgesys pasikeitė. Atrodė, jai nuobodu. 

— Kokioje ašramoje? 

— Pelningoje, - atsakė ji. - Virtuvė puiki, reikia pripažinti. Meditacija, joga, 
masažas, kvapų terapija ir giedojimas. Jie dažnai gieda šventąsias giesmes. Lyg 
nieko nebūtų girdėję apie džiazą. 

- Ir ji šito kalno papėdėje? 

- Slėnio pradžioje, prie vakarinio šlaito, - ji susiraukė slopindama žiovulį. - 
Abdula ten nuolat lankosi. Negi jis tau nesakė? 

Kažkas sieloje susvyravo. Džiaugiausi, kad Chalidas gyvas ir sveikas, bet 
pasijutau išduotas branginamo draugo, ir man sudrebėjo širdis. 

— Tai negali būti tiesa. 

— Tiesa būna dvejopa, - tyliai nusijuokė ji. - Ta, kurią nori išgirsti, ir ta, 
kurią privalai. 

— Nepradėk žaidimo iš naujo! 

— Atleisk, - atsiprašė Karla. - Smūgis iš pasalų. Neatsispyriau pagundai. 

Staiga supykau. Gal kad pasijutau išduotas. Gal jos meilesnės akies sklei- 
džiamo švelnumo skydą galop pramušė praeities šauksmas. 

— Tu myli Randžytą? 

Ji įsistebeilijo į mane abiem akimis, švelnia ir kieta. 

— Kadaise maniau, kad juo žaviuosi, - atsakė, - bet tai ne tavo reikalas. 

— O manimi tu nesižavi? 

— Kodėl klausi? 

- Bijai man pasakyti, ką manai? 

- Aišku, ne, - ramiai atsakė Karla. - Svarstau, kodėl tu iki šiol nesupratai, 
ką manau apie tave. 

— Nesuprantu, ką tai reiškia, tai gal tiesiog atsakyk į mano klausimą? 

- Pirmiau tu į mano. Kodėl nori žinoti? Nusivylei savimi ar pavyduliauji 
jamė 

- Nusivylimas toks dalykas, Karla, kuris niekada tavęs neapvilia. Bet dabar 
ne. Aš noriu žinoti, ką tu manai, nes man tai svarbu. 

- Gerai, pats prisiprašei. Ne, aš tavimi nesižaviu. Ne šiandien. 

Valandėlę patylėjome. 

- Supranti, ką turiu omenyje, - pagaliau ištarė ji. 

- Tiesą sakant, ne. 

Suraukiau kaktą, o ji nusijuokė: taip juokiamasi iš savų minčių. 

— Pažiūrėk į veidrodį, - tarė ji. - Kas tau nutiko? Vėl kėlei nosį ir per ją 
gavai“ 

— Laimė, kėliau nelabai aukštai. 

Ji vėl nusijuokė, bet išsyk surimtėjo: 

— Ar bent gali paaiškinti, kodėl susimušei? Labai jau neramias rankas turi — 
kodėl? 

Paaiškinti, žinoma, negalėjau. Mane pagrobė ir pririšo prie gulimojo krėslo 
„Skorpiono“ gauja: kodėl? Aš pats nesupratau, nieko nesupratau, net Konkano- 
no. Ypač Konkanono. Tada nežinojau, kad stoviu kampe kruvino sudriskusio 
kilimo, kuris netrukus uždengs didumą mano pasaulio. 

— O kodėl turiu aiškinti? 

- Ar gali? - pakartojo ji. 

— O tu ar gali paaiškinti, ką tada mums padarei, Karla? 

Ji krūptelėjo. 

- Netylėk, Karla. 

— Gal tikrai nebepilstyti iš tuščio į kiaurą ir tau atsakyti? 

- Drožk. | 

- Ištversi? 

- Žinoma. 

— Puiku, taigi... 

- Ne, palauk! 

— Ko laukti? 

- Man jau liežuvis pinasi, žūtbūt turiu išgerti kavos. 

- Juokauji? 

- Nė kiek, be kavos man suminkštėja smegenys. Todėl tu mane ir nugalėjai. 

— Vadinasi, aš laimėjau? 

— Tu laimėjai. Dabar galiu išgerti kavos? 

Užtempiau rankovę ant plaštakos, nukėliau kavinuką nuo ugnies ir įpyliau 
kavos į apdaužytą puodelį. Pasiūliau Karlai, bet ji tik bjaurėdamasi vyptelėjo. 

— Perkreiptą lūpą turbūt reikia suprasti kaip „ne“, - spėjau. 

— Kiek man laukti, kol smegenys sutirštės? Gerk velnio kavą, jar. 

Gurkštelėjau kavos. Per stipri, per saldi, per karti vienu metu. Tobula. 

— Puiku, jau geriau, - sugergždžiau sudrebėjęs, bet atkutęs. - Visiškai gerai. 

- Taigi... 

— Ne, palauk! 

Susiradau suktinę. 

— Dabar tikrai gerai, - pasakiau prisidegdamas. - Dar užsitrauksiu porą 
dūmų. 

— Tau tikrai nereikia manikiūro ar masažo? - suniurnėjo Karla. 

— Dabar gyvenimas puikus. Gali šaudyti žodžiais, kiek nori. 

— Ką gi, klausykis. Mėlynės tavo veide ir randai ant kūno - grafičiai, pake- 
verzoti tavo nusikaltėlio talento. 

— Neblogai. 

— Dar nebaigiau. Tavo siela - nuomininkė apgriuvusiame tavo gyvenimo 
būste. 

— Kas dar? 

- Lūšnyno savininkas ateis nuomos, Linai, - švelniau pasakė ji. - Netrukus. 

Pakankamai ją pažinojau, todėl supratau, kad šias eilutes ji pasirašė iš anks- 
to. Mačiau jos dienoraščius, pilnus sąmojingų pastabų, atėjusių jai į galvą. Ta- 
čiau net jei tai sukurta ne ekspromtu, ji teisi. 

— Klausyk, Karla... 

— Tu loši rusišką ruletę su lemtimi, - tarė ji. - Pats supranti. 

- Ir tu statai už lemtį? Tai nori man pasakyti? 

— Lemtis užtaiso ginklą. Lemtis užtaiso visus pasaulio ginklus. 

— Kas dar? 

- Ir taip elgdamasis tu viso labo viską laužai, - dar švelniau ištarė ji. 

Tai buvo tiesa, todėl man pasidarė skaudu, nors ir kaip švelniai ji kalbėjo. 

- Žinai, jei tu ir toliau mane šitaip kabinsi... 

— O tu pasidarei sąmojingesnis, - nusijuokė ji. 

— Aš tebesu toks, koks buvau. 

— Klausyk, Karla, aš nežinau, kokie tavo santykiai su Randžytu, ir man sun- 
ku įsivaizduoti, kad prabėgo dveji metai nuo to laiko, kai mačiau tave ir girdė- 

jau tavo balsą. Tik žinau, kad kai aš su tavimi, taip ir turi būti. Aš myliu tave, ir 
tu visada galėsi manimi pasikliauti. 

Jos veide it vėtros blaškomi lapai šmėkščiojo įvairūs jausmai. Tiek daug, 
tokių skirtingų, kad aš nieko nesupratau. Labai seniai jos nemačiau. Buvau nuo 
jos atpratęs. Ji atrodė sykiu laiminga ir įtūžusi, patenkinta ir liūdna. Ir neištarė 
nė žodžio. Karla, netekusi žado... Pamatęs, kad jai skaudu, pabandžiau pakeisti 
temą: 

— Tu tikrai nenori paragauti kavos? 

Jos antakis išlinko it barškuolė, kuri tuojau kirs, bet iš urvų atsklido garsai, 
primindami, kad čia yra ir kitų žmonių, kurie pakirdo su aušra. 

Mes papusryčiavome su linksmais mokiniais ir gėrėme po antrą puodelį 
arbatos, kai stovyklos pakraštyje, ten, kur baigiasi status takas per mišką, pasi- 
rodė jaunuolis. Jis dėkingas paėmė arbatos puodelį ir paskelbė, kad mokytojas 
atvyks tik po pietų. 

- Pasisekė, - sumurmėjo Karla, eidama į atvirą virtuvę plauti puodelio. 

— Kodėl? - paklausiau sekdamas paskui ją prie plautuvės. 

— Spėsiu nusileisti nuo kalno, aplankyti Chalidą ir grįžti pirma Idryso. 

- Eisiu drauge, - skubiai pasakiau. 

- Palauk, palauk. Kur trūksti galvą? Kodėl? 

Tai nebuvo tuščias klausimas. Karla nieko nesakydavo tuščiai. 

- Kodėl? Chalidas - mano draugas. Ir aš jo nemačiau nuo tada, kai jis beveik 
prieš trejus metus dingo sniegynuose. 

— Geras draugas dabar duotų jam ramybę, - tarė Karla. 

— Ką tai reiškia? | 

Ji įsmeigė į mane alkano tigro, žiūrinčio į grobį, akis. Man labai patiko šis 
žvilgsnis. 

- Jis laimingas, - tyliai tarė. 

— Ir? 

Ji dirstelėjo į prie mūsų priėjusį Abdulą. 

- Laimę rasti sunku, - pagaliau pasakė. 

- Nesuprantu, apie ką tu kalbi. 

- Laimė pasikabinusi lentelę „Prašom netrukdyti“, bet visi trukdo. 

- Bet mes visada kišamės į mums brangių žmonių gyvenimą, - nenusilei- 
dau. - Ar tu ne tą patį darei, ką tik dirdama man odą? 

— O tu nesikišai į mano ir Randžyto gyvenimą? 

— Kaip? 

— Kai paklausei, ar aš jį myliu. 

Abdula mandagiai kostelėjo. 

— Gal man jus palikti kuriam laikui, - pasakė jis. 

— Nuo tavęs mes nieko neslepiame, Abdula, - tarė Karla. 

- Bet tu turi paslapčių, broli, - tariau. - Nepasakei man, kad Chalidas čia. 

— Gali paimti į nagą Abdulą, - įsiterpė Karla, - bet pirma atsakyk į mano 
klausimą. 

— Tai paaiškink, apie ką mes kalbam, nes man jau galva susisuko. 

— Tu turi atsakyti į klausimą. 

— Kokį klausimą? 

— Kodėl? 

— Kas kodėl? 

— Kodėl tu mane myli? 

— Velniai griebtų, Karla! Tu sunkiausiai suprantama moteris iš visų, kalban- 
čių man suprantamomis kalbomis. 

- Išeisiu dešimčia minučių anksčiau, - nusijuokė ji. - Ne, penkiolika. 

— Ką tu sumanei“ 

Ji vėl nusijuokė, gana atšiauriai. 

- Noriu perspėti Chalidą, jog ateisi, kad jis spėtų pabėgti. Supranti, kaip tai 
svarbu, tiesa? Spėti pabėgti. | 

Ji nuėjo prie stalkalnio krašto ir nusileido stačiuoju taku. Laukiau, ko! pra- 
rėjau Žinoti. 

— Galbūt... ji teisi, - pagaliau pasakė jis. 

— Ir tu apie tą patį“ 

— Pažvelgęs į savo dabartinį pasaulį tavo akimis, Chalidas gali prarasti pasi- 
tikėjimą savimi. O man jo dabar reikia stipraus. 

— Todėl tu man ir nepasakei, kad Chalidas Bombėjuje? 

— Taip, iš dalies. Jo mažutei laimei apsaugoti. Jis niekada nebuvo labai lai- 
mingas. Neabejoju, kad prisimeni. 

Tiesą sakant, jis buvo pats rūsčiausias ir griežčiausias iš mano pažįstamų. 
Visi jo šeimos nariai žuvo karuose arba per palestiniečių pabėgėlių skerdynes 
Libane. Neapykanta ir sielvartas taip sukietino Chalidui širdį, kad jam pats 
baisiausias įžeidimas hindi kalba buvo žodis „kšama“ - atleidimas. 

— Aš vis dar nesuprantu, Abdula. 

— Tu darai įtaką mūsų broliui Chalidui, - iškilmingai pareiškė jis. 

— Kokią įtaką? 

— Tavo nuomonė jam labai svarbi. Visada buvo svarbi. O kai sužinosi, kaip 
jis gyvena dabar, tavo nuomonė apie jį pasikeis. 

— Gal pirmiau pereikim tiltą, o tik paskui sudeginkim? 

- Bet yra ir kita priežastis, - pasakė Abdula, imdamas mane už alkūnės, - 
svarbiausia priežastis - apsaugoti jį nuo pavojų. 

- Ką tu kalbi? Jis buvo tarybos narys. Tai apsauga visam gyvenimui. Niekas 
nedrįs piršto prie jo pridėti. 

— Taip, bet Chalidas yra vienintelis pakankamai įtakingas ginčyti Sandža- 
jaus teisę vadovauti tarybai. Kai kam tai gali kelti apmaudą ar baimę. 

- Tik jeigu jis mes iššūkį Sandžajui. 

- Tiesą sakant, kaip tik to aš jį ir prašiau. 

Abdula, ištikimiausias iš mano pažįstamų, ruošia perversmą. Žus žmonės. 
Žus draugai. 

— Kodėl tu tai darai? 

— Mums reikia Chalido, turbūt tu nelabai įsivaizduoji, kaip reikia. Jis atsisa- 
kė, bet aš prašysiu dar kartą ir dar, kol sutiks. O kol kas prašau niekam nesaky- 
ti, kad jis čia, kaip slepiu ir aš. 

Nekalbiam persui tai buvo ilga šneka. 

— Abdula, šie dalykai jau niekaip su manimi nebesusiję. Bandžiau tau tai 
pasakyti. Laužiau galvą, kaip, nuo tada, kai atvykome čia. 

- Ar aš per daug prašau? 

— Ne, broli mano, - atsakiau ir per žingsnelį pasitraukiau. - Ne per daug, 
bet tai jau niekaip nesusiję su manimi. Aš apsisprendžiau ir laukiau progos tau 
pasakyti. Tai toks svarbus dalykas, kad aš vis atidėliojau, o čia dar Konkanonas 
su „skorpionais“ ir Karla, kurios taip ilgai nemačiau... Bet dabar pats laikas 
viską iškloti. 

— Koks svarbus dalykas? Kas nors jau kalbėjosi su tavimi apie mano su- 
manymą“ 

Sunkiai atsidusau. Atsitiesiau, nusišypsojau ir atsišliejau į aptašytą akmenį. 

— Ne, Abdula, niekas su manimi apie tavo sumanymą nekalbėjo. Pirmą kar- 
tą apie jį išgirdau iš tavęs, dabar. Aš nusprendžiau išeiti iš gaujos po Dilypo 
Žaibo pasakojimo apie tris vaikinukus, mirusius nuo kvaišalų, kuriais prekiau- 
ja DaSilva ir jo sėbrai. 

- Bet tu niekaip su tuo nesusijęs, aš irgi. Tai ne mūsų sritis. Mes abu nepri- 
tarėme Sandžajaus sumanymui prekiauti heroinu ir merginomis Pietų Bombė- 
juje. Tik sprendėme ne mes. 

— Ne tik dėl to, drauguži, - tariau žiūrėdamas į audros sūkurius virš tolimo 
miesto. - Galiu išvardyti dešimt įtikinamų priežasčių, kodėl turiu... kodėl esu 
priverstas išeiti, bet jos neesminės, tiesiog aš negaliu sugalvoti nė vienos svar- 
bios priežasties likti. Trumpai drūtai, sykį reikia padėti tašką, štai ir viskas. Aš 
išeinu. 

Persas kovotojas paniuro nematomame mūšio lauke ieškodamas akimis 
Lino, kurį pažinojo, kol jo protas kariavo su širdimi. 

— Ar leisi man pabandyti tave atkalbėti? 

— Geriems draugams reikia ne tik leisti pabandyti, bet ir džiaugtis, kad jie 
bando atkalbėti. Bet šį kartą nėra prasmės vargintis. Nenoriu klausytis, kaip tu 
gini bergždžią reikalą. Suprantu tavo jausmus, nes ir manieji tokie pat. Tiktai 
aš apsisprendęs. Aš jau išėjau, Abdula. Ir išėjau seniai. 

— Sandžajui tai nepatiks. 

— Teisybę sakai, - nusijuokiau. - Bet aš nesusijęs su Kompanija giminystės 
ryšiais. Šeimos neturiu, taigi jis negali man sumaišyti kortų. Be to, Sandžajus 
žino, kad aš puikiai klastoju pasus ir kada nors dar galiu praversti. Jis apdairus. 
Jis apgalvoja visus variantus. Manau, jis nepastos man kelio. 

— Taip manyti pavojinga, - mąsliai ištarė Abdula. 

— Taip. Pavojinga. 

- Jei aš jį nudėsiu, tavo galimybės likti gyvam padidės. 

— Man galvoje netelpa, kad turiu aiškinti, Abdula, bet prašau nežudyti San- 
džajaus dėl manęs. Supratai? Man visą mėnesį kąsnis nelįs, drauguži. 

- Atsižvelgta. Jį žudydamas negalvosiu, kad tai naudinga tau. 

- O gal apskritai jo nežudyk? - paklausiau. - Dėl jokių priežasčių. Ir kodėl 
mes kalbame apie Sandžajaus nužudymą? Kaip tau tai atėjo į galvą, Abdula? 
Nors ne, nepasakok. Aš išeinu. Aš nenoriu žinoti. 

Abdula susimąstė sukandęs dantis, krutindamas lūpas, lyg be garso tartų 
mintis. 

— Ką tu darysi? 

— Tapsiu laisvai samdomu gangsteriu, - atsakiau stebėdamas minčių kaitą 
vėjų nugairintame jo veide. - Galbūt kurį laiką dirbsiu su Didjė. Jis jau daug 
metų siūlo prisidėti prie jo. 

— Labai pavojinga, - sumurmėjo jis. 

— Pavojingiau nei dabar? - paklausiau. Jis išsižiojo, ketindamas kažką sakyti, 
bet aš jį sulaikiau. - Net nebandyk manęs perkalbėti, broli. 

— Jau kam nors sakei? 

— Ne. 

— Nepadaryk klaidos, Linai, - staiga surūstėjo jis. - Aš pradedu karą ir pri- 
valau laimėti. Tu praradai pasitikėjimą Sandžajumi, aš irgi, ir tu palieki Kom- 
paniją. Puiku. Bet aš tikiuosi, kad liksi ištikimas man ir niekam nepasakosi 
apie mano planus. 

— Gaila, kad man apie juos papasakojai, Abdula. Paslaptys nuodija, ir aš 
dabar apnuodytas. Bet tu mano brolis, drauguži, ir jei man teks rinktis, visada 

palaikysiu tavo pusę. Tik daugiau nieko man apie savo planą nepasakok, gerai? 
Negi tau niekas nesakė, kad svetimos paslaptys baisesnės už prakeiksmą? 

- Ačiū, Linai, - šyptelėjo jis. - Padarysiu, ką galiu, kad šis karas neperžengtų 
tavo slenksčio. 

— Būtų gerai, jei jis nekiltų mano pusiasalyje. Kam tau karas, Abdula? Išeik, 
ir tiek. Aš visada būsiu su tavimi ir prieš Kompaniją, nesvarbu, ko jie imsis 
prieš mus. Per karą žus ne tik priešai, bet ir draugai. Ar verta? 
miško skliautą apačioje, paskui jis padėjo galvą ant akmens ir įsistebeilijo į 
apsiniaukusį dangų. 

Aš irgi atsilošiau ir pakėliau akis į audros ariamus debesų laukus. 

- Aš negaliu išeiti, Linai, - atsiduso jis. - Būtume puikūs partneriai, tas tie- 
sa, bet aš išeiti negaliu. 

— Dėl to berniuko, Tariko. 

— Taip. Jis Kadarbhajaus sūnėnas, ir aš už jį atsakingas. 

— Tu? Niekada man nieko nesakei. 

Jo veidą sušvelnino liūdna šypsena: taip šypsomės prisiminę baisią nelaimę, 
kuri galop pavirto sėkme. 

— Kadarbhajus išgelbėjo man gyvybę, - pagaliau ištarė. - Buvau jaunas Irano 
karys, bėgantis nuo karo su Iraku. Čia, Bombėjuje, įsivėliau į didelę bėdą. Ka- 
darbhajus įsikišo. Nesupratau, kodėl galingas mafijos bosas nei iš šio, nei iš to 
išgelbėjo mane nuo mirties, kurios nusipelniau dėl savo išdidumo ir ūmumo. 

Jo galva buvo šalia manosios, bet balsas, regis, sklido iš kitur, iš akmens 
mums už nugaros. | 

— Kai jis iškvietė mane pokalbio ir pasakė, kad reikalas sutvarkytas ir man 
niekas nebegresia, aš paklausiau, kaip galėčiau jam atsilyginti, - pasakojo Ab- 
dula. - Kadarbhajus man ilgai šypsojosi. Tu puikiai pažįsti tą šypseną, broli 
Linai. 

— Taip. Kartais ją jaučiu net dabar. 

— O paskui jis privertė mane peiliu įsipjauti ranką ir tekančiu krauju pri- 
siekti, kad rūpinsiuos jo sūnėnu Tariku, ginsiu jį negailėdamas gyvybės, jei 
prireiks, kol būsime gyvi - aš ar berniukas. 

- Jis buvo velniškų sutarčių meistras. 

— O taip, - tyliai atsiliepė Abdula, ir mes atsisukome vienas į kitą. - Bet todėl 
aš negaliu numoti ranka į Sandžajaus darbus. Tu daug ko nesupranti. Yra daly- 
kų, kurių negaliu tau pasakyti. Bet Sandžajus žaidžia su ugnimi, kuri sudegins 
mus visus, gal net patį miestą. Siaubinga ugnimi. Berniukui, Tarikui, gresia 
pavojus, ir aš padarysiu viską, kad jį išgelbėčiau. 

atšlijo nuo akmens ir pliaukštelėjo man per petį. | 

— Tau reikės daugiau ginklų, - tarė. 

- Turiu du pistoletus. 

— Taigi. Tau reikia daugiau. Aš parūpinsiu. 

— Man užtenka, - atsakiau suvokęs, kur jis suka kalbą. 

— Aš parūpinsiu. 

— Man nereikia naujų ginklų. 

— Visiems reikia naujų ginklų. Net kariuomenėms reikia naujų ginklų, o jos 
ginklų turi per akis. Aš parūpinsiu. 

- Žinai ką, jei rasi ginklą, kuris užmigdytų žmogų porai dienų nesužeisda- 
mas, gauk man jį - ir daug šovinių. 

Abdula prisitraukė mane arčiau ir sušnibždėjo: 

— Bus geriau, Linai, bet iš pradžių bus labai blogai. Aš nejuokauju. Patikėk, 
aš didžiai branginu tavo tylėjimą, draugo tylėjimą, nes suprantu, kad tu rizi- 
kuoji gyvybe, jei apie tai sužinotų Sandžajus. Būk pasiruošęs karui, ypač jeigu 
karą niekini. 

— Gerai, Abdula, gerai. 

— Eime pas Chalidą, - tarė jis ir pasuko prie tako. 

— Dabar tu jau nebijai sutrikdyti jo mažutės laimės, a? - paklausiau sekda- 
mas iš paskos. 

— Tu jau nebe šeima, broli Linai, - tyliai atsakė Abdula, kai pasivijau jį stal- 
kalnio pakraštyje. - Tavo nuomonė nebesvarbi. 

Pažvelgiau jam į akis ir išvydau jose abejingumo miglą, gęstančią meilės 
šviesą ir skaistų draugystės pasitikėjimą; vos pastebimą permainą žvilgsnyje, 
nuo savųjų nukrypstančiame į svetimuosius. 

Aš buvau radęs namus, nejaukius, bet vis dėlto namus, Sandžajaus kompa- 
nijoje, tačiau dabar šių namų vartai man amžinai užkelti. Aš mylėjau Abdulą, 
bet meilė yra ištikimybė vienam žmogui, o jis tebepriklausė brolių būriui, iš- 
tikimas visiems. Todėl ir neskubėjau jam pasakyti, todėl teisinau save švelniu 
Karlos žvilgsniu ir karinga Konkanono beprotybe. 

Aš jau beveik praradau Abdulą. Pakirtau dvasinį medį, mūsų bendrystę 
Kompanijoje, išsiskyrimo kirviu. Ir mano draugas, žvelgdamas jau į kitus to- 
lius, pirmas leidosi žemyn nuo stalkalnio, o grėsmingoje jūroje, skęstančiame 
danguje, griaudėjo perkūnas. 

Kalno papėdėje Abdula prižiūrimais keliukais nuvedė mane už slėnio su Budos 
statulomis iš smiltainio. Kelias minutes ėjome takeliu per tankų mišką, paskui 
įžengėme į medžiais apsodintą alėją, kylančią nuožulniu šlaitu prie triaukščio 
namo iš betono ir kietmedžio. 

Dar nespėjome prisiartinti prie laiptų į plačią pirmo aukšto verandą, kai iš 
vestibiulio mūsų pasitikti išėjo Chalidas. 

Apsivilkęs duksliu geltono šilko drabužiu, su raudonų ir geltonų gėlių gir- 
liandomis ant kaklo jis stovėjo įsisprendęs kumščiais į klubus. 

- Šantaramai! - sušuko jis. - Sveikas atvykęs į Šangri La! 

Jis pasikeitė. Per tuos metus, kai jo nemačiau, jis labai smarkiai pasikeitė. 
Plaukai praretėjo taip, kad jį galėjai pavadinti plikiu. Kovotojo figūra išplero, 
šlaunys ir pilvas pasidarė platesni už pečius. Gražus veidas, tūžmingai ir kal- 
tinamai žvelgęs į pasaulį, pabrinko nuo smilkinių iki smakro, išnykusio pa- 
gurklyje, o nuo šypsenos auksiškai rudos akys susiaurėjo iki vos pastebimų 
plyšelių. 

Tai buvo mano draugas Chalidas. Užlėkiau laiptais jo pasveikinti. 

Jis išskėtė rankas ir sulaikė mane dviem laipteliais žemiau. Kažkoks jaunuo- 
lis geltona kurta mudu nufotografavo, paskui paleido fotoaparatą tabaluoti ant 
dirželio ir iš kišenės išsitraukė bloknotą su rašikliu. 

- Nekreipk dėmesio į Taruną, - tarė Chalidas, linktelėdamas jo pusėn. - Jis 
įamžina visus mano susitikimus, darbus ir žodžius. Liepiau jam to nedaryti, 
bet šelmis neklauso. Juk žmonės visada daro tai, ką liepia širdis, a? 

— Na... 

— Aš nutukau, - tarė jis. 

Nei apgailestavo, nei šaipėsi. Konstatavo faktą. 

— Na... 

— O tu atrodai labai sportiškai. Ką veikei, kad visas vienų mėlynių? Boksa- 
vaisi su Abdula? Atrodo, buvo jo viršus. Nieko nuostabaus, a? Be abejo, judu 
puikios formos ir lengvai užlipsite ant mano kalno susitikti su Idrysu. 

— Tavo kalno? 

— Bent ši pusė priklauso man, na? Idrysas mano, kad visas kalnas jo. Tikras 
čod. Nagi, eikš čia, leisk tave apkabinti, o paskui viską apžiūrėsime. 

Užlipau du paskutinius laiptelius ir nugrimzdau jo putlaus kūno debesyje. 
Tarunas mus nufotografavo. Paleidęs mane, Chalidas paspaudė ranką Abdulai 
ir nuvedė mus į vidų. 

— Kur Karla? - paklausiau atsilikdamas per žingsnį. 

— Sakė, kad susitiks su jumis ant tako, - linksmai atsiliepė Chalidas. - Ji 
turbūt išėjo pabėgioti, kad galva prašviesėtų. Nesu tikras, katras taip išmušė ją 
iš vėžių, tu ar aš, bet statyčiau už tave, senas drauge. 

Didelio seno namo durys atsidarė į platų vestibiulį su laiptais dešinėje ir 
kairėje ir arkiniais įėjimais į kitus pirmo aukšto kambarius. 

— Lietinguoju metų laiku čia buvo britų prieglobstis, - paskelbė Chalidas, 
kai perėję vestibiulį atsidūrėme svetainėje su knygų lentynomis prie sienų, 
dviem rašomaisiais stalais ir keliais patogiais odiniais krėslais. - Jis atiteko 
vienam verslininkui, bet čia buvo įkurtas nacionalinis parkas, ir jis buvo pri- 
verstas parduoti namą miesto savivaldybei. Mano turtingas draugas, vienas 
iš mano mokinių, išsinuomojo jį, sumokėjo už keletą metų iš anksto ir per- 
davė man. | 

— Tavo mokinys? 

— Taip. 

— O, suprantu. Turbūt čia mokoma, kaip išvengti draugų, prisikėlus iš mi- 
rusiųjų“ 

— Labai juokinga, Linai, - atsakė jis tuo pačiu negyvu balsu, kokiu pasakė, 
kad nutuko. - Tikiuosi, supranti, kad turiu būti atsargus. 

— Velniop atsargumą! Tu nemirei, Chalidai, ir aš noriu žinoti, kodėl man 
nepranešei. 

— Viskas ne taip paprasta, kaip tau atrodo, Linai. Be to, dalykai, kurių žmo- 
nes mokau čia, su pasaulietiškais rūpesčiais nesusiję. Aš mokau meilės. Tikriau 
tariant, mokau žmones mylėti save. Manau, nenustebsi išgirdęs, kad kai kam 
tai nelengva. 

Mes perėjome per svetainę, atidarėme suveriamąsias įstiklintas duris ir atsi- 
dūrėme saulėtoje lodžijoje, besidriekiančioje palei visą galinę namo sieną. Joje 
stovėjo daug pintų krėslų ir staliukų stikliniais stalviršiais. 

Virš galvos, judindami grakščius vazoninių palmių lapus, tyliai gaudė ven- 
tiliatoriai. Pro stiklinių plokščių sieną buvo matyti angliškasis sodas su rožių 
krūmais ir tvarkingai apkarpytomis gyvatvorėmis. 

Prie mūsų priėjo dvi jaunos dailios vakarietės, apsirengusios tunikomis, ir 
sudėjusios rankas nusilenkė Chalidui. 

- Prašom sėstis, - tarė mums Chalidas, mostelėdamas į du pintus krėslus. - 
Ko norėtumėt, gaiviųjų gėrimų ar arbatos? 

- Gaivųjų, - atsakė Abdula. 

- Aš irgi. 

Chalidas linktelėjo merginoms. Šios kelis žingsnius ėjo atatupstos, paskui 
apsisuko ir dingo. Chalidas nulydėjo jas akimis. 

- Šiuo metu labai lengva rasti gerų tarnaičių, - patenkintas atsiduso ir atsi- 
sėdo į krėslą. 

Tarunas viską užsirašinėjo. 

— Kas atsitiko? - paklausiau. 

— Kas... atsitiko? - pakartojo suglumęs Chalidas. 

— Kai paskutinį kartą tave mačiau, šalia ant žemės gulėjo negyvas beprotis, 
o tu beginklis ėjai į pūgą. Dabar tu čia. Kas atsitiko? 

— A, - nusišypsojo jis. - Suprantu. Grįžtame į praeitį. 

— Taip. Grįžtame į praeitį. 

- Žinai, Linai, tu pasidarei atšiauresnis po mūsų paskutinio susitikimo. 

— Galbūt, Chalidai. O gal man tiesiog rūpi tiesa ir aš stengiuosi ją sužinoti, 
kai įmanoma. 

- Tiesa, - mąsliai ištarė jis. 

Jis dirstelėjo į Taruną, vis dar teberašantį į bloknotą. Šis liovėsi, sugavo Cha- 
lido žvilgsnį, atsiduso ir paslėpė bloknotą. 

- Aš išėjau iš Afganistano. Ėjau, ėjau. Nuostabu, kaip ilgai gali eiti žmogus, 
kai jam vis tiek, gyventi ar mirti. Tikriau tariant, kai jis savęs nemyli. 

- Ir kur tu atėjai? 

— Į Pakistaną. 

„Papasakok man apie Pakistaną , - suskambėjo balsas mano galvoje. 

- O po Pakistano? 

- Iš Pakistano atėjau į Indiją. O kai atėjau į Varanasį, paaiškėjo, kad aš gar- 
sus. Daugybė Žmonių kalbėjo apie Nebylųjį Einantį Babą, kuris niekam nėra 
pasakęs nė žodžio. Ne iš karto supratau, kad jie kalba apie mane. Nekalbėjau, 
nes tuo metu nebegalėjau. Fiziškai. Buvau išsekęs nuo prastos mitybos. Vos 
nenumiriau. Per šitiek badavimo mėnesių nuslinko plaukai, iškrito dantys. 
Burna buvo ištinusi nuo opų. Aš negalėjau ištarti nė žodžio, net grasinamas 
mirtimi. 

Jis tyliai nusijuokė: kikenimas buvo it dulkelės, apšviestos prisiminimų 
spindulio. 

- O žmonės manė, kad mano tylėjimas - išminties požymis, įsivaizduoji? 
Kartais iš tikrųjų kuo mažiau, tuo geriau. Varanasyje sutikau anglą, lordą Bobą, 

jis paskelbė, kad esu jo guru. Paaiškėjo, kad jis labai turtingas. Tiesą sakant, 
daug mano mokinių turtingi, juokinga, kai pagalvoji. 

Jis patylėjo žiūrėdamas į angliškąjį sodą, lūpų kraščiukus kilstelėjo nuosta- 
bos šypsena. 

- Lordas Bobas... - priminiau aš. 

— Ak, taip. Lordas Bobas. Jis buvo geraširdis ir rūpestingas, bet jam kažko 
trūko. Žūtbūt reikėjo. Visą gyvenimą jis bergždžiai ieškojo to vienintelio daly- 
ko, kuris įprasmintų jo gyvenimą, ir galop atėjo atsakymo pas mane. 

— O kojis ieškojo? - paklausiau. 

— Nenutuokiu, - atsakė Chalidas. - Atvirai kalbant, nesupratau, ko jam 
trūksta. Nė iš tolo. Šiaip ar taip, jis maudėsi aukse. Ko jam galėtų reikėti? Bet 
nemanau, kad nesulaukęs iš manęs pagalbos lordas Bobas nusivylė, nes mirda- 
mas viską paliko man. 

Grįžo merginos su dviem padėklais ir padėjo juos ant staliukų šalia mūsų. 
Gėrimai aukštose stiklinėse, keli dubenėliai su džiovintomis papajomis, anana- 
sais, mangais ir trijų rūšių išlukštentais riešutais. 

Pagarbiai sudėjusios rankas jos žemai nusilenkė Chalidui, pasitraukė atbulos, 
paskui apsisuko ir basomis kojomis nutipeno per plytelėmis išklotą verandą. 

Nulydėjau jas akimis, paskui atsisukau į Chalidą, svajingai žiūrintį į sodą, ir 
Abdulą, įdėmiai žiūrintį į Chalidą. 

- Varanasyje gyvenau beveik dvejus metus, - susimąstęs ištarė Chalidas. - 
Ir kartais jo pasiilgstu. 

Jis apsidairė ir paėmė vieną stiklinę. Padavė ją man, kitą padavė Abdulai, o 
iš trečios gurkštelėjo pats. 

— Geri buvo metai, - tarė. - Daug išmokau iš lordo Bobo noro išsižadėti 
savęs ir paklusti man. 

Jis sukikeno. Dirstelėjau į Abdulą. Ar jis pasakė „išsižadėti savęs ? Ar jis pa- 
sakė „paklusti“? Itin keista ir taip keistos valandos akimirka. Gurkšnojome gė- 
rimus. 

- Ir jis, be abejo, nebuvo vienintelis, - pasakojo Chalidas. - Buvo daug kitų, 
net senų sadhu, kurie džiaugsmingai klaupėsi ir lietė man kojas, nors aš neiš- 
tariau nė žodžio. Tada ir supratau, kokią galią įgyji, kai kitas žmogus, tegu tik 
vienas, iš pagarbos klaupiasi prieš tave. Supratau, kad vyrai tos svajonės galią 
parduoda moterims kaskart, kai klaupiasi prašydami jos rankos. 

Jis nusijuokė. Spoksojau į savo gėrimą, į lašų zigzagus tarp sidabrinio filig- 
rano raštų raudoname kaip rubinas aprasojusiame stikle. Kuo toliau, tuo man 
darėsi nesmagiau. Chalidas, su pasitenkinimu pasakojantis, kaip žmonės puola 
prieš jį ant kelių, buvo nebe tas žmogus, kurį kadaise mylėjau. 

Chalidas atsisuko į Abdulą. 

- Rodos, mūsų brolis Linas stebisi, kad, per keletą metų su lordu Bobu pato- 
bulinęs anglų kalbą, praradau amerikietišką sentimentalumą, kaip manai? 

- Kiekvienas žmogus atsakingas už savo veiksmus, - atsakė Abdula. - Ši 
taisyklė galioja ir tau, ir tiems, kurie puola tau po kojomis, ir Linui, ir man. 

- Puikiai pasakyta, senas drauge! - sušuko Chalidas. 

Jis padėjo stiklinę ant stalo ir stenėdamas pakilo iš krėslo. 

— Eime! Noriu jums kai ką parodyti. 

Mes vėl grįžome į namo vidų. Vestibiulyje Chalidas stabtelėjo prie vienų 
šoninių laiptų, uždėjęs ranką ant medinio tekinto bumbulo. 

— Tikiuosi, jums patiko sultys? - rimtai paklausė. 

— Labai. 

- Lašas klevų sirupo visiškai pakeičia skonį, - neatlyžo jis. 

Stojo tyla. Pagaliau supratau, kad jis laukia atsakymo. 

- Sultys buvo puikios, Chalidai, - tariau. 

- Skanios sultys, - pritarė Abdula. 

— Labai džiaugiuosi, - vangiai ištarė Chalidas. - Jūs neįsivaizduojat, kiek laiko 
sugaišau, kol išmokiau virtuvės personalą tinkamai paruošti sultis. Vieną teko 
aptalžyti mentele. O kiek prisikamavau su desertais, net prisiminti nenoriu. 

- Nesistebiu, - atsiliepiau. 

Jis ėmė lipti laiptais, bet ant pirmo laiptelio staiga atsisuko ir tarė įkandin 
sekančiam Tarunui: 

— Gali palaukti čia, Tarunai. Atsikvėpk, suvalgyk sausainį. 

Sugniuždytas Tarunas nuslinko šalin. Chalidas, įtariai prisimerkęs, nulydė- 
jo jį akimis. 

Ankstesnis Chalidas būtų užlėkęs į viršutinį aukštą šokinėdamas per tris 
laiptelius, greičiau už bet kurį Bombėjaus gyventoją. Dabartinis Chalidas iki 
pirmos laiptų aikštelės dukart sustojo atsikvėpti. 

- Šiame aukšte, - sušvokštė jis, kai užlipome į antrą aukštą, - yra visos mūsų 
meditacijos ir jogos salės. 

— O, tai tu dabar jogas? - paklausiau šelmiškai it Džordžas Dvyniai. 

— Ne, ne! - visiškai rimtai atsakė Chalidas. - Aš per storas ir nebetinkamas. 
Be to, mane visada labiau domino boksas ir karatė. Turbūt prisimeni, Linai. 

Prisiminiau. Prisiminiau Chalidą, kuris būtų įveikęs bet kurį miesto vyrą, 
išskyrus Abdulą, ir nė kiek nepavargęs. 

- Aha. 

— Bet joga labai patinka mano mokiniams. Jie kiaurą dieną mankštinasi. 
Mankštintųsi ir kiaurą naktį, jei leisčiau. Turiu laistyti juos žarna, kad liautųsi. 

Pro artimiausios salės duris buvo matyti koks tuzinas ant demblių sėdinčių 
žmonių. Iš garsiakalbių, pritvirtintų prie sienų, sklido fleitos melodija. 

Atgavęs kvapą, Chalidas nuvedė mus į trečią aukštą. Išilgai jo driekėsi kori- 
dorius su daugybe uždarytų durų. 

- Bendri miegamieji, - sušvokštė Chalidas. - Ir vienviečiai kambariai. 

Jis atsargiai pravėrė artimiausio kambario duris. Pamatėme kelias viengulė- 
se lovose po tinkleliais nuo moskitų miegančias merginas. Jos buvo nuogos. 

— Mano labiausiai atsidavusios mokinės, - pasakė Chalidas tuo pačiu glu- 
minamai vangiu tonu. 

— Kas čia per velniava, Chalidai? - pratrūkau, bet jis pridėjo pirštą prie lūpų 
mane tildydamas. 

— Cit, Linai! Jei jas pažadinsi, neturėsime nė akimirkos ramybės. 

— Gerai, Chalidai, viso gero, - pasakiau išeidamas. 

— Ką tu darai? - paklausė Chalidas, pakėlęs antakius iš nuostabos. 

- Einu link durų. Ir nesustosiu, kol dingsiu iš čia. „Viso gero“ tai ir reiškia. 

— Linai, kas atsitiko? - paklausė jis, atsargiai uždarydamas duris. 

— Kas atsitiko? - paklausiau stabtelėjęs laiptų aikštelėje. - Kas čia, haremas? 
Gal tau galvoje kliuka, Chalidai? Kuo tu save laikai? 

— Iš čia visi gali išeiti kada panorėję, - atsakė jis vangiai, bet veidu perbėgo 
šešėlis. - Tu irgi. 

— Koks sutapimas, - tariau atsidusęs ir nusisukau. - Kaip tik ketinau. 

— Ne, ne, atleisk, - tarė jis, prišoko ir stvėrė mane už peties. - Noriu tau pa- 
rodyti dar kai ką! Privalai pamatyti! Tai paslaptis. Ir aš noriu jums ją atskleisti. 

- Vienai dienai paslapčių man jau gana, Chalidai. Pranešk man, kai nulipsi 
nuo savo kalno. 

— Bet Abdula irgi nematė mano paslapties. Negali atimti iš jo tokios galimy- 
bės. Tai būtų žiauru. Abdula, argi nenorėtum sužinoti paslapties? 

- Norėčiau, Chalidai, - atsakė Abdula, naiviai susižavėjęs. 

— Tada liepk Linui, įkalbėk jį likti. Aš bet kuriuo atveju eisiu pamatyti pa- 
slapties ir kviečiu jus prisidėti, broliai mano, jei norite. 

Jis paleido mano petį, giliai įkvėpė prieš lipdamas į ketvirtą aukštą ir nu- 
plumpino laiptais. 

Aš sulaikiau Abdulą: 

— Ką mes čia veikiam, Abdula? 

- O kas? 

— Kambarys, pilnas nuogų merginų? Kas jam pasidarė? Merginų daug. Pa- 
saulis pilnas merginų. Bet kambarys nuosavų merginų - klaikoka. Eime, broli, 
čia mums nėra ko veikti. 

- Bet, Linai, - sušnibždėjo Abdula, - o kaipgi paslaptis? 

- Velniams mums ta paslaptis? 

— O gal tai svarbu? 

— Man nepatiko paslaptys, kurias jau girdėjau, Abdula. 

- Ir tau nė kiek neįdomu? 

— Tarkim, ėmiau dusti iš susijaudinimo, ir dabar reikia įkvėpti gryno oro 
kaip vaistų. Eime. 

— Prašau likti su manim, Linai, kol sužinosim paslaptį. 

Aš atsidusau. 

— Tai einate ar ne? - sušuko Chalidas nuo laiptų vidurio, kur buvo sustojęs 
pailsėti. - Šitie laiptai mane pribaigs. Kitą savaitę bus įrengtas liftas. 

Abdula maldaujamai susiraukė. 

— Einame, einame! - sušukau ir ėmiau lipti į viršų. 

Chalidas sunkiai užkopė laiptais iki posūkio, atplumpino prie uždarytų 
durų, išsitraukė iš kaftano klosčių raktą, atrakino duris ir įleido mus į vidų. 

Buvo tamsu. Šviesos, krintančios pro duris iš laiptų aikštelės, pakako įžiū- 
rėti tik palėpės kontūrams ir virš mūsų galvų sunertoms it rankos gegnėms. 
Chalidas uždarė ir užrakino duris, paskui spragtelėjo jungiklį: užsidegė ant lai- 
do kabanti lemputė. 

Ir mes išvydome lobį: auksinius ir sidabrinius daiktus, vėrinius ir grandi- 
nėles su brangakmeniais, virstančius iš medinių skrynučių, paskleistus ant ke- 
lių stalų. Čia buvo žvakidžių ir veidrodžių, paveikslų rėmų, šepečių plaukams, 
perlų karolių, apyrankių su brangakmeniais, laikrodžių, vėrinių, segių, žiedų 
rankų ir kojų pirštams, auskarų, noskarų ir net keli vestuviniai vėriniai iš auk- 
sinių ir juodų karoliukų. 

Ir pinigų. Daugybė pinigų. 

— Kad ir kiek bandyčiau aiškinti, - tarė Chalidas, gaudydamas orą, - geriau- 
sia pamatyti pačiam, na? Galia, kurią suteikia garbinimas. Matote? Matote? 

Stojo gargždžiai alsuojanti tyla. Tolimame kampe ant stogo perėjo balan- 
džiai, ilgame užrakintame kambaryje aidėjo burkavimas. 

Galop Chalidas vėl prašneko. 

— Neapmokestinama, - sušvokštė. 

Jis pažvelgė į Abdulą, į mane, paskui vėl į Abdulą. 

— Na? Ką manote? 

— Tau reikia sustiprinti apsaugą, - tarė Abdula. 

- Cha! - nusijuokė Chalidas, pliaukštelėdamas aukštajam persui per nuga- 
rą. - Siūlai savo paslaugas, senas drauge? 

— Aš turiu darbą, - atsakė jis dar rimčiau. 

— Taip, taip, žinoma, turi, bet... 

— "Tau visa tai sunešė mokiniai? - paklausiau. 

- Iš tikrųjų mokiniais juos vadinu aš, o jie save vadina garbintojais, - tarė 
Chalidas, spoksodamas į lobį. - Buvo daugiau. 

— Daugiau? 

- O taip. Daugybė kitų mano garbintojų iš Varanasio dovanų. Bet turėjau 
palikti miestą paskubomis ir visko netekau. 

— Kaip netekai? 

— Daviau policijai kyšį, - atsakė Chalidas. - Todėl lordas Bobas prieš mirtį 
mane įkurdino šiame name. 

— Kodėl turėjai bėgti iš Varanasio? 

— O kodėl tave tai domina, Linai, mano senas drauge? 

Jo akyse atsispindėjo lobio brangakmeniai. 

— Tu pats apie tai prabilai, brolau. 
tiesos ledo. Matyt, nusprendė, kad manimi galima pasitikėti. 

— Varanasyje turėjau vieną garbintoją, - prabilo. - Labai nuoširdžią garbin- 
toją iš garsios brahmanų šeimos. Tikrą gražuolę, atsidavusią man kūnu ir siela. 
Nežinojau, kad ji nepilnametė. 

— Negali būti, Chalidai. 

— Man nė į galvą neatėjo. Tu čia gyveni, Linai, tu žinai, kaip greitai subręsta 
indės. Prisiekiu, ji atrodė aštuoniolikos. Krūtys kaip prinokę mangai. Ir seksas 
kaip su brandžia moterimi. Deja, jai buvo tik keturiolika. 

— Chalidai, aš apakęs. 

— Ne, Linai, pasistenk mane suprasti... 

- Suprasti seksą su vaikais? Pasijusti tavo vietoje? Tu man tai siūlai, Cha- 
lidai? 

— Bet daugiau taip nenutiks. 

- Daugiau? 

— Negali nutikti. Aš ėmiausi priemonių. 

— Kaskart, kai tu išsižioji, viskas darosi tik blogiau, Chalidai. 

- Paklausyk manęs! Dabar priverčiu visas aliai vienos, ypač jaunesnes, pa- 
rodyti gimimo liudijimą. Dabar saugausi. 

— Tu saugaisi? 

- Baikim šitas rimtas kalbas, jar. Visi esame padarę dalykų, dėl kurių gaili- 
mės, argi ne? Arabų patarlė sako: „Klausyk patarimo tų, kurie tave pravirkdė, 
o ne tų, kurie tave prajuokino.“ Šiandien aš tavęs neprajuokinau, Linai, bet tai 
nereiškia, kad mano žodžiai nieko neverti. 

- Chalidai... 

- Noriu, kad tu ir Abdula, mano vieninteliai likę gyvi broliai, žinotumėte, 
jog nuo šiol visada būsite saugūs. Ši valdžia, šie pinigai ir mano palikimas - 
viskas jūsų. 

— Apie ką tu kalbi, Chalidai? 

— Apie pinigus verslui plėsti, - paaiškino jis, viską dar labiau supainioda- 
mas. 

— Kokiam verslui? 

- Šiam verslui. Ašramai. Atėjo laikas plėtrai. Galime drauge valdyti įmonę 
ir kurti tokias ašramas visoje Indijoje, o galop pasieksime ir Ameriką. Visas 
pasaulis bus po mūsų kojomis. Tiesiogine prasme. 

— Chalidai... 

- Todėl taip ilgai atidėliojau šį pokalbį. Turėjau sukaupti pradinį kapitalą. 
Atvedžiau jus čia parodyti turto, kuris tiek pat priklauso jums, kiek ir man. 

— Dėl to tu teisus, - tariau. 

— Džiaugiuosi, kad supranti. 

- Turiu omenyje, kad šis turtas nepriklauso nei mums, Chalidai, nei tau. 

— Ką tai reiškia? 

— Šios dovanos buvo įteiktos didesniam dalykui nei mes, ir tu tai supranti. 

- Bet tu nesupranti, - nenusileido jis. - Aš noriu, kad jūs abu taptumė- 
te mano partneriais. Galime užsidirbti milijonus. Bet dvasingumas - žiaurus 
verslas. Man reikės jūsų pagalbos, kai išeisime į žmones. 

— Jau geriau aš išeisiu iš čia, Chalidai. 

- Bet pinigai patys įkristų į kišenę! - sušnypštė Chalidas iššiepęs dantis. — 
Patys! 

- Chalidai, aš turiu išvykti iš miesto, - staiga pasakė Abdula gargždžiu iš 
įtampos balsu. 

— Ką? - paklausė Chalidas, iškritęs iš sumanymų medžio. 

— Ir dar kartą prašau tavęs palikti šitą vietą, šituos žmones ir grįžti į Bom- 
bėjų su manimi. 

- Ir vėl, Abdula? - atsiduso Chalidas. 

— Užimk tau teisėtai priklausančią Kadarbhajaus įkurtos tarybos vadovo 
vietą. Laikai sunkūs, ir bus dar blogiau. Mums reikia vado. Tik tu gali nuša- 
linti Sandžajų ir vadovauti Kompanijai. Jei įsikiši dabar, Sandžajus liks gyvas. 
Jei ne, kas nors iš mūsiškių jį nužudys, ir tau vis tiek teks perimti valdžią, kad 
Kompanija išliktų. 

Naujasis Chalidas, mano nuomone, būtų visiškai netinkamas nusikaltėlių 
gaujos vadas. Bet Abdula, persas, suderinęs savo širdį pagal Bombėjaus gatvių 

muziką, nematė žmogaus, stovinčio palėpėje su mumis. Abdula matė simbolį 
ir prestižą dėl ilgos ir artimos Chalido draugystės su Kadarbhajumi, įtaką, ku- 
rią Chalidas įgijo vadovaudamas ir laimėdamas Kompanijai daugelį kruvinų 
mūšių ir gaujų karų. 

Aš nutraukiau ryšius su Sandžajaus kompanija, buvau apsisprendęs, bet su- 
pratau, kad naujasis Chalidas, kuris pamėgo vergišką paklusnumą, su senuoju 
Chalidu, kuris nedelsdamas griebdavosi smurto, sudarytų sprogstamąjį mišinį. 

Nusikalstamumas su priemaišomis yra lemtingas, todėl mus taip ir žavi. 
Nusikalstamumas su religijos priemaiša atperka išganytojų kaltes nusidėjėlių 
aukomis. Nenorėjau, kad Chalidas priimtų Abdulos pasiūlymą. 

— Dar kartą sakau tau, kad negaliu sutikti, - nusišypsojo Chalidas. - Bet 
noriu, kad jūs pagalvotumėte apie mano pasiūlymą, pateiktą iš draugiškumo ir 
pagarbos. Kaip tik dabar puiki proga užgrobti rinką, kol dvasingumo pramonė 
dar nesuklestėjo. Vien iš jogos uždirbtume milijonus. 

— Turi galvoti apie Kompaniją, Chalidai, - spyrė Abdula. - Nuo likimo ne- 
pabėgsi. 

— Nieko nebus, - atsakė Chalidas, jo lūpose tebežaidė šypsenėlė. - Bet aš 
dėkingas tau už geranoriškumą ir atkaklumą. Dabar, kol dar neapsisprendėte, 
prašau pagalvoti apie mano turtus ir kartu papietauti. Mirštu iš bado, ką čia 
slėpti. 

— Man gana, - tariau. 

— Kas yra? 

— Chalidai, man jau buvo gana, kai parodei haremą. Aš išeinu. 

— Taip ir išeisi nieko neparagavęs? - paklausė Chalidas, rakindamas duris. 

— Dar kartą viso gero, Chalidai. 

— Bet neparagauti maisto, pagaminto tau, blogas ženklas! 

— Gal nenumirsiu. 

— Bet tai kašmyrietiški saldumynai! Vienas mano garbintojas, kašmyras, yra 
saldumynų virėjas. Neįsivaizduoji, kaip sunku jų gauti. 

Aš kirtau vestibiulį, iš paskos liumpsėjo Chalidas. Prie mūsų prisijungė Ta- 
runas ir ristele skuodė šalia šeimininko. 

— Na ką gi, - pūškuodamas ištarė Chalidas, lydėdamas mus į priekinę ve- 
randą. 

Jis čiupo mane į prakaituotą tižų glėbį, paspaudė ranką Abdulai ir mojavo, 
kol ėjome žvyruotu taku. 

— Užsukite bet kada! - sušuko jis. - Visada būsite maloniai priimti! Trečia- 
dieniais vakare rodome filmus! Žiūrovai gauna atšaldytų firni! O ketvirtadie- 
niais šokiai! Aš mokausi šokti. Galite patikėti? 

Greta jo Tarunas užrašinėjo kiekvieną žodį. 

Prie pirmo tako posūkio mūsų laukė Karla. Ji sėdėjo ant išvartos ir rūkė 
cigaretę. 

- Tai ar apvėmei jo šventas vietas, Šantaramai? 

- Galėjai perspėti prieš susitikimą, - atsiliepiau sugniuždytas tiesos. - Kas 
jam pasidarė, velniai griebtų? 

- Jis daugmaž laimingas, - švelniai atsiliepė ji. - Veikiau daug, negu maž. 

— O tu laiminga matydama jį tokį? 

Abu įsistebeilijo į mane. 

- Na, neapsimetinėkit! 

Jie tebestebeilijo. 

— Tiek to, - nusileidau. - Gal... gal aš tiesiog noriu susigrąžinti ankstesnį 
draugą. O jūs jo nepasiilgstat? 

- Chalidas čia, Linai, - atsakė Abdula. 

- Bet... 

- Neaušinkit burnos, lipkime, - tarė Karla, eidama prie tako. - Ar jūs, 
gangsteriai, kada nors prikandate liežuvį? 

Mes pradėjome kopti prie pirmųjų urvų, ir ji paspartino žingsnį. Kai priėjo- 
me prie stačiojo šlaito, ji vis dar bėgo pirma mūsų. 

Kai ropštėmės į viršų, neištvėriau nespoksojęs į grakščias jos kūno linijas, 
ryškėjančias kopiant. 

„Vyrai yra šunys be jokių manierų, - kartą pasakė man Didjė. 

— Spoksai į mano subinę? - paklausė Karla. 

- Ko gero, taip. | 

- Atleisk jam, Karla, - įsiterpė Abdula, gelbėdamas padėtį. - Jis spokso, nes 
tu lipi kaip beždžionė. 

Karla nusijuokė ir įsikibo į vijoklius prie tako, kad nenuslystų žemyn. Skam- 
bus, nuoširdus juokas nuaidėjo po šakų kupolais virš uolos. Ji ištiesė laisvąją 
ranką Abdulai, perspėjusi netarti nė žodžio, kol nenustos juoktis. 

— Ačiū, Abdula, - pagaliau padėkojo. 

— Nėra už ką. 

Ir mes, trys tremtiniai, juokdamiesi, pokštaudami kopėme į kalną, kuris 
amžinai viską pakeis kiekvienam iš mūsų. 

DVIDEŠIMT DEVINTAS SKYRIUS 


Kai užkopėme į viršūnę, laiko beliko tik nusiprausti. Karla persirengė mėlynu 
kaip dangus šalvarkamyzu ir drauge su mumis papietavo. Baigiant valgyti, buvo 
paskelbta, kad atvyko Idrysas. Atsisukau į statųjį šlaitą, o visi kiti = į urvus. 

— Yra kitas kelias į viršūnę? - paklausiau Karlos. 

— Kitas kelias yra į kiekvieną viršūnę, - sumurkė ji. - Visi tai žino. 

— A... ha. 

Po kelių akimirkų ant tako, vingiuojančio pro moterų urvą, pasirodė nebe- 
jaunas vyriškis, mano nuomone, Idrysas, ir jaunesnis vyras. Abu dėvėjo baltas 
kurtas ir dukslias melsvas medvilnines kelnes. Jaunesnis vyriškis, užsienietis, 
ant peties nešėsi medžioklinį šautuvą. 

— Kas tas su šautuvu? 

— Silvanas, - atsakė Karla. 

— O šautuvas kam? 

- Tigrams baidyti. 

— Čia yra tigrų? 

- Žinoma. Ant gretimo kalno. 

Norėjau paklausti, ar toli gretimas kalnas, bet prabilo Idrysas. 

— Mieli draugai, - atsikrenkštęs tarė jis, - kopti buvo sunku net lengvuoju 
keliu. Atsiprašau, kad pavėlavau. Šį rytą man sugaišino filosofų rietenos. 

Jo sodrus švelnus balsas, išsiveržęs iš krūtinės, gaudė ore. Atrodė, lyg jis 
siaustų mus, stovinčius ant stalkalnio. Toks balsas ramina, toks balsas gali švel- 
niai pažadinti iš košmaro. 

— Dėl ko jie ginčijosi, mokytojau dži? - paklausė kažkuris mokinys. 

— Vienas jų, - atsakė Idrysas, graibydamas kurtos kišenėje nosinės ir šluos- 
tydamasis kaktą, - bandė įrodyti, kad laimė yra didžiausias blogis. Kiti nesu- 
gebėjo paneigti jo įrodymų ir, savaime suprantama, labai nusiminė. Tada jie 
paprašė mane pagalbos, kad nebesigraužtų. 

- Ir jūs padėjote jiems, Idrysai? - paklausė kitas mokinys. 

— Be abejo. Bet laiko sugaišau marias. Ar kas nors, išskyrus filosofus, taip 
atkakliai neigtų teiginį, kad laimė yra gėris? O paskui, kai buvo įrodyta, kad lai- 

mė yra gėris, juos užplūdo tokia didelė iki tol tramdoma laimė, kad jie pametė 
galvas. Ar kas nors iš jūsų matė džiūgaujančius filosofus? 

Studentai susižvalgė. 

— Ne? - paragino Idrysas. - Ir gerai. Naudinga pamoka: kuo silpnesnis ry- 
šys su tikrove, tuo grėsmingesnis pasaulis. Antra vertus, kuo aiškesnis atrodo 
pasaulis, tuo labiau reikia juo abejoti. Bet gana apie tai, pradedame pamoką. 
Sėskitės arčiau ir įsitaisykite patogiai. 

Mokiniai atsinešė taburetes ir kėdes, sustatė jas pusračiu aplink Idrysą, o šis 
atsargiai atsisėdo į gilų krėslą ant žemų kojelių. Jaunuolis su šautuvu, Silvanas, 
atsisėdo už Idryso iš dešinės. Jis sėdėjo ant kietos medinės taburetės tiesia nu- 
gara, vedžiodamas akimis nuo vieno prie kito. Jo žvilgsnis dažnai nukrypdavo 
į mane. 

- Italas su šautuvu, Silvanas, tave stebi, - sušnibždėjo prie manęs pasilenkęs 
Abdula ir kryptelėjo galva. 

- Ačiū. 

- Nėra už ką, - rimtai atsakė jis. 

— Matau, kad mūsų būrelyje yra svečias, - tarė Idrysas, žiūrėdamas į mane. 

Apsisukau tikrindamas, gal jis žiūri į ką nors kitą už manęs. 

— Malonu tave čia matyti, Linai. Kadarbhajus dažnai apie tave kalbėdavo, ir 
aš labai džiaugiuosi, kad galėjai ateiti. 

Visi atsisuko į mane šypsodamiesi ir linkčiodami. O aš žiūrėjau į šventąjį, 
kovodamas su pagunda išpoškinti, kad Kadarbhajus, su kuriuo mes dažnai kal- 
bėdavome apie filosofiją, nė karto neminėjo Idryso. 

- Sakyk, Linai, - plačiai šypsodamasis paklausė jis, - tu ieškai nušvitimo? 

— Nežinojau, kad jį kažkas pametė, - atsakiau. 

Negali sakyti, kad atsakymas nemandagus, bet ir nelabai pagarbus tokiam 
garsiam ir šlovingam mokytojui. Silvanas pasišiaušė ir nejučiomis suspaudė 
šautuvo vamzdį. 

- Prašom leisti man jį apšviesti, mokytojau, - tarė jis žemu, drebančiu iš 
pykčio balsu. 

— Padėk šautuvą, Romeo, - atsiliepiau, - ir pažiūrėsim, katras pirmas patirs 
nušvitimą. 

Silvanas buvo tvirtai sudėtas ir grakštus, nors ir ne per daug raumeningas. 
Kvadratinis smakras, platūs pečiai, švelnios rudos akys ir išraiškingos lūpos: jis 
buvo panašus į italų modelį ar aktorių, o ne į šventojo mokinį. Bent man taip 
tada atrodė. 

Nesupratau, kodėl jam nepatikau. Gal mano žaizdotas, mėlynėmis nusėtas 

veidas skatino jį kažkam kažką įrodyti. Man buvo vis tiek: taip siutau ant Cha- 
lido ir lemties, kad mielai būčiau mušęsis su bet kuo. 

Silvanas atsistojo. Aš atsistojau. Idrysas lengvai mostelėjo dešine ranka. Sil- 
vanas atsisėdo, iš lėto atsisėdau ir aš. 

— Prašau atleisti Silvanui, Linai, - maloniai pasakė Idrysas. - Ištikimybė - jo 
meilės raiška. Manau, apie tave irgi galima taip pasakyti, tiesa? 

Ištikimybė. Man ir Lizai nepavyko pamilti vienas kito. Aš mylėjau Karlą, 
moterį, ištekėjusią už kito. Aš išdaviau bendražygius iš Sandžajaus kompanijos 
ir tą pačią dieną kalbėjausi apie Sandžajaus nužudymą. Ištikimybės reikia, kai 
myli per mažai. Kai meilės pakankamai, ištikimybės klausimas tiesiog nekyla. 

Visi stebeilijo į mane. 

— Atleisk, Silvanai, sunkus metas, - tariau. 

— Gerai. Labai gerai, - pagyrė Idrysas. - O dabar aš noriu - ne, reikalauju, 
kad judu, vaikinai, susidraugautumėte. Todėl prašau ateiti čia, prie manęs, ir 
paduoti vienas kitam ranką. Nemalonios nuotaikos nepadės mums priartėti 
prie nušvitimo, ar ne, vaikinai? 

Silvanas, sukandęs dantis, nenoromis, bet greitai pakilo ir atsistojo prie 
Idryso. Kairėje rankoje laikė šautuvą. Dešinė buvo laisva. 

Iš kvailo nenoro daryti, kas liepiama, nejudėjau. Mokiniai suūžė, pašnibž- 
domis aptarinėdami mano elgesį. Idrysas žiūrėjo į mane, regis, slėpdamas šyp- 
seną. Jo rudos akys spindėjo skaisčiau nei brangakmeniai Chalido palėpėje. 

Silvanas pasimuistė, iš pykčio ir pažeminimo taip kietai sučiaupęs lūpas, 
kad aplink jas susimetė raukšlės. 

Tą tuščią akimirką man buvo nesvarbu. Pradėjo vaidą italas, atsiklausdamas 
leidimo mane apšviesti. Aš pats mielai būčiau jį apšvietęs. Ir tučtuojau paten- 
kintas palikęs kalną, išminčių, Abdulą ir Karlą. 

Karla niuktelėjo man į pašonę. Atsistojau ir padaviau Silvanui ranką. Jis su- 
gniaužė ją iš visų jėgų. 

- Ačiū, - padėkojo Idrysas, kai mudu liovėmės traiškyti vienas kitam krum- 
plius. - Tai jau... arti nušvitimo. Dabar sėskitės, pradėsime. 

Grįžau į savo vietą. Abdula lėtai purtė galvą. Karla sušnypštė vienintelį 
žodį: 

- Mulkis! 

Bandžiau susiraukti, bet nepavyko, nes ji buvo teisi. 

— Taigi, - tarė Idrysas žibančiomis akimis, - kad svečias žinotų, pakartosi- 
me taisykles. Kokia pirma? 

— Pirma taisyklė - jokių guru! - greitai ir ryžtingai atsakė mokinių pulkelis. 

— O antra? 

- Antra taisyklė - kiekvienas pats sau guru! 


— Trečia? 
- Trečia taisyklė - niekada neatsisakyk proto laisvės. 
— O ketvirta taisyklė? 


— Ketvirta taisyklė - venk išankstinio nusistatymo! 

— Puiku, - nusijuokė Idrysas. - Gana. Aš apskritai nemėgstu taisyklių. Jos 
kaip žemėlapis vietoj tikros vietovės. Bet žinau, kad kai kam taisyklės patinka, 
kai kam jų žūtbūt reikia, todėl šekit keturias. Keturias velnio taisykles. Jei jas 
jau įsidėmėjote, galima pridėti penktą: „Jokių taisyklių.“ 

Mokiniai nusijuokė su juo ir patogiau įsitaisė ant taburečių ir kėdžių. 

Idrysui buvo šiek tiek per septyniasdešimt. Vaikščiojo jis pasiramsčiuoda- 
mas ilga lazda, bet liesas lankstus kūnas atrodė sveikatingai. Kartais jis be jokių 
pastangų, nesiremdamas rankomis, gulimajame krėsle sukryžiuodavo kojas. 

Žili garbanoti plaukai buvo nukirpti trumpai, prie pat galvos, į akis pir- 
miausia krito išraiškingos rudos akys, puiki kumpa nosis ir dailiai išlenktos 
judrios, tamsios, putlios lūpos. 

— Kiek prisimenu, Karla, - tyliai prabilo Idrysas, - pastarąjį kartą kalbėjo- 
mės apie paklusnumą. Teisingai? 

- Taip, mokytojau dži. 

- Paklausykite, Karla, ir jūs visi. Dabar mes - vienas protas, ieškantis tiesos, 
ir viena bičiulystės sklidina širdis. Taigi vadinkite mane tiesiog Idrysu, nes aš 
irgi jus vadinu vardu. O dabar, Karla, pasakyk pagaliau savo nuomonę. 

— Jūs iš tiesų norite žinoti, Idrysai? 

- Žinoma. 

— Tikrai? 

— Taip. 

— Gerai. Dievinkite mane. Garbinkite mane. Pakluskite man. Aš, aš, aš, tai 
viskas, ką sako Dievas. 

Mokiniai aiktelėjo, o Idrysas nusijuokė neslėpdamas pasitenkinimo: 

- Cha! Dabar suprantate, jaunieji išminties ieškotojai, kodėl aš taip vertinu 
Karlos nuomonę! 

Mokiniai ėmė šnibždėtis. 

Karla atsistojo, nuėjo prie stalkalnio krašto ir užsirūkė žiūrėdama į aplinki- 
nes kalvas ir slėnius. Supratau, kodėl pasišalino. Jai buvo nesmagu išgirsti, kad 
yra teisi; jai labiau patikdavo būti protingai ar šmaikščiai, o ne teisiai. 

- Dievinimas yra nuolankumas, - tarė Idrysas. - Visos religijos, kaip ir visi 
valdovai, reikalauja nuolankumo ir paklusnumo. Iš dešimčių tūkstančių tiky- 

bų, egzistavusių nuo žmonijos istorijos pradžios, išliko tik tos, kurios įstengė 
priversti žmones paklusti. O paklusnumui menkstant, mažėja ir jo lemiamas 
pamaldumas; taip išnyko kadaise didi Dzeuso, Apolono ir Veneros religija, il- 
gai viešpatavusi visam tuo metu žinomam pasauliui. 

- Arjūs, Idrysai, liepiate mums būti išdidiems ir nenuolankiems? - paklau- 
sė kažkuris jaunuolis. 

- Ne, neliepiu. Žinoma, ne, - tyliai atsakė Idrysas. - Gerai, kad paklausei, 
Ardžunai. Tai, apie ką kalbu, niekaip nesusiję su išdidumu. Galima gauti daug 
naudos, kartais nulenkiant galvą ir puolant ant kelių. Kiekvienam pravartu su- 
tramdyti išdidumą, nusižeminti ir pripažinti, kad žinome toli gražu ne viską, 
kad nesame pasaulio bamba ir kad yra dalykų, kurių turėtume gėdytis, kaip ir 
dalykų, už kuriuos turėtume būti dėkingi. Sutinkate? 

— Taip, Idrysai, - atsakė keli mokiniai. 

— O išdidumas, teisingas išdidumas, būtinas išgyventi šiame rūsčiame pa- 
saulyje, kas jis? Teisingas išdidumas nesako: „Aš geresnis už tą ir tą.“ Taip sako 
neteisingas išdidumas. Teisingas išdidumas sako: „Aš turiu trūkumų, bet ir 
prigimtinę teisę būti, kaip ir valią, kuria naudodamasis galiu tobulėti.“ Tiesą 
sakant, neįmanoma keistis ir tobulėti be teisingo išdidumo. Sutinkate? 

— Taip, Idrysai. 

- Puiku. Aš jums liepiu nuolankiai klauptis suprantant, kad mes visi esame 
susiję, visi aliai vieno, su visomis gyvomis būtybėmis, klauptis suprantant, kad 
mes visi drauge siekiame tiesos ir bendrystės, bet niekada niekam nepakluskite 
aklai. Gal jūs, jaunuoliai, norėtumėte ką nors pasakyti šiuo klausimu? 

Stojo tyla, mokiniai susižvelgė. 

- Linai, mūsų svety, - greitai paklausė Idrysas, - ką tu pasakysi? 

Tą akimirką aš galvojau apie kalėjimo prižiūrėtojus, kurie mušdavo kali- 
nius. 

— Kai paklusnumas per didelis, vieni žmonės gali daryti su kitais viską, kas 
jiems šauna į galvą, - tariau. 

— Man patinka atsakymas, - tarė Idrysas. 

Išminčiaus pagyrimas - kaip saldžiausias vynas. Mano siela sušilo. 

- Paklusnumas žudo sąžinę, - tyliai ištarė Idrysas, - todėl jo reikia visoms 
institucijoms. 

— Bet kam nors juk turime paklusti? - paklausė mokinys parsas. 

— Paklusk valstybės, kurioje gyveni, įstatymams, Zubynai, - atsakė Idry- 
sas, — išskyrus tuos, kurie verstų tave elgtis negarbingai. Paklusk auksinėms 
taisyklėms. Kas tau nemalonu, ir kitiems nedaryk. Paklusk norui kurti, mylėti 
ir mokytis. Paklusk visuotiniam sąmonės dėsniui, pagal kurį visa, ką manai, sa- 

kai ar darai, turi didesnį nei nulinį poveikį, bent tau pačiam, todėl turi stengtis, 
kad blogų minčių, žodžių ir darbų būtų mažiau, o gerų - daugiau. Paklusk po- 
linkiui atleisti ir dalytis su artimu tuo, ką turi. Paklusk savo tikėjimui. Paklusk 
savo širdžiai. Širdis niekada nemeluoja. 

Jis nutilo, apžvelgė mokinius, daugelis užsirašinėjo jo žodžius. Nusišypsojo, 
palingavo galva ir pravirko. 

Pažvelgiau į Abdulą. Jis verkia? Abdula linktelėjo, paskui kryptelėjo galva 
mokinių pusėn. Keli irgi verkė. Po valandėlės Idrysas pro ašaras prabilo: 

- Šiai visatos daliai prireikė labai ilgo laiko, keturiolikos milijardų metų, 
kad čia atsirastų sąmonė, gebanti suvokti ir apskaičiuoti visatos amžių. Mes 
negalime leisti, kad tie keturiolika milijardų metų būtų iššvaistyti. Mes neturi- 
me moralinės teisės eikvoti, kenkti ar naikinti savo sąmonės. Ir neturime tei- 
sės atsižadėti valios, brangiausio ir gražiausio dalyko visatoje. Mes privalome 
mokytis, pažinti, abejoti, būti dori, sąžiningi ir patikimi piliečiai. O didžiausia 
mūsų pareiga - suvienyti savo sąmonę su bet kuria laisva sąmone bendro tiks- 
lo - meilės - vardu. 

Tą kalbą vėliau girdėjau ne kartą, ir iš paties Idryso, ir šiek tiek pakeistą iš 
kai kurių mokinių, ir ji man patiko visais pavidalais. Man patiko Idrysas mąs- 
tytojas, bet dėl šios kalbos pabaigos pamilau Idrysą žmogų. 

- Pajuokaukime, - tarė jis. - Aš pirmas. Visą dieną norėjau jums papasako- 
ti. Kodėl dzenbudistas laiko šaldytuve tuščią pieno butelį? Kas žino? Niekas? 
Pasiduodat? Jis skirtas svečiams, kurie geria juodąją arbatą. 

Idrysas ir mokiniai prajuko. Garsiai juokėsi ir Abdula, linksmai ir nevar- 
žomai, nemačiau jo taip juokiantis per visus mūsų pažinties metus. Tą juoką 
įrėžiau savo sielos sienoje. Ir mylėjau Idrysą, paprastai ir kukliai, nes jis pado- 
vanojo mano rūsčiam draugui laimės akimirką. 

- Dabar mano eilė! - susijaudinęs pasakė Ardžunas ir atsistojo papasakoti 
savo anekdoto. 

Vienas po kito kilo ir šmaikštavo kiti mokiniai. Aš prasibroviau pro juos ir 
nuėjau pas Karlą ant stalkalnio krašto. 

Ji užsirašinėjo Idryso paskaitą, bet ne bloknote, o ant kairės rankos. 

Ilgi sakiniai kilpojo jos plaštaka pirmyn ir atgal, kilo pirštais iki nagų, leido- 
si iki krumplių, paskui driekėsi tarpupirščiais ir vėl kilo aukštyn kitais pirštais, 
vingiavo ir ant delno, kol plaštaką iš visų pusių apraizgė voratinkliška žodžių 
tatuiruotė it chna raštai Bombėjaus nuotakos rankas. 

Tai buvo geismingiausias vaizdas mano gyvenime: aš rašytojas. Pagaliau iš 
paskutiniųjų atplėšiau akis ir įsistebeilijau į mišką, storai apsiaustą išbrinkusių 
debesų. 

- Štai kodėl prašei manęs papasakoti anekdotą, - tariau. 

- Tai viena iš jo priemonių, - atsiliepė ji, pakėlė akis ir įsižiūrėjo į tolį. - Jis 
sako, kad tikriausias fanatiko požymis - neturėti humoro jausmo. Todėl jis 
mažiausiai kartą per dieną mus prajuokina. 

- Ir tuo tave papirko? 

- Jis nieko nebando parduoti, Linai. Todėl man ir patinka. 

- Aišku, ir ką tu apie jį manai? 

— Argi svarbu, ką aš manau? 

— Svarbu visa, kas susiję su tavimi, Karla. 

Mes stovėjome vienas prieš kitą. Nesupratau jos minčių. Norėjau ją pabu- 
čiuoti. 

- Tu kalbėjaisi su Randžytu, - tarė ji suraukdama kaktą ir įdėmiai žiūrėda- 
ma man į akis. 

Lioviausi galvoti apie bučinį. 

— Jis plepus, tavo vyras. 

— Apie ką jis kalbėjo? 

— Apie ką jis su manimi kalbėtų? 

— Nežaisk su manimi! 

Ji kalbėjo tyliai, bet žodžiai priminė į spąstus pakliuvusio žvėrelio riksmą. 
Karla susitvardė. 

- Ir ką jis tau pasakė? 

— Pamėginsiu atspėti, - sumurmėjau. - Judu su Randžytu žaidžiat žmonė- 
mis savo malonumui, teisybė? 

Ji nusišypsojo. 

— Mudu su Randžytu sutariame, bet ne dėl visų dalykų. 

Nusišypsojau. 

— Žinai ką, - tariau, - velniop Randžytą. 

— Pritarčiau, - atsiliepė ji, - bet vieną dieną tikriausiai susitiktume pragare. 

Ji pažvelgė į debesis, sūkuriuojančius virš tolimo miesto, ir pirmą liūtį, mir- 
gią ir putotą, jau pliaupiančią miško pakraščiuose. 

Suglumau, bet aš beveik visada sutrikdavau kalbėdamas su Karla. Nesupra- 
tau, ar tai užuomina apie jos gyvenimą su Randžytu, ar apie mudu. Jei ji kalba 
apie Randžytą, aš nieko nenoriu žinoti. 

- Didelė audra, - tariau. 

Ji iškart atsisuko į mane. 

— Apie mane, taip? 

— Kas apie tave? 

Ji papurtė galvą, paskui vėl įsmeigė akis į mane, ir po pilku dangumi vienin- 
telės ryškios dėmės buvo jos akys. 

— Aš apie tavo pokalbį su Randžytu, - atsakė ji staiga ryžtingai ir aiškiai. - Jis 
dėl manęs nerimauja, žinau. Bet pagalbos reikia jam, o ne man. Pavojus gresia 
jam. 

Ji žiūrėjo man į akis stengdamasi perskaityti mano mintis. Aš įžvelgiau tyrą 
ir nuoširdų rūpestį dėl vyro. Skaudžiau nei Konkanono vėzdas. 

— Ko tu nori, Karla? 

Ji paniuro, atplėšė akis, paskui vėl įsistebeilijo į mane. 

- Noriu, kad jam padėtum, - pasakė taip, lyg prisipažintų kalta. - Norėčiau, 
kad jis gyventų dar kelis mėnesius, nes nesu tikra, kad gyvens. 

- Kelis mėnesius? 

— Galėtų ir kelerius metus, bet kelis mėnesius tiesiog būtina. 

— Kam būtina? 

Ji žiūrėjo į mane svarstydama, kaip jausmingiau atsakyti, bet galop nusišyp- 
sojo. 

— Mano sielos ramybei, - atsakė nieko neaiškindama. 

- Jis suaugęs, Karla, ir laiko banke krūvą pinigų. 

— Aš rimtai kalbu. 

Valandėlę spoksojau į ją, paskui nusišypsojau, galop tyliai nusijuokiau. 

— Tu nepakartojama, Karla. Iš tikrųjų nepakartojama. 

— Ką turi omeny? 

- Rytą užkalbinėjai dantis, klausei, ar atėjau čia dėl tavęs, norėdama mane 
išmušti iš vėžių, nes iš tikrųjų tu atėjai čia paprašyti manęs padėti Randžytui. 

— Manai, aš tau meluoju? 

— Kalbi, kad nori išsaugoti Randžytą gyvą kelis mėnesius, o juk tai tas pats, 
lyg sakytum, kad po kelių mėnesių jis mirs. Gudriai, Karla. 

— Manai, aš nedorai gudrauju? 

— Ką gi, ne pirmą kartą. 

- Šį kartą ne... 

- Nesvarbu, - tariau be šypsenos. - Ir niekada nebuvo svarbu. Aš myliu tave. 

Ji bandė kažką sakyti, bet aš pridėjau pirštus jai prie lūpų. 

— Pažadu paklausinėti apie Randžytą. 

Jos atsakymą nustelbė perkūnija: sugriaudė taip, kad sudrebėjo medžiai. 

— Man reikia grįžti miestą, - tariau, - kol audra neįsisiautėjo. Reikia pažiū- 
rėti, ar nieko nenutiko Lizai. 

Apsisukau, bet Karla stvėrė mane už riešo tatuiruotąja, žodžių ažūru apra- 
šytąja ranka. 

— Leisk man važiuoti su tavim, - paprašė. 

Svyravau. Apėmė bloga nuojauta. 

— Jokios klastos, - tarė ji. - Viso labo parvežk mane į miestą. 

— Gerai. 

Mes susirinkome daiktus ir atsisveikinome su mokiniais. Jiems patiko Kar- 
la. Ji patiko visiems, net tada, kai žmonės nenorėdavo jos suprasti. 

Stalkalnio pakraštyje prie mūsų priėjo atsisveikinti Idrysas su Silvanu. Ant 
Silvano peties vis dar kabojo šautuvas. 

— Nejįsižeisk, Silvanai, - tariau tiesdamas ranką. 

Jis nusispjovė ant žemės. 

„Gražu, - pamaniau. - Ką gi, susidorosime.“ 

— Tavo vardas, Silvanai, reiškia „miškas“. 

— Tai kas? - atšovė jis atkišęs smakrą. 

- Žinau tai, - nusišypsojau, - nes mano draugas italas pasikeitė vardą iš Sil- 
vano į Forestą . Forestas Markonis. Pamenu, tada pamaniau, kad vardas gražus 
abiem kalbomis. 

— Ką? - susiraukė Silvanas. 

— Aš tik pasakiau, kad turiu draugą, kurio vardas Silvanas, ir jis man labai 
patinka. Atsiprašau, kad mūsų pažinties pradžia nesėkminga. Tikiuosi, tu man 
atleisi. 

— Taip, žinoma, - skubiai pritarė jis ir paspaudė man ranką. 

Šį kartą nesivaržėme, kas stipriau spaus, ir jaunasis italas man pirmą kartą 
nusišypsojo. 

— Moki itališkai? - paklausė jis. 

— Tik keiktis. 

Idrysas nusijuokė. 

— Privalai čia grįžti, Linai! - pasakė jis. - Išklausyti mano paskaitos apie gy- 
vuliškąją prigimtį ir žmogiškąją prigimtį. Tau bus smagu. O gal net nuoširdžiai 
pralinksmins. 

Juodus debesis it kobra perskrodė žaibas. Akimirką mokytojo veidą ir kūną 
nutvieskė melsvai sidabrinė šviesa. 

— Norėčiau, - atsakiau, kai liovėsi žaibuoti. - Ir atsigabensiu gyvuliškąją pri- 
gimtį. 

— Visada esi laukiamas. 

Abdula, Karla ir aš ėmėm leistis šlaitu, kartais slidžiame take prilaikydami 
vienas kitą. 


Ž Angliškai „miškas“. 

Žvyruotoje automobilių aikštelėje Abdula nuėjo skambinti. Laukdamas jo, 
žvalgiausi į apsiniaukusį dangų. 

- Galim nespėti iki audros pradžios. Ko gero, ji užklups mus greitkelyje. 

- Jei pasiseks, - nusišypsojo Karla. - O Silvaną tu greitai prisijaukinai. 

— Žmogus kaip žmogus. Kaltas buvau aš. Marios rūpesčių, neištvėriau. 

- Šiknius tu, Linai. Kodėl taip darai? 

— Kaip? 

— Užsimeni apie rūpesčius, bet nieko nepasakoji. 

— Matai krislą kito akyje, bet ne rąstą savojoje, - atšoviau, bet supratau, kad 
ji ir vėl teisi. 

Norėjau jai papasakoti. Pasaulis apsivertė aukštyn kojomis. Liza tolo nuo 
manęs. Randžytui į mašiną kažkas padėjo bombą. Aš palieku Sandžajaus kom- 
paniją. Prasidėjo gaujų karai ir karai gaujose, vadinasi, saugios vietos reikia 
ieškoti ne šiame mieste, o kitur. 

- Turėtum kuriam laikui išvažiuoti iš miesto, Karla. Ir aš taip pat. 

— Kol kas negali būti nė kalbos, Šantaramai, - nusijuokė ji ir nuėjo prie 
krautuvėlės pasikalbėti su pardavėju. 

Grįžo Abdula ir prisikišęs tyliai pasakė: 

- Sandžajus visiems sumokėjo. Rūpesčių neturėsim. Bet bus, kaip aš ir tikė- 
jausi. Turiu išvažiuoti į šiaurę, pas brolius į Delį, mažiausiai savaitei. Išvykstu 
šįvakar. 

— Savaitei? 

— Ne trumpiau. Dingstu iš miesto. 

- Aš važiuoju kartu. Delyje tu turi priešų. 

- Priešų aš turiu visur, — tyliai atsakė jis, nudūręs akis žemyn. - Kaip ir 
draugų. Tu negali važiuoti kartu. Tu išvyksi į Šri Lanką atlikti užduoties, kol 
šita istorija su šūviais „Leopolde“ pasimirš. 

- Palauk, broli. Aš išeinu iš Sandžajaus kompanijos, pamiršai? 

— Aš tai pasakiau Sandžajui ir... 

— Ką? 

- Aš pasakiau Sandžajui, kad tu nori išeiti. 

— Tai turėjau jam pasakyti aš, - pasipiktinau. 

- Žinau, žinau, - atsiliepė Abdula. - Bet šįvakar aš išvažiuoju į Delį. Ma- 
nęs čia nebus, kai tu pasakysi Sandžajui, o be manęs tai būtų pernelyg pavo- 
jinga. Nusprendžiau pasakyti dabar, kad iš jo elgesio suprasčiau, ar tau gresia 
pavojus. 

— Ir ką, gresia? 

- Ir taip, ir ne. Jis nustebo ir labai supyko, bet paskui apsiramino tiek, kad 

pasakė, jog išleis tave, jeigu atliksi šią paskutinę Kompanijos užduotį. Ką ma- 
nai, Linai? 

— Tik tiek pasakė? 

— Dar pasakė, kad jei čia turėtum šeimą, visi jau būtų negyvi. 

— Ir? 

- Ir kad jis mielai ištrenks tave velniop, kai atliksi užduotį. 

— Viskas? 

— Viskas, išskyrus keiksmus. Baisus paleistaburnis, jis ir mirs keikdamasis, 
inšallah. 

— Kada turiu išvykti? 

— Rytoj rytą, - atsiduso jis. - Traukiniu į Madrasą, paskui krovininiu laivu į 
Trinkomalį. Kompanijos žmonės lauks rytoj rytą septintą Viktorijos terminale 
su bilietais ir nurodymais. 

Šri Lanka, krovininis laivas, nurodymai: giliai įkvėpiau ir lėtai iškvėpiau. 

— Šri Lanka? 

— Tu davei žodį. 

— Daviau ir gailiuosi. 

- Atliksi šią užduotį ir būsi laisvas. Tai garbinga išeitis. Manau, būtų išmin- 
tinga sutikti. Aš dar kurį laiką negalėsiu pašalinti Sandžajaus, o tenai tau niekas 
negrės. 

— Gerai. Gerai, inšallah. Važiuojam. 

— Palauk, - tarė jis ir pasilenkė arčiau. - Kelias savaites, broli, labai žiūrėk, 
ką sakai ir ką darai. 

— Tu mane pažįsti, - nusišypsojau. 

— Aš tave pažįstu, - niūriai patvirtino jis. - Ir žinau, koks velnias tave 
apsėdęs. 

— Oho. 

— Visus mus apsėdę velniai. Vieni nedaro nieko blogo, tiesiog gyvena mūsų 
kūne. Kitiems reikia daugiau. Jie nori praryti sielą žmogaus, kuriame įsikūrė. 

- Žinai, Abdula, mūsų požiūris į velnius nelabai sutampa. 

Jis valandėlę žiūrėjo į mane, gintarinėse akyse atsispindėjo vėjo siūbuojami 
lapai. 

— Klausyk, neimk į galvą... - prabilau, bet jis pertraukė: 

— Girdėjau tave sakant, kad nėra blogų ar gerų žmonių. Kad geri ar blogi yra 
darbai, o ne žmonės, kurie juos daro. 

— Tai Kadarbhajaus žodžiai, - atsiliepiau nusukdamas akis. 

— Ojjis išgirdo juos iš Idryso, - skubiai ištarė Abdula, ir aš vėl pažvelgiau į 
jį. - Visus išmintingus Kadarbhajaus posakius pirmiausia ištarė Idrysas. Bet šį 

kartą aš nesutinku su Idrysu, Kadarbhajum ir tavim. Pasaulyje yra blogų žmo- 
nių, broli Šantaramai. Ir yra tik vienas būdas juos įveikti. 

Jis užvedė motociklą ir lėtai nuvažiavo žinodamas, kad pasivysiu. 

Priėjo Karla, aš užvedžiau motociklą, ir ji atsisėdo užpakalyje. Jos kvepalai: 
cinamonas ir agarmedis. Ir vieną atlasinę akimirką jos plaukai man ant kaklo. 

Variklis kriokė ir kaito. Ji prisiglaudė ir uždėjo vieną ranką man ant dešinio 
peties, o kitą po kaire alkūne. Ranka su žodžių tatuiruote atsidūrė man ant 
krūtinės. 

Sieloje skambėjo muzika. Namai. Širdis, kurią mylėti tu gimei, yra tavo 
namai. 

Mes atsargiai vingiavome šlaitais, ir mudu suvedusio kalno šešėlis pamažu 
ištirpo maldai sudėtose medžių rankose. Tamsiame kelyje turėjau staiga stab- 
dyti vengdamas nukritusios šakos. Karla atsitrenkė į mane ir stipriau įsikibo. 
Nežinojau, kur baigiasi jos kūnas ir prasideda mano. Ir nenorėjau žinoti. 

Prieš statų kitos kalvos šlaitą padidinau greitį. Ji įsitempė ir stipriai mane 
apkabino. Pačią tinkamiausią akimirką jos delnai, nuslydę mano šonais, susi- 
jungė ties širdimi ir nepaleido, kol kilome po paskutiniu medžių kupolu. 

Kai išvažiavome į greitkelį, aš buvau taip apkvaitęs iš meilės, kad tik vargais 
negalais įsiliejau į veržlų mašinų srautą. Vėjas palaidūnas bučiavo Karlos plau- 
kus ant mano kaklo. O ji glaudėsi prie manęs uždėjusi ranką - jūros žvaigždę — 
man ant krūtinės, ir mes lėkėme per geismingus šviesos blyksnius, gęstančius 
ant skydų palei kelią namo, spygliuotą ir nuodingą it rajos uodega. 


TRISDEŠIMTAS SKYRIUS 


— Ilgas buvo atsisveikinimas, - tarė Karla, lydėdama akimis Abdulą, važiuo- 
jantį iš automobilių aikštelės prie „Mahešo viešbučio. 

— Kelionė buvo ilga, - atsiliepiau aš. 

— Taip, bet susigraudinęs Abdula - nekasdienis reginys. 

— Ką tu nori iš manęs išgirsti, Karla? 

— Tą, ko tu nenori man sakyti. 

„Už Chalido pinigus nusipirksime daug ginklų“, - atsisveikindamas su- 
šnibždėjo man Abdula. Nelabai susigraudinęs. 

— Sudėtinga paaiškinti, - tariau. 

- Tiesiog nenori sakyti. 

Ji tebesėdėjo ant motociklo man už nugaros. Vienoje rankoje laikė Abdulos 
atvežtą rankinuką. Kitą ranką buvo uždėjusi man ant klubo. Bent kartą džiau- 
giausi, kad esu po ranka. 

- Žinai, - tariau laimingas, - man patinka. 

— Vis dar nenori sakyti. 

— Bet man tikrai labai patinka. 

— Kas? 

— Sėdėti ant motociklo ir kalbėtis su tavimi. 

— Tai ne pokalbis. 

- Iš esmės pokalbis. 

— Iš esmės ar ne iš esmės, vengti klausimų - ne pokalbis. 

— Gal tai neatviras pokalbis. 

— Kokia pažanga. 

Trumpam stojo tyla. Aikštelė buvo švari ir tuščia. Audra nurimo, pajūryje 
pūtė gaivus musoninis vėjas. 

— Žinok, iš tiesų velniškai malonu šitaip su tavimi kalbėtis, turiu prisipažinti. 

- Prisipažinai, tai patikslink, ar motociklas irgi turi dalyvauti pokalbyje? 

Išjungiau burzgiantį variklį. 

— Ir kas tau taip velniškai malonu? - paklausė ji. - Kad mes sėdime taip arti 
vienas kito ar kad aš negaliu matyti tavo veido? 

- Kad aš negaliu matyti tavo veido. Ir... kad sėdime taip arti vienas kito. 

— Taip ir maniau. Ei, palauk. O kuo tau užkliuvo mano veidas? 

- Tikriau tariant, tavo akys, - atsakiau stebėdamas žmones, automobilius ir 
arklių kinkinius, slenkančius pro viešbutį. 

— O kuo tau neįtiko mano akys? 

Jaučiau jos balsą visur, kur jos kūnas lietėsi su manuoju. 

- Kai nematau tavo akių, atrodo, kad žaidžiame šachmatais, o tu praradai 
valdovę. 

— Mat kaip? 

- Iš tikrųjų. 

- Ir aš esu bejėgė ir beginklė? 

— Ne bejėgė. Bet ne didžiai pranaši. 

— Ne didžiai pranaši? 

— „Didžiai pranaši“ priešybė. 

- Ir tai tave jaudina? 

— Na taip. 

— Nes tau patinka nepranašios moterys? 

— Žinoma, ne. Žiūrėti į tave - tai kaip žaisti šachmatais, bet aš turiu vieną 
valdovę, o tu keturias, aštuonias, šešiolika... 

— Aš turiu šešiolika valdovių? 

- Otaip. Visos žalios. Šešiolika žalių valdovių. O per šį pokalbį ant motocik- 
lo negaliu matyti nė vienos. Ir man tai labai patinka. Tai išlaisvina. 

Stojo tyla. Ji truko neilgai. 

— Tai toks tavo pokalbio ant motociklo pranašumas? 

- Tai tik faktas. Tiesą sakant, ką tik suvoktas faktas. O dabar sėdime šitaip, 
visos tavo karalienės užrakintos dėžėje, Karla, ir man tai baisiai patinka. 

- Tu trenktas, žinai? 

— O taip. 

— Mano akys nieko nereiškia, - po valandėlės tarė ji šiek tiek dvejodama. 

- Tavo akys, kaip ir tavo širdis, man yra viskas. 

Ji susimąstė. 

— Ne, mano valia yra viskas. 

Ji pakartojo paskutinį žodį, lyg stumtų jį iš savo kūno: 

- Viskas. 

- Pritariu tau ir Idrysui dėl valios, bet man įdomiau, kaip ji naudojama. 

Ji atsirėmė alkūnėmis man į nugarą. 

— Kai sėdėjai kalėjime, - lėtai paklausė, - ar bent kartą netekai valios? 

— Ar atsižvelgti ir į tuos atvejus, kai tave prirakina prie sienos ir spardo iki 
sąmonės netekimo? | 

— Galbūt. Bet kai taip nutikdavo, ar tu netekdavai valios? Ar prižiūrėtojams 
pavyko bent kartą palaužti tavo valią? 

Valandėlę mąsčiau. Ir vėl nebesupratau, kur ji kreipia kalbą, ir ar man patiks 
tai, ką galų gale suprasiu. Bet į jos didelį klausimą atsakiau paprastai: 

— Taip. Galima sakyti. Trumpam. 

— Mano valia irgi buvo palaužta, - tarė ji. - Veikiau nužudysiu negu leisiu, 
kad taip nutiktų dar kartą. Nužudžiau žmogų, kuris taip su manimi pasielgė, 
kad jis taip nepadarytų kokiai nors kitai aš kur nors kitur. Niekada niekam 
neleisiu palaužti mano valios. 

Sukilėlio riksmas: gyvas nepasiduosiu. 

— Aš myliu tave, Karla. 

Ji tylėjo, net alsavo be garso. 

— Tai tave suerzino? - paklausiau netrukus žiūrėdamas į judrią gatvę. 

- Žinoma, ne. Turiu tik vieną žalingą polinkį: sąžiningumą. 

Ji atsitraukė, atsirėmė ant rankų ir vėl nutilo. 

- Pripažink, šis pokalbis ant motociklo smagus, - tariau pagaliau. 

— Tai pasakyk ką nors įdomaus. Kol kas pilstai iš tuščio į kiaurą, Šantaramai. 

— Gerai. Einu prie reikalo. Ant kalno kalbėjai apie Randžytą. Tada aš ne 
kažin ką pasakiau, bet dabar, ant motociklo, noriu kai ko paklausti. Kodėl Ran- 
džytas, kuriam beliko gyventi keli mėnesiai, nenori parduoti verslo ir dingti iš 
čia su tavimi? 

- Jis tau pasakojo apie bombą, tiesa? 

— O kąjis pasakojo tau? 

— Sakė, kad liepei atleisti vairuotoją. Beje, tu buvai teisus. Jį papirko. 

— Randžytas ilgiausiai maldavo tau nesakyti, o paskui parėjo namo ir viską 
išklojo. 

- Jis politikas. Politika - ne melagystės, o menas suprasti, kas meluoja. 

— Tu neatsakei į klausimą. Kodėl jis nebėga, pasiėmęs pinigus? Jis turtingas. 

Karla nusijuokė, mane nustebindama, nes nemačiau jos veido ir nemaniau, 
kad mano žodžiai juokingi. 

— Jei įsivėlei į šitą žaidimą, niekur nedingsi, Linai. 

— Man patinka šis pokalbis. Apie ką mes šnekam? 

— Kai tave ištinka žaidimas, - pasakė ji pasilenkusi arčiau, ir jos alsavimas 
nutvilkė man kaklą, - kad ir koks jis būtų, jei tave pagauna, nebeištrūksi. Aš 
teisi? 

— Mes dabar kalbame apie Randžytą ar apie Karlą? 

— Mes abu lošėjai. 

— O aš nemėgstu žaidimų. Pati Žinai. 

- Kai kuriuos žaidimus žaisti verta. 

- Tarkim, lošti iš valdžios Bombėjuje? 

Pajutau, kaip ji įsitempė ir vėl nutolo nuo manęs. 

- Iš kur tu žinai? 

- Jis garbėtroška, - tariau. - Tai matyti. Jis turi priešų. 

Ji patylėjo, ir aš nenutuokiau, ką galvoja. Pokalbiai ant motociklo turi ir 
trūkumų. 

- Randžytas yra gero vaikino kopija, išlieta pagal blogo vaikino pavyzdį. 

— Gero vaikino kopija pagal blogo pavyzdį? Paprastai tokie ir iškasa duobę 
blogiems iki kaulo smegenų. 

- Blogi tai patys puikiai sugeba, - prunkštelėjo ji. 

— O tu kodėl žaidi, Karla? Liaukis tučtuojau. 

- Aš žaidžiu, nes moku. Aš esu apsigimusi žaidėja. 

- Mesk. Tegu Randžytas veliasi į politiką, jei jau įsigeidė, o tu mesk. 

- Jaudiniesi dėl Randžyto ir manęs ar dėl savęs ir manęs? 

— Dėl tavęs. Jei kalbėtumės ne ant motociklo, turbūt negalėčiau to pasakyti. 
Ne tau į akis. Man nepatinka tai, kas vyksta. Nemanau, kad Randžytas turi teisę 
užtraukti tau nelaimę. Jokios ambicijos to nevertos. 

- Nusipirksiu motociklą, - pasakė ji vėl prisiglausdama ir, matyt, šypsoda- 
masi mano nugarai. - Tu mane išmokysi važinėti. 

— Aš kalbu rimtai, Karla. Jis erzina žvėrį narve, bet anksčiau ar vėliau žvėris 
ištrūks į laisvę. 

- Kodėl mes apie tai kalbame? 

- Todėl, kad padėtis tokia. Randžytas gali politikuoti, ir aš paprašysiu drau- 
gų jį prižiūrėti, bet tu neprivalai būti Randžyto žmona čia. Tu gali būti Randžy- 
to žmona toli nuo čia. Pavyzdžiui, Londone. 

— Londone? 

— Daug indų žmonų bėga į Londoną. 

— Bet aš Bombėjaus gyventoja, jar. Ką aš veikčiau Londone? 

- Tu sykiu ir amerikietė, ir šveicarė, ir daugelio kitų puikių valstybių pilietė. 
Galėtum už Randžyto pinigus nupirkti ir apstatyti jam namus Londone ir vil- 
tis, kad jis retai lankysis. Pasirūpintum, kad ten būtų smagu. Kaip Bombėjuje. 
Bet privalai turėti kur dėtis ir dingti, kai tik prireiks. 

— Aš klausiau, ką veikčiau Londone. 

- Gyventum nepastebimai. O pinigus, kurie liktų nupirkus namą, panaudo- 
tum susikrauti turtui, kad tau nereikėtų svetimų pinigų. 

— Mat kaip? 

— Taip. Pagrindinė priežastis, kodėl tiek daug žmonių nori praturtėti, yra 
laisvė: tai reiškia, kad tau nebereikia niekieno pinigų. 

— Ir kaip tai padaryti? - juokdamasi paklausė Karla. 

— Pamėgink gyventi kukliau, susitaupyti pinigų ir sumokėti dalį sumos už 
namą sau. Tu sumani. Kaipmat vietoj vieno namo turėsi penkis. 

— O mano gyvensena? 

— Tavo reikalas. Bet, kad ir ką tu darytum Londone ar kur kitur, vis tiek bū- 
tum saugesnė nei čia su Randžytu. Kas nors prisegs jam palaidą liežuvį, o gal ir 
galvą nusuks, nes jo politiniai siekiai erzina daugelį. Velnias, net aš noriu jam 
užtvoti, nors jo beveik nepažįstu. 

— Palaidas liežuvis ir suteikė jam galimybę pradėti žaidimą. Tai jo pradinė 
statoma suma. Jei Randžytas laimės, jo veidas atsidurs partijos, kurios tik pa- 
norės, plakatuose. Ir jis bus išrinktas. Be to, kuriam galui jam užsičiaupti, juk 
jis teisus? 

— Nes jis kelia pavojų tau. 

— Leisk pasakyti tau vieną dalyką apie saugumą, - sušnibždėjo ji įsikniau- 
busi man į nugarą kaip į pagalvę. - Saugumas yra urvas, jaukus šiltas urvas, bet 
šviesu ten, kur pavojai. 

— Karla, - tariau stengdamasis nejudėti, - tu nenutuoki, kaip gera girdėti 
tave, bet nematyti. 

— Tu galvijas, - atkirto ji, bet nekrustelėjo. 

— Ne, iš tikrųjų gera. Ir aš tavęs įdėmiai klausiausi. Girdėjau kiekvieną žodį. 
Klausyk, mano nuomone, nors aš ir esu niekas, mylima moteris yra pakanka- 
mai didelė svajonė. Jei žmogui reikia viso miesto, jam kažkas negerai. 

— Negerai tavo požiūriu? - nusijuokė Karla. 

— Tu negali grįžti namo, - tvirtai pareiškiau spausdamas vairą, - nes neži- 
nai, kas tavęs laukia. Ir negali likti mieste, nes žinai, kas tavęs laukia. 

Džiaugiausi, kad ji nemato mano veido, ir džiaugiausi, kad neatšlijo. 

— Klausyk, Karla, galimas daiktas, tu jau įtraukta į juodąjį sąrašą. Aš tikrai 
įtrauktas. Tokiems kaip mes nėra vietos visuomenės veikėjų gyvenime. Jei rei- 
kalas žlugs, jiems bus blogai, bet tokiems kaip mes bus dar blogiau, nes jie 
ieškos kaltų. 

— Man nieko nenutiks, - sušnibždėjo ji. - Aš puikiai žinau, ką darau. 

- Nenoriu galvoti, kad gali nukentėti, Karla. Bet Randžytas verčia mane 
galvoti apie tai. Dažnai. Todėl jo ir nemėgstu. Jis vienaip ar kitaip sugebėjo 
įžeisti visus. Pasigailėk manęs, atsiųsk atviruką iš Londono, kad bent kiek 
nusiraminčiau. 

- Gailestis, - tyliai ištarė ji. - Mano mėgstamiausia iš neesminių dorybių. 
Atrodo, tu ilgai repetavai pokalbį ant motociklo. 

- Juk aš buvau teisus? Nerealiai puiku. 

— Neblogai, - sumurmėjo ji. - Dabar mano eilė? 

— Tavo eilė? 

— Aha. 

- Kalbėti atvirai ant motociklo? 

— Aha. 

- Žinoma, kalbėk, - tariau narsiai, pamiršęs, kad reikia gerai pagalvoti, ko 
nori. 

Ji dar labiau prisiglaudė ir prikišo lūpas man prie ausies: 

— Pasiruošęs? 

— Kam? 

— Nenori kavos ar suktinės? 

— Dabar man gera. Labai gera. 

— Puiku, - tarė ji. - Dabar reikia patylėti, kad įspūdis būtų didesnis. 

— Bet... 

- Užsičiaupk! Dabar tylime, kad būtų įspūdingiau. 

Tylėjome, kad būtų įspūdingiau. 

- Ta... iš tiesų... perkūniškai transcendentinė kelionė motociklu, - pagaliau 
prabilo ji, šnibždėdama žodžius man į odą, - buvo proveržis per erdvę ir laiką, 
mažiuk. Kai peršokai porą pavarų ir įlėkei į plyšį tarp autobuso ir vandenvežio, 
mano siela paliko kūną. Kai prasmukome pro beišnykstantį tarpą ir kriokdami 
nušvilpėme toliau, mano galvoje suskambėjo balsas: „O taip... o taip... o Die- 
ve... o Dieve...“ ir kartojo tai, kol atvykome. 

Ji nutilo, o man sustojo širdis. 

- Kaip man sekasi, Šantaramai, be valdovių? 

Puikiai. Jai sekėsi puikiai. Pasisukau ant sėdynės, kad akies krašteliu pama- 
tyčiau jos veidą. 

— Maniau, tu netiki Dievo, Karla, - nusišypsojau. 

— Kas mes tokie, kad tikėtume Dievą? - atsakė ji, o jos lūpas nuo mano veido 
skyrė tik blakstienos. - Gana, kad Dievas tiki mumis. 

Galėjome pasibučiuoti. Turėjome pasibučiuoti. 

— Turbūt man reikia pasikalbėti su Liza, - tariau, o žodžiai draskė gerklę. — 
O tau neatrodo, kad turi pasikalbėti su Randžytu? 

Karla ėmė lėtai trauktis, kol jos veidą paglemžė šešėlis. Vėl nusigręžiau. Ji 
tylėjo, todėl prabilau aš: 

- Turiu su ja pasikalbėti. 


297 


— Gali tai padaryti čia, - tyliai pasakė ji. 

— Kaip čia? 

— Liza čia, viešbutyje. Dvynys ir Skorpionas kelia puotą penthauzo liukse. 
Tiesą sakant, jie išsinuomojo visą aukštą. Šįvakar oficialios įkurtuvės. Susirin- 
ko visas miestas. Todėl čia ir plaukia limuzinai. Todėl ir paprašiau mane čia 
atvežti. 

— Bet... kodėl nesakei anksčiau? 

— O kodėl tu pats nežinojai? 

Geras klausimas. Negalėjau į jį atsakyti. 

- Eisi? - paklausiau tebežiūrėdamas į tolį. 

— Ketinau tavęs prašyti mane lydėti. 

— O Randžyto čia nėra? 

— Randžytas šį vakarą užsiėmęs. Kasmėnesinis municipaliteto tarybos po- 
sėdis. Prieš kelias dienas Didjė sutiko mane palydėti po vakarėlio ir paskui su 
manimi namie išgerti. Bet įeiti aš norėčiau su tavim. Pasiruošęs? 

Norėjau pamatyti Lizą ir įsitikinti, kad jai niekas negresia. Norėjau pamatyti 
Didjė ir sužinoti apie šaudymo „Leopolde“ padarinius. Dvi svarios priežastys 
eiti. Bet aš bijojau per ilgai būti su Karla. Nemačiau jos dvejus metus, bet per 
kelionę atgal į salos miestą ji buvo arti it sparnai ant nugaros. Be to, su Karla 
niekada nebūna lengva. Ji norėjo, kad vyras liktų gyvas dar mažiausiai kelis 
mėnesius: stingdantis abejingumas, bet man tai buvo nė motais. Ji įskaudinta 
ir skaudina pati, bet aš žinojau, kad ji nėra bloga, ir žinojau, kad be priežasties 
niekada nepakenks nei Randžytui, nei kam nors kitam. Ji buvo pernelyg stipri 
pasauliui, kurį pažinojo, tai buvo viena iš priežasčių, kodėl ją mylėjau ir nuo- 
gąstavau, kad vėl pažvelgęs į ją nebeturėsiu jėgų išsiskirti. 

— Man būtų garbė lydėti tave į pokylį, Karla, - tariau žiūrėdamas į tolį. 

— Man būtų garbė eiti su tavimi, Šantaramai. Paskubėkim. Noriu įsitikinti, 
ar tu šoki taip, kaip važiuoji motociklu, ar važiuoji motociklu taip, kaip šoki. 

TRISDEŠIMT PIRMAS SKYRIUS 


Pastačiau motociklą priedangoje prie įėjimo į viešbutį, o kai atsisukau, į mane 
žvelgė visos šešiolika jos valdovių. Nustėrau. 

— Kas tau? 

- Nieko. Kodėl klausi? 

- Mina tokia, lyg tau būtų numynę koją, - tarė Karla. 

— Ne, viskas gerai. 

— Tikrai? 

- Aha, - atsiliepiau nukreipęs akis nuo šacho ir mato. - Ačiū, nesirūpink. 

- Puiku, eime linksmintis. Žmonių bus per akis, kas nors tikrai koją numins. 

Perėjome vestibiulį, kaip tik radome laisvą liftą ir paspaudėme viršutinio 
aukšto mygtuką. 

- Kaskart, kai užsidaro lifto durys, noriu išgerti, - pasakė Karla, lifto durims 
užsidarius. 

Durys atsidarė, ir mes išvydome išgertuves pačiame įkarštyje. Svečiai, netil- 
pę perpildytuose numeriuose, išvirto į koridorių ir būreliais sėdėjo ant grindų 
arba maklinėjo iš vieno galo į kitą, juokdamiesi ir šūkaudami. 

Mes prasibrovėme į vidų ir susiradome Džordžą Dvynį, šokantį su Didjė 
pagal muziką, pakankamai garsią, kad nustelbtų šauksmus. Didjė ant galvos 
buvo užsimetęs staltiesę, o jos kraštą sukandęs dantimis kaip indė skraistę. 

— Linai! Karla! Gelbėkit! Aš priverstas žiūrėti į šokantį anglą. Tai nepakeliama. 

- Šūdžius prancūziukas, - linksmai juokdamasis atšovė Dvynys. Buvo aki- 
vaizdu, kad jis devintame danguje. 

- Linai, Karla, pašokit su manimi! - suriko Didjė. 

— Aš ieškau Lizos! - atsišaukiau. - Gal matei ją? 

— Dabar... ne, - atsakė Didjė, klausiamai suraukęs kaktą ir vedžiodamas aki- 
mis nuo manęs prie Karlos. - Tai yra... seniai... mačiau. 

Karla pasilenkė ir pabučiavo jį į skruostą. Aš pakštelėjau į kitą. 

- Ei! Aš irgi noriu! - sušuko Dvynys, atkišdamas skruostą Karlai, ir ši išpil- 
dė prašymą. 

— Kaip aš džiaugiuosi matydamas jus abu! - sušuko Didjė. 

- Aš irgi! Ištaikytum minutėlę, Didjė? 

— Žinoma. 

Palikau Karlą su Dvyniu ir paskui Didjė išėjau į koridorių. Kirtome srautą 
ieškodami neužsėstų kilimo vietų, peržengdami takius rūkančių, geriančių ir 
besijuokiančių net plaučiai matyti žmonių būrelius. 

Didjė atrakino gretimo liukso duris ir įleido mane. 

— Kai kurie ūžautojai peržengia padorumo ribas, - tarė vėl užrakindamas 
duris. 

Didysis kambarys buvo puikiai apstatytas, bet negyvenamas. Ant rašomojo 
stalo stovėjo padėklas su buteliu brendžio ir dviem taurėmis. Didjė mostelėjo 
į brendžio butelį. 

— Ačiū, ne. Bet surūkyčiau su tavimi suktinę, jeigu turi. 

— Linai! - aiktelėjo jis. - Prisimeni bent vieną atvejį, kai Didjė neturėjo to 
gero? 

Jis įsipylė brendžio per pirštą, iš poliruoto žalvarinio portsigaro išrinko plo- 
ną suktinę, pridegė ir padavė man. Kai užsitraukiau, kilstelėjęs taurę ištarė: 

— Už mūšius, kuriuose nežuvome, - ir gurkštelėjo. 

— Kaip Liza? 

— Puikiai. Manau, laiminga. 

— Kur ji dabar? 

— Dar prieš kelias valandas buvo su manimi, - atsakė jis ir vėl gurkštelėjo 
brendžio. - Sakė, kad grįš į judviejų butą. 

— Kas buvo paskui, man ir Abdulai išėjus? 

— Deja, kurį laiką negalėsiu rodytis „Leopolde , nors ir koks esu įtakingas. 

Aš prisiminiau muštynes „Leopolde“, maišą su švininiu svarmeniu, kuriuo 
Konkanonas žiebė sukniubusiam vyriausiajam padavėjui sikhui. 

— Dhyrendrai smarkiai kliuvo. Geras žmogus. Kaip jis? 

— Sveiksta. Be jo „Leopoldas“ nebe tas, bet gyvenimas nesibaigė. 

— Dar kas nors nukentėjo? 

- Keletas, - atsiduso jis. 

— O policija? 

- Dilypas Žaibas susėmė visus liudytojus, kurie turėjo pinigų, mane irgi, ir 
visiems skyrė baudas. 

— O gatvė? 

- Kiek žinau, visi tyli. Laikraščiai po pirmos dienos nieko neberašo. Manau... 
Karla pasinaudojo savo įtaka Randžytui palaidoti šitą istoriją. O tie, kurie ne- 
bijo Sandžajaus kompanijos, bijo „skorpionų“. Dabar ramu, bet esu tikras, kad 
Sandžajus sukišo krūvą pinigų: daugeliui teko kišenes palopyti. 

- Gaila, kad buvai įtrauktas į šitą reikalą, Didjė. Ir dar „Leopolde“, neliečia- 
moje vietoje. 

— Didjė niekada niekur neįtrauksi, - prunkštelėjo jis, - net be sąmonės. 
Arba jis eina pats, arba vežamas. 

- Ir vis dėlto... 

- Mano draugas amerikietis tokiais atvejais sako: „Reikalas sumautas, bet jį 
sumovėm ne mes.“ Taip, reikalas sumautas, bet kaltas Konkanonas. Klausimas: 
ką daryti? 

— Turi minčių? 

— Pirmiausia toptelėjo, kad jį reikia užmušti. 

— Aš tave myliu, Didjė. 

— Aš tave irgi myliu, Linai. Tai užmušime jį, taip? 

- Ne, mano žodžiai nereiškė sutikimo. Aš rytoj išvažiuoju, gal savaitei, gal 
dešimčiai dienų, o kai grįšiu, ką nors sugalvosime. Reikėtų rasti išeitį be žmog- 
žudystės, Didjė. 

- Geriausias sprendimas - nužudyti: nieko neprikiši, - mąstė jis. - Šiuo 
atveju visi variantai nepatikimi. 

- Konkanonas - žmogus. Vadinasi, jį galima paveikti. 

- Į širdį, - pasiūlė Didjė. - Kulka. Nors tu teisus, reikia taikyti aukščiau. Į 
galvą? 

- Aš kalbėjausi su juo, aš jo klausiausi. Kalėjime pažinojau dešimtis konka- 
nonų dešimtimis skirtingų veidų. Nesakau, kad jis man patinka. Sakau, kad jei 
jo gyvenimas būtų susiklostęs kitaip, jis galėtų būti didis žmogus. Jis ir dabar 
savaip didis. Jį galima paveikti ir baigti šitą istoriją. 

- Tokie kaip Konkanonas nesikeičia, Linai, - tarė jis šuorais dūsaudamas. — 
Ir tai įrodyti labai paprasta. Tu pasikeitei, sėdęs į kalėjimą? Tu pasikeitei, prisi- 
dėjęs prie Kompanijos? Iš esmės, širdies gilumoje, pasikeitei? Negi tu ne toks 
pat, koks visada buvai? 

- Didjė... 

- Tu toks pat. Tu nepasikeitei. Tu negali pasikeisti, visi pasaulio konkano- 
nai irgi negali. Jie gimė kenkti ir naikinti, Linai, kol juos sustabdys laikas ar 
kieno nors įniršis. O dabar, kai šis užsimetė kenkti mums ir sunaikinti mus, 
tauriausias mūsų poelgis būtų jį užmušti, užsikrauti ant pečių karmos naštą ir 
viltis, kad gėrio, padaryto gelbstint pasaulį nuo blogio, kurį darytų šis žmogus, 
likęs gyvas, pakaks geresnei inkarnacijai. Nors aš negaliu įsivaizduoti geresnės 
inkarnacijos už tą, kurią matai dabar, taigi man belieka prašyti, kad Didjė vėl 
atgimtų Didjė per amžių amžius. 

— Tik nieko nedaryk, kol grįšiu, gerai? Pirmiau pasitarsime, paskui pada- 

rysime, ką turime padaryti, gerai? O kol manęs nebus, pasirūpink Liza. Kai ją 
pamatysiu, pabandysiu įkalbėti išvažiuoti į Goa, bet mes abu pažįstam Lizą. 

- Beviltiška, - gūžtelėjo pečiais Didjė. 

- Žinau... 

- Ji gudri lapė, drauge mano, - tarė jis. - Be to, žino, ko nori ir kaip tai gauti. 

— Pasirūpink ja, kol grįšiu. Jei prireiks dar vieno stebėtojo, paprašyk Navyno 
laisvalaikiu, jei jam lieka jo nuo Divjos, pasaugoti Lizą. Pats su juo pasikalbė- 
siu, jei rasiu. 

— Be abejo, man nereikia pagalbos, bet Navynas man patinka, - mąsliai iš- 
tarė Didjė. 

— Man irgi. Judu sudarote puikią komandą. Beje, kad jau išėjo iš kalbos, no- 
rėčiau prisidėti prie tavęs, Didjė, kai grįšiu, jei tavo pasiūlymas tebegalioja. 

— Linai... turi omeny... bendrą darbą? 

— Pasikalbėsime, kai grįšiu. 

- Bet tu palieki Sandžajaus kompaniją? 

— Palieku. Palikau. 

— Tikrai? Sandžajus tave išleido? 

- Atliksiu šitą užduotį ir būsiu laisvas. Tiesą sakant, manau, kad Sandžajus 
džiaugiasi manęs atsikratęs. 

— Tu nebijai jam prieštarauti. Vadovai būna dviejų rūšių - vieniems tiesa 
priimtina, kiti jos negali pakęsti. Ko gero, Sandžajus negali pakęsti. 

— Negali, - nusišypsojau. 

— Labai džiaugiuosi, kad jį palieki. O tu laimingas? 

- Laimingas. Tik saugok Lizą. 

— Saugosiu, saugosiu, ir sa malonumu. 

— Grįžkime pas kitus? 

— Taip! Nuostabi naujiena, Linai, reikia atšvęsti. Bet... 

— Bet kas? 

— Tu ir Karla. 

— Nėra manęs ir Karlos. Aš sau, Karla sau. 

— Linai, tu kalbi su Didjė. O nuo Didjė nepasislėps nė menkiausia švelnių 
jausmų kibirkštėlė. Aš mačiau jus drauge. Aš viską supratau. 

— Išmesk Karlą iš galvos. 

— Išmesiu, jei išmesi tu, - atsakė jis ir šyptelėjo, pusiau sunerimęs, pusiau 
suglumęs. - Kad ir ką darytum, aš tavo pusėje. 

— Ačiū, broli, - tariau ir apkabinau jį įsikniaubdamas į garbanas. 

Mes grįžome pas Karlą ir Dvynius. Karla pažvelgė į Didjė, paskui į mane, 
tada vėl į Didjė ir šyptelėjo, meiliai, bet globėjiškai, todėl dar žaviau. 

Dvi jaunos užsienietės su gėrimais rankose šokdamos prisiartino prie Didjė 
ir Dvynio, o šie, irgi šokdami, paėmė taures. 

- Tu čia su kuo nors? - paklausė Dvynio viena iš merginų. 

— Su savimi, - atsakė Dvynys. - Nežinau, ar į tai atsižvelgiama. Aš - Dvynys. 
Taigi koks tavo vardas? 

- O! - sušuko mergina. - Aš irgi Dvynys. 

- Puiku, vadinasi, tu suprasi: ką vienas Dvynys pasakė kitam? 

— Ką* 

- Nieko. Antras iš Dvynių jau išėjo. 

Jie juokėsi laistydami vyną ir kliūdami vienas už kito. 

Mudu su Karla brovėmės pro ūžautojus sveikindami draugus ir sveikinami 
jų, kol radome tuščią barą. 

— Puikus baras, - pasakė Karla barmenui. - Nemokamas, pilnas gėrimų ir 
tuščias. 

- Sveiki atvykę, - atsiliepė barmenas. 

— Nušaučiau tris žmones už taurę šampano, - tarė Karla, grakščiai mostelė- 
dama ranka. 

- Tuojau, ponia, - atsiliepė barmenas. - O jums, pone? 

- Gazuoto vandens be ledo, - tariau. - Kaip šįvakar sekasi? 

- Galų gale lieka tik du klausimai, - mįslingai atsakė barmenas, ruošdamas 
gėrimus. - „Ką aš padariau?“ ir „Ko aš nepadariau?“ 

— Nebent paskutinis klausimas būtų, - tariau, - „Kas, po perkūnais, išjungė 
mano gyvybės palaikymo aparatus?“ 

- Gyvenimas trumpas, - atsiliepė aukštas jaunas barmenas, kumščiu trauk- 
damas kamštį iš butelio. - Bet jį sudaro ilgos naktys. 

— Todėl viršuje žmonės vieniši, - įsiterpė Karla. 

- Viršuje žmonės vieniši, - skubiai atsiliepė jis pildamas šampaną į taurę, — 
nes apačioje sausakimša. 

— Kuo tu vardu? - juokdamasi paklausė Karla. 

- Randelas, ponia. 

— Randelai, - tarė ji imdama taurę, - čia Linas, aš Karla, ir aš tau pritariu iš 
visos širdies. Iš kur tu kilęs? 

- Tėvai iš Goa, - atsakė jis duodamas man vandenį. - Bet aš iš čia. 

— Mes irgi iš čia, kol trunka mūsų buvimas čia, - atsiliepiau. - Kur išmokai 
šmaikštauti, Randelai? 

- Tai nelabai įdomi istorija, - gynėsi jis. 

- Leisk spręsti mums, Randelai, - pasiūlė Karla. 

- Iš pradžių aš tiesiog plepėdavau, - atsakė jis plaudamas bokalą. - Klau- 

sinėdavau įprastų dalykų. „Jūs atvykote su reikalais? Ar turite vaikų? Kodėl 
manote, kad žmona jūsų nesupranta?“ Bet netrukus iš manosios pokalbio da- 
lies beliko trumpi apibendrinimai. Barmenui niekas neleidžia ištarti daugiau 
kaip dviejų sakinių iš eilės. Ko gero, tokios pasakojimo taisyklės... Aš jums dar 
nenusibodau? 

— Ne, - drauge atsakėme. 

— Taigi aš nebesikalbu. Šįvakar padariau išimtį, nes mano pamaina baigėsi, 
ojūs man patinkat. Patikot abu, nuo tos akimirkos, kai įėjot. Niekada neklystu 
dėl žmonių, kurie man patinka. 

— Naudinga savybė, visada pravers, - nusišypsojo Karla. - O dabar pasakok 
apie sąmojus toliau. 

— Dažniausiai apgeniu pokalbio medį. Lieka bonsas. Tai, kas svarbiausia. Ir 
taip geriau, tiesa po truputėlį. Todėl, kad tiesa - it kodas. Žmonės ją išgirsta, ir 
durys atsirakina. 

- Randelai, - tarė Karla, ir jos akys sukibirkščiavo it spalvotas stiklas, - jei tu 
liausies kalbėti, kojos nebekelsiu į šitą barą. Beje, prašom įpilti dar. 

Jis pripylė dvi taures šampano ir vieną vandens. 

— Mano pamainininkas neatėjo, bet mano pamaina baigėsi prieš pusvalan- 
dį, todėl norėčiau išgerti į jūsų sveikatą, - tarė jis tiesdamas šampaną Karlai, o 
vandenį man. - Tegu žodžiai niekada jūsų neapvilia. 

- Negaliu už tai gerti, nes žodžiai niekada neapvilia, - skubiai ištarė ji. — 
Mudu su Šantaramu pirmą kartą per dvejus metus geriame kartu, Randelai, ir 
man atrodo, kad šis susitikimas lemtingas. Išgeriam už mus tris. 

Aš ištiesiau stiklinę susidaužti, bet Karla atitraukė taurę. 

— Ne! Blogas ženklas susidaužti geriant vandenį, - tarė ji. 

— Nekvailiok. 

— Aš rimtai. 

- Juokauji, teisybė? 

— Net jei netiki blogais ženklais, Linai, reikia jų paisyti. Per maža nesėkmių 
patyrei“ 

— Gerai, tavo viršus. 

- Kaip visada. 

Į barą įgriuvo naujas klientas, užkliudė Karlą ir sudavė mūsų taures vieną į 
kitą. 

— Atrodo, vis dėlto susidaužėme, - tariau. 

Ji valandėlę niūriai žiūrėjo į mane, paskui vėl nusišypsojo. 

— Tiek to, - tarė ji. - Pasiūlyk naują tostą, bet pats vandens negerk. Tada 
nieko nebus. 

— Už žalias akis - tegu joms niekada niekas negresia. 

— Už tai mielai išgersiu, - tarė Randelas, gurkšnodamas šampaną. 

— Už žalias valdoves, - apakino mane Karlos šypsena. 

Ji kilstelėjo taurę, truputį nugėrė ir įsmeigė akis į mane. Išmušė valanda, ir 
mes abu tai supratome. Tobulybė. 

- Linai! - staiga prie manęs prišokęs Vinsonas stipria ranka pliaukštelėjo 
per nugarą. Su juo atėjo Ranvėj. - Malonu susitikti, brolau! 

— Vinsonai, - tariau, ir balsas ausyse skambėjo atšiauriai ir lūžinėjo, - ma- 
nau, jūs nepažįstami. Čia Karla. Karla, čia Stiuartas Vinsonas. O čia Ranvėj, 
rašoma Rannveig. 

- Oho, Karla! - sušuko Vinsonas. - Velniškai džiaugiuosi, kad pagaliau su- 
sipažinome. 

— Jokios naudos, - išrėžė Karla. 

- Iš... iš ko? - suglumęs nusišypsojo Vinsonas. 

- Iš gandų, kuriuos girdėjai apie mane. Jie paseno. 

— Kodėl? 

— Aš atsinaujinau. 

Vinsonas nusijuokė. 

— Oho. Mat kaip. Ir kada tai įvyko? 

— Tai vyksta dabar, - atsakė Karla nenuleisdama nuo jo akių. - Gali stebėti 
procesą. 

Man širdis nugriuvo it girtas šokėjas. Kaip aš ją mylėjau, Viešpatie. Kitos 
tokios nėra. 

Paskui Karla atsisuko į merginą, Ranvėj, ir paklausė, kaip ji jaučiasi. Pažvel- 
giau į ją. Aiškiai jautėsi nekaip. 

- Ji jaučiasi puikiai! - pareiškė Vinsonas ir apkabino ją. 

Ranvėj veidas buvo sukritęs ir baltas kaip drobė. 

— Aš pasakiau jai, - kalbėjo Vinsonas, - pasakiau: „Klausyk, tu daug iškentei. 
Laikas išeiti į lauką, pamatyti žmonių, pasilinksminti. Juokas - geriausi vaistai. 

Jis prispaudė Ranvėj prie savęs ir papurtė. Merginos rankos tabalavo jai prie 
šonų. 

- Kaip gyveni, mažute? — paklausiau. 

Ji skubiai pakėlė mėlynas akis, ir jos sužėrėjo kaip ledas. 

— Aš ne mažutė! - atšovė. 

- Aiš...ku. 

— Neimk į širdį, - įsiterpė Karla. - Jis rašytojas. Įsivaizduoja, kad yra vyres- 
nis už savo senelį. 

— Aštrus tavo liežuvis, - nusijuokė Vinsonas. 

- O tu, - drėbė Karla, - tučtuojau paleisk merginą iš po pažasties. 

Nustebęs Vilsonas leido Karlai atplėšti nuo jo Ranvėj. 

— Randelai, - tarė Karla, - žinau, kad tavo pamaina baigėsi, bet padėtis kritiš- 
ka. Man reikia tavo švariausių taurių ir nešvankiausių, bet šmaikščių pokštų. 

- Jūsų įsakymas - mano noras, - atsiliepė Randelas, ir jam į rankas it ungu- 
riai įslydo taurės. 

— Nieko sau, - suvebleno Vinsonas. - Ji pavogė mano merginą. 

— Dabar ji tavo mergina? 

- Brolau, - tarė jis ir plačiai išsišiepė. - Juk sakiau tau nuovadoje, ar ne? 
Sakiau, kad ji mano išrinktoji. Aš galvą dėl jos pametęs. Ji nuostabi, tiesa? Man 
širdis daužosi kaskart, kai į ją pažvelgiu. 

— Ji dabar kaip po lėktuvo katastrofos, - tariau. 

— Kokios? Lėktuvo? Bet... 

— Supranti, ką turiu omeny. Prieš kelias dienas ji pabudo ir išvydo šalia ne- 
begyvą meilužį. Atsikvošėti po tokio įvykio ne taip lengva. Elkis santūriau. 

— Taip, taip, žinoma. Aš... ei, palauk! Negi manai, kad aš pasinaudojau jos 
padėtimi? Aš... aš ne toks. | 

- Žinau. 

— Aš piršto prie jos nepridėjau. 

- Žinau. 

— Negalėčiau taip pasielgti. 

- Žinau. 

— Aš ne toks, - niūriai išdrožė jis. 

Staiga pajutau nuovargį: piktą nuovargį, kurį erzina visa, išskyrus plokščią 
baltą daiktą su pagalve viename gale. 

— Jei manyčiau, kad tu toks, nebūčiau leidęs tau prie jos prieiti, beje, ir prie 
jokios kitos merginos taip pat. 

Jis pasišiaušė ir įsižeidęs atsitiesė: 

— Galime tai aptarti bet kada, kai tik būsi pasiruošęs, šaunuoli. 

— Dabar neturiu laiko tokioms kvailystėms, Vinsonai. Aš susipažinau su Ran- 
vėj anksčiau už tave. Ir iš kalėjimo ją ištraukiau aš, prisimeni? Todėl turiu teisę 
tau pasakyti: nespausk merginos. Jei tau nepatinka mano žodžiai ir suniežėjo 
kumštis, po kokių penkių minučių būsiu prie savo motociklo apačioje. 

Įsistebeilijome vienas į kitą, jo išdidumas prieš mano pyktį. Vyrai. Man pa- 
tiko Vinsonas, jam patikau aš, ir mes ruošėmės muštis. 

— Kada tu su ja susipažinai? - paklausė jis po ilgos tylos. 

— Dienos nuovadoje išvakarėse. 

- Kodėl nepasakei man? 

— O kodėl ji nepasakė? Gal kad tai ne tavo reikalas. Klausyk, aš ją buvau 
sutikęs vieną kartą, gatvėje prie „Leopoldo“. Ji laukė savo meilužio, nuėjusio 
kvaišalų. Paklausk jos pats. 

— Gerai, gerai. Bet ji man rūpi, negi nematai? 

- Matau. Džiaugiuosi, kad ji su tavimi. Tai tau ir bandžiau pasakyti, gal tik 
žodžius parinkau netinkamus. Tu puikus vaikinas. Ji su tavimi saugi. Tiek dar 
suprantu. Tik neskubink jos. Ji turėjo meilužį. Jis mirė. Dabar jai reikia draugo, 
o meilužio kol kas nereikia. Būk jai draugas. Aišku? 

Jis lengviau atsikvėpė: 

— Aišku. Tu mane juodai įsiutinai, Linai. Jėzau! Aš maniau... 

- Klausyk, dabar gali jai padėti pasakydamas, kad jos vaikinas nenusižudė. 
Ji jaučiasi kalta, bet ji niekaip nesusijusi su jo mirtimi. Kvaišalai buvo nuodingi. 
Tą savaitę mirė trys jaunuoliai. Patikrink. Pasirūpink, kad ji tai suprastų, gal jai 
akys prašviesės. 

— Ačiū, - padėkojo jis. - Atsiprašau dėl nesusipratimo... 

— Aš pats kaltas. Galva plyšta. Gal kur matei Lizą? 

— Paskutinį kartą mačiau su tuo dailininku: aukštu, suglostytais plaukais. 

- Ačiū. Jis vienas iš jos galerijos dalininkų. Jei jos nerasiu, eisiu namo. Jei 
pamatysi ją ar tą dailininką, perduok tai. Viso gero. 

- Palauk! - ištiesė man ranką Vinsonas. - Ačiū. Ačiū. Aš... Aš pasirūpinsiu 
Ranvėj. Turiu omeny... 

— Puiku, - tariau spausdamas jam ranką, šypsodamasis, mėgdamas jį, lin- 
kėdamas laimės jam ir merginai ir širdies gilumoje suprasdamas, kad nė kiek 
nesigraušiu, jei nė vieno nebepamatysiu, kad tik jie būtų laimingi. - Puiku. 

Visuose kambariuose sūkuriavo girta linksmybė, o aš nuo vieno verpeto 
ėjau prie kito, ieškodamas Lizos. Pobūvyje jau kuris laikas niekas jos nebematė. 
Galop pasukau prie durų. 

Karla šoko su Ranvėj. Valandėlę žiūrėjau: jos klubai kaip jūros bangos, jos 
akys kaip fleitos muzika, jos rankos kaip gyvatės. Karla. 

TRISDEŠIMT ANTRAS SKYRIUS 


Atsidarė lifto durys, ir išėjo Džordžas Skorpionas, Navynas Aderis ir Divja 
Devnani. 

— Linai! - sušuko Navynas. - Kur eini, brolau? Vakarėlis tik prasidėjo! 

— Aš visiškai nusivaręs, - tariau žengdamas į liftą ir prispaudžiau pirštą prie 
mygtuko, kad durys neužsidarytų. - Bet reikėtų trumpai šnektelėti. 

— Klausyk, eime kartu! - maldavo Skorpionas. - Noriu, kad papasakotum 
apie šaudymą „Leopolde“. Visi tyli, o aš mirštu kaip noriu sužinoti, kas atsitiko. 

— Kitą kartą, Skorpi. 

— Puiku, tada mes palydėsime tave žemyn, - tarė Navynas ir grįžo į kabiną, 
tempdamasis visus drauge. | 

Durys užsidarė, ir mes atsidūrėme akis į akį su savo atspindžiais veidrodi- 
nėse sienose. 

— Viršuje laukė labai daili mergina iš Amerikos, šviesiaplaukė rudomis aki- 
mis, - tarė Divja. - Judu susitikot? 

— Labai daili mergina manęs laukia namie, - atšoviau. 

— Bet ši mergina... 

— Uždaryk stalčių, Divja! - atkirtau šiurkščiai. 

— Aš apakus nuo tokio galantiškumo, - sausai pasakė Divja. - Kiekvieną 
merginą pramuši negyvai. 

- Atleisk, sunki... 

— Aš pakabinsiu amerikietę rudomis akimis, - gyvai paskelbė Skorpionas. 

Mes sužiurom į jį. 

— Na, jeigu Linas... vis tiek neis į pobūvį... 

— O tu išsičiustijęs, Skorpione, - tariau. 

Jo poilgiai plaukai buvo surišti į arklio uodegą. Dėvėjo geltonus marškinius, 
naujus džinsus, diržą sidabrine sagtimi ir kaubojiškus batus. Ant bevardžio 
piršto onikso kvadrate švytėjo auksinis graikiškas šalmas. 

— Per puošniai? - paklausė ir užmetė akį į lifto veidrodį. - Sumanymas Di- 
vos. Ji sakė... 

- Puikiai, - atsakiau. - Žavus kaip milijonas dolerių. Tu šaunuolė, Divja. 

- Tikriau tariant, trisdešimt penki milijonai dolerių, - atsiliepė Divja. - Be 
to, aš Diva, daugiau nepriminsiu, bet jei dar kartą pavadinsi mane Divja, virin- 
siu tau į kiaušus. Tam aš ganėtinai žema ir ganėtinai pikta. 

— Tai ne tušti žodžiai, - patvirtino Navynas. 

— Gerai. Nuo šiol tu Diva. 

Pažvelgiau į jos dailų išdidų veidelį. Buvo žemutė ir taip dažnai avėdavo 
aukštakulnius, kad įprato vaikščioti palinkusi į priekį, remdamasi pirštų pilve- 
liais: leopardo laikysena, lyg tykotų grobio. Man patiko jos eisena, man patiko 
ir ji pati, bet tenorėjau grįžti namo. 

Durys atsidarė pirmame aukšte, ir aš skubiai išėjau į vestibiulį. 

— Mes tikrai tavęs nesugundysime? - paklausė Navynas. 

— Tik ne šįvakar. 

Prisitraukiau jį ir sušnibždėjau: 

- Džiaugiuosi, kad buvai „Leopolde“ per antpuolį, Navynai. 

- Kai susiruoši suvesti sąskaitas, nepamiršk manęs, - irgi tyliai atsiliepė jis. 

— Nepamiršiu. Klausyk, jei Didjė paprašys pagalbos, padaryk man paslaugą. 
Jis saugos Lizą, kol manęs nebus. 

— Išvažiuoji? 

— Kokiai savaitei. Grįžęs iškart tave susirasiu. 

- Thyk. 

- Ei, Skorpione, - tariau garsiau, Navynui grįžus į kabiną pas Divą. - Būk 
atsargus su mergina. 

— Šviesiaplauke rudomis akimis? 

- Ir visomis kitomis, - tariau aš. 

Durys užsidarė, ir liftas nunešė juos atgal į pokylį ant stogo. 

Aš grįžau prie motociklo, daviau arbatpinigių apsaugininkams ir išvažiavau 
į pliaupiantį lietų. 

Švarinantis ir raminantis vanduo, atvėsintas jūros, ssuvo mano kūnu. Du- 
kart pravažiavau nuo vieno Marin Draivo galo iki kito, apsigręžiau ir nulėkiau 
namo. 

Tada nežinojau, kad šitas apvalantis lietus, krintantis gėlių pumpurų dy- 
džio lašais, buvo paskutinis šį metų laiką Bombėjuje. Sunkūs debesys, užtvindę 
salos miesto gatves ir pražydinę kiekvieną dulkinos žemės lopinėlį, slinko į 
pietus link Madraso, kad, dar užkliudę Šri Lanką, ištirptų virš vandenyno, juos 
ir pagimdžiusio. 

Šokinėdamas per du laiptus ir varvindamas vandenį ant sidabriškai kana- 
pėtų marmurinių koridoriaus grindų, užlėkiau į savo aukštą. Lizos namie ne- 
buvo. 

Nusivilkau permirkusius drabužius, nusiaviau batus, dezinfekavau veido 
žaizdas ir palindau po dušu. Šaltas vanduo talžė nugarą it atgailautoją rykštė. 

Apsirengiau ir ruošiausi virti kavą, kai įėjo Liza. 

- Linai! Kur tu, po velnių, buvai? Dar gyvas? O Dieve, leisk apžiūrėti veidą. 

- Aš gyvas ir sveikas. O tu? Čia buvo ramu? 

— Tu turbūt didžiuojiesi savimi? 

— Ką? 

Ji abiem rankomis pastūmė mane į krūtinę, paskui griebė metalinę vazą 
ir metė į mane. Pasilenkiau, vaza atsitrenkė į stelažą, ant grindų pabiro nie- 
kučiai. 

— Parsivelki namo sudaužytas kaip obuolys! 

— Aš... 

— Vėl gaujų karai gatvėse! Dėl Dievo meilės, suauk! 

— Tai buvo ne... 

- Šaudai į žmones „Leopolde“? Visiškai smegenys nuseko? 

— Aš nešaudžiau... 

- Trainiojiesi po kalnus su Karla. 

— Aha, tai štai kodėl tu pasiutai. 

— Aišku, todėl! - suriko ji ir sviedė į stelažą peleninę. 

Staiga Liza pravirko, paskui taip pat staiga liovėsi, atsisėdo ant sofos ir susi- 
nėrė rankas ant kelių. 

— Viskas, nusiraminau, - tarė ji. 

- Puiku. 

— Tikrai. 

- Puiku. 

- Tu niekuo dėtas. 

— Teisingai. 

— Ne, tikrai. 

— Liza, aš net nežinojau, kad ji ten. Bet, kadangi prabilai apie Karlą, kai 
kas... 

- Oi, Linai! - sušuko ji rodydama į daiktus, nukritusius nuo stelažo. - Žiū- 
rėk, kas atsitiko kardui! Labai atsiprašau. Nenorėjau. 

Tarp nuo lentynos nukritusių daiktų buvo Kadarbhajaus kardas, turėjęs ati- 
tekti jaunajam Tarikui, Kadarbhajaus sūnėnui ir įpėdiniui. Jis perlūžo. Efesas 
atitrūko nuo geležtės ir sutrūko į dvi dalis, gulinčias greta makščių. 

Pakėliau nuolaužas, stebėdamasis keistu trapumu ginklo, atlaikiusio afganų 
karus su britais. 

— Galima jį sutaisyti? - susirūpinusi paklausė Liza. 

- Pažiūrėsiu grįžęs, - vangiai atsakiau dėdamas nuolaužas į spintelę. - Rytoj 
išvykstu į Šri Lanką, Liza. 

- Linai... ne. 

Nuėjau į vonios kambarį ir dar kartą palindau po dušu, kad nusiraminčiau. 
Kol šluosčiausi, Liza irgi išsimaudė ir grįžo pas mane. Pasilenkiau prie veidro- 
džio ir užsiklijavau pleistru bjaurią žaizdą ant skruosto, paliktą Konkanono 
maišelio su švinu. 

Liza kalbėjo, perspėjo dėl pavojų, susijusių su kelione į Šri Lanką, pasakojo, 
ką perskaitė laikraštyje, Randžyto laikraštyje, aiškino, kad neprivalau niekur 
vykti ir kad nieko, nieko, nieko nesu skolingas Sandžajaus kompanijai. 

Kai ji nutilo, ėmiau jos maldauti trumpam išvykti iš Bombėjaus, papasako- 
jau jai viską, ką žinojau apie įvykį „Leopolde“, ir perspėjau, kad padėtis nepa- 
gerės, kol aš nerasiu bendros kalbos su Konkanonu. 

— Gana baisybių, - galop pasakė Liza. - Dabar mano eilė? 

Atsilošiau ant pagalvių. Liza atsišliejo į durų staktą ir sukryžiavo rankas ant 
krūtinės. 

— Gerai, Liza, tavo eilė. 

- Kadangi negaliu tavęs sulaikyti, laikas aptarti kitus dalykus. 

- Tiesą sakant... 

- Moterys nori žinoti, - skubiai pertraukė ji. - Tu rašytojas, turi suprasti. 

— Ką moterys nori žinoti? 

Ji atsigulė šalia manęs. 

— Viską, - atsakė dėdama ranką man ant šlaunies. - Tarkim, viską, ko tu 
man nepasakoji. Viską, ko nepasakoji nė vienai moteriai. 

Susiraukiau. 

- Klausyk, sakoma, kad moterys emocionalios, o vyrai racionalūs. Nesąmo- 
nė. Jei jūs pažvelgtumėt į savo poelgius mūsų akimis, nieku gyvu jų nepavadin- 
tumėt racionaliais. 

- Tarkim. 

— O moterys iš tikrųjų gana racionalios. Jos nori aiškumo. Jos nori atsa- 
kymo. Tu už ar prieš? Moterys nori žinoti. Nutylėjimai rodo drąsos stoką, o 
moterims patinka drąsa. Mūsų nuomone, į savo kiautą įsitraukti neracionalu, 
atsiprašau už sparnuotą posakį. 

- Atleidžiu. Apie ką tu kalbi? 

- Žinoma, apie Karlą. 

- Juk aš ir bandžiau su tavim pasikalbėti... 

- Apie tave ir Karlą, - tarė ji. - Apie Karlą ir tave. Ant kalno ir pakalnėje. Aš 
viską suprantu. Ir nekelsiu skandalo. 

Ir staiga aš supratau, kad viskas baigta: skirtingos mudviejų asmenybės, gy- 
vensenos ir pasaulėžiūros sūkuriuodamos tolo viena nuo kitos, o vietoj gyvų 
prisilietimų liko vaiduokliški. 

— Aš nieko negaliu padaryti, Liza, - tariau. - Kalta ne Karla, o aš, ir... 

— Mudvi su Karla susitarėme dėl tavęs, - irzliai atkirto ji. 

— Su... susitarėte? 

— Taip, kai pietavome „Kajani“. Tu neatkreipei dėmesio? 

Kartą Feinmenas' pasakė, kad jei supranti kvantinę lauko teoriją, vadinasi, 
jos nesupranti. Nenutuokiau, apie ką kalba Liza. 

— Gali paaiškinti, apie ką kalbi? 

— Kalbu ne apie ją ir ne apie tave. Kalbu apie save. 

— Ir aš bandžiau apie tave... 

— Nieko panašaus. Tu kalbėjai apie save ir Karlą. Puiku. Aš suprantu. Bet tai 
ne apie jus. Tai apie mane. 

— Kas... tai? 

— Šis pokalbis. 

— Argi jį pradėjau ne aš? 

— Ne, aš, - paniuro Liza. 

— O kur buvau aš, kai tu pradėjai pokalbį? 

- Trumpai drūtai, Linai, negali mylėti dviejų žmonių. Iš tikrųjų mylėti. Nie- 
kas negali. Ji negali, tu irgi negali. Aš suprantu. Tikrai. Kad ir koks liūdnas, 
romantiškas, paikas, įdomus ir nuostabus būtų toks bandymas, jis pasmerktas. 
Kalbame ne apie ją ir ne apie tave. Dabar mano eilė. Kalbame apie mane. Dabar 
aš išeinu į sceną, Linai. 

- Ir kg tu pasakysi? 

— Viską. 

— Gal galėtum pakartoti, ką jau sakei? 

Ji pažvelgė man tiesiai į akis piktindamasi, kad jos minčių vingiai man per 
painūs. 

— Matai, moterys nori žinoti. Kas čia neaiškaus? 

- Tiek supratau. 

- O kai viską žino, gali susidoroti su bet kuo. 

- Susidoroti... su kuo? 

— Nustok save graužti, Linai. Tu tai darai meistriškai. Galėtum gauti prizą 
savigraužų konkurse, ir man beveik patinka šita tavo savybė, bet čia jos nerei- 


2 Richard Feynman - JAV fizikas. 

kia. Šįvakar aš tave palieku ir norėjau apie tai pasikalbėti, nes, mano nuomone, 
tu turi žinoti kodėl. 

— Aš... tikrai... žinoma. Ką? 

— Mano nuomone, turėtum žinoti. 

— Gal man apsimesti, kad žinau? 

— Nekvailiok, Linai. 

— Aš nekvailioju. Aš suglumęs. 

— Gerai. Trumpai drūtai: man nusibodo tave teisinti. 

- Teisinti savo draugams ar mano priešams? 

— Man vienodai rodo, ką žmonės apie tave kalba, - pareiškė Liza, deginda- 
ma mane mėlynomis akimis. - Aš net nesiklausau. Pats žinai. Tavo gyvenimas 
man nepatinka todėl, kad jis patinka tau. 

— Liza... 

— Tau patinka laikyti stalčiuje du pistoletus, šešis padirbtus pasus ir šešias 
valiutas. Tik nesakyk, kad tiek būtina išgyventi. Tu pernelyg protingas, kad taip 
nusišnekėtum. Ir aš pernelyg protinga. Tau tai tiesiog patinka. Labai patinka. Ir 
aš nebenoriu teisinti tavęs, kad nusiraminčiau. Toks tu man nepatinki. Toks tu 
man negali patikti. Toks tu man niekada nepatiksi. Atleisk. 

Kiekvienas mūsų yra kalėjimas pats sau. Turėjau jai pasakyti, kad išėjau iš 
Sandžajaus kompanijos, kad kelionė į Šri Lanką - bilietas į laisvę. Kad jau ėmiau 
tolti nuo savęs tokio, koks jai nepatinka. Liza nebūtų apsigalvojusi, bet turėjo 
teisę žinoti. Kiekvienas mūsų yra kalėjimas pats sau. Ir aš nieko nepasakiau. 

- Karlai tu toks patinki, - atsainiai pasakė ji. - Ko gero, toks tu jai patinki 
net labiau negu sau. 

- Kur tu prisigraibei tokios išminties, Liza? 

Ji atšiauriai nusijuokė: 

- Tu iš tikrųjų nori žinoti? 

- Tau dar nenusibodo kartoti šito žodžio, Liza? 

Ji atsitiesė ant lovos sukryžiavusi kojas. Šviesūs, į dvi uodegas surišti plaukai 
kalbant siūbavo ir tirtėjo. 

- Pažįsti Rišą, mano partnerį galerijoje? 

— Kiek tu dabar turi partnerių? 

- Šešis. Taigi jis... 

- Šešis? 

- Taip, taigi jis... 

- Šešis? 

- Taigi Rišas ilgai medituodavo... 

- One. 

- Ir praktikuodavo jogą... 

— Gana, Liza, nebepasakok. Jei pasakysi, kad šitų gudrybių tau pripūtė galvą 
kažkoks guru, teks jam duoti į snukį. 

- Jis ne mano guru, jis Rišo guru, bet guru nesvarbu. Tai pasakė ne guru ir 
ne Rišas. Tai pasakė viena moteris. Kas ji, nežinau. Bet Džonis Cigaras davė 
man knygą apie dvasinį tobulėjimą, ir tą pačią dieną tą pačią knygą man davė 
Rišas. Toje knygoje buvo pacituotas tos moters posakis. 

— Koks posakis? 

— Kurį Rišas kažkur nugirdo ir pasakė man. 

— Koks posakis? 

— „Apmaudas yra nepatenkintas poreikis ar noras“, - tarė Liza. - Tai aš ir 
stengiausi tau pasakyti. 

Susimąsčiau. Bjauriausia ir pernelyg dažnai pirma rašytojo paskata yra ieš- 
koti gerai parašytos ar pasakytos frazės trūkumų. Neradau. 

— Neblogai pasakyta, - pripažinau. 

— Neblogai? Ji verta Nobelio premijos už jėgingiausią metų posakį. 

- Sutinku, - nusišypsojau. 

- Jis mane atvedė į protą, Linai, ką čia slėpti. Kokia gelmė. Staiga supratau, 
kodėl pastaraisiais mėnesiais jaučiau tokį apmaudą. Tiesiog sprogau iš pykčio, 
įsivaizduoji? Pasiekiau tokį lygį, kad mane ėmė erzinti dar neseniai žavėję da- 
lykai, jie staiga prarado visą Žavesį. 

— Kokie dalykai? 

— Daugybė. 

— Daugybė? 

— Aš murmėdavau, - prisipažino Liza. 

— Murmėdavai? 

— Po nosimi. 

— Murmėdavai po nosimi? 

— Porą kartų maniau, kad tu mane girdi. 

— Murmėdavai apie dalykus, kurie tave erzina? 

— Taip. 

— Kaip antai? 

— Na, pirma... 

— Ne, nesakyk. Nenoriu žinoti. 

— Tau gali būti naudinga dvasiškai tobulėjant, - užsiminė ji. 

— Ne, man nebereikia. Jau esu ištobulintas. Pasakok toliau. Taigi tu murmė- 
davai. 

— Matai, - tarė Liza, lygindama lovatiesę prie sukryžiuotų kojų, prie pėdų, 

miegančių ant blauzdų. - Išgirdusi tuos žodžius, „apmaudas yra nepatenkintas 
poreikis ar noras“, aš supratau, kaip galvoti apie tai, ką jauti. Aišku? 

- Kaip galvoti apie tai, ką jauti... Maždaug suprantu. 

— Dabar turėjau rėmą savo portretui. Supratau, koks mano nepatenkintas 
poreikis. Supratau, koks mano nepatenkintas noras. O supratusi tai, supratau 
viską. 

— Gali atskleisti nepatenkinto poreikio paslaptį? 

- Tai poreikis išsivaduoti nuo tavęs, - ryžtingai atsakė ji, spausdama į patalą 
plaštakų žvaigždes. 

— Manęs atsikratyti lengviau negu heros. 

— Heroino man nebereikia. Jau nebereikia, - atsiliepė ji, pirštu brėždama 
apskritimą ant lovatiesės. - Nebereikia pagražinti nieko, ypač to, ką sakau 
pati sau. 

— O nepatenkintas noras? 

- Aš noriu visiškai atsidėti dabarčiai. Noriu būti ši akimirka, o ne žiūrėti, 
kaip akimirka prabėga. Juk supranti, apie ką kalbu, teisybė? Tau aišku? 

— Galbūt. 

- Dabar. Ši akimirka. Mano akimirka. Visos akimirkos mano. Štai ko aš no- 
riu. Supranti? 

- Gyventi šia akimirka. Supratau. Prisiekiu, Liza, jei tau galvą sujaukė koks 
nors guru... 

— Aš pati sugalvojau. Pati. 

— Vadinasi, toks tavo noras? 

- Tai noro išsipildymo pradžia, nė kiek dėl to neabejoju. 

Ji buvo tvirta. Ji buvo puiki. 

— Ką gi, jei toks iš tikrųjų tavo noras, aš juo žaviuosi, Liza. 

— Tikrai? 

- Žinoma. Gali daryti viską, ko širdis geidžia. 

— Tu iš tikrųjų taip manai? 

- Tai puiku, Liza. 

- Žinojau, kad suprasi, - pasakė ji, o mėlyni akių tvenkiniai buvo sklidini 
palengvėjimo. - Tiesiog dabar aš noriu turėti atskirą dabartį, kurios visos aki- 
mirkos priklauso man, vietoj nykios pastovumo dabarties, kurios akimirkomis 
nuolat dalijuosi su kitų dabarties akimirkomis. 

Nyki pastovumo dabartis, kurios akimirkomis nuolat dalijuosi su kitų dabar- 
ties akimirkomis. Gana taiklus kalėjimo apibrėžimas. 

— Aš klausausi. 

- Noriu žinoti, ką reiškia būti savimi, kai niekam savęs nedaliju. 

— Sėkmės, Liza. 

Ji nusišypsojo ir nuvargusi atsiduso: 

- Skamba baisiai savanaudiškai, bet taip nėra. Žinok, aš elgiuosi kilniai, taip 
geriau ne tik man, bet ir tau su Karla. Pirmą kartą aiškiai pamačiau mus visus. 
Suvokiau, kokie judu panašūs, tu ir ji, ir kaip judu skiriatės nuo manęs. Su- 
pranti? 

Savaip smerkdama, bet tauriai ir maloniai, ji teigė, kad mudu su Karla skirti 
vienas kitam: Karlos aštrūs kampai atitiko mano randus. Teisinga ar ne, skaudi 
ar ne buvo ši mintis, nesvarbu, nes dabarties akimirkos priklausė ne Karlai ir 
ne man: jos priklausė Lizai. 

Dvasinis nuopuolis ir pakilimas, mūsų poelgiai ir pasirinkimas priklauso 
tik mums, taip ir turi būti. Liza apsisprendė ir liko didingai viena, gaubiama 
giedros, nedrumsčiamos ramybės: laisva, ryžtinga, drąsi ir viltinga. 

— Naujoji tu - iš tikrųjų šis tas, - tyliai pasakiau. 

— Ačiū, - švelniai padėkojo ji. - Ir naujoji aš, išsiskyrusi su senuoju tavimi 
ir nebenorinti gulėti vienoje lovoje su naujuoju tavimi, nuo šiol nakvos svečių 
miegamajame. 

- Ką gi, - nusijuokiau, - jei tavo dabarties tai nekompromituoja, prašom. 

— Ne, - rimtai atsakė ji ir patogiai įsitaisė šalia, padėjusi galvą man ant krūti- 
nės. - Bet manau, kad dabar, kai mes gyvename atskirai po vienu stogu, reikia 
laikytis kai kurių taisyklių. 

— Aha. 

— Tarkim, svečių nakvynė. Reikėtų taisyklės. 

— Svečių nakvynė? Tavo su niekuo nesidalijamos dabarties akimirkos bus 
perpildytos. 

— Galėtume palikti sutartinį ženklą prie lauko durų. 

- Sutartinį ženklą? 

- Turiu omeny ženklą, kurį suprastume tik mes. Pavyzdžiui, sodo nykštuką. 
Jei jis stovi į kairę nuo durų, vienas iš mūsų turi svečią, kuris liks nakvoti. Jei jis 
stovi į dešinę nuo durų, svečių nėra. 

— Mes neturime sodo nykštuko. Ir sodo neturime. 

- Galėtume panaudoti katės skulptūrą, kuri tau nepatinka. 

— Nesakiau, kad ji man nepatinka. Ji man labai patinka. Sakiau, kad aš, regis, 
jai nelabai patinku. 

- Ir mažiausiai pusmetį neimsi nuomos. 

— Valandėlę, man nelabai aiškus katės ženklas, - tariau. - Į kairę nuo durų 
ar į dešinę? 

— Į kairę. Ir neimsi nuomos. 

- Aš sumokėjau visų metų nuomą, Liza. 

— Ne, aš turiu omeny savo nuomą tau už svečių miegamąjį. Mokėsiu rinkos 
kainą. Aš reikalauju. Bet viską, ką turiu, investavau į naują renginį, ir mano 
kišenės tuščios. Negalėsiu tau mokėti mažiausiai pusę metų. 

- Išmesk tai iš galvos. 

— Ne, aš žūtbūt susimokėsiu, - tarė ji ir kumštelėjo man į šoną. 

- Išmesk tai iš galvos. 

Ji vėl man trenkė. 

- Pasiduodu. Sutinku, kad tu mokėtum man už kambarį. 

- Ir... man reikės avanso, - pridūrė ji. 

— Avanso? 

— Aha. 

— Tu man nedirbi, Liza. 

- Taip, bet aš nekenčiu žodžio „skola“. Jis skamba kaip ligoto šuns skaliji- 
mas. Nusprendžiau, kad nuo šiol kaskart, kai man reikės pasiskolinti pinigų, 
prašysiu avanso. Šis žodis labiau įkvepia. 

— Avans-gardinis požiūris. 

- Bet aš kurį laiką negalėsiu mokėti už maistą, elektrą, telefoną ar drabužių 
skalbimą. Kiekviena mano avanso rupija turi paskirtį. 

- Aišku. 

- Bet duodu žodį apmokėti savo sąskaitas, kai tik gausiu kitą avansą ir turė- 
siu atliekamų pinigų. 

— Puiku. | 

- Ir man reikės mašinos, bet apie tai pakalbėsime, kai grįši. 

- Taip ir padarysim. Ar jau visas naujas taisykles išvardijai? 

— Dar šis tas. 

— Drožk. 

— Nežinau. Aš... 

- Sakyk. 

— Aš daugiau nevirsiu valgyti, - pareiškė Liza ir sučiaupė lūpas, bet apatinė 
išsprūdo. 

Per dvejus metus ji virė valgyti tris kartus, ir skanu nebuvo. 

- Gerai. 

- Atvirai kalbant, man bjauru gaminti valgį. Tiesiog nepakenčiama. Gami- 
nau tik kad tau įtikčiau. Ir kaskart nuo pradžios iki galo man tai buvo tikras 
pragaras. Daugiau negaminsiu. Atleisk, bet nieko nebus, nors mes ir gyvensi- 
me viename bute. 

- Sutinku. 

— Nenoriu tavęs įskaudinti, bet nenoriu, kad puoselėtum kokias nors viltis. 
Šiuo metu aš pati pilna vilčių, jos - mano atsimainymo dalis, bet aš jas slopinu, 
kol jos... 

— Nepradėjo kelti apmaudo? 

— Būtent! O Dieve, man daug smagiau. O tau? 

— Pakenčiamai, - atsakiau. 

— Tikrai? Man svarbu. Nenoriu į savo dabartį atsitempti kaltės ar gėdos. 
Man svarbu žinoti, kad tu mane brangini taip, jog leisi keistis, ir kad tau gera. 

Gerumas - tik pusė tiesos, o tiesa - tik pusė istorijos. Aš šiek tiek piktinausi, 
kad ji reikalauja tiek daug ir ima tiek daug iš mudviem dar likusio trupinio. Bet 
širdies gilumoje visada numaniau ir tikėjausi, nors tylomis ir nenoromis, kad 
vieną dieną mudu išsiskirsime, ir veikiausiai tuščiomis rankomis. Be to, buvo 
Karla, visada buvo Karla. Neturėjau teisės drumsti Lizos laimės. Gerumas - tik 
pusė tiesos, o tiesa - tik pusė istorijos. 

— Man gera, Liza. Aš tik noriu, kad tu būtum laiminga. 

- Kaip aš džiaugiuosi, - tarė ji šypsodamasi ne tik lūpomis, bet ir akimis. - 
Žinok, bijojau. 

— Kodėl? Negi aš kada nors tavęs neišklausiau ar nepalaikiau? 

— Ne tai turiu omeny. Viskas sudėtingiau. 

— Ką turi omeny? 

— Kad reikia atsižvelgti į kitus dalykus ir kitus žmones. 

— Kokius dalykus, Liza? Kokius žmones? 

— Dabar nenoriu apie tai kalbėti. 

„Moterys nori žinoti? - pamaniau. - Vyrai irgi nori Žinoti.“ 

— Pasakok, Liza. 

— Klausyk, tu rytoj išvyksti, o aš noriu, kad mes ir toliau būtume laimingi po 
šio vakaro prisipažinimų, gerai? 

— Jei taip nori. 

— Noriu. Aš laiminga, Linai, ir nenoriu susigadinti nuotaikos. 

— Aš netrukus, po kokios savaitės, grįšiu, ir mes vėl pasikalbėsime. Jei tau 
reikės mano pagalbos, prašyk. Jei tau reikės naujo buto, aš viskuo pasirūpinsiu 
ir sumokėsiu metų nuomą. Tik pasakyk, ko reikia. Nesirūpink. 

— Žinai, tu iš tikrųjų pasikeitei, - susimąsčiusi ištarė ji. 

— Kaip pasikeičiau? 

— Kai susipažinome, buvai kitoks. 

Liza pažvelgė į mane, ir aš ne iš karto suvokiau, ką reiškia jos veido išraiška. 
Paskui supratau: švelnumas; tokį jaučiame labai artimiems draugams. 

- Prisimeni mūsų pirmą bučinį? - paklausė ji. 

- Afganų bažnyčioje“. Mus išvijo ir vos neareštavo. 

— Pažiūrėsim, - tarė Liza ir pasilenkė prie manęs, - ar prisiminsime mūsų 
paskutinį bučinį. 

Ji mane pabučiavo, bet bučinys ištirpo šnibždesiuose, ir mes kalbėjomės 
tamsoje, gulėdami šalia, kol audra ėmė rimti ir nuslopo. Kai Liza užmigo, atsi- 
kėliau ir ėmiau ruoštis kelionei. 

Sudėjau ginklus, šovinius, peilius, kelis pasus ir kelis ryšuliukus pinigų į 
slaptą skyrelį, įrengtą sunkios komodos užpakalinėje dalyje. Viršutiniame tua- 
letinio staliuko stalčiuje palikau pinigų Lizai: ten ji juos ras. 

Susiruošęs priėjau prie lango ir atsisėdau į pintą krėslą, kurį nupirkau Lizai: 
jis buvo pakankamai aukštas apžvelgti gatvei apačioje. 

Pro mūsų langus, tyliai skambindamas dviračio skambučiu, praėjo pasku- 
tinis vienišas arbatos pardavėjas: bandė atkreipti snaudžiančių naktinių sargų 
dėmesį. Skambučio „dzin dzin“ pamažu tolo, kol gatvė vėl nugrimzdo į tylą. 

Visa, kas gyva, sukasi aplink lemties širdį kaip planetos apie Saulę. Randžy- 
tas, Vikramas, Denisas Miegantysis Baba, Navynas Aderis, Abdula, Sandžajus, 
Diva Devnani, Didjė, Džonis Cigaras, Konkanonas, Vinsonas, Ranvėj, Skorpi- 
onas, Dvynys, Šri Lanka, Liza: mano mintys klajūnės plaukė per jūras pakėlu- 
sios bures, o juodai juodame danguje švietė tik viena žvaigždė: Karla. 

Kai auštant išėjau, Liza dar miegojo. Guvus po atgailos priepuolio žings- 
niavau į taksi aikštelę Kozvėjuje. Geltonoje ryto šviesoje it linksmas šuo šo- 
kinėjo šešėlis. Mieguistas taksi vairuotojas nenoromis sutiko mane nuvežti 
už dvigubą kainą. Važiavome tuščiomis gatvėmis, užlietomis ryškia švaria 
šviesa. 

Stotis, stabmeldiška Bombėjaus katedra, kreipė nešikus ir keleivius su nešu- 
liais į lemiamos reikšmės koridorius, ir kiekviena vieta vagone buvo vertinga, 
svarbi ir esminė kažkieno likimui. 

Pagaliau Madraso ekspresas pajudėjo, už mano lango pabudo gatvės ir nu- 
sidriekė per balomis išmargintus priemiesčius iki medžiais apvedžiotų žalių 
kalnų ir slėnių anapus alkanos miesto pilkumos. 

Vėl ir vėl, vėl ir vėl, ritmingai dundėjo vagono ratai. Man buvo gera: sykiu 
bloga ir gera. Širdis kėlė klausimus; protas įsakinėjo. 

Kelionė į Šri Lanką buvo pavojinga, Liza neklydo. Bet Abdula pasikalbėjo 
su Sandžajumi ir išplėšė mano laisvę mainais į užduotį, kurią seniai pažadėjau 
atlikti. O vienas darbas, panašus į penkiasdešimt jau nuveiktų, yra nedidelė 
kaina už leidimą palikti Kompaniją. 


2 Šv. Jono bažnyčia Mumbajuje Didžiosios Britanijos karams su Afganistanu atminti. 

Aš džiaugiausi dėl Lizos, džiaugiausi, kad ji išsivadavo nuo manęs, jei iš tie- 
sų to norėjo. Vis dar jaučiau jai nerimastingą švelnumą, bet jau ėmiau priprasti 
prie minties, kad ji mane paliko: jos nebėra, o aš važiuoju traukiniu į karą. 

Liza surado tiesą, aš irgi. Aš tebemyliu Karlą ir negaliu mylėti nieko kito. 

Nesvarbu, kokias pinkles rezga Karla su Randžytu ar prieš Randžytą. Ne- 
svarbu, kad ji ištekėjusi už kito, kad aš bandžiau pamilti kitą. Nesvarbu, jei mes 
liksime tik draugai. Aš myliu ją ir visada mylėsiu. 

Man buvo gera ir man buvo bloga: nuo gėrio mane skyrė viena bloga už- 
duotis. 

Vėl ir vėl, dainavo vagono ratai, vėl ir vėl, vėl ir vėl, už mano lango šmėkš- 
čiojo svajonių sodybos, laukai ir miesteliai, o dangaus skraistė apsiautė tolimus 
kalnus paskutine šių metų dulksna. 


ŠEŠTA DALIS 


TRISDEŠIMT TREČIAS SKYRIUS 


Mėnulio nebuvo, debesys pasislėpė, išsigandę tamsos. Žvaigždės švietė taip 
skaisčiai, kad kibirkščiuodavo net po užmerktais vokais. Iš visų pusių pūtė vė- 
jas, žaismingas ir patenkintas, kad pasaulio pakrašty pasirodėme mes, o laivas, 
užuot sklendęs vandens paviršiumi, nardė bangose it plaukikas. 

Tris dienas Madrase aš su septyniasdešimt septyniais kitais laukiau kaip tik 
tokios nakties. Laukimo dienos susitraukė iki minučių: minučių iki vidurnak- 
čio, minučių iki persėdimo iš laivo į mažas valteles atviroje jūroje. 

Bangos laižė laivo priekį ir sūria migla driekėsi iki pat laivagalio, kuriame 
stovėjau aš tamsiai mėlynomis kelnėmis ir striuke, dar vienas tamsus ryšulys 
ant tamsaus denio. | 

Žiūrėjau į žvaigždes, o laivas dūsaudamas ropštėsi per bangas, slysdamas 
tarp juodos nakties ir dar juodesnės jūros. 

Dauguma vandenynais plaukiojančių krovininių laivų virš vaterlinijos nu- 
dažyti balta, kremine ar gelsva spalva, kad ištikus nelaimei - jeigu sugestų 
sraigtas ar būtų pramuštas korpusas - juos iš toli pamatytų paieškos ir gelbėji- 
mo laivai ar lėktuvai. 

„Mitratta, Panamoje registruotas pakrančių laivybos penkiasdešimties 
tūkstančių tonų krovininės talpos laivas, nuo viršaus iki apačios buvo nudažy- 
tas tamsiai mėlyna spalva, o krovinį ir įrangą ant denio dengė tamsiai mėlynas 
brezentas. 

Kapitonas vairavo laivą prietaisų lentos šviesoje. Priekiniai signaliniai Ži- 
buriai tamsoje buvo panašūs į mažus padarėlius, pasineriančius į bangas ir vėl 
iškylančius. 

Vienas prie kito it krovinių ryšuliai glaudėsi pavidalai, beje, mes ir buvome 
krovinys. Slapta gabenami žmonės kartu gabenasi svajones. Ant denio dažnai 
buvo girdėti šnibždantis, bet žodžių suprasti negalėjai - kuždesys buvo tylesnis 
už bangų mūšą. Karo aukos išmoksta tylos meno. 

Staiga man prireikė draugijos. Svirduliuodamas nuėjau deniu prie pirmo 
iš kelių būrelių. Nusišypsojau jiems: dantys tamsoje. Jie irgi nusišypsojo man: 
dantys tamsoje. 


322 


Atsisėdau šalia. Jie vėl ėmė kuždėtis. 

Kalbėjo tamiliškai. Nesupratau nė žodžio, bet tai netrukdė. Balsai burbulia- 
vo čiurleno aplink mane, švelnūs melodingi garsai it šešėliai varvėjo ant dažyto 
plieninio denio. 

Prie manęs prisiartino ir šalia atsitūpė Mahmūdas, pramintas Mahmū, 
mano ryšininkas laive. 

- Jaunimo karas, - tarė jis tyliai, žiūrėdamas į tamilų veidus netoliese. - Ta- 
milų valstybė Šri Lankoje - sena idėja, bet dėl jos miršta jauni. Dabar gali eiti 
su manimiė 

— Žinoma. 

Nuėjau paskui jį į jutą. 

- Jie tavimi nepasitiki, - tarė jis pridegdamas dvi cigaretes ir duodamas vie- 
ną man. - Neįsižeisk. Jie nežino, kas tu ar kodėl esi čia. Jų padėtis bloga ir gali 
tik blogėti, todėl įtarimą kelia visi, net draugas. 

— Tu plauki šiuo laivu į kiekvieną reisą? 

- Taip. Iškrauname teisėtą krovinį, o paskui aš plaukiu atgal į Madrasą. 

— Nenorėčiau to imtis kiekvieną mėnesį. Sargybiniai laivai praplaukė visai 
netoli, o jie turi dideles patrankas. 

Jis tyliai nusijuokė: 

- Tu ką nors žinai apie tamilus musulmonus Šri Lankoje? 

- Nedaug. 

- Pogromai, - tarė jis. - Paieškok straipsnių ir paskaityk. 

Jis nusijuokė, bet tai buvo tik kitokia liūdesio raiška. Atsitiesė. 

— Auksas ir pasai, kuriuos veži, padės, - tarė jis. - Reikia išpirkti žmones iš 
kalėjimo, o paskui išgabenti iš Šri Lankos, kad jie papasakotų visam pasauliui 
apie mūsų padėtį. Svetimiems tai viso labo dar vienas pilietinis karas. Mums 
tai karas, kurį pradėjo kiti, bet kovoti tenka mums. Mums svarbi ne tautybė, o 
tikėjimas. 

Ir vėl tikėjimas. Aš verčiausi kontrabanda ne dėl tauraus ir kilnaus reikalo, o 
iš savanaudiškumo. Man buvo gėda galvoti apie tai stovint šalia žmogaus, kuris 
rizikuoja gyvybe dėl savo įsitikinimų. 

Aš vežiau šimtagraminius aukso luitus, išlydytus papuošalus, kuriuos San- 
džajaus kompanija pavogė arba atėmė. Jie jau buvo kruvini, kaip ir aš: nieko 
tauraus ir nieko kilnaus. 

Bet širdies gilumoje aš išsaugojau spalvotą tikėjimo šukelę. Šventa Mahmū 
misija man tebuvo darbas, tas tiesa, bet tas pats tamsus laivas nešė mus abu į tą 
patį tamsų karą. Man tai buvo vienišiaus karas dėl laisvės nuo banditų, kuriuos 
kadaise laikiau broliais. 

Tikėjimas yra bebaimis įsitikinimas, o laisvė - viena aukščiausių tikėjimo 
pakopų. Stovėdamas ant tvankaus denio, klausydamasis maldų arabiškai, hin- 
di, angliškai, sinhališkai ir tamiliškai po skaisčiomis kaip mažutės saulutės 
žvaigždėmis, deginančiomis akis, aš patikėjau išsivadavimu ir paprašiau Mah- 
mū ginklo. 

Jis pasikėlė nertinį ir parodė man už diržo užkištą pistoletą. „Browning HP“, 
tipinis Indijos kariuomenės karininkų ginklas. Bausmės už šių pistoletų parda- 
vimą buvo griežtos, todėl karininkai už juos lupo labai brangiai. 

Man patiko Mahmū, norėjau, kad šis tvirtas, sumanus trisdešimtmetis be- 
baimėmis akimis, sklandžiai kalbantis šešiomis kalbomis, drauge su manimi 
vyktų į Šri Lanką. Mahmū ginklas man nepatiko. 

— Kas čia per ginklas? 

- Šiek tiek... krinta į akis. Aš tau jį duosiu, - atsiliepė jis ir apsidairęs įbruko 
man ginklą ir dėtuvę. 

- Šiek tiek? Kaip seržantas rikiuotėje. 

Patikrinau pistoletą ir pakėliau saugiklį. 

- Jei šiame kare būsi sučiuptas, - paaiškino jis, - tai geriausia su šituo. Bet 
koks kitas pistoletas - ir tave ilgai kankins, kol pribaigs, o paskui išmes iš sraig- 
tasparnio į jūrą, beje, maždaug čia. 

— Bet šis pistoletas? 

- Šis pistoletas teikia galimybę. Indijos kariuomenė kontroliuoja salą, bet 
dabar visur pilna samdinių. JAV, Izraelio, Pietų Afrikos Respublikos piliečių, 
ir visi dirba kontržvalgybos Tyrimų ir analizės skyriui. Jei tave su šituo gin- 
klu nutvers indų kareiviai, pamėgink apsimesti specialiųjų tarnybų agentu. Be 
abejo, vis tiek gali prikaisti kailį, bet nebūtum pirmas išlindęs sausas. Čia juk 
laukiniai Rytai. 

— Vadinasi, aš apsirūpinu dideliausiu pistoletu, kad jis visiems kristų į akis, 
tada užkalbu dantį, girdi, dirbu jiems, o paskui iš tikrųjų imu dirbti jiems, jei 
lieku gyvas? 

— Taip būna, - gūžtelėjo pečiais Mahmū. - Tiesą sakant, dažnai. 

- Duok man mažą ginklą, Mahmū. Juk ne gnu medžioti einu. Noriu tik su- 
kelti triukšmą, kad spėčiau pabėgti. Jei mane sugaus, išmesiu pistoletą ir nieko 
neprisipažinsiu. Geriau jau taip, negu jiems dirbti. 

— Mažas ginklas... - mąsliai ištarė jis. - Visada sakau, jei priešininką gali 
nužudyti tik šaudamas į akį, tavo ginklas per mažas. 

— Mažas ginklas? - sušnarpštė jis. - Su mažu ginklu tik tiesiai į akį, brolau, 
antraip iš jo naudos kaip iš Žvyro. 

— Negali būti. 

- Gali. Būna. Dažnai. 

- Tai tu turi mažą ginklą ar ne? 

— Turiu, - mąsliai ištarė Mahmū. - Pasiruošęs mainams? 

- Parodyk. 

Iš striukės kišenių jis ištraukė dėžutę šovinių ir 22-0 kalibro automatinį pis- 
toletą. Tokiam ginklui tinkamiausia vieta rankinuke prie lūpdažio, kvepalų ir 
kredito kortelės: mergiškas pistoletas. 

— Imu. 

Mudu apsikeitėme pistoletais. Patikrinau savąjį ir įsikišau į striukės kišenę. 

- Apvyniok polietilenu, - patarė Mahmū, kišdamas „Browning HP“ už kel- 
nių juosmens. - Ir apklijuok lipniąja juosta. 

- Jei įkrisčiau į vandenį? 

— Taip būna. 

- Tikrai? 

— Tiesą sakant, dažnai. Gal tu pirmą kartą veži kontrabandą? 

Aš kontrabanda gabendavau pasus ir auksą į devynias valstybes, bet visada 
„Czechoslovakian Airways“ lėktuvais. Šiai komunistinei oro bendrovei vienin- 
telei Bombėjuje už bilietus galėjai mokėti rupijomis, o rūpėjo jai tik ginklai, 
juos neštis į lėktuvą buvo draudžiama. Visas kitas tranzito keleivių bagažas, 
nuo aukso luitų iki ryšulėlių pinigų, domino tik pačius tranzito keleivius. O 
kadangi į komunistinę Čekoslovakiją „Czechoslovakian Airways“ lėktuvais 
skrisdavo tik čekai ir slovakai, jiems svetimas bagažas buvo nė motais. 

- Aš skraidau. Pirmyn ir atgal apsisukdavau per septyniasdešimt dvi valan- 
das. Laivais neplaukiau. 

— Nemėgsti laivų? 

- Aš nemėgstu valdžios, nei sausumoje, nei jūroje. 

— Valdžios? 

— Valdžios. Absoliučios valdžios. Jūros įstatymo. 

- Turi omeny kapitoną? 

- Kapitoną. Turbūt paskutinis iš tikrųjų laisvas laivas buvo „Bounty“. 

Nuo pakų su kroviniu, pritvirtintų prie denio, atsklido slopus kuždesys. 
Žmonės stojosi. Pamatėme tarp šešėlių kekių slankiojant figūras. 

— Ką jie daro? 

— Dalija cianido kapsules tiems, kurie nori. 

- Žmonės žudosi? 

- Tiesą sakant, daugelis. 

- Žinai, Mahmū, nuotaikos pataisyti tu visiškai nemoki. 

— Tau paimti kapsulę, kol nesibaigė? 

- Supranti, ką turiu omeny? 

— Tai paimti ar ne? 

— Ačiū, nereikia, aš linkęs grumtis iki galo. 

Sumaištis ant denio didėjo. Prie kairiojo borto nužingsniavo pirmasis ka- 
pitono padėjėjas su keliais jūrininkais filipiniečiais. Jie nutraukė brezentą nuo 
ritinių virvinių kopėčių ir nuleido jas per bortą. 

- Lipk žemyn, susirink daiktus, - tarė Mahmū. - Palauksiu tavęs prie ko- 
pėčių. 

Palei palyginti tuščią dešinįjį bortą prasibroviau prie savo gulto įgulos ka- 
jutėje. 

Įvyniojau mažiuką pistoletą ir dėžutę šovinių į plastikinius maišelius, apkli- 
javau lipniąja juosta ir įsikišau į kuprinę. Nusitraukiau striukę ir nertinį, apsi- 
vilkau sunkią liemenę ir vėl apsirengiau. 

Liemenėje buvo paslėpta dvidešimt kilogramų aukso ir dvidešimt aštuoni 
tušti pasai. Vargais negalais užsisegiau striukės užtrauktuką ir ėmiau vaikščioti 
po kajutę, pratindamasis prie didesnio svorio. 

Ant lovos gulėjo atversta užrašų knygelė. Bandžiau parašyti apsakymą. Temą 
pasirinkau sunkią: apsakymas turėjo būti apie gerus laimingus žmones gerame 
laimingame pasaulyje, darančius gerus laimingus darbus. Man nesisekė. 

Sušlaviau užrašų knygelę, rašiklį ir visa kita nuo lovos į kuprinę ir nusigrę- 
žiau. Ištiesęs ranką prie elektros jungiklio, duryse įtaisytame veidrodyje išvy- 
dau savo veidą. 

Beatodairiška tiesa apie keliones į tolimas šalis, kurių kultūra labai skiriasi 
nuo tavo tėvynės, tokia: kartais tu tiesiog ritiesi it lošimo kauliukas, mestas 
lemties, kelionės vadovės, kuri bet kada gali palikti keliautoją pažinimo ir mei- 
lės labirinte arba ilgame pavojingų nuotykių tunelyje. Ir kiekvienam keliauto- 
jui žinomos šios akimirkos su veidrodžiu, paskutinis ilgas žvilgsnis į save prieš: 
„Ką gi, imkimės darbo.“ 

Išjungiau šviesą ir grįžau ant denio. 

Prie kopėčių rikiavosi žmonės. Kapitono padėjėjas pašnibždomis davė ko- 
mandą, ir kontrabandiniai žmonės ėmė lipti iš laivo. 

Šliurinau įkandin, paskutinis eilėje. Jūrininkas dalijo gelbėjimosi liemenes 
ir padėjo jas apsivilkti ir prisitaikyti. 

Šalia jo stovėjo Mahmū. 

— Mano irgi paimk, - tarė jis man, sulaukęs, kol jūrininkas apvilks man 
liemenę. 

Mūsų akys susitiko. Jis žinojo, kad jūroje su dvidešimčia kilogramų aukso 
viena liemenė manęs virš vandens neišlaikys. 

Jūrininkas padavė man antrą liemenę, paskui mažą metalinį daiktelį ir pa- 
ragino eiti į priekį. 

— Kas čia? - paklausiau Mahmū, stabtelėjęs atokiau nuo turėklų, kur būria- 
vosi žmonės. 

- Tarškutis, - atsakė jis. 

Vaikiškas žaislas iš dviejų skardinių plokštelių, kurios paspaustos sutarška. 
Paspaudžiau. 

Tarkšt tarkšt. 

- Jei atsidursi vandenyje, - patarė Mahmū, - lik, kur esi, neatsiskirk nuo 
kitų. 

— Nuo kitų? 

- Valtis grįš, - paaiškino jis, - o laivas plauks ratu tarškučio garso atstumu, 
kol įsitikinsime, kad viskas gerai. 

— Tarškučio garso? 

- Kai ką nors pamatysi ar išgirsi, duok ženklą tarškučiu, kad žinotume, kur 
esi. Dauguma žmonių laiko tarškutį dantyse, štai šitaip, kad nepamestų. 

Jis paėmė mano tarškutį ir sukando kraštą dantimis. Mano tarškutis buvo 
rausvo laumžirgio pavidalo. Mahmū žiūrėjo į mane su rausvu laumžirgiu bur- 
noje ir siuntė į jūrą. 

- Čia iš filmo, - tarė jis grąžindamas tarškutį. - Rodos, jis vadinasi „Ilgiau- 
sias karas“. 

— „Ilgiausia diena“. 

— Aha, šitas. Matei? 

— Taip. O tu? 

- Ne. Kodėl klausi? 

— Manau, turėtum pamatyti. Ačiū už viską, Mahmū. Malonu buvo plaukti 
su tavimi, nors aš nemėgstu laivų. 

- Man irgi. Jei sutiksi trisdešimtmetę kokio metro šešiasdešimt penkių cen- 
timetrų ūgio storulę su mėlynu kaip dangus hidžabu, nerodyk jai mažojo pis- 
toleto. 

- Tu jį iš jos pavogei? 

— Galima sakyti. 

- Ji priešas ar draugas? 

- Koks skirtumas? 

— Po velnių, didelis. 

— Ir tas, ir tas. Ji mano žmona. 


327 


— Tavo žmona? 

— Aha. 

— Ir tu ją myli? 

— Beprotiškai. 

- Ir... jei ji pamatys pistoletą... ji gali... 

— Tave nušauti, - pasakė jis. - Taip būna. Tiesą sakant, dažnai. Kartą ji šovė 
į mane. Mano žmona - kovotoja. 

— Aišku, pakartosiu. Apkūni trisdešimtmetė, metro šešiasdešimt penkių, 
mėlynas hidžabas. Teisingai? 

- Teisingai. Tiesą sakant, toks jos vardas. Pogrindininkės slapyvardis. 

— Ką? 

— Mėlynasis Hidžabas. Tokia slapyvardė. 

— Ji vadinama Mėlynuoju Hidžabu? 

— Aha. 

- Aišku. Ačiū, kad perspėjai. 

— Nėra už ką, - nusišypsojo jis. - Aš visus perspėju. Ji pavojinga, todėl myliu 
ją labiau už gyvybę. 

— Taip ir maniau. 

- Ir pakeliui į krantą prisimink dar vieną taisyklę: jei kas nors bandys užimti 
tavo vietą valtyje, išmesk jį už borto. 

— Taip būna? 

— Tiesą sakant, dažnai. 

— Ei, tu! - sukriokė pirmasis kapitono padėjėjas, besdamas į mane pirštu. 

Priėjau prie turėklo, persiritau per jį ir ėmiau leistis virvinėmis kopėčio- 
mis. 

Buvo daug sunkiau, negu maniau. Kopėčios tabalavo ir sukinėjosi virš van- 
dens, teko iš paskutiniųjų kabintis į virves ir lenteles. Paskui kopėčios trenkėsi 
į nelankstų korpuso plieną ir nubrozdino pirštus. 

Pasiekiau paskutines kopėčių pakopas. Trys mažutės valtys priminė žuveles 
locmanus, o krovininis laivas - ryklį. 

Tai buvo plokščiadugnės žvejų valtys, panašios į gelbėjimosi valtis ant laivo 
denio, tik didesnės ir su varikliais. Mes tebebuvome atviroje jūroje. Valtis, į kurią 
lipau, jau buvo perpildyta ir pasitikėjimo nekėlė. Žengiau paskutinius žingsnius, 
ir Mane nuramino Žuvų kvapas, kurio valtis buvo kiaurai prisigėrusi. 

„Žvejai, - pamaniau. - Žvejai jūrą pažįsta.“ 

Draugiškos rankos stumtelėjo mane į laivagalį. Žengiau per kojas ir ryšuliu- 
kus. Draugiškos rankos rodė kelią kitiems. Įgula skirstė svorį. 

Suskaičiavau dvidešimt tris žmones. Laivo įgula pamojo, kad kelias laisvas, 

ir įkėlė virvines kopėčias. Mūsų vairininkas atsistūmė nuo laivo ir išplaukė į 
atvirą jūrą. Garsui nelaidžiame korpuse slopiai ūžė variklis. 

Tarkšt tarkšt. 

Tamsoje mums davė ženklą gretima valtis. Tarkšt tarkšt. Visi atsisakome. 
Tarkšt tarkšt, atsiliepė kažkas. Tarkšt tarkšt. 

— Žinai, koks skirtumas tarp karo ir taikos? — sušnibždėjo greta sėdintis 
vyras su šypsena balse. 

— Spėju, tu man dabar paaiškinsi, - irgi pašnibždomis atsakiau. 

— Taikos metu paaukoji dvidešimt, kad išgelbėtum vieną. Karo metu paau- 
koji vieną, kad išgelbėtum dvidešimt. 

— Sklandžiai pasakyta, - nusišypsojau. 

— Nesutinki? 

— Aukojama ne dėl skaičiaus. Aukojama dėl meilės ir tėvynės. 

— Šiame kare aukų skaičius toks didelis, kad tapo svarbus. 

— Tu kalbėjai apie karą ir taiką. 

— Tai kas? 

— Karas kruvinas iš išorės. Taika kruvina iš vidaus, taip ir turi būti. Mano 
nuomone, skirtumas toks. Karas griauna, o taika atstato. 

Jis tyliai nusijuokė sučiauptomis lūpomis. 

- Aš tavo vedlys, - tarė jis. 

- Tikrai? 

- Atplaukiau šia valtimi. Pasirūpinsiu, kad nuvyktum ten, kur reikia. 

Jis buvo šiek tiek jaunesnis už mane, žemas ir liesas, su šelmiška šypsena, 
kuri viliojo ir erzino. 

- Malonu susipažinti. Krantas toli? 

— Nelabai. 

Jis padavė man plastikinį ąsotį ir pradėjo semti vandenį, nes į valtį kartais 
siūbtelėdavo vilnys. Aš jam padėjau. Visi negilios valties keleiviai sėmė. Vairi- 
ninkas tyliai nusijuokė. 

Tarkšt tarkšt. 

Po mumis neramiai vartėsi mieganti jūra. Sūdydamas mus vanduo liejosi į 
valtį. Tarkšt tarkšt. 

Išvydę krantą, šokome iš valties ir iki pusės vandenyje nubridome į paplū- 
dimį. Valtys ėmė tolti. 

Bėgome medžių link. Prie guoto atsisukau ir pažvelgiau į jūrą. Keletas at- 
silikusių vyrų ir moterų vis dar lėkė per paplūdimį, keldami smėlio sūkurius 
ir raibulius: saulėtą dieną tai būtų atrodę kaip pramoga, galbūt lenktynės, bet 
naktį buvo baisu. 

Laivo nė ženklo; šviečia tik žvaigždės. 

Man iš po medžių pamojavo vedlys. Pasivijau j jį, ir mes nėrėme į džiungles. 
Po valandėlės jis stabtelėjo ir įsiklausė. 

— Kuo tu vardu? - pašnibždomis paklausiau, kai įsitikinome, kad mūsų nie- 
kas neseka. 

- Jokių vardų, brolau, - atsiliepė jis. - Kuo mažiau žinai, tuo geriau. Saldi 
tiesa, plėšiama iš tavęs per prievartą, virsta karčia. Eime? 

- Eime. 

— Greitkelyje į pietus laukia sunkvežimis, bet jis ilgai nelauks. Valtys šiek 
tiek nukrypo nuo kurso, eiti dar toli, o laiko nedaug. 

Mes pasukome į krūmus ir po valandėlės žingsniavome per džiunglių ruo- 
žą palei pakrantę. Kartais tarp medžių šmėkštelėdavo tamsios bangos, bet ne- 
trukus jų mūšos nebesigirdėjo, ir net jūros kvapus nustelbė stipresni drėgnų 
džiunglių aromatai. 

Kartkartėm vedlys nerdavo į tvankų atžalyną, skirdamas lapus sulig dram- 
blio ausimis, ir po jais pasirodydavo siauras, beveik nematomas takas. 

Jis neieškojo kelio pagal žvaigždes: jų nematėme. Džiunglių žemėlapis jo 
galvoje buvo toks tikslus, kad jis nė karto nesulėtino žingsnio. 

Dukart pamečiau jį iš akių. Kaskart sustingdavau stengdamasis išgirsti 
žingsnius, bet abu kartus neišgirdau nieko. Staiga vedlys patapšnodavo man 
per petį, ir mes toliau žingsniuodavome per džiungles. 

Su kuprine ir kontrabandos pilna liemene nešiau trisdešimt penkis kilogra- 
mus. Bet trukdė ne svoris. Kad luitai po liemene neslidinėtų, standžiai priver- 
Žiau juos prie krūtinės ir liemens. Kvėpuoti pajėgiau tik vargais negalais. 

Pro lapuotus krūmus išlindome į greitkelį. 

— Maža laiko, - tarė vedlys dirstelėjęs į laikrodį. - Teks rizikuoti ir eiti keliu. 
Bus daug greičiau. Jei pamatysi šviesą, nerk į tankmę ir slėpkis. Aš atitrauksiu 
dėmesį. Tu liksi ir lauksi. Aišku? 

- Aha, - sušvokščiau. 

— Nori, kad panėšėčiau liemenę? 

- Ištversiu. 

— Duok bent kuprinę, - sušnibždėjo jis. 

Dėkingas nutraukiau nuo peties kuprinę, o jis užsikabino ją ant nugaros. 

— Dabar bėgam. 

Mes bėgome žvyruotu šalutiniu keliu tokioje tyloje, kad netikėtas žvėries ar 
paukščio cyptelėjimas apstulbindavo. Su kiekvienu įkvėpimu liemenė vis la- 
biau veržė krūtinę. 

„Iš tikrųjų, - kartą pasakė man ginklų kontrabandininkas iš Nigerijos, — 

kontrabandininkas slapta gabena tik save. Visa kita, ką jis neša, tik dingstis, 
supranti?“ Kai pasiekėme susitikimo vietą, dingstis buvo mane beveik pri- 
baigusi. 

— Atėjom, - tarė vedlys. 

- Ačiū Dievui, - sušvokščiau. - Negi čia niekas negirdėjo apie motociklus? 

- Atleisk, brolau, - nusišypsojo vedlys grąžindamas man kuprinę, - bet 
mes, rodos, spėjom. 

— Rodos? - žioptelėjau atsirėmęs rankomis į kelius. 

— Ginklą turi? - paklausė jis. 

- Žinoma. 

- Išsitrauk jį. Tučtuojau. 

Aš išvyniojau pistoletą, o jis patikrino ir iš naujo užtaisė savo dešimtšūvį. 
Paskui pamatė mano 22-o kalibro moterišką pistoletą. 

- Jei sutiksi storulę mėlynu kaip dangus hidžabu... 

- Žinau. Negalima jai rodyti pistoleto. 

- Po perkūnais, brolau, - išsišiepė jis. - Mėgsti pavojus. 

— Kodėl man atrodo, kad Mėlynasis Hidžabas daro neišdildomą įspūdį... 

- Ji šaunuolė. Patikima kovotoja, - nusijuokė jis. - Bet pistoleto jai nero- 
dyk. 

Jis vėl dirstelėjo į laikrodį ir įsistebeilijo į kelią prarijusią bežvaigždę tamsą. 

- Jei pietūs tenai, tau irgi į tą pusę, - tarė jis vėl žvilgtelėjęs į laikrodį. - Trauk 
tiesiai į pietus. Šis kelias veda į Trinkomalį. Kur įmanoma, tūnok džiunglėse. 
Nuvykęs į vietą, drožk tiesiai į „Kastlrėjaus“ viešbutį. Tau užsakytas numeris 
dviem savaitėms. Tave susiras. 

— O tu čia mane palieki? 

— Aha. Daugiau mes nesusitiksime, - ir kažką neaiškiai sumurmėjo. 

— Ką4 

— Deimantas į perlą, - tarė jis. 

Laukiau. 

- Mums, tamilams, čia ne vieta. Mes palikome deimantą, motiną Indiją, dėl 
perlo. Ir nesvarbu, ką darysime, nesvarbu, kiek mūsų žus, viskas veltui, nes mes 
iškeitėme deimantą į perlą. 

— Tai kodėl vis dar kovojate? 

- Tu nedaug žinai apie mus, tamilus, tiesa? Palauk! Girdėjai? 

Valandėlę mudu klausėmės tamsos. Netoliese atžalynu nuskuodė kažkoks 
žvėriukas, sušnarėjo užkliudyti lapai, ir džiunglės vėl nutilo. 

— Aš kovoju su kariuomene, kuri mane parengė, - tyliai pasakė jis, žiūrėda- 
mas į šiaurę. 

- Indijos kariuomene? 

Tuo metu Šri Lankoje buvo daugiausia Indijos taikos palaikymo pajėgų karių. 

— Su Tyrimų ir analizės skyriumi, - atsakė jis. - Jie mus išmokė visko. Bom- 
bos, ginklai, taktinė koordinacija, viskas. 

Indijos kontržvalgybai priklausantis Tyrimų ir analizės skyrius visam kraš- 
tui kėlė baimę. Specialiųjų tarnybų agentai buvo puikiai parengti ir laikėsi tai- 
syklės „Tikslas pateisina priemones“, todėl ten, kur jie praeidavo, likdavo daug 
klausimų ir mažai atsakymų. 

Indijos specialiosios tarnybos duomenis gaudavo iš įvairių šaltinių, tarp jų 
ir iš nusikaltėlių. Kiekviena mafijos gauja Bombėjuje turėjo tokių pažįstamų 
agentų, ir slaptų, ir ne, ir nė viena nesiryžo jiems priešintis. 

— O dabar jie kariauja su mumis, - liūdnai atsiduso mano vedlys. - Deiman- 
tas traiško perlą. 

Mes išgirdome, kaip tolumoje tyliai cypia stabdžiai, ir atsitūpėme krūmuose 
stebeilydami į kelio tunelį. Paskui išgirdome su niekuo nesupainiojamą lėtai į 
kalvą kylančio sunkvežimio variklio kriokimą ir kosėjimą. 

Pasirodęs aukštas svyruojantis sunkvežimis važiavo nuokalnėn link mūsų. 

— Mūsiškis? 

— Mūsiškis, - išsišiepė jis termpdamasis mane iš paskos. 

Mes nuėjome į kelkraštį, ir jis davė ženklą melsvai šviečiančiu žibintuvėliu. 
Stabdžiai sucypė, sunkvežimis sugergždęs sustojo, variklis burzgė. 

Prisiartinę pamatėme, kad paskui sunkvežimį važiuoja džipas su išjungtais 
žibintais. Jis irgi sustojo. 

Vedlys palydėjo mane prie džipo. Dirstelėjau į sunkvežimio galą ir išvydau 
kokius penkiolika žmonių, sėdinčių ant medvilnės ryšulių. 

— Važiuosi džipu, - tarė vedlys. - Tu juk žurnalistas. Negali keliauti su pras- 
čiokais. 

Pagal dokumentus buvau Džeimsas Deivisas, kanadietis, „Reuters“ naujie- 
nų agentūros neetatinis korespondentas. Mano pasas ir akreditacija buvo ne- 
priekaištingi: juos pasidariau pats. 

Paspaudėme vienas kitam ranką, suprasdami, kad turbūt niekada nebesusi- 
tiksime ir kad vienas ar abu veikiausiai mirs dar šiais metais. 

Jis pasilenkė prie manęs: 

— Neužmiršk, įsiregistruok „Kastlrėjuje“ ir tūnok, per keturiasdešimt aštuo- 
nias valandas su tavimi susisieks. Sėkmės. Tesaugo tave motina Durga. 

— Tave irgi. 

Jis atsitraukė, užsiropštė ant sunkvežimio užpakalinio borto, paskui — ant 
medvilnės pako. Pamojavo man ir nusišypsojo. 

Valandėlę atrodė lygiai taip, kaip maišų sostas dviratininkų žudikų kieme, 
bet vietoj samdomų žudikų čia sėdėjo karo šmėklos. 

Atsisėdau džipe į keleivio vietą ir padaviau ranką vairuotojui ir dviem jau- 
niems vyrams, sėdintiems ant užpakalinės sėdynės. 

Sunkvežimis pajudėjo, džipas nuvažiavo įkandin. Mano vedlio veidas kybo- 
jo siūbuojančioje tamsoje, o akys buvo įsmeigtos į mane. Sunkvežimis važiavo 
į pietus. 

Tie, kas bjaurisi nusikaltimais, kaip aš, dažnai svarsto, kodėl žmonės daro 
nusikaltimus, kaip aš. 

Viena didžiųjų tiesų tokia: kreivą kelią eiti lengviau, kol jis suyra, gniuždo- 
mas troškimų. Viena mažųjų tiesų tokia: kai ant kortos pastatyta gyvybė ir lais- 
vė, žmonės, kuriuos sutinki, dažnai ypatingi. Kitaip susiklosčius aplinkybėms, 
jie būtų pramonės magnatai ar karvedžiai. 

Slapstydamiesi džiunglėse jie tampa draugais, nes draugas yra kiekvienas, 
pasiryžęs mirti šalia tavęs. O žmonių, kurie pasiryžę mirti šalia tavęs, net neži- 
nodami, kas tu, labai nedaug, nebent turėtum pažįstamų policininkų, kareivių 
ar nusikaltėlių. 

Sunkvežimis įsuko į šalutinį kelią. Virš mano vedlio veido susiliejo tamsa. 
Daugiau niekada jo nemačiau ir nieko apie jį negirdėjau. 

Mes važiavome dvidešimt minučių, paskui vairuotojas proskynoje prie ke- 
lio sustabdė džipą. 

- Paruoškite pasą ir dokumentus. Teks važiuoti per kelis kontrolės postus. 
Kartais juose būna sargybinių, kartais ne. Kurį laiką čia buvo ramu. Apsivilki- 
te, - jis padavė man tamsiai mėlyną neperšaunamą liemenę su žodžiu SPAU- 
DA ant krūtinės. Vairuotojas ir abu vyrai ant užpakalinės sėdynės irgi apsivilko 
neperšaunamas liemenes, o ant priekinio stiklo atsirado baltas kvadratas su 
tuo pačiu užrašu. 

Mes važiavome pro pavienes trobeles ir lūšnas, paskui - pro pirmus didelius 
namus. Horizonte vos už dešimties kilometrų it miško gaisras sutvisko miesto 
žiburiai. 

Mes pravažiavome tris kontrolės postus be sargybinių, kaskart iš pradžių 
vos slinkdavome, o paskui staiga padidindavome greitį. Aplenkę miestą, po va- 
landos atsidūrėme pakrantės priemiestyje Ors Hile, kur stovėjo „Kastlrėjaus“ 
viešbutis. 

- Velniškai pasisekė, - tarė vairuotojas, sustabdęs džipą prie viešbučio. — 
Šivakar Indijos karių linksminti atvyko Bolivudo aktorė. Jie negalėjo praleisti 
tokios progos. 

- Ačiū už pagalbą. 

— Nėra už ką, - nusišypsojo jis. - Tepadeda tau Dievas, drauge. 

— Ir tau. | 

Džipas atbulas išvažiavo į gatvę ir nudūmė. Vietos ryšininkai buvo musul- 
monas, hinduistas ir krikščionis, ir visi vartojo žodį „draugas“. Mano ryšinin- 
kai visada būdavo juodosios rinkos vertelgos ir didelio pasitikėjimo nekeldavo. 
Draugai - šis tas naujo. Spėliojau, kuo dar mane nustebins Sandžajus. Užsika- 
binau ant peties kuprinę ir pažvelgiau į „Kastlrėjaus“ viešbučio fasadą dvišlai- 
čiu stogu: baltas kolonijinio stiliaus namas, tokius baltieji kolonizatoriai staty- 
dindavosi visur, kur tik galėdavo prisigrobti aukso. Auksas man prie krūtinės 
priveržtoje liemenėje grįžo namo į vieną iš kolonijų, ir aš nekantravau kuo 
greičiau jo atsikratyti. 

Stabtelėjau ir patikrinau, ar esu apsipratęs su naujuoju vardu ir akcentu. 
Kontrabandininkui reikia šiek tiek laiko įsigyventi į naująjį vaidmenį. Man, 
bėgliui, už kurio galvą pažadėtas atlygis, teko išmokti įvairių akcentų ir tobu- 
linti juos, kai tik pasitaikydavo proga. 

Aš esu Džeimsas Deivisas. Mano vardas - Džeimsas Deivisas. Gal ne. Aš esu 
Džimas Deivisas. Vaikystėje turbūt Džimis? Džimas Deivisas, malonu susipa- 
žinti. Prašom mane vadinti Džimu. 

Radęs netikrą vardą, kuriuo galiu pasitikėti, aš rasdavau ir būdą prisitaikyti 
prie naujo gyvenimo, nors ir neilgalaikio. Mano vedliui, mano ryšininkui, ku- 
ris kaip šešėlis nuvažiavo sunkvežimio gale, šį klausimą supaprastino karas - 
žmonėms, kurių nemylėjo ar kuriais nepasitikėjo, jis buvo bevardis. 

Užlipau granitiniais laiptais, aptaisytais plytelėmis, kirtau medinę verandą 
ir pasibeldžiau į didžiųjų durų stiklą su filigrano raštais. Po valandėlės duris 
pravėrė naktinis portjė. 

— Deivisas, - tariau, lengvai perėjęs prie kanadietiško akcento. - Džimas 
Deivisas. Man užsakytas numeris. 

Jis mostu pakvietė mane įeiti, rūpestingai užrakino duris, nuvedė prie iš- 
ankstinių užsakymų stalo ir kruopščiai įrašė mano paso duomenis į registraci- 
jos žurnalą didumo sulig puse biliardo stalo. Tai truko ilgai. 

— Virtuvė uždaryta, pone, - pagaliau ištarė portjė, versdamas žurnalo lapus 
po vieną, it klotų lovą. - Šiuo metu gyventojų nedaug, sezonas prasidės po 
trijų mėnesių. Bet galiu pasiūlyti šaltų užkandžių ir sumaišyti puikų kokteilį, 
jei norite. Firminį. 

Jis perėjo erdvų viešbučio vestibiulį ir uždegė lempą prie patogios drobe 
aptrauktos sofos. Kaipmat grįžo ir atidarė duris į vonios kambarį. Įjungė šviesą 
ir nukabino rankšluostį. 

— Nenorėtumėte išsimaudyti po kelionės, pone? - pasiūlė. 

Buvau alkanas ir ištroškęs. Bent pusvalandį nenorėjau laužyti galvos, kaip 
viešbučio kambaryje paslėpti savo auksinę liemenę. Kol aš ją vilkiu, jai niekas 
negresia. 

Paėmiau rankšluostį, nusiprausiau veidą, nusiploviau rankas ir atsisėdau 
ant sofos, kur jis man jau buvo padengęs staliuką. 

— Jums leidus, sutaisiau jums gėrimą, pone, - tarė statydamas priešais aukš- 
tą stiklinę. - Su kokosais, šviežiomis žaliųjų citrinų sultimis, trupučiu imbiero, 
juodojo šokolado dribsniais ir dar keletu slaptų sudedamųjų dalių. Jei jums 
nepatiks, atnešiu, kokio panorėsite. 

- Kol kas esu visiškai patenkintas jūsų pasirinkimu... gal galiu sužinoti jūsų 
vardą? 

— Ankitas, pone, - atsakė jis. - Mano vardas - Ankitas. 

— Gražus vardas. „Tobulas“. O mano vardas - Džimas. 

- Jūs žinote indiškų vardų reikšmes, pone? 

- Žinau, Ankitai. Iš kur tu? 

- Iš Bombėjaus, - atsakė jis dėdamas prieš mane padėklą su sumuštiniais. - 
Kaip ir jūs. 

Jis buvo arba ryšininkas viešbutyje, arba priešas. Vyliausi, kad ryšininkas. 
Sumuštiniai labai magino. 

— Gal prisėstumėt? 

- Negaliu, - tyliai atsakė jis. - Atrodys nei šiaip, nei taip, jei kas nors užeis. 
Bet vis tiek ačiū. Kaip sekėsi? 

Iš tikrųjų jis klausė: „Ar tavęs niekas neseka? Geras klausimas. 

- Puikiai, - atsakiau jau be kanadietiško akcento. - Pravažiavome pro tuš- 
čius kontrolės punktus. Pasisekė. Į miestą karių linksminti atvažiavo kino 
žvaigždė. 

Portjė nurimo ir net atsirėmė į krėslo atlošą. 

Jis buvo truputį aukštesnis už mane, liesas, kokių keturiasdešimt penkerių 
metų, vešliais žilais plaukais, įžvalgiomis akimis ir sportiškas. Spėjau, kad ra- 
mūs grakštūs judesiai rodo, jog jis boksavosi ar mokėsi kovos menų. 

- Papjausčiau vegetariškų ir nevegetariškų, - tarė jis mostelėdamas į padėk- 
lą su sumuštiniais. 

- Dabar galėčiau sušveisti servetėlę. Neprieštarausite, jei imsiu valgyti? 

- Valgykit, valgykit, - pasakė jis hindi. - Jūs prisikimšite pilvą, o aš jums 
prikimšiu galvą, taip sakant. 

Suvalgiau viską. Kokteilis irgi buvo skanus. Mano ryšininkas, Ankitas, hin- 
duistas iš Bombėjaus, budistų, musulmonų ir kitų hinduistų kare buvo svetin- 

gas šeimininkas ir vertingų Žinių šaltinis. Kol valgiau, jis vardijo, ką privalau 
padaryti per tas dvi tris dienas, kol apsimetinėsiu žurnalistu. 

— Svarbiausia - kasdien iki vidurdienio prisistatyti į kontrolės punktą žy- 
mos pase, - baigė aiškinti jis. - Tai privaloma. Jei būsite čia kelias dienas ir bent 
vieną dieną nepasižymėsite, jus suims. Ar jūs kada nors jautėtės nepageidau- 
jamas? 

— Pastaruoju metu ne. 

- Jei bent vieną dieną neužsiregistruosite ir būsite nutvertas, pasijusite, lyg 
pati visata jūsų nepageidautų. 

- Ačiū, Ankitai. Negi niekas šiame kare neturi humoro jausmo? Lyg pati 
visata manęs nepageidautų? Kokia slogi mintis, man žūtbūt reikia dar vieno 
firminio kokteilio, tučtuojau. 

— Tik neužmirškite prisistatyti į kontrolės punktą, - nusijuokė jis ir nuėjo 
prie baro. 

Prie baro jam teko eiti kelis kartus - kelis, po trečio kokteilio nebesuvokiau, 
nes paskui viskas ėmė kartotis, lyg žiūrėčiau į tą patį lapą, sūkuriuojantį upėje. 

Ne, neapsvaigau. Ankitas buvo puikus barmenas, iš tų, kurie tiksliai žino, 
kaip nenugirdyti kliento. Jo balsas buvo tylus, malonus ir kantrus, nors po ku- 
rio laiko aš nebesupratau, ką jis sako. Užmiršau užduotį ir Sandžajaus kompa- 
niją. 

Man bandė užmerkti akis begalinio didumo - negalėjau apglėbti - gėlių 
žiedai. Lėtai kritau, beveik besvoris plūduriavau lengvų kaip plunksnos vainik- 
lapių debesyje. 

Ankitas tebekalbėjo. 

Užsimerkiau. 

Baltos gėlės virto upe. Ji nešė mane į ramybės vietą tarp medžių, kur mane 
pasitiko iš džiaugsmo paklaikęs šuo ir letenomis įsirėmė į krūtinę. 

TRISDEŠIMT KETVIRTAS SKYRIUS 


— Deivisai! 

Šuo draskė ir kepšėjo letena sapno kraštą, mėgindamas neišleisti manęs iš 
tos šventos ramybės vietos. 

— Deivisai! 

Atsimerkiau. Pamačiau antklodę. Tebesėdėjau ten, kur užmigau, bet An- 
kitas pakišo man po galva pagalvę ir apklojo. Mano ranka striukės kišenėje 
gniaužė mažutį pistoletą. Giliai įkvėpiau ir supratau, kad auksinė liemenė vis 
dar ant manęs. 

Puiku. 

Prie manęs pasilenkė nepažįstamas žmogus. 

O tai jau nebe puiku. 

- Atšok, drauguži. 

- Taip, žinoma, - atsiliepė vyriškis, atsitiesė ir padavė ranką. - Aš Horstas. 

— Tu žadini visus, su kuriais nori susipažinti, Horstai? 

Jis nusijuokė. Garsiai. Per garsiai. 

- Gerai, Horstai, padaryk man paslaugą. Kol neišgersiu dviejų puodelių ka- 
vos, daugiau taip nesijuok. 

Jis vėl nusijuokė. Ir juokėsi ilgai. 

— Neprišilo, ką? 

Jis vėl nusijuokė. Paskui pasiūlė man puodelį karštos kavos. 

Kava buvo puiki. Negali nemėgti žmogaus, kuris tau atnešė geros stiprios 
kavos, juolab kai tu prieš keturias valandas nusilesei per trisdešimt minučių. 

Pažvelgiau į jį. 

Akių spalva saulės nublukintos mėlynės. Galva man pasirodė neįprastai di- 
delė. Pamaniau, kad regą paveikė Ankito kokteiliai su kokosais ir žaliosiomis 
citrinomis, bet atsistojau ir pamačiau, kad jo galva neįprastai didelė. 

— Nieko sau galvą turi, - tariau ir paspaudžiau jam ranką. - Kada nors žaidei 
regbį? 

— Ne, - nusijuokė jis. - Neįsivaizduoji, kaip sunku rasti tinkamą skrybėlę. 

— Taip, - sutikau. - Neįsivaizduoju. Ačiū už kavą. 

Ruošiausi eiti. Saulė dar nepatekėjo. Norėjau patekti į savo numerį, kol ne- 
išaušo, ir dar truputį pamiegoti. 

— Bet juk reikia į kontrolės punktą Žymos, - tarė jis. - Patikėk, auštant daug 
saugiau nei kitu dienos metu, ja. 

Tebevilkėjau neperšaunamą liemenę su užrašu SPAUDA. Jis kvietė mane 
kaip kolegą žurnalistą. Ką gi, registruotis teks, ir tai geriau daryti dviese. Mie- 
gas palauks. 

— Tu kur dirbi? - paklausiau. 

— „Der Spiegel“, - atsakė jis. - Neetatiniu. O tu? 

— Tu čia seniai? 

— Pakankamai, nes jau žinau, kada saugiausia užsiregistruoti kontrolės 
punkte. 

— Spėsiu nusiprausti? 

— Tik paskubėk. 

Užbėgau į savo numerį, nusirengiau, palindau po šaltu dušu ir po šešių mi- 
nučių buvau jau sausas ir apsivilkęs liemenę su auksu. 

Laiptais nusileidau bėgte, bet vestibiulis buvo tuščias. Aušo, ir pro langus 
liejosi tokia pat neryški šviesa kaip lempų vestibiulyje: šviesa be šešėlių. 

Tylą sudrumstė tylus šnaresys. Sodininkai jau dirbo. 

Apėjau ilgą plačią verandą su vaizdu į atvirą viešbutį supančios vejos žaizdą, 
kurią džiunglės be perstojo siekė užgydyti. 

Septyni tarnai darbavosi iš paskutiniųjų, kirsdami, kapodami ir purkšdami 
herbicidais atžalas: miestas kariauja su gamta. 

Valandėlę stebėjau juos, laukdamas Horsto. Girdėjau džiungles kalbant vėjo 
balsu. 

Duokit mums dvidešimt penkerius metus. Palikit šią vietą. Grįžkit po dvide- 
šimt penkerių metų. Pamatysit. Mes viską užgydysime. 

— Norėčiau turėti keletą tokių darbininkų, - tarė prie manęs priėjęs Hors- 
tas. - Meilužė turi ūkį Normandijoje. Žavinga vieta, bet reikia priežiūros. Pora 
šių vaikinų kaipmat viską sutvarkytų. 

— Tamilai, - tariau žiūrėdamas, kaip jie slenka per žolę, nutviekstą rasos 
karulių. - Tamilai kaip airiai. Jie visur. Rasi uoliai dirbančių tamilų ir Norman- 
dijoje, jei gerai paieškosi. 

- Iš kur žinai, kad jie tamilai? - įtariai paklausė Horstas. 

Atsisukau į jį. Man reikėjo dar vieno puodelio kavos. 

- Čia tik tamilai dirba juodus darbus, - atsakiau. 

— O, tada suprantama, - nusijuokė jis. 

Man nebuvo juokinga. Aš nesijuokiau. Jis irgi liovėsi juoktis ir paniuro. 

- Kokiai, sakei, agentūrai dirbi? 

— Aš nesakiau. 

— Oi, koks slapūnas. 

- Susišaudymai tik dėl akių. Tikrasis karas vyksta tarp mūsų, žurnalistų. 

— Apie ką tu kalbi? - sunerimo Horstas. - Aš tik paklausiau, kur tu dirbi, 
štai ir viskas. 

- Klausyk, jei aš susidraugausiu su tavimi ir ką nors sužinosiu, o paskui pa- 
aiškės, kad tu nušvilpei mano naujieną, teks tave susirasti ir duoti į kailį. Nieko 
gero. 

Jis prisimerkė. Paskui išplėtė akis: 

— „Reuters“! Tik jūs, „Reuters“ šikniai, tokie šykštuoliai. 

Man reikėjo dar vieno puodelio kavos. Man prie šalies atsirado Ankitas, 
nešinas maža taurele. 

— Prašom atleisti už įžūlumą, pone, pamaniau, kad jums reikia pasistiprin- 
ti, - tarė jis. - Kelias, kuriuo eisite šį rytą, nelengvas. 

Išgėriau taurelę: cheresas, ir velniškai geras. 

- Ankitai, - tariau, - mes ką tik susigiminiavome. 

- Puiku, pone, - santūriai atsakė Ankitas. 

- Klausyk, - kreipėsi į Ankitą Horstas, - gal gali sužinoti, ar kuris nors iš tų 
vaikinų turi leidimą dirbti užsienyje? 

Kilstelėjau ranką neleisdamas portjė atsakyti: 

— Tai ar mes išsiruošime, Horstai, kol lokiai nepabudo? 

- Lokiai? - pakartojo jis su ryškiu vokišku akcentu. — Lokių čia nėra, bet 
yra tigrų. Tamilų tigrų. Visiškai pamišę. Visi nešiojasi kapsules su cianidu, gyvi 
nepasiduoda. 

— Negali būti. 

— Rodos, jie nesupranta, kad dėl tokių savižudybių kita pusė tik dar ryžtin- 
giau siekia išvaryti juos iš šalies. 

— Tai eisime ar ne“ 

- Eisime, eisime. Netriesk. 

— Kąč 

— Netriesk, - irzliai pakartojo jis ir nužingsniavo per veją. 

- Neįsakinėk, - atsiliepiau eidamas paskui jį į gatvę. 

Karo veiksmai Trinkomalyje baigėsi, netvirtos paliaubos truko jau kelias 
savaites. „Der Spiegel“ darbuotojai vokiečiai grįžo namo. Austras Horstas, ne- 
etatinis korespondentas, pasiliko. 

Jis tikėjosi gauti naujų duomenų reportažui, kurį parengs vienas, nes kon- 
kurentų nebėra. Tiesą sakant, jis vylėsi, kad „Tamilų tigrai“ pradės puolimą 

šiame regione, o Horstas pirmas pamatys karą blukiomis mėlynomis akimis ir 
pirmas apie jį praneš. | 

Šis aukštas, tvirtas, išsilavinęs vaikinas, turintis meilužę, turbūt neblogą 
merginą, su ūkiu Normandijoje, svajojo, kad Šri Lankoje vėl prasidėtų karas. 
„Žurnalistika, - kartą pasakė Didjė Randžytui, žiniasklaidos magnatui, - vais- 
tas, kuris tampa liga.“ 

— Neturi fotoaparato? - paklausė Horstas po penkiolikos minučių pokalbio 
apie Horstą. 

- Žinau iš patirties, kad kontrolės postų sargybiniai alergiški svetimiems 
fotoaparatams. 

- Teisybė, - sutiko jis, - bet vakar ant kelio mačiau nukirstą galvą. Pirmą 
per mėnesį. 

— Tai kas? 

- Ir... jei šiandien pamatysime dar vieną... aš tau nuotraukų neduosiu. 

— Gerai. 

— Aš nekaltas, kad nepasiėmei fotoaparato. 

— Aišku. 

— Tiesiog perspėju, kad paskui neįsižeistum. 

— Man nereikia nukirstų galvų nuotraukų, Horstai. Net galvoti apie jas ne- 
noriu. Jei ant kelio pamatysime dar vieną nukirstą galvą, ji tavo. 

Už penkiasdešimties metrų ant kelio išvydome dar vieną nukirstą galvą. 

Iš pradžių pamaniau, kad tai kraupus pokštas, ant lazdos pamautas mo- 
liūgas. Bet po kelių žingsnių pamačiau, kad tai kokių šešiolikos septyniolikos 
metų vaikinuko galva, pasmeigta ant bambuko karties. Ši buvo įkalta į žemę 
taip, kad negyvėlio veidą matytų visi žmonės, einantys keliu. 

Akys buvo užmerktos. Burna plačiai pražiota. 

Horstas krapštėsi su fotoaparatu. 

— Ar nesakiau, - kartojo jis. - Ar nesakiau. 

Aš žingsniavau keliu toliau. 

— Kur eini? - sušuko jis. 

— Vykis. 

— Ne, ne! Vienam čia pavojinga. Todėl ir norėjau, kad eitume kartu. Lik su 
manimi. Tau pačiam bus saugiau. 

Ėjau toliau. 

— Dvi per dvi dienas! - tarė Horstas, man benutolstant. - Kažkas bus. Jau- 
čiu. Gerai, kad pasilikau. 

Jis spragsėjo fotoaparatu. 


Spragt spragt. Spragt spragt. 

Nužudyti žmogų - nusikaltimas, bet pamauti jo galvą ant kuolo - nuodėmė, 
o nuodėmę reikia išpirkti. Širdis liepė man grąžinti vaikinuko galvą jo tėvams, 
padėti jiems rasti lavoną, palaidoti, kaip pridera. Bet aš negalėjau klausyti šir- 
dies. Aš net negalėjau padėti negyvos jaunos galvos ant žemės, nors be galo 
norėjau. Vilkėjau liemenę, pilną aukso ir pasų, o mano paties pasas buvo toks 
pat netikras kaip žurnalisto akreditacija. Aš buvau užduotį atliekantis kontra- 
bandininkas ir privalėjau praeiti pro šalį. 

Vienišas kelyje sielvartavau dėl to vaikinuko, nesvarbu, kas jis buvo ir ką 
padarė. Ėjau tolyn, stengdamasis susigrąžinti ankstesnę rūstybę, išdildyti prisi- 
minimus apie šį vaizdą džiunglėse, kurias trumpą valandėlę tarp audrų siautė 
saulės šviesos aureolė. 

Atžalynas buvo tankus, krūmų ir žolių išpuoselėti medeliai aukšti ir tvirti, 
vieni man iki juosmens, kiti iki pečių. Paskutinio lietaus lašai nuo drebančių lapų 
varvėjo ant storų šaknų: maldininkai tepė kvapiaisiais aliejais medžių-šventųjų 
kojas, nes šie, pakėlę rankas-šakas ir milijonus plaštakų-lapų, išmeldė iš jūros liū- 
tį. „Jei nebūtų medžių, kurie melstų lietaus, tai niekada ir nelytų“, - kartą pasakė 
man Liza, su manimi bėgdama pasimėgauti šilta musonine liūtimi. 

Vėjai nuo jūros ramino audros išgąsdintus medžius. Siūbavo ir linko šakos, 
dangaus pakrantėje į taktą bangų mūšai virpėjo lapų putos. Tarp žalių sienų 
sklandė ir suko ratus paukščiai, tai išnykdami, tai vėl išnirdami, o ant šlapio 
kelio žėrėjo jų šešėliai. 

Gamta mane gydė, gamta visada gydo, jei jai leidžiame. Lioviausi sielvar- 
tauti dėl vaikinuko, pražuvusio pakelėje ir mano sieloje, ir lioviausi kartoti Žo- 
džius „nukirsta galva“. 

Iš šiaurės prie manęs artinosi automobilis, apdaužytas baltas sedanas su juo- 
da lipniąja juosta kryžmai užklijuotais priekiniais žibintais. Jį vairavo moteris. 
Stora. Žemutė. Trisdešimtmetė. Su mėlynu kaip dangus hidžabu. 

Ji sustojo šalia manęs ir atidarė langą. 

- Ką, šūdžiau, tu čia dabar dirbi? - piktai paklausė. 

— Aš... 

— Gali nesakyti. 

— Bet jūs ką tik paklausėt. 

— Lipk į mašiną. 

— Ojūs kas tokia? 

— Lipk į mašiną. 

Aš įlipau į mašiną. 

- Tu susimovei, - pasakė ji ir nužvelgė mane nuo galvos iki kojų niūriai ir 
niekinamai. 

— As salamu aleikum, - tariau aš. 

— Tu susimovei, - pakartojo ji. 

— As salamu aleikum, - tariau aš. 

- Va aleikum as salam, - atsakė ji piktai prisimerkusi. - Dinkim iš čia. 

Ji nuvažiavo, bet po valandėlės mes pamatėme Horstą, tebestovintį prie 
negyvėlio galvos ir tebesistengiantį padaryti tobulą nuotrauką. Ji norėjo va- 
žiuoti toliau, bet aš ją priverčiau sustoti už kokių dešimties metrų nuo žur- 
nalisto. 

— Jam kils klausimų, jei nei iš šio, nei iš to dingsiu. Palauk, aš su juo pasi- 
kalbėsiu. 

Išlipau iš mašinos ir nubėgau prie Horto. 

— Kas darosi? Kas ta moteris su tavimi? 

— Ką tik išgirdau, - sušvokščiau, - kad karo veiksmai vėl prasidėjo. Aš čia 
nepasiliksiu. Parvežti į viešbutį? 

Jis prisimerkė ir apžvelgė tuščią kelią į šiaurę: 

— Ne, ko gero, aš luktelėsiu. Važiuok. Viskas bus gerai. 

— Nenoriu tavęs čia palikti, kai padėtis darosi grėsminga. 

— Ne, ne, nieko baisaus. Eisiu pažiūrėti, kas darosi kontrolės punkte. O tu 
važiuok. 

Jis paleido fotoaparatą ir padavė man ranką. Paspaudžiau. 

— Sėkmės, - tariau. 

— Tau irgi. Ir padaryk man paslaugą, gerai? Tu vis tiek išvažiuoji, taigi kol 
kas niekam nepasakok, a? 

- Gerai, nepasakosiu. Viso gero, Horstai. 

Suspaudęs fotoaparatą, jis jau ėjo tolyn. 

Spragt spragt. 

Vėl įsėdęs į mašiną, pamačiau, kad Mėlynasis Hidžabas taiko į mane iš pis- 
toleto. 

— Viskas gerai, - tariau. 

Ji žaibiškai nuskriejo keliu. Vairavo viena ranka, o kita, su pistoletu, perjun- 
ginėjo pavaras. Aš nervingai krūptelėdavau kaskart, kai ji įnirtingai stumtelė- 
davo svirtį delno kraštu. 

— Kas judu, meilužiai? - piktai paklausė. - Balandėliai atsirado. Ką tu jam 
pasakei? 

— Ką jis norėjo išgirsti. Tu mane nušausi? 

Ji, regis, svarstė. 

— Nežinau, - atsakė. - Ką tu pasakei tam žmogui? Kieno tu pusėje? 

— Tikiuosi, tavo. O jei mane nušausi, sugadinsi vieną pasą. 

Ji įlėkė į progumą ir sustabdė mašiną už medžių. Išjungė variklį ir suėmė 
pistoletą abiem rankomis. 

- Tau juokinga? Mane išplėšia iš priedangos organizacijos, kurioje dirbau 
dvejus metus, ir išsiunčia į viešbutį pas tave paimti, ką atvežei, ir nugabenti 
tavęs į oro uostą. 

- Priedangos organizacija? Tu kas, šnipė? 

- Užsičiaupk. 

— Gerai... ir vis dėlto kas tu tokia? 

- Randu tave vieną ant kelio, - mįslingai žiūrėdama į mane, kalbėjo ji. — 
Paskui tu sustoji pasišnekučiuoti su nepažįstamu žmogumi. Įtikink mane, kad 
nepadarei klaidos, arba, prisiekiu Alachu, paleisiu tau kulką į galvą ir pasiimsiu 
auksą nuo lavono. 

- Jei žinai, kas parašyta jūsų šventajame Korane, - tariau, - man pakanka 
pasakyti sūrą ir ajatą. 

- Kas čia per velniava? 

- Antra sūra, du šimtai dvidešimt ketvirtas ajatas, - tariau. 

- „Karvė“, - šaipydamasi pasakė ji sūros pavadinimą. - Užuomina, kad aš 
stora“ 

- Žinoma, ne. Tu... neliesa. 

- Nutilk. 

— Tu pirma pradėjai. 

- Grįžtam prie sūros, šmaikštuoli. 

- Netikėliui, kuris ketina išmokti kelis ajatus, pažintį su Koranu patartina 
pradėti nuo antros sūros, du šimtai dvidešimt ketvirto ajato. „Tegu priesaika 
Alacho vardu netrukdo jums daryti gera, būti dievobaimingiems... 

— „ir taikyti žmones", - baigė ajatą ji ir pirmą kartą nusišypsojo. 

- Gal einam prie reikalo? - paklausiau rangydamasis iš liemenės. 

Ji įsikišo ginklą į sijono kišenę, atidarė užpakalines dureles ir pakėlė užpa- 
kalinę sėdynę. Po dangčiu buvo slėptuvė. Padaviau jai liemenę, o ji kruopščiai 
patikrino visas kišenėles ir visus pasus. 

Patenkinta įdėjo liemenę į slėptuvę ir uždengė prispaudžiamu dangčiu. Sė- 
dynė spragtelėjusi nusileido, ir mes vėl įsėdome į mašiną. 

- Stabtelėsime viešbutyje, - tarė jau važiuodama. - Tau reikia išsiregistruo- 
ti. O paskui tapsi vaiduokliu. 

- Vaiduoklių? 

— Užsičiaupk. Atvažiavom. Eik į vidų, susirink daiktus ir išsiregistruok. 
Aš įsipilsiu benzino ir grįšiu tavęs po penkiolikos minučių. Nelauksiu nė se- 
kundės. 

— Ar tu... 
— Dink iš čia! 
Išlipau. Užlėkiau laiptais, įėjau į vestibiulį ir išgirdau savo vardą. 

— Pone Deivisai! 

Mane šaukė Ankitas, kiaurą parą dirbantis portjė. Jis stovėjo prie iškišo lan- 
go su padėklu rankoje. | 

— Pamačiau Mėlynąjį Hidžabą, - tarė jis man priėjus, - ir pamaniau, kad 
jums reikėtų pasistiprinti. 

Ilgai gėriau iš aukštos stiklinės. 

— Ne be reikalo tavo vardas „Tobulasis“, Ankitai. 

— Stengiuosi, pone. Jūsų daiktai prie mano stalo. Jums reikės tik pasirašyti 
registracijos Žurnale, kai būsite pasiruošęs. 

— Pasirašysiu dabar. 

— Jums reikės važiuoti šešias valandas. Aš laukiu čia, jei norite atsigaivinti. 

Kai grįžau, Ankitas buvo vėl pripylęs taurę, o ant stalo šalia mano kuprinės 
gulėjo paketėlis su sumuštiniais, vandeniu ir dviem buteliais gaiviųjų gėrimų. 

Padaviau jam pluoštelį banknotų, apie penkis šimtus dolerių. 

— Ne, negaliu tiek paimti, - tarė jis. - Per daug. 

— Turbūt niekada nebepasimatysime, Ankitai. Išsiskirkime be ginčų. 

Jis nusišypsojo ir paslėpė pinigus. 

- Užkandžiai pasistiprinti kelionėje, o jei santykiai su Mėlynuoju Hidžabu... 
pasidarys pernelyg įtempti... paimkite. 

Jis padavė man gabalėlį hašišo ir pakelį cigarečių. 

— Siūlai man rūkyti hašišą, jei ginkluota pikčiurna pasius? - paklausiau pa- 
ėmęs dovaną. 

— Ne, - atsakė Ankitas. - Rūkyti hašišą turėtų ji. 

— Mėlynasis Hidžabas rūko hašišą? 

— Dievina, - atsakė Ankitas dėdamas gėrimus ir valgius į mano kuprinę. - 
Jai tiesiog širdis alpsta hašišo. Bet pasiūlykite tik blogiausiu atveju, nes hašui 
pasibaigus ji pašėlsta. 

Lauke staiga sustojo mašina. Triskart sukaukė sirena. 

— Įsivaizduokit, kad ji deivė Durga, kariautoja, raita ant tigro, ir elkitės ati- 
tinkamai. 

— O kaip? 

— Gerbkite, garbinkite ir bijokite, - atsakė Ankitas šelmiškai kraipydamas 
galvą. 

— Buvo malonu susipažinti, naujas senas drauge. Sudiev. 


344 


Prie durų atsisukau. Jis šypsodamasis pamojavo. Žvilgtelėjau į automobilį ir 
pamačiau, kad Mėlynasis Hidžabas graso pirštu. Sukriokė variklis. 

Mes išlėkėme į greitkelį ir nušvilpėme į pietus, Kolombo pusėn. Ji pasilenkė 
į priekį ir suspaudė vairą taip, kad pabalo krumpliai. 

Dešimt minučių pasiklausęs, kaip ji griežia dantimis, trindama pykčio pipi- 
rus, nusprendžiau užmegzti pokalbį. 

— Buvau sutikęs tavo vyrą, Mahmū. 

— Ryžaisi sudrumsti giedrą ramybę šneka apie mano prakeiktą vyrą? 

— Giedra ramybė? Man būdavo ramiau per apklausas. 

- Eik velniop, - atkirto ji, bet atsilošė į sėdynę ir aprimo. - Aš... įsitempusi. 
Didesnės įtampos man nereikia. 

Norėjau pajuokauti, bet ji turėjo pistoletą. 

Ji vairavo puikiai. Kurį laiką stebėjau, kaip lenkia sunkvežimius, pastebėjusi 
laikinas kliūtis, sumažina greitį ir daro staigius posūkius. Mėgstu važiuoti su 
vairuotoju, kuriuo pasitikiu. Tai mirtinas atrakcionas. 

Priekinis stiklas virto per erdvę ir laiką plaukiančiu burbulu. Virš automo- 
bilio lanku rietėsi medžių šešėliai, bandydami mus raminti, nes miškai baigėsi, 
o kitos civilizacijos grandinės karoliais tapo namai už tvorų. 

— Vakar pašoviau žmogų, - po kurio laiko pasakė ji. 

— Draugą ar priešą? 

- Koks skirtumas? 

- Didelis. 

— Priešą. 

Valandėlę važiavome tylėdami. 

— Mirtinai? - paklausiau. 

— Ne. 

— Galėjai jį nušauti? 

— Taip. 

- Gailesčio nereikia gėdytis, - tariau aš. 

— Atsipisk, - atrėžė ji. 

- Keiksmai nelabai dera su islamu, tiesa? 

- Mes kalbame angliškai, taigi nesiskaito, be to, aš esu musulmonė komu- 
nistė. 

- Aišku. 

Ji sustabdė mašiną prie kelio, pievoje, nusėtoje gėlėmis, išdygusiomis iš per- 
mirkusios žemės. Apsidairė ir išjungė variklį. 

- Mahmū gerai atrodė? 

— Taip. 

— Tikrai? 

— Taip, jis man patinka. Tiesą sakant, labai. 

Staiga ji sukūkčiojo, ir kaip lietaus lašai, pradėję tikšti į langus, pabiro 
ašaros. 

Ji taip pat netikėtai nurimo, nusišluostė akis ir išvyniojo sumuštinius. 

Ir vėl pratrūko raudoti, ir šį kartą ilgam: jai kažkas atsitiko vienu metu ir 
prasiveržė verksmu. Nesupratau kas, aš jos nepažinojau. 

Mačiau pusmėnulio formos lako likučius ties nagų pagrindu, mėlynę sulig 
vyrišku žiedu veide, iki kraujo prakirstus krumplius, gaiviai kvepiančius muilu 
drabužius, rankomis išsiskalbtus viešbučio vonioje, rankinę ant užpakalinės 
sėdynės su būtiniausiais daiktais, kad būtų galima kuo greičiau susiruošti ir 
pabėgti. O Mėlynasis Hidžabas kuo greičiau pabėgdavo nuo mano žvilgsnio, 
suvokusi, kad žvelgiu ne į ją, o jai į sielą. 

Mačiau ištvermingą, drąsią, pamaldžią moterį, kuri slapstosi, kuri labai rū- 
pinasi švara, bet atkakliai saugo paskutines spalvotas savo moteriškumo žymes 
ant nagų. Vis dar nesupratau, kodėl ji taip daro, nes supranti kitą žmogų tik su 
juo užmezgęs ryšį. 

Negalėjau jos nuraminti. Rankinėje buvo popierinių nosinaičių, aš po vieną 
padavinėjau jas jai, kol ašaros išseko ir kūkčiojimas nutilo. Liūtis irgi baigėsi. 

Išlipome ir atsistojome prie mašinos. Šliūkštelėjau jai į ištiestus delnus van- 
dens iš butelio veidui nusiprausti. 

Valandėlę Mėlynasis Hidžabas stovėjo ir gaudė orą, prikvepintą baltų žiedų, 
nusėjusių lianas. 

Mes vėl sėdome į mašiną, ir aš sumaišiau tabaką su hašišu. Ji negrąžino man 
suktinės, todėl susukau kitą. Šios ji man irgi negrąžino, todėl susukau dar porą 
suktinių. 

Mūsų mintys plaukė virš žalio aksomo laukų dar žalesnių atminties pievų 
pusėn, ten, kur siela visada būna keliautoja. Nežinau, kokie prisiminimai tuo 
metu iškilo prieš akis Mėlynajam Hidžabui, bet aš mačiau Karlą, per vakarėlį 
besisukančią šokio sūkuryje. Karlą. 

— Mirštu iš bado, - tarė Mėlynasis Hidžabas. - Beje... 

- Žinau, jei prasitarsiu, tu mane nušausi. 

— Ketinau tau padėkoti. Bet tu neklydai, nušausiu. Duok sumuštinį. 

Ji įjungė degimą ir išvažiavo į kelią. 

— Nori, aš sėsiu prie vairo? 

- Vairuosiu aš, - atkirto ji didindama greitį. - Aš visada vairuoju. Duok 
sumuštinį. 

— Tau su kuo? 

- Su kuo pakliuvo. Tokių yra? 

- Pilnas paketas. 

Iki kelionės pabaigos ji neištarė nė žodžio. Kartais murmėdavo zikr, Die- 
vą primenančias sakralines formules. Kartą užniūniavo priedainį, bet po kelių 
taktų nutilo. 

O kai mes sustojome prie posūkio į Kolombo oro uostą, ji išjungė variklį, 
įsistebeilijo į mane, ir ilgoji tyla tebesitęsė, keista ir stebinamai liūdna. 

— Al muhsinina, - tariau aš. 

— Tie, kas daro gera, - išvertė ji. 

— Tu tai kartojai visą kelią. 

— Turi atsarginį pasą“ 

- Žinoma. 

- Išskrisk artimiausiu reisu ir kuo greičiau grįžk namo. Girdėjai? 

— Kuo greičiau grįžtu namo. Gerai, mamyte. 

- Nejuokauk. Tau dar ko nors reikia? 

— Nepasakei, kur aš susimoviau. 

- Ir nepasakysiu, - ramiai atsakė ji. 

- Tu kaip „Reuters“ korespondentas, niekam nieko nesakai. Tau tai kas nors 
sakė, Mėlynasis Hidžabe? 

Ji nusijuokė, ir aš apsidžiaugiau. 

- Eik. Tučtuojau. 

- Palauk, - tariau. - Turiu tau kai ką atiduoti. Bet pirmiau turėsi man kai 
ką pažadėti. 

— Ką? 

- Pažadėk nenušauti Mahmū... Bent ne dėl manęs. Jis man patinka. 

- Oašužjo ištekėjau, - atšovė ji. - Bet tiek to, prižadu nenušauti. Jau dukart 
į jį šoviau, jis amžinai dėl to zyzia. 

Aš išėmiau iš vienos kišenės mažąjį pistoletą, iš kitos - šovinius ir pada- 
viau jai. 

- Manau, jis norėjo, kad aš tau atiduočiau, - tariau. 

Ji palaikė pistoletą delnuose. 

— Mahmū, mehbūb', - sušnibždėjo ir įsikišo ginklą į vieną iš gausių plataus 
juodo sijono kišenių, paskendusių klostėse. - Ačiū. 

Pasilenkiau prie lango atsisveikinti 

- Jam pasisekė, - tariau. - Allah hafiz. 

- Žinoma, juk daviau žodį jo nenušauti. Allah hafz. 


L Mylimasis (urdu). 

Ji nuvažiavo, o aš pėsčias nudrožiau į oro uostą. 

Po keturiasdešimt penkių minučių užsiregistravau skrydžiui. Man pasisekė 
arba Mėlynasis Hidžabas tiksliai apskaičiavo laiką. Laukti tereikėjo valandą. 

Susiradau patogią vietą stebėti žmonėms: apžiūrinėjau veidus, tyrinėjau ei- 
seną, atkreipdamas dėmesį į įtampą ar užuojautą, apsnūdimą ar skubėjimą, 
klausiausi juoko ar šūksnių, jausdamas, kaip kūdikio verksmas suplėšo beveik 
visų aplinkinių širdis: ramybės akimirką viešoje erdvėje stebėjau ir laukiau įsi- 
dėmėtinos veido išraiškos ar balso moduliacijų. 

Greta prisėdo aukštas liesas vyriškis vešliais ūsais ir suglostytais plaukais. Jis 
dėvėjo geltonus marškinius ir baltas kelnes. 

- Sveikas, - tarė garsiai. - Pasisveikinkime kaip seni draugai, - pridūrė paš- 
nibždomis, - ir eikime į barą. Aš tavo ryšininkas. Gerdami bare nekelsime 
įtarimų. 

Jis padavė ranką, paspaudžiau ir prisitraukiau jį arčiau. 

— Ko gero, apsipažinai, Džekai, - tariau stipriai laikydamas jį už rankos. 

- Nesirūpink, - atsakė jis. - Skambino Mėlynasis Hidžabas ir nupasakojo, 
kaip atrodai. | 

Paleidau jo ranką, ir mudu atsistojome, tariami draugai. 

— Apibūdino labai tiksliai, - tarė jis. - Puikiai tave įsidėmėjo. 

— Nepasakyčiau, kad tai mane nuramino, - tariau su juo žingsniuodamas į 
oro uosto barą. 

— Kur jau ten, - atsiliepė jis apkabindamas mane per pečius. - Mėlynąjį Hi- 
džabą verčiau prisiminti labai miglotai. 

— O kodėl jūs susidėjot su komunistais? 

— Kai ieškai kovotojų, pradėk nuo priešo priešų. 

— Ką tai reiškia? 

— Daugiau nieko negaliu pasakyti. 

Mudu trumpinome laukimą pokalbiu. Jis pasakojo man visokias istorijas, 
gal net tikras, aš klausiausi, gal net tikėdamas, o paskui nutraukiau jį, beprade- 
dantį pasakoti naują istoriją: 

— Koks reikalas? 

— Ką turi omeny? 

— Nebūna ryšininkų oro uoste prieš išvykimą, - tariau. - O Mėlynasis Hi- 
džabas sakė, kad aš susimoviau. Kas vyksta? 

Jis valandėlę žiūrėjo į mane ir, regis, padarė išvadą, kad tuoj neteksiu kan- 
trybės. Neklydo. 

— Nieko negaliu pasakyti, - atsiliepė ir nusuko akis. 

— Gali. Ir turi. Kas, po perkūnais, vyksta? 

- Kas vyksta? 

— Man gresia pavojus šiame oro uoste? Mane tuoj susems? Greičiau sakyk 
arba dantų nesusirinksi. 

— Tau pavojus negresia, - skubiai atsakė jis. - Tu pats esi pavojus. Mane pa- 
siuntė tavęs prižiūrėti, kad nedarytum kvailysčių. 

— Kokių kvailysčių? 

- Kvailysčių, ir tiek. 

— Kokių būtent kvailysčių? 

— Man niekas nepaaiškino. 

— O tu nepaklausei? 

— Niekas neklausia. Pats žinai. 

Įsistebeilijom vienas į kitą. 

- Ką būtum daręs, jei būčiau ėmęs kvailioti? 

— Užglostęs reikalą ir kuo greičiau išgrūdęs tave į Bombėjų. 

- Ir viskas? 

- Garbės žodis. Daugiau nieko nežinau. 

- Gerai. Tiek to. Atleisk, kad užsipuoliau ir pažadėjau, jog dantų nesusirink- 
si. Valandėlę jaučiau spąstus. 

- Tau pavojus negresia, - raminamai pakartojo jis. - Bet grįžęs neik tiesiai 
namo. 

— Ką tai reiškia? 

- Iškart važiuok į Kompaniją duoti ataskaitos. 

— Todėl, kad aš neva susimoviau? 

— Nežinau. Sandžajus labai aiškiai pasakė, kad turi jam duoti ataskaitą. La- 
bai aiškiai. Bet nieko neaiškino. 

Buvo paskelbtas mano reisas. Mudu paspaudėme vienas kitam ranką, ir pa- 
šnekovas dingo minioje. 

Salone, dar nepakilus lėktuvui, išgėriau porą stikliukų viskio. Darbas pa- 
darytas. Viskas baigta. Atlikau paskutinę Sandžajaus kompanijos užduotį. Aš 
laisvas, ir mano širdis, kvailė oro pilyje, pakilo - į devynių tūkstančių metrų 
aukštį. 

TRISDEŠIMT PENKTAS SKYRIUS 


Į Bombėjų atskridau vėlai, bet „Leopoldas“ dar buvo atidarytas, ir Didjė veikiau- 
siai sėdėjo ten. Man reikėjo informacijos. Aukštas liesas ryšininkas oro uoste 
liepė man iškart eiti atsiskaityti Kompanijai. Tai buvo neįprasta. Atlikęs užduotį, 
aš visada susitikdavau su Sandžajumi po dvidešimt keturių valandų. Tai buvo 
neišvengiama, nes negalėjai žinoti, ar nesi sekamas, ir Sandžajus niekada nekeitė 
nusistovėjusios tvarkos. Bet ši užduotis buvo neįprasta ir nesuprantama. Prieš 
grįždamas namo ar eidamas pas Sandžajų, norėjau, kad Didjė man papasakotų, 
kas nutiko, kol buvau išvykęs, ir praneštų, kur apsistojusi Liza. 

Ir Didjė man viską papasakojo, bet ne „Leopolde“. 

Taksi važiavome niūriai tylėdami. Į kiekvieną klausimą Didjė atsakydavo 
kilstelėdamas ranką. Išlipome iš taksi ramioje vietoje su vaizdu į Chadžijaus 
Ali mečetę. 

- Liza mirė, - pasakė jis man prie jūros ūžiant vėjui. - Perdozavo. 

— Ką? Ką tu kalbi? 

— Jos nebėra, Linai. 

— Perdozavo? Ko? 

— Rohipnolio, - liūdnai atsakė Didjė. 

— Ne. Ne. 

— Taip. Taip. 

— Tai neįmanoma. 

„Kaip ji galėjo numirti, - mąsčiau, - juk aš nieko nenumaniau, nieko nepa- 
jutau?“ 

— Tai tiesa, drauge mano. Jos nebėra. 

Mane pervėrė prarasto laiko šukės. Mane užgriuvo neištarti žodžiai ir ne- 
padaryti darbai, visos akimirkos su ja, kurių nebranginau. Manęs nebuvo šalia, 
kai ji mirė. 

— Netiesa. 

— Deja, Linai, tiesa. 

Pajutau, kaip virpa keliai, - nuo įtampos, o gal nuo silpnumo. Pasaulis be 
Lizos. Didjė apkabino mane per pečius. Atsišliejome į krantinės aptvarą. 

Iš manęs tekėjo gyvybės syvai. Nuo branduolio atitrūko meilės atomai, nes 
pasaulis sukosi per greitai ir nebeįstengė jų sulaikyti. Dangus pasislėpė už juo- 
do debesų apsiausto, o ant vandens it jūros ašaros mirgėjo miesto žiburiai. Da- 
lis mano sielos merdėjo, dalis, šmėkla, bandė išsilaisvinti. 

Dusdamas įkvėpiau, stengdamasis sulėtinti pašėlusį širdies plakimą, ir atsi- 
sukau į draugą: 

— Jos šeima? 

— Buvo atvažiavusi. Labai malonūs žmonės. 

- Kalbėjai su jais? 

- Kalbėjau, ir jie kalbėjo su manimi, kol sužinojo, kad aš ne tik Lizos, bet ir 
tavo draugas. Atleisk, Linai, bet dėl Lizos mirties jie kaltina tave. 

— Mane* 

- Aš kalbėjausi su jais apie tave, užtariau tave, sakiau, kad tau ir Lizai drauge 
buvo gera, bet jie manimi nepatikėjo. Jie tavęs nepažįsta, todėl jiems lengviau 
kaltinti nepažįstamą žmogų negu žinoti tiesą. Vakar jie išvažiavo su mūsų liūd- 
nos mielos Lizos lavonu. 

- Jie išsivežė kūną? 

— Taip, Linai. Užjaučiu. Aš baisiai nelaimingas. 

Prie šviesoforo spietėsi automobiliai, platų bulvarą, kuris ką tik buvo tuš- 
čias, užplūdo mašinos, paskui jis vėl ištuštėjo. Krantinėje po vieną, poromis ar 
šeimomis sėdėjo žmonės, dauguma stebeilijo į Chadžijaus Ali mečetę, plūdu- 
riuojančius ant vandens sielos namus, pilnus šviesos. 

— Kas atsitiko? Papasakok man viską, ką Žinai. 

- Tu tikrai pasiruošęs išklausyti, drauge mano? Gal pirmiau pasigerkime? 

— Ne, pasakok. 

— Gal man pirmiau pasigerti? 

— Didjė, greičiau. 

- Matai, aš ją irgi mylėjau, - pasakė jis ir gurkštelėjo iš butelio. - Ir pastarą- 
sias kelias dienas man buvo nelengva be tavęs. 

Jis įsikišo butelį į kišenę, išsitraukė žalvarinį portsigarą ir išsirinko suktinę. 
Valandėlę ramiai rūkė, paskui pasiūlė man. 

- Ačiū, man nereikia. 

- Tikrai? - suabejojo jis ir dar kartą pasiūlė suktinę. 

- Nereikia, aš ištversiu. Negera, bet pakenčiamai. Pasakok, kas nutiko. 

- Naktį po tavo išvykimo... 

- Naktį po mano išvykimo? Prieš penkias dienas. 

- Linai, aš iš kailio nėriausi, kad su tavimi susisiekčiau. Bet iš Sandžajaus 

kompanijos žodžio su kriukiu neištrauksi, o Abdulos neradau. Manau, jis, kad 
ir kur būtų, vis dar nežino, kaip nežinojai ir tu. 

„Abdula, - šaukė mano širdis, - kur tu?“ 

— Jam bus skaudu, - tariau. - Jam patiko Liza, o jis visada patiko jai. 

— Be jokios abejonės. Ji buvo jo rakhi sesuo. 

— Rakhi sesuo? Ji man niekada to nesakė. Jis irgi. 

Rakhi, šventasis siūlas, merginos užrištas vaikinui ant riešo, reiškia, kad 
nuo šios dienos juodu sieja giminystės ryšiai. Ši paprastutė apyrankė rodo, kad 
vaikinas tapo merginos broliu ir turi ištikimai ginti jos garbę. 

— Aš irgi buvau jos rakhi brolis, Linai. 

— Nuo kada? 

Nenutuokiau, kad Liza atlikinėdavo rakhi apeigas, juo labiau kad ji išsirinko 
rakhi broliais Abdulą ir Didjė. 

— Dėl jos mirties kaltas aš, - tyliai pasakė Didjė. - Neapsaugojau jos, kol 
tavęs nebuvo. 

Jis giliai užsitraukė rydamas ašaras. Kartą žvilgtelėjo į mane, bandė kažką 
pasakyti, bet kai mūsų akys susitiko, nusigręžė. Abu žinojome, kad jis teisus: aš 
patikėjau Lizą jam, o jis pažadėjo ja pasirūpinti. 

Šaligatviu, brūžindamas šluota, praėjo gatvės šlavėjas. Jis pažvelgė į mane ir 
draugiškai linktelėjo. Žiūrėjau, kaip jis šiūruoja į žingsnių taktą: bulvaras prie 
įlankos, matuojamas šluotos mojais. 

— Ji mane apgavo, - tarė Didjė. - Negražiai padarė, nes aš ja pasitikėjau. 

— Pasakok. 
ir staiga jai suskaudo galvą. Ji anksti nuėjo gulti, o mane išsiuntė nupirkti vais- 
tų. Grįžęs pamačiau, kad ji mane apgavo. Radau raštelį, girdi, ji eina į vakarėlį 
ir grįš auštant. 

Jis atsiduso purtydamas galvą, pabiro ašaros. 

— Kur ji išėjo? 

— Sužinojau, kad buvo vakarėlyje su Bolivudo žvaigždėmis kažkur Bandro- 
je. Tau nereikia sakyti, kad Džuhū ir Bandroje kasdien vakarėliai iki ryto. Nu- 
sprendžiau, kad grįš tik auštant, ir kiaurą naktį nemiegojau - su Dvyniu, tas 
amžinas nakviša, ir laukiau jos skambučio. Visus perspėjau, net tavo naktinį 
sargą. 

- Ir kas iš to, Didjė? Pažadėjai ją prižiūrėti, o ji nebegyva, ir kol kas nesu- 
prantu, kaip tai atsitiko. 

— Linai, tu turi teisę mane smerkti. 

„O kokią aš turiu teisę ką nors smerkti?“ - pamaniau. Liza dažnai ir mane 
apgaudavo. Ne kartą nežinojau nei kur ji, nei ką veikia. 

— Gerai, Didjė, tiek to. Suprantu. Liza gali... galėjo apgauti ką tik nori. Turėjo 
tokį talentą. Tu niekuo dėtas. Pasakok, kas buvo toliau. 

— Kaip jau sakiau, visur palikau jai pranešimus ir nuėjau į „Mahešą“ lošti 
pokerio su Džordžu Dvyniu. Liza merdėjo, o aš lošiau kortomis. Vienas gatvi- 
nis atsiuntė žinutę, kad ką tik rasta Liza, nebegyva. Buvau baisiai nelaimingas. 

- Ir... 

— Po skrodimo... 

Ne. Ne. Lizos kūną supjaustė, vidaus organus išėmė. Negalvok apie tai. Neį- 
sivaizduok. 

- Skrodimas? 

— Nemalonu, - tarė Didjė. - Lavono skrodimo išvada patvirtino, kad ji mirė 
nuo per didelės raminamųjų dozės. Kai ją rado, buvo viena. 

— Nuo rohipnolio? 

— Nuo rohipnolio, - paniuro Didjė. - Ar žinojai, kad ji kartais jį vartojo, 
savo malonumui? 

- Nežinojau, nes ji niekada jo nevartojo. Tai nesąmonė. Ji nevartojo ramina- 
mųjų. Nekentė jų, kaip ir aš. Net pažįstamus stengdavosi atkalbėti. 

— Iš pradžių policija nusprendė, kad ji nusižudė. Kad tyčia išgėrė mirtiną 
dozę. 

— Nusižudė? Nieku gyvu. Ji nenuleidžia rankų. 

— Nenuleisdavo, Linai. Jos nebėra. 

Dar to nesuvokiau. Liza darė per didelį įspūdį. Kai tik leisdavau sau pagal- 
voti apie ją, ausyse suskambėdavo jos šelmiškas juokas. 

— Neatlikau pareigos, kol ji buvo gyva, - tarė Didjė, - bet pasirūpinau, kad 
iš mirties registracijos įrašo būtų pašalintas žodis „savižudybė . Mirtis dėl ne- 
laimingo atsitikimo, netyčia perdozavus raminamųjų, rohipnolio. Teko duoti 
Dilypui Žaibui nemažą kyšį. Ta policijos nuovada turėtų įsteigti banką, aš mie- 
lai įsigyčiau akcijų. 

- Kas ją rado? Naktinis sargas? 

— Ne, Linai. Ją rado Karla. 

- Karla? 

- Ji papasakojo, kad buvo susitarusi susitikti su Liza tavo bute, vėlai. Atėjusi 
pamatė, kad durys atlapotos, įėjo į vidų ir rado Lizą. Karla pašaukė sargą, šis 
iškvietė greitąją ir policiją. 

- Karla? 

Žemė drebėjo, lyg per aptvarą ir gatvę šnarėdamos paslaptis ristųsi bangos. 

- Taip, ji buvo siaubingai priblokšta, bet atsilaikė. Ji tvirta kaip uola. 

— Ką... ką turi omeny? 

— Policija apklausė Karlą... tiesą sakant, paleido į darbą kumščius. Patariau 
jai kuriam laikui išvažiuoti iš miesto, bet ji atsisakė. Karla visą laiką padėjo 
Lizos tėvams. 

— Kada tu paskutinį kartą kalbėjaisi su ja? 

— Paskutinį? Vakar. Per gedulingas pamaldas už Lizą Afganų bažnyčioje. 

— Pamaldas už Lizą? Nors lavonas išgabentas? 

— Taip. Tuo pasirūpino Karla. 

Per daug smūgių per vieną raundą: neatlaikysiu iki gongo, iki saugaus 
kampo. 

— Tuo pasirūpino Karla? 

— Tiesą sakant, ji viską padarė viena. Kai užsiminė, pasisiūliau padėti, bet ji 
susitvarkė pati. 

— Kas dar atėjo į bažnyčią? 

- Lizos draugai iš dailės galerijos, keli mūsiškiai iš „Leopoldo“, Kavita, Vik- 
ramas, Džonis Cigaras su žmona, Navynas Aderis su Diva Devnani, Zodiako 
Džordžai ir Stiuartas Vinsonas su savo norvege. Lizos tėvai buvo jau išvykę su 
jos lavonu, todėl per pamaldas buvo ramu. 

— Kas tarė paskutinį Žodį? 

— Niekas. Tylomis pasėdėjome, o po pamaldų vienas po kito išėjome iš baž- 
nyčios. 

Vakar aš turėjau būti čia su kitais žmonėmis, kurie mylėjo Lizą. Bet vakar aš 
spoksojau į nukirstą galvą pakelėje. Vakar aukštas liesas ryšininkas oro uoste 
perspėjo mane neiti namo. 

„Tau pavojus negresia, - pasakė jis, bet aš neatkreipiau dėmesio, nesupra- 
tau, ką būtent jis man sako. Po pirmo žodžio jis akimirką užsikirto: „Tau... 
pavojus negresia.“ 

Jis pasakė, kad man pavojus negresia, bet gresia kažkam kitam. Ar jis žino- 
jo? Ar jis jau žinojo, kad Liza nebegyva, kai sutiko mane oro uoste? 

Paskui prisiminiau Mėlynojo Hidžabo ašaras, jos liūdesį, jos ilgą nebylų 
žvilgsnį atsisveikinant su manimi prie oro uosto. Ar ji žinojo apie Lizą? 

Tai atsitiko prieš kelias dienas. Be abejo, Sandžajaus kompanija žinojo: jie 
žinojo viską, kas darosi jų teritorijoje. Matyt, Sandžajus nerimavo, kad sužino- 
jęs apie Lizos mirtį galiu pamesti galvą. Jis pasiuntė į oro uostą džiūsną pasirū- 
pinti, kad nesužlugdyčiau užduoties, jei sužinosiu, kas nutiko Lizai. 

— Mudu su Navynu Aderiu kai ką sužinojome, - tarė Didjė, įdėmiai žiūrė- 
damas į mane. 

Žemė siūbavo, o gal sverdėjau aš, lyg būčiau vėl atsidūręs ant „Mitrattos“ 
denio. Nesupratau, ką sako Didjė. Galvoje ūžė vandenynas. Liza. Liza. Liza. 

- Linai? 

— Ką? 

— Mudu su Navynu kai ką patikrinome. 

— Ką? 

- Neįmanoma nustatyti, kaip Lizai į rankas pateko rohipnolis, bet mes ra- 
dome tiekėją. 

— Radote? Kaip? 

— Mes apžiūrėjome policininkų surinktus įkalčius ir radome rohipnolio pa- 
kuotę su neįprastomis žymėmis. 

- Jūs pavogėte įkalčius? 

— Ne, žinoma, ne. Įkalčius aš nusipirkau. 

- Puiku. Kieno rohipnolis? 

Jis svyravo, prisimerkęs žiūrėjo į mane, veide susimetė nerimo raukšlelės. 

- Jei pasakysiu, ar duodi žodį be manęs jo neužmušti? 

— Kieno? 

— Konkanono, - atsiduso jis. 

Gatvė vėl sudrebėjo ir ėmė slysti iš po kojų. Tvirčiau įsikibau į aptvarą, kad 
nepargriūčiau. Nesupratau, ar man svaigsta galva, ar pasaulis neteko pusiaus- 
vyros. Viskas išgvero. 

Apsidairiau mėgindamas atsikvošėti. Jaunaties naktis buvo giedra, žvaigž- 
dės blankesnės už miesto žiburius. Už mūsų plaukė automobiliai it žuvys įlan- 
koje priešais mus. 

- Jos neišprievartavo, - tarė Didjė. 

— Ką... tu pasakei? 

— Kai randama šių raminamųjų, visada įtariamas išžaginimas, - tyliai pa- 
aiškino jis. — Policijos protokole parašyta, kad ji nebuvo išprievartauta. Aš... 
pamaniau, kad turėtum žinoti. 

Žiūrėjau į pliuškenančias bangas, taškančias pylimo pamatų akmenis, nuo 
uolų dantų valančias kriaukleles ir į krantą išmestas šakeles, kantriai ir švelniai 
raminančias granito kyšulius. 

Bangos juokėsi. Bangos verkė. Šlovinga gyvenimo sekundė virto vėju, jūra 
ir žeme: bangos juokėsi, verkė ir šaukė mane. Aš kritau į bedugnę. Reikia tvar- 
dytis, paimti save į rankas. Pasigedau motociklo. 

— Man reikia namo, - tariau. 

- Žinoma. Aš važiuosiu kartu. 

- Didjė... 

— Kodėl tu visada atstumi meilę, Linai? Tai didelis tavo trūkumas. 

- Didjė... | 

- Jei draugas iš meilės nori ką nors dėl tavęs padaryti, leisk jam. Kas gi dau- 
giau yra meilė? 

Kas gi daugiau yra meilė? 

Šie žodžiai skambėjo man ausyse, kol važiavau taksi, ir nutilo tik prie namo 
durų, kai mes susėdome su naktiniu sargu paklausinėti jo apie Lizą. 

Jis raudojo Lizos, raudojo mūsų abiejų: visada laimingų, geraširdiškų ir dos- 
nių, nepamirštančių švenčių ir gimtadienių. 

Nusiraminęs pasakė, kad Liza grįžo juodu limuzinu apie pirmą valandą 
nakties su dviem vyrais. 

Vienas iš vyrų po kokių penkiolikos minučių grįžo į mašiną ir išvažiavo. Ki- 
tas išėjo maždaug po valandos. Po kelių minučių atėjo Karla ir iškvietė sargą. 

— Pažinot tuos vyrus? 

— Ne, pone. 

- Kaip jie atrodė? 

— Vienas buvo užsienietis. Jis išėjo pirmas. Kalbėjo garsiai, vaikščiojo pa- 
siramsčiuodamas dviem lazdomis ir aikčiojo iš skausmo, lyg jam būtų lūžusi 
koja. 

— Arba dukart peršauta, - įsiterpė Didjė. 

— Konkanonas. O kitas vyriškis? 

- Jo veido nemačiau. Jis buvo nusisukęs, o veidą užsidengė nosine tiek atei- 
damas, tiek išeidamas. 

— Jis turėjo mašiną? 

— Ne, pone. Jis nuėjo pėsčias, labai skubėdamas, Karinio laivyno klubo 
link. 

- Automobilio numerį užsirašėt? 

— Taip, pone. 

Jis pavartė žurnalą ir pasakė man numerį. 

-— Atleiskit, pone. Aš turėjau... 

— Jūsų darbas - saugoti vartus, o ne butus. Jūs niekuo dėtas. Jūs jai patikot. 
Labai patikot. Jūs būtumėt ją išgelbėjęs, jei būtumėt galėjęs, kaip ir aš. Nesi- 
graužkit. 

Daviau jam pluoštą banknotų, paprašiau iškart pranešti, jei pasirodytų po- 
licininkai, ir pakilau laiptais į savo butą. 

Atidariau duris, perėjau svetainę ir įžengiau į miegamąjį. Mudviejų ginčų ir 
meilės vieta tapo kapu - vienai Lizai. 

Lova buvo be patalynės, liko tik čiužinys, kurį ji nusipirko, nes jai patiko 

apmušalo raštas - jūrų arkliukai, dvi pagalvės galvūgalyje ir nunešioti mėgsta- 
miausi kanapiniai Lizos sandalai kojūgalyje. 

Po valandėlės lioviausi žiūrėti į vietą, kurioje Lizos kvėpavimas sulėtėjo, nu- 
tilo, nutrūko ir išnyko. Nusukau akis. 

Kambarys buvo švarus ir tuščias. Visi jos daiktai dingo. Liko tik mano, ne- 
daug. 

Raudona kino afiša, Antonionio „Fotopadidinimas“, menas ir laisvė, virs- 
tantys mirtimi ir geismu, medinė arklio galva ant palangės, mano diržai ant 
pakabo kampe, lūžęs kardas ant stelažo ir kelios knygos. 

Tai buvo viskas: tiek žymių palikau šiame bute. Be Lizos gėlių, paveikslų ir 
ryškiaspalvių sarongų vieta, kurią vadinome namais, buvo šalta ir vieniša. „Kas 
yra civilizacija? - kartą pasakė Idrysas. - Moteris, gyvenanti taip, kaip nori.“ 

- Policijos dosjė yra mirusios Lizos ant lovos nuotrauka, - tarė Didjė iš 
tarpdurio. - Nori pamatyti? 

— Ne. Ne. Ačiū. 

— Gal tau būtų ramiau, - pridūrė jis. - Liza rami rami, lyg būtų atsigulusi ir 
užmigusi. Amžinai. 

Klausėmės tylos aido, atsimušančio nuo sienų ir atsiliepiančio širdyje. Vien 
nuo minties apie nuotrauką, apie Lizos amžinąjį miegą, mane nusmelkė iki pat 
paširdžių. 

- Linai, tau gresia pavojus, - pasakė Didjė. - Tavęs uoliai ieško policija. Su- 
žinoję, kad grįžai į Bombėjų, jie atvyks čia tavęs ieškoti. 

Jis buvo teisus, ir aš atsikvošėjau iš stingulio. 

— Padėk man, - paprašiau traukdamas sunkią komodą nuo sienos. 

Mes nustūmėme komodą, apžiūrėjau antrą užpakalinę sienelę. Atrodo, 
slėptuvės niekas nerado. Atidariau ją. 

- Ar turi patikimą žmogų, kuris pasaugotų mano ginklus, daug pinigų, kelis 
pasus ir pusę kilogramo geriausio kašmyrietiško hašišo šiapus Himalajų? 

— Taip, už dešimt procentų. 

- Tik pinigų? 

- Tik pinigų. 

— Puiku. Kviesk jį čia. 

- Linai, aš paprašysiu, kad jis atsineštų išgerti. Ar žinai, prieš kiek valandų 
aš paskutinį kartą ragavau alkoholio? 

— Prieš tris minutes gurkšnojai iš gertuvės. 

- Gertuvė, - atsiduso jis, lyg aiškintų mažam vaikui, - nesiskaito. Paprašyti, 
kad atneštų užkandžių? 

- Aš nenoriu valgyti. 

— Puiku. Valgis tiems, kam trūksta drąsos vartoti narkotikus. Be to, valgis 
perpus susilpnina alkoholio poveikį. Kartą buvo atliktas bandymas su girta 
pele, o gal girta žiurke... 

- Skambink jam, Didjė. 

Įsikišau į vieną vidinę džinsinės liemenės kišenę kelis pakelius rupijų, į 
kitą - pakelį dolerių. Atsipjoviau gabalėlį hašišo, o likutį grąžinau į slėptuvę. 
Prisijuosiau diržus su peiliais. 

Uždaręs slėptuvę, pristūmiau komodą prie sienos: dėl visa pikta, jei į butą 
užsuktų ne Didjė žmogus. 

Didjė virtuvėje naršė po spinteles. 

— Net chereso nėra, - sumurmėjo jis, pamatė mane ir nusišypsojo. - Mano 
žmogus, Titas, bus čia po pusvalandžio. Kaip tu, drauguži? 

— Negera, bet pakenčiamai, - išsiblaškęs atsakiau. 

Žiūrėjau į šaldytuvą. Nuotraukos, kurias Liza klijuodavo prie durelių lipnią- 
ja juosta, jos nuotraukos, kurias padariau aš jos prašymu, buvo dingusios. Liko 
tik skaidrios juostos nuoplaišos, įrėminusios tuštumą. 

Liza klijavo tik lipniąja juosta, o ne magnetukais. „Nekenčiu magnetukų, — 
sakydavo. - Jie nepatikimi.“ 

- Jos tėvai, - tarė Didjė, - susirinko visus jos daiktus ir išsivežė. Kiek buvo 
ašarų. 

Nuėjau į vonios kambarį ir nusiprausiau šaltu vandeniu. Nepadėjo. Parpuo- 
liau ant kelių prie unitazo ir pratrūkau vemti tamsia rūgštimi. 

Mane užtiko Didjė ir pasielgė, kaip pridera: pasitraukė atbulas ir paliko 
mane kamuotis. 

Vėl nusiprausiau ir pažvelgiau į veidrodį. 

Nuotrauka, kurią Liza prilipdė prie veidrodžio rėmo viršaus, buvo perplėšta, 
sudraskiau ir išmečiau į šiukšlių dėžę. 

Mudu su Didjė sėdėjome svetainėje, gėrėme stiprią juodą kavą ir rūkėme 
stiprų juodą kašmyrietišką hašišą - Lizos atsargas, jos tobulus, dieviškus kvai- 
šalus, taupomus ypatingoms progoms, todėl laikomus slėptuvėje. 

O kai atvyko Titas su brendžiu ir užkandžiais, mes gėrėme su Liza į myli- 
mųjų sveikatą. 

Titas padėjo man vėl atstumti nuo sienos sunkią komodą. 

— Puiku, - tarė jis, pamatęs ginklus, pasus ir pinigus. - Dešimt procentų. 

— Sutarta. 

Jis ėmė krauti ryšulėlius į krepšį. 

Tai buvo mano apsauga salos mieste, mano, kaip Didjė partnerio, dalis, vi- 
sas mano turtas, išskyrus sudėtą į kišenes ir kuprinę. 

Titas jau ketino užtraukti krepšio kilpą, bet aš jį sulaikiau: 

- Palauk. 
je spintoje buvo dujinis katilas vandeniui šildyti. Ant jo Liza įrengė lentynėlę 
džiovinti haliucinogeniniams grybams, draugės atvežtiems iš Vokietijos. 

Atidariau duris, pagraibiau ant lentynos ir apčiuopiau batų dėžutę su užrašu 
ant šono „ŠTAI KODĖL“. 

Prisitraukiau, įkišau ranką, ir pirštai suvirpėjo sklaidydami atminus it nen- 
dres kūdroje. 

Daikteliai buvo paprasti: plonas sidabrinis šalikas, kuriuo ji buvo apsisiau- 
tusi, kai susitikome pirmą kartą, prisukamas žaislas, žalvarinis „Zippo žieb- 
tuvėlis, padovanotas mums Didjė įkurtuvių proga ir nenaudojamas, nes Liza 
nuogąstavo, kad pamesiu, ir tikrai būčiau pametęs, šuns švilpukas, kuriuo ji 
švilpdavo kaskart, kai eidavome pasivaikščioti Marin Draivu, kad atkreiptų 
visų aplinkinių šunų dėmesį, prespapjė, kurį padariau jai iš sidabrinių žiedų, 
akmenukai, kriauklelės, nuotraukos, amuletai, monetos... Dėžutė niekučių, 
smulkmenų, kurios pašaliniams nieko nevertos ir nieko nereiškia. Ir argi tai 
ne meilė, Liza, mąsčiau žiūrėdamas į dėžutę. Nieko nereiškia daugiau nie- 
kam, o mums yra viskas, argi tai ne meilė? Negi mes nemylėjom vienas kito? 
Nemylėjom? 

Įdėjau dėžutę į Tito krepšį sykiu su sulaužytu Kadarbhajaus kardu ir kanapi- 
niais Lizos sandalais. Jis tvirtai užrišo maišelį ir persimetė per petį. 

- Kaip jūsų pavardė? - paklausiau atidžiai žiūrėdamas jam į veidą. 

Tai buvo svarbus veidas. Tito rankose atsidūrė visas mano turtas, o mudu 
buvom pažįstami keturiolika minučių. Norėjau įsidėmėti tą veidą ir atpažinti, 
kad ir kaip jis pasikeistų. 

— Dešpandė, - atsakė jis. 

- Pasirūpinkite savo dalimi ir sykiu mano, pone Dešpande. 

- Nesirūpinkite, - nusijuokė jis. 

Paspaudėme vienas kitam ranką. Jis linktelėjo Didjė ir nubėgo laiptais. 

- Tai kaip mes jį nudėsime? - Titui išėjus paklausė Didjė, pildamasis bren- 
džio. 

— Ką nudėsime? 

— Aišku ką - Konkanoną. 

- Aš nenoriu žudyti Konkanono. Aš noriu jį susirasti ir priversti pasakyti, 
kas nusipirko iš jo tų kvaišalų Lizai. 

— Siūlau padaryti ir tą, ir tą, - susimąstęs ištarė Didjė. 

- Man reikia pasikalbėti su Navynu, - pasakiau. - Ar gali jam paskambinti 
ir susitarti dėl susitikimo? Dieną turiu atsiskaityti apie užduotį Sandžajui. Pa- 
sakyk Navynui, kad mudu susitiksime penktą valandą Afganų bažnyčioje, jei 
jis galės. 

- Gerai. Žinai, kada grįš Abdula? 

— Ne. 

— Dabar tau praverstų savas žmogus Kompanijoje. 

- Žinau. 

Apžvelgiau svetainę, dirstelėjau į miegamąjį. 

— Pernakvosiu čia. 

- Tikrai ne, - prieštaravo Didjė. - Čia nesaugu. Žinau vieną vietą netoli 
„Metro“ kino teatro. Savininkas žavingai trenktas. Jis tau patiks. Jei nori, nuve- 
siu tave dabar pat. 

— Aš nakvosiu čia. 

— Tu, drauge mano, esi... - prabilo jis, bet staiga nusijuokė. - Ką gi, negaliu 
tavęs perkalbėti, vadinasi, Didjė irgi teks miegoti šioje liūdesio ir sielvarto bu- 
veinėje. 

— Nėra reikalo... 

-— Didjė reikalauja! Bet, žinoma, ant sofos. Laimė, esu apdairus žmogus, pa- 
prašiau Tito atnešti du butelius. 

Aš miegojau ant grindų prie Lizos lovos, pasikišęs po galva jos pagalvę. Did- 
jė miegojo išsikėtojęs ant sofos kaip kūdikis. 

Atklupiniavo rytas, aš papusryčiavau šaltų užkandžių, kurių vakar negalė- 
jau valgyti, likučiais ir užsigėriau brendžiu su lašeliu kavos. 

Mes iškuopėme virtuvę, ir Didjė paskui mane nuėjo prie durų buto, kuria- 
me taip dažnai svečiuodavosi, kuriame dar neseniai juokėsi meilė, - paskutinį 
kartą. 

— Man gėda, - tyliai ištarė. - Man labai gėda, Linai. 

— Gėda yra praeitis. Gal dar ne praeitis, bet tuoj ja taps. 

Jis valandėlę galvojo. 

— Karla pasakė, tiesa? 

— Žinoma. 

Abu susimąstėme. 

— Kai susitiksite... 

- Didjė. 

— Aš ketinau pasakyti, kai sutiksi Karlą, elkis su ja švelniai. 

— Aš gražiai kalbėsiuos su Karla. Aš visada maloniai kalbu su Karla. Noriu 

paklausti, kaip nutiko, kad Lizos lavoną rado ji. O tu, išpūtęs ausis ir akis, sek 
Konkanoną ir suvesk mane su Navynu. Sutarta? 

Aš bandžiau ko nors griebtis, bandžiau ištrūkti iš sielvarto narvo, ir Didjė 
tai suprato. Mudu tylomis pastovėjome spoksodami į tuščius kambarius. 

— Man irgi... negera, bet pakenčiamai, drauge mano, - pagaliau prabilo jis. — 
Gal man... žinoma, jei leisi, pasakyti keletą žodžių apie Lizą prie šitų durų, 
kurių niekada nebeatidarysime. 

— Puiki mintis. Rėžk. 

— Liza, mes mylėjom tave, ir tu širdies gilumoje tai žinojai. Mes mylėjom 
tavo šypseną, laisvą tavo minčių skrydį, tavo įprotį šokti be priežasties, tavo 
sukčiavimą žaidžiant šaradas ir tavo meilę mums visada, kai mus sutikdavai. 
Bet labiausiai mes mylėjom tavo nuoširdumą. Tu niekada neapsimetinėjai, 
Liza. Tu visada buvai tikra. Jei čia kur nors tebesklando tavo siela, eikš į mūsų 
širdis ir būk mumyse, paliekančiuose vietą, kurioje tu mus palikai, kad galėtu- 
me nešiotis tave savyje ir visada mylėti. 

— Didjė, - tariau patylėjęs, - ačiū. Labai gražiai pasakei. 

— Aišku, - atsiliepė jis, tempdamas mane pro duris ir uždarydamas jas pa- 
skutinį kartą. - Jei galėtum išgirsti kalbą, kurią paruošiau tau, drauge mano. 

- Tu jau parašei žodžius, kuriuos ištarsi per mano šermenis? - paklausiau 
lipdamas laiptais. 

- Didjė neužklupsi netikėtai. Ypač kai laidojamas mylimas draugas. 

- A... turbūt taip ir yra. Ar sukūrei atsisveikinimo kalbas visiems mylimiems 
draugams? | 

— Ne, Linai, - atsakė jis, kai išėjome į namo kiemą. - Tik tau. Atsisveikinimo 
kalbą parašiau tik tau. Tai, ką kalbėjau Lizai, plaukė iš širdies. O vietos lažybų 
tarpininkai jau užrašinėja statomas sumas, mano dar gyvas drauge, kiek tu iš- 
tempsi, palikęs Sandžajaus kompaniją. 

Pažvelgiau į daugiabutį. Netikėjau, kad ji mirusi, nes nemačiau lavono, ir 
butas, kuriame gyvenome kartu, buvo vienintelis prisiminimas apie ją ir mus. 
Beveik visada jame būdavo šviesu ir linksma. Bet aš supratau, kad nuo šiol kas- 
kart, kai vienišas jį pamatysiu, šis namas bus man pokalbis su šmėkla. 

TRISDEŠIMT ŠEŠTAS SKYRIUS 


Į Randžyto žiniasklaidos imperijos buveinę patekti buvo sunkiau negu pabėgti 
iš kalėjimo. Po trijų apsaugos postų, kuriuose buvo stropiai patikrintas mano 
leidimas su užrašu SVEČIAS, bet niekas nepatikrino, ar nesinešu kokio meta- 
linio daiktelio, aš galop išvydau jo asmeninę sekretorę. 

— Mano vardas Šantaramas, - ištariau ketvirtą kartą. - Reikalas slaptas ir 
asmeniškas. 

Ji pakėlė ragelį, pasakė įprastą frazę ir atidarė duris. 

Iš odinio krėslo pakilo Randžytas ir per stalą ištiesė man ranką. Sekretorė 
išėjo ir uždarė duris. 

— Sėsk, - tariau aš. 

— Ko tau... 

— Šitiek apsaugininkų, ir nė vienam netoptelėjo pasidomėti, ar neturiu 
ginklo. 

- Ginklo? - aiktelėjo jis. 

- Sėsk. 

Jis atsisėdo, rankos nuslydo stikliniu stalviršiu. 

— Kur Karla? 

— Karla? Tu čia dėl Karlos? 

— Kur Karla? 

— O kamji tau? 

— Pakelk ragelį. 

— Ką? 

— Pakelk ragelį ir paskambink Karlai. 

— O tu... o kodėl tu pats neskambini? 

— Nemėgstu telefono. Man jo ir nereikia, nes galiu tave priversti jai paskam- 
binti. Aišku? 

- Kas... aišku? 

— Skambink Karlai. 

— Aš... 

— Skambink Karlai. 

- Tik pašauk, ateisiu aš, - išgirdau už nugaros Karlos balsą. 

Ji sėdėjo didžiulio kabineto kampe, krėsle, kurį slėpė vazoninės palmės. 
Buvo įtūžusi, bet, rodos, nudžiugo, kad aš pasirodžiau. Matyt, įėjau jai ginči- 
jantis su Randžytu. 

— Labas, Karla. Kampe dėl blogo elgesio? 

- Pagal naują mano susitarimą su Randžytu, - pasakė ji prisidegdama ci- 
garetę, ir palmių lapų šešėliai išmargino jos veidą šviesiais ir tamsiais lopais, 
tame pačiame kambaryje laikomės vienas nuo kito atokiai. 

- Jau baigėt ginčytis? - paklausiau žiūrėdamas į žalias valdoves. 

Randžytas nusijuokė. Atsisukau į jį. Juokas nutrūko taip staiga, kad jis vos 
neužspringo. 

- Iš ko juokiesi? 

— Aš... na... šiaip... nežinau. 

Jis buvo persigandęs. Aš nieko nesupratau. Taip, paminėjau ginklą, bet jo 
neturėjau, be to, kabinete buvo Karla, o ji ginklą nešiojasi. Jam niekas negrėsė, 
bet jis drebino kinkas. 

- Girdėjai posakį - „atrodai, lyg būtum išvydęs vaiduoklį '? 

- Ro... rodos, - atsakė jis. 

— Dabar tu panašus į vaiduoklį. 

— Vai... vaiduoklį? Kieno vaiduoklį? 

- Kas tau darosi? 

- Tu... sakei, kad turi ginklą. 

Jis drebėjo. 

— Aš sakiau, kad niekam netoptelėjo paklausti, ar aš turiu ginklą. Aš nesa- 
kiau, kad turiu ginklą. 

— Na, taip... Nesakei. 

- Gal norėtum man ką nors pasakyti, Randžytai? 

— Ne! - skubiai atsakė jis. - Nieko. 

— Ką Žinai apie Lizos mirtį? 

- Nieko. Nieko nežinau. Vargšelė. Nelaimingas atsitikimas. Turiu omeny... 
nieko nežinau. 

- Sudiev, Randžytai, nelauk manęs, - tarė Karla stodamasi ir nuėjo prie 
durų. 

Aš atidariau jai duris, ir mudu išėjome iš kabineto. Randžytas tebesėdėjo 
krėsle, prispaudęs delnus prie stalviršio, lyg nuogąstaudamas, kad šis nuskris. 

Kai lifto durys užsidarė, ji išsitraukė gertuvę, gurkštelėjo, užsuko ir nukreipė 
į mane valdoves: 

— Manai, aš pridėjau pirštą prie jos mirties? 

— Kg? 

- Policininkai manė, kad pridėjau. Dirbo profesionaliai, mėlynės liko tik 
ten, kur nematyti. 

Širdis nutrūko. Tuštumą užpildė pyktis. 

- Dilypas Žaibas? 

— Perduoda tau linkėjimus, - pasakė ji. 

Durys atsidarė vestibiulyje. Prie lifto laukė būrelis žmonių. Ji atsistojo tarp- 
duryje nieko neįleisdama ir atsigręžė. Mūsų veidai beveik lietėsi. 

— Aš niekaip nesusijusi su jos mirtimi, - tarė Karla. - Niekada nebūčiau 
pakenkusi Lizai. Ir niekam nebūčiau leidusi jai pakenkti. 

- Žinoma, - atsiliepiau, bet jos jau nebebuvo. 

Priėjau prie staliuko, numečiau leidimą ir stumdydamas žmones leidausi 
bėgti paskui Karlą. Pasivijau prie durų, visiškai ramią. 

Mes nuvažiavome prie Bandros krantinės. Ji stipriai prisispaudė prie manęs, 
įsikniaubė į nugarą, keleivis, pasiruošęs mirti. 

Galėjau sustoti kur nors arčiau, bet man reikėjo važiuoti kuo ilgiau. Sustab- 
dęs motociklą prie jūros, buvau ramus kaip įlankos bangos. 

Mes žingsniavome ta pakrantės šypsena vidurdienio kaitroje, bet ji mums 
netrukdė: du užsieniečiai, išmokę mylėti saulės palaimintą miestą. 

— Mes paskyrėme pasimatymą, - pasakė Karla pakeliui. 

- Ir jis įvyko? - paklausiau. 

— Ne. 

Pagalvojau. 

— Pasimatymą viena kitai? 

— Aha. 

Mes valandėlę ėjome, ir man pagaliau toptelėjo: 

— Turi omeny romantišką pasimatymą? 

- Lyg ir. 

- Lyg irė 

- Lyg ir. 

— Lyg ir romantiškų pasimatymų nebūna. 

— Matai, mes visada traukėme viena kitą. 

— Traukėte? 

— Aš ją tikrai traukiau. 

— Todėl ir nuvažiavai pas ją tą naktį? 

— Ji pasakė, kad nori nusilesti ir truputį pasismaginti ar bent įkaušti ir tru- 
putį pasismaginti. 

— Nieko nesuprantu. 

- Sumanymas buvo jos. 

— Koks sumanymas? 

- Aš pažadėjau, kad išgersiu su ja tris keturias taures, o paskui žiūrėsiu. Ji 
pasakė, kad tu neprieštarauji. 

- Tikrai? 

- Aha, - paniuro ji. 

Mes tylėdami ėjome toliau, šešėliai lipo prie mūsų slėpdamiesi nuo karščio. 

— Ir tu rimtai susiruošei į šitą romantišką pasimatymą? 

- Ne, žinoma, - nusišypsojo Karla, paskui susiraukė ir nudūrė akis į kojas. — 
Liza buvo koketė. Apsigimusi koketė. Aš taikiausi prie jos, nes jai tai patiko. 

— Atleisk, Karla. Atleisk, kad nebuvau tenai, nesulaikiau jos ir nepasirūpi- 
nau, kad ją rastum ne tu. Pasiimčiau šituos tavo prisiminimus, jei galėčiau. 

- Praeitis graži todėl, kad jos negalima pakeisti. Tu nieko nebūtum galėjęs 
padaryti ir nieko negali padaryti dabar. 

- Turbūt... tau buvo sunku... kai ją radai. 

— Durys buvo atlapotos, - pasakė Karla, nudūrusi akis į kojas. - Ji gulėjo ant 
lovos. Pamaniau, kad miega. Paskui pamačiau, kokia rami, pastebėjau pakuotę 
tablečių. Šokau purtyti, bet ji buvo nebegyva. Atšalusi. Paprašiau sargo iškvies- 
ti greitąją ir policiją, bet ji buvo mirusi, Linai. Ji buvo seniai mirusi, vargšė. 

Apkabinau ją per pečius, o ji prisiglaudė taip švelniai, lyg būtume vedę. 

- Kas buvo su ja? - paklausiau. - Kas davė jai tablečių? 

— Dar nežinau. Bandžiau išsiaiškinti, bet jau seniai nebesisukinėju tuose 
sluoksniuose. 

— Gal, tave... apklausdami, policininkai ką nors prasitarė? 

- Tik kad jiems velniškai reikia tavęs, - atsakė Karla. - Tai buvo taip aki- 
vaizdu, kaip spyris batu į stuburą. Ir man suprantamas jų požiūris. Pripažink, 
keistokai atrodo: tu dingsti iš miesto, o tavo meilužė miršta. O gal atvirkščiai? 

— Luktelėk, - tariau, atsitraukiau ir pažvelgiau jai į akis. - Negi tu manai, 
kad aš galėčiau nuskriausti Lizą? Tu taip manai? 

Ji nusijuokė. Pirmą kartą nuo tada, kai pamačiau ją Randžyto kabinete, sė- 
dinčią už palmių. 

— Gera, kad tu juokiesi, Karla. 

- Pirmą kartą nuo tada, kai ją radau. Kurį laiką buvau kaip apkvaitusi, 
raibuliavo akyse. Aišku, tu nebūtum jos nuskriaudęs. Nemylėčiau tavęs, jei 
galėtum. 

Ji nusisuko į jūrą, vėjas atmetė plaukus, ir veidas atsivėrė saulei. Įlankoje 
bangos susiklostė į penklines, nusėtas jūrų putos natomis. 

— Karla, kas, po velnių, atsitiko? Kas, tavo nuomone, atsitiko? 

— Sakiau, kad nežinau. O tu kur trankeisi, po perkūnais? 

Kur trankiausi? | 

Tarkšt tarkšt. Nukirsta galva. Mėlynasis Hidžabas. 

— Buvau išvykęs su reikalais. Abdula nebandė su tavimi susisiekti? 

— Ne, bet jis turi mano telefono numerį ir grįžęs į miestą visada paskambina. 

— Abdula turi tavo telefono numerį? 

- Žinoma. 

— O aš neturiu. 

- Tu nesinaudoji telefonu, Šantaramai. 

— Ne tai svarbu. 

— O kas svarbu? 

— Matai... 

— Aš negrįšiu pas Randžytą, - skubiai, be šypsenos ištarė ji. 

— Ką? Puiku, bet ką tai reiškia? 

- Aš jau išsinuomojau numerį „Tadže“. 

- „Tadže'? 

— Daiktai bus atgabenti vakare. 

— Tu palikai Randžytą? 

— Nepražiopsok progos mane pakabinti, Šantaramai. 

Moterį, kuri protingesnė už tave, mylėti baisu - ji nuolat įmina tave į purvą, 
o tu tuo mėgaujiesi. 

— Ką? 

- Ką tu man kadaise kalbėjai, - paklausė ji, užuot atsakiusi, - apie „prieš“ 
ir „po“? 

— Aš... taip... 

— „Po ką tik prasidėjo, Linai. „Po“ prasidėjo šiandien. Tu negali grįžti namo. 
Aš negrįšiu namo. Vienintelis klausimas: tu su manimi ar be manęs? 

Jaučiausi kaip paskutinis kvailys, nes nesupratau, ką ji man sako, ir elgiausi 
kaip paskutinis kvailys, bet supratau tai tik vėliau. Bet aš nežinojau, ką ji nu- 
sprendusi ar kodėl taip kalba su manimi. 

Pro šalį it žiedadulkės vėjyje skriejo sekundės. Sekundės visko. Sekundės 
nieko. 

— Liza mirė visai neseniai, - tariau. - Liza mirė. 

- Liza būtų... 

Karla užsikirto, vėl nusijuokė ir pažvelgė į mane kokiomis aštuoniomis ne- 
laimingomis valdovėmis. 

— Dieve mano! - tarė ji. - Negi aš... iš tikrųjų... bandau tave įkalbėti... važiuo- 
ti su manimi? 

- Na, aš... 

— Atsipisk, šūdžiau, - tarė ji. 

— Ką“ 

Ji skubiai pakilo ir sustabdė taksi. 

— Palauk, Karla. 

Ji įsėdo į taksi ir nuvažiavo. 

Aš užšokau ant motociklo ir nulėkiau įkandin, nežiūrėdamas, kur važiuoju, 
ko! pasivijau jos taksi. Sekiau ją iki pat „Tadžo“ viešbučio, sukdamas ratus apie 
jos mašiną ir gaudydamas jos žvilgsnį. Karla nė karto neatsigręžė. 

Sustabdžiau motociklą ir žiūrėjau, kaip ji lipa plačiais laiptais ir žengia į 
viešbutį. Palikau jai raštelį registratūroje. 

Nuvažiavau šalin nuo „Tadžo“, išdidaus galeono mašinų jūroje, ir ėmiau 
klausinėti apie Konkanoną visų pažįstamų, kuriais dar galėjau pasitikėti. Patik- 
rinau lošimo namus, opijaus rūkyklas, namine ir hašišu prekiaujančius barus 
ir loterijos kioskelius. Sužinojau nedaug, bet visi patvirtino, kad Konkanonas 
prekiauja heroinu „Skorpiono“ kompanijos vardu. 

Visi juos vadino „Skorpiono“ kompanija, o ne „Skorpiono“ gauja: visi pri- 
pažino juos tikra mafija. 

Reikėjo duoti ataskaitą Sandžajui. Pagal išankstinį susitarimą, grįžęs iš Šri 
Lankos, turėjau atvykti pas jį kitą dieną antrą valandą po pietų. 

Be abejo, Sandžajus tikėjosi, kad pasirodysiu anksčiau. Jis bus be nuotaikos. 
Nieko naujo. Po savo draugo Salmano mirties Sandžajus visada būdavo blogo 
ūpo. | 

Pastačiau motociklą greta kitų prie K. Č. koledžo. Daviau sargui šimtą rupi- 
jų ir paprašiau neprileisti prie mano motociklo pavojingų tipų. 

- Jie studijuoja koledže, - pasakė jis hindi kalba. - Jie visi pavojingi. Kas 
žino, ką gali iškrėsti? 

— Pavojingesnių už studentus. 

— A, aišku, - pamerkė sargas. 

Nuėjau pusę kvartalo iki Sandžajaus rūmų ir paspaudžiau durų skambutį. 
Duris atidaręs ginkluotas sargybinis afganas pažino mane ir palydėjo į vidų. 

Sandžajų radau valgomajame, namo gale. Pro virtinę langų buvo matyti 
aukštų sienų juosiamas apleistas sodas. Sandžajus vilkėjo pižama ir tamsiai 
mėlynu chalatu su monograma, išsiuvinėta ant kišenės. 

Stalas buvo padengtas pusryčiams, kurių būtų pakakę trims stambiems vy- 
rams, bet Sandžajus gėrė arbatą ir rūkė cigaretę. 

Kambaryje buvo tik viena kėdė, ir Sandžajus nuo jos nepakilo. 

- Gerai padirbėjai, - tarė jis, nužvelgęs mane nuo galvos iki kojų. - Bet juk 

tu visada gerai dirbdavai, tiesa? Pinigus už darbą tau perduos. Visi tavo daiktai 
iš pasų fabriko išnešti, jie raudoname lagaminėlyje prie durų. Belieka atsisvei- 
kinti. Ką gi, viso gero. 

— Kur aš susimoviau? Kodėl buvau atšauktas namo anksčiau? 

Jis užgesino cigaretę, gurkštelėjo arbatos, labai atsargiai pastatė puodelį ant 
lėkštutės ir atsilošė kėdėje. 

- Žinai, kodėl džiaugiuosi, kad tu išeini, Linai? — paklausė jis. 

— Nes manai, kad aš vertas geresnių dalykų? 

Jis nusijuokė. Daug metų jį pažinojau, bet taip juokiantis nebuvau girdėjęs. 
Matyt, taip jis juokdavosi atsisveikindamas. Paskui liovėsi. 

- Nes tu niekada nesugebėjai dirbti komandoje, - niūriai paaiškino, - ir jau 
nebeišmoksi. Tu balta varna. Apsidairyk. Visi prie ko nors prisijungė arba buvo 
prijungti, tik tu vienas nepritapęs. Niekam nepaklūsti. Niekam nepriklausai. O 
dabar tau čia nėra ko veikti. 

— Tu pasiuntei Žmogų į oro uostą, nes Liza mirė? 

— Jau sakiau, kad tu nesugebi dirbti komandoje. Niekas negalėjo numatyti, 
kaip elgsies. Buvai Madrase, kai tai atsitiko. 

— Kada sužinojai? 

- Penkiomis minutėmis vėliau už policininkus. Bet tu jau buvai išvykęs, o 
užduotis pernelyg svarbi, kad ją atšaukčiau. 

— Penkiomis minutėmis? 

— Tu niekada nesinaudoji telefonu, taigi supratau, kad vargu ar sužinosi. 
Nusprendžiau tau nepranešti, kol neatliksi užduoties, ir nusprendžiau kiekvie- 
name etape tau skirti po ryšininką. 

— Tu nusprendei? 

— Taip. Jei tu nepatenkintas, gali dingti iš čia. 

— Tu nepranešei, kad mano mergina mirė. 

— Tu pats nusprendei jos su mumis nesupažindinti. Tu norėjai, kad mes su 
ja nesusitiktume, nors pažįstame visų Kompanijos žmonių motinas, seseris ir 
žmonas. 

Žiūrėjau į jį sunkiai tvardydamasis, kad nepulčiau. Širdis daužėsi kaip gen- 
čių būgnai. Įdomu, ar dažnai vadovai išgyvena mirtinai pavojingas sekundes, 
net nenujausdami, kad melagingas signalas priviliojo pačią Mirtį. 

— Kompanija tave vis dar saugo, - pasakė Sandžajus. - Mano reputacijai 
būtų suduotas smūgis, jei buvęs darbuotojas žūtų per pirmas dvi savaites po 
išėjimo iš darbo. Bet laikrodis tiksi. Neversk manęs sutrumpinti laiko, kol virš 
tavęs dar sklando mano šešėlis. Dabar dink iš čia ir leisk man ramiai papusry- 
čiauti. 

Atidariau duris ir jau buvau beeinąs, bet jis vėl prabilo. Tokie kaip jis visada 
nori, kad jų žodis būtų paskutinis, nors jį jau pasakė. 

- Užjaučiu dėl merginos, - tarė jis. - Liūdna istorija. Turbūt tėvai sielvar- 
tauja. Bet nesiimk skubotų veiksmų. Susimausi - Kompanija nė piršto nepa- 
judins. 

Išėjau iš jo rūmų ir nuvažiavau prie užkandinių tarnautojams Narimano 
kyšulyje. Buvau vis dar piktas ir alkanas. Stačiomis kartu su dešimtimis kitų 
pavalgiau karštų bandelių, įdarytų kiaušiniais, keptomis bulvėmis ir daržovė- 
mis su prieskoniais ir išgėriau pintą pieno. 

Pastaruoju metu mažai valgiau ir miegojau. Nebesimankštinau. Turėjau 
saugotis. Pietiniuose miesto rajonuose visi po kelių valandų žinos, kad išėjau iš 
Kompanijos. Kai kas griežė ant manęs dantį ir tvardėsi tik todėl, kad priklau- 
siau Kompanijai. Kai paaiškės, kad aš vienas kaip vilkas, prasidės medžioklė. 

Po pusvalandžio kelio šaltu tiesos dušu atvėsinta karšta galva atvykau į 
sporto salę Varli. Gamyklų kompleksai buvo paversti grožio salonais ir sveika- 
tingumo centrais. Čia apsigyveno ir atidarė sporto salę buvęs Sandžajaus kom- 
panijos gangsteris, vardu Komančas. 

Jis buvo patikimas draugas ir narsus mušeika, mudu porą kartų drauge da- 
lyvavome muštynėse su priešiškomis gaujomis ir buvome supjaustyti peiliais. 
Tokių dalykų nepamiršti. 

Komančas buvo iš tiesų nepriklausomas, leisdavo savo salėje mankštintis 
bet kurios mafijos nariams ir net policininkams su sąlyga, kad niekas nepasa- 
kys nė vieno blogo žodžio apie Sandžajaus kompaniją. 

Nusirengiau iki pusės ir valandą kilnojau sunkumus. Po pusvalandžio ko- 
vos su šešėliu nusiraminau. 

Vaikinai sporto salėje, visi vietiniai ir neturtingi, iš pradžių drovėjosi, nors, 
kaip įprasta jaunystei, pasistengė aiškiai parodyti, kad manęs nebijo. Pamatę, 
kad aš tikrai nebaisus, jie net ėmė drauge boksuotis. 

Išsimaudžiau po dušu, apsirengiau ir pažvelgiau į dėmėtą veidrodį. 

Akys buvo gyvos ir vaiskios. Mane it rudens lapai siautė ramybė. Virš veid- 
rodžio kabėjo plakatas: „Kai gyvenimas sumautas, eik kilnoti sunkumų.“ 

— Tau reikia pilvo ir nugaros raumenų treniruoklio, - tariau Komančui duo- 
damas pinigų, kurių pakaktų naujam treniruokliui. 

Komančas įsistebeilijo į pinigus. 

— Brangi buvo treniruotė, - paniuro jis. 

- Puikiai praleidau laiką. Bet įdėk bent mažą langelį, jar. Dvokia kaip gyva- 
tės subinė. 

— Eik velniop, - nusijuokė jis. - Sakyk teisybę, už ką pinigai? 

— Tikiuosi, priimsi kaip nario įnašą. | 

— Bet Kompanijos nariams nemokamai, juk žinai. 

— Aš nebepriklausau Kompanijai. Dabar esu laisvas kaip paukštis. 

Buvau tai sakęs tik vienam artimam draugui, ir po tokio ilgo laiko gaujoje 
žodžiai net man pačiam skambėjo keistai. 

— Ką? 

— Aš išėjau, Komančai. 

— Bet, Linai, tai... 

— Nieko baisaus. Sandžajus nepasiuto. Tiesą sakant, apsidžiaugė. 

- Sandžajus... Sandžajus... apsidžiaugė? 

— Ką tik pas jį buvau. Jis neprieštarauja. 

-— Tikrai? 

— Duodu žodį. 

— Tada gerai. 

- Bet man reikės naujos sporto salės, nes Kompanijos sale naudotis nebega- 
liu. Tai kaip? Priimsi nariu? 

Jis buvo suglumęs ir išsigandęs, bet sena draugystė pasirodė stipresnė, be to, 
jis manimi pasitikėjo. Veidas pamažu sušvelnėjo, ir jis ištiesė ranką. 

- Zarūr, - tarė. - Esi čia laukiamas. Bet, mano nuomone, taip susiklosčius 
aplinkybėms, pasielgtum išmintingiau, jei išvažiuotum iš Bombėjaus. 

- Galbūt, broli, - tariau eidamas prie durų. - Bet argi Bombėjus mane pa- 
leis? 


TRISDEŠIMT SEPTINTAS SKYRIUS 


Karla su malonumu priims Šantaramą 
8 valandą vakaro savo numeryje. 


Raštelis buvo parašytas jos ranka, raiškiu, lengvu braižu, kuris man patiko 
labiau už visas kada nors matytas kaligrafijas. Norėjau jį pasilikti, bet gyvenau 
bjauriame pasaulyje: jei raštelis pateks į rankas mano priešui, užsimesiu jį pri- 
mušti. 

Atsisėdau ant motociklo, sudeginau raštelį ir lėtai nuvažiavau į Afganų baž- 
nyčią susitikti su Navynu. 

Pastačiau motociklą už artimiausios autobusų stotelės. Priklausydamas San- 
džajaus kompanijai, palikdavau jį ant bet kurio miesto šaligatvio. Dabar buvau 
laisvai samdomas, todėl pastačiau motociklą taip, kad jis nekristų į akis. 

Priebažnytyje kabėjo dulkėtos vėliavos, akmeninėse sienose buvo iškirsti 
dviejuose karuose su Afganistanu žuvusių kareivių vardai. 

Bažnyčia ir koplyčia buvo karinė, pastatyta kaip memorialas Žuvusiesiems. 
Klauptuose liko išėmos neužmirštų kareivių šautuvams pastatyti meldžiantis 
prieš mūšį ir po mūšio su afganais, kurių kalbų jie nemokėjo, o kultūros nesu- 
prato. 

Gedulinga bažnyčia buvo beveik tuščia. Galiniame klaupte sėdėjo senutė 
ir skaitė romaną. Prie altoriaus klūpojo vyriškis su berniuku, jiems virš galvos 
plūduriavo vitražo apskritimas. 

Navynas Aderis įdėmiai apžiūrinėjo žalvarinį erelį, prilaikantį Biblijos sto- 
vą. Jis buvo jaunas, bet pasitikintis savimi. Rankos pagarbiai sudėtos už nuga- 
ros, bet žingsniai, vaikščiojant po bažnyčią, tvirti: jaunas vyras, užimantis visą 
savo gyvybinę erdvę. 

Jis pamatė, kad jį stebiu, ir paskui mane nuėjo į apleistą sodą už bažnyčios. 

Susėdome po medžiu ant akmeninio suolo. 

Buvo tylu. Blėstanti vakaro šviesa sutvisko altoriaus vitraže mums virš gal- 
vų, užliedama tamsų sodą šviesa iš bažnyčios. 

- Gaila Lizos, brolau, - tarė jis. 

— Man irgi. Navynai, luktelėk minutėlę, a? 

Man reikėjo minutėlės ramybės. 

Man reikėjo minutėlę pagalvoti. 

Aš iki šiol nemąsčiau. O dabar, nutaikęs minutėlę, susimąsčiau. 

Liza. Liza. 

— Ką tu pasakei, Navynai? 

— ...policijos protokole, kiek žinome, - kalbėjo Navynas. 

Aš negirdėjau nieko, išskyrus paskutinius žodžius. 

— Atleisk, Navynai. Nieko nesupratau. Teks tau viską pakartoti. 

Jis nusišypsojo man, geras draugas, kuriam negera. 

- Gerai. Klausyk, pirmiau atsistok. 

— Ką tu pasakei? 

— Atsistok, brolau. 

— Kam? 

— Atsistok, po perkūnais. 

Jis atsistojo ir pastatė mane. 

- Apkabink mane, - tarė. 

— Nereikia, viskas gerai. 

— Bus dar geriau. Apsikabinam. 

- Iš tikrųjų viskas gerai. 

— Nenusišnekėk, brolau, tavo mergina mirė prieš savaitę. Apkabink mane, 
jar. 

— Navynai... 

— Arba tu apkabinsi mane kaip indą, arba susimuši su manim kaip airiu, - 
tarė jis. - Tokiomis aplinkybėmis trečio kelio nėra. 

Jis išskėtė rankas. Trečio kelio nebuvo. 

Navynas apkabino mane kaip brolis Australijoje, ir man pasidarė dar blo- 
giau. 

— Verk, - tarė jis, kai jam ant peties pabiro mano ašaros. - Verk. 

Sode, užlietame vitražo šviesos, aš laisčiau ašaromis įbrolio petį. 

- Šiknius tu, Navynai. 

— Verk. 

Išverkiau visas ašaras ir jį paleidau. 

- Geriau? - paklausė Navynas. 

- Šiknius tu, Navynai. Taip, geriau. 

Mes vėl atsisėdome, ir jis papasakojo man, ką žinojo. Nedaug. 

— Kur Konkanonas prekiauja narkotikais? 

— Nežinau, - pirmą kartą nusišypsojo jis. - Tau jo reikia? 

— Aš noriu su juo pasikalbėti. 

— Pasikalbėti? 

- Pasikalbėti, paskui pasiklausyti, kaip jis pasakoja man, kas tą naktį buvo 
pas Lizą su juo. 

— Nemanai, kad Lizai kvaišalų davė Konkanonas? 

- Pasak sargo, jis išėjo po penkiolikos minučių. Antrasis vyras buvo pas 
Lizą beveik valandą. Aš noriu sužinoti, kas buvo antrasis vyras. 

— Aišku. Pasistengsiu. 

- Sargas davė man juodo automobilio, kuriuo jie tą naktį atvažiavo, nume- 
rį, - tariau ir padaviau Navynui lapelį, kuriame buvau užsirašęs numerį. - Būtų 
gerai sužinoti, kieno mašina. 

- Savininko pavardę tau pranešiu rytoj, bet naudos iš to vargu ar bus. Dau- 
gybė žmonių registruoja automobilius svetimu vardu. 

- Didjė užsakė man numerį „Amritsaro“ viešbutyje netoli „Metro. Gali ten 
palikti žinutę. Be to, rytoj nuo pirmos iki antros būsiu „Kajani . Sutarta? 

— Išsikraustei iš savo buto? 

- Taip. Ir nebegrįšiu. 

— Kur eisi dabar? 

- Aštuntą susitinku su Karla. Nusipirksiu marškinius ir įsikursiu „Amritsa- 
re“. O tu ką darysi? 

- Pusę aštuonių turiu važiuoti Divos. Iki tol esu laisvas. Neprieštarausi, jei 
tave palydėsiu? 

— Tik apsidžiaugsiu. | 

Mes išstūmėme motociklą iš už autobusų stotelės, užvedžiau variklį, ir jis 
atsisėdo man už nugaros. 

— Mokausi važinėti, - tarė jis. 

— Aha. 

- Nusižiūrėjau prašmatnų aukščiausios kokybės 350. Fantastišką ir nerealiai 
greitą. 

- Aha. 

- O lenktynininkai moko mane visokių akrobatinių triukų. 

— Lenktynininkai? 

- Aha. Divos draugai iš turtingų šeimų, važinėja japoniškais motociklais. 
Puikiai važinėja. 

- Aha. 

- Nori, parodysiu, ko išmokau, su tavo motociklu? 

- Navynai, nedrįsk taip kalbėti apie mano motociklą. 

- Supratau, - nusijuokė jis. - Palauk, kol pamatysi mano! 


373 


Mes važiavome Mados gatve, pakeliui kioskelio prekiautojas atnešė prie 
motociklo naujus marškinius ir porą marškinėlių, o paskui mes pasukome 
„Metro“ link. 

Sustabdžiau motociklą skersgatvyje už viešbučio, po arka, jungiančia viso 
kvartalo aukštus nuo antro iki ketvirto. 

„Amritsaras“ buvo įsikūręs pusiau apskritame pastate, stūksančiame prie- 
šais sankryžą tarp sūkuriuojančių mašinų it uola vandenyne. 

Pirmame aukšte buvo sporto, kanceliarinių, muzikos prekių parduotuvės ir 
kavinė „Kajani, į kurią reikėjo eiti iš skersgatvio už viešbučio. 

Nuo antro aukšto visą pastatą buvo išraizgęs tinklas koridorių ir slaptų laip- 
tų, kurie vedė nuo uždarų gatvės balkonų iki privačių butų kvartalo gale. Žino- 
damas kelią, galėjai atsidurti kitame rajone neišeidamas iš pastato, kol polici- 
ninkai ar kiti nenaudėliai dar tebedaužo į duris. 

Sklido gandai, kad „Amritsare“ dvidešimt vienas išėjimas. Man pakako tri- 
jų. Naujoje vietoje bėglys pirmiausia susiranda išėjimus. Prieš užsiregistruoda- 
mas, aš su Navynu apžiūrėjau pastatą. Radau tris skubiam pabėgimui tinkamas 
duris į tris skirtingas aplinkines gatves. Puiku. 

Registratūroje radome Didjė, lošiantį kauliukais su viešbučio valdytoju. Pa- 
matęs mudu su Navynu, Didjė pakilo ir apkabino mane. 

- Linai, - sušnibždėjo jis, - aš tuoj išlošiu tau nuolaidą, o tu dar net neuž- 
siregistravai. 

— Verčiau pirma sumokėsiu už numerį, - pašnibždomis atsiliepiau, - o nuo- 
laidą galėsi išlošti vėliau. 

— Įžvalgu, - pripažino jis ir paleido mane iš glėbio. 

Užsiregistravau naudodamasis vienu iš padirbtų pasų ir nuėjau apžiūrėti 
numerio: erdvi svetainė, miegamasis, greta jo - vonios kambarys už aukštų 
medinių durų, kampinėje nišoje - virtuvytė. 

Kambario gale už prancūziškojo lango buvo slaptas balkonas. Priėjau, ati- 
dariau langines ir pažvelgiau į judrią sankryžą apačioje. 

Vaizdas buvo puikus: milžiniškas prisukamas miesto žaislas blykčiojo ir 
sūkuriavo. Toliau žaliavo Bombėjaus „Džimkhanos“ klubo medžiai, lapuotais 
šešėliais pavertę gatvę tuneliu. 

Apsidairiau ir pamačiau, kad mano balkoną nuo gretimų numerių skiria tik 
žemos netvirtos pertvaros. Atrodė, kad kaimyniniai kambariai tušti. 

Greta išdygo valdytojas. 

— Kas nors gyvena gretimuose numeriuose? - paklausiau. 

— Šiuo metu ne, bet jie užsakyti rytojui. 

— Rytojus niekada neišauš, - pasakiau hindi. - Mes esame čia dabar ir no- 

rėtume išsinuomoti visus tris fasado liuksus metams. Mokame grynaisiais iš 
anksto. 

- Liuksus? - choru paklausė valdytojas ir Didjė. 

- Liuksus, - atsakiau aš. - Visus tris. Nuo šio vakaro. Metams. Sutarta? 

- Luktelėkit valandėlę, - paprašė valdytojas. - Turiu atsiklausti savo go- 
dumo. 

Jis mąsliu veidu patylėjo ir ryžosi. 

- Žinot ką, - tarė, - išankstiniai užsakymai staiga atšaukti. 

Negali nemėgti žmogaus, kuris šnekučiuojasi su savo sužmogintu godumu. 

- Kuo jūs vardu, pone? 

— Džasvantas, - tarė jis. - Džasvantas Singhas. O kaip vadinti jus, pone? 

— Pakaks babos. Tinka? 

— Be abejo, baba. Sutarta. Sakėt, metams? Iš anksto? 

Aš sumokėjau, ir jis paliko mus vienus apžiūrėti kambarių. 

Mes išardėme išgverusias balkonų pertvaras ir apėjome visus kambarius. 

— Kam tau reikia visų trijų numerių, Linai? Liuksais aš jų nevadinsiu. 

- Sienos šių balkonų galuose yra aklinos, Didjė. Išsinuomojau visus tris nu- 
merius, vadinasi, niekas neprasmuks nepastebėtas. 

- Aišku, - atsiliepė jis. 

— Bet man reikia tik dviejų numerių. Trečias tau, Navynai, jei nori. 

— Man? - paklausė Navynas. 

- Juk kontoros neturi? 

— Ne. Dirbu namie. 

— Ką gi, sekly, dabar turi kontorą, jei nori. 

Jis pažvelgė į Didjė, o šis šypsodamasis gūžtelėjo pečiais. 

— Tai tau tik dabar toptelėjo? - paklausė Navynas. 

- Aha. 

— Nes turi laisvą numerį? 

— Aha. 

- Nuostabu, - tarė Navynas spausdamas man ranką. - Malonu turėti tokį 
balkono kaimyną. 

Priėjo Didjė ir uždengė delnais mūsų rankas: 

— Tai labai gražus... 

— Velnias! - ištraukė ranką Navynas. - Ji mane užmuš! 

— Kas drįs užmušti seklį? - paklausė Didjė. 

— Diva. Jei pavėluosiu, išpaikinta mergiotė dvi dienas man gyventi neduos. 
Bėgu. Pakeliui pasiimsiu raktą, Linai. Numeris iš dešinės, tinka? 

Kaip tik tą numerį aš jam ir norėjau atiduoti. 

— Tinka, Navynai. | 

— Eisi susitikti su Karla? - paklausė Didjė, išėjus Navynui. 

— Aštuntą. 

— Turiu reikalų, drauge mano, todėl dabar išeinu. Bet vėliau būsiu laisvas ir 
kurį laiką palauksiu „Tadže“, jei ką nors sužinosiu. 

— Ačiū, Didjė. 

— Nėra už ką. 

- Yra, yra. Šio pastato savininkas yra tavo draugas, vietos mafijos galva — 
tavo draugas, taigi čia tavo teritorija, kurioje pavojus man negresia. Ačiū už 
viską. 

— Aš tave myliu, Linai. Neįsižeisk, kad taip sakau, mes, prancūzai, nelinkę 
užspausti širdies. Aš myliu tave. Mes atskleisime vargšės Lizos mirties paslaptį 
ir gyvensime toliau. 

Jis išėjo, o aš apėjau visus keistus naujus kambarius, kuriuos, pastūmėtas 
nuojautos, ką tik išsinuomojau metams. Mano pirmieji namai po namų su 
Liza. Gyvenimas nesibaigė, aš bandau leisti šaknis naujoje vietoje. 

Grįžau į balkoną, atsirėmiau į turėklą ir žiūrėjau į lėtus raudonų, geltonų, 
baltų žiburių sūkurio fejerverkus penkių gatvių sankryžoje. 

Mano balkone nutūpė varna, apžiūrėjo mane, pašiaušė plunksnas ir nuskri- 
do. Užsidegus žaliai šviesai, pakeliui į pigias Mados gatvės krautuvėles gatvę 
kirto linksmas ir laimingas paauglių būrelis. 

Tolumoje sugaudė šventyklos varpas, atsklido giesmė. Paskui kažkur neto- 
liese skardžiai ir gražiai suskambo azanas“. 

„Ar čia namai?“ - paklausiau savęs. Man reikėjo namų. Bet kokių. 

„Ar čia ašją rasiu?" Norėjau žmogaus. Norėjau atiduoti viską, ką turiu, vie- 
nintelei meilei ir būti mylimas. 

„Ar tai čia?“ Žiūrėjau į kryžkelę, laukdamas atsakymo, o balti, raudoni ir 
geltoni žiburiai vingiuojančias mašinų virtines pavertė drakonais. 


7 Muedzino šauksmas melstis. 

TRISDEŠIMT AŠTUNTAS SKYRIUS 

Atėjau per anksti, sykiu su žvaigždėmis, kurios atvažiavo į „Tadžą limuzinais 
prašmatniai reklamuoti naujo filmo. Pastačiau motociklą po palme prieš vieš- 
butį ir laukiau, kol minučių sraigės prišliauš prieš aštuonių - mano susitikimo 
su Karla valandos. 

Pro plačias vestibiulio duris mačiau, kaip prie prekių ženklų sienos apmo- 
kėtas reklamines sekundes atidirbinėja garbingi svečiai. Blyksnis, dar vienas, 
pasisukite taip, pasisukite anaip: garsenybių, užkluptų nusikaltimo vietoje, 
nuotraukos. 

Limuzinų srautas išseko, fotografai išsilakstė ieškoti kitų naujienų, pre- 
kių ženklų siena buvo išardyta. Erdvus ištaigingas vestibiulis, kur lietingomis 
Bombėjaus popietėmis didieji mąstytojai aptarinėdavo didžias idėjas ne vieną 
dešimtmetį, ištuštėjo ir vėl atrodė oficialiai. 

Velniop per anksti. Apėjau viešbutį, užpakalines duris saugojo pažįstamas 
žmogus, ir užlipau plačiais laiptais iki Karlos durų. Pasibeldžiau, ir ji atidarė. 

Buvo basa. Vilkėjo juodą šilkinį kombinezoną be rankovių su užtrauktuku 
priekyje ir kišenėmis. Plaukai susukti į kuodą ant sprando, o šis, kad neiširtų, 
prismeigtas plonu sidabriniu laiškų peiliu, panašiu į Damasko plieno kardą. 
Karla. 

— Tu per anksti, - tarė ji šypsodamasi, bet į vidų nepakvietė. 

— Aš visada arba per anksti, arba per vėlai. 

- Tai tiesiog talentas, turint omeny, kad niekur nedirbi. Nori užeiti? 

- Be abejo. 

- Rišai! - sušuko ji per petį. - Mūsų pokalbis baigtas. 

Ji atlapojo duris, ir aš pamačiau Rišą, vieną iš Lizos verslo partnerių. Jis 
puolė į priekį. 

- Labai užjaučiu, Linai, - tarė abiem rankomis suėmęs mano ranką. - 
Siaubinga nelaimė. Mieloji Liza. Siaubinga netektis... Aš vietos nerandu iš 
sielvarto. 

Jis prasispraudė pro Karlą, aplenkė mane ir nuskuodė koridoriumi. Ilgu ko- 
ridoriumi. 

- Tas, kas neranda vietos, - tarė Karla, - paprastai yra kvailys, kuriam vieta 
niekur ir nenumatyta. Įeik, Šantaramai. Diena buvo ilga. 

Ji grįžo į svetainę ir atsisėdo ant kušetės prie lango. 

— Sumaišyk man kokteilį, - paprašė man uždarius ir užrakinus duris. - Ma- 
lonu, kai tai daro kas nors kitas. 

— Ką tu gersič 

- „Laimingąją Merę“. 

— „Laimingąją Merę * 

— Tas pats kaip „Kruvinoji Merė, tik be raudonų dalelių. Ir su ledu. Daug 
ledo. 

Sumaišiau kokteilius, atnešiau ir atsisėdau prie jos. 

— Už ką gersim? - paklausė ji. 

— Už piktus pabėgėlius? - pasiūliau. 

Ji nusijuokė. 

— Verčiau už prabėgusias dienas, Šantaramai. 

— Už kritusius draugus, - atrėmiau. 

— Už kritusius draugus, - sutiko ji, ir susidaužėme. 

— Tau laikas atsikvošėti, - tarė Karla, ilgai gėrė, paskui pastatė taurę. 

— Nieko man nėra. 

— Nemeluok. Aš ką tik padariau keturias užuominas - kvailys, laimė, krau- 
jas ir ledas - o tu neatkreipei dėmesio nė į vieną. Tu ne toks. Mudu ne tokie. 

— Mudu? 

Ji pamatė, kad apmąstau išgirstus žodžius, ir nusišypsojo. 

— Kodėl tu taip nori sužinoti, kas davė Lizai rohipnolio? 

— O tu nenori? 

Ji vėl paėmė taurę, valandėlę žiūrėjo į ją, gurkštelėjo dar vieną didelį gurkšnį 
ir įsmeigė į mane visas valdoves. 

- Jei aš arba tu sužinosime, kas tai padarė, man turbūt kils noras jį užmušti. 
Tokia tiesa verčia vienus žmones žudyti kitus. Tu iš tikrųjų esi pasiruošęs? 

— Aš tik noriu žinoti, kas nutiko Lizai, štai ir viskas. Ji to nusipelnė, Karla. 

Ji atsirėmė delnais į šlaunis, aiktelėjo ir skubiai atsistojo. 

Priėjo prie rašomojo stalo, atsegė rankinuką ir išėmė žalvarinį portsigarą, 
lygiai tokį kaip Didjė. 

Atsukusi man nugarą, prisidegė suktinę ir užsirūkė. 

— Nemaniau, kad man šįvakar to prireiks, - sumurmėjo iškvėpusi dūmus. 

Mano žvilgsnis nukrypo į jos kūną, klaupdamasis. Jos siluetas, apvyniotas 
šilku: manyje klykė meilė. 

- Arba tai, - tarė Karla vis dar atsukusi man nugarą, - arba trenkti buteliu 
tau per galvą. 

- Apie ką tu kalbi? 

Ji užgesino nuorūką, išėmė iš portsigaro dar dvi suktines, spragtelėjusi už- 
darė portsigarą, įmetė į rankinuką ir grįžo ant kušetės. 

— Še, - tarė atkišdama man abi suktines. - Pasivyk. 

- Ašjau ir taip kaifuoju. 

- Atsiknisk, Šantaramai. Rūkyk suktines. 

- Ge... rai. 

Užsirūkiau. Kaskart, kai bandydavau ką nors pasakyti, ji vėl švelniai stum- 
telėdavo man suktinę. 

- Žinai, - tariau, kai ji man leido kalbėti, - šiandien tu mane dukart pasiun- 
tei velniop. 

- Jei tau bus lengviau, dabar pasiųsk velniop mane, - vangiai ištarė Karla. 

— Ne, aš... 

- Nagi, prisipažink. Pasijusi geriau. Sakyk: „Atsiknisk, Karla.“ Sakyk: „Ne- 
bepisk man smegenų.“ Pakartok. Pamėgink. „Atsiknisk... Karla.“ 

Pažvelgiau į ją. 

- Negaliu, - tariau. 

- Lažinamės, kad gali, jei pamėginsi. 

- Ar aš galiu sakyti saulėlydžiui „Atsiknisk“? Ar aš galiu sakyti galaktikai 
„Atsiknisk“? 

Ji vėl nusišypsojo man, bet akys buvo nuožmios. Nenutuokiau, ką ji galvoja. 

— Klausyk, - prabilau, - pasikalbėkim atvirai. Aš tik noriu sužinoti, kas nuti- 
ko Lizai. Noriu išsklaidyti abejones, ir dėl Lizos, ir dėl mūsų. Negi nesupranti? 

- Nuo išsklaidytų abejonių prie atpildo veda status kelias, - atsiliepė ji. — 
Daugybė žmonių nulėkė nuo tos uolos. 

— Aš uolomis nelakstau. 

Ji nusijuokė. 

- Aš viską apie tave žinau, Linai. 

- Viską? 

— Daugmaž. 

— Viską viską? 

— Patikrink, - sumurkė ji. 

Nusišypsojau ir staiga supratau, kad Karla nejuokauja. 

- Tu rimtai kalbi? 

— Rūkyk velnio suktinę, - atšovė ji. 

Užsitraukiau. 

— Mėgstamiausia spalva mėlyna su žalia, - prabilo ji. - Lapai dangaus fone. 

— Po perkūnais. Gerai, mėgstamiausias metų laikas? 

— Lietingasis, musonas. 

— Mėgstamiausias... 

- Holivudo filmas - „Kasablanka“, mėgstamiausias Bolivudo filmas - „Prem 
Kaidi' - „Meilės kalinys“, mėgstamiausias valgis - ledai, mėgstamiausia hindi 
daina - „Jeh dunija, jeh mehfil“ - „Šis pasaulis, šie žmonės“, mėgstamiausias 
motociklas... tas, kurį dabar turi, telaimina jį Dievas, mėgstamiausi kvepalai... 

- Tavo, - užbaigiau sakinį ir pakėliau rankas pasiduodamas. - Mano mėgs- 
tamiausi kvepalai - tavo. Tavo viršus. 

- Aišku. Aš skirta tau, o tu skirtas man. Abu tai žinome. 

Kambaryje, raibindamas plonas šilkines užuolaidas, padvelkė jūros vėjelis. 
Staiga man toptelėjo, kad prieš kelerius metus buvau atėjęs į gretimą numerį, 
pas Lizą. 

Gal aš beprotis? O gal tiesiog kvailys, nepasakęs Karlai tiesos: kad aš nesu- 
prantu jos santykių su Randžytu, kad nemoku atgniaužti kumščio, kuriame 
gyvenimas laiko prisiminimus apie gyvą Lizą ir mintis apie mirusią? Nenorė- 

jau būti su Karla apsiaustas sielvarto. Norėjau būti laisvas ir tik jos vienos. O 
taip bus negreitai. 

— Liza buvo... - prabilau. 

— Užsičiaupk, - atšovė ji. 

Užsičiaupiau. Ji pridegė antrą suktinę ir perdavė man. Nutipeno prie baro, 
griebė iš kibirėlio saują ledukų ir pribėrė tris ketvirčius taurės. 

- Pirmiausia dedi ledo, - kalbėjo ji, iš lėto pildama degtinę ant ledukų, - o 
paskui rūpestingai įpili „Laimingosios Merės . 


Ji gurkštelėjo. 
— Ak, - atsiduso. - Dabar geriau. 
Valandėlę Karla mąstė. 


— Velniškai ilga diena buvo, - tarė luboms. 

— Kodėl katė judviem su Randžytu perbėgo kelią, Karla? 

Ji perbedė mane rūstybe degančios deivės akimis. Man širdis užšalo krūti- 
nėje. Ji buvo didinga. 

— Ką aš ne taip pasakiau? 

Ji sugriežė dantimis, lyg norėtų parodyti, kokie jie aštrūs. 

- Pagaliau tu teikeisi išnirti iš sielvarto apsiautalų ir pasidomėti manimi ir 
mano reikalais? Tokiomis akimirkomis, Linai, aš kuo nuoširdžiausiai trokštu 
pasiųsti tave po velnių. 

— Luktelėk. Anksčiau aš neklausinėjau apie Randžytą ir kodėl tu jį palikai, 
nes maniau, kad tai akivaizdu. Jis šūdžius. Aš tik norėjau sužinoti, ar palikai jį 
dėl kokios konkrečios kiaulystės. Jis tau grasino? 

Ji nusijuokė, gana atšiauriai, pastatė taurę ir priėjo prie manęs. 

— Stokis, Šantaramai, - įsakė. 

Atsistojau. Ji užkišo rankas man už džinsų juosmens ir prisitraukė už diržo. 

- Kartais, - tarė be šypsenos, - aš tiesiog nežinau, ką su tavimi daryti. 

Turėjau keletą pasiūlymų, bet nespėjau pateikti. Ji stumtelėjo mane ant ku- 
šetės ir atsisėdo šalia. 

— Mums Liza mirė prieš savaitę, - tarė ji, - o tau tik vakar. Suprantu. Visi 
suprantam. Ir tave siutina, kad mes, rodos, nesuprantam, kaip tau tai svarbu. 

— Visiškai teisingai. 

— Užsičiaupk. Pabučiuok mane. 

— Ką? 

- Pabučiuok mane. 

Ji apkabino man kaklą, švelniai pabučiavo ir vėl atstūmė. 

- Klausyk, svarbu ne Randžytas ir ne Liza. Suprantu, kad tau dar sunku ant 
širdies, nes pažįstu tave ir myliu. Todėl... 

— Tu mane myli? 

- Juk jau kartą sakiau. Aš skirta tau, o tu skirtas man. Supratau tai iškart, kai 
tik vėl tave išvydau ant kalno. 

— Aš... 

- Bet aš Žinau ir visas tavo silpnybes. Kai kurios bendros mums abiem, tai 
pravartu užmegzti santykiams. Bet aš... 

— Santykiams? 

- Apie ką mes kalbam, Šantaramai? Tikiuosi, apie mus? 

- Aš... 

— Grįžtu prie tavo silpnybių. Reikia... 

— Tu - mano vienintelė silpnybė, Karla. 

- Aš - tavo stiprybė. O šiuo metu, ko gero, didesnė pusė tavo jėgos. Tavo 
silpnybės - graužatis dėl kaltės ir gėdos. Tikėjausi, kad pasikeisi, suaugsi ir 
išaugsi... 

— Matai... 

- Darai pažangą, - nutraukė ji mane kilstelėdama ranką. - Be jokios abejo- 
nės. Bet iki tobulybės dar toli. Neturi savigarbos... 

- Pelnytai. 

- Juokinga. Bet tiek to. Menka savigarba - niekai, pataisoma. Aš turiu po- 
linkį žudyti. Kiekvienam rastum ką prikišti. Bet Lizos nebėra, ir jokia saviplaka 

jos iš mirusiųjų neprikels. Jei prikeltų, tau nereikėtų vargintis, pati tave išplak- 
čiau. Gal dar ir išplaksiu, jei nesiliausi kankintis. 

— Palauk, man galva apsisuko... 

— Užmiršk Lizą. Bent kol esi su manimi. Ką tik prisipažinau tau meilę. Nesu 
to sakiusi nė vienam vyrui. Jei nebūtum prislėgtas kaltės, elgtumeis kitaip. 

Pabučiavau ją iš paskutiniųjų, iš širdies gilumos, meilydamas meile. 

— Dabar geriau, - tarė Karla ir vėl švelniai mane atstūmė. - Meilužis nedega, 
bet draugo man reikia dabar. Vyksta daug įvairių dalykų. Tau teks įsitraukti, 
Šantaramai, ir kai kuo tiesiog patikėti be įrodymų. Turi manimi pasitikėti, nes 
visko tau papasakoti negaliu. Bent kol tai baigsis. 

— Kodėl? 

— Todėl, - nusišypsojo Karla. - Nes tu smalsus ir ištikimas. O kai kas, ką 
išgirsi apie mane, kol šito reikalo nesutvarkysiu, bus keista ar net bjauru, todėl 
turi manimi tikėti. 

Ji kalbėjo rimtai ir nuoširdžiai, negudravo ir neapgaudinėjo. Tai intrigavo, ža- 
vėjo ir gąsdino. „Įsivaizduok, kad taip bus visą laiką“, - pakerėtas mąsčiau aš. 

Ji stvėrė mane už marškinių ir prisitraukė. 

- Žiūrėk man į valdoves ir sakyk, kad mane supratai, - įsakė. - Nes aš tave 
myliu, bet šiuo metu tiek visko vyksta, kad taikstytis su mylimo vyro tragedi- 
jomis nėra kada. Taigi sakyk, kad mane supratai. 

— Supratau, - atsakiau nerdamas į žalią gelmę, bedugnę lagūną, taip arti. 

— Puiku, - tarė ji. - Dabar nešdinkis. 

— Tu rimtai? - paklausiau šiek tiek apkiautęs. 

- Aiškus daiktas. 

— Bet aš... 

Mes priėjome prie durų, ir ji mane išstūmė lauk - nei bučinio, nei apkabi- 
nimo, nei rankos paspaudimo. Durys užsidarė, ir aš vienišas nužingsniavau 
marmuriniais viešbučio koridoriais. 

Kas vyksta? Viskas ne taip. Ne taip. 

Aš puoliau atgal prie jos durų ir paskambinau. Ji iškart atidarė, išgąsdinda- 
ma mane. 

— Klausyk, - pratrūkau stengdamasis kalbėti greitai. - Esi tik tu. Visada bu- 
vai tik tu nuo pirmo karto, kai... 

— .„pamačiau tave gatvėje, - pertraukė ji atsišliedama į durų staktą. - Tu 
šypsojaisi ir vos nepakliuvai po autobusu. Prisimenu, kad šypsojaisi vaikui ant 
šaligatvio. O tau prie kojų šokinėjo šuo. Tu ką nors žinai apie Taro? 

— Kinų mafijos gauja, tiesa? 

Ji linksmai nusijuokė. Mano sieloje sutilindžiavo šventyklos varpelis. 

- Supratau tą akimirką, kai ištraukiau tave iš po autobuso, - tarė ji. - Kai 
pažvelgiau tau į akis, plykstelėjo šviesa. O laikas... 

— „sulėtėjo, - toliau kalbėjau aš. - Sekundės pasidarė ilgos ilgos, ir tai tru- 
ko... 

— „daug dienų, - Karla atsitiesė ir pažvelgė į mane. - Linai, aš noriu, kad 
būtum šalia ir tikėtum manimi, bet tavęs įvelti negaliu. Supranti? 

- Mėgstamiausia spalva, - tariau paukščiuku žymėdamas įsivaizduojamą 
sąrašą rankoje, - kruvinai raudona. 

Ji vėl atsišliejo į durų staktą, gudriai šyptelėjo. 

- Mėgstamiausias metų laikas - žiema. Bazelyje. Mėgstamiausias filmas - 
„Ki Largas“ mėgstamiausias valgis - ant grotelių keptas kepsnys, mėgstamiau- 
sia daina - „Internacionalas, mėgstamiausias automobilis, nes motociklų tu 
dar nepamėgai, 1967 metų modelio „Chevy Camaro, juodas matinis su kruvi- 
nai raudonais salono apmušalais... 

Ji mane pabučiavo. Užsimerkiau. Pleveno, bangomis bluko ir į pasaulį apa- 
čioje sruvo šviesa. Meilė - vanduo, ieškantis jūros. Meilė - laikas, ieškantis 
prasmės. Meilė - visa, kas buvo ir kas bus. 

- Liaukis! - tarė Karla, atstūmė mane, atgalia ranka nusišluostė lūpas, ir 
jūros neliko. Išsižiojau ketindamas kažką sakyti, bet ji skėlė man antausį. 

- Pasistenk likti gyvas, - tarė ji. - Noriu tai pakartoti. 

— Bučinį ar antausį? 

— Abu, bet galbūt atvirkščiai. 

Ir užtrenkė duris man prieš nosį. 

Meilė. Meilė - marmuro aidas tuščiame viešbučio koridoriuje. 

Vestibiulyje manęs laukė Didjė. 

— Tikėjausi, kad naktį praleisi su Karla, - tarė, kai išėjome iš viešbučio. 

Sustojau ir įsistebeilijau į jį. 

— Turiu pavojingų naujienų, - paaiškino jis. - Dabar žinau, kur Konkanonas 
prekiauja narkotikais. 

Naktis žadėjo būti smagi. Ir mano nuotaika buvo tinkama. 

- Informacija patikima? 

— Jį ten matė šiandien, trečią valandą po pietų. 

— Kur jis? 

— Name, priklausančiame „skorpionams“. 

— Marin Lainso gatvėje? 

- Taip. Iš kur žinai? 

- Kai Višnu ir jo vyrai mane apkūlė, aš juos susekiau. Ten jie nuolat renkasi. 

- Ką ketini daryti? 

— Prieiti prie durų ir paskambinti. 

— Granata? - mąsliai paklausė Didjė. 

— Ne. Tu paskambinsi Višnu ir pasakysi, kad šįvakar dešimtą aš jį aplankysiu. 

- Iš kur ištraukei, kad aš turiu Višnu telefono numerį? 

- Didjė, - atsidusau aš. 

— Gerai, gerai, Didjė, be abejo, turi visų numerius arba gali sužinoti. Bet ar 
išmintinga lįsti į liūtų urvą? 

— Manau, jis norės pasikalbėti. Šnekus žmogus. 

— Kodėl manai, kad jis norės pasikalbėti su tavimi, tik neįsižeisk? 

- Neįsižeidžiau. Aš palikau Sandžajaus kompaniją ir esu dar gyvas. Jis norės 
su manimi pasikalbėti. 

— Puiku, - sutiko Didjė. - Aš paskambinsiu. 

Jis grįžo į viešbutį, o aš daviau ženklą sikhui durininkui. Šis priėjo prie ma- 
nęs ir motociklo. 

— Taip, baba? - paklausė tiesdamas ranką. 

Sveikindamasis kaip paprastai įspraudžiau jam į saują pinigų. 

- Išdalink visiems po pamainos. 

- Ačiū, baba. Šįvakar viešbutyje keletas vakarėlių su įžymybėmis, vadinasi, 
arbatpinigių gausime nedaug. Gal dar ko nors norėtumėt? 

- Neišleisk iš akių panelės Karlos. Jei išgirsi ką nors įdomaus, pranešk, aš 
apsistojau „Amritsare“, netoli „Metro“. 

- Thyk, - atsakė jis ir nubėgo pas bendradarbius. - Būtinai. 

Grįžo Didjė mąslia veido išraiška it žvejys, Žvelgiantis į lietaus debesis. 

- Sutarta, - pranešė jis. - Višnu tavęs laukia. Laiko turime nedaug. Reikia 
ginklų ir šovinių. 

Jis ėmė žvalgytis taksi. 

— Aš ginklo neimsiu. O tu drauge nevažiuosi, Didjė. 

— Linai! - jis treptelėjo koja. - Jei tu neleisi man patirti šio nuotykio, aš ap- 
spjaudysiu tavo kapą. O kas Didjė pasakyta - kaip kirviu nukirsta. 

— Mano kapą? Kodėl aš visada mirštu pirma tavęs? 

- Ir šoksiu ant jo kaip Nurejevas. 

- Šoksi ant mano kapo? 

— Kaip Nurejevas. 

— Gerai, važiuojam drauge. 

— Gal dar ką nors pakviesti? 

— O kas gi prie mūsų dėsis? - paklausiau užvesdamas motociklą. 

— Teisybė, - pripažino jis tebesižvalgydamas taksi. 

— Sėsk. 

- Atleisk, nesupratau? 

— Sėsk ant motociklo, Didjė. Neverta pasikliauti taksi, jei teks nešti kudašių. 
Sėsk. 

- Bet, Linai, juk žinai, kad nuo motociklų man pakrinka nervai. 

- Sėsk ant motociklo, Didjė. 

- Jei automobiliai, lipant iš jų, virstų, jais aš irgi nevažinėčiau. Taigi mano 
neurozė pagrįsta fizikos dėsniais. 

— Tu nesergi neuroze, Didjė. Tau tik motofobija. 

— Tikrai? - susidomėjo jis. 

— Be abejo. 

— Mototfobija. Tu įsitikinęs? 

— Nereikia gėdytis, daugybė mano draugų motofobiški. Nieko baisaus. Mo- 
tofobija išgydoma. 

- Tikrai? 

— Sėsk ant motociklo, Didjė. 


TRISDEŠIMT DEVINTAS SKYRIUS 


Sustabdžiau motociklą, iki namo likus dar visam kvartalui, ir ėmiau laukti ra- 
mioje šoninėje gatvelėje. Ant žemės pro medžius rašė eilėraščius mėnulis. Švie- 
sos ir tamsos ruožais išmargintą kelią mums perbėgo liesa juoda katė. 

— Ačiū, likime, - tarė Didjė. - Juoda katė. Kaipgi kitaip. 

Prisiartinome prie vartų. Stabtelėjau, nužvelgiau ilgą gatvę. Pravažiavo vie- 
na kita mašina, bet šiaip ramu. 

— Tikrai nori eiti su manimi, Didjė? 

— Kaip tu drįsti! - pasipiktino jis. 

— Gerai gerai. Atleisk. 

Atkėliau vartus ir nuėjau prie lauko durų. Jau ketinau paspausti skambu- 
čio mygtuką, bet Didjė mane sulaikė. Nusišypsojo, luktelėjo ir pats paspaudė 
mygtuką. 

Prie durų su vitražu ir matiniais ornamentuotais stiklais lėtai, pasirams- 
čiuodamas lazda, priėjo stambus vyras. Hanumanas. 

Jis atidarė duris, pamatė mane ir nusišaipė: 

— Vėl tu? 

— Papasakok man apie Pakistaną, - tariau. 

Jis suspaudė man petį it greipfrutą ir stumtelėjo į koridorių. Iš kambarių ko- 
ridoriaus gale pasipylė žaliūkai bepročių akimis. Ant laiptų irgi atsirado bandi- 
tų. Hanumanas stumtelėjo mane prie galinių durų. 

— Madarčod! Bahančod! Gandū ! Sala“! - plūdo jie mane. Visiems knietėjo 
paleisti į darbą kumščius. 

Kiekvienas pasaulio ginklas yra mirties troškimas, o jie visi buvo ginkluoti 
ir linkėjo mums blogo. Išsigandau, nes nesitikėjau ginklų: banditai paprastai 
nesilaiko taisyklių. 

Arčiausiai manęs koridoriuje stovėjo plaukuotas griozdas baltais apatiniais 
marškinėliais. Jis lėtai pakėlė dvylikto kalibro nupjautavamzdį ir nusitaikė į mane. 


2 Šikninis (hindi). 


a Hindi keiksmažodis, reiškiantis „Aš krušu tavo seserį . 

Hanumanas mane apieškojo. Įsitikinęs, kad pistoleto neturiu, pakėlė mano marš- 
kinius, rodydamas perpetinį raištį su dviem peiliais ant nugaros, ir nusižiovavęs 
paleido. Gangsteriai nusikvatojo. Jis atsisuko į Didjė, bet šis sustabdė jį kilstelė- 
damas ranką, išėmė iš kišenės automatinį pistoletą ir padavė Hanumanui. 

Kiek toliau koridoriuje atsidarė durys. Išėjo Višnu ir atsistojo prie savo 
vyrų. 

- Tu ne tik išpurvini raudonąjį kilimą, - ramiai pasakė jis. - Tu jį sudegini. 
Užeik, kol nekilo riaušės. 

Jis grįžo į kambarį, Hanumanas vėl pastūmė mane į priekį, ir mes įėjome į 
Višnu kabinetą. 

Jame stovėjo raudonmedžio stalas, du puikūs krėslai lankytojams, o už jų - 
medinių kėdžių eilė. Sienos apklijuotos politiniais ir religiniais plakatais, bet 
knygų nebuvo. Kompiuterio monitoriuje buvo matyti lauko stebėjimo kamerų 
perduodami vaizdai. 

Višnu stabtelėjo prie durų pasikalbėti sa Hanumanu. Šis pasilenkė ir klau- 
sėsi kraipydamas galvą. 

Pas mus Višnu grįžo vienas. Jis arba labai pasitikėjo savimi, arba buvo labai 
kvailas. Įpylė tris taures burbono su ledu ir padavė mums, paskui atsisėdo prie 
stalo į biuro krėslą aukšta atkalte. 

— Ponas Levi, tiesa? - paklausė Višnu, kai atsisėdome prie stalo. - Mes ne- 
pažįstami, bet apie jus nemaža girdėjau. 

— Enchantė, monsieur , - atsiliepė Didjė. 

— Mano Žmona serga, - tarė Višnu atsisukęs į mane. - Ja rūpinasi gydytojas 
ir dvi slaugytojos. Todėl noriu būti šalia jos. Todėl mano vyrai norėjo tavo nu- 
dėti. Nes šiuose namuose yra mano žmona. Todėl aš pats noriu tave nudėti. Gal 
tau galvoje kliuka, kad atėjai čia? 

— Atleisk, nežinojau, kad tavo žmona serga ir kad sudrumsčiau jai ramy- 
bę, - tariau stodamasis. - Rasiu kitą būdą. 

— Taip lengvai pasiduodi? - nusišaipė Višnu. 

— Klausyk, Višnu, aš maniau, kad čia tavo lošimo namai, tavo klubas, aš 
nežinojau, kad čia tavo namai. Rasiu kitą būdą. 

- Sėsk, - paliepė Višnu. - Sakyk, koks reikalas. 

- Žinau, kaip jaustumeis, jei kas nors nutiktų tavo žmonai, - prabilau vėl 
atsisėdęs, - nes kai kas nutiko mano merginai. Ji mirė. Žmogus, kuris parūpino 
tablečių, nuo kurių ji mirė, yra tavo saugomas. Atėjau pas tave prašyti leidimo 
su juo pasikalbėti - gatvėje. 


š Malonu susipažinti (pranc.). 

— Kodėl nepalaukei jo gatvėje? 

— Netykau žmonių. Einu pro priekines duris. Todėl ir paprašiau mane pri- 
imti. Tas žmogus dirba tau, todėl ir atėjau. 

— Ką nori sužinoti? 

— Noriu sužinoti, ką žino jis. Vardą žmogaus, kuris buvo su juo, kuris davė 
mano merginai tablečių. 

— O kąaš už tai gausiu? 

— Ko tik panorėsi. Jei mums abiem atrodys, kad tai sąžininga. 

— Paslaugą? - išsišiepė jis. 

— Tai ne smulkmena, - atsakiau aš. - Jei leisi man pasikalbėti su tuo žmo- 
gum, padarysiu viską, ko paprašysi, jei, mūsų abiejų nuomone, mainai sąžinin- 
gi. Duodu žodį. 

— Cigarą? - paklausė jis. 

— Ačiū, ne. 

- Su malonumu, - tarė Didjė, paėmė vieną ir pauostė. - Žinot, Višnudada, jei 
ketinate mus nužudyti, tokioje aplinkoje aš beveik linkęs eiti iš šio pasaulio. 

Višnu nusijuokė. 

— Kartą pats panašiai pasielgiau, - tarė jis žiūrėdamas į į mane ir nemaloniai 
šypsodamasis. - Man buvo septyniolika, aš su padėklu arbatos įžengiau į vietos 
mafijos boso svetainę, padėjau padėklą ir prikišau peilį jam prie gerklės. 

— Kas atsitiko? - susidomėjo Didjė. 

— Pasakiau jam, kad jei jo banditai nesiliaus kabinėtis prie mano sesers, grį- 
šiu ir perpjausiu jam gerklę. 

- Jis jus nubaudė? - paklausė Didjė. 

— Taip. Jis mane priėmė į gaują, - atsakė Višnu ir gurkštelėjo burbono. - Bet, 
nors priminei man jaunas dienas, negaliu pritarti šitam tavo poelgiui - atsi- 
belsti į mano namus. Kas šis mano globojamas žmogus? 

— Airis, Konkanonas. 

— A, tada tu pavėlavai. Jis išėjo. 

- Jis šiandien čia buvo, mesjė, - tyliai pasakė Didjė. 

— Taip, pone Levi. Bet šiandien čia, rytoj ten, juk toks mūsų verslas, tiesa? 
Airis išėjo iš čia prieš tris valandas. Kur išėjo ir ar aš jį dar kada nors pamatysiu, 
manęs, tiesą sakant, nedomina. 

— Tada atsisveikinsiu ir dar kartą atsiprašau, kad sudrumstėme tavo žmonos 
ramybę. 

— Ar tiesa, - paklausė jis mostelėdamas man sėstis, - kad palikai Sandžajaus 
kompaniją? 

— Taip, - atsakiau. 

- Drįstu priminti, Višnudada, - įsiterpė Didjė mėgindamas pakeisti temą, — 
kad jūs nepažinojote velionės. Bet aš turėjau garbę ją pažinti. Tikras brangakme- 
nis, tarp žmonių retai pasitaiko tokių gėlių. Jos netektis yra nepateisinama. 

- Šis įsibrovimas irgi, pone Levi. Tvarkos reikia laikytis, taisyklių negalima 
pažeisti. 

- Deja, taip, - atsakė Didjė. - Bet meilė - ir valdovė, ir vergė, ir turtuolė, ir 
vargšė, ir visada nieko gero. 

— Norėčiau jums kai ką pasakyti apie vargšus, - tarė Višnu ir atsistojo vėl 
pripilti mūsų taurių, bet akių nuo manęs nenuleido. 

- Mielai pasiklausysime, - tarė Didjė užsitraukdamas cigaro. 

- Jei pastatai gražų namą, - pasakė Višnu vėl atsisėdęs, - jie išlaužia grindis, 
kad galėtų sėdėti purve. Jei grindys tvirtos, jie atsineša purvo iš lauko, kad ga- 
lėtų sėdėti purve. Aš statybos bendrovės savininkas, aš žinau. Ką manai, Šan- 
taramai“ 

Ką aš maniau? Tu apsėstas didybės manijos ir mirsi smurtine mirtimi. 

— Manau, kad taip kalba žmogus, nekenčiantis vargšų. 

- Liaukis, - pasipiktino jis. - Vargšų nekenčia visi. Net vargšai nekenčia 
vargšų. Turiu omeny, kad kai kas gimsta vadovauti, bet dauguma gimsta pa- 
klusti. Tu žengei didelį žingsnį reikiama kryptimi. 

— Kokį žingsnį? 

- Palikai Sandžajaus kompaniją. Dabar tave nuo manęs skiria tik žings- 
nelis. Jei prisidėsi prie manęs ir papasakosi viską, ką žinai apie Sandžajaus 
kompaniją, būsi vadovas, o ne valdinys. Be to, atsilyginsiu tau taip, kad tapsi 
turtingas. 

Aš atsistojau. 

- Dar kartą atsiprašau dėl įsibrovimo. Jei būčiau žinojęs, kad tavo šeima čia, 
nebūčiau atėjęs. Ar tavo vyrai leis mums išeiti nepažadindami visų namų? 

— Mano vyrai? - nusijuokė Višnu. 

— Tavo vyrai. 

— Mano vyrai nė piršto prie tavęs nepridės, - tarė jis. - Duodu žodį. 

Pasukau prie durų, bet Višnu mane sustabdė. 

- Airis ne vienintelis žino, kas atsitiko, - tarė jis. 

Atsigręžiau į jį. Didjė priėjo ir atsistojo šalia. 

— Buvo vairuotojas, - paaiškino Višnu. - Mano vairuotojas. Juodasis limu- 
zinas buvo vienas iš mano automobilių. 

— Tavo? 

- Tą naktį airis jį pasiskolino. Kiek žinau, išvakarėse jis buvo pašautas, bet 
vis tiek užsimetė važiuoti. Daviau jam savo vairuotoją. 

— Kur man jį rasti? 

— Tau jis nieko nepasakys, - tarė Višnu. 

— Pažiūrėsim, - iškošiau pro sukąstus dantis. 

- Jis nebegyvas. Bet prieš mirtį papasakojo man viską, ką žinojo. 

— Ko tu nori, Višnu? 

- Žinai ko. Aš nenoriu, kad Sandžajaus kompanija užtvindytų Bombėjaus 
gatves Pakistano ginklais ir teroristais. 

— Tai šiek tiek perdėta... - prabilau, bet jis mane nutraukė ir atsistojo įsi- 
sprendęs kumščiais į klubus. 

— Negali neigti, nes tai vyksta visur, - tarė pakėlęs balsą ir karščiuodamasis, 
nes klausimas jam buvo opus. - Arabų pinigai, stovyklos Pakistane, kariuo- 
menė, jau pradėjusi žygį per pasaulį. Tuoj bus užgrobtas Afganistanas. Tai bus 
pirma, bet ne paskutinė šalis, atitekusi islamistams. Jei nesupranti, ką tai reiš- 
kia, esi kvailys. 

- Nerėk, pažadinsi žmoną. Nenoriu su tavimi ginčytis dėl politikos, Višnu. 
Man reikia airio. 

— Palik ramybėje mano žmoną, močiakrušy, airį irgi. Pasakyk, ką manai 
šiuo klausimu. Jūs abu čia gyvenate ne pirmus metus, pajutote motinos Indijos 
meilę. Koks jūsų požiūris? 

Pažvelgiau į Didjė. Jis gūžtelėjo pečiais. 

— Tikroji kova vyksta tarp sunitų ir šiitų, - atsakiau. - Tikratikiai nužudo 
šimtą kartų daugiau musulmonų negu netikėlių, bombos sprogsta mečetėse 
ir turguose. Mes toje kovoje nedalyvaujame ir neturime dalyvauti. Juo labiau 
neverta bombarduoti jų valstybių ar kištis į brolžudišką karą. Ir šiaip kištis į 
svetimų valstybių reikalus nėra prasmės. 

— Mes, indai, dalyvaujame toje kovoje, - rimtai pasakė Višnu sugniaužęs 
kumščius. - Dėl Kašmyro. Todėl jie be paliovos mus puldinėja, nori paversti Kaš- 
myrą nepriklausoma islamo valstybe. Koks tavo požiūris Kašmyro klausimu? 

— Kašmyro klausimas neišsprendžiamas. Nugalėtojų negali būti. Į Kašmyrą 
reikia pasiųsti JT taikos palaikymo pajėgas gyventojams apsaugoti ir pradėti 
derybas. 

— Tu taip manytum ir tada, jei Kašmyras būtų tavo tėvynės valstija? 

- Jis teisus, - tarė Didjė mostelėjęs cigaru. 

Pažvelgiau į jį, paskui į Višnu. 

— Aš nebeturiu tėvynės. Ir merginos nebeturiu. Ar tu ką nors žinai apie 
žmogų, kuris ją nužudė? 

Jis nusijuokė ir dirstelėjo į laikrodį ant sienos. Per vėlai suvokiau, kad jis 
stengiasi laimėti laiko. 

Atsidarė durys, ir į vidų įėjo Dilypas Žaibas su šešiais policininkais. Du 
griebė mane, kiti du - Didjė. 

Prie manęs prisiartino Dilypas Žaibas. Jo pilvas tiesiog sprogdino marški- 
nius. 

— Ieškojau tavęs, Šantaramai, — tarė jis. - Turiu tau užduoti keletą nemalo- 
nių klausimų. 

Pažvelgiau į Višnu. Jis šypsojosi. Dilypas Žaibas stumtelėjo mus prie durų. 

- Palaukit! - įsakė Višnu rodydamas į Didjė. - Man reikia pono Levi. Mes 
dar nebaigėme aptarti reikalų. 

— Zarūr! - atsakė Žaibas. 

Policininkai paleido Didjė. Jis žvilgsniu paklausė manęs, ar verta kovoti ir 
mirti. Papurčiau galvą, ir jis liūdnai šyptelėjo įkurdindamas drąsą mano širdies 
dykynėje, kur jau blaškėsi baimė. Ką gi. Mes abu jau buvom pakliuvę į Dilypo 
Žaibo nagus ir žinojome, ko tikėtis: spyrių, smūgių lazda ir jokio pasigailėjimo, 
kol jis pavargs. 


KETURIASDEŠIMTAS SKYRIUS 


Policininkai ištempė mane iš namo. Nuo laiptų iš manęs šaipėsi ir tyčiojosi 
„Skorpiono“ gangsteriai. Danda uždarydamas duris spyrė man. 

Aštuonios rankos ir keletas batų mane kniūbsčią nubloškė džipo gale. Dži- 
pas nuskriejo į Kolabos policijos nuovadą. Mane išmetė lauk, apmindžiojo, 
paskui nutempė į akmenimis grįstą kiemą. 

Jie praėjo pro pastatus, kuriuose vykdavo įprastos apklausos, ir nuvilko 
mane į baraką, kuriame vykdavo neįprastos apklausos. 

Aš priešinausi ir net vienam kitam skaudžiai trinktelėjau. Policininkams tai 
nepatiko. Jie mane aptalžė ir įgrūdo į vieną erdvią tamsią kamerą. 

Čia buvo keturi persigandę kaliniai, aš - vienas iš jų. Kiti trys grandinėmis 
sukaustyti persigandę kaliniai tupėjo galiniame kampe. Veidai purvini, marš- 
kiniai suplėšyti. Matyt, jie čia jau seniai. 

Policininkai prirakino mane prie įėjimo vartų, žemai, kad klūpočiau susi- 
rietęs. 

Žybt. Spyris iš niekur. Sveikas, Žaibe. Spyris, smūgis, lazda, smūgis, spyris, 
spyris, lazda, spyris, smūgis, smūgis, lazda. 

„Tu šitaip mušei Karlą, baily, - mąsčiau be perstojo. - Karma tavęs laukia. 
Atsiimsi.“ 

Paskui smūgiai liovėsi: griaustinis sugrumėjo paskutinį kartą, ir aš suvo- 
kiau, kad audra tolsta. 

Nutaręs, kad pavojus nebegresia, išdrįsau pakelti akis ir pamačiau Dilypą 
Žaibą. Jis sunkiai alsuodamas spoksojo į kampe susigūžusius tris vyrus. Veidas 
švytėjo iškrypėlio laime. 

Supratau, kad aš jam buvau tik apšilimui. Pagrindinis malonumas - vyrukai 
kampe. 

Vyrukai kampe irgi tai suprato ir maldaujamai užbliovė. Aš atsikvėpiau ir 
krustelėjau mėgindamas nustatyti, ar didelė padaryta žala. 

Man pasisekė. Kaulai nesulaužyti, vidaus organai nepažeisti, rankos ir kojos 
klauso. Galėjo būti blogiau. Ir būdavo. 

Kai Dilypas Žaibas ėmėsi supančiotųjų, du policininkai atrakino antrankius, 

kuriais buvau prikaustytas prie vartų, ir nuvedė į budinčio seržanto kabinetą 
nuspręsti, kiek mano pinigų pasilikti. Be abejo, pasiėmė visus: man teko išpirk- 
ti drabužius, batus ir peilius. Mano daiktus jie išmetė į gatvę, paskui išstūmė ir 
mane vienomis trumpikėmis. 

Stovėjau tuščioje nakties gatvėje prie saugos salos, vieną po kito rinkdamas 
drabužius ir rengdamasis. Valandėlę pastovėjau spoksodamas į policijos nuo- 
vadą - kartais taip darai iš užsispyrimo, pažadinto neteisybės. 

Sumuštas, sukruvintas stovėjau vidury gatvės, apšviestas žibintų, ir klau- 
siausi Dilypo Žaibo naujų aukų klyksmų. Sankryžoje mirksėjo šviesa, užlie- 
dama mane raudonu spindesiu, tvinkčiojančiu į taktą lėtiems širdies dūžiams. 
Spoksojau į baraką, iš kurio sklido klyksmai. 

Prie manęs sustojo juodas „ambasadorius“. Langai buvo atviri. Priekinėje 
sėdynėje greta Kompanijos vairuotojo, vardu Šahas, pamačiau Farydą. Ant už- 
pakalinės sėdynės sėdėjo Faisalas, Amyras ir Andru DaSilva. 

DaSilva buvo iškišęs alkūnę pro langą. Jis pasilenkė po prietaisų skydu, ir aš 
nejučiomis išsitraukiau peilį. Gangsteriai nusijuokė. 

- Tavo pinigai, - tarė DaSilva iškišdamas pro langą ryšulėlį. - Trisdešimt 
tūkstančių. Išeitinė pašalpa už kelionę į Šri Lanką. 

Ištiesiau ranką, bet jis neskubėjo jų atiduoti. 

- Sandžajus tave globos dar dvi savaites, - tarė jis šaipydamasis man į akis. - 
Paskui pamėgink mane nužudyti, a? Pažiūrėsim, kas bus. 

— Nenoriu tavęs žudyti, Andi, - tariau ir išplėšiau ryšulėlį jam iš rankų. — 
Labai jau smagu apkvailinti tave tavo draugų akivaizdoje. 

- Šmaikštuolis! - nusijuokė Amyras. - Pasigesiu tavęs, Linai. Čalo! Važiuo- 
jam! 

Juodasis „ambasadorius“ nuvažiavo, žibintų mirgesyje sūkuriavo melsvas 
dūmelis. Įsikišau pinigus į užantį ir vėl išgirdau klyksmus. 

Už dešinės akies ėmė smilksėti. Ant nugaros ir pečių tvinkčiojo mėlynės. 

Grįžau atgal pro plačią vartų arką, užlipau laiptais į ilgąją verandą ir įžen- 
giau į Dilypo Žaibo kabinetą. 

- Pakviesk jį, - tariau mieguistam konstebliui prie stalo. 

- Eik šikt, Šantaramai, - atkirto jis atsilošdamas ant kėdės. - Verčiau nesi- 
painiok jam po akių. 

Įkišau ranką į užantį, ištraukiau kelis šimto dolerių banknotus ir numečiau 
ant stalo. 

- Pašauk jį. 

Konsteblis griebė banknotus nuo stalo ir išlėkė iš kabineto. 


393 


Dilypas Žaibas pasirodė tučtuojau. Jis nežinojo, ar aš ieškau bėdos, ar ketinu 
pasiūlyti kyšį, ir nežinojo, ko labiau norėtų. Jis net sulipo iš malonumo, ankšti 
marškiniai permirko prakaitu. 

— Kaip man šiandien sekasi, - tarė jis sukdamas rankoje šmaikštį. 

— Noriu, kad paleistum už užstatą tris kalinius. 

— Ką? 

— Noriu duoti užstatą už tris kalinius. 

— Kuriuos? - paklausė Žaibas įtariai prisimerkdamas. 

- Tuos, kuriuos baigi užspardyti. 

Jis nusijuokė. Kodėl žmonės juokiasi, kai nejuokauji? Ak taip, kai pats esi 
juokingas. 

— Mielai paleisčiau, - išsišiepė jis. - Už gerą kainą. Bet perspėju, vienas jų 
išžagino kelias mažas mergytes, ir aš dar nežinau kuris, neprisipažįsta. Žino- 
ma, rinktis tau. 

Še tau ir geri darbai. Man spengė ausyse, veidą kaip peiliais varstė. Toks 
nirtulingas skausmas purto tol, kol nutinka kas nors labai gero ar labai blogo. 
Ausyse skambėjo varpai. Pedofilas? Lemtis yra Saliamonas, visada. 

— Norėčiau, - sugergždžiau ir atsikrenkščiau. - Norėčiau tau sumokėti, kad 
nebemuštum šitų trijų kalinių. Sutarta? 

— Sutarta už penkis šimtus dolerių, - tarė jis, - kai tu juos sukrapštysi. 

Jis žinojo, kad atėmė iš manęs visus pinigus. O konsteblis mano duotas šim- 
tines išmintingai pasiliko. Dilypas aiktelėjo, kai išsitraukiau iš užančio ban- 
knotus ir mečiau ant stalo. 

— Viršuje dar aštuoniasdešimt kalinių, - tarė jis. - Gal norėtum sumokėti, 
kad ir jų nemuščiau? 

Tą akimirką, sumuštas ir paklaikęs, galvojau tik apie Lizą, kurios lavonas 
buvo atvežtas į šią nuovadą ir visi policininkai jį matė, ir apie Karlą, kurią su- 
mušė Dilypas Žaibas, turbūt prikaustytą prie tų pačių vartų kaip aš. Viso labo 
norėjau, kad klyksmai valandėlę nutiltų. 

Mečiau ant stalo banknotus. 

- Šiąnakt nieko nemušk, - tariau. 

Jis vėl nusijuokė ir susišlavė pinigus nuo stalo. Policininkai tarpduryje irgi 
juokėsi. 

— Pelninga naktis, - tarė jis. - Turėčiau tave mušti dažniau. 

Išėjau iš nuovados į baltą verandą, nusileidau laiptais ir nuėjau prie vartų 
arkos, suprasdamas, kad nusipirkau tylą tik vienai nakčiai, kitą naktį kalinius 
vėl muš, o po jų muš kitus, kiekvieną naktį. 

Aš nieko nepakeičiau, nes už visus pasaulio pinigus nenupirksi tylos ir ra- 
mybės, o žiaurumai nesibaigs, kol gėris nenugalės. 

Priešais sustojo juodas limuzinas, išlipo Karla su Didjė ir Navynu. Mano 
laimė buvo kaip gepardas, laisvas lakstantis po paguodos savaną. Ir skausmas 
pabėgo, išgąsdintas meilės. 

Jie apkabino mane ir pasodino į mašiną. 

— Kaip tu? - paklausė Karla vėsia ranka liesdama man veidą. 

- Pakenčiamai. Iš kur sužinojai, kad mane paleido? 

- Laukėme. Didjė paskambino, ir mes laukėme kitoje kelio pusėje, prie 
„Leopoldo“. Matėm, kaip tave išmetė lauk, ir nusprendėm dar palaukti, kol šiek 
tiek atsikvošėsi. 

- Taip nusprendė Karla, - pridūrė Navynas. - Ji pasakė: „Leiskit jam ra- 
miai kelnes apsimauti.“ Mes jau ketinome prieiti, bet sustojo juodasis „am- 
basadorius“. 

- O kaijis nuvažiavo, tu grįžai į nuovadą, - tarė Didjė. 

- Atrodė įžūlokai, - nusišypsojo Navynas, - taigi laukėme toliau, ruošda- 
miesi tave vaduoti. Bet tu greitai išėjai. 

- Turim naujienų, - paskelbė Didjė. 


- Kokių? 

— Kai tu išėjai, Višnu man pasakė, kas buvo pas Lizą su Konkanonu, - tarė 
Didjė. 

— Kas? 

— Randžytas, - šaltai ištarė Karla ir paėmė iš Didjė cigaretę. 

- Tavo Randžytas? | 


- Kol kas mano sutuoktinis, - atsakė ji. - Bet, atrodo, aš liksiu našlė, nespė- 
jusi išsiskirti. 

Randžytas? Prisiminiau, kaip jis išsigando, kai įėjau į jo kabinetą ieškoda- 
mas Karlos. Manė, kad žinau. Todėl taip bijojo. 

- Kur jis? 

- Pabėgo iš miesto, - atsakė Karla. - Apskambinau jo draugus. Skersai ger- 
klę visiems atsistojau, bet nuo vakar vakaro jo niekas nematė. Sekretorė užsakė 
jam lėktuvo bilietą į Delį, jis išskrido ir dingo. Dabar gali būti bet kur. 

— Mes jį rasime, - tarė Navynas. - Toks klestintis verslininkas ilgai slėptis 
negali. 

- Tiesa, - nusijuokė Karla. - Anksčiau ar vėliau išnirs įkvėpti blogo oro. 

- Dabar nusiramink, Linai, - pridūrė Didjė, - paslaptis atskleista. 

- Ačiū, Didjė, - padėkojau grąžindamas Karlai gertuvę. - Neatskleista, bet 
mes bent jau žinome, kas ją gali atskleisti. 

— Būtent, - baigė kalbą Karla. - Randžytą dar spėsime susekti, o dabar im- 
kimės skubesnių reikalų. Atrodai truputį aplamdytas, Šantaramai. 

— Atsiprašau, kad įsikišau, bet gal jums reikia pirmosios pagalbos vaistinė- 
lės, pone? - paklausė uniformuotas vairuotojas. 

— Čia tu, Randelai? 

— Tikrai aš, pone Linai. Galiu pasiūlyti vaistinėlę ir drėgnų servetėlių. 

— Ačiū, Randelai, - tariau aš. - Kas nutiko, kad dabar vairuoji šį didelį juodą 
limuziną? 

— Mis Karla maloningai priėmė mane į tarnystę, - atsakė Randelas ir padavė 
vaistinėlę. 

- Liaukis kvailioti, Randelai, - nusijuokė Karla. - Tarnystė apsiribos vaisti- 
nėle - ir dar reikės alkoholio. 

Pažvelgiau į Karlą. Ji gūžtelėjo pečiais, atsuko gertuvę, šliūkštelėjo degtinės 
ant marlės tampono ir padavė gertuvę man. 

— Gerk, Šantaramai. 

— Dėkingas už progą pasitarnauti, mis Karla, - nusišypsojau svarstydamas, 
kaip ji prisiviliojo „Mahešo“ viešbučio barmeną. 

Ji su įgudimu išvalė kelias žaizdas mano veide, aptrynė galvą ir riešus, nes 
darydavo tai anksčiau. Vienas geriausių Karlos draugų iš Kadarbhajaus kompa- 
nijos laikų buvo boksininko sekundantas, jis žiūrėjo, kad kovotojai neprarastų 
formos, ir išmokė Karlą visko, ką mokėjo pats. Ji pati buvo puiki boksininko 
sekundantė. 

— Kur dabar, mis Karla? - paklausė Randelas. - Nors, žinoma, kelionės tiks- 
las yra pati kelionė. 

— Kur nori važiuoti? - juokdamasi paklausė manęs Karla. 

Kur aš noriu važiuoti? Norėjau atsisveikinti su Liza draugų akivaizdoje, leis- 
ti sielvarto šakai nudžiūti. Sužinojęs, kad tablečių Lizai davė Randžytas, apsira- 
minau ir jau galėjau su ja atsisveikinti. 

— Norėčiau kai ką padaryti. Ir norėčiau, kad jūs visi tai darytumėt su mani- 
mi, jei neprieštaraujate. 

- Žinoma, gerai, būtinai, - choru atsakė visi, ir nė vienas nepaklausė, ką aš 
ketinu daryti. 

- Didjė, kaip manai, ar galime pažadinti tavo draugą Titą? 

- Kiek Žinau, Titas niekada nemiega, - atsakė Didjė. - Bent jau niekas nie- 
kada nematė jo miegančio. 

— Puiku. Važiuojam. 

Didjė paaiškino Randelui, kaip nuvažiuoti į žvejų kaimelį už Kolabos tur- 
gaus. Mes pastatėme mašiną prie apverstų vežimėlių virtinės ir tamsiais vin- 

giuotais skersgatviais nuėjome ieškoti Tito. Šis, užsidegęs žibalinę lempą, skaitė 
Darelą. Pasakė, kad jaučiasi vienišas, ir pareikalavo dešimties procentų laiko 
nuo dviejų valandų. Mes surūkėme su juo suktinę, pasikalbėjome apie knygas, 
paskui aš pasiėmiau savo daiktus. 

- Kur dabar, pone? - paklausė Randelas, kai visi vėl sėdėjome mašinoje. 

- Į „Air India“ pastatą, - atsakiau. - Ir laidotuves danguje. 


KETURIASDEŠIMT PIRMAS SKYRIUS 


Naktinis sargas mane prisiminė, paėmė pinigus ir leido lipti ant tuščio „Air 
India“ pastato stogo. 

Raudonasis lankininkas lėtai sukosi. Naktis buvo giedra, žvaigždėtas dan- 
gus didesnis už jūrą. Iš viršaus atrodė, kad bangos trapios, o putų girliandos 
ant keterų priminė jūros dumblių sruogas. 

Kol visi žavėjosi lankininku ir vaizdu, aš sukroviau mažutį ugniakurą. Plytų 
ir sudaužytų plytelių nuo plataus betoninio stogo man padėjo prisirinkti Navy- 
nas. Pagrindas buvo plytelių, o židinys - iš plytų ir akmenų. 

Naktinio sargo paprašiau laikraščio ir suglamžiau lapus į mažus kietus rutu- 
liukus. Tada atidengiau Lizos daiktelių dėžutę iš Tito išsaugoto krepšio. 

Metalinis žaislas vaizdavo mėlynąjį strazdą, prisukamą prietaisu su žiedais 
pirštams, panašiu į žirkles. Paspaudžiau svirteles, paukštis pakreipė galvą ir 
užgiedojo. Lizos strazdas, saugomas nuo vaikystės. Padaviau jį Karlai. 

Geltoname penale su žalvariu apkaustytais galais buvo sudėti visi seni mano 
sidabriniai žiedai. Liza jį naudojo vietoj prespapjė. Penalą padaviau Navynui. 
Akmenys, gilės, kriauklės, amuletai ir monetos tilpo mažoje aksominėje bran- 
genybių dėžutėje. Ją padaviau Didjė. 

Suplėšiau nuotraukas ir sumečiau skutelius į židinį su viskuo, kas dega, tarp 
jų kanapinius sandalus ir sudraskytą dėžutę su užrašu ŠTAI KODĖL. Krūvelės 
viršuje paskutinis gyvate susirangė plonutis sidabriškas šalikėlis. 

Uždegiau popieriaus gniužulus apie laužą, ir jie užsiliepsnojo. Kad greičiau 
degtų, Didjė iš savo gertuvės šliūkštelėjo į ugnį degtinės, Karla irgi. Navynas 
plytelės nuolauža įpūtė liepsnas. 

Karla paėmė mane už rankos ir nuvedė prie stogo krašto - iš ten buvo ma- 
tyti jūra. 

— Randžytas, - tyliai ištariau. 

— Randžytas, - tyliai pakartojo ji. 

— Randžytas, - subaubiau aš. 

— Randžytas, - storai atitarė Karla. 

— Kaip laikaisi? 

- Pakenčiamai. Turiu svarbesnių reikalų. O tu? 

— Randžytas, - iškošiau aš pro sukąstus dantis. 

- Ji visada jam patiko, - tarė Karla. - Aš nėriausi iš kailio dėl jo karjeros ir 
nepastebėjau, kaip jie suartėjo. 

- Sakai, Randžytas kadrino Lizą? 

- Nežinau. Gal. Niekada nieko neklausiau jo apie meilužes, o jis man nieka- 
da nieko nepasakojo. Gal todėl, kad Liza visiems patiko. Jis nepakenčia varžo- 
vų. Bet kai reikėdavo ko nors imtis, paaiškėdavo, kad į blauzdas per skystas. 

— Ką tai reiškia? 

— Vieną gražią dieną paaiškinsiu: kai jį rasime. Mano nesutarimai su Ran- 
džytu dabar nebesvarbūs, jie niekaip nesusiję su Liza. Jo didžiausia bėda buvo 
sėkmės baimė. Keista, kaip tai įprasta. Tokiam reiškiniui reikia pavadinimo. 

- Nualinta garbėtroška? - pasiūliau. 

— Man patinka, - tyliai nusijuokė ji. - Kaip manai, ką tą naktį Randžytas 
veikė su Liza? 

— Rohipnolis vadinamas prievartavimo narkotiku, bet kartais žmonės jį 
vartoja drauge, nes jiems tai patinka. Taigi arba Randžytas - prievartautojas, 
suklydęs dėl dozės, arba seksas turėjo būti savanoriškas, bet įvyko nelaimingas 
atsitikimas. Be to, nemanau, kad jie buvo artimi, Lizą domino tik jo politinės 
pažiūros. 

- Politinės pažiūros? - nusijuokė Karla. 

— Kas čia juokingo? 

— Vieną gražią dieną paaiškinsiu. Ar Dilypas Žaibas šįvakar kameroje labai 
siautėjo, Šantaramai? | 

— Kaip paprastai. Apdailino šonus ir išlygino nugarą. 

- Blogi policininkai - kaip blogi kunigai, - tarė ji. - Vien išpažintis be išri- 
šimo. 

— O tu kaip laikaisi, Grakštuole? 

— Pakenčiamai. Vienų mėlynių it Roršacho testai. Viena panaši į du besipo- 
ruojančius delfinus. O gal tik man taip atrodo. 

Norėjau pamatyti tą mėlynę. Norėjau ją pabučiuoti. Norėjau primušti žmo- 
gų, kuris jai įtaisė tą mėlynę. 

- Automobilis, Randelas, - tariau aš, - numeris „Tadže“. Visa tai brangiai 
kainuoja. Turiu susitaupęs šiek tiek pinigų, šimtą penkiasdešimt tūkstančių 
dolerių. Galiu tau išnuomoti butą kur nors saugioje vietoje, su automobiliu, 
Randelu ir viskuo, ko tau reikia. Kol Randžytas laisvas, elkis apdairiai. 

- Klausyk, - tarė ji, - sakiau tau, kad dirbau Randžyto laikraštyje su ekono- 
mistais ir finansų analitikais. Šiek tiek užsidirbau ir kai ką susitaupiau. 

— Taip, bet... 

— Aš dvejus metus tardavausi su geriausiais konsultantais, kuriuos galima 
gauti už boso pinigus, beje, už nemažus boso pinigus. 

Prisiminiau pokalbį ant motociklo, kai patariau jai taupyti pinigus pirmam 
įnašui už namą. O ji visą laiką bendradarbiavo su ekonomistais ir investicijų 
konsultantais, tačiau nepasakė nė žodžio. Ji net maloniai su manimi kalbėjosi. 

— Tu spekuliavai akcijomis? 

— Ne... visai. 

— Tai kaip? 

— Aš manipuliavau rinka. 

- Manipuliavai? 

— Truputį. 

— Ką reiškia „truputį ? 

— Aš šešiolikai minučių sukūriau slaptą pardavimo bloką, išspausdama 
naudos iš visų Randžyto telekomunikacijų, energijos, draudimo ir transporto 
sektorių akcijų teorinės vertės, nes turėjau įgaliojimą jam atstovauti, o paskui 
bloką panaikinau. 

— Pardavimo bloką? 

— Ir šešiolika minučių kaip pamišusi darbavausi su šešiais vyrukais šešiais 
telefonais. 

— O paskui kas? 

— Šiek tiek pakeičiau nesuinteresuotų bendrovių, kurių privilegijuotųjų ak- 
cijų paketą jau buvau įsigijusi, vertybinių popierių kainas. 

— Ką? 

— Aš kartą kitą manipuliavau rinka. Didelio čia daikto. Užsidirbau, kiek 
man reikėjo, ir dingau. 

- Ir kiek tu užsidirbai? 

— Tris milijonus. 

— Rupijų“ 

— Dolerių. 

— Tu užsidirbai tris milijonus dolerių manipuliuodama rinka? 

- Tiesą sakant, neužsidirbau, pinigai patys į kišenę įkrito. Tai visai nesunku, 
jei maudaisi aukse, o aš turėjau Randžyto įgaliojimą veikti jo vardu. Pinigų 
man pakanka, atsidariau keturias skirtingas sąskaitas. Man nereikia nei Ran- 
džyto, nei tavo, Linai, pinigų. Man reikia tavo pagalbos. 

— Trys milijonai? O aš tau patariau... 

- Palikti vyrą Bombėjuje ir įsikurti Londone, - užbaigė mano sakinį Kar- 
la. - Man labai patiko. Tikrai. Ir... 

- Palauk. Sakei, tau reikia mano pagalbos? 

- Į miestą grįžo mano senas priešas, - tarė ji. - Madam Žu. 

— Nekenčiu tos moters, nors buvome susitikę tik kartą. 

— Tavo neapykanta - tik kilimėlis prie durų, - tarė Karla. - Maniškės dydis 
sulig rūmais. 

Madam Žu gerą dešimtmetį prekiavo slapta informacija, išpešta iš įtakingų 
jos viešnamio, „Laimingųjų rūmų, klientų. Kai ji įviliojo į dėmėtų paklodžių 
labirintą Lizą, Karla išvadavo draugę, apipylė „Rūmus“ benzinu ir supleškino. 

- Ji visiems paskelbė, kad ieško manęs. Ir šį kartą su ja ne tik dvyniai. 

Dvynius, madam Žu asmens sargybinius ir nuolatinius palydovus, aš irgi 
pažinojau. Kai matėmės paskutinį kartą, buvau per plauką nuo mirties, laimė, 
kad juos pašovė Didjė. 

- Nekenčiu ir dvynių, nors abu irgi buvau sutikęs tik kartą. 

— Dabar ji atsivežė savo kosmetologus, - tarė Karla žiūrėdama į naktį. - Du 
rūgštininkus. 

Anuo metu vienas iš atpildo būdų buvo apipilti rūgštimi. Paprastai tai buvo 
bausmė už vadinamąjį garbės įžeidimą, bet rūgštininkai už gerus pinigus im- 
davosi ir kitokių užsakymų. 

- Kada ji grįžo į Bombėjų? 

— Prieš dvi dienas. Iš kažkur sužinojo apie Lizos mirtį. Ji žino, kad sudegi- 
nau jos „Rūmus“ dėl Lizos. Prieš apipildama rūgštimi nori pažiūrėti man į akis 
ir nusijuokti. 

Tamsioje dangaus ganykloje klaidžiojo žvaigždžių kaimenės. Brėkštanti 
aušra suplokštino šešėlius, pažadino bangų keteras, ir šios sužėrėjo, lyg būtų 
įkaitintos iki baltumo. 

Lėtai pasukau galvą apžiūrėti Karlos profilio, kol jos širdis kalbasi su jūra. 

Ji bijojo daug dienų. Ji rado mūsų mylimą draugę nebegyvą, ją sumušė po- 
licininkai, ji visam laikui išsiskyrė su Randžytu, nesvarbu kodėl, jos ieško ma- 
dam Žu rūgštininkai, o galop ji sužinojo, kad Randžytas paskutinis matė Lizą 
gyvą. 

Ji buvo drąsiausia iš man pažįstamų moterų, o mane taip graužė kaltė ir ne- 
tekties skausmas, kad nebuvau šalia, nors turėjau būti, nors jai reikėjo manęs. 

— Karla, aš... 

— Gal jau laikas? - paklausė Didjė anapus lauželio. - Mes pasiruošę. 

Didjė su Navynu stropiai kurstė ugnį. Pelenus jie ataušino paskleidę ant že- 
mės, ir kiekvienam užteko po saują. 

Nuėjome prie stogo krašto su vaizdu į jūrą ir išbarstėme pelenus toje vietoje, 
kurioje ji būtų išbarsčiusi mano. 


— Sudiev ir sveika, puikioji siela, - tarė Karla įkandin vėjo sklaidomiems 
pelenams. - Grįžk į laimingesnį ir ilgesnį gyvenimą. 

Su pelenais vėjas nusinešė ir mūsų mintis apie Lizą. Taip siutau ant lemties, 
kad negalėjau verkti. 

— Laikas nešdintis, - tarė Navynas ardydamas ugniakurą. - Tuoj ateis valy- 
tojai. 

— Palaukit, vaikinai, - tariau. - Madam Žu grįžo į miestą su rūgštininkais ir 
ieško Karlos. 

— Rūgštininkai, - sudrebėjo iš siaubo Didjė. 

- Kas ta madam Žu? - paklausė Navynas. 

- Šlykšti boba, - atsakė Didjė gurkštelėdamas iš gertuvės. - Įsivaizduok mo- 
ters dydžio vorą, labai panaši. 

- Saugosime Karlą dieną naktį, - pasiūliau, - kol įmesime madam Žu ir jos 
rūgštininkus į jūrą. 

— Ačiū, Didjė ir Navynai, mielai priimsiu jūsų pagalbą, - nutraukė mane 
Karla. - Bet tu, Linai, negali. 

— Negaliu? 

— Ne. 

— Kodėl? 

— Nes tavęs čia nebus. Tu išvyksi. 

— Išvyksiu? 

— Taip. 

— Kada? 

- Šįryt. 

— Sudiev, Linai, - pripuolęs apkabino mane Didjė. - Aš visada pabundu po 
pietų, taigi tavo išvykimo nepamatysiu. 

— Aš išvyksiu? 

— Ant kalno, - paaiškino Karla. - Dvi savaites pagyvensi pas Idrysą. 

— Sudiev, Linai, - apkabino mane Navynas. - Pasimatysim, kai grįši. 

- Luktelėkit. 

Jie jau ėjo prie durų. Mes nusekėm įkandin, lifto durys užsidarė, ir Karla 
atsiduso: 

— Kaskart, kai užsidaro lifto durys... 

Didjė padavė jai gertuvę. 

— Maniau, viską išgėrei, — tarė ji ir gurkštelėjo. 

— Čia atsarginė. 

— Ar vesi mane, Didjė, kai išsiskirsiu su Randžytu arba jį užmušiu? 

- Aš jau vedęs savo ydas, Karla, mieloji, - atsakė Didjė, - o jos labai pavy- 
džios, visos aliai vienos. 

— Visada taip, - atsiduso Karla. - Visi mano gerbėjai arba ydingi, arba su- 
saistyti įžadų ydoms. 

- O aš katros grupės? - paklausė Navynas. - Aš dabar irgi gerbėjas. 

— Gal ir tas, ir tas, - atsakė Karla. - Kaip tik todėl teiki didelių vilčių. 

Priėjome prie Karlos automobilio, ir Randelas atidarė duris. Pasakiau, kad 
einu motociklo, tebestovinčio netoli „Skorpionų“ namo. Karla palydėjo mane 
iki pylimo. 

- Laikykis, - tarė uždėjusi delną man ant krūtinės. 

Jos pirštų prisilietimas atskleidė man tiesą. 

Įsivaizduok, kad taip bus kasdien. 

- Tiesą sakant, - nusišypsojau, - aš tai moku geriausiai. 

Ji nusijuokė. Šventyklos varpelis. 

- Norėčiau būti šalia, kai madam Žu išnirs iš tamsos. 

— Gali man padėti, Linai, porą savaičių būdamas ant kalno. Tegu viskas ap- 
rimsta. Turiu kai ką išjudinti. Padarysiu, ką reikia, neįpainiodama tavęs. Pabūk 
pas Idrysą ilgiau, jei reikės. 

- Ilgiau? 

— Jei reikės. 

— O mes? 

Ji nusišypsojo ir pabučiavo mane. 

- Aš atvažiuosiu tavęs aplankyti. 

- Kada? | 

— Netikėtai, - atsakė ji eidama prie mašinos. 

- O madam Žu? 

— Būsime gailestingi, kol ją rasime, - pasakė ji pro langą ir su Randelu nu- 
važiavo. 

Lydėjau akimis automobilį, kol šis dingo iš akių, paskui nužingsniavau 
krantine. Priešais, nudūrę akis į šaligatvį, ėjo pirmieji praeiviai, šmėkščiojo tik 
alkūnės ir puskojinės. 

Rytuose jau švito, aušra lėtai kėlė nuo namų fasadų tamsos šydus. Šen bei 
ten nekantriai lojo šunys. Skrydžio meistriškumu puikavosi pulkai balandžių, 
pralėkdami virš tako grakščiai it šokėjos drabužio plazdesys ir vėl ištirpdami 
aukštybėse. 

Aš buvau vienintelis raudotojas laidotuvėse. Eidamas vis dar jaučiau ant 
pirštų pelenus. Virš jūros ir krantinės sklandė mažutės Lizos gyvenimo skiau- 
telės. 

Visa palieka žymę. Kiekvienas kirvio smūgis nuaidi per visą sielos mišką. 
Kiekviena neteisybė - nupjauta šaka, kiekviena netektis - išvarta. Žmonių pa- 
dermei būdinga drąsa ir viltis. Kad ir kaip gyvenimas mus sužeistų, slenkame į 
priekį. Mes einame pasitikti jūros, vėjo, sūrios mirties tiesos - ir nesustojame. 

Ir kiekvienas žengtas žingsnis, kiekvienas atodūsis, kiekvienas išsipildęs no- 
ras yra pareiga tiems, kurių gyvenimo ir meilės, priešingai nei kol kas mūsų, 
jau nebegaivina kibirkščiuojanti gyvojo vandens srovė: sielai, kurią mylėjome 
jų akyse. 


SEPTINTA DALIS 


KETURIASDEŠIMT ANTRAS SKYRIUS 


— Iš pradžių pasakysiu, kur klydo Kadarbhajus, tave mokydamas, - tarė 
Idrysas. Ant kalno su juo aš jau buvau praleidęs tris neramias veikiau stingulio, 
negu miego naktis ir tris dienas ruošos. 

— Bet... 

- Žinau, žinau, tau reikia Didžiųjų Atsakymų į Didžiuosius Klausimus. Iš 
kur mes atsiradome? Kas mes dabar? Kur einame? Ar gyvenimas turi prasmę? 
Ar mes laisvi, ar viską nulėmė Absoliutas? Ateis laikas, pakalbėsime ir apie 
juos, nors jie ir neatsikratomi. 

— Neatsikratomi ar neišsprendžiami? | 

— Atsakymai į Didžiuosius Klausimus tėra maži, o Didžiuosius Atsakymus 
galima rasti tik per mažus klausimus. Bet pirmiau tau reikia pasveikti. 

— Pailsėti ir atgauti jėgas? 

— Ne, pasitaisyti ir apsivalyti. 

— Apsivalyti? - nesutikdamas kilstelėjau antakį. 

— Apsivalyti, - pakartojo jis. - Kiekvieno žmogaus pareiga padėti kitiems 
apsivalyti, nesvarbu, ar jų pokalbis asmeniškas, ar dvasinio pobūdžio. Tu padė- 
si man, 0 aš padėsiu tau. 

— Aš nesu dvasingas, - spyriausi. 

— Esi. Tai įrodo šis mūsų pokalbis, nors tu dar to nesuvoki. 

— Gerai. Bet jei esu priimtas į jūsų klubą, metas peržiūrėti narystės kriterijus. 

Mes sėdėjome balto akmens stalkalnio kampe su vaizdu į aukščiausius slė- 
nio medžius. Iš kairės buvo virtuvė, už nugaros - stovykla. 

Buvo vėlyva popietė. Bruzdėdami tarp lapų, nuo šakos ant šakos purpčiojo 
paukšteliai. 

— Bandai gelbėtis humoru, - tarė Idrysas. 

— Tiesą sakant, aš tik stengiuosi neprarasti formos. Pažįstat Karlą, Idrysai, 
žinote, koks aukštas jos lygis. 

— Ne, tu bėgi, visą laiką, nuo visko ir visų, išskyrus šitą moterį. Tu bėgi net 
nuo manęs. Tu bėgtum ir iš Bombėjaus, jei jos ten nebūtų. Tu bėgi net ramiai 
stovėdamas. Ko tu bijai? 


406 


Ko aš bijojau? Pasirinkimas beribis. Pirma, mirtis kalėjime. Pasakiau Idry- 
sui, bet jis nepatikėjo. 

— Tu bijai ne to, - tarė atkišęs į mane čilamą. - Tu bijai, kad Karlą ištiks 
bėda? 

- O taip. Žinoma. 

- Tai aš ir turiu omeny. Visa kita tau jau žinoma, tu juos pergyventum, jei 
prireiktų. Bet tau iš tikrųjų baisu dėl Karlos ir tavo šeimos, tiesa? 

— Ką tai reiškia? 

Jis vėl atsilošė ir patenkintas nusišypsojo. 

— Tai reiškia, kad tu savyje nešioji baimę, Linai. Baimė turi būti šalia mūsų. 
Įsileisti ją reikia tik būtinu atveju. Visą kitą laiką gamtos ir kultūros mums 
skirta klestėti ramybėje, nes labai sunku palaikyti ryšį su dieviškuoju pradu 
gyvenant baimėje. 

— Ką tai reiškia? 

— Tau reikia apsivalyti. 

— O gal man patinka būti neapsivaliusiam? O gal aš manau, kad neapvaly- 
toji dalis pati vertingiausia? O gal manęs apvalyti nebeįmanoma? Beje, kokios 
apsivalymo taisyklės? 

Jis nusijuokė. 

— Gal tu ir teisus, - šypsodamasis ištarė. - Gal neapvalytoji tavo dalis vertin- 
giausia. Bet tikrai sužinoti gali tik nuolankiai apsivalęs. 

— Nuolankiai? 

— Nuolankiai. | 

- Kaskart, kai kalba nukrypsta į religiją, Idrysai, mano neapvalytoji dalis 
mane grąžina į tikrovę. 

- Ką gi, paaiškinsiu kitaip, - tarė Idrysas ir atsilošė krėsle. - Tarkim, turi 
pažįstamą, gerą pažįstamą, tarkim, jis turi ir gerų savybių, bet moka tik imti, o 
ne duoti. Kol kas aišku? 

— Taip. 

- Puiku. Tarkim, šis žmogus žiaurus svetimiems, nedvejodamas naudojasi 
kitų sėkme, talentu ar pinigais, bet pats niekada nedirba ir nieko neduoda mai- 
nais. Kol kas aišku? 

— Turiu tokių pažįstamų, - nusišypsojau. - Tęskit. 

— Ką gi, tokiu atveju tavo, švaresnės sielos žmogaus, pareiga su juo pasikal- 
bėti ir pabandyti pakeisti jo ydingą elgesį. Bet tai pavyks tik tokiu atveju, jei- 
gu jis nuolankiai paklausys tavo patarimo. Jei jis pernelyg išdidus ar pernelyg 
nepataisomas, negalėsi atlikti savo pareigos jam, tada atlik šią pareigą žmogui, 
kuris linkęs tave išklausyti. 

- Aišku. Suprantu. Bet, mano nuomone, mes kalbame ne apie nuolankumą. 
Aš tai pavadinčiau kompromisu. | 

— Tu teisus, kalbame ir apie tai. Dar yra bendros pažiūros, sutarimas, laisvas 
pokalbis, bet nė vienas šių dalykų nėra įmanomas, jei dalyviai neturi nuolan- 
kumo. Civilizacijos esmė yra nuolankumas kilniam reikalui. Nusižeminimas - 
durys į nuolankumą, o nuolankumas - durys į apsivalymą. Aišku? 

— Kol kas aišku, Idrysai. 

— Ačiū Viešpačiui, - atsiduso jis atsipalaiduodamas ir nuleisdamas rankas 
ant kelių. - Neįsivaizduoji, kokiai daugybei žmonių turiu kartoti vieną ir tą 
patį, duoti pavyzdį po pavyzdžio, kad jie vieną supistą minutę pamirštų savo 
supistą išdidumą ar prietarus. 

Pirmą kartą išgirdau jį keikiantis. Jis pastebėjo nuostabą, šmėkštelėjusią 
mano akyse. 

— Kartais tenka keiktis, nusišnekėti ir rėkauti, - paaiškino, - antraip kuok- 
telėčiau. 

— Aišku... 

— Neįsivaizduoju, kaip tantristai pajėgia kiekvieną mielą dieną atgailauti, 
atnašauti aukas ir atlikti sudėtingas apeigas. Mūsų, mokytojų, gyvenimas, paly- 
ginti su jų, labai lengvas. Bet kartais ir mes kvaištelim, nebeatlaikę mandagumo 
ir meilumo su visais naštos. Pridek čilamą, po perkūnais. Apie ką kalbėjom? 

— Apie Kadarbhajaus klaidas, - atsakiau pridegdamas čilamą. 

Idrysas užsitraukė, išpūtė dūmų srovelę ir užmetė žvilgsnį į mane. 

— Papasakok, ką žinai apie polinkį į sudėtingumą, - tarė jis nenuleisdamas 
nuo manęs akių. 

— Kadarbhajus sakė, kad padarę visatos nuotraukas kas milijardą metų, iki 
pat Didžiojo Sprogimo, pamatytume, jog visata darosi vis sudėtingesnė. Ir tas 
reiškinys, šis nuolatinis judėjimas į sudėtingumą nuo Didžiojo Sprogimo iki 
dabar, yra nekintama visatos, kaip visumos, savybė. Slinktis į sudėtingumą le- 
mia visą visatos istoriją... 

— ... vadinasi, tinka kaip atramos taškas apibrėžti gėriui ir blogiui objektyviai 
ir visiems priimtinai, - užbaigė mano sakinį Idrysas. - Visa, kas linksta į sudė- 
tingumą, yra gėris. Visa, kas kliudo sudėtingumui, yra blogis. 

— O greičiausiai nustatai veiksmo moralumą atsakęs į klausimą: „Jei visi 
pasaulyje darytų taip, kaip darau aš, ar tai padėtų slinkčiai į sudėtingumą, ar 
trukdytų?“ - pridūriau. 

— Puiku, - pagyrė Idrysas šypsodamasis ir pūsdamas dūmus pro dantis. - Tu 
stropus mokinys. O dabar aš tavęs kai ko paklausiu. Kas yra sudėtingumas? 

- Atsiprašau, pone... 

- Idrysas. Mano vardas Idrysas. 

- Idrysai, galima paklausti? 

- Žinoma. 

— Ar gėrio ir blogio sąvokos iš tikrųjų būtinos? 

- Žinoma. 

- Aha. O ką jūs sakote žmonėms, kurie įrodinėja, kad gėris ir blogis tėra 
kultūros lemti laisvai pasirenkami konstruktai? 

— Atsakau paprastai, - atsiliepė jis ir patenkintas užsitraukė dūmo. - Liepiu 
jiems eiti velniop. 

- Toks jūsų atsakymas? 

- Toks. O tu priimtum žmogų, netikintį gėriu ir blogiu, prižiūrėti savo vaiko 
ar nukaršusio senelio? 

- Neįsižeiskite, Idrysai, - nusijuokiau, - bet tai bandymas daryti poveikį 
per kultūrinius prietarus, o ne atsakymas. Tai gėris ir blogis laisvai pasiren- 
kami ar ne? 

Jis pasilenkė prie manęs: 

- Mūsų likimas neginčijamai nulemtas, todėl mūsų gyvenimo kelias doro- 
vinis. Būtina suprasti, kas yra gėris, kas yra blogis ir koks skirtumas tarp jų, 
norint tapti savo likimo sergėtoju. Mūsų padermė jauna, valdyti savo likimą - 
nepaprastai svarbus žingsnis, o mes tik vakar išmokome suvokti save. 

— Ne visai supratau, - tariau pakeldamas akis nuo užrašų. - Vadinasi, šiame 
dvasinės raidos etape reikia mąstyti gėrio ir blogio sąvokomis? 

— Jei pasaulyje nebūtų nei gėrio, nei blogio, - tarė jis vėl atsilošdamas, - 
mums nereikėtų įstatymų. Juk įstatymai - mūsų negrabūs, nuolat tobulinami 
bandymai nustatyti, kas yra blogis, nes kas yra gėris, apibrėžti sunkiau. 

- Vis tiek nesuprantu, - tariau. - Viliuosi, kad neišvesiu jūsų iš kantrybės, 
bet iš jūsų žodžių atrodo, kad gėrį ir blogį galima lengvai pakeisti kitais žo- 
džiais, tarkim, teisingas ir neteisingas, teigiamas ir neigiamas. Gal pakeitus net 
būtų geriau. 

— Aha, viskas aišku, - tarė jis vėl pasilenkdamas prie manęs. - Turi omeny 
žodžių reikšmes. Aš maniau, kalbi apie kultūrinę gėrio ir blogio struktūrą. 

— A... ne. 

- Puiku, šiuo lygmeniu gėrio ir blogio sąvokų reikia, nes jos susijusios su 
Dievu. 

- Ojei žmogus netiki Dievo? 

- Tokiems liepiu nešdintis velniop. Negaliu gaišti laiko ateistams. Jie neturi 
mąstymo pagrindų. 

— Nejaugi? 

- Žinoma, neturi. Šviesa turi ir fizinių, ir metafizinių savybių, taigi neigti 
metafizines yra nesąmonė. O neturėti abejonių - intelekto trūkumas. Paklausk 
bet kurio mokslininko ar šventojo. Abejonė yra agnostiko parašiutas, todėl 
agnostikai nusileidžia lengviau, kai į juos prabyla Dievas. 

— Dievas kalba? 

— Kasdien su kiekvienu. Per sielą. 

— A... ha, - atsiliepiau, visiškai susipainiojęs. - Gal apie tai vėliau pasikalbė- 
kim. Atsiprašau, kad pertraukiau. 

— Nustok atsiprašinėti. Aš tavęs prašiau apibrėžti sudėtingumą. 

— Na, Kadarbhajus niekada aiškiai nepasakė. Kelis kartus klausiau, bet jis 
vis išsisukdavo. 

— O tu ką manai? 

Nieko aš nemanau, aš noriu būti su Karla. Noriu žinoti, kad jai negresia 
pavojus. Ką gi, tenka tūnoti ant kalno, bet aš noriu klausytis mokytojo, o ne 
kalbėti pats. Bet po trijų dienų pokalbių su Idrysu supratau, kad iš jo minčių 
tvirtovės nepabėgsi. 

Gurkštelėjau vandens, atsargiai pastačiau stiklinę ant stalo ir puoliau į dva- 
sinį ringą. 

— Iš pradžių aš maniau, kad sudėtingumas reiškia sudėtingus dalykus. Kuo 
sudėtingesni dalykai, tuo didesnis sudėtingumas. Smegenys sudėtingesnės už 
medį, medis sudėtingesnis už akmenį, o akmuo sudėtingesnis už erdvę. Bet... 

— Bet? 

— Bet kuo ilgiau galvoju apie sudėtingumą, tuo dažniau apsistoju ties dviem 
dalykais. Gyvybe ir valia. 

— Ir kaip tu tai sugalvojai? 

— Aš įsivaizdavau daug tobulesnės ir pažangesnės kitos planetos civilizaci- 
jos atstovus, keliaujančius kosmose. Paklausiau savęs, ko jie ieškotų. Veikiau- 
siai juos domintų kitos gyvybės formos, ypač tos, kurios turi susiformavusią 
valią. 

— Neblogai, - tarė Idrysas. - Su malonumu dar apie tai su tavimi pasikalbė- 
siu. Prikimšk man dar vieną čilamą. Ei, Silvanai! 

Balto akmens plotą kirto nuolatinis šventojo palydovas, Silvanas. 

- Dži? 

— Kurį laiką nieko pas mane nejįleisk. Ir pavalgyk. Vėl nepusryčiavai. Kas 
atsitiko? Tuoj galvą nusiskusi? Nebūk šventesnis už šventąjį, gerai? 

— Dži, - nusijuokė Silvanas, pažvelgė į mane ir ėmė trauktis atbulas. 

Kai grįžau ant kalno, Silvanas beveik nesitraukdavo nuo manęs. Jis visada 
buvo gero ūpo ir pasiruošęs padėti. 

Nuožmiai susiraukęs būdavo tik iš begalinės meilės Idrysui. Šiaip nuo ryto 
iki vakaro vietoje, kurią laikė namais, jis būdavo geraširdis ir linksmas. 

- Sudėtingumas, - vėl prabilo Idrysas, Silvanui išėjus, - yra teigiamų savy- 
bių rinkinio raiškos rafinuotumo mastas. 

— Ar negalėtumėte pakartoti? 

- Dalykas sudėtingas tokiu mastu, kokiu jis išreiškia teigiamų savybių rin- 
kinį, - atsakė jis. 

— Teigiamų savybių? 

- Teigiamos savybės - tai gyvybė, sąmonė, laisvė, bendramintiškumas, kū- 
ryba, teisingumas ir daugelis kitų. 

— Iš kur atsirado šis teigiamų savybių rinkinys? Kas sudarė sąrašą? 

- Šios savybės yra visuotinai pripažintos ir, esu tikras, jas pripažintų net 
tavo daug tobulesnės ir pažangesnės kitos planetos civilizacijos atstovai. Paly- 
gink su jų priešybėmis, suprasi, kodėl šios savybės teigiamos: mirtis, nesąmo- 
ningumas, vergystė, priešiškumas, naikinimas ir neteisybė. Supranti, ką sakau? 
Šios teigiamos savybės yra universalios. 

- Gerai, tarkim, mes pripažįstame šį teigiamų savybių rinkinį, bet kaip jas 
vertinti? Kas vertina? Kaip nuspręsti, kuri teigiamesnė, Idrysai? 

Prie mūsų priėjo juoda katė ir išrietė nugarą. 

Sveikas, Vidurnakti. Kaip tu čia patekai? 

Katė užšoko man ant kelių, nagais išbandė mano kantrybę, o gal nubaudė 
už kantrumą, ir susirangiusi užmigo. 

— Yra du požiūriai į žmoniją, - tarė Idrysas žvilgtelėdamas į medžius, ku- 
riuose knibždėte knibždėjo paukščių. - Pagal vieną mes tesame kosminis atsi- 
tiktinumas, mums tiesiog netyčia pasisekė pergyventi dinozaurus, tikruosius 
Žemės šeimininkus, išnykusius juros periode. Vadinasi, mes vieninteliai, toks 
atsitiktinumas nesikartoja. Mes gyvename visatoje tarp milijardų planetų, ku- 
riose nėra nieko, išskyrus mikrobus, jautrias metanogenines bakterijas ir ar- 
chebakterijas šarmingose jūrose. 

Kurį laiką aplink jį skraidė laumžirgis. Idrysas ištiesė ranką, kažką sumur- 
mėjo ir pirštu parodė į medžius tolumoje. Laumžirgis klusniai nuskrido. 

— Pagal kitą požiūrį, - tęsė Idrysas vėl atsisukęs į mane, - gyvybė yra visur, 
kiekvienoje galaktikoje, o šioje galaktikoje, mūsų Saulės sistemoje, Paukščių 
Tako juostos pakraštyje, pasisekė mums, mes - vietinės evoliucijos vaisius. 
Kaip manai, kuris paaiškinimas įtikinamesnis? 

Ką aš manau? Parsivilkau ant idėjų tilto. 

— Statau už antrą požiūrį. Gyvybė atsirado Žemėje, vadinasi, kitur irgi ga- 
lėjo. 

- Visiškai teisingai. Tikėtina, kad mes ne vieninteliai. Visata sukūrė mus ir 
būtybes, panašias į mus, tinkamai susiklosčius aplinkybėms, vadinasi, teigia- 
mų savybių rinkinys tampa be galo reikšmingas. 

— Mums? 

— Mums ir savaime. 

— Mes kalbame apie esminius ir neesminius skirtumus? 

Jis nusijuokė. 

— Kur tu mokeisi? - paklausė nužvelgdamas mane taip, lyg matytų pirmą 
kartą. 

— Dabar - čia. 

- Puiku, - nusišypsojo jis. - Puiku. Nėra esminių ir neesminių skirtumų. 
Visi sykiu yra ir esminiai, ir neesminiai. 

— Atleiskit, nesuprantu. 

— Paaiškinsiu sutrumpintai, - tarė jis vėl pasilenkęs prie manęs, - atsisakęs 
Sokrato-Froido paiko įpročio atsakyti į klausimą klausimu. Kadarbhajus, ra- 
mybė jam, tai mėgo, bet aš pirmiau išdėstysiu savo požiūrį, o paskui įrodinėsiu. 
Neprieštarauji“ 

— O... ne. Aišku, ne. Prašom tęsti. 

- Puiku, klausykis. Aš manau, kad kiekvienas atomas turi rinkinį savybių, 
gautų iš šviesos Didžiojo Sprogimo akimirką. Tarp jų yra teigiamų savybių rin- 
kinys. Visa, kas sudaryta iš atomų, turi teigiamų savybių rinkinį. 

— Visa? 

— Kodėl tu toks įtarus? 

- Įtarus ar linkęs abejoti, Idrysai? 

Jis pasilenkė krėsle į priekį ir paėmė čilamą. 

— Tu ir savimi abejoji? 

Savimi? Žinoma, abejojau. Aš - puolęs žmogus. Aš vienas puolusiųjų. 

— Taip. 

— Kodėl? 

- Šią akimirką todėl, kad neatsiteisiau už tai, ką padariau. 

— Ir tai kelia tau nerimą? 

— Labai didelį. Kol kas sumokėjau tik dalį. Anksčiau ar vėliau teks sumokėti 
viską, vienaip ar kitaip, tikriausiai su procentais. 

— Gal tu jau dabar moki, tik nesupranti. 

Jis šypsojosi spinduliuodamas švelnią ramybę. 

— Gal, - atsiliepiau. - Bet turbūt nepakankamai. 

— Įdomu, - tarė jis atkišdamas man čilamą įpūsti. - Tu sutari su tėvu? 

— Aš myliu patėvį. Jis geraširdis ir talentingas, vienas puikiausių žmonių iš 

visų, kuriuos pažįstu. Aš jį išdaviau taip gyvendamas. Aš jį apvyliau tapdamas 
tuo, kas esu. 

Nežinau, kodėl tai pasakiau ar kaip žodžiai plūstelėjo iš mano gėdos indo. 
Už plieninių durų uždariau nuoskaudą, padarytą tam nuostabiam žmogui. Kai 
kurie dalykai, mūsų padaryti kitiems, taip ilgai klūpo širdyje, kad kaulas virsta 
akmeniu: baidyklė koplyčioje. 

- Atleiskite, Idrysai, aš pernelyg įsijausminau. 

— Puiku, - tyliai atsiliepė Idrysas. - Parūkyk. 

Jis padavė man čilamą. Užsitraukiau ir apsiraminau. 

— Ką gi, - tarė Idrysas atsilošdamas ir pariesdamas kojas, - baigiam šį po- 
kalbį, nes tuojau išdygs koks malonus jaunikaitis, ir aš turėsiu klausytis jo mei- 
lės kančių istorijos. Kas darosi jaunimui? Negi jie nesupranta, kad meilė ir turi 
būti kančia? Tu pasiruošęs? 

— Prašom kalbėti, - tariau, nors buvau visiškai nepasiruošęs. 

- Kiekviena materijos dalelė turi atitinkamo sudėtingumo lygio teigiamų 
savybių rinkinį, ir kuo sudėtingesnė materijos sandara, tuo sudėtingesnė tei- 
giamų savybių rinkinio raiška. Kol kas aišku? 

— Taip, aišku. 

- Puiku. Žmogiškojo sudėtingumo lygmeniui būdingi du nepaprasti reiš- 
kiniai. Pirma, mes turime neevoliucinį žinojimą. Antra, mes pajėgūs įveikti 
gyvulišką prigimtį ir elgtis kaip unikali rūšis - žmogus. Supranti? 

— Mokytojau! - sušuko Silvanas bėgdamas prie mūsų. - Galiu valandėlei 
išsivesti Liną? Prašau! | 

Idrysas linksmai nusijuokė. 

— Žinoma, Silvanai, žinoma. Eik su juo, Linai. Pasikalbėsime vėliau. 

— Kaip pasakysite, Idrysai. Aš peržiūrėsiu užrašus ir pasiruošiu kitam po- 
kalbiui. 

Silvanas kirto stalkalnį ir nubėgo nuožulnesniu taku nuo kalno. 

— Paskubėk! - sušuko lėkdamas priekyje. 

Jis įsuko į šoninį keliuką, labai stačiai kylantį link properšos tarp medžių. 
Dusdami ir švokšdami, mudu sustojome ant kalvelės ir įsistebeilijome į saulė- 
lydį. 

- Žiūrėk! - tarė Silvanas rodydamas į vietą beveik ties horizonto viduriu. 

Tolumoje dunksojo pastatas, matyt, bažnyčia su smailiu bokštu. 

— Nepražiopsojom. 

Raudoni besileidžiančios saulės spinduliai mirgėdami nutvieskė puošmeną 
bokšto viršūnėje. Buvau per toli, neįžiūrėjau, kas tai, kryžius ar kryžius rate, 
bet spindesys, sklindantis iš smailės, spalvota šviesa užliejo visą slėnį. 

Po kelių akimirkų jis išblėso vakaro migloje, ir saulė sumerkė akis. 

— Nuostabu, - tariau. - Kada aptikai? 

— Vakar, - išsišiepė jis skubėdamas atgal į stovyklą pas mylimą mokytoją. - 
Baisiai norėjau tau parodyti. Nežinia, kiek laiko tai truks. Gal dar dieną dvi, o 
paskui aureolė išnyks. 


KETURIASDEŠIMT TREČIAS SKYRIUS 


Kai grįžome ant stalkalnio, pamačiau savo vietoje prieš Idrysą sėdinčius ir be- 
sikalbančius Stiuartą Vinsoną su Ranvėj. Ką sakė Idrysas? „Išdygs koks malo- 
nus jaunikaitis, ir aš turėsiu klausytis jo meilės kančių istorijos.“ 

Netrukdžiau jiems ir nuėjau dirbti į virtuvę. Ploviau indus, kai atėjo Vin- 
sonas su Ranvėj. Ranvėj paėmė virtuvinį rankšluostį ir ėmė šluostyti indus. 
Virtuvę geltona šviesa užliejo apvarvėjusios žvakės, panašios į kalno modelius. 
Vinsonas šoko į priekį ir ėmė dėti sausus indus į spintelę. 

— Žinai, - tariau merginai, - tavo vardas skamba panašiai kaip angliškas 
žodis „runway“. Jis reiškia kilimo taką oro uoste ir podiumą madoms demons- 
truoti. 

— Man labiau patinka oro uostai, - rūsčiai atsakė ji. - Bet ačiū už paaiškini- 
mą. Mačiau Karlą. 

— Tikrai? 

— Papasakosiu viską, bet akis į akį. Čia yra nuošalesnių vietų? 

- Turbūt. Žinoma. 

— Stiuartai, - tarė ji duodama jam rankšluostį. - Man reikia pasikalbėti su 
Linu. Ateik po dvidešimties minučių. 

Nusišluosčiau rankas, išėjome iš atviros virtuvės, ir aš nuvedžiau ją prie iš- 
vartos, ant kurios daugelis skaitydavo ar šnekučiuodavosi. Buvome vieni. Pa- 
žvelgiau į Vinsoną, patenkintą plaunantį indus. 

— Aš pamelavau, - tarė Ranvėj. 

— Ką pamelavai? 

— Karla nepasakė ir nepadarė nieko, apie ką reikėtų kalbėtis akis į akį. Ji 
tiktai prašė perduoti tau, kad netrukus pasimatysite ir kad ji kasdien meldžiasi 
vis kitiems dievams, dėl visa pikta. 

- Šaunuolė, - nusišypsojau. - Tai apie ką tu nori pasikalbėti, Ranvėj? 

— Apie tavo merginą, Lizą, - reikšmingai ištarė ji. 

Žiūrėjo man į akis svarstydama, peržengė ribas ar ne. 

— Nes tavo vaikinas irgi mirė perdozavęs? 

— Taip, - atsakė ji ir nudūrė akis žemyn, paskui skubiai pakėlė į Vinsoną. 

- Kalbėk, - paraginau. | 

Ji atsisuko į mane. 

— Buvau pritrenkta, kai išgirdau, - pasakė. - Buvome susitikusios tik kartą, 
bet jos mirtis man perėjo per širdį. 

— Man irgi. Tu laikykis. 

— Kaip aš atrodau? 

Ranvėj truputį papilnėjo, skruostai sveikai parausvėjo. Jos stulbinamos 
akys, melsva šviesa pro melsvą ledą, buvo skaisčios. Pirštai nebedrebėjo ir ne- 
besigniaužė į kumštį kaip anksčiau, o ramiai gulėjo ant kelių it miegantys ka- 
čiukai. 

Ji dėvėjo žydrus marškinėlius, vyrišką liemenę ir išblukusius džinsus. Buvo 
basa, be papuošalų ir nepasidažiusi. Ovalo formos veide į akis krito ryžtinga 
nosis ir putlios lūpos. 

— Tu labai daili, - tariau. 

Ji paniuro. Matyt, pamanė, kad su ja flirtuoju. 

— Nemėginu tavęs kabinti, - nusijuokiau. - Aš jau amžinai susaistytas šiam 
ir daugeliui būsimų gyvenimų, buvusių irgi. | 

— Tikrai? Tu jau kažką susiradai po... 

— Prieš. Ir po. Taip. 

- Ir tu su kažkuo susaistytas? Kaip anksčiau? 

— O taip. Bet ne kaip anksčiau. 

— Geriau? 

— Geriau. Ir tau bus geriau. 

Ji pažvelgė į lėkštes šluostantį Vinsoną. 

— Mano šeima Norvegijoje - labai griežti katalikai. Mano vaikinas įkūnijo 
visa, ko jie neapkentė, taigi aš, kad įrodyčiau, kokia esu nepriklausoma, išlė- 
kiau su juo į Indiją. 

— Kąjis veikė Indijoje? 

— Turėjom keliauti į kažkokią ašramą, bet, atvykę į Bombėjų, niekur iš čia 
kojos nebekėlėm. 

- Jis čia buvo anksčiau? 

— Taip, kelis kartus. Dabar žinau, kad kaskart vykdavo narkotikų. 

— Bet buvo skaudu, kai jis mirė. Ir vis dar skaudu, tiesa? 

— Ašjo nemylėjau, jis man tik patiko, ir aš labai stengiausi juo rūpintis. 

— O Vinsonas? 

— Ko gero, pradedu pamilti Stiuartą. Iki šiol nieko nemylėjau. Bet negaliu 
jam atsiduoti. Negaliu. Žinau, kad jis to nori, ir aš to noriu, bet negaliu. 

- Na... 

— O kaip tu įveikei sielvartą? - maldaujamai paklausė ji virpančiomis lūpo- 
mis. - Kaip vėl susiradai žmogų? 

Kaip vėl susiradau žmogų? Geras klausimas vyrui, kurį nuo mylimos mo- 
ters skiria kalnas. 

- Manau, Stiuartas bus kilnus, - tariau. - Duos tau laiko. Nėra kur skubėti. 
Matau, kad jis daug laimingesnis nei tada, kai pirmą kartą susitikome. 

- Jis galėtų būti dar laimingesnis, - atsiduso ji. - Aš irgi. Tu dažnai nugrimz- 
ti prisiminimuose? 

- Žinoma. 

- Tikrai? 

- Žinoma. Tai įprastas dalykas. Mūsų atmintis emocinė. Trumpam nieko 
baisaus, tik nereikia gyvenimo paversti prisiminimais. Tu dažnai galvoji apie 
praeitį? 

- Aha. Kai užsimirštu, jis iškyla man prieš akis. Lyg vis dar būtų su manimi. 

- Žinai, žmogus, su kuriuo judu kalbėjotės, išminčius Idrysas, vakar kaž- 
kam sakė, kad velionio dvasią galima nuraminti atnešus prie upės lėkštę su 
maistu ir palikus varnoms ir pelėms. 

- Kaip... kaip tai padės? 

- Nežinau, matyt, nuramintos sielos gali toliau tęsti kelionę. 

— Šiuo metu sutikčiau viską išbandyti. Kai tik nusiraminu ir užsimirštu, jis 
atsiduria šalia. 

Pradėjau kalbą apie numirėlių dvasių permaldavimą, kad ją nuraminčiau 
ir pataisyčiau nuotaiką, bet mano žodžiai atvėrė jos akyse dureles, už kurių 
slypėjo baimė. Ranvėj drebėjo. Apkabino save. 

— Klausyk, Ranvėj, netoliese teka upė, kurią grįždama į greitkelį turėsi kirsti. 
Aš pririnksiu lėkštę maisto, o tu ją galėsi palikti prie upės, jei norėsi. Ar tavo 
vaikinas mėgo saldumynus? 

— Mėgo. 

- Puiku. Vakarienei pagaminta daug saldumynų. Gal jie patiks tavo vaiki- 
nui, ir jis duos tau ramybę. 

- Ačiū. Būtinai pabandysiu. 

- Viskas bus gerai, - tariau. - Palengvės. 

— O tu medituoji? 

- Tik kai rašau. Kodėl klausi? 

- Ketinau medituoti, - išsiblaškiusi pasakė ji, paskui žvilgtelėjo į mane. - Ką 
tu manai apie jį? 

— Vinsoną* 

— Taip, Stiuartą. 

Pažvelgiau į Vinsoną, dedantį ant lentynų paskutinius puodus ir lėkštes ir 
šluostantį ilgas nerūdijančio plieno kriaukles. 

— Jis man patinka, - atsakiau. - Ir nė kiek neabejoju, kad dėl tavęs pame- 
tęs galvą. Jei tu jam abejinga, Ranvėj, pasakyk jam tai. Netrukus. Jam tai labai 
svarbu. 

— Kada nors būni prislėgtas? Stiuartas man kai ką apie tave papasakojo. Apie 
tavo gyvenimą. Ar tu niekada negalvoji apie savižudybę? 

— Nelaisvėje - niekada, o beveik visas mano gyvenimas prabėgo kalėjime. 

- Aš rimtai kalbu. Negi nebūna dienų, kai tiesiog nori, kad viskas baigtųsi? 
Iškart? 

— Klausyk, mudu su savižudybe menkai pažįstami. Aš linkęs kovoti iki pas- 
kutiniosios. 

- Bet gyvenimas kartais būna šūdinas, - tarė ji vėl pakėlusi akis į mane. 

— Net blogis turi savų pranašumų. Kol kraujas teka gyslomis, lieka nuosta- 
bių akimirkų, nuostabių dalykų galimybė. Aš rašytojas. Aš turiu tikėti meilės 
galia. Savižudybė - ne išeitis. 

— Tau ne. 

— Ir tau ne. Galvodama apie savižudybę, prisimink, kad neturi teisės atimti 
sau gyvybės. Niekas neturi. 

— Kodėl? - Ranvėj žiūrėjo į mane išplėtusi akis, nenutuokdama, koks žiau- 
rus jos trumputis klausimas. 

— Sakyk, Ranvėj, ar pamišėlis turi teisę nužudyti nepažįstamą žmogų? 

— Ne. 

— Ne. O tu esi pamišęs, kai galvoji apie savižudybę, ir sykiu nepažįstamasis, 
kuriam gresia pavojus nuo savęs paties. Kad ir kokie prasti popieriai, neturi tei- 
sės nužudyti nepažįstamo žmogaus, kuriuo galbūt vėliau tapsi. Pats gyvenimas 
perspėja, kad tai ne išeitis. 

— Tai tu niekada nenusimeni? - paklausė ji taip nuoširdžiai, kad vos jos 
neapkabinau. 

— Aišku, nusimenu. Visi nusimena. Bet tu jauna, o tavo gyvenimas - di- 
džiulis turtas. Minučių lobis. Mes neturime teisės jų sunaikinti, net švaistyti, 
kaip darau aš. Mes turime teisę jas tik išgyventi. Taigi mesk šitas nesąmones iš 
galvos. Tai ne išeitis, supranti? Ir nesikankink. Viskas susitvarkys. Vinsonas - 
geras vaikinas. Jis lauks tiek, kiek tau reikės nuspręsti, susigaudyti savo jaus- 
muose, nesvarbu, pamilsi jį ar ne. Viskas praeis. Nenuleisk rankų, kovok. 

— Žinau, kad tu teisus, bet kartais saulė taip ilgai neišnyra iš už debesies... 

— Tu labai miela, labai rimta mergina ir išėjai pro tas pačias liepsnojančias 


418 


duris kaip aš. Jos tave apdaužė, kaip ir mane. Tau puikiai sekasi. Tu susidorosi. 
Pažvelk į mane. Aš blaškiausi po miestą, spardomas policininkų. Tu daug svei- 
kiau atrodai, negu pastarąjį kartą, kai tave mačiau. Prieš išeidama pasikalbėk 
su Idrysu. Jis išmintingas. 

- Tu nusikaltėlis, - staiga pareiškė ji. 

— Na... taip. 

- Ar gali moteris nenusikaltėlė mylėti nusikaltėlį? Matei tokių dalykų gy- 
venimeė 

Mačiau, bet nedažnai. 

— Taip, Žinoma. 

Ji abejojo, bet aš nenorėjau jos įtikinėti. 

— Apie nusikaltimą ir bausmę turi pasikalbėti su Vinsonu, - tariau. - Ne 
mano reikalas, kaip žmonės užsidirba duoną. 

- Žinai, kad Stiuartas nužudė žmogų? 

- Klausyk, jei kalbėsim apie Vinsoną, reikia pakviesti Vinsoną, - tariau žiū- 
rėdamas į būrelį žmonių, besišnekučiuojančių ir dirbančių ant stalkalnio. 

— Ne dabar, - tyliai atsakė ji. - Dar ne. 

Atsistojau, Ranvėj irgi pakilo ir užsikirsdama paklausė: 

- Ar tau nekyla noras... dažnai... kad gyvenimas būtų buvęs kitoks? 

— Tai tik apgailestavimas, - atsiliepiau. 

- Apgailestavimas, - išsiblaškiusi pakartojo ji. 

- Žinai, kaip nustatoma, kad pagrobtas žmogus dar gyvas? 

— Ne visai. 

— Derantis dėl išpirkos, reikalaujama įrodymų, kad pagrobtasis dar gyvas. 
Telefono skambučio, vaizdo įrašo. Gyvybės įrodymo. 

— Tai kas? 

- Apgailestavimas yra sielos įrodymas, Ranvėj. Jei jo nejaustum, nebūtum 
miela mergina, o Vinsonas nebūtų dėl tavęs pametęs galvos. Tai gerai. O dar 
geriau, kai jis išnyksta, netrukus taip ir įvyks. 

Mes grįžome į stalkalnio vidurį. Vinsonas priėjo prie mūsų plačia kaip tuš- 
čias paplūdimys šypsena. 

— Stiuartai, man reikia pasikalbėti su Idrysu, - tarė Ranvėj eidama pro jį. - 
Ateik manęs po dvidešimties minučių. 

- Gerai, mažute, - atsakė jis šypsodamasis jai įkandin ir lydėdamas akimis 
kaip šuneliais. 

— Kas tave atvijo į šitą kalną, Vinsonai? - paklausiau. 

— Ranvėj užsigeidė. Ji pasikalbėjo su Karla. O Karla nepaprasta, tiesa? Nesu- 
prantu pusės to, ką ji sako. 

— Suprasti pusę - daug. Aštresnio proto žmogaus nesu matęs. 

— Kaip jūs susipažinote? 

- Ji išgelbėjo man gyvybę, - atsakiau. - Klausyk, jau užkurtas laužas. Galim 
pasėdėti tenai, kol Ranvėj kalbėsis su Idrysu. Kaip tau mano sumanymas? 

— Geras, - sutiko jis. 

Dauguma mokinių gamino valgyti arba puošė altorių maldoms. Paprašiau 
vieno pririnkti lėkštę saldumynų įkyriai šmėklai ir palikti Silvanui. 

Prie laužo niekas nesėdėjo. Mudu su Vinsonu įsitaisėme ant tuščių dėžių 
ir pro liepsnas žiūrėjome į Vinsono meilę, už dvidešimties metrų negirdimai 
besikalbančią su Idrysu. 

- Žinai, Linai, - tarė jis atsisukdamas į mane, - aš ir pats norėjau čia atva- 
žiuoti. Pasakyti tau, kaip užjaučiu dėl netekties. Liza buvo puikus žmogus. 

— Ačiū, Vinsonai. Tu buvai pamaldose, kuriomis pasirūpino Karla. Dabar 
man pirmą kartą pasitaiko proga tau padėkoti. 

— Nėra už ką. Mes didžiuojamės, kad buvome pakviesti. 

— Kaip sekasi Ranvėj? 

— Kaip čia pasakius... — atsiliepė jis, kasydamasis trumpą barzdelę, ir su- 
krutino lūpas, ieškodamas žodžių. Atsiduso ir nuleido rankas prie šonų. - Ji 
sielvartauja. Labai kankinasi. Kartais man atrodo, jog jai reikia nueiti pas psi- 
choterapeutą, kad jis padėtų jai įveikti netekties skausmą, bet visada pamanau, 
kad niekas nepasirūpins ja geriau už mane. 

— Išskyrus pačią Ranvėj. 

— Aha, žinoma, bet vėliau, kai jai pagerės. 

— Ne, tiesą sakant, dabar. 

- Bet ji dar neatsipeikėjo. 

- Ji turi išmokti pasirūpinti savimi pati, Vinsonai, kaip tu rūpiniesi savimi, 
aišku? Tegu daro, ką nori. Tegu aiškinasi pati. 

— Aiškinasi? 

— Paremk ją, kad ir ko ji imtųsi, bet duok jai laiko ir ramybę. Jei ji skirta tau, 
anksčiau ar vėliau tai supras. 

Patarimai žmogaus, kuris neliko su mylima moterimi, nes negalėjo atsikra- 
tyti netekties šešėlio. Kokią teisę aš turiu patarinėti? 

— Kokią teisę aš turiu tau patarinėti, brolau? - ištariau balsu. - Padaryk, ką 
gali, Vinsonai. Visi klystame. Visi. Ir turbūt klysime iki mirties. Bet jei stengsi- 
mės iš paskutiniųjų, anksčiau ar vėliau kas nors tai įvertins. Teisybę sakau? 

- Teisybę, broli! - tarė jis, ir mudu sumušėm delnus. - Žinai, anądien ma- 
čiau Konkanoną. Nuėjau pas savo perpardavinėtoją į Nal Bazarą. Atšlubavo 

su keliais vyrukais, pasiramsčiuodamas lazda. Juoda, su sidabrine kaukole ant 
buožės. Įspūdinga, nors, galvą guldau, joje paslėptas durklas. 

- Be abejo. Jis nesakė, kur apsistojęs? 

- Ne. Bet girdėjau gandus, kad apsigyveno miesto pakraštyje, Khare. Tiesa, 
tai tik gandai, o apie jį sklando daugybė gandų. Jis domėjosi tavimi. 

— Ko klausė? 

— „Kur tas Australijos katorgininkas*?“ 

— Ką tu jam atsakei? 

— „Nemoku atsakyti į suktus klausimus.“ Laimė, jis buvo gero ūpo, bet aš 
kaipmat myniau iš ten. Kai susipažinome, jis buvo normalus, bet dabar... reikia 
nuo jo laikytis atokiau, geriausia per visą miestą. 

— Nenuogąstauk dėl Konkanono. Jis turi debesį didesnių priešų. 

Idrysas ir Ranvėj atsistojo. Apėjome laužą ir prisiartinome prie jų. Atsilikęs 
per žingsnį, ėjo Silvanas su šautuvu ant peties. 

- Tikrai neliksi nakvoti? - paklausė Idrysas suėmęs Ranvėj rankas. 

- Ačiū, pone, ne. Stiuarto tarnaitė smarkiai kosi, noriu įsitikinti, kad jai 
nepablogėjo. Ji labai maloniai su manimi elgiasi, o namie nieko nebus, kol ne- 
grįšime. 

— Ką gi, perduok jai mūsų palaiminimą. Ir vėl ateik, kai tik panorėsi. 

Ji atsiklaupė paliesti žemės po mokytojo kojomis. Vinsonas bičiuliškai pa- 
spaudė jam ranką. 

— Ačiū už svetingumą, pone, - tarė jis. 

— Prašom, - atsakė Idrysas. 

Silvanas atsitempė du jaunuolius. 

- Jie tuojau leisis žemyn saugesniu taku, - paaiškino jis. - Padės jums nulip- 
ti, vienas švies Žibintu priekyje, kitas - užpakalyje. 

- Jie neša į raudoną audeklą suvyniotą lėkštę saldumynų smaližei dvasiai, - 
pasakiau Ranvėj. - Jie tau ją paduos kalno papėdėje ir paaiškins vairuotojui, 
kur sustoti. Upės krantą rasi pasišviesdama žibintu. 

— Ačiū, - susimąsčiusi atsiliepė ji. - Ačiū tau už viską. 

Jie atsisveikino ir nuėjo į tamsą anapus laužo. 

Tą naktį ir dar kelias tos savaitės naktis sapnavau juodu. Sapne mane ap- 
lankė ir Didjė, primindamas svarbiausius dalykus. Į stogais lekiančius sapnus 
užsuko ir Abdula, tamsos motociklininkas. Liza šaukė mane, o aidas pakartojo 
sielvartą ir sąžinės graužatį, ir jos, ir mano. 

Be abejo, pasaulis kalno papėdėje keitėsi, viskas keičiasi, bet mano ryšys su 
juo nutrūko, buvo palaikomas tik sapnų. Nuo susikurto gyvenimo ir žmonių, 
tapusių mano draugais, tolo ne tik mano kūnas: kalnas buvo mano sielos prie- 

globstis nuo pasaulio, blunkančio švaresniame, giedresniame ore ir grįžtančio 
tik su svečiais ir sapnais. 

Sapnai buvo rūstūs. Daugumą naktų jie pažadindavo mane dar nepatekėjus 
saulei ir nepragydus paukščiams, kurie iš miego prikeldavo lengvai. O tą naktį 
pabudinę sapno žodžiai buvo Ranvėj klausimas apie apgailestavimą. 

Atsisėdau ir įsiklausiau į nakties garsus miške. Per kiemą ėjo žmogus baltais 
kaip akmenys po jo kojomis drabužiais. 

Tai buvo Idrysas su ilga lazda. Progumos pakraštyje, kur tarp medžių buvo 
matyti miesto žiburiai horizonte, jis sustojo. 

Valandėlę pastovėjo, gal ramino savo šmėklas, o gal stengėsi išlaikyti pu- 
siausvyrą tarp apsivalymo ir atgailos. Paskui lėtai nuslinko atgal į savo urvą. 
Veidas buvo aptemdytas liūdesio, o žingsniai per klibančius akmenis tylūs. 

Apgailestavimas yra meilės šmėkla. Apgailestavimas - mūsų geresnė savas- 
tis, kurią kartais pasiunčiame į praeitį, nors ir suprasdami, kad per vėlu pa- 
keisti žodžius ar poelgius. Mes tai darome, nes esame žmonės, nes tai mūsų 
padermės savybė. Mes tai darome, nes mums rūpi, nes mus su praeitimi sieja 
gėdos gijos, šiūrančios ir dylančios tik apgailestavimo jūroje. 

Apgailestavimas aiškiau už meilę įrodo, kad nuoskauda sukelia nuoskaudą, 
o užuojauta - užuojautą. Atlikęs savo darbą, apgailestavimas virsta nieku, kaip 
visi ir viskas. 

Gulėjau ir svarsčiau, ar Ranvėj, grįždama namo nuo kalno, paliko saldumy- 
nus prie upės ir ar šmėkla, prikelta iš mirusiųjų jos apgailestavimo, išsivadavo 
ir duos jai ramybę. 


KETURIASDEŠIMT KETVIRTAS SKYRIUS 


Mačiau daug lankytojų, kurie atsivilkdavo į prieglaudą ant kalno apsipylę pra- 
kaitu, o išeidavo švytėdami kaip akmenukai skaidriame vandenyje. Mokytojas 
visada buvo švelnus ir ramus. Jo maloni šypsena niekada neišblėsdavo, niekas 
nesutrikdydavo jo kantrios užuojautos ekstazės. Kol jis su Silvanu ir manimi 
sėsdavo lošti kortomis už dušo užuolaidos. 

Lošimo namuose su prausykla jo ramybės nelikdavo nė pėdsako, ir jis pas- 
kutiniais žodžiais keikdavo kvailius ir pagiežingus nemokšas. 

Mokiniai girdėdavo priekaištus ir keiksmus, sklindančius iš už plonos užuo- 
laidos, bet jos pakako išsaugoti šventumo aureolei, gaubiančiai Idrysą žmonėse 
ir mokinių akivaizdoje. 

Vieta buvo gana rami: atviro tipo kalėjimas. Nei sargybinių, nei sienų, iš- 
skyrus iškilusias sieloje. Tačiau grandinės, kuriomis mokiniai prikaustyti prie 
Idryso, sunkios. 

Jie mylėjo jį ir negalėjo palikti be ašarų ir skausmo. Beje, jį pamilti buvo 
nesunku. 

- Neevoliucinis žinojimas, - pasakė jis vieną iš retų ramių valandų, praėjus 
dviem savaitėms po mano atvykimo ant kalno. - Apibendrink. 

- Ir vėl, Idrysai? 

- Ir vėl, įžūlus gudreiva, - atsakė jis ir pasilenkė arčiau, kad galėčiau pridegti 
suktinę. - Žinios tik tada yra žinios, kai jų teisingumas pašnekovui akivaizdus. 
Apibendrink. 

- Ką gi, pasaulyje, kuriame obuoliai krinta nuo obelų, pakanka evoliucinių 
žinių išsisukti nuo krintančio vaisiaus, jį pagauti arba pakelti nuo žemės ir su- 
valgyti. Visos kitos žinios - kaip apskaičiuoti kritimo greitį arba kaip paleisti 
erdvėlaivį į Marsą - yra neevoliucinės. Nebūtinos evoliucijos procesui. Kam 
mums jų reikia? Kokia jų paskirtis? Tinkamai apibendrinau? 

- Labai vidutiniškai. Tu nepaminėjai, kad, ekstrapoliuojant visas neevoliu- 
cinio žinojimo disciplinas, visus mokslus, menus ir filosofiją iki dėsningo kraš- 
tutinumo, gaunamas žinojimas apie viską. 

— Irė 

- Savaime tai nieko nereiškia. Pavyzdžiui, remiantis mūsų istorija Žemėje, 
galima teigti, kad šiuo metu mokslas ir filosofija davė mums galimybę susinai- 
kinti ir sunaikinti daugumą kitų rūšių. Taigi savaime žinojimas nieko nereiškia. 
Bet drauge su mūsų gebėjimu įveikti gyvuliškąją prigimtį ir išreikšti unikalią 
žmogiškąją, beje, labai mielą prigimtį, tai yra viskas. 

— Nesuprantu. 

- Tu žiūri, bet nematai. Žvėrių prigimtis gyvuliška. Mūsų gyvuliškoji pri- 
gimtis nelabai skiriasi nuo mažųjų šimpanzių, džiūgaudamas pareiškiu, ir mes 
nepalankiomis aplinkybėmis elgiamės kaip jos. 

— Tai mūsų gyvuliškoji prigimtis? 

— Maždaug. Bet mums, priešingai nei šimpanzėms, toks elgesys nepriva- 
lomas. Mes galime jį keisti. Šimpanzė tėra šimpanzė ir elgsis atitinkamai, bet 
žmogus gali būti kuo nori. 

— Kaip? 

— Mūsų žmogiškoji prigimtis reiškiasi kūryba daiktų, kurių gyvūnijos pa- 
saulyje nėra. Tarkim, demokratija ir teisingumas. Šimpanzių demokratinis 
frontas neįmanomas. Liūtų ar zebrų teismo nėra. 

— Taip, bet... 

- Mes, žmonės, vieninteliai galime formuoti elgseną mintimis, jausmais, 
tikėjimu ir menu. Visi šie dalykai kilo iš mūsų žmogiškumo. Mes sukuriame 
save, supranti? 

— Gyvuliškoji prigimtis reiškiasi labai dažnai, Idrysai, - atsiliepiau. - Pats 
tuo nusikalsdavau. 

— Be abejo, mūsų gyvuliškoji prigimtis reiškiasi labai dažnai ir ne visada 
maloniai. Paprastai dėl viso blogio bet kur, sukelto žmogaus, kalta mūsų nevar- 
žomai besireiškianti gyvuliškoji prigimtis. Bet straipsniai to paties laikraščio 
meno ir mokslo puslapiuose labiau susiję su žmogiškąja prigimtimi. 

- Ten, kur dirbau, gėrio beveik nemačiau. 

— Mes galime būti kas tik norime, net angelai. Jei norime įtikti vienas kitam, 
galime nuveikti darbus, kuriems gyvūnijos pasaulyje niekas neprilygsta. O kai 
mūsų žmogiškoji prigimtis atsikratys tuštybės ir godulio, ne tik darysime ste- 
buklus, mes patys tapsime stebuklais, kuriais mums lemta būti. 

Šią kalbą, kaip ir daugumą ilgesnių savo kalbų, Idrysas užbaigė klausimu: 

— Koks, tavo nuomone, skirtumas tarp likimo ir lemties? 

„Likimas ir lemtis, dvynės“, - kartą pasakė Karla. 

— Aš nesutinku su požiūriu, kad mes nesame savo likimo šeimininkai, kad 
lemtis žaidžia su mumis kaip su alaviniais kareivėliais. 

- Lemtis su mumis nežaidžia, - tarė Idrysas, baigdamas rūkyti suktinę. - 
Lemtis mums atliepia. 

— Kaip? 

Idrysas nusijuokė. 

Diena buvo tokia giedra, dangus toks vaiskiai mėlynas, kad mes abu užsi- 
dėjome akinius nuo saulės. Jis nematė mano akių, o aš - jo. Iš to buvo naudos, 
nes labai dažnai, įsižiūrėjęs į jo rudas kaip rudens lapai akis, paskęsdavau jose 
it vaikas upelyje ir turėdavau įtempti visas jėgas, kad įstengčiau atsakyti, kai 
mane iš srauto išplėšdavo klausimas. 

Paunksnėje, nudirbę visus dienos darbus, šnekučiavosi ir juokėsi mokiniai. 
Dangus kybojo aukščiau negu paprastai, lyg išpūstas erdvės ir šviesos. 

— Nori žinoti, kaip veikia lemtis, nes nori su ja kovoti? - paklausė Idrysas. - 
Pajutęs grėsmę, tu puoli į kovą. Manai, kad lemtis kovoja su tavimi, ir nori įgyti 
bent šiokį tokį pranašumą grumtynėse. Aš teisus? 

— Norėčiau laimėti garbingai, bet man susidarė įspūdis, kad lemtis suk- 
čiauja. 

— Kaip? 

— Man atrodo, lemtis susimokiusi su laiku. 

— Visiškai teisingai, - nusijuokė Idrysas. - Vienas iš lemties vardų yra kar- 
ma, tai vienas iš vardų laiko, kuris yra vienas iš meilės vardų. Visi jie - vardai 
polinkio lauko, persmelkusio visatą. Tiesą sakant, nedaug suklysiu pasakęs, 
kad tai ir yra visata. 

— Polinkio lauko, Idrysai? 

- Polinkio lauko. 

- O iš ko jis sudarytas, šitas polinkio laukas? 

— Turbūt iš tamsios energijos, bet svarbu ne tai, iš ko jis sudarytas, o kas jis 
yra. Juk atomai, iš kurių sudarytas tavo kūnas, nesi tu. 

- Aišku, tamsios energijos polinkio laukas, - atsiliepiau stengdamasis su- 
vokti. - Ir ką jis daro? 

- Polinkio laukas skatina slinktį sudėtingumo link ir darė tai nuo singulia- 
rinio taško. Tuo požiūriu jis yra visata. Sudėtingumui pasiekus tokį lygį, kuria- 
me įmanoma sąmoninga savivoka, tarp polinkio lauko ir kiekvienos atskiros 
sąmonės užsimezga tarpusavio ryšys. 

— Koks ryšys? 

- Polinkio laukas reaguoja į mūsų instinktyvų veržimąsi dieviškojo prado 
link. Tiesiogiai dieviškumas nepažinus. Mes negalime tiesiogiai pažinti šios 
visatos priežasties, polinkio lauko ir visų kitų begalinių visatų, nuolat besisklei- 
džiančių kaip žiedai, vystančių ir virstančių dulkėmis ir vėl pražystančių amži- 

nosios kūrybos sode kažkur dieviškajame prote. Mums tai nesuvokiama. Mes 
nežinome net visų savo visatos paslapčių, apie begalinę daugybę visatų arba jų 
dieviškąjį Kūrėją nė kalbėti neverta. Bet mes galime tiesiogiai ir visada, kada 
tik norime, suvokti polinkio lauką. 

- Kaip? 

Idrysas vėl nusijuokė ir prisidegė dar vieną suktinę. 

— Ar dabar ne tavo eilė kalbėti? 

Bent kartą per kiekvieną pašnekesį jis švelniai iš manęs pasišaipydavo: gal 
kad neprarasčiau budrumo, gal tikėdamasis, kad paskatins mane apreiškimui. 
Kiekvienas guru, net tas, kuris tau sako, kad guru nėra, yra puikus psichologas 
ir moka iškvosti tiesą. 

— Atsiprašau, Idrysai, aš dažnai jus pertraukiu, bet tik tada, kai nesuprantu. 
Dabar supratau. Prašom tęsti. | 

— Kalbėsiu, - tarė jis ir patogiau parietė kojas ant sulankstomos brezentinės 
kėdės. - Per Didįjį Sprogimą atsiradusi visata įgijo tam tikrų savybių. Kaip 
antai erdvę, laiką, materiją, gravitaciją - tai vis savybės, kurias visatai suteikė 
Didysis Sprogimas. O polinkio laukas, skatinantis polinkį į sudėtingumą, buvo 
dar viena savybė, duota Didžiojo Sprogimo. Noriu pridurti, kad teigiamų savy- 
bių rinkinį gavo ir kiekviena materijos dalelė. Kol kas viską supranti? 

— Erdvė, laikas, materija, gravitacija, klasikinė fizika, elementariųjų dalelių 
fizika, polinkio laukas, teigiamos savybės, visa įgyta per Didįjį Sprogimą. 

- Taip, - prunkštelėjo jis. - Trumpai drūtai. Polinkio laukas veikia pagal 
labai paprastą beveik Bulio algebrą atitinkančią struktūrą „jei Šis, tai Tas“, kuri 
tvarko viską ir visur. Elementarus algoritmas, „jei atsitinka šitai, tai atsitinka 
tai , valdo viską, entropiją irgi. Jei atsiranda visiškai save suvokianti sąmonė, tai 
užmezgamas ryšys su polinkio lauku. 

- Bet juk entropija neigia sudėtingumą? 

— Ne, entropija neigia tvarką. Be to, begalinis entropijos didėjimas tinka tik 
uždarai sistemai, o juodosios skylės mūsų visatoje veda nežinia kur, todėl ši 
sistema neizoliuota. 

— Atsiprašau, bet norėčiau grįžti atgal. Vadinasi, nesvarbu, kaip elgiesi, gerai 
ar blogai, vis tiek esi susijęs su polinkio lauku? 

— Jei plėtodamas ir tyrinėdamas savo teigiamų savybių rinkinį prisiderini 
prie polinkio lauko, šis reaguoja nuolat tiekdamas energiją ir keldamas nuotai- 
ką. Jei priešiniesi polinkio laukui - esi piktas, nesąžiningas, nemylintis, netei- 
singas, tavo ryšys su juo silpnėja, ir tave apima egzistencinė baimė, nesvarbu, 
kad tu turtingas, garsus ar galingas. 

— Jūs priešpriešinate egzistencinę ramybę egzistencinei baimei? 

- Jei lieki susijęs su polinkio lauku, gyveni ramiai. Gyvenimas yra ryšys, 
pasaulis yra ryšys, ir abu nuskursta ryšiui nutrūkus. 

- Beveik visi mano pažįstami, išskyrus artimus draugus, apimti egzistenci- 
nės baimės. Ar tai nėra būdinga žmogaus būsenai? 

— Niekas nėra būdinga žmogaus būsenai, išskyrus mūsų bendražmogiš- 
kumą. Iš pradžių mūsų buvo saujelė, be nagų, be baisių ilčių, nors tas mes 
nupjaudavome plėšrūnams, kurie bandė mus medžioti, ir naudodavome kaip 
ginklą. Meilė ir tarpusavio pagalba išmokė mus nieko nebijoti nei sausumoje, 
nei jūroje. Mes didingi ir pragaištingi. Bet mes galime rinktis, kas būsime — 
savo artimo žudikai ar mūsų galaktikos tolimų kaimynų gelbėtojai. Mes patys 
kuriame savo likimą. Įrankių turime. Mes galime... 

Šventojo dėmesį atkreipė tarp mokinių kilęs sambrūzdis. Atsisukome ir pa- 
matėme, kad su būreliu gyvai šnekučiuojasi ant kalno užlipę Navynas ir Diva. 

- Kokia daili mergina, - tyliai pasakė Idrysas. - Pažįsti ją? 

- Ji vardu Divja Devnani, bet siūlau ją vadinti Diva. 

- Jos tėvas - pramonininkas Mukešas Devnanis? 

— Tas pats. 

- Vadinasi, ji turi nemalonumų. Prašom mus supažindinti. 

- Taip, mokytojau. 

Aš pristačiau juos vienas kitam. Idrysas paėmė Divą už rankos ir nusivedė 
prie patogaus gulimojo krėslo, nuo kurio ką tik pakilau aš, o mudu su Navynu 
nuėjome prie rąsto, ant kurio prieš porą savaičių sėdėdami su Ranvėj kalbėjo- 
mės apie nusikaltimą ir bausmę. 

Navynas prabilo apie nusikaltimą - ir bausmę. 

- Konkanonas plačiai prekiauja narkotikais, - pasakė jis, kai atsisėdome. — 
Judrus kaip velnias, susekti sunku, bet jau pradėjau nutuokti, kaip jis organiza- 
vęs savo veiklą. O už Randžyto galvą siūlomi geri pinigai. 

— Nieko sau. Ir kiekgi? 

Navynas įtariai pažvelgė į mane - tipiškas seklys: 

- O kam tau? 

- Smalsu, - nusišypsojau. - Turiu pažįstamų, kurie mielai primestų vieną 
kitą pinigėlį prie atlygio sumos. 

— Jau ir taip keli susimetė, - nusišypsojo Navynas. - Kalbama, kad vietos 
rangovas ir vietos politikas iš pradžių varžėsi, katras daugiau duos už jo galvą, 
o paskui susivienijo ir pasiūlė žudikams dvigubą sumą. 

- Vadinasi, kurį laiką Randžytas Bombėjuje nesirodys. Jei gali, susisiek su 
pažįstamais Goa, o aš turiu draugų Delyje, paklausinėsiu, gal jis ten slapstosi. 

— Sutarta. Kita naujiena - praėjusią savaitę Kolaboje Sandžajaus kompanija 

dukart susimušė su „skorpionais“. Susišaudė ir suniokojo dvi parduotuves. Ka- 
ras, kurį „skorpionai“ pradėjo „Leopolde, įsisiautėja. Vienas jų namas Marin 
Lainse buvo sudegintas. Pasak laikraščių, kerštas. Sudegė slaugytoja. Spauda 
kelia triukšmą. Sandžajus buvo suimtas, bet paleistas dėl įkalčių stokos. 

Buvau tame name. Žinojau, kad Višnu žmona serga. Todėl ten ir buvo slau- 
gytoja, kuri sudegė. Supratau, kad Višnu nenurims, kol liepsna nenutvilkys 
veido Sandžajui. 

— A, tavo draugas Abdula grįžo, - pridūrė Navynas. - Sakė, susiras tave, kai 
nulipsi nuo kalno. Bet patarė čia likti dar mažiausiai savaitę. 

— Dar savaitę“ 

— Jis taip sakė. 

— Velniai griebtų, tai bent naujienos. Ačiū, kad užlipai čia jų perduoti. 

— Tiesą sakant, - nusišypsojo jis, - mes čia atėjome su tavo drauge. 

Klausiamai pažvelgiau jam į akis. Jis linktelėjo. 

— Kur ji? 

— Antrame urve. Paprašė tau pasakyti ne iš karto, o Karlai atsakyti neįma- 
noma! 


KETURIASDEŠIMT PENKTAS SKYRIUS 


Aš lėkiau per slidžius baltus akmenis ir sustojau prie urvo angos. Žvilgtelėjau į 
vidų. Ji sėdėjo ant medinės taburetės ir pasidėjusi ant delno apžiūrinėjo sidab- 
rinę deivės Lakšmės statulėlę. 

Stovėjau prie urvo angos, atsisukęs prieš vėją kaip Karla, pamatyta mano 
ant kalno pirmą kartą. 

— Papasakok man anekdotą, Karla. 

Ji lėtai atsisuko ir pažvelgė į mane. Akies kampučiu pamačiau jos šypseną. 

— Tai papasakosi anekdotą ar ne? - paklausiau. 

— Papasakosiu. Kodėl policininkai vadina informatorius „dviem antau- 
siais“? 

— Nemačiau tavęs tris savaites, o tu teikiesi mane linksminti tik tauškalais 
apie policininkus? 

— Tikriau, šešiolika dienų ir aštuonias valandas. Tai pasakoti tau anekdotą 
ar ne* 

— Gerai, tai kodėl policininkai vadina informatorius „dviem antausiais ? 

— Nes iš pradžių turi skelti antausį, kad prabiltų, o paskui skelti kitą, kad 
užsičiauptų. 

— Eikš čia, - tariau aš. 

Ji pabučiavo mane, apkabinusi kaklą, pasistiebusi, prisiglaudusi prie manęs 
visu kūnu, lyg būtume du suaugę medžiai. 

— Kaip džiaugiuosi, kad tave matau, - tariau. - Kodėl Navynas turėjo dešimt 
minučių mane sulaikyti? 

- Truputį sukaitau, ko! užlipau, norėjau pasigražinti. Tau. 

- Eime kur nors. 

Nusivedžiau Karlą ant Silvano kalvelės su vaizdu į medžius apačioje, ir mudu 
susėdome ant šiurkščios žolės. Vėjas pūtė gūsiais, blokšdamas į uolą karšto oro 
bangas iš slėnio, medžiai prie skardžio siūbavo mesdami kanapėtus šešėlius. 

- Papasakok man viską, - paprašė ji. 

- Keista, kaip tik ketinau tave to paties prašyti. 

— Ne, tu pirmas. 

- Beveik neturiu ko pasakoti. Čia paprastai gana ramu, tikras atrakcionų 
parkas tiems, kas mėgsta ruošą. Namų apyvokos darbai čia be galo svarbu. 

- Ir kaip tau sekasi? 

— Neblogai. Verčiau namų ruoša negu taisyklės. 

- Ačiū, kad likai čia, Šantaramai. Myliu tave už tai. Žinau, kad ne čia norė- 
tum būti. 

Ji nepaaiškino, kodėl liepė man išvažiuoti iš miesto, o aš neklausiau. Tiesiog 
džiaugiausi, kad ji su manimi. 

— Bent nenuobodu. Pas Idrysą atvažiuoja daug žmonių, bet pabūna tik va- 
landą ar dvi. 

— Kokių žmonių? 

Ji nusiramino, atsirėmė delnais į žemę ir laiminga šypsojosi saulei. 

— Prieš porą dienų čia buvo politikas su armija ginkluotų asmens sargybi- 
nių. Jam reikėjo patarimo. Idrysas liepė jam atsisakyti sargybos, šarvuotųjų 
automobilių ir vaikščioti tarp žmonių paprastais marškiniais, kelnėmis ir san- 
dalais. 

— Ką atsakė politikas? 

— Politikas atsakė, kad tada būtų nužudytas. „O čia jau tavo bėda, - pasakė 
Idrysas. - Teks ją įveikti tau pačiam.“ 

- Dievinu Idrysą, - tarė Karla. - Jis galėtų rodytis scenoje. 

— O pustuzinis šaivų sadhu atėjo ir pasiliko. Be perstojo dūmijo kanapes, 
dieną naktį ginčijosi su Idrysu, paskui pasiuto mojuoti Šivos tridančiais virš 
galvų, grasindami visus nudėti. Galop su jais teko tvarkytis mudviem su Sil- 
vanu. 

— Su Silvano šautuvu? 

- Aišku, ne. Į šventuosius šaudyti negalima. Sumokėjome jiems, kad išeitų. 

— Sumanus poelgis. Sutari su Silvanu? 

— Puikiai. Šaunus vaikinas. 

- Žinojau, kad jis tau patiks, nes labai panašus į tave. 

— Mudu panašūs? 

— O taip. 

Susimąsčiau, bet neilgam. 

— Jis man patinka. Praverstų mūsų komandai. 

— Mūsų komandai? Mes subūrėme komandą? 

— Galvoju apie komandą. Maniau, galėtume... 

— Pasikalbėsime apie tai vėliau, - pasakė ji. - O kaip sekasi su Idrysu? 

Aš norėjau kalbėtis apie mus, apie tai, ką mudu drauge darysime salos mies- 
te ar kur nors kitur. Aš norėjau kalbėtis apie mus ir norėjau ją bučiuoti. 

- Aš mieliau kalbėčiausi apie mus, - nusišypsojau. 

— Kaip sekasi su Idrysu? - pakartojo ji. 

- Idrysas... nepaprastas žmogus, turiu pripažinti. 

- Ar jis atvėrė tau bent vienas duris? 

Svarbus klausimas ir sykiu keistas: beveik visą gyvenimą aš uždarinėjau du- 
ris ir iš kailio nėriausi, kad jos liktų uždarytos. Nenorėjau prisiminti praeities. 

- Sielos duris - be abejo, - atsakiau. - Bet gal tu klausi, ar aš atsimainęs? Ne, 
tebesu toks, koks buvau. 

Ji pažvelgė į tolumoje mirguliuojantį slėnį ir kaimelį su bokštu. 

— Radai madam Žu? - paklausiau. 

- Ji pasislėpė, - atsakė Karla, žiūrėdama į horizontą, kur žemė iš paskutinių- 
jų bandė pabučiuoti dangų. 

- Jokių pėdsakų? 

- Niekas jos nematė ir nieko apie ją negirdėjo nuo tada, kai Didjė su Na- 
vynu ėmė ja domėtis. Turbūt tebėra mieste. Ji gudri. Jei nenori, kad ją rastų, 
tampa nematoma. 

— Nematomų žmonių nėra. Jei ji tebėra čia, rasime. Navynas man perdavė 
žinią nuo Abdulos. Jis... 

- Liepė tau palaukti čia dar bent savaitę. Abdula man paskambino ir pasakė. 
Todėl aš ir Navyną atsitempiau. 

— O Diva? 

— Ne, Diva - kitas reikalas. Norėjau, kad ji susitiktų su Idrysu. Kai ką numa- 
čiau Divai, ir man atrodo, kad Idrysas - kosminis ryšys. 

— Kosminis ryšys... - pakartojau aš, prisitraukiau ją ir pabučiavau. 

Žemės kvapas jos plaukuose. Mus glosto šilti saulės spinduliai, prasiskverbę 
pro lapus, karštas vėjo alsavimas plėšia nuo uolos medžius. Karla... 

- Galime čia šiąnakt pergulėti, Šantaramai? 

— Galime čia pergulėti dabar. 

— Gerai. Dabar eime pas vaikus ir žaiskime gražiai. 

— Na... aš... 

Mes gražiai elgėmės su Navynu ir mokiniais. Idrysas kalbėjosi su Diva dvi 
valandas, o paskui užsispyrė, kad vargšė turtuolė apsinakvotų skurdžiame urve 
ant kalno su kitomis merginomis. 

Diva mane nustebino išsyk sutikusi, bet nustebimas truko neilgai, nes ji iš- 
kart pasiuntė Navyną atnešti iš mašinos būtiniausių daiktų. 

Po vakarienės suplovėme indus, ir vieni mokiniai prieš naktį išėjo, kiti išsi- 
skirstė ir urvuose ruošėsi mokytis ar gulti. Mano nakvišos draugai sėdėjo prie 
laužo ir siurbčiojo saldžią juodąją arbatą su romu. 

Atsistojau palinkėti labos nakties kitapus laužo sėdintiems Idrysui ir Sil- 
vanui. | 

Navynas, Diva ir Karla kalbėjosi ir juokavo, liepsnos liežuviai tapė paslap- 
tingus paveikslus. 

- Diva - nepaprasta mergina, - tyliai pasakė Idrysas, kai ji nusijuokė iš Kar- 
los žodžių. 

Pokalbis su Diva taip pralinksmino išminčių, kad jis kikeno net dabar. Žiū- 
rėdamas, kaip ji kvatoja prie laužo, šventasis vėl prunkštelėjo. 

— Nemanai, kad ji nepaprasta? 

Pažvelgiau į ją, sėdinčią greta Karlos. Nepaprastumo neįžvelgiau. 

— Matau tik labai išlepintą merginą, - tariau. - Protingą, gražią ir išlepintą. 

- Dabar tu gal ir teisus, - nusijuokė Idrysas. - Bet pagalvok, kuo ji taps ir 
ko pasieks. 

Lydimas Silvano, jis nuėjo gulti. 

Priėjau prie būrelio. Diva trūktelėjo Karlą už alkūnės, jos nuėjo į rytinį miš- 
ko pakraštį, kur stovėjo sulankstomos kėdės, ir atsisėdo. 

Mačiau tik jų profilius, kalbant šmėkščiojančius per kėdžių kraštus. Atsisė- 
dau šalia Navyno. 

— Malonu matyti tavo šypseną, - tarė jis. 

— Aš šypsojausi? 

- Tu šypsojaisi. Bent jau kol Karla čia sėdėjo. 

Jis pamaišė laužą pagaliu, pažiro kibirkštys. 

— Apie ką susimąstei, drauguži? 

— Et, gali palaukti iki ryto, - tarė jis makaluodamas laužą. 

— Geriau dabar. Kas atsitiko? 

— Nerimauju dėl jos, - tarė jis žvilgtelėdamas į merginas, sėdinčias ant su- 
lankstomų kėdžių ir besikalbančias, nors buvo girdėti tik juokas. 

— Dėl Karlos? 

— Ne, - suraukė kaktą jis, - dėl Divos. 

— O kas atsitiko? 

— Jos tėvas susidėjo su labai nemaloniais tipais. Nemalonesnių nebūna. Pi- 
nigai dideli, o tipų būdas ūmus. 

— Palauk palauk. Mukešas Devnanis - vienas didžiausių Bombėjaus tur- 
tuolių. 

- Į jo projektą investuotas kažkoks įtartinas kapitalas. Jis norėjo nuo kon- 
ferencijų centrų pereiti prie miestų statybos. Vieninteliai žmonės, turintys pa- 
kankamai pinigų šiai svajonei įgyvendinti... 

— „buvo ūmaus būdo tipai. O dabar jie nori atgauti pinigus su procentais. 

- Taip. Keista, kad į šitą reikalą įsipainiojęs Randžytas. 

— Randžytas? Kaip? 

- Jo laikraščiai pradėjo kampaniją prieš vieną iš didmiesčių, kuriuos ketino 
statyti Mukešas. Siaubo istorijos paskatino vyriausybę apsigalvoti ir atšaukti 
leidimus. Projektas žlugo. Padėtis tokia bloga, kad kai į jo rūmus užsuka poli- 
cininkai, niekada nežinome, saugoti jo ar suimti. 

- Jis turi grąžinti visus pinigus, Navynai, net jei paskui bankrutuotų. 

- Aš irgi taip sakau. Ir jam taip pagarbiai pasakiau. Bet yra kliūtis, nežinau, 
kokia. Į rūmus Džuhū dabar užsuku retai. Visą istoriją sužinojau, nes kelis kar- 
tus pasitaikė proga pasirausti jo kabinete. Manau, Diva... ją ketinama pagrobti. 
Jos motina mirė prieš šešerius metus. Ji vienturtė. Vienintelė paveldėtoja. Būdas 
priešams jį palaužti. Iškrypusi logika, bet logika. Nerimauju dėl jos, drauguži. 

- Nuoširdžiai manai, kad padėtis tokia bloga? 

- Nuoširdžiai. Aš... šiek tiek paklaikęs. Vienas nesusidorosiu, o ši mergina 
man labai brangi, nors jos tėvas - šiknius paskutinis. 

- Išvežk ją iš miesto. 

— Bandžiau. Ji supranta, kad tėvą ištiko bėda. Neišvažiuos. 

- Galėtum ją kuriam laikui paslėpti. 

- Kaip? Kur? Ji įžymybė. Aš daugiau laiko sugaištu slėpdamasis nuo žinia- 
sklaidos negu nuo investuotojų. O ji dievina dėmesį. Turėjau atimti telefoną, 
nes ji paskambindavo paparacams ir pasakydavo, kur bus. Ji visų Žurnalistų 
vardus žino, geria su jais, krikštijo vieno vaiką. 

Nusijuokiau, bet pamačiau, kad jis nusiteikęs rimtai. 

- Ji mano, kad elgiasi apdairiai, jeigu jos vardo lėktuvai nerašo dangyuje. 
Beje, per jos aštuonioliktą gimtadienį rašė. Ji man papasakojo. Ir kur tik eitų, 
visur bus taip. 

- Galėtum ją paslėpti lūšnyne, - pasiūliau. - Jei ji sutiks. Kadaise aš pats ten 
slapsčiausi aštuoniolika mėnesių, niekada taip saugiai negyvenau. 

— Oją priims? 

- Seniūnas - mano draugas. Mėgsta linksmintis. Diva jam patiks. Bet lūšny- 
nas - ne visiems, o Diva tikrai nėra tokia kaip visi. 

— Tu rimtai kalbi apie lūšnyną? 

— Nebent žinotum geresnę vietą paslėpti Bombėjaus Divą nuo paklaikusios 
minios. Bet nieko nepažadu. Pirmiau turiu pasitarti su draugu. 

Jis vėl pažvelgė į merginas. Karla ir Diva kvatojo užsidengusios burną ir 
nosį, kad nuslopintų triukšmą. Jos kažką gėrė. Matyt, gerą dalyką. 

- Klausyk, Navynai, jei neapsigalvosi, kol nulipsiu nuo kalno, aš atsiklausiu 
Džonio Cigaro. Gerai? 

- Gerai, nors dar nežinau, kaip įkalbėti Divą. Taip. Pasikalbėk su juo, Linai. 
Su viskuo sutinku, kad tik apsaugočiau ją nuo tėvo sėbrų. 

— Sutarta, Navynai. Eime pažiūrėti, ką geria merginos. 

Mes, keturi draugai, siejami baimės ir vilties, valandėlę paplepėjome. Kai 
tik šnekos ir juokas nutilo, mudu su Karla atsisveikinome, pasiėmėme antklo- 
džių, vandens, dėžutę su valgiu ir pasišviesdami žibintu nuėjome ant Silvano 
kalvos. 

Iš dviejų antklodžių pastačiau palapinę, kitas patiesiau ant žemės. Atsisė- 
dome, ir aš atidariau dėžutę su šaltomis pakoromis, ananasu, anakardžių rie- 
šutais, lęšių papločiais, keliomis saujomis lazdynų riešutų ir mažais moliniais 
indeliais kiaušininio kremo su vaisiais. 

Ji uždarė dėžutę, atsegė rankinę ir iškratė ant antklodės dvi gertuves, port- 
sigarą ir auksinį žiebtuvėlį su jame įtaisytu mažu laikrodėliu. Jo rodyklės rodė 
dvidešimt tris minutes po vidurnakčio. 

— Tavo žiebtuvėlio laikrodėlis sustojo, - tariau tiesdamas ranką prie jo. 

— Neprisuk, - skubiai pasakė ji. - Man taip patinka. 

- Karla, po savaitės aš grįšiu, ir... 

— Aš pirma. 

— Gerai. 

— Investuosiu šiek tiek pinigų į Didjė ir Navyno seklių agentūrą. Jie ketina 
plėsti verslą, ir manau, sumanymas puikus. 

— Neblogai, bet aš galvojau apie nelegalias valiutines operacijas. Ryšių turiu, 
ištikimybės aš nenupirksiu, bet grynuosius galiu. Pragyventi mums užteks. 

— Aš turiu pinigų. 

— Ir turėk. 

— Nežinia, kiek laiko mes gyvensime Bombėjuje, - tarė ji, gurkštelėjo iš ger- 
tuvės ir perdavė ją man. - Mėgaukimės, kiek galime, ir nesivelkime į pavojin- 
gas avantiūras. 

- Seklio profesijos nerasi dešimties saugiausių sąraše. Beveik neabejoju, kad 
ir šimto saugiausių sąraše. 

- Tačiau ji viršum nusikaltimo ir bausmės, Šantaramai. 

Nusikaltimas ir bausmė. Kiek kartų girdėjau arba galvojau apie šiuos žo- 
džius, šį lemties juoko aidą, per kelias pastarąsias dienas. Kiek kartų reikia juos 
pakartoti, kad pagaliau suvokčiau? 

- Seklių agentūroje man ne vieta, Karla. 

- Tu būsi pasyvus verslo partneris, - tarė ji. - Kaip ir aš. 

— Aš? 

— Kuo pasyvesnis, tuo geriau. 

— Pasyvesnis? 

— Mudu galėsime kalbinti žmones, kurie nieko nepasakytų Didjė ir Navy- 
nui. Jei reikės su jais pasišnekėti, kas to imsis, be mūsų? Mudviejų? 

— Karla, - nusišypsojau trokšdamas nuvilkti jai drabužius, nusivilkti pats ir 
liautis kalbėti. - Ką tik dariau nusikaltimus, o dabar staiga imsiu juos išaiškin- 
ti? Mano įgūdžiai banditiški. 

— Mūsų agentūros specializacija - dingusių asmenų paieška, - tarė Karla ir 
vėl gurkštelėjo iš gertuvės. 

— Karla, - nusijuokiau, - mes abu ieškomi. 

Ji irgi nusijuokė. 

- Imsimės bylų, kurių neišaiškino policija. 

- Jei policija neišaiškino, matyt, išaiškinti neįmanoma. 

Ji išrinko iš žalvarinio portsigaro suktinę ir prisidegė. 

- Nebūtinai. Kartais jie tiesiog atsisako tirti bylą, ir ji lieka neišaiškinta, nors 
galėtų būti išaiškinta. Kartais jie gauna kyšį, kad nieko nerastų. Pabėgę vyrai, 
dingusios nuotakos, sūnūs palaidūnai - mes būsime paskutinė giminių ir arti- 
mųjų prarastos meilės viltis. 

- Šitaip nieko neuždirbsime, Karla. Atrodo, man teks gyventi iš tavo pinigų. 

- Pinigų tikriausiai nebus. Iš pradžių. Investuoti turėsime daugiau negu 
uždirbsime. Bet privačių apsaugininkų ir privačių seklių agentūros šioje šaly- 
je netrukus klestės. Galvą guldau. Laimė, turiu pakankamai žaliųjų kurį laiką 
pažaisti. Jei tau nesmagu, manyk, kad pinigus aš tau paskolinau, grąžinsi, kai 
verslas taps pelningas. 

- Dingusių asmenų paieška... kas nors girdėti apie Randžytą? 

- Dar ne. Sklinda gandai, kad kažkas jį matė jachtoje Maldyvuose. Bandau 
patikrinti. Kol kas pagal jo įgaliojimą man priklauso kontrolinis akcijų pake- 
tas, esu svarbi finansų rinkos dalyvė. Laimė, jis nemokėjo tvarkyti reikalų, o aš 
moku. Visa jo naujienų agentūra dabar padeda man jo ieškoti. Juokinga, a? 

— Tu vis dar „Tadže“? 

- Taip. Kol kas viskas gerai. Apačioje puikūs apsaugininkai, o viršuje aš tu- 
riu dar puikesnius. 

— Su Didjė mateisi? 

- Jis beveik nesitraukia nuo manęs, bijo rūgštininkų. Žinai jo tuštybę. 

- Jis tai vadina ne tuštybe, o geru skoniu, ir aš jam pritariu. 

— Nesvarbu, kaip pavadinsi, - atsiliepė Karla, - bet ta ragana man nebepa- 
kenks. 

Ji nustūmė valgį į šoną, atsigulė ant antklodžių ir pasikišo ranką po galva. 

— Dabar žinai, Šantaramai, ką sumaniau. Prisidėsi? 

Lemtis atveda tave ten, kur trokšti, o laikas pasirūpina, kad akimirka būtų 
netinkama. Ar prisidėsiu prie jos prarastos meilės seklių agentūros? Ne. Ne- 
galėčiau bendradarbiauti su policija ir negalėčiau nieko įduoti policijai, taigi 
seklys iš manęs būtų nekoks. 

Ji suprato. Iš mano žvilgsnio, iš sunkaus alsavimo - nerimavau, kad nuo 
kalno mus veda skirtingi keliai. 

— Negalvok, - tarė ji. - Rytojus, kaip ir tu, visada ateina ne laiku. 

Vėjas mėnesiena piešė lapų šešėlių nėrinius jai ant odos. Visų ankstesnių 
gyvenimų meilė, kiekvienas kartas, kai mylėjome vienas kitą ir netekome: 
žvaigždžių šviesa ant jos miegančio veido. Tą naktį mano danguje nepatekėjo 
nė viena žvaigždė, kelio esamo ir nesamo gyvenimo jūroje man nerodė šviesa. 
Bet man buvo vis tiek. Karla miegojo mano glėbyje, ir aš plaukiau namo. 


AŠTUNTA DALIS 


KETURIASDEŠIMT ŠEŠTAS SKYRIUS 


Aš netapau „Prarastos meilės“ biuro dalininku kaip Karla, Navynas ir Didjė. 
Navynas pavadino mane užsispyrėliu, Didjė - bepročiu. Karla laisvūnu... manęs 
nepavadino. Ji apskritai su manimi nesikalbėjo. Neatsakinėjo net į mano žinutes, 
tik per Navyną perdavė, kad laikyčiausi atokiau, kol ji atvės. Tačiau aš dar labiau 
įkaitau ir nusipirkau Didjė juodosios rinkos ryšius. Jis tapo teisėtu verslininku, 
„Prarastos meilės“ agentūros dalininku, gyvenančiu už dviejų numerių nuo ma- 
nojo, ir nusprendė su nusikalstamu pasauliu nieko bendra nebeturėti. Aš atsisa- 
kiau narkotikų prekybos, prostitucijos ir visą dėmesį sutelkiau į pinigų keitimą. 
Smulkmenas perpratau ne iš karto. Pirkdavau teisėtus pinigus, tapusius neteisė- 
tais, ir vėl paversdavau juos teisėtais per juodąjį banką, imdamas už paslaugas 
nedidelį savaitinį procentą, nors kasdieninė apyvarta buvo didelė. Pragyventi 
užteko, panašu į fondų biržą, tik be melagysčių ir kyšių. 

Pagaliau antrą popietę po nusileidimo nuo kalno Karla atsiliepė. Pavakary 
nulėkiau susitikti su ja prie pylimo Džuhū, kur mudu prieš kelias savaites kal- 
bėjomės apie Lizą, mūsų prarastą meilę. 

Pro šalį, linksmai šypsodamiesi, traukė vaikštinėtojai, saulė krypo vakarop, 
o Karla verkdama kalbėjo, kad nepyksta ant manęs, kad jai kelia susirūpinimą 
Randžytas ir Liza. 

— Ką tą naktį Randžytas veikė pas Lizą? Kam jai jo reikėjo? Grįžusi į Bom- 
bėjų, be paliovos apie tai galvoju. 

Ji raudojo man ant krūtinės, paskui liovėsi. Spaudžiau ją glėbyje. 

— Kodėl aš nesuprantu, Šantaramai? 

Karla buvo kur kas sumanesnė už visus sutiktuosius. Paslaptis siaubė ją it 
smėlio audra, o man šiureno it smiltelės smėlio laikrodyje su užrašu „Randžy- 
tas. Įkalbinėjau ją išmesti paslaptį iš galvos, kaip ji kadaise liepė man. 

— Mes jį rasime, - tariau. - O radę sužinosime, kas atsitiko. Iki tol nėra pras- 
mės apie tai galvoti, antraip abu kuoktelėsime, o jau ir taip esame trenkti. 

Ji nusišypsojo. 

— Kažkas ne taip, - pasakė. - Turėčiau žinoti kas, bet nežinau. Kažkas man 
prieš akis. Bet tu teisus - jei ir toliau laužysiu galvą, kuoktelėsiu. 

Besileidžianti saulė užliejo krantinę oranžišku raudoniu, ir šis maloningai 
išdildė iš visų veidų ir figūrų trūkumus bei ydas: vakaro šviesos vandenyne 
atsispindėjo tik vidinis žmonių grožis. 

Palei pylimą švelnaus vėjelio gūsiai žaidė gaudynių painiodamiesi praeivių 
drabužiuose. Pasirodė pirmieji automobiliai su uždegtomis šviesomis. 

Kaskart, pravažiuojant mašinai, Karlos veidu praslinkdavo blyškūs palmių 
lapų šešėliai, apibrėždami kaklo ir lūpų linkius. Karla. 

— Tu iš išdidumo nenori prisidėti prie Didjė, Navyno ir manęs? - paklausė 
ji, rūsčiai žiūrėdama į mane. 

— Ne. 

— Matai, puikybė - vienintelė nuodėmė, kurios nusidėjėlis nepastebi. 

— Aš nepasipūtęs. 

— Kurgi ne. Bet tiek to. Man patinka išdidūs vyrai. Ir moterys. Bet neleisk 
šiai savybei tau kliudyti. Mes galime sulaukti sėkmės. 

— Kaip, Karla? 

- Žinoma, gal mes išsilaikysime tik savaitę, o gal nenutrauksime veiklos ir 
po trejų metų. Po trijų mėnesių paaiškės. Per artimiausius penkiasdešimt metų 
Indijoje apsaugininkų ir seklių agentūros taps stambiu verslu. Aš žinau, ką sa- 
kau, dvejus metus tyrinėjau šį klausimą su geriausiais Randžyto patarėjais. 

— Tu kalbi rimtai? 

— Aš visada apie meilę kalbu rimtai. 

— Meilę? - išsišiepiau kaip paskutinis mulkis. 

— Susikaupk, - bakstelėjo man pirštu Karla. - Aš kalbu apie reikalus. 

— Ištempiau ausis. 

- Pinigai neplauks iš turtuolių vargšams. Pinigai plauks iš vargšų turtuo- 
liams greičiau nei anksčiau ir liks turtuoliams. Tai pasibaisėtina neteisybė, to- 
dėl įdėtos į privačios apsaugos verslą lėšos visada atsipirks. Supranti? 

— Keista, bet suprantu. O seklių agentūra? 

— Mes biuras, o ne agentūra. Mes imamės tik vienos rūšies bylų. Ieškome 
prarastos meilės. Mes nešniukštinėjame, nešnipinėjame ir slapta nesekame. 
Mes ieškome dingusių brangių žmonių. Tai mūsų galimybė ilgainiui imtis ap- 
saugos verslo. Mes plėsimės, ir greitai. 

— Kaip? 

— Jei norime plėstis, turime pažinti ir užmegzti draugiškus santykius su vi- 
sais visuomenės šulais. Jei pavyks rasti kurio nors dingusį giminaitį, tas žmo- 
gus mus prisimins. Be to, sužinosime visas šeimos paslaptis. 

- Tu kruopščiai viską apgalvojai. 

— Nustok sakyti akivaizdžius dalykus. 

- Klausyk, aš suprantu tavo logiką ir požiūrį... 

- Tikrai? Tai švarus ir teisingas verslas. O tavo veiklos teisėta nepavadinsi. 

— Teisingas? Mes dabar kalbame apie teisingumą? 

- Žinai, kad ir kas mūsų lauktų, įdomybės, sėkmė, nesėkmė, pramogos, da- 
bar man svarbiausia elgtis teisingai ir duoti naudos, antraip aš tebebūsiu įstri- 
gusi vakardienoje. 

— Prarastos meilės paieškos? 

— Tau labiau patiktų netekti surastos meilės? - kandžiai atšovė Karla, pama- 
niusi, kad aš iš jos šaipausi. 

- Tu apie mane kalbi? Apie mus? - užsigavau aš. 

- Ne aš atsisakiau prisidėti, Šantaramai. 

— Karla, aš tavo. Bet juk žinai, kad negaliu bendradarbiauti su policija. 

— Niekas tavęs ir neverčia. 

— Man nereikės perduoti žmonių policijai? Nereikės duoti parodymų 
teisme? 

— Ryšius su policija tvarkys Didjė. Sakė, kad trokšta pasikalbėti su policinin- 
kais neparblokštas ant grindų. 

— Ne tik todėl. Per daug pastatyta ant kortos, Karla. Esu ieškomas visur, 
išskyrus Indiją, ir tai tik todėl, kad žinau, kam duoti kyšį. Aš neperžengiu ribų. 
Policininkai duoda man ramybę, nes neprekiauju narkotikais nei moterimis, 
nieko neapgaudinėju, nesumušu nieko, kas to nenusipelnęs, nesiskundžiu ga- 
vęs nuo policininkų į kailį, nuolat ir dosniai jiems moku. 

- Rojus, - atsiliepė Karla, pašaipiai kilstelėjusi antakį it paukštį ant šakos. 

— Jie mane pakenčia. Bet padėtis gali pasikeisti, ir tada man teks tučtuojau 
pasipustyti padus. Pati supranti. Negaliu įsivelti į jokį rimtą reikalą, tau irgi 
nepatariu. Maniau, tau tai aišku. 

- Jau sakiau, kad būsiu pasyvi verslo partnerė, - tarė ji sužaibavusi valdovė- 
mis. - Bet aš visada galiu suaktyvėti, jei tu neprisidėsi. 

Stojo trumpa tyla. Ko gero, ji tikėjosi, kad leptelėsiu nei šį, nei tą, ir aš, ma- 
tyt, taip ir padariau. 

— Apie Randžytą nieko naujo nesužinojai? 

Ji nusisuko. Pamaniau ją įskaudinęs ir pabandžiau pakeisti temą. 

— Klausyk, ar nenorėtum iš „Tadžo“ persikraustyti į mano viešbutį, į gretimą 
numerį? - pasiūliau. 

— Į gretimą numerį? 

— Aš rimtai kalbu, Karla. Trys kambariai ir balkonas su vaizdu į ramią gatvę, 
o tu sakei, kad svarbu saugumas. 

Šnairuodama į mane dviem valdovėmis ji susimąstė. 

- Kalbi apie bendrą nakvynę? - pasitikslino žinodama, kad apsimetinėti 
nemoku. 

- Apie nakvynę pasikalbėsime kitą kartą. Bet aš nupirkau ir pakeičiau spy- 
nas tavo numeryje. 

— Mano numeryje? 

— Na... taip. Jei sutiksi ten apsigyventi. 

— Rodos, tu nė kiek neabejoji, kad sutiksiu. 

- A... 

- Kiek spynų pakeitei? 

— Lauko durų? 

— Tai kiek ten durų? 

— Pakeičiau visas spynas. Vonios kambario, miegamojo, balkono durų. 

— Mat kaip, - nusišypsojo ji. - Kokios dar staigmenos manęs laukia? 

— Vonios kambaryje - pirmosios pagalbos vaistinėlė ir chirurginių įrankių 
komplektas su siūlais. Galima susiūti nemažą žaizdą, jei reikės. 

- O kalbama, kad romantikos nebeliko, - nusijuokė ji. 

— Ir dar kai ko parūpinau. 

— Ko? 

- Aplink pilna puikių parduotuvių. Paprašiau valdytojo atnešti į tavo nume- 
rį šaldytuvą ir prikroviau jį degtinės, gazuoto vandens, citrinų ir smardžiausio 
sūrio, kokio tik galėjau rasti. 

— Kaip malonu. 

— O po rašomojo stalo stalčiumi lipniąja juosta priklijavau peilį. Jei tinka- 
mai jį atidarysi, žmogus, stovintis kambaryje, nepastebės, kad ištraukei. 

— Nepastebės, kad ištraukiau peilį, a? 

— O tavo lovos galvūgalį sudaro dažyti geležiniai vamzdeliai. 

— Mano lova iš vamzdelių? - nusijuokė ji. 

- Taip. Patikrinau bumbulus. Jie atsisuka. Į vieną įkišau pluoštą banknotų, o 
į kitą - siaurą peilį. Dėl visa pikta. 

- Paranku. 

— O tau nupirkau sitarą. 

— Sitarąė Kam? 

- Nežinau. Apačioje yra muzikos instrumentų krautuvėlė, ir aš neatsispyriau. 

— Žinai... 

— Valgiai ir gėrimai į kambarį neatnešami, - nutraukiau ją. - Bet apačioje - 
sitarų krautuvėlė, o viršuje - vadybininkas, trenktesnis už mane, ir apskritai 
manau, kad sumanymas atsikraustyti pas mus geras, Karla. Sutinki? 

- Mielasis, sutinku iki tavo gyvenimo pabaigos. 

— Tikrai? 

— Tikrai. 

— Puiku, kaimyne, važiuojam įsikurti. 

Į „Tadžą“ ji važiavo su manimi paskui Randelo vairuojamą limuziną. At- 
sispyriau pagundai jį aplenkti. Nebūtų buvę sunku. Karla kairę ranką uždėjo 
man ant peties, dešinę - man ant kelių ir priglaudė galvą prie mano nugaros. 
Norėjau važiuoti, kol motociklas suges. 

— Žinai, - tariau eidamas su ja į tykų kampelį ant „Tadžo“ laiptų, - galėtume 
važiuoti į pasaulio kraštą arba kol motociklas sugestų. 

- Turiu dar daug neatliktų darbų, Šantaramai, - nusišypsojo ji. - Be to, da- 
bar mūsų koziris - prarasta meilė, bent kol kas. Pirmasis oficialus mūsų biuro 
tyrimas - Randžytas, ir mes rasim tą bjaurybę, kad ir kur jis būtų. 

— Oficialus tyrimas? 

— Aš užregistravau biurą policijoje. Paspartinau procedūrą, padedama Ran- 
džyto pažįstamo iš municipaliteto. Jis apsidžiaugė mane pamatęs, nes išnykus 
Randžytui išseko pajamų šaltinis. Nuėjau pas jį, nešina tinkamomis dovanėlė- 
mis iš Amerikos. Jis neblogas žmogus, tik veidas godesnis negu mintys. 

Dabar nusijuokiau aš. 

— Pasikalbėsim apie tai vėliau, — tarė ji, prisitraukė mane ir prisiglaudė it 
geldelė prie geldelės. 

— Gerai išsimiegok, - tarė atsitraukdama. 

— Aha... Ką? 

— Tau reikės jėgų, - tarė Karla. - Jeigu atsisakai su manimi dirbti biure ir 
ketini būti laisvai samdomas nusikaltėlis. 

— Palauk valandėlę. Negi aš su tavimi šįvakar nebepasimatysiu? 

- Žinoma, ne, - atkirto ji, išsprūdo iš glėbio ir užlipo paskutiniais laipteliais 
iki durų. - Be to, iki ryto ji niekur nedings. 

— Kas niekur nedings iki ryto? 

- Gašlybė, - atsakė ji stabtelėjusi prie durų. - Prisimeni Gašlybę, Šantara- 
mai? Daili, smagi, be moralinių prietarų? 

Durys užsidarė. Aš vėl suglumau. Paskui nusišypsojau. Velniai tave griebtų, 
Karla. 

Į „Amritsaro viešbutį grįžau nusivylęs ir radau valdytoją, kuriam iškilo di- 
lema. Tikriau, jam prieš akis stūksojo dėžė su etikete „Ribotos atsakomybės 
akcinė bendrovė „Dilema“. 

— Kas per dilema, Džasvantai? 

- Šioje dėžėje turi būti fazerinis pistoletas, - išsiblaškęs atsakė jis, tebesi- 
rausdamas tarp putplasčio pakuotės gabaliukų. - Aha, štai jis! 

Valdytojas ištraukė iš dėžės žaislinį pistoletą, bet jo džiaugsmas greitai iš- 
blėso. 

- Viskas ne taip! Fotonų spinduolis turi būti kitoje vietoje, o atspindiklio 
nėra. Šiais laikais niekuo negalima pasitikėti. 

— Čia žaislas, Džasvantai, - tariau. 

— Kopija, - pataisė jis. - Ir dar netiksli. 

- Tai žaislo kopija, Džasvantai. 

— Jūs nesuprantat. Turiu draugą parsą, kuris pažadėjo padaryti man tikrą, 
jei gausiu tikslią originalo kopiją. Su šituo šlamštu jis nedirbs. Jis parsas. 
nėra dėl ko. 

- Liaukis, Džasvantai, - nuoširdžiai patariau. - Nereikia daryti lazerinių 
pistoletų. 

— Fazerinių, - pataisė jis. - Jums irgi praverstų. Pas jus dieną naktį durys 
neužsidaro nuo žmonių kaip geležinkelio stotyje. 

- Ateina tik tie, kurie turi raktą. 

— Na, dabar ten du su raktu. 

Navynas sėdėjo krėsle prie rašomojo stalo, kurį nupirkau visų galų krau- 
tuvėlėje apačioje. Jis skambino mano gitara, skambino geriau už mane, bet už 
mane geriau skambina visi. 

Žvilgtelėjau į savo miegamąjį ir išvydau ant lovos Didjė. Elegantiški ita- 
liški batai stovėjo ant grindų, raišteliai buvo sukišti į vidų. Jis sveikindamasis 
pamojavo. 

— Gražiai skambini, Navynai, - tariau ir klestelėjau į krėslą. 

- Puiki gitara, - atsiliepė Navynas skambindamas populiarią Goa baladę. 

- Radau ją nusikalstamai stūksančią muzikos instrumentų parduotuvėje 
apačioje. 

— Ne, ten tokiai gitarai ne vieta, - atsiliepė jis ir ėmė skambinti „Pink Floyd“ 
„Comfortably Numb“. - Tai brangi pakvaišusi meilės gitara kaip Diva. 

— Kokia Divos padėtis? - paklausiau. | 

- Bloga, - atsakė jis tebeskambindamas. - Todėl ir griebiausi gitaros tera- 
pijos. 

- Šį rytą susitariau su Džoniu Cigaru. Išsikraustė visa giminė iš Biharo, liko 
šešios laisvos lūšnos. Dvi greta Džonio trobos, iš anksto užsakiau, vieną jai, 
kitą tau. | 

— Pats laikas, - tarė Navynas ir padėjo gitarą. 

— Ko gero, tu teisus. Šiandien Forto rajone paklausinėjau pažįstamų. Jos tė- 
vas tikrai pakliuvo į bėdą. Penkiasdešimt prieš vieną, kad jį netrukus nudės. 

Žmonės jau kalba apie jį kaip apie numirėlį. Ir Divą mini - ką ji galinti žinoti 
apie tėvo darbelius ar dingusius pinigus. 

— Taigi, - pritarė Didjė, stulbinamai vikriai pašoko iš lovos ir pirštų galais 
nutipeno prie mažučio, iki krūtinės, šaldytuvo, kurį nupirko dovanų įkurtu- 
vių proga ir prikrovė alaus. 

Ant mano naktinio staliuko stovėjo butelis brendžio pačiam Didjė. Jis švys- 
telėjo po skardinę alaus man ir Navynui ir vėl patogiai įsitaisė mano lovoje. 

— Aš irgi šiek tiek paklausinėjau, - tarė jis. - Divos tėvui grasina dvi grės- 
mingos ir negailestingos gaujos, abi palaikančios ryšius su policija. 

— Visiškai teisingai, - patvirtino Navynas. 

— Tiesą sakant, viena gauja ir yra policija, - tęsė Didjė. - Rodos, kažkas susi- 
ję su policininkų pensijų fondu. Šiam verslo magnatui grasina mongolųy-toto- 
rių priešų ordos. Turėtų dingti iš Bombėjaus į negyvenamą salą. Su jo pinigais 
salą visada galima nusipirkti. 

- Tokio užsispyrėlio kaip gyvas nesu matęs, - suniurnėjo Navynas. - Tikisi, 
kad viskas susitvarkys. Mano, kad jo apsaugininkai tvirti kaip uola, ir iš tikrųjų 
jį dieną naktį supa ginkluoti vyrukai, bet... 

— Bet? 

— Bet jo rūmus saugo du skirtingi būriai, oficialus policijos ir laisvai samdo- 
mų. Kiek supratau, nė vienas apsaugininkas neketina rizikuoti gyvybe, ginda- 
mas turtingiausią Bombėjaus sukčių. Kai kurie iš tų vyrukų gyvena lūšnynuose 
ir svajoja apie nuosavą vieno kambario butelį šeimai didumo sulig šeimininko 
tualetu. Jei policininkai bus atšaukti, manau, privatūs apsaugininkai išlakstys. 
Bandžiau jį perspėti, bet jis nieko nenori girdėti. 

— Kai ką išgirsta, - įsiterpė Didjė. - Patikėjo tau dukterį. 

— Vakar mane pavadino sūnumi, - tarė Navynas. - Apstulbau. Aš jo beveik 
nepažįstu. 

Jis priėjo prie lango, atidarė langines, ir „Metro“ kino teatro reklamos švie- 
sos rausvai nudažė jam veidą. 

— Jis pasakė: „Saugok mano dukterį, sūnau, ir laikyk ją atokiau nuo ma- 
nęs.“ 

— Didelė atsakomybė, - mąsliai ištarė Didjė. 

-— Ir sunkus darbas, - pridūriau. - Diva - gyva bėda. Reikia ją išvežti iš 
miesto. 

— Pritariu, - sutiko Didjė. - Ir kuo greičiau. 

- Ji nevažiuos. Aš ją pažįstu. Jei mėginsiu vežti ją į oro uostą, ims klykti taip, 
kad žemė links. 

- Jei ji atsisako išvažiuoti iš Bombėjaus, - tariau, - ir jei žmonės, kurie ke- 

tina nužudyti jos tėvą, gali ją pagrobti, belieka ją paslėpti, kol audra praūš. 
Lūšnynas vienintelė man atėjusi į galvą vieta, kurioje niekas neieškos turtin- 
giausios Bombėjaus merginos. Bet, tikiuosi, tu turi geresnių sumanymų. 

— Neturiu. 

- Aš irgi, - tarė Didjė. 

- Kur ji dabar? - paklausiau. 

- „Prezidente“ su draugėmis. Jos ten renkasi kartą per savaitę. 

- O kam? - susidomėjo Didjė. 

- Į Divos liežuvautojų klubą, - paaiškino Navynas. 

- Žavinga! - sušuko Didjė. 

— Kartą per savaitę jos sulekia kaip piranijos ir galanda liežuvius, apkalba 
pažįstamas, kurios nepriklauso jų klubui. 

- Gausi man kvietimą? - meldė Didjė, prisidėdamas prie mūsų. - Mielai 
nueičiau. 

- Iki dešimtos susitikimas baigsis, - tarė Navynas. - Norit važiuoti kartu 
jos paimti? 

— Aš būtinai, - paskelbė Didjė, audamasis batus ir rišdamasis raištelius. 

— Man reikės jūsų abiejų, - tarė Navynas, - jei noriu įtikinti Divą iš liukso 
„Maheše“ savaitei išsikraustyti į lūšnyną. Jūsų prireiks jai sutramdyti, kol pa- 
aiškinsiu sumanymą. 

- Tu tikrai nori jai tai pasiūlyti dabar? 

- Dabar laikas tinkamiausias, - nusišypsojo jaunasis seklys, bet jo akys liko 
rimtos. - Jau pakankamai vėlu nuvežti ją į lūšnyną ir tenai įkurdinti, kol niekas 
nesužinojo. Kaip manot? 

— Didjė pasiruošęs. Iškart į liežuvautojų klubą! 


KETURIASDEŠIMT SEPTINTAS SKYRIUS 


Divą radome „Prezidento“ viešbučio vestibiulyje tarp spiegiančių draugių. Trys 
sustojo ir įsistebeilijo į mus, įprastai vaizduodamos, kaip pakraupo. 

Didjė dėvėjo suglamžytą baltą lininį švarką ir išblukusias mėlynas velveti- 
nes kelnes, aš - juodus džinsus, marškinėlius, liemenę ir aulinukus, Navynas - 
pilkas kareiviškas kelnes, plonos zomšos marškinius ir nešėsi sunkią kuprinę. 

Gražuolės neslėpė, kad vaizdelis nekoks. 

— Čia jis? - paklausė viena Divos draugė, kaltinamai atkišusi į Navyną pri- 
klijuotą nagą. 

— Kas gi daugiau, - nusišaipė Diva, neketindama mūsų supažindinti. 

— Maniakas ant motociklo, - tarė kita Divos draugė, išbraukdama mane iš 
žmonių sąrašo. 

- Ištvirkęs mergišius, - pareiškė pirmoji, išbraukdama Didjė. 

— Atsiprašau, madmuazele, - tarė Didjė, - bet mane domina tik berniukai. 

- Ištvirkęs bernišius, - pasitaisė mergina. 

— Ir baltas žirgas be princo, - išbraukė Navyną Diva. 

Draugės sukikeno. 

— Kam tau kuprinė? - paklausė Diva. - Tikiuosi, išsiruošei į Himalajus? 

— Aš neaalpinistas, - atkirto Navynas, žiūrėdamas į ją. 

— Oooo! - sučiauškėjo Divos draugės. - Katinėlis rodo nagučius. 

— Mums reikia eiti, Diva, - tarė Navynas. 

- Lipk į medį ir tupėk, kol pašauksiu, - įžūliai atšovė Diva. 

Merginos sukikeno. 

Navynas įtūžo, nes buvo nuoširdžiai įsibaiminęs. Jis žinojo, kokia jai iškilusi 
grėsmė, o ryškiai apšviestame vestibiulyje Diva buvo puikus taikinys. Jis būgš- 
tavo, kad tučtuojau čia įsiverš būrys banditų ir ją pagrobs. 

O jis, stiprus, pasitikintis savimi vaikinas, nieko negalės padaryti. Šiek 
tiek jį pažinojau ir supratau, kad bejėgiškumas - jam neįprastas ir nemalonus 
jausmas. 

Nesmagią tylą nutraukė Didjė, grakščiai nusilenkdamas merginoms. 

— Leiskite prisistatyti, jaunosios damos, - tarė jis, dalydamas vizitines kor- 

teles. - Mano vardas - Didjė Levi. Kilęs esu iš Prancūzijos, bet jūsų puikiame 
mieste svečiuojuosi jau keletą metų. Aš ir mano partneris, garsus seklys Na- 
vynas Aderis, įkūrėme agentūrą „Prarasta meilė“ ir mielai jums padėsime, jei 
reikės išsiaiškinti paslaptį. 

— Oho! - tarė viena iš merginų, skaitydama jo paduotą kortelę. 

- Biurui „Prarasta meilė“ nėra nesvarbių bylų, - suokė Didjė, - ir nereikš- 
mingų gandų. 

- Reikia eiti, - pakartojo Navynas, mostelėdamas į duris. 

Diva išbučiavo drauges į skruostus ir su mumis nukaukšėjo prie durų. Per 
portiką nuėjome pagrindinės gatvės link. 

Navynas stabtelėjo ir pažvelgė į mane. Apsidairiau ir suvokiau, kad Didjė su 
mumis nėra. Nurisnojau atgal į viešbutį ir atplėšiau jį nuo merginų. 

- Iki kito antradienio! - sušuko jis, velkamas lauk. - Patikėkite, mano pa- 
skalos apie garsenybes suteiks jums didesnį malonumą už orgazmą! 

Divos draugės spiegė iš linksmybės. 

Mes priėjome prie Navyno su Diva. 

— Vizitinės kortelės? - paklausiau. 

— Geriausia būti pasiruošusiems, - atsakė Didjė. 

- Parodyk. 

— Aš irgi norėčiau pamatyti, - tarė Navynas. 

- Ir aš, - pareikalavo Diva. - Duok pasižiūrėti, prancūziuk. 


gatvės žibinto šviesoje. 


SEKLIŲ BIURAS „PRARASTA MEILĖ“ 
Didjė Levi, meilės valdovas 
Navynas Aderis, praradimų valdovas 


Kitoje pusėje buvo ausies piešinys ir užrašas: 


GANDAS YRA VIENAS IŠ ORALINIO PASITENKINIMO BŪDŲ 
Liuksas Nr. 7, „Amritsaro“ viešbutis prie „Metro“ kino teatro, Bombėjus 


— Manot, pernelyg santūriai? - sunerimo Didjė. 

- Praradimų valdovas? - dvejojo Navynas. - Primena Tolkiną. 

- O ausis kam? - naiviai paklausiau. Reikėjo prikąsti liežuvį. 

- Bet, Linai, tu prieštarauji tik todėl, kad prieš kelis mėnesius nuplėšei kaž- 
kokiam tipui ausį, - pasipiktino Didjė. 

— Ne iki galo, - patikslinau. - Be to, Didjė, kodėl paprastas viešbučio nume- 
ris staiga virto liuksu? | 

— Palauk, - tarė Diva, įsikabindama man į krūtinę aštrianage rankyte it ša- 
kėmis, - tu nuplėšei kažkam ausį? 

— Navynai, - pašaukiau, - perimk estafetę. 

— Diva... - prabilo Navynas. 

— Uždarykit stalčius, - atkirto Diva. - Kol atsisėsiu į mašiną. Kur limuzi- 
nas? 

Įsistebeilijome į ją. 

— Tu neturi limuzino, - tarė Navynas. - Jau nebeturi. Vairuotoją aš išsiun- 
čiau namo. 

Ji nusijuokė, bet mes nesijuokėme, todėl ji griebė Navyną už marškinių ir 
ėmė iš visų jėgų tampyti, kol plonas audinys perplyšo. 

- Tu... šūdžiau... ką... tu padarei? 

— Diva, pasikliauk manimi... - vebleno Navynas, kišdamasis į kelnes marš- 
kinių skutus. 

— Pasikliauti tavimi? Aš tavimi pasiklioviau ir likau be sumautos mašinos! 
Ar supranti, kad su tokiais aukštakulniais merginos nevaikšto ir nebėgioja? 
Tam ir buvo sukurti limuzinai, subingalvi, velnio batams! Kur mano keturratė 
batų dėžė, Navynai? 

— Gal pratęskim pokalbį ne vidury gatvės, o skersgatvyje už posūkio? 

— Ką čia susvaigai? 

— Panele Diva, - tarė Didjė, - turbūt suprantate, kad trys vyrai jūsų neįkalbi- 
nėtų, jei jūs mums nerūpėtumėt ir jei mes nemanytume, kad tai išmintinga. 

Ji nužvelgė mus ir nulėkė į skersgatvį. Pusiaukelėje sustojo atsišliejusi nuga- 
ra į sieną. Atkišusi kelį, atsirėmė koja į mūrą. Segėjo elegantišką geltoną sijoną, 
vilkėjo baltą palaidinukę aukšta apykakle ir avėjo aukštakulnes basutes. Šone 
skeltas sijonas atsiskleidė rodydamas grakščias kojytes. Diva mokėjo pozuoti: 
ji pozuodavo visiems šalies žurnalams. 

Dirstelėjau į Navyną. Jis rijo ją meilės - geismo be alkio - pilnomis akimis. 
„Mes, kieti vyrukai, pametam galvą greitai ir smarkiai, - kartą pasakė Didjė. 
Dėl Navyno Aderio, pusiau indo, pusiau airio, nekilo jokių abejonių: jis buvo 
kietas vaikinas, pametęs galvą. 

Navynas jai viską išklojo. Diva buvo užsispyrusi ir išdidi. Jis suprato, kad 
privalo nieko nuo jos neslėpti, jei nori įtikinti, koks pavojus jai gresia. 

Jis papasakojo apie visus nešvarius jos tėvo sandėrius, visus slaptus ryšius 
su banditais, korumpuotais politikais ir policininkais, kurie dabar jį medžioja. 
Divos koja nuslydo nuo sienos, ji atsitiesė ir įsitempė. 

- Jūsų gyvybei iškilo pavojus, panele Diva, - švelniai pasakė Didjė. - Mes 
visi aptarėme šį reikalą ir vieningai priėjome prie tokios išvados. 

- Tai tikri velniai, - pridūrė Navynas. - O tavo tėvą saugo žmonės, kuriais jis 
nepasitiki. Turbūt todėl man pavedė tave saugoti ir liepė tavęs nevežti namo. 

- Mamyte, - tylutėliai suaimanavo Diva, šaukdamasi šmėklos. 

- Siūlau išvykti, panele Diva, - patarė Didjė. - Tučtuojau ir toli. Man būtų 
garbė organizuoti išvykimą, Linas parūpintų padirbtus dokumentus. Pinigų 
mes turime. Perlauksite saugioje vietoje, kol viskas susitvarkys. 

- Niekur nevažiuosiu, kol mano tėvas čia, - papūtė lūpas ji. - O jeigu jis sės 
į kalėjimą? Jam manęs reikės. Darysiu, ką privalau, bet iš Bombėjaus nebėgsiu, 
kol jis mieste. 

- Kitas pasiūlymas - pasislėpti lūšnyne, - tarė Navynas. - Tą ir bandau tau 
pasakyti. 

- Lūšnyne? Pirmiausia pasakai, kad mano tėtis - sukčius ir kad kiti sukčiai 
nori jį nužudyti, o mane pagrobti arba nužudyti, visą gyvenimą tai girdžiu, o 
dabar... 

- Viskas iš tikrųjų labai blogai, - tarė Navynas. - Juk sakiau tau, Diva. Taip 
blogai, kad man pačiam baisu. Prašau tave, paklausyk mūsų. 

- Aš ten gyvenau, Diva, - tariau. - Lūšnyne būsi saugi, be to, ten gyvensi 
neilgai. 

- Lūšnyne? - pakartojo ji, dar mėgindama piktintis, bet jau nebe taip ka- 
ringai. 

- Turi artimų žmonių, kuriems galėtum patikėti savo gyvybę? - paklausė 
Didjė. 

Smulkutė auksinio jaunimo atstovė krūptelėjo, lyg klausimas būtų ją pri- 
bloškęs skaudžiau nei tėvo nusikaltimai ar grėsmė jai pačiai. Pasitraukė per 
pusę žingsnio, bet tuojau atgavo savitvardą. 

- Turiu daug tolimų giminaičių, bet nė vieno artimo. Motina buvo vienturtė 
kaip aš, tėvo brolis mirė prieš dvejus metus. Po motinos mirties mudu su tėvu 
likome vieni. Aš niekur nevažiuosiu. 

- Slėptis lūšnyne, mis Diva, menkas malonumas, - perspėjo Didjė. - Žmo- 
nės malonūs, bet gyvenimo sąlygos sunkios. Neapsigalvosite? 

- Aš nevažiuosiu. 

- Aš juk sakiau, - tarė Navynas, pasitaisydamas kuprinę. 

Palikau juos besikalbančius ir nuėjau į skersgatvio galą patikrinti, kas ten 
darosi. 

Skersgatvis vedė prie Pasaulio prekybos centro su baltomis arkomis ir aps- 
kritais it iliuminatoriai langais. Toliau plytėjo lūšnynas. 

Aplink buvo ramu. Ant šaligatvio jau buvo įsitaisę nakvoti benamiai. Žvit- 
rūs šunys, sulaukę savo valandos, lakstė, šokinėjo ir lojo. Priešais iš už posūkio 
išniro beveik tuščias autobusas kino afišomis it kovinis dramblys vėliavomis 
papuoštais šonais. 

Netoli gatvės galo žibintai apšvietė įėjimą į lūšnyną. Aš žinojau, koks sunkus 
ten gyvenimas. Aš žinojau, koks didelis atlygis. Lūšnynas buvo medūza, po 
jos skėčiu driekėsi meilės ir bendrų kančių dilgieji siūleliai, apraizgę kiekvieną 
gyvenimą. 

Diva su Didjė ir Navynu lėtai ėjo prie manęs. Navynas apkabino ją per pe- 
čius. Ji jo neatstūmė. 

Gal jis pasakė jai, kad kuprinė, dėl kurios jinai erzino jį, pilna jos daiktų, 
paskubomis jo supakuotų „Mahešo“ liukse. Gal, likusi be garbintojų, ji galop 
suvokė jo vertę. 

Divą apšvietė žibintas, ir aš pamačiau, kad ji persigandusi. 

— Viskas bus gerai, maže, - tariau, privertęs ją pažvelgti man į akis. - Tavęs 
laukia įdomus gyvenimas su įdomiais kaimynais. 

- Girdėjau, gyvenimas lūšnyne smarkiai pagerėjo tau išsikrausčius, - nu- 
sišaipė ji, bet be įprasto įkarščio. - Tai pasakyk man, lūšnyno gyventojau, ką 
privalau žinoti? 

— Kuo ilgiau gyvensi, tuo bus geriau, - atsakiau. 

Mes prisiartinome prie plataus tako, vedančio į lūšnyną, šalia atviros iš- 
vietės. 

— Taip sakydavo mano psichoterapeutas, - sumurmėjo ji, - kol aš jį pada- 
viau į teismą už priekabiavimą. 

— Čia niekas nepriekabiaus, - atsiliepiau. - Įkyrės nebent meilė, nes prie jos 
irgi reikia priprasti. 

— Kuo daugiau, tuo geriau, - narsiai atsakė išsigandusi Diva. - Šiąnakt man 
labai reikės meilės. 


KETURIASDEŠIMT AŠTUNTAS SKYRIUS 


Takas buvo duobėtas, dulkinas ir akmenuotas. Iš dešinės už ilgos vielinio tin- 
klo tvoros švietė Pasaulio prekybos centro vitrinos su įvairiomis prekėmis. Iš 
kairės plytėjo laukas, kuriame tarp piktžolių, krūmokšnių ir kitų žmonių išma- 
tų eidavo nusilengvinti moterys su vaikais. 

Tamsoje už skurdaus krūmokšnio tupėjo moteris, žolėje prie tako - keli 
vaikai. Divai einant pro šalį, vaikai šypsodamiesi šaukė: 

- Labas! Kuo tu vardu? 

Takas nuo kalvos ėmė leistis prie jūros, ir mums prieš akis išaugo lūšnynas: 
sudriskęs apsiaustas, užmestas ant pakrantės šalia spindinčių turtuolių bokštų 
anapus įlankos. 

- Viešpatie aukštielninkas, - tarė Diva. 

Naktį lūšnynas atrodė kaip išniręs iš amžių glūdumos. Trobeles apšvietė ži- 
balinės lempos. Elektros ir vandentiekio nebuvo. Kasnakt takais plūstelėdavo 
juodos bangos žiurkių, kurios it tamsos aukas surydavo krūvas atliekų. 

Žibalo, įkaitinto garstyčių aliejaus ir smilkalų kvapai sumišo su sūraus vėjo 
nuo jūros, gailaus muilo ir žūtbūtinės kovos dėl švaros, garbingo prakaito, ar- 
klių, ožkų, šunų, kačių, beždžionių ir gyvačių: visi šie kvapai apniko Divą, kol 
mes, pasišviesdami žibintuvėliu, brovėmės prie Džonio Cigaro namo. 

Diva, išplėtusi akis ir ryžtingai sučiaupusi lūpas, nepaleido Navyno rankos, 
bet jos aukštakulniai tvirtai kaukšėjo į nelygią žemę. 

Džonis Cigaras, apsirengęs šventiniais drabužiais, jau laukė mūsų. 

- Sveika atvykusi, Anu, - tarė jis sudėjęs rankas ir nusilenkė Divai. - Mano 
vardas - Džonis Cigaras. Tikiuosi, neprieštarausi, kad tave vadinsiu Anu. Vi- 
siems pasakiau, kad tu - mano pusseserė Anu, atvykusi į svečius iš Londono. 

- Gerai, - sudvejojusi atsiliepė Diva. 

— Kad tau čia būtų lengviau prisitaikyti, - pridūrė Džonis, - pasakiau, kad 
tau ne visi namie. Kad visiems būtų aišku, kodėl tu tokia ūmi. 

- Aš ūmi? 

- Šantaramas sakė... 

- Ak, Šantaramas? 

— Be to, visiems pasakiau, jog tavęs ieško žmonės, iš kurių tu kažką pavogei, 
todėl reikia slėpti, kad tu čia. | 

— Aišku... maždaug. 

— O taip. Vagims čia pati saugiausia vieta, išskyrus parlamentą. 

— Dabar man ramiau, - šypsodamasi atsakė Diva. 

— Nustebtum sužinojusi, kiek lūšnyne slapstosi įžymybių. Kartą čia gyveno 
garsus kriketo žaidėjas. Negaliu pasakyti jo vardo, bet kai mes žaidėme kriketą, 
jis pasakė... 

— Užsičiaupkit, Džoni! - tarpduryje pasirodė Džonio žmona Syta. Aplink 
jos liekną figūrėlę it burės plazdėjo raudonas auksu ataustas saris. 

— Tu net nežinai, apie ką aš kalbėjau, - įsižeidė Džonis. 

— Vis tiek užsičiaupkit, - atkirto Syta. - Duokit vargšei mergaitei ramybę. 

Atėjo dar dvi moterys, ir visos nuvedė Divą į jai skirtą trobelę už kelių žings- 
nių. Navynas su Didjė nuėjo įkandin. Pažvelgiau į Džonį. 

- Eisi kartu, Džoni? 

— Tegu kol kas Syta tvarkosi, - atsiliepė jis. 

— Susiginčijote? - leptelėjau aš. 

- Tu neįsivaizduoji, kaip ji mane graužia. Iš proto baigia išvaryti, - pasi- 
skundė jis, braukdamas pirštais per tankius tamsius plaukus. 

— Klausyk, susuksiu kelias suktines Divai. Manau, jų jai reikės labiau negu 
antklodžių, jei ji šiąnakt čia nakvos. Atsisėskime viduje, ir aš imsiuos darbo, o 
tu pasakok. 

Ir jis papasakojo. Per pusvalandį apie Sytą sužinojau daugiau, negu derėtų 
žinoti apie draugo žmoną. Kartą bandžiau ją užstoti, iš sąžiningumo, bet Džo- 
nis pravirko, taigi lioviausi. 

Taigi kalbėjo vienas Džonis. Jo kančios prilygsta kryžiaus keliui, o žmona - 
barninga ragana. Galų gale paaiškėjo, kad visų bėdų priežastis viena. 

— Kontracepcija, - tariau sukdamas suktines Divai, kad jai būtų lengviau 
pratintis prie lūšnyno gyvenimo. 

— Ką tu pasakei? 

- Ji nori dar vieno vaiko, o tu nenori. Kontracepcija. 

— Aš darau viską, kad ji nepastotų, - gynėsi Džonis, nesmagiai muistydama- 
sis ant kėdės. - Mes pusę metų kartu negulėjom. 

— Tai ne nėštumo vengimas, Džoni, tai prigimties prievartavimas. Nieko 
nuostabaus, kad ji siunta. 

— Syta mano, kad seksas skirtas pradėti vaikams. Aš manau, kad seksas skir- 
tas pradėti vaikams ir kartais malonumui. Ji nieko nenori girdėti apie prepara- 

tus nėštumui išvengti. Kartą bandžiau su ja pasikalbėti apie sargius, o ji mane 
išvadino iškrypėliu. 

— Griežtai. 

— Ką man daryti? Juk pats matei, kokia ji graži, na? 

Syta, pavadinta mielos ir pasiaukojančios deivės vardu, paprastai elgdavosi 
kaip jos dangiškoji bendravardė, bet kartais pratrūkdavo pykčiu, kuris jai pa- 
galąsdavo liežuvį. Valandėlę mąstėme, o Divos suktinių vis daugėjo. 

— Galėtum pasielgti moteriškai, - pasiūliau, - ir atvirai pasikalbėti. 

- Pernelyg pavojinga, - nesutiko jis. - Arba? 

- Arba galėtum pasielgti vyriškai. 

— Vyriškai? - jis įtariai prisimerkė. 

— Vyriškai - reiškia nekreipti dėmesio ir viltis, kad ji nusileis pirma. 

- Elgsiuos vyriškai, - trenkė kumščiu į delną Džonis. - Ne taip pavojinga, 
kaip atviras pokalbis. 

— Nebūk toks tikras, - tariau rinkdamas suktines. - Moterys stebuklingai, 
raganiškai, antgamtiškai sužino visas tavo mintis. Anksčiau ar vėliau vis tiek 
turėsi padaryti, kaip jos nori. 

— Žinoma, - sušnypštė jis. - Taip moterys atsikeršija vyrams. 

— Kaip? 

- Trumpam paversdamos vyrus moterimis. Tai žiauru, Linai. Su moterimis 
kalbėtis baisu, o vyrai bijo baisumų. Kai vyrams baisu, jie šoka muštis. 

— Eime pažiūrėti, ar Divai nebaisu. 

Divą supo jaunutės mergaitės, kurioms seniai buvo metas gulti, ir klausinė- 
jo jos apie drabužius ir daiktus iš Navyno kuprinės. 

Džonis su Syta uždengė plūktinę aslą mėlynu plastiku, o jį užtiesė skiauti- 
niais. Kampe stovėjo molinis puodas vandeniui - matka, uždengtas aliuminio 
lėkšte, ir apversta stiklinė. 

Tas puodas buvo visa Divos atsarga vienai dienai: gerti, virti ir indams plau- 
ti. Kampe stovėjo žibalinė viryklė su dviem degikliais. Metalinėje spintelėje 
ant ilgų kojų buvo du metaliniai prikaistuviai, šiek tiek maisto ir pakelis pieno. 
Kita metalinė spinta su trimis lentynomis buvo skirta drabužiams. 

Ant tos spintelės stovėjo žibalinė lempa. Blausi šviesa pleveno ant veidų ir 
kampuose. Be garbanos dirbtinių gėlių girliandos, kabančios ant vienos bam- 
bukinės atramos, trobelėje daugiau nieko nebuvo. 

Lūšnos sienos buvo iš nendrinių demblių, plyšiai užkišti laikraščiais. Stogas 
uždengtas juodo plastiko lakštu, apvyniotu apie bambukinį karkasą ir nuka- 
rusiu taip žemai, kad man teko pasilenkti. Daug laiko praleidau tokios trobe- 
lės šutroje ir prisiminiau, kad nemaloniai karšta diena miesto gatvėse tapdavo 

pragariškai karšta lūšnelėje, įkvėpti reikėdavo didžiulių pastangų, o prakaitas 
varvėdavo kaip lietaus lašai nuo lapų. | 

Pažvelgiau į Bombėjaus Divą, sėdinčią ant skiautinių ir besikalbančią su 
mergaitėmis. 

Aš nemelavau: kuo ilgiau gyvenau čia, tuo buvo geriau, bet iš pradžių buvo 
taip blogai, kad maniau - nė minutės nebepakelsiu knibždėte knibždančių 
žmonių, nuolatinio triukšmo, vandens stokos, žiurkių gaujų, amžinos bado 
šmėklos ir mirtinai sužeistos vilties aimanų. 

Negalėjau jai pasakyti, kad geriau pasidaro tik tada, kai blogumas nebepa- 
keliamas. Nežinojau, kad blogiausia Divos diena prasidės po dvidešimt keturių 
valandų. 

— Atnešiau tau lauktuvių, - tariau ir ištiesiau krūvelę suktinių ir nedidelį 
butelį vietinio romo. 

— Nepriekaištingas skonis, - nusišypsojo ji, imdama dovanas. - Sėskis prie 
mūsų, Šantaramai. Mergaitės kaip tik ketino paaiškinti, kam reikia lįsti į subi- 
nę, jei čia nori ramiai nusišikti. 

— Kada nors vėliau, Diva, - nusišypsojau, - bet kurį laiką būsiu čia su Navy- 
nu ir Didjė, kol miegosi, toli nenueisiu. Gal tau dar ko nors reikia? 

— Ne, nebent atvestum čia tėtį, - atsakė ji. 

— Tada čia būti nėra prasmės, - vėl nusišypsojau. - Bet kai tik tavo tėčio 
reikalai susitvarkys, Navynas tikrai nuveš tave pas jį. 

— Tikiuosi, - atsiliepė Diva. - Pirmą kartą pamačiusi šias liesas mergaites, 
pamaniau, kad jos galėtų parduoti lieknėjimo dietą už milijonus vien mano 
draugėms. O paskui supratau, kad jos alkanos. Kas čia, po perkūnais, dedasi? 

— Sveika atvykusi į kitą pusę. 

— Na, jei aš čia pagyvensiu savaitę, viską sutvarkysiu, laiko pakaks, - tarė 
Diva. 

Viena mergaitė išvertė jos žodžius iš anglų kalbos į hindi, ir jos draugės ėmė 
ploti ir džiūgauti. 

— Matai? Revoliucija jau prasidėjo, - pergalingai pareiškė Diva. 

Šelmiška maištininkės ugnelė jos akyse neišblėso, bet veide aiškiai atsispin- 
dėjo baimė, sukausčiusi jai širdį. Ji buvo protinga mergina. Ji suprato, jog Na- 
vynas, Didjė ir aš pareikalavome, kad ji savaitę pagyventų lūšnyne, nes būgš- 
taujame, jog gatvėje jai pavojingiau. 

Neabejojau, kad jai trūksta jaukios namų prabangos, nes kitur ji negyveno. 
Navynas sakė, kad rūmuose daugybė draugų, valgių, gėrimų, pramogų ir tar- 
nų. O galjai iš dalies atrodė, kad tėvas ją pametė, patikėdamas Navynui. 

Žiūrėjau, kaip ji šypsosi, narsiai ir negyvai, plepėdama su mergaitėmis. Ji 
bijojo dėl tėvo, tai buvo aišku: gal labiau dėl jo negu dėl savęs. Be to, ji buvo 
viena ir kitokiame pasaulyje: užsienio turistė mieste, kuriame gimė. 

Nuėjau į gretimą lūšną ir įsitaisiau ant nutrinto mėlyno kilimo greta Didjė 
su Navynu. Jie lošė pokerį. 

- Loši, Linai? - paklausė Didjė. 

- Turbūt ne, Didjė. Šįvakar aš išsiblaškęs. Negaliu aiškiai mąstyti, o tavo 
lygis labai aukštas. 

- Tiek to, - geraširdiškai nusišypsojo Didjė. - Tada toliau mokysiu Navyną 
sukčiauti garbingai. 

- Apie garbingą sukčiavimą iki šiol nebuvau girdėjęs... 

- Sukčiauti garbingai - kas kita, - pataisė Didjė. 

- Ir kaip atpažinti sukčių, - pridūrė Navynas. - Įsivaizduok, sukčiavimo 
būdų yra šimtas keturi, po du kiekvienai kortai. Baisiai įdomu. Didjė galėtų 
skaityti paskaitas universitete. 

- Sukčiauti lošiant kortomis - magija, - kuklinosi Didjė. - O magija tėra 
sukčiavimas lošiant kortomis. 

Kurį laiką pasėdėjau šalia žiūrėdamas, kaip jie lošia, ir gurkšnodamas iš 
Didjė avarinės gertuvės. Naktis buvo sunki ir man, nors ne tokia siaubinga 
kaip Divai. 

Jaučiau, kaip raibuliuojantis lūšnyno medūzos skėtis su garsais, kvapais ir 
įkyriais prisiminimais vėl globia mane. Vėl grįžau į žmonijos įsčias. Netoliese 
kažkas užsikosėjo, per miegus suriko vyriškis, pabudo vaikas, vyras su žmona 
marathi tyliai kalbėjosi apie savo skolas. Užuodžiau lūšnose rusenančius smil- 
kalus. Širdis stengėsi prisitaikyti prie dvidešimt penkių tūkstančių kitų širdžių 
plakimo: jonvabaliai, žybsintys nelygiai, kol išmoksta spinduliuoti to paties 
dažnio šviesos bangas. Bet ryšys buvo nutrūkęs. Pasikeitė mano gyvenimas 
arba mano širdis. Praradau savastį, kuri prieš kelerius metus mielai įsiliejo į 
lūšnyno sąmonės ežerą. Pabėgęs iš kalėjimo, ieškojau namų, basčiausi iš kaimo 
į miestą, vildamasis atpažinti juos, kai rasiu. Sutikęs Karlą, radau meilę. Tada 
nežinojau, kad ieškodami vieno mes visada randame ir kitą. 

Atsisveikinau su Didjė ir Navynu, žvilgtelėjau į Divos, jau miegančios naujų 
draugių glėbyje, trobelę ir nužingsniavau lūšnyno takais, apimtas nesupranta- 
mo liūdesio. 

Paskui mane ėmė sekti benamis šunelis, šokinėdamas priekyje, paskui grįž- 
damas ir painiodamasis po kojų. Kai palikau lūšnyną ir užvedžiau motociklą, 
šuo prisidėjo prie benamių šunų gaujos ir akiplėšiškai užstaugė. 

Ketinau grįžti į „Amritsaro“ viešbutį ir ką nors parašyti. Važiuodamas tuš- 

čiu Kozvėjumi, pamačiau Aršaną, Farzado tėvą, simbolinę trijų lobio ieškančių 
šeimų galvą. 

Aršanas neieškojo lobio. Jis įdėmiai žiūrėjo į Kolabos policijos nuovadą ki- 
toje gatvės pusėje. Apsisukau ir sustojau šalia jo. 

— Sveikas, Aršanai. Kaip sekasi? 

— O, puikiai, - išsiblaškęs atsakė. 

— Jau vėlu, - tariau. - O rajonas neramus. Dvidešimties metrų spinduliu 
stovi bankas, policijos nuovada ir madingų drabužių parduotuvė. 

Jis nusišypsojo nenuleisdamas akių nuo policijos nuovados. 

— Aš... aš kai ko laukiu, - miglotai ištarė. 

— Gal jis nebeateis. Jei nori, parvešiu namo. 

— Ne, ačiū, viskas gerai, - atsakė jis. - Važiuok, Linai. 

Jis buvo suglumęs, rankos nejučiomis drebėjo nuo baisių minčių, o veide 
sustingo skausmo išraiška. 

— Aš neatstosiu, Aršanai, - tariau. - Nekaip atrodai, brolau. 

Jis pamažu grįžo į dabartį, papurtė galvą, sumirksėjo ir sutiko, kad jį par- 
vežčiau. Pakeliui tylėjo, tik išsiblaškęs padėkojo ir atsisveikino prie namo durų. 
Jas atidarė Farzadas ir aiktelėjo, išvydęs tėvą: 

— Kas yra, tėti? Kas nutiko? 

— Nieko, vaikeli, viskas gerai, - atsakė jis ir padėjo galvą sūnui ant peties. 

- Linai, gal užeisi? - paklausė Farzadas. 

Tai buvo drąsus pasiūlymas, nes jis tebepriklausė Kompanijai, ir abu žinojo- 
me, jog Sandžajui nepatiks, kad jis bendravo su manimi. 

— Ačiū, Farzadai, ne, - atsakiau. - Kitą kartą pasikalbėsime. 

„Amritsare“ viską nusivilkau ir ilgai maudžiausi po dušu. Diva, turbūt 
įpratusi prie putų vonių ir kvapiųjų aliejų tėvo rūmuose, turės mazgotis du- 
benyje, ir mazgotis apsirengusi, kaip kitos merginos. Vargšelė, pamaniau 
vėl apsirengdamas, bet prisiminiau, kad Navynas visada bus jai po ranka. Ir 
ėmiau svarstyti, kiek laiko pusiau indui, pusiau airiui sekliui prireiks suvokti, 
kad jis ją myli. 

Pasidariau sumuštinį be duonos - du griežiniai parmezano, gabalėlis tuno, 
pomidoro skiltelė ir svogūno žiedas, - išgėriau du butelius alaus ir valandėlę 
tyrinėjau Didjė juodosios rinkos operacijų sistemą. Užrašų buvo puslapių pus- 
lapiai, su pagrindinių veikėjų dosjė, numatomomis mėnesinio pelno sumomis, 
darbuotojų atlyginimais ir kyšiais. Perskaitęs nustūmiau popierius į lovos galą 
ir pasiėmiau bloknotą. 

Naują apsakymą ketinau rašyti apie gerus laimingus žmones, darančius ge- 
rus laimingus darbus. Meilės istoriją. Savotišką pasaką. 

Bandžiau įlieti dar kelias eilutes į jau parašytų žodžių srautą. Iš naujo per- 
skaičiau pirmą pastraipą. 


Pagal požiūrį į tiesą įsimylėjėlius galima suskirstyti į dvi grupes: tie, 
kurie meilėje randa tiesą, ir tie, kurie tiesoje randa meilę. Kleonas Vinter- 
sas niekada neieškojo tiesos, nes ja netikėjo. Bet paskui jis pamilo Šanasą, 
ir tiesa pati jį susirado, o visos melagystės, jo sakomos sau, virto skėriais 
abejonių laukuose. Šanasos bučinys jam sukėlė komą, ir jis be sąmonės 
gulėjo šešis mėnesius, paniręs į tyriausios tiesos ežerą. 


Aš atkakliai rašiau apsakymą toliau, bet personažai ėmė keistis pagal savus 
dėsnius ir tapo mano pažįstamais: Karla, Konkanonu, Diva. Veidai susiliejo, 
akys sulipo, kiekviena eilutė tapo valios išbandymu. Plūduriavau veidų, tikrų 
ir pramanytų, vandenyne. 

Bloknotas nukrito prie lovos, palaidi laimingos meilės istorijos lapai, sūku- 
riuodami po ventiliatoriumi, maišėsi su Didjė nusikalstamų operacijų aprašy- 
mais. Jo lapai krito ant mano, o mano jungėsi su jo, ir kol miegojau, vėjas rašė 
nusikaltimą kaip meilę, o meilę kaip nusikaltimą. 


KETURIASDEŠIMT DEVINTAS SKYRIUS 


Idrysas pasakė, kad visata nuolat tiekia energiją. Jei ir tiekė, aš nejutau, net 
sapne. Idrysas kalbėjo apie dvasinius dalykus, bet vienintelis man į galvą atei- 
nantis dvasinis dalykas buvo gamta. Ryšio su jo polinkio lauku neužmezgiau ir 
pasaulio pakraštyje jaučiau, kad nepriklausau niekam, išskyrus Karlą. 

Aš studijavau įvairiausius tikėjimus. Mokiausi maldų kalbomis, kurių ne- 
mokėjau, ir melsdavausi su tikinčiaisiais, kai tik šie pakviesdavo prisidėti. Bet 
mane visada traukė patys žmonės ir jų tikėjimo tyrumas, o ne religijos doktri- 
na. Dažnai mane su jais siedavo viskas, išskyrus jų dievą. 

Idrysas kalbėjo apie Dievą mokslo kalba, o apie mokslą - tikėjimo kalba. 
Keista, bet jo kalbos man atrodė prasmingesnės negu Kadarbhajaus paskaitos 
apie kosmologiją: po šių viso labo kildavo nekvailų klausimų. Idrysas, kaip ir 
kiekvienas mokytojas, buvo kelionė, ir aš norėjau mokytis pakeliui, bet man 
prieš akis iškylantis dvasinis kelias visada vesdavo į miškus, kur pokalbiai nu- 
tildavo ilgam, kad paukščiai rastų medžius, vandenynus, upes ir dykumas. Ir 
kiekvienoje gražioje pažadintoje dienoje, kiekvienoje nugyventoje ir užrašyto- 
je naktyje glūdėjo mažutė neišdildoma klausimų ertmė. 

Išsimaudžiau po dušu, išgėriau kavos, sutvarkiau kambarius ir nusileidau prie 
motociklo, pastatyto skersgatvyje po viešbučiu. Per pusryčius turėjau susitikti su 
Abdula. Norėjau jį pamatyti ir bijojau: bijojau, kad draugystė jo akyse bus išblė- 
susi. Todėl važiuodamas galvojau apie Divą Devnani, turtuolę skurdžiame lūšny- 
ne, ir jos tėvą, kuriam prieš akis byra smėlis jo smėlio laikrodyje. Nusprendžiau, 
važiuodamas jos aplankyti, nupirkti jai Keralos žolės ir butelį kokosų romo. 

Pastatęs motociklą greta Abdulos motociklo kitapus gatvės nuo „Saurabho“ 
restorano, lėtai ir nenoromis pakėliau akis, bet Abdulos žvilgsnis buvo toks pat 
atsidavęs kaip anksčiau. Jis mane apkabino, ir mudu įsispraudėme ant suolo 
prie staliuko su vaizdu į duris. 

— Tavo klausimas svarstomas, - tarė jis, drauge su manimi šveisdamas ma- 
sala dosas ir kukulius mangų padaže. - DaSilva pasiūlė lažintis, kad iki mėne- 
sio pabaigos būsi negyvas. 


Ž Raugintos ryžių ir lęšių tešlos lietiniai su aštriu bulvių įdaru. 

- Kas nors susilažino? 

- Žinoma, ne, - atsakė Abdula nurijęs kąsnį. - Aptalžiau DaSilvą bambuki- 
ne lazda, ir jis atšaukė lažybas. 

— Puiku. 

— Dabar svarbiausia - Sandžajaus žodis, o Sandžajus nori, kad gyventum. 

— Kaip katė nori, kad gyventų pelė? 

- Veikiau ne katė, o tigras, - atsiliepė Abdula. - Jis mano, kad „skorpio- 
nai“ - katės ir kad jie nekenčia tavęs labiau už DaSilvą. 

— Taigi Sandžajui naudinga, kad atitraukiu ugnį į save? 

— Taip. Jis nesitiki, kad ilgai gyvensi, išėjęs iš Kompanijos. Bet tu savaip nau- 
dingas. 

— Aha. 

- Kol esi gyvas, keli susierzinimą. 

- Ačiū. 

— Nėra už ką. Tiesą sakant, manau, kad keltum susierzinimą net miręs. Reta 
savybė. 

— Dar kartą ačiū. 

— Nėra už ką. 

— O kaip mano verslas? 

- Jis mano, kad tu ilgai negyvensi, taigi ir verslo nepradėsi. 

- Supratau. Bet jei aš, tarkim, išgyvensiu iki poryt, kai ketinu pradėti verslą, 
koks jo požiūris? 

— Sandžajus man pažadėjo, kad gausi leidimą kaip visi kiti, bet procentus 
mokėsi didesnius. 

- Ir dar sakoma, kad mafijos krikštatėviai beširdžiai. Galiu klastoti pasus? 

- Jis mano, kad tu... 

— „ilgai negyvensiu. Bet jei gyvensiu? 

— Sandžajus uždraudė tave įleisti į pasų fabriką. Tavo jaunasis pagalbinin- 
kas, Farzadas, pats atėjo pas Sandžajų prašyti leidimo iš tavęs mokytis. Sandža- 
jus atsakė manąs, kad tu... 

— „ilgai negyvensiu, aišku, bet neatmetė tokios galimybės? 

— Atmetė. Liepė Farzadui su tavimi nepalaikyti jokių ryšių, net nesikalbėti. 

— Ojei nusipirkčiau įrangą ir pradėčiau klastoti pasus? 

— Jis mano... 

— Abdula, - atsidusau aš, - man nerūpi Sandžajaus nuomonė, kad žiemos 
neišgyvensiu. Vienintelė man svarbi nuomonė šiuo klausimu yra mano paties. 
Tiesiog nutaikęs progą pasakyk Sandžajui, kad vieną dieną jam pačiam gali 
prireikti gero paso iš manęs. Jei jis neprieštaraus, norėčiau padirbinėti pasus. 

Tai man sekasi, be to, tai anarchistų nusikaltimas. Pabandyk gauti jo sutikimą, 
gerai“ | 

— Zarūr, broli. 

Buvo gera išgirsti, kad jis mane vadina broliu, bet nežinojau, ar jis susitaikė 
su mintimi, kad palikau Kompaniją, ar linkęs pateisinti mano išdavystę dėl 
nepasitenkinimo bosu. 

— Perimsi Didjė verslą? - paklausė Abdula. 

— Ne visą. Narkotikų atsisakysiu, tegu Kompanija tuo verčiasi, jei nori. Gali 
pasiimti Amyras. Ir prostitučių. Kompanija gali pasiimti visas Didjė moteris 
Pietų Bombėjuje. Aš nurašiau skolas ir visas paleidau. Dabar moterys laisvos, 
daro, ką nori. Bet Kompanijai turbūt nebus sunku vėl su jomis susitarti. 

— Iki vakaro viską sutvarkysiu, - sodriu balsu pratisai sududeno Abdula. - 
Tai kas tau lieka, be narkotikų ir merginų? 

- Visos Didjė valiutinės operacijos. Man užteks pinigų įsteigti ir mėnesį išlai- 
kyti apie penkiolika nelegalių keityklų nuo Floros fontano iki Kolabos turgaus. 
Jei reikalas pajudės, viskas bus gerai. Dar ketinu imtis laikrodžių ir technikos 
prekybos. Gatvės supirkėjai daiktus pirmiausia neš man. Manau, pavyks. 

— Rankiniais laikrodžiais? - paklausė jis, rūsčiai susiraukęs. 

— Kolekcininkai brangiai moka už laikrodžius. 

- Bet laikrodžiai, Linai? - jis staiga pyktelėjo. - Tu buvai Kadarbhajaus 
karys. 

— Aš ne karys, Abdula. Aš gangsteris, tu irgi. 

— Tu buvai vienas iš jo sūnų. Kaip gali sėdėti čia ir pliaukšti man apie laik- 
rodžius? 

— Gerai, - tariau mėgindamas viską nuleisti juokais. - Tai gal važiuojam į 
Narimano kyšulį, sėdėsiu ten ir pliaukšiu tau apie laikrodžius? 

Jis pakilo nuo staliuko ir nužingsniavo prie motociklo. Pietų Bombėjaus 
restoranuose nė vienas banditas nemokėdavo už valgį. Aš susimokėjau, pali- 
kau padavėjams arbatpinigių ir pasivijau jį. 

— Reikia pasivažinėti, - tarė jis. 

Nuvažiavome prie Bombėjaus universiteto, pastatėme motociklus prie ko- 
lonados ir ūksmingomis alėjomis nuėjome į sporto aikštę, vadinamą Azad 
Maidanu, už universiteto miestelio. 

Didžiulę aikštę nuo gatvės skyrė geležinė tvora su smaigais ir dar vienu įėji- 
mu: nuo jo ilgas takas per vejas vedė iki universiteto. Nematomas saulės švie- 
sos ežeras sruvo auksu ant kiekvieno paviršiaus. 

Mudu su Abdula nužingsniavome palei tvorą, kur augo suskurdusios pikt- 
žolės. 

Prisiminiau panašius kasdieninius pasivaikščiojimus kalėjime su kitais vy- 
rais - ėjome ratu ir kalbėjomės, o metai bėgo. 

— Ar reikalai labai prasti? - paklausiau. - Girdėjau šį bei tą ant kalno. Koks 
ten gaisras „skorpionų“ name? 

Jis sučiaupė lūpas. Nujautė, kad paklausiu apie muštynes Kolaboje ir gaisrą 
Višnu namuose, kur sudegė slaugytoja. Žinojau, kodėl ji ten buvo. Svarsčiau, 
ar Abdula ir kiti Kompanijos gangsteriai žinojo, kad tame name esama niekuo 
dėtų žmonių. Aš pats sužinojau tik paskambinęs prie durų ir niekam apie tai 
nepasakiau, net Abdulai. 

Jis sunkiai atsiduso, sučiaupęs lūpas taip, kad jos persikreipė. 

— Linai, pasitikiu tavimi, lyg tebepriklausytum šeimai. Nereikėtų tau sakyti, 
bet privalau. 

- Abdula, žinai, kad man pakaks bendrais bruožais. Smulkmenos manęs 
nedomina be būtino reikalo. Ir nelaužyk priesaikos dėl manęs, nors esi dėl to 
man tik dar brangesnis. Daugmaž pasakyk, kas atsitiko, kad žinočiau, kas į ką 
šovė. 

— Kaltas Farydas, - tarė Abdula. - Aš nepritariau. Ugnis nesirenka, ką de- 
ginti, ko ne. Aš norėjau juos išgalabyti pasirinktinai. Visus, kartą ir visiems 
laikams. Sandžajus nusprendė, kad gaisras geriau. Farydas padegė, bet „skor- 
pionai“ išlakstė, o slaugytoja, kurios ten neturėjo būti, sudegė. 

— Kur dabar Farydas? 

— Mieste, nesitraukia nuo Sandžajaus. Atsisako išvažiuoti iš Bombėjaus, 
nors pasielgtų daug protingiau, jeigu dingtų iš čia. 

- Daugelis dabar taip elgiasi. 

- Kas? 

— Nieko. Leptelėjau negalvodamas. „Skorpionai nenumos ranka į gaisrą, 
Abdula. Aš buvau susitikęs su Višnu, jis - žmogus rimtas, protingas ir turi 
politinę programą, taigi ir sąjungininkų nejtikėtinose vietose. Jo kerštas bus 
baisus. 

- Ko jis nori? 

- Iš dalies to, ko ir tu. Jis trokšta Sandžajaus mirties. Bet jis nori, kad kartu 
būtų sunaikinta ir visa Kompanija. Be to, jam galvą sumaišęs Pakistanas. 

— Pakistanas? 

- Pakistanas, - pakartojau. - Kaimyninė šalis, malonūs žmonės, graži kalba, 
puiki muzika, slaptoji policija. Pakistanas. 

- Negerai, - paniuro Abdula. - Sandžajus Pakistane turi daug draugų. Jie ir 
atsiuntė afganus jo saugoti. 

Mes artinomės prie posūkio. Ant antklodės įkaitusioje aksominėje žolėje 

sėdėjo porelė, atsivertusi kelias knygas. Aplink šmaižiojančios varnos šildėsi 
ryto saulėje ir ieškojo sliekų. | 

Abdula nusisuko ketindamas aplenkti porelę. 

— Palauk, - tariau, - aš juos pažįstu. 

Kai prisiartinome, Vinsonas ir Ranvėj šypsodamiesi pakėlė akis. Pristačiau 
jiems Abdulą ir pasilenkęs pakėliau vieną knygą. Tai buvo Džozefo Kambelio 
„Herojus su tūkstančiu veidų. 

— Kodėl ėmėtės Kambelio? 

- Studijavome jį universitete, - atsakė Ranvėj. - Dabar pagal sutrumpintą 
programą dėstau Stiuartui. 

— Man galva neneša, - išsišiepė Vinsonas, mojuodamas ranka virš savo švie- 
sių banguotų plaukų. 

— Karlosas Kastaneda, - skaičiau aš kitų knygų viršelius. - Robertas Pir- 
sigas“, Emetas Groganas““, Eldridžas Kliveris““ ir Buda. Puiki kompanija. Dar 
pridėkite Sokratą ir Hovardą Ziną “"". Nežinojau, kad tu čia studijuoji. 

— Ne aš, - skubiai paneigė Ranvėj. 

- Tikriau tariant, studijuoju aš, - tarė Vinsonas. - Įstojau beveik prieš dve- 
jus metus, bet paskaitų nelankau. Tačiau turiu skaitytojo bilietą. 

— Ką gi, malonaus skaitymo, - tariau nusisukdamas. 

- Padėjo, - pasakė Ranvėj. - Tas burtas su lėkšte saldumynų. 

Atsigręžiau: 

- Tikrai? 

- Taip, - patvirtino ji. - Smaližius, matyt, buvo patenkintas ir dingo. Ačiū 
tau. 

— Apie ką judu kalbate? - paklausė Vinsonas suglumusia dešimtmečio 
mina. 

Man labiausiai patiko atviras Vinsono veidas - jausmams jame tiesiog ne- 
buvo kur slėptis. Atsispindėdavo kiekviena mintis. Tiesus vaikinas. 

— Papasakosiu vėliau, - pažadėjo Ranvėj ir pamojavo mums atsisveikin- 
dama. 

— Ar ir jie prekiauja rankiniais laikrodžiais? - paklausė Abdula, žingsniuo- 
damas aplink aikštę link įėjimo į universitetą. 


? Joseph Campbell - JAV mokslininkas, išgarsėjęs lyginamosios mitologijos ir lyginamosios 
religijotyros veikalais. 

i Robert Pirsig - JAV rašytojas ir filosofas. 

ai Emmett Grogan - JAV aktorius ir politinis veikėjas. 


Lkojų Eldridge Cleaver - JAV rašytojas ir politinis veikėjas, vienas iš „Juodųjų panterų“ vadovų. 
***** Hovard Zinn - JAV istorikas, dramaturgas ir politologas. 

- Tave tai iki šiol graužia? 

Abdula suniaurojo. Iš tikrųjų esama žmonių, kurie niauroja. Aš pažįstu ne- 
mažai. Sukūriau teoriją, kad jie turi šiek tiek lokių genų. 

— Gavau tau ginklų, - nenoromis tarė. - Sakyk, kur juos atvežti. 

- Pažįstu žmogų, kuris juos pasaugos už dešimt procentų. Pasakysiu, kur jis 
gyvena. Ačiū, Abdula. Kiek aš tau skolingas? 

- Ginklai - dovana, - įsižeidė jis. 

- Atleisk, broli, žinoma. Labai malonu. Beje, Sasuno prieplaukoje susitariau 
susitikti su Vikrantu, ginklakaliu, jis man padarė peilius. Gal ir tau ko nors 
reikia? 

Mes priėjome prie arkos, iš universiteto miestelio vedančios į gatvę, bet jis 
sustabdė mane, kol neįsimaišiau į studentų minią. 

- Turiu kai ką pasakyti, - prabilo Abdula, bet vėl kietai sučiaupė lūpas ir 
ėmė švokšti. - Sandžajus uždraudė su tavimi draugauti ar bendrauti, na, ne- 
bent Kompanijos reikalais. 

— Aišku. 

— Supranti, ką tai reiškia? 

— Maždaug. 

- Tai reiškia, kad kai mes kitą kartą susitiksime nesislėpdami, Sandžajus bus 
nebegyvas. 

— Ką? 

- Pasitikėk savimi ir nieko nebijok, - tarė jis, stipriai mane apkabino, paskui 
atsitraukė, bet nepaleido, tvirtas it durų stakta. - Tave stebi. 

- Žinau. | 

— Ne. Aš pasamdžiau žmonių, kad jie kurį laiką tave stebėtų, - kantriai pa- 
aiškino jis. 

— Tu? Ką? 

— Dviratininkus žudikus. 

- Pasamdei žudikus maniakus man saugoti? 

- Taip. 

— Labai rūpestinga. Ir brangu. Maniakai nepigūs. 

- Tu teisus. Paėmiau pinigų iš Chalido turtų. 

— O Chalidas ką sakė? 

— Sutiko. Man atrodo, kad vienintelis būdas parvilioti jį į Bombėjų, kuris yra 
jo tikroji lemtis, - po truputį perkraustyti jo turtus nuo kalno į miestą. 

— Tu juokauji? 

Jis nužvelgė mane nuo galvos iki kojų, baisiai įsižeidęs. 

— Aš niekada nejuokauju. 

— Juokauji, juokauji, - nusijuokiau aš. - Tik nesuvoki, kad juokauji. Tu di- 
delis pokštininkas, Abdula. 

— Negali būti, - vyptelėjo jis. 

- Tu pasamdei žudikus maniakus man saugoti. Tu pokštininkas, Abdula. 
Liza visada juokdavosi, būdama su tavimi, prisimeni? 

Liza. 

Jis sustingusiomis akimis pažvelgė į aikštės galą, žandikaulių raumenys su- 
trūkčiojo. Studentai žaidė kriketą, spardė futbolo kamuolį, sėdėjo, vartėsi kū- 
liais ir šoko, nei iš šio, nei iš to. 

Liza. 

— Tu buvai jos rakhi brolis, - tariau. - Ji man nepasakė. 

— Artėja didelės permainos, - tarė Abdula, žiūrėdamas man į akis. - Galbūt 
kitą kartą pamatysi mane per mano laidotuves. Pabučiuok mane kaip brolį ir 
pasimelsk, kad Alachas atleistų man nuodėmes. 

Jis pabučiavo man į skruostą, pašnibždomis atsisveikino ir grakščiai įsiliejo 
į studentų srautą, plaukiantį pro arką. 

Aikštė, apsupta ilgos tvoros su smaigais, priminė didžiulį žalią tinklą, sau- 
lės užmestą gabiam jaunimui gaudyti. Žvilgsniu paieškojau Vinsono ir Ranvėj 
parko gale, bet neberadau. 

Kai priėjau prie motociklo, Abdula jau buvo nuvažiavęs. Buvo pats vidur- 
dienis, jis nenorėjo aiškintis, jei kas pamatytų mudu drauge. Kas žino, kada ir 
kaip vėl jį pamatysiu. Jei pamatysiu. 

Grįžau į Sasuno prieplauką ir užsukau į Vikranto dirbtuvę. Perdaviau gar- 
siajam peilininkui sulaužytą kardą, paliktą man Kadarbhajaus. 

Derybų pradžioje Vikrantas pasiūlydavo pigiausią variantą, gaudavo sutiki- 
mą, o paskui nurodydavo lemtingus pigiausio varianto trūkumus. Be abejo, pas- 
kui jis prabildavo apie brangesnį variantą, primygtinai įpiršęs, vėl nurodydavo 
lemtingus trūkumus, tada dar brangesnis variantas ir vėl lemtingas trūkumas. 

Aš daug metų bandžiau pripratinti Vikrantą iškart eiti prie brangiausio va- 
rianto be trūkumų, deja, nesėkmingai. 

— Negi vėl reikės aptarti visus variantus, Vikrantai? Negali man iškart pa- 
siūlyti brangiausio? Tiesą sakant, man vienodai rodo, kiek kainuos. O tokios 
derybos erzina. 

— Kaip ir visa kita gyvenime, - atsakė ginklakalys. - Tačiau yra būdas erzinti 
tinkamai ir būdas erzinti netinkamai. 

— Mat kaip“ 

— Tikrai. Pavyzdžiui, aš erzinu dėl savo darbo. Aš privalau suerzinti užsako- 
vą. O tu erzini be jokios priežasties. 

— Negali būti. 

— Tu mane erzini dabar, kai kalbamės. 

- Liaukis, Vikrantai. Tai sutaisysi kardą ar ne? 

Jis kurį laiką apžiūrinėjo ginklą stengdamasis nesišypsoti. 

- Sutaisysiu, - atsakė. - Bet savaip. Efesas su dideliu trūkumu. Teks rinktis 
trečiarūšį variantą. 

- Puiku. Taisyk. 

— Ne, - atsakė jis ir užsidėjo kardą ant delnų. - Privalai suprasti, kad jei su- 
taisysiu savaip, efesas niekada nesulūš, bus amžinas, bet tai jau nebus tas pats 
kardas, su kuriuo Kadarbhajaus protėviai eidavo į mūšį. Jis atrodys kitaip ir 
rankoje jį jausi kitaip. Jo siela bus kita. 

- Aišku. 

— Ar tu nori išsaugoti istoriją, - paklausė peilininkas ir nusišypsojo, - ar 
nori, kad istorija išsaugotų tave? 

- Juokdarys tu, Vikrantai. Aš noriu, kad kardas būtų tvirtas. Jis buvo man 
patikėtas, ir aš nesu tikras, kad kitas savininkas jį taisys, jei jis vėl sulūš. Taisyk 
pagal aukščiausią kategoriją, Vikrantai. Tegu jis laiko amžinai, pagražink jį, bet 
nerodyk man, kol nebaigsi, gerai? Jis mane liūdina. 

— Kardas ar mintis, kad jis tau patikėtas? 

- Abu. 

- Thyk, Šantaramai. 

— Sutarta. Ir ačiū už gerus žodžius apie Lizą, Didjė man perdavė. Man jų 
labai reikėjo. 

— Šauni ji buvo, - atsiduso jis ir pamojavo atsisveikindamas. - Išėjo į geresnį 
pasaulį. 

— Geresnį, - nusišypsojau mąstydamas, kaip keista, kad mūsų gyvenimas 
mums atrodo blogiausias iš visų. 

Tačiau aš vengiau geresnio ir kiaurą dieną važinėjau nuo vieno valiutos pre- 
kiautojo pas kitą nuo Floros fontano iki Narimano kyšulio ir Kolabos Tolimo- 
sios įlankos mangrovių. 

Pakeliui klausiausi nepatikrintų gandų apie gangsterius, pasižymėjau visus 
pinigų keitėjų kursus ir prognozes, sutikrinau su Didjė užrašais, išsiaiškinau 
svarbiausius konkurentus, sužinojau, kuriuose restoranuose mus maloniai pri- 
ima, 0 į kuriuos neįleidžia, kas kiek laiko mokėti policininkams, kuo galima 
pasitikėti, kuo negalima, kurios krautuvėlės yra priedanga nelegaliai veiklai ir 
kiek kainuoja kvadratinė pėda juodosios rinkos šaligatvio Kolaboje. 

Be abejo, daryti nusikaltimus apsimoka, antraip niekas jų nedarytų. Papras- 
tai nusikaltimas atsiperka greičiau, nors gal ir ne geriau nei Volstritas. Bet ir 

Volstrite yra policija. Taigi į policiją ir pasukau tvarkyti paskutinio reikalo prieš 
kelionę į lūšnyną pažiūrėti, kaip sekasi Divai ir Navynui. 

Kai įžengiau į jo kabinetą, Dilypas Žaibas parodė man į kėdę: 

— Nesėsk, - perspėjo. - Ko tau, po perkūnais, reikia? 

Nužvelgė mane prisimindamas, kaip pastarąjį kartą sumušė, vildamasis, 
kad šlubuoju. 

- Žaibe dži, - mandagiai prabilau, - aš tik norėjau sužinoti, kam mokėti 
dabar, kai dirbu savarankiškai, jums kaip anksčiau ar inspektoriui Patiliui. Vi- 
liuosi, kad jums, nes inspektorius kartais būna tikras šiknius. Bet jei jūs jam 
pranešite, kad aš taip pasakiau, išsiginsiu. 

Konstebliai nusijuokė. Dilypas Žaibas perbedė juos akimis. 

— Įmeskite šitą močiakrušį į žemutinį baraką, - įsakė jis policininkams, lū- 
kuriuojantiems tarpduryje. - Ir nukrėskit sprandą. 

Policininkai liovėsi juoktis ir pasuko prie manęs. 

- Aš pajuokavau, - nusijuokė Žaibas ir kilstelėjo ranką. - Pajuokavau, aišku? 

Policininkai nusijuokė. Aš irgi nusijuokiau. Savotiškai juokinga. 

— Penki procentai, - tariau. 

- Septyni su puse, - atrėžė Žaibas. - Ir po kito karto žemutiniame barake 
leisiu atsisėsti. 

Policininkai nusijuokė. Aš irgi juokiausi, nes tikėjausi, kad jis pareikalaus 
dešimties procentų. 

- Sutarta. Mokate jūs derėtis, Žaibe dži. Ne veltui jūsų žmona marvarė. 

Marvariai - prekybininkai iš Radžasthano, valstijos Šiaurės Indijoje. Jie gar- 
sėja apsukrumu ir suktumu, o Dilypo Žaibo marvarė žmona buvo garsi švais- 
tūnė - nespėjo Žaibas išmušti iš aukų pinigų, o jie jau išleisti. 

Kai paminėjau žmoną, jis niūriai pažvelgė į mane ir vyptelėjo. Už didelį sa- 
distą visada atsiras didesnis. Kai žinai, kas jis, pakanka ištarti vardą. 

— Dink iš čia! 

— Ačiū, seržante dži, - atsakiau. 

Praėjau pro policininkus, kurie prieš kelias savaites buvo mane prirakinę 
grandinėmis ir apspardę. Jie geraširdiškai šypsojosi ir linkčiojo. Kai pagalvoji, 
tai irgi savotiškai juokinga. 

PENKIASDEŠIMTAS SKYRIUS 


Pastačiau motociklą prie lūšnyno ir nuėjau pas Džonį. Jo nebuvo namie, taigi 
pasukau prie gretimų trobelių, kuriuose apsigyveno Navynas ir Diva. Kaip pa- 
prastai, pirmiau juos išgirdau, paskui pamačiau. 

- Žinai, kad čia moteris negali ramiai nusišikti? - piktinosi Diva. 

- Koks ilgas pokalbis, - nusistebėjau aš, įžengdamas į mažutytę aikštelę prie 
jų lūšnų. - Negi nuo tada, kai jus čia palikau, aptarinėjate išvietes? 

"- Žinai, misteri Charab Dhandha Šantaramai? - užsipuolė Diva, pavadinda- 
ma mane „nešvariu verslu“. 

— Žinau. Aš čia gyvenau. Taip, sutvarkyta neteisingai. 

— Velniškai teisingai, sutvarkyta neteisingai, - atsiliepė Diva ir trenkė Navy- 
nui į krūtinę. - Pavyzdžiui, dieną moteris nusišikti negali. 

Prie Navyno lūšnos stovėjo būrelis žmonių: Navynas, Didjė, Diva su Džonio 
žmona Syta ir trys merginos iš gretimų trobelių. 

— Aš... - pralemeno Navynas. 

- Įsivaizduok, kad tau kas nors sako, jog tu kiaurą dieną negali nusišikti, nes 
esi vyras ir kas nors tave gali pamatyti. Pasiustum, teisybė? 

- Aš... 

- O mums sako, nes mes moterys. O kai mums leidžiama nusišikti, po sau- 
lėlydžio, tenka karstytis tarp akmenų ir šikti kokiame nors užkaboryje visiško- 
je tamsoje, nes jei pasiimsime žibintą, kas nors dar pamatys, kad šikame! 

— Aš... 

- Ir moterys tamsoje prievartaujamos. Aplink šlaistosi visokie pamišėliai. 
Jiems dzin, kad aplink vien šūdai, jiems taip net labiau patinka. Aš nejuokauju, 
ir aš su tuo nesitaikstysiu. Vakar iki sutemos laukiau, kol galėsiu nusišikti, dau- 
giau taip daryti neketinu. Šįvakar mesiu kanopas iš čia. Nešiu mėsas. 

Navynas svarstė, dar kartą ištarti „aš ar nebe. Pažvelgė į Didjė. Didjė pa- 
žvelgė į mane: Aš įsistebeilijau į be galo įdomų mazgą bambukinės atramos 
gale. 

Staiga lūšnyne kilo sąmyšis, ir iš vieno siauručio skersgatvio, kuriuo naudo- 
davomės, kai reikėdavo trumpinti kelią, išlėkė Džonis. 

Pamatė mus ir sustojo. Burna buvo pražiota, rankos atkištos į priekį, lyg jis 
laikytų šaką. 

— Kas yra, Džoni? - paklausė Syta marathi. 

— Aš... aš negaliu... 

— Džoni, kas atsitiko? - įsikišau aš. 

Jis buvo įsitempęs, lyg ruoštųsi bėgti. Veidas trūkčiojo. Syta priėjo prie jo ir 
nusivedė. Po valandėlės grįžo ir pasišaukė mane su Navynu. 

Didjė ir merginos liko su Diva. 

— Kas darosi? - suriko Diva. - Aš vyniojuosi! Ei! Apkurtot? 

Džonis sėdėjo plastikiniame krėsle ir gėrė iš butelio šaltą vandenį. 

— Visi nebegyvi, - tarė jis. 

— Kas nebegyvi? - paklausė Navynas. 

— Anu tėvas, tai yra Divos tėvas, ir visi, kas buvo namie. Visi. Net sodinin- 
kai. Net kambariniai gyvūnai. Siaubingos skerdynės. 

— Kada? 

— Ką tik, - dusdamas ištarė Džonis. - Linai, kaip pasakyti mergaitei? Aš 
negaliu. Negaliu. 

— Tikrai žinai? 

- Be abejo, Navynai. Policija ir žiniasklaida pašėlo. Netrukus praneš per 
žinias, ir ji vis tiek išgirs. Gal palaukti? Ką daryti? 

— Įjunk radiją, Džoni, - paprašiau. 

Syta nustatė vietos naujienų stotį. 

Iš radijo plūstelėjo bjaurūs žodžiai, „skerdynės“, „žudynės“. Nužudytas Mu- 
kešas Devnanis su septyniais namiškiais. Užmušti net kambariniai gyvūnai. 
Nepasigailėta nieko. 

Divja Devnani, be perstojo kartojo radijas, vienintelė Devnanio turtų —- 
dėtoja, turbūt irgi nebegyva, nužudyta, mirusi. 

— Negalima leisti, kad ji tai išgirstų per radiją, - tariau. - Reikia sali 
patiems. 

— Aš pasakysiu, - tarė Navynas. Jo akys spindėjo švelnia šviesa. 

— Gerai, - atsiliepiau. - Tau bus sunku, bet pasakyti privalai tu. Tik ne čia. 
Eime prie uolų ir jūros. Žinau ten ramią vietą. 

Kol ėjome per lūšnyną, ji nesipriešino, bet kai atsidūrėme tarp juodų pa- 
jūrio akmenų, bandė grįžti. Turbūt pajuto, kad ieškome vietos blogai žiniai 
nuskandinti. 

Navynas apkabino ją ir papasakojo. Ji išsprūdo jam iš glėbio, žengė porą 
netvirtų žingsnių akmenuota pakrante ir nusvirduliavo šalin. 

Navynas nusekė įkandin ir kelis kartus sugavo, kai jos basos kojos paslydo 
ant akmenų. 

Diva apsvaigusi klupiniavo tolyn kaip akla, kilnodama kojas nejučiomis, lyg 
bėgtų nuo kančios ir baimės. 

Jau mačiau tokį vaizdą per riaušes kalėjime: žmogų, išsigandusį taip, kad 
jis ėjo ir ėjo į akmeninę sieną, lyg viltųsi pramušti duris. Divos mintys kažkur 
klaidžiojo ieškodamos išnykusio pasaulio. 

Ji nesuvokė, kad Navynas veda ją ratu aplinkui, atgal prie manęs. Paskui ji 
ramiai atsisėdo ant akmens ir labai lėtai atsikvošėjo. Tada prapliupo nesuval- 
domai raudoti. 

Palikau ją su Navynu, kuris ją mylėjo, ir grįžau į lūšnyną atsivesti Sytos su 
merginomis. Syta buvo dingusi, bet atsirado Karla su Zodiako Džordžais. 

Pažvelgiau į Didjė. Divos slėptuvė lūšnyne buvo paslaptis. 

— Manau, jai reikia paramos, - tarė Didjė. - Juk mes visi nakvosime čia, 
šioje... bendruomenėje, kad jai būtų lengviau, taip? 

Karla sveikindamasi mane pabučiavo. 

— Kaip ji laikosi? 

- Lyg būtų gavusi kirvapente per galvą, - atsakiau, - bet nepalūžo. Ištver- 
minga mergina. Gerai, kad atėjot. Ji su Navynu prie jūros. Tegu dar kiek pabū- 
na kartu. Ji labai prislėgta, o Navynas pažinojo jos tėvą. 

— Didjė - džentelmenas, todėl negali laikyti paslapties ir palikti Divos be 
draugų tokios siaubingos nelaimės naktį, - pareiškė Didjė. 

— Be to, Didjė pernelyg bijo vaiduoklių, kad liktų čia vienas, - pridūrė 
Karla. 

- Vaiduoklių? 

— Be abejonės, čia vaidenasi, - patvirtino Didjė. - Aš jaučiu antgamtines 
būtybes. 

— Džiaugiuosi, kad atėjai, nesvarbu kodėl. 

- Seniai čia buvau, - atsiliepė Karla, dairydamasi po lūšnyną. - Kokios pra- 
mogos manęs laukia šį kartą? Cholera, šiltinė? 

Prieš kelerius metus, kai aš gyvenau lūšnyne, kilo choleros epidemija. Karla 
atėjo man padėti. Taikstėsi su žiurkėmis, slaugė bejėgius ligonius ir šliaužioda- 
ma keturpėsčia mazgojo išmatas nuo plūktinės aslos. 

— Turbūt skamba beprotiškai, bet tos dienos su tavimi buvo man bene lai- 
mingiausios. 

— Man irgi, - atsakė ji dairydamasi. - Tu teisus. Skamba beprotiškai. Ką šitos 
mergaitės daro Divos lūšnoje? 

- Tvarko. Matyt, tikisi, kad jai bus smagiau. 

- Šiąnakt po šį pašėlusį miestą blaškysis sielos be vietos, - tarė Karla. - Tik- 
ras dalykas. 

— Tai siaubinga, - priėjęs prie mūsų pridūrė Skorpionas. 

- Vargšelė, - tarė Dvynys. - Jai liuksas „Maheše“ vis dar užsakytas. Jei no- 
rės, bet kada galės grįžti. 

- Tik niekam neišplepėkite, - paprašiau, - nes Džoniui ir kitiems lūšnyno 
gyventojams bus blogai. Niekas neturi žinoti apie Divą. Sutarta? 

— Tylėsiu kaip žemė, brolau, - patikino Dvynys. 

— Taip, - numykė Skorpionas. - Nebent... 

- Nebent? 

— Nebent kas nors privers mane pasakyti. 

— Ką tai reiškia? 

— Tarkim, jei kas nors mane muštų, kad pasakyčiau, tada pasakyčiau. Paža- 
du tylėti, jei man negrės kruvinas susidorojimas. 

Pažvelgiau į Dvynį. 

— Tokia Skorpiono taisyklė, - gūžtelėjo pečiais šis. 

- Beje, puiki, - pridūrė Skorpionas. - Jei visiems atsirištų liežuvis sulig pir- 
mu smurto ženklu, kankinimų nebeliktų. 

— Skundikų pasaulis, - tarė Karla. - Ko gero, įžvelgei esmę, Skorpi. 

Skersgatvyje pasirodė žmogus su dviračiu, apkrautu ryšuliais. 

— O! - sušuko Didjė. - Paguodos atsargos! 

Vyras nukėlė nuo dviračio putplasčio čiužinį, lagaminėlį, sulankstomą kor- 
tų staliuką, keturias sulankstomas brezentines taburetes ir du krepšius su alko- 
holiu. Aš įsistebeilijau į alkoholį. 

— Divai, - sugavęs mano žvilgsnį, paaiškino Didjė, skaičiuodamas bute- 
lius. - Šiąnakt mergaitei reikia pasigerti ant amžinųjų. 

— Alkoholis nėra vaistai nuo visko, Didjė. 

Staiga iš tamsos išniro Diva. 

— Man reikia pasigerti ant amžinųjų, - tarė ji. 

Didjė iškalbingai pažvelgė į mane: „Ar nesakiau?“ 

- Arjūs, - prabilo Diva, - mano keisti naujieji draugai, nes iš tikrųjų nė vienas 
nesat mano draugas, mano tikrų draugų čia nėra, ir aš galbūt niekada jų nebe- 
pamatysiu kaip ir tėvo, ar jūs padėsite man pasigerti ant amžinųjų ir iššluostysite 
vėmalus, jei subloguosiu, ir paguldysite į lovą, kai nebesuprasiu, kas vyksta? 

Stojo tyla. 

- Žinoma! - tarė Didjė. - Eikš čia, mielas įskaudintas vaikeli. Eikš pas 
Didjė, ir mudu verksime visiems į alų kruvinomis ašaromis ir spjaudysime 
likimui į akis. 

Žinoma, ji verkė. Ji plūdosi, mosavo rankomis, rėkė, kliūdama už skiautinių 
vaikščiojo po lūšną ir kvietė mergaites šokti. 

Kai nuo klyksmų ir pliaukšėjimo delnais ėmė drebėti sienos, Diva susverdėjo, 
bet Navynas spėjo ją sugauti ir nunešė ant antklodžių krūvos. Jos rankos nukaro 
it palaužti sparnai. Ji pamažu prisitraukė kelius prie krūtinės ir užmigo. 

Gretimoje lūšnoje budėjo ir lošė pokerį Didjė, Navynas ir Zodiako Džor- 
džai. Žiūrėti, kaip jie žaidžia, buvo nesmagu: Skorpionas nemokėjo sukčiauti, 
Didjė ir Dvynys nemokėjo nesukčiauti, o Navynas negalėjo pamiršti gretimoje 
trobelėje miegančios merginos. 

Žvilgtelėjau į jos trobelę. Kelios kaimynės miegojo šalia, kad Diva nebūtų 
viena. Viena aštuoniolikmetė, vardu Andžū, per miegus glostė Divai pečius. 
Kita mergaitė uždėjo ranką jai ant pilvo. Trys mergaitės prisiglaudė šalia. Joms 
prie kojų įsitaisė kažkurios broliukas. 

Pakirpau žibalinės lempos dagtį, kad ji neužgestų, uždegiau nuo liepsnelės 
žvakutę nuo moskitų ir santalo smilkalą, įdėjau į laikiklį ant metalinės spinte- 
lės ir uždariau lengvas fanerines duris, besilaikančias ant virvinių kilpų. 

Siaurais ramiai miegančiais skersgatviais grįžau prie akmenų ir jūros, juodų 
kaip dangus. Stovėjau, žiūrėjau ir klausiausi. Šioje vietoje Diva išgirdo ir supra- 
to, kad neteko visko. 

Stovėdamas ant priekinės kalėjimo sienos, tarp sargybos bokštų, buvau ra- 
mus. Siaubo nejaučiau, nes žinojau: jei sargybiniai šaus į mane, krisiu į laisvę. 

Nuslydęs ilgintuvo laidu nuo sienos ir leidęsis bėgti, netekau ramybės. Su- 
vokiau netektį taip aiškiai, kad rankos man drebėjo daug savaičių. 

Bet aš tremtį pasirinkau, o Divai ji buvo primesta. Ir labai žiauriai: nužu- 
dytas tėvas su visais namiškiais. Kaip tik per didelis žiaurumas pakerta išlikė- 
lio jėgas. Vyliausi, kad jaunoji mergina, besislepianti tikrajame pasaulyje, turi 
draugų, kurie padės atsilaikyti grįžus į netikrąjį pasaulį. 

Išgirdau šnaresį ir atsisukęs pamačiau Karlą, stovinčią ant uolos iškyšos lūš- 
nyno pakraštyje. Ji atėjo manęs ieškoti. 

Ji man pamojavo. Į pakrantės uolas sudužo banga, ir per juodus akmenis į 
krantą plūstelėjo balto vandens upeliai. Antra banga apvainikavo uolas putų 
girliandomis, o aš ropščiausi į šviesą ir meilę šlapiais juodais akmenimis. 
Divos sielvarto krantą. 

Grįžome pro lūšnas, pilnas murmesio ir šnibždesių; užlieti švelnios sidabri- 
nės mėnesienos, tėvai miegojo lauke, kad daugiau vietos liktų šeimai viduje. 

Mes tyliai kalbėjomės su Didjė, Džordžais ir Navynu trobelėje greta Divos 
lūšnos, nes visi norėjome būti šalia, jei ji nubustų. 

Divai Bombėjus pasikeitė visam laikui: kai kurie pažįstami po tragedijos 
taps jai tikrais draugais, o kai kurie - svetimais žmonėmis iš žiniasklaidos ro- 
jaus. Šiaip ar taip, jos likimas niekada nebebus toks, koks buvo. Navynas gimė 
ir augo Bombėjuje, galimas daiktas, jis tai suprato aiškiau negu mes. Bet mums, 
tremtiniams, širdies gilumoje salos miestas irgi buvo namai. Ir tą naktį mes 
drauge budėjome, kol raudona aušra pažadino naująją tremtinę ir padėjo jai 
kapanotis į krantą. 


DEVINTA DALIS 


PENKIASDEŠIMT PIRMAS SKYRIUS 


Po Lizos mirties ir skerdynių Devnanio namuose kilusi audra nurimo, ir tyla 
truko daug ilgų darbingų savaičių. Man tai patiko. Per vienus metus audrų 
mačiau jau pakankamai. 

Diva apsiprato su lūšnynų gyventojos vaidmeniu, o lūšnynas apsiprato su 
Diva, kuriai suteikė prieglobstį. Pasirinkimo nebuvo: lūšnyno merginos žavė- 
josi Diva ir visur ją lydėjo it garbės sargyba, o kadangi Divos tėvo žudikai ne- 
buvo rasti, Diva liko saugiausioje miesto vietoje. 

Laikraščiai teberašė apie skerdynes ir dingusią paveldėtoją. Kol ji bus rasta, 
Mukešo Devnanio bendrovių grupei vadovaus teismo paskirtas generalinis di- 
rektorius su direktorių tarybomis. 

Lūšnyne gyveno dvidešimt penki tūkstančiai žmonių, ir dauguma žinojo, 
kas yra Diva. Niekas nepaskambino žurnalistui ir nesusigundė pažadėtu atly- 
giu. Lūšnynas ją saugojo, tarp susikimšusių trobelių ir siauručių takų ji buvo 
Anu, viena iš jų. Jai negrėsė banditai su ginklais ar žurnalų antraštės. 

Viršutiniame „Mahešo“ viešbučio aukšte Džordžai beveik be perstojo kėlė 
puotas ir be perstojo lošė pokerį. Garsenybės, kurios kitados uždarydavo au- 
tomobilių langus prie šviesoforo, kur neturtėliai Džordžai badydavo akis, pra- 
leisdavo daugiau laiko vakarėliuose Džordžų penthauze nei pas savo psichote- 
rapeutus. 

Kartą banką paėmęs mero pavaduotojas paskelbė, kad lošimas pas Džor- 
džus - municipalinė pramoga, kuriai negalioja įstatymas dėl azartinių loši- 
mų draudimo. Ne ką mažiau išlošęs rajono mokesčių inspekcijos viršininkas 
suteikė Džordžų pokerio salonui labdaringos organizacijos statusą. O kai 
dailiausia Bolivudo žvaigždutė išlošė šešis kartus iš eilės ir susišlavė visus 
pinigus, pokeris pas Džordžus dar labiau išpopuliarėjo, nes vienas Bolivudo 
aktorius po kito nesėkmingai bandė sumušti jos rekordą, kad apgintų vyrišką 
garbę. 

Savo ruožtu Didjė stulbinamai uoliai atsidėjo „Prarastos meilės“ biuro rei- 
kalams. Jis keldavosi anksti - dalykas toks skandalingas, kad aš baisiausiai per- 
sigandau, pirmą kartą išvydęs jį žvalų ir veiklų aštuntą ryto. Didjė visada sa- 

kydavo, kad valandos šviesios dienos kiekvienam per akis, ypač jei tai valanda 
prieš saulėlydį. 

Iš pradžių man keistai atrodė rytinė buvusio nakvišos atmaina. Jis buvo 
punktualus. Jis buvo darbštus. Jis net pasakodavo anekdotus. 

- Žinai, aš labai džiaugiuosi, kad tu mane suvedei su Didjė, - po kelių sa- 
vaičių nuo biuro darbo pradžios pasakė man Navynas. - Jis dirba net akys 
raibsta. 

— Gal. Nežinau. 

- Tu tiesiog pasiilgsti ankstesnio Didįjė. 

- Ankstesnis variantas buvo geresnis, vadinasi, tai ne ilgesys. Man nepatin- 
ka Didjė verslininkas. 

Naujasis Didjė tapo verslininku ir rimtu sekliu, nes agentūrai darbo netrū- 
ko. „Prarastos meilės“ biuro vardu jis įdėjo skelbimą į didžiausią dienraštį, vie- 
ną iš Randžyto laikraščių, siūlydamas atlygį už informaciją apie dingusį Žinias- 
klaidos magnatą, Prarastą Meilę. 

Nieko naujo sužinoti nepavyko, bet visas miestas sušneko apie „Prarastos 
meilės“ biurą, ir į jį kreipėsi gera dešimtis žmonių, nešinų aplankais su nuo- 
traukomis ir policijos ataskaitomis apie dingusius artimuosius. O kai du iš din- 
gusiųjų dėl Didjė ryšių ir Navyno dedukcinio talento per dvi savaites pavyko 
rasti, į biurą plūstelėjo klientai, mielai mokantys grynaisiais ir avansu. 

Be abejo, Karla buvo teisi: paklausa lemia pasiūlą. Prarastos meilės, kurias 
perkrauti darbu policininkai užmiršo ar numojo ranka, nuolat gildo širdį, 
nesmagu ir patiems policininkams, ir tada atsiranda poreikis, kurį reikia pa- 
tenkinti. Biuras klestėjo: prarastos meilės buvo rastos ir grąžintos tiems, kurie 
nesiliovė jų ieškoję. 

Kartais į Džordžo Dvynio vakarėlius užsukdavo Vinsonas su Ranvėj. Vin- 
sonas buvo laimingas, bet niekur nesitraukdavo nuo Ranvėj, nebent ji liepdavo 
jam eiti šalin arba palaukti kur nors kitur. 

Mergina ledo po mėlynu stiklu akimis, matyt, apsiprato su meilužio mirti- 
mi. Nė karto man apie jį neužsiminė. Bet vaiduoklis, nors ir išplaukęs atlaidu- 
mo upe, iki šiol metė ant jauno veido šešėlį. Lyg kiekvieną išraišką, kiekvieną 
judesį kaustytų dvejonė. 

Vis dėlto ji atrodė sveika ir graži. Dėvėjo kaip Karla duksliu plonos medžia- 
gos kamyzu su aptemptomis medvilninėmis kelnėmis - čūrydaru. Drabužis jai 
tiko, plaukus ji rišdavosi į arklio uodegą ant viršugalvio. O kai atvirai ir links- 
mai nusišypsodavo - nes kartais nusišypsodavo, - abejonių lapai prasiskirda- 
vo, nušvisdavo giedras dangus, jos kitokios savasties galimybė. 

Paslaptingai dingus Randžytui, geriausia žurnalistė Kavita Singh buvo pa- 

aukštinta ir tapo jo svarbiausio laikraščio redaktoriaus pavaduotoja. Turėjo 
įtakos Karlos, turinčios įgaliojimą tvarkyti Randžyto žiniasklaidos imperijos 
akcijas, nuomonė, bet lėmė didžiulis Kavitos straipsnių populiarumas. 

Nepraėjus nė porai savaičių, Kavitos sumaniai vadovaujamame laikraštyje 
įvyko permainų - ne į kairę ar dešinę, o netikėtų. Straipsniai buvo kupini pa- 
sitikėjimo ateitimi. Bombėjus - puikus ir įdomus miestas. „Gana lygintis su 
kitais miestais, - rašė Kavita pirmame vedamajame. - Atmerkite akis ir pama- 
tysite, koks nuostabus šis milžiniškas socialinis eksperimentas, kuriame gyve- 
nate, kiek nuoširdžios meilės įkvepia jam gyvybę.“ 

Miestiečiams straipsnis patiko. Kartais žmonėms reikia atskleisti vietos, ku- 
rioje jie gyvena, grožį, ir Kavitos vedamasis kiekvieno mumbaikaro širdyje įpūtė 
ugnį, pasididžiavimo, kurio jie net nežinojo turį, kol Kavita neįžiebė, liepsną. 
Laikraščio tiražas padidėjo devyniais procentais. Kavita tapo garsenybe. 

Karla ilgai ir linksmai juokėsi, kai pasididžiavimo miestu kampanija tapo 
madinga ir išvirto į gausybę kultūrinių ir švietėjiškų renginių. Neklausiau, ko 
ji juokiasi, o ji nepaaiškino. 

Karla atsikraustė į numerį greta manojo ir per savaitę visiškai pakeitė kam- 
barius - vienus daiktus išmetė, kitų nusipirko. Trys jos kambariai - svetainė, 
miegamasis ir drabužinė kaip mano - virto beduino palapine. 

Lubas slėpė bangos melsvo kaip dangus ir balto muslino, pritaisyto prie ap- 
švietimo įtaisų kiekvieno kambario viduryje. Šviestuvai ir sietynai buvo nu- 
plėšti ir pakeisti senais geležinkelio žibintais. 

Kambariuose iš baldų liko tik lova miegamajame ir rašomasis stalas svetai- 
nėje. Stalą Karla nusipirko muzikos instrumentų parduotuvėje pirmame aukšte 
ir liepė nupjauti kojas, kad galėtų sėdėti prie jo ant grindų sukryžiavusi kojas. 

Linoleumo grindis visur, net vonios kambaryje, ji užtiesė turkiškais ir per- 
siškais kilimais. Jie gulėjo vienas ant kito, lyg būtų pavargę besigrumdami dėl 
vietos po jos kojomis. 

Balkonas su vaizdu į sankryžą prie „Metro“ kino teatro, sujungtas su ma- 
nuoju, buvo drapiruotas raudono šilko sariais, kurie paversdavo baltą dienos 
kaitrą rausva šešėliuota vėsa. 

Miegojome atskirai, bet man tai nekliudė. Tiesą sakant, jaučiausi kaip roju- 
je: toks laimingas buvau tik prieš devynerius metus, dar neišmetęs savo gyve- 
nimo į gėdingą sąšlavyną. 

Laisvė, laimė, teisingumas ir net meilė sudaro vieną visumą - dvasios ramy- 
bę. Pirmą kartą įvaręs kitam žmogui baimės, kad gaučiau pinigų narkotikams, 
aš peržengiau ribą, nubrėžtą savo gyvenimo žemėje. Bet Karlai atsikrausčius 
į „Amritsaro“ viešbutį kastuvas iškrito man iš rankų, ir aš trumpam lioviausi 

kasti kaltės kapus. Mudu beveik kasdien kartu pusryčiaudavome, pietaudavo- 
me ir vakarieniaudavome. Darbas mudu išskirdavo, bet kiekvieną laisvą minu- 
tę praleisdavome kartu. 

Mes dažnai važinėdavome po salos miestą. Kartais Karla vairuodavo savo 
automobilį, o Randelas ant užpakalinės sėdynės gurkšnodavo gazuotą vande- 
nį. Eidavom į kiną, į svečius pas draugus, į vakarėlius. 

Bet kiekvieną vakarą, kiekvieną mielą vakarą Karla grįždavo į beduino pa- 
lapinę ir užrakindavo visas mano įdėtas spynas. 

Be abejo, ji varė mane iš proto, bet maloniai. Žinau, kad žmonių požiūris 
į šį dalyką įvairus, bet man svarbus ne laukimo laikas, o laukimo kokybė. O 
valandos, kasdien praleistos dviese su Karla, buvo puikios. 

Tiesa, kartais, labai retai, kokybiškai laukdamas, aš užsimanydavau pramuš- 
ti dar vieną ventiliacijos angą kambario sienoje. O kartais, būdamas vos per 
metrą nuo jos už bendros sienos, įsitempdavau kaip gitaros styga. Beje, darbas 
juodojoje rinkoje irgi įtemptas. 

„Nusikaltimas yra priklausomybė, - kartą pasakė Didjė, - o jo rinktinis 
narkotikas - adrenalinas.“ Kiekvienas nusikaltimas, net nedidelis, kaip antai 
pinigų keitimas juodojoje rinkoje, susijęs su adrenalino išsiskyrimu. Žmonės, 
su kuriais turi reikalų, mažų mažiausiai šiek tiek pavojingi, policininkai labai 
pavojingi, be to, kiekvienas nusikaltimas turi savų grobuonių ir aukų. 

Anuo metu Pietų Bombėjuje neteisėtos valiutinės operacijos buvo laikomos 
beveik legaliu verslu; pinigus galėjai išsikeisti kas antrame Kolabos cigarečių 
kioske. Pietų Bombėjuje buvo du šimtai dešimt cigarečių kioskų, visi turėjo 
municipaliteto ir Sandžajaus kompanijos leidimus. Aš laikiau keturiolika, nu- 
sipirktų iš Didjė ir turinčių Sandžajaus leidimą. Paprastai šis verslas nepavojin- 
gas, bet nusikaltėliai iš esmės nenuspėjami. 

Ruošdamasis apeiti kioskus niekada nesivesdavau kartu Karlos. Darydavau 
tai tarp pusryčių ir pietų, paskui po pietų ir vėlai vakare prieš miegą. Svarbu, 
kad bosas būtų matomas. 

Nelegalus verslas neįmanomas be bendradarbiavimo, paprastai apmokamo, 
ir aiškiai apibrėžtų taisyklių ir vaidmenų. Aš parūpindavau pinigų, Sandžajaus 
kompanija nustatydavo taisykles ir apibrėždavo vaidmenis. 

Bet kiekvienas juoduosius pinigus keičiantis gatvės prekiautojas turi išdi- 
dumo. Bet kada gali kilti maištas iš nevilties ar baimės. Sandžajus kaipmat nu- 
baustų atsimetusį mano pinigų keitėją, bet aš netekčiau verslo. Mano darbas - 
pasirūpinti, kad krautuvininkai nemaištautų, kelti jiems baimę ir sykiu įtikinti, 
kad esu nusiteikęs palankiai. 

Nusikaltimas yra feodalinis reiškinys. Tai supratus, daug kas paaiškėja. San- 

džajaus kompanija - pilis ant kalvos su grioviu, pilnu gangsterių krokodilų, 
Sandžajus - dvarininkas. Reikia merginos - pasiima. Nepatinka koks žmoge- 
lis - įsako jį nužudyti. 

Aš nusipirkau Sandžajaus leidimą verslui turguje, taigi buvau savotiškas ba- 
ronas plėšikas, o krautuvininkai buvo baudžiauninkai. Jie neturėjo jokių teisių, 
išskyrus suteiktas Kompanijos. 

Nusikalstamumas yra viduramžių metropolis lygiagrečiai su spindinčiu 
didmiesčiu, jame yra visko - nuo absoliutaus monarcho iki viešų bausmių. Aš, 
baronas plėšikas ant plieninio žirgo, turėjau teisę įsakinėti baudžiauninkams. 

Norint sėkmingai vadovauti nusikalstamam verslui, svarbiausia sukurti 
aukščiausios valdžios regimybę. Jei pats tuo netiki, gatvės prekiautojai irgi ne- 
tikės. Pernelyg gudrūs. Turi turėti neginčytiną autoritetą, tokį neginčytiną, kad 
žmonėms net į galvą neateitų juo suabejoti. 

Bombėjuje tai susiję su keiksmais, o kartais ir antausiais, paprastai dėl smul- 
kmenų, kol klausimas išsiaiškinamas, o tavo žodžiai paskutiniai ir garsiausi. 

Be to, reikia stebėti ir įsidėmėti. Vienas kramto paną, kitas negali pano pa- 
kęsti, trečias klausosi šventųjų giesmių pro King Kongo pavidalo garsiakalbį. 
Šiam patinka vaikinai, tam patinka merginos, anam pernelyg patinka mergi- 
nos, šis, būdamas vienas, pasitiki savimi, o tas dreba, kol sulaukia bendrų, šis 
geria, mąsto, rūko, kosi, žvilgčioja, plepa ir mindžikuoja, o tas vienintelis ne- 
nusileis tau nė per plauką iki paskutinio dūrio peiliu. 

- Girdėjot, kas nutiko Abhidžitui? - paklausė Fransisas, mano pinigų keitė- 
jas prie „Regal“ automobilių aikštelės, kai sustabdžiau motociklą. 

— Aha. 

Abhidžitas, jaunas benamis elgeta, bėgo nuo kelių policininkų vogtu mo- 
toroleriu, bet važiavo per greitai, atsitrenkė į akmeninę tilto atramą, ir tiltas 
nepasitraukė. 

- Šiknius prakeiktas, - kalbėjo Fransisas, duodamas man surinktus pini- 
gus. - Negyvas jis erzina mane labiau negu gyvas, o gyvas buvo įkyriausias 
šiknius pasaulyje. 

- Jis taip tave suerzino, kad atidavei man ne visus pinigus, - tariau suskai- 
čiavęs banknotus. 

- Ką jūs kalbat, baba? - sušuko jis pakeldamas balsą, kad išgirstų kiti pre- 
kiautojai. 

Apžvelgiau gatvės veidus. 

— Liaukis, Fransisai. 

— Aš nieko nedarau, baba, - suriko jis. - Jūs mane kaltinat... 

Griebiau jį už apykaklės ir nutempiau į skersgatvį už kelių žingsnių. 

— Mano krautuvėlė! 

- Velniop krautuvėlę. 

Įstūmiau jį į skersgatvį. 

— Nagi, išsiaiškinkim. 

— Ką? 

- Tu mane apgaudinėji draugų akivaizdoje. Dabar, akis į akį, galim kalbėti 
atvirai. Kur pinigai? 

— Baba, jūs... 

Skėliau jam antausį. 

— Aš ne... 

Skėliau smarkesnį antausį. 

— Užantyje, - prisipažino jis. - Jūsų pinigai užantyje. 

Užantyje pinigų buvo daug. Pasiėmiau, kiek man priklausė, kitus palikau 
jam. 

- Man nesvarbu, Fransisai, iš kur tu gauni pinigų, kol nevagi iš manęs. Ir 
daugiau niekada nekelk skandalo draugų akivaizdoje, aišku? 

Šiurkšti jėga — bjaurus dalykas, tačiau atbaido kniauklius. Bjaurus darbas 
tramdyti gatvės nusikaltėlius, bet jie turi žinoti, kad atpildas bus greitas ir žiau- 
rus, ir turi bijoti. Jei jie tavęs nebijos, užpuls, ir pasilies kraujas. 

Pagaliau surinkau pakankamai valiutos ir pasibeldžiau į juodosios rinkos 
banko duris Balardo prieplaukoje. 

Juodieji bankininkai - ne nusikaltėliai: tai paprasti piliečiai, darantys nu- 
sikaltimus. Dėl visa pikta jie ribų neperžengia, todėl kalėjimas jiems negresia. 
Jie sukaupė milžiniškus turtus, bet elgiasi santūriai, nes pinigai svarbiau. Be to, 
jie skrupulingai apolitiški: priima bet kurios partijos juoduosius pinigus, tiek 
valdančiosios, tiek ne. 

Juoduoju banku Balardo prieplaukoje naudojosi ir Sandžajaus kompanija, 
ir „skorpionai . Be to, čia grobį laikė policininkai, keletas įtakingų kariškių ir, 
be abejo, politikai. Čia suplaukdavo statybų, naftos, cukraus ir kyšių pinigai. 
Trumpai drūtai, patikimiausias miesto bankas. 

Savo ruožtu bankas rūpinosi klientais. Jei kuris pakliūdavo į bėdą, bankas 
jį ištraukdavo už atskirą mokestį. Kiekvienam skandalui būdavo priklijuojama 
etiketė, paskui jis atsidurdavo maiše ir saugykloje. Sklido gandai, kad juodaja- 
me Balardo prieplaukos banke purvo daugiau nei nedeklaruoto aukso. 

Iš nematomų banko rankų šis tas nubyrėdavo kiekvienam miestiečiui, ir visi 
turėjo ką prarasti, jei ranka susigniaužtų į kumštį. Bankas buvo taip išpampęs 
nuo paslapčių ir slaptų pinigų, kad jo nebuvo įmanoma sunaikinti. 

Smulkiems sukčiams kaip aš juodojo banko mažo filialo langelis buvo pa- 

togus būdas iškeisti JAV dolerius ir kitą valiutą į juodąsias rupijas, o bankas 
perleisdavo valiutą Pietų Bombėjaus pirkėjų sindikatui. 

Niekas, išskyrus partnerius, turinčius ką prarasti, nežinojo, kas tie pirkėjai. 
Žmonės kalbėjo, kad sindikatą organizavo kieti kino prodiuseriai ir aktoriai, o 
pasak vieno atkaklaus gando, Bombėjaus masonų ložė. 

Kad ir kas jie būtų, sumanumo jiems netrūko. Sindikatas kontroliavo aštuo- 
niasdešimt procentų juodųjų dolerių srautų Pietų Bombėjuje, gaudavo neįtikė- 
tiną pelną, o kalėjimas nariams nė iš tolo negrėsė. 

Atskaičiavus mano kuklių valiutinių operacijų išlaidas, per mėnesį man su- 
sidarydavo dvidešimt tūkstančių rupijų. Lūšnyne karališki pinigai, nusikalsta- 
mame pasaulyje - apgailėtini skatikai. 

Pinigus uždirbti nusikaltimais lengva, bet netrukus sužinai, kad juos sunku 
išsaugoti. Į kiekvieną juodąją tavo rupiją tiesiasi šimtai godžių rankų. Ir negali 
kreiptis į policiją, nes dažnai kaip tik policininkai ir stengiasi atimti pinigus. 

O kai uždirbi daug ir neskubi išleisti, nori atidėti juodai dienai, labai svarbu 
nuspręsti, kur laikyti pinigus. 

Pirma taisyklė - keliose vietose. Jei ištiks bėda ir teks kai ko atsisakyti, pa- 
aiškės, kad viskas vienur - netikęs sumanymas. Šiek tiek laikiau namie, jei tek- 
tų bėgti, šiek tiek palikau Didjė pažįstamam Titui. Jis iš draugiškumo iš manęs 
ėmė už paslaugą tik du procentus, nors sakydavo, kad paims dešimt. 

— Atleisk, - atsiprašė, iš įpročio sumurmėjęs „dešimt procentų“. - Protas 
susisuko. 

— Klausyk, Titai, jei kas nors ateis ir praneš, kad aš kažkur rūsyje surištas ir 
kankinamas, o paskui pasakys slaptažodį „300 spartiečių“, atiduok jam pini- 
gus, gerai? 

— Sutarta, - linktelėjo Titas. - Dešimt procentų. 

PENKIASDEŠIMT ANTRAS SKYRIUS 


Indijoje kiekviena tam tikro amžiaus sulaukusi moteris automatiškai vadinama 
„tetule“. Pusmėnulių Tetulė, vadovaujanti juodajam bankui žuvų turguje, buvo 
kokių penkiasdešimties metų ir, pasak gandų, turėjo neatsispiriamos viliokės 
žavesio, mat kiekvienas vyras, praleidęs su ja bent dešimt minučių, būtinai pa- 
sipiršdavo. O,Pusmėnulių Tetulė, našlė, nedėvinti gedulo drabužių, pasinau- 
dodavo visais iš savo daugybės talentų, termpdama bet kurį sandėrį, kad su ja 
praleistos minutės pritiksėtų iki dviejų skaitmenų. 

Iki šiol aš su Pusmėnulių Tetule bendraudavau ne ilgiau kaip devynias mi- 
nutes: sutvarkiau reikalą ir dingau. 

— Labas, Pusmėnulių Tetule, - tariau duodamas į popierių suvyniotą rupijų 

Ji paspyrė plastikinę kėdę. Ši sustojo man prie kojų. Pusmėnulių Tetulė tai 
darydavo ir anksčiau. Tiesą sakant, kaskart. 

Ant betono dešimtmečius varvėdavo žuvų taukai, todėl juo sunku vaikš- 
čioti. Tiesą sakant, sunku stovėti. Lyg nebegyvos žuvys, susigėrusios į akmenis 
aplink virvinę Pusmėnulių Tetulės lovą, trokštų, kad pargriūtume. Ir žmonės 
kasdien paslysdavo. 

Paėmiau kėdę, suprasdamas, kad iš Pusmėnulių Tetulės juodojo banko grei- 
tai neištrūksiu. 

Sėdėjau labai ilgo nerūdijančio plieno darinėjimo stalo gale, viename iš ke- 
lių žuvų turguje sulig futbolo aikšte su skardinių stogelių bangomis ir apskre- 
tusiomis stoglangių iškyšomis. 

Šiandien prekyba baigėsi, pardavėjų šauksmai virto tyla it žiopčiojančių 
žuvų, kurios skęsta mūsų stichijoje, kaip mes skęstame jų. 

Išgirdau Pusmėnulių Tetulę gurktelint. Išgirdau tiksint laikrodį ant sienos. 
Išgirdau šlamant pinigus, lėtai ir rūpestingai skaičiuojamus Tetulės padėjėjo. 

Buvo tamsu, bet po stogine karščiau negu saulėtoje gatvėje. Nuo smarvės iš 
pradžių užgniaužė kvapą, bet ilgainiui iš jūros ištrauktų žuvų dvokas pasidarė 
pakenčiamas. 

Kažkas pradėjo laistyti turgaus galą vandeniu iš žarnos. Pro šalį į betoninėse 
grindyse iškirstą nutekamąjį griovelį plaukė kruvini žuvų gabalėliai. 

Šalia nutekamojo griovelio, prie virvinės lovos, užtiestos sidabriniu kaip 
alekčių žvynai rankų darbo skiautiniu, stovėjo Pusmėnulių Tetulė, įsispyrusi į 
tarpupirštines basutes. 

- Žmonės kalba, kad atidavei širdį kažkokiai moteriai, Šantaramai, - tarė ji. 

— Tiesa, Pusmėnulių Tetule, - patvirtinau. - Kaip jums sekasi? 

Ji išskėtė rankas ir lėtai, labai lėtai atsisėdo ant virvinės lovos. Paskui nuspy- 
rė basutes ir ėmė miklinti kojas. 

Nežinau, ar tai buvo joga, ar akrobatika. Pusmėnulių Tetulės kojos virto 
smaugliais, ieškančiais aukos. Jos slinko į kairę ir į dešinę, į šiaurę ir į pietus, 
sukosi jai virš galvos ir išsiskėsdavo taip plačiai, lyg ji ketintų peržengti upelį, 
kol galop nurimo ant sidabrinio skiautinio, graibščios pėdos pakištos po didin- 
gomis šlaunimis. 

Tai truko apie trisdešimt sekundžių. Būčiau paplojęs, bet tai buvo ne vaidi- 
nimas, o aš - ne klientas. 

Ji ėmė judinti pečius. 

— Kaip sekasi verslas, Pusmėnulių Tetule? - bandžiau išsisukti. 

Per vėlu. Ji lėtai lenkėsi prie manęs lanksčiai kaip katė išriesdama nugarą. 
Prieš akis atsivėrė krūtys su tatuiruotu pusmėnuliu ant kiekvienos, ir ji liovėsi 
tik tada, kai pusmėnuliai susiliejo į pilnatį. 

Ant lovos aplink sulenktus kelius vilnijo nepaprastai ilgi, beveik siekiantys 
kruvinas grindis Tetulės plaukai - mėnulio užuolaida. 

Ji pakėlė akis, pilnas baisių paslapčių, kurių geriau nežinoti, paskui atlenkė 
rankas atgal ir susiėmė už kaklo pirštais, kirbančiais it čiuptuvai aktinijų, prisi- 
veisusių to apversto mėnulio šviesoje. 

Niekas nedrįstų pasakyti, kad ji nemoka gundyti. Bet ji man patiko labiau 
nei jos garsusis vaidinimas. 

Pusmėnulių Tetulė visada nešiodavosi ginklą, įdomus dalykas, kad ir kaip 
žiūrėtum. Turėjo mažą automatinį pistoletą, kurį jai padovanojo vyriausiasis 
policijos komisaras. Man buvo smalsu, kodėl. Man buvo smalsu, kaip. Žinojau, 
kad jinai dukart iš jo šovė, abu kartus gelbėdama žmones nuo banditų iš kitų 
miesto rajonų. 

Ji burdavo iš delno ir taip užsidirbdavo daugiau negu iš žuvų prekybos ir 
nelegalių banko operacijų. 

Be to, ji trejus metus iš eilės laimėjo žvejų lūšnyno moterų imtynių varžy- 
bas. Pašalinių į jas neįleisdavo, moterys imdavosi už sutuoktinių, brolių ir tėvų, 

stovinčių nugara į jas, užtvaros. Varžybas matydavo tik dalyvės, kovojančios 
tol, kol kuri nors įveikdavo visas. 

Norėjau daugiau sužinoti apie varžybas. Norėjau sužinoti, kodėl policijos 
komisaras padovanojo jai ginklą. Nenorėjau dešimt minučių žaisti. 

— Moteris visada ras būdą priminti apie save, - tarė ji atsitiesdama ir dirs- 
telėdama į laikrodį. - Bent kartą, mylėdamas moterį, kuriai atidavei širdį, pa- 
galvosi apie mane. 

- Klystat, Pusmėnulių Tetule. Taip nebus. 

— Tu toks tikras? - paklausė ji, nenuleisdama nuo manęs akių. 

- Visiškai. Tik neįsižeiskite, Pusmėnulių Tetule, mano mylimoji neprilygs- 
tama. Jūs žavinga moteris, aiškus daiktas, bet mano mylimoji - deivė. O jeigu 
tektų muštis, ji irgi jus ant menčių paguldytų, ji mus abu į ragą suriestų, ir mes 
dar dėkotume, kad neužmušė. Aš iš proto dėl jos kraustausi, Tetule. 

Ji porą sekundžių žiūrėjo man į akis, lyg tikrindama, paskui pliaukštelėjo 
sau per šlaunis ir nusijuokė. Man patiko jos juokas, todėl irgi prajukau. 

— Viskas teisingai, - pasakė jos padėjėjas, įdėjo mano rupijas į metalinę 
dėžę, užrakino ir įrašė sumą į didžiąją knygą. 

— Ne tu pirmas taip kalbi, - tarė Pusmėnulių Tetulė. - Nors taip kalba ne- 
daugelis. Vos keli. Dauguma trokšta nemokamo vaidinimo ir prasimano viso- 
kių melagysčių ar dingsčių su manimi susitikti. 

- Bet vaidinimas iš tikrųjų puikus, Tetule. 

Ji nusijuokė. 

— Ačiū, Šantaramai. Dėl jo ir pasklido gandai apie mano būrimo iš delno ta- 
lentą. Paleido tą gandą vienas svetimautojas, kad galėtų mane laikyti už rankos 
ir apžiūrinėti Mėnulio fazes. Kai kurie iš geismo seilę ryja. Tavo pažįstami irgi 
užsuka. Tavo draugas Didjė lankosi pas mane kas savaitę. 

— Nieko nuostabaus, - nusijuokiau. - Kodėl jūs tai darot, Pusmėnulių Te- 
tule? 

Staiga suvokiau, kad klausimas galėjo ją įžeisti. 

- Atleiskit, - skubiai atsiprašiau. - Aš rašytojas, todėl dažnai užduodu nedo- 
vanotinai storžieviškus klausimus. 

Ji vėl nusijuokė. 

- Šantaramai, tokius klausimus gali užduoti tik tada, kai pats gebi tai pada- 
ryti. Taigi, kai gebėsi tai padaryti, savęs ir paklausk. 

— Mano mylimajai patiks šie žodžiai. 

- Kitą kartą atsivesk ją, - grasinamai ištarė Pusmėnulių Tetulė. 

- Ojeiji po dešimties minučių jums pasipirš? 

- Aišku, pasipirš, vieną gražią dieną tu irgi. 

- Maniau, tai jau aptarėme, - susiraukiau nesupratęs. 

- Tu rašai apsakymus, Šantaramai, - nusišypsojo ji. - Vieną dieną parašysi 
apie mane, ir tai bus meilės prisipažinimas. O ši moteris, kuriai atidavei širdį, 
pasipirš man iš laimingos meilės, tik tiek. 

— Negi ne kiekviena meilė laiminga? 

— Ne, - nusijuokė ji. - Tokia tavo meilė. Tavo ir saujelės panašių į tave žmo- 
nių, kurie tapo mano geriausiais draugais. 

— Nenoriu nelaimingos meilės, - paniurau aš. - Apskritai nenoriu nelaimių. 

— Aš kalbu apie tikrą jausmą, - atsiliepė ji. - Tikras jausmas visada skaudes- 
nis ir vertingesnis už netikrą. 

— Jūs mane visai supainiojote, - atsiliepiau. - Bet kalbėtis su jumis labai 
malonu, Pusmėnulių Tetule. Jei nenoromis jus užgavau ir jei neketinate manęs 
nušauti, duokit man dvi minutes. Tiek laiko kapanosiuos iki durų tokiomis 
grindimis. 

— Eik, Šantaramai, - nusijuokė ji. - Nuo šios dienos esi itin svarbus klientas. 
Telydi tave deivės malonė ir tebūnie tavo ginklai aštrūs, o tavo priešai išsigandę. 

Lėtai čiuožiau nuo jos, slidinėdamas kruvinomis kaip skerdykloje grindi- 
mis, kol pasiekiau auksinę saulės šviesos arką, už kurios plytėjo turgus. 

Grandydamas nuo batų purvą, žvilgtelėjau į ją, darančią jogos pratimus ant 
lovos. 

Vieną koją ji buvo pakėlusi ir laikė pėdą it liepsną erdvėje už galvos. Pusmė- 
nulių Tetulė: verslininkė, gangsterė ir Minučių Valdovė. „Ji teisi, - pamaniau. - 
Karla jai tikriausiai pasipirštų.“ 

Mano trečiasis bankas, Didjė rezervas, buvo pokeris Džordžo Dvynio pent- 
hauzo apartamentuose. 

Jei lošimas daro didelę apyvartą, reikia banko finansuoti kazino, kurio sa- 
vininkai gauna procentą už kiekvieną žaidimą, nesvarbu, išloštą ar praloštą, 
bet jie irgi dalyvauja lošime, nes, jei loši gerai, visada išloši daugiau pinigų nei 
procentas už žaidimo organizavimą. 

Kad kazino duotų pelno, reikia gero kortų dalytojo, kuris žino, kada duoti 
nukirsdinti kortą ir išeiti iš žaidimo, ir statytinio, kuris, regis, lošia savarankiš- 
kai, bet iš tikrųjų atiduoda išlošį kazino. 

Beje, net su tokiais pranašumais visada gali atsirasti laimės kūdikis ir susi- 
šluoti banką. Taip atsitinka. Kartais taip atsitinka tris vakarus iš eilės. 

Bet laimės kūdikiai - retenybė, ir gerai organizuotas lošimas apsimoka pen- 
kis vakarus iš septynių, o Džordžas Dvynys organizuoti žaidimą mokėjo. 

Taigi aš, Didjė ir Džordžas Dvynys įdėdavom pinigus į banką, trise ska- 

tindami susidomėjimą pokeriu. Per savaitę mano išlošis maždaug prilygdavo 
procentui, mokamam puikiai tvarkomo investicinio fondo indėlininkams. 

Dvynys nustojo sukčiauti, to reikalavome mudu su Didjė. Lošti reikėjo sąži- 
ningai, antraip visas sumanymas beprasmis. 

Dvynio lošimas pasidarė tiesus kaip tiltas tarp baimės ir pykčio. Dėl sąži- 
ningumo ir įgūdžių jis susirado daug naujų draugų ir išlošė krūvą pinigų. 

Dvynys turėjo lošti, nes paaiškėjo, kad jo draugas milijonierius šykštus. 
Skorpionas mokėdavo už „Mahešo“" penthauzą, nes tai buvo vienintelė Bom- 
bėjaus vieta, kurioje jis jautėsi saugus; išvažiuoti iš miesto į kitą vietą, kurioje 
milijonieriai saugūs, jis bijojo. 

Bet jis kruopščiai tikrindavo kiekvieną kvitą ir sąskaitą, ieškodamas ir daž- 
nai rasdamas, kur galima sutaupyti, drebėdamas dėl kiekvieno skatiko, nors 
sąskaita buvo išrašyta tūkstančiams. 

Jis atsisakė mokėti už Dvynio vakarėlius. Dvynys liepė visiems atsinešti savo 
narkotikų, ir vakarėliai vyko toliau. Jie tapo pigesni, neskoningesni ir daug po- 
puliaresni. Viešbutis virto vieta, kurioje garsenybės susitikdavo su liūdnai pa- 
garsėjusiais tipais, o visi barai ir restoranai buvo sausakimši. 

Skorpionas atidarė Dvyniui kuklią sąskaitą viešbutyje valgiui, gėrimui, pas- 
laugoms apmokėti ir kas savaitę duodavo po du šimtus dolerių grynaisiais. 

Du šimtus dolerių grynaisiais Dvynys elegantiškai ir sumaniai išlošdavo 
per valandą. Lošdavo jis apimtas ekstazės, pasitikėdamas savimi, pralošdamas 
pokštaudavo ar dainuodavo, išlošdamas nesipūsdavo. 

- Gal įkurti paramos grupę, tokią kaip „Anoniminiai alkoholikai , žmo- 
nėms, kurie negali nesukčiauti, kaip antai aš, „Anoniminiai kortininkai suk- 
čiautojai , visa bėda, kad niekuo toje grupėje negalėsi pasitikėti. Bent kai imsi- 
me lošti. Suprantat, ką turiu omeny? 

- Liaukis, Dvyny. Cinikas visada piktas ant savęs, taigi tu ne cinikas. 

Jis mąsliai prisimerkė: 

- Myliu tave, drauguži, - tarė šypsodamasis. 

- Aš irgi tave myliu, broli. Be to, tu save įveikei, nebesukčiauji, loši sąžinin- 
gai ir geriau negu anksčiau. 

— Nelengva buvo, - krūptelėjo jis. - Iš pradžių ėmiau skaityti. Įnikau į Kitsą 
ir tapau persmelktas liūdesio, paskui nusikeruakinau it girta šimpanzė ir zau- 
nijau, kas užeidavo ant seilės, užtikau Ficdžeraldą, išsvirduliavau iš Hemingvė- 
jaus, paderondinau' su Džordž Eliot, apkiautau nuo Virdžinijos Vulf, kuoktelė- 


* Vienas jos romanų - „Danielis Deronda“ (1876). 

jau su Djuna Barns ir išprotėjau nuo Darelo, bet paskui grįžau prie filmų ir po 
trijų dienų su Hamfriu Bogartu atkutau. | 

— Puiki paramos grupė, Dvyny. 

— Aha. Rašytojai ir aktoriai - geriausi draugai, kai priėjai liepto galą. 

— Teisybė. Džiaugiuosi, kad tau padėjo. 

Jis pažvelgė į mane ir atitraukė santūrumo užuolaidą. 

— Man patiko atsidurti kitoje pusėje, Linai. Niekada nemaniau, kad taip pa- 
sakysiu, bet man beveik malonu nesukčiauti. 

— Tu šaunuolis. 

— Taip manai? Kartais sunku nebūti sukčium. Supranti, ką turiu omeny? 

- Žinoma, - nusijuokiau. - Nepasiduok pagundai. Gerai atrodai. Sėkmė ir 
saulės šviesos stoka tau išėjo į naudą, kortavimo čempione. O kaip Skorpionas 
gyvuoja? 

— Matai... 

— Taip blogai? 

- Jis labai daug laiko praleidžia vienas. Beveik visada vienas sėdi prezidento 
liukse. Manęs neįsileidžia. 

— Tavęs neįsileidžia? 

- Nieko neįsileidžia, išskyrus personalą. Jis beveik visada ir valgo ten. Jei su 
juo būtų kokia miela pupytė, aš pats duris saugočiau. Bet jis vienas, o mudu, 
Skorpionas ir aš, niekada nesiskirdavome. 

— Gal jam reikia atsipūsti. 

— Mes viskuo dalydavomės, kiekvienu kąsniu, net žemės riešutus pakelyje 
suskaičiuodavome, kad abiem išeitų po lygiai. Mes amžinai dėl visko ginčyda- 
vomės, bet niekada nevalgydavome atskirai. O dabar jau tris dienas nesėdėjau 
su juo prie vieno stalo. Nerimauju dėl jo, Linai. 

- Jis neketina išvažiuoti iš Bombėjaus? 

— Jei ir ketina, man nesako. Kodėl klausi? 

— Jam neramu būti turtingam. Jam reikia išvažiuoti, o jis turbūt kojos iš čia 
nekels, jei tu neišjudinsi. 

— Kur išvažiuoti? 

— Ten, kur gyvena milijonieriai. Jie laikosi kartu ir moka savimi pasirūpinti. 
Jam ten niekas negrės, o tau bus lengviau. 

— Gyva bėda su vienu milijonierium, o jei jų visas miestas, aš kvaištelėsiu. 

— Tada išvežk jį į Naująją Zelandiją. Nupirk ūkį prie miško. 

— Naująją Zelandiją? 

— Graži šalis, gražūs žmonės. Puiki vieta slėptis. 


486 


— Man labai neramu, Linai. Žinok, vakar pralošiau partiją, nors turėjau lai- 
mėti. 

— Vakar sužaidei kokius tris šimtus partijų. 

- Taip, bet aš bijau prarasti įgūdžius, supranti? Esu bejėgis jam padėti, o juk 
myliu jį, drauguži. 

Reikėjo užsičiaupti. Nežinojau, kas nutiks Zodiako Džordžams, paklausiu- 
siems mano patarimo. Jei galėtų išsipildyti trys mano norai, pirmas būtų žino- 
ti, kada prikąsti liežuvį. 

- Gal išviliok jį pasivaikščioti? Apeikite aplink viešbutį. Kaip seniau, tik da- 
bar su asmens sargybiniais. Gal atsikvošės. 

— Nebloga mintis, - susimąstė Dvynys. - Galėčiau jį apgauti. 

- Arba pakviesti. 

- Ne, teks apgaule. Jo dykumoje neįkalbėsi atsigerti vandens be apgaulės, 
manys, kad jį CŽV paliko, atitinkamai apdorojusi. Bet aš kai ką sumaniau. 

— Nesakyk man, - paprašiau, palikau pakelį pinigų - savo indėlį į pokerio 
banką - ir nuėjau prie durų. - Esu alergiškas planams. 

Turėjau sunerimti. Dabar suprantu. Kaip dauguma Bombėjaus gyventojų, 
maniau, kad Skorpiono pinigai išsprendė visas jų problemas. Aš klydau. Pini- 
gai kėlė grėsmę jų draugystei ir gyvybei. 


PENKIASDEŠIMT TREČIAS SKYRIUS 


Iš viešbučio nuvažiavau į „Žvaigždžių šviesos“ restoraną Čaupačio paplūdimy- 
je, neteisėtai išdygusį mažame pasisavintame pakrantės ruože netoli pylimo. 

Prieš tris mėnesius kino žvaigždė ir vietos verslininkas sumanė atidaryti 
restoraną kaip dovaną miestui apleistame visuomeninio paplūdimio sklypely- 
je, todėl jie atkūrė Goa kampelį su palmėmis, palmių lapų skėčiais virš staliukų 
ir smulkų smėliuką, po kurį malonu vaikščioti su basutėmis. 

Maistas buvo puikus, padavėjai nuovokūs ir malonūs. O kadangi restoranė- 
lis atsirado be leidimo ir bet kada galėjo būti uždarytas, jo žavesiui neatsispyrė 
ir mielai užsisakydavo staliuką net municipaliteto darbuotojai, kurių pareiga 
buvo jį uždaryti, nors laukti reikėdavo beveik savaitę. 

Vietos verslininkas, sukišęs į savo keistą trumpalaikę dovaną miestui krūvą 
pinigų, kurių nesitikėjo atgauti, buvo mano draugas. Prie man užsakyto staliu- 
ko laukė Karla. 

Ji atsistojo. Veidas nuo švelnios it prisilietimas žvakės šviesos pražydo. Pa- 
bučiavo mane ir apkabino. 

Vilkėjo raudonu čeongsamu, vienoje pusėje skeltu iki klubo. Plaukus buvo 
susisukusi į garbanų ir bangų kriauklę, prismeigtą strėle, kuri kitados buvo 
užnuodyta, o dabar papuošta raudonu brangakmeniu. Mūvėjo raudonas pirš- 
tinaites. Buvo graži, naktis irgi buvo graži, kol ji ištarė vardą. Konkanonas. 

— Ką tu pasakei? 

— Konkanonas parašė man laišką, - pakartojo ji, įsmeigusi į mane keturias 
žalias valdoves. 

— Ir tu man tai sakai tik dabar? 

— Iš pradžių reikėjo aptarti svarbesnius reikalus. 

— Duok perskaityti, - tariau. 

Nereikėjo to sakyti, bet įsiutau. Taip mane veikdavo Konkanonas. 

— Neduosiu. 

— Neduosi? 

— Ne. 

— Kodėl? 

— Aš jį sudeginau, - atsakė Karla. - Klausyk, eime į kitą vietą, kur cigarečių 
dūmus pūsčiau į veidą tik tau vienam? 

Nuvažiavome į Malabar Hilą. Nuo kalvos viršūnės ant pakrantės ruožo buvo 
matyti restoranas, iš kurio išėjome. Marin Draivo žiburių girlianda juosė jūros, 
didžiosios būties motinos, liemenį. 

Valandėlę ji pūtė man į veidą cigaretės dūmus, paskui dvi žalios valdovės 
sušvelnėjo. 

— Kas vyksta? 

— O kas nevyksta, Karla? 

Mes sėdėjome ant akmeninio paminklo, pro medžius buvo matyti jūra. Už 
kelių metrų paunksnėje sėdėjo kita pora ir kuždėjosi. 

Pro šalį lėtai, ruošdamiesi ilgam vingiuotam keliui, juosiančiam miesto 
zoologijos sodą ir stačiai kylančiam Kemps Kornerio pusėn, važiavo auto- 
mobiliai ir motociklai. Toje gatvėje sklido liūtų smarvė ir sielvartingas riau- 
mojimas. 

Maždaug kas pusvalandį praeidavo policininkai. Čia gyveno turtuoliai. Va- 
žiuodamas pro mus, sulėtino greitį limuzinas tamsintais langais. 

Aš užstojau Karlą, jausdamas jos kūną, jos svorį, ruošdamasis ją nustumti ir 
išsitraukti peilį. Limuzinas pravažiavo ir ėmė leistis Liūtų Sievarto kalva. 

— Kodėl sudeginai laišką? 

- Jei imuninė sistema neįveikia infekcijos, gydaisi antibiotikais. Laiškas 
buvo nuodingas, todėl sudeginau jį apvalančioje ugnyje. Laiško nebėra. 

- Niekur jis nedingo. Išliko tavo atmintyje. Viską prisimeni, nes tu nieko 
neužmiršti. Kas buvo parašyta laiške? 

- Jis jau įkritęs į dviejų atmintį, jo ir mano, - atsiliepė Karla. - Trečias ne- 
reikalingas. 

Ji staiga įkvėpė. Žinojau, ką reiškia toks trumpas įkvėpimas. Ji ne orą gaudo, 
o dūsta iš siuto. Tuoj ims svaidyti žaibus. 

- Laiškas susijęs su mumis abiem, - tariau pakėlęs rankas. - Taip, jis para- 
šytas tau, bet mano priešo. Turi suprasti. 

- Jis parašė tą laišką vildamasis, kad aš tau jį parodysiu. Tai gudrybė. Jis 
erzina ir kankina tave, o ne mane. 

- Todėl aš ir noriu žinoti, ką jis parašė. 

— Todėl tau ir nereikia nieko žinoti. Tepasakysiu, kad laiškas buvo nemalo- 
nus ir kad tu turi žinoti, ką jis daro. Niekada nuo tavęs neslėpčiau laiško, tu turi 
žinoti, bet nenoriu, kad perskaitytum. Negi nesupranti? 

Nesupratau, ir man tai nepatiko. Galimas daiktas, Konkanonas prikišo ran- 
kas prie Lizos mirties. Jis bandė suknežinti man galvą. Nemaniau, kad Karla 

mane išdavė, bet ji nenorėjo pasakyti, ką žino. Ji niekada nepasakodavo man 
apie savo sumanymus ir intrigas. 

Parvažiavome namo, pasibučiavome prieš miegą. Nieko gero. Neįstengiau 
nuslėpti, kad esu nelaimingas ir nusivylęs. Buvau beeinąs į savo kambarį, bet 
ji mane sulaikė. 

— Nagi drožk, - tarė. - Kas atsitiko? 

Ji stovėjo prie įėjimo į beduinų palapinę. Aš stovėjau prie durų į vienuolio 
celę, į buvusio kalinio, besiruošiančio bėgti, kamerą. 

— Konkanono laiškas, - tariau. - Turėjai jį parodyti man. Dabar jis lyg kokia 
keista paslaptis, ir man nepatinka, kad tu jos nenori atskleisti. 

- Paslaptis? - pakartojo ji, nužvelgė mane nuo galvos iki kojų ir pakreipė 
galvą. - Žinok, rytoj aš turėsiu daug darbo. 

— Mat kaip? 

— Ir... poryt. 

— Ir?.. 

- Ir vėliau. 

— Palauk palauk, - tariau. - Ant tavęs pykti lyg ir turėčiau aš. 

— Tu niekada neturėtum ant manęs pykti. 

— Net kai esu teisus? 

— Ypač, kai esi teisus. Bet šį kartą tu neteisus. O dabar mes abu suirzę. 

— Tu neturi teisės tūžti ant manęs, Karla. Konkanonas susijęs su Randžytu ir 
Liza. Negalima nieko slėpti apie jį. 

— Gal baigiam šitą kalbą, - tarė ji, - kol neprikalbėjom vienas kitam nesą- 
monių, dėl kurių vėliau apgailestausime. Iki. Pakišiu tau po durimis raštelį, jei 
man bus nesmagu. 

Ji uždarė duris ir užsirakino. 

Nuėjau į savo numerį, bet po valandėlės į duris pasibeldė Abdula, sutruk- 
dydamas man piktai blaškytis po kambarius, liepė pasiruošti ir lipti pas jį į 
gatvę. 

Jis, Komančas ir dar trys Kompanijos gangsteriai buvo pasistatę motociklus 
greta manojo. Užvedžiau motociklą ir paskui Abdulą važiavau į pietus, Floros 
fontano link, kol mums kelią pastojo lėtai kaip dramblys sankryžoje besigrę- 
žiantis vandenvežis. 

— Nenori žinoti, kur važiuojame? - paklausė manęs Abdula. 

— Ne. Man tiesiog smagu važiuoti su tavim, brolau. 

Jis nusišypsojo ir pirmas nuvažiavo per Kolabą į Sasuno prieplauką. Netoli 
įėjimo į karinio jūrų laivyno bazę, priešais plačius ūksmingus vartus, užrakin- 
tus nakčiai, pastatėme motociklus. 

Abdula pasiuntė vaikigalį arbatos. Vyrai įsitaisė ant motociklų, kiekvienas 
stebėjo gatvę vis iš kito šono. 

- Fardyną nužudė, - tarė Abdula. 

- Inna lillahi va inna ilaihi radži un, - ištariau ramius žodžius, Mes priklau- 
some Dievui ir pas Dievą grįšime, bet buvo pikta ir skaudu. 

- Subhanahu va taala, - atsiliepė Abdula. Teatleidžia Alachas grįžusiai sielai 
blogus darbus ir tepripažįsta gerus. 

- Amyn, - pridūriau. 

Fardynas buvo mandagus, atidus ir taip sąžiningai spręsdavo kitų ginčus, 
kad mes jį praminėm Politiku. Jis buvo narsus kovotojas, ištikimas draugas ir 
vienintelis Sandžajaus gangsteris, neturintis priešų Kompanijoje. Fardyną my- 
lėjo visi. 

Jei „skorpionai“ nužudė Fardyną, keršydami už Višnu namo padegimą, jie 
pasirinko vienintelį Sandžajaus gaujos narį, kurio mirtis pervėrė širdį kiek- 
vienam. 

— „Skorpionai“? - paklausiau. 

Kiti su Abdula atvažiavę vyrai - Komančas, Šahas, Ravis ir Ilgšis Tonis — 
piktai nusikvatojo. 

- Fardyną nutykojo tarp Floros fontano ir Vagių turgaus, - tarė Šahas, 
braukdamas pykčio ašaras atgalia ranka. - Jis važiavo ten, bet nepasirodė. Jo 
motociklą radome Bhajkhaloje, kelio pakraštyje. 

- Jie kažkur jį nusivežė, - toliau pasakojo Ilgšis Tonis, - surišo, kankino, 
ištatuiravo ant krūtinės skorpioną ir nudūrė. Aišku kaip dieną, kieno darbas. 

Ilgšis Tonis, pramintas taip dėl savo ūgio, kaip ir kitas Kompanijos Antoni- 
jus, Mažius Tonis, nusikeikęs nusispjovė. Tatuiruotė buvo spjūvis į akis. Fardy- 
nas buvo musulmonas ir laikėsi islamo tradicijos neteršti kūno atvaizdais. Toks 
išniekinimas pavertė gaujų karą religijų karu. 

— Velniai griebtų, - tariau. - Galiu padėti? 

Jie vėl nusijuokė, bet šį kartą širdingai. 

— Mes čia atvažiavom padėti tau, broli Linai, - atsakė Abdula. 

— Man padėti? 

Visi vėl nusijuokė. 

- Kas atsitiko, Abdula? 

- Už tavo galvą pažadėtas atlygis, Linai. 

- Pasiūlymas galioja tik parą, - pridūrė Komančas. - Dvidešimt keturias 
valandas. 

- Nuo kada pradėtas skaičiuoti laikas? 

— Nuo šio vidurnakčio iki kito, - tarė Šahas. 

— Kiek? 

- Vienas lakhas, - atsakė Ravis. - Šimtas tūkstančių rupijų, brolau. Esi vie- 
nintelis iš mūsų, žinantis savo rinkos kainą. 

Anuo metu tai buvo šeši tūkstančiai dolerių: Amerikoje tiek pakaktų nu- 
sipirkti sunkvežimį, o Pietų Bombėjuje - sugundyti kiekvieną samdomą žu- 
diką. 

Prisiminiau keletą pažįstamų, tiesą sakant, porą draugų, kurie mielai mane 
nudėtų veltui, iš pomėgio žudyti, jei jiems tai ateitų į galvą. 

— Ačiū, vaikinai, - padėkojau. 

— Ką darysi? - paklausė Abdula. 

- Laikysiuos atokiau nuo Karlos, - tariau. - Kad jos nekliudytų paklydusi 
kulka. 

- Išmintingas sprendimas. Tau ko nors reikia iš namų? 

Ko reikia žmogui, kuris pradėtas medžioti? 

Aš dirbau gatvėje. Aš visada buvau pasiruošęs. Turėjau gerus batus, gerus 
džinsus, švarius marškinėlius, laimę nešančią liemenę su vidinėmis kišenėmis, 
amerikietiškų pinigų, indiškų pinigų, du peilius už nugaros ir motociklą, kuris 
nė karto manęs neapvylė. 

Neturėjau ginklo, bet žinojau, kur jį gauti. 

- Ačiū, nieko. Naktį išgyvensiu. Bus įdomu. Ačiū už perspėjimą. Pasimaty- 
sime po dvidešimt keturių valandų. Allah hafiz. 

Paspyriau šoninę kojelę, ruošdamasis užvesti motociklą. 

— Palauk, palauk! - sušuko Ilgšis Tonis. 

— Kur, po perkūnais, susiruošei? - paklausė Ravis. 

- Žinau vieną vietą, - atsakiau. 

— Vieną vietą? - susiraukė Abdula. 

— Vieną patikimą vietą, - patvirtinau. - Allah hafiz. 

— Palauk! - pakartojo Ilgšis Tonis. 

— Kokią vietą? - paklausė Ravis. 

- Tokią vietą, į kurią įėjimą žino visi, o išėjimą tik aš vienas. 

— Kas per velniava? - nesuprato Komančas. 

— Aš pasiimsiu pistoletą, vaisių, alaus ir tūnosiu ten dvidešimt keturias va- 
landas. Vėliau pasimatysime. Ačiū, iki. 

— Nieko nebus, - papurtė galvą Ravis. 

— Sandžajus mums uždraudė tau padėti, - tarė Abdula. - Bet metas sunkus, 
tarybos narys Fardynas nužudytas, daug jaunų vyrų, nepriklausančių Kompa- 
nijai, sykiu su Sandžajaus vyrais važinėja gatvėmis ir eina sargybą prie mūsų 
teritorijos ribų. Komančas prisidėjo, o jis nebepriklauso Kompanijai. 

— Tikra tiesa, - įsiterpė Ravis. 

— Niekas tau netrukdo važinėti kartu su mumis, - tęsė Abdula, - kol pat- 
ruliuojame. Ir niekas tau netrukdo ilsėtis su mumis. Artimiausias dvidešimt 
keturias valandas. Ženklas, kad remi Sandžajaus kompaniją. 

- Ir jei taip nuspręsi... - prabilo Ilgšis Tonis. 

— „mes tau netrukdysim, - baigė sakinį Ravis. 

- Taigi, Linai, eisim sargybą prie Pietų Bombėjaus ribos artimiausias dvi- 
dešimt keturias valandas, - tarė Abdula, pliaukštelėdamas man per petį. - Pa- 
remk mus šiuo metu, kai Kompanija puolama. 

Pasiūlymas buvo gražus, tokio neužmiršti, bet sutikus būtų buvę nesmagu. 

— Ojei kuris nors iš jūsų per mane bus pašautas? - paklausiau. - Kaip man 
tada jaustis? 

- Ojei tu būsi pašautas, gelbėdamas kurį iš mūsų? - atsiliepė Abdula, užves- 
damas motociklą. - Kaip tu tada jausies? 

Visi užvedė motociklus, ir mes drauge nuvažiavome, motociklams sušilus, 
sumažinome greitį ir lėtai sukome gatvėmis ir bulvarais, du priekyje, trys už- 
pakalyje. 

Vyrai pamiršta neesminius dalykus. Vyrams svarbiausia pareiga, ir jie išme- 
ta iš galvos visa, kas trukdo ją atlikti. 

Už mano galvą pažadėtas atlygis, aš nenutuokiau, kas tai sumanė, bet gal- 
vojau ne apie užsakovą, o kaip išgyventi. Gal buvo lengviau atsikratyti sunkių 
minčių ir važinėti pagal teritorijos ribas su Abdula ir kitais, einant sargybą, kad 
netikėtai neužpultų „Skorpiono kompanijos žudikai, nes už mano suėmimą 
atlygį buvo pažadėjusi ir mano tėvynės vyriausybė. 

Ne pirmą kartą patruliavau Pietų Bombėjuje. Kitos gaujos jau anksčiau 
bandė atimti turistų gausiai lankomą teritoriją pusiasalyje. Mes kiauras naktis 
eidavom sargybą, laukdami užpuolimų, ir kartais sulaukdavome: būtume nu- 
kentėję labiau, bet judrieji patruliai atlėkdavo į pagalbą į bet kurią Pietų Bom- 
bėjaus vietą per trisdešimt sekundžių. 

Dvi grupės po keturis žmones patruliuodavo po keturias valandas, buvo 
manoma, kad motociklininkams tai riba, paskui keisdavosi. 

Slibiniški salos miesto nasrai maždaug Manhatano dydžio. Per tas valan- 
das mes apvažiuodavome juos dešimtis kartų. Laimė, Pietų Bombėjų išraizgę 
pėsčiųjų takai pakankamai platūs pravažiuoti motociklui. Jie sutrumpina kelią, 
apsaugo nuo špūsčių ir išveda ar įveda į didžiąsias magistrales, nesiliaudami 
stebinti. 

Baigę patruliuoti, kalbėdavomės su miestiečiais, ir tie pašnekesiai buvo la- 
bai svarbūs. Smogti priešui dažnai padėdavo pašnibždomis skleidžiami gan- 

dai. Kovojant savoje teritorijoje ir sienos padeda. Pastabumas irgi ne pėsčias 
vaikščioja. O jei bendruomenė pasitiki tavimi ir palaiko tave bent ne mažiau 
už policininkus - išeisi į karūną. 

Tiesą sakant, po Fardyno nužudymo policininkai prisidėjo prie Sandžajaus 
kompanijos ir laikinai leido gangsteriams nešiotis ginklus. 

Didjė informatoriai tikino, kad „skorpionai bando įsiveržti į Pietų Bombė- 
jų derindami smurtą su religiniu fanatizmu. Jiems atrodo, kad policininkai turi 
remti juos, nes jie patriotai, o Sandžajaus kompanija - išdavikai. 

Policininkams buvo griežtai įsakyta tučtuojau reaguoti, jei užgauti tikinčių- 
jų jausmai, taigi Dilypas Žaibas pasinaudojo patogia proga prisidėti prie San- 
džajaus kompanijos (šis mokėjo ne vien patriotiniu įkarščiu) ir pasiuntė džipus 
patruliuoti gatvėse ir ieškoti „skorpionų , kurstančių religinę nesantaiką. 

Per paliaubas nebepersekiojami policininkų visi buvo įsitempę. Daugumai 
mūsiškių labiau patiko žiaurūs policininkai. Žinai žaidimo taisykles ir jų laikai- 
si. Kai policininkai tampa sąjungininkais, metas pagalvoti apie kitą žaidimą. 

Kai sustojome prie šviesoforo, o šalia sustojo džipas su policininkais, kurie 
bandė šypsotis ir net šnekučiuotis, nors tame pačiame džipe tie patys polici- 
ninkai neseniai tave mušė, apėmė klaikus jausmas. 

Pagaliau, nieko neišgirdę ir nepamatę, baigėme patruliuoti ir sustojome 
Tardeo, netoli Chadžijaus Ali dargaho, prie Pedaro gatvės sankryžos. 

Nuo čia prasidėjo Sandžajaus valdos: visi pusiasalio pietūs nuo jūros iki jū- 
ros. Šventojo dargahas stovėjo niekieno žemėje, gangsteriai iš viso Bombėjaus, 
net kariaujančių gaujų, ramiai eidavo į mečetę. 

Motociklus Abdula paliko pažįstamam techninės priežiūros stotyje ir ilgu 
keliu per sąsmauką nuvedė mus į mažutę salą su šventojo kapu. 

Mes visi ne kartą atlikome šį gangsterių ritualą: naktį lankėme šventojo 
kapą prieš mūšį. 

Chadžijus Ali, kitados tiesiog turtingas uzbekų pirklys, vardu Ali, išdalijo 
viską, ką turėjo, vargšams ir iškeliavo į Meką. 

Jis apėjo visą tuo metu keliautojui žinomą pasaulį. Penkioliktame amžiuje 
tai buvo sunku, bet jis visur užsuko su visa manta ant pečių ir išmoko, ko anuo 
metu buvo galima išmokti. 

Jis turėjo puikų skonį, galop apsigyveno Bombėjuje ir išgarsėjo dievobai- 
mingumu mieste ir už jo ribų. Mirė per kasmetinį chadžą. Karstas su jo lavonu 
nuskendo jūroje, bet bangos jį stebuklingai išplovė į Bombėjaus pakrantę, kur 
jam buvo pastatytas mauzoliejus. 

Kartą per dieną, per potvynį, jūra užlieja taką į Chadžijaus Ali dargahą, ir jis 
išnyksta po grėsmingomis bangomis. Lyg šventasis ištartų: „Maldauju, gana“, 

ir būtų nuskendusio tako išvaduotas iš mūsų nuodėmių ir kančių pasaulio, kad 
ramiai išsimiegotų ir atgautų jėgas miestui globoti. 

Tą naktį takas per jūrą buvo sausas ir beveik tuščias, vėjas atšiaurus ir gūsin- 
gas. Mes, šeši gangsteriai, vieni ėjome prie kapo saloje, o mėnesiena metė ilgus 
šešėlius ant atoslūgio vandens veidrodžio. 

Abipus apsinuogino apvalios uolos, juodos, šlapios, prigludusios prie pla- 
taus tako, it ieškotų prieglobsčio, atsukusios jūrai sulinkusias nugaras. 

Smilko stori it kupranugario kanopa smilkalų pluoštai, ir oras dvelkė pa- 
maldumu. 

Aš, nuėjęs taku per jūrą į salą prie šventojo kapo, ritualo neatlikau. Gangs- 
teriai prieš mūšį eidavo atgailauti dėl ankstesnių nusikaltimų ir maldauti atlei- 
dimo, o išeidavo iš mečetės pasiruošę pragarui. Šį kartą aš to nedariau. 

Aš galvojau apie Karlą, apie mūsų ginčą ir atsisveikinimą. 

Nespėliojau, kas pasiūlė atlygį už mano gyvybę. Įtariamųjų sąrašas buvo 
ilgas ir nuo apmąstymų nesutrumpės. Tačiau jį sutrumpino Abdula, grįždamas 
su manimi per jūrą akmenuotu taku. 

— Tu nepaklausei, kas pasiūlė atlygį už tavo galvą. 

- Išgyvensiu dvidešimt keturias valandas ir sužinosiu, - atsakiau. 

— Kodėl nenori žinoti dabar? 

— Nes sužinojęs norėsiu su juo susidoroti. O būtų geriau su juo susidoroti 
tada, kai visi liausis mane medžioti. 

- Airis. 

— Konkanonas? 

— Taip. 

Dabar atėjo eilė juoktis man, pačiu laiku. 

- Džiaugiuosi, kad tu geros nuotaikos, - tarė Ravis, eidamas iš paskos su 
Šahu, Komanču ir Ilgšiu Toniu. 

— Ne, - nusijuokiau, - iš tikrųjų nėra ko juoktis ir sykiu juokinga. Aš pažįstu 
šitą tipą. Aš pažįstu Konkanoną. Jo nuomone, toks turi būti piktas pokštas. Tai 
gangsteriškas pokštas, pažiūrėti, ar liksiu gyvas. Todėl ir laikas ribotas, dvide- 
šimt keturios valandos. Jis mane mulkina. 

Iš juoko nebepajėgiau aiškinti, paskui ir vyrukai suprato, visi, išskyrus Ab- 
dulą, ir pratrūko kvatoti. Kaskart, pabandę liautis, imdavo gailėtis, kad patys 
nesugalvojo tokio puikaus pokšto. Paskui ėmė vardyti liguistai įtarius draugus, 
kuriems mielai taip padarytų, ir vėl ko neišvirsdavo iš kojų. 

- Man šitas šunsnukis baisiai patinka, - tarė Ravis. - Turiu su juo susipažin- 
ti. Be abejo, mes jį nudėsime, bet prieš tai norėčiau su juo susipažinti. 

- Aš irgi, - pritarė Ilgšis Tonis. - Ar jam Abdula peršovė koją? 

— Jam, jam. 

- Dukart, - pataisė Abdula. - Tą pačią. Matote, kad gailestingumo verti tik 
dori Žmonės, o ne šitas šėtonas. 

Vyrai pratrūko kvatoti dar garsiau. Iš dalies tai buvo geras ženklas. Vienas 
mūsiškis, visų mylimas vaikinas, nužudytas, man gresia mirtis, bet mes nebi- 
jome, nes galime juoktis. Nuo rūstaus Abdulos žvilgsnio jaunieji gatvės kariai 
surimtėjo, ir mes nuėjome į krantą. 

Kelionė į Chadžijaus Ali dargahą prieš mūšį buvo šventojo, kurio karstą 
bangos stebuklingai parplukdė į salos miestą jo globoti, įžeidimas, ir mes tai 
supratome. 

Bet mes manėme ar norėjome manyti, kad šventieji atleidžia tiems, kuriuos 
atstūmė pasaulis. Ir tomis šventvagiškos kelionės prie kapo akimirkomis ne- 
abejojome, kad jis žino, jog mylime jį, be galo kantrų šventąjį, kuris amžinu 
miegu miegodamas jūroje išklausys mūsų gangsteriškų maldų. 


PENKIASDEŠIMT KETVIRTAS SKYRIUS 


Likau gyvas, taigi piktas Konkanono pokštas išėjo man į naudą, nes išviliojo 
žudikiškų polinkių gyvates iš aukštos laukinių Kolabos džiunglių žolės. Abdula 
su Didjė aplankė visus banditus, kurie išreiškė norą gauti atlygį už mano gyvy- 
bę, ir kumščiais paaiškino, kad šiuo pasiūlymu, jei jis bus pakartotas, domėtis 
neverta. 

Aš ieškojau Konkanono po visą miestą, kur tik mane nuvesdavo menkiausia 
užuomina. Kartais važiuoti tekdavo šunkeliais į tolimus priemiesčius. Valandų 
valandas nenulipdavau nuo motociklo, dažniausiai galvodamas apie airį. Bet 
jis taip ir liko vaiduoklis, gandas, pašaipaus juoko aidas, ir galop buvau privers- 
tas tenkintis mintimi, kad jis nekelia grėsmės, jei jo negalima rasti. 

Karla tebetūžo. Ji nėjo su manimi į kalbas ir daug dienų nesirodė. Bandžiau 
ant jos pykti, bet nieko neišėjo. Maniau, kad ji pasielgė neteisingai, nuslėpdama 
laišką, juolab kad jį parašęs žmogus pasiūlė pinigų už mano nužudymą. Buvau 
įžeistas, bet pernelyg jos ilgėjausi. Kartu praleistos savitarpio supratimo ir lai- 
mės dienos buvo bene geriausios mano gyvenime. 

„Nori Žinoti tikrą ženklą, ar sutikai savo antrąją pusę? Tu negali ilgai ant jos 
pykti. Tiesa? - kartą pasakė man kontrabandininkas iš Nigerijos. 

Jis buvo teisus ir jis klydo: giminingos sielos kurį laiką gali siusti viena ant 
kitos, ir Karla vis dar pyko. Bet jos ledinis atšalimas reiškė, kad nereikia su ja 
aptarinėti Konkanono pokšto. Žinojau, kad jinai apie jį girdėjo. Žinojau, kad 
jai jis pasirodė juokingas ir kad ji sugalvotų dešimtis būdų mane paerzinti. 

Madam Žu dingo kaip į vandenį. Niekas daug savaičių jos nematė ir nieko 
apie ją negirdėjo. Kaskart, kai pagalvodavau apie ją, man smegenis nudegin- 
davo žodis „rūgštis. Nenorėjau kamuoti Karlos klausimais, man nerūpėjo, su 
kuo ji susitikinėja. Bet turėjau Žinoti, kad ji saugi, kol ji vėl nuspręs pusryčiauti 
su manimi, todėl kai tik galėdavau, nepastebimai sekdavau ją. 

Ji daug laiko praleisdavo su Kavita Singh laikraščio redakcijoje ir Lizos dai- 
lės galerijoje. Žinojau, kur ji yra kiekvieną dienos ar nakties valandą, bet pasi- 
kalbėti su ja negalėjau, todėl krausčiausi iš proto ir kaipmat įdūkdavau. 

Pinigų keitėjai mėtė man pluoštus pinigų, užuot padavę. Po trečio ginčo per 


497 


tris dienas Žmonės man ėmė patarinėti, kaip sutramdyti pyktį. Priemonių siūlė 
įvairių: nuo prostitučių ir narkotikų iki gaujų karų ir sprogdinimų. 

— Ką nors susprogdinti - patikimiausias būdas išmesti iš galvos moterį, - 
patarė vienas draugas. - Esu susprogdinęs tiek ir tiek. Žmonės kaltina teroris- 
tus, nors iš tikrųjų tai aš bandau pamiršti. 

Sprogdinti nenorėjau, bet tebebuvau irzlus ir apkiautęs iš meilės, todėl pa- 
sitariau su specialistu. 

— Tu ką nors susprogdinai iš meilės? - paklausiau savo kirpėjo Ahmado. 

— Pastaruoju metu? - atsiliepė jis. 

Ahmado „Stiliaus namų“ kirpykla buvo viena paskutinių, iš visų jėgų besi- 
priešinančių modernizavimui. Joje stovėjo trys raudonos odos krėslai su chro- 
miniais ranktūriais, vyriškos kėdės, gyva pagunda, kuriai negalėjo atsispirti nė 
vienas mano pažįstamas. 

Už veidrodžių prieš akis, kai atsisėsdavai į vieną iš tų krėslų, buvo užkištos 
ankstesnių aukų, visų nelaimingų, marmūzių nuotraukos. Dėl nemokamo kir- 
pimo šie klientai sutiko, kad šeimininkas juos nufotografuotų. Ir kabojo čia 
dabar kaip perspėjimas „Stiliaus namuose“ neprašyti arba nesutikti būti ap- 
kirptam nemokamai. 

Ahmadas turėjo juodojo humoro jausmą, įprastą kirpėjams, bet sykiu buvo 
demokratas iki kaulo smegenų, todėl mes jį ir branginome. Jis taikstydavosi su 
kiekviena nuomone, ir jo kirpykloje viešpatavo visiška žodžio laisvė. Tai buvo 
vienintelė man žinoma vieta visame mieste, kur musulmonai galėjo pavadinti 
hinduistus fanatikais, o hinduistai galėjo pavadinti musulmonus fanatikais, iš- 
kloti viską, ką mano vieni apie kitus, ir nesusimušti. 

Tai buvo užkrečiama. Tai buvo fanatizmo turgus, ir klientai kabindavosi to- 
kiai progai į skvernus. Lyg Ahmado „Stiliaus namuose“ visiems būtų suleista 
tiesos serumo. Ir viskas būdavo atleidžiama ir pamirštama, kai tik klientas iš- 
eidavo į gatvę. 

Ahmadas skusdavo mane aštriu kaip dviratininkų žudikų ūsai skustuvu. 
Kai gyveni už įstatymo ribų, žmonių, kuriems patikėtum tave skusti skustuvu, 
sumažėja iki kelių. Ahmadas buvo patikimas, nes buvo tikras meistras ir nie- 
ku gyvu negalėjo papjauti kliento skustuvu. Draudė nerašytos kirpėjų elgesio 
taisyklės. 

Panorėjęs mane nužudyti, jis pasinaudotų vienu savo pistoletų, tokių kaip 
tas, kurį man pardavė prieš kelis mėnesius ir kuris dabar paslėptas pas Titą. 
Saugomas kirpėjų kodekso, atkišau kaklą jo garbei ir skutamas visiškai atsipa- 
laidavau. 

Jis apvyniojo mano jautrų ką tik nuskustą veidą skausmingai karštais rankš- 

luosčiais, o paskui, įsitikinęs, kad bausmė atitinka nusikaltimą, teatrališkai it 
matadoras nuplėšė rankšluosčius ir paklodę. 

Vikriai nubraukė plaukelius, papudravo nuskustas kaklo vietas ir pasiūlė 
savo vienintelio odekolono - „Ahmado ambrozijos“. 

Buvau ramus. Ahmado profesinis meistriškumas išsklaidė nerimą. Atkutęs 
ir pažvalėjęs, tryniau veidą Ahmado ambrozija, kai pro duris įžengė Danda ir 
pavadino mane močiakrušiu. 

Danda: ir aš su odekolonu. 

Neleidau jam baigti keiktis. Man nerūpėjo, kaip jis mane vadina ar kodėl. 
Man nerūpėjo, ko jam reikia ar kodėl. Griebiau jį už marškinių ir šlapia nuo 
odekolono ranka žiebiau per raudoną ausį. Skaldžiau antausius, kol jis ištrūko 
ir pabėgo, išsinešdamas didumą mano irzlumo. 

Atidariau kirpyklos duris ir atsisveikindamas pamojavau. 

- Allah hafiz, Ahmadai bhai. 

- Palauk! - Ahmadas priėjo prie durų ir pataisė mano berankovės džinsinės 
liemenės apykaklę. - Taip geriau. 

Išėjau ir ant laiptų susidūriau su Džordžu Dvyniu. Jis griebė man už rūpes- 
tingai sutvarkytos liemenės. 

- Ačiū Dievui, drauguži, - tarė Dvynys, kosėdamas, švokšdamas ir glėbes- 
čiuodamas mane. - Visur tavęs ieškau. 

- Ir kaip radai? 

Džordžas Dvynys suprato, kad klausiu ne iš tuščio smalsumo. 

— Pasakė sąvadautojas iš 1-ojo Pastos skersgatvio. Jis tave seka, sako, kad pa- 
sidarei irzlus. Galvą guldo, kad po poros dienų neištversi ir nusipirksi moterį. 

- Klysta, - atsakiau. - Aš nusiraminau. 

- Puiku, - susijaudinęs atsiliepė jis. 

— Kas atsitiko? 

— Skorpionas kuoktelėjo, - skubiai atsakė Dvynys. - Padėk man. 

- Lėčiau. Skorpionas negali kuoktelėti. Skorpionas jau seniai kuoktelėjęs. 

- Dabar daug baisiau. Pamišęs kaip iš „Sutemų zonos“. Visiškai nušoko 
nuo proto. 

— Eime kur nors apie tai pasikalbėti. 

Įsitaisėme „Madraso kavinėje, užsisakėme idlių "su sambaru" ir po du puo- 
delius stiprios saldžios arbatos. Dvynys vis dar elgėsi kaip benamis, nors jo 
draugas buvo milijonierius: pirmiau valgis, paskui šneka. 


5 Amerikiečių fantastinis siaubo serialas. 
1, Raugintos ryžių ir lęšių tešlos sklindžiai, virti garuose. 
22 Tiršta aštri įvairių daržovių (lęšiai vyrauja) sriuba. 

Gurkšnodamas arbatą aitriųjų paprikų ir kokosų skoniui nuplauti, jis man 
papasakojo, kas darosi. Kaip daugelis istorijų Indijoje, ši irgi prasidėjo nuo 
šventųjų parado. 

Vakar per miestą žygiavo procesija pagerbti vietos šventojo, kuris didžiai 
mėgo hašišą, atminimą. Gatves užtvindė pamaldūs šventieji. Tai buvo vienin- 
telė metų diena, kai policininkai nesiryžo suimti narkotikų vartotojų: daugu- 
ma jų buvo šventieji. 

Tokia šventė buvo tiesiog sukurta Zodiako Džordžams, ir Dvyniui pavyko 
išvilioti Skorpioną iš „Mahešo“ tvirtovės į gryną orą. Iš pradžių viskas buvo ge- 
rai, pasakojo Dvynys. Skorpionas, žingsniuodamas greta Dvynio, vėl prisiminė 
ankstesnę krypuojančią eiseną, valkatos elgseną. Jis net pasidarė plepus ir vieš- 
butyje pavalandžiui pasamdytiems keturiems asmens sargybiniams pasakojo 
apie savo ir Dvynio nuotykius tarpuvartėse ir skersgatviuose, pro kuriuos ėjo. 

Paskui jie pasuko už kampo, ir jiems kelią pastojo sadhu, šventasis. Jis buvo 
pakėlęs rankas, vienoje laikė gumbuotą lazdą, o kitos delnas buvo nudažytas 
šventu raudoniu. 

— Kas įvyko? - paklausiau. 

— Aš tariau: „Namaste, dži. Norit pasikeisti žole? Turiu iš Manalio.“ 

- Jis sutiko parūkyti su jumis? 

— Nespėjo. Skorpionas bandė jį apeiti, bet sadhu jį sulaikė. 

— Ko jis norėjo? 

— Jis pasakė: „Duok man tūkstantį dolerių.“ 

— Kiek? 

— Tūkstantį dolerių. 

— Ką atsakė Skorpionas? 

— „Gal tu pamišęs?" 

— Arjis turėjo kišenėje tūkstantį dolerių? 

— Kaip tik to jo paklausė sadhu, - atsakė Dvynys. - „Ar turi kišenėje tūks- 
tantį dolerių?“ 

— Ojis turėjo? 

- Jis turėjo dvidešimt penkis tūkstančius, Linai. Parodė man aiškindamas, 
kam mums reikia keturių asmens sargybinių. 

— Ką atsakė Skorpionas? 

- Skorpionas suirzo ir atšovė: „Niekas neduoda tūkstančio dolerių visiškai 
nepažįstamam žmogui. Duosiu šimtą, kad paliktum mane ramybėje.“ 

— Nelabai mandagu, - tariau. - O ką darė guru? 

- Jis liko ramus, kaip dera guru, ir pasakė: „Jei duotum man tūkstantį dole- 
rių, ar pastebėtum, kad tavo turtas sumažėjo?“ 


500 


— Ką atsakė Skorpionas? 

— Kad ne tai svarbu. 

- O sadhu? 

- Jis tarė: „Tavo silpnybė - godumas. Kad tai suvoktum, tūkstančio dolerių 
negaila.“ Prisiminsiu tuos žodžius, Linai, iki mirties valandos. 

— Jis teisus, - tariau aš. 

— Taigi, - sutiko Dvynys ir pažvelgė į duris, turbūt norėjo parūkyti. - Ir 
pasakė su šypsena. Kaip gyvas neužmiršiu tos šypsenos. O veidas dvasingas 
ir be jokios išraiškos. Ko gero, šypsena labiausiai Skorpioną ir įsiutino. Aha, 
šypsena. 

— Kas atsitiko? 

— Jis bandė prasibrauti pro šventąjį, ir jie susistumdė. Asmens sargybiniai 
ėmė šaukti, kad Skorpionas liautųsi, šventasis pargriuvo ir trenkėsi galvą į sie- 
nos kampą. Bjauriai prasikirto kaktą, nusidrėskė skiautę odos virš antakio. As- 
mens sargybiniai nubėgo jam padėti. Padaviau jam savo nosinę, pasakiau, kad 
tuoj iškviesime viešbučio daktarą. 

Dvynys nutilo. Žiūrėjo į gatvę. Norėjo grįžti tenai, kur taip ramiai ir ilgai 
gyveno iš savo sumanumo ir talento. 

— Pabaik pasakoti, paskui parūkysime, Dvyny, — tariau. - Žinau, kaip tave 
traukia gatvė. Išeisi dabar pro šitas duris, tiek aš tave ir tematysiu. Trumpai 
storai, drožk, kas atsitiko. 

— Turi omeny „trumpai drūtai * 

- Dvyny. 

— Šventasis jį prakeikė, - pasakė Dvynys ir sudrebėjo. 

Man nepatiko, kad jis persigandęs, nes aš jį mėgau. 

— Irė 

- Viskas. 

Tauriausia mūsų kantrybė būna bendraujant su brangiais žmonėmis, kurie 
perdeda savo bėdas. 

— Tai kas vis dėlto atsitiko? - kantriai nusišypsojau. 

— Šventasis jį prakeikė. Pasakė, kad godumas jį pražudys. Pasakė, kad nuo 
tos dienos, kai Skorpionas jį sukruvinęs, pinigai prakeikti ir sukels jam tik siel- 
vartą ir apgailestavimą. 

— O paskui? 

— Asmens sargybiniai iškart paspruko. 

— O Skorpionas? 

- Irgi pabėgo. Vėliau radau jį viešbutyje. 

— O šventasis? 

— Aš likau su juo. Įkalbinėjau eiti su manimi į viešbutį. Bet paskui atėjo dau- 
giau šventųjų, ir jis liepė man nešdintis, girdi, jie taip supyks, kad mane užmuš. 
Tai aš ir pabėgau. Žinai, kokie pavojingi šventieji. 

- Ir Skorpionas patikėjo, kad jis prakeiktas? 

— Kur nepatikėsi, - suaimanavo Dvynys. - Viešbučio personalas pabėgo iš 
mūsų aukšto. Visi mano, kad jis prakeiktas, ir atsisako jį aptarnauti. 

— Tai kaip jūs verčiatės viešbutyje? 

— Skorpionas pasikalbėjo su valdytoju ir šiandien pasisamdė naujų žmo- 
nių. Rodos, jie iš Lietuvos. Malonūs žmonės, tik kalba nesuprantama. Nauji jo 
asmens sargybiniai - rusai. Jų irgi nesuprantu, nors jie kalba angliškai. Jis vėl 
užsirakino penthauzo liukse, bet šį kartą jau kaip kalėjime. 

— Kurį laiką nebeloškite pokerio, - patariau. - Aš susitarsiu su Didjė. Rasi- 
me sadhu ir paprašysime atšaukti prakeiksmą. 

Maniau, kad sadhu vargu ar turtuolis. Maniau, rasime jį, paprašysime at- 
leisti kvailiui, kuris jį nepagarbiai pastūmė, ir dosniai atsilyginsime už atšauktą 
prakeikimą. 

Sadhu, kuriuos pažinojau, o pažinojau nemažai, nesvyruodami priimtų 
pasiūlymą. Viskas bus gerai. Aš tuo neabejojau. Tada nežinojau, kad Dvynį, 
mano naivų mielą draugą, šis pasiūlymas įstums į bedugnę, kurios jis seniai 
vengia, - dėl rimtos priežasties. 

— Puiku! Linai, tu genijus. Prakeikimas Skorpionui užslėgė širdį. Prisipažįs- 
tu, kad ir man pačiam neramu. Mano nuomone, šventojo prakeiksmo reikia 
vengti kaip rankinės granatos. Atsidūriau dvasinės radiacijos zonoje ir norė- 
čiau, kad oras pragiedrėtų, Skorpionas irgi. 

— Paprašyk Navyno Aderio pagalbos, - nusprūdo man nuo liežuvio. - Jis 
vadovauja „Prarastos meilės“ seklių biurui, kontora „Amritsare“, greta mano 
numerio. 

— Nuostabiai sugalvojai! Iš pradžių paklausinėsiu gatvėje, o paskui, jei šven- 
tojo nerasiu, kreipsiuos į Navyną. Skorpionas kaipmat atsigaus. 

— Ir viskas bus gerai, - atsiliepiau. - Tave pavėžėti? 

Jis pro atdaras duris pažvelgė į mano motociklą, pastatytą draudžiamoje 
vietoje prie šaligatvio krašto. 

— Ačiū, ne, - nusišypsojo jis. - Niekada nemėgau motociklų. Grįšiu į viešbu- 
tį taksi. Ačiū, Linai. Nujaučiau, kad su tavimi pasikalbėjus bus ramiau. 

Važiavau Pietų Bombėjaus bulvarais, apėjau valiutos keitėjus, pasistengiau 
būti matomas ir mąsčiau apie Zodiako Džordžus ir kokie jie buvo laimingi, 
kol elegantiškas likimo pasiuntinys tamsiu kostiumu apdovanojo vieną jų 
turtais. 

Kaip ir Skorpionas, galėjau nepasilikti Bombėjuje. Gerai pažinojau kai ku- 
rias Afrikos šalis iš tų laikų, kai kontrabanda vežiodavau pasus. Turėjau pa- 
Žįstamų Lagose ir Kinšasoje. Jie priimtų gerą pasų padirbinėtoją išskėstomis 
rankomis. 

Turėjau draugų Singapūre. Jie mane kvietė, nes jiems reikėjo baltojo va- 
liutinėms operacijoms Indokinijoje. Geras uždarbis, saugus miestas, kuriame 
niekas prie tavęs nekimba, jei laikaisi vietos įstatymų ir nieko neskriaudi. 

Dažnai pagalvodavau, kad reikia išvažiuoti. Bet anksčiau ar vėliau atmesda- 
vau kiekvieną variantą. Negalėjau nuspręsti, ar manęs nepaleidžia miestas, ar 
moteris. 

Rimtas važiavau į „Amritsarą“, vildamasis, kad Karla ten. Mano informato- 
riai pranešė, kad ji prieš valandą išėjo iš dailės galerijos. Turėjau jai dovaną ir 
ketinau susitaikyti. 

Keletas draugų džiazo muzikantų pasakė, kad rengia koncertą po atviru 
dangumi, prie Kolabos Tolimosios įlankos, o nauji įspūdžiai buvo Karlai ge- 
riausia dovana. 

— Apsilenkėt, - pasakė Didjė, pakeldamas akis nuo apversto stalo. - Porai 
minučių tebuvo užsukusi. Ne viena. Su Tadžu. 

— Kas, po perkūnais, tas Tadžas? 

- Aukštas gana gražus menininkas ilgais juodais plaukais. Jis sukūrė En- 
kidu skulptūrą, kuri šį mėnesį eksponuojama „Džahangyro“ galerijoje. Labai 
talentingas. 

— Menininkai, - tariau prisiminęs skulptorių. 

- Taigi, - pritarė Didjė. - Kodėl visus taip traukia muzikantai ir tapytojai? 

— Dėl sekso, - tariau. - Tapytojai nurengia, o muzikantai sukelia orgazmą. 

- Vilioja, šūdžiai, - sušnypštė Didjė. 

- Tikrai. Nesakė, kada grįš? 

— Matai... 

— Kas? 

- Supranti... 

- Numanau, kad neapsidžiaugsiu sužinojęs, bet sakyk greičiau, Didjė. 

— Ji... ji žadėjo grįžti... po poros dienų. Kalbėjo rimtai. Pasiėmė ginklą. Ir 
išėjo su aukštuoju skulptorium, Tadžu. 

Valandėlę tylėjau, bet turbūt griežiau dantimis, o gal brūžinau krumpliais, 
nes Didjė atsistojo ir mane apkabino. 

- Kad ir kas atsitiktų, Linai, visada lieka alkoholis, - tarė jis, uždėjęs ištiestas 
rankas man ant pečių. - Didingai nusilakime. Turi mėgstamą vietelę atsiduoti 
jausmams? 

— Didjė, tu teisus. Vis tiek turėtume eiti. 

— Kur? 

— Į Raghavo džiazo orkestro „Aum Azan“ koncertą. Jie šįvakar neoficialiai 
pasirodys prie Tolimosios įlankos. Vyliausi pakviesti Karlą. Bet vis tiek eime, 
pasilinksminsime. 

— Tu skaitai mano mintis, - apsidžiaugė Didjė. - Bet važiuosiu taksi, jei 
neprieštarauji. 


PENKIASDEŠIMT PENKTAS SKYRIUS 


Susitariau su Didjė susitikti koncerte, užvedžiau motociklą ir vienas nuvažia- 
vau į Kaf Paredą. Prie Kolabos policijos nuovados išvydau Aršaną, stovintį vi- 
dury gatvės. Rankoje jis laikė ilgą dantytą virtuvinį peilį ir šūkavo. 

Sustabdžiau motociklą ir priėjau prie jo. Pradėjo rinktis minia, bet kol kas 
žmonės stovėjo atokiai, o policininkai jo nepastebėjo arba nusprendė nepai- 
syti. 
— Kaip sekasi, dėde? 

- Šitas bailys! - rėkė Aršanas. - Jis suspardė mano sūnų, ir dabar Farzadas 
ligoninėje, kraujas išsiliejo į smegenis. Ateik muštis su manimi! Girdi, Dilypai 
Žaibe! 

- Ramiau, Aršanai, pritildyk balsą. 

Kovos su policininkais nelaimėsi. Jei esi įsiutęs ar ginkluotas ir kelis išgąsdi- 
nai, šie grįš su pastiprinimu. Jei ir šituos įveiksi, jie atsives daugiau policininkų, 
ir galop tu gausi galą. Štai ką reiškia turėti policiją: sutikai taikstytis su grupe 
žmonių, kurie negali nelaimėti. 

Policininkai su juos samdančia miesto valdžia sudaro nerašytą sutartį: poli- 
cininkai kasdien rizikuoja gyvybe, kaip ir nusikaltėliai, todėl jie nesitaiksto su 
tiesioginiu puolimu. Policininkai ir nusikaltėliai duoda atkirtį. Toks dėsnis. Bet 
viršus visada policininkų. 

Aš atsargiai nuvedžiau Aršaną nuo gatvės vidurio į kelkraštį, atėmiau peilį 
ir padaviau kažkokiam gatviniam. 

Už kampo stovėjo taksi. Įsodinau Aršaną ir liepiau vairuotojui luktelėti. Pa- 
statęs motociklą saugioje vietoje, pašaukiau kitą gatvinį ir liepiau jį prižiūrėti, 
kol grįšiu. Kai grįžau į taksi, Aršanas kūkčiojo. 

Atsisėdau šalia vairuotojo ir pasakiau trijų fasadų namo netoli Kaf Paredo 
adresą. Aršanas išsitiesė ant užpakalinės sėdynės ranka užsidengęs veidą. Taksi 
nuvažiavo. Atsisukęs pamačiau, kad po nuovados arka stovi Dilypas Žaibas, 
įsirėmęs kumščiais į klubus. 

Aršanas sustabdė taksi dar neprivažiavęs namų ir pasakė, kad turi pasikal- 
bėti su manimi akis į akį. Netoliese buvo arbatinė, kurioje sėdėjau su Konka- 

nonu po muštynių su „skorpionais“. Įsitaisėme nuošaliau po mėlyno plastiko 
uždanga, ištempta tarp medžių. 

Aršanas dusdamas nurijo kelis gurkšnius arbatos. 

— Papasakok man apie Farzadą. 

- Jam pastaruoju metu visą laiką skaudėjo galvą. Taip įtūžau, kad jau kar- 
tą buvau čia atėjęs aiškintis santykių su Dilypu, bet tu parvežei mane namo. 
Farzadui galvą skaudėjo vis smarkiau. Galop mes įkalbėjome jį pasitikrinti, ir 
buvo rastas didžiulis kraujo krešulys. Gydytojai sako, kad nuo spyrio į galvą. 

— Siaubas. Užjaučiu, Aršanai. 

— Jis pas gydytoją neteko sąmonės ir buvo iškart nugabentas į intensy- 
viosios terapijos skyrių. Ten dabar ir guli. Jau septyniasdešimt dvi valandas, 
nereaguoja... 

— Kaip nereaguoja? 

— Jį ištiko koma, Linai. 

— Kokioje jis ligoninėje? 

— Bhatijos. 

— Gera ligoninė, - tariau. - Jis pasitaisys. 

- Jis mirs, - tarė Aršanas. 

- Nemirs. Tu neleisi. Bet pasveikęs jis neturės dėl ko gyventi, jei Žaibas tave 
užmuš. Pažadėk, kad daugiau taip nedarysi. 

— Aš... Aš negaliu. 

- Gali. Privalai. Žmonės pasikliauja tavimi. 

— Tu nesupranti, - tarė Aršanas. - Aš jį radau. 

— Ką radai? 

— Radau lobį. 

Kažkur sutilindžiavo: vietos šventykloje meldėsi žmonės, skambino mažais 
varpeliais. 

— Tą lobį? 

— Taip. 

— Kada? 

Jis apkvaitęs spoksojo sau į kojas. Iš rankos išsprūdo tuščia arbatos stiklinė. 
Sugavau ją ir pastačiau ant žemės. 

— Prieš dvi savaites. 

— Namiškiai turbūt apsidžiaugė net tokiu liūdnu metu? 

- Aš jiems nepasakiau. 

— Ką? Turi pasakyti. 

- Iš pradžių, - tyliai ištarė jis lyg pats sau, - niekam nesakiau, nes nenorėjau 
prarasti, ką turime. Ieškoti buvo... be galo smagu. Visi buvom laimingi. Žinau, 


506 


kad lobis mus pakeis. Negali nepakeisti. Ir nieko negalėsime padaryti. Todėl 
laikiau tai paslaptyje. 

Jis nutilo ir ėmė sklaidyti dar nerasto lobio prisiminimus. 

— O dabar? 

— Kai Farzadas susirgo ir gulėjo ligoninės lovoje neatsiliepdamas į bučinį, 
supratau nutylėjęs paslaptį iš godumo. Širdies gilumoje nenorėjau dalytis ja su 
niekuo, ir kurį laiką buvo malonu žinoti, kad ji tik mano vieno. 

— Tai žmogiška, - atsiliepiau. - O dabar gali pasielgti kaip tikras vyras. 

- Nesupranti? Aš nesiskundžiau, kai policininkas suspardė Farzadą, nes no- 
rėjau, kad niekas netrukdytų lobio paieškoms. Dėl lobio paaukojau sūnų. 

— Ne tu spardei sūnui į galvą, Aršanai. O Dilypas Žaibas kelis kartus spyrė 
man į galvą, bet kraujo krešulys nesusidarė. Farzadui tiesiog nepasisekė, o lobis 
buvo rastas netinkamu laiku, tu niekuo dėtas. 

- Aš... aš galvojau tik apie save. 

- O dabar gali būti dosnus, be to, sukviesti prie Farzado lovos geriausius 
gydytojus iš viso pasaulio. Lobis pravers, nes galėsi jį pagydyti, Aršanai. 

— Tu tikrai taip manai? 

— Nežinau. Nieko nežinau. Bet manau, kad turėtum pabandyti. O pasakyti 
visiems, kad radai lobį, privalai. Kuo ilgiau slėpsi, tuo labiau prarasi pasitikėji- 
mą. Privalai pasakyti dabar, Aršanai, šįvakar. 

— Tu teisus, - pripažino jis ir atsitiesė. - Tu teisus. 

- Ir iškart susitariam dėl vieno dalyko. Man nereikia lobio dalies. Aš neno- 
riu nieko apie jį girdėti, nė žodžio, jei neprieštarauji. 

— Ką tu sakai? 

- Sakau, kad man jo nereikia ir aš apie jį nieko nenoriu girdėti. Supranti? 

- Keistas tu žmogus, Linai, - tarė jis. - Bet man patinki. 

Palydėjau jį iki durų. Kitapus jų siautėjo Anahita. Ji buvo gerokai įdūkusi ir 
pradėjo bartis dar neatidariusi durų. 

- Iškepiau septynis kepaliukus maldoms už Farzadą, - rėkė uždarytos du- 
rys, - Ojūs nesugebėjot namo grįžti laiku! 

Ji pravėrė duris vidury žodžio, pamatė vyro veidą, suriko ir čiupo jį į glėbį. 

- Kas atsitiko? - aiktelėjo ji. - Kas yra, mieliausiasis mano? 

- Turiu jums kai ką pasakyti, mylimoji, - tarė Aršanas, atsirėmė į žmoną ir 
dingo už raudonų užuolaidų, slepiančių išgriautą kupolą. - Sušauk visus. 

- Žinoma, mielasis, - atsiliepė ji, prilaikydama vyrą už peties, ir jie nuėjo. 

- Atsiprašau dėl kepalų, mylimoji, - išsiblaškęs sumurmėjo Aršanas. 

- Nieko baisaus, meile mano. 

Išėjau. Niekas nepastebėjo. Džiaugiausi. 

Stovėdamas lauke ir gaudydamas taksi, kuris nuvežtų mane prie motociklo, 
išgirdau iš trijų šeimų namo sklindant šauksmus, spiegimą ir džiaugsmingą 
ūkavimą. 

Užsėdau ant motociklo ir sumokėjau jį saugojusiam vaikinukui. Jis grąžino 
man pinigus ir dar pridėjo saują smulkių. Blogas ženklas. 

Kol manęs nebuvo, jis pasinaudojo motociklu kaip rekvizitu. Vaikinukas 
buvo valkata ir prekiaudavo narkotikais nuo svetimų motociklų ir automobilių, 
kuriuos būdavo pasisiūlęs prižiūrėti. Ką tik, sėdėdamas ant mano motociklo, 
jis šiek tiek užsidirbo ir dalijosi pelnu su manimi. Kai priklausiau Sandžajaus 
kompanijai, jam nė į galvą nebūtų atėję naudoti mano motociklą verslui. Tai 
buvo įžūlu, ir jis tai žinojo. Svarstė, ar žinau aš. 

Griebiau jį už marškinių apykaklės ir įbrukau pinigus į kišenę: 

— Kas tau leido prekiauti nuo mano motociklo, Sidai? 

— Laikai sunkūs, Linbaba, Muhamado Ali gatvėje afganai, iš kiekvieno ply- 
šio lenda „skorpionai“. Nebežinai, kur prekiauti. 

— Atsiprašyk. 

— Prašom atleisti, Linbaba. | 

— Ne manęs, motociklo. Turėjai jį prižiūrėti. Atsiprašyk. 

Jis sudėjęs rankas pasilenkė prie motociklo, o aš laikiau jį už marškinių. 
Vaikinukas buvo vikrus, ir abu supratom, kad jei pabėgs, pėsčias jo nepavysiu. 
Nebent motociklu. 

Jis pridėjo suglaustus delnus prie kaktos. 

- Atleisk, motocikle dži, už nemandagų elgesį, - karštai pasakė. - Pažadu 
nuo šiol tave gerbti. 

Ištiesė ranką paglostyti, bet aš neleidau. 

— Gana. Daugiau taip nedaryk. 

— Nedarysiu, pone. 

- Ir savo sėbrams pasakyk, kad nuo mano motociklo laikytųsi atokiau. 

— Pasakysiu, pone. 

Važiavau į koncertą prie Tolimosios įlankos kitu keliu, aplenkdamas Arša- 
no namą. Nenorėjau galvoti apie lobį ar jaunąjį Farzadą, ištiktą komos. Buvo 
liūdna: kaip tik džiazui. 

Pastačiau motociklą greta Navyno motociklo, netoli penkiasdešimties ar 
šešiasdešimties universiteto studentų, sėdinčių ant kranto. Džiazas visus su- 
jaudino ir apsvaigino. Stovėjau minios pakraštyje, susikišęs rankas į kišenes, 
paskendęs muzikoje, ir galvojau apie Karlą, kuriai koncertas būtų be galo 
patikęs. 

- Šikniai muzikantai, - sumurmėjo priėjęs Navynas. 

Jis žiūrėjo į pakerėtą Divą, sėdinčią prie nepaprastai talentingo ir gražaus 
gitaristo Raghavo kojų. Šis buvo mielas vaikinas ir mano draugas, bet aš supra- 
tau, ką turi omeny Navynas. 

— Taigi. 

Divos nepažino niekas, išskyrus drauges, turtuoles liežuvautojų klubo na- 
res. Jos sėdėjo šalia Didjė ant vejos, toliau nuo minios. 

Ji buvo nepasidažiusi. Ant kaktos prisiklijavusi stiklinį rombo formos bin- 
di", į ausis įsisegusi žalvarinius auskarus, ant rankų užsimovusi plastikines apy- 
rankes. Drabužiai ir sandalai iš lūšnyno parduotuvės pagal paskutinę lūšnyno 
madą. 

Jai tiko, kaip tiko visoms lūšnyno merginoms. Bet Divos draugės iš turtin- 
gesnio gyvenimo man kėlė nerimą. 

- Ko joms čia reikia? - paklausiau. 

- Negalėjau sulaikyti, - atsiduso Navynas. - Diva sako, kad jos prisiekė tylė- 
ti. Teko leisti. Ji beveik dvi savaites kojos nekelia iš lūšnyno, Linai. Sunku jai. 

— Gal tu ir teisus. O studentai jos veikiausiai nepažins. Tikra mergina iš 
lūšnyno, nieko neprikiši. 

- Gaila, kad negirdėjai, kaip ji keikiasi, - tarė Navynas. - Anądien užklydau 
į pamoką. Merginos jai patarinėjo, kaip atgrasinti įkyrius kavalierius. Įspūdin- 
ga. Nori išgirsti? 

- Aš ten gyvenau, - atsakiau. - Žinau, kad prasideda „lauda lehsun““, o bai- 
giasi „sala lukha““". Viešpatie, neleisk man savo kailiu patirti, ko išmoko Diva. 

— Amen. | 

- Ar Divos draugės buvo lūšnyne? 

Jis nusijuokė, o aš paniurau, nes man rūpėjo Džonio Cigaro ir jo šeimos 
saugumas. Man juokinga nebuvo. 

- Tau juokinga? 

— Taip, - jis vėl nusijuokė. 

— Kodėl? 

— Nes susilažinau su Didjė, ateis Divos draugės į lūšnyną ar pabūgs. 

- Ir vėl, jaunasis sekly, aš jūsų klausiu kodėl? 

Jis atsiduso ir šiek tiek sutriko. 

- Didjė pakvietė jas į lūšnyną, girdi, bus naktis su vaiduokliais kaip iš siaubo 
filmo. Jos beveik susigundė, bet, matyt, lūšnyno bijo labiau už vaiduoklius. Pa- 
sakiau Didjė, kad tą dieną, kai jos ateis į lūšnyną, eisiu lenktynių su Benisija. 


į Spalvotas taškas moters kaktoje tarp antakių, trečiosios akies simbolis. 
si „Tavo pimpalas smirdi česnaku“ (hindi). 
Lai Pažodžiui: „Aš ką tik išdulkinau tavo seserį, dykūne“ (hindi). Tiesiog necenzūrinis įžeidimas. 

Rimtas pažadas. Navynas iš Kolabos motociklininkų išmoko kelių triukų ir 
jau važinėjo neblogai, bet lenktyniauti su Benisija buvo kas kita. 

Ši ispanė gyveno Bombėjuje jau porą metų. Supirkinėjo radžasthanietiškus 
papuošalus ir perpardavinėjo juos Barselonoje. Buvo vienišė, uždara, todėl 
paslaptinga. Bet visi žinojo, kad Benisija ant senoviško 350 kubų motociklo 
Bombėjuje nepavejama. | 

— Pažįsti Benisiją? 

— Dar... ne. 

— Bet rimtai ketini su ja lenktyniauti? 

- Žinoma, - nusijuokė jis, paskui susiprotėjo. - Gal neketini papirkti mer- 
giočių, kad jos užeitų į lūšnyną? 

— Niekam negalima ten eiti, - tariau. - Diva vieši pas Džonį ir jo šeimą. Kol 
žmonės, nužudę jos tėvą, nesugauti, niekam negalima jos lankyti, kad Džoniui 
negrėstų pavojus. 

— Tu... tu, be abejo, teisus, - suglumo Navynas. - Nepagalvojau apie tai. Pa- 
bandysiu atkalbėti Divos drauges, bet Didjė jas, ko gero, jau įtikino. Atleisk. 

— Nieko baisaus, Navynai. Jei Divos draugės ateis į lūšnyną, o Benisija sutiks 
su tavimi lenktyniauti, pats pastatysiu už tave tūkstantį dolerių, jaunuoli, čia 
ir dabar. 

— Tu rimtai? 

Sugraibiau pinigus kišenėje ir padaviau. 

— Sutarta, - tarė Navynas, ir mudu sukirtome rankomis. - Kaip tau sekasi 
su Karla? 

— Neblogai, - atsakiau, gal net įtikinamai. - O kaip tau sekasi su Diva? 

— Aš tuoj nušoksiu nuo proto, - atsakė jis labai įtikinamai. 

— Ji žino? 

- Arji žino, kad tuoj nušoksiu nuo proto? - pasitikslino jis ir paniuro. 

— Kad tują myli, - tariau žiūrėdamas, ką jis darys. 

Vaikinas buvo šaunuolis. Sukando dantis, it narve uždarydamas meilę, nie- 
kuo neišsidavė, tik pažvelgė į lūšnyno merginą Divą, plojančią delnais į muzi- 
kos taktą. 

Kai kurie studentai juokdamiesi ir kalbėdamiesi ėjo nuo vieno būrelio prie 
kito. Kiti sėdėjo ir pašnibždomis šnekučiavosi. Kai kurie laikėsi už rankų, glau- 
dėsi vienas prie kito ar net bučiavosi. Anuo metu Bombėjuje tai buvo didžiau- 
sias pasileidimas, kokį jaunimas sau leisdavo. Sunku patikėti, kad apimti geis- 
mo dvidešimt kelerių metų vaikinai ir merginos elgėsi taip nekaltai. 

Graži ir švelni buvo tų jaunuolių meilė, nuo sunkios miesto paveldėjimo 

užduoties atsigavo išvargę protai ir skambėjo muzika, o jos aidas atsimušė nuo 
netolimų aukštų daugiabučių, kuriuose dauguma jų gyveno. 

Tai buvo ateities sūnūs ir dukterys. Jie vilkėjo madingus drabužius, rūkė 
marihuaną, gėrė pigų romą ir klausėsi džiazo prie jūros. Bet jie gerai mokėsi ir 
nesuko galvos, kokio tikėjimo ir kokios kastos jų bendrakursiai. 

Tokių salos miesto pakrantėje dar nebuvo, ir kai atėjo jų eilė vadovauti ben- 
drovėms ir taryboms, jie rinkosi kelią pagal kitas Žvaigždes. 

Dvi Divos draugės, nesuvaldomai kikendamos, įsikibo į Didjė ir prisiglaudė 
prie jo. Muzikos jos nesiklausė. Po kiekvieno Didjė pakuždėto sakinio jos im- 
davo spiegti jam į marškinių priekį, kad būtų slopiau. 

Jis mane pamatė ir atsiprašęs išsprūdo iš glėbio, nors jos papūtė lūpas. 

— Kodėl pavėlavai? - paklausė spausdamas man ranką. 

Kodėl pavėlavau? 

Dėl savižudiško Aršano bandymo užpulti Kolabos policijos nuovadą ir legen- 
dinio lobio. 

- Vėliau papasakosiu. Kaip sekasi? 

Didjė manęs negirdėjo. Jis rodė merginoms nepadorų ženklą. 

— Kaip sekasi, Didjė? 

- Šios dvi be galo žavingos damos norėtų su tavimi susipažinti artimiau, 
negu derėtų. 

Jis mostelėjo ranka it burtų lazdele. Mes pažvelgėme į merginas, sėdinčias 
už kelių metrų. Rodos, jų veiduose šmėkščiojo šypsenos, nors nebuvau įsiti- 
kinęs. | 

Nežinau, ką jis joms pasakė apie mane, bet jų baimė virto susižavėjimu. Jos 
pakėlė rankas ir pakrutino. Gal mojo, o gal vijo mane šalin. 

Jos vėl gąsdinamai šypsojosi, aš nesupratau tokių šypsenų. Vyrai niekada 
nesupranta, ką reiškia gražuolės veido išraiška. Jos atsistojo, gana vikriai, juk 
dažniausiai sėdėdavo, ir lėtai pasuko prie mūsų, koja kojon, basos pėdos slenka 
per žolę. Neatrodė, kad jos dažniausiai sėdi. 

Divos draugės buvo šokėjos, kurios drauge ir šokdavo, ir repetuodavo. Geros 
šokėjos. Tiek supratau. Vyrai visada supranta, ką gražuolės daro su klubais. 

- Jei jos tavęs paklaus apie žmogų, kurį nužudei, - tarė Didjė, Divos drau- 
gėms iš lėto atitrepsint mėnesėta žole, - aš paaiškinsiu. 

— Aš nieko nenužudžiau, Didjė. 

— Nenužudei? - nepatikliai paklausė jis. - Kodėl man visada atrodė, kad 
nužudei? 

— Labas, - pasisveikino viena mergina. 

— Labas, - pasisveikino ir kita. 

- Labai džiaugiuosi, kad jūs čia, - tariau. - Palaukit, kol žmona pareis iš 
bažnyčios. 

— Tavo žmona? - paklausė viena mergina. 

— Iš bažnyčios? - nustebo kita. 

- Aha. Išėjo su vaikais. Keturis turime, nuo metukų iki ketverių. Kaip sma- 
gu, kad jūs puikios auklės. Tie vaikai velnio nešti ir pamesti, o mums reikia 
pailsėti. 

— Fui! 

- Jūs ne auklės? - naiviai paklausiau. - Didjė sakė, kad jūs ateisite pirmadie- 
niais, trečiadieniais ir penktadieniais, po dvidešimt rupijų už valandą. 

- Fui! - pakartojo jos, nustriksėjo prie dviejų dailių gerai apsirengusių vai- 
kinų, mušančių tablas Raghavo orkestre, ir atsisėdo šalia. 

— Ką tu padarei! - pasipiktino Didjė. 

- Žmogus, kurį nužudžiau? - atrėmiau. - Tu paaiškinsi? 

- Liaukis, Linai, - suniurnėjo jis. - Didjė - puikus pasakotojas, visi žino, bet 
pripažink, apie tave nelabai yra ko pasakoti. Na, pagražinau truputėlį. Jei pasa- 
kočiau tiesą, būtum įdomus tik Navynui ir man, beje, dėl Navyno dar abejoju. 

- Kas čia, po perkūnais? Savaitė „Apšikime Šantaramą“? Atstok, Didjė. 
Šiandien jau man visko per akis. 

Jis nespėjo atsakyti, nes staiga kažkas suriko: 

- Gaisras! 

Atsisukome ir pamatėme netoliese ant kranto pliūpčiojančias liepsnas. 

- Dega žvejų kolonija, - tarė Navynas. 

— Valtys, - sutikau aš. 

— Nepalik Divos! - sušuko Navynas Didjė, o aš puoliau prie motociklo. 

— Merginoms su manimi niekas negresia, - atsiliepė jis, apkabindamas Di- 
vos drauges. - Tik jūs nesileiskit užmušami! 

PENKIASDEŠIMT ŠEŠTAS SKYRIUS 


Mudu su Navynu važiavome pro minias, plūstančias iš lūšnyno į gaisrą prie 
įlankos. Sustabdėme motociklus vidury gatvės, greta betoninės užtvaros. Net 
iš čia buvo matyti, kaip dega valtys. 

Paplūdimyje, kur pakrikai spietėsi žvejų lūšnelės, buvo tamsu, bet prieš 
įlanką buvo magistralės sankryža, ir šaltoje gatvės žibintų šviesoje išryškėjo 
kaitrios gaisro ugnies vos už dvidešimties metrų vaizdai. 

Tvirtos valtys jau buvo virtusios pajuodusiais susirietusiais degėsiais. Šonai 
dar ruseno, nuodėguliai raudonavo it lūpos. 

Valtys sudegė, bet ugnis dar nesunaikino trobelių, ir žmonės iš paskutiniųjų 
bandė jas gelbėti. 

Mudu su Navynu užsirišome veidus nosinėmis, perbėgome gatvę ir atsi- 
stojome į eilę žmonių, perdavinėjančių vienas kitam kibirus su vandeniu. Aš 
atsidūriau tarp dviejų moterų. Jos dirbo taip sparčiai, kad spėti perduoti kibirą 
buvo nelengva. 

Girdėjome ugnies atkirstų moterų ir vaikų klyksmus paplūdimyje. Jie gelbė- 
josi brisdami į seklų vandenį. 

Per liepsnas ir dūmus jiems į pagalbą puolė ugniagesiai. Jie bėgo į degančias 
lūšnas gelbėti vaikų. Nuo benzino ir žibalo, išpilto tarp susigrūdusių trobelių, 
užsiplieksdavo ugniagesių rankovės ir kiškos. 

Netoli manęs iš dūmų kamuolio išniro vienas gelbėtojas su vaiku ant rankų. 
Jo plaukai degė, bet jis nekreipė dėmesio. Pralėkė pro mane, bet negalėjau nu- 
traukti vandennešių grandinės ir jam padėti. 

Mane, perdavinėjantį kibirus, persekiojo degančios odos it arklio maitos 
smarvė atminties prerijose. 

Ar yra riba siaubingiems vaizdams, kuriuos gali pamatyti ir patirti per vieną 
gyvenimą? Žinoma, yra: pakanka vieno karto, bet šią ribą visada tenka per- 
žengti. 

Staiga eilė liovėsi perdavinėti kibirus. Vieni klaupėsi, kiti žvelgė į dangų. 
Lijo. Aš net nepastebėjau. 

Vis dar trenkė degančia oda, ir aš kažkodėl prisiminiau nukirstą galvą pake- 
lėje, Šri Lankoje. Aš tebeklaidžiojau vakardienos prerijose. 

Prapliupo liūtis. Ugnis sušnypštė. Ugniagesiai išardė pavojingiausius trobe- 
lių karkasus ir užgesino gaisrą. Žmonės šoko. Jei būčiau buvęs geresnio ūpo ar 
jei čia būtų buvusi Karla, būčiau šokęs ir aš. 

Nužingsniavau paplūdimiu pro sudegusias valtis, žiūrėdamas į medžių 
juostą tolumoje. Iš dūmų ir tamsos išniro pilki šešėliai. 

Prie mūsų lėtai artinosi pilki šešėliai, vaiduokliai ar velniai. 

Per dešimtmečius Žuvų taukų prisigėrusių valčių karkasai ruseno skleisda- 
mi melsvai juodus dūmus. 

Per juodą ūkaną ir lietų klupiniuojantys link mūsų žmonės buvo papilkėję 
nuo pelenų ir dulkių, krintančių nuo medžių, po kuriais slėpėsi, nes jie buvo 
padegėjai. 

Nuo lietaus vandens jų veidai buvo dryžuoti, ir atrodė jie kaip pilki tigrai, lėtai 
slenkantys per dūmų džiungles. Ne iš karto supratau, kad tai „skorpionai“. 

Paskutinis iš tamsos šlubčiodamas išniro ilgas kaip kartis Hanumanas. 

Kartais laikas sulėtėja, kai meilė ir baimė susilieja su istorija, nesvarbu, kad 
tai tik mažučio užkampio, tarkim, žvejų kaimelio prie Kolabos įlankos, istorija. 
Širdis ima daužytis kaip kūjis, ir viską matai tuo pačiu laiku. Tu jau kažkur ki- 
tur: tu jau aname pasaulyje, miręs. Tačiau sykiu pastebi kiekvieną smulkmeną, 
kiekvieną dūmų sruogą. 

Mačiau „skorpionus“, besiartinančius prie mūsų. Mačiau žmones, šokan- 
čius mums už nugaros. Mačiau vaikus, šunis ir senelius, sėdinčius ant smėlio. 
Mačiau ugniagesius apdegusiomis garuojančiomis uniformomis, stovinčius 
tarp lūšnų. 

„Skorpionai“ dar buvo už kokių šešiasdešimties metrų. Jie buvo ginkluoti pei- 
liais ir skliutais. Gaisras buvo pirmas veiksmas, dabar jie ėjo užbaigti vaidinimo. 

Išsitraukiau iš makščių peilius ir nulėkiau prie jų. Nesupratau, ką darau. Tą 
akimirką man atrodė, jog svarbiausia - perspėti žmones, kurie šoka man už 
nugaros, kad jie spėtų pabėgti. Aš rėkiau. Ko gero, spiegiau. 

Po trečio ketvirto žingsnio lioviausi galvoti, o visi garsai išnyko. Aš nieko 
nebegirdėjau. It šviesos ietys mane pervėrė troškimai, sparnai be paukščių. 

Abiejose rankose laikiau po peilį ir apkurtęs bėgau tuneliu. Negirdėjau net 
savo alsavimo. Atrodė, kad bėgu jau amžinybę, bet supratau, kad pasiekus tiks- 
lą vyksmas taps pernelyg greitas. 

Kažkas bėgo drauge. Navynas. Jis pasivijo mane, griebė už liemenės ir bloš- 
kė ant žemės. Net žnektelėjau, ir pasaulis sugrįžo kartu su šauksmais, klyks- 
mais ir sirenomis. Navynas griuvo ant manęs. 

Jis ištiesė ranką į kažką rodydamas. Pažvelgiau į tą pusę ir pamačiau polici- 
ninkus, daugybę policininkų, bėgančių ir šaudančių savo nuožiūra. „Skorpio- 
nai“ krito arba pasidavė. Dilypas Žaibas vieną jau spardė. 

Mudu su Navynu tebegulėjome ant žemės. Jis šypsojosi, verkė ir juokėsi 
vienu metu, stipriai spausdamas mano petį. 

Po tos nakties jis, tas pusiau indas, pusiau airis, mane pamilo ir tapo man 
ištikimu draugu. Kartais drąsiausias mūsų žygdarbis lieka neatliktas. Kartais 
kibirkštis, įžiebianti brolišką meilę širdyse vyrų, kurie nėra tikri broliai, tėra 
ketinimas. 

Mes ratu važinėjome aplink įlanką, kol atvažiavo Abdula, Ahmadas ir Ilgšis 
Tonis. Papasakojau Abdulai, ką žinojau, ir mes grįžome į koncertą prie Toli- 
mosios įlankos. 

Muzikantai jau buvo išvažiavę, bet keletas jaunuolių dar liko. Jie mums ir 
perdavė Didjė, rūkytojų numylėtinio, žodžius, kad jis vyksta aplankyti Džonio 
Cigaro. 

Kai per lūšnyną atkinkavom į Divos trobelę, ji skubiai atsisėdo lovoje. 

- Ką tu darai, asile nelaimingas? - užsipuolė ji. 

— Viskas gerai, - atsiliepiau. 

- Ne tavęs klausiu! - atšovė ji. - Kito asilo. Kurių velnių šokai gesinti gaisro? 
Gal tau paskutinės smegenys nuseko? 

- Tau su Didjė niekas negrėsė, - prieštaravo Navynas. - Manęs nebuvo tik 
valandą. 

- O kas rūpinosi tavo saugumu? - paklausė ji ir priėjusi bedė jam pirštu į 
krūtinę. 

Navynas laimingas išsišiepė. 

— Ko vaipaisi? 

- Tu dėl manęs jaudinaisi, - tarė Navynas, grūmodamas jai pirštu po įžūlia 
nosyte. - Tu dėl manęs jaudiniesi. 

- Žinoma, jaudinuosi, sekly šūdinas. 

— Oho, - tarė Navynas. 

— Daugiau neturi ko pasakyti? 

- Oho. 

— Pakartok „oho“ dar kartą, tvosiu puodu, - pagrasino Diva. - Užsikišk ir 
pabučiuok mane. 

Pasibučiuoti jie nespėjo, nes garsiai sutarškėjo puodai, kilo šurmulys. Kaž- 
kas ėjo per lūšnyną baisiai triukšmaudamas. 

Navynas patikėjo Divą Sytai ir liepė bėgti nuošalesniais takais į jūros pa- 

krantę. Džonis Cigaras, Didjė, Navynas ir aš susibūrėme prie vienintelio tako, 
vedančio iš lūšnyno centro. | 

Iš klegesio išsiskyrė moters balsas, kažką rėkiantis angliškai. Kavitos Singh 
balsas. Kai ji, lydima džiūgaujančių moterų garbės sargybos, įžengė į aikštelę 
prie Divos trobelės, pamatėme, kad šypsosi. Diva su Syta grįžo jos pasveikinti. 

- Tik tau, - tarė Kavita duodama Divai laikraštį. - Šios dienos pirmas pus- 
lapis. Po kelių valandų atsidurs spaudos kioskuose, bet pamaniau, kad turi per- 
skaityti pirmoji. 

Diva perskaitė straipsnio įvadą, pažvelgė į tėvo nuotrauką, padavė laikraštį 
man ir susmuko Navynui į glėbį. 

Gauja, surengusi skerdynes Devnanio rūmuose, buvo sugauta. Nusikaltėliai 
prisipažino ir sėdi kalėjime. Žudikai buvo iš afrikiečių ir kinų sindikato, tvar- 
kančio beveik visą svaiginamųjų malonumo medžiagų gabenimą iš Bombėjaus 
į Lagosą. 

Policininkai paskelbė, kad gauja sunaikinta, nusikaltimas išaiškintas ir kad 
tai kelių šalių policijos pergalė. Radžešas Džainas, laikinai einantis Devnanio 
bendrovių grupės generalinio direktoriaus pareigas, dar kartą kreipėsi į dingu- 
sią paveldėtoją, prašydamas grįžti ir pareikšti teisę į palikimą. 

Divai niekas nebegrėsė, ji galėjo palikti žibalinių lempų pasaulį ir vėl apsi- 
gyventi elektros šviesos pasaulyje. 

- Linai, galiu tau pasiūlyti gertuvę? - tarė Didjė. 

Jis kalbėjo ir juokavo su Kavita. Šios mina rodė, kad aš jai trukdau, ir ji su- 
1rZO. 

- Iš kur sužinojai, kad Diva čia, Kavita? 

— Judu su Karla susiję dvasiniais ryšiais, - suniurnėjo ji ir gurkštelėjo iš Did- 
jė gertuvės. - Atspėk. 

— Ką tai reiškia? 

— Linai, eik namo, - tarė ji. - Juk turi namus, a? 

Nesupratau, ko ji supyko, bet man tai nerūpėjo. 

— Iki, Kavita. 

Išėjau į gatvę ir jau sėdau ant motociklo, bet greta sustojo motociklininkas 
ir pašaukė mane vardu. Ravis, vienas iš Sandžajaus vyrų, važinėjęs su manimi 
tą naktį, kai už mano galvą buvo pažadėtas atlygis. 

— Abdula išsiuntė tavęs ieškoti, - tarė nenulipdamas nuo motociklo ir nepa- 
leisdamas vairo. - „Skorpionai“ nužudė Amyrą. Ir Farydas nebegyvas. 

— Ramybė jiems, - atsiliepiau. - Kas atsitiko? 

— „Skorpionai“ ištempė Amyrą iš namų ir nudėjo gatvėje. 

— Velnias. 

- Farydas paklaiko, įsiveržė į policijos nuovadą... 

— Ir? 

- Policininkai pabėgo, ir Farydas nušovė tris „skorpionus', sėdinčius cypėje 
už padegimą. Dičkis, Hanumanas, užstojo Višnu savo kūnu, gavo šešias kulkas 
ir pasimirė. Nebegyvas ir ūsuotasis Danda. 

- Kas atsitiko Farydui? 

- Policininkai grįžo su pastiprinimu ir nužudė Farydą. Kalbama, kad per- 
šovė jį šešiasdešimt kartų. 

— Ja Allah“. 

— Nekišk nosies į gatvę, drauguži. Šaudomės kaip kaubojai su indėnais, o aš 
verčiau liksiu indas. 

Jis skubiai nuvažiavo, vienišas ryšių motociklininkas sukarintoje zonoje. 
Buvo persigandęs ir įtūžęs - vyrui labai netinkamas derinys. 

Niekada nemačiau Ravio persigandusio. Jis buvo visada ramus, tokių pasi- 
taiko kiekvienoje gaujoje. Bet šiurkštoko Amyro, kuris pirmas leisdavosi šokti 
užgrojus muzikai ir pirmas paleisdavo į darbą kumščius kilus muštynėms, bei 
Farydo Organizatoriaus, bokso čempiono, dviejų Sandžajaus tarybos narių, 
netektis jaunąjį gangsterį išgąsdino. 

Jau žuvo keli „skorpionai“. Ir keli Kompanijos žmonės. Tamsiai raudonas 
krioklys nusineš ir daugiau gyvybių. Ravis gyvena nuo vienos nakties iki kitos. 
Prasidėjo karas. Viskas žlugo. 

Nuvažiavau į „Amritsarą“. Reikėjo išsimiegoti, paskui sužinoti, kas dar vyks- 
ta gatvėse. Reikėjo patikrinti, kiek mano keitėjų dar dirba, o kiek jau pabėgo. 

Motociklą pastačiau skersgatvyje po viešbučiu. Turbūt per dažnai tai da- 
rydavau, nes šluostydamas nuo motociklo paišus prieš naktį nieko nepaste- 
bėjau. 

Atsitiesiau ir priešais išvydau madam Žu su dvyniais iš abiejų pusių. Buvo ir 
dar pora vyrukų, neaukštų, liesų, pilnomis nenumalšinamo alkio akimis. Ran- 
kas jie buvo susikišę į striukių kišenes. Rūgštininkai. 

- Madam, - tariau, - nenoriu įžeisti, bet jei jūsų rūgštininkai pradės trauk- 
ti rankas iš kišenių, aš pasiusiu. Ir tikrai ne aš vienas žūsiu ar būsiu apipiltas 
rūgštimi. 

Ji nusijuokė. Turbūt norėdama įsitikinti, jog matau, kad juokiasi, įjungė 
šviesą po juodų nėrinių šydu - baterijomis maitinamą lankstaus vamzdelio 
formos žibintuvėlį, apvyniotą aplink kaklą it vėrinį. 

Šydas buvo prisegtas prie aukštų puošnių šukų iš žvilgios juodos medžia- 

gos: spėju, iš padvėsusių vorų. Juodi nėriniai krito ant juodos taftos suknelės 
iki žemės, slepiančios kojas. 

Matyt, ši mažutė moterytė avėjo batus ant labai aukštos platformos, nes 
veidas po vualiu buvo mano akių lygyje. Pro nėrinius sruvo šviesa, kurios pa- 
skirtis, matyt, buvo triuškinamai išryškinti legendinį grožį. Deja. Madam Žu 
tebesijuokė. 

— Aš labai pavargęs, madam, - tariau. 

- Šiąnakt mirė tavo draugas Vikramas, - skubiai atsiliepė ji ir išjungė ži- 
bintą. 

Staiga supratau, kad šviesa skirta ne įjungti, o išjungti. Staigioje tamsoje jos 
veidas virto alsuojančiu šešėliu. 

— Vikramas? 

— Kaubojus, - paaiškino ji. - Mirė. 

Piktas spoksojau į juodą jos veido dėmę, mąstydamas apie jos rūgštininkus 
ir Karlą. 

— Aš jumis netikiu. 

— Tai tiesa, - atrėmė ji ir žiūrėdama į mane nematomomis akimis pakreipė 
galvą. 

Aš žiūrėjau į rūgštininkus. Buvau matęs jų aukas. Keletą pažinojau: žmones 
su veidais be bruožų, ištemptos odos kaukes su skylėmis vietoj nosies ir lūpų, 
be akių. 

Jie prašydavo išmaldos gatvėse, bendraudavo prisilietimais. Juos prisimi- 
nęs, dar labiau įtūžau. Puiku, nes buvau persigandęs. 

— Iš kur jūs žinot? 

— Įregistruotas faktas, - atsakė ji. - Policija ištyrė bylą. Jis nusižudė. 

— Negali būti. 

— Gali, - kuždėjo ji, - ir yra. Jis nusipirko savaitinę heroino dozę ir susileido. 
Paliko priešmirtinį raštelį. Turiu kopiją, norėtum pamatyti? 

- Žinot, madam, aš buvau su jumis susitikęs tik porą kartų ir jau labai gai- 
liuosi, kad mes pažįstami. 

— Heroino jam daviau aš, - pasakė madam Žu. 

„O ne, - mintyse meldžiausi. - Prašau, ne.“ 

- Pati pigiausia mano žmogžudystė, - tęsė ji. - Jei visi žmonės, kurių neap- 
kenčiu, būtų narkomanai, gyvenimas būtų daug lengvesnis. 

Ji nusijuokė. Aš sunkiai alsavau. Nelengva stebėti keturis žmones: penkis su 
mažos moterytės didumo voru, vardu madam Žu. 

Skersgatvis po arka buvo tamsus ir tuščias. Miestas kaip išmiręs. 

— Jis mane apgavo, - sušnypštė ji. - Ir dar dėl papuošalų. Niekas manęs ne- 

apgaudinėja. Ypač dėl papuošalų. Šantaramai, aš tave perspėju - laikykis nuo 
jos atokiau. 

— Gal jums reikėtų grįžti ir pasikalbėti su Karla asmeniškai? Stebėčiau susi- 
domėjęs. 

— Ne Karla, kvaily, Kavita Singh. Laikykis nuo jos atokiau. 

Lėtai išsitraukiau peilius. Į dvynių delnus iš rankovių įslydo vėzdai. Rūgšti- 
ninkai mindžikavo jau pasiruošę. 

Madam Žu buvo ranka pasiekiama. Įsismaginęs galėčiau ją griebti ir mesti į 
rūgštininkus. Neblogas sumanymas. Kuris per plauką liko neįvykdytas. 

— Nagi, išsiaiškinkime, - tariau. - Ir baikime šitą istoriją. 

— Ne šiąnakt, Šantaramai, - tarė ji ir žengtelėjo atgal. - Bet aš neabejoju, kad 
ne pirmą kartą girdi šiuos žodžius. 

Ji lėtai traukėsi atatupsta, svirduliuodama su savo platformomis, suknele 
šluodama žemę, taftos šešėlis, gąsdinantis žiurkes, kurios nėrė atgal į urvus. 

Rūgštininkai nubėgo. Dvyniai piktai žiūrėdami į mane traukėsi koja kojon 
su madam Žu. 

Iš pradžių ji grasino Karlai, dabar susidomėjo Kavita. Kai įveikiau norą sekti 
ją ir viską baigti, ji jau seniai buvo dingusi. Bet vienai nakčiai negyvėlių jau 
gana. 

Grįžau į savo numerį, kažko išgėriau, surūkiau paskutinius dieviškų Lizos 
kvaišalų trupinius, valandėlę šokau pagal muziką, paskui atsiverčiau bloknotą. 

Farydas ir Amyras nebegyvi. Hanumanas ir Danda nebegyvi. Valtys ir tro- 
belės paplūdimyje sudegintos. Vikramo nebėra. Vikramo, važiavusio meilės 
traukiniu: Vikramo nebėra. 

Permainos yra laiko kraujas. Pasaulis keitėsi, ne laiku, bangavo po manimi it 
banginis, kylantis į paviršių įkvėpti oro. Šachmatų figūros judėjo. Niekas neliko 
toks, koks buvo anksčiau, ir aš supratau, kad geriau, bent kurį laiką, nebus. 

Neseniai mirę žmonės irgi protėviai. Mes gerbiame gyvybės ir meilės gran- 
dinę džiaugdamiesi gyvenimu, o ne gedėdami dėl mirties. Visi tai žinome, visi 
tai sakome, kai išeina mylimieji. 

Nors žinome, kad mirtis yra viena tiesa, besikartojanti daugeliu istorijų, ne- 
tekties skausmo negalime paneigti, nebent išsižadėtume taip mus žeidžiančio 
švelnumo. 

Verksmas padeda. Raudoti neprotinga ir negali būti protinga. Ašaros - be- 
protiškas tyrumas to, kas esame, esmė to, kuo tapsime, veidrodis. Meilė... 

Apraudojau Vikramą. Supratau, kad jis buvo ne nužudytas, o paleistas į 
laisvę. Jis buvo sielos kalinys, amžinas bėglys. Ir vis dėlto šokau ir priverkiau 
šulinį. 

Aš rėkiau, šaukiau ir rašiau į bloknotą keistus dalykus apie tiesą, kokia ji 
turi būti. Ranka lakstė puslapiais it žvėris narve. Akis užtemdė ašaros, juodi 
žodžiai, kuriuos parašiau, supanašėjo su juodais madam Žu šydo vėriniais. Už- 
migau, ir baisūs sapnai apraizgė mane it voratinklis: sugautas laukiau, ko! prie 
manęs prisėlins mirtis. 


DEšIMTA DALIS 


PENKIASDEŠIMT SEPTINTAS SKYRIUS 


Nuodėmė suskaldo, o labiausiai mus vieną nuo kito atitolina didžiausia nuodė- 
mė - karas. Kova dėl valdžios Pietų Bombėjaus nusikaltėlių pasaulyje sukirši- 
no draugus, priešai ėmė pulti neperspėję, o policininkai meldė gyventi taikoje, 
nes nesantaika žlugdė visus. 

„Skorpionai“, vadovaujami Višnu, pergrupavo jėgas, atsivežė į Bombėjų 
dvidešimt vyrų iš šiaurinės Utar Pradešo valstijos, patyrusių kovotojų su šovi- 
nistiniais polinkiais. Po savaitės „skorpionai“ atėmė iš Sandžajaus kompanijos 
Floros fontano ir forto teritoriją. 

Sandžajaus kompanija, pamačiusi, kad imperija pamažu byra, į šiauriečių 
įsiveržimą reagavo greitai: nužudė vadą per šimtą metrų nuo jo namo. 

Huseinas Su Dviem, pirmas prisidėjęs prie Kadarbhajaus prieš kelis dešimt- 
mečius, pastojo kelią Sandžajaus automobiliui, kai bosas išėjo iš namų, ir pro 
langą nušovė Sandžajų ir abu jo asmens sargybinius afganus. 

Kompaniją jis pavadino savo vardu, valdovų žudikai dažnai taip daro, o jau- 
nąjį imperatorių Tariką paskyrė naujosios Huseino kompanijos tarybos nariu, 
ir šis, nespėjęs taryboje nė kojų apšilti, pirmiausia pareikalavo keršto. Daugelis 
girdėjo jo žodžius: „Išžudyti visus. Visus aliai vieno. Ir atimti viską, ką jie turi.“ 

Tai tapo naujuoju Huseino kompanijos šūkiu: „Atimti viską“. O juk kadaise 
buvo „Tiesa ir drąsa“. 

Nuodėmės kaupėsi, kol nuo jų sunkumo sudrisko paskutinis pakantumo 
drabužis, apskarusius garbės ir pasitikėjimo skutus išblaškė žiemos vėjai ir liko 
nuoga neapykanta. 

Karla vėl kalbėjosi su manimi, bet dabar buvo tokia užsiėmusi, kad galėda- 
vome kartu pavalgyti tik kokį kartą per dvi dienas. Man atrodė, kad Vikramo 
savižudybė ją kuriam laikui sugniuždė, o gal jos elgesys tiesiog atspindėjo tai, 
ko nenorėjau pripažinti pats. 

Ji nebesijuokė ir nebesišypsojo. Ji tapo Karla, su kuria susipažinau: Karla, 
kuri nesišypso. Ir nakvoti ji pas mane nėjo. 

Toks ištvermės išbandymas skirtas paleistiems kaliniams arba muzikan- 
tams. Broviausi per testosterono, adrenalino ir feromonų raizginius, atitolęs 

nuo moters, kurią mylėjau, su kuria negalėjau mylėtis, bet su kuria kalbėda- 
vausi kas antrą dieną. 

Tebebuvau suirzęs. Bet irzlumas Pietų Bombėjuje tapo įprasta būsena, taigi 
niekas nekreipė dėmesio. 

Žmogaus vertė matuojama atstumu tarp jo trumpalaikės kūniškos savasties 
ir dvasinės savasties. Mano siela priklausė Karlai, bet jos nebuvo šalia, ir vie- 
niša dvasinė savastis iš paskutiniųjų saugojo žvakę vėjyje, o kūniškoji bastėsi 
gatvėmis. 

Taip jau nutiko, kad anuo metu visose miesto gatvėse siautė bastūnų karna- 
valas. 

„Baimė yra tiesos skurdas, o godulys yra tikėjimo skurdas“, - kartą pasa- 
kė man Idrysas. Baimė ir godulys paeiliui sėlino Pietų Bombėjaus gatvėmis 
ir lūšnynais: šešios ilgos savaitės įtampos, plėšikavimo, spekuliacijų ir kraujo 
skersgatviuose. 

Hašišas, marihuana, stimuliantai, benzodiazepinai ir ekstazis pabrango 
penkis kartus. Apsukriausi valstybės tarnautojai, be abejo, iškart padidino ky- 
šių sumas ir prasikūrė. Plūstelėjo tokia korupcijos banga, kad net kelių polici- 
ninkai iš vairuotojų ėmė reikalauti dvigubai, dvidešimties rupijų vietoj dešim- 
ties. Godumas viešpatavo dieną naktį, ir vienintelis ištikimas draugas gatvėje 
buvo baimė. 

Susipažinau su vaikinuku, ką tik tapusiu Huseino kompanijos nariu, jis man 
patiko, o po valandos sužinojau, kad nužudytas. Po kelių dienų taip nutiko dar 
vienam jaunam Huseino kompanijos kovotojui, nuo rankos paspaudimo svei- 
kinantis iki saujos žemių į kapo duobę prabėgo kelios valandos. 

Abu kartus buvo skaudu, nors manęs su jų mirtimi niekas nesiejo. Tačiau 
kaskart, susipažinus su nauju kovotoju, besiveržiančiu į mūšį, man darydavosi 
nejauku. 

Huseino kompanija pasamdė dviratininkus žudikus, ir šie ėmė stropiai ga- 
labyti „skorpionus“. „Skorpionai“ skynė nuo motociklų Huseino žmones. Hu- 
seino vyrai įmetė padegamąją bombą į „skorpionų“ barą. 

„Skorpionai nebaudžiamai apiplėšė banką Pietų Bombėjuje. Huseino kom- 
panija atkeršijo apiplėšdama inkasatorių furgoną „skorpionų“ teritorijoje, irgi 
nebaudžiamai. Abi gaujos pavogtus pinigus išleido kyšiams: reikėjo papirkti 
banko darbuotojus ir apsaugininkus ar jiems pagrasinti. Liudytojų neliko, by- 
los buvo nutrauktos. 

Ginklai pabrango trigubai. Vyrai parduodavo vestuvines žmonų brangeny- 
bes ir pirkdavo pistoletus. Skliutų, peilių ir dvikovų akis į akį amžius nuėjo į 
praeitį per vieną žiemą, jį pakeitė susišaudymas akis į akį. 

Vykstant gatvės karams, kiekvienas tamsus užkampis pavojingas, ir tam- 
siuose užkampiuose iki smurto pabaigos kas savaitę žūdavo po keturis žmones. 
Pasamdžiau du geriausius jaunus Komančo kovotojus slapta stebėti Karlą, kad 
šiomis savaitėmis ji būtų saugi. Norėjau pats ja rūpintis, bet ji neleido. 

Gaujų karas dėl Pietų Bombėjaus baigėsi staiga kaip ir prasidėjo, per vie- 
ną dieną. Huseino ir „Skorpiono“ kompanijos padarė paliaubas, ir Huseinas 
susitiko su Višnu. Nežinia, ką jie vienas kitam pasakė prie keturių akių, bet iš 
kambario išėję paskelbė ne tik taiką, bet ir brolybę su vienybe. 

Abi kompanijos sutiko susijungti. Kilo ginčas dėl naujosios kompanijos 
vardo, nes kai kurie Kadarbhajaus-Sandžajaus-Huseino vyrai pareiškė, kad jie 
greičiau nusišaus negu pasivadins „skorpionais“. 

Naujoji jungtinė mafijos gauja buvo pavadinta Višnu kompanija. Višnu tu- 
rėjo daugiau žmonių, bet daug mažesnes valdas negu Huseinas, ir buvo nu- 
spręsta, kad jo vardas nuramins riaušininkus gatvėse ir atbaidys kitas gaujas 
nuo bandymų kėsintis į Pietų Bombėjų. 

Per tarybos susirinkimus pirmininkaudavo abu vadai, ir abu pripažino vie- 
nas kito valdžią. Į tarybą buvo paskirta vienodai abiejų gaujų narių, o pajamos 
dalijamos po lygiai. 

Kad išlaikytų pusiausvyrą tarp riboto pasitikėjimo ir neribotos neapykantos 
ir paskatintų bendradarbiavimą, abi pusės apsikeitė sūnėnais ir dukterėčiomis. 
Šie buvo apgyvendinti pas priešus ir sutvirtino paliaubas, nors, kilus nesutari- 
mų, jiems būtų buvusi perrėžta gerklė. 

Kai įkaitai išvyko į šeimas, kurių užduotis buvo rūpintis jais kaip artimais 
giminaičiais ir nudėti, jei paliaubos žlugtų, šešios karo savaitės baigėsi ir po 
dienos gatvėse vėl virė saugiai nusikalstamas gyvenimas. 

Įsivyravus taikai, sumokėjau jauniesiems kovotojams iš Komančo sporto 
salės už Karlos apsaugą. Jie paėmė pinigus, bet atsisakė toliau man dirbti. 

— Kodėl? 

— Nes mus pasamdė Karla. „Prarastos meilės“ biuro operatyviniais darbuo- 
tojais. 

— Operatyviniais darbuotojais? 

- Taip, Linbaba. Šaunu, na? Aš esu operatyvinis darbuotojas, ieškau dingu- 
sių asmenų. Dirbu galva, o ne kumščiais, jar. Prieš kelias savaites girtuoklius 
Manio bare tramdydavau. 

— Man patinka Manio baras, - paprieštaravau. 

— O aš rašau dienoraštį, - pasigyrė jo draugas. - Sukursiu scenarijų Bolivu- 
do filmui. Apie bylas, kurias tiriame. Mis Karla - jėga. Tiesiog liuks. Iki, Linai. 
Ačiū už dosnumą. 

- Iki. 

Apvažiavau savo krautuvininkus pinigų keitėjus, vienus pagyriau, kitus iš- 
plūdau, jei buvo už ką. 

Paliaubos laikėsi. Mačiau „Skorpiono“ vyrus, važinėjančius po rajoną drau- 
ge su Huseino vyrais, abiejų gaujų žmones, bendrai organizuojančius loterijas, 
kontroliuojančius prostitucijos ir narkotikų verslus, tiesiog ginklo brolius. 

Sustabdžiau motociklą pasigrožėti saulėlydžiu Marin Draive. Ant plataus 
šaligatvio repetavo būgnininkai. Buvo paskutinė švenčių savaitė, viso Bombė- 
jaus muzikantai tobulino grojimo įgūdžius procesijoms ir vestuvėms, kurioms 
buvo pasamdyti. 

Vaikai išsprūsdavo tėvams iš rankų ir lėkdavo pas būgnininkus šokti. Tėvai 
stovėdavo už jų plodami delnais ir kraipydami galvas į ugningų ritmų taktą. 
Vaikai šokinėdavo kaip žiogai, mataruodami liesomis rankytėmis ir kojytėmis. 
Būgnininkai, sulaukę klausytojų, ėmė mušti būgnus su įnirtingu įkarščiu, pa- 
lydėdami besileidžiančią saulę širdingais dūžiais. Žiūrėjau į juos, kol vakaras 
tapo naktimi ir juodai nudažė bangas. 

„Ką mudu darome, Karla? - mąsčiau. - Ką tu darai?“ 

Apgręžiau motociklą ir pasukau į „Leopoldą“. Vyliausi ten rasti Kavitą Singh 
ir papasakoti jai apie madam Žu. Nuo tada, kai tamsos banga išplovė ją prie 
„Amritsaro“ viešbučio, prabėgo kelios savaitės, aš ne kartą bandžiau susisiekti 
su Kavita, bet nesėkmingai. Kai šalti laikraščio redakcijos bendradarbių žvilgs- 
niai virto neperžengiama siena, supratau, kad ji manęs vengia. Nežinojau, ko- 
dėl Kavita taip elgiasi, kuo ją įžeidžiau, ir nusprendžiau duoti likimui laiko mus 
suvesti. Bet madam Žu perspėjimas kėlė man nerimą ir negalėjau atsikratyti 
nuojautos, kad privalau Kavitai apie tai papasakoti. Galop vienas iš mano gat- 
vės informatorių paminėjo, kad Kavita kiekvieną popietę nuo trijų iki keturių 
su Didjė sėdi „Leopolde“. 

Didjė pats tapo „Leopoldo“ prarasta meile ir retai čia beužsukdavo, didžiai 
įskaudindamas padavėjus. Pasipiktinimą jie reiškė aptarnaudami jį perdėtai 
mandagiai, nes tai labiausiai jį siutino. 

Kad pramuštų nepakeliamo mandagumo sieną, jis bandė juos įžeidinėti. 
Iš kailio nėrėsi plūsdamas juos rinktiniais keiksmažodžiais, taupomais kraš- 
tutiniams atvejams. Bet padavėjai neatsileido, ir žiaurus jų mandagumas per- 
verdavo Didjė širdį it spyglys su kiekvienu šlykščiu „prašom“ ir nedovanotinu 
„ačiū“. 

Jiedu su Kavita Singh sėdėjo prie to paties staliuko kaip visada. 

- Linai, - paklausė, - koks nusikaltimas tau labiausiai patinka? 

- Ir vėl? - atsiliepiau. 

Pasilenkiau pabučiuoti Kavitos į skruostą, bet ji pakėlė taurę prie lūpų, taigi 
teko sveikinantis tik pamojuoti. Paspaudžiau ranką Didjė ir atsisėdau prie jo. 

— Taip, ir vėl, - tarė Kavita, vienu mauku išgėrusi pusę taurės. 

— Jau sakiau jums - maištas. 

— Ne, dabar antras turas, - paslaptingai nusišypsojo Didjė. - Mudu su Kavita 
sugalvojome naują žaidimą. Mes paprašysime kiekvieno pasakyti, koks antras 
nusikaltimas jiems labiausiai patinka, o paskui pagal abu atsakymus patikrin- 
sime savo hipotezių teisingumą. 

— Judu kuriate hipotezes apie pažįstamus? 

- Liaukis, Linai, - nusišypsojo Kavita. - Tik nesakyk, kad nesi sukūręs jo- 
kios hipotezės apie mane. 

— Tiesą sakant, nesu. O kokia jūsų hipotezė apie mane? 

— O, - išsišiepė Didjė, - koks gi tada žaidimas? Pirma pasakyk, koks antras 
nusikaltimas tau labiausiai patinka, o paskui mes patikrinsime, ar teisingos 
mūsų hipotezės. 

— Gerai. Antras nusikaltimas, kuris man labiausiai patinka? Priešintis areš- 
tui. O tavo antras mėgstamiausias, Kavita? 

- Erezija. 

- Indijoje erezija - ne nusikaltimas, - paprieštaravau ir nusišypsojau Didjė, 
tikėdamasis pritarimo. - Ar jūsų žaidimo taisyklės tai leidžia? 

— Deja, taip, Linai. Tinka bet koks atsakymas į klausimą. 

— O tavo, Didjė? Pirmas buvo melagingas liudijimas, aš neklystu? 

— Tiesa, - džiaugsmingai patvirtino jis. - Turėtum žaisti su mumis. 

— Ačiū, ne, bet norėčiau sužinoti, kokį išsirinkai antrąjį. 

— Svetimavimą, - atsakė jis. 

— Kodėl? 

- Žinoma, todėl, kad čia įsipynė meilė ir seksas, - atsakė jis. - Bet ir todėl, 
kad tai vienintelis nusikaltimas, visiškai suprantamas kiekvienam suaugusiam 
žmogui. Be to, kadangi mums neleidžiama tuoktis, tai vienas iš nedaugelio nu- 
sikaltimų, kurių negali padaryti gėjus. 

— Svetimavimas - nuodėmė, o ne nusikaltimas. 

- Bandai mus atvesti prie Dievo, Linai, kalbėdamas apie nuodėmes? - nu- 
sišaipė Kavita. 

- Ne. Kalbu apie nuodėmę plačiąja prasme, bendražmogiškąja. 

— Mes žinome tik savo nuodėmes, o ne kitų, - pareiškė Kavita, įžūliai užrie- 
tusi smakrą. 

— Griežtai! - tarė Didjė. - Nuostabu. Padavėjau! Pakartokit užsakymą! 

— Kas mano, kad savitarpio supratimas visiškai neįmanomas, tegu mano. 

Kalba - bendras dalykas, vadinasi, apie nuodėmę galima šnekėti prasmingai, 
neįpainiojus religijos. Tik tiek ir turėjau omeny. 

— Tai kas tada yra nuodėmė? - paklausė ji. 

— Nuodėmė - visa, kas skaudina meilę. 

— O! - sušuko Didjė. - Puiku, Linai! Nagi, Kavita, gerai atkirsk, pantera. 

Kavita atsilošė ant kėdės. Dėvėjo juodą sijoną ir juodą berankovę palaidi- 
nukę, užtrauktukas buvo atitrauktas iki jaunačių. Tarp viso pasaulio miestiečių 
madingi trumpi juodi plaukai, iškarpyti kirpčiai krinta ant nė kiek nepadažyto 
veido, trisdešimt vienų ir tokia graži, kad papuoštų bet kurios prekės reklamą. 

— O jei visas tavo gyvenimas nuodėmė? - nusišaipė ji. - O jei kiekvienas 
tavo įkvėpimas skaudina meilę? 

— Meilė maloninga ir nuplauna nuodėmes, - tariau. 

- Cituoji Karlą, a? - iškošė Kavita pro dantis. - Kaip tik tinka! 

Ji pyko, o aš nesupratau kodėl. 

— Cituoju, - atsakiau. - Ją verta cituoti. 

— Aišku, verta, - tūžmingai atsiliepė Kavita. 

Jos tonas buvo karingas. Tada nenutuokiau, ką tai reiškia. 

Atėjau į „Leopoldą“ perspėti jos dėl madam Žu. Į žaidimą, kurį ji žaidė su 
Didjė, nekreipiau dėmesio, nes viso labo laukiau progos įsiterpti į pokalbį ir 
pasakyti jai, ką Žinau. Jei būčiau įdėmiai klausęsis, gal Kavita nebūtų manęs 
užklupusi netikėtai. 

— Nuodėmė? Meilė? Kaip tu drįsti tarti šiuos žodžius nebijodamas Dievo 
bausmės? | 

— Klausyk, Kavita, ką turi omeny? 

— Turiu omeny, kad Karla niekad neišeidavo tau iš galvos, nė akimirkos, kai 
gulėdavai su Liza. 

— Kas čia per kalbos, po perkūnais? 

— Navyno antras mėgstamiausias nusikaltimas yra slėpti bėglį, - skubiai įsi- 
terpė Didjė, stengdamasis išvengti audringo ginčo. - Tave domina mūsų suda- 
rytas jo psichologinis portretas? 

- Užsičiaupk, Didjė! - iškošė Kavita. 

— Kavita, - tariau, - jei turi ką pasakyti, rėžk. 

— Mielai spjaučiau tau į veidą, - atsiliepė ji ir pastatė taurę ant stalo. 

— Tęsk. 

— Liza ketino tave palikti dėl manęs, Linai, - tarė Kavita. - Ji kurį laiką gyve- 
no su Rozana iš dailės galerijos, žiūrėjo, kas išeis, bet mudvi buvome meilužės 
daug mėnesių. Jei būtų tave anksčiau palikusi ir išėjusi pas mane, dabar būtų 
gyva. 

„Puiku, - pamaniau, - dabar žinau.“ Kavita akivaizdžiai nesuvokė, kaip juo- 
kinga mane kaltinti, kad mąsčiau apie Karlą gulėdamas su Liza, nes ji gulėdavo 
su Liza, kai Liza tebegyveno su manimi. Pavydas neturi veidrodžio, o pagieža 
negirdi tiesos. 

- Gerai, Kavita, - tariau ir pakilau. - Atėjau čia tau pasakyti, kad prieš keletą 
naktų susidūriau su viena oficialiai nepripažinta pamišėle, vardu madam Žu, ir 
ji mane perspėjo laikytis nuo tavęs atokiau. Matau, kad tai bus nesunku. 

Išėjau iš baro. 

— Linai, palauk! - sušuko įkandin Didjė. 

Užvedžiau motociklą ir vėl nuvažiavau pas pinigų keitėjus, paskui į juodąjį 
banką, vėl atgal. Apvažiavau į vietas, kuriose laikiau pinigus. Per-kelias valan- 
das pasikalbėjau su daugeliu žmonių, bet galvojau tik apie Lizą. Žaviąją Lizą. 

Meilė visada lotosas, nesvarbu, kur išaugo. Jei Liza pamilo Kavitą Singh, 
kuri man visada patiko, jei Lizai buvo bent smagu su ja, aš būčiau buvęs tik 
laimingas. 

Negi mes su Liza buvome taip susvetimėję, kad ji negalėjo man papasakoti 
apie santykius su Kavita? 

Liza visada stebino ir visada bent truputėlį glumino. Aš mėgaudavausi jos 
bučiniais, bet visada ją palaikydavau, nesvarbu, kur ją nublokšdavo Vandenio 
siela. Buvo skaudu sužinoti, kad mes nebuvome artimi. Dar labiau skaudino 
mintis, kad Kavita teisi, kad Liza galėtų gyventi ir būti laiminga, jei būtų mane 
palikusi anksčiau ir išėjusi pas Kavitą. Jei aš būčiau buvęs sąžiningesnis, o ji 
atviresnė. 

Tiesą sakant, buvo taip skaudu, kad apsidžiaugiau, gavęs žinią nuo Tuarego. 
Reikėjo kelias valandas važiuoti per spūstis pas vieną pavojingiausių miesto 
žmonių. 

PENKIASDEŠIMT AŠTUNTAS SKYRIUS 


Tuaregas buvo jau atsistatydinęs, bet jis daug metų dirbo Kadarbhajui ir pri- 
klausė tarybai, nors jos posėdžiuose niekada nedalyvaudavo, nes buvo kanki- 
nimų meistras. 

Jo darbas buvo tramdyti nepaklusniuosius ir išgauti informaciją. Kažkas 
turėjo atlikti tokį darbą, bet niekas, išskyrus Tuaregą, jo nenorėjo. Tuaregas 
nebuvo sadistas, tiesiog tokiam darbui turėjo talentą. 

Jis dirbo froidistinės pakraipos psichiatru Šiaurės Afrikoje, niekas tikrai ne- 
žinojo kur. Atvykęs į Bombėjų, prisidėjo prie Kadarbhajaus. Naudodamasis 
psichiatro įgūdžiais, jis išsiaiškindavo ir didindavo slapčiausias aukų baimes, 
kol šios paklusdavo. Santūriai didžiavosi, kad jo metodai sėkmingesni nei pa- 
prastų psichoanalitikų. 

Nemačiau jo daug metų, nuo to laiko, kai jis atsistatydino ir išsikėlė į Kharą. 
Girdėjau, kad įsigijo žaislų parduotuvę ir joje rengia nelegalią loteriją. 

Paprastą dieną kvietimas pas jį apsilankyti būtų man kėlęs susirūpinimą: 
Tuaregas galėjo pridaryti nemalonumų. Bet tą dieną aš džiaugiausi, kad neri- 
mas išvaikė liūdnas mintis. 

Pasukau į šiaurę, į anuo metu nuošalų Kharo priemiestį. Bombėjus augo 
taip sparčiai, kad Pietų Bombėjus, kitados kūrybinga miesto širdis, pamažu 
ėmė plakti vis lėčiau, o visa veikla persikėlė į šiaurinius priemiesčius, kurių 
gyvenimo pulsas vis greitėjo. 

Dykvietėse jau buvo pridygę naujų gyvenamųjų namų ir prekybos centrų. 
Tarp statybinio laužo kilo naujos madingų drabužių parduotuvės, prabangūs 
butikai pagrindinėse gatvėse varžėsi su akiplėšiškomis vogtomis vardinių dra- 
bužių kopijomis prekiaujančiomis krautuvytėmis, atsispindinčiomis ryškiose 
parduotuvių, kurių prekes jos kopijavo, vitrinose. 

Važiavau pro namus ir prekybos kompleksus, dar nebaigtus statyti, bet jau 
parduotus, lyg viltis galop būtų įgijusi kainą. Šie siekių skiautiniai prie troški- 
mų platybių buvo pridaigstyti ilgomis šliaužiančių mašinų siūlėmis: automobi- 
lių gatvės, randai Žemės, kurią mes subjaurojome, veido. 

Tuarego namas buvo didžiulis ir šiuolaikiškas: marokietiški rūmai. Duris 

atidarė tamsiaodis barzdyla juodais drabužiais, panašus į profesorių: moksli- 
ninkas, išsiblaškęs ieškantis akinių, nustumtų ant galvos. 

— As salamu aleikum, Tuaregai. 

— Va aleikum as salam, Šantaramai, - atsakė jis ir timptelėjo mane už lieme- 
nės. - Žūtbūt turėjai atvažiuoti motociklu? Eik į vidų. Išgąsdinai kaimynus. 

Jis nuvedė mane į namo gilumą arkų galerijomis, lyg rūmai būtų avilys, o 
mes - bitės. 

— Tikiuosi, suprasi - pirma turiu tave parodyti žmonai, atsiklausti, ar ji su- 
tinka, kad čia būtum. 

— Aiš... ku. 

Arkų galerijomis nuėjome į erdvią salę aukštomis lubomis per du aukštus. 

Kambario viduryje ant trijų laiptelių pakylos stovėjo moteris žvilgia juoda 
burka, nusagstyta juodais brangakmeniais. Veidą dengė nėrinių tinklelis: ji ga- 
lėjo žiūrėti man į akis, o aš jai negalėjau. 

Nežinojau, ar dera ką nors sakyti. Tuaregas mane pakvietė, ir aš paklusau. 
Nenutuokiau, ko tikėtis iš moters, pasipuošusios juodomis žvaigždėmis. 

Ji pakreipė galvą, ir aš supratau, kad nužvelgė mane nuo galvos iki kojų, 
bent porą kartų. Matyt, aš jai nepatikau. Ji mąsliai palenkė galvą. 

— Vieną valandą, - tarė vis dar palenkusi galvą ir nuplaukė arkų galerija į 
kitą, kuri vedė į trečią. 

Tuaregas arkų galerijomis nusivedė mane į madžlisą' su storais kilimais ant 
grindų ir minkštomis pagalvėlėmis prie sienų. Atsisėdome ant grindų, ir jauni 
jo giminaičiai atnešė kokosų pieno ir avinžirnių užtepo su šparagais. 

Kai užkandome, jaunuoliai atnešė ilgakaklį arbatinuką karštos arbatos. Nu- 
simazgojome rankas sūnėnų ir pusbrolių pilamu šiltu mandarinais kvepiančiu 
vandeniu, o paskui gurkšnojome arbatą, užsikąsdami cukraus gabaliukais. 

— Dėkoju už vaišingumą, Tuaregai, - tariau, kai likome vieni ir pradėjome 
pakaitomis rūkyti kaljaną: turkiškas tabakas, Keralos kanapė ir Himalajų ha- 
šišas. 

— Dėkoju, kad priėmei mano kvietimą, - atsiliepė jis. 

Supratau, ką jis turi omeny: nė vienas Kompanijos narys ar buvęs narys 
pakviestas nebūtų strimgalviais lėkęs pas jį. Kol buvo slaptasis tarybos narys, 
žmonės jį šiek tiek gerbė, atsistatydinusio šalinosi. 

Aš nesupratau kodėl. Jo darbas visiems buvo naudingas, juk banditai visada 
galėjo atsisakyti jo paslaugų, bet neatsisakė. Aš Kompanijai padirbinėjau pa- 


7 Susirinkimas, susibūrimas; kambarys, kuriame priimami ir linksminami svečiai, sve- 
tainė (urdu). 

sus, Tuarego man nereikėjo. Bet ta pati Kompanija daug metų Bombėjuje gynė 
mane, tai kaip aš galiu ką nors smerkti? 

Man patiko, ką jis darė? Ne. Bet aš per klaidas suvokiau, kad darbas ne visa- 
da atspindi žmogaus esmę. 

- Ar žinai, - tarė jis, patenkintas papsėdamas kaljaną, - kad per visus me- 
tus, kuriuos dirbau Kompanijai, esi vienas iš keturių žmonių, kurie paduodavo 
man ranką? Pasakyti, kas kiti trys? 

- Kadarbhajus, Mahmūdas Malbafas ir Abdula Taheris, - spėjau aš. 

Jis nusijuokė. 

- Teisingai. Mano tėvas sakydavo: „Eik į mūšį su vikingu priekyje ir persu 
užpakalyje. Jei vikingas žus, persas nepaliks tavęs mirti vieno.“ 

— Man atrodo, kai reikia, mes visi kaunamės iki paskutinio kraujo lašo, Tua- 
regai. 

- Ėmei filosofuoti, Šantaramai? 

Iš tikrųjų aš gerokai apsvaigau. Kaljano dubuo buvo sulig saulėgrąžos galva, 
o manęs laukė ilgas kelias namo. Reikėjo atsikvošėti. Su Tuaregu kalbėjausi tik 
kelis kartus, bet žinojau, kad jis visada elgiasi atitinkamai. 

- Kiekvienas žmogus iš visų jėgų kovos dėl jam brangių dalykų, nesvarbu, 
kas jis ar iš kur. Tai būdinga visiems. 

Jis vėl nusijuokė. 

— Norėčiau dažniau taip pasikalbėti, - tarė, - norėčiau, kad būtų įmanoma 
dar kartą šitaip pasikalbėti. Po šios dienos tu negrįši į mano namus, nebent tau 
ar man grėstų mirtis. Šiandien ypatinga proga, ir priežastys ypatingos. Bet aš 
labai branginu savo asmeninį gyvenimą. Aišku? 

Man vėl apsvaigo galva: laikas nusižiovavo ir užsnūdo. Tuarego veidas susi- 
liejo, staiga nuožmus, staiga geraširdiškas, bet jis nejudėjo. 

„Nieko baisaus, - raminau save. - Bijoti reikia ne budelio, o psichiatro.“ 

— Aišku, - atsakiau vildamasis, kad mano balsas kambaryje gergždžia ne 
taip, kaip mano galvoje. 

- Puiku, - tarė jis įpūsdamas kaljaną. - Airis. Tau jo reikia, o aš žinau, kur jis. 

Konkanonas. Mane pralinksmino mintis, kad radau savo asmenišką kan- 
kintoją profesionalaus kankintojo dėka. Buvau apsvaigęs, todėl nusijuokiau. 

- Atleiskit, Tuaregai, - atsiprašiau susitvardęs. - Džiaugiuosi, kad žinot, kur 
jis yra, aš irgi norėčiau žinoti. Juokiuosi ne iš jūsų žodžių. Tiesiog šitas airis 
geba prajuokinti, kad ir kaip nori jį nudėti. 

- Kaip mano pusbrolis Gulabas, - tarė Tuaregas. - Pasitaisė tik tada, kai trys 
šeimynykščiai jį sužeidė. 

— Kaip jam dabar sekasi? 

— Puikiai. Tapo šventuoju. 

— Mat kaip? 

— Tikrai. Stebuklas, kad jis liko gyvas, mano pašautas, o juk ir kiti stengėsi jį 
pataisyti. Žmonės tiki, kad jis palaimintasis. Dabar jis iš tikrųjų laimina tikrati- 
kius netoli vienos Dadaro mečetės, susirado naują pragyvenimo būdą. Patariu 
tau užmušti airį, kol ne vėlu. 

— Klausykit, Tuaregai, aš... 

— Aš rimtai kalbu, - jis pasilenkė prie manęs. - Tu neįsivaizduoji, kas tai per 
Žmogus. 

— Mielai sužinočiau daugiau, - tariau stengdamasis atsikvošėti dar smar- 
kiau, negu paprastai stengdavausi apsikvaišinti. 

— Jis yra tiesa. 

— Nesuprantu. 

— Jis sužino tiesą, kaip aš. 

- Jis priverčia žmones viską išpažinti? 

- Pavojinga ne tiesa, o žmogus, kuris turi talentą ją sužinoti, - pasakė Tua- 
regas. - Airis - vienas iš tokių žmonių. Aš mačiau jo dosjė. Jis puikiai išmanė 
savo darbą. Prilygsta man, tik jaunesnis. 

Jis vėl nusijuokė ir užsitraukė kaljano. 

— Tu nė nejįtari, kiek baimės slypi tavyje, - tarė patylėjęs, - kol kas nors tau 
neatskleidžia. 

Jis žaidė psichologinį žaidimą, o aš žaidimų nemėgstu. Nieko neatsakiau. 
Jis pakvietė mane į savo namus ir anksčiau ar vėliau pasakys, kodėl. Mostelėjo 
kaljanu, ragindamas užsirūkyti. Aš užsirūkiau. 

— Kadarbhajaus laikais, - toliau pasakojo jis, - Kompanijoje nebuvo galin- 
gesnio Žmogaus už mane, nors susirinkimuose aš nedalyvaudavau. Kadarbha- 
jus suprato, kad priversčiau tiesą ištrykšti kaip šaltinį kiekvienoje dykumoje, 
net iš jo lūpų. Supratęs, kaip puikiai išmanau savo darbą, jis teturėjo dvi gali- 
mybes - nužudyti mane arba panaudoti. Pamoka tau. 

Valandėlę jis įdėmiai žiūrėjo į mane. 

— Nereikia patarimų apie žudymą, - skubiai paprašiau. 

Jis vėl nusijuokė ir mostelėjo kaljano vamzdeliu. 

— Rūkyk! - įsakė. 

Užsitraukiau, net anglys lotoso formos taurelėje sužėrėjo kaip maža saulutė, 
uždariau apsauginį dangtelį, giliai įkvėpiau ir išpūčiau dūmų srovelę, kuri nu- 
bangavo nusirangė kambario su arkomis siena. 

— Nuostabu! - pagyrė Tuaregas. - Niekada nepasitikėk žmogumi, kuris ne- 
pakelia hašišo. 

— Pernelyg blaiviai mąsto? - spėjau. 

— Hašišas skatina kalbėti, - nusijuokė jis. - Taigi kalbėkime toliau. 

- Gerai. Kalbėkime. 

- Šitas airis neapkenčia ne tavęs. Tu jam niekada nerūpėjai. Jis neapkenčia 
Abdulos. Jis kabinėjasi prie tavęs, nes žino, kaip tai skaudina Abdulą. 

— Ką jūs apie tai Žinot? 

— Žinau, kad kaip tik todėl airis nuėjo aplankyti tavo merginos tą naktį, kai 
ji mirė. 

Neįstengiau paslėpti, koks esu sukrėstas. 

— Taip, aš žinau apie paskutinę naktį tavo merginos gyvenime. 

— Iš kur? 

— Pirma parūkyk, - tarė jis, mostelėdamas į kaljano taurelę. - Kai kurias 
žinias lengviau suvokti transo būsenos. 

„Pagaliau priėjome prie esmės“, - pamaniau. 

- Suprantu, Tuaregai, kad jūs darot su manimi psichologinius eksperimen- 
tus. Norėčiau dalyvauti ir aš, kad greičiau baigtume. 

Jis mėgo juoktis, psichoanalitikas budelis, ir jo juokas buvo keistas, šaižus 
ir raižus, bet tono aukštis visada vienodas. Viskas jam buvo juokinga vienodai, 
juokas niekada negarsėdavo, netildavo, nesikeisdavo. 

„Apie žmogų viską pasako juokas ir eisena“, - kartą pareiškė Didjė. 

— Labai norėčiau pasikalbėti su tavimi mažiausiai dar vieną kartą, - tarė 
Tuaregas. - Tu visiškai teisus. Padariau dar vieną eksperimentą. 

— Gana eksperimentų, Tuaregai. 

— Gerai, gerai, - nusijuokė jis. - Pastaruoju metu retai sulaukiu svečių ir 
niekada neišeinu iš namų. Pasiilgstu... praktinių tyrimų. Kalbėsime apie airį 
toliau? 

— Taip. 

— Jis sa Abdula nužudė žmogų. 

— Jis... ką? 

- Tiesą sakant, ne vieną žmogų, - pridūrė Tuaregas. 

Negali būti. Nenorėjau patikėti. 

- Iš kur žinot, Tuaregai? 

Jis susiraukė, svyravo ties suglumimo riba, pasiruošęs vėl prajukti. 

- Žmonės man išsipasakoja, - tarė. 

— Tiek to, Tuaregai, nebepasakokit. Abdula man pats viską papasakos. 

- Palauk! Nebūk toks nekantrus. Šita informacija savanoriška, jos man ne- 
reikėjo išgauti, ir tu privalai tai žinoti apie Abdulą. 

- Nekalbėsiu apie Abdulą, jei jo nebus kambaryje. Atsiprašau. 

— Nuostabu, - tyliai ištarė jis. - Tai buvo dar vienas eksperimentas. Tikiuosi, 
tu man atleisi. Neturiu su kuo eksperimentuoti. 

— Kas čia darosi, Tuaregai? Jūs pasikviečiat mane į namus, o dabar man rei- 
kia slaptažodžio, kad galėčiau su jumis kalbėtis? 

- Ne, ne, pasakoju toliau. Vienas verslininkas nenorėjo mokėti Kompanijai 
už apsaugą. Kreipėsi į teismą dėl turto prievartavimo, pakėlė triukšmą. San- 
džajui tai nepatiko. Abdula su airiu sutvarkė šitą reikalą. Jis tegu tau ir papasa- 
koja, kas atsitiko. Aš tegaliu pasakyti, kad istorija bjauri. 

— Kaip tai susiję su mergina? 

Liza. Liza. Neprisiverčiau ištarti jos vardo Tuarego avilyje. 

- Tai žino tik vienas žmogus. 

— O jūs nežinot? 

— O aš nežinau... dar. 

Jis pažvelgė į mane. Matyt, jam patiko būti su manimi. Iki šiol nesu tikras, 
kaip tai turėčiau suprasti. 

- Žinai, kas yra paslaptis, Šantaramai? - paklausė jis, ir nuo šypsenos sutir- 
tėjo ilga žila barzda. 

— Tai, ko man nepasakysit? - viltingai atsakiau. 

— Paslaptis yra nepasakyta tiesa, - tarė jis. - O Abdula slepia tiesą nuo tavęs, 
žinau, nes dar vakar jo klausiau. 

— Kodėl jūs jo klausėt? 

— Geras klausimas, - atsiliepė jis. - Kodėl jį uždavei? 

— Tuaregai, liaukitės. Prašau. Kodėl jo klausėt apie mane? Nes paslaptis su- 
sijusi su Mano mergina“ 

— Airis, Konkanonas, žino, kad Abdula tave myli. Jis mano, kad Abdula tau 
papasakojo apie tą nužudymą. Taigi jis turi dvi priežastis tave užmušti. Siūly- 
damas atlygį už tavo galvą, jis nejuokavo. Bandymas tave nužudyti buvo rim- 
tas. Jis ketino nudėti tave, kad įskaudintų Abdulą, o paskui jis susidoros ir su 
Abdula. 

— Supratau, Tuaregai. Ačiū. Kur galiu jį rasti? 

Jis vėl nusijuokė. Vyliausi, kad paaiškins pokštą. Sėdėjau arkų galerijoje tarp 
begalybės arkų galerijų, prisirūkęs hašišo taip, kad keliai linko. 

— Šiame pasaulyje yra tik dviejų rūšių žmonės, - pirmą kartą nevaržomai 
nusišypsojo jis. - Tie, kurie išnaudoja kitus, ir tie, kuriuos išnaudoja kiti. 

Pamaniau, kad žmonių rūšių turbūt begalė, bent daugiau negu dvi, bet man 
toptelėjo, kad iš tikrųjų jis turi omenyje kažką kita: priežastį, kodėl mane pa- 
sikvietė. 

— Vadinasi, informacija man brangiai kainuos, - tariau. 

— Taip, noriu tave paprašyti paslaugos, - prisipažino jis. - Bet, rodos, tu ją 
padarysi mielai. 

- Ir kokia gi ji? 

- Papasakok man viską, ką žinai apie Randžytą Čaudhrį. 

— O kam? | 

— Noriu jį suimti pirmas. 

— Suimti? 

— Taip, ir laikyti vienoje įstaigoje netoli nuo čia. 

Kartais likimas duoda tau saują smėlio ir pažada, kad jis virs auksu, jei labai 
stipriai sugniauši. 

- Žinot, Tuaregai, - tariau bandydamas atsistoti ant kojų drebučių, - ačiū už 
pasiūlymą, bet airį ir Randžytą rasiu pats. 

- Palauk, - paprašė Tuaregas. - Atsiprašau. Tai buvo paskutinis mano eks- 
perimentas. Pažadu. Daugiau eksperimentų nebus. Norėtum sužinoti mano 
išvadas apie tave po šios dienos susitikimo? 

- Jau sakiau, kad atėjau čia ne kaip bandomasis triušis. 

— Žinoma, - nusijuokė jis ir trūktelėjęs vėl mane pasodino. - Prašau likti ir 
išgerti dar vieną puodelį karštos arbatos prieš kelionę. 

Pusbroliai ir sūnėnai išnešė lėkštes ir atnešė naują arbatinį su karšta arbata. 

- Turi man atleisti, - tarė Tuaregas. - Antraip metus turėsiu save anali- 
Zuoti. 

Nusijuokiau. 

— Aš rimtai, - pasakė jis nuoširdžiai žiūrėdamas į mane. - Turi man atleisti. 

- Atleidžiu, - pasakiau. 

- Nepajutau, - atsakė jis. - Tu iš tikrųjų man atleidi? 

- Liaukitės, Tuaregai, kas aš toks, kad galėčiau kam nors atleisti? 

- Jau geriau, - tarė jis. - Ir ačiū. Griežtai komercinis reikalas, be jokių eks- 
perimentų. Sumokėčiau tau didelius pinigus už... asmenišką pokalbį su Ran- 
džytu Čaudhriu. 

- Skamba viliojamai, bet... - prabilau, tačiau jis mane pertraukė: 

— Dvi šeimos man dosniai sumokėtų, jei Randžytas, siaubingai įskaudinęs 
dvi merginas, atsidurtų mano rankose. 

- Ne. 

- Suprantu, - tyliai pasakė jis. - Šio eksperimento nebuvau numatęs. Ačiū. 
Man buvo labai smagu. Štai airio adresas. 

Jis ištraukė iš už rankogalio lapelį popieriaus ir padavė man. 

— Šiąnakt su airiu bus tik vienas du žmonės. Jį nesunku įveikti. Geriausia 
pulti vidurnaktį. 

- Ačiū, - padėkojau. - Bet Randžyto jums neperduosiu, Tuaregai, jeigu jį 
rasiu. 

- Aišku. Tau reikia pagalbos airiui pagrobti? 

- Aš nenoriu jo pagrobti. Aš noriu, kad jis peržiūrėtų savo veiksmų va- 
riantus. 

— Mat kaip. Tada telydi tave Alachas, ir dar parūkom. 

— Man jau laikas. 

— Prašau pasilikti dar vienam kaljanui. 

Pusbroliai ir sūnėnai pakeitė seną kaljaną nauju, pasak jų, pripiltu tyro Hi- 
malajų vandens, ir įbėrė grynos Himalajų žolės. 

- Iš pradžių lavinau protus, - tarė Tuaregas, atsilošdamas ant šilkinių pagal- 
vėlių. Tarp mūsų stovėjo padėklas su arbata ir datulėmis. - Paskui kankinau. 
Žinok, jokio skirtumo. Juokinga, a? 

— Tiems, su kuriais eksperimentuoja, ne. 

Jis nusijuokė savo mechaniniu juoku. 

- Žinai, kokio akivaizdžiausio dalyko psichiatrai nemini? - paklausė jis. 

- Išgydytų pacientų procento? - spėjau aš. 

— Ne, - atsakė jis. - Išgydytųjų procentas tik parodo, kad yra ligonių, ku- 
riems galima padėti, ir yra ligonių, kuriems padėti negalima. Akivaizdžiausia - 
kad elgesį galima formuoti jo nesuprantant. Kai žinai, kaip kiekvieną priversti 
padaryti bet ką, susimąstai, kas mes esame iš tikrųjų. 

-— Niekas negali priversti kiekvieno padaryti bet ko, net jūs. Kai kurių žmo- 
nių poelgių neįmanoma numatyti ir neįmanoma valdyti, ir man tai patinka. 

— Tu pats tai patyrei, - tarė jis atsiteisdamas. - Tu Žinai, kas tai. 

— Ką patyriau? 

— Kankinimus, - atsakė jis žibančiomis akimis. 

- Jūs todėl prašėt mane dar parūkyti? 

— Tu pats tai patyrei, - pakartojo jis. - Papasakok man, ką sužinojai. Prašau. 
Pasitikėk manimi. 

- Supratau, kad žmonės, kurie atrodo silpni, yra stiprūs, ir atvirkščiai. 

— Taip, - sutiko jis. - Ar leisi tave... paklausinėti apie tai? 

— Tiesą sakant... ne, - tariau iš paskutiniųjų versdamas drebučius veikti. 

— Gal norėtum, kad pats tau kai ką atskleisčiau? — paklausė jis. - Šiandien 
tai sutvirtins mūsų ryšį. 

- Tiesą sakant... ne, - atsiliepiau ieškodamas dingusių kojų. 

— Aš nusipirkau žaislų parduotuvę, nes man patinka prekiauti žaislais. Lote- 
riją organizuoju tik Kompanijos prašymu, kad įrodyčiau ištikimybę. Iš tikrųjų 
man reikia žaislų parduotuvės, o nusikaltimas - tik priedanga. 

— Aha... 

— Mano vardas - Mustafa, - tarė jis. - Tuaregų mane pavadino Kadarbha- 
jus. Jis sakė, kad šis žodis reiškia „paliktas Dievo, kad taip vadinami mėlynieji 
žmonės , nes jų pavergti neįmanoma. Bet mano vardas - Mustafa. 

- Aš... 

- Prisipažinau du dalykus, dabar mes broliai. 

— Gerai... 

— Dabar, po mūsų šios dienos susitikimo, aš tikrai žinau, ką daryti su tavimi, 
jei kada nors kam nors papasakosi apie mano namus. 

Jis dirstelėjo į laikrodį. 

— O, - tarė, - mūsų laikas baigėsi. 


į Tuaregų veido raištis apsisaugoti nuo dykumos smėlio dažytas indigu, kuris ilgainiui 
įsigeria į odą. 

PENKIASDEŠIMT DEVINTAS SKYRIUS 


Kai važiuoji apkvaišęs - nė vienas sveiko proto žmogus taip nedaro, - laikas iš- 
nyksta. Aš neprisiminiau, kaip atvažiavau į Kolabą iš tolimo Kharo. Jei kelionės 
tikslas - pati kelionė, aš apskritai niekur nevažiavau. 

Kad ir kaip ten būtų, į pusiasalį aš grįžau nebejausdamas nei nerimo, nei 
įtampos. Gal todėl, kad turėjau Konkanono adresą, tereikėjo sulaukti vidur- 
nakčio ir užsukti į svečius. 

Bandžiau rasti Karlą. Ji manęs nevengė, bet ir nesistengė susitikti. Žinojau, 
kad kartais ji vėlai vakare ateina į „Leopoldą“ išgerti su Didjė. 

Pastačiau motociklą lauke ir įėjau į vidų. Tikėjausi, kad neparodžiau nu- 
sivylimo pamatęs Didjė sėdint vieną. Jis džiaugsmingai man nusišypsojo, aš 
irgi nusišypsojau eidamas prie jo, nes man toptelėjo, kad nereikėtų susitikti su 
Karla, važiuojant pas Konkanoną suvesti sąskaitų. 

Didjė pakilo ir stipriai paspaudė man ranką. 

- Labai džiaugiuosi, tave matydamas, Linai, - tarė jis. - Kur buvai pradin- 
gęs? Man buvo labai negera, kai išlėkei po to pokalbio su Kavita. Buvau įskau- 
dintas. Kodėl nepagalvojai apie mano jausmus? 

— Tu žinojai apie Lizą ir Kavitą? - paklausiau. 

- Žinoma, - pasipūtė jis. - Didjė žino viską. Ko vertas Didjė be skandalingų 
istorijų? 

— Man nelabai suprantamas tavo klausimas. Gal pirma atsakyk į mano. 

— Aš... aš žinojau, Linai. Kai Liza mane apgavo, iš pradžių maniau, kad 
išėjo pas Kavitą. Patikrinau, bet Kavita tą naktį buvo kitame vakarėlyje netoli 
nuo čia. 

— Kodėl tu man nepasakei? Kodėl ji man nepasakė? 

— Padavėjau! - sušuko Didjė. 

— Tu vengi atsakyti į klausimą, Didjė. 

— Klausimai buvo du, Linai. Padavėjau! 

— Tu išsisukinėji, Didjė. 

- Kur ne! - atšovė jis. - Aš tiktai nusprendžiau atsakyti į tavo klausimą išgė- 
ręs porą bokalų stipresnio gėrimo. Tai skirtingi dalykai. Padavėjau! 


538 


- Kuo galiu būti naudingas, pone? - saldžiai paklausė Meilutis. 

- Velniop mandagumą, Meiluti! - atšovė Didjė. - Atnešk mums du bokalus 
šalto alaus. 

— Aš jūsų paslaugoms, - tarė Meilutis nuolankiai traukdamasis atbulas. 

Toks mandagumas siutino, ir Didjė įniršo: 

— Dink man iš akių! - suriko jis. - Greičiau nešk alų, po perkūnais! 

Meilutis pataikaujamai nusišypsojo ir pasitraukė atatupstas. 

— Supykęs tu elgiesi kaip tikras anglas, - tariau aš. 

- Kiaulės! - piktinosi Didjė. - Jie maloniai elgiasi sa manimi, nes tai mane 
skaudina. Surengė man streiką atvirkščiai. Tai niekingiausias mandagumo de- 
monstravimas, o juk mandagumas mus apibrėžia, tiesa? 

— Mus apibrėžia meilė, Didjė. 

— Žinoma! - tarė jis ir treptelėjo koja po stalu. - Todėl atvirkščias manda- 
gumas toks skaudus. Linai, prašau tave, kol esi čia, pasistenk, kad jie vėl taptų 
šiurkščiais paniurėliais. Maldauju. 

- Padarysiu, ką galiu, Didjė. Bet tave išpopuliarinti sunkoka. Teks pagra- 
žinti, kaip tu pagražinai istorijas apie mane, kurias pasakojai Divos draugėms. 
Kurį iš tavo susišaudymų paminėti? 

— Linai, tu užgauni mano jausmus. 

- Tavo jausmus užgauna viskas, Didjė. Tai viena priežasčių, kodėl mes tave 
mylim. O tu mano jausmus užgavai nutylėdamas apie Lizą. 

- Bet, Linai, reikalas toks subtilus. Taip sunku tiesiai pasakyti: „Tavo meilu- 
žė biseksuali ir susirado moterį.“ Gal reikėjo pajuokauti? Ei, Linai, tavo pupytė 
labiau vertina liežuvį? 

— Kalbu ne apie seksą. Liza man sakė, kad yra biseksuali, mums tik pradėjus 
kartu gyventi. Aš kalbu apie savitarpio santykius. Man atrodo, lyg tu, Liza ir 
Kavita žinojote kažką, apie ką aš irgi turėjau žinoti, bet man niekas nepasakė. 

— Atleisk, Linai. Kartais paslapties verčiau neatskleisti. Tu man atleidi? 

- Daugiau jokių paslapčių, Didjė. Tu mano brolis. Jei reikalas susijęs su ta- 
vimi ar manimi, mūsų santykių neturėtų temdyti joks debesėlis. 

Jis neištvėrė. Sukikeno: 

— Mūsų santykių? Debesėlis? 

Melsvos akys spindėjo kaip švyturys, kviečiantis klajūną namo. Nerimą pa- 
slėpė šypsena. 

Nuo pernelyg uolaus nuolaidžiavimo blogiems įpročiams jo skruostai 
įdubo, bet oda tebebuvo lygi, lūpų linijos ryškios, o nosis didinga. Garbano- 
tus plaukus jis nusikirpo trumpai ir ėmė šukuotis su sklastymu. Matyt, Divos 
įtaka. 

Taip apsikirpęs, Didjė atrodė kaip Dirkas Bogardas tokio amžiaus, ir tai jam 
tiko. Vakarėliuose neatsigins naujų gerbėjų. | 

— Tu man atleidai? 

— Aš tau visada atleidžiu, Didjė, tau net nespėjus nusidėti. 

— Kaip aš džiaugiuosi, kad šįvakar užsukai, Linai, - tarė jis ir pliaukštelėjo 
sau per šlaunis. - Nujaučiu, kad artinasi dideli dalykai. Pasiliksi ilgiau ar tuč- 
tuojau išlėksi kaip visada? 

— Pasėdėsiu iki vidurnakčio. Iki tol esu tavo. 

— Nuostabu! 

Meilutis trinktelėjo ant staliuko prieš mane bokalą alaus. 

— Aur kuč? - suniurnėjo. Ko dar? 

— Nešdinkis, - paliepė Didjė. 

- Žinoma, misteri Didjė sahibe, - sučiulbėjo Meilutis. - Kaip pageidaujate, 
misteri Didjė sahibe. 

— Teisybę sakei, reikalas rimtas, - tariau Didjė. - Turi kaip reikiant pasi- 
stengti, kad susigrąžintum jų nepagarbą. 

- Žinau, - atsiduso jis. - Bet kaip tai padaryti? 

Prie mūsų staliuko ėjo vyras. Aukštas, plačiapetis, trumpai kirptais šviesiais 
plaukais ir tokia trumpa nosimi, kad veidas suplokštėjo ir atrodė dvimatis. 

Kai jis grėsmingai priartėjo, pamačiau, kad nosis sutraiškyta: sulaužyta tiek 
kartų, kad kremzlė suiro. Arba jis nemokėjo muštis, arba mušėsi taip dažnai, 
kad pagal didžiųjų skaičių dėsnį vietoj nosies liko smūgio žymė. 

Bet kuriuo atveju virš mūsų staliuko palinko tikrai ne gražuolis. Tiesą sa- 
kant, palinko virš manęs. 

— Kaip tu gali sėdėti greta šito žydrūno? - paklausė manęs. 

— Mane laiko sunkio jėga, - atsakiau. - Pasiskaityk, kas per daiktas, kai tu- 
rėsi laisvą popietę. 

Jis atsisuko į Didjė. 

— Mane nuo tavęs vimdo! - sušnypštė. 

— Pasitaiko, - atsiliepė Didjė. 

— Aš tau dabar snukį ištaisysiu, - pagrasino ilgšis, atkišęs žandikaulį it kas- 
tuvą. 

— Atsargiau, - perspėjau. - Mano draugužis ūmaus būdo. 

— Atsipisk, - atkirto dičkis. 

Atokiau stovėjo dar vienas vyras. Stebėjau jį akies kampučiu, sutelkęs dėme- 
sį į suplotą mėnulį virš mūsų staliuko. 

- Žinai, ką mes Leningrade darome su tokiais kaip tu? — paklausė ilgšis 
Didjė. 

- Tą patį, ką jūs darote su tokiais kaip aš visur, - ramiai atsakė Didjė, laiky- 
damas ranką švarko kišenėje, ir atsilošė ant kėdės. - Kol mes jus sulaikome. 

Leningradas. Rusai. Slapta pažvelgiau į antrą vyrą, stovintį už kelių žingsnių. 
Kaip ir draugas, jis vilkėjo plonais juodais marškiniais. Trumpi rusvi plaukai 
sutaršyti, žalsvos akys vaiskios, išraiškingos, dažnai šypsančios lūpos. Nykščiai 
sukišti į išblukusių džinsų kilpas diržui. 

Vyrukas buvo liesesnis ir vikresnis už draugą, be to, daug ramesnis. Taigi 
pavojingiausias vyras kambaryje, išskyrus Didjė, nes visi kiti lankytojai, tarp jų 
ir aš, sunerimo. Jis pažvelgė man į akis ir geraširdiškai nusišypsojo. 

Aš vėl įsmeigiau akis į vyrą, kurio veidas užstojo kelias palubės lempas. 

- Parodyk, ką gali, - suriko aukštasis rusas ir trenkė sau kumščiu į krūti- 
nę. - Muškis su manim! 

Klientus prie gretimų staliukų lyg vėjas būtų nupūtęs. Aukštasis rusas pa- 
stūmė į šoną baldus ir atsistojo tuščiame plote. 

- Eikš, mažiuk, - ištarė su patyčia. 

Didjė prisidegė cigaretę. 

— Velniai griebtų! - suriko aukštasis rusas. - Žydras ir žydas. Žydas gėjus. 
Bjauriausia gėjų veislė. 

Padavėjai sustojo dideliu ratu, pasiruošę įsikišti, jei šauksmai virs peštynė- 
mis, bet nė vienas nenorėjo pirmas nuo didelio pikto ruso gauti į sprandą. 

- Eikš, mažiuk. Eikš čia. 

- Žinoma, - ramiai atsakė Didjė. - Kai surūkysiu cigaretę. 

„Šikna su ragučiais“, - pamaniau suprasdamas, kad ne aš vienas „Leopolde“ 
taip manau. Didjė patenkintas rūkė, atsargiai nukratydamas pelenų stulpelį į 
stiklinę peleninę. 

Stojo tyla, ruso bendras skubiai priėjo prie manęs ir sustojo. Jis laikė atkišęs 
rankas delnais į viršų ir rodė į kėdę greta manęs. 

Gera mintis. Kai jis pajudėjo, atsilošiau ant kėdės, užkišau dešinę ranką už 
nugaros ir suėmiau vieną peilį. 

- Ši vieta neužimta? - mandagiai paklausė jis. - Jūsų draugas, ko gero, rūkys 
cigaretę dar apie minutę, o aš mielai prisėsčiau, jei neprieštarausite. 

- Čia laisva šalis, Olegai, - tariau. - Todėl čia ir gyvenu. 

— Ačiū, - atsiliepė jis ir patogiai įsitaisė šalia manęs. - Klausyk, nenoriu 
įžeisti, bet ar nemanai, kad stereotipas labai jau nuvalkiotas? Aš rusas, vadina- 
si, mano vardas Olegas? 

Jis buvo teisus. O teisumą tenka pripažinti, net ketinant perdurti pašneko- 
vui šlaunį. 

— Mano vardas Linas, - tariau. - Nesu tikras, ar buvo malonu su tavimi 


susipažinti. 
— Aš irgi, - atsakė jis. - Olegas. 
— Išsipisinėji? 


Tebelaikiau ranką ant peilio. 

— Ne, - nusijuokė jis. - Toks iš tikrųjų mano vardas. Olegas. O tavo gėjui 
Žydui tuoj bus išspardytas užpakalis. 

Mes abu pažvelgėme į Didjė. Šis įdėmiai apžiūrinėjo cigaretę. 

— Statau už žydą, - tariau. 

- Tikrai. 

— Aš visada statau už žydą. 

— Kiek? - paklausė jis, ir šypsena įžiebė akyse šelmiškus žiburėlius. 

— Viską, kiek turiu. 

— Kiek yra viskas? 

— Viskas yra trys tūkstančiai, - atsakiau. 

— Dolerių? 

- Rublių neturiu, Olegai. Cigaretė beveik surūkyta. Sutinki? 

— Gerai, - atsakė jis tiesdamas ranką. 

Paleidau peilį, sukirtome rankomis, ir aš vėl uždėjau ranką ant peilio. Ole- 
gas pamojo padavėjui. Didjė dar kartą užsitraukė. Padavėjas suglumęs pažvel- 
gė į Olegą, paskui į mane. 

Jis buvo sunerimęs. Dičkis vis dar laukė Didjė tuščiame plote tarp staliukų. 
Niekas nieko nebeaptarnavo. Padavėjas, vardu Sajidas, nesuprato, kas vyksta. 
Linktelėjau, ir jis pribėgo nenuleisdamas akių nuo aukštojo ruso. 

— Prašom šalto alaus, - tarė Olegas. - Ir lėkštę gruzdintų bulvių. 

Sajidas kelis kartus sumirksėjo ir pažvelgė į mane. 

— Nieko baisaus, Sajidai, - nuraminau. - Aš irgi nesuprantu, kas čia darosi. 

- A, - su palengvėjimu atsiduso Sajidas. - Tuojau atnešiu alaus su gruzdin- 
tomis bulvėmis. 

Ir nurisnojo mataruodamas rankomis, kraipydamas galva ir rėkdamas 
hindi: 

— Nieko baisaus. Niekas nesupranta, kas darosi. 

Padavėjai nusiramino ir stebėjo paskutines Didjė cigaretės sekundes. 

— Beje, tikiuosi, kad tavo draugas laimės, - tarė Olegas. - Nors ir abejoju, 
deja. 

Didjė užgesino nuorūką. 

— Tikiesi, kad mano draugas laimės? 

- Čiort, da, - atsakė Olegas. 

— Ką tai reiškia? 

- Rusiškai tai reiškia „Velnias, taip“. 

— Kur ne. 

- Čiort, da. Pats būčiau sumokėjęs tris tūkstančius žaliųjų, kad šitą šmikį 
subaladotų, bet aš ne toks. 

— Mat kaip? 

- Klausyk, tu jį matai pirmą kartą. Aš su šituo šiknium dirbu daug savaičių. 
Bet negaliu prisiversti ir padaryti tokios niekšybės. Net jam. Kelis kartus man 
pačiam taip buvo, nepatiko. 

— Aha. 

— O dabar, jei tavo draugas laimės, jausiuos, lyg būčiau sumokėjęs, bet ne- 
pabloginęs karmos. 

Didjė lėtai atsistojo ir žengė į šalį nuo stalo. 

— Kai sumokėsi, - tariau, - mums reikės pasikalbėti, Olegai. 

Didjė nubraukė pelenus nuo suglamžyto juodo aksominio švarko ir pasitai- 
sė apykaklę. Susikišęs rankas į kišenes, pasuko prie didžiojo ruso. 

Šis, lėtai svyruodamas iš vieno šono į kitą, sumataravo kumščiais, dideliais 
kaip galvos, į kurias dažnai trenkdavo. 

Ranką laikiau uždėjęs ant peilio. Jei Olegas bandys įsikišti, prismeigsiu jį 
prie kėdės, dar nepakilusį nuo stalo. Bet Olegas susinėrė rankas ant pakaušio, 
atsilošė ant kėdės ir žiūrėjo, kas vyksta. 

Didjė priėjo prie dičkio per pusantro žingsnio, paskui, neištraukdamas ran- 
kų iš kišenių, šoko aukštyn it baleto artistas. Šuolyje plačiai išskėtė rankas, kris- 
damas sulenktais keliais smogė rusui į krūtinę, o pistoletu - per galvą. 

Didjė iškart atšoko į šalį ir vėl susikišo rankas į švarko kišenes. Rusas su- 
klupo, smegeninė laikinai nebeveikė, jis sutrūkčiojo rankomis ir tėškėsi veidu 
į grindis, ant nosies. 

— Mokėk, Olegai, - tariau. Didjė nuėjo prie baro tartis su vadybininku. 

- Oho, - tarė Olegas. - Tas dičkis Rusijos bokso be taisyklių čempionas. 

- Tavo boksininką be taisyklių ką tik įveikė baletas ir geras ginklas. Mokėk. 

- Žinoma, - išsišiepė jis. - Aš rusas. Gerus ginklus išradome mes. 

Olegas išsitraukė iš kišenės ritinėlį pinigų, nulupo kelis viršutinius salotos 
sluoksnius, o galvą vėl įsikišo į kišenę. 

- Paslaptingas tu žmogus, - tariau. 

- Tiesą sakant, bedarbis. 

Džordžas Skorpionas pasamdė rusus apsaugininkus, „Leopolde“ pasirodė 
rusų. Vargu ar tai sutapimas. 

— Pamėginsiu atspėti, - tariau. - Judu saugojot „Mahešo“ penthauzą? 

— Taigi. Tas močiakrušys mus šiandien atleido. 

- Jis, beje, mano draugas, nors ir močiakrušys. 

— Atleisk, - atsiprašė Olegas. - Bet šykštuolis baisus. Suskaičiavo laiką, kurį 
jam dirbome, iki paskutinės minutės, ir davė du šimtus dolerių. Už tai, kad jį 
saugojome. Juokinga, a? 

— Ritinys didesnis negu dviejų šimtų dolerių. 

- Išlošiau, viešbutyje veikia kazino, laikomas tipo, vardu Dvynys. 

— Aha. 

— Aha. Man pasisekė, susišlaviau banką. 

Olegas, laimės kūdikis, susišlavė banką. Iš visų pasaulio kazino jis išlošė 
maniškiame. 

Linksmai šypsodamasis Sajidas atnešė gėrimų ir valgį. 

— Ponas Didjė buvo nuostabus, - sumurmėjo man. - Tokio vaidinimo ne- 
matėme daug metų. Jis partrenkė tą dičkį vienu smūgiu. 

— Kur dabar dėsite dičkį, Sajidai? - paklausiau. 

- Ištempsim į gatvę, - atsakė jis šluostydamas šlapią stalą ir padavė Olegui 
valgį. 

Olegas mostelėjo man gruzdinta bulve, pamirkyta į pomidorų padažą. 

— Galiu užkąsti? - mandagiai paklausė. - Mėgstu gruzdintas bulves. 

— Tavo draugas velkamas į gatvę, Olegai. 

— Atsakymas „Taip“ ar „Ne“? 

— Tuoj grįšiu, - atsidusau, ir jis ėmė šveisti bulves. 

Aš žinojau, kas bus. Bejėgį rusą ištemps iš „Leopoldo“ ir paliks už pusmet- 
rio nuo durų. Taip jis atsidurs gatvės prekiautojų zonoje. 

Gatvės prekiautojai nustums jį iš savo zonos į griovį, per pusmetrį nuo savo 
krautuvėlių ant šaligatvio. 

Taip jis atsidurs taksi vairuotojų zonoje, o šie galop nutemps jį į važiuojamą- 
ją gatvės dalį, kur jį paims greitoji, jei anksčiau nepervažiuos autobusas. 

Man pačiam teko būti kūnu be sąmonės, priklausomu nuo pasaulio malo- 
nės. Pakviečiau pažįstamą gatvės prekiautoją ir sumokėjau jam, kad įsodintų 
didįjį rusą į taksi ir išsiųstų į ligoninę. 

Didjė vis dar maudėsi šlovės spinduliuose ir dosniai mokėjo už nuostolius, 
padarytus „Leopoldo“ verslui. Grįžau prie staliuko dairydamasis trečio ruso. 
Žinau, tai skamba keistokai, bet laikas buvo beprotiškas, ir aš iš patirties žino- 
jau, kad dėl visa pikta reikėtų pasižvalgyti trečio. 

— Ar yra dar ir trečias rusas? - paklausiau atsisėdęs greta Olego. 


w0- so 


bingai. 


- Jei būtų trečias rusas, - tarė, - čia nebūtų manęs. Visi bijo rusų. Net rusai 
bijo rusų. Aš rusas. Žinau, ką sakau. 

— Kodėl Skorpionas jus atleido? 

- Klausyk, jis tavo draugas... 

— Jis pamišęs. Papasakok. 

- Jam galvoje kliuka dėl kažkokio šventojo prakeiksmo. Aš nudėčiau tipą, 
kuris mane prakeikė, arba priversčiau jį atšaukti prakeikimą. Bet mes, rusai, 
kitaip žiūrime į tokius dalykus. 

- Tai kas atsitiko? 

— Mano buvęs viršininkas, tavo draugas, pasamdė maisto ragautojus. 

— Maisto ragautojus? 

— Tu kada nors buvai sutikęs maisto ragautoją? 

- Ne, Olegai, bet tu buvai, tiesa? 

- Indai. Vaikai. Pirmi paragaudavo jo maisto, ar neužnuodytas. 

Numaniau, kad Skorpiono penthauze dedasi negeri dalykai. Dvynys prašė 
mane pagalbos. Bet aš nesitikėjau, kad Skorpionas taip ims į galvą prakeikimą. 
Jei Olegas sako tiesą, Skorpioną ištiko bėda. Jis žmogus geras, tik aplinkybės 
susiklostė nepalankiai, tokiu atveju draugai privalo įsikišti. 

Bet kišenėje aš turėjau Konkanono adresą, o „Leopolde“ tik stūmiau laiką 
iki vidurnakčio, todėl į draugo nelaimę numojau ranka. 

— Tu išėjai ar buvai atleistas? 

- Aš pasakiau, kad neleisiu vaikams ragauti jo maisto, - atsakė jis. - Pasisiū- 
liau pats. Aš amžinai alkanas. O jis įsižeidė ir išvijo mus abu. 

— Kas judviem sumokėjo, kad šįvakar ateitumėt čia ir sukeltumėt muštynes? 

- Sumokėjo jam, - atsakė Olegas. - Jis pakvietė mane paskutinį kartą drau- 
ge išgerti. Aš sutikau tikėdamasis, kad daugiau jo nematysiu. Pakeliui jis pasa- 
kė gavęs užsakymą bare aptalžyti kažkokį gėjų prancūzą. 

- O tu nusprendei prisijungti? 

— O aš nusprendžiau pasirūpinti, kad šitas pamišėlis ko nors neužmuštų. 
Man kiltų problemų dėl vizos. 

— Tu humanistas, - tariau. 

— Kokią tu turi teisę mane smerkti? 

Jis šypsojosi, meilus kaip šunelis. Ir vėl buvo teisus, o kai žmogus teisus, tai 
reikia pripažinti. 

- Eik velniop, - atrėžiau. - Jei būtum bent pirštą pridėjęs prie mano draugo, 
būtum turėjęs reikalų su manimi. 

- Kaip aš tave suprantu! - sušuko Olegas, mane sutrikdydamas. 

— Ką€ 

- Aš puikiai tave suprantu, - sušuko Olegas. - Apsikabinkim. 

Jis čiupo mane į glėbį ir stipriai suspaudė. 

Likimas niekada nekovoja sąžiningai. Likimas prisėlina ir puola iš pasalų. 
Pasaulis susvyravo taškydamas laiko ežerus, ir kiekvieno ežero bangos vis aiš- 
kiau man priminė prarasto brolio Australijoje apkabinimą, smarkų ir švelnų. 

Išsprūdau ir vėl atsisėdau. Jis pakėlė ranką ketindamas užsisakyti dar alaus, 
bet aš jį sulaikiau. 

— Tu bedarbis? - paklausiau. 

— Taip. Ką siūlai? 

- Trijų keturių valandų darbą. 


— Kada? 
— Beveik iškart, - atsakiau. 
— Ką reikės daryti? 


— Pirmiau įsiveržti, paskui išsiveržti. Jei pavyks. Su manimi. 

- Įsiveržti kur? - paklausė jis. - Bankų neplėšiu. 

- Į namą, - atsakiau. 

— Kodėl mums reikia įsiveržti į namą? 

— Nes jo gyventojams aš nepatinku. 

— Kodėl? 

— O tau koks skirtumas? 

— Ne tai svarbu. 

— O kas svarbu? 

- Pinigai, kurių šįvakar netekau susilažinęs, - tarė jis. - Dvigubai. 

— A, štai kas svarbu. Puiku. Sutinki? 

— O mūsų neužmuš? 

— O tau koks skirtumas? 

— Didelis. Mes ką tik susipažinome, o aš jau jaudinuosi dėl tavęs. 

— Netikiu. 

— Aš rusas. Mes greitai prisirišame. 

— Turėjau omeny, netikiu, kad mus užmuš. 

— Aišku, tai su keliais mums reikės muštis? 

— Su trimis, - atsakiau. - Bet vienas, airis, vardu Konkanonas, vertas dviejų. 

— O kokia kitų tautybė? 

— O tau kam? 

— Tautybė lemia kainą, - atsakė jis. - Visi tai žino. 

- Pasų netikrinau, bet neseniai girdėjau, kad jis dirba su afganu ir indu. Ko 
gero, jų bus trys. 

— Sakai, trys? 

- Trys, be to, airis vertas dviejų. 

- Airis, afganas ir indas? 

- Turbūt. 

— Prieš rusą ir australą, - susimąstęs ištarė jis. 

— Galima ir taip sakyti, jei nori. 

— Moki dvigubai. 

- Dvigubai? 

— Čiort, da. 

- Kodėl? 

— Dabar rusas prieš afganą kainuoja brangiai. 

— Dvylika tūkstančių, kad šiąnakt mane lydėtum? Pasvajok, ir praeis. 

Didjė pasuko prie mūsų staliuko. Griaudėjo plojimai, ir jis prieš atsisėsda- 
mas kelis kartus nusilenkė lankytojams. 

- Žinai ką, - tarė Olegas, pasilenkęs arčiau, - eisiu su tavimi, bet sumokėsi 
tik tokiu atveju, jei pasirodys, kad aš šio bei to vertas. 

- Didjė, susipažink su Olegu, - tariau. - Jis tau patiks. 

- Enchantė, monsieur, - švytėjo Didjė. 

— Neprieštaraujate, kad aš sėdžiu prie jūsų staliuko, mesjė? - mandagiai pa- 
klausė Olegas. - Vis dėlto atėjau į jūsų barą su pamišėliu? 

- Kas nėra atėjęs į „Leopoldą“ su pamišėliu? - atsiliepė Didjė. - O žmogų 
su charakteriu Didjė pamato per penkiasdešimt metrų ir pataiko jam į širdį iš 
tokio pat atstumo. 

— Matau, mes puikiai sutarsime, - tarė Olegas ir atsirėmė alkūnėmis į sta- 
liuką. 

- Padavėjau! - sušuko Didjė. - Dar po vieną! 

Kilstelėjau ranką sulaikydamas padavėjus. 

— Mes išeinam, drauguži, - tariau. - Nepyk. 

- Bet, Linai, - papūtė lūpas Didjė, - su kuo man pasidalyti pergalės džiaugs- 
mu? Kas dabar išgers su manimi? 

- Nesirūpink, pro duris tuoj įžengs kitas pamišėlis, broli, - atsiliepiau apka- 
bindamas jį. 

ŠEŠIASDEŠIMTAS SKYRIUS 


Mudu su Olegu nuvažiavome į Parelį, į paliktų fabrikų rajoną. Anot Tuarego, 
Konkanonas savo narkotikų verslui nuomojosi tuščias patalpas pramoniniame 
komplekse. 

Naktį šios vietos virsdavo tikru vaiduoklių miesteliu, daug žmonių tvirtino 
sutemus matę šmėklų darbininkų trobelių labirinte. Šiame plote gyveno, dirbo 
ir mirė dvi vyrų ir moterų kartos, o paskui fabrikai buvo uždaryti. „Žinai, kas 
yra vaiduokliai? - kartą paklausė manęs Džonis Cigaras. - Mirę vargšai.“ 

— Tuštoka, - tarė Olegas, kai mudu pastatę motociklus pasukome prie pilkų 
tylių pastatų virtinės. 

— Naktį visada taip, - atsakiau. - Jis įsikūręs ketvirtame korpuse. Fabrikas 
4A. Kalbėk tyliau. 

Mes sėlinome palei pinto tinklo tvorą, nukabinėtą plakatais, reklamuojan- 
čiais be galo pelningus būdus žaibiškai praturtėti iš prekybos nekilnojamuoju 
turtu ir vertybiniais popieriais. 

— Bent jau knygai bus medžiagos, - sušnibždėjo Olegas. 

Aš sustojau ir sustabdžiau Olegą, įremdamas ranką jam į krūtinę. 

— Knygai? - pašnibždomis paklausiau. 

— Aha. 

- Tu žurnalistas, Olegai? 

— Čiort, net, - sušnibždėjo jis. 

— Ką tai reiškia? 

- „Velnias, ne“ rusiškai. Čiort, da priešybė. 

- Pats tas laikas mokyti mane rusų kalbos, - sušnypščiau. - Žurnalistas tu, 
po perkūnais, ar ne? 

— Ne. Aš rašytojas. 

— Rašytojas? 

— Taip. 

— Rusas rašytojas? Juokauji? 

— Aš rašytojas, - sušnibždėjo jis. - Ir rusas. Vadinasi, rusas rašytojas. Galima 
ir taip sakyti, jei nori. Tai mes einam muštis ar ne? 

Atsirėmiau rankomis į kelius, pasilenkiau ir susimąsčiau. Bandžiau nu- 
spręsti, muštis 4A fabrike vienam su dviem plius vienu, vertu dviejų ar vis dėlto 
pasiimti rusą rašytoją. Rašytojui nelengva apsispręsti. 

— Rusų rašytojas, - sušnibždėjau. 

— Tau nepatinka rusų rašytojai? 

— O kam jie patinka? 

- Tikrai? O Aksionovas? Jis patinka visiems. 

— Eik šikt, - sušnibždėjau. 

— O Turgenevas? Jis juokingai rašo. 

- Kur ne. Juokingai kaip Gogolis. 

- Tiesą sakant, Gogolis - ne rusas, - kimiu šnibždesiu patikslino Olegas. - 
Jis ukrainietis. Vienas didžių ukrainiečių rašytojų. 

- Užteks. 

- Pala pala, - stvėrė mane už rankos Olegas. - Tu rašytojas? Taip ir yra. Cha! 
Mirsiu iš juoko, du rašytojai eina ieškoti nuotykių. 

— Velniai griebtų. 

— Beje, - paklausė jis, - o ką mes ketinam daryti? 

Su rusu galėčiau visus tris užklupti netikėtai, išsiaiškinti santykius su Kon- 
kanonu ir dingti. Nenukentėtų niekas, išskyrus Konkanoną ir mane. Be Olego 
vienam teks susidoroti su Konkanono vyrais, todėl man ir reikėjo Olego. Bet 
jis rašytojas. Rusų rašytojas. 

— Dar yra toks Levas Luncas', - viltingai sušnibždėjo Olgeas. - Aš jį dievinu. 

- Užsikišk, — atrėžiau. | 

Atsitiesiau ir apsidairiau. Ilga plati gatvė iš vienos pusės buvo apaugusi me- 
džiais, už jų driekėsi geležinkelis. Mūsų pusėje stūksojo tylūs pusapvaliai plie- 
niniai barakai, panašūs į pilkapius. 

Niekur nė gyvos dvasios, net benamių šunų nematyti. Buvo ramu kaip pa- 
prastai pavojingose vietose, jei nebijai. Aš dėjausi ramus, nes bijojau ir norėjau 
susitikti sa Konkanonu be kraujo praliejimo, bet supratau, kad tai beveik neį- 
manoma. 

- Beje, kodėl pasiėmei mane? - sušnibždėjo Olegas. - Kodėl ne Didjė ar 
kitus savo draugus? 

— Tikrai nori žinoti? 

— Aišku, - atsakė jis žiūrėdamas man į akis. - Puiki medžiaga. 

- Aš turiu draugų, kurie eitų su manimi, bet jie galėtų nukentėti, ir aš neri- 
maučiau dėl jų, o jei tu nukentėtum, nesijaudinčiau. Supranti, tiesa? 


s Rusų prozininkas, dramaturgas, publicistas (1901-1924). 

- Suprantu, - išsišiepė jis. - Labai rimta priežastis. Tavim dėtas, irgi nusi- 
pirkčiau tavo gyvybę. | 

— Aš neperku tavo gyvybės, Dostojevski. Aš perku tavo muštynių laiką. 
Aišku? 

- Aišku, - linksmai atsakė Olegas. - Džiaugiuosi, kad mudu tai aptarėm. 

— Aptarsim dar vieną dalyką. Jei mėginsi kabinti mano merginą, aš tave 
papjausiu. 

— Tu turi merginą? - nepatikliai sušnibždėjo jis. 

— Ką tai reiškia? 

— Kaip čia pasakius... 

- Jei pabandysi lįsti prie jos su savo rusų rašytojais - papjausiu. 

- Supratau iš pirmo karto, - sušnibždėjo jis. - Tokių dalykų nepamiršti. 

Jis šypsojosi, ir aš nesupratau, kodėl. Arba jis niekada nenukabina nosies, 
arba žino kažką, ko aš nežinau. 

— Ko? - susiraukiau. 

- Tu tikrai turi merginą? - pakartojo jis. 

— Tik tu su savo rusiškais epais nuo jos laikykis atokiau. 

— Supratau, jau supratau, - išsišiepė jis. 

— Ko vaipaisi? 

- Labai smagu su kitu rašytoju imtis vertų aprašyti darbų. Paskui turėtume 
kartu parašyti apsakymą. Turiu puikių minčių. 

- Liaukis. Čia mudu gali pakasti. Airis pamišęs ir kietas kaip volframas. 
Nežiopsok. 

- Gerai, nusiramink. Aš investavau į šį reikalą dvylika tūkstančių dolerių. 
Subaladokim airį su draugais ir pasilakim. 

Ir nudūmė prie 4A korpuso. Vienas. Keisti tie rusai. 

Nulėkiau įkandin ir pasivijau prie durų. Apėjome didžiulį baraką ir dirste- 
lėjome pro atdarą langą. 

Konkanonas su dviem bendrais lošė kortomis ant kapoto naujutėlio raudo- 
no pontiako, iš dalies slepiamo sidabrinio apdangalo nuo dulkių. 

— Tu pasiruošęs? - sušnibždėjau. 

— Kam? - atsiliepė Olegas. - Ką sumanei? 

— Įžengiame pro duris, ir aš pasikalbu su airiu. 

— Nemanai, kad geriau įsmukti slapta? 

- Jei būčiau įpratęs įsmukti slapta, būčiau atsinešęs pistoletą. 

— Tu nepasiėmei ginklo? 

Atidariau duris ir įėjau į tuščią fabriko cechą. Olegas atsiliko per žingsnį. Per- 
ėjome patalpą ir sustojome per kelis žingsnius nuo Konkanono ir jo draugų. 

Afgano rankos buvo ant kelių. Indo rankos buvo ant kelių. Nežinojau, turi 
jie ginklų ar ne. 

Kur Konkanono rankos, žinojau. Jis plojo. 

- Su tavim smagiau nei su įkaušusia vienuole, - pagyrė jis. - Girdėjau, tu 
nebegyvas. Pasirodo, tai tik piktavališkas gandas. 

- Sutvarkom reikalą, - pasiūliau. - Tu ir aš, akis į akį. 

- Į akis šoki, jaunuoli? 

Jis tebesišypsojo. Pasirodo, linksma šypsena gali baisiausiai siutinti. 

- Noriu, kad liautumeis elgtis niekšiškai ir duotum ramybę man ir mano 
draugams. Jei sutinki, prisėsiu ir sulošiu su tavim pokerį. 

- Ojei nesutinku? - drėgnose akyse sužėrėjo šaltos žvaigždės. 

— Tada išspręsime klausimą mudu, čia, dabar ir visam laikui. 

Jis atsilošė ant plastikinės kėdės ir nusišypsojo. 

— Govinda, nusitaikyk į jį, - tyliai paliepė. 

Vadinasi, ginkluotas indas. Afganas atsistojo tebelaikydamas kortas. 

- Klausau, bose, - atsakė Govinda. 

— Eik prie jo draugo, Govinda. 

- Klausau, bose. 

Govinda atsistojo ir pasitraukė nuo automobilio. 

- Eidamas taikyk į australą kalinį, vaikine, - perspėjo Konkanonas. - Ne- 
klusnus tipas. Jei krustelės, šauk. 

— Klausau, bose, - atsiliepė Govinda ir nusišypsojo man. 

Jo akys apytamsiame ceche švytėjo it opalai. Priėjęs prie Olego, bedė jam į 
pilvą pistoletu. Olegas tebesišypsojo. Nesišypsojau tik aš vienas. 

— Atėjau pasikalbėti, o tu grasini ginklu? - tariau. 

Jis įsižeidė, nes abu žinojome, kad aš teisus. Įniršo. 

— Dėl visa pikta, - tarė tramdydamas pyktį. 

— Nesuklysk, Konkanonai, antraip mirsime ne tik mudu, - pasakiau, kad 
išgirstų samdiniai, afganas su indu. - Govinda tikrai mirs, - pridūriau. - Af- 
ganas irgi. 

Atsisukau į afganą. 

- As salamu aleikum, - tariau. 

Jis neatsakė. 

— As salamu aleikum, - neatlyžau aš, nes, pasak vieno maloniausių islamo 
nurodymų, į nuoširdų pasveikinimą reikia atsakyti geranoriškai. 

- Va aleikum as salam, - pagaliau atsiliepė jis. 

- Kuo tu vardu? 

Jis jau žiojosi atsakyti, bet įsikišo Konkanonas. 

- Tylėk, paikas nemokša. Jis tau pisa protą, negi nesupranti? Išmoko vietos 
papročių, žino, kaip su čiabuviais kalbėti. Bet jis jus tik mulkina, kluikos. Žiū- 
rėkit, kaip meistras dirba, nes dabar aš jam pisiu protą. 

Jis apėjo pontiaką ir atsistojo prie manęs. 

- Jei bent krustelės, nušausi jo draugą, - įsakė Govindai. - Lavono vėliau 

padėsiu atsikratyti. 

— Klausau, bose. 

Konkanonas stovėjo priešais lėtai svyruodamas ir vos pastebimai šypsojosi 
suvertomis it geldelės lūpomis. 

- Žinau, ką tu nori sužinoti, - pareiškė. 

— Aš noriu, kad liautumeis. Tik tiek. 

— Cha! Kur ne. Tu nori sužinoti atsakymą į labai svarbų klausimą. 

— Ką tu, po perkūnais, pliauški? 

- Į klausimą, - progiesmiu traukė jis. - Klausimą, klausimą. 

— Rėžk. 

— Įsidėk į makaulę, Govinda! - įsakė Konkanonas žiūrėdamas į mane. - Jei 
jis mane puls, nušauk jo draugą. Šitą šiknių sudorosiu aš pats. 

— Klausau, bose. 

- Iš tiesų tave domina tik vienas dalykas, - tarė jis pasilenkęs prie manęs. - 
Ar aš tą naktį išdulkinau tavo meilią amerikietę kekšytę, prieš palikdamas ją 
su Randžytu? 

Sukandau dantis, sutvinksėjo smilkiniai, kraujas užvirė gyslose, mane išpylė 
pykčio prakaitas. Žengdamas pro fabriko cecho duris, tokio noro jam užtvoti 
nejaučiau. Jis paminėjo Lizą, aš troškau apginti jos atminimą. 

- Žinai, Konkanonai, - tariau tvardydamasis iš paskutiniųjų. - Bulvių badas 
nepribaigė tavyje glūdinčio anglo, nes iš tiesų tu esi anglas, kalbantis su airišku 
akcentu. 

Jis griebė man už gerklės, bet aš išsisukau ir atsitraukiau prie mašinos. 

— Kodėl nenori muštis? - paklausiau apsiraminęs. - Lyg visa tavo narsa būtų 
tušti žodžiai. Išsiaiškinkim ir baikim šitą istoriją. Jei sąžiningai man apdailin- 
si šonus, mielai pripažinsiu, kad tu geresnis. Jei laimėsiu aš, paliksi ramybėje 
mane ir mano draugus. Taip bus teisinga, Govinda? 

— Taip, bose, - automatiškai atsiliepė šis. 

— Užsičiaupk, kvaily, - subaubė Konkanonas. 

- Ko gero, tavo parankiniui prabilo sąžinė, - tariau. - Muškimės kumščiais, 
ginklų nereikia. Taip bus teisinga, Govinda? 

— Užsikišk! - suriko Konkanonas. - Visi užsikiškit! 

Jis nužvelgė mane nuo galvos iki kojų. 

Aš nesuklydau? Ar aš neklystu dabar, prisimindamas šypseną priešo veide? 
Man pasirodė, kad Konkanonas nenori muštis. 

- Gerai, kaliny, jei nori gauti į kailį, atėjai ten, kur reikia. Neprieštarausi, jei 
gros muzika, a? Visada klausausi muzikos, kai daužau kokį tipelį kaip obuolį. 
Ketinu išleisti mėgstamiausių hitų albumą. 

Jis prijungė kompaktinių diskų grotuvą prie automobilio garsiakalbių. Iš 
raudonojo pontiako pasklido airiška muzika. Konkanonas atsistojo lyg bok- 
sininkas. 

— Gausi į skudurus, - tarė. 

Šokau prie jo ir griūdamas ant žemės porą kartų iš visų jėgų spėjau trenkti į 
šlaunį, ten, kur jį buvo peršovęs Abdula. Jis aiktelėjo iš skausmo ir suklupo. 

Pakilau, nėriau jam po ranka ir žiebiau į akį. Jis tvojo man per pakaušį. Smū- 
giai krito kaip lietus, bet aš nejaučiau skausmo. Įsikirtau pirštais jam į akiduobę. 

Konkanonas skubiai atšoko. Apdraskiau akį, ir jam teko užsimerkti ašaro- 
jant krauju. 

Užmerkęs vieną akį, priklaupęs, jis iš įpročio, kaip buvo perspėjęs Navynas, 
tvojo man, bet aš išsisukau, pasilenkiau ir griebiau jam už raktikaulio. Krisda- 
mas ant grindų, trūktelėjau iš paskutiniųjų. Kaulas išniro, Konkanonas suriko 
iš skausmo, jo ranka bejėgiškai nukaro. 

Kalėjime ne šiaip kumštį vedžioji palei nosį. Kalėjime mušiesi, kad laimė- 
tum arba mirtum. 

— Ak, vadinasi, šitaip? - paklausė jis mėgindamas atšokti ir trindamas akį. 

- Aha. Šitaip. 

Jis vėl puolė, bet aš kritau ant grindų, griebiau jam už kiaušų ir ėmiau sukti. 
Nepaleidau. Jis nerangiai pargriuvo stengdamasis apsaugoti savo turtą. 

Atsiklaupiau ir tvojau jam iš visų jėgų. Jam toks smūgis buvo kaip vanduo 
nuo žąsies, taigi vožiau dar kartą. 

Konkanonas sverdėdamas atsisėdo ant grindų. Jis tebelaikė kiaušus sveikąja 
ranka ir juokėsi. Juokėsi linguodamas it kūdikis lopšyje. 

- Tu sukčiavai, aš ir liudytoją turiu, - tarė jis rodydamas į Olegą. 

— O kas mane švinine kuokele talžė? Pagal kokias taisykles, Londonderio 
markizo? O kas pasiūlė atlygį už mano galvą? Tai sąžininga? Dabar gavai progą 
užsičiaupti ir dėl įvairumo paklausyti, kas tau sakoma. Palik mane ramybėje, 
Konkanonai. 

- Tu sukčiavai, snargliau, - atkirto jis mėgindamas nusijuokti. - Nusidėjai, 
taigi atgailauk. 

- Jei nepaliksi manęs ramybėje, man teks atgailauti dėl sunkesnės nuodė- 
mės. 

- Žinai, jaunikaiti, tu man labiau patikai, kai maniau, kad esi nebegyvas, - 
nusijuokė jis, užmerkęs vieną kruviną akį. - Govinda, nušauk šitą sumautą 
kalinį. Taikyk į galvą. 

Govinda krustelėjo, bet Olegas buvo greitesnis, žaibiškai išsitraukė peilį, 
perrėžė jam veidą ir dar neatsikvošėjusiam išplėšė iš rankos ginklą. Govinda 
sukliko iš skausmo, suvokęs, kad jo dailus kaip kino herojaus veidas jau nieka- 
da toks nebus. Olegas žiebė jam pistoletu, ir Govinda susmuko. 

Afganas vis dar laikė rankoje kortų vėduoklę. Aš laikiau rankoje peilį. Ole- 
gas laikė pistoletą. 

- Tavim dėtas, drauguži, nešdinčiaus iš čia, - nusišypsojo Olegas ir nusitai- 
kė į jį. - Kad ir kokias geras kortas turėtum. 

Afganas metė kortas ir leidosi į kojas. 

— Tu išnarinai man raktikaulį, šūdžiau, - tarė Konkanonas, jo galva sviro į 
šoną. - Net rankos negaliu pakelti. Jei galėčiau, patiesčiau tave vienu smūgiu, 
pats supranti. 

— Duok man ramybę. 

— Ak, žavioji Liza, - atsiduso jis. 

Vėl jam trenkiau. Konkanonas išsitiesė ant nugaros, rankos karojo prie 
šonų, bet sąmonės neprarado. 

„Ką daryti? - pamaniau. - Užmušti jį? Ne, negaliu, nebent jis bandytų mane 
nudėti.“ Konkanonas gulėjo ant grindų su viena užmerkta akimi ir išnarintu 
raktikauliu. Net nebandė keltis. Tačiau tebekalbėjo ir tebesijuokė, lyg pasakotų 
sau linksmą anekdotą. 

Olegui tai nepatiko. Jis norėjo užkimšti Konkanonui burną, bet aš neleidau: 
jei airis uždus, Olego karma pablogės. 

Todėl Olegas jam tik trinktelėjo, bet trinktelėjo kaip reikiant. Konkanonas 
nualpo, ir mes palikome juo rūpintis sužeistam Govindai. Perspėjau, kad jis 
praras ne tik grožį, jei pamatysiu jį Pietų Bombėjuje. 

— Pasiimu tavo pistoletą, - pasakė jam Olegas. - Jei sumanysi atsiimti - už- 
mušiu. 

Prie motociklo pribėgome tylėdami. Sustojau jam padėkoti. 

— Imk šešis tūkstančius, - tariau duodamas pinigus. - Rytoj atiduosiu kitus 
šešis ir premiją. Penktą būsiu „Leopolde“. Ir šiaip aš tau skolingas. 

- Laimė, kad tas airis buvo negirtas, - atsiliepė jis ir dirstelėjo per petį. 

— Tikiuosi jo nebepamatyti nei girto, nei blaivo. Puikiai pasirodei, Olegai. 

— Ačiū, - nusišypsojo jis. 

— Kodėl tu taip dažnai šypsaisi? 


554 


— Nes aš beveik visada laimingas. Kiekvienam savo kryžius, aš savąjį nešu 
patenkintas. Net kai man liūdna, esu laimingas. Nori drauge rašyti apsakymą? 

- Tu tikrai rašytojas? 

- Žinoma. 

— Kalbi šmaikščiai. 

- Kada? 

- Kai liepei afganui nešdintis, kad ir kokias geras kortas turėtų. Kai pasakei 
Krišnai , kad nudėsi jį jo paties ginklu. 

- Rusų filmai, - susiraukė jis. - Nematei rusų filmų? Tau patiktų. Puiki me- 
džiaga. 

Grįžome į Kolabą. Paspaudžiau Olegui ranką ir palikau jį prie kažkokio tu- 
ristų viešbučio. 

Tuštybė slepia išpuikimą. Palikau Olegą stovintį pakelėje, nors jis išgelbėjo 
man gyvybę. Sakiau sau, kad man nereikia nieko, net tokio gero žmogaus kaip 
jis. Bet iš tikrųjų palikau jį, nes jis man patiko, ir supratau, kad Karlai jis irgi 
patiks, gal net labiau negu man. Gėda prisipažinti, bet palikau gerą žmogų gat- 
vėje, nes truputį pavyduliavau, o juk Karla jo dar net nebuvo mačiusi. 


ž Krišna, Govinda - dievo Višnu vardai. 


555 


ŠEŠIASDEŠIMT PIRMAS SKYRIUS 


Reikėjo rasti Abdulą, sužinoti, ką jis padarė ar nepadarė su Konkanonu. Nu- 
važiavau į Nabilos mečetę, Nal Bazarą ir visas kitas vietas, kuriose ieškodavo 
paguodos Abdula su draugais nusikaltėliais. Buvau piktas. Kumščiai kraujavo. 
Elgiausi šiurkščiai net su žmonėmis, kurie man patiko. 

— Kur Abdula? - klausinėjau be perstojo neišjungdamas variklio. 

Smarkūs vyrai, kasdien ant kortos statantys gyvenimą, pratę prie pagarbos, 
todėl atsakinėjo man atitinkamai: 

- Atsipisk, Linai. Nori pažvelgti į mano pistoleto vamzdį? Gal jis ten slepiasi. 

— Eik velniop. Kur Abdula? 

Radau jį giedantį „Ali Munna“ kavalį su sufijais naktinėje šventėje. Žinojau, 
kad šios giesmės ilgos, trunka kelias valandas. Dainininkai ratu perdavinėjo 
vienas kitam žėrintį čilamą. 

Sugavau Abdulos žvilgsnį, ir jis iškart atsistojo. Buvo kaip pridera basas ir 
atsargiai prasigavo pro sėdinčius dainininkus. 

Išėjome į lauką ir sustojome dulkinoje žvyruotoje automobilių aikštelėje, 
apaugusioje medžiais. 

— As salamu aleikum, - pasisveikino jis ir pabučiavo mane į skruostą. 

— Va aleikum as salam. Kas, po perkūnais, darosi, Abdula? Tu kažką užmu- 
šei drauge su tuo airiu, Konkanonu? Todėl dukart į jį šovei? Kad neišplepėtų? 

— Eime, - niūriai atsiliepė Abdula ir trūktelėjo man už rankos. 

Mes žengėme kelis žingsnius po plačia į vėjo gūsių taktą lėtai šokančių mag- 
nolijos šakų arka ir atsisėdome ant didelių akmenų - aikštelės užtvaros. 

Dainininkai toliau giedojo palapinėje už kelių metrų. Ant šakos virš mūsų 
galvų sukrankė varna, gal vėlyva, o gal jau ankstyva. 

Įėjimą į dainininkų palapinę apšvietė du ryškūs žibintai ant laidų raizginio. 
Visur, kur tik municipalitetas duodavo leidimą, gaivališkai pridygdavo tokių 
giesmių palapinių, be pėdsako dingstančių po saulėtekio. 

Buvo ramu ir saugu, nes visi tiki, kad žmogus, sutrikdęs tokias tyras maldas, 
užtrauks prakeiksmą septynioms kartoms. Net gangsteriai varžovai nesiryžta 
nieko imtis. Kartais mus saugo dar negimę palikuonys. 

- Mes vykdėme užsakymus iš šalies, - prabilo Abdula. - Sandžajaus nu- 
rodymu, matyt, politiniais sumetimais, bet aš tik spėju. Pirmiausia turėjome 
nužudyti vieną verslininką. 

Jis nutilo, aš jo neskubinau. Atvažiavau iš toli, diena buvo košmariškai sunki. 

— Airis siūlėsi kiekvienai gaujai. Sandžajus jį pasamdė ir pasiuntė mane kar- 
tu prižiūrėti, kad darbas būtų atliktas tinkamai. 

Jis vėl nutilo. 

- Bet jis nebuvo atliktas tinkamai, - pasakiau aš. 

- Name buvo verslininko žmona ir duktė. Jų ten neturėjo būti. Jos mus matė, 
galėjo atpažinti, bet man ranka nekilo jų žudyti. 

— Suprantu. 

- Bet... jas nužudė Konkanonas, ir aš jam netrukdžiau, aš klausiausi, kaip jis 
jas žudo, ir užsitraukiau prakeiksmą. 

Abdula, Abdula, nenugalimasis Abdula. Pajutau, kaip jis nyksta man prieš 
akis it kartais meilė, kai tiltas per toli, o žemė po kojomis virtusi lakiuoju 
smėliu. 

— Ką tu padarei, brolau? 

- Jis perpjovė joms gerkles, - pridūrė Abdula. 

— O Viešpatie. 

- Laikraščiai rašė. Turbūt skaitei. 

Vyras pasmaugtas, žmona ir duktė nužudytos, pinigai pavogti: prisiminiau 
tą istoriją. Prisiminiau, kad ji man nepatiko. 

- Paskui aš pasakiau Konkanonui, - pasakojo Abdula, - kad nudėsiu jį, jei 
dar kartą pamatysiu. Nutraukiau jo ryšį su Kompanija, ir Sandžajus tokius už- 
sakymus nuo to laiko perduodavo dviratininkams žudikams. 

- Kodėl man nepasakei? Po galais, tas tipas pasiūlė atlygį už mano galvą. 

— Man buvo gėda, - atsakė jis. 

— Gėda? 

Gėda. Aš žinojau, kas yra gėda. Abdula buvo mano brolis, o brolystė neturi 
ribų kaip dangus. 

- Turėjai man pasakyti, Abdula. Mudu broliai. 

- O jeigu tu būtum manęs išsižadėjęs po tokio gėdingo poelgio? 

Lemtis ne tik teisia, bet ir verčia teisti. Mane, pabėgusį kalinį, gatvinį juodo- 
sios rinkos vertelgą, Abdula pasodino į teisėjo krėslą ir padavė teisėjo plaktuką. 
Nors ir trinktelėk. 

— Turėjai man pasakyti. 

- Žinau, - nuleido galvą Abdula. 

- Daugiau jokių paslapčių, - tariau. - Judu su Didjė dievinat paslaptis. 

— Daugiau jokių paslapčių, - pakartojo jis. 

— Kario garbės žodis? 

— Garbės žodis. 

— Puiku. Būk budrus. Šiąnakt aplankiau Konkanoną, ir jis arba atsikabins, 
arba keršys. 

- Ėjai be manęs? 

— Susitvarkiau. Ir padėjėją turėjau. 

— Davei jam į skudurus? - nušvito Abdula. 

— Snukį suariau. Nenukabink nosies. 

— Aš tavimi didžiuojuosi, Linai, - tarė jis. 

— Kad nėra kuo, - atsiliepiau. - Nereikėjo muštis, bet kitaip jo neįtikinsi. 

— Eime į palapinę giedoti? - pasiūlė Abdula. 

— Ačiū, ne. Turiu grįžti namo. Gal rasiu Karlą. Iki pasimatymo, broli. 

Ilgu plačiu Marin Draivu nušvilpiau į salos miestą ir pasukau atgal į „Am- 
ritsaro“ viešbutį. Gatvė buvo tuščia. Krantinė buvo tuščia. Namai kairėje pusėje 
snūduriavo spinduliuodami ramybę vandenynui. 

Paskui išvydau vyrą, skambinantį gitara. Jis sėdėjo po žibintu ant skiriamo- 
sios juostos. | 

Olegas. Sustojau. 

— Ką tu čia veiki? 

— Skambinu gitara, - linksmai atsakė jis. 

— Kodėl skambini gitara vidury gatvės? 

- Akustika puiki, - siutinamai nusišypsojo Olegas. - Už nugaros jūra, prie- 
kyje namai. Tobula. O tu skambini? Turėtume čia pagroti dviese. Mes... 

Nuvažiavau, bet prie Narimano kyšulio apsisukau ir grįžau. 

— Nori nusigerti? - paklausiau perrėkdamas variklio burzgimą. 

— Su tavimi? - įtariai paklausė jis. 

Vėl nuvažiavau, bet prie Narimano kyšulio apsisukau ir grįžau. 

— Taip, mielai nusigerčiau, - atsakė Olegas. 

— Sėsk ant motociklo. 

— O aš galiu vairuoti? 

— Nedrįsk taip kalbėti apie mano motociklą. 

— Gerai, - sutiko jis ir persimetęs gitarą per petį atsisėdo man už nugaros. - 
Svarbiausia - neperžengti ribų. 

- Stipriai laikykis. 

— O nusigėrę mušimės? 

— Ne. 

— O vienas su kitu? 

- Lipk nuo motociklo, Olegai. 

- Ne, - atsiliepė jis. - Matai, jei ketiname muštis vienas su kitu, nenusiger- 
siu, nes tu sukčiauji. 

— Eik velniop. 

— Mes, rusai, negalim muštis nesąžiningai. Todėl mus lengva apgauti. 

- Olegai, jei tu dar kartą ištarsi „rusas“, nustumsiu tave ant gatvės ties po- 
sūkiu. 

— O ką man sakyti? Juk aš, šiaip ar taip, rusas. 

— Verčiau sakyk „r-žmonės“. 

— Gerai, - sutiko jis. - Mes, r-žmonės, nuovokūs. 

Olegas buvo geras keleivis, važiuoti su juo buvo smagu. Kai sustabdėme 
motociklą ir užlipome laiptais į mano numerį „Amritsaro“ viešbutyje, buvau 
puikios nuotaikos. 

Prisiartinus prie durų, iš gretimo numerio išėjo Karla vakarine berankove 
suknele ir sportbačiais su auliukais. Plaukus buvo susisukusi į kuodą ir pri- 
smeigusi kardžuvės kaulu, nusipirktu žuvų turguje. Jinai jį nuvalė, nupoliravo 
ir papuošė platųjį galą žiedu su brangakmeniu. Jame atsispindėjo jos numerio 
žiburiai. 

— Oho, - tarė Olegas, spoksodamas į beduino palapinę. 

- Karla, susipažink su Olegu. Rusų rašytojas ir geras žmogus, įklimpęs kaip 
musė į medų. Olegai, čia Karla. 

Karla nužvelgė mane nuo galvos iki kojų, pakreipusi galvą it moteris žėrin- 
čia burka Tuarego begalinių arkų namuose. Kažkas buvo ne taip. Blogiau negu 
paprastai. Ji pažvelgė į Olegą. Nusišypsojo. 

— Įklimpęs? 

- Karla, - tarė Olegas, bučiuodamas jai ranką. - Koks žavus vardas. Turiu 
mylimąją, vadinu ją Karluša. Tai jos malonybinis vardas. Man garbė su jumis 
susipažinti. Jūsų vaikinas pažadėjo mane papjauti, jei pamėginsiu jus kabinti. 

— Mat kaip? - nusišypsojo Karla. 

- Žinai ką, - įsiterpiau aš, - mudu su Olegu šiąnakt ruošėmės nusigerti 
mano numeryje. Ilga buvo naktis ir sunki. Gal prisidėtum? 

— Tai įsakymas ar kvietimas? 

— Karla. 

— Teisingas klausimas, - tarė Olegas. 

Pažvelgiau į jį. 

- Aš tik... 

- Ačiū, ne, - tarė Karla, išjungė šviesas, uždarė duris į savo numerį ir užra- 
kino keliomis spynomis. - Beje, Olegai, turiu tau pasiūlymą. 

Ji atsisuko į jį, žaibuodama visomis šešiolika valdovių. 

— Kokį? - maloniai paklausė Olegas. 

— Mums reikia seklių, o tu atrodai tinkamas. 

— Seklių? 

- Atkimškime užmaršties butelį, Olegai, - pasiūliau. - Ir nusileskime ant 
amžinųjų. | 

— Gretimame numeryje - mūsų seklių biuras, - paaiškino Karla ir atsišliejo 
į durų staktą. - Mums reikia nuovokių seklių. Tu supratingas, Olegai? 

— Kai reikia, - atsakė Olegas. - Bet kodėl jūs manot, kad aš tinkamas? 

Ji nykščiu parodė į mane. 

- Antraip jis nebūtų mudviejų supažindinęs. Sutinki? 

Jis pažvelgė į mane. 

— Ojei sutiksiu, tu manęs nepapjausi? 

— Žinoma, nepapjaus, - atsiliepė Karla. 

Jis vėl atsisuko į ją. 

- Nuostabu, - tarė. - Šiandien mane dukart atleido ir dukart vėl pasamdė. 
Ne veltui tikėjausi praturtėti šiame mieste. Kada pradėti? 

— Dešimtą ryto, - atsakė Karla. - Apsivilk elegantiškus marškinius. 

Olegas žavingai nusišypsojo. Karla jam irgi. Norėjau pasmaugti Olegą ele- 
gantiškais marškiniais. 

— Ką gi, - tariau, - iki pasimatymo. 

Priėjau jos pabučiuoti, apkabinti, įkvėpti vandenyno aromato, grįžti namo, 
bet ji neprisileido, įrėmusi rankas man į krūtinę. 

- Eik į vidų, Olegai, - tariau ir numečiau jam raktus. 

Jis atidarė duris ir aiktelėjo išvydęs mano apstatymą: 

- Gryniausias minimalizmas. Tikras Solženicynas. 

— Kas darosi, Karla? - paklausiau, kai likome vieni su tuo, kas darėsi. 

Ji žiūrėjo man į veidą, lyg jis būtų labirintas, iš kurio jai kadaise pavyko išsi- 
gauti. Žiūrėjo man į lūpas, kaktą, akis. 

— Aš porai savaičių išvažiuoju, - tarė. 

— Kur? 

- Žinojau, kad paklausi. Tai ir malonu, ir siutina. 

— Neišsisukinėk. Kur išvažiuoji? 

— Tau nėra reikalo žinoti, - atsakė ji, degindama mane valdovėmis. 

— Yra. Dėl visa pikta noriu žinoti, kur laužti duris. 

Ji nusijuokė. Aš kalbu rimtai, o žmonės juokiasi. 

— Porą savaičių pagyvensiu su Kavita, - atsakė ji. - Viena. 

— Kurio velnio? - leptelėjau. 

Ji vėl pakreipė galvą. 

— Pavyduliauji, Šantaramai? 

Nepavyduliavau. Dabar manau, kad kur kas didesnį nerimą man kėlė rusų 
rašytojas, nes buvo šaunus vyras. Bet Kavita kalbėjo sau manimi užgauliai, ir aš 
staiga suvokiau, kad man vis dar skaudu. Man atrodė, kad Karla išeina ne pas 
meilužę, o pas žmogų, kuris manęs nekenčia. 

Nepapasakojau Karlai tą naktį apie pokalbį su Kavita. Turėjau papasakoti. 
Turėjau pasakyti. Bet naktis buvo sunki. 

- Madam Žu užsuko į alėją po šiuo pastatu ir perspėjo mane atokiau laikytis 
nuo Kavitos. Iš tiesų manai, kad su ja išvažiuoti nepavojinga? 

— Ko tau iš manęs reikia? - sužaibavo akimis Karla iš užgauto išdidumo. 

- Noriu būti tau artimiausias žmogus, Karla. Nuodėmė taip su manim elg- 
tis. Nebežaisk su manimi. Liepk man duoti tau ramybę arba leisk man tave 
mylėti. Visa širdimi. 

Pamačiau, kad skaudžiai jai įgėliau. O juk paprastai nei jos veidas, nei kūnas 
neišduodavo, ką iš tikrųjų ji jaučia. 

- Aš tavęs anksčiau prašiau manimi pasitikėti ir sakiau, kad kuo toliau, tuo 
bus sunkiau. 

— Karla, nevažiuok. 

- Aš būsiu su Kavita, - tarė ji nusisukdama. - Nelauk manęs. 

Ir išėjo. Žiūrėjau, kaip lipa laiptais, paskui įlėkiau į savo numerį ir lydėjau 
akimis Karlą, einančią į taksi aikštelę prie „Metro“ kino teatro. 

Olegas priėjo ir atsistojo šalia. Ji įsėdo į taksi ir nuvažiavo. 

— Prasti tavo popieriai, brolau, - užjaučiamai pasakė Olegas. - Tavo degtinė 
šūdina, bet romas neblogas. Išgerk. 

- Pirmiau išsimaudysiu, - tariau. - Paskui tu galėsi eiti į dušą. Jauskis kaip 
namie. 

Jis apžvelgė kukliai apstatytą kambarį. Medinės grindys švytėjo it lakuotas 
karsto antvožas. 

- Gerai, - atsakė. 

Stovėjau po dušu, tai atsukdamas vandenį, tai užsukdamas. Jį į mūsų namą 
atveždavo sunkvežimiais ir pumpuodavo į viršų, į visų namo gyventojų ben- 
dras cisternas ant stogo. 

Stengdamasis nešvaistyti vandens, kartais užsukdavau čiaupą ir atsišlieda- 
vau į sieną, kol prisiminimai apie susitikimą su Konkanonu užplūdo su tokia 
jėga, kad ėmiau žiaukčioti ir vėl palindau po gydomuoju vandeniu. 

Pasaulyje, kurį sukūrėme patys, ir vyrai, ir moterys yra iš melo. Moteris - ne 
tik primestas vaizdinys, vyras — ne tik primesta pareiga. Vyrai užjaučia, mote- 

rys vadovauja kariuomenėms. Vyrai augina vaikus, moterys tyrinėja kosmosą. 
Mūsų nenusakysi trumpai ir aiškiai, mes esame keistos vieni kitų versijos. Kar- 
tais vyrai irgi rauda duše. 

Ilgai mazgojau jausmus sau nuo veido. Paskui, kol maudėsi Olegas, vietoj 
meditacijos išvaliau pistoletą ir paslėpiau lentynoje prie lovos. 

— Tavo muilas šūdinas, - pareiškė Olegas šluostydamasis. - Gausiu tau r- 
muilo. Nusigrandysi kerpes. 

— Dėl vienos kitos kerpės nenumirsiu, - atsakiau ir padaviau jam butelį. - 
Mano muilas man patinka. 

Jis grąžino man butelį, aš gurkštelėjau ir vėl daviau jam, taip ir gėrėme da- 
lydamiesi buteliu. 

— Čia mano marškinėliai, - tariau imdamas butelį. 

- Tavo. Tikiuosi, neprieštarauji? Labai malonu apsivilkti švarų drabužį. Sa- 
vus aš vilkėjau šimtą metų. 

— Pasiimk, - atsiliepiau. - Turiu spintoje dar vienus. 

— Mačiau. Ir dvejus džinsus. Tu daiktais neapsikrovęs, brolau. Jei vienus džin- 
sus pasiskolinsiu, neprieštarausi, kad atsiraityčiau kiškas? Man taip patinka. 

- Raityk nors iki Uralo, Olegai. Bet užgesink šypseną. Jei mes dar labiau 
nusitašysim, ji išvarys mane iš proto. 

— Aišku. Mažiau šypsotis. Mes, r-žmonės, lengvai prisitaikome prie aplin- 
kybių. Muzikos turi? 

- Aš rašytojas, - atsakiau perduodamas butelį. - Žinoma, turiu. 

Prijungiau grotuvą prie senų bolivudinių garsiakalbių. Man patiko, kad jie 
viską, ko klausydavausi, paversdavo tuo pačiu garsų vandenynu, tomis pačio- 
mis banginių dainomis iš beorės erdvės. 

— Tavo grotuvas šūdinas, - tarė jis. 

— Tu kritiškas šiknius, Olegai. 

— Tiesą sakant, aš tik stengiuosi prisiminti, ką tau reikia padovanoti ne tokio 
šūdino. 

— Ką nori išgirsti, Olegai? 

— „Clash“ turi? 

Uždėjau albumą „Combat Rock“, ir jis pašokęs griebė gitarą. 

— Uždėk paskutinę dainą, „Death Is a Star, - paprašė jis. - Aš moku ją 
skambinti. Pabandom kartu? 

Bombėjaus viešbučio numeryje brązginome rusišką-australišką-indišką 
versiją sykiu su tolimu „Clash“. Grojome, kol daina suskambėjo kaip pridera, 
tada juokėmės kaip vaikai. Stygos atvėrė žaizdas ant sužeistų pirštų, ir mušty- 
nių su Konkanonu kraujas ištepė mano gitarą. 

Mes taip nusigėrėme, kad nebegalėjome groti, bet jau nebesukome galvos 
nei dėl to, nei dėl ko nors kito. Staiga kambaryje išvydau kurjerį chaki unifor- 
ma su rašteliu rankoje. 

— O tu iš kur atsiradai? - paklausiau svyruodamas, kad geriau jį matyčiau. 

- Iš lauko, pone, - atsakė jis. 

- Tada viskas gerai. Ko atėjai? 

- Atnešiau jums raštelį, pone. 

— Nemėgstu raštelių. 

— Toks mano darbas, pone. 

— Tu teisus. Kiek aš tau skolingas? 

Sumokėjau kurjeriui ir atsisėdau žiūrėdamas į raštelį. Nenorėjau jo skaityti. 
Anglai sako: gera naujiena - kai nėra naujienų. Vokiečiai sako: nėra naujienų — 
kai nėra blogų naujienų. Man labiau patinka vokiečių požiūris. Man visada 
kyla noras, nežinau, jis man padeda ar kenkia, suplėšyti raštelį neskaitytą, ne- 
svarbu, kas jį atsiuntė, ir kartais aš taip padarau. Bet šį perskaityti turėjau, o gal 
jis susijęs su Karla. Nebuvo susijęs. Raštelį atsiuntė Džordžas Dvynys. 


Brangus Linai, senas drauge, mudu su Skorpiu išvykome į džiungles 
ieškoti guru, kad jis atšauktų prakeiksmą. Navynas aptiko pėdsakus, ir 
mes rytoj plauksime Karnatakos kanalais. Laikyk špygas. Iki, drauguži. 


Pamaniau, kad laiškas linksmas, viltingas, ir apsidžiaugiau. Nesupratau, 
kad tai pagalbos šauksmas. Numečiau laišką ant stalo ir blogu grotuvu ėmiau 
klausytis geros regio muzikos. Mudu šokome, Olegas - nes jam buvo smagu, 
o gal ir besišypsantis rusas turėjo savų rūpesčių, kuriuos norėjo pamiršti. Aš 
galvojau apie muštynes su Konkanonu ir šokiu troškau išpirkti pergalę, gauti 
atleidimą, kad nugalėjau priešą ir apgailestauju. 

Mėnulis, mūsų vienišas brolis, iškošia skausmą ir kaitrą iš saulės šviesos ir 
ją mums grąžina gryną ir aiškią. Tą naktį mudu šokome mėnesėtame balkone, 
dainavome, šūkavome ir juokėmės, kietindami širdį, nes šitiek visko padarė- 
me, nes šitiek visko netekome. Ir užgesusią dieną mėnulis maloningai užliejo 
du puolusius kvailius saulės šviesa, apvalyta dangaus veidrodžio, padaryto iš 
akmens. 

VIENUOLIKTA DALIS 


ŠEŠIASDEŠIMT ANTRAS SKYRIUS 


Olegas atsikraustė pas mane. Paklausė, ar gali nakvoti ant mano sofos, ir aš 
sutikau, taigi teko pirkti sofą. Jis ėjo kartu ir sugaišo nemaža laiko, kad išsi- 
rinkčiau tinkamą. Jam patiko sofa, aptraukta žalia oda, gana ilga, kad jis galėtų 
išsitiesti. Kai tik sofa buvo atgabenta, jis iškart ant jos atsigulė ir retai nuo jos 
nulipdavo. 

Jei nereikėdavo dirbti nuovokiu sekliu, sykiu su Navynu ir Didjė ieškančiu 
prarastų meilių, jis sukryžiavęs rankas ant krūtinės drybsodavo ant sofos ir 
postringaudavo apie dalykus, išknistus savo psichologinėse stepėse. Tuaregas 
būtų buvęs sužavėtas. 

— Rodos, anądien sakei, kad gali pakeisti sapnus? - paklausė manęs, išsitie- 
sęs ant sofos po savaitės nuo darbo biure pradžios. - Pakeisti sapnuodamas? 

- Žinoma. 

— Turi omeny, kad sapnuodamas, kietai miegodamas, gali keisti savo sapną? 

— Taip. O tu negali? 

— Ne. Nemanau, kad daugelis gali. 

— Paaiškinsiu taip: košmaras - sapnas, kurio negaliu valdyti, o sapnas - koš- 
maras, kurį galiu valdyti. 

— Oho. Ir kaip tu tai darai? 

— Olegai, aš dabar rašau apsakymą. 

— Oi, atleisk, - atsiprašė jis pliaukšėdamas viena basa pėda į kitą sofos gale. — 
Dirbk toliau. Tyliu kaip pelė po šluota. 

Rašiau naują apsakymą. Laimingąjį išmečiau. Pabaiga buvo nevykusi. 
Brūkštelėjau kelias pastraipas apie Abdulą, ketinau parašyti apie jį porą apsa- 
kymų. Abdula buvo siužetų erelių šaltinis, kiekviena sparnuota istorija apie jį 
būtų neigusi kitas, bet aš nieko neparašiau. 

Tačiau tą dieną pajutau, kad privalau jį pavaizduoti, nutapyti žodžiais, ir 
darbas ėjo sparčiai. Pastraipos skleidėsi bloknoto lapuose kaip hortenzijos. 

Praėjus daugeliui metų po tos saulėtos popietės „Amritsaro“ viešbutyje vie- 
nas rašytojas man pasakė, kad rašydamas apie gyvą žmogų užtrauki jam nelai- 
mę. Tada to nežinojau ir laimingas pyškinau apie Abdulą puslapį po puslapio: 

toks laimingas, kad pamiršau grasinimus ir nusikaltimus, priešus, slepiamus 
šypsenos, Kavitą ir Karlą, visą pasaulį, kad tik niekas man netrukdytų, kad tik 
galėčiau rašyti. 

— Apie ką apsakymas? - paklausė Olegas. 

Padėjau rašiklį. 

- Apie paslaptingą žmogžudystę. 

- O smulkiau? 

— Apie rašytoją, kuris nužudo žmogų, trukdantį jam rašyti. Nori žinoti, ko- 
dėl žmogžudystė paslaptinga? 

Olegas apsisuko ir atsisėdo atsirėmęs alkūnėmis į šlaunis. 

— Mėgstu detektyvus, - tarė jis. 

- Nes rašytojas jį turėjo nudėti anksčiau. 

- Sarkazmas, - atsiliepė jis. - Paskaityk Lermontovą. Kaukazas liūdnai pa- 
garsėjęs sarkazmu. 

- Negali būti, - tariau imdamas rašiklį. 

— Tu tikrai gali keisti savo sapnus? 

Rašiklis mano rankoje ėmė slinkti link Olego ir pakibo virš mano alkūnės 
ant stalo. Vyliausi, kad jis pavirs kaducėjumi, ir aš juo Olegą užmigdysiu. 

- Klausyk, kaip tu tai darai? Norėčiau keisti savo sapnus. Kai kuriuos mielai 
susapnuočiau dar kartą. 

Padėjau rašiklį, užverčiau bloknotą ir atsinešiau dvi skardines alaus. Vieną 
mečiau jam. Atsilošiau ant kėdės, kilstelėjau skardinę ir paskelbiau tostą: 

- Už paslaptingas istorijas! 

— Už paslaptingas istorijas! 

— Dabar patogiai įsitaisyk, nusiramink ir papasakok man, kas tave graužia, 
Olegai. 

- Tavo Karla, - atsakė jis gurkštelėjęs alaus. - Suprantu tavo jausmus, nes 
Maskvoje palikau savo Karlą. 

- Tai kodėl negrįžti į Maskvą? 

- Maskva man nepatinka, - atsakė jis ir vėl gurkštelėjo. - Aš iš Sankt Peter- 
burgo. 

- Bet tu myli tą moterį. 

- Taip. Bet ji manęs nekenčia. 

— Nekenčia? 

— Nekenčia. 

- Iš kur Žinai? 

- Ji sumokėjo savo tėvui, kad jis mane nužudytų. 

- Ji turėjo jam mokėti? Kas jis, bankininkas? 

— Ne, jis policininkas. Didelis viršininkas. 

— Kas atsitiko? 

- Ilga istorija, - atsiduso jis žiūrėdamas į baltas užuolaidas, plaikstomas vėjo 
saulėtame balkone. 

— Po perkūnais, Olegai, tu sunaikinai mano apsakymą. Mainais galėtum pa- 
pasakoti savo romaną. 

Jis karčiai nusijuokė. Bene nuoširdžiausiai žmogaus jausmus išreiškia ne- 
linksmas juokas. 

— Pergulėjau su jos seserimi, - atsakė įsmeigęs akis į alaus skardinę. 

— Nelabai gražu, bet su svetima seserimi galima pasielgti ir blogiau. 

- Ne taip paprasta. Jos dviejų kiaušinėlių dvynės. 

— Ką turi omeny, Olegai? 

Koridoriuje išgirdau Didjė balsą: 

— Ei, Linai, tu namie? - ir jis įžengė pro atdaras duris. 

— Didjė! - apsidžiaugiau aš. - Čiupk kėdę ir alaus. Olegui reikia geresnio 
psichoanalitiko už mane, o tu pats tas. 

- Linai, aš turiu daug reikalų ir... | 

— Mano maskviškė meilužė manęs nekenčia, - vangiai, bejėgiškai ištarė Ole- 
gas, - nes ji su seserimi - dviejų kiaušinėlių dvynės, o aš vienu metu dulkinau 
ir ją, ir jos seserį. 

— Įdomu, - tarė Didjė ir patogiai įsitaisė ant kėdės. - Atleisk už nekuklų 
klausimą, Olegai, bet ar jų kvapas buvo vienodas? 

— Nekuklų? - nusišaipiau aš. - Tu, Didjė? 

— Keista, kad to paklausei, - sumurmėjo Olegas stebeilydamas į Didjė. - Jų 
kvapas iš tikrųjų buvo vienodas. Visiškai vienodas. Turiu omeny... visur. 

— Labai retas reiškinys, - mąsliai ištarė Didjė. - Nepaprastai retas. Ar neat- 
kreipei dėmesio į jų bevardžio piršto ilgį, palyginti su smilium? 

— Gal papasakok, kaip jos tėvas bandė tave nužudyti, - pasiūliau, nes norė- 
jau grįžti prie apsakymo. 

- Žavu, - tarė Didjė. - Tikrai bandė? 

— Tikrai. Buvo taip. Aš mylėjau Jeleną ir nekreipiau jokio dėmesio į jos sese- 
rį Iriną, bet vieną vakarą buvau labai girtas, visiškai razbit... 

— Razbit? - nesuprato Didjė. 

— Apdujęs, drauguži, visiškai apdujęs, ir Irina nuoga šmurkštelėjo man į 
lovą. Jelena buvo pas kaimynus. 

— Nuostabu, - džiūgavo Didjė. 

— Buvo visiškai tamsu, - pasakojo Olegas. - Labai tamsu. Užuolaidos už- 
trauktos. Jos kvapas buvo kaip Jelenos. Čiuopiant irgi atrodė, kad Jelena. 

- Ji tave pabučiavo? - paklausė Didjė, lytinių nusikaltimų ekspertas. 

— Ne. Ir nekalbėjo. 

- Be abejo. Būtų išsidavusi. Sumani mergina. 

- Jelena taip nemanė, kai grįžusi uždegė šviesą ir pamatė, ką mes veikiame. 

- Taigi, tokiu atveju neišsimeluosi, - tariau aš. 

— Ji išgrūdo mane iš mano buto, - pasakojo Olegas. - Manau, tai neteisėta. 
Iki šiol moku mokesčius iš čia. O jos tėvas pagrasino pasodinti mane už grotų 
ir išskirti su mylima moterimi. 

— Vargu ar Jelena mano, kad tu ją labai myli, Olegai. 

- Aš kalbu apie Iring, - paaiškino jis. - Buvau girtas kaip dūmas, bet supra- 
tau, kad seksas su Irina pats geriausias mano gyvenime. Ji buvo pašėlusi, bet 
taip, kaip reikia. Pamečiau galvą dėl jos. Iki šiol negaliu pamiršti. 

- Žavu, - nusišypsojo Didjė. - O kas nutiko paskui? 

— Man pavyko perduoti Irinai žinutę, prašiau ją bėgti su manimi. Ji sutiko, 
ir mes susitarėme susitikti vidurnaktį Paveleco stotyje. Bet ji papasakojo apie 
mūsų ketinimus Jelenai, ir toji atėjo pas mane ir paprašė neišsivežti Irinos. At- 
sisakiau. Susitinkame stotyje su Irina, ketindami drauge bėgti, ir staiga ji susto- 
ja ir klausia, ar aš įsitikinęs, kad myliu ją, o ne jos seserį. 

Jis patylėjo ieškodamas takelio per prisiminimų brūzgynus. 

— Na? - paragino Didjė, treptelėdamas koja. - Kas buvo toliau? 

— Mudu stovėjome tamsoje. Ji paklausė, iš kur aš žinau, kad myliu ją, o ne 
Jeleną. Turbūt ir jūsų gyvenime būta akimirkų, kai moteris prašo pasakyti tie- 
są, o jūs suprantate, kad tiesos sakyti jokiu būdu negalima? 

- Taip, - patvirtinome abu. 

— Aš pasakiau tiesą. 

— Nieko nenuslėpei? - paklausiau. 

— Pasakiau, kad esu visiškai tikras, jog myliu ją, nes dėl visa pikta pergulėjau 
su Jelena, kai ji prieš porą valandų atėjo pas mane. Su Jelena nejaučiau nieko, 
beveik jokio malonumo. Taigi esu įsitikinęs, kad man reikia Irinos, kad man ne 
šiaip girtam pasivaideno, jog ji tokia nuostabi lovoje. 

— Po perkūnais. 

— Merde, - sutiko Didjė. 

- Ji skėlė man antausį, - tarė Olegas. 

- Aš pats mielai skelčiau tau antausį, - atsiliepė Didjė. - Gėda pasakoti mo- 
teriai gryną tiesą. 

- Pats išsikasei duobę, Olegai, - nusijuokiau. - Ir nė viena tau neatleido? 

- Jų tėvas užsiundė ant manęs profesionalus. Teko bėgti, ir greitai. 

— Reikalas rimtas, - pripažinau. - Pats kaltas, nereikėjo įsižiūrėti policinin- 
ko dukterų. 

Atsisukau į Didjė. Šis sėdėjo ant kėdės atsilošęs, sukryžiavęs kojas ir parė- 
męs ranka smakrą. 

— Ką patarsi“ 

— Didjė rado išeitį, - paskelbė jis. - Dvi savaites po marškiniais turi nešioti 
dvejus marškinėlius, tokius, kokius nešioja darbininkai, nesiprausti su muilu, 
netrinkti galvos šampūnu. Mazgojiesi tik vandeniu. Nesikvepini, nesiglėbes- 
čiuoji su žmonėmis, kurie kvepinasi. Neskalbi marškinėlių. 

— O paskui? - paklausė Olegas. 

— O paskui išsiunti po vienus marškinėlius abiem dvynėms, parašęs tik du 
žodžius: „Leopoldas“, Bombėjus.“ 

— O paskui? 

— O paskui išdaliji Irinos nuotraukas „Leopoldo“ padavėjams ir pasiūlai at- 
lygį tam, kuris pirmas ją atpažins ir tau paskambins. 

— Kodėl manai, kad ji atvyks? - paklausė Olegas. 

Jis šypsojosi lygiai taip, kaip Idryso mokiniai ant kalno, klausydamiesi jo 
pamokslo. 

— Kvapas, - nusišypsojo jam Didjė. - Jei ji yra tavo išrinktoji, tavo kvapas 
atgins ją čia. Ji atlėks it maldininkė į šventąją feromonų vietą. Bet tik jei judu iš 
tikrųjų skirti vienas kitam. 

— Oho, Didjė! - sušuko Olegas trindamas rankas. - Iškart ir pradedu. 

Jis pašoko, ištraukė iš spintos mano antrus marškinėlius ir apsivilko ant pir- 
mųjų, kuriais jau vilkėjo. 

— Kodėl Irinos, o ne Jelenos nuotrauką? - paklausiau Didjė. - Ar kodėl ne 
abiejų nuotraukas? 

— Seksas, - suraukė kaktą Didjė. - Gal tu nesiklausei? Irina yra Jelena, tik 
be prietarų. 

— Teisingai supratai, - pritarė Olegas, taisydamasis marškinėlius. 

— Be abejo, - sutiko Didjė, uostydamas Olegą, kad įsitikintų, jog šis neiš- 
sikvepinęs. - Tavo seksas su Irina buvo nepaprastas. Ką čia bepridursi, - jis 
atsistojo ir pasitaisė rankoves. - Padariau, ką galėjau, - pridūrė stabtelėjęs prie 
durų. - Daugiau judėk, Olegai. Kopk į dangoraižius, šok nuo jų, kabink mo- 
teris, bet negulėk nė su viena, kol neišsiuntei marškinėlių. Ji turi užuosti tigrą, 
vilką ir beždžionę, vyrą, alkstantį sekso, moteris, alkstančias jo. Bonne chance. 

Ir plačiu mostu užsimetęs melsvai pilką šaliką jis išplaukė. 

— Oho, - tarė Olegas. 

- Ar prisimeni, - tariau, - kad prašiau tavęs nevartoti per dažnai r-žodžio. 

— Taip... - sumurmėjo jis. 

— Į sąrašą įtraukiu ir „oho“. 

— Turi visą sąrašą? 

— Dabar turiu. 

— Velniai griebtų, sąrašas žodžių, kurių negaliu ištarti, - išsišiepė jis. - Ko 
gero, net Maskvos pasiilgsiu, o man Maskva net nepatinka. 

Jis buvo teisus. Sąrašas žodžių, kurių negalima ištarti? 

- Žinai ką, velniop. Kalbėk, ką nori, Olegai. 

— Tu rimtai? 

— Aha. 

— Oho, aš vėl rusas. 

- Žinai ką, - tariau, — tu norėjai važiuoti mano motociklu, tiesa? 

— Galima? 

- Nieku gyvu. Bet apačioje stovi senas kledaras. Pamačiau jį paliktą ten, kur 
statau savo motociklą. Anas priklausė „Kajani“ padavėjui. Man nepatiko jo el- 
gesys su motociklu, ir aš jį nusipirkau. Pastarąsias dvi savaites jį tvarkiau. 

- Kruto, - tarė Olegas, ieškodamas batų. 

— Ką tu pasakei? 

- Pasakiau kruto, kad nereikėtų kartoti „oho“. Kruto reiškia „jėga“. 

— Kruto* 

- Taigi. Kruto, drauguži. 

— Vairuoti moki? 

— Juokauji? - nusišaipė jis, rišdamasis raištelius. - Mes, rusai, mokame vai- 
ruoti viską. 

— Dabar man reikia šen bei ten nuvažiuoti, gali prisidėti, jei nori, nes tau vis 
tiek laisva diena. 

— Puiki medžiaga apsakymui, - tarė jis. - Ačiū. 

- Nekišk nagų prie mano medžiagos, Olegai. Važinėk, stebėk, o paskui šva- 
riai nušluostyk aprasojusį prisiminimų langą, gerai? 

- Bet jei tu kalbėsiesi su kokia nors nepaprasta asmenybe? Stebuklingai geru 
žmogumi? 

Susimąsčiau. Jis buvo padorus vaikinas. 

— Galėsi pasirinkti vieną, - nusileidau. 

- Puiku! 

- Bet ne Pusmėnulių Tetulę. 

— Oi. Toks vardas teikia vilčių. 

— Todėl jos ir negausi. Pasiruošęs važiuoti? 

— Pasiruošęs viskam, drauguži. Tai mūsų šeimos šūkis. 

— Tik prašom nepasakoti apie savo rusišką šeimą. 

— Nepasakosiu, bet tu prarandi krūvą puikių personažų rusų, o aš tau juos 
veltui atiduočiau. 


ŠEŠIASDEŠIMT TREČIAS SKYRIUS 


Mes neskubėdami apsukome porą ratų pietinėje salos miesto dalyje. Per- 
jungti pavarą tekdavo retai, nes nekreipėme dėmesio į raudoną šviesą, jei ne- 
grėsė bauda, ir rinkomės trumpiausią kelią ten, kur tai niekam nebūtų atėję 
į galvą. 

Olegui labai patiko juodosios rinkos bankas. Paklausė, ar jie nenuomoja 
kambarių. O Pusmėnulių Tetulė jį pakerėjo. Jai irgi patiko Olegas: ji parodė 
jam dvi mėnulio fazes. 

Po devynių minučių trisdešimties sekundžių aš nutempiau jį šalin. Slidi- 
nėdami bėgome nuo Pusmėnulių Tetulės, tačiau kuo labiau skubėjome, tuo 
lėčiau slinkome. 

Kai apvažiavę ratą atsidūrėme prie „Prezidento“ viešbučio Kaf Parede, užsi- 
degė gatvės žibintai. Mums už nugaros atkakliai tūtavo automobilis. 

Dešine ranka parodžiau, kad jis gali mus lenkti, bet sirena tebekaukė, todėl 
sustojau po platanais, kurių laja, apšviesta žibintų, tebebuvo sodriai žalia, nors 
lietingasis metų laikas seniai praėjo. 

Greta manęs atsišakojo skersgatvis, per siauras automobiliui, jei reikėtų 
bėgti. Olegas irgi sustabdė motociklą. Prie mūsų sustojo limuzinas, ir aš suė- 
miau peilį už rankenos. 

Tamsintas stiklas nusileido, ir aš pamačiau Divą su dviem draugėmis. 

— Sveika, maže, - tariau. - Kaip gyveni? 

Ji išlipo iš mašinos. Vairuotojas išsiropštė atidaryti durelių, bet buvo jau 
vėlu, ir ji rankos mostu liepė jam pasitraukti. 

- Nesirūpinkit, Vinodbhajau, - šypsodamasi tarė jam. - Viskas gerai. 

Jis nusilenkė, dirstelėjo į Divos drauges, nuleido akis ir liko laukti prie au- 
tomobilio. 

Aš atkreipiau dėmesį, kad ji pridūrė prie jo vardo pagarbų „bhai“. Turbūt 
niekas taip į jį nesikreipė, išskyrus namiškius ir draugus, žinančius šio unifor- 
muoto vyro vertę. 

Tai buvo nuostabu, daugiau negu geros manieros, todėl man jaunoji pavel- 
dėtoja dar labiau patiko. 

— Linai, - prabilo ji priėjusi prie manęs ir apkabinusi, - labai džiaugiuosi 
tave matydama. 

Ji pirmą kartą mane apkabino. Tiesą sakant, ji pirmą kartą manęs neužgau- 
liojo. 

— Kruto, - tariau aš. - Bent kartą kažkas džiaugiasi mane matydamas. 

— Aš tik norėjau tau padėkoti, - tarė ji ir uždėjo ranką man ant krūtinės. - 
Nespėjau: gaisras, grįžimas į tėčio bendrovę... Nuolat galvojau, kad reikia pa- 
sakyti, kokia esu dėkinga tau, Navynui, Didjė, Džoniui Cigarui, Sytai, Anu, 
tikrajai Anu, Priti, pienininkui Šrynivasanui... 

— Diva, tu mane iš galvos išvarysi, - tariau. - Kur dingo tigrė? 

Ji nusijuokė. Draugės limuzine su kondicionieriumi irgi nusijuokė. 

— Kas tavo draugas? - nužvelgusi Olegą paklausė Diva. 

— Olegas, - atsakiau. - Rusų rašytojas ir „Prarastos meilės“ biuro seklys. 

— Diva Devnani, - nusišypsojo Diva, duodama ranką. - Labai malonu su- 
sipažinti. 

Olegas pabučiavo jai ranką. 

- Olegas Zaminovičius. Matyt, pavardę sugalvojo prosenelis, bet kadangi jis 
sukūrė ir mus, nesipiktiname. 

- Mano vardas Čarū, - pasakė viena Divos draugė. 

— O mano - Pari, - tarė kita. 

Olegas galantiškai nusilenkė nuo motociklo sėdynės. 

- Sėskitės pas mus, - pasiūlė Čarū. 

- Žinoma, - pridūrė Pari. 

Limuzino durelės tyliai atsidarė, lyg paklusdamos jų norui. 

- Puiki mintis, - tarė Olegas, viltingai žvelgdamas į mane. 

— Nuostabu! - pasakė Diva. - Sutarta. Aš važiuosiu į lūšnyną Lino motocik- 
lu, o Olegas važiuos su mergaitėmis. 

— Luktelėk, - tariau, - tu šį tą pamiršai. 

- Nesirūpink, Linai, - nuramino mane Diva. - Aš nuo trejų metų važinėjau- 
si ant tarno motociklo benzino bako. 

— Tu pamiršai motociklą, kuriuo važiuoja jis. 

Olegas žvilgtelėjo į limuziną, į dailias merginas trumpomis suknelėmis, dar 
trumpesnėmis ant užpakalinės sėdynės, ir pasižiūrėjo į mane. 

— Motociklo negalima palikti be priežiūros, Olegai. 

— Prisimeni Didjė patarimą? - sumurmėjo jis man kaip vyras vyrui. - Su- 
pranti, ką turiu omeny? Dvokiančius marškinėlius. Šįvakar ir pradėčiau. Kaip 
manai“ 

Jis dirstelėjo į limuziną. Merginos buvo labai gražios ir nedviprasmiškai do- 
mėjosi Olegu. 

- Pastatyk ant šaligatvio prie šitų vartų, - patariau. - Duok sargui šimtą 
rupijų, kad prižiūrėtų, kol aš pasiimsiu. 

- Puiku! - apsidžiaugė jis, užšoko su motociklu ant šaligatvio ir nutildė 
pasipiktinusį sargą gražia sumele. 

Jis nubėgo prie limuzino, metė man raktelius, nėrė į vidų ir užtrenkė du- 
reles. 

Diva man šypsojosi. Stovėjo šalia mano motociklo. Šaligatviu pro mus it 
driežas ropojo naktis. Kai kurie praeiviai pažino Divą. Kai kurie sustodavo pa- 
spoksoti. 

- Ko šypsaisi? - paklausiau. 

- Šypsausi, nes tu neįsivaizduoji, koks esi geras žmogus, - atsakė ji. 

Susiraukiau. Ir draugai, ir priešai aplinkui keitėsi taip greitai, kad man su- 
mišo galva lyg žmogui, kuris per antpuolį paskutinis suvokė, kas vyksta. 

- Čarū ir Pari - laisvos ir įvairiapusės asmenybės, - tarė Diva. 

- Kurių velnių?.. 

- Jos mano, kad tu irgi įdomus, - paaiškino ji. - Daugiau nieko nepridursiu. 

- Visi žmonės įdomūs. 

— Tu tikrai myli Karlą, tiesa? - paklausė ji ir vėl nusišypsojo. Visai nepanaši 
į tigrę. 

— Ko mes važiuojam į lūšnynus, Diva? 

— Į moterų šventę. Didžiuodamasi pranešu, kad esu garbės viešnia. Norė- 
čiau, kad važiuotum kartu. Prisipažink, tai geriausias pasiūlymas tau per pas- 
tarąsias dvidešimt minučių. 

Mano eilė juoktis. Gal ji iš tikrųjų pasikeitė. Būna. 

— Mat kaip, garbės viešnia? 

— Važiuojam, ereli, - nusišypsojo ji ir apžergė motociklą man už nugaros. 

Pastatėme motociklą prie lūšnyno ir nuėjome takais, papuoštais gėlėmis. 
Visas trobeles vainikavo ilgos storos girliandos. Patamsyje, kurio neišsklaidė 
žibintų šviesa, mums pašvietė Elis, Džonio sūnėnas. Jis stabtelėdavo prie kiek- 
vienos įspūdingesnės puokštės ir pakeldavo žibintą virš vainikų, kad galėtume 
pasigrožėti žiedais. Vilkėjo geriausiais, šventiniais drabužiais, kaip ir visi kiti, 
kuriuos sutikome pakeliui. 

Galop Elis atvedė mus į didelę aikštę, kurioje lūšnyno gyventojai rinkdavosi 
per vestuves ir šventes. Aplink neaukštą pakylą pusračiu buvo sustatytos plas- 
tikinės kėdės. Aikštelėje vis daugėjo Žmonių. 

Rinkosi moterys spalvingais kaip darželiai deglų liepsnų nutviekstais dra- 


575 


bužiais, į kasas įpintais raudonųjų jostrų žiedais, juokdamosi ir čiauškėdamos 
kaip saulėlydžio paukščiai. 

Su Olegu pasirodė Čarū ir Pari. Paskui minioje išvydau Kavitą su Navynu 
ir Karla. 

Karla. 

Ji pamatė mane ir nusišypsojo. Kas darosi sieloje, kai tau šypsosi mylima 
moteris: tave perveria strėlių lietus ir nebebijai nieko. 

Žmonės ėmė šaukti, kad Diva pasakytų kalbą. Ji išėjo į aikštelę, kad visi ma- 
tytų jos smulkutę figūrėlę, ir pasakė kelis žodžius. 

— Noriu širdingai padėkoti jums visiems, — ištarė ji hindi. - Jūs išgelbėjot 
man gyvybę, ir aš žinau, kad drauge galime padaryti viską. Aš jūsų nepalik- 
siu. Paremsiu gerų, saugių, patogių namų lūšnyno gyventojams statybas šiame 
mieste. Duodu žodį ir panaudosiu visas lėšas, kurias turiu. 

Moterys džiūgavo, vyrai džiūgavo, o vaikai šokinėjo taip, lyg žemė būtų per 
karšta ramiai stovėti. Sugriaudė orkestras, ir niekas nieko nebegirdėjo. 

Buvo padengtas stalas: ant žemės išvyniotas ilgas mėlyno plastiko rulonas, 
padėti bananų lapai maistui. Jau buvau pavalgęs, bet atsisakyti būtų buvę ne- 
mandagu, be to, blogas ženklas. 

Visi sutūpėme šalia vienas kito. Čarū ir Pari teko sėdėti šonu, nes madingi 
sijonėliai buvo per trumpi, bet jos nesipiktino, tik stebeilijo akis išpūtusios, it 
Afrikoje apžiūrinėtų liūtus. 

Jos pirmą kartą atsidūrė pažemintųjų ir nuskriaustųjų pusėje. Jos pasibjau- 
rėjo, pasibaisėjo ir nuogąstavo, kad valgis pilnas mikrobų. Bet sykiu susidomė- 
jo, o indas, kurį sudominai, tavo. 

Likimas lėmė, kad man iš dešinės atsisėdo Kavita, o iš kairės - Karla. 

Buvo patiekta daržovių birjanio' su kokosų padažu, bengališkų prieskonių, 
kašmyriškų užkandžių, tandūre“ keptų daržovių, agurkų ir pomidorų jogurto, 
geltono dalo ir žiedinių kopūstų, ybiškių ir morkų, keptų kiniškoje keptuvėje. 
Valgį padavinėjo begalinė virtinė besišypsančių žmonių. 

— Keistas laikas puotai, - pasakiau Karlai. 

— Jei ką nors nutuoktum apie lūšnyną, - tarė Kavita, pasilenkdama ir ban- 
dydama pažvelgti man į akis, o gal į sielą, - tai suprastum, kad dabar laikas 
tarp pamainų, vienintelis metas, kai dieninėje ir naktinėje pamainoje dirbantys 
žmonės gali susitikti. 


Aštrūs kepti ryžiai su mėsa, žuvimi, kiaušiniais arba daržovėmis. 


*4 Cilindro formos molinė ar metalinė krosnis. 

Kvaili žodžiai. Aš gyvenau šiame lūšnyne, o Kavita negyveno ir apie lūšny- 
nus nusimanė prasčiau už mane. 

- Niekaip negali nurimti, Kavita? 

— O kodėl turėčiau, kaubojau? 

- Gal verčiau paduokite man aštriojo čatnio'“, - paprašė Karla, mėgindama 
mus sutaikyti. 

Padaviau ir sugavau Karlos žvilgsnį. 

- Pabėgai po Lizos mirties, - neatlyžo Kavita. - Ir dabar bėgi. 

— Gerai, Kavita, rėžk, kas tau nepatinka. 

- Tai grasinimas? - ji net prisimerkė iš pagiežos. 

- Tiesa negali būti grasinimas. Mane jau pykina nuo kaltės žaidimų. At- 
vykau į šį miestą jau nešdamas kryžių. Nėra reikalo man duoti dar vieną 
kryželį. 

- Tu nužudei ją, - pareiškė Kavita. 

Šito aš nesitikėjau. 

— Kavita, nusiramink, - tarė Karla. 

- Manęs čia nebuvo. Manęs net Indijoje nebuvo. Tai atsitiko per tavo pa- 
mainą, Kavita. 

Ji krūptelėjo. Įskaudinau ją, nors tenorėjau, kad liautųsi mane kankinti. Ka- 
vitos akys it lediniai vidinio pasaulio skliautai paplūdo ašaromis. 

- Ašją mylėjau, - tarė ji, ir skliautai neatlaikė. - O tu ja tik naudojaisi, lauk- 
damas Karlos. 

— Dabar tinkamiausias laikas įžvalgiai liautis ir bent kiek dėmesio skirti 
šventei, - įsiterpė Karla. - Nustokit rietis ir elkitės, kaip dera svečiams. Mes čia 
atėjome ne santykių aiškintis, o dėl Divos. Ji irgi nemažai iškentėjo. 

Aš apsimečiau, kad valgau, Kavita apsimetė, kad nusiramino. Nei vienam, 
nei kitam nepavyko. 

- Toje lovoje vienas kaip pirštas turėjai mirti tu, - netekusi savitvardos iš- 
košė Kavita. 

- Liaukis, Kavita, - tarė Karla. 

- Neturi ko pasakyti, Linai? 

- Liaukis, Kavita, - tariau aš. 

- Daugiau neturi ko pridurti? 

Aš ėmiau stotis, bet ji trūktelėjo mane už rankovės. 

- Nori žinoti, ką ji man kalbėdavo apie tave, kai mudvi mylėdavomės? 

Reikėjo nutylėti. Nenutylėjau. 


2 Marinuotų daržovių padažas. 

— Klausyk, Kavita, tu dirbi laikraštyje, peršančiame kremus odai baltinti ša- 
lyje, kurios gyventojai tamsiaodžiai, - tariau. - Jūs pliauškiat apie gamtos ap- 
saugą ir už pinigus spausdinate naftos ir anglių bendrovių reklamą. Jūs smer- 
kiate žmones, dėvinčius kailinius, bet reklamuojate broilerių mėsą iš speciali- 
zuotų paukštynų ir hormoninius mėsainius. Jūsų ekonomistai moka pateisinti 
bankininkus, kad ir ką šie darytų, jūsų vedamieji vengia pareikšti redakcijos 
nuomonę, O jūsų kritika - blusa ant nepakantumo dramblio. Moterys jūsų pus- 
lapiuose yra tuščiagalvės lėlės, o vyrai - išminčiai. Jūs nuslepiate ne mažiau 
nusikaltimų negu aprašote ir užsipuolate nekaltus žmones, norėdami pakelti 
reitingą, ir mes abu tai žinome. Nuleisk nosį, Kavita, ir duok man ramybę. 

Kavitos žvilgsnis buvo tvirtas, bet ji nutylėjo. Matyt, neturėjo ko pasakyti. 

Aš atsistojau, atsiprašiau ir vienas nužingsniavau per lūšnyną. Krautuvėlių 
skersgatvyje mane pasivijo Navynas. 

— Linai, - pašaukė jis. - Palauk. 

— Kaip „Prarastos meilės“ reikalai? - paklausiau. 

Nežinojau, kad pataikysiu į skaudžią vietą. Navynui veidas persikreipė iš 
pykčio. 

— Ką tai reiškia? - piktai paklausė jis. 

- Žinai ką, Navynai, tu man patinki. Bet šįvakar man ir be tavo raukymosi 
bjauru. 

Ir nuėjau, bet išėjęs prie motociklo į plačią gatvę, kurioje vis dar žaidė vai- 
kai, nugara pajutau, kad kažkas greitai tykina prie manęs. 

Apsisukau, griebiau tam kažkam už gerklės ir išsitraukiau peilį. Tai buvo 
Karla. 

- Nutvėrei mane, Šantaramai, - tarė ji, kai paleidau. 

— Nutvėriau kaip visada. 

Ji neatsitraukė. 

- Šitaip sėlindama prie žmonių, panele, užsitrauksite bėdą, - tariau uždėjęs 
ranką jai ant juosmens. 

— Kalbi kaip iš kokio vesterno. 

— Neįsivaizduoji, kokį vesterną galiu ištaisyti šįvakar. 

— Ir tada aš išvengsiu bėdos? 

— Gal ir ne. Gal ant tavo apyrankės reikėtų pakabinti varpelį. 

— Gal, - sumurkė ji. 

Pabučiavau ją atsišliedamas į motociklą, svajodamas, kad ji visada būtų su 
manimi. 

— Palauk, - tarė ji ir išsprūdo. - Tu jau pasiruošęs įsiveržti į Troją, o laivai 
dar nenuleido inkaro. 


578 


- Ar negalėtum paaiškinti horizontaliai? - tariau. 

— Mano dabartiniame būste ar tavo dabartiniame būste? - nusijuokė ji. 

— Svarbu, kad dabartiniame. 

Ji vėl nusijuokė. 

— Negerai išeina, - skubiai ištariau. - Po kalno mes nė sykio nebuvome kar- 
tu. Tau neatrodo, kad per ilgai? Man atrodo labai ilgai. 

Lyg anekdotą pasakočiau. Su kiekvienu mano žodžiu ji kvatojo vis smar- 
kiau. Dusdama iš juoko, paprašė liautis. 

- Tu varai mane iš proto, Karla. Pažįsti jausmą, kai atrodo, kad tu visiškai 
teisus? Aš toks jaučiuosi tik su tavimi. 

Ji nustojo juoktis ir nužvelgė mane. Nežinau, kodėl žmonės apžiūrinėja 
mane: taip jau yra. 

Ji mane pabučiavo. Aš ją pabučiavau. Lietus, banga ir sielos kertelė, kurioje 
mudu šokame, ne, geriau, negu šokame: ji mane bučiuoja. 

Ji skėlė man antausį. 

— Velnias! Už ką? 

- Paimk save į rankas, - tarė Karla. - Maniau, supranti. Juk sakiau tau. Arba 
žaidi šį žaidimą drauge su manimi, arba aš žaidžiu viena. Renkiesi tu. 

- Gerai. Sutinku. Kokį žaidimą? 

- Aš myliu tave, Šantaramai, - tarė ji ir išslydo man iš rankų. - Šiuo metu 
man reikia Kavitos. Aš kai ką sumaniau, bet tau negaliu sakyti, prisimeni? Man 
jos reikia, o tu turėtum neimti į širdį ir pasirodyti geresnis. 

Ji nubėgo atgal į lūšnyną. Sulojo šunys. 

Nesupratau nieko, išskyrus savo vaidmenį, bet ir dėl jo nebuvau visai tikras. 
Bet pagaliau sužinojau, kad aš vėl gyvenu Karlavilyje. Tebejaučiau jos antausį 
ir jos bučinį. 

ŠEŠIASDEŠIMT KETVIRTAS SKYRIUS 


Po to vakaro nemačiau Olego dvi savaites. Jis susirado naują sofą, o Divos drau- 
gės - naują žaislą. Kitą dieną po jo dingimo nuvažiavau taksi pasiimti kledaro, 
kurį jis paliko pakelėje. Valandėlę pasišnekučiavau su motociklu ir patikinau, 
kad nors mano širdis priklauso kitam motociklui, ateityje jį saugosiu, ypač nuo 
rusų rašytojų. Jis parvežė mane namo be jokių nutikimų, variklis visą kelią 
niūniavo: drąsus motociklas, dar neketinantis pasiduoti. 

Nuo ryto iki vakaro su reikalais važinėdavau po miestą padėdamas pado- 
riems žmonėms gauti paskolas ir išreikalaudamas pinigus iš nesąžiningų ne- 
mokėtojų, keisdavausi juokingais anekdotais ir dar juokingesnėmis užgaulė- 
mis, kartais apskaldydavau antausius įžūliems pinigų keitėjams, kartais mels- 
damasis klūpodavau su kitais, papirkinėdavau policininkus ir Kompanijos 
kovotojus, kad gaučiau palaiminimą iš apačios, aukojau pinigų bažnyčioms ir 
šventykloms, kad gaučiau palaiminimą iš viršaus, maitinau elgetas prie meče- 
čių, išvijau iš savo teritorijos žiaurų sąvadautoją ir užėmiau trečią vietą peilių 
metikų varžybose. Dalyvavau jose norėdamas sužinoti, kas už mane prana- 
šesnis: naudinga informacija. O tuo metu auksinės dienos virto sidabrinėmis 
naktimis. 

Praėjus porai savaičių nuo Olego išvykimo į uoslės piligrimystę, aš alkanas 
važiavau į „Leopoldą, galvodamas apie daržoves su ryžiais ir kariu, ir staiga 
Kozvėjuje kažkas iššoko priešais į važiuojamąją dalį ir mane sustabdė. 

Stiuartas Vinsonas. 

- Linai! - sušuko jis. - Visur tavęs ieškau. Sustabdyk sumautą velnio moto- 
ciklą, drauguži. 

— Raminkis, Vinsonai, - tariau glostydamas benzino baką. - Ir žiūrėk, ką 
sakai. 

Jis sumirksėjo ir pažvelgė į motociklą. 

— Ką? 

— Raminkis. Dėl tavęs vieno susidarys grūstis. 

Automobiliai lenkė mus, o Kolabos nuovada buvo visai netoli. 

— Reikalas rimtas, Linai! Susitinkam „Leopolde“. Aš dabar ten eisiu. 

Jis nulėkė „Leopoldo“ link, nepaisydamas mašinų, o aš pašokdinau mašinas, 
neteisėtai apsigręždamas, ir pastačiau motociklą. 

Radau Vinsoną, kamuojantį Meilutį prašymais dėl laisvo staliuko. Prie Did- 
jė staliuko nebuvo nieko, išskyrus lentelę „Užsakytas“, kurią padaviau Meilu- 
čiui ir atsisėdau. Vinsonas irgi. 

Jis atrodė prastai. Sveikas banglentininko veidas, spindėdavęs tikėjimu švie- 
sia ateitimi, sukrito, paakiai pajuodo. 

— Turbūt alaus, - tariau Meilučiui. 

- Manot, judu vieninteliai klientai, kuriuos turiu aptarnauti? - paklausė sa- 
vęs Meilutis grįždamas į virtuvę. 

- Kalbėsimės prieš alų ar po? - paklausiau. 

Man atrodė, kad klausimas prideramas. Tekdavo išklausyti tuos pačius žmo- 
nes ir prieš, ir po, ir žinojau, kad istorija bus ta pati, bet papasakota skirtingų 
pamišėlių. 

- Ji dingo, - pranešė jis. 

— Gerai, prieš alų. Kalbi apie Ranvėj? 

- Aha. 

— Dingo... kaip? 

— Kaip? Buvo ir nebėr. Visur jos ieškojau. Nežinau, ką daryti. Vyliausi, kad 
ji susisiekė su tavimi. 

- Aš jos nemačiau, - tariau. - Ir nė nutuokiu, kur ji yra. Kada tai įvyko? 

- Prieš tris dienas. Aš visur ieškojau, bet... 

— Prieš tris dienas? Kas nutiko? Kodėl nepranešei man anksčiau? 

— Tu - mano paskutinė viltis, - atsiliepė jis. - Išbandžiau viską ir visus. 

Paskutinė viltis. Paskutinis žmogus, galbūt galintis tau padėti. Niekada taip 
apie save nemaniau. Niekada toks nebuvau. Visada būdavau vienas pirmųjų, į 
kuriuos žmonės kreipiasi, kai prireikia pagalbos. 

Buvo atneštas alus. Vinsonas skubiai jį išgėrė, bet vis tiek atrodė prastai. 

— O Dieve! Kur ji? - aimanavo jis. 

- Klausyk, Vinsonai, galėtum paprašyti pagalbos Navyną. Jo darbas ieškoti 
prarastų meilių. 

- Gali jam paskambinti mano vardu? 

— Aš nesinaudoju telefonu, - atsakiau. - Bet galiu tave pas jį nuvežti, jei 
nori. 

- Daryk ką nors, - maldavo jis. - Vietos nerandu. 

Atsistojome ir išėjome. Alaus nė neparagavau. Palikau Meilučiui arbatpini- 
gių, bet jis meilesnis nepasidarė. 

— Eik šikt, Šantaramai, - pasakė dėdamas ant staliuko lentelę „Užsakytas“. — 
Kas gers tavo alų, a? 

Nuvežiau meilę praradusį Vinsoną į „Prarastos meilės“ biurą greta mano 
numerio ir palikau su Navynu. 

Mano santykiai su Navynu pasidarė įtempti. Aš suvokiau, kad jį užgavau, 
bet nenutuokiau kaip. Atvežiau Vinsoną pas Navyną, nes juo pasitikėjau ir vy- 
liausi, kad jis tai supras. 

Jis mandagiai nusišypsojo man, grįžtančiam į savo numerį, ir atsisuko į Vin- 
soną, rimtame veide jau ryškėjo būsimi klausimai. 

Suvalgiau skardinę šaltų keptų pupelių, išgėriau pintą pieno ir papildžiau 
pietus iš neliečiamųjų atsargų puse stiklinės romo. Duris palikęs atdaras, at- 
sisėdau į mėgstamiausią krėslą. Jo atlošas sklandžiai perėjo į lenktus poran- 
kius, be to, jis buvo apmuštas išblukusia tamsiai mėlyna oda. Anksčiau krėslas 
priklausė valdytojui. Džasvantas Singhas paveldėjo jį iš ankstesnio valdytojo, 
o šis - iš žmogaus, velniškai gerai nusimanančio apie krėslus rašytojams. Aš 
nusipirkau krėslą iš Džasvanto, o jam pastačiau naują žvilgų valdytojo krėslą. 

Džasvantui baisiai patiko naujasis krėslas, jis aplinkui prikabinėjo spalvotų 
lempučių. O aš senąjį pastačiau kampe, iš kur buvo matyti balkonas ir korido- 
rius su valdytojo stalu ir laiptais. Šiame krėsle parašiau keletą geriausių savo 
kūrinių. 

Rašiau vieną geriausių savo kūrinių, kai į duris pasibeldė Navynas. 

— Turi minutėlę laiko? - paklausė jis. 

Jis buvo protingas, drąsus, ištikimas, geraširdis ir sąžiningas. Norėtume to- 
kio sūnaus ar brolio. Bet aš rašiau. 

— Kiek minutėlių? 

— Porą. 

— Turiu, - tariau ir padėjau bloknotą. - Užeik ir sėskis. 

Jis atsisėdo ant sofos ir apsidairė. Žiūrėti nebuvo į ką. 

— Tu visada palieki duris atdaras? 

— Tik kai nemiegu. 

— Tavo būstas atrodo kaip... - prabilo jis ieškodamas žodžių apibūdinti kam- 
bariui, kuriame viskas paruošta skubiam bėgimui. - Kaip naujokų mokymo 
stovykla, tikiuosi, supranti, ką turiu omeny. Maniau, pasidarys jaukesnis, kai 
jame pagyvensi ilgiau. Bet... taip neatsitiko. 

- Karla jį vadina bėglio liuksu. 

- Jai patinka? 

— Ne. Kas tau guli ant širdies, Navynai? 

— Diva, - atsiduso jis ir nuleido galvą. 

— O kasjai? 

- Ji pasiūlė man darbą, - tarė jis, iš sielvarto įsiterapdamas ir susiraukda- 
mas. - Todėl pastaruoju metu aš toks įžeidus. 

— Darbas ne taip jau blogai. 

- Tu nesupranti. Ji iškvietė mane į susirinkimą. Vienas iš darbuotojų nuvedė 
mane ant namo stogo, Varli prie jūros. Ten jos biuras. Nebuvau jos matęs kurį 
laiką. Ji... abu mes buvom užsiėmę. 

Jis užčiaupė burną ir nutylėjo, ką buvo ketinęs pasakyti. Luktelėjau, paskui 
paraginau: 

— Ir? 

— Ji... ji atrodė nuostabiai. Nusikirpo plaukus. Labai jai tinka. Vilkėjo rau- 
donai. Ant stogo pūtė vėjas. Pamatęs ją, valandėlę maniau, kad ji mane ten 
pakvietė pasakyti... 

Jis nuleido galvą ir įsistebeilijo į rankas. 

- Bet ji tave iškvietė tik pasiūlyti darbo. 

— Aha. 

- Su geru atlyginimu? 

— Aha. Tiesą sakant, pernelyg geru. 

- Ką gi, - tariau, - ji bando tave apsaugoti. Ji tavęs laikosi. Judu daug išgy- 
venote drauge. Dabar ji nerimauja, nes „Prarastos meilės“ biuro reikalais tau 
tenka pernelyg daug valkiotis gatvėmis. 

— Tu iš tikrųjų taip manai? 

- Manau, taip ji užsimena, kad jai rūpi. Nieko čia blogo, priešingai, labai 
gerai. 

— Gal tu ir teisus. Tą naktį ji manęs vos nepabučiavo, prisimeni? 

- Ji liepė tau užsičiaupti ir pabučiuoti ją. Gal taip ir reikėjo padaryti. 

- Žinai, - mąsliai ištarė jis, - prie naujosios Divos reikia priprasti. Aš visada 
žinodavau, ką galvoja senoji Diva ir ką ji pasakys. Laimingos besišypsančios 
Divos neįmanoma suprasti. Aš kaip radaras per pūgą. Lyg antrą kartą turėčiau 
pamilti tą pačią moterį. 

- Kartą skaičiau knygą „Moterys mulkiams“. 

- Ir ką sužinojai? 

— Nesupratau nieko. Bet knyga patvirtino vieną dalyką, man jau žinomą iš 
sujauktos patirties: negali suprasti, ką mano moteris, kol ji pati tau nepasako. 
O kad pasakytų, turi paklausti. Artimiausiu metu tau teks paklausti tos mergi- 
nos, ką ji mano. 

— Manai, man sutikti dėl darbo? 

- Žinoma, ne. Tu dirbai jos tėvui. Dabar turi savo verslą. Už atsisakymą ji 

gerbs tave labiau negu už sutikimą. Tikriausiai sugalvos kitą būdą neišleisti 
tavęs iš akių. 

Jis atsistojo ir pasisiūlė išmazgoti savo stiklinę. Aš ją vėl padėjau ant stalo. 

— Tu geras žmogus, Navynai, - tariau. - Ir ji tai supranta. 

Jis jau buvo prie durų, bet veržliai - boksininko baletas - atsisuko. 

— Nepamiršk, šįvakar lenktynės. 

— Kokios lenktynės? 

- Negirdėjai? Čarū ir Pari atėjo į lūšnyną, taigi teko iškviesti Benisiją lenk- 
tynių. Viskas sutarta. 

- Benisija sutiko? 

— Taip. 

— Tu mateisi su ja? 

— Lyg ir. Iki. 

— Palauk. Ką reiškia „lyg ir“? 

Jis apsiramino ir atsišliejo į durų staktą, bet mano žvilgsnio vengė. 

— Susitariau su ja susitikti, neva nusipirkti papuošalų, - pasakė jis. - Tai 
vienintelis būdas ją pamatyti. Su Benisija susisiekti nelengva. Ji pasodino mane 
ant kilimo labai sename bute, kurį nuomoja verslo reikalams. Ir per visą pokal- 
bį buvo su nikabu'. 

— Visa susisupusi į juodą apsiaustą ar tik užsidengusi veidą? 

— Tik užsidengusi veidą. Bet kokios akys... nepaprastos. 

— Ji musulmonė? 

— Ne. Aš paklausiau, ir ji atsakė ne. Jai tiesiog patinka nikabas. Tiesą sakant, 
tai veikiau akiniai nuo saulės, dengiantys visą veidą, matyti tik akys. Matyt, 
padaryti pagal užsakymą. Bet kokios akys... nepaprastos. 

— Personažas su kauke. Karla bus sužavėta. 

— Bet kokios akys... - trečią kartą ištarė jis. - Nepaprastos. 

— Raminkis, Navynai. Kaip vyko pokalbis? 

— Sudariau sandorį ir prisipirkau radžasthanietiškų papuošalų, kad įrody- 
čiau savo garbingus ketinimus, o paskui paaiškinau padėtį. Ji sutiko, bet su 
viena sąlyga. 

— Savaime suprantama, kaipgi be sąlygų. 

- Ji pakvietė mane į pasimatymą. 

- Jei laimėsi ar jei pralaimėsi? 

- Jei laimėsiu, pralaimėsiu ar bus lygiosios. 

- Juokauji? 


į Musulmonių galvos apdangalas, slepiantis visą veidą, išskyrus akis. 

— Ne, kalbu rimtai. 

- Velniai griebtų, Navynai, Diva nebus sužavėta, kad eini į pasimatymą su 
paslaptinga moterimi, kuri senoviškų 350 kubų motociklu važinėja greičiausiai 
Bombėjuje. 

— Ne greičiau už mane, - atrėmė Navynas. - Aš treniravausi, Linai. Aš va- 
Žinėju greitai. 

— Kai Diva sužinos apie pasimatymą, tau teks važiuoti labai greitai. 

— Mes jau susitarėme, - atsiliepė jis. 

- Na, Diva tikrai išspardys tau užpakalį, bet Didjė bus sužavėtas. Pašėls, kai 
sužinos. 

- Jis jau žino. Visi žino. Visi... išskyrus Divą. Maniau, žinai. 

Nežinojau. Niekas man nepasakė. Kažkodėl atitrūkau nuo draugysčių, ku- 
rias pats padėjau užmegzti, pasaulio. 

— Kur vyks lenktynės? 

- Nuo „Air India“ pastato per Marin Draivą, Pedaro gatvę ir atgal. Trys ratai. 

- Kurioje Pedaro gatvės vietoje apsisukate? 

- Prie paskutinio šviesoforo prieš Chadžijaus Ali dargahą. 

— Kada? 

- Vidurnaktį. 

— Policininkams patiks. 

- Policininkai mums padeda, rūpinasi eismo saugumu, ir mes tokie dėkingi 
už, kaip čia pasakius, bendradarbiavimą, kad sumokėjome tiek, kiek paprašė, 
o suma nemaža. Teko į juos kreiptis. Lenktynėms reikės policininkų radijo sto- 
telių. Pinigų įdėta daug. 

— Dalis jų mano, - nusijuokiau. 

- Žinai, - dvejodamas ištarė Navynas, - tą akimirką aš apie nieką, išskyrus 
lenktynes, negalvojau. Man netoptelėjo, kaip pažiūrės Diva į mano pasimaty- 
mą su Benisija. 

— Nekaltink akimirkos, Navynai. 

— Jei Diva tebebūtų tokia kaip seniau, tik ir svajojanti spirti man į kiaušus 
kaskart, kai atsistoju, taip nebūtų atsitikę. 

- Atsivesk į pasimatymą naująją Divą. Galbūt ji patiks Benisijai. Diva mėgs- 
ta papuošalus. 

- Benisija galvoja ne apie tokį pasimatymą. 

- Iš kur tu žinai? 

- Akys, - atsakė jis. - Ji buvo... ji darė... jei būtum ten buvęs, suprastum. Ji 
galvoja ne apie šiaip pasimatymą. 

- Ir tu sutikai? 

- Juk sakiau, kad man smegenys suminkštėjo. 

— Atšauk lenktynes. | 

- Negaliu. Daugybė žmonių susilažino iš didelių pinigų. Turiu padaryti vis- 
ką, ką galiu. 

— Ką gi, per pasimatymą su Benisija pasakyk jai, kad myli kitą merginą. Pa- 
sakyk bent tada, nors turėjai pasakyti, kai ji paprašė ne šiaip pasimatymo per 
savo akinius nuo saulės-nikabą. 

— Jaučiuosi šūdinai, - prisipažino Navynas. 

— Nesijausk. Laimėk lenktynes ir pasielk, kaip pridera. 

Jis stipriai mane apkabino, vos nepargriaudamas. Man pasirodė, kad iki 
krūtinės stoviu sraunumoje ir vanduo bando mane parblokšti. 

Navynas nėrė pro duris. 

- Iki pasimatymo lenktynėse! - sušuko lėkdamas laiptais. 

- Palauk! - surikau, ir jis grįžęs sustojo ant viršutinio laiptelio. 

— Mergina, Vinsono mylimoji, Ranvėj... 

— Aha, - atsiliepė jis stovėdamas ant vienos kojos, elnias, pasiruošęs nušuo- 
liuoti. - Aš kalbėjausi su Vinsonu. Jis Didjė kabinete. 

— Ji ir mano draugė. Jei bandysi ją rasti, pirmiausia ieškok pas dvasinius 
mokytojus. 

— Gerai, pas dvasinius mokytojus. Supratau. Kas dar? 

— Daugiau nieko. Bėk. 

Jis dundėdamas nusirito laiptais. 

Kažkodėl užsigeidžiau uždaryti ir užrakinti visais užraktais duris, išvalyti 
pistoletą, pagaląsti peilius, ką nors parašyti ir nusigerti taip, kad pražiopsočiau 
varžybas. Tą akimirką nenorėjau nieko žinoti apie svetimas meilės dramas. 

Atsistojau ir nuėjau prie durų, bet Vinsonas buvo greitesnis. 

— Turi minutėlę laiko? 

— Velniai griebtų, o kas jos neturi? Ir kas nežino, kad prireiks daug daugiau 
laiko negu minutė? Visi. Taigi palik savo nusižeminusį pasyvų agresyvumą už 
durų, užeik, įsitaisyk ant Olego sofos, imk alaus ir papasakok, kas tave slegia - 
arba kas slegia Olegą, jei tau labiau patinka atspėti svetimas mintis. 

— Tu be ūpo, - tarė jis sėsdamasis. 

Mečiau jam skardinę alaus. 

— Graži sofa, - tarė Vinsonas. - O kas tas Olegas? 

— Kas tave slegia, Vinsonai? 

Jis kalbėjo apie ją, merginą iš Šiaurės, kurios akyse niekada neištirpsta ledas. 
Jis graužėsi, kad pernelyg ją globojo, kad varžė jai laisvę, kad slėpė nuo jos savo 
jausmus ir apskritai viską darė blogai. 

— Tavo laisvė suvaržyta, drauguži, - tariau. 

— Mano laisvė? 

- Tu prikaustytas prie savo darbų, Vinsonai. O ji laisva kaip paukštis. 

— Ką turi omeny? 

— Nenoriu kalbėti apie Ranvėj už akių, - atsiliepiau. - Tik pasakysiu, kad 
ji, mano nuomone, jautrus žmogus ir tai, ką tu darai, ją žeidžia. Jos paskutinis 
meilužis mirė nuo heroino, prisimeni? 

— Aš nevartoju heroino. 

— Tu prekiauji narkotikais, Vinsonai. 

— Aš neprekiauju jos akivaizdoje, - gynėsi jis. - Ji nežino, kuo verčiuosi. 

- Aš ją menkai pažįstu, bet, man atrodo, jai svarbu, kuo tu vertiesi. Žinoma, 
negaliu tikrai pasakyti, bet tau, Vinsonai, gali tekti rinktis pinigus arba merginą. 

- Aš negalėsiu gyventi taip, kaip esu įpratęs, Linai, be pinigų, kuriuos šitaip 
uždirbu. Aš gyvenu plačiai, ir man taip patinka. 

— Gyvenk siauriau. 

— Bet Ranvėj... 

- Ranvėj tik apsidžiaugs - jei pasiliksi tarnaitę. Tavo tarnaitė jai patinka. 

— Pirmiau ją reikia rasti. 

- Tu ją rasi. Arba ji pati tave ras. Ji protinga mergina ir stipresnė, negu atro- 
do. Jai nieko blogo nenutiks. 

— Ačiū, Linai, - tarė jis ir atsistojo. 

— Už ką? 

— Kad nelaikai manęs kvailiu dėl tokio rūpinimosi ja. Dėl tokios meilės jai. 
Policininkai mano, kad aš pamišęs. 

— Policininkai mano, kad visi, kurie savo noru ateina į nuovadą, yra pamišę, 
ir turi pagrindo taip manyti. 

— Tu iš tikrųjų manai, kad ji grįš pas mane? 

— Gal ir grįš, jeigu mesi savo dabartinį verslą. 

Jis lėtai nulipo laiptais, susirūpinęs, purtydamas galvą. 

Tikėjimas yra besąlygiška meilė, o meilė - besąlygiškas tikėjimas. Vinsonas, 
Navynas ir aš buvome įsimylėję, bet gyvenome be mylimų moterų. O tikėji- 
mas - medis, neduodantis pavėsio. Aš vyliausi, kad Vinsonui pasiseks ir Ran- 
vėj nori būti surasta. Aš vyliausi, kad Diva išsklaidys Navyno abejones. Ir aš 
tikėjausi, kad Karlos sumanymas, nesvarbu, koks jis, nesunaikins to, ką mums 
beveik pavyko sukurti. 

ŠEŠIASDEŠIMT PENKTAS SKYRIUS 


Jau beveik uždariau duris, bet iš kitos pusės pasirodė Didjė ir jas atlapojo. 

— Turiu bėdą, - tarė klestelėjęs ant sofos. 

- Ko gero, reikėtų šią sofą nuomoti pavalandžiui, - tariau. - Ji dirba daugiau 
už mane. 

- Šįvakar bus ypatingas pokylis. 

- Aha. 

— Maskaradas. 

— Aš uždarysiu duris, Didjė. 

- Geriausioje maskaradinių kostiumų parduotuvėje buvo likę tik du, ir aš 
paprašiau palikti abu, bet negaliu išsirinkti. | 

— Kokie? 

— Gladiatoriaus ir balerinos. 

— Nesuprantu, kokia čia bėda. 

— Kokia bėda? Tu nesupranti, kokia bėda? Be abejo, Didjė tobulai tinkamas 
abiem vaidmenims, taigi vieno išsirinkti neįmanoma. 

— Aišku. 

— Linai, ką man daryti? 

— Patarčiau, - tariau pasitelkęs Olego sofos energiją, - iki juosmens apsivilk- 
ti gladiatoriaus, o žemiau juosmėns - balerinos kostiumą. Būsi gladerina. 

— Gladerina! - pakartojo jis ir puolė prie durų. - Reikia tučtuojau pasima- 
tuoti. 

Jis nušlepsėjo laiptais, o aš nušlepsėjau prie durų, ir pagaliau man pavyko 
jas uždaryti. Kuriam laikui. Turėjau būti patenkintas, bet nebuvau. Nemėgstu 
uždarytų durų, niekur ir niekada. Nemėgstu uždarytų durų, į kurias naktis po 
nakties daužau sapnuose. 

Įsitaisiau krėsle, bet rašyti nebegalėjau. Tereikėdavo per ilgai stebeilyti į už- 
darytas duris, ir atsidurdavau kameroje. 

Kiekvienas smūgis, suduotas surakintam Žmogui, kiekviena raminamųjų 
injekcija maištui numalšinti, kiekvienas valios palaužimas elektrošoku yra pa- 
sityčiojimas iš asmenybės, kokia žmogui lemta tapti. Laikas yra jungiamasis 

audinys, membrana, ir jį galima pažeisti. Laikas negali užgydyti visų žaizdų: 
laikas yra visos žaizdos. Tik meilė ir atleidimas užgydo visas žaizdas. 

Neapykanta neišvengiamai palieka dėmę ant šydo. Bet kartais neapykanta 
ne tavo. Kartais tu esi sukaustytas, o neapykanta, kurią įmuša į tave, yra kito 
žmogaus, išaugusi kitoje širdyje, ir ją užmiršti sunkiau negu nykstančias mė- 
lynes. 

Net jei vieną gražią dieną išmokstame suausti pakeliui randamas meilės ir 
tikėjimo gijas, odą amžinai sudarko neužmaršties randas: vakardiena, iškylanti 
prieš akis, kai žiūri į uždarytas duris. 

Valandėlę buvau sūnus paklydėlis, tolstantis nuo draugų, nuo meilės, at- 
rakinantis prisiminimus: baimė, pyktis, sukilimas, kalėjimo maištas, deganti 
koplyčia, ginkluoti sargybiniai, vyrai, pasiryžę verčiau mirti negu taikstytis su 
dar viena tokio gyvenimo diena, kaip buvau pasiryžęs mirti aš, stovėdamas ant 
sienos, ir pabėgau į laisvę. 

Laikas irgi mirs, kaip mirštame mes, kai mirs ir iš naujo gims visata. Laikas 
gyvas, kaip mes visi, jis gimsta, atgyvena savo amžių ir išnyksta. Laikas turi 
širdį, bet jos tvinksniai nesutampa su mūsų, kad ir kaip mes aukojamės. Mums 
nereikia laiko. Laikui reikia mūsų. Laikui irgi reikia draugijos. 

Nusisukau nuo durų ir nubėgau į Karlos laukus, Karlos ežerus, Karlos pa- 
krantes ir medžius, Karlos debesis, Karlos audras, draskančias visa į gabalus, o 
atbėgęs rašiau eiles apie Karlą ir laiką, nugalėjau, pastatęs ant kortos meilę. 

Nieko neišėjo. Bet užversdamas bloknotą aš pasižymėjau puslapį, nes kar- 
tais geriausi kūriniai gimsta iš kol kas nevykusių. 

Išėjau į balkoną ir surūkiau vieną Didjė suktinę. 

Sankryža apačioje buvo beveik tuščia. Paklaikę vabzdžiai automobiliai spie- 
čiais grįžo į avilius. Laikas paskutinį kartą apvažiuoti teritoriją, be to, Navyno 
varžybos su Benisija nebe už kalnų, bet aš nenorėjau niekur eiti. 

Karla, Didjė, Navynas, Diva, Vinsonas, Zodiako Džordžai, Kavita: nesupra- 
tau, kas darosi. Permainų ir netikrumo buvo tiek daug, kad aš vis dažniau pa- 
sijusdavau ne toje nematomos sienos pusėje, kurioje reikia. 

Aš susipainiojau šitoje maišalynėje. Visą vakarą patarinėjau kitiems, o sau 
patarti negalėjau. Galėjau tik remdamasis nuojauta paskatinti Karlą rinktis, 
dabar ir visada: gyvenimą su manimi kur nors kitur arba gyvenimą salos mies- 
te be manęs. 

Nežinia, ką ji veikė Bombėjuje, bet aš toje veikloje nedalyvavau, nors jau- 
čiau, kad privalau. Buvau pasiruošęs išvažiuoti vienas ir laukti jos kur nors 
kitur, jei ji nevažiuotų su manimi. Žinojau, kad ji ateis pažiūrėti lenktynių, ir 
nusprendžiau irgi ten būti. Reikia su ja pasikalbėti, bent jau atsisveikinti. 

Kai neturi numatęs jokių planų, išskyrus vieną - kuo greičiau dingti iš mies- 
to, kai tavo širdis per ilgai laukė teisybės, o siela per ilgai laukė naujos dainos, 
kartais lemtis trenkia į žemę šventuoju skeptru, ir tau kelią pastoja ugnis. 

Pro mane žudikišku greičiu švilpė automobiliai. Pamačiau Huseino vyrus ir 
„skorpionus“, skubančius į priešingas puses. Į mane važiavo motociklininkas. 
Jo motociklo vairas buvo labai aukštas, ir aš iš toli pažinau Ravį. 

Pastačiau motociklą ant šoninės kojelės ir pamojavau jam. 

— Kas atsitiko? 

— Gaisras Kadarbhajaus namuose, - skubiai išpoškino jis privažiavęs. 

— Rūmuose? 

— Taip. 

— Nazyras gyvas? O Tarikas? 

— Nežinia. Girdėjau tiktai, kad žmonės bando išgelbėti mečetę. Pravažiuoti 
gali tik motociklai. Kalbama, kad Mohamado Ali gatvėje grūstis. Šiąnakt nesi- 
rodyk gatvėse, Linai. 

Dega Kadarbhajaus namas. 

Prieš akis iškilo berniukas imperatoriaus krėsle, pakreipęs galvą į šoną, il- 
gais pirštais parėmęs kaktą. Prieš akis iškilo mano žilstelėjęs draugas afganas 
Nazyras apyaušrio maldos nušviestu veidu. 

Lyg man būtų kažką išplėšę iš krūtinės, kažkokį vidinį dalyką, kuris tapo 
nebe mano, ir aš pajutau, kaip trūkinėja ryšiai. Meilė plūstelėjo iš manęs, lyg 
sielvartas būtų perpjovęs veną. Ir aš išsigandau dėl mūsų visų. 

Ravis nuvažiavo, o aš užvedžiau motociklą ir nulėkiau įkandin. 

Anuo metu mirties šauksmas manyje buvo toks pat garsus kaip ir noras gy- 
venti. Mano širdis buvo laivas vidury jūros, ir kartais aš, įlipęs į baimės stiebą, 
išskėsdavau rankas audrai, niokojančiai pasaulį. 

ŠEŠIASDEŠIMT ŠEŠTAS SKYRIUS 


Ravis važiavo greitai, bet aš lipau jam ant kulnų. Iš pradžių mes be kliūčių 
lėkėme slibiniška Mohamado Ali gatvės ketera, bet galų gale atsitrenkėme į 
automobilių, sunkvežimių ir autobusų su išjungtais varikliais sieną. 

Teko važiuoti šaligatviu, užtvinusiu žmonėmis, negalinčiais eiti užkimštu 
keliu. Džiaugiausi, kad Ravis važiuoja pirmas, motociklo ratu skindamas kelią 
per minią. Jam pavykdavo aplenkti kojas, rankas, vaikų galvas grakščiai ir pa- 
garbiai, nieko neužkliudant ir judant pėsčio žmogaus žingsniu. Ir važiuodamas 
jis kartojo tik vieną žodį. 

Kadarbhajus! 

Jis šaukė jį be perstojo kaip užkeikimą, ir žmonės išgirdę traukdavosi iš 
kelio. 

Iš Kadarbhajaus įkurtos kompanijos it iš lėliukės išriedėjo Sandžajaus kom- 
panija ir atsipumpuravo Višnu kompanija, bet, kilus kruvinam gaisrui, tik Ka- 
darbhajaus vardas turėjo omingą galią perskrosti skubančių žmonių bangas. 

Aš taip bijojau atsilikti nuo Ravio ir vienas brautis per minią, kad važiavau 
per arti ir kelis kartus atsitrenkiau į jo motociklo sparną. 

Jis ramiai pasignalizavo, liepdamas man nusiraminti, ir toliau šūkavo tą ne- 
užmirštą vardą. 

Kadarbhajus! 

Mes privažiavome posūkį prie mečetės, bet priekyje šaligatvis buvo užkimš- 
tas kauge motociklų, rankinių vežimėlių ir dviračių. Žmonių srautas išsklido 
tarp automobilių, įsiliejo į gatvėje paliktus tarpus. 

Pro stoginių arkas ant šaligatvio išvydome dūmus, liepsnas ir ugniagesių 
mašinas. Gatvė šalia mūsų buvo virtusi tvirtai iš automobilių ir autobusų su- 
mūrytu statiniu. 

Įstūmėme motociklus į kažkokį priedurį, surakinome mano grandine ir 
perlipome nėnumatytą dviračių, pintinių ir vežimėlių sieną, stengdamiesi ne- 
atsitrenkti galva į išsikišusias parduotuvių iškabas. 

Nusiritome nuo metalinio kriaušio ir atsidūrėme už policijos užkardos. 
Grūsties čia nebuvo. Nuo „ambasadoriaus“ buferio iki vežimėlio rankenos 

buvo ištempta virvė. Jos pakako miniai sustabdyti. Kilstelėjome virvę ir smu- 
kome už krautuvėlių mečetės papėdėje, ketindami prasiveržti prie Kadarbha- 
jaus rūmų. 

Ugniagesių automobiliai laistė mečetės sienas stipria srove iš žarnų, kad 
gaisras nesiplėstų. Mečetė, regis, nenukentėjo, bet prasibrovę pro juodas žarnų 
gyvates pamatėme, kad Kadarbhajaus rūmų nebėra. 

Vieniša gaisrininkų komanda bandė gesinti gaisrą, bet dauguma ugniagesių 
rūpinosi, kad ugnis nepersimestų į mečetę ir nenusiaubtų visos gatvės. 

Kitoje siauros gatvės pusėje jau būriavosi kelių mafijos gaujų nariai. Ugnies 
atšvaitai tūžmingai perkreipė jų veidus. Dauguma buvo Huseino vyrai, bet atė- 
jo ir Višnu bei kitų kompanijų žmonių, iš viso apie dvidešimt. Viduryje stovėjo 
Abdula, jo akyse šėlo liepsnos. 

Gaisrininkai sulaikė gangsterius maldaudami pasitraukti ir netrukdyti. Ab- 
dula išsiveržė iš būrio, nustūmė tris ugniagesius, parbloškė ketvirtą, kuris ban- 
dė užkirsti jam kelią, ir dingo ugnyje. 

Gangsteriai pažvelgė į gaisrininkus, svarstydami, mušis šie ar ne. Gaisrinin- 
kai vilki uniformas. Gangsterių nuomone, kiekvienas uniformuotas žmogus 
yra priešas. 

Ugniagesiai atsitraukė. Jie gaudavo atlyginimą, kad gelbėtų žmones, o ne 
peštųsi su jais. Vietoj gaisrininkų į priekį puolė tie, kuriems moka, kad jie muš- 
tų Žmones, - policininkai. 

Muštis su policininkais - keblus reikalas. Daug policininkų mėgsta muštis, 
bet laikosi tam tikrų taisyklių: nesuluošinti ir nenaudoti ginklų, viso labo gar- 
bingai ir sąžiningai ištaisyti nugarą. Tačiau reikia paminėti dvi smulkmenas. 
Pirma, policininkai kerštingi: skriaudos jie nepamiršta ilgiau nei dauguma nu- 
sikaltėlių, kuriuos pažinojau, šie paprastai linkę užmiršti ir atleisti. Antra, jei 
policininkui darosi riesta, jis gali tave nušauti, ir jam nieko nebus. 

Kompanijos vyrai paslėpė arba numetė ginklus ir sustojo priešais degantį 
pastatą. Policininkai ėmė skalbti šonus gangsteriams, o šie neliko skolingi. 

Kiekvieną gyvenimo akimirką žmogus renkasi. Žiūrėjau, kaip prasideda 
muštynės, jėgos buvo lygios, gangsteriai atlaikė puolimą. Pamačiau, kad į pa- 
galbą draugams atbėga dar vienas policininkų būrys. Ravis ir dar vienas gangs- 
teris, Gudruolis, pašoko ir puolė prie mušeikų. Aš galėjau nesikišti. Galėjau 
stebėti įvykius iš šalies. Bet įsikišau. Numečiau peilius už rankinio vežimėlio ir 
įsivėliau į peštynes nežinia dėl ko. 

Nubėgau netoli. Nespėjus prisiartinti prie užkardos, man trenkė policinin- 
kas. Jis mokėjo muštis ir buvo greitas. Išgirdau gongą, bet nebesupratau, ke- 
lintas raundas. Nejučiomis pasilenkiau ir užsidengiau rankomis vengdamas 

smūgio, paskui atsivėdėjęs tvojau, bet policininkas jau gulėjo man po kojomis. 
Jį patiesė Mažasis Tonis, aukštas ir liesas. 

Mes sustiprinome gangsterių gretas. Policininkai atbėgo padėti policinin- 
kams. Grumtynės virto makalyne. Policininkai talžė policininkus. Gangsteriai 
tvatijo gangsterius. 

Nutvėriau vieną policininką už marškinių ir prisitraukiau. Maniau, tada jis 
negalės smogti nei man, nei kam nors kitam. 

Klydau. Jo kumštis, aplenkęs mano alkūnes, susirado mano galvą, ir nuo 
smūgio praradau sąmonę: toli toli, kažkokiame kambaryje, kuriame aš buvau 
su kažkokiu rusų rašytoju, uždainavo „Clash“. 

Griuvau aukštielninkas, iš paskutiniųjų kabindamasis į jo marškinius, jis 
parvirto kartu su manimi, o su juo ir kiti policininkai, parblokšdami kitus 
gangsterius. Rūmų fasadas jau buvo sudegęs ir byrėjo, mes suvirtome į krūvą 
ant nuodėgulių ir pelenų. 

Nežinau, kiek žmonių užvirto ant policininko, kuris gulėjo ant manęs. Žmo- 
nių medis išvirto. Akis man graužė rusenančio santalo dūmai, lyg jau būtų de- 
ginami smilkalai už mirusiuosius. 

Griuvėsiuose nuo karščio rietėsi šventųjų tekstų lapai. Trenkė degančiais 
plaukais ir daugelio kūnų, suvirtusių ant manęs, prakaitu. 

Iš pastato pasigirdo šūviai. Apsidžiaugiau, kad esu kūnų krūvos apačioje. 

- Kulkos sproginėja nuo karščio! - suriko vienas pareigūnas marathi. - Sa- 
vaime. Nešaudykit. 

Ant manęs užgriuvę policininkai ir gangsteriai nenorėjo rizikuoti. Jie su- 
sigūžė spausdamiesi prie žemės, tikriau tariant, manęs. Kvėpavau kaip triušis 
gaudydamas orą. Šaudymas liovėsi, nes vaiduoklis šaulys iššaudė visas dėtu- 
vėse buvusias kulkas, tačiau mums virš galvų pagaliau subyrėjo arka. Žmonių 
krūva dar labiau prisispaudė prie žemės. 

Nuo puošybinės arkos atitrūko šventojo teksto nuotrupos ir pabiro ant 
mūsų. Aš negalėjau pakelti rankų. Vis dar buvau įsikibęs į policininko marški- 
nius. Nieko nemačiau. Kvėpavau pelenais su oro priemaiša, bet džiaugiausi ir 
priemaiša. 

Paskui viskas baigėsi. Policininkai ir gangsteriai, svirduliuodami ir klupi- 
nėdami, vienas po kito atsikėlė. Paskutinis buvo prie manęs prispaustas poli- 
cininkas. Jis bandė nušliaužti į šalį, bet aš nepaleidau jo marškinių. Nežiūrėda- 
mas į mane, jis kelis kartus bandė atsiklaupti ir galop išsprūdo. 

Atsistojau, nusišluosčiau akis ir pažvelgiau į degantį namą. Tą patį namą, 
kuriame daug savo gyvenimo valandų man atidavė Kadarbhajus, mokydamas 
mane išminties ir kalbėdamas su manimi apie filosofiją. 

Gelsvai raudonos liepsnos piešė virpantį kiemelio su arkomis siluetą. Per- 
tvaros tarp kambarių įgriuvo sluoksniais. It medinių sijų žvaigždė pleškėjo kar- 
kasas. Ir nebeliko nieko. Nieko. 

Negalėjau to pakelti, negalėjau su tuo susitaikyti. Rūmus, kuriuos laikiau 
amžinais, liepsna pavertė plėnimis. 

Nusisukau ir pamačiau Abdulą. Jis klūpojo aikštėje prie mečetės, laikyda- 
mas glėbyje Tariką. Žmonės traukėsi nuo jų, apimti pagarbios baimės. Abdula 
sūpavo berniuką ant rankų, bet Tariko galva jau buvo nusvirusi kapo pusėn, o 
stiprios jaunos rankos tapusios jūržolėmis laiko vandenyne. 

Muštynės baigėsi. Policininkai iš pagarbos užtvėrė gatvę atokiau. Žmonės 
veržėsi pro juos paliesti nebegyvo berniuko šalio. 

— O Nazyras? - paklausiau Abdulos, vargais negalais prasibrovęs pro gedė- 
tojų brūzgyną. - Tu jį matei? 

Abdula klūpojo ir verkė. 

— Nustūmiau jo lavoną nuo šito berniuko, - atsakė jis. - Nazyro nebėra. 
Negalėjau išnešti jo kūno. Jis buvo nebegyvas ir jau liepsnojo, kai paėmiau 
Tariką. 

Abdula jau irgi rengėsi namo, ir abu tai supratome. Jis pažadėjo Kadarbha- 
jui nepagailėti gyvybės, kad apsaugotų berniuką, o berniukas buvo nebegyvas. 
Suglebęs kūnas it sudriskusi vėliava driekėsi Abdulai ant kelių. Dabar jis iki 
paskutinio kraujo lašo persekios Tariko ir Nazyro žudikus, kad jiems merdint 
prieš akis iškiltų šios vėliavos atspindys. 

— Tu įsitikinęs, kad jis buvo nebegyvas? 

Jis įsmeigė į mane akis, kuriose sūkuriavo Persijos dykumų smėlis. 

- Aišku, aišku, - tariau priblokštas taip, kad tegalėjau sutikti. 

Nazyras buvo uola, akmeninė uola: žmogus, kuris papasakoja tau, kas įvy- 
ko, kai visi kiti seniai nebegyvi. 

— Jis jau buvo miręs, kai jį radai? 

— Taip. Nugara jau buvo apdegusi, bet jis išsaugojo Tariko kūną ir veidą. 
Juos nušovė, Linai. Abu. O sargybinių aš niekur neradau. 

Gedėtojai nustūmė mane į šalį, trokšdami paliesti žuvusio sosto įpėdinio 
kūną. Prasibroviau per sparčiai augančią minią, kurios jokios policininkų už- 
tvaros negalėjo sulaikyti. Žmonės plūdo iš visų namų ir skersgatvių. Išsiveržiau 
į pagrindinę gatvę ir perlipau per griūvančią dviračių ir vežimėlių sieną. Prie 
mano motociklo stovėjo Ravis. 

- Džiugu tave matyti, - tarė jis. - Man reikia motociklo. Šiąnakt užvirs tik- 
ras pragaras. 

Jei pragaras reiškia ugnį ir įtūžį, jis teisus. Smurtas sugriauna tvardymosi 

užtvanką. Po žmogžudystės rūmuose ir gaisro, vos nesunaikinusio brangina- 
mos mečetės, į laisvę išsiverš žvėrių gaujos, ir mes visi tai supratome. Gražusis 
miestas, pakantusis salos miestas, buvo nebesaugus. 

Ėmiau svarstyti, kur Karla ir ar jai niekas negresia. 

Atrakinau grandinę, išvaduodamas motociklus, ir mes per spūstį ėmėme 
brautis atgal į Kolabą. Prie „Metro“ sankryžos Ravis atsiskyrė ir nuvažiavo pas 
ginklo draugus. Aš užlėkiau „Amritsaro“ viešbučio laiptais pažiūrėti, ar negrį- 
žo Karla. 

— Tau reikia palįsti po dušu, - patarė Džasvantas. - Ir persirengti. 

Mano per muštynes suplėšyti marškinėliai buvo nenusakomos spalvos ir 
formos, liemenė apdegė ir pajuodo, plikos rankos ir krūtinė buvo suodinos ir 
apdraskytos. 

— Tujos nematei? 

- Ji išvažiavo į lenktynes. 

- Ačiū. 

— Eik šikt, baba, - tarė jis, kai dūmiau žemyn, šokinėdamas per keturis laip- 
telius. 

Turėjau rasti vietą, Karlos pasirinktą žiūrėti legendinėms lenktynėms. Spė- 
jau, kad ją vilioja pavojingiausias ruožas su posūkiu, kur su iškylų pintine įsi- 
taisė likimas ir mirtis. 

Ten patekti nebuvo lengva. Mieste netrukus turėjo būti paskelbta komen- 
danto valanda, ir man teko papirkti policininkus keturiuose kontrolės punk- 
tuose, kad jie neatimtų peilių. 

Indijoje, net tokiame taikiame mieste kaip Bombėjus, religiniai nesutarimai 
pražudo tūkstančius žmonių. Policininkai užtvėrė gatves, nes vos nesudegė 
mečetė, ir musulmonai manė, kad kalti hinduistai. 

Kai atvažiavau į numatytą vietą, lenktynės jau buvo pasibaigusios, ir kelių 
policininkai klausėsi pranešimų apie riaušes Nal Bazare. „Iš Dongrio artinasi 
minia“, - girdėjau be perstojo kartojant marathų kalba per policininkų radijo 
stoteles. 

Nuvažiavau į sulčių restoranėlį netoli Chadžijaus Ali. Pamaniau, kad tenai 
Navynas gali švęsti pergalę arba skandinti pralaimėjimą stiklelyje, nes šis baras 
buvo vienas iš nedaugelio vis dar atidarytų. 

Važiuodamas gatvėmis, mačiau žmones, bėgančius link hinduistų šventyk- 
los ir musulmonų dargaho. Pasklido gandas, kad keli iš esmės musulmoniško 
Dongrio rajonai dega. 

Teko laviruoti, kartais net sustoti, nes paklaikę žmonės išlėkdavo į gatvę tie- 
siai prieš mano motociklą. Prie Chadžijaus Ali restoranėlio sustojau šiek tiek 

atokiau nuo ilgos užsienietiškų motociklų eilės. Žvilgtelėjau į vidų ir pamačiau 
Navyną, sėdintį su Kavita Singh. 

Atsigręžiau į baikerių būrelį. Tarp jų buvo liekna mergina su akiniais nuo sau- 
lės, dengiančiais veidą kaip nikabas, raudonu odiniu švarkeliu, baltais džinsais 
ir raudonais sportbačiais: Benisija. Ji sėdėjo ant savo motociklo, juodo matinio 
senoviško 350 kubų motociklo su užrašu „išk“ - „meilė“ - ant benzino bako. 

Baikerių buvo apie dešimt, visi, nepaisydami karščio, vilkėjo spalvotais odi- 
niais drabužiais. Nepažinojau nieko. Staiga vienas atsisuko į mane. Tai buvo 
Karla. 

Ji nusišypsojo, bet aš nesupratau, ką man sako jos akys. Gal: „Džiaugiuosi, 
kad tu čia“, gal: „Nekrėsk kvailysčių.“ Priėjau prie jos ir paėmiau už parankės. 

— Mums reikia pasikalbėti, Karla. 

Baikeriai ant japoniškų motociklų apžiūrinėjo mane. Buvau pelenuotas, ap- 
draskytas ir suodinas. 

— Kas atsitiko? - paklausė ji. 

— Kadaro namo nebėra, - atsakiau. - Nazyro su Tariku irgi. 

Ji sudrebėjo visu kūnu kaip nuo smūgio ir iš sielvarto atlošė galvą. Krito 
man į glėbį, apkabino mane per liemenį, ir mudu nuėjome prie mano motocik- 
lo. Karla atsisėdo ant jo atsukusi baikeriams nugarą. 

— Atrodai baisiai, - tarė ji. - Nenukentėjai? 

— Menkniekis, aš... 

— Tu buvai prie degančio namo? 

— Taip, aš... 

— Pamišėli! - pasipiktino ji ir perbedė mane žaliomis valdovėmis. - Tau per 
maža pavojų, nusprendei žaisti ugnimi? Aš iš kailio neriuosi, kad tau niekas 
negrėstų, o tu iš kailio neriesi, kad prisišauktum nelaimę. 

— Bet aš... 

— Duok suktinę, - paprašė ji. 

Mudu užsirūkėme. Klausiausi netoli stovinčių policininkų pokalbio. Jie šne- 
kėjo, kad teks vykdyti B planą ir užtverti kelius, jei riaušės iš Krofordo turgaus 
persimes į gatves. Turgus buvo čia pat. 

Norėjau išvežti ją iš čia. Norėjau parvežti ją namo, nors buvau purvinas ir 
apdriskęs. Norėjau išsimaudyti ir aplankyti ją beduino palapinėje. 

Baikeriai žiūrėjo į mus. Jie prisigėrė arbūzų sulčių ir apsvaigo nuo svetimos 
pergalės. Jauni vyrukai, norintys padaryti įspūdį merginoms: kūno kalba rodė, 
kad jie tik ir laukia progos keršyti už tariamą įžeidimą. 

„Ugnis, - mąsčiau aš. - Nieko nebeliko. Nieko. Nazyrai, Nazyrai, Nazyrai, 
tave nušovė ir sudegino, broli mano.“ 

- Berniukas nebegyvas? - paklausė Karla, bandydama klausimais apie 
smulkmenas it virve ištraukti mane iš gaisro bedugnės. 

- Taip. Aš mačiau jį. Negyvas, bet nepaliestas ugnies. Nazyras uždengė lavo- 
ną savo kūnu. Abdula išnešė Tariko kūną iš rūmų, bet Nazyrą turėjo palikti. 

- Tegu ilsisi ramybėje ši jauna siela, grįžusi namo, - pasakė Karla. 

— Tegu ilsisi ramybėje abiejų sielos. 

- Abiejų sielos, - pakartojo ji. 

- Jie buvo nušauti, Karla, o sargybiniai dingo. 

- Tu įsitikinęs? 

su užgesusiu paveldu ant rankų. 

- Aišku, - tarė Karla. - Aišku. 

Prie mūsų priėjo vienas baikeris. Aš apėjau motociklą. 

— Kas čia darosi, Karla? - paklausė vaikinas. - Šitas tipas prie tavęs kimba? 

- Ne, jaunikaiti, - atkirtau. - Tai tu prie manęs kimbi. Atšok. 

Galimas daiktas, kad jis buvo mielas vaikinukas, bet pasirinko netinkamą 
laiką ir netinkamą naktį. Be to, aš kalbėjausi su savo moterimi. 

— O tu kas toks? 

- Aš tipas, kuris tau liepė atšokti, kol dar pajėgi. 

- Grįžk atgal, Abhajau, ir atsisėsk, - tarė Karla neatsisukdama. 

- Kaip nori, Karla, - atsakė Abhajus nusilenkdamas, ir jo žvilgus švarkas 
sugirgždėjo kaip laiptai. - Jei tau manęs prireiks, būsiu tenai. 

Jis pasitraukė prie draugų, dėbčiodamas į mane. 

— Geras vaikinas, - tariau. 

- Visi jie - geri vaikinai, - atsiliepė Karla. - Ir visi šiąnakt eis į pobūvį. 

— Kokį pobūvį? 

- Pobūvį, į kurį aš tavęs nepakviečiau. 

— Tu manęs nepakvietei? 

— Tu buvai pakviestas, bet aš atšaukiau kvietimą. 

- Kas mane pakvietė, kol kvietimas buvo neatšauktas? 

Ji šiek tiek pakreipė galvą. 

— Labai nori sužinoti? Šeimininkė. 

- Apie kokį pobūvį mes kalbam? 

- Ypatingą, ir patikėk, buvo nelengva išbraukti tave iš svečių sąrašo. Netu- 
rėtum piktintis. 

- Dabar piktinuosi viskuo. 

Karlai už nugaros išniro kitas baikeris. Jis stebeilijo į mane, kažkuo nepaten- 
kintas. Atkišau delną, nutaisiau rūsčią miną, ir jis sustojo. 

— Dink. 

Jis pasitraukė. 

- Šalčiau, Linai, - tarė Karla. Ji buvo taip arti, kad galėjau ją pabučiuoti. 

- Šiąnakt neišeis. 

- Jie - mano draugai. Nei geri, nei artimi, bet naudingi. 

— Važiuojam su manimi, Karla. 

— Negaliu... - prabilo ji. 

- Gali. 

— Negaliu. 

— Linai, aš laimėjau! - sušuko Navynas ir pribėgęs mane apkabino. - Kokios 
lenktynės. Ta mergina nepaprasta, bet aš laimėjau. Matei? 

— Puiku, Navynai, - atsiliepiau. - Liepk savo baikeriams nusiraminti. 

- Jiems? - nusijuokė jis. - Jie karštagalviai, bet tiesiog mėgsta važinėti. 

- Beje, dėl važiavimo, - įsiterpė Karla. - Šiąnakt aš važiuoju su Benisija. 

— Ką? 

— Navynas į maskaradą veža Kavitą, o mane paims Benisija. Tikiuosi, nesi- 
piktini? 

Aš piktinausi. Aš norėjau surinkti motociklus ir nusviesti kuo toliau. 

- Žinot ką, - tarė Navynas, žiūrėdamas į mudu su Karla, - verčiau palauksiu 
tenai, kol ateis laikas važiuoti. 

Jis kelis žingsnius traukėsi atbulas, paskui nubėgo prie draugų. 

- Jei galiu su tavimi pasikalbėti tik vos nesudegęs arba apdaužytas, Karla, - 
tariau, kai likome vieni, - mums turbūt reikia kreiptis į psichologą. 

— Kalbėk už save, - atsakė ji atšlydama. - Pas psichologus vaikšto žmonės, 
kuriems pernelyg nuobodu sakyti tiesą. 

— Keista tai girdėti iš moters, kuri net šią akimirką nenori man sakyti tiesos. 

— Negaliu tau visko pasakyti. Maniau, supranti? 

— Nieko aš nesuprantu. Tu iš tikrųjų šiąnakt važiuoji su ta kompanija? 

Ji dirstelėjo per petį, paskui vėl atsisuko į mane. 

— Šis pobūvis ypatingas. Ar tiki, kad ten važiuoju, o tave išbraukiau iš svečių 
sąrašo, nes tave myliu? 

— Svarbu, kad tu važiuoji į pobūvį, kad ir koks jis būtų ypatingas, po šio 
vakaro įvykių. 

Ji atviepė lūpas, parodydama sukąstus dantis, ir išplėtė akis. Pažįstama iš- 
raiška. Ne, ne grasinama: ji tvardosi, kad neleptelėtų ko nors nemalonaus. Man 
buvo nė motais. 

- Tu juos pažinojai, Karla. Mes kalbame apie Nazyrą. Nežinau, ką jauti tu, 
bet aš dabar tenoriu būti su tavimi. 

— Taip, tai, kas nutiko berniukui, slegia... 

— Ir Nazyrui. 

— Ir Nazyrui. Mielajam Nazyrui. 

Ji nutilo, prisiminimai apie kresnąjį afganą vos nepalaužė jos ryžto. Su Karla 
mintyse drauge uždegėme lempelę, nes mums prieš akis iškilo raukšlėtas Na- 
zyro veidas ir nuožmi, rūsti šypsena, atidarius rūmų duris. 

Ji giliai įkvėpė, nusišypsojo ir paėmė mane už rankos. 

— Šis pobūvis iš tikrųjų svarbus, Linai. Jis atidarys daugybę slaptų durų ir 
leis uždaryti vienas, kurių man turbūt nevertėjo atidaryti. 

- Kokios durys? 

- Kol kas negaliu pasakyti. Patikėk manimi. Prašau. Patikėk, kad šis pobūvis 
suteiks man galimybę išsivaduoti ir ilgai gyventi nesidairant į praeitį. 

— Kodėl šis pobūvis toks svarbus? 

— O Viešpatie! Neatstosi, a? Tu manimi nepasitiki. 

— Tu man beveik nieko nesakai, Karla. O ši naktis baisi. Atleisk. Ko gero, 
man sunkoka aklai tikėti. 

Ji žiūrėjo į mane šiek tiek nusivylusi, o gal pamatė nusivylimą mano veide. 

— Ką gi, - ryžosi. - Tai fetišų pobūvis. 

- Ir... kas? 

- Pirmas toks pobūvis Bombėjuje, ir jame daugeliui žmonių bus nuplėštos 
kaukės. 

- Kokios kaukės? 

— Visos aliai vienos, - švelniai tarė ji ir palietė man skruostą. - Todėl tavęs 
ir neliko svečių sąraše. 

— Ką? 

- Aš myliu tave tokį, koks esi. Tik tiek. Nenoriu visko sugadinti atrišdama 
tau rankas šitame Babilone. 

— Bet tu eini. 

— Aš - ne tu, vaikuti, - tarė ji. - O tu - ne aš. 

— Važiuojam su manimi, Karla. 

— Turiu eiti, Linai. Reikia sutvarkyti tam tikrus reikalus. Tikėk manimi. 

— Viskas sutvarkyta. Važiuojam su manimi. 

— Turiu eiti, - tarė ji stodamasi, bet mano ranka apjuosė jos riešą it apyrankė. 

— Negi tu negirdėjai? Sugaudė ragai, ir siena sugriuvo. 

— Biblinė aliuzija, - nusišypsojo ji. - Labai vilioja, Šantaramai. Labiau negu 
prakeiktas pobūvis, bet turiu eiti. 

- Aš nejuokauju. Dabar ne laikas pobūviams. Dabar laikas įsitvirtinti ir 
ruoštis gynybai. Bus blogai. Namai degs. Gatvės degs. Reikia apsirūpinti būti- 
niausiais dalykais, išlaukti ir ieškoti kito miesto. 

Ji pažvelgė į mane su tokia meile, kad aš, užlietas nuoširdaus jausmo ban- 
gos, nepajutau, kaip ji nunešė mane į jūrą. 

— Reikia galvoti tik apie tai, kas mus jungia, nes tik tai ko nors verta, - tarė ji. 

Buvau visiškai nusivaręs, o ji taip arti. Įvažiuojamojo sulčių restorano žibu- 
riai įžiebė jos akyse neono ugnį, ir aš vėl degiau. 


— Ką tai reiškia? 

— Nepalik manęs, - sušnibždėjo Karla. 
— Bet... 

- Nedrįsk manęs palikti. 


Ji pabučiavo mane. Pabučiavo taip, jog atsimerkęs pamačiau, kad jos nebėra. 

Ji nubėgo pas baikerius. Suriaumojo varikliai. Ji atsisėdo už Benisijos. 

Ispanė lenktynininkė užsitraukė visiškai galvą dengiantį šalmą ir nuleido ant- 
veidį: vietoj akių buvo matyti tik juoda punktyrinė kreivė. Ji labai brangino pri- 
vatumą, ir tai jos reikalas. Bet jai už nugaros sėdėjo Karla, ir tai jau buvo ne tik jos 
reikalas. Benisija pasilenkė prie žemo vairo, ir Karla prisiglaudė prie jos. 

Paskui ji atsitiesė, apsidairė ir iškart sugavo mano žvilgsnį. Nusišypsojo. 

Nepalik manęs. 

Ji prisispaudė prie Benisijos nugaros. 

Kavita atsisėdo už Navyno. Jis grakščiai apsisuko prie baro ir sustojo prie 
manęs. 

— Kodėl tu nevažiuoji, Linai? - paklausė perrėkdamas kitų baikerių moto- 
ciklų kriokimą. 

„Buvo gaisras, - mąsčiau aš. - Žuvo žmonės. Žuvo Nazyras. Dalis mies- 
to gatvių užtverta.“ Bet jis buvo laimingas. Jis buvo nugalėtojas. Negalėjau jo 
smerkti. 

— Linksminkis, Navynai. Netrukus pasimatysime. 

- Žinoma. 

Jis įjungė variklį. 

— Žiūrėkite, nepakviestasis, — tarė Kavita, Navynui susiruošus važiuoti. - 
Matyt, tu iš tiesų baisus žmogus, jei nebuvai pakviestas į savaitgalio pokylį, 
Linai? 

Navynas padidino greitį ir nušvilpė, o baikeriai - iš paskos. 

Karla išskėtė rankas ir su Benisija nuvažiavo. 

Buvau apsvilęs, apdraskytas, primuštas, pelenuotas ir vienas su mirusiai- 
siais mieste, kurio keliai tuoj bus užtverti. 

Nedrįsk manęs palikti. 

ŠEŠIASDEŠIMT SEPTINTAS SKYRIUS 


Grįžau į „Amritsarą“ ir užkopiau laiptais vilkdamas kojas, nes kūnas buvo sun- 
kesnis už valią. 

- Tu buvai teisus, Džasvantai, - tariau eidamas pro jo stalą į savo numerį. - 
Man reikia išsimaudyti. 

— O ką aš sakiau? Dabar nėra karšto vandens, visas miestas išsikraustė iš 
proto, taip tau ir reikia, baba, labos nakties, saldžių sapnų. 

Atsisėdau prie stalo, atsiverčiau bloknotą ir parašiau, ką šiąnakt jaučiau ir 
mačiau. Rankos buvo suodinos ir ištepė lapus. Kairė, kuria prilaikiau bloknotą, 
paliko pirštų atspaudus, aiškius ir lengvai atpažįstamus, o dešinė - nusikaltimo 
vietą. 

Puslapiais bėgo juodo rašalo liepsnos. Jos atsispindėjo policininko akyse, 
atsimušė nuo mėlynos dviračių sienos. Neoninės motociklų išmetamųjų dujų 
ir plieninių bagažinių liepsnos, valančios maišto kibirkštys, žarstomos teisėto 
keršto karuselės. 

Kai nebegalėjau rašyti, pasiėmiau butelį ir palindau po dušu kaip kalėjime, 
su drabužiais. 

Šiek tiek išgėriau, išskalbiau nešvarius drabužius, plėšdamas po vieną it 
margus lapus, dar išgėriau ir nusimazgojau nešvarų kūną, odą, rūgščiai dvo- 
kiančią baime ir jos nepanašiu dvyniu, smurtu iš baimės. 

Jie nušauti. Nužudyti. Sudeginti. Jie mirę. 

Švarus, sausas ir nuogas užtraukiau užuolaidas, uždrausdamas dienai išauš- 
ti, užrakinau visas spynas, išdėsčiau po visą kambarį ginklus visur, kur, mano 
nuomone, jų galėtų prireikti, pasiklausiau muzikos savo prastu grotuvu, dėkin- 
gas pasimeldžiau už savo prastą grotuvą ir ėmiau vaikščioti. 

Sėdėdamas kalėjime, ilgainiui išmoksti vaikščioti, nes vaikščiojimas nutildo 
vidinį balsą, raginantį bėgti. 

Nedrįsk manęs palikti. 

Vaikščiojau. Dar išgėriau. Muzika garsėjo, o gal man taip tik atrodė. Bobo 
Marlio banga nešė mane į džiaugsmingesnį krantą, norėjau pamatyti Karlos 
šypseną ir suvokiau, kad neturiu jos nuotraukos. 

Išnaršiau visas pakampes, nieko neradau ir nusprendžiau, kad padės suk- 
tinė. Padėjo, radau marias įdomių dalykų, kurių nežinojau turįs, kaip antai 
jaukų svirplį, kuris kažkodėl nečirškė ir buvo iškeldintas į balkoną, bet Karlos 
nuotraukos nebuvo. | 

Aš šiek tiek apsvaigau ir bloknote po bevaisių paieškų pirmiausia parašiau 
klausimą. 

Ar Karla tikra? 

Parašiau ir daugiau visokių dalykų. Deklamavau eilėraščius. „Kuomet aš 
palankumo netenku esmėj žmogaus ir savojo likimo“, - šūkavau, o kai priėjau 
prie: „Draugų daug turi ir jausmų šiltų“, kažkas, matyt, neturintis jausmų šil- 
tų, ėmė daužyti į mano duris. 

Aš toliau šokau karo šokį mirusiųjų garbei, ir smūgiai liovėsi. Dar pasiblaš- 
kiau po kambarį į būgnų taktą ir vėl galėjau rašyti. 

Prirašiau kelis puslapius pastabų apie Nazyrą. Mirę mylimieji visada lieka 
širdyje, bet jų gyvas vaizdas išblunka atminties upėje. Norėjau aprašyti Nazyrą, 
kol galiu. Norėjau aprašyti jo akis, dažnai panašias į žvėries, išėjusio į medžiok- 
lę, nepažinaus ir galinčio padaryti bet ką; kalnų akis, išvydusias pasaulį prie 
aukščiausių viršūnių, retai retai nušviečiančias jo švelnumo urvą. 

Rašiau apie juoką, slypintį jo vypsnio tarpekliuose. Rašiau apie šešėlį, net 
šviesoje krintantį jam ant veido, lyg jis būtų iš pat pradžių pažymėtas mirties 
pelenais. 

Rašiau apie jo rankas, Komodo varano letenas, visam gyvenimui paženklin- 
tas ankstyvų žemės darbų: griovelių ir raukšlių Marso kanalus ant gumbuotų 
pirštų, kartais gilius it pjūviai. 

Rašiau apie Tariką. Rašiau apie prakaito lašelius, išmušančius lūpą, kai jis 
bandydavo apsimesti kuo nors kitu. Rašiau apie jo sklandžius judesius, lyg gy- 
venimas būtų arbatos ceremonija, kuri niekada nesibaigs. 

Rašiau, koks jis buvo gražus. Berniukas jau pradėjo išaugti nerangumą ir 
virsti puikiu vyru: toks veidas suvirpintų merginų širdis, o drąsios akys nepa- 
būgtų nė vieno sutikto vyro. 

Bandžiau aprašyti jį ir Nazyrą, išsaugoti, išgelbėti žodžiais, kurie galbūt gy- 
vens. 

Rašiau, kol kažkas išseko, kol viskas išseko, kol pasiekiau būseną, kai nebe- 
lieka nei žodžių, nei minčių, tik jausmai, vieniši širdies tvinksniai šaltose sielos 
vandenyno gelmėse, ir užmigau, ir susapnavau Karlą, traukiančią mane iš de- 
gančio namo ir bučiniais įspaudžiančią meilės įdagus mano odoje. 


S Vertė Tautvyda Marcinkevičiūtė. 

DvVYLIKTA DALIS 


ŠEŠIASDEŠIMT AŠTUNTAS SKYRIUS 


Pabudęs suvokiau, kad meilės įdagus mano odoje įspaudė ne Karlos bučiniai: 
užmigau, padėjęs galvą ant Šivos statulėlės, ir jo tridantis paliko žymę mano 
skruoste. Vėl palindau po dušu ir nusiprausiau, pasiryžęs porą dienų laikyti 
duris užrakintas ir galbūt toliau gedėti mirusiųjų. Bet nusišluostęs ir pažvelgęs 
į veidrodį pamačiau, kad tridančio įspaudas niekur nedingo. Ko gero, išsilaikys 
dar kelias dienas. Ir aš, žiūrėdamas į šitą kvailystę, supratau, jog laikas pamiršti 
kvaišalus, jei taip apsvaigstu, kad imu darkyti sau veidą, nors turiu aibes priešų, 
kurie tai mielai padarytų. 

Atėjus į protą, man toptelėjo, kad Karla galbūt anksti išėjo iš fetišų pokylio 
ir dėl riaušių įstrigo kur nors salos mieste. Apsivilkau kovinę aprangą, patikri- 
nau kišenes ir išėjau į vestibiulį. Durys į laiptų pusę buvo užbarikaduotos bal- 
dais. Anuo metu, policijai uždarius kelius, viešbučiuose paprastai taip būdavo 
daroma siekiant apsaugoti gyventojus nuo plėšikautojų ir riaušininkų. 

— Visame Pietų Bombėjuje įvesta komendanto valanda, - pasakė Džasvan- 
tas, skaitantis laikraštį. - Man pasisekė gauti šį laikraštį. Ir negaliu jo tau duoti 
perskaitęs. 

— Kur? 

— Tu negausi niekur. O prieš tave ilga norinčiųjų perskaityti laikraštį eilė, 

— Turiu omeny, kur užkardytos gatvės? 

— Visur. 

Įvesta komendanto valanda, vadinasi, dieną bastytis po miestą neįmanoma. 

- Ilgam? 

— O tau ne vis tiek? 

-— Liaukis, Džasvantai. Kaip manai, kiek? Vieną dieną ar keturias? 

-— Atsižvelgdamas į naktinius gaisrus ir riaušes, statyčiau už tris dienas, - at- 
sakė jis. - Ir kartoju, ar tau ne vis tiek? 

— Tris dienas? Vargu ar man pakaks įkvėpimo trims dienoms. 

— Įkvėpimo? - atsiliepė Džasvantas, padėjo laikraštį ir sykiu su prašmatniu 
nauju biuro krėslu atsisuko į mane. 

Jis paspaudė jungiklį ant stalo, ir sienos plokštė greta manęs pasislinko į 

šalį. Pamačiau slaptą spintą, pilną alkoholinių gėrimų, cigarečių, užkandžių, 
kruopų, pieno, cukraus pakelių, medaus indelių, tunų, keptų pupelių skardi- 
nių, degtukų, žvakių, pirmosios pagalbos rinkinių ir stiklainių su neįžiūrimų 
daržovių konservais. 

Jis paspaudė dar vieną jungiklį, ir aplink spintą sumirguliavo mažų spalvotų 
lempučių girlianda. 

- Ei, - paklausė jis žiūrėdamas į tridantį mano veide, apšviestame spalvotų 
lempučių, - ar žinai, kad tavo veidas paženklintas trišūlu ? 

— Nereikia asmeniškumų, Džasvantai. 

Jis mostelėjo ranka į lobių spintą. 

— Visada mielai laikausi dalykinio požiūrio, baba, - atsiliepė jis ir kilstelėjo 
antakius, pirmiau vieną, paskui kitą. - Muzikos irgi turiu. 

Jis paspaudė dar vieną jungiklį, ir iš garsiakalbių ant stalo sugriaudė bhan- 
gra '. Prespapjė ir segiklis leidosi šokti, strikinėdami ant stiklinio stalviršio per 
atspindėtą Džasvanto šypseną. 

— Mes, sikhai, išmokome prisitaikyti, - sušuko jis perrėkdamas muziką. — 
Nori pergyventi Trečiąjį pasaulinį karą, įsikurk sikhų kvartale. 

Jis išklausė dainą iki galo, o ji buvo netrumpa. 

— Man šita muzika niekada neįkyri, - atsiduso jis. - Nori išgirsti dar kartą? 

- Ačiū, ne. Noriu nusipirkti alkoholio, kol Didjė visko neišpirko. 

- Didjė čia nėra. 

— Nenoriu rizikuoti. 

- Tai bene protingiausi tavo man kada nors pasakyti žodžiai. 

— Žmonės nesako tau protingų žodžių, Džasvantai, nes tavo manieros ne- 
tinkamos. 

- Velniop manieras, - pareiškė jis. 

- Kaltintojas neturi ko pridurti. 

— Už manieras man niekas nemoka. 

— Suvyniok man tai, už ką tau moka, Džasvantai. 

- Gerai, gerai, nesiusk, baba, - tarė jis dėdamas į maišelį mano pirkinius. 

— Paruoštų suktinių turi? - paklausiau. 

- Žinoma, po penkis gramus, dešimt, penkiolika... 

- Aš jas paimsiu. 


— Kokias jas? 
— Visas. 
I Dievo Šivos tridantis. 
Ž7 Pandžabų liaudies ir madingų vakarietiškų krypčių muzikos mišinys. 


605 


— Čhy čhy'! Negi tavęs niekas nemokė tvarkyti reikalų? 

— Duok man jas, Džasvantai. | 

— Tu net nežinai, kiek jos kainuoja. 

- Kiek jos kainuoja, Džasvantai? 

- Baisius pinigus, drauguži. 

- Sutarta. Suvyniok. 

— Nieko nebus. Turi derėtis, antraip kaina bus netinkama. Jei nesideri, mane 
apgaudinėji, net jei aš prašau daugiau, negu prekė verta. Štai kaip daroma, 
drauguži. 

— Pasakyk man tinkamą kainą, Džasvantai, ir aš sumokėsiu. 

- Tu manęs nesupranti, - kantriai, it mokytų beždžionę, aiškino jis. - Mes 
abu turime nustatyti tinkamą kainą. Tai vienintelis būdas sužinoti, kiek kas 
kainuoja. Jei mes visi to nedarysime, bus šakės. O tokie kenkėjai kaip tu, pasi- 
ruošę mokėti bet ką už bet ką, viską supainioja. 

— Aš sumokėsiu tiek, kiek tai kainuoja, Džasvantai. 

- Žinai, ką aš tau pasakysiu? Tu neišvengsi šios sistemos, kad ir kaip steng- 
tumeis. Derėjimasis yra verslo pagrindas. Negi niekas tavęs šito neišmokė? 

— Manęs kaina nedomina. 

— Kaina domina visus. 

— Manęs - ne. Jei aš negaliu sumokėti už kokį nors daiktą, man jo ir nerei- 
kia. Jei man ko nors reikia ir išgaliu nusipirkti, man nesvarbu, kiek pinigų turiu 
sumokėti. Juk tam pinigai ir skirti, tiesa? 

- Pinigai - tai upė, drauguži. Vieni plaukia pasroviui, kiti kapanojasi į 
krantą. 

— Man jau įkyrėjo seni sikhų posakiai. 

- Čia naujas sikhų posakis. Aš jį ką tik sugalvojau. 

— Suvyniok mano pirkinius, Džasvantai. 

- Tu man patinki, - atsiduso Džasvantas. - Niekada to nepasakysiu viešai, 
nes nemėgstu viešai rodyti jausmų. Visi tai žino. Bet tu man patinki, ir matau, 
kad turi įdomių savybių. Be to, pastebėjau keletą tavo dvasinės raidos klaidų, o 
kadangi tu man patinki, mielai suderinčiau tavo čakras, taip sakant. 

- Jau esi sakęs šitą kalbą, ar ne? - paklausiau imdamas savo du krepšius su 
būtiniausiais dalykais. 

— Keletą kartų. 

— Ir kaip sekėsi? 

- Aš moku įtikinėti, Linai. Kartą vaidinau Otelą... 


ž Jaustukas, reiškiantis pasibjaurėjimą ar nepasitenkinimą; šūdas (hindi). 

- Su tavim tvarkyti reikalus - vienas malonumas, Džasvantai. 

— Matai! - atsiliepė jis. - Tą aš ir norėjau tau pasakyti. Tu man patinki, bet 
kai elgiesi kaip vaikas, nors nesi vaikas, dingsta visas malonumas būti suaugu- 
siuoju, supranti? 

Įsiterpia muzika. Jis vėl įjungė savo bhangrą. 

Paslėpiau pirkinius, suvalgiau dvi skardines šalto tuno, virškindamas maistą 
pagalandau peilius, paskui dariau atsispaudimus ir prisitraukimus, kol atėjo 
naktis ir suteikė man galimybę vaikščioti po miestą. 

Dieną visiškas bandobast, arba judėjimo mieste sustabdymas, yra neįvei- 
kiama kliūtis. Žmogus, pasirodęs gatvėje vidurdienį, tampa auka. Policininkai 
buvo persigandę. Jų buvo per maža sulaikyti žmonėms, kurie paskelbė karą 
vienas kitam, arba apsaugoti bankams. Įvedus komendanto valandą, policinin- 
kų darbas supaprastėjo: jei tu gatvėje, tave reikia čiupti. 

— Aš išeinu, Džasvantai, - pasakiau apie vidurnaktį. 

— Nė velnio. Užbarikaduota. 

- Jeigu pastumsiu, sugriausiu, - tariau eidamas prie barikados. 

- Jokiu būdu! - tarė jis, išlindo iš už stalo ir ėmė kraustyti baldus. - Tai 
sudėtingi gynybos įtvirtinimai. Mano draugas parsas moka geriau, gaila, jo čia 
nėra. Bet ir tokia barikada nepraleis zombių. 

— Kokių zombių? 

- Visada taip prasideda, drauguži, - neramiai atsiliepė jis. - Visi tai žino. 

Jis truputį atitraukė savo kūrinį iš kėdžių ir suolų nuo durų ir jas vos pra- 
vėrė. 

— Tau reikės slaptažodžio, - tarė. 

- O kam? 

- Kad patektum į vidų. Kad žinočiau, jog čia tu. 

- „Atidaryk duris“ tiks? 

— Aš mąsčiau apie asmeniškesnį. 

- Jei neatidarysi durų, kai grįšiu, aš jas išlaušiu. 

— Kaip? 

— Vyriai lauke, Džasvantai. 

- Vyriai! — sušnypštė jis. - Mano draugas parsas būtų apie tai pagalvojęs. 
Galvą guldau, jo antizombinė barikada tobula. 

— Tiesiog, kai grįšiu, atidaryk velnio duris, Džasvantai. 

- Tik grįžk neužkrėstas, - perspėjo jis ir vėl pristūmė barikadą prie durų. 

Naktis yra tiesa violetine suknele, ir naktį žmonės elgiasi kitaip. Jei Bombė- 
juje su užkardytomis gatvėmis naktį būtinai reikia kur nors nusigauti, saugiau- 
sia važiuoti kelių policininko motociklu. 

Pažinojau gerą policininką, kuriam reikėjo pinigų. Kyšis - mokestis, kuriuo 
apdedama visuomenė, nemokanti žmonėms tiek, kad jie patys jo atsisakytų. 
Prie postų jis sakydavo patruliams, jog aš esu vertėjas, savanoris, perspėju tu- 
ristus, kad jie naktį nesišlaistytų gatvėmis. 

Ir mes iš tiesų šen bei ten sutikome suglumusių turistų su kuprinėmis, ne- 
pasiruošusių užbarikaduotiems viešbučiams vaiduoklių mieste ir laimingų, 
kad pamatė policininką, ir dar su užsieniečiu. 

Daugumą postų mes pravažiavome nesustodami, atsakinėdami į klausimus 
šūksniais ir mostais, ir aš keliavau per nebylų miestą su ginklu, sėdėdamas už 
policininko, ir mokėjau jam pavalandžiui, kad padėtų rasti Karlą. Norėjau būti 
šalia jos ar bent Žinoti, kad ji saugi. 

Legendos rašomos krauju ir ugnimi, ir Bombėjaus gatvės buvo pakankamai 
raudonos naujoms legendoms kurti. Mane vežiojantis kelių policininkas pa- 
sakė, kad netoli Nabilos mečetės būta kruvinų susirėmimų. Keli žmonės žuvo, 
daug sužeista. Mečetė nenukentėjo, nė viena plytelė nesudaužyta. Žmonės tai 
vadino stebuklu, užmiršę, kiek sužeista ugniagesių, saugojusių šventą vietą. 

— Nuostabiai įspūdingas laikas, - pasakė per petį kelių policininkas Do- 
minikas tipiškai indišką frazę, važiuodamas tuščiomis gatvėmis kiek didesniu 
negu kritinis greičiu. 

- Įspūdingai baisus, Dominikai. 

- Taigi! - nusijuokė jis. 

— Užsukim į „Mahešo“ viešbutį, - pasiūliau. 

- Laikas, apie kurį pasakoji anūkams, - tarė Dominikas, sukdamas „Mahe- 
šo link ir pro tamsos užuolaidas žvelgdamas į tuščius skersgatvius. - Laikas, 
kai po Bombėjų laisvai klaidžioja vaiduokliai. 

Karlos mes neradome, bet radome jos automobilį. Privažiavę išvydome 
Randelą prie vairo, o Vinsoną - ant užpakalinės sėdynės. 

Randelas atidarė langą. Vinsonas atidarė škotiško viskio butelį. 

- Sveikas, Randelai. Kur Karla? 

— Nežinau, pone. Nemačiau jos nuo tada, kai išvažiavo motociklu su mis 
Benisija. 

— Ašją radau! - paskelbė nuo užpakalinės sėdynės įkaušęs Vinsonas. 

Atsisukau į jį. 

— Kurė 

- Ašrame! - linksmai atsakė jis. 

— Karla ašrame? Neįmanoma - nebent ji ketintų jį pirkti. 

— Ne Karla. Ranvėj. Ją rado Navynas. Ji ašrame už kokio šimto mylių nuo 
čia. Važiuosiu ten, kai tik baigsis riaušės. 

Vėl atsigręžiau į Randelą. 

— Kas darosi? 

— Man buvo liepta laukti mis Karlos prie „Amritsaro“ viešbučio, - atsakė 
jis. - Bet staiga buvo paskelbtas bandobast, ir policija man uždraudė pajudėti, 
o automobilio aš negaliu palikti, taigi įstrigau čia. 

- O keleivis? 

— Ponas Vinsonas nėrė į mašiną šiandien antrą valandą po pietų, pone, kai 
gatvėje buvo nušautas plėšikas, bandęs pavogti panašų į šį automobilį. 

- Man pasisekė, kad tu atidarei duris, Randelai, - tarė Vinsonas atidaryda- 
mas baro dureles. 

- Ir nuo to laiko tu čia sėdi? 

- Taip, pone, laukiu progos pasimatyti su mis Karla „Amritsaro“ viešbutyje. 

- „Mahešas vos už penkių šimtų metrų, Randelai, - tariau. - Tokią naktį 
gatvėje pavojinga. Viešbutyje bus saugiau. 

- Aš nepaliksiu mašinos, pone, nebent mano gyvybei grėstų pavojus. Man 
čia patogu. Bet gal ponas Vinsonas norėtų bėgti tenai. 

— Nieku gyvu, drauguži, - vos apversdamas liežuvį pareiškė Vinsonas. - Aš 
noriu likti gyvas ir susirasti savo merginą. Ji ašrame. Šūdinas reikalas. 

Žvilgtelėjau į Dominiką. 

„Kainuos nemažai“, - sakė jo žvilgsnis, ir teisingai. Prašymas buvo didelis. 

— Apsimeskite spauda, - patarė jis kraipydamas galvą. - Tada pravažiuosime. 

— Turit rašiklį ir balto popieriaus? - paklausiau. - Užrašyti „SPAUDA“? 

Jie susibarė dėl užrašo, žmonės dažnai taip daro, net kai ant kortos pastatyti 
labai svarbūs dalykai, bet galop dėl eskizo susitarė. 

Randelas prispaudė popieriaus lapą prie priekinio stiklo Karlos bateliu. 

Dominikas vežė mus pro vieną postą po kito. Randelas reiškė patruliams 
pagarbą. Vinsonas gėrė apsimesdamas spaudos atstovu. 

Skersgatvyje už „Amritsaro sumokėjau Dominikui ir padėkojau už pagalbą. 

— Tu geras vyras, Linai, - nusišypsojo jis, dėdamasis pinigus į kišenę. - Jei 
manyčiau, kad blogas, - nušaučiau. Pasimatysim po poros valandų. Nesirū- 
pink. Rasim tavo merginą. Čia Bombėjus, jar. Bombėjuje meilės istorijos visa- 
da baigiasi gerai. Truputį pailsėk. 

Jis nuvažiavo, ir motociklo burzgimas priminė miesto gyventojams, tū- 
nantiems už langinių ir durų, kad gatvėse esama drąsių žmonių, kurie palaiko 
tvarką. 

ŠEŠIASDEŠIMT DEVINTAS SKYRIUS 


Kai Dominikas nuvažiavo, Randelas išlipo iš mašinos ir nuėjo atidaryti durelių 
Vinsonui. Bet nespėjo, nes iš skersgatvio atsklido balsas, ir mudu nustėrome. 

- Aš tave perspėjau, - ištarė madam Žu. - Aš perspėjau, kad laikytumeis 
atokiai nuo Kavitos Singh. 

Tamsos apdarą nusiplėšė ir jos banditai, dvyniai ir rūgštininkai. Jau ruo- 
šiausi jai atsakyti, bet į priekį žengė Randelas ir atsistojo prie manęs. 

— Leiskite kalbėti man, - tyliai pasakė. 

- Nesirūpink, Randelai, - atsiliepiau nenuleisdamas akių nuo grėsmingojo 
penketuko. - Madam Žu nuolat rodo vaidinimus šiame skersgatvyje, ir aš vi- 
sada gaunu kvietimą. | 

Juokėsi tik ji viena. 

— Leiskite kalbėti man, - tyliai pakartojo Randelas. - Seniai laukiu tokios 
progos. 

Jis kalbėjo rimtai. Aš leidau. 

— Leiskite prisistatyti, madam, - kreipėsi jis į figūrą su šydu. - Aš esu Ran- 
delas Suaresas, vienas iš dviejų vyrų, saugančių šią Moterį. Jei ši Moteris nu- 
kentės, nudėsiu jus ir visus jūsų numylėtinius. Tai paskutinis perspėjimas, ma- 
dam. Duokit mums ramybę arba mirsit. 

Drąsus vaikinas. Juo dėtas, aš būčiau kalbėjęs atsargiau, nes žinojau, kad 
madam Žu ištobulinusi keršto aukos artimiesiems meną. Vyliausi, kad Rande- 
las neturi giminių, kuriuos ji galėtų atsekti pagal pavardę. 

Randelas laikė ranką striukės kišenėje. Rūgštininkai laikė rankas kišenėse. 
Madam Žu atbula pasitraukė į skersgatvį, ir ją vėl prarijo tamsa. 

— Randelas Suaresas, - pakartojo ji, antras žodis priminė gyvatės šnypšti- 
mą. - Randelas Suaresas. 

Numylėtiniai irgi dingo tamsoje. Skersgatvyje įsivyravo tyla. 

- Perspėk visus pažįstamus Suaresus, - patariau. - Ta moteris - gyva pagieža. 

— Aš neturiu šeimos, - atsakė Randelas. - Aš našlaitis, pamestinukas, nie- 
kieno neįsūnytas, užaugęs vaikų namuose, kuriuos palikau, sulaukęs šešioli- 
kos. Madam Žu negali keršyti mano giminėms, nes aš jų neturiu. 


v 

- Tu iš tikrųjų būtum juos išžudęs? 

— Ojjūs ne, pone? 

- Būčiau bandęs juos sulaikyti, žudęs tik kraštutiniu atveju. Buvęs karys? 

— Ne, pone, buvęs jūrų pėstininkas. 

— Aha. Kiek metų? 

- Šešerius, pone. 

- Kas atsitiko? - sušuko Vinsonas iš mašinos. 

— Kai kam vieno stipino trūksta, be to, ratas ne tas, - atsakė Randelas ir ati- 
darė Vinsonui dureles. - Mažas kumštelis beldėsi į pragaro vartus. 

- Perkūniškai malonu atsidurti gryname ore, - rąžydamasis paskelbė Vinso- 
nas. - Sėdėjau mašinoje ištisą amžinybę. Vyrai, man skubiai reikia nusimyžti. 

Ir pasuko prie artimiausios sienos. 

- Elkis kultūringai, Vinsonai, - tariau. - Pakentėk, kol užlipsi į viršų. Čia 
stovi motociklai. 

Randelas pastatė automobilį prie sienos skersgatvyje su arka taip, kad ne- 
trukdytų eismui, bet galėtų greitai pasprukti. 

— Niekas jo nelies, - pasakiau, kai Randelas rakino mašiną. - Gali lipti į 
viršų kojų ištiesti. 

— Nuostabu, pone. 

- Liaukis, Randelai, jokių „pone“. Mano vardas Linas, arba Šantaramas, jei 
šis vardas tau labiau patinka. Ne „ponas“. Dar gali mane vadinti bosu. 

- Ačiū, pone Šantaramai, - nusišypsojo jis, ir jo akyse nušvito Goa saulėly- 
džiai. 

- Kur aš galiu nusimyžti? - paklausė Vinsonas, svirduliuodamas ant šali- 
gatvio. 

Mudu su Randelu užtempėme Vinsoną laiptais, ir aš ėmiau daužyti duris. 

- Atidaryk, Džasvantai. 

— Slaptažodis? - iš kitos durų pusės sušuko Džasvantas. 

- Atidaryk duris, šikniau, - tariau prilaikydamas Vinsoną. 

- Linas! - atsiliepė Džasvantas iš už durų. - Ko nori? 

- Ko noriu, pandžabietiška namo savininko karikatūra? Noriu tave pa- 
smaugti tavo turbanu ir nudurti tavo kirpanu. 

- Tik per mano krikštytą užpakalį, - atkirto jis. - Ko tu iš tikryjų nori? 

Pažvelgiau į Randelą, šis, regis, mėgavosi pokalbiu. Pažvelgiau į mano glėby 
apsiseilėjusį Vinsoną. Jam irgi buvo smagu. Pažvelgiau į užrakintas savo vieš- 
bučio duris. 


2 Durklas arba kalavijas, kurį nešioja sikhai. Vienas iš penkių tikėjimo atributų. 

— Norėčiau įeiti į vidų, Džasvantai, prašom įleisti, - saldžiai sučiulbėjau, 
kiek tai įmanoma sukandus dantis. | 

- Tai labai paprasta, - atsiliepė jis. - Zombių neatsivedei? 

- Atidaryk prakeiktas duris, Džasvantai. 

Sugirgždėjo ir sudrebėjo nuo durų stumiama barikada, ir mes įsispraudėme 
į vidų. Džasvantas vėl grąžino savo skulptūrą į ankstesnę vietą, skubiai atsigrę- 
žė ir parodė pirštu į vos besilaikantį ant kojų Vinsoną. 

- Jis panašus į zombį, - pareiškė Džasvantas. 

— Man reikia nusimyžti, - atsiliepė Vinsonas. 

- Iš jo jau varva gyvybės syvai? - paklausė Džasvantas, atšokdamas per 
žingsnį. 

— Ir privarvės ant grindų, jei nenustosi pliaukšti, - tariau bandydamas pa- 
bėgti. 

— Nematei gatvėse zombių? - neatlyžo Džasvantas. 

- Gana apie zombius, - atkirtau vesdamas Vinsoną į savo numerį. - Susi- 
pažink, Randelas. 

- Labas, Randelai, aš Džasvantas. Kokia padėtis gatvėse? 

- Kol kas ramu, - atsakė Randelas. - Bet aš visiškai pritariu tau, zombių 
reikia saugotis. Išmintingiausia su gyvaisiais numirėliais elgtis apdairiai. 

- Taigi! - atsiliepė Džasvantas ir vėl grįžo į savo krėslą. - Aš jiems nuolat tai 
sakau. Epidemijos. Suirutė. Netvarka kaip dabar. Visada taip prasideda. 

— Džasvantai, - tariau stengdamasis išlaikyti Vinsoną stačią ir atidaryti du- 
ris į savo numerį: nesitikėjau, kad bus taip sunku. - Man reikės daugiau atsar- 
gų. Kaip matai, turiu svečių. 

- Matau, kad turi, svetimšali, - nusijuokė jis. 

Atidariau duris ir išvydau kambaryje Didjė, Olegą ir Divą su draugėmis, 
Čarū ir Pari. 

Visi buvo persirengę maskaradui. Diva vilkėjo leopardo kailio raštais išmar- 
gintą glaustinukę. Didjė iš gladiatoriaus kostiumo pasiliko tik odinę kaukę, 
priderintą prie balerinos sijonėlio ir triko. Olegas apsitaisė romėnų senatoriu- 
mi: apsiavė sandalus, o togą pasidarė iš mano paklodės. Čarū ir Pari vaizdavo 
kates su ausimis ir ilgomis uodegomis. Čarū buvo pilka persų veislės katytė, o 
Pari - juoda kaip naktis. 

— Linai! - sušuko Didjė, sėdintis šalia Divos ant čiužinio, patiesto ant me- 
dinių grindų. - Mes madingai vėlavome į pobūvį, ir vienas policininkų postas 
mūsų nepraleido, taigi grįžome čia, ir kaip tik tada gatvės buvo užkardytos. 

— Labas, Linai, - pasisveikino Diva. - Nepyksti, kad čia sugriuvom? 

— Aišku, ne. Malonu jus matyti. Susipažinkite... 

- Randelas, mis Diva, - įsiterpė Randelas. - O jūsų žavingo veido pristatyti 
nereikia. 

- Oho! - tarė Čarū ir Pari. 

— Sveiki, aš Vinsonas, - pasakė Vinsonas. - Aš radau savo merginą. Ji 
ašrame. 

- Oho! - tarė Čarū ir Pari. 

- Čia Čarū, - pristatė Diva. - O čia Pari. 

- Ji ašrame, - pakartojo Vinsonas, spausdamas ranką Pari. 

- Ją apsėdo piktoji dvasia? - paklausė Pari. 

— O galji serga nepagydoma liga? - spėjo Čarū. 

- Ką? - paklausė Vinsonas svyruodamas ir stengdamasis užsipiltomis aki- 
mis įžiūrėti, su kuo kalba. - Žinokit, man baisiai reikia nusišlapinti. 

Nuvedžiau jį į tualetą ir uždariau duris. 

- "Tu kažkoks susivėlęs, Šantaramai, - tarė Diva stodamasi ir išskėtė ran- 
kas. - Apkabink mane, jar. 

Ji mane apkabino, paskui vėl atsisėdo šalia Didjė ant čiužinio. Įsižiūrėjau. 
Čiužinys buvo kažkur matytas. Dirstelėjau pro miegamojo duris į savo lovą. 
Čiužinio nebuvo. Plika medinė lova buvo panaši į karstą. Mano čiužinys gulėjo 
ant grindų. 

- Tikiuosi, neprieštarauji, Linai, - tarė Didjė, tuštindamas mano antizom- 
biškų atsargų butelius. - Įstrigome čia velniai žino kuriam laikui, taigi vienin- 
telė išeitis buvo atsinešti tavo čiužinį. 

— Džasvantai! - pašaukiau valdytoją. - Aš turiu daugiau svečių. Paimsiu 
viską, ką turi! 

- Taip nedaroma, baba, - atsiliepė jis. - Juk žinai. 

- Džasvantai, arba ateisiu pats, arba atsiųsiu derėtis Didjė. 

— Atsiprašymas priimtas, - atsakė jis. - Prekės tavo. 

Jis atnešė į kambarį kartonines dėžes ir butelius su vandeniu, paskui dujų 
balioną ir dviejų degiklių viryklę. Nustūmė mano sąsiuvinius į šoną, pastatė 
viryklę ir uždegė ugnį pistoleto formos žiebtuvėliu. Atsuko dujas iki galo, pri- 
suko, vėl atsuko iki galo, lyg leistų iš baliono jonvabalius. 

— Oho! - tarė Čarū ir Pari. 

Džasvantas nusilenkė. 

— Restoranai uždaryti, - tarė jis, - jokių karštų patiekalų išsineštinai ar pri- 
statytinai, nieko, tik tai, ką pasigaminsite patys, ir nežinia, kiek laiko tai truks. 

— Reikės ir daugiau rūkalų, - tariau prie durų į numerį. 

— Galiu parūpinti, bet pigu nebus, nes gatvės užkardytos. 

- Paimsiu viską. 

- Ir vėl tas pats. Negi nieko neišmokai? Tu keli grėsmę sąžiningam verslui. 

- Didjė! | 

- Atsiprašymas priimtas. Rūkalus atnešiu vėliau. Jie tunelyje. 

— Tunelyje? 

- Taip. 

— Po viešbučiu yra tunelis? 

- Žinoma, yra. Todėl aš jį ir nusipirkau. Užmiršai, kad sikhai pergyvens 
Trečiąjį pasaulinį karą? 

— Galiu jį pamatyti? 

Jis prisimerkė. 

— Ko gero... ši paslauga neįtraukta į tas, kurias apmoki, - atsakė. 

- Šiknius tu, Džasvantai. 

— Nebent... 

— Eik velniop, Džasvantai. 

— Nebent, - lyg niekur nieko tęsė jis, - į viešbutį įsiveržtų zombiai ir daugiau 
nebūtų kur dėtis. Jei turėčiau fazerinį pistoletą, vargo nematytume. 

- Gana apie zombius. 

— Nuobodus tu žmogus, - pasakė jis, grįždamas prie savo stalo. - Viryklę 
išnuomojau. Įrašiau į tavo sąskaitą. 

Pažvelgiau į barikadą, galvodamas apie Karlą, laukdamas, kol ateis laikas 
toliau jos ieškoti, paskui atsisukau į draugiją mano numeryje. 

Olegas rausėsi dėžėse. Ištraukė kelis puodus ir keptuves. 

— Pravers, - tarė. 

— Gaila, nepasiėmėm nė vieno tarno, - pasakė Pari. 

Diva neištvėrė ir, prispaudusi kelius prie krūtinės ir susirietusi į kamuoliu- 
ką, pratrūko kvatoti, nors tik jos draugės suprato kodėl. 

— Tarnų nereikia, - nusišypsojo Olegas. - Kada nors ragavot rusiškų patie- 
kalų? Liežuvį nurysit, pažadu. 

- Oho! - tarė Čarū ir Pari. 

Marškinėlius Olegas išsiuntė į Maskvą, po vienus abiem dviejų kiaušinėlių 
dvynėms, ir pagal Didjė taisykles turėjo teisę apsirūpinti naujais kvapais, lauk- 
damas Irinos, feromonų piligrimės, atsakymo. 

Divos draugėms jis patiko. Nors jis visiems patiko, man, po galais, irgi. 
Bet dabar galėjau galvoti tik apie Karlą, įstrigusią kažkur mieste be jokios 
apsaugos. 

— Padėti virti? - pasisiūlė Vinsonas, iššliurinęs iš tualeto. 

— Nepatariu, pone Vinsonai, - tarė Randelas. - Manau, pono Olego kulina- 
riniai gabumai - sportas akims paganyti, o ne kruvinas. 

— Pamiršau, kas jūs, - tarė Diva ir atsišliejo į Didjė ant čiužinio. 

— Jis Randelas, - tarė Didjė. - Aš tau apie jį pasakojau. Jis yra paslaptis, at- 
skleidžiama išmintingais posakiais. 

— Aš Randelas, mis Diva, - atsakė Randelas. - Man garbė antrą kartą su 
jumis susipažinti. 

- Prašom sėstis prie mūsų, Randelai, - tarė ji tapšnodama per čiužinį. 

— Ar galiu pagarbiai paprašyti, mis Diva, leisti prie mūsų prisidėti ponui 
Vinsonui? Aš lyg ir atsakingas už jį, ir man atrodo, kad jam reikėtų kur nors 
prigulti. 

- Žinoma, - atsiliepė Diva ir vėl patapšnojo per čiužinį. - Prigulkite, Vin- 
sonai. 

— Labai ačiū, - atsakė Vinsonas, sudribo kaip maišas ant mano čiužinio, pa- 
dedamas Randelo, ir pasikišo po galva pagalvę. - Žinot, mano mergina ašrame. 
Ko gero, šiąnakt nusilesiau, tiesą sakant, vakar irgi, nes, suprantat, ji ašrame, 
išeitų, kad dabar jos draugužis Dievas, ir ką aš galiu padaryti? Negi susimušiu 
su Dievu dėl merginos? Antra vertus, Jis visagalis, tai kodėl nesusirado mergi- 
nos? Visiškai nusikamavau, taigi. 

- Taip, mažiuk, tau nelengva, - sutiko Diva. 

— Tai visiems nelengva, atsiprašau, kad kišuosi, mis Diva, - tarė Randelas. — 
Štai klausimas koksai: kovoti ar numoti. 

Diva pro Didjė ištiesė ranką ir palietė Randelui dilbį. 

- Jei pasiūlyčiau dukart daugiau, negu jums moka Karla, Randelai, ar ne- 
pereitumėte į mano laivą? 

- Aš dirbu mis Karlai ne dėl pinigų, - nusišypsojo jis. - Tai privilegija, todėl, 
nors esu dėkingas už pasiūlymą, liksiu jos laive ir padėsiu jai vairuoti gelbėji- 
mosi valtį, jeigu prireiks. 

Diva vertinamai žiūrėjo į jo šypseną. 

— Susipažinsime artimiau, jei mums teks čia sėdėti kiaurą naktį, - tarė ji. 

— Kiekviena minutė greta jūsų - didelė garbė, mis Diva. 

Palikau juodu ir smukau į miegamąjį, manydamas nusipelnęs garbės minu- 
tėlę pabūti vienas, bet Diva kaipmat atlėkė įkandin, apgręžė mane ir įsikibo į 
liemenės atlapus. 

— Randelas ir Karla - meilužiai? - pašnibždomis paklausė. 

— Ką? 

- Jei meilužiai, aš nesikišiu į jos gyvenimą. Karla man patinka. 

— Nesikiši į jos gyvenimą? 

— Bet jei ne meilužiai, Linai, šitas vaikinas tiesiog seksiukas. Iš geismo susi- 
lydyti galima, jar. 

„Mūsų gražusis Bombėjus dega, - mąsčiau. - Pastatai išnyksta. Žmonės iš- 
nyksta.“ 

- Aha, - atsiliepiau stebeilydamas į ją ir nesuprasdamas, kodėl jai nerūpi 
užkardytos gatvės, galbūt daugeliui dienų, bet džiaugdamasis, kad vėl girdžiu 
tigrišką ankstesnės Divos urzgimą. 

- Vadinasi, niekam netrukdysiu? 

Ji naiviai žiūrėjo man į akis. 

— Netrukdysi. 

- Ir Karla su Randelu tikrai ne meilužiai? Jis toks čipendeilas, tiesiog sunku 
patikėti. 

Pasaulis neturi keistis staiga ir nepaaiškinamai, bet būna kaip tik taip. Aš 
nieko nesupratau. Karla važinėja su Benisija, Navynas - su Kavita, Diva gundo 
Randelą, mano numeris pilnas žmonių, susirinkusių pralaukti audros. Aš tetu- 
rėjau vieną kelrodį audroje: Karlą, gal kur nors įstrigusią ir laukiančią manęs. 

- Nesirūpink, Diva, viskas gerai. 

Ji išstriksėjo iš miegamojo, o aš uždariau duris ir atsišliejau į jas, bet neuž- 
rakinau. Nenorėjau, kad jie išgirstų, kaip spragteli užraktas, ir pamanytų, jog 
man trukdo. Dėl manęs galėjo čia likti nors mėnesį. Atsirėmiau nugara į duris 
numanydamas, kad kas nors tuojau pabandys jas atidaryti, bet man reikėjo 
valandėlę pabūti vienam. 

Kavita buvo teisi. Karla visada stovėjo ant altoriaus mano sieloje, nors išti- 
kimybės žvakes deginau su Liza. Karla buvo sielos altorius nuo tos sekundės, 
kai ją išvydau. 

Ar nuodėmė atiduoti kitam kūną be sielos? Ar tada mūsų siela kuriam lai- 
kui miršta, ar meilė gyvena toliau? Ar ji susižeidė sparnus, ta balandė, atlapo- 
jusi langą? Ar mudu buvome laimingi, kaip maniau, ar aš tik maniau, kad esu 
laimingas? Ar gyvenau melą su Liza, ar melavau, kad gyvenu? 

Gretimame kambaryje visi juokėsi ir linksminosi: gelbėjimo valtis, nešama 
neįveikiamų bangų. Ir vieną ramią netrokštamos tiesos akimirką durys man 
už nugaros virto klausyklos siena, ir iš mano širdies siūbtelėjo nuodėmės pa- 
darytos ir nuodėmės nepadarytos: Nazyras ir Tarikas, apleisti draugai, nušauti 
ir sudeginti, Liza, apleista mylimoji, prarasta amžinai. Graužiamas sąžinės, pa- 
šiurpau nuo tokio savanaudiškumo. Ir meldžiau mirusiųjų atleidimo. 

Pro duris skverbėsi juokas ir trypimas, barbendami man į nugarą. Nesupra- 
tau, ar tai nuodėmių atleidimas, ar nuodėmių išpirkimas. Nusprendžiau, kad 
ir vieno, ir kito tebūnie po lygiai, ir ėmiau kuopti miegamąjį, nes kam nors iš 
gretimo kambario gali prireikti vietos nakvynei. 

Paklojau ant medinio lovos dugno paklodes ir antklodę, kad tam, kuris pa- 

vargs ir atsiguls, būtų patogiau. Sutvarkiau kambarį, padėjau knygas į vieną 
kampą, gitarą - į kitą ir pašluosčiau grindis drėgnu skuduru. 

Ir, nelauktai rūpinantis nelauktais svečiais, dirbant ramų, paprastą ir būtiną 
darbą, apgailestavimo srovelė virto upe, ir aš paleidau Kavitą su Liza. 

Kad ir kur jos būtų, kad ir kur jos eitų, gyvoji ir mirusioji, aš jas paleidau. 
Prisiminiau, kaip jos juokdavosi, kaip aš abi prajuokindavau. Nusišypsojau, 
galvodamas apie tai, šypsena atvėrė grotuotą langą ir jas išlaisvino. 


SEPTYNIASDEŠIMTAS SKYRIUS 


Bėglio gyvenimas suvaržytas. Svetainė buvo pilna taikingų draugų, bet ir pavo- 
jingų ginklų. Aš juos rūpestingai išdėsčiau visuose kampuose ir balduose, nuo 
balkono iki laukujų durų, apgalvodamas visus netikėto užpuolimo variantus. 
Man netoptelėjo, kad į numerį gali įsiveržti draugai. 

Grįžau į kambarį ir pasiėmiau sąsiuvinius, kuriuos Džasvantas jau buvo pa- 
ruošęs sukūrenti. 

— Draugai, - tariau pertraukdamas jų šnekas. 

Visi šypsodamiesi pažvelgė į mane. 

— Aš laukiau nekviestų svečių, bet vietoj jų šiąnakt turiu brangių svečių. 

Visi džiūgaudami paplojo. 

— Ne, luktelėkit, aš, be abejo, labai džiaugiuosi, o dėl Džasvanto toliaregišku- 
mo turim pakankamai maisto ir vandens išlaukti iki riaušių pabaigos. 

Visi džiūgaudami paplojo. 

— Ne, luktelėkit, matot, aš laukiau nekviestų svečių, todėl paslėpiau čia keletą 
ginklų. 

Visi suglumę mirksėjo. Turbūt manė, kad juokauju, ir laukė, kad paaiš- 
kinčiau. 

Nuo beveik tuščios knygų lentynos nuėmiau kirvuką. 

- Linksminkitės toliau, - tariau su kirvuku rankoje. - Nusiraminkit. Aš tik 
surinksiu ginklus, nes nenoriu, kad kas nors netyčia susižeistų. Gerai? 

Jie tebemirksėjo. Didjė buvo su kauke, bet net jis mirksėjo. 

— Oho! - tarė Čarū ir Pari. 

Aš padėjau asfalto džiunglių ginklą ant savo medinės lovos ir grįžau į sve- 
tainę, kurioje surinkau į krūvą peilius, pistoletą, du vėzdus ir dailų kastetą. Pa- 
skutinį išėmiau Vikranto mėtymo peilių rinkinį, paslėptą už šoninės balkono 
atramos, šalia kurios sėdėjo Diva. 

— Arba tu tragiškai paranojiškas, - tarė Diva, - arba tragiškai teisus. 

- Paranojai neturiu laiko, - nusijuokiau. - Pernelyg daug žmonių trokšta 
mane pričiupti. 

Pistoletą laikiau liemenės kišenėje. Negalėjau jo paslėpti bute, nes neįsivaiz- 

davau, ką jie galėtų iškrėsti, jei jį rastų. „Tavo karma pablogės, jei kas nors bus 
nušautas iš tavo pistoleto, - kartą pasakė man Farydas, jau nebegyvas Farydas 
Organizatorius. - Beveik taip pat pablogės, lyg būtum pats jį nušovęs.“ 

Didjė ir Olegas turėjo pistoletus, jei prireiktų ginklų. Ir gali būti, kad pri- 
reiks, jei padėtis pablogės. Kilus riaušėms, Bombėjuje ir kituose Indijos mies- 
tuose liepsnodavo ištisi kvartalai, o aplinkui su peiliais ir vėzdais stoviniuoda- 
vo tie, kurie juos padegė, ir laukdavo, kol aukos išbėgs. 

Susitariau su Dominiku po dviejų valandų dar kartą apvažiuoti miestą. Jam 
reikėjo grįžti namo, pavalgyti, nusnūsti ir vėl eiti budėti. Kai gatvės užkardytos, 
visi policininkai dirba kiaurą parą. 

Ketinau numojęs ranka į valgį iškart eiti gulti, bet mano numeris buvo pil- 
nas žmonių, o čiužinys ant grindų, taigi mano ketinimai savaime žlugo. 

Grįžau į svetainę ir įnikau į Džasvanto atsargas, sukrautas ant stalo prie 
viryklės. Viena ranka atsiplėšiau nuo kekės bananą, kita sėmiau migdolus. Iš- 
gėriau pusę stiklinės medaus, paskui įmušiau į didelę stiklinę tris kiaušinius, 
kliūstelėjau pieno, apibarsčiau ciberžolių milteliais ir išgėriau. 

Merginos mane stebėjo. 

— Fui, - tarė Čarū. 

Ji buvo daili. Valandėlę iš tuštybės norėjau paaiškinti, kad vėl turėsiu basty- 
tis po miestą, užkąsti nebus kur, o ką nors išsivirti neturiu laiko. Bet aš mylėjau, 
ir tuštybė, menkas išdidumo šešėlis, manęs neįveikė. 

- Nori? - paklausiau atkišdamas stiklinę. 

- Fui, - pakartojo Čarū. 

- Čia fokusas? - paklausė Pari. 

- Jei jus domina fokusai, mis Pari, - tarė Didjė, - kreipkitės į mane. 

- Oho. Aš irgi noriu pažiūrėti fokusų, Didjė, - tarė Čarū. 

— Tik tegu jie būna pritrenkiantys, Didjė, - pridūrė Pari. 

Gyvenimas įėjo į neįprastą vagą. Visi kalbėjo apie svarbius dalykus, neteik- 
dami jiems reikšmės. Aš grįžau į miegamąjį, suvyniojau ginklus ir paslėpiau 
ant palangės už tualetinio staliuko. 

- Siaubo filme, - tarė Olegas man už nugaros, atsišliejęs į durų staktą, - pa- 
slėptiems ginklams būtų skirtas pagrindinis vaidmuo. 

— Tik jei apie juos nežinai, - atsiliepiau apmurdydamas ryšulį, kad nekristų 
į akis. - O jei žinai, pagrindinis vaidmuo skirtas tau. 

— Po perkūnais! - atsiliepė jis. - Tu kada nors žaidei „Drakono karį * Mas- 
kvoje visi dėl jo galvą pametę. 

— Aš išeinu, Olegai, - tariau atsisukęs. 

— Palauk palauk, - skubiai ištarė jis, - kaip išeini? Maniau, niekas neišeis. 
Neišsiskirstys. Tai pirma išgyvenimo beprotiškais laikais taisyklė. 

— Keistai skamba, bet tu būsi atsakingas. 

— Už ką? 

— Už mano butą, kol manęs nebus. 

— Gerai, - pasvarstęs sutiko jis. - Ką man reikės daryti? 

— Pasirūpink, kad nieko nenutiktų mano bloknotams ir kad visiems pakak- 
tų maisto. O jei Karla grįš pirma manęs, saugok ją. 

— Tu taip manim pasitiki? - paklausė Olegas. - Juk dabar mano vaidmuo 
pagrindinis, aš žinau, kur ginklai. 

- Liaukis, Olegai. 

— Atsiprašau, - nusišypsojo jis. - Bet juk taip smagu. Randelas sakė, kad 
laboratorijoje netoli nuo čia daromi šiurpūs bandymai ir kad vienas iš bando- 
mųjų gyvūnų neseniai pabėgo. Laikraščiai rašė. Merginos mirtinai išgąsdintos. 
Gal man šiąnakt pasiseks. Galima tam reikalui pasinaudoti sofa? 

Žiūrėjau į jį, galvodamas apie degančius pastatus ir degančius draugus. 

- Ar šitas žvilgsnis reiškia „taip, ar „ne“? - šypsodamasis paklausė Olegas. 

— Ar tu rašai apie šios nakties įvykius? 

— Aišku. Įamžinu viską kaip fotoaparatas. O tu ne? Aplinkybės gana nej- 
prastos, draugija gana marga... 

- Ištempk akis ir ausis, Olegai. Kai Bombėjuje deginami pastatai, užsilieps- 
noja ir tokie kaip šis. Aš nejuokauju. Todėl dabar negeriu ir nerūkau. Padėtis 
bjauri, ir aš noriu, kad tu nepamestum galvos. 

— Nesirūpink dėl gelbėjimo valties, - nusišypsojo jis. - Visi bus čia, kai par- 
plauksi. 

— Tu neseniai parašei šią eilutę, tiesa? 

- Čiort, da. Ačiū už pasitikėjimą, Linai. Aš tau iš tikrųjų dėkingas. 

- Jei Karla grįš anksčiau už mane, tegu būna čia. 

— Neįžeidinėk manęs kartodamas tą patį dukart, - tarė jis. 

- Aš tik noriu pabrėžti, kad ją reikia saugoti labiausiai. Supratai? 

Grįžau į svetainę, pasirengęs mūšiui. Didjė žaidė akmenį-popierių-žirkles 
su Diva. Čarū ir Pari bandė paaiškinti taisykles Vinsonui, bet šis drumzlinomis 
akimis matė per daug rankų, todėl nieko nesuprato. Randelas truputėlį suk- 
čiaudamas skaičiavo taškus. Visi juokėsi. Išėjau į koridorių. 

— Tu vėl kėsiniesi į velnio barikadą? - graudžiai paklausė Džasvantas. 

— Atidaryk duris, Džasvantai. 

— Gatvės užkardytos, pamišėli! Po poros valandų švis, ir tau prikirps subinę. 


620 


— Uodegą. Prikirps uodegą. Atidaryk duris. 

— Negi nesupranti, - kantriai aiškino jis, - kad kaskart, atitraukdamas bari- 
kadą, tu ją silpnini? 

— Džasvantai, būk geras. 

— Jei mano draugas parsas būtų čia, jis išrastų kilnojamą barikadą tokiems 
nenumatytiems atvejams, bet... 

- Džasvantai, nustumk barikadą, o jei paklausi slaptažodžio, kai grįšiu, su- 
sirasiu juvelyrą, kad jis išraižytų jį tau ant karos“. 

- Kur ne, prisiekiu savo storu pandžabietišku užpakaliu, - tarė jis, patogiau 
įtaisydamas nemažą pilvą. - Atsiprašymas priimtas. 

Jis nustūmė barikadą nuo durų, bet kai spraudžiausi pro plyšį, sustabdė 
mane. 

- Jei mis Karla grįš, - tarė, - aš ja pasirūpinsiu. 

— Tu ką tik tapai mano draugu, Džasvantai. 

— Apsaugininko paslaugos kainuoja, - pridūrė jis, kol lindau pro plyšį. — 
Įrašysiu į tavo sąskaitą. 

Nušuoliavau laiptais, laikydamasis sienos, ir pamačiau Dominiką, nekan- 
triai laukiantį manęs skersgatvyje po viešbučio arka. 

— O tu neskubi, - prikišo jis jau mums važiuojant. - Man ir taip nelengva 
paaiškinti, kodėl tu mane lydi, o dabar dar reikės teisintis dėl vėlavimo. 

— Numigai? - paklausiau jo per petį. 

— Valandą. O tu? 

- Turėjau svečių. Kokios naujienos? Blogos? 

— Labai blogos, - atsakė jis; vitrinomis skriejo mūsų motociklo atspin- 
džiai. - Gaisrai Dongryje, Malade ir Andheryje. Šimtai žmonių prarado namus 
ir krautuvėles. Viktorijos geležinkelio stotis prisigrūdusi pabėgėlių, ieškančių 
prieglobsčio ar važiuojančių iš miesto. 

— Susirėmimų buvo? 

- Hinduistų ir musulmonų jaunimo judėjimo veikėjai sutelkė savo žmones. 
Kai hinduistų rajone prasideda gaisrai, sunkvežimiais atvažiuoja hinduistai 
studentai ir pastato užkardą, kad nebūtų smurto. Musulmonai irgi elgiasi taip 
pat. Jie nenori, kad pasikartotų nesenos Bombėjaus riaušės. 

- Ir kaip jiems sekasi? 

— Kol kas studentai neblogai palaiko tvarką. Reikėtų juos priimti į policiją. 
Mums trūksta tokių žmonių. 

- O kas padegėjai? 


ž Plieninė arba geležinė apyrankė, kurią nešioja sikhai. Vienas iš penkių tikėjimo atributų. 

— Kai Bombėjuje supleška visa gatvė, vietoj jos išauga prekybos centras arba 
daugiabučių kvartalas, - atsakė jis ir nusispjovė. | 

Kartais nesąžiningi verslininkai pasinaudodavo religine nesantaika ir su- 
degindavo ištisas gatves mažų krautuvėlių, trukdančių jų pelningiems projek- 
tams. Jie pasamdydavo banditus, o šie, apsirišę galvas oranžiniais raiščiais, de- 
gindavo musulmonų krautuves, ir žaliais raiščiais - hinduistų. - 

Dominikas nebuvo abejingas, jis tiesiog nebeturėjo iliuzijų. Trisdešimtme- 
tis trijų vaikų tėvas, dešimtmetės ir aštuonmetės mergyčių ir keturmečio ber- 
niuko, apsivilkęs policininko uniformą, sąžiningai dirbo, dieną naktį rizikuo- 
damas gyvybe, nors jau nebetikėjo sistema, kuri jį aprengė ta uniforma ir davė 
ginklą jai ginti. 

Jis kalbėjo su kartėliu. Aš ne kartą tai girdėjau lūšnynuose, gatvėse, krautu- 
vėlėse. Apmaudą dėl dvigubai neteisingos socialinės nelygybės, nes vargšai ne 
tik apiplėšiami, bet ir tikinami, kad tokia jų karma. 

Dominiko seneliai buvo hinduistai. Į krikščionybę jie atsivertė paveikti 
puikių, etiškai nepriekaištingų daktaro Ambedkaro, pirmojo Indijos teisin- 
gumo ministro ir kovotojo dėl neliečiamųjų teisių, kalbų, sukėlusių atsiver- 
timų bangą. 

Iš pradžių naujųjų krikščionių šeima nemažai prisikentėjo, bet tuo metu, kai 
Dominikas sukūrė šeimą, jie jau buvo teisėti krikščionių bendruomenės nariai. 
Kiti, bandydami nusimesti kastos grandines, tapo budistais ar musulmonais. 

Jie liko tokie pat žmonės kaip anksčiau, gyveno šalia tų pačių kaimynų, 
tiktai garbinti Aukščiausiojo dabar eidavo į kitą vietą. Bet kiekvienos religijos 
išpažinėjai piktindavosi, o kartais įnirtingai priešindavosi savo skaičiaus mažė- 
jimui, ir atsivertimai tebebuvo nuožmiai smerkiami. 

Mudu su Dominiku apvažiavome miestą nuo karinio laivyno jūrininkų 
miestelio iki Varli sankryžos visais įmanomais maršrutais. Pro mus burzgė 
sunkvežimiai su skanduojančiais šūkius hinduistais arba musulmonais, plaiks- 
tėsi oranžinės hinduistų ir žalios musulmonų vėliavos. 

Politikai ir turtuoliai nekreipė dėmesio į užkardytas gatves ir su ginkluota 
apsauga važinėjo po miestą tokiu greičiu, lyg juos kas persekiotų. Retkarčiais 
pamatydavom vieną kitą žmogelį, išdrįsusį pasirodyti gatvėje. Išvydę mus, jie 
pabėgdavo. Bet apskritai miestas prieš aušrą buvo tuščias. 

Zombių nebuvo, bet šunų ir žiurkių netrūko. Jie buvo alkani, nes žmonės 
neišmesdavo atliekų, ir bastėsi tuščiomis gatvėmis staugdami ir cypdami. 

Dominikas važiavo labai atsargiai. Indams patinka ir šunys, ir žiurkės. In- 
dams patinka beveik visi gyvi padarai. Kartą jis sustojo, nes gatvę prieš mus it 
avys kaimo šunkelį užplūdo žiurkių knibždynas. 


622 


Dominikas įjungė variklį, ėmė mirksėti tolimosiomis šviesomis ir signali- 
zuoti. Žiurkės nė nekrustelėjo. 

- Ką darysim? - paklausė jis. 

- Pabandyk šauti į orą, gal išlakstys. Policininkai taip vaiko žmones nuo 
kelio. 

- Nieko nebus, - atsiliepė Domininkas. 

Pasirodė perkaręs valkata šuo. Jis visas tirtėjo, liesos kojos einant trūkčiojo. 
Šunys valkatauja Indijoje tūkstančius metų, ir šis šuo žinojo, kaip elgtis. Jis su- 
stojo, suurzgė, sulojo, kažką aiškindamas. 

Žiurkės subruzdo sujudo, ir tiršta pilka masė nuslinko ieškoti atliekų kitur. 
Šuo aplojo mus. 

Matyt, pasakė: „Dinkit iš čia.“ 

Mes nuvažiavom. 

— Geras šuo, - pasakė man Dominikas per petį. 

- Aha. Džiaugiuosi, kad neatsivedė draugų. Kasmet Indijoje nuo pasiutligės 
miršta trisdešimt penki tūkstančiai žmonių. 

- Tu žiūri į gyvenimą pro juodus akinius, - tarė jis, sukdamas į Varli Naką. 

— Aš žiūriu, kaip išgyventi. 

— Tau reikia atverti širdį Jėzui. 

- Jėzus ir taip gyvena kiekvienoje širdyje, brolau. 

- Tu taip manai? 

— Žinoma. Myliu tą vyruką. O kas Jo nemyli? 

— Daugybė žmonių, - nusijuokė jis. - Kai kurie nekenčia. 

- Ne. Didis protas, kilni širdis, išpirktos visų nuodėmės: Jėzus buvo šau- 
nus vyras. Gal jie pažįsta krikščionių, kurių nekenčia, bet Jėzaus nekęsti ne- 
įmanoma. 

- Tikėkimės, kad šiąnakt Jis niekam neužklius, - atsiliepė Dominikas, žvilg- 
čiodamas į visus skersgatvius, pro kuriuos važiavome. 

Mes pasiekėme Varli Naką. Ryškiai apšviestoje sankryžoje sulig futbolo aikš- 
te susikirto penkios magistralės, o vidury patruliavo vienintelis policininkas. 

Domininkas sustojo šalia jo ir išjungė variklį. 

— Budi vienas, Mahanai? - paklausė jis marathi. 

— Taip, pone. Bet ne dabar, pone. Nes atvažiavote jūs, pone. Kas šis baltasis? 

— Vertėjas. Savanoris. 

— Savanoris? 

Mahanas greitomis apžiūrėjo mane, matyt, nuogąstaudamas, kad nepradė- 
čiau kvailioti, nes tik pamišėlis gali savo noru važinėti gatvėmis tokiu laiku. 

— Savanoris? Jam ne visi namie? 

— Mahanai, laukiu raporto, - atkirto Dominikas. 

— Pone, visur ramu nuo mano pamainos pradžios... 

Kažkas dukart sunkiai dunkstelėjo: „gulintį policininką“ peršoko prikrau- 
tas sunkvežimis. Mes atsisukome ir pamatėme, kad jis atvažiuoja iš dešinės. 

Milžiniškas sunkvežimis vilko medinę priekabą su aukštais bortais, susi- 
grūdusiems į ją vyrams siekiančiais iki krūtinės. Gatvės žibintų šviesoje it saulė 
Žybčiojo oranžinės vėliavos. 

Sunkvežimis privažiavo antrą „gulintį policininką“, ir, ratams atsitrenkus į 
greičio mažinimo kalnelį, per skanduojančią minią nuo pirmų iki paskutinių 
galvų, prispaustų prie užpakalinio borto, persirito dvi bangos. 

„Ram! Ram! - skandavo jie. 

Už mūsų sukliegė klaksonas, ir atsisukę išvydome dar vieną sunkvežimį, 
atvažiuojantį iš kairės. Ant jo plaikstėsi žalios vėliavos. 

„Allahu akbar!“ 

Mes vedžiojome akis nuo oranžinio sunkvežimio prie žaliojo. Buvo akivaiz- 
du, kad jie netrukus apsilenks netoli tos vietos, kurioje stovime mes vidury 
kelio. | 

— Ką gi, - ramiai pasakė Dominikas ir pastatė motociklą ant šoninės koje- 
lės. - Sveika, Marija, malonės pilnoji... 

- Narajani! - sumurmėjo Mahanas, irgi melsdamas pagalbos, tik kitos 
deivės. 

Stovėjau sykiu su policininkais. Žvalgėmės tai į dešinę, tai į kairę, o sunkve- 
žimiai artinosi vienas prie kito vis lėčiau. 

Mahanas, policininkas, vienas prižiūrintis tvarką prie didžiulės sankryžos, 
turėjo radijo stotelę ir bambukinę lazdą. Dirstelėjau į jį, ir jis sugavo mano 
žvilgsnį. 

— Viskas gerai, - pasakė jis. - Nesirūpinkit. Viršininkas su mumis. 

- Ir viršininkas turi mus, - atsakiau marathi. 

- Tikrai! - atsakė Mahanas irgi marathi. - Jums patinka naminė? 

- Ji niekam nepatinka, - nusijuokiau, jis irgi prajuko. 

Sunkvežimių vairuotojai nusprendė pasipuikuoti savo meistriškumu ir pra- 
važiuoti kuo arčiau vienas kito. Kabinose sėdintys žmonės pakreipė veidro- 
dėlius ir pakėlė vėliavas. Kiti persisvėrė per bortus ir, daužydami per medines 
lentas, nurodinėjo vairuotojams. 

Sunkvežimiai lėtai kaip drambliai, užsiropštę ant vėžlių, šliaužė vienas prie 
kito, kol jų bortai atsidūrė taip arti, kad reikėjo stebuklo, norint neužkliūti. Ne- 
toli nuo mūsų sunkvežimiai sustojo, ir abu būriai, mažiausiai po šimtą Žmonių 
kiekvienoje priekaboje, pašėlo karštligiškai skanduoti savo tikėjimą, apvalytą 

prakaitu. Žodžiai keletą taktų pynėsi ir liejosi, kol aidas privertė oranžinius 
šlovinti žalią, žaliuosius - oranžinį, ir visus sutartinai - vieną Dievą. 

Aš buvau įsitempęs ir pasiruošęs viskam, bet žmonės sunkvežimiuose ne- 
jautė pykčio. Jauni studentai matė tik savo brolius, tik tokį pat atsidavimą tikė- 
jimui ir be paliovos skandavo. 

Jie atliko atsakingą uždavinį. Banditai neleido ugniagesiams gesinti gaisrų 
hinduistų ir musulmonų kvartaluose. Jaunuoliai sunkvežimiuose buvo liudy- 
tojai ir, rizikuodami gyvybe, stengėsi užkirsti kelią blogiui, kad šis nesutrukdy- 
tų miesto valdžiai dirbti savo darbo. 

Jų misija buvo šventa - gelbėti žmones, ir jų sukiršinti nebuvo įmanoma. 
Sunkvežimiai nuvažiavo į priešingas puses, aistringai skambant garbinimo žo- 
džiams, bet nebuvo smurtingai surauktas nė vienas antakis. 

Sunkvežimiai, varomi šventų žodžių, nuvažiavo palikę sankryžos gale vie- 
nišą figūrą. Karlą. Ją pavežė vienas iš sunkvežimių. 

Ji dėvėjo juodus džinsus, berankovius juodus marškinius su lenktyninio 
automobilio piešiniu ir ploną raudoną striukę su gobtuvu, užtrauktu ant juo- 
dų plaukų. Ant peties kabojo krepšys, prie jo buvo prisegtos basutės. Ji buvo 
basa. 

Pamačiau, kaip ji atsisveikindama mojuoja sunkvežimiui su žaliomis vėlia- 
vomis, ir leidausi bėgti. 

- Kaip džiaugiuosi, kad tave matau! - tarė Karla, kai ją apkabinau. - Ma- 
niau, tai truks amžinai. 

— Kas truks amžinai? - paklausiau spausdamas ją glėbyje. 

— Tavo paieškos, - atsakė ji, ir žaliosios valdovės sukibirkščiavo gatvės Ži- 
bintų šviesoje. - Maniau, įstrigai kur nors su nemaloniais tipais. Ėjau tavęs 
gelbėti. 

— Įdomu. Aš maniau, kad tu įstrigai kur nors su maloniais tipais, ir ėjau 
tavęs gelbėti. Pabučiuok mane. 

Ji pabučiavo mane ir atsilošė apžiūrinėdama. 

- Turėjai... praktikos? 

- Viskas yra praktika, Karla. 

- Velniai griebtų, Šantaramai. Atsakai man mano pačios žodžiais. Gėda. 

— Tu man dar už viską atsakysi. 

— Įsidėsiu į galvą, - nusijuokė ji. 

— Aš rimtai kalbu. Nežinau, ką tu sumanei, ką turi padaryti, bet kol riaušės 
baigsis, pabūk namie su manimi, Karla. Bent kad žinotum, jog man niekas ne- 
gresia. 

Ji vėl nusijuokė: 

— Įtikinai. Veskis. 

- Susipažink su Dominiku. Jis mano draugas ir man padeda. 

— Kur tavo motociklas? 

- Visos gatvės užkardytos, - priminiau. - Mane vežioja Dominikas. Tai vie- 
nintelis būdas keliauti per miestą ieškant tavęs. 

— Tu iš tikrųjų važinėji su kelių policininku? 

Ji pažvelgė per tuščią šviesos lauką į Mahaną su Dominiku. 

— Taip, ir jis vienintelis mūsų taksi namo, - atsakiau. - Jei sutinki važiuoti 
trise. 

- Jeigu sėdėsiu vidury, - atsakė ji ir paėmė mane už rankos. 

— Kaip tu įsėdai į šitą sunkvežimį? 

Mums nepriėjus prie Dominiko, ji sustojo tuščioje sankryžoje. Griebė mane 
už liemenės atlapų ir prisitraukė. 

Kai atsipeikėjau po bučinio, ji jau ėjo šalin, o aš vis dar stovėjau pasilenkęs. 
Policininkai švilpė, dainavo ir šoko. 

Nuskubėjau prie jų ir pristačiau Karlą. 

— Malonu susipažinti, mis Karla, - tarė Dominikas. - Mes ieškojome jūsų 
visur, padoriose vietose ir nepadoriose. 

Indijoje būti taktiškam reiškia nepertraukti žmogaus, kuris kalba su tavimi 
netaktiškai. 

— Kaip malonu, Dominikai, - sumurkė Karla. - Norėčiau išgirsti jūsų atas- 
kaitą apie nepadorias vietas, kai negelbėsite miesto. 

Važiavome trise. Karla nugara prisispaudė prie manęs ir įsikibo rankomis 
man į liemenę. Padėjo galvą man ant krūtinės ir užsimerkė. Būčiau buvęs dar 
laimingesnis, jei ji nebūtų kojomis apsivijusi Dominiko ir neuždėjusi pėdų ant 
benzino bako. 

Mes pravažiavome visus kontrolės punktus kaip užburti. Dominikas, lėk- 
damas pro dar vieną policininkų užkardą su manimi ant užpakalinės sėdynės 
ir puošmena Karlos kojų pavidalu priekyje, kartojo tik vieną mantrą marathi: 
„Neklauskit.“ 

Ir niekas nieko neklausė. Niekas nė nemirktelėjo. „Policininkus reikia mėg- 
ti, - kartą pasakė man vienas išmintingas kalinys. - Jie mąsto kaip mes, elgiasi 
kaip mes ir mušasi kaip mes. Tai nusikaltėliai, parsidavę turtuoliams, bet vis 
tiek nusikaltėliai.“ 

Dominikas paleido mus skersgatvyje už viešbučio. 

— Ačiū, Dominikai, - tarė Karla, pridėjusi ranką prie širdies. - Malonu buvo 
važiuoti. 

Aš jam atidaviau visus pinigus, kiek turėjau kišenėje. Daugiausia tai buvo 
doleriai, bet dėl visa pikta nešiodavausi ir kitokių valiutų nenumatytiems atve- 
jams. Iš viso apie dvidešimt tūkstančių dolerių. Tiek per rankas perleisdavau 
beveik kasdien, bet žmogui, kuris per mėnesį uždirba penkiasdešimt dolerių, 
suma buvo didžiulė. Tiek pakako nusipirkti vienaaukščiui nameliui, apie kurį 
svajojo Dominikas. Policininkas, saugantis miestą riaušių metu, kaip ir dauge- 
lis jo bendradarbių, gyveno aplūžusiame barake. 

— Per daug, - paniuro jis, ir aš supratau, kad įsižeidė. 

— Tai viskas, ką turėjau kišenėse, Dominikai, - tariau brukdamas jam pini- 
gus. - Jei turėčiau daugiau, duočiau daugiau. Aš be galo laimingas ir tau sko- 
lingas. Jei tau kada manęs prireiks, tik pranešk, gerai? 

- Ačiū, Linai, - atsakė jis, kišdamas pinigus už marškinių. Iš akių buvo ma- 
tyti, kaip jis trokšta greičiau baigti budėjimą ir lėkti namo pasakyti žmonai. 

Dominikas nuvažiavo, o Karla pasuko į skersgatvį po arka, bet aš ją sulai- 
kiau. 

— Palauk, - tariau stvėręs ją už alkūnės. - Čia iš tamsos įprato išnirti ma- 
dam Žu. 

Karla dirstelėjo į dulsvus pastatų siluetus dangaus fone, išryškintus brėkš- 
tančios dienos. 

- Nemanau, kad ji rodosi dieną, - tarė Karla ir žengė į priekį. - Šviesa ken- 
kia jos odai. 

Mes užlipome laiptais prie užbarikaduotų durų. 

— Slaptažodis? - sušuko Džasvantas. 

— Absurdas! - surikau. 

— Gal tu aiškiaregis? - atsiliepė jis, bet barikada nė nekrustelėjo. - Iš kur 
Žinai? 

- Atidaryk duris, Džasvantai. Atsivedžiau zombę. 

— Zombę? 

— Nustumk barikadą ir atidaryk duris! 

— Baba, tu neturi nė lašo žaismingumo, - pasiskundė jis, stumdamas į šoną 
savo instaliaciją. 

Džasvantas pravėrė duris, ir Karla šmurkštelėjo į vidų. 

- Neatrodo, kad jūs zombė, mis Karla, - sučiauškėjo Džasvantas. - Jūs visa 
spinduliuojate. 

- Ačiū, Džasvantai, - padėkojo Karla. - Gal jūs kartais apsirūpinote atsar- 
gomis tokiai bėdai? 

- Juk jūs pažįstate sikhus, ponia, - atsiliepė Džasvantas, sukdamas barzdos 
sruogas. 

— Paplatink landą, Džasvantai, - paprašiau, vis, dar mėgindamas prasi- 
sprausti. 

Jis stumtelėjo barikadą į šoną, aš įsmukau, ir jis vėl grąžino statinį į vietą. 

— Pateik ataskaitą, - paprašė jis, braukdamas nuo rankų dulkes. 

— Eik velniop, Džasvantai. 

- Luktelėk, - rimtai pasakė jis. - Aš noriu žinoti, kas ten darosi. Pateik ope- 
ratyvinę suvestinę. 

— Kokią suvestinę? - atsiliepiau mėgindamas praeiti pro jį į savo numerį. 

— Palauk, - tarė jis, pastodamas man kelią. 

— Kas yra? 

— Tu nepateikei operatyvinės suvestinės! Kas vyksta mieste? Tu vienintelis 
per pastarąsias šešiolika valandų buvai iš čia išėjęs. Labai blogai? 

Jam iš tikrųjų rūpėjo. Jis kalbėjo rimtai. Po riaušių prieš sikhus žmonės 
vaikščiojo gatvėmis, nešini nukirstomis sikhų galvomis, suimtomis už plaukų 
it krepšiai. Tai buvo Indijos tragedija. Tai buvo žmoniškumo tragedija. 

- Tiek to, - nusileidau aš. - Bloga naujiena, nors kaip pažiūrėsi, kad nema- 
čiau nė vieno zombio. Niekur nieko, nebent zombiais laikytum girtuoklius ir 
politikus. 

— O, - ištarė jis, šiek tiek nusivylęs. 

— O gera naujiena - kad miestą užtvindė marios žiurkių ir alkanų šunų. 

— Puiku, - tarė jis, trindamas delnus. - Paskambinsiu savo draugui par- 
sui. Jis metų metus graužia mane dėl Kovos su žiurkėmis plano. Apsidžiaugs 
išgirdęs. 

Mes palikome jį, renkantį draugo parso numerį. 

- Atsarginio asmens sargybinio mokestis vis dar taikomas, - sušuko jis 
man. - Buvau pasiruošęs suteikti atitinkamas paslaugas, nors mis Karla grįžo 
su tavimi. Įtrauksiu į tavo sąskaitą. 

Durys į mano kambarį buvo neužrakintos. Iš vidaus sklido keisti garsai. 
Tyliai atidariau duris. Pirmiausia išvydau Didjė, besilaižantį su Čaru ant mano 
čiužinio, ir Olegą, tratinantį savo kvapą į Pari ir mano sofą. 

Keistuosius garsus skleidė mano gitara, kuria bandė skambinti Vinsonas, 
laikydamas ją aukštyn kojomis. Jis gulėjo aukštielninkas, pakeltas kojas įrėmęs 
į sieną. Niekas nekreipė į mus dėmesio. 

Mes įėjome į vidų ir žvilgtelėjome į mano miegamąjį. Ant medinės mano 
lovos gulėjo Diva su Randelu. Jie bučiavosi ir glamonėjosi. 

Norėjau skelti Randelui antausį ir išvyti iš lovos, nes žinojau, kad Navy- 
nas myli šią merginą, bet antausį Randelui turėjo skelti Diva, nors vargu ar 
ketino. 

Karla trūktelėjo mane už liemenės. 

— Nedrįsk trukdyti apokalipsei, - sušnibždėjo ir išsivedė mane už rankos. 

Mes grįžome prie jos numerio durų. Mano širdis daužėsi. Ji įkišo raktą į 
spyną, bet sustojo, atsisuko ir pažvelgė į mane. 

Niekada nemaniau, kad Karla visam laikui mano. Bet raktas buvo duryse į 
beduinų palapinę, mano širdis buvo sklidina vilties, ir abejonei nebeliko vietos. 
Tikėjausi, kad neramumai mieste ir kuklus satyrikonas mano numeryje paska- 
tins ją įsileisti mane į palapinę. 

Ji nusišypsojo, atidarė duris ir švelniai įstūmė mane į vidų. Uždegė nema- 
tomus žibintus ir smilkalus. Paėmė mane už atlapų, kol spoksojau į raudono ir 
mėlyno šilko vėliavas virš galvos, ir atbulą nuvedė prie kojūgalio. 

Ji mane pabučiavo ir, pasinaudojusi proga, parbloškė aukštielninką ant lo- 
vos. Mano kojos nukaro nuo krašto. 

Ji prisitraukė prie kojūgalio pufą, atsisėdo ir pradėjo rišti mano batraiščius. 
Pirštai knebinėjo mazgus, paskui atpalaidavo raištelius ir nutraukė batą. Šis 
dunkstelėjęs nukrito ant grindų, ir ji ėmėsi antro. Po valandėlės šis irgi dunks- 


telėjo ant grindų. 

Ji nuvilko nuo manęs liemenę ir marškinėlius, atsegė ir nutraukė džinsus, 
paliko nuogą. 

— Žinai, kas su tavim negerai? - paklausė ji, nužvelgusi mane. - Tavo daiktas 
per kietas. 

— Pati kalta, - atsiliepiau sunėręs rankas už galvos ant Karlos pagalvių Kar- 
los beduinų palapinėje. 


— Kuo čia dėta kaltė? Tiesiog kartais moteriai patinka sujaudinti. 

Vėl suglumau, bet tai buvo nesvarbu. Be galo laimingas žiūrėjau į šilko au- 
reoles jai virš galvos. 

— Tu tikrai grįžai manęs? - paklausiau. - Išėjai iš fetišų pobūvio ir leidaisi 
ieškoti manęs? 

Ji stovėjo išsižergusi ir įsisprendusi į klubus. 

— Aš dėl tavęs perplaukčiau Kolabos Tolimąją įlanką, mažiuk, - atsakė šyp- 
sodamasi iš mano sumišimo. - Na, gal paprašyčiau Randelo mane lydėti, nes 
esu prasta plaukikė, bet plaukčiau pas tave. 

— Indai nemoka plaukti taip, kaip australai, - tariau. - Australijoje daugiau 
ryklių. 

Ji atsisagstė juodus marškinius ir numetė į šalį. 

- Žinai, - prabilo nusimovusi džinsus ir likusi nuoga, - galbūt visiems būtų 
lengviau, jei nuo šiol neišleisiu tavęs iš akių. 

Ji pakreipė galvą ir laukė, ką atsakysiu. 

— Manau, mums reikia niekada nesiskirti, - rimtai pasakiau. - O tu kaip 
manai, Karla? 

- Sužinosi, ką aš manau, maždaug po šešiolikos minučių, - atsakė ji, šliauž- 
dama mano kūnu manęs pabučiuoti. 

Buvau sykiu visatos karalius ir elgeta jos puotoje. Blaškiausi su ja ir po ja, 
varčiausi, krutėjau, sukausi, liečiau ir prakaitavau po per ilgos vienatvės. 

Mano rankos remiasi į sieną, stumdamos į šalį šešėlius. Jos pėdos švelniai 
kužda man ant krūtinės, jos padai ir pirštai, o visas kūnas šaukia. 

Pasaulis nusirito nuo lovos. Mano nugara ant grindų. Jos keliai ant kilimo, 
jai už galvos spalvota palapinė, ventiliatoriaus mentės plėšia dūmų balandžius 
iš santalo smilkalų. 

Karla palinksta prie manęs, prispaudžia savo kaktą prie mano, akis prie akių, 
išaukštindama mane šviesa, jungiančia mus. Paskęstu jos malonume, užmiršęs 
savąjį, ir vėl jį atrandu jos akyse, grįžęs namo: akyse Karlos, nepripažįstančios 
baimės ir kliūčių, grįžtančios namo, pas mane. 

Susivijusiomis rankomis, sunertais pirštais, susipynusiomis kojomis, suta- 
pusiais kūnais ir susiliejusiais alsavimais gulėjome susiraitę vienas prie kito it 
bėgliai, miegantys miške. 


SEPTYNIASDEŠIMT PIRMAS SKYRIUS 


Mudu su Karla kojos neiškėlėme iš jos palapinės, kol nesibaigė riaušės. Pabu- 
dęs pirmą rytą, pamačiau ją ateinant su dviem kavos puodeliais ant padėklo. 
Aš visada pabusdavau pirmas, net kalėjime, ypač kalėjime, todėl buvo keista, 
kad kažkas jau gyvas ir net prasimanė kavos. 

Ant nuogo kūno ji vilkėjo juodą chalatą, bet jis buvo permatomas. Lyg 
plauktų šešėlyje kaskart, kai krustelėdavo, ir aš norėjau plaukti su ja. 

Ji padėjo padėklą ant didelio gatvės muzikanto būgno, kurį naudodavo kaip 
naktinį staliuką, pabučiavo mane ir atsisėdo šalia ant lovos. 

— Papasakosiu tau, kas vyksta, - tarė uždėjusi ranką man ant kelio. 

— Dabar vyksta? - viltingai paklausiau. 

— Nuo tos dienos, kai susipažinau su Randžytu. 

- Aišku. Ne dabar. 

- Ne dabar. Žinai, kur mes susitikome? 

- Šunų pjautynėse? 

- Tau reikia žinoti, Šantaramai. 

- Ne, Karla, nereikia. Man reikia tik tavęs. 

— Taip, tau reikia manęs, bet reikia ir žinoti. 

— Kodėl? 

— Kodėl tau reikia manęs ar kodėl tau reikia žinoti? 

— Aš žinau, kodėl man reikia tavęs, - tu mano ir visko antroji pusė. Bet kam 
man grįžti į tavo praeitį su Randžytu? 

- Antroji pusė? - nusišypsojo Karla. - Man patinka. O šio pokalbio reikia 
todėl, kad aš bjauriai su tavimi elgiausi ir man nesmagu, nors visą laiką elgiau- 
si, kaip pridera, kad tau būtų gerai. 

- Suprantu, bet... 

— Man nepatinka jaustis nesmagiai, ypač dėl tavęs, tai reikia ištaisyti. O vie- 
nintelis būdas - papasakoti tau, ką dariau, kad mane suprastum. 

— Man nerūpi, ką tu darei. 

— Tu esi vertas Žinoti. 

- Aš nenoriu žinoti. Ir man iš tikrųjų nerūpi. 

Ji nusijuokė ir perbraukė ranka man per krūtinę aukštyn. 

— Kartais tu juokingesnis už tiesą. | 

- Ir laimingesnis, - pridūriau bučiuodamas ją ir plaukdamas juodame še- 
šėlyje su ja. 

Po kurio laiko ji atnešė prie lovos naujus puodelius kavos ir vėl prabilo: 

— Aš norėjau, kad politikai imtų statydinti namus lūšnynų gyventojams. 

— Labai gera kava, - pagyriau aš. - Itališka? 

— Žinoma, ir nenukrypk nuo temos. 

— Namai lūšnynų gyventojams, - pakartojau. - Supratau. Tik nesu tikras, ar 
noriu viską Žinoti. 

— Ką viską? 

— Karla, aš myliu tave. Man visiškai nerūpi, ką tu... 

— Reikia statyti lūšnynų gyventojams namus, kad jie gyventų žmoniškai, — 
pasakė ji. - Supratai, tiesa? 

Ji mane mėgdžiojo ir tai darė puikiai. 

— Supratau. Aš tik... 

— Mudu su Randžytu susitikome lifte, - tarė Karla. 

— Karla... 

— Tikriau, mudu įstrigome lifte. 

— Nebloga Randžyto metafora. Įstrigęs liftas. 

- Liftas buvo valandą įstrigęs tarp aštunto ir devinto aukšto, - toliau bruko 
ji man savo prisiminimus. 

— Valandą? 

- Šešiasdešimt ilgų minučių. Lifte buvome tik mudu su Randžytu. 

- Jis prie tavęs lindo? 

- Žinoma. Bandė flirtuoti, paskui čiupo į glėbį, bet aš skėliau jam antausį. 
Jis vėl stvėrė mane į glėbį, teko jam trenkti kaip reikiant, ir jis, sėdėdamas ant 
grindų, paklausė, ką aš noriu pasiekti gyvenime. 

Aš gėriau kavą, mintyse talžydamas Randžytą. 

- Pirmą kartą gyvenime kažkas manęs to paklausė, - tarė ji. 

— Aš klausiau. Aš klausiau ne vieną kartą. 

- Tu klausei, ką aš noriu daryti, - paaiškino ji, - kaip kad aš klausiu tavęs, ką 
tu nori daryti. Jis manęs paklausė, ką aš noriu pasiekti. Tai skirtingi klausimai. 

— Klausimas tas pats, tik kitame lifte. 

Ji nusijuokė ir papurtė galvą. 

— Dabar nesileisiu į plačius apibendrinimus, bet mielai akmens ant akmens 
nepalikčiau iš tavo koanų. Ko spardaisi kaip asilas? 

— Asilas spardosi, - atsakiau rimtu veidu, - jei našta per sunki. 

- Aš neužkroviau tau nepakeliamos naštos, Linai. Aš papasakosiu tau, ką 
turi Žinoti, o paskui taip apšaudysiu aforizmais, kad tau apsisuks galva it nuo 
naminio vyno. 

- Pažadi? 

- Išklausyk mane. 

- Gerai, vadinasi, tu įstrigai santuokoje, atsiprašau, lifte su Randžytu, o jis, 
iškart tavęs negavęs, klausia, ką tu nori pasiekti. Ką tu atsakei? 

— Atsakiau negalvodama. Atsakiau: „Noriu, kad lūšnynų gyventojai būtų 
žmoniškai apgyvendinti.“ 

— O ką atsakė jis? 

- Jis pasakė: „Pats likimas mus suvedė. Aš ketinu tapti politiku, ir tavo lūš- 
nynai taps svarbiausiu mano programos punktu, jei tekėsi už manęs.“ 

- Jis tai pasakė lifte? 

- Lifte. 

- Ir tu sutikai? 

— Taip. 

- Po valandos lifte? 

— Taip, - susiraukė Karla. 

Ji įdėmiai žiūrėjo man į akis, žalios valdovės slinko mano pilku dangumi. 

- Palauk, - paklausė ji, - tu netiki, kad vyras man galėtų pasipiršti po valan- 
dos, praleistos drauge įstrigusiame lifte? 

— Aš nesakiau... 

- Vienas kavalierius pasipiršo man po penkių minučių nuo mūsų pažinties 
pradžios, - tarė ji. 

— Aš nesakiau... 

- Ir nemėgink pasirodyti pranašesnis, vis tiek tau nieko neišeis, neleisčiau 
net bandyti. 

— Neįsižeisk, bet ko jam reikėjo, be tavęs pačios? 

- Jis pareiškė, kad nori įsiutinti šeimą, o šis būdas geriausias. Jis ieškojęs 
tokios moters kaip aš. 

— Kodėl jis norėjo įsiutinti šeimą? 

- Pinigai, visas šeimos turtas, buvo jo rankose, bet jis turėjo brolių ir seserų, 
kurie riejosi su juo dėl negarbingų sandėrių. Jie tris kartus padavė jį į teismą, 
bandydami atimti iš jo pinigus, kuriuos jis neteisėtai pasisavino. Jis ieškojo 
žmonos, kurią galėtų panaudoti prieš juos kaip ginklą. 

— Jiems kiršinti? 

- Būtent. Jis negalėjo atimti iš jų paveldėjimo teisės be priežasties ir supra- 

to, kad jie plaks liežuviu jo užsienietę žmoną, ypač jei užsienietė žmona plaks 
liežuviu juos. 

— Ir jūs tai sugalvojote per valandą? Tu išsprendi jo problemas, o jis - tavo. 
Nepažįstamieji lifte. 

— Būtent. Kaskart, kai aš priversdavau kurį nors mane įžeisti, Randžytas 
atimdavo iš jo paveldėjimo teisę. Savotiškas atvirkštinis pensijų fondas. 

— Tu labai miela, net kai stengiesi tokia nebūti, - nusišypsojau aš. - Kaip tau 
pavykdavo taip juos įsiutinti? 

— Jo giminės - tikri bjaurybės, greiti nekęsti. O Randžytas atskleidė man 
visas negražias jų paslaptis. Tarp jų dėjausi atvira ir sąžininga, o jiems kraujas 
užvirdavo. 

— Taigi, kai judu su Randžytu nusileidote į pirmą aukštą, tu už jo ištekėjai? 

Ji staiga surimtėjo. 

- Po to, ką tau padariau Kadarbhajaus įsakymu, maniau, kad niekada su 
manimi nebesikalbėsi. Ir aš iš dalies buvau teisi. Mudu dvejus metus nepasakė- 
me vienas kitam nė žodžio. 

- Aš tau daviau ramybę, nes tu ištekėjai už Randžyto. 

— Aš ištekėjau už Randžyto, kad duočiau tau ramybę, - atsakė ji. - Ir per 
dvejus metus padėjau jam atsikratyti giminių ir įkopti į politikos, kuriai netu- 
rėjo jokių gabumų, tik ambicijas, viršūnes. 

— Vadinasi, tu pasirūpinai, kad jis atsikratytų šeimos ir užgrobtų visą turtą, 
o jis mainais vykdė lūšnynų gyventojų apgyvendinimo programą? Teisingai 
supratau? 

— Iš esmės taip. Bent jau taip susitarėme, bet jis netesėjo žodžio. 

— Karla, tai... tai, ką darėte judu su Randžytu, beprotybė. 

— O gyventi su Liza - ne savotiška beprotybė? 

— Ne... kasdien. 

Ji nusijuokė ir nusisuko. 

- Paskutinę akimirką Randžytas atsisakė programos namų lūšnynų gy- 
ventojams ir pasitraukė iš kovos dėl valdžios, nes konkurentai jį kelis kartus 
išgąsdino. 

— Kada tai buvo? - paklausiau, nes man toptelėjo, kad Randžyto nusišalini- 
mas nuo politikos gali būti susijęs su Lizos mirtimi. 

— Tą dieną jo kabinete, kai tu atėjai ir mane užsipuolei, buvome ką tik iš- 
siaiškinę santykius. Viskas, dėl ko aš vargau, nuėjo šuniui ant uodegos. Jis at- 
šaukė savo kandidatūrą. Drebėjo ir prakaitavo. Jis pasidavė, o tu žinai, kad aš 
negaliu pakęsti tų, kurie nuleidžia rankas. Atsisėdau kampe laukdama, kol jis 

nusiramins, ir pasakiau, kad jeigu mes kada nors atsidursime viename kamba- 
ryje, atsisėsime vienas nuo kito kuo toliau. 

— Nė vienas iš mūsų nežinojo, jog tądien jis buvo toks persigandęs, nes 
manė, kad aš Žinau, jog jis buvo pas Lizą prieš jos mirtį. 

— Aš buvau laiminga, kai įsiveržei tu. 

- Laimingesnė, negu aš dabar? - paklausiau bučiuodamas ją. 

- Laimingesnė, - sumurkė ji. - Aš sėdėjau kampe, tarp visų savo projektų 
ir darbų griuvėsių, ir staiga įėjai tu. Kaip gyva taip nesidžiaugiau susitikimu. 
„Mano didvyris, - pamaniau. 

- Leisk pagaminti tau herojiškus pusryčius. Nežinau, kaip tu, bet aš mirštu 
iš bado. 

— Ne, aš ką nors surasiu. 

Ji atnešė lėkštę su datulėmis, sūriu ir obuoliais ir aukštas raudonas vyno 
taures su kojelėmis it sakalo nagai. 

Ji pasakojo apie Kavitą Singh, apie atsiradusią galimybę veikti, Randžytui 
dingus, nes ji turėjo atstovavimo įgaliojimą, kurio jis negalėjo atšaukti nepa- 
sirodydamas. Karla paskyrė Kavitą vyriausiojo redaktoriaus pavaduotoja už 
pažadą palaikyti projektą namų lūšnynų gyventojams. 

Drauge su Kavita Karla sukūrė miesto gražinimo programą ir stengėsi pa- 
lenkti į savo pusę visuomenę, pateikdama namų lūšnynų gyventojams klausi- 
mą kaip kiekvieno miestiečio garbės reikalą. Šią kampaniją jos vykdė laikraš- 
čio, formaliai vis dar priklausančio Randžytui, puslapiuose. 

- Vyriausiasis redaktorius. buvo nesukalbamas, - pasakojo Karla. - Daug sa- 
vaičių stengėmės jį pritraukti, bet jis iš paskutiniųjų ginčijosi sa mumis dėl visko. 
Tačiau kai jis priėmė kvietimą į fetišų pobūvį, klausimas buvo išspręstas. 

— Kaip? 

- Pasinaudojus jo silpnybe, - atsakė ji. - Surūkyk su manimi suktinę. 

— Kodėl praėjusią naktį tu važiavai ten su Benisija? 

— Kas tave labiau skaudina - kad važiavau su Benisija ar kad važiavau jos 
prašmatniu motociklu? 

- Ir tas, ir tas. Nenoriu matyti tavęs ant niekieno motociklo, išskyrus maną- 
jį, nebent tu pati jį vairuotum. 

- Tada turėsi mane išmokyti vairuoti, užsispyrėli. Iš pradžių reikia plačiai 
išskėsti kojas, taip? 

- Gana plačiai, kad išsilaikytum ant sėdynės, - nusišypsojau. 

- Surūkyk su manimi suktinę, - paprašė ji, aukštielninka atsigulė ant lovos 
ir uždėjo kojas man ant kelių. 

- Dabar? 

— Klausyk, mieste sustabdytas judėjimas. Niekur vykti negalime. Džasvan- 
tas atsargų turi per akis. Aš turiu pistoletą. Nusiramink ir surūkyk su manimi 
suktinę. 

— Aš visiškai ramus, bet jei nori, galim parūkyti. 

— Kai kurias duris, - lėtai ištarė ji, - atidaro tik gryno geismo malonė. 

Netrukus ji atnešė vaisių ant mėlyno stiklo padėklo ir po gabalėlį supenėjo 
juos man. Meilė yra dviejų ryšys, o laimė - du, tapę vienu. Ji bučiavo man ran- 
kas, o plaukai buvo kaip sparnai, išskleisti prieš saulę. Ir viena moters meilės 
palaiminta akimirka užgydė visas žaizdas. 

— Silpnybė, - tarė Karla, įsitaisydama šalia manęs su taure vyno. 

— Kokia silpnybė? 

— Ieškant žmogaus silpnų vietų, fetišai tinkamiausi. 

— Vyriausiojo redaktoriaus? - paklausiau vis dar gaubiamas palaimos. 

- Tu dar neatsipeikėjai? - paklausė ji. - Žinoma, vyriausiojo redaktoriaus. 

— Kaip sužinojai, koks jo fetišas? Pats prisipažino? 

— Svečiams jau buvo paruošti visi įmanomi fetišai, pusnuogės merginos su 
kaukėmis. Jos praplaukė pro šalį, ir viena atkreipė redaktoriaus dėmesį. Tiesą 
sakant, jo silpnybė paaiškėjo gana greitai. 

— Kuri? 

— Valdovė dominatriksė dirbtinės odos sariu. Fetišas iš katalogo. 

— O paskui? 

— O paskui jis su ja užsidarė atskiroje kabinoje ir buvo nufilmuotas. 

— Filmavote judvi su Kavita? 

- Ir ne tik jį. Mes nufilmavome teisėją, politiką, finansų magnatą ir polici- 
ninką. 

— Viską organizavai tu? 

— Mudvi su Kavita pobūvyje turėjom savą žmogų. 

— Ką? 

- Šeimininkę. 

— Kas ji? 

— Diva, - atsakė Kavita. 

— Diva, mūsų Diva, kuri dabar gretimame numeryje su Randelu? 

- Mūsų Diva, kuri su Čarū ir Pari išėjo, kol tu miegojai, - atsakė Karla. - 
Atvažiavo automobiliai pargabenti jų namo. Asmens sargybiniai daužė į duris. 
Džasvantas pamanė, kad zombiai laužiasi. Mes atitraukėme barikadą ir... 

- Palauk palauk, ir aš viską pramiegojau? 

- Žinoma, kary, - sumurkė ji. - Diva sakė, kad gražiai atrodai. 

— Ką ji sakė? 

- Ji norėjo su manimi pasikalbėti, kol Čarū ir Pari ruošėsi. Tos merginos 
viskam sugaišta marias laiko. Diva atėjo čia, ir mes atsisėdom ant lovos. 

— Kol aš miegojau? 

— Aha. Ji teisi, miegodamas tu atrodai gražiau. Laimė, man labiau patinki, 
kai nemiegi. 

— Kiek laiko čia buvo Diva? 

— Mudvi surūkėme suktinę, - atsakė Karla. 

— Taip ilgai? 

- Ir išgėrėme po taurę vyno. 

— Kol aš miegojau? 

— Aba, ji atėjo man pasakyti, kad Kavita turi naują slaptą gerbėją ir šiek tiek 
kuoktelėjo. 

— Kavita iš tikrųjų kuoktelėjo, - tariau. - Ji buvo Lizos meilužė ir niekaip ne- 
gali atsitokėti. Ji protinga ir talentinga, bet su manimi irgi elgiasi kaip pamišėlė. 
Ko gero, todėl ji patinka madam Žu - abi vienodai trenktos. 

— Kavita drauge su mumis nuveikė šitą darbą, - pasakė Karla. - Nuo pra- 
džios iki galo. 

— Ir tu paskyrei ją vyriausiojo redaktoriaus pavaduotoja, kad ji vadovautų 
vienam įtakingiausių dienraščių. 

-— Neleisiu tau blogai apie ją kalbėti, - tarė Karla. - Neleisiu niekam blogai 
kalbėti apie ją ar apie kitus mano draugus - ir apie tave taip pat. 

- Tiek to. Sąžininga. Bet mano pareiga pranešti tau, kai jaučiu grėsmę. 

- Pareiga? - nusijuokė Karla. 

— Aha, o tavo pareiga perspėti mane, - nusišypsojau. - Tai Diva su mergi- 
nomis išvažiavo? 

— Lydima asmens sargybinių. Joms reikėjo aiškintis, kodėl kiaurą naktį ne- 
grįŽo namo. 

— Ir aš visą laiką miegojau? 

— Be abejo. Mes padėjome Džasvantui iš naujo pastatyti barikadą, aš išsi- 
maudžiau po dušu, grįžau į lovą, ir tu labai apsidžiaugei mane pamatęs. Beje, 
merginos buvo atėjusios atsisveikinti. 

Jaučiausi keistai. Visada pabusdavau pirmas, kad ir koks būdavau pavargęs, 
o jei kas gretimame kambaryje numesdavo ant grindų rašiklį, pakirsdavau iš 
kiečiausio miego. Ir vis dėlto pramiegojau pokalbį ant savo lovos. 

Jausmas buvo neįprastas, trikdantis, pulsas sulėtėjęs, vaizdas neryškus, ben- 
dras įspūdis toks, lyg eitum per laivo, besisupančio ant bangų, denį. Ne iš karto 
suvokiau, kas atsitiko: mano sieloje buvo ramu. 

„Ramybė, - kartą pasakė Idrysas, - yra tobulas atlaidumas ir baimės prie- 
šybė.“ 

- Kur tu, Šantaramai? - nusišypsojo Karla, purtydama mane už smakro. 

— Su tavimi, Karla. 

— Puiku, - nusijuokė ji. - Apie ką mes kalbėjom? 

— Tu pasakojai, kaip judvi su Kavita suorganizavote šitą reikalą, - tariau 
apkabindamas ją. 

- Kavita, Diva ir aš. Šiuo metu Diva - turtingiausia Bombėjaus mergina, kai 
ji iškėlė fetišų pobūvį, pas ją siūbtelėjo limuzinai. 

— Bet Divos pokylyje net nebuvo. 

— Mes pasirūpinome, kad kontrolės punktas jos nepraleistų ir ji galėtų įtiki- 
namai neigti ką nors žinanti apie įvykius pobūvyje. | 

- Parūpinote jai alibi. 

— Parūpinome jai alibi, - sutiko Karla, barbendama pirštais man į krūtinę. 

Ji taip darė pirmą kartą: pirmą kartą beldėsi į mane, rodydama, kad visiškai 
atsidavė meilei ir visiškai nusiramino. 

- Jūs surengėte fetišų žaidimus ir įtaisėte vaizdo kameras? 

— Buvom numačiusios septynis objektus, įskaitant redaktorių, bet atvyko 
tik penki. 

— Objektus? 

- Trukdančius pažangai asmenis, kuriuos ketinome sugrąžinti į gerą kelią. 

- Ir dabar tas penketukas... 

- Sugrąžintas į gerą kelią, ir bus statomi namai lūšnynų gyventojams, o mo- 
terų padėčiai skiriamas didesnis dėmesys. Visapusiškai naudinga, kaip moka 
tik moterys. 

Atsisėdau ant lovos. Ji padavė man imbierais kvepiantį rankšluostį ir mes 
nusišluostėme veidus ir rankas. 

- Jei tie žmonės įtakingi, Karla, jie neišvengiamai pavojingi. Tas vaizdo įra- 
šas - bomba, ir ji tiksės, kol įrašas nebus sunaikintas. 

— Mes susiradome tarpininkų, - atsakė ji, vėl atsišliedama į mane. 

- Jie turi būti neperšaunami. 

- Jie tokie ir yra, - atsiliepė Karla. - Mes pasamdėme deryboms dviratinin- 
kus žudikus. 

— Na, tada nerimauti nėra ko. Dviratininkai žudikai itin blaivaus proto. 

- Aš su niekuo netvarkiau reikalų akis į akį. Su antra šalimi derasi jie. 

— Kaip jums tai atėjo į galvą? 

— Iš tiesų nori žinoti? 

— Be abejo. 

— Gerai, - atsakė ji ir atsisėdo lotoso poza veidu į mane. - Mudu su Randelu 

dukart pastebėjome, kad dviratininkai žudikai tave seka, ir aš pasiunčiau Ran- 
delą aiškintis, ko jiems reikia. 

— Jis su dviratininkais žudikais susitiko vienas? 

— Be abejo. 

- Nepaleisk jo, - nusišypsojau. - Džiaugiuosi, kad jis su tavimi. 

— Su mumis, - pataisė ji. 

- O ką tu manai apie jo flirtą su Diva? Žinau, kad Navynas galvą dėl jos 
pametęs, ir maniau, kad jis jai patinka. 

- Dabar komendanto valanda, Šantaramai. Tai, kas tuo metu atsitinka, nie- 
ko nereiškia. Geriausia nesikišti. 

— Ko gero, tu teisi. Grįžk prie dviratininkų žudikų. 

- Taigi Randelas sužinojo, kad juos pasamdęs Abdula tau saugoti, ir su pora 
susidraugavo. 

— O kai tu sužinojai, kad juos galima pasamdyti, pasamdei. 

— Taip, ir jie mielai sutiko. 

— Aha. 

— Tikrai, jie siekia pagerinti savo įvaizdį. Norėtų imtis visuomenei priimti- 
nesnės veiklos, užuot žudę žmones dėl pinigų. 

- Tarkim, grasinti žmonėms dėl pinigų. 

— Panašiai, - atsiliepė Karla. - Jiems tai aukštesnio įvaizdžio laiptelis, ir ma- 
nau, kad jie nusiteikę rimtai. Ko gero, norėtų „grįžti iš šalčio“ kaip tas šnipas. 

— Aha. 

- Užmezgusi ryšius su dviratininkais žudikais, aš sukūriau planą. Negalėjau 
išsiversti be jų, nes niekuo negalėjau pasitikėti, visi kiti prigriebti būtų mus 
išdavę. Kai likimas pasiuntė juos įkandin tavęs, aš juos perėmiau. 

- Tikriau, perdavei jiems savo objektus. 

- Taip. Su objektais, sugrąžintais į gerą kelią, derasi Išmytas, bosas. 

— Aš jį pažįstu. 

- Tikras džentelmenas, - tarė Karla. 

- Mėnulio druska. 

- O Pankadžas, jo draugas, kuriam, beje, tu labai patinki, tikras juokdarys. 
Aš jį pakviečiau į fetišų pokylį. 

- Savaime suprantama. O kodėl šituos paslaptingus reikalus reikėjo slėpti 
nuo manęs“ 

— Aš norėjau tave apsaugoti, - tarė Karla. - Kam tau šitas ugnies krikštas? 

- Aš nebemažas. 

- Tu - gimininga siela, - atsiliepė ji. - Jei būtų nepavykę, norėjau būti tikra, 
kad tavęs nekliudys. Pamiršai, kad esi bėglys? 

Ji buvo graži naujaip. Ji gynė mane, saugojo mane visa širdimi. 

Karla atsistojo uždegti naujų smilkalų, septynių lazdelių, jonvabalių, sklan- 
dančių ryškiaspalviame kambaryje, ir įkišo juos moliniams drakonams į nas- 
rus. Žiūrėjau, kaip ji vaikšto po miegamąjį, ir mano protas grūmėsi su laiku, 
bandydamas sustabdyti visa, išskyrus Šitai. 

Ji vėl atsisėdo šalia ir paėmė mane už rankos. 

- Jei būčiau tau pasakiusi, kad ketinu organizuoti kampaniją lūšnynų gy- 
ventojams apgyvendinti, - paklausė, - ar būtum prisidėjęs, ar būtum pasisten- 
gęs mane sulaikyti? Sąžiningai atsakyk. 

- Būčiau pabandęs įkalbėti tave išvažiuoti su manimi ir įsikurti kur nors 
kitur. 

— Todėl aš tau nieko ir nesakiau, - tarė ji. 

— Todėl? 

— Tu būtum man padėjęs, nes myli mane, bet tavo ketinimai nebūtų buvę 
nuoširdūs, todėl būtum buvęs silpnas. Ir tikriausiai būtum pakirtęs mano valią. 
Apgalvojau jos žodžius, ne visai supratau, bet man kilo kitas klausimas: 

— Kodėl tu to ėmeisi, Karla? 

— Manai, kad reikalas nelabai svarbus? 

Ji mane erzino. 

— Kodėl tu to ėmeisi, Karla? 

Dabar savo ruožtu susimąstė ji. Nusišypsojo ir atvirai prisipažino: 

— Kad įsitikinčiau, ar galiu. Norėjau pamatyti, ar man pavyks. 

— Manau, tu gali viską, Karla. Bet mums reikėjo tai daryti drauge. 

Ji vėl nusijuokė. 

— Kaip aš myliu tave, - tarė ji. - Ir kaip džiaugiuosi, kad galiu tau pasakyti. 

Tai buvo nepakeliama, visos svajonės išsipildė. Abejonė, amžina meilės 
priešininkė, pastūmėjo mane prie uolos krašto, ragindama šokti. Aš šokau. 

— Aš taip tave myliu, Karla, kad be meilės man nebėra nieko ir niekada 
nebus. 

Vyrai vengia kalbėti apie meilę taip atvirai: įsprausti moteriai į ranką pisto- 
letą, pridėti jį sau prie širdies ir pasakyti: „Taip mane galima nužudyti.“ Bet aš 
nebijojau. Tebūnie. 

— Aš irgi tave myliu, mažiuk, - tarė ji, vienos žalios valdovės. - Visada mylė- 
jau, net kai atrodė, kad nemyliu. Aš galvą dėl tavęs pamečiau, verčiau apsiprask 
su tuo, nes nuo šiol mes neišskiriami. Tu tai supranti, tiesa? 

- Suprantu, - atsakiau ir prisitraukiau ją, kad mane pabučiuotų. - Tu ilgai ir 
kruopščiai apie tai galvojai, a? 

— Juk tu mane pažįsti, - sumurkė ji. - Aš viską darau ilgai ir kruopščiai. 

TRYLIKTA DALIS 


SEPTYNIASDEŠIMT ANTRAS SKYRIUS 


Kuriam laikui užleidau Olegui savo numerį. Buvau sumokėjęs metų nuomą ir 
džiaugiausi, kad jis turi namus. Olegas džiaugėsi dar labiau. Jis mane apkabino, 
pakėlė ir pabučiavo. 

— Rusiškas poelgis! - tarė. 

Karla visur lydėdavo mane, net į juodosios rinkos punktus, o aš visur eida- 
vau su ja. Mes važiuodavome kartu, o Randelas nepastebimai sekdavo įkandin 
automobiliu. 

Mano kelionės pas valiutos keitėjus buvo pavojingos, bet tai, ką darė Karla, 
buvo beveik tiek pat pavojinga. Jos ryšiai su menininkais ir verslininkais kėlė 
man nerimą, bet kai kurie mano reikalai irgi. 

Žmonės ne iš karto priprato, kad mes neišskiriami, ir elgėsi įvairiai. Paaiš- 
kėjo, kad mano draugai padugnės atlaidesni negu jos pažįstami iš aukštuome- 
nės. 

- Išgerkite su mumis arbatos, mis Karla, - sakydavo jai visi juodosios rinkos 
vertelgos. - Prašom išgerti su mumis arbatos. 

— Įeiti draudžiama, - sakydavo man baltosios rinkos vertelgos prie kontro- 
linės. - Be leidimo negalima. 

Karla gavo man leidimą ir pareikalavo, kad visur sėdėčiau šalia. Turėjau 
dalyvauti susitikimuose su įtakingais finansų magnatais plokštėmis apmuštose 
salėse ir kabinetuose, kurie visi atrodė kaip vieno karsto vidus. 

„Dalykinis kostiumas, - kartą pasakė man Didjė, - tėra karinė uniforma, 
tiktai jis neprideda garbės tam, kas juo vilki.“ Ir atrodė, kad žodis „garbė“ val- 
dybos posėdžių salėse ir ištaigingų klubų baruose girdimas retai: kai Karla 
jį ištardavo, reikalaudama jos vardu sudarinėti tik garbingus sandorius, per 
kambarį persirisdavo tos pačios sielvarto bangos, žuviškos dygliapilvių burnos 
prasižiodavo, it gaudytų orą, o spalvoti kaklaraiščiai sukamuosiuose krėsluose 
imdavo blaškytis it jūržolės neramioje jūroje. 

Menininkai buvo kita istorija, pasakojama aukšto gražaus skulptoriaus, 
mikliai apstatinėjančio menais dar tuščias milijonierių vejas. 

Galerija klestėjo. Pardavėjui visada naudingas skandalas. Jo dvelksmas lydė- 

jo darbus, kuriuos užsipuolė fanatikai, darbus, kurie buvo uždrausti ar kuriems 
grėsė pavojus būti uždraustiems, ir kaitino persisotinusių turtingų pirkėjų 
jausmus. Žmonės, apsikrovę pinigais, todėl niekada nestovėję eilėje, laukdavo 
priėmimo ir mokėdavo juodosios rinkos rupijomis. Galerijai vadovavo Tadžas, 
skulptorius, ir pinigus uždirbdavo greičiau, nei trinkteli aukcionatoriaus plak- 
tukas. 

Jis kalbėjosi su pulkeliu nuolatinių pirkėjų, kai vieną dieną, praėjus kelioms 
savaitėms po komendanto valandos atšaukimo, mudu su Karla užsukome į gale- 
riją. Prie informacijos stalo sėdėjo Rozana ir atsakinėjo į telefono skambučius. 

Tadžas linktelėjo Karlai ir toliau kalbėjosi su klientais. Mudu nuėjome į gali- 
nį kambarį. Vietoj motociklų žibintų kambarys buvo apkabinėtas raudonomis 
dienos šviesos lempomis, bent dešimčia. 

Mes atsisėdome ant sofos, apmuštos juodu šilku. Į sienas buvo atremti pa- 
veikslai, aptraukti apsaugine plastikine plėvele ir sukišti vieni į kitus. Anuška 
atnešė mums arbatos ir sausainių. 

Nevaidindama performansų, ji buvo drovi ir paslaugi, o galerija tapo jai 
antraisiais namais. 

— Kas vyksta, Anuš? - paklausė Karla, kai menininkė atsisėdo ant kilimo 
šalia mūsų. 

— Po senovei, - nusišypsojo ji. 

- Prieš tris dienas sakei, kad tuoj bus atidaryta nauja marathų dailininkų 
paroda, - tarė Karla, - bet nematyti, kad ji ruošiama. 

— Kilo... šiokių tokių nesutarimų. 

— Ne-su-ta-ri-mų? - iškošė Karla skiemenimis. 

Įėjo Tadžas ir atsisėdo prie Anuškos, grakščiai pariesdamas ilgas kojas. 

- Atleisk, - atsiprašė jis, - turėjau baigti pokalbį su klientais. Didelis parda- 
vimas. Kaip sekasi, Karla? 

- Girdėjau apie kažkokius nesutarimus, - perbedė jį akimis Karla. - Ir esu 
nusiteikusi su kuo nors nesutarti. 

Tadžas skubiai nusuko akis. 

- Kaip gyveni, Linai? - paklausė jis. 

Kaskart, pažvelgęs į Tadžą, aš prisimindavau dvi paslaptingas dienas, kurias 
jis praleido su Karla kažkur už miesto. Ji nieko man nepasakojo apie tas dienas, 
o aš neklausiau. 

Jis buvo aukštas tamsiaveidis gražuolis, kitiems vyrams keliantis pavydą. Tai 
ne gražuolių kaltė. Pažinojau daugybę gražuolių, kurie buvo puikūs vaikinai, 
nuostabūs draugai, mes, baidyklės, juos mylėjom ir vis dėlto trupučiuką pavy- 
dėjom tokio nepaprasto grožio. 

Be abejo, tai mūsų kaltė, o ne jų, ir aš pats kaltas, kad kaskart, pažvelgęs į 
Tadžą, norėdavau jį apklausti su kankinimais. | 

- Puikiai, Tadžai. O tu? 

— O... gerai, - neryžtingai atsakė jis. 

— Tadžai, kokie nesutarimai iškilo dėl parodos? - atkreipė jo dėmesį Karla. 

— Gal pirmiau apsikvaišinkim? - paklausė Tadžas, mostelėdamas Anuškai, 
o ši tučtuojau atsistojo ir nuėjo ieškoti dvasios peno. - Pastarąsias keturias va- 
landas be perstojo kalbėjausi su pirkėjais, ir mano galvoje sukasi tik skaičiai. 

— Kur ji? - paklausė Karla. 

- Anuška atneš, - atsakė Tadžas, bejėgiškai mostelėdamas į duris. 

— Ne suktinė, - atkirto Karla. - Marathų dailininkų paroda. Kur ji? 

— Kol kas saugykloje, - atsakė Tadžas, žiūrėdamas į duris ir mintimis šauk- 
damas Anušką. 

— Saugykloje? 

Grįžo Anuška, rūkydama didžiulę suktinę, kurią skubiai perdavė Tadžui. 
Skulptorius ištiesė ranką Karlai, maldaudamas palaukti, kol užsitrauks, išpūtė 
mažą debesėlį ir galop pasiūlė suktinę man. | 

- Žinai, kad nerūkau, kai vežioju Karlą motociklu, - atsakiau ir nepaė- 
miau. - Jau esu tau tai sakęs. Liaukis siūlyti. 

- Duok man, - tarė Karla ir išplėšė suktinę jam iš rankos. - Ir laukiu paaiš- 
kinimo, Tadžai. 

- Klausyk, - prabilo Tadžas, apsikvaišinęs taip, kad vėl elgėsi lyg niekur 
nieko, - žmonių nedomina vienos tautos dailininkų parodos. 

— Kokių žmonių? 

— Galerijos darbuotojų, - atsakė Tadžas. - Jiems patinka marathų dailinin- 
kai, bet jų vienų paroda kelia abejonių. 

— Prieš dvi savaites atidarėte bengalų dailininkų parodą, - priminė Karla. 

— Tai kitas reikalas, - sutriko Tadžas. 

— Paaiškink skirtumą. 

— Supranti, aš, kaip čia pasakius... 

— Aš myliu šį miestą ir labai džiaugiuosi, kad čia gyvenu, - tarė Karla, pasi- 
lenkusi prie jo. - Mes gyvename marathų žemėje, marathų mieste, iš marathų, 
kurie mums leido čia puikiai įsikurti, malonės. Paroda skirta jiems, Tadžai, o 
ne tau. 

— Ir vėl politika, - atsiliepė Tadžas. 

— Ne, ne politika. Visi dailininkai puikūs, o keletas tiesiog stebuklingi, - ne- 
atlyžo Karla. - Pats sakei. Aš kruopščiai juos atrinkau kartu su Liza. 

— Be abejo, jie puikūs, bet ne tai svarbu. 

- Tau, man, Rozanai, Anuškai ir visiems kitiems mūsų grupės nariams, gi- 
musiems ne Bombėjuje, turi būti svarbu parodyti miesto, kuris mus išlaiko, 
talentus. 

— Karla, tu per daug prašai, - maldavo Tadžas. 

- Aš reikalauju parodos, Tadžai, - tarė Karla. - Tai mano paskutinis projek- 
tas su Liza. 

- Mielai surengčiau, - aimanavo Tadžas, - bet tai neįmanoma. 

— Kur paveikslai? - paklausė Karla. 

- Juk sakiau. Saugykloje. 

- Išsiųsk juos į „Džahangyro“ galeriją, - įsakė ji. 

- Visą parodą? - Tadžas buvo priblokštas. - Kai kurie paveikslai puikūs, 
Karla, ir jei jie patektų į rinką tinkamai, po vieną... 

- Išsiųsk juos į „Džahangyro“ galeriją, - pakartojo ji. - Jiems užteks sąžinės 
surengti šią parodą, ir jie nusipelnė jos labiau už tave. 

— Bet, Karla... - maldavo jis. 

— Manau, čia reikalus sutvarkėme, - tarė ji man stodamasi. 

Tadžas irgi pašoko ir atsistojo prieš ją. 

- Karla, apsigalvok, - tarė jis ir griebė ją už rankos. 

Aš jį nustūmiau. 

- Atstok, - tyliai pasakiau. 

— Darai klaidą, Karla, - tarė jis. - Mūsų galerija netrukus pinigų neturės kur 
dėti. 

— Aš turiu pinigų, - atsakė Karla. - Man reikia pagarbos. Čia mano reikalai 
baigti, Tadžai. Nuo šiol galerija tavo. Gali būti apolitiškas, kiek nori. Aš išeinu. 
Draudimas išrašytas tavo vardu, taigi pasirūpink, kad kol pasieks „Džahangy- 
rą, marathų parodai nieko nenutiktų. Sėkmės ir sudiev. 

Mes išvažiavome ir atsidėjome mano juodajai rinkai. 

- Žinai, kad jis gėjus, tiesa? - paklausė Karla pakeliui, uždėjusi ranką man 
ant peties. 

- Žinau, kad kas gėjus? 

- Tadžas. 

— Tadžas gėjus? 

— Tu nežinojai? 

- Jei niekas nepasako, beveik niekada nežinau. 

- Ir pavyduliavai, taip? 

Kokį kilometrą mąsčiau. 

- Nori pasakyti, kad negalėtum susižavėti gėjum? 

Ji kokį kilometrą mąstė. 

— Gera mintis, - atsiliepė. - Bet ne šituo gėjum. 

— Bet tu su juo dviem dienoms kažkur išvažiavai. 

— Į kurortą, - atsakė ji. - Gerti sulčių ir kaupti jėgų grumtynėms. Tadžas 
važiavo kartu palaikyti draugijos ir galerijos reikalais. 

— O aš negalėjau važiuoti kartu palaikyti draugijos ir galerijos reikalais? 

— Užmiršai, kad nenorėjau tavęs įvelti į savo machinacijas, - sušnibždėjo ji 
man į ausį. - Be to, jis patinka Didjė. 

— Didjė su skulptorium? 

— Tadžas jau padaręs keletą nuogo Didjė eskizų. Gerų. 

- Jis ketina kalti Didjė skulptūrą? 

— Aha. 

— Toliau gali nepasakoti. 

— Aha. Pažadėjau, kad ateisime į atidengimą. 

— Ko gero, neisiu. Aš jau mačiau Didjė atidengtą. 

- Jis kala Didjė kaip Mikelandželo „Dovydą, sulaukusį keturiasdešimt de- 
vynerių metų. 

— Tikrai neisiu. 

Sustabdžiau motociklą prie plataus palyginti tuščio bulvaro pakraščio. Jei 
ilgai važinėji salos miesto gatvėmis, imi jas jausti. 

— Kas atsitiko? - paklausė Karla. 

— Eismas kažkoks ne toks, - atsakiau dairydamasis. 

— Koks ne toks? 

— Tuščia. Policininkai nieko nepraleidžia. 

Pro mus prašvilpė automobilių kortežas, raudonai kaip šviežias kraujas 
mirksėdamas žibintais. Įkandin pasirodė antra kavalkada, paskui trečia. Mes 
žiūrėjome, kaip šviesos ruožai skrodžia naktį, kol gatvė vėl nurimo ir eismas 
atsinaujino. 

— Lekia į Bandrą, - tariau įjungęs pavarą ir lėtai nuvažiavau. - Policininkai 
ir žurnalistai. Matyt, reikalas rimtas. 

— Tau įdomu? - paklausė ji, apkabinusi man petį. 

— Ne, - atsakiau. - Verčiau supažindinsiu tave su vienu šauniu žmogumi. 
Reikia palikti banke pinigų. 

Pusmėnulių Tetulė parodė Karlai, ką moka. Po pasirodymo pradžios mane 
išvijo pasakiusi, kad kitas numeris skirtas tik moterims. 

Aš lėtai slydau šalin žuvų taukais aplaistytu grindiniu, kovodamas su pa- 
gunda atsisukti ir pažiūrėti. 

- Įspūdinga, - tarė Karla, susiradusi mane Kolabos turguje. - Aukšto lygio 
joga. Kas nors privalo nutapyti tą moterį. 

— Gal kuris nors iš tavo jaunųjų dailininkų? 

- Gera mintis, - nusijuokė ji. - Žiūriu, Šantaramai, mūsų bendradarbiavi- 
mas bus įdomus. 

— Teisingas požiūris. 

Per turgų namo, į savo trobelę žvejų lūšnyne, traukė jauna prostitutė, dir- 
banti netoli „Regal“ aikštės. Ji buvo vardu Kirkė ir gyva bėda. 

Neuždirbusi pakankamai, ji įprato kabinėtis prie vyrų, kad šie ją išdulkintų, 
kol jie taip ir padarydavo ar bent sumokėdavo, kad ji atstotų. 

- Ei, Šantaramai, - tarė ji, - dviguba kaina, ir pisk mane nors iki pasaulio 
pabaigos. 

— Labas, Kirke, - atsakiau stengdamasis prasmukti pro šalį, bet ji pastojo 
man kelią ir įsisprendė į klubus: 

- Tučtuojau dulkink, šūdžiau, ir ilgai! 

- Iki, Kirke, - tariau aplenkdamas ją, bet prostitutė pasikaišė geltoną sarį, 
apibėgo mane ir vėl pastojo kelią. 

— Dulkini arba moki, - pareiškė griebdama mane už rankos ir stengdamasi 
pasitrinti. 

Karla abiem rankom stumtelėjo ją į krūtinę, ir Kirkė susverdėjusi atsitraukė. 

- Atstok, Kirke, - suniurzgė ji hindi, pakėlusi kumščius. 

Kirkė pasitaisė sarį ir nuėjo, vengdama Karlos žvilgsnio. 

- O, tai mat kaip tvarkomi tokie reikalai, - tariau. 

- Šauni mergina, - atsiliepė Karla. - Po fetišų pokylio sutinku vien tipiškus 
pavyzdžius. | 

— Nieko nuostabaus. Aš reikalus sutvarkiau. Kur dabar, mis Karla? 

— Dabar, meile mano, kilsime į patį aukso kiaulių dugną. 

SEPTYNIASDEŠIMT TREČIAS SKYRIUS 


Mes pasukome į pietus, į „Tadž Mahalio“ viešbutį, kur Karla turėjo susitikti su 
Randžyto žiniasklaidos konglomerato akcininkais. 

Ankstyvas vakaras dar tebespindėjo auksu sikhų apsaugininkų, pasveikinu- 
sių Karlą prie viešbučio, akyse. Ji avėjo permatomo plastiko sandalus ir vilkėjo 
juoda kanapine virve sujuostą juodadarbio kombinezoną su savo pačios pasi- 
daryta didele iškirpte, apnuoginančia pečius. Plaukus sušukavo vėjas, važiuo- 
jant mano motociklu, ir atrodė jie labai gražiai. 

Aš dėvėjau juodus džinsus, medvilninę liemenę ir marškinėlius su Kito Ri- 
čardso portretu, mainais gautus iš Olego, ir verslininkų susirinkimui buvau 
apsirengęs nelabai tinkamai, bet nesukau galvos: jų drabužiai irgi nebuvo pri- 
taikyti mano pasauliui. 

Susirinkimas turėjo vykti verslininkų klube. Įžengėme į mažutį liftą. Du- 
rys užsidarė, ir aš pasiūliau Karlai savo gertuvę. Ji gurkštelėjo, o lifto durims 
atsidarius grąžino man ir mes išėjome į siaurą koridorių, vedantį į ištaigingą 
kambarį, kurio prabanga buvo dekadentiškai santūri. 

Odinės kėdės ir sofos, kiekviena kainuojanti ne mažiau už šeiminį auto- 
mobilį, buvo sustatytos prie plačių sienų, apmuštų raudonmedžio plokštėmis, 
atvežtomis iš tolimų kraštų, kur raudonmedžiai žudomi dėl jų kūno. Akį rėžė 
žėrintys krištolinių taurių atspindžiai, kilimai po kojomis įdubdavo it kempi- 
nės, sienas puošė brangūs verslo magnatų portretai, o padavėjai baltomis pirš- 
tinėmis uoliai tenkino kiekvieną norą. 

Kambaryje buvo šeši verslininkai, visi gerai apsirengę ir gerai išsilaikę. Kai 
įžengėme, jie nustėrę įsistebeilijo į Karlą. 

— Labai užjaučiu jus dėl netekties, madam Karla, - pasakė vienas versli- 
ninkas. 

— Reiškiam nuoširdžią užuojautą, - pritarė kiti. 

Pažvelgiau į Karlą. Ji įdėmiai žiūrėjo jiems į veidus ir akis. Išraiška jai nepa- 
tiko. 

— Kažkas atsitiko Randžytui, - tarė ji. 

— Jūs nežinote? 

- Ko? - ramiai paklausė Karla. 

- Randžytas nebegyvas, madam Karla, - tarė pirmasis verslininkas. - Šįva- 
kar Bandroje jį kažkas nušovė. Ką tik. Pranešė per žinias. 

Supratau, kad raudonoji policijos ir spaudos kavalkada, kurią matėme le- 
kiant Bandros link, skubėjo į Randžyto nužudymo vietą. Karlai toptelėjo ta 
pati mintis. Ji pažvelgė į mane. 

— Atlaikysi? 

Ji linktelėjo kietai sučiaupusi lūpas. 

- Atleiskite man, ponai, - tarė tvirtai, - bet paprašysiu atidėti pokalbį ketu- 
riasdešimt aštuonioms valandoms, jei neprieštarausite. 

— Žinoma, ne, madam Karla. 

- Kaip pasakysite, madam Karla. 

- Atidėkite tiek, kiek jums reikia, madam Karla. 

- Labai užjaučiu dėl netekties. 

Lifte ji prigludo prie manęs, įsikniaubė į krūtinę ir pravirko. Paskui liftas 
sudrebėjo ir sustojo, įstrigęs tarp aukštų. 

Ji nustojo verkti, nusišluostė akis ir šypsodamasi apsidairė. 

— Labas, Randžytai, - tarė ji. - Pasirodyk, bus kova su vaiduokliu. 

Liftas vėl krustelėjo ir ėmė leistis. 

- Sudiev, Randžytai, - tariau aš. 

Gatvėje prie motociklo paėmiau ją už rankos. 

— Ką ketini daryti? 

- Jei galima, jei jis dar ten, norėčiau nustatyti tapatybę. Lavoninėje nenoriu. 

Skubiai nuvežiau ją į Bandrą. Randelas sekė įkandin. Sustojome prie polici- 
jos užkardos netoli baro, kuriame Randžytą pakirto sidabrinė kulka. 

Jo lavonas tebebuvo naktiniame klube. Išgirdome, kad policininkai neskuba 
išvežti garsiojo magnato kūno, nes iki šiol neatvyko įžymus televizijos repor- 
teris. Karla, Randelas ir aš įsimaišėme į minią ir stebėjome vietos filmavimo 
grupę, nukreipusią lankines lempas į naktinio klubo duris. 

Jaučiausi bjauriai. Nenorėjau pamatyti, kaip vežimėliu bus išvežtas Randžy- 
to lavonas. Be to, aplinkui stovėjo per daug policininkų. 

Dirstelėjau į Karlą. Degančios valdovės buvo įsmeigtos į didžiulius televizi- 
ninkų furgonus, lankines lempas ir policininkų grandinę. 

— Tikrai to nori? 

— Privalau, - tarė ji. - Tai mano paskutinė pareiga Randžyto šeimai. Ko 
gero, būdas išpirkti kaltę, kad padėjau Randžytui su jais susidoroti. 

Karla puolė į priekį pro spaudos užkardą. Švystelėjo fotoaparatų blykstės. 
Aš lipau jai ant kulnų, šalia manęs ėjo Randelas. 

— Pasitraukite, - ramiai kartojo Randelas marathi ir hindi, skverbdamasis 
per policininkų ir žurnalistų gretas. - Prašom elgtis pagarbiai. Prašom elgtis 
pagarbiai. 

Spauda ir policija praleido Karlą į klubą, bet mane ir Randelą sulaikė prie 
durų. Ilgas dešimt minučių laukėme, kol ji grįš. Ji išėjo pakelta galva, žiūrėda- 
ma į tolį, bet rėmėsi į policijos karininko ranką. 

— Siaubinga, madam, - pasakė karininkas. - Mes tik pradėjome tyrimą, bet, 
atrodo, jūsų vyrą nušovė jaunuolis, kuris... 

— Dabar negaliu apie tai kalbėti, - tarė Karla. 

— Žinoma, madam, - skubiai sutiko karininkas. 

— Prašom atleisti už šiurkštumą, - atsiprašė Karla ir sustabdė jį, pakėlusi 
ranką. - Aš tik norėjau, kad jūs paliudytumėte, jog aš atpažinau Randžyto la- 
voną. Reikia skubiai pranešti jo šeimai, o dabar, kai aš jį atpažinau, jūs galite 
atlikti šią nemalonią užduotį, tiesa? 

— Taip, madam. 

— Vadinasi, jūs paliudysite, kad aš atpažinau Randžytą, ir pranešite jo šeimai? 

— Paliudysiu, madam, - pareiškė pagarbą karininkas. - Ir atliksiu pareigą. 

— Ačiū, pone, - padėkojo Karla ir paspaudė jam ranką. - Be abejo, jums kils 
klausimų. Aš ateisiu į nuovadą, kada tik jūs mane iškviesite. 

— Taip, madam. Prašom paimti mano kortelę. Ir leiskite pareikšti užuojautą 
dėl jūsų netekties. 

— Dar kartą dėkoju, pone, - atsiliepė Karla. 

Kai mes praėjome pro policininkus ir pasukome prie motociklo, keli foto- 
grafai bandė nufotografuoti Karlą. Randelas jiems sutrukdė ir sumokėjęs nu- 
tildė šauksmus apie spaudos laisvę. 

Mes vėl nuvažiavome į pietus, ir Karla verkė, prisispaudusi skruostu man 
prie nugaros. Kai sustojome prie šviesoforo, Randelas iššoko iš automobilio ir 
padavė jai popierinių nosinių iš raudonos keraminės dėžutės. Karla paėmė dar 
nepasikeitus šviesai. Ir man atrodo, kad tas dėmesingas poelgis ją išgelbėjo, 
nes ji liovėsi verkti, tik glaudėsi prie manęs ir daugiau niekada neapraudojo 
Randžyto. 

SEPTYNIASDEŠIMT KETVIRTAS SKYRIUS 


Aš nuvežiau ją į „Amritsaro viešbutį ir beduinų palapinę. Ji leido man ją nu- 
rengti ir paguldyti: vienas iš meilužio lobių. Ji pramiegojo saulėtekį, kiaurą die- 
ną, violetinį vakarą ir pabudo, patekėjus sunykusiam mėnuliui. 

Ji pasirąžė, pamatė mane ir apsidairė. 

- Aš ilgam nusmigau? 

— Visai dienai, - atsakiau. - Dabar beveik vidurnaktis. Rytojų tu praleidai. 

Ji skubiai atsisėdo, perbraukė ranka per plaukus, ir šukuosena tapo neprie- 
kaištinga. 

— Vidurnaktis? 

— Aha. 

— Tu žiūrėjai į mane miegančią? 

- Buvau pernelyg užsiėmęs. Parašiau gana iškalbingą pareiškimą policinin- 
kams, pasirašiau vietoj tavęs ir nuvežiau. Jiems patiko. Tau nereikės važiuoti į 
nuovadą. 

— Tu viską sutvarkei? 

- Tau geriau? - nusišypsojau. 

— Man visai gerai, - atsakė ji ir išsirito iš lovos. - Visai gerai. Ir aš noriu 
sisiuko. 

Ji grįžo išsimaudžiusi po dušu ir susisupusi į balto šilko chalatą, o aš laužiau 
galvą, kaip prakalbinti ją apie Randžytą, velionį Randžytą, ir jos jausmus, pa- 
mačius jo lavoną, kai kažkas pasibeldė į duris. 

- Taip beldžiasi Navynas, - tarė Karla. - Nori įleisti? 

- Tu pažįsti jo beldimą? 

Atidariau duris ir įleidau jaunąjį seklį į palapinę. 

— Kas atsitiko, mažiuk? - paklausiau. 

— Užjaučiu dėl Randžyto, Karla, - tarė jis. 

— Kažkas turėjo jį nužudyti, - atsiliepė Karla ir prisidegė suktinę. - Džiau- 
giuosi, kad nereikėjo man. Nieko baisaus, Navynai. Išsimiegojau, ir viskas gerai. 

— Puiku, - tarė jis. - Džiaugiuosi, kad tu nesugniuždyta. 

Jis įsistebeilijo į mane, paskui į Karlą, paskui vėl į mane. 

— Kas atsitiko? - paklausiau. 

— Atleisk, - atsiprašė Navynas. - Tiesiog negaliu priprasti, kad judu visą 
laiką kartu. 

— Aha. 

- Viešbučio gyventojai kerta lažybų, kiek laiko Olegas gyvens tavo numery- 
je, - linksmai pasakė Navynas. - Jis pakabino tris... 

— Dar turi naujienų, Navynai? - paklausiau maudamasis džinsus. 

- O taip. Šiąnakt Denisas pabus iš transo. Susirinks daug žmonių. Aš pama- 
niau... gal... tau reikia pakvėpuoti grynu oru, Karla. 

Karlą sudomino būsimas Deniso prisikėlimas iš dvejų metų miego, bet aš 
dvejojau, ar ji pasiruošusi tokiai pramogai. Dvejojau ir dėl savęs. Nemiegojau 
beveik visą parą, budėdamas prie Karlos ir dalydamas kyšius policininkams, 
kad jie duotų jai ramybę. Ir visą laiką mane kankino klausimas apie Randžytą 
ir Lizą, klausimas, į kurį galėtų atsakyti tik Randžytas, jau nebegyvas. 

- Eisi ar liksi namie? - paklausiau Karlos. 

- Ir pražiopsosiu prisikėlimą? Būsiu pasiruošusi penktą, - atsakė ji. 

- Gerai, aš su jumis, - tariau vilkdamasis marškinius. Ne kasdien kas nors 
prisikelia iš mirusiųjų. 

Mes nulipome prie arkos po viešbučiu ir radome Randelą ant užpakalinės 
automobilio sėdynės. Melsvoje salono šviesoje jis skaitė „Užkaskit mano širdį 
prie Vundid Ny“. 

Karla padovanojo jam mašiną, nes, mudviem važiuojant mano motociklu, 
jis dėl visa pikta visada sekdavo įkandin. Jis priėmė dovaną ir pavertė erdvias 
užpakalines sėdynes miegamuoju, kuriame buvo mažas šaldytuvas su baterijo- 
mis ir grotuvas, geresnis už mano. 

Jis buvo basas, mūvėjo juodas kelnes ir vilkėjo baltus marškinius atviru kak- 
lu. Bronzinės Goa gyventojo akys, per daugelį kartų išblukintos saulės ir vėjo, 
buvo sklidinos džiugios šviesos. Jis išlipo iš mašinos ir įsispyrė į sandalus. 

Randelas buvo gražus, aukštas, protingas ir drąsus. Jis sveikindamasis nusi- 
šypsojo Karlai, ir dantys žybtelėjo it kriauklelės pakrantėje. Supratau, kodėl jis 
taip patinka Divai. 

— Kaip jūs, mis Karla? - paklausė Randelas, trumpam paėmęs ją už rankos. 

— Gerai, Randelai, - atsakė ji. - Duosi gurkšnelį iš savo puikiojo baro? Pra- 
ėjusią naktį sapnavau baisų sapną ir esu ištroškusi. 

— Tučtuojau, - atsakė Randelas, atidarė automobilio dureles ir paėmė mažą 
buteliuką degtinės. 

- Už mirusiųjų sielas, - tarė Karla ir išmaukė buteliuką dviem gurkšniais. — 
Dabar važiuojam prikelti mirusiųjų. 


- Turite omeny Denisą Miegantįjį Babą, mis Karla? 

— Kaip tik jį, - mąsliai ištarė ji. - Vietoj šermenų vykstame stebėti pabudi- 
mo, taip? 

— Su didžiausiu malonumu, - nusišypsojo jis, užjausdamas ją dėl ištikusių 
bėdų ir džiaugdamasis, kad ji vėl atkuto. - Už dvasios atgaivinimą. 

- Ir šalin mirties liudijimus, - pridūrė Navynas. 

Žiūrėjau į pusiau indą, pusiau airį seklį, besikalbantį su Randelu, ruošiančiu 
automobilį kelionei, ir svarsčiau, kokios mintys sukasi jo galvoje: jau tris savai- 
tes moteris, kurią myli Navynas yra Randelo meilužė. Man patiko Randelas, 
man patiko Navynas, ir, atrodė, juodu patinka vienas kitam. Navynas apkabino 
Randelą, o Randelas apkabino Navyną. Lyg ir nuoširdžiai, todėl aš visiškai su- 
glumau: katrą reikės mušti, jei reikalai pabjurs. 

- Aš paliksiu motociklą ir važiuosiu su Randelu, - tarė Navynas, kai mudu 
su Karla sėdome ant motociklo. 

Mes važiavome tarp glotnių eismo transparantų į Kolabą, į senų kvartalų 
skruzdėlyną netoli Sasuno prieplaukos. Čia mus apsiautė naktinė nebegyvų 
ir dvesiančių jūros gyvūnų smarvė ir lydėjo iki namų su verandomis, kurių 
viename gyveno Denisas. 

Gatvėje susirinko minia. Atgailaujančių nusidėjėlių plotus vagojo milžiniš- 
ki maršrutiniai autobusai, ir galvos bei pečiai plūstelėdavo į šalis, praleisdami 
metalinius banginius. 

Mes prasibrovėme į priekį, kad matytume verandą, kurioje, kaip buvo tiki- 
masi, Denisas pabus iš ilgos savanoriškos komos. 

Žmonės laikė žvakes, aliejines spingsules, smilkalų pluoštus. Kai kurie gie- 
dojo. 

Tarpduryje pasirodė Denisas. Valandėlę jis žiūrėjo į plačią verandą, lyg tai 
būtų raudonų plytelių upė, paskui pakėlė akis į minią maldautojų keliais laip- 
teliais žemiau, gatvėje. 

— Sveiki visi aliai vieno, šen ir ten, - tarė jis. - Mirtis tyli. Buvau ten ir galiu 
pasakyti, kad ten labai ramu, kol niekas negadina tau kaifo. 

Žmonės džiaugsmingai suūžė ir ėmė rėkauti dievų vardus. Denisas žengė 
kelis nedrąsius žingsnius. Minia sukliko ir užgiedojo. Jis perėjo verandą, nusi- 
leido laiptais į gatvę ir be sąmonės susmuko vidury minios. 

— Gera pramoga, - tarė Karla. 

— Tau daro įspūdį? - paklausiau žiūrėdamas, kaip maldininkai lieja ašaras 
prie Deniso, kuris vėl išsitiesė kaip ilgas. 

— O, jis vėl atsikels, - atsiliepė Karla, atsišliedama į mane. - Manau, spektak- 
lis tik prasidėjo. 

Denisas staiga atsisėdo, ir jo palaiminimo laukianti minia atsitraukė. 

— Aišku, - tarė jis. - Žinau, ką reikia daryti. | 

— Ką? - paklausė keli balsai. 

— Mirusieji, - atsakė Denisas, ir sodrus jo balsas nuskardėjo tyloje. - Aš 
privalau jiems tarnauti. Jiems irgi reikia dvasininko. 

— Mirusiesiems, Denisai? - paklausė kažkas. 

— Tik mirusiesiems, - atsakė jis. 

— Bet kaip jiems tarnauti? - pasigirdo kitas balsas. 

— Pirmiausia, - kreipėsi į juos Denisas, - gal galėčiau parūkyti čilamą? Grį- 
žimas į gyvenimą gadina man kaifą. Prašom prikimšti man čilamą. 

Dešimtys žmonių puolė kimšti čilamo, gerokai supainiodami paprastą už- 
duotį, kol pagaliau prie sukniubusio miego šventojo atsitūpė Bilis Bhasu ir pa- 
davė čilamą. 

Denisas užsirūkė. Žmonės meldėsi. Kažkas skambino šventyklos varpeliais. 
Kažkas kaukšėjo kastanjetėmis, kažkas tyliai bambėjo mantras sanskritu. 

- Šitas tipas - gyvas filmas, - tarė Karla. Ji pakreipė galvą ir pažvelgė per petį 
į Randelą, stovintį per pusę žingsnio už mūsų. - Kaip tau atrodo, Randelai? 

- Įspūdingas reginys, mis Karla, - atsakė Randelas. - Spontaniška kanoni- 
zacija. 

— Reikia pripažinti, kad Denisas tai sugeba, - pridūrė Navynas. - Jis pats 
sau visata. 

Denisas sunkiai atsistojo. Tvirti jauni vyrai, šauksmais ir niurzgėjimu pra- 
siskynę kelią per minią, atnešė palankiną. Šiais neštuvais į kremacijos vietas 
buvo gabenami lavonai, bet dabar ant jų stovėjo krėslas, uždengtas sidabriška 
dirbtine oda. 

Jaunuoliai pastatė palankiną ant žemės, padėjo Denisui atsisėsti į krėslą, 
paskui užsikėlė ant pečių ir nunešė Denisą toli toli, prie Indijos vartų. 

Denisas maloningai šypsojosi, laimindamas į jį atkreiptus veidus čilamu. 

- Dievinu jį, - tarė Karla. - Prisidedam prie procesijos. 

Mes važiavome įkandin ir aplinkui, o procesija ūksmingomis gatvėmis trau- 
kė prie paminklo. Minia augo, iš namų pasipylė būgnininkai, šokėjai, trimiti- 
ninkai ir prisidėjo prie eitynių. Galų gale žmonių, kurie nenutuokė, kas čia per 
procesija, pasidarė daugiau negu žmonių, kurie pirmi leidosi į kelią. 

Radę patogią stebėjimo vietą, pamatėme Denisą: po daugelio metų grįžusį į 
gyvenimą, jį sveikino šėlstanti minia, nors anaiptol ne visi jį pažinojo. 

Už šimto metrų, „Tadž Mahalio' viešbutyje, derino veiklą Viršūnių atstovai. 
Jie buvo atrinkę kandidatus, palankius verslui, vargšai išrinko naują vyriausybę, 
ir laimingieji metė tinklus į naujus drumstus komercinės korupcijos vandenis. 

Už penkių šimtų metrų nuo jų Višnu, mafijos gaujos, pervadintos Kompa- 
nija 307 pagal Indijos baudžiamojo kodekso straipsnį dėl pasikėsinimo nu- 
žudyti, vadeiva, negailestingai valė savo nusikalstamą organizaciją, vydamas 
lauk musulmonus. Pasilikti buvo leista tik tiems, kurie papasakojo jam apie 
Pakistaną ir žuvusio Sandžajaus planus. 

Po gaisro Abdula dingo, ir niekas nežinojo nei kur jis, nei ką sumanė. Kiti 
musulmonai iš pirminės gaujos atsiskyrė, susibūrė Dongrio musulmonų turge- 
liuose ir užmezgė glaudesnius ryšius su ginklų tiekėjais iš Pakistano. 

Riaušės kaip visada paliko mieste randų: įvairaus plauko valdžios vyrų ra- 
ginimai laikytis rimties ir tvarkos baimės neišsklaidė. Be religinio smurtavimo, 
kraują stingdė suvokimas, kad tokie dalykai apskritai gali dėtis, net gražiame ir 
meiliame salos mieste. 

Karla plojo į taktą giesmei. Randelas ir Navynas mataravo galva į šonus, 
irgi į taktą. O šimtai vargšų ir ligonių brovėsi ir veržėsi per tirštėjančią minią 
paliesti palankino su Denisu šlovės viršūnėje. 

Didžiuliai Indijos vartai buvo apšviesti, bet iš tos vietos, kur stovėjome mes, 
plati arka atrodė kaip plonas siūlas: adatos ausis, pro kurią nesugebėjo išlįsti 
britų valdžios kupranugaris. 

Jūra už paminklo buvo juodas veidrodis, nusėtas šimtų valtelių žiburių, šo- 
kinėjančių ant dantytų bangų: pirštų atspaudai, šviesos palikti ant vandens. 

O iš Trojos bokšto, britų palikto salos mieste, skambėjo beviltiškos maldos: 
garsai, kurie amžinai ištirpsta, kaip kiekvienas garsas. 

Visi garsai, kuriuos skleidžiame, lieka pasaulyje ir keliauja per erdvę ir laiką, 
nors mūsų jau nebėra. Mūsų namai, mūsų Žemė, perduoda visatai, ką mes 
šaukiame, klykiame, meldžiamės ar dainuojame. Tą naktį toje šventoje vietoje 
besiklausanti visata girdėjo maldas ir skausmo riksmus, skleidžiamus vilties. 

— Važiuojam, - tarė Karla ir atsisėdo ant užpakalinės mano motociklo sė- 
dynės. 

Mes lėtai, kad Randelas su Navynu neatsiliktų, nuvažiavome nuo Indijos 
vartų. O minia giedojo vis garsiau, kuriam laikui nuoširdžia malda apvalyda- 
ma prieštaringus ženklus salos miesto ore. 

Laimė nekenčia tuštumos. Kadangi aš buvau toks laimingas su Karla, liūdesys 
Navyno akyse kėlė man gilią užuojautą; taip nebūtų buvę, jei ir mano širdyje 
būtų buvusi tuštuma. Narsi Navyno meilė priblėso, ir buvo neaišku, ar ji dar 
atsigaus, ar visam laikui užges. 

Kai grįžome į „Amritsaro“ viešbutį, nutaikiau akimirką ir už rankovės nu- 
tempiau Navyną į tuščią koridorių už Džasvanto stalo. 

— Kas vyksta? - paklausiau jo. 

— Kaip kas? 

— Moteris, kurią tu myli, Randelo meilužė, o tu su juo broliškai glėbesčiuo- 
jiesi. Nesuprantu. | 

Jis pasišiaušė it jaunas žvėriukas, veikiau nejučiomis negu iš įtūžio. 

- Žinai, Linai, kai kurie dalykai yra asmeniški, ir pagrįstai. 

— Liaukis, indų airi. Kas vyksta? 

Įsitikinęs, kad aš iš tiesų nerimauju, jis nusiramino ir atsišliejo į sieną. 

— Aš negaliu gyventi tame pasaulyje, - tarė jis. - Aš negaliu net būti tame pa- 
saulyje, nebent uždavinėčiau nemalonius klausimus ar padėčiau ką nors suimti. 

— Kokiame pasaulyje? 

— Jos pasaulyje, - atsakė jis taip, lyg kalbėtų apie pragarą. 

— Galima negyventi jos pasaulyje ir būti jos meilužiu, - tariau. - Randelas 
gyvena automobilyje. 

- Šie žodžiai turėtų mane įkvėpti? 

- Šie žodžiai turėtų tau paaiškinti, kad tu viską supainiojai, nuėjęs į tą ne 
šiaip pasimatymą su Benisija. Išpainiok. Meilę reikia pelnyti, drauguži. 

Jis nukorė galvą, lyg per trečią šešių raundų kovos, kurios negali laimėti, 
raundą. Pasijutau bjauriai. Nenorėjau jo nuliūdinti: norėjau, kad jis suprastų, 
jog yra ne prastesnis už Randelą. Ir norėjau jam priminti, kad Diva irgi tai 
supranta. 

— Klausyk, mažiuk... 

— Ne, - atsakė jis. - Viskas gerai. Girdžiu, ką tu sakai, bet nekovoju su var- 
žovu ir niekada nekovosiu. 

- Jei neatversi širdies dabar, išsikalbėsi su kuo nors vėliau. Spręsk pats, bet 
dabar gali tą reikalą sutvarkyti. 

Jis nusišypsojo ir atsitiesęs pažiūrėjo man į akis: 

— Tu geras draugas, Linai, bet tu neteisus. Aš esu laisvas vyras, o Diva yra 
laisva moteris, ir taip turi būti. 

— Aš pasakiau, ką manau, - tariau vis dar neatlyždamas, - neįsivaizduoju, 
kad tu atsitrauktum. 

— Norint išsiskirti gražiuoju, katras nors turi atsitraukti, - gūžtelėjo pečiais 
Navynas. 

Įsistebeilijau į jį prisimerkęs: 

— Su Karla patikrinai, ar paveikus posakis? 

— Aha, - šypsodamasis prisipažino jis. - Bet šiuo atveju tai tiesa. Aš šitą 
reikalą pamiršau, Linai, ir būčiau dėkingas, jeigu tu man jo nebeprimintum. 
Kalbu rimtai. O Randelas niekuo dėtas. Geras vaikinas. Verčiau jis negu koks 
niekšelis. 

- Aišku, - atsakiau, regis, nusiminęs labiau už jį. - Eime pažiūrėti, ką veikia 
Karla. 

Karla sėdėjo ant grindų su Didjė, pasidėjusi ant kilimo lentą spiritizmo 
seansams. 

— One, negaliu toliau tęsti, - tarė Didjė, kai mudu įėjome. - Tu skleidi griau- 
namąją energiją, Linai. 

— Viena puikiausių tavo savybių, - gynė mane Karla. - Eikš ir sėskis, Šanta- 
ramai, pažiūrėsim, ar mums pavyks išvaikyti „Amritsaro“ viešbučio vaiduok- 
lius. | 

— Šiame mieste per daug vaiduoklių, su kuriais buvau asmeniškai pažįsta- 
mas, - nusišypsojau. - Beje, Didjė, dėžė vyno, kurią užsisakei, padėta ant Džas- 
vanto stalo. Verčiau paskubėk, kol jis jos neapmokestino natūra. Jis mėgsta 
raudonąjį vyną. 

Didjė pašoko ir puolė pro duris. 

— Mano vynas! - rėkė jis. - Džasvantai! 

Jam į pagalbą išskubėjo Navynas. Aš priėjau prie Karlos, parverčiau ją ant 
kilimo, atsiguliau šalia ir pabučiavau. 

— Matai, koks aš klastingas? - paklausiau, kai mūsų lūpos išsiskyrė. 

— Puikiai žinau, koks tu klastingas, nes aš klastingesnė, - nusijuokė ji. 

Bučiniai be padarinių ar lūkesčių: bučiniai dovanos, penas jai, meilės pe- 
nas man. 

Kažkas pabarbeno į atdaras duris. Džasvantas, o Džasvanto lengvai neatsi- 


kratysi. 

— Ko, Džasvantai? - paklausiau atšlydamas nuo Karlos ir įsistebeilijau į jį 
tarpduryje. | 

— Su jumis nori susitikti kažkokie žmonės, - sušnibždėjo jis. - Labas, mis 
Karla. 

- Labas, Džasvantai, - atsakė ji. - Gal sulysai? Atrodai šauniai. 

— Aš stengiuosi palaikyti... 

— Kokie žmonės, Džasvantai? - paklausiau. 

- Žmonės. Susitikti su jumis. Baisūs. Bent moteris baisi. 

Madam Žu, pamaniau. Mudu su Karla drauge pašokome. Aš čiupau gin- 
klus. Karla - lūpdažius. 

— Kam tau lūpdažiai? 

- Jei manai, kad susitiksiu su ta moterimi nepasidažiusi, - tarė ji, šiaušdama 
plaukus prieš veidrodį, - tu nieko nenutuoki apie gyvenimą. 

— Tu visiškai... teisi. Nieko nenutuokiu. 

— Aš turiu ją priblokšti, o paskui nušauti, - tarė ji atsisukdama. - Taigi eime 
jos nudėti du kartus. 

Mes išsmukome iš jos numerio į Džasvanto fojė, Karla ėjo šalia. 

Rūgštis. Karla. Rūgštis. Karla. 

Rankoje laikiau peilį. Karla turėjo pistoletą ir mokėjo juo naudotis. Atsar- 
giai apėję pertvarą, mes aiškiai išvydome prie Džasvanto stalo du žmones. 
Džasvantas buvo sunerimęs. 

Slinkau toliau. Nemačiau vyro, bet moteris buvo mažutė trisdešimtmetė 
storulė grėsmingu žvilgsniu ir mėlynu hidžabu. 

— Nieko baisaus, - tariau Karlai ir išnirau. - Mes seni draugai. 

- Šiek tiek perdėta, - atsiliepė Mėlynasis Hidžabas ir perbedė akimis Džas- 
vantą prabangiame krėsle. 

— Tapatybė nustatyta, - tarė Džasvantas. - Prašom eiti, madam. 

Ji buvo su Ankitu, Šri Lankos viešbučio naktiniu portjė. Jis nusišypsojo ir 
atidavė pagarbą, pridėdamas du pirštus prie kaktos. 

Aš pamojavau. Mėlynojo Hidžabo rankos buvo sunertos ant krūtinės. Dar 
giliau įmurdžiusi žvilgsniu Džasvantą į krėslą, ji priėjo pasisveikinti su mani- 
mi. Ankitas per žingsnį atsiliko. 

— As salamu aleikum, kare, - tariau. 

- Va aleikum as salam, - atsakė ji ir parodė rankoje laikomą mažą automa- 
tinį pistoletą. - Mes nebaigėme tvarkyti vieno reikalo. 

— As salamu aleikum, - tarė Karla. - O vyras, su kuriuo jūs kalbate, laikyda- 
ma rankoje pistoletą, mano mylimasis. 

- Va aleikum as salam, - atsakė Mėlynasis Hidžabas, spoksodama į valdo- 
ves. - Ginklas yra dovana. Ir vis dar užtaisytas. 

- Mano irgi, - nusišypsojo Karla, Mėlynasis Hidžabas irgi. 

— Mėlynasis Hidžabai, - tariau, - susipažink su Karla. Karla, susipažink su 
Mėlynuoju Hidžabu. 

— O čia Ankitas, - pridūriau. 

— Didelė garbė su jumis susipažinti, mis Karla, - tarė Ankitas. 

- Sveikas, Ankitai, - tarė Karla, nenuleisdama akių nuo Mėlynojo Hidžabo. 

— Ankitas moka gaminti tokį gėrimą, kad Randelas pažaliuos iš pavydo kaip 
absentas. Tai lyg skystas portalas tarp matmenų. Turi paragauti. 

— Visada su malonumu paruošiu jums portalą, pone. 

- Jūs turite daug bendro, ponios, - prabilau ir ketinau dar kažką pridurti, 
bet Mėlynasis Hidžabas ir Karla pažvelgė į mane vienodai ir ne per daug mei- 
liai, taigi apsigalvojau. 

- Išteki už jų, - tarė Mėlynasis Hidžabas, - vildamasi, kad jie pasikeis, su- 
augs. O jie veda mus vildamiesi, kad mes nesikeisime. 

- Santuokinis užburtas ratas, - tarė Karla, imdama Mėlynąjį Hidžabą už 
rankos ir vesdama atgal į beduino palapinę. - Eime, vargšele, atsipūsi. Atrodai 
labai nuvargusi. Ilgai šiandien keliavai? 

— Šiandien nelabai, bet vakar dvidešimt vieną valandą, užvakar irgi, - atsakė 
Mėlynasis Hidžabas, ir jos balsas nuslopo, nes Karla uždarė duris. 

Džasvantas, Ankitas ir aš įsistebeilijome į uždarytas duris. 

— Labai baisi moteris, - tarė Džasvantas, šluostydamasis nuo kaklo prakai- 
tą. - Maniau, mis Karla baisi, neužsigauk, baba, bet prisiekiu, jei būčiau laiku 
pamatęs tą moterį mėlynu hidžabu lipant laiptais, būčiau pasislėpęs tunelyje. 

- Ji šauni, - atsakiau. - Tiesą sakant, ne tik šauni. Ji velniškai puiki. 

— Mačiau alkoholio parduotuvę netoli nuo čia, pone, - tarė Ankitas. - Ga- 
liu išdrįsti nupirkti sudedamųjų dalių jūsų ypatingajam kokteiliui ir sumaišyti 
vieną kitą portalą, kol lauksime damų? 

— Nupirkti parduotuvėje? - pasipiktino Džasvantas ir spragtelėjęs jungikliu 
atidarė spintą su būtinomis atsargomis. 

Jis paspaudė kitą jungiklį, ir užsidegė lemputės. Džasvanto pirštas pakibo 
virš trečio jungiklio. 

— Žinai, Džasvantai... - prabilau, bet buvo per vėlu. 

Iš garsiakalbių ant stalo stompo-šeiko-džaivo ritmais sugriaudė bhangra. 

Žiūrėjau į Ankitą, tyrinėjantį Džasvanto slaptąjį podėlį. Žili plaukai buvo 
apkirpti kaip Kerio Granto ir suglostyti, jis užsiželdino siaurus ūsiukus. Vie- 

toj uniformos, kurią vilkėjo viešbutyje, jis dėvėjo tamsiai mėlyną kurtą aukšta 
apykakle iki pusės šlaunų ir priderintas saržos kelnes. 

Nužvelgė Džasvanto turtus kaip žinovas: galantiškas svetimautojas, apžiūri- 
nėjantis niekučius neištikimybės vitrinoje. 

— Manau, rasime, ko reikia, - tarė jis. 

Paskui Ankitą paviliojo bhangra, jis atbulas pasitraukė nuo spalvingosios 
vitrinos ir leidosi šokti. Šokėjas buvo geras, net Džasvantas neištvėrė, paliko 
krėslą ir šoko drauge iki dainos pabaigos. 

— Nori išgirsti dar kartą? - sušvokštė Džasvantas, tiesdamas pirštą prie jun- 
giklio. 

- Taip! - atsakė Ankitas. 

— Pirmiau darbas, paskui malonumas, - įsikišau aš. 

— Tiesa, - pripažino Džasvantas, eidamas prie slaptosios spintos. - Tai ko 
tau reikia? 

— Man reikia padaryti šiokį tokį chemijos bandymą, - atsakė Ankitas. - Ir 
manau, kad visas reikiamas medžiagas turi. 

- Puiku, - tariau. - Laikas maišyti kokteilius. Prieš akis ilga naktis. Mudu 
su Karla neturime kur eiti ir turime daugybę laiko ten patekti. Ankitai, imkitės 
darbo. 

Sukliuksėjo buteliai, į stiklinę ištryško žaliųjų citrinų sultys, pabiro kokosų 
ir juodojo šokolado drožlės, atsirado taurės, ir mes, trys vyrai, jau ketinome 
paragauti pirmos Ankito alchemijos partijos, kai mane pašaukė Karla. 

- Pradėkit be manęs, vaikinai, - tariau statydamas taurę. 

- Išeini iš kokteilių vakarėlio, jam dar neprasidėjus? - pasipiktino Džas- 
vantas. 

— Pasaugokit mano taurę, - tariau. - Jei išgirsite kambaryje šūvius, bėkite 
manęs gelbėti. 

Mėlynasis Hidžabas su Karla, sukryžiavusios kojas, sėdėjo ant grindų netoli 
balkono, o kilimai aplink jas priminė raizgių meditacijų jūrą. Šalia pusiau nu- 
gertų taurių su žaliųjų citrinų sultimis stovėjo sidabrinis padėklas su rožių ir 
mėtų skonio migdolais, juodojo šokolado kvadratėliais ir cukruotų imbierų 
griežinėliais. Kambario prieblandoje ant jų veidų švelnius atšvaitus metė rau- 
dona ir geltona apačioje mirksinčio šviesoforo šviesa. Virš galvos lėtai sukosi 
ventiliatorius, raitydamas smilkalų dūmus į ritinėlius, o lengvas vėjelis primi- 
nė, kad naktis už lango neaprėpiama. 

- Sėsk čia, Šantaramai, - tarė Karla ir trūktelėjusi pasisodino šalia. - Mė- 
lynasis Hidžabas netrukus turi išeiti, bet prieš tai nori pranešti tau vieną gerą 
naujieną ir vieną nelabai gerą. 

— Kaip tu? - paklausiau. - Viskas gerai? 

- Viskas, Alhamdulillah. Pirmiau nori išgirsti gerą naujieną ar nelabai 
gerą“ 

- Nelabai gerą, - atsakiau. 

- Madam Žu vis dar gyva, - pasakė Mėlynasis Hidžabas. - Ir vis dar laisva. 

— O geroji naujiena? 

- Jos rūgštininkams galas, ir dvyniai nebegyvi. 

— Valandėlę, - tariau. - Galima patikslinti? Iš kur tu pažįsti madam Žu? Ir 
kodėl tu čia? 

- Aš nepažįstu madam Žu, - atsakė ji. - Jinai manęs nedomino. Man reikėjo 
rūgštininkų. Medžiojome juos kiaurus metus. 

— Jie subjaurojo kažkurį jūsiškį, - suvokiau. - Labai užjaučiu. 

— Puiki buvo kovotoja, vis dar gera draugė ir bendražygė. Ji atvyko į Indiją 
pailsėti nuo karo. Kažkas pasamdė tuodu rūgštininkus, ir jie pavertė jos veidą 
kauke. Turbūt galima pasakyti, protesto kauke. 

- Ji dar gyva? - paklausė Karla. 

— Taip. 

— Gal galime padėti? 

— Vargu, Karla, - atsakė Mėlynasis Hidžabas. - Nebent norėtum padėti jai 
nubausti rūgštininkus, ji tuo šiuo metu užsiėmusi. Tai dar kurį laiką truks. 

- Jūs sugavot rūgštininkus? - paklausė Karla. - Niekas nenukentėjo? 

— Mes užmetėm ant jų antklodes ir spardėm tol, kol jie išmetė iš po antklo- 
džių buteliukus su rūgštimi, o paskui juos nusitempėm. 

— O dvyniai puolė jiems į pagalbą, - suvokiau, - manydami, kad jūs keliate 
grėsmę madam Žu. 

- Taip. Mes nesupratome, kad jie gina madam Žu. Ji mums nerūpėjo. Mums 
reikėjo rūgštininkų. Madam Žu pabėgo, ir mes jos nesivijome. Atsikratėme 
dvynių ir griebėme rūgštininkus. 

— Atsikratėte dvynių visam laikui? 

— Taip. 

— Ir ką padarėte su lavonais? 

— Palikome. Todėl turiu tučtuojau išvykti, inšallah. 

- Viskas, ko tau reikia, tavo, - atsiliepiau. - Kaip tau toptelėjo man pasakyti? 

— Rūgštininkus mes nuvežėm į lūšnyną. Ten gyvena keturi merginos, kurią 
jie sužalojo, broliai ir dvidešimt keturi pusbroliai ir pusseserės. Mergina irgi, 
tarp žmonių, kurie ją myli. Mes apklausėme rūgštininkus. Mums reikėjo visų 
jų sudarkytų merginų sąrašo. 

— Kam? 

— Kad vėliau galėtume aplankyti jų šeimas, vieną po kitos, ir pranešti, jog 
abu rūgštininkai nebegyvi ir nebesužalos nė vienos merginos. Paskui nuvyk- 
ti pas kiekvieną užsakovą ir priversti grynaisiais sumokėti už pragarą, į kurį 
jie įstūmė nelaimingąsias, ir atiduoti pinigus nukentėjusioms merginoms, 
inšallah. 

— Mėlynasis Hidžabai, - tarė Karla, - žinau, kad mes ką tik susipažinom, bet 
aš myliu tave. 

Mėlynasis Hidžabas suėmė Karlą už riešo. 

- Privertę rūgštininkus prabilti, išgirdome aukų sąraše ir tavo vardą. Jie pra- 
nešė sekę tave madam, pabėgusios moters juodais drabužiais, įsakymu. Priver- 
čiau rūgštininkus pasakyti, kur tu gyveni, ir atėjau perspėti dėl tos moters. 

Buvau sukrėstas, ir kaip reikiant. Sukrėtė ir mintis, kad rūgštininkus dabar 
mirtinai nukankins žmonės, kuriems jie suteikė tiek kančių. Nenorėjau apie tai 
galvoti. 

— Ačiū už perspėjimą, Mėlynasis Hidžabai, - tariau. - Šiąnakt išvyksti. Kuo 
galime tau padėti? 

— Man nieko nereikia, - atsakė ji, - rytą turiu būti toli nuo čia. Tačiau Anki- 
tas - gyva bėda. Negaliu išvykti su juo, nes dėl netikėtai pasikeitusių planų tik 

vienas iš mūsų gali nelegaliai kirsti sieną. Žinau, kad jis lieps vykti man, taip ir 
turėčiau daryti, bet bijau jį čia palikti. 

— Nieko jam nenutiks, jei liks čia su mumis, - tariau. 

— Ne todėl, - atsiliepė ji. - Bijau jį palikti, nes jis baisus pasiutėlis. 

Niekaip negalėjau patikėti, kad malonus ir paslaugus naktinis portjė dailiais 
ūsiukais, kokteilių meistras, gali būti pasiutėlis. 

- Ankitas? 

— Jis labai gabus agentas, - pasakė Mėlynasis Hidžabas. - Vienas geriausių 
ir pavojingiausių. Šiame kare nedaugelis sulaukia žilo plauko. Bet jam laikas į 
atsargą. Jis trejus metus dirbo naktiniu portjė viešbutyje, kuriame knibždėte 
knibžda mėgstančių išgerti ir paplepėti žurnalistų. Bet dabar jis pernelyg ge- 
rai žinomas. Tai jo paskutinė užduotis. Turėjau jį suvesti su mūsų žmonėmis 
Delyje, kad jie padėtų jam pradėti ten naują gyvenimą, bet dvynių nužudymas 
pakeitė planą. 

- Jis ieškomas? - paklausiau. - Reikia jį paslėpti? 

- Ne, - susiraukė ji. - Kodėl jis turėtų būti ieškomas? 

- Tarkim, dėl negyvų dvynių. 

— Dvynius nušoviau aš su draugais. Jis niekuo dėtas. 

— Dvynius sulaikyti ne taip paprasta. Tu juos nušovei šituo žaisliniu pis- 
toletu? 

- Žinoma, ne, - atsakė ji, išsitraukė mažutį automatinį pistoletą iš sijono 
kišenės ir parodė, padėjusi ant delno. - Iš šito šaudau tik į vyrą. Todėl jis iš 
manęs jį ir pavogė. | 

- Bet sveikindamasi laikei jį rankoje, - nusišypsojau. 

— Dėl kitos priežasties, - tarė ji, svajingai žvelgdama į pistoletą. 

— Galiu pažiūrėti? - paklausė Karla. 
vietą savo delne, kur susikerta geidulingumo ir likimo linijos. Paskui lėtai pa- 
kėlė akis ir sugavo mano žvilgsnį. 

— Geras daiktas, - tarė ji, grąžindama ginklą Mėlynajam Hidžabui. - Nori 
pamatyti mano“ 

- Žinoma, - atsakė Mėlynasis Hidžabas. - Bet aš noriu, kad pasiliktum šį pis- 
toletą. Netrukus susitiksiu sa Mahmū, inšallah, ir žinau, kad nei šį kartą, nei vė- 
liau man jo neprireiks. Mes išsikalbėjome, ir dabar viskas gerai, Alhamdulillah. 

— Nori, kad jį turėčiau aš? - paklausė Karla. 

— Taip, ketinau atiduoti Šantaramui, bet dabar, kai susipažinome, manau, 
kad jis turi atitekti tau. Priimsi dovaną? 

— Priimsiu. 

— Puiku. Tada norėčiau pamatyti tavo ginklą. 

Karla turėjo juodą matinį trumpavamzdį penkiašūvį trisdešimt aštunto ka- 
libro revolverį. Atlenkusi kilimo kraštą šalia savęs, jį ištraukė, atidarė būgną, 
išbėrė šovinius sau ant kelių ir vėl uždarė tuščią būgną. 

— Neįsižeisk, - tarė duodama revolverį Mėlynajam Hidžabui. - Gaidukas 
labai jautrus. 
atgal. Suspaudusi kumštyje vėl pajuto savojo pistoleto patikimą svorį, o Karla iš 
naujo užtaisė savo trumpavamzdį. 

Kelias sekundes abi žiūrėjo į mane, laikydamos rankoje ginklus, mąsliais ir 
sykiu bereikšmiais veidais. Man jų akys buvo moteriškai neįžvelgiamos, ir aš 
nenutuokiau, kas vyksta. Tik džiaugiausi matydamas, kad šios dvi ryžtingos 
padūkėlės susipažino. 

— Mėlynasis Hidžabai, - po valandėlės tarė Karla, - leisk man irgi tau kai ką 
padovanoti. 

Iš plaukų, susuktų ant pakaušio, ji išsitraukė ilgą smeigę, papurtė galvą, ir 
juodos kaip panteros letenos sruogos pasklido ant pečių. 

— Kai nenešioji hidžabo, - tarė tiesdama smeigtuką. - Būk labai atsargi. Lai- 
kyk tik už brangakmenio. Labai jautrus gaidukas. 

Tai buvo pučiamojo vamzdelio strėlė. Į bukojo galo žalvarinį apvadą buvo 
įtaisytas mažutis rubinas. 

Karla skubiai atsistojo, šmurkštelėjo į miegamąjį ir grįžo su ilgu siauru rau- 
dono stiklo buteliu. Užsukamame dangtelyje buvo pavaizduotas majų orna- 
mentas. 

— Kurarė, - pasakė ji. - Aš išlošiau strėlę ir buteliuką iš vieno antropologo, 
mudu žaidėme žodžiais. 

— Raidžių loto? - nustebo Mėlynasis Hidžabas, laikydama butelį vienoje 
rankoje, o strėlę kitoje. 

— Na, panašiai, - atsakė Karla. - Per pilnatį reikia įmerkti smeigę į kurarę ir 
palikti per naktį. Ir nešiok atsargiai. Kartą įsidrėskiau ir porą valandų regėjau 
sapnus atmerktomis akimis. 

— Nuostabu, - žavėjosi Mėlynasis Hidžabas. - Taip greitai veikia? 

— Durk vyrui į kaklą, ir jis pargrius, žengęs šešis septynis žingsnius. Labai 
naudinga, kai avi aukštakulniais. 

- Stebuklas, - tarė Mėlynasis Hidžabas. - Tikrai galiu paimti? 

— Privalai. 

— Ačiū, - droviai padėkojo Mėlynasis Hidžabas. - Man labai patinka tavo 
dovana. 

— Dėl ko judu su Mahmū paryčiais šaudotės? - paklausė Karla. 

— Dėl hidžabo, - atsakė Mėlynasis Hidžabas ir prisiminusi rytinius vaidus 
atsiduso. 

- Jis mano, kad hidžabas paseno? 

- Taip, Karla. Jis mano, kad tai nemadinga. Pernelyg vaikosi madų. Turi 
dvylika džinsų ir kovoja už vargšų teises, mūvėdamas visais paeiliui. Jis nori, 
kad nusiriščiau hidžabą ir atrodyčiau šiuolaikiškai kaip kitos, kurios grįžo iš 
Europos ilgais šviesiais plaukais. 

— Tu atrodai labai prašmatniai, - tarė Karla. - Beje, mėlynumas nuostabus. 

— Ne taip prašmatniai, kaip kitos draugės, - suniurzgė Mėlynasis Hidžabas. 

- Kitos draugės? 

Mėlynasis Hidžabas pažvelgė į mane, paskui vėl į Karlą. 

- Šantaramas tau nieko apie mane nepasakojo? 

— Aš nieko nežinau, - tariau. - Aš nežinau, kokios spalvos jūsų vėliava, ir 
neklausiau. 

— Tu negerbi vėliavos? - paniuro Mėlynasis Hidžabas. 

— Nelabai, - prisipažinau. - Bet dažnai gerbiu žmogų, kuris ją neša. 

— Mahmū, Ankitas ir aš esame komunistai, - tarė ji, vėl atsisukusi į Karlą. - 
Suartėjome su Habašo' grupe. Buvome PILF mokomojoje stovykloje Libijoje, 
bet atsiskyrėme. Jie pernelyg... karščiavosi. 

- Ką tamilė iš Šri Lankos veikia Libijoje su palestiniečiais? - paklausė Kar- 
la. - Atleisk, jei kišu nosį, kur nereikia. 

— Mes mokėmės ginti savo žmones. 

— Ar būtina tai daryti tau? - tyliai paklausė Karla. 

- Kas pakels ginklus, jei mes juos padėsime? - karčiai atsakė Mėlynasis Hi- 
džabas, įsukta į ratą, suprojektuotą keršto, kad įniršis neatvėstų. 

— Judu su Mahmū iš tikrųjų kariaujate dėl hidžabo? - paklausė šypsodamasi 
Karla, pakeisdama temą. 

— Be paliovos, - nusišypsojo ir Mėlynasis Hidžabas, užsidengdama mergiš- 
ką burną kareivio ranka. - Pirmą kartą šoviau į jį, kai jis pasakė, kad hidžabas 
prideda man dešimt svarų. 

— Pats kaltas, - nusijuokė Karla. 

— Kaip manai, tikrai storina? 

— Su hidžabu tu atrodai lieknesnė, - atsakė Karla. - Ir tavo veidas žavus. 

— Tikrai? 


2 Žoržas Habašas - palestiniečių politinis veikėjas. 1967 metais įkūrė teroristinę organizaciją 
Palestinos išlaisvinimo liaudies frontas (PILF). 

- Palauk valandėlę, - tarė Karla, pašoko ir nulėkė į miegamąjį. 

— Tau pasisekė, - tarė Mėlynasis Hidžabas. 

- Žinau, - nusišypsojau laukdamas grįžtant Karlos. - Mahmū irgi pasisekė. 

— Ne, - atsakė Mėlynasis Hidžabas. - Turiu omeny, tau pasisekė, nes buvai 
pirmas rūgštininkų sąraše. 

Pažvelgiau jai į juodas akis, kurios matė daug juodų darbų. 

Karla grįžo ir vėl atsisėdo šalia mūsų. Ji atsinešė mažą mėlyną aksominį 
maišelį ir įspraudė Mėlynajam Hidžabui į rankas. 

— Lūpų dažai, akių dažai, nagų lakas, hašišas, šokoladas ir Seferio' eilėraščių 
rinkinys, - pasakė Karla. - Pasinaudosi jais tada, kai pasieksi paskirties vietą ir 
niekas tau netrukdys. 

— Ačiū tau, - paraudo Mėlynasis Hidžabas. 

— Moterys turi laikytis kartu, - pasakė Karla. - Kas gelbės mūsų vyrus? Pa- 
pasakok apie antrą kartą, kai šovei į vyrą. 

— Antrą kartą jis pasakė, kad viena Rytų Vokietijos delegacijos narė priprašė 
paliesti jos ilgus šilkinius plaukus, jam tai patiko ir jis nori, kad aš nusiriščiau 
hidžabą ir parodyčiau savo plaukus. 

— Aš, ko gero, būčiau šovusi į ją, - nusišypsojo Karla. 

— Negaliu šauti į ją tik dėl to, kad ji pasiūlė, - rimtai atsakė Mėlynasis Hidža- 
bas. - Mahmū - gražus vyras. Bet, tai padaręs, nusipelnė kulkos. 

— Kur tu jam šovei? - susimąsčiusi paklausė Karla. Man klausimas nepatiko. 

— Į dvigalvį. Vyrai baisiai siunta, kai pusę metų negali valdyti rankos, o il- 
galaikės žalos toks sužeidimas nepadaro. Paimi smulkaus kalibro pistoletą, 
prispaudi prie dvigalvio raumens iš vidinės pusės, nusitaikai į išorę ir šauni. 
Svarbiausia, kad iš kitos pusės būtų tvirta siena, kuri sulaikys kulką. 

— Negalvojai apie šeimos ir santuokos konsultacijas? - mąsliai paklausė 
Karla. 

— Mes viską išbandėme... 

— Ne, aš turiu omenyje, ar negalvojai tapti šeimos ir santuokos konsultan- 

— paaiškino Karla. - Manau, turi įgimtų gabumų, 0 šio pastato pirmame 
aukšte yra dar viena laisva patalpa. Galėtume susieti su mano verslu. 

— O koks jis? - paklausė Mėlynasis Hidžabas. - Atleisk, jei kišu nosį, kur 
nereikia. 

— Aš esu seklių agentūros „Prarasta meilė“ dalininkė. Mes ieškome dingusių 
mylimųjų ir grąžiname į šeimą. Kartais rasti ne lengviau negu pamesti, ir kai 
kurioms poroms reikia konsultanto. Darbas naudingas, o tu tiktum. 


Žž Graikų poetas ir diplomatas (1900-1971). 

- Man patinka ši mintis, - droviai atsakė Mėlynasis Hidžabas. - Seniai ieš- 
kau naujų namų, kurių langų nereikia užklijuoti laikraščiais. Aš... labai pavar- 
gusi, Mahmū irgi. Kai bus saugu grįžti, aplankysiu tave, ir pasikalbėsime apie 
tai, inšallah. 

Stengiausi likti nepastebimas, ir man sekėsi. Jos dalijosi moterų paslaptimis 
mano akivaizdoje, o vyrams nedera klausyti tokių dalykų, jei niekas jų nekvie- 
tė. Paskui jos mane pamatė ir nebuvo sužavėtos. Karla šypsojosi, bet Mėlynasis 
Hidžabas paniuro, o rankoje laikė užnuodytą strėlę. 

— Tu, hm, tu sakei, kad Ankitas - gyva bėda? - paklausiau. 

- Išvažiuoti galiu tik aš, nes planai pasikeitė, - sušvelnėjo Mėlynasis Hidža- 
bas ir atsisuko į Karlą. - Negaliu jo pasiimti. Bet ir palikti negaliu. Jis puikus 
draugas. Geras žmogus. 

— Rasiu jam darbo juodojoje rinkoje, jei nori, - pasiūliau. - Jis puikiausiai 
versis, kol grįši. 

- Jį pasamdysiu aš, - pareiškė Karla. - Jis trejus metus buvo didelio viešbu- 
čio naktinis portjė. Tokia patirtis visada pravers. 

— Arba jis dirbs juodojoje rinkoje su manimi, - pakartojau gindamas savo 
verslą. 

- Arba nedirbs, - priešinosi Karla su šypsena. - Jokiomis aplinkybėmis. 

- Šiaip ar taip, su mumis jis nepražus, - tariau. - Nesirūpink. 

Mėlynasis Hidžabas įkišo smeigę su brangakmeniu į butelį, užsuko dangtelį 
ir paslėpė mirtiną strėlę dar vienoje nematomoje sijono kišenėje. 

-— Turiu eiti, - pasakė ji ir nelabai tvirtai atsistojo. 

Mudu su Karla puolėme padėti, bet ji atkišo rankas, glebias kaip aktinijos. 

- Viskas gerai, - tarė. - Viskas gerai, Alhamdulillah. 

Ji atsitiesė, pasitaisė sijonus ir su mumis nuėjo prie Džasvanto stalo. 

Ankito niekur nebuvo. Džasvanto nebuvo prie stalo: jis užkandžiavo iš slap- 
tųjų atsargų. Atsisuko su sausainiais rankose ir trupiniuota barzda. 

— Kur Ankitas? - paklausiau. 

- Ankitas? - aiktelėjo jis, lyg kaltinčiau jį suvalgius svečią. 

- Kokteilių meistras. Kur jis? 

- A, jis. Puikus vyras. Truputį drovus. 

Jis nusvyravo šalin, purtydamas sausainius iš barzdos ir žiūrėdamas į trupi- 
nių raštą ant grindų. 

— Kiek kokteilių išgėrei, Džasvantai? 

- Tris, - atsakė jis, rodydamas keturis pirštus. 

- Pakabink lentelę „Uždaryta“, - patariau. - Atlieki svarbų chemijos bandy- 
mą. Kur Ankitas? 

— Atėjo Randelas, išgėrė porą taurių ir nusivedė jį žemyn parodyti automo- 
bilio. O kas? | 

— Kur Navynas? Kur Didjė? 

— Kas? 

Atsisukau į Mėlynąjį Hidžabą ir Karlą. 

— Galiu nuvesti tave žemyn pas Ankitą. 

— Ne, - skubiai ištarė Mėlynasis Hidžabas. - Negaliu atsisveikinti. Kiek kar- 
tų atsisveikinau, ir tai būdavo paskutiniai mano ištarti tam Žmogui žodžiai. 
Kito išėjimo nėra? 

— Per akis, - atsakiau. - Rinkis. 

— Palydėsiu ponią pats, - tarė Džasvantas, tiek prisikokteilinęs, kad nebebi- 
jojo Mėlynojo Hidžabo. - Reikia pasivaikščioti, kad galva prašviesėtų. 

— Norėtum, kad ir mes tave palydėtume, Mėlynasis Hidžabai? - paklausė 
Karla. 

— Ačiū, ne, verčiau eisiu viena. Jaučiuosi saugesnė, kai reikia ginti tik save, 
Alhamdulillah. 

— Kol susitiksi su vyru, - tarė Karla. - O paskui judu būsite kartu ir galbūt 
imsitės taikesnių darbų, tarkim, konsultuosite šeimas. Turi pinigų? 

— Pakankamai, Alhamdulillah, - atsakė Mėlynasis Hidžabas. - Mes dar su- 
sitiksime, Karla, inšallah. 

- Inšallah, - nusišypsojo Karla ir ją apkabino. 

Mėlynasis Hidžabas atsisuko į mane, šypsena paniuro. 

- Tą dieną mašinoje verkiau Mahmū ir savęs, - pasakė ji. - Bet tavęs irgi. 
Užjaučiu, kad ta moteris mirė, kai buvai išvykęs, ir negalėjau tau pasakyti. Tu 
man patikai. Vis dar patinki. Ir aš džiaugiuosi dėl tavęs. Allah hafiz. 

— Allah hafiz, - atsakiau. - Atsargiai, Džasvantai. Būk budrus. Nes dabar tu 


kaip dūmas. 

— Nieko baisaus, - nusišypsojo jis. - Apsaugą garantuoju. Įrašysiu į tavo 
sąskaitą. 

Kai likome vieni, Karla atsisėdo prie Džasvanto stalo. Jos pirštas pakibo virš 
trečio jungiklio. 


— Nedrįsk, - tariau. 

— "Tu puikiai žinai, kad išdrįsiu, - nusijuokė ji ir paspaudė jungiklį. 

Iš garsiakalbių sugriaudė bhangra, net sienos sudrebėjo. 

— Džasvantas išgirs ir įrašys man į sąskaitą, - surikau. 

— Tikiuosi, - atsakė ji, irgi netyliai. 

— Gerai, prisiprašei, - tariau ir pakėliau ją iš Džasvanto krėslo. - Laikas šok- 
ti, Karla. 

Ji nesipriešino velkama iš krėslo, bet, užuot šokusi, prigludo prie manęs. 

— Žinai, kad blogos merginos nešoka, - tarė. - Negi versi mane šokti, Šan- 
taramai? 

— Tau nereikės šokti, - atsakiau perrėkdamas muziką ir žengiau kelis šokio 
žingsniukus. - Gerai. Puiku. Bet aš šoku, čia ir dabar, o tu gali prisidėti, kai tik 
panorėsi. 

Ji nusišypsojo ir valandėlę žiūrėjo, paskui ėmė linguoti ir galop atsidavė gar- 
sams. 

Jos rankos buvo jūržolės, siūbuojančios pagal klubų bangas. Ji prisiartino ir 
ėmė šokti aplinkui, sukdama pagundos ratus, ir mane užliejo banga, ir neliko 
nieko, tik juodos katės ir žalios ugnys. 

Blogos merginos šoka, kaip ir blogi vaikinai. 

Ji ir muzika apsiautė mane it svajonė, pamaniau, kad reikia paimti iš Džas- 
vanto šią muziką, o gal ir grotuvą, ir staiga atsitrenkiau į tarpduryje stovintį 
paštininką. 

Karla išjungė grotuvą, ir muzika nutilo, tik sušnarėjo aidas staigioje tyloje. 

- Laiškas, pone, - tarė paštininkas ir atkišo blanką pasirašyti. 

Vis dar buvo naktis, net nešvito, bet čia Indija. 

— Gerai, - atsakiau. - Laiškas man? 

- Jūs - ponas Šantaramas, o laiškas ponui Šantaramui, - kantriai atsakė 
jis. - Vadinasi, taip, pone, jums. 

— Aišku, - tariau ir pasirašiau. - Ne per vėlu nešioti paštą? 

— Veikiau, ar ne per anksti, - pataisė Karla, atsistojusi šalia ir atsišliejusi man 
į petį. - Kodėl nešiojate laiškus ne darbo valandomis, paštininke? 

- Atgailauju už nuodėmes, madam, - atsakė paštininkas, kišdamasis lentą 
su blanku į krepšį ant peties. 

- Atgailaujat už nuodėmes, - nusišypsojo Karla. - Suaugusiųjų nekaltybė. 
Kuo jūs vardu, paštininke dži? 

— Hitešas, madam, - atsakė jis. 

- Geras žmogus, - išvertė vardą Karla. 

- Deja, ne, madam, - atsakė jis ir atidavė man laišką. 

Įsikišau jį į kišenę. 

- Galima paklausti, už kokias nuodėmes atgailaujat? - paklausė Karla. 

— Aš tapau girtuokliu, madam. 

- Bet dabar jūs ne girtuoklis. 

- Ne, madam, dabar ne. Bet buvau girtuoklis ir neatlikau savo pareigų. 

- Kaip? 

— Kartais aš taip nusigerdavau, - tyliai atsakė jis, - kad paslėpdavau vie- 

ną kitą maišą su laiškais, nes nepajėgdavau jų išnešioti. Pašto tarnyba privertė 
mane gydytis, o paskui leido grįžti į darbą su sąlyga, kad laisvalaikiu išnešiosiu 
visus nuslėptus laiškus ir atsiprašysiu žmonių, kurie jų laiku negavo. 

- Ir taip atsidūrėte čia, - tarė Karla. 

— Taip, madam. Pradedu nuo viešbučių, nes jie tokiu laiku atidaryti. Prašom 
man atleisti, pone Šantaramai, kad taip vėlai atnešiau jūsų laišką. 

— Atleidžiame, Hitešai, - sutartinai atsakėme. 

— Ačiū. Labanakt ir labas rytas, - atsakė jis ir liūdnai ėmė lipti žemyn, kitu 
adresu. 

- Indija, - tariau purtydamas galvą. - Aš myliu tave. 

— Neketini perskaityti? - paklausė Karla. - Laiško, kurį atnešė lemtis pasi- 
taisiusio Žmogaus pavidalu. 

— Iš tiesų jį nori perskaityti tu, taip? 

— Visos Ievos smalsios, - atsakė ji. 

— Nenoriu jo skaityti. 

— Kodėl? 

— Laiškas tėra įkyri lemtis. Man laiškai niekada nieko gero nepraneša. 

- Liaukis, - nesutiko Karla. - Tu man parašei du laiškus, pačius gražiausius 
mano gyvenime. 

— Rašyti aš kartais galiu, bet gauti nemėgstu. Vienas iš pragaro variantų pa- 
gal mane - pasaulis, kuriame gauni laišką ne tik kartą per savaitę, bet ir kiek- 
vieną kiekvienos dienos minutę per amžius. Košmaras. 

Ji pažvelgė į mane, paskui į laiško kampelį, kyšantį man iš kišenės, tada vėl 
į Mane. 

— Gali perskaityti, Karla, jei nori, - tariau ir padaviau laišką jai. - Perskaityk. 
Jei bus svarbių žinių, pasakysi man. Jei ne, suplėšysi. 

— Tu net nežinai, kas jį atsiuntė, - atsakė Karla, apžiūrinėdama voką. 

— Man nerūpi. Laiškai man neša nelaimę. Tiesiog pasakyk, jei ten bus kas 
nors, ką turiu Žinoti. 

Ji mąsliai patapšnojo laišku sau per skruostą. 

— Jis ir taip pavėlavo, taigi perskaitysiu vėliau, - tarė Karla ir įsikišo laišką po 
marškiniais. - Kai rasime Ankitą ir įsitikinsime, kad jam nieko nenutiko. 

- Ankitui nieko nenutiko. Jis nepražus. Pavojingas komunistas, kurį kovai 
rengė palestiniečiai Libijoje. Verčiau eisiu į tavo palapinę patikrinti, ar ten vis- 
kas gerai. 

— Pirmiau nulipkime, - nusišypsojo ji, - o paskui vėl užlipsime. 

SEPTYNIASDEŠIMT SEPTINTAS SKYRIUS 


Mes lipome žemyn galvodami, kaip lipsime aukštyn, ir išgirdome Randelo ir 
Ankito juoką anksčiau nei pasukome po arka už viešbučio. 

Priėję prie perdirbto limuzino, stovinčio prie sienos, pamatėme Randelą 
su Ankitu, išsitiesusius ant užpakalinės sėdynės, Vinsoną, sėdintį ant čiužinio 
tarp jų, ir Navyną su Didjė ant priekinių sėdynių. 

— Gražu, - plačiai nusišypsojo Karla. - Kaip gyvenate, vaikinai? 

- Karla! - sušuko Didjė. - Eikš pas mus! 

— Labas, Karla! - pasigirdo ir kitų balsai. 

— Kokia proga? - paklausė Karla, atsišliedama į atviras užpakalines automo- 
bilio dureles. 

— Mes liūdime, - tarė Didjė. - Mes visi pamesti arba tragiškai išskirti su savo 
meile, ir tau baisiai patiks mūsų vyriškas sielvartas. 

- Pamesti? - nusišaipė Karla. - Et tu, Didjė? 

— Šįvakar mane paliko Tadžas, - sukūkčiojo šis. 

— Nieko sau, - atsiliepė Karla. - Skulptorius skaptu nurėžė meilę. 

— O mane pametė mis Diva, - pridūrė Randelas. 

- Mane irgi, - tarė Navynas. - „Nuo šiol mes tik draugai, - pasakė. 

— Aš meilės taip ir neradau, - prisipažino Ankitas. - Kol kas tebeieškau, 
bet vienišas esu jau taip seniai, kad taurėje, kurią keliame, plaukioja ir mano 
sielvarto burbuliukai. 

— Ranvėj išgrūdo mane iš ašramo, - tarė Vinsonas. - Radau ją ir vėl prara- 
dau. Ji pasakė, kad turiu ten likti su ja bent mėnesį. Visą mėnesį. Mano verslas 
nueis šuniui ant uodegos, jei taip padarysiu. Ji nesuprato ir mane išvijo. Laimė, 
radau šiuos vaikinus. 

Jie gėrė Ankito vaistus nuo skausmo iš kokteilio taurių. Vinsonas kimšo į 
kaljano taurelę marihuaną. Stiklinis indas vandeniui buvo kaukolės formos. 
Jame plūduriavo perlamutrinė gyvačiukė. 

Jis pasiūlė man, bet aš parodžiau į Karlą. 

- Jei užsirūkysiu ir paragausiu garsiojo Ankito kokteilio, - tarė ji, mostu 
atsisakydama, - turėsiu lipti į mašiną, vaikinai. 

— Sėsk tarp mūsų, Karla, - paprašė Didjė. 

- Eikš, Linai, - pašaukė ji. - Kur nori atsisėsti? 

— Man reikia nuvalyti motociklą, - atsakiau suprasdamas, kad jai limuzinas, 
pilnas aimanuojančių vyrų, bus kur kas didesnė pramoga negu man. - Jūs liū- 
dėkite, o aš prisidėsiu vėliau. 

Karla mane pabučiavo. Navynas išlipo iš automobilio ir prilaikė dureles. Ji 
įšliaužė ant priekinės sėdynės šalia Didjė, tik atbula. Užmetė ant prietaisų sky- 
do pagalvėlę ir patogiai įsitaisė veidu į mašinos galą, sukryžiavusi kojas ant 
sėdynės. 

Navynas nusišypsojo man, įsėdo į automobilį ir uždarė dureles. Randelas 
įjungė kelias mirksinčias Džasvanto podėlio lemputes ir padavė Karlai taurę su 
Ankito kokteiliu. Ji kilstelėjo taurę. 

— Džentelmenai! - paskelbė tostą Karla. - Už „Prarastą meilę“! 

— Už „Prarastą meilę“! - sušuko visi. 

Į skersgatvį pačiu laiku atplumpino Olegas. Jo amžina šypsena buvo ne to- 
kia linksma kaip paprastai. Pamatęs draugiją automobilyje, Olegas pagyvėjo. 

— Kruto! Smagu tave matyti, Linai. 

- Kur buvai, drauguži? 

— Tos mergos, - pasiskundė jis. - Tos Divos draugės. Išgręžė mane kaip im- 
tynininko rankšluostį ir išmetė lauk. Aš visiškai... 

— Razbit? - spėjau. 

— Razbit, - pakartojo jis. - Koks čia vakarėlis? 

— Kasmetinis prarastų meilužių susitikimas, prasidėjo be tavęs. Lipk vidun. 

Šaukdami ir ūkaudami, visi įsitraukė Olegą ant užpakalinės sėdynės, ir jis su 
kokteiliu rankoje įsitaisė šalia Randelo. 

Laukdamas mylimosios, nuėjau prie motociklo, pastatyto netoli patogiau- 
sio išvažiavimo iš skersgatvio. Ištraukiau iš po sėdynės skudurus ir švelniai 
nušluosčiau motociklą. 

Karla kvatojo, Didjė spiegė iš juoko, o aš kalbėjausi su motociklu, raminda- 
mas, kad jo nepalikau. 

Nerimavau dėl madam Žu. Menkai ją pažinojau ir negalėjau pasakyti, ar ji 
mylėjo dvynius, ar ji apskritai ką nors mylėjo. Bet jie daug metų buvo neišski- 
riami. Ji seniai pamišo ir buvo kerštinga. Svarsčiau, ar ji įtūžusi ir palaužta, ar 
tik įtūžusi. 

Ir ji mėgdavo kartkartėmis išnirti iš tamsos po mūsų viešbučio arka, kur 
dabar linksminosi Karla. 

Po valandos auš, ir aš vyliausi, kad saulė nubaidys piktąją dvasią. Atsisėdau 
ant nublizginto motociklo ir surūkiau suktinę, stebėdamas abu įėjimus į skers- 
gatvį ir atsisukdamas, išgirdęs žingsnius ar variklio burzgimą. 

Kurį laiką mąsčiau ir nerimavau, paskui priekinės automobilio durelės išsi- 
šiepė. Išgriuvo įkaušęs Navynas ir perdėtai galantiškai prilaikė dureles. 

Karla skubiai išlipo ir tobulai lėtai pasuko prie manęs. 

Navynas ir vyrukai miegamajame automobilyje garsiai palinkėjo jai labos 
nakties. Randelas nuleido ant automobilio langų užuolaidėles, ruošdamasis 
aušrai. 

- Sutiktum pasėdėti čia, kol išauš? - paklausiau. 

- Žinoma, - atsakė ji ir atsisėdo ant motociklo šalia manęs. - Tu čia eini 
sargybą, kiek supratau? 

— Madam Žu man kelia šiurpą. O prie dvynių ji buvo prisirišusi. 

- Ji gaus, ko nusipelnė, - tarė Karla. - Ją jau šiek tiek pašiurpino Mėlynasis 
Hidžabas. Karma - kūjis, o ne plunksna. 

— Aš myliu tave, - tariau žiūrėdamas, kaip jos veidą nušviečia blausi aušra, 
ir trokšdamas pabučiuoti, bet taip mėgavausi šia mintimi, kad nepabučiavau. — 
Smagu buvo automobilyje? 

— Velniškai, - atsakė ji. - Medžiagos kitoms aforizmų varžyboms per akis. 
Lyg akupunktūrinis vyrų silpnybių žemėlapis. 

— Pasakyk bent vieną, - paprašiau. 

- Nieku gyvu, - nusijuokė ji. - Dar netobuli. 

— Tik vieną, - maldavau. 

— Ne. 

— Vieną vienintelį, - maldavau dvigubai karščiau. 

— Gerai, - nusileido ji. - Vienas toks. Vyrai yra geismai, apsiausti paslapčių, 
o moterys yra paslaptys, apsiaustos geismų. 

- Velniškai geras. 

- Tau patinka? 

- Taip. Smagu buvo matyti vyrus be, taip sakant, apsiautalų. Žinoma, tuo 
pasirūpino Didjė. Jei ne jis, niekas nebūtų taip atviravęs. 

- Pasakei Ankitui apie Mėlynąjį Hidžabą? 

- Aha, - nusišypsojo ji. - Pavyko įterpti į visuotinį nusiminimą, tai jis labai 
ir nesipiktino. 

- Puiku. 

- Ir aš jam pasiūliau darbą. Irgi nesipiktino. 

- Nekvailas vyrukas. O tu negaišai laiko veltui. Kokiais dar atvejais jūs veltui 
negaištate laiko, madam Karla? 

Rytas pabudo, galėjome vaikinus palikti vienus, ir aš norėjau grįžti į palapi- 
nę. Jau žengiau žingsnį, bet Karla mane sulaikė. 

— Tu padarysi kai ką su manimi? 

— Kaip tik to ir ketinau imtis, - nusišypsojau. 

- Ne, - atsiliepė ji. - Turėjau omeny, ar tu kur nors vyksi su manimi? 

— Į viršų, į tavo palapinę? 

— Po palapinės. 

- Žinoma, - nusijuokiau, ir kaip tik tada užtemdytame limuzine sugriaudė 
juokas. - Bet tik jei nustosi vogti mano personažus. 

— Tavo personažus? 

— Ankitą, Randelą ir Navyną, - nusišypsojau žinodamas, kad ji supras. 

Ji nusijuokė. 

— Tu esi vienas iš mano personažų, - tarė ji. - Ir niekada to neužmiršk. 

— Na, kadangi rašai tu, kur aš noriu su tavimi vykti? 

— Ant kalno, - atsakė ji. - Susitikti su Idrysu. 

— Nuostabu, - tariau. - Praleisime ten savaitgalį. 

— Aš galvojau apie ilgesnį laiką. 

— Kiek ilgesnį? 

— Kol prasidės liūtys, - švelniai atsakė ji. - O gal ir kol baigsis. 

Du mėnesius? 

Ne taip paprasta, kai tavo verslas juodas. 

Pažinojau vieną vaikinuką, Džagatą, jis nukentėjo per Višnu valymus: buvo 
hinduistas, bet jam nepatiko, kad musulmonai vejami iš gaujos vien dėl jų ti- 
kėjimo. Višnu negalėjo jo nubausti, vis dėlto to paties tikėjimo, tiesiog išvijo jį 
kartu su musulmonais. 

Vaikinukas buvo gabus, galutinai nenutraukė ryšių su Kompanija 307 ir ga- 
lėjo paimti į rankas pinigų keitėjus, jei kuriam laikui pasišalinčiau. 

Galimas daiktas, kad, išvažiavęs ir po poros mėnesių grįžęs, pamatysiu, jog 
jaunasis Džagatas, iš gaujos išmestas vienišas vilkas, sėkmingai tvarko mano 
verslą. 

Bet galimas daiktas, kad, grįžęs po tokios ilgos pertraukos, pamatysiu, jog 
viskas žlugo, o Džagatas nužudytas arba dingęs. 

- Žinoma, - tariau, - su tavimi visur, kur tik panorėsi, Karla. Aš galiu išva- 
Žiuoti tokiam ilgam laikui, bet ar tu gali? 

— Aš perrašiau Randžyto akcijas, kurias tvarkiau pagal įgaliojimą, jo nemy- 
limai seseriai, - pranešė ji, imdama mane už parankės ir vesdama prie laiptų. - 
Atidaviau galerijos akcijas Tadžui ir galerijos komitetui. Viską, ką galiu pavel- 
dėti kaip Randžyto našlė po oficialaus testamento patvirtinimo, perrašiau jo 
nemylimam broliui. Tai jis papirko Randžyto vairuotoją padėti netikrą bombą 
į Randžyto mašiną. Taigi jis irgi gauna bombą. 

— Atsikratei visų Randžyto turtų. 

— Šiek tiek pasilikau skystu pavidalu, - atsakė ji. - Kartkartėmis reikia krikš- 
tytis iš naujo. 

- Tu iš tikrųjų nori likti ant kalno du mėnesius? 

- Noriu. Žinau, kad ten nelengva, o tu čia turi verslą, bet noriu įkvėpti gry- 
no oro ir praskaidrinti galvą. Reikia nusigremžti praeities šešėlius ir pradėti 
naują gyvenimą su tavimi. Kaip manai, galėtum? Dėl manęs ir mūsų? 

Aš esu miestietis, mylintis gamtą, bet man patinka miestiški patogumai. 
Mane ne per daug žavėjo mintis apie kelis mėnesius tarp daugybės žmonių, 
ankštai, be karšto vandens, ant plono čiužinio, patiesto ant grindų. Bet ji norė- 
jo, ir jai reikėjo. O mieste po riaušių ir komendanto valandos tebetvyrojo keista 
įtampa. Tokiu laiku gerai kur nors išvykti. 

- Gerai, - atsakiau ir prisiverčiau nusišypsoti. - Žiūrėsim, kuo mums padės 
kalnas. 


KETURIOLIKTA DALIS 


SEPTYNIASDEŠIMT AŠTUNTAS SKYRIUS 


Mes važiavome miško keliu ant kalno, ir švelnūs jaunų medelių lapai glostė 
mums veidus, sulig kiekvienu posūkiu nubučiuodami žydrus horizontus. Į ša- 
lis pabirdavo beždžionės, sutūpdavo ant akmenų ir smerkiamai spoksodavo. 
Mus gąsdindamos žemyn smigdavo plunksnotų skydų falangos blogų ženklų 
varnų, o trupančiais išvartų kamienais sprukdavo driežai. 

Mudu važiavome motociklu, Randelas su kitais įkandin automobiliu. Tigro 
riaumojimas tolimame draustinyje nupurtė nuo medžių spalvingus paukščius. 
Jie išlėkė į progumą ir apsiautė mus kaip debesis, išsisklaidęs, kai privažiavome 
kalno automobilių aikštelę. 

Mes palikome motociklą ir automobilį už užkandžių ir gaiviųjų gėrimų par- 
duotuvės ir dosniai sumokėjome pardavėjui už priežiūrą. Aš pridūriau, kad 
ateisiu kas dvi dienas pažiūrėti savo motociklo ir nebūsiu patenkintas, jei jis, 
patikėtas pardavėjo globai, nukentės. Dėl automobilio nesijaudinau. Šis ganė- 
tinai didelis ir gali savimi pasirūpinti pats. 

Važiavo visa šutvė: Randelas, Vinsonas, Ankitas ir Didjė. Norėjo važiuoti 
ir Navynas su Olegu, bet kas nors iš prarastų meilužių turėjo dirbti „Prarastos 
meilės“ biure. Kai priėjome prie pirmo stačio šlaito, Didjė paklausė, ar nėra 
kito kelio. 

Karla jau ruošėsi jam pasakyti, bet aš ją nutildžiau. Žinojau, kaip nepatikliai 
ir karingai Didjė elgiasi šventose vietose, ir norėjau, kad jis kaip reikiant nusi- 
kamuotų, kol pasieks Idryso stovyklą viršūnėje. 

— Nori pasakyti, kad neįkopsi? - paerzinau. 

— Nieko panašaus! - atšovė Didjė. - Parodyk man patį sunkiausią kelią. 
Nėra kalno, kurio neįveiktų Didjė ryžtas. 

Pirma lipo Karla, paskui ją aš, tada Didjė, Randelas, Vinsonas ir Ankitas. 
Didjė kopė šauniai: aš tempiau jį iš viršaus, o Randelas stūmė iš apačios. 

Pro mus pralėkė Vinsonas, akivaizdžiai besimėgaujantis kopimu. Nustebęs 
pamačiau Ankitą, atsilikusį nuo jo vos per kelis žingsnius. Juodu netrukus din- 
go viršuje tarp susiraizgiusių žolių, krūmų ir vijoklių. 

Staiga Karla nusijuokė, ir aš prisiminiau Abdulą, kuris pasakė jai kompli- 
mentą dėl vikrumo, palygindamas su beždžione. 

- Abdula, - sušukau jai. 

— Kaip tik apie jį pagalvojau, - nusijuokė Karla. 

Paskui mudu užsičiaupėme ir susimąstėme apie aukštą, drąsų, nevaldomą 
draugą, kurį abu mylėjome. Jis vėl dingo, nebe pirmą kartą. Svarsčiau, kada 
mes jį pamatysime ir kokį. 

Tylėdami pasiekėme viršūnę. Ten jau stovėjo Vinsonas su Ankitu, įsispren- 

Naujas laikinas statinys iš bambukinių karčių buvo papuoštas gėlių girlian- 
domis. Nuo vėjo raibuliavo drobinio baldakimo spalvos, oranžinė, balta ir ža- 
lia it Indijos vėliavos. 

Po pavėsingu baldakimu kiemo viduryje buvo patiesti prabangūs kilimai. 
Aplink žemutę, kumščio aukštumo, medinę pakylą pusračiu buvo išdėstytos 
keturios plačios patogios pagalvėlės. 

Už stoginės kažkokiam iškilmingam įvykiui ruošėsi mokiniai. 

— Čia visada šitaip? - paklausė Randelas. 

- Ne, - atsakiau. - Matyt, ypatinga proga. Tikiuosi, mes netrukdysime. 

- Tikiuosi, čia yra baras, - pasakė Didjė. 

Sugavau Karlos žvilgsnį. 

- Svarstai, kas čia atvilko kilimus ir bambukines kartis? - tyliai paklausė 
manęs Karla, kol miesto nusidėjėlių šutvė apžiūrinėjo atsivėrusį vaizdą. 

— Kažkas turėjo atitempti šitas grožybes žymiems veikėjams, - nusišypso- 
jau. - Net lengvuoju keliu jas atnešti reikia arba didžiulio pamaldumo, arba 
didžiulės pagarbos. Įdomu, katro. 

Pro būrelius, gaminančius puošmenas ir dėliojančius ant padėklų valgius, 
prie mūsų artinosi Silvanas. 

— Come va, ragazzo pazzo? - paklausė mane priėjęs. Kaip gyveni, pamišėli? 

- Ancora respirare, - atsakiau. Dar kvėpuoju. 

Jis pabučiavo Karlą į abu žandus, paskui apkabino mane. 

- Nuostabu, kad tu šiandien čia, Linai, - linksmai pasakė. - Džiaugiuosi 
tave matydamas. Kas tavo draugai? 

Supažindinau visus su Silvanu, o jis su jais pasisveikino šypsena, nutvieksta 
tikėjimo šviesos. 

— Jus čia šiandien pats Dievas atvedė, Linai, - tarė Silvanas. 

— Mat kaip? O aš maniau, Karla. 

— Ne, aš turiu omeny, kad šiandien vyks dideli debatai. Garsūs išminčiai iš 
keturių valstijų iškvietė Idrysą į filosofines varžybas. 

— Filosofinės varžybos? - pakartojo Karla. - Rodos, pirmos per gerus metus? 

- Taip, - atsakė Silvanas. - Ir šiandien bus aptariami visi svarbiausi klausi- 
mai ir visi atsakymai. Dideli garsių šventųjų debatai. 

— Kada pradžia? - paklausė Karla degančiomis prieš mūšį valdovėmis. 

- Turbūt po valandos. Mes tebesiruošiame. Laiko atsipūsti iš kelio ir užkąsti 
per akis. 

— Baras jau atidarytas? - paklausė Didjė. 

Silvanas, nieko nesuprasdamas, spoksojo į jį. 

— Taip, sere, - atsiliepė Ankitas ir sutarškino kuprine, kurią užnešė stačiu 
šlaitu. 

- Ačiū Dievui, - atsiduso Didjė. - Kur vonios kambarys? 

Palikau Karlą, Didjė ir visus kitus, pasiėmiau puodą su vandeniu, nusine- 
šiau į mišką ir susiradau atkampią vietelę, kuri lyg ir neprieštaravo, kad nusi- 
prausčiau. 

Kai tik Karla po ilgos kelionės motociklu atsiskyrė nuo manęs prie kalno, 
man ausyse ėmė skambėti tolimi kančios riksmai. Lipdamas su Karla į stovyklą 
ant stalkalnio supratau, kad riksmai, kurių negaliu negirdėti, yra rūgštininkų, 
besišaukiančių keršto. 

Nuo tos akimirkos, kai Mėlynasis Hidžabas papasakojo apie sugautų rūgš- 
tininkų kankinimus ir mirtį, jaučiau prie savo kojų pliuškenantis raudoną jų 
degančių sielų potvynį. 

Važiuodamas prie kalno su Karla už nugaros, plaukiau meile it lapas kūd- 
ra sekmadienį. Bet kai išsiskyrėme ir pradėjome kopti pavieniui, prisimini- 
mai įšliaužė į sielą, keldami baimės virpulį. Grandinės nutrinta žaizda gyja 
sunkiau už įkandimą: tas, kas nusileido, visada rėkia garsiau, negu tas, kuris 
nepakluso. 

Viršūnėje, kol visi ruošėsi didiesiems išminčių debatams, aš nuėjau į išmin- 
tingą mišką apsivalyti ir pabūti vienas su kankinimų ir nuolankumo prisimi- 
nimais. 

Užjaučiau Mėlynąjį Hidžabą, jos draugę, siaubingai sužalotą bendražygę, ir 
visus pusbrolius, pusseseres ir kaimynus, kurie taip įtūžo, kad pasielgė su kan- 
kintojais taip, kaip šie pasielgė su jais. 

Bet kiekvienas nužudymas žudo teisingumą, nes niekam negalima atimti 
gyvybės. Aš išgyvenau vidinę kalėjimo mušimų dykumą ir kapanojausi toliau, 
nes atleidau savo kankintojams. Sužinojau tai iš kitų kalinių, kankintų anks- 
čiau ir jautusių pareigą pasidalyti patirtimi, kai ateis mano eilė būti mušamam, 
sukaustytam grandinėmis. 

„Numok ranka, - sakė man ne vienas išmintingas žmogus. - Nekęsdamas 

jų, kaip jie nekenčia mūsų, neteksi proto, o tai vienintelis dalykas, kurio jie 
negali pasiekti.“ 

— Kas atsitiko, mažiuk? - išgirdau Karlos balsą už medžių. - Debatai tuoj 
prasidės, noriu užimti mums vietas. 

— Viskas gerai, - atsišaukiau, nors nebuvo gerai, nebuvo net pakenčiamai. 
Viskas gerai. 

- Liko dvi minutės! - sušuko ji. - Negalim pražiopsoti. Tai skirta mums, 
Šantaramai. 

Aš supratau, kodėl Karla atvedė mus ant kalno pas legendinį išminčių: ji 
norėjo mane išgydyti. Ji norėjo mane išgelbėti. Aš irau iš vidaus, ir ji tai matė. 
O gal ji irgi iro. Kaip Karla ir visi kiti pažįstami kovotojai, aš juokdavausi ir 
šaipydavausi iš dalykų, kurie pravirkdydavo žmones ne tokiomis sugrubu- 
siomis širdimis, ir išmokau atsparumo netekčiai ir mirčiai. Atsisuku į praeitį 
ir matau vienus lavonus: beveik visi man brangūs žmonės nebegyvi. Ir vie- 
nintelis būdas ištverti nuolat mažėjančią meilę - kaskart pasiimti po šalto 
kapo grumstelį į sielą. 

Ji nuėjo, o mano žvilgsnis nukrypo į lapų labirintą, suprantamą tik me- 
džiams. Neapykanta mezga tinklą, turintį traukos lauką, į kurį pakliuvusios 
dvasinio sąmyšio kruopelės suvejamos į smurto spirales. Aš ir pats turėjau 
priežasčių nekęsti rūgštininkų, nebuvau atsparus tinklo virpesiams, tereikėjo 
panorėti. Bet tame miške ant kalno bandžiau apsivalyti ne nuo neapykantos, 
o nuo gėdos dėl įvykių, kurie buvo ne mano darbas, bet kuriems neužkirtau 
kelio. | 

Kartais kažkodėl negalėdavau užkirsti kelio arba galėdavau, bet nieko ne- 
darydavau. Kartais kažkodėl prisidėdavau prie blogio, nė nesuprasdamas, kad 
nebesu teisus. 

Vienišas miške aš atleidau tai, kas man buvo padaryta. Klūpodamas tarp 
savo kalčių, atleidau tai, ką padarė kiti, ir vyliausi, kad kažkas kažkur atleis 
man. O vėjas tarp vešlių lapų kuždėjo: „Nusileisk. Viena yra visa, o visa yra 
viena. Nusileisk.“ 

SEPTYNIASDEŠIMT DEVINTAS SKYRIUS 


„Tikėjimas yra vidinis sąžiningumas, - kartą pasakė man dvasininkas atska- 
lūnas. - Taigi ugdyk jį, kai tik gali, sūnau.“ Ant pavakario saulės užlieto balto 
akmens stalkalnio susirinko ištikimi mokytojo mistiko Idryso mokiniai, vilda- 
miesi, kad jo pokalbis su kitais išminčiais pripildys juos išminties. 

Atėjo ir nepalankių jo mokymui klausytojų, didžiųjų išminčių sekėjų; šie 
vylėsi, kad Idrysas, įžūliai romus mąstytojas, bus nuverstas nuo užsispyrimo 
uolos. Tikėjimas, kaip ir nuoširdumas, bando save, o baikščios širdys dėl gry- 
numo griebiasi kardų. 

Didjė, ištikimas išlepėlio įpročiams, susirado tarp medžių pakabintą hama- 
ką ir kurį laiką grūmėsi su mazguotų virvių aligatoriumi, vildamasis pradryb- 
soti jame po ūksmingu medžiu visus debatus. 

Karla neleido. 

- Jei praleisi debatus, - tarė ji ir trūktelėjo jį už švarko, - negalėsiu su tavimi 
jų aptarti. Taigi nepraleisi. 

Ji susodino mūsų būrelį vienoje vietoje, kad matytume klausinėtojų ir klau- 
sinėjamojo veidus. 

Žiūrovai nuklojo kovos lauką pagalvėlėmis, išdėstytomis aplink stoginę taip 
arti, kad girdėtų kiekvieną žodį ar intonaciją. Virš minios sklandė lūkestis, re- 
putacijos šmėkla, o mokiniai pasakojo vienas kitam apie legendinius išmin- 
čius, iškvietusius Idrysą į dvikovą. 

Šventieji išniro iš didžiausio urvo, kuriame drauge meditavo, ruošdamiesi 
protų kovai. Tai buvo garsūs guru su savais sekėjais, jauniausias - trisdešimt 
penkerių, o vyriausias - maždaug septyniasdešimties, keleriais metais jaunes- 
nis už Idrysą. 

Visi vilkėjo vienodais, laisvai kūną apsiautusiais dhočiais, o ant kaklo buvo 
užsikabinę rudrakšų rožinius. Kalbama, kad šios sėklos turi didelę dvasinę ga- 
lią atskirti gerus ir blogus daiktus. Pasak legendos, rudrakšų karoliukai, laiko- 
mi virš švaraus daikto, sukasi pagal laikrodžio rodyklę, o virš nešvaraus - prieš 
laikrodžio rodyklę, ir tai viena iš priežasčių, kodėl nė vienas guru be rinktinių 
sėklų vėrinio nesirodo. 

Be to, jie buvo apsimaustę žiedais ir apsikarstę amuletais palankių planetų 
įtakai padidinti ir nepalankių, kurios toli, bet visada galingos, - sumažinti. 

Mokiniai mums pakuždėjo, kad garsiųjų išminčių vardų pasakyti negali, 
nes šie iš kuklumo diskutuos su Idrysu anonimiškai. 

Mintyse, žiūrėdamas, kaip jie per mokinių barstomus rožių žiedlapius 
eina sėstis ant didžiųjų pagalvių, praminiau juos taip: jauniausiąjį - Niurzga, 
kitą - Abejotoju, trečią - Garbėtroška, o vyriausiąjį - Gudruoliu: šis grei- 
čiausiai įsitaisė ant pagalvėlės ir iškart čiupo žaliųjų citrinų sultis ir šviežios 
papajos griežinį. 

— Kiek laiko tai truks? - sušnibždėjo Vinsonas. 

- Klausyk, Vinsonai, - ištarė Karla ir kietai sučiaupė lūpas, tramdydama 
apmaudą, - nori septynerius metus studijuoti filosofiją, teologiją ir kosmolo- 
giją“ 

— Veikiausiai ne, - netvirtai atsakė jis. 

- Nori kalbėtis su Ranvėj taip, lyg būtum septynerius metus tai studijavęs? 

— Veikiausiai taip. 

- Puiku, tada tylėk ir klausyk. Tokie debatai su Idrysu vyksta maždaug kar- 
tą per metus, man šie pirmieji. Pasitaiko proga vienu ypu aprėpti jo mokymo 
esmę, ir aš ketinu išklausyti viską nuo pirmo iki paskutinio žodžio. 

— Pertrauka bus? - paklausė Didjė. 

Idrysas klaupėsi prieš kiekvieną išminčių, nuo vyriausio iki jauniausio, 
gavo visų palaiminimą, atsisėdo ant žemosios pakylos ir pasveikino susirin- 
kusiuosius. 

- Iš pradžių parūkykime, - maloniai pasiūlė. 

Mokinys į stoginę atnešė didžiulį kaljaną ir padalijo išminčiams vamzdelius 
su kandikliu. Ilgiausias atiteko Idrysui, jis ir įdegė kaljaną. 

— Dabar, - prabilo jis, kai rūkė visi, net Didjė - šis neatsiliko nuo šventųjų, 
pešdamas suktinę, - prašom klausti. 

Išminčiai pažvelgė į Gudruolį, siūlydami jam klausti pirmam. Vyriausias 
išminčius nusišypsojo, giliai įkvėpė ir, įbridęs į seklumą, švystelėjo per vandenį 
semantinį akmenuką. 

— Kas yra Dievas? - paklausė Gudruolis. 

— Dievas yra tobula visų teigiamų savybių raiška, - atsakė Idrysas. 

— Tik teigiamų savybių? 

— Tik teigiamų. 

- Vadinasi, Dievas negali daryti blogio ar nusidėti? - paklausė Gudruolis. 

- Žinoma, ne. Negi keliat prielaidą, kad Dievas gali nusižudyti arba pame- 
luoti patikliam Žmogui? 

Šventieji ėmė tartis. Supratau, kodėl. Visais amžiais daugelio šventųjų kny- 
gų dievai žudo žmones, kai kurie per amžius kankina žmonių sielas arba tai lei- 
džia. Idryso samprata, Dievas, negalintis daryti blogio, prieštaravo kai kurioms 
didžioms religinėms knygoms. 

Pasitarimas baigėsi, puolimui vis dar vadovavo Gudruolis. 

— O kas yra gyvybė, didysis išminčiau? - paklausė Gudruolis.. 

— Gyvybė yra organinė polinkio į sudėtingumą išraiška. 

— Bet ar jūs sakote, kad gyvybę sukūrė Dievas, ar kad ji atsirado savaime? 

— Gyvybė šioje planetoje atsirado iš beveik neįtikėtinos, bet visiškai natū- 
ralios neorganinių elementų sąveikos šarmingose jūros dugno vietose: taip 
susidarė pirmosios bakterijų ląstelės. Šis procesas yra ir savaiminis, ir sykiu 
dieviškas. 

— Bet juk tai mokslinis paaiškinimas, didysis išminčiau? 

— Mokslas yra dvasios kalba ir vienas iš svarbiausių būdų ieškoti dvasingumo. 

— O kas yra meilė, didysis išminčiau? 

— Meilė yra glaudus ryšys. 

— Aš turėjau omeny tyriausią meilės pavidalą, didysis išminčiau, - atsiliepė 
Gudruolis. | 

— Aš irgi, o išminčiau, - atsakė Idrysas. - Mokslininkas, ieškantis vaistų 
nuo ligos, užmezgęs glaudų ryšį ir užlietas meilės. Žmogus, vedžiojantis po 
pievą šunį, kuris juo pasitiki, užmezgęs glaudų ryšį. Atverdamas širdį Dievui 
per maldą, užmezgi glaudų ryšį. 

Gudruolis linktelėjo ir nusijuokė. 

— Laikinai užleidžiu vietą jaunesniems, - tarė jis. 

— Iš kur mes žinome, - prabilo Garbėtroška, šluostydamasis prakaitą nuo 
skustos galvos, - kad išorinė tikrovė egzistuoja? 

— Iš tiesų, - pritarė Abejotojas. - Net pripažindami cogito ergo sum", kaip 
galime žinoti, kad pasaulis už mūsų proto ribų, mūsų laikomas tikru, nėra tik 
labai vaizdingas sapnas? 

— Kviečiu visus, kas netiki išorine tikrove, - tarė Idrysas, - prieiti su manimi 
prie tarpeklio krašto netoli nuo čia ir šokti žemyn. Aš į kalvos papėdę nusilei- 
siu ilgu keliu ir, atsidūręs apačioje, toliau tęsiu diskusiją su tais, kurie liks gyvi. 

- Įtikinamas įrodymas, - tarė Gudruolis. - Aš liksiu gyvas, nes liksiu čia. 

Aš jau buvau girdėjęs visus klausimus, būdamas ant kalno, ir atmintinai 
žinojau daugumą Idryso atsakymų. Jo kosmologija buvo apytikrė, bet jo logika 
buvo grakšti ir nuosekli. Jo žodžius buvo lengva įsidėmėti. 


Ž Mąstau, vadinasi, egzistuoju (lot. ). 

- Laisva valia, - paklausė Niurzga, jauniausias išminčius. - Koks jūsų po- 
žiūris šiuo klausimu, Idrysai? 

- Be keturių fizikos jėgų, be to, materijos, erdvės ir laiko, visatoje egzistuoja 
dvi didžios dvasinės energijos, - atsakė Idrysas. - Pirmoji - dieviškasis visų 
dalykų Šaltinis, kuris nuo visatos gimimo be paliovos reiškiasi kaip dvasinio 
polinkio laukas, nelyginant tamsesnės energijos magnetinis laukas. Antra ne- 
matoma energija yra Valia, atsirandanti įvairiose visatos vietose. 

— Koks šio polinkio lauko tikslas? - paklausė Niurzga. 

- Šiuo mūsų žinių raidos tarpsniu jo tikslas nenustatomas. Bet, kaip ir ener- 
gijos atveju, mes žinome, kokios jo savybės ir kaip jas panaudoti, nors ir nesu- 
prantame, kas tai. 

- Bet kokia jo vertė, išminčiau? - paklausė Niurzga. 

- Jo vertė irgi nenustatoma, - nusišypsojo Idrysas. - Žmogaus lygmeniu 
ryšys tarp dvasinio polinkio lauko ir mūsų žmogiškos valios yra gyvenimo 
tikslas. 

Idrysas davė ženklą atnešti naują kaljaną, ir Silvanas jį atnešė po stogine. 
Italas patarnautojas paliko šautuvą lauke, bet statydamas kaljaną nejučiomis 
prilaikė nesamą ginklą alkūne, kad jis nenukristų nuo peties. 

- Viskas puiku, - sušnibždėjo Karlai Vinsonas. - Bet aš nieko nesupratau. 

- Stiuartai, tu juokauji? 

- Nejuokauju nė kiek, - pašnibždomis paneigė Vinsonas. - Tikiuosi, ne vi- 
sas pasirodymas bus toks nesuprantamas kaip šita dalis. O tu kiek supratai? 

Karla pažvelgė į jį su užuojauta. Jai vienas mėgstamiausių dalykų, gal net 
pats mėgstamiausias, jam glūdėjo po septyniais užraktais. 

- Aš tau paskui paaiškinsiu paprastai, - pasiūlė Karla, dėdama ranką Vinso- 
nui ant peties. - Tokiais lyg ir užrašais ant marškinėlių. Kol įgusi. 

— Oho, - pašnibždomis atsiliepė Vilsonas. - Tu rimtai? 

Karla nusišypsojo jam, paskui pažvelgė į mane. 

- Tiesiog negaliu patikėti, kad taip puiku, tiesa? - paklausė ji. 

— O taip, - nusišypsojau jai. 

- Sakiau, kad reikia čia užkopti. 

Idrysas su kitais išminčiais pasisėmė įkvėpimo iš kaljano ir vėl grįžo prie 
opių klausimų. 

— Mokytojau dži, - skubiai paklausė Abejotojas, - kaip ryšys su šiuo polin- 
kio lauku, arba Dievu, gali paaiškinti gyvenimo prasmę? 

- Klausimas klaidingas, - maloniai atsakė Idrysas bendrui mąstytojui, kuris 
irgi kankinamai ieškojo tiesos. - Prasmė nėra gyvenimo savybė. Prasmė yra 
valios savybė. O gyvenimo prasmė yra tikslas. 

Išminčiai vėl ėmė tartis, pasilenkę prie Gudruolio, sėdinčio tiesiai prieš 
Idrysą. Vieną po kito jie stūmė nuo adatos smaigalio angelus, ieškodami šiame 
mažučiame plotelyje tvirčiausio atramos taško. 

Idrysas atsiduso žiūrėdamas į aplinkui sėdinčius mokinius baltais drabu- 
Žiais - pakerėtą magnolijos krūmą. Aukščiausi medžiai jau užstojo besilei- 
džiančią saulę, ir ant šventųjų krito šešėlis. 

— Vadinasi... - prabilo Vinsonas. 

— Gyvenimo prasmė - klaidingas klausimas, - atsiliepė Karla. - Gyvenimo 
tikslas - teisingas klausimas. 

— Oho, - tarė Vinsonas. - Vadinasi, klausimai du. 

Išminčiai išsiskyrė. Abejotojas atsikrenkštė. 

- Arjūs kalbate apie ryšį su Dievu, ar su kitomis gyvomis būtybėmis? 

— Kiekvienas nuoširdus ryšys, sąžiningas ir laisvas, nesvarbu, su kuo užsi- 
mezgęs, su gėle ar su šventuoju, yra ryšys su Dievu, nes kiekvienas nuoširdus 
ryšys automatiškai susieja abi šalis su dvasinio polinkio lauku. 

— O kaip sužinoti, kad esi su kažkuo susijęs? - suabejojo Abejotojas. 

Idrysas nuleido akis ir paniuro, kad neįstengė įveikti liūdesio, kurį išvydo 
bangomis plūstant nuo Abejotojo vienišo tikėjimo kranto. 

— Tai patvirtina polinkio laukas, - atsakė Idrysas. 

— Kaip? 

— Su polinkio lauku mus susieja nuoširdi atgaila gerumo arba užuojautos 
pavidalu, - atsakė Idrysas. - Polinkio laukas visada atsiunčia žinią - kartais 
kaip laumžirgį, kartais kaip slapto troškimo išsipildymą, kartais kaip svetimo 
Žmogaus gerumą. 

Išminčiai vėl ėmė tartis. 

Vinsonas, pasinaudojęs pertrauka, apkabino mane per pečius, nenorėda- 
mas pasirodyti vienintelis nieko nenutuokiantis. Jis pasilenkė prie Karlos pasi- 
šnibždėti, bet ji neleido jam nė išsižioti. 

— Jėga visada su tavimi, jei atsisakai prievartos, - tarė ji. 

- O. 

Išminčiai atsikosėjo, mandagiai pranešdami, kad ketina tęsti debatus. 

— Jūs bandote susieti prasmę su ketinimu ir visomis jo bėdomis, - pasakė 
Niurzga. - Bet ar mes iš tikrųjų galime laisvai spręsti, ar Dievo apvaizda iš 
anksto nulėmė mūsų darbus? 

— Ar mes - Dievo aukos? - nusijuokė Idrysas. - Jūs apie tai užsimenate? Tai 
kam tada mums duota laisva valia? Kad kankintumės? Jūs iš tiesų norite, kad 
tuo patikėčiau? Turime valią, kad galėtume užduoti klausimus Dievui, ne vien 
nuolankiai maldauti atsakymų. 

— Aš noriu žinoti, ką jūs tikite, mokytojau Idrysai. 

— Ką aš tikiu, didysis išminčiau, ar ką aš žinau? 

— Kuo nuoširdžiai tikite, - atsakė Niurzga. 

— Puiku. Aš tikiu, kad Šaltinis, pagimdęs mūsų visatą, atsirado mūsų tikro- 
vėje su mumis kaip dvasinio polinkio laukas. Aš tikiu, kad Valia, mūsų žmogiš- 
koji valia, nuolat sutapdinama su dvasinio polinkio lauku, tai sąveikaudama su 
juo, tai nesąveikaudama, it šviesos fotonai, iš kurių jis sudarytas. 

Išminčiai vėl ėmė tartis, ir Vinsonas beveik spėjo paklausti, kas vyksta. 

- Iš tiesų jėga esi tu, - pašnibždomis pateikė santrauką Karla, - jei tau pa- 
kanka nusižeminimo. 

- Jūs labai dažnai grindžiate savo požiūrį pasirinkimo galimybe, mokytojau 
dži, - tarė Garbėtroška. - Bet mūsų pasirinkimas retai būna reikšmingas. 

- Nėra nereikšmingų pasirinkimų, - tarė Idrysas. - Todėl tiek daug galingų 
žmonių bando paveikti mūsų pasirinkimą. Jei jis būtų nereikšmingas, jie nesi- 
vargintų. 

- Bet juk jūs suprantate, mokytojau dži, ką aš turiu omeny, - šiek tiek suirzo 
Garbėtroška. - Kasdien mes tūkstantį kartų renkamės ką nors nereikšminga. 
Pasirinkimas negali būti toks reikšmingas, kaip sakote, juk dažnai jis susijęs su 
mažaverčiais dalykais ir nesusijęs su dvasingais apmąstymais. 

- Kartoju, - kantriai nusišypsojo Idrysas, - tokio dalyko kaip nereikšmin- 
gas pasirinkimas nėra. Kiekvienas pasirinkimas svarbus, net nesąmoningas. 
Kaskart, kai renkamės, valios raiška, kurią mes vadiname Žmogaus gyveni- 
mu, pastumiama į vieną arba kitą tikrovę, į vieną arba kitą suvokimą, ir mūsų 
sprendimas daro arba didelį, arba menką, bet amžiną poveikį laiko tėkmei. 

- Jūs tai vadinate galia? - ginčijo Garbėtroška. 

— Tai energija, - pataisė Idrysas. - Dvasios energija, kurios pakanka pakeisti 
Laikui, o Laikas nėra menkniekis. Laikas milijardus metų buvo visų gyvų būty- 
bių valdovas, kol jo pasveikinti pakilo Valia. 

Gudruolis vėl sušaukė išminčius pasitarti. Jis mėgavosi, nors jo bendrai vie- 
nas po kito pralaimėdavo, o gal kaip tik todėl. Sunku pasakyti, ar šie taktiniai 
pasitarimai buvo skirti Idrysui, ar kitiems išminčiams gluminti. 

Vinsonas pažvelgė į Karlą ir jau žiojosi kažko sakyti. 

— Nepriderk savo karmos, - apibendrino Karla, - nes viskas, ką darai, drau- 
guži, daro poveikį laikui. 

Skubiai ją pabučiavau. Žinoma, sėdėjau šventame šventųjų mąstytojų susi- 
būrime, bet neabejojau, kad jie man atleis. 

— Tai antras pagal gerumą pasimatymas mano gyvenime, - tarė ji, kai iš- 

minčiai atsitiesė, trys atsitraukė nuo Niurzgos, jauniausiojo, visi kupini naujų 
jėgų tolesnei kovai. | 

— Tai išsisukinėjimas, - prabilo Niurzga. - Aš supratau jūsų metodą, moky- 
tojau dži. Jūs vengiate atsakyti į klausimus, žongliruodamas žodžiais. Imkimės 
šventųjų tekstų ir įsakymų. Jūs, rodos, teigiate, kad Žmogaus siela yra mūsų 
žmogiškumo raiška, vadinasi, nebūtina atlikti pareigos šiame gyvenime, kaip 
mus moko šventosios knygos? 

- Būtent, - pridūrė Garbėtroška, vildamasis, kad Idrysas paklius į kastos 
žabangus. - Ar kuris nors iš mūsų gali išvengti karmos rato ir Dievo apvaizdos 
nustatytų pareigų“ 

- Kadangi egzistuoja dieviškasis visos būties Šaltinis, mūsų racionali ir lo- 
giška pareiga - vykdyti pareigas tam dieviškajam Šaltiniui, - atsakė Idrysas. — 
Be to, mes turime vykdyti pareigą žmonijai, nes irgi esame Žmonės, ir planetai, 
nes ji mus išlaiko. Visa kita - kiekvieno asmeninis reikalas. 

— Bet juk mes gimstame atlikti pareigos, kurią nustatė karma, - neatlyžo 
Garbėtroška. 

- Žmonija gimsta atlikti pareigos, kurią nustatė karma. Pavieniai žmonės 
gimsta atlikti asmeninės misijos, kuriai skirtas savas vaidmuo visuotinėje pa- 
reigoje, nustatytoje karmos, - atsakė Idrysas. 

Išminčiai susižvelgė, galbūt susigėdę, kad bandė įvilioti Idrysą į lakų religi- 
jos smėlį, o jis išvengė spąstų, įsikibęs į tikėjimo šaką. 

— Ar su jumis kalba asmeninis Dievas? - paklausė Gudruolis, pešiodamas 
ilgą žilą barzdą gumbuotais pirštais, ant kurių pagalvėlių buvo susidariusios 
nuospaudos nuo raudono gintaro meditacijų rožinio su šimtu aštuoniais karo- 
liukais čiupinėjimo metų metus. 

— Koks malonus klausimas, - tyliai nusijuokė Idrysas. - Turbūt jūs turite 
omeny Dievą, kuris asmeniškai manimi rūpinasi ir su manimi asmeniškai ben- 
drauja, o tas Dievas, kuris išgalvojo visatą, mezga ryšį su kiekviena pasaulyje 
atsirandančia sąmone, tokia kaip mano. Teisingai supratau? 

— Visiškai teisingai, - patvirtino senasis guru. 

Idrysas nusijuokė. 

- Ko jis klausia? - paklausė Vinsonas. 

— Ar Dievo žodžiai nesiskiria nuo darbų, - skubiai sušnibždėjo Karla, drą- 
sinamai šypsodamasi Vinsonui. 

- Supratau, - linksmai atsiliepė Vinsonas. - Ar jis pakelia ragelį? 

— Aš matau Dievą kiekvieną savo gyvenimo akimirką, - atsakė Idrysas. - Ir 
nuolat gaunu patvirtinimų. Be abejo, tai neįprasta kalba. Tai dvasinė sutapimo 
ir ryšio kalba. Manau, suprantate, didysis išminčiau, apie ką kalbu? 

- Suprantu, Idrysai, - atsakė šis juokdamasis. - Suprantu. Galite duoti pa- 
vyzdį? 

- Kiekvienas taikus susitikimas su gamta, - tarė Idrysas, - yra pokalbis su 
Dievu, todėl patartina gyventi kuo arčiau gamtos. 

- Puikus pavyzdys, didysis išminčiau, - atsiliepė Gudruolis. 

- Širdimi uždegti meilės žiburį naujo draugo akyse - irgi pokalbis su Die- 
vu, - tarė Idrysas. - Nuoširdi meditacija - irgi pokalbis. 

— Anksčiau kalbėjote miglotai, Idrysai, - atsiliepė Gudruolis. - Trumpai 
pasakykite, kokia gyvenimo prasmė ir tikslas. 

- Jau sakiau, kad tai ne vienas klausimas, o du, - atsakė Idrysas. - Ir tik 
vienas iš jų pamatuotas. 

— Mes jau apie tai užsiminėme, bet aš vis tiek nesuprantu, - papūtė lūpą 
Niurzga. 

— Be visiškai sąmoningos Valios klausti apie kieno nors prasmę ne tik be- 
prasmiška, bet ir neįmanoma, - kantriai atsakė Idrysas. 

— Bet, mokytojau dži, negi šita žmogaus Valia, kurią jūs taip ginate, gali būti 
prasmė savaime ir sau? - paniuręs paklausė Abejotojas. 

— Kartoju, klausimas „Kokia yra gyvenimo prasmė“ yra nepagrįstas. Prasmė 
yra savybė, atsirandanti, kai egzistuoja visiškai sąmoninga Valia, kuri peržen- 
gia duotų galimybių ribas, laisvai ir sąmoningai rinkdamasi ir laisvai ir sąmo- 
ningai keldama klausimus. 

Stojo tyla, ir aš apsidžiaugiau, kad Vinsonas nieko neklausia, nes supratau, 
kad jei jis būtų šią akimirką trukdęs Karlai susikaupti, po debatų ji būtų galė- 
jusi jį nušauti. 

- Užduotas klausimas ir yra prasmė, - sušnibždėjau jam. 

— Ačiū, - sušnibždėjo Karla, atsišliedama į mane. 

— Prasmė yra Valios savybė, - tęsė Idrysas. - Pamatuotas klausimas - koks 
gyvenimo tikslas? 

— Puiku, - nusijuokė Gudruolis, - koks gyvenimo tikslas? 

- Gyvenimo tikslas - kuo sudėtingesniu mastu išreikšti teigiamų savybių 
rinkinį, užmezgus tyrų ketinimų ryšį su kitais žmonėmis, mūsų planeta ir vi- 
sos būties dieviškuoju Šaltiniu. 

— Kaip apibrėžtumėte šias teigiamas savybes, mokytojau dži? - paklausė 
Abejotojas. - Kokiuose šventuosiuose tekstuose jos aprašytos? 

- Teigiamų savybių yra visur, jei žmonės vienas su kitu elgiasi žmoniškai. 
Gyvenimas, sąmonė, laisvė, meilė, teisingumas, dorumas, sąžiningumas, gai- 
lestingumas, giminingumas, drąsa, dosnumas, užuojauta, atlaidumas, įsijau- 

timas ir daug gražių kitų. Jos visada vienodos visur, kur esama taurių širdžių, 
kuriose jos saugomos. | 

— Bet būtent kuriais šventaisiais tekstais jūs remiatės, mokytojau dži? 

— Romiai žmogaus širdžiai švenčiausias tekstas yra paprastas žmonišku- 
mas, - pasakė Idrysas. - Ir mes tik pradėjome jį rašyti. 

— O kaip šių teigiamų savybių raiška veda mus į tikslą? - paklausė Garbė- 
troška. 

— Mes, žmonės, turime įgimtą gebėjimą kaupti neevoliucines žinias ir tram- 
dyti gyvuliškus instinktus, - tarė Idrysas ir paėmė stiklinę vandens. - Tai labai 
sunku visiems kitiems gyvūnams, bet mums, ačiū Dievui, labai lengva. 

— Gal galite paaiškinti mums, mokytojau dži, kas yra neevoliucinės žinios? - 
paklausė Abejotojas. - Šis terminas man negirdėtas. 

— Tai, ką mes žinome, bet ko nebūtina žinoti, kad išgyventume. Papildomos 
žinios. 

— Mes žinome daug, - tarė Garbėtroška. - Anoks čia atradimas. Ir mes gali- 
me valdyti savo elgesį. O kur čia tikslas, mokytojau dži? 

- Be katro nors iš šių dviejų dalykų, - toliau kalbėjo Idrysas, - mes praran- 
dame savo likimą. Bet kai turime abu, mūsų paskirtis tampa neabejotina. 

— Kaip, mokytojau dži? 

— Mes juk nelikome amžinos beždžionės. Mes galime keistis. Mes visą laiką 
keičiamės. Mes atrasime daugumą pasaulio dėsnių ir valdysime savo evoliuci- 
ją. Mūsų likimas kontroliuos DNR, o ne DNR kontroliuos mūsų likimą, kaip 
buvo iki šiol. 

- Jūs galite pasakyti, kas yra likimas? - paklausė Garbėtroška. 

— Likimas yra lobis, kurį mes randame suvokę savo mirtingumą. 

— O taip! - sušuko Karla. - Atsiprašau! 

— Turbūt laikas padaryti pertrauką ir pasistiprinti, prieš tęsiant disputą, - 
pasiūlė Idrysas. 

Mokiniai pakilo palydėti išminčių. Šie, mąsliai susiraukę, nuėjo į urvą. 

Silvanas padėjo Idrysui atsikelti. Šis apsidairė, sugavo Karlos žvilgsnį ir nu- 
sišypsojo mums. 

— Džiaugiuosi, kad tu čia, Karla. Kaip malonu judu matyti kartu, - tarė jis ir 
su Silvanu grįžo į urvą. 

- Žinai, - pasakė Vinsonas, kai likome vieni, - ko gero, baigiu apsiprasti. 
Vieno sakinio santraukos beveik aiškios, Karla. Tu konspektuoji, Randelai, 
taip“ 

— Labai kruopščiai, pone Vinsonai. 

— Norėčiau vėliau pamatyti tuos užrašus, jei galima. 

- Aš irgi, - tarė Karla. 

— Aš trečias, - pritariau aš. 

- Labai džiaugiuosi, kad susitarėm, - įsiterpė Didjė. - O dabar laikas atida- 
ryti barą. Mano siela galbūt patobulėjo, bet protas klykdamas maldauja pasi- 
gailėti. 


AŠTUONIASDEŠIMTAS SKYRIUS 


Disputui atsinaujinus, Abejotojas norėjo kažko klausti, tačiau Idrysas švelniai 
ir ryžtingai pakėlė ranką, visus nutildydamas, ir toliau stūmėsi minties hori- 
zonto link. 

— Kiek žinau, - tyliai ištarė, it tridantį iš gryniausios kantrybės tebelaikyda- 
mas pakeltą ranką, - iš visų rūšių mes vieninteliai gebame būti didesni negu 
esame, gal net didesni negu įsivaizduojame esą, mes vieninteliai galime nusi- 
gauti, kur norime. 

Jis valandėlę patylėjo. 

— Tai kodėl leidžiame mažumai primesti daugumai norą rungtis, vartoti ir 
kariauti? - paklausė Idrysas. - Kada pareikalausime taikos taip aistringai, kaip 
dabar reikalaujame laisvės? 

Staiga jam iš akių ant kelių pabiro ašaros. 

- Atleiskite man, - atsiprašė Idrysas, delnais šluostydamasis akis. 

- Didysis išminčiau, - atsiliepė Gudruolis, irgi verkdamas iš užuojautos, - 
mus visus čia atvedė meilės galia. Džiaukimės savo dvasingais siekiais. 

Idrysas nusijuokė, ir jo ašarų mėnulio akmenys išnyko. 

— Semantinė klaida, o didysis mokytojau, - tarė jis nusiraminęs. — Meilė 
neturi galios, nes meilę galima tik dovanoti be prievartos. 

- Puiku, - nusišypsojo Gudruolis, - o kas yra galia? 

— Galia daro įtaką ir duoda kryptį žmonėms ir procesams, - atsakė Idry- 
sas. - Galia yra kontrolės matas ir visada susijusi su valdžia. Galia yra baimė, 
paklūstanti goduliui. Meilė neturi nei baimės, nei godulio, jai nereikia nei val- 
džios, nei įtakos, todėl ji anapus galios iliuzijų. 

— O gydymo galia? - paklausė Niurzga. - Jūs ją neigiate? 

- Yra tik gydymo energija, mokytojau dži. Kiekvienas gydytojas žino, kad 
gydymas neturi galios, bet turi daug energijos. Energija yra procesas. Galia yra 
bandymas paveikti, kreipti ar kontroliuoti procesą. 

— Net maldos galia, mokytojau dži? - paklausė Garbėtroška. - Ar ir tokio 
dalyko nėra? 

— Yra dvasinė maldos energija, - atsakė Idrysas, - kaip yra dvasinė meilės 

energija, jos abi yra pilnos malonės, bet galios neturi. Energija yra procesas, o 
galia - bandymas valdyti procesą. 

Vinsonas pasimuistė ir nebeištvėrė. 

— Galia blogai, energija gerai, - sušnibždėjo jis Karlai. - Absoliuti valdžia 
gadina. 

- Šaunuolis, Stiuartai, - patenkinta atsiliepė Karla. 

- Parūkykime dar truputį, - pasiūlė išminčiams Idrysas. 

- Šaunuolis, Idrysai, - dar labiau patenkintas atsiliepė Didjė, susirinkusieji 
atsipalaidavo, o išminčiai ir mano draugas prancūzas užsirūkė. 

— Man tęsti? - paklausė Idrysas, kai išminčiai apsvaigo taip, kad vėl galėjo 
aptarinėti metafizinius klausimus. 

— Be abejo, - atsakė šie. 

— Tai, kad mes esame, kas esame, - kalbėjo Idrysas, lyg disputas nebūtų 
buvęs pertrauktas, - kad mums kyla šie klausimai, nesvarbu, kiek tūkstantme- 
čių prireiks sužinoti tiesą, - tai ir yra likimas. Likimas, kaip ir gyvenimas, yra 
besirandantis reiškinys. 

Vinsonas pasilenkė prie Karlos pašnibždėti klausimo, bet Karla buvo grei- 
tesnė. 

- Energija plius kryptis lygu likimas, - skubiai ištarė ji, galvodama tik apie 
debatus. 

- Bet kas yra likimas? - paklausė Abejotojas, jo skusta galva žvilgėjo nuo 
prakaito šiltą vakarą. - Gal galite paaiškinti dar kartą? 

- Žmogaus likimas yra faktas, o ne spėjimas, - tarė Idrysas. - Likimas - tai 
gebėjimas sutelkti dvasinę energiją valios pavidalu būsimam gyvenimui pa- 
keisti. Mes visi tai darome, vieni didesniu mastu, kiti mažesniu, ir asmeninia- 
me gyvenime, ir visuotiniame rūšies gyvenime. Mūsų gyvenimo kryptis jau 
nustatyta, tereikia ją tinkamai įgyvendinti. 

— Kaip? - paklausė Gudruolis. 

— Stengtis kuo geriau išreikšti visas teigiamas savybes, - atsakė Idrysas. — 
Siela save išreiškia gerumu ir drąsa. 

- Kodėl? - paklausė Garbėtroška. - Kokiam galui vargintis, darant gerus 
darbus? Gal pirmiau pasirūpinti savo gerove? Jūs laikote mokslą didžiulės 
svarbos dalyku, ar tai nebūtų naudingiau evoliucijos požiūriu? 

— Nebūtų, - nusišypsojo Idrysas, nes jam šimtus kartų teko atsakinėti į šį 
klausimą. - Vieni mato aplinkui tik pasaulio negailestingumą ir žiaurią kon- 
kurenciją. Bet pasaulis moka ir puikiausiai bendradarbiauti - nuo skruzdėlių 
skruzdėlynuose ir medžių miškuose iki žmonių gyvenvietėse. Prisitaikymas - 
tai tobulas bendradarbiavimas. Bendradarbiavimas yra evoliucija. 

- Bet juk išlieka geriausiai prisitaikę, — nenusileido Garbėtroška. - Jie ir 
valdo. Norite sutrikdyti normalią tvarką? 

— Normali tvarka yra bendradarbiavimas, - atrėmė Idrysas. - Paprastos 
molekulės jungiasi į sudėtingas organines ne varžydamosi, o bendradarbiauda- 
mos. Didieji išminčiai, mes Dievo apvaizdos dėka esame didžiulės labai noriai 
bendradarbiaujančių organinių molekulių sankaupos. Jeigu jos liaujasi ben- 
dradarbiauti, ištinka bėda. 

— Jūs visą laiką nukreipiate kalbą į pagrindinius principus, - tarė Gudruo- 
lis. - Drįstu paklausti, ar jūs siūlote kitokią moralę, negu aprašyta šventuosiuo- 
se tekstuose? 

Klausimas buvo klastingas. Žinojau, kad Karla labai norėtų į jį atsakyti, nes 
mes ne kartą jį aptarėme. 

- Šventieji tekstai sako mums, kokie mes galime tapti, - atsakė Idrysas. - 
Mūsų kultūrinė evoliucija tragiškai užsitęsė, ir kol mes nepasiekėme lygio, 
verto tokių gražių apreiškimų, tinkamiausia kelrodė žvaigždė, atskleidžianti 
mums esmines visų jų tiesas, yra paprastas žmoniškumas. 

— Vadinasi, jūs atmetate šventuosius tekstus? - paklausė Gudruolis. 

— Aš taip nesakiau. Mano patarimas, nors ir ne kažin ko vertas, toks: ver- 
tinti šventuosius tekstus taip pat, kaip šventąsias vietas. Mes turime būti šva- 
rūs, žengdami į šventąsias vietas, ir turime būti švarūs, kai imamės šventųjų 
tekstų. O kad būtume švarios sielos didžiųjų dieviškųjų apreiškimų akivaiz- 
doje, mūsų elgesys su kitais žmonėmis ir pasauliu, kuriame gyvename, turi 
būti švarus. 

Išminčiai vėl pasitarė, o Idrysas pasinaudojo proga paprašyti naujo kaljano 
ir patenkintas jį įpūtė išminčiams. 

— Gera širdis - tikras tikėjimas? - spėjo Vinsonas. 

— Kaip pirštu į akį, - tyliai atsakė Karla. 

Randelas toliau užsirašinėjo. Ankitas jam padėjo, kartais pašnibždėdamas 
primirštos eilutės pabaigą. 

- Kaip jums patinka, vaikinai? - sušnibždėjau. 

— Kaip šokti su parašiutu aukštyn, o ne žemyn, - atsakė Randelas. 

— Šis jūsų mokytojas mums praverstų partijoje, — svajingai ištarė Ankitas. 

— Sulošime partiją? - pagyvėjo Didjė. 

— Komunistų partijoje, - sausai sušnibždėjo Ankitas. - Bet vakare, prie lau- 
žo, galėsime sulošti vieną kitą partiją, jei norėsite, pone Didjė. 

— Puiku, - nudžiugo Didjė. - O Viešpatie, šventieji vėl ims pliaukšti. 

— Prisipažįstu, didysis išminčiau, - kuklinosi Gudruolis, - kad aš paklydau 
jūsų lakios vaizduotės pagimdytų minčių džiunglėse. 

— Taip, - pritarė Abejotojas. - Aš irgi atsilikau, nes jūs kalbate apie dvasinius 
dalykus neįprasta kalba, mokytojau Idrysai. 

- Visa yra dvasinė kalba, kilnusis mąstytojau, tiktai ryšio tarp žmonių daž- 
nis skiriasi, - atsakė Idrysas. - Mūsų debatai vyksta tik vienu iš galimų. 

- Argi gali būti ne viena dvasinė kalba? - paklausė Abejotojas. 

— Yra Dievas, yra dvasinė kalba ryšiui su Dievu, vadinasi, iš esmės kalba ta 
pati, tik jos raiška skirtinga. 

— Net neigiama? - pastatė ausis Niurzga. 

— Gal verčiau kalbėkime aukštesne dvasine kalba kaip iki šiol, užuot griebęsi 
žemesnės, - susisielojo Idrysas. 

- Vadinasi, jūs negalite pateikti žemesnių dvasinių kalbų pavyzdžių? - pa- 
klausė Garbėtroška. 

— Diduma pasaulio yra toks pavyzdys, - niūriai atsakė Idrysas. 

- Tada jums neturėtų būti sunku išvardyti dvasines kalbas, kurios skiriasi 
nuo mūsų, - atkirto Garbėtroška. 

Idrysas atlaidžiai atsiduso ir nusiteikė kantriai išklausyti jaunesnį pašnekovą. 

— Puiku, - tarė jis, - kurį laiką pavaikščiokime tamsoje. 

Jis gurkštelėjo žaliųjų citrinų sulčių ir liūdnai prabilo: 

- Išnaudojimas yra dvasinė pelno kalba. 

Mokiniai, jau girdėję Idryso tekstus, linkčiojo į taktą kiekvienai ontologinės 
poezijos eilutei. 

- Priespauda - dvasinė tironijos kalba, - pasakė Idrysas. 

Mokiniai murmėjo žodžius sykiu su Idrysu. 

— Veidmainystė yra dvasinė godulio kalba, - toliau vardijo Idrysas. - Žiau- 
rumas - dvasinė jėgos kalba, o nepakantumas - dvasinė baimės kalba. 

— Užsirašinėji, Randelai? - paklausiau, kai Idrysas nutilo atsikvėpti. 

- Taip, aha, - atsakė jis. 

— Smurtas yra dvasinė neapykantos kalba, - pasakė Idrysas. - Pasipūtimas — 
dvasinė tuštybės kalba. 

- Idrysai! - sušuko keli mokiniai. 

- Palaukit! - paprašė Idrysas ir švelniai ištiesė rankas šūksnių bangai sulai- 
kyti. - Mes čia susirinkome siekdami tarpusavio supratimo. Brangūs mokiniai 
ir svečiai, prašyčiau nešaukti šių didžių išminčių akivaizdoje, nors per ankstes- 
nius debatus aš jus skatindavau nesivaržyti. 

— Kaip liepsite, mokytojau dži! - staiga ryžtingai sušuko Ankitas, pridėjo 
pirštą prie lūpų ir apžvelgė minią. Visi nuščiuvo. 

— Ar galiu jus pakviesti keliauti su manimi aukštesnių dvasinių kalbų takais, 
didieji išminčiai? - paklausė Idrysas. 

— Be abejo, - atsakė Gudruolis. 

— O kokie bus pavyzdžiai, mokytojau dži? - paklausė Abejotojas. 

— Siūlau jums pasakyti man pavyzdžių, didysis išminčiau, - atsakė Idry- 
sas. — Mielai pažiūrėčiau, kokie linksmi paukšteliai išskris iš jūsų galvos. 

— Dar viena gudrybė, - įsikišo Garbėtroška. - Juk jūs paruošėte visus atsa- 
kymus iš anksto, tiesa? 

- Žinoma, - tyliai nusijuokė Idrysas. - Ir išmokau atmintinai. O jūs ne? 

— Dar kartą primenu, mokytojau dži, kad šį kartą jūs atsakinėjate, o mes 
klausinėjame, - atsiliepė Garbėtroška, traukdamasis už šlovės barikados. 

— Gerai, - atsitiesė Idrysas. - Jūs pasiruošę išklausyti mano atsakymus? 

- Pasiruošę, didysis išminčiau, - atsakė Gudruolis. 

— Jausmas yra dvasinė muzikos kalba, - pasakė Idrysas, - o geidulingumas 
yra dvasinė šokio kalba. 

Idrysas patylėjo, laukdamas, gal kas ką pasakys, paskui kalbėjo toliau: 

— Paukščiai yra dvasinė dangaus kalba, o medžiai yra dvasinė žemės kalba. 

Jis vėl patylėjo, lyg ko klausydamasis. 

— Man atrodo, aš numiriau, - sušnibždėjo Karla, - ir nuėjau į gudročių 
dangų. 

- Kilnumas yra dvasinė meilės kalba, nusižeminimas yra dvasinė garbės 
kalba, o ištikimybė - dvasinė tikėjimo kalba. 

Daugelis mokinių matė Idryso ugnies krikštą ir anksčiau. Jie mylėjo jį, todėl 
nuoširdžiai rėmė, trokšdami ne tiek jo laimėjimo, kiek tiesos, nesvarbu, kas ją 
ištars. 

— Tiesa yra dvasinė pasitikėjimo kalba, o ironija - dvasinė sutapimo kalba. 

Mokiniai lingavo į taktą, nedrįsdami sudrumsti tylos. 

- Humoras yra dvasinė laisvės kalba, - tarė Idrysas, - o pasiaukojimas - 
dvasinė atgailos kalba. 

Jis vėl nutilo, kovodamas su tuštybe, nes galėjo taip kalbėti dar ilgai. Pažvel- 
gė į mokinius, paraudo it nuo kirčio rimbu ir nusišypsojęs grįžo prie aptaria- 
mos temos. 

— Visa yra dvasinga ir visa reiškiama sava dvasine kalba. Ryšio su Šaltiniu 
negalima nutraukti, bet galima jį apardyti. 

Mokiniai rėkė ir plojo, paskui nutilo, sykiu išdidūs ir susigėdę. 

— Būčiau dėkingas už dar vieną pertrauką, jei neprieštarausite, - pasiūlė 
Idrysas. 

Mokiniai nejučiomis pakilo palydėti išminčių į urvą. 

- Nežinau, kaip tu, - tariau Karlai, mėgaudamasis pertrauka, - bet aš pasi- 
ilgau nešventų dalykų. 

- Tu skaitai mano mintis, - atsiliepė ji. - Nesvarbu, išgerti ar parūkyti. Mano 
nervai mano burnoje. 

— Tu norėjai dalyvauti debatuose, tiesa? 

— Buvo kilęs toks gudreiviškas troškimas, - atsakė ji, žybtelėjusi laimingo- 
mis akimis. 

Idrysas buvo protingas ir žavus, bet tokiuose debatuose dalyvaudavo daž- 
nai. Jis žinojo, kur po kojomis tvirta žemė, o kur lakusis smėlis. Aš uždavinė- 
jau klausimus daugeliui mokytojų ir sužinojau, kad kartais sumanumas slepia 
idėjų stoką, o žavesys - garbėtrošką. Man patiko Idrysas, bet mokiniai laikė jį 
šventuoju, ir tai kėlė man šiokį tokį nerimą, nes kiekvienas pjedestalas aukštes- 
nis už Žmogų, stovintį ant jo. 

Išminčiai grįžo ir kamantinėjo Idrysą dar tris valandas, kol pritrūko klau- 
simų. Tada jie atsiklaupė prieš Idrysą ir paprašė palaiminti, kaip jie laimino jį 
debatų pradžioje. 

- Dievinu šituos mūsų žaidimus, Idrysai, - tarė Gudruolis, atsisveikinda- 
mas paskutinis. - Dėkoju Dievui, kad Jis leidžia mums taip dosniai keistis min- 
timis, ir tikiuosi, kad į galvą su Jo palaiminimu ateis daug naujų. 

Išminčiai išėjo lengvuoju taku, nubertu rožių žiedlapiais, kad jiems nesu- 
muštų padų. Išėjo susimąstę ir galbūt nebe taip abejodami, nebe taip trokšda- 
mi garbės ir nebe taip niurzgėdami. 

Idrysas nuėjo maudytis ir melstis. Mes padėjome išardyti stoginę, surinko- 
me kilimus ir padėklus. 

Karla pasisiūlė pagaminti valgyti ir pataisė vegetariško plovo, žiedinių ko- 
pūstų su bulvėmis kokosų padaže, šparaginių pupelių ir žirnių kalendrų ir 
špinatų padaže, folijoje keptų morkų ir moliūgų griežinėlių ir basmati ryžių, 
apšlakstytų migdolų pienu. 

Žiūrėdamas, kaip vikriai Karla sukasi prie puodų ir keptuvių ant šešių duji- 
nės viryklės degiklių vienu metu, kaip čirška garingi kvapų ir spalvų uraganai, 
buvau pakerėtas ir spoksojau į šį vaizdą akis išvertęs kaip pelėda, kol ji mane 
pristatė plauti indų. 

Virtuvėje dirbome drauge su trimis merginomis mokinėmis. Gamindamos 
valgį dvidešimt aštuoniems žmonėms, jos plepėjo su Karla apie muziką, madas 
ir kiną. Virti valgį Idrysui ir kitiems kalno gyventojams jos laikė šventa pareiga 
ir į patiekalus, kurių ragaus mokytojas, įdėdavo širdį. 

Laisvu nuo virtuvės darbų, maldų ar mokymosi laiku mokiniai mėgdavo 
pavalgyti, ir po vakarienės neliko nė trupinio kvapiųjų Karlos patiekalų. Ji 
pati valgė nedaug, tik gėrė klausydamasi pagyrų, o kai visi pasisotino, pasiūlė 
tostą. 

- Už mane ir dar vienus metus, - tarė ji. - Už valgį, verdamą kartą per 
metus! 

— Už valgį, verdamą kartą per metus! - sušuko mokiniai, verdantys valgį 
kasdien. 

Kai indai buvo išplauti ir sukrauti į žvilgius bokštus, o dauguma mokinių 
paliko stovyklą arba nuėjo miegoti, kalno nusidėjėliai - Karla, Didjė, Vinsonas, 
Randelas, Ankitas ir aš - susėdo prie laužo. 

Didjė pasiūlė pažaisti dviprasmybėmis: kiekvienas, per pokalbį nejučiomis 
ištaręs dviprasmišką žodį, turi išgerti taurelę. Jis paaiškino, kad greičiausiai pa- 
sigers tas, kam galva pramušta seksui, ir tada mes žinosime. 

Aš ir taip žinojau, kad labiausiai seksui galva pramušta Didjė, tačiau alkoho- 
lis jo beveik neveikia. Karla irgi tai žinojo, todėl pasiūlė ką kita. 

— Verčiau, vaikinai, papasakokite vienas kitam, kodėl sėdite čia, o ne kur 
nors su mylima moterimi, - tarė ji ir atsistojo. 

— Ranvėj ašrame, - neraginamas iškart prabilo Vinsonas. - Aš pats kaltas. 
Myliu ją taip, kad, suprantat, paverčiau šventąja. O užkeikimo vėl atversti ją 
paprasta moterimi, ko gero, nėra. | 

— Puikiai suprantu, ką turi omeny, - patvirtino Randelas. - Bet geriau jau 
nesuprasčiau. 

Mudu su Karla palinkėjome jiems labos nakties. Čiupau vieną suvyniotą 
kilimą, drobės atraižą, virvės ritinį ir savo kuprinę su būtiniausiomis atsargo- 
mis. Karla nešė dvi antklodes ir savo krepšį su reikalingiausiais daiktais. Pasi- 
šviesdami žibintuvėliu ir gąsdindami save šešėliais, iššokančiais ties kiekvienu 
staigiu posūkiu, ėjome prie kalvos. 

— Tu vos nešovei į tą šešėlį, tiesa? — paklausiau beveik liesdamasis prie jos 
ant siauručio takelio. Žibintuvėlis jos rankoje metė sukibusius šviesos ratus ant 
tamsios naktinio miško drobės. 

— Tu pats griebeisi peilio, - atkirto ji ir prisiglaudė. 

Iš virvės ir drobės pastačiau pakenčiamą palapinę. „Turėdamas pakankamai 
tvirtos virvės, - kartą pasakė man vairuotojų profsąjungos vadovas, - vairuo- 
tojas gali padaryti beveik viską.“ 

Vairuotojo palapinėje mes bučiavomės ir aptarinėjome kiekvieną per deba- 
tus išgirstą klausimą ir atsakymą. 

- Jūs, vyrai, nieko nesuprantate, - mieguistai ištarė Karla, kai mudu drauge 
perėjome idėjų slėnį. 

— Mat kaip? 

— Taip. 

— Ir ko gi mes nesuprantame? 

- Tiesos, - atsakė ji. 

— Kokios tiesos? 

— Didžiosios. 

— Apie ką? 

— Tas ir yra, - tarė Karla, o jos žalios akys spindėjo kaip veidrodžiai. 

— Kas yra? 

- Jūs, vyrai, pakvaišę dėl tiesos, - atsakė Karla. - Didelio čia daikto ta tiesa. 
Tai tik draudimas, kuris po trečio stikliuko nieko nebereiškia. 

— Man nereikia nė vieno stikliuko, kad draudimai nieko nebereikštų, kai aš 
su tavimi, - nusišypsojau. 

Mes bučiavomės, mylėjome vienas kitą, kalbėjomės, ginčijomės ir vėl grį- 
žome į pradžios pabaigą, kol galop užmigome po pusmėnuliu, blausia šviesa 
liudijančiu dangų. 

Pabudau staiga, pajutęs, kad mes nebe vieni. Lėtai pakėliau galvą ir pama- 
čiau Idrysą, už kelių metrų stovintį ant kalvos nugara į mus ir žiūrintį į sidab- 
rinę mėnulio taurę. 

Dirstelėjau į Karlą. Ji tebemiegojo šalia apsivilkusi mano marškinėliais vie- 
toj naktinių. 

- Džiaugiuosi, kad mane matai, - tarė Idrysas neatsigręždamas. 

- Aš visada džiaugiuosi jus matydamas, Idrysai, - sušnibždėjau. - Atsisto- 
čiau, bet aš neapsirengęs. 

Jis nusijuokė, atsirėmė į lazdą ir pažvelgė į žvaigždes. 

— Labai džiaugiuosi, kad judu su Karla čia, - tarė jis. - Noriu, kad žinotumė- 
te, jog galite čia likti tiek, kiek širdis geidžia. 

- Ačiū, - padėkojau. 

Karla pabudo ir pamatė Idrysą. 

- Idrysai, - tarė ji sėsdamasi, - prašom sėstis ir patogiai įsitaisyti. 

— Man visada ir visur patogu, Karla, - linksmai atsakė jis, vis dar neatsisuk- 
damas. - Spėju, kad jums abiem irgi. 

- Galime jums ko nors pasiūlyti? - paklausė Karla, trindama akis. - Van- 
dens ar sulčių? 

— Man pakanka tavo pasiūlymo. 

— Mes apsirengsime ir ateisime, - tariau. - Galiu jums išvirti ant laužo ar- 
batos. 

- Aš tuoj eisiu, - atsakė jis. - Bet turiu kai ką pasakyti jums abiem, ir mintys 
neduoda man ramybės, todėl prašom atleisti už įsibrovimą. 

- Tai mes įsibrovėliai, - paprieštaravo Karla. 

Jis vėl nusijuokė. 

— Man atrodė, kad šiandien norėjai sėdėti šalia manęs, Karla, - tarė jis, - kai 
atsakinėjau į klausimus? 

— Norėjau, Idrysai, - nusijuokė ji. - Kitą kartą įtraukite mane į pagalbininkų 
sąrašą. 

— Sutarta, - atsakė jis, mintyse jau palikęs mus. - Ar judu pasiruošę išklau- 
syti mano priesaką? 

— Taip, - dvejodama sušnibždėjo Karla. 

- Jūs turite atsižadėti smurto, abu, ir stengtis gyventi taikiai. 

— Sunku atsisakyti smurto smurtingame pasaulyje, Idrysai, - atsiliepė Karla. 

— Smurtas, tironija, priespauda, neteisybė yra kalnai gyvenimo kelyje, - tarė 
Idrysas. - Gyventi - reiškia įveikti šiuos kalnus. Saugiausia būtų kalną apeiti. 
Bet ši kelionė suės jums visą gyvenimą, nes, nusprendę apeiti kalną, taip ir eisite 
ratu, ir vienas iš kalnų taps jūsų likimu. Vienintelis būdas eiti į priekį, neįstrigti 
šiame rate ir išvengti bėdos su naujais kalnais - užkopti į viršūnę ir pereiti į kitą 
pusę. Bėda, kad visos kelio į viršūnę atkarpos vienodai pavojingos. 

— Ką tai reiškia? - paklausiau. 

— Man neramu dėl jūsų abiejų, - tarė jis. - Dažnai neramu. Negalėtumėte 
apsižvalgyti nuo viršūnės, jei pasirinktumėte saugesnį kelią ratu, bet šis kelias 
labai pavojingas. O vienas kitu pasitikėti ir vienas kitam padėti privalote labiau 
negu anksčiau. Jūs abu jau kopiate per kalno šešėlį. 

— Ojūs lipote į visus savo kalnus, Idrysai? - paklausė Karla. 

— Kitados buvau vedęs, - švelniai ir lėtai ištarė jis. - Seniai. Mano žmona, 
tepažįsta palaimą jos siela, visada lydėdavo mane dvasinėse kelionėse - kaip 
jūs vienas kitą dabar. Būčiau niekas be daugybės dalykų, kuriuos sužinojome 
drauge. O dabar aš kopiu į kalno šešėlį vienas. 

— Jūs niekada nebūnate vienas, Idrysai, - atsiliepė Karla. - Visi, kas jus pa- 
žįsta, nešiojasi jus širdyje. 

Jis tyliai nusijuokė. 

- Tu man primeni ją, Karla. O tu, Linai, primeni mane patį kitame gyveni- 
me. Ne visada buvau taikus, kokį pažįstate. Neišsižadėkite meilės. Nesiliaukite 
ieškoti vidinės ramybės. 

Jis tylomis apsisuko ir nuėjo į stovyklą. 

Vėl grįžo nakties garsai, kažkur tolumoje prie geležinkelio sugaudė signali- 
nis varpas. Karla tylėjo žiūrėdama į tamsią lapiją, kurioje dingo Idrysas. 

— Mudviem reikės kai ką suderinti, kad viskas būtų gerai, - tarė ji ir įsmei- 
gė į mane žalios mėnesienos akis. - O aš noriu, kad bent kartą būtų gerai, su 
tavimi. 

— Maniau, mums ir taip gerai. 

— Dar tik pradžia, - nusišypsojo ji, mieguistai pasirąžė ir įsitaisė šalia. - Pa- 
gyvensime čia porą mėnesių ir atsikratysime visų keistenybių. 

Staiga ji atšlijo nuo manęs ir ėmė raustis tarp savo daiktų, kol rado išsaugotą 
laišką. 

— Dabar tinkamiausias laikas perskaityti kalno šešėlio laišką, - tarė duoda- 
ma jį man, ir vėl susiraitė šalia. 

Ji žavingai nusižiovavo, užsimerkė ir užmigo. Išskleidžiau laišką, prirašyta 
apie puslapį. Jis buvo nuo Džordžo Dvynio. Perskaičiau pasišviesdamas žibin- 
tuvėliu. 


Sveikas, drauguži, rašo Dvynys, pranešu, kad mudu su Skorpionu 
dar neradome guru, kuris jį prakeikė, bet sekame jo pėdomis. Buvome 
Karnatakoje, ant kalno, paskui Bengalijoje, pakeliui susirgau ir jaučiuosi 
nekaip, bet negaliu palikti bėdoje Skorpiono, todėl ieškosime toliau. Tik 
norėjau, kad kas nors, kam aš rūpiu, žinotų, jog nieko nesigailiu, jeigu ir 
negrįšiu, nes myliu gyvenimą ir savo draugą Skorpioną. 

Nuoširdžiai tavo 

Dvynys 


Padėjau laišką ir laikiau Karlą glėbyje, kol ji kietai įmigo, bet pats užsnūdau 
ne iš karto. 

Aš galvojau apie vyrus, sėdinčius prie laužo, Ankitą ir Vinsoną, Didjė ir 
Randelą, praradusius meilę ir vėl ją suradusius per vienas kitam pasakojamas 
istorijas, paeiliui metamas į ugnį it pliauskas. 

Aš galvojau apie Abdulą, kuris niekada neišduoda to, kuo tiki, bet beveik 
visada vienas. Tamsiame atminties skersgatvyje išvydau Vikramą, kuris mirė, 
kaip pastaruoju metu ir gyveno-negyveno, vienišas. 

Aš galvojau apie Navyną, kuris myli Divą Devnani, atskirtą nuo jo dygliuo- 
tos sienos, vadinamos aukštuomene. 

Aš galvojau apie Ahmadą iš „Stiliaus namų, kuris kartą, skusdamas mane 
labai grėsmingu skustuvu, pasakė visą gyvenimą aistringai mylėjęs vieną mo- 
terį, nors jųdviejų šeimos juos išskyrė, ir jis paskutinį kartą matė ją būdamas 
devyniolikos. 

Aš galvojau apie vienišą Idrysą, vienišą Kadarbhajų, vienišą Tariką, vienišą 
Nazyrą, vienišą be Lizos Kavitą ir visus kitus, kurie gyveno ir mirė vieniši, bet 
mylėdami arba tikėdami meile. 

Stebuklas ne tai, kad meilė randa mus, nors tai keista, lemtinga ir paslaptin- 
ga. Stebuklas tai, kad net jei mes taip ir neradome meilės, net jei meilė per ilgai 

laukė ant svajonės sparnų, net jei meilė nepasibeldė į duris, nepaliko žinelės, 
neatnešė gėlių, daugelis mūsų nesiliauja ja tikėti. | 

Laimingiems meilužiams nėra reikalo tikėti. O tie, kurie gyvena nemylimi, 
bet tiki, yra meilės šventieji, palaikantys jos gyvybę tikėjimo soduose. 

Pažvelgiau į Karlą, kvėpuojančią man į krūtinę. Ji krūptelėjo sapno kertelė- 
je. Raminau ją, kol jos alsavimas vėl suskambėjo ramybės muzika tik man. 

Ir aš dėkojau už šią gražią ramybę šalia jos likimui, žvaigždėms, klaidoms 
ar geriems darbams. Ir pagaliau užmigau, o iš sidabrinės pusmėnulio taurės į 
mūsų sapnus kalno šešėlyje krito žvaigždės. 


AŠTUONIASDEŠIMT PIRMAS SKYRIUS 


Laikas ant kalno su ritualais ir saulėlydžiais, bendrais pusryčiais, pietumis, 
vakarienėmis ir meditacijomis, laužais, atgaila, maldomis ir juoku buvo ypa- 
tingas mūsų gyvenime. Draugai vienas po kito paliko mokytojo stalkalnį, kol 
pagaliau su Idrysu liko tik Karla, aš, Silvanas ir keli mokiniai. 

Ji buvo teisi, prašydama šiek tiek laiko praleisti atokiau nuo miesto. Keista, 
bet paprasta buitis praturtino mūsų santykius, ir miesto gyvenimo skeveldras 
pamažu nugludino supratimas. Mes dieną naktį kalbėdavomės apie praeitį, o 
tuo metu tirpo dabartis. 

- Jis mane išgelbėjo, - vieną dieną po kelių savaičių ant kalno pasakė Karla, 
kalbai nukrypus į Kadarbhajaus laikus. 

- Tu susipažinai su juo lėktuve, mėgindama pabėgti. 

— Taip. Buvau kaip nesava. Nužudžiau žmogų, prievartautoją, kuris mane 
išprievartavo, ir nors žinojau, kad padaryčiau tai dar kartą, jeigu reikėtų, vis 
dėlto buvau beveik pamišusi. Nusigavau iki oro uosto, nusipirkau bilietą, įsė- 
dau į lėktuvą, bet ore, per penkias mylias virš žemės, sugniužau. Šalia manęs 
sėdėjo Kadarbhajus. Jis grįžo į Bombėjų, aš turėjau bilietą į vieną pusę. Jis už- 
kalbino mane, o lėktuvui nusileidus atvežė mane čia, ant kalno. Kitą dieną aš 
pradėjau jam dirbti. 

— Tu jį mylėjai, - tariau, nes irgi mylėjau jį. 

— Taip. Jis man nepatiko, ir aš jam tai pasakiau, nepritariau jo veiklos bū- 
dams, bet jį mylėjau. 

- Šiaip ar taip, jis padarė poveikį miestui ir mūsų gyvenimui. 

- Jis manimi naudojosi, - tarė Karla, - ir aš leidau. Pati jo prašymu naudo- 
davausi žmonėmis. Pasinaudojau tavimi, nes jis liepė. Ir vis dėlto, galvodama 
apie jį, jaučiu tik meilę. Tu irgi? 

— Aš irgi. 

— Sunkią akimirką aš vis dar jaučiu jį šalia. 

— Aš irgi, - atsiliepiau. - Aš irgi. 

Mudviem su Karla buvo gera ant šventojo kalno, bet mes nenorėjom nu- 
traukti ryšių su nuodėmingu miestu. Kartą per savaitę gaudavome laikraščių, 

naujienas apie draugus ir priešus sužinodavome iš retų lankytojų, bet vertin- 
giausių žinių pranešdavo jaunasis roninas Džagatas, tvarkantis mano verslą, 
kol buvau ant kalno. 

Susitikdavome su juo kartą per dvi savaites automobilių aikštelėje kalno 
papėdėje. Išgirdę miesto naujienas, visada džiaugdavomės, kad galime stačiu 
taku užsiropšti atgal į viršūnę. 

Politikai ir kiti fanatikai, pasak Džagato, iš kailio neriasi, kad suskaldytų žmo- 
nes, ypač draugus. Kai kuriuose rajonuose kaimynus ir kvartalus atskyrė plastiki- 
nės barikados, pakantumo kiautas suaižėdavo vien dėl skirtingo maisto. 

Gatvėse, lūšnynuose ir fabrikuose skirtingų polinkių žmonės gražiai sutarė 
ir sėkmingai dirbo. Bet politinių partijų būstinėse liaudies atstovai kurstė žmo- 
nes, jei draugystė kėlė grėsmę politinėms rietenoms. Ir vargšai aklai telkdavosi 
vieni prieš kitus, pamiršdami, kad barikados skiria tik vargšų kariuomenes. 

Višnu baigė savo mafijos valymą, ir vien iš hinduistų sudarytą Kompaniją 
307 palaimino ne tik brahmanai naujuose Višnu rūmuose Karmaiklo gatvėje, 
netoli dailės galerijos, kurią Karla paliko Tadžui, bet pakratė maišą ir Bombė- 
jaus elitas. 

Per prašmatnias įkurtuves, pasakojo Džagatas, net vietos snobai nebe taip 
rietė nosį, o kelios kino žvaigždės tapo dažnais svečiais Višnu orgijose. 

— Višnu finansuoja labai brangų hindi filmą, - pasakojo Džagatas. - Fil- 
muojama Bulgarijoje, o gal Australijoje. Vienžo, užsienyje. Jo nuotrauką ki- 
nematografininkų tūse, kur buvo paskelbta apie naująjį filmą, išspausdino visi 
laikraščiai. 

- Ir niekas net nebandė jo suimti už afganų sargybinių, Nazyro ir Tariko 
nužudymą, Kadarbhajaus ir kitų namų padegimą? 

— Nėra liudytojų, baba-brolau. Pareikštų kaltinimų atsisakyta. Vyriausio- 
jo policijos komisaro pavaduotojas irgi buvo tame pobūvyje. Filmo hero- 
jus - kietas faras, komisaro pavaduotojo kopija. Rodys, kaip jis negailestingai 
kovoja su nusikalstamumu ir kiek nusikaltėlių užvertęs per susirėmimus. O 
Višnu už tai moka. Nepagaunu kampo, brolau. Tai tas pat, lyg apiplėšti savo 
banką. 

— Tai jau tikrai, - pritariau. 

— Įdomūs žmonės, - nusijuokė Karla. - Kiek asmens sargybinių lydėjo 
Višnu? 

— Rodos, keturi, - atsakė Džagatas. - Tiek, kiek ir policijos komisaro pava- 
duotoją. 

— Kodėl klausi apie asmens sargybinius? - parūpo man. 

- Atvirkštinis sąžiningumo dėsnis. Kuo daugiau asmens sargybinių, tuo ma- 
žiau sąžiningumo. 

— O dviratininkai žudikai visiškai pakeitė įvaizdį, - toliau kalbėjo Džagatas, 
purtydamas galvą. - Atrodo kitaip. 

- Perdirbti žudikai, - tarė Karla. - Ir kaip jie dabar atrodo? 

- Sakyčiau, geriau negu anksčiau. Dėvi dukslias baltas kelnes ir mėtų spal- 
vos marškinius. 

- Visi? 

— Aha. Jie dabar didvyriai. 

— Negali būti, - suabejojau aš. 

- Čia ne bajeris. Žmonėms jie patinka. Net mano mažulė nupirko man mėtų 
spalvos marškinius. 

- Ir važinėja džipais? 

— Džipais, pririšę chromuotus dviračius prie apsauginių lankų. 

— Ir žmonių nebežudo? 

— Ne. Dabar jų gaujos pavadinimas „Jokių problemų. 

- „Jokių problemų“? - susidomėjo Karla. 

— Aha. 

- Tai tolygu pasivadinti „Normaliai“, - tariau. - Indijoje visi kartoja „Jokių 
problemų“ kas tris minutes, net kai problemų per akis. 

- Būtent, - atsiliepė Džagatas. - Puikiai sugalvota. Jokių problemų, nei di- 
delių, nei mažų. 

— Juokauji, Džagatai. 

- Nieku gyvu, baba-brolau, - spyrėsi jis. - Prisiekiu. Ir juk skyla. Žmonės 
samdo juos tartis dėl pagrobtų aukų paleidimo pla pla pla. Praėjusią savaitę jie 
išvadavo pagrobtą milijonierių, kuriam buvo likę tik kairiosios rankos pirštai. 
Ir tų nebūtų likę, jei nebūtų įsikišę „Jokių problemų . Jie sprendžia visokias 
statybų bylas, kurios daug metų rijo milijonus rupijų. Jie aria kaip negrai kiek- 
vienam, kas sumoka. 

- Puiku, - tarė Karla. 

— Na taip, - ištariau, nes nuo to, ką išgirdau, man pasidarė nejauku. 

Kiekviename mieste yra Užkampis, Pagrindinė gatvė ir Volstritas, jei vin- 
giuotų pakrančių seklumose jos susiraizgo, tai nė vienai neišeina į gera. 

Šios gatvės laikosi nuošaliai ir negali susijungti dėl tariamų skirtingumų, 
nes kai tik jos susikerta, akys išvysta kitose akyse meilę, protas pamato ne- 
teisybes, o tiesa išlaisvina. Valdžiai kenkia laisvi protai ir širdys bet kurioje 
gatvėje, nes valdžia yra laisvės priešybė. Aš neturiu jokios valdžios, todėl man 

maloniau, kai Užkampio vaikinai vengia Pagrindinės gatvės, policininkai pa- 
tys finansuoja filmus apie policininkus, o Volstrito verteivos nesikiša, kol visos 
gatvės netapo viena. 

Teko nuvyti šias mintis: kuo ilgiau Džagatas bus su mumis, tuo daugiau 
spūsčių susidarys pakeliui į miestą. Karla, matyt, irgi tai suprato ir vėl prabilo 
apie reikalus. 

— Pasidomėjai, kaip sekasi Didjė? - paklausė ji jaunojo ronino. 

— Zarūr, - atsakė jaunasis gatvės verslininkas ir nusispjovė. - Vis dar sėdi 
„Leopolde“, viskas gerai. A, - susigriebė jis, - grįžo Zodiako Džordžai, milijo- 
nieriai. 

— Kur jie dabar? 

— „Maheše“, - atsakė Džagatas. - Todėl man neprieinami. Mano brūkšninio 
kodo tas skeneris nenuskaito. 

- Jei ką nors sužinosi, pranešk. 

— Aišku. O žinot, kodėl visi taip rūpinosi šitais dviem užsieniečiais, kol jie 
dar gyveno gatvėje? - susimąstęs paklausė. 

— Nes jie puikūs žmonės? - spėjau. 

- Ne tik todėl, - atsakė Džagatas, bato nosimi braižydamas ornamentus 
dulkėse prie mūsų kojų. 

— Pasakyk, - paprašė Karla, ją visada traukė sielos šviesa. 

- Jie buvo Zodiako Džordžai, - paaiškino Džagatas. - Štai kodėl. Indijoje 
tai ne kruopa. Tolygu tokiam vardui kaip Karma. Kad ir kur jie eitų, per var- 
dus juos lydėjo Zodiakas. Juos maitindamas, peni Zodiaką. Suteikdamas jiems 
prieglobstį, rūpiniesi Zodiaku. Gindamas juos nuo mušeikų, saugai Zodiaką 
nuo neigiamos energijos. O daryti paslaugas planetoms, kurios valdo ir su- 
knisa mums gyvenimą, - ne šuns pypas. Baba-brolau, daugybė žmonių apgai- 
lestauja, kad negali pasirūpinti Zodiakais, nes šie praturtėjo ir jiems pagalbos 
nebereikia. 

Indija. Laikas, matuojamas atsitiktiniais sutapimais, prieštaros logika. Dža- 
gatas nustūmė mane nuo šakos, ant kurios maniau Indijoje patogiai ir tvirtai 
įsitaisęs. Bet mano pairą gūžtą kas nors papurtydavo beveik kasdien. Pasaulis, 
kuriame gyvenau, nors gimiau ne čia, apiberdavo mane keistais žiedais nuo 
kiekvieno medžio, kuriame prisiglausdavau. 

- Puikiai papasakojai, Džagatai, - tarė Karla. 

— Tikrai? - atsiliepė jis paniurdamas, kad paslėptų drovumą. 

— Taip. Ačiū tau. 

Džagatas - šis vardas reiškia „Pasaulis“ - paraudo ir nusuko akis, nejučio- 
mis siekdamas peilio rankenos prie diržo. 

- Klausyk, brolau, - jis atsuko į mane jauną iškalbingai randuotą veidą, - 
man nesmagu pasiimti visą tavo verslo pelną. 

— Tu atlieki visą darbą, - atsiliepiau, - todėl turi pasiimti ir visus pinigus. Tai 
aš tau skolingas, kad vadovauji verslui. Ir nemažai skolingas, brolau Džagatai. 

— Eik šikt, - nusijuokė jis. - Kas savaitę atidedu tau po dvidešimt penkis 
procentus, ir nesišakok, aišku? 

- Aišku, džavanai, - atsiliepiau hindi žodžiu „karys“. - Sutinku. 

— Kai grįši iš šio klaikaus kalno su tigrais ir šventaisiais, tavęs lauks krūvelė 
šlamančiųjų. 

— Kai grįšiu į tavo klaikų miestą su verslininkais ir policininkais, - atsilie- 
piau, - labai jais džiaugsiuos. 

- Pavažiuojam su Džagatu iki greitkelio, - pasiūlė Karla. - Paskui grįšime. 

— Gera mintis. Norėtum palydos, Džagatai, ar norėtum važiuoti greitai? 

- Važiuojam neskubėdami, baba-brolau. 

— Kruto! - tarė Karla. 

— Čia dabar kas? Olegas tave moko rusiškai? — paklausiau paspirdamas mo- 
tociklo šoninę kojelę. 

- Sprosite jego, - nusijuokė ji. 

— Ką tai reiškia? 

- Paklauskit jo. 

- Paklausiu, - atsakiau, o ji dar garsiau nusijuokė. 

Motociklai pavydūs. Jei jis tave myli, visada pajus, kad bent pagalvojai apie 
kitą motociklą. O pajutęs neužsives. Mano motociklas neužsivedė net po trijų 
bandymų, nes aš pažvelgiau į Džagato motociklą. 

Džagato motociklas jau dunksėjo lėtu staccato, 350 kubų vieno cilindro va- 
riklis - tai būgnas, kuris nugabens tave kur nori, jeigu leisi jam groti savą mu- 
ziką. 

Dar kartą koja paspaudžiau starterį, bet motociklas tik pašaipiai kostelėjo. 

Karla pasilenkė, laikydamasi už vairo, ir apkabino benzino baką. 

- Kelionė nuo kalno ir atgal bus tau naudinga, mažiuk, - pasakė ji motocik- 
lui. - Pasivažinėkim. 

Aš vėl paspaudžiau starterį, ir motociklas, akimirką pasimaivęs ir pačiau- 
dėjęs, užsivedė. 

Leidomės tuščiu miško keliu šalia Džagato it rogutėmis iki nuožmiai krio- 
kiančio greitkelio, pamojavome jam ir pasukome atgal. 

Važiavome per vakaro mišką iš įžūlios dienos šviesos į klastingą nakties 
tamsą. Paukščiai skrido tūpti, vabzdžiai kėlėsi iš snaudulio, o šikšnosparniai 
didumo sulig ereliu irgi budo, ruošdamiesi puotai. 


707 


Ilgą kelią iki urvų mes važiavome lėtai lėtai. Dvelkė vėjelis, medžių šešėliai 
tarpais paslėpdavo dangų. Naktis buvo jauna ir giedra. Pabudo ir trynėsi akis 
pirmosios žvaigždės. Įkaitę lapai skleidė žemės kvapus. O mes, du laimingi 
bėgliai, buvome kartu ir laisvi. 


AŠTUONIASDEŠIMT ANTRAS SKYRIUS 


Laimingi ir laisvi privažiavome automobilių aikštelę ant kalno ir išvydome 
mūsų laukiantį Konkanoną. Jis sėdėjo ant raudono „Pontiac Laurentian“ baga- 
žinės baltais marškiniais. Užsigeidžiau nudažyti juos automobilio spalva. 

— Laikykis, mažute, - tariau Karlai, pristabdęs motociklą. 

Apsigręžiau, kelis šimtus metrų pavažiavau šlaitu ir sustojau. 

— Kas atsitiko? 

— Matai medį su dreve? - paklausiau. - Palauk manęs ten. 

— Slėptis? — paklausė ji taip, lyg būčiau jai pasiūlęs duoti kraujo madam Žu. 

- Sakau, palauk. Tuoj grįšiu. 

— Gal kuoktelėjai? 

- Aikštelėje Konkanonas. 

- Tai Konkanonas? - Karlą visada domino nepaprastos asmenybės. 

— Palauk čia, Karla. Aš greitai grįšiu. 

- Kartoju: gal kuoktelėjai? Pistoletą turiu aš, pamiršai? Ir šaudau taikliau. Be 
to, rodos, sakei, kad mes dabar visur ir visada būsime kartu. 

Padėtis buvo kebli. Kai priešas negailestingas, pradedi pralaimėti, kai jis 
peržengia ribas. Bet Karlai drąsos netrūko ir, ko gero, ji buvo vienintelė mote- 
ris, kuri kautųsi iki paskutinio kraujo lašo. 

- Gerai, - nenoromis sutikau. - Bet nenuleisk nuo šito tipo akių. Jis darbuo- 
jasi liežuviu ne blogiau negu kumščiais. 

— Aš tiesiog privalau su juo susipažinti. Eime, Šantaramai. 

Mes grįžome į automobilių aikštelę, ir aš pastačiau motociklą. Jis dar kvė- 
pavo, kai mudu su Karla nuėjome šalin. Lėtai artinausi prie Konkanono, bet 
staiga įsibėgėjau ir skėliau jam antausį. 

— Kokio velnio? - suriko jis, susiėmęs už ausies. 

Jis nusirito nuo bagažinės ir ėmė šokinėti aplink mane apsimesdamas, kad 
tuoj trenks. Aš bandžiau jam užtvoti, bet jis išsisuko ir pamažu tolo. 

Jis viliojo mane šalin nuo Karlos. Gal kur nors laukia jo sėbrai. Lėtai ėmiau 
trauktis, kol atsidūriau šalia jos. 

— Ko tau čia reikia, Konkanonai? Kur tavo banditai? 

— Aš vienas, vaikine, - atsakė jis. - Priešingai negu tu. 

Jis išsišiepė Karlai ir pamojavo ranka. 

- Labas, - pasisveikino. 

Karla išsitraukė iš rankinuko pistoletą ir nusitaikė į jį. 

- Jei turi ginklą, mesk, - įsakė. 

— Aš niekada nesinešioju ginklo, panele, - atsakė Konkanonas. 

— Puiku, nes aš nešiojuosi. Jei krustelėsi, suvarpysiu kulkomis, nespėsi poros 
žingsnių žengti. 

- Nelabai išmintinga čia atvažiuoti, - tarė Karla. - Šiame miške yra tigrų. 
Puikus būdas atsikratyti lavono. 

— Mielai priklaupčiau prieš jus, bet jūsų meilužis spirtų man į neapsaugotą 
galvą, panele Karla, - išsišiepė Konkanonas. - Man garbė su jumis susipažinti. 
Mano vardas Konkanonas. 

— Mano meilužis gerokai suirzo, - atsiliepė ji, - kai sudeginau tavo laišką ir 
nepasakiau jam, kas jame buvo parašyta. Laukiau progos ir džiaugiuosi, kad ją 
man suteikei. Dabar pakartok garsiai jo akivaizdoje, jei tau užteks drąsos. 

- Vadinasi, jus taip suerzino laiškas? Ne, ne, aš atmetu jūsų pasiūlymą pa- 
kartoti savo nepadorius pasiūlymus šio pabėgusio kalinio akivaizdoje. Manau, 
tai būtų neišmintinga. 

- Taip ir maniau, - nusišypsojo Karla. - Parašei, bet nedrįsti pasakyti. 

— Tai jums nepatiko mano kuklios užuominos? - paklausė Konkanonas. - 
Man pačiam jos atrodė gana išradingos. 

— Užsikišk, -— tariau. 

— Matote, su kuo esu priverstas turėti reikalų? - kreipėsi Konkanonas į Karlą. 

— Užsikišk, - atsakė Karla. - Dabar turi reikalų su mumis abiem. Ir tau ne- 
kaip sekasi. Ko tau čia reikia? 

— Atėjau kai ko pasakyti jūsų meilužiui, - tarė Konkanonas. - Jei atsisėsiu 
ant bagažinės kaip anksčiau, leisite man kalbėti? 

- Man labiau patiktų, Konkanonai, jei tu būtum bagažinėje, - atsiliepiau. - 
O automobilis lėktų į prarają. 

Konkanonas nusišypsojo ir papurtė galvą. 

- Žinok, pyktis kenkia grožiui, - tarė jis. - Iškart pasendina snukį keleriais 
metais. Tai ar aš galiu ramiai atsisėsti ant supisto automobilio ir pasikalbėti su 
jumis, kaip dera geram krikščioniui, a? 

- Sėskis, - leido Karla. - Tačiau krikščionio rankas laikyk taip, kad aš jas 
matyčiau. 

Konkanonas atsisėdo ant bagažinės ir užsikėlė kojas ant buferio. 

- Pats tas laikas išsiaiškinti ir atsisveikinti, - tarė Karla. 

Konkanonas nusijuokė, nužvelgė Karlą nuo galvos iki kojų, paskui įsmeigė į 
mane mėlynas akis, vaiskias net blausioje automobilių aikštelės šviesoje. 

— Aš neprikišęs rankų prie Lizos mirties, - skubiai ištarė jis. - Pirštu jos 
neužgavau. Mačiau ją tik kartą, na, galima sakyti, du, bet ji man patiko. Miela. 
Niekada taip nepadaryčiau. Pasakiau tik norėdamas tave įsiutinti. Aš prie jos 
piršto nepridėjau. Ir nebūčiau pridėjęs. Aš taip nedarau. 

Norėjau jį nutildyti. Norėjau išsklaidyti prakeiksmą, kuris mane lydi nuo 
tada, kai pirmą kartą išgirdau jo vardą. Visa, kas susiję su juo, yra blogis. 

— Kalbėk, - paragino Karla. 

- Jei būčiau žinojęs, koks iškrypėlis Randžytas, būčiau jį sulaikęs, - tarė 
Konkanonas. - Prisiekiu. Pats būčiau jį užmušęs, jei būčiau žinojęs, koks jis. 

Jis nuleido galvą. Prarado budrumą. Norėjau pulti jį ir atbulą sugrūsti pro tą 
blogį spinduliuojantį plyšį, pro kurį įsibrovė. Bet Karla norėjo žinoti viską. 

- Tęsk, - paragino Karla. - Papasakok mums viską, ką Žinai. 

— Aš sužinojau per vėlai, - tarė Konkanonas. - Jei būčiau sužinojęs anks- 
čiau, nebūtų buvę jokio „per vėlai“. 

- Tai mes jau supratom. Kalbėk toliau, - tarė Karla. 

- Susipažinau su tuo pamišėliu per narkotikus. Aukštuomenė nesivaržo 
kreiptis į padugnes kaip aš, kai reikia kvaišalų. Kai jis man pasakė, kad nori 
užmigdyti Lizą, nusprendžiau eiti kartu. 

— Randžytui reikėjo kvaišalų, kad užmigdytų Lizą? - paklausė Karla, mano 
nuomone, per švelniai. 

- Taip. Jis nusipirko rohipnolio tablečių. Maniau, pokštas. Jis man pasakė, 
kad jie draugai ir ketina dviese pasilinksminti. 

- Bet kam tau vilktis pas ją drauge su juo? 

- Pakankinti tavo meilužį, - atsakė Konkanonas, rodydamas į mane. - To- 
dėl nusiunčiau jums tą šlykštų laiškelį ir trumpam užteršiau jūsų galvą savo 
nešvankiomis mintimis. Kad šitas sužvėrėjęs šiknius kalinys kamuotųsi. 

- Užsikišk, - tarėme mudu. 

- Judu puiki šventųjų nusikaltėlių porelė. Toks tokį pažino... 

— Kodėl tu ten ėjai, Konkanonai? - paklausė Karla, ir jis, išgirdęs savo vardą, 
nukreipė mėlynas akis į ją. 

- Jau sakiau, - nusišypsojo jis. - Supratau, kad jei štai šitas Linas sužinos, 
kad buvau jo bute su jo mergina, kai jo nebuvo, jis pasius kaip eržilas. 

— Kodėl norėjai, kad jis pasiustų? 

- Norėjau jį įskaudinti, nes žinojau, kad taip įskaudinsiu ir tą persą. 

— Abdulą? - paklausė Karla. 

Aš jai nepasakojau. Negalėjau išduoti Abdulos, suteršti jo garbės, pasakęs, 
kuo jis tapo tą naktį su Konkanonu. | 

— Mudu drauge nužudėm kelis žmones, - nerūpestingai atsakė Konkano- 
nas. - Didelio čia daikto. Bet mes nesutarėm dėl požiūrio į vietos papročius ir 
tapom priešais. Jūsų meilužis tik atsitiktinė auka. 

- Aišku, man gana, - pareiškiau. 

— Niekada nesikreipei į psichoterapeutą dėl pykčio priepuolių? - paklausė 
Konkanonas. 

— Nešdinkis, Konkanonai. Man nusibodo kartoti „užsikišk“. 

— Bet prieš išsinešdindamas - jei mes leisim, - papasakok, ką žinai apie 
Randžytą, - pasakė Karla. 

Aš nieko nesupratau. Man nerūpėjo Randžytas, ir aš nenorėjau, kad iš gyva- 
tiškų Konkanono lūpų dar kartą išsprūstų Lizos vardas. Žinojau, ką gali Kon- 
kanonas, žinojau, kad jo talentą įvertino pats Tuaregas, todėl troškau, kad jis 
būtų be sąmonės arba jo apskritai nebūtų. 

— Nežaisk su mumis, Konkanonai, - pasakiau. - Jei turi ką pasakyti, rėžk. 

- Susidūriau su Randžytu viename vakarėlyje Goa. Jis buvo pakeitęs išvaiz- 
dą, užsidėjęs peruką, bet aš jį iškart pažinau. Žinojau, kad jis - besislapstantis 
milijonierius, ir pamaniau, kad tikriausiai turi pinigų, todėl apkvaišinau jį ko- 
kainu ir heroinu ir įkalbėjau parsivesti mane namo. 

— Randžytas Goa turėjo namą? - nustebo Karla. 

— Manau, nuomojosi. Beje, tikri rūmai. Didingas pastatas. Aš pamažu suku 
kalbą į seifą, kad jis jį atrakintų, ir staiga jis pats jį atidaro ir klausia, gal norė- 
čiau pažiūrėti kiną. 

Karla švelniai uždėjo ranką man ant peties. 

— Kokį kiną? 

— Pornografijos, - nusijuokė Konkanonas. - Bet seksas buvo vienpusiškas. 
Mat visos moterys buvo be sąmonės, apkvaišintos narkotikais. Jis užsidėdavo 
dušo kepuraitę, apsimaudavo gumines pirštines, kad neliktų jokių pėdsakų. 
Paskui jis jas apiplaudavo, aprengdavo ir palikdavo ant sofos su antklode ant 
kelių, taigi jos atsipeikėjusios nė neįtardavo, ką jis padarė. 

— Randžytas taip darydavo? 

— Taip, darydavo, - patvirtino Konkanonas. - Jūs nežinojot? 

Vėl ruošiausi pasakyti „Užsikišk“, bet Karla suspaudė man petį. 

— Arjis tau paaiškino, kodėl taip daro? 

- Jis pasakė, kad jo žmona frigidiška - prašom atleisti, tai jo Žodžiai - ir 
kad ji nė karto su juo negulėjo, todėl jis naudojasi miegančiomis moterimis ir 
įsivaizduoja, kad dulkina ją. Tai yra jus. 

Karla suspaudė man petį. 

— Sakote, kad taip nutiko ir Lizai? 

- Manau... - tarė jis, ir jo akys nukrypo į šalį. - Manau, kad jis jai įbėrė į 
gėrimą rohipnolio, bet persistengė. Matot, mano kvaišalai buvo be priemaišų. 
Manau, vargšė pasimirė, jam nespėjus ja pasinaudoti. 

— Kas buvo kitos moterys? 

- Nežinau, - gūžtelėjo pečiais Konkanonas. - Pažinau tik vieną, nes kar- 
tais jos nuotraukos šmėkščioja laikraščiuose. Bet... galiu pasakyti vieną da- 
lyką. Jos visos buvo panašios į jus, ir jis visoms prieš paimdamas uždėdavo 
juodą peruką. 

— Man jau gana, - tariau. 

- Tik nebandyk man vėl užčiaupti burnos, vaikine, - tarė Konkanonas. - Aš 
atėjau čia ne siautėti. Man jau įkyrėjo siautėti, nors kaip gyvas nesitikėjau kada 
nors ištarti tokių žodžių. Aš išėjau poilsio. 

- Čia būtų puiki amžinojo poilsio vieta. 

- Negeras tu vaikinas, - nusišypsojo Konkanonas. - Ir mintys tavo makau- 
lėje negeros. 

— Ką tu darei, kai Randžytas tau parodė filmus? - paklausė Karla. 

— Žinoma, aš jam daviau į kailį ir palikau drybsantį be sąmonės. Negalėjau 
jo užmušti, nors norėjau, nes daug žmonių mudu matė drauge. Pasiėmiau vi- 
sus pinigus iš seifo ir vaizdajuostę su mergina iš laikraščių. 

- Ką tu su ja padarei? 

— O čia jau labai smagi istorija, - pasakė Konkanonas ir sukryžiavo rankas 
ant krūtinės. 

- Smagi? - paklausiau. - Tu manai, kad šita bjaurastis smagi? 

— Rankas taip, kad matyčiau, - paliepė Karla, ir Konkanonas atsilošęs atsi- 
rėmė rankomis į bagažinę. - Kodėl smagi? 

- Vienas jaunas kopūstgalvis kartais perka iš manęs kokaino. Nulis ledo ir 
nulis smegenų, bet labai ūmaus būdo. Jo paties šeima išsirūpino apribojančią 
teismo nutartį. Nori tapti kino žvaigžde, todėl parduoda dalį kokaino tikroms 
žvaigždėms ir kartais gauna kokį vaidmenuką. Pupytė, su kuria nusifilmavo 
Randžytas, yra aktorė, o šitas asilo maišas - jos bjauraus būdo meilužis. 

— Tu jam atidavei vaizdajuostę? - paklausė Karla spindinčiomis akimis. 

- Atidaviau, kai jis atėjo naujos dozės, - atsakė Konkanonas ir patenkin- 
narkotikus iš manęs. Pasakiau tam pasiutėliui, kad Randžytas nusigrimavęs 
mėgsta lankytis viename naktiniame klube Bandroje. 

— Tu pasakei tam vaikinui, kur rasti Randžytą. 

— Ne tik. Aš įteikiau jaunajam laukiniui dovanėlę. Pats suvyniojau vaizda- 
juostę, Randžyto susitarimo susitikti naktiniame klube laiką ir neatsekamą pis- 
toletą su neatsekamomis kulkomis. Kitkuo pasirūpino žmogaus prigimtis. 

Karla suspaudė man petį. 

— Tu atvažiavai čia papasakoti mums, kad paspendei spąstus mano buvu- 
siam vyrui? - paklausė ji. 

— Aš atvažiavau čia perspėti jūsų meilužio, - tarė Konkanonas atsitiesda- 
mas. 

— Verčiau perspėk save, Konkanonai. 

— Ir vėl iš pradžios, - linksmai suirzęs atsiliepė jis. - Šitame spigių laukinių 
mieste su tavimi susidraugauti sunkiausia. Pažįstu budelių, su kuriais smagiau. 
Bandau tau išaiškinti, kad pasikeičiau. 

— Nematau permainų, - atšoviau. - Tu vis dar kvėpuoji. 

— Ir vėl negeros mintys. Klausyk, - ramiai pasakė jis, - aš pradėjau naują 
gyvenimą. Dabar esu verslininkas ir dirbu teisėtai. Matai juk, kad po mūsų 
paskutinio susidūrimo negriežiu ant tavęs danties. 

— Niekaip nepasimokai, a? 

— Bet aš pasimokiau, - nesutiko jis. - Tai ir bandau pasakyti. Po tų mūsų 
muštynių aš viską apgalvojau. Labai kruopščiai. Juk nukentėjau aš. Mano petys 
blogai sugijo ir manęs nelabai klauso. Koordinacija nebe ta, aš niekada nesi- 
mušiu taip, kaip anksčiau. Niekada manęs niekas nebuvo įveikęs, ir pralaimė- 
jimas mane sukrėtė. Mano kelias į Damaską buvo Bombėjaus sandėlis, ir ragus 
man aplaužė australas nusikaltėlis. Aš pasikeičiau. Dabar esu verslininkas. 

— O koks tavo verslas? - paklausė Karla, paleisdama mano ranką. 

— Investavau visus pinigus į bendrą verslą su Denisu. 

— Miegančiuoju Baba? 

— Su juo. Vieną gražią dieną prisiminiau patarlę, turbūt žinot: jei ilgai sėdėsi 
prie upės, pro šalį praplauks priešų lavonai. 

Norėjau, kad pro šalį Ganga plauktų Konkanonas. 

— Ir man toptelėjo - dar vienas apreiškimas kelyje į Damaską, - kad upė 
gali būti ne vanduo, o nerūdijantis plienas. Laidotuvių biuro stalas, suprantate? 
Taigi mudu su Denisu nusipirkome tokį biurą ir dabar esame verslininkai. Ir 
vienas mano priešas jau praplaukė pro mane. Tą naktį linksmai ir girtai juo- 
kiausi, jį šarvodamas. 

— Denisas sutiko imtis tokio verslo? - paklausiau. 

— Mes puikiai papildome vienas kitą. Aš žinau, kaip numirėlis atrodo, o jis 
žino, ką numirėlis jaučia. Kaip gyvas nemačiau žmogaus, kuris taip švelniai 
elgtųsi su lavonu. Jis juos vadina miegaliais ir kalbasi su jais, lyg jie tik miegotų. 

Labai malonu ir graudu. Bet dėl visa pikta turiu po ranka blokštą, tam atvejui, 
jei kuris nors jam atsakytų. 

Konkanonas nutilo, pliaukštelėjo rankomis, paskui sudėjo ištinusius krum- 
plius į gumbuotą maldos piramidę. 

— Žinau, sunku patikėti, kad toks gyvųjų ir mirusiųjų priešas kaip aš gali 
atsisakyti ankstesnio gyvenimo, bet tai tiesa. Aš pasikeičiau ir įrodžiau tai atva- 
žiuodamas čia, neišsigandau tavo ūmaus būdo, kad pasakyčiau tau du dalykus. 
Pirmą jau pasakiau, apie Randžytą ir tą mielą merginą. 

- O antras? - vietoj manęs paklausė Karla. 

- Antras toks: Kompanija 307 pasamdė banditų iš kitų miestų nužudyti tam 
persui, Abdulai. O kadangi Abdula slepiasi čia ant kalno, judviem irgi gresia 
pavojus. 

- Kada jie ateis? - paklausiau. 

— Maždaug po trijų valandų, - atsakė jis. - Būtum turėjęs daugiau laiko, jei 
nebūtum toks pašėlęs ir aš būčiau galėjęs išsikalbėti nepertraukinėjamas. 

Man atrodė, kad Konkanonas spendžia mums spąstus. Man tai nepatiko. 

- Kodėl tu mums tai sakai? - paklausė Karla. 

- Noriu sutvarkyti kai kuriuos nebaigtus reikaliukus, panele, - nusišypsojo 
Konkanonas. - Niekada nebuvau jūsų žmogaus priešas. Bandžiau patraukti 
šitą užsispyrusį asilą į savo pusę, o to nebūčiau daręs, jei jis man nebūtų pa- 
tikęs. Elgiausi su juo negražiai, bet nekenčiau ne jo, o Abdulos, nes šis mane 
užpuolė ir grasino nužudyti. 

— Liaukis kalbėti apie Abdulą, - įsiterpiau. 

- Bet aš nustojau jo nekęsti, - nenutilo Konkanonas. - Jis nieko blogo ne- 
padarė, nors ir yra persas. Bloga dariau aš ir atvirai tai pripažįstu. Šiaip ar taip, 
persui šiąnakt mišios. O aš radau vietą, kurioje jaučiuosi kaip namie, ir ramiai 
lauksiu, kol kiti žudys mano priešus ir siųs juos man. Būsiu, taip sakant, tarp 
savų. Nežinau, ar suprantat. 

- Suprantam, - atsiliepė Karla, nors aš nieko nesupratau. 

- Ar tiki, kad nejaučiu pagiežos nė vienam iš jūsų ir nelinkiu jums blogo? 

— Netikim, - atkirtau. - Sudiev, Konkanonai. 

— Kalbama, kad jis rašytojas, - pamerkė Karlai Konkanonas. - Matyt, rašo 
mažutytes brošiūrėles. 

— Jo knyga didelė, - atšovė Karla, - ir aš joje užimu daug vietos. Ačiū už 
perspėjimą, Konkanonai. Beje, kuo tu vardu? 

- Fergusas, - atsakiau pirmas, ir jis nusijuokė, nušoko nuo automobilio ir 
išskėtė rankas. 

— Aš vis dėlto tau patinku! Taip ir maniau! Dursi man peiliu, jei tave apka- 
binsiu? | 

— Taip. Daugiau čia neatvažiuok. 

Jis lėtai nuleido rankas, nusišypsojo Karlai ir žengė kelis žingsnius automo- 
bilio pusėn. 

— Policiją kviesti beprasmiška, - pasakė jau iš automobilio. - Jiems sumokė- 
ti baisūs pinigai, kad šiąnakt nesirodytų ant kalno, kol persas nebus nusiųstas 
į aną pasaulį. 

Jis užvedė mašiną, užblokavo ratą, paspaudė akceleratorių ir apsigręžė, atsi- 
rėmęs ranka į atvirą langą. 

- Gal reikia dinamito? - paklausė. - Bagažinėje turiu visą dėžę, o man iš jo 
dabar jokios naudos. 

— Gal kitą kartą, - nusišypsojo Karla ir atsisveikindama pamojavo jam. 

Dvigubi automobilio užpakaliniai žibintai dingo už posūkio it šikšnospar- 
niai. Karla skubiai atsisuko į mane ir žybtelėjo valdovėmis: 

- Čia Abdulos nėra, vadinasi, jis pas Chalidą. Reikia jį perspėti. 

— Taip, Silvaną su mokiniais irgi. Banditai gali užkopti ir pas Idrysą. 

Ji jau ruošėsi bėgti į Chalido ašramą, bet aš sulaikiau: 

— Reikia kai ką aptarti prieš pokalbį su Chalidu. 

— Žinoma, - ji iškart sustojo. - Ką? 

— Mes susitarėme, kad visada būsime kartu? 

Ji pažvelgė į mane, įsisprendusi į klubus. 

— Drevėje nesislėpsiu, Šantaramai, — pareiškė ir sušnairavo šypsodamasi. 

— Ne tai turiu omenyje. Bandau kai ką paaiškinti. 

— Dabar? 

- Jei šiąnakt kils muštynės, nesitrauk nuo manęs. Laikykis šalia arba man 
už nugaros. Galime net susikabinti alkūnėmis. Jei stovėsime susiglaudę nuga- 
romis, tu šaudysi, o aš darbuosiuos peiliu. Tik visą laiką būkime drauge, nes jei 
išsiskirsime, aš kuoktelėsiu iš nerimo. 

Ji nusijuokė ir apkabino mane, matyt, kalbėjau, kaip pridera. 

— Eime, - tarė Karla, ruošdamasi bėgti pas Chalidą. 

— Palauk, - paprašiau. 

— Kas dar? 

— „Gal kitą kartą? - pakartojau jos paskutinius žodžius Konkanonui. 

— Ir kas? 

— Tu pasakei Konkanonui: „Gal kitą kartą“, kai jis mums pasiūlė dinamito. 

— Dabar? Tu apie tai kalbi dabar? 

— Konkanonui nebūna kito karto. Jis vieno karto žmogus, kuriam kosmosas 
iki kulkšnių. 

— Tu netiki, kad galima pasitaisyti? 

Ji buvo žavinga, erzindama mane, bet kalbėjome apie Konkanoną, o į kalną 
tuoj užkops žudikai nugalabyti draugo. 

- Aš netikiu Konkanonu, - atsakiau. - Nei snukiadaužiu, nei laidotuvių biu- 
ro savininku. Netikiu nė vienu jo žodžiu. Tai gali būti spąstai. 

— Puiku, - sušuko ji ir nudūmė taku. - Bėgam greičiau. 


AŠTUONIASDEŠIMT TREČIAS SKYRIUS 


Už paskutinio medžiais apaugusio tako į Chalido rūmus posūkio išgirdome 
muziką ir giesmę, darniai traukiamą šimtų balsų. Sodyba buvo apšviesta kaip 
kalėjimas, medžiai nukabinėti prožektoriais. Sustojome ant tako prie laiptų ir 
įsistebeilijome į nutviekstą verandą. 

— Matyt, jo avelių pagausėjo, - tyliai ištarė Karla. - Choras įspūdingas. 

Lapus išblukino prožektoriai, ir medžiai virto griaučiais, baimingai tiesian- 
čiais rankas į dangų. Dainininkai plėšė visa gerkle, apsvaigę nuo pamaldumo. 

Pro plačias duris į verandą įsisprendęs į klubus išėjo Chalidas. 

Ryškioje šviesoje, deginančioje mums akis, jis buvo tik juodas šešėlis. Pas- 
kui jį išniro dar du šešėliai. | 

Chalidas pakėlė ranką, ir giesmė nutilo. Tylą pripildė vabzdžių zvimbimas. 

— As salamu aleikum, - tarė jis. 

- Va aleikum as salam, - atsakėme mudu su Karla. 

Kažkur labai garsiai sulojo labai dideli šunys. Išgirdus tokį skalijimą, prieš 
akis iškyla aštrūs dantys ir kyla noras bėgti. Karla įsikibo man į parankę. Loji- 
mas buvo nuožmus. Chalidas vėl pakėlė ranką, ir šunys nutilo. 

— Atsiprašau, ne tas įrašas, - tarė jis, duodamas nuotolinio valdymo pultelį 
vienam iš šešėlių. - Ko tau čia reikia, Linai? 

— Mes atėjome pas Abdulą, - tarė Karla. 

— Ko tau čia reikia, Linai? 

— Ji jau paaiškino, - atsakiau. - Kur jis? 

— Abdula apsivalė nuo bjaurasties prieš mirtį ir meldžiasi, - atsakė Chali- 
das. - Niekas neturi teisės jam trukdyti, net aš. Jis vienas su Alachu. 

— Čia važiuoja žudikai - jo. 

— Mes žinome, - atsiliepė Chalidas. - Mokinių čia nėra. Ašrama jau kuris 
laikas uždaryta. Mes... 

Vėl suskambėjo aistringa giesmė ir po valandėlės vidury žodžio nutrūko. 

— Nežaisk su nuotolinio valdymo pulteliu, Džabala! - suriko Chalidas per 
petį. 

Vabzdžius ir varles vėl nudžiugino tyla. 

- Mes pasiruošę karui, - tarė Chalidas. 

— Kur aš tai skaičiau? - ištarė Karla. 

Chalidas didingai pakėlė ranką: 

— Aš paskleidžiau gandą, kad Abdula čia. Aš išprovokavau šį antpuolį iš 
miesto. Tai spąstai, Linai, ir judu į juos patekote. 

Vėl sulojo šunys. 

— Džabala! - suriko Chalidas, ir lojimas nutilo. 

Chalidas per tylą nusileido ant tako pas mus. Jis numetė pusę priaugto svo- 
rio ir vėl treniravosi. Buvo puikios formos, stiprus, pasitikintis savimi ir pavo- 
jingas. Matyt, galop išmoko mylėti save. 

Jis suėmė mano rankas, pasilenkė tarp mūsų ir pašnibždomis užkalbino 
Karlą. 

- Sveika, Karla, - tarė apkabindamas mane. - Negaliu atvirai kalbėtis su ta- 
vimi savo žmonių akivaizdoje, nes tu esi moteris, lydima vyro, kuris nėra tavo 
giminaitis, - jis prisitraukė mane arčiau, kuždėdamas į ausį man, kad nepapik- 
tintų savo vyrų, bet iš tikrųjų kalbėjo jai: - Užjaučiu dėl vyro netekties. Dabar 
turi eiti iš čia. Šiąnakt čia įvyks grumtynės. 

Jis atsitraukė, bet aš stvėriau jį už rankos: 

— Tu žinojai ir neperspėjai mūsų? 

— Perspėju dabar, Linai, ir laikykite tai palaiminimu. Privalote išeiti. Mano 
vyrai nerimauja. Nereikia nelaimingų atsitikimų. 

- Allah hafiz, Chalidai, - tarė Karla, tempdama mane šalin. 

— Pasakyk Abdulai... pasakyk jam, kad mes čia, ant kalno, jei prireiks pagal- 
bos, - tariau. 

- Pasakysiu, bet galėsiu tai padaryti tik kovai prasidėjus, - liūdnai atsiliepė 
Chalidas. - Ramybė jums šią naktį. 

Jis pamojavo, kai mes buvome kelio gale, per toli, kad kalbėtų atvirai. Mes 
irgi pamojavome ir nubėgome prie ilgo kelio į kalną. 

Aš sustabdžiau ją. Buvo tamsu, bet jos akyse žėrėjo žvaigždžių atspindžiai. 

— Galiu tau kai ką pasakyti? 

- Ir vėl? - nusijuokė ji. 

- Šiąnakt čia gali būti pavojinga, - tariau. - Jei nori, galime kur nors išva- 
Žiuoti. 

— Pirmiau perspėkime Idrysą, - nusišypsojo ji ir ėmė kopti. 

Visą laiką vijausi ją šlaitu, ir ant stalkalnio užsiropštėme švokšdami. Prie 
laužo gyvai kalbėjosi mokiniai. 

Mes susiradome Silvaną ir drauge nuėjome pas Idrysą į didįjį urvą. 

— Žudikai, — ištarė Idrysas, išklausęs mus. 

— Ir patyrę, - pridūriau. - Reikia dingti iš čia, Idrysai. Bent šiąnakt. 

- Žinoma. Reikia nuvesti mokinius į saugią vietą. Iškart duosiu nurodymus. 

- Aš liksiu saugoti stovyklos, - tarė Silvanas. 

— Neliksi, - atkirto Idrysas. - Eisi su mumis. 

— Negaliu paklusti, - spyrėsi Silvanas. 

— Tu privalai eiti sa mumis, - paliepė Idrysas. 

— Mąstyk blaiviai, Silvanai, - pritariau aš. - Jei kas nors iš apačios bandys 
gelbėtis ir ropštis čia, o banditai jį atsivys, niekam nebus saugu. 

- Privalau likti, mokytojau dži, - nenusileido Silvanas. - O jūs turite eiti. 

— Galima būti pernelyg drąsiam, Silvanai, - atsiliepė Idrysas. - Kaip ir per- 
nelyg ištikimam. 

— Visi jūsų rankraščiai čia, mokytojau dži, - tarė Silvanas. - Per penkiasde- 
šimt dėžių, dauguma išpakuota pamokoms. Nespėsime jų surinkti, laiko netu- 
rime. Aš liksiu ir saugosiu jūsų darbus. 

Mane žavėjo jo atsidavimas, bet man atrodė, kad rizika per didelė, kad kai- 
na už tekstus per brangi. Staiga prabilo Karla: 

— Mes liksime su tavimi, Silvanai. 

— Karla... - bandžiau prieštarauti, bet ji nusišypsojo man su tokia meile, kad 
beliko pasiduoti. - Silvanai, atrodo, tu būsi ne vienas, - atsidusau. 

— Vadinasi, sutarta, - tarė Idrysas. - Dabar reikia kuo greičiau sutelkti mo- 
kinius su daiktais. Eisime ilguoju keliu į Kali šventyklą greitkelio pradžioje. 
Praneškite, kai mūsų prieglobstyje vėl bus ramu. 

- Idrysai, - tariau, - man labai nesmagu, kad šita bjaurastis prasiskverbė 
čia. Atleisk man. 

— Nesijausk atsakingas už kitų sprendimus ir veiksmus, tai nuodėmė kar- 
mai, - atsakė Idrysas. - Tokia pat didelė kaip kratytis atsakomybės už savo 
sprendimus ir veiksmus. Tai, kas įvyks, ne tavo kaltė, ne tavo karmos našta. 
Tegu šiąnakt jums niekas negresia. Telaimina jus visus Dievas. 

Jis paeiliui uždėjo ranką mums ant galvos, kalbėdamas apginties mantras. 

Mokiniai susirišo daiktus į šalius ir susirinko prie ilgojo tako žemyn. Žibin- 
tuvėliai ir žibintai jų rankose mirgėjo it jonvabaliai. 

Prie jų priėjo Idrysas, atsisukęs pamojavo mums ir nužingsniavo pirmas, 
pasiramsčiuodamas ilga lazda. 

Su mumis nusprendė likti dar vienas mokinys, Vidžajus, liesas, aukštas, bal- 
ta medvilnine kurta ir padžama. Jis buvo basas, o rankoje laikė bambukinę 
lazdą iki peties. 


mis. Paskui atsisuko į mane, akyse švietė Indija. 

— Tu pasiruošęs? - paklausė. 

Aš pažvelgiau į jo lazdą, prisiminiau, su kuo mušiausi pastaraisiais metais, 
nuo „skorpionų“ iki Konkanono, ir pamaniau, kad vertėtų prie karties galo 
pririšti peilį. 

— Pasiruošęs, - atsakiau. - Turiu atsarginį peilį, jei norėsi jį pririšti prie 
lazdos. 

Jis atsitraukė, pradėjo sukti kartį aplink, sukdamasis pašoko ir trenkė lazda 
į Žemę per pirštą nuo mano bato. 

— Gal ir nebūtina, - apsigalvojau. 

— Gal mums išsiskirti ir kiekvienam ginti savą plotą? - paklausė Silvanas. 

— Ne! - iškart atsakėme mudu su Karla. 

— Tas, kas čia užkops, atsidurs mūsų valdose, - tariau. - Susiraskime prie- 
dangą, iš kurios galėtume prireikus pasitraukti ir matyti taką. Jei žudikai pasi- 
rodys atviroje vietoje, galėsime juos išgąsdinti šūviais ir klegesiu. 

— Ojei teks kautis? 

— Mes juos nudėsime greičiau, nei jie mus, - tarė Karla. - Tu taiklus šaulys, 
Silvanai, aš irgi šaudau neblogai. Susidorosime. 

- Arba, - pasiūliau, - galėtume pasitraukti ir drauge kur nors palaukti, kol 
jie dings. Slėptuvių per akis, o jie negali amžinai likti ant kalno. 

- Siūlau kautis, - tarė mokinys su lazda. 

- Siūlau spręsti, bėgti ar kautis, pagal aplinkybes, - atsiliepiau. 

— Sutinku, kad mums reikia geros slėptuvės, - susimąstęs ištarė Silvanas. — 
Urvas arčiausiai tako tinkamiausias, pamatysime juos ateinant. 

— Nėra išėjimo, - nepritariau. - Man visada reikia galimybės atsitraukti. 

- Išėjimas yra, - tarė Silvanas. - Eime, parodysiu. 

Urvo gale kabojo užuolaida. Mačiau ją anksčiau, bet maniau, kad ji dengia 
pliką urvo sieną. 

Silvanas atitraukė užuolaidą ir pasišviesdamas žibintuvėliu nuvedė mus siau- 
ru tuneliu, gal gamtos, gal žmonių darbo, jungiančiu pirmą urvą su paskutiniu. 

Mes išlindome iš tunelio į Idryso urvą prie dantyto džiunglių pakraščio, vos 
už kelių žingsnių nuo slėptuvės. 

— Man čia patinka, - tarė Karla. - Nusipirkčiau šitą urvą ir apsigyvenčiau, 
jei galėčiau. 

— Aširgi, - pritariau. - Bet grįžkime į pirmą urvą įsitaisyti, laiko nedaug. 

— Nežinau, kaip jūs, - tarė Silvanas, trindamas pilvą, - bet aš alkanas. 

Mes sunešėme į urvą šaltus užkandžius, vandenį, antklodes ir žibintuvėlius. 
Sušveičiau viską, kas buvo Karlos paduotoje lėkštėje, nespėjęs suvokti, ką val- 
gau. Numalšinau alkį, bet tada apėmė baimė. 

Šalia sėdi Karla, o žudikai jau pakeliui: vidinis balsas rėkė mauti iš čia vel- 
niop. Bet ji buvo rami ir tvirta. Ji pavalgė ir niūniuodama ėmė valyti pistoletą. 
Prisimindamas praeitį, spėju, kad ji drąsos turėjo už mus abu. 

— Kur dėžės su Idryso raštais? - paklausiau atsisukęs į Silvaną. 

- Didžiajame urve, - atsakė Silvanas, baigdamas valgyti. 

— Tada pasistenkime ten nesikauti. Atsitiktinė kulka gali sukelti gaisrą. 

- Sutinku. 

Vidžajus paėmė Karlos lėkštę ir su kitomis išnešė iš urvo. 

— Aš pažįstu šį mišką, - tarė Silvanas, stodamasis ir rąžydamasis. - Mudu su 
Vidžajum apieškosime teritoriją. Ir man reikia į tualetą. 

Jis skubiai išėjo, juodu su Vidžajum pasuko į kairę ir dingo iš akių. Takas į 
stalkalnį buvo mums iš kairės. 

Šią viršūnę trypė tiek kojų, kad tik šen bei ten augo žolė. Mėnulis dar nepa- 
tekėjo, bet naktis buvo giedra, ir mes aiškiai matėme aikštę už penkiasdešim- 
ties metrų. 

Mano širdis tankiai plakė. Sulėtinau plakimą valios pastangomis, bet nuo 
minties apie sužeistą ar pagrobtą Karlą širdis vėl ėmė daužytis. Ji pažvelgė į 
mane ir suprato, kaip nuogąstauju dėl jos. 

— Tu siūlai patriukšmauti, pasprukti ir pasislėpti? - paklausė pašaipiai per- 
kreipusi dailias lūpas. - Toks tavo sumanymas? 

— Karla... 

— Čhy čhy! Prisitaikyk jį sau, kai kitą kartą prireiks. 

— Vaikinas su bambukine lazda siūlo kautis, - nusijuokiau. - Tavo nuomo- 
ne, jo pasiūlymas geresnis? Tiesiog aš manau, kad nėra dėl ko kovoti. 

— Tu rašytojas ir manai, kad dėl rašytinės išminties neverta kovoti“? 

- Taip, manau. Man teko bėgti nuo policininkų pro langą, palikus viską, ką 
turėjau. Visas darbas pražuvo, bet aš likau gyvas ir rašau toliau. Jokia rašliava 
neverta Žmogaus gyvybės. 

— Kaip tai? 

Karlos „kaip tai?“ reiškė, kad ji nesutinka. 

— Ne šventosios knygos suteikia gyvenimui prasmę. Knygos turi prasmę, 
nes gyvenimas yra šventas. 

Valdovės laimingos šypsojosi: 

- Šaunuolis. Ruoškimės. 

Mes sukrovėme prie įėjimo į olą dėžes ir maišus, paskui atsigulėme ant jų 
veidu į atvirą aikštę. Ji laikė mano ranką. 

— Dabar nenorėčiau būti niekur kitur, - tarė Karla. 

Nespėjau atsakyti, nes išgirdome pirmąjį šūvį. 

Kuo toliau šūvis, tuo mažesnė baimė. Kurtinamą pokštelėjimą prie ausies 
sukėlė tolimi pirštai. Išgirdome pirmuosius šūvius it retus pliaukštelėjimus. 
Vėliau jie virto audringais aplodismentais. 

Į urvą atlėkė Silvanas su Vidžajum ir atsitūpė šalia mūsų. 

- Apačioje armija, - tarė Silvanas, klausydamasis šūvių papliūpų. 

— Dvi armijos, - tariau. - Tikėkimės, kad ten jos ir liks. 

Galop šūviai nutilo. Stojo tyla, paskui vienas po kito per kelis žingsnius 
pokštelėjo šūviai. Daug šūvių. 

Laukėme tamsoje, įdėmiai klausydamiesi, ar netrakštelės šakelė, ar nepasi- 
girs šnaresys. Slinko grėsmingos tylos minutės, paskui ant stataus tako išgirdo- 
me niurnėjimą ir aimanas. 

Silvanas su Vidžajum pašoko ir nulėkė nespėjus man jų perspėti. Karla irgi 
buvo bepuolanti įkandin, bet aš neleidau jai atsistoti. 

Taku keturpėsčias ropojo kažkoks vyras. Jam iš dešinės it tamsus šešėlis iš- 
dygo Silvanas ir nutaikė šautuvą į galvą. Vyras sverdėdamas atsistojo. Rankoje 
jis laikė pistoletą. 

Vidžajus lazda išmušė ginklą, bet pistoletas iššovė, ir kulka pataikė į urvo 
sieną netoli tos vietos, kur tupėjome mes. 

- Turi nuojautą, Šantaramai, - tarė Karla. - Jei būčiau pašokusi, toje kulkoje 
būtų buvęs mano vardas. 

Vyras valandėlę svirduliavo, paskui kniūbsčias griuvo ant žemės. Kai mudu 
su Karla pribėgome, Vidžajus jį jau buvo apvertęs. 

Vyras buvo nebegyvas. 

- Verčiau patikrink, ar paskui jį niekas neatsekė, Silvanai, - tariau. 

— Tu jį pažįsti? 

— Jo vardas DaSilva. 

— Kurioje jis buvo pusėje? 

- Ne toje, kurioje reikia, - atsakiau. - Iki pat galo. 

Silvanas su Vidžajum nuskubėjo taku žemyn patikrinti, ar daugiau niekas 
neateina. 

Žiūrėdamas į lavoną, supratau, kad negalima jo palikti stovykloje, kurioje 
moko Idrysas. Pasirinkimo neturėjau. Reikėjo jį išnešti. Karla, kiek žinojau, 
dukart gyvenime nešė lavoną. Aš nešiau tris kartus: kalėjime ir draugo na- 
muose, o trečias buvo gangsterio, kuris manęs nekentė, DaSilvos. Su juo mums 
abiem teko vargti labiausiai. 

— Negalime jo čia palikti, kad policininkai rastų, - tariau. 


723 


— Tiesą sakai, - sutiko Karla. - Toks skandalas atimtų jiems gebėjimą mąs- 
tyti blaiviai. | 

- Nebus lengva. Šlaitas status. 

— Aha, - sutiko ji dairydamasi ir įsisprendė į klubus. 

Lavoną mes įvyniojome į mokinės sarį ir tvirtai surišome. Iš abiejų galų 
pasidarėme virvines kilpas kūnui suimti. 

Kai grįžo Silvanas su Vidžajum, kaip tik baigėme darbą. Vidžajui akys išvir- 
to iš siaubo. 

— Vaiduoklis? 

Jis drebėdamas rodė į apmuturiuotą DaSilvos lavoną. 

- Tikiuosi, - atsakiau. - Mes jį nešame žemyn. Policininkams nėra reikalo 
žinoti, kad jis čia buvo. 

— Ačiū, - skubiai padėkojo Silvanas. - Mes jums padėsime. 

- Susitvarkysime, - atsakė Karla. - Apačioje mūsų draugai. Jie mus pažįsta, 
o jūsų ne ir gali pradėti šaudyti, jus pamatę. Saugiau bus be jūsų. Likite čia ir 
saugokite knygas. 

— Gerai, - dvejodamas nusišypsojo Silvanas. - Gerai. Jei jūs taip norit. 

— Presto“, - tarė Karla, traukdama numirėlį už virvės. - Šitos šmėklos dar 
laukia tolimas kelias. 


* Greitai (it.). 

AŠTUONIASDEŠIMT KETVIRTAS SKYRIUS 


Mes nuvilkome DaSilvos lavoną prie kriaušio ir ėmėme leistis. Aš ėjau pirmas, 
nešdamas didumą naštos, o Karla iš visų jėgų prilaikė negyvėlį iš viršaus. 

Man buvo gėda, kad ji priversta daryti tokį apgailėtiną ir nusikalstamą 
darbą: man tai buvo nemaloniau už patį darbą. Galvojau apie Karlos rankas, 
šiurkščias virves, įsirėžusias jai į odą, kas Žingsnis įdrėskiamas ar nubrozdina- 
mas kojas. 

— Stok! - pasakė ji pusiaukelėje. 

— Kas atsitiko? 

Karla kelis kartus giliai įkvėpė ir pakratė ištrauktas rankas. 

— Oho, - prašvokštė ji, viena ranka braukdama nuo kaktos plaukus, kita 
tebelaikydama numirėlį, - oficialiai pareiškiu, kad tai geriausias pasimatymas 
mano gyvenime. Dabar tempiam šitą velnio lavoną toliau. 

Kalno papėdėje užsiverčiau DaSilvos kūną ant nugaros ir nužingsniavau į 
Chalido rūmus. Takas vis dar buvo apšviestas, durys atdaros. Atrodė, kad na- 
mas tuščias. 

Mudu drauge užlipome laiptais ir įėjome į prieškambarį. Nuleidau DaSilvos 
kūną ant grindų, ir mes ėmėme atraišioti mazgus. 

- Ką jūs darot? - paklausė Chalidas už nugaros. 

Apsisukau. Rankoje jis laikė pistoletą. 

- As salamu aleikum, Chalidai, - tarė Karla irgi su pistoletu rankoje. 

— Va aleikum as salam, - atsakė jis. - Ką jūs darot? 

— Kur Abdula? - paklausiau. 

- Miręs. 

— O ne, ne! - tariau. - Ne. Prašau. 

- Tepriima jo sielą Alachas, - pasakė Karla. 

— Tu įsitikinęs, kad jis miręs? - paklausiau. - Kur jis? 

— Radau jį po keturiais lavonais. Vienas jų buvo Višnu. Tikėjausi, kad tas 
pasipūtęs galvažudys atvyks pats, piktdžiugiauti. O dabar jis negyvas, ir mano 
kompanija pasiims viską, ką jis turėjo. 

— Kur Abdulos kūnas? 

— Ten pat, kur visų žuvusių mano vyrų kūnai, - atsakė Chalidas. - Valgoma- 
jame. Ir aš paskutinį kartą klausiu, ką jūs čia veikiate? 

— Šitas niekšas užlipo per aukštai, - tariau atidengdamas DaSilvos veidą. — 
Mes jį vėl nuleidome. Jis tavo žmogus ar jų? 

- Jis padėjo mums spęsti spąstus, - atsakė Chalidas. - Kai tapo nenaudin- 
gas, šoviau į jį, bet jis paspruko. 

— O dabar grįžo, - tarė Karla. - Ar galima jį čia palikti, Chalidai? Nenorime, 
kad į šitą istoriją būtų įveltas Idrysas. 

— Palikit. Mano vyrai netrukus grįš su sunkvežimiais. Pridėsiu ir jį prie kitų 
lavonų, kuriuos išmesime į kanalizaciją. 

- Nenoriu matyti negyvo Abdulos, Chalidai, - tariau. - Prisieki, kad jis 
miręs? 

— Vallah'! - atsakė jis. 

— O aš noriu jį pamatyti, - pasakė man Karla. - Bet tau nebūtina eiti su 
manim. 

Visur kartu, niekada atskirai: bet kartais vienas turi ką nors padaryti už 
abu. 

— Eisiu, - tariau beveik bloguodamas. - Eisiu. 

Chalidas nuvedė mus per svetainę į didįjį valgomąjį. Ant stalo tvarkingai 
gulėjo keturi lavonai - it ant šaligatvio miegantys valkatos. 

Aš iškart pamačiau Abdulą, nukarusius per stalo kraštą ilgus juodus plau- 
kus. Norėjau nusisukti. Norėjau pabėgti. Tas gražus veidas, ta liūto širdis, ta 
dangaus ugnis, dabar tuštuma ir šaltis: tai buvo nepakeliama. 

Bet Karla priėjo prie jo, padėjo galvą jam ant krūtinės ir pravirko. Teko eiti 
įkandin. Nuslinkau palei stalą pro numirėlių galvas, šalčiu nutvilkiusias man 
pirštus, ir paėmiau Abdulą už rankos. 

Veidas tebebuvo rūstus, ir man palengvėjo. Jis vilkėjo baltai, todėl kraujas 
rėžė akį. Kaktą kirto ryški linija, palikta baltos kepuraitės, o visas išdidus vei- 
das, antakiai, nosis ir barzda kaip Šumero karaliaus, buvo aptaškytas ir suteptas 
raudonio. 

Jis buvo sušaudytas, subadytas, bet kruvinas veidas liko nepaliestas. Nudie- 
gė sielą, kad jo laikas sustabdytas. Suvirpėjo vidinės mano laiko stygos, viena 
buvo nutilusi. 

Buvo skaudu nejausti jo kvėpavimo, gyvybės, meilės. Buvo sunku žiūrėti į 
žmogų, kurio kūnas dar čia, bet jis jau sulaukė bausmės, jo jau nebėra. 

Ji buvo teisi, mums reikėjo jį apraudoti. „Jei neatsisveikini, - kartą pasakė 


ai Prisiekiu Alachu (urdu). 

man airių poetas, — atsisveikinti jau niekada nebegalėsi.“ Ir mudu išverkėme 
savo atsisveikinimą, ir jis truko ilgai. 

Galų gale aš paleidau negyvą ranką ir sykiu mitą apie šį žmogų. Kiekvienas 
velionis palieka neužpildomą ertmę. Karla grįžo su manimi į verandą rami, 
bet apimta sielvarto, suprasdama, kad mumyse abiejuose žioji tuštuma, kuri 
nuolat kankins mus ir primins. 

Chalidas laukė mūsų. 

— Jums reikėtų kuo greičiau eiti iš čia, - tarė jis. - Mano kompanija šiąnakt 
nervinga. 

— Tavo kompanija? 

- Chalido kompanija, Linai, - paniuręs atsakė jis. - Šiąnakt mes atėmėm 
gyvybę Višnu ir pasiimsime viską, ką jis turėjo. Šiąnakt gimė Chalido kompa- 
nija. Toks buvo sumanymas. Beje, Abdulos sumanymas. Jis ryžosi būti jaukas. 

- Žinai ką, Chalidai... - prabilau ketindamas baigti kalbą su juo, bet nutilau, 
nes iš tamsos išniro žmogus. 

- As salamu aleikum, Šantaramai, - pasisveikino Tuaregas. 

— Va aleikum as salam, - atsakiau ir žengiau prie Karlos. 

— Pasamdžiau Tuaregą man padėti, - paaiškino Chalidas. - Jis viską organi- 
zavo ir dabar vėl tarp savųjų, Chalido kompanijoje. 

- Visa tai suplanavot jūs, Tuaregai? 

- Aš. O kad neįsipainiotum, tave užsiundžiau ant airio, - pasakė Tuaregas. - 
Nes tu padavei man ranką. 

— Sudiev, Chalidai, - atsisveikinau. 

— Allah hafiz, - tarė Karla ir ant laiptų paėmė mane už parankės, nes abu 
netvirtai laikėmės ant kojų. 

— Chuda hafiz, - atsakė Chalidas. - Iki susitikimo. 

Kai priėjome kalno papėdę, Karla mane sustabdė: 

- Turi „nušvitimo“ raktelius? 

— Visada nešiojuosi motociklo raktelius, - atsakiau. - Nori pasivažinėti? 

- Taip, pasivažinėkim, - atsiliepė ji. - Aš taip pakrikusi, kad tik laisvė gali 
mane išgelbėti. 

Mes nuvažiavome į šventyklą, kurioje nakvojo Idrysas su mokiniais, ir pa- 
sakėm, kad pavojus praėjo. Idrysas pasiuntė tvirtą jauną vaikinuką pranešti 
naujienos Silvanui. Paskui išminčius mus palaimino, ir mes išėjome. 

Mes ilgai važiavome į niekur paskutinėmis priešaušrio valandomis, moto- 
ciklas čiauškėjo šnekėjo tuščiais bulvarais, kuriuose visi šviesoforai mirksėjo 
žaliai, nes tokiu laiku Bombėjuje vis tiek niekas nesustotų užsidegus raudonai 
šviesai. 

Pastatėme motociklą prie nuožulnesnio, lygesnio kelio į kalną. Prirakinau, 
kad jam nebūtų baisu, prie jauno medžio, ir mudu nužingsniavome ilgu, nesta- 
čiu, vingiuotu keliu į stalkalnį. 

Karla prisiglaudė prie manęs. Apkabinau ją per liemenį, prilaikiau, kad jai 


būtų lengviau eiti. 
— Abdula, - kelis kartus tyliai ištarė ji. 
Abdula. 


Prisiminiau, kaip tarėme šį vardą ir juokėmės kopdami stačiu šlaitu. Prisi- 
miniau metą, kai Abdula buvo draugas, su kuriuo galėdavau juoktis, kurį galė- 
davau paerzinti. Mudu ėjome ir verkėme. 

Stovykloje tvarkėsi mokiniai, ruošėsi darbui ir maldai. 

— Čia per didelis sambrūzdis, - tarė Karla ir atsišliejo man į petį. - Eime ant 
kalvos. 

Mes pasukome prie savo laikinos palapinės ant kalvos. Pasodinau ją nesi- 
priešinančią, krintančią ant pagalvės kaip į miegą, ir ji akimirksniu sumerkė 
akis. 

Tarp atsargų buvo didelis butelis vandens. Sušlapinau rankšluostį ir numaz- 
gojau įdrėskimus ir nubrozdinimus ant jos rankų ir kojų, kuriuos jau buvau 
įsivaizdavęs, o dabar pamačiau. 

Ji kartais sudejuodavo, kai šlapias rankšluostis švystelėdavo miegančiame 
prote, bet nepabudo. 

Numazgojęs jos rankų ir kojų žaizdas, įtryniau jas ciberžolių aliejumi. Ant 
kalno visi juo tepdavo pjūvius ir įdrėskimus. 

Kai baigiau tepti jos sužeistas pėdas, ji susirietė ant šono į kamuoliuką ir dar 
giliau nugrimzdo į visa naikinantį miegą. 

Abdula. Abdula. 

Nusinešiau vandenį į mišką, išvaliau savo kūną nuo visko, kas nereikalinga, 
nusiprausiau, apsiploviau ir grįžęs pamačiau Karlą, sėdinčią ir žiūrinčią į mūsų 
dangaus lopinėlį. 

— Kaip tu? - paklausiau. 

— Gerai. O tu kur buvai? 

— Apsivalyti. 

— Pirmiau nuplovęs įdrėskimus ant mano rankų ir kojų. 

— Aš juk sanitaras. 

Įsitaisiau šalia jos, o ji įsitaisė šalia manęs. 

— Jo nebėra, - tarė įsikniaubusi man į krūtinę. 

— Jo nebėra, - pakartojau aš. 

Diena išskleidė mėlyną vėliavą, ir krūptelėję pabudo gyvybės garsai: šauks- 

mas, juokas, šviesos padrąsinto paukščio čiulbesys, virpulingai meilus balan- 
džių burkavimas. 

Ji vėl užmigo, ir man šalia jos buvo ramu, kaip būna, kai šalia miega myli- 
moji, bet mintys apie Abdulą tebekraujavo it kulkų žaizdos sieloje. 

Jis buvo reiklus sau, jis nieko negailėdavo draugui, net savo kraujo, ir buvo 
negailestingas taip, kad žeisdavo sau garbę, kaip, beje, ir aš, tik aš savaip. 

Pagaliau užmigau, nešamas žodžių paguodos bangos, Idryso žodžių, sūku- 
riuojančių galvoje it avys, skaičiuojančios avis. 

Meilės paslaptis - kuo tapsime. Meilės paslaptis - kuo tapsime. Šių skieme- 
nų šnaresys virto pirmąja naujojo liūčių meto dulksna, pažadinusia mus kitą 
rytą. 

Vis dar neužsigydę nakties žaizdų, mes grįžome į stovyklą, ir iš dangaus 
prapliupo jūros, išgrynintos, kol kilo aukštyn, ir sruvo nuo vėjo purtomų me- 
džių pečių. 

Susiradę senas vagas čiurleno upeliukai, o paukščiai gūžėsi ant šakų, nedrįs- 
dami leistis į skrydį. Menkutės augalų apostrofos virto pastraipomis, vijokliai, 
snūduriavę it gyvatės žiemą, įžūliai rangėsi, apsipylę sodria jauna žaluma. Pa- 
krikštytas dangaus, pasaulis užgimė iš naujo, ir viltis nuplovė nuo kalno visų 
metų kraują ir dulkes. 


PENKIOLIKTA DALIS 


AŠTUONIASDEŠIMT PENKTAS SKYRIUS 


Pirmąją liūčių savaitę mes praleidome ant kalno. Retkarčiais išlįsdavo saulė, ir 
Silvanas su mokiniais šokdavo lietuje, net Idrysas, pasiramsčiuodamas lazda, 
truputį patrepsėjo. Paskui mudu su Karla palikome kalną visam laikui. 

Mes nežinojome, kad statų taką maždaug po metų išdildys gamta. Mes ne- 
žinojome, kad Idrysui su mokiniais palikus stovyklą ir išvykus į Varanasį stal- 
kalnis su urvais užžels. 

Mes nežinojome, kad niekada jo nebepamatysime. Mes šnekėjome apie jį 
iki pat greitkelio, nenujausdami, kad jis jau tapo filosofijos šešėliu, kurį su mu- 
mis sieja tik prisiminimai ir idėjos. Mes nežinojome, kad laikas jau nusinešė 
Idrysą kaip Abdulą. 

Mes lenktyniavome su juodu debesiu iki pat pusiasalio ištakų, „Metro“ kino 
teatro, ir pastatėme motociklą po „Amritsaro“ viešbučio arka sulig nauja audra. 

Liūtis pliaupė ant mūsų iš abiejų arkos pusių, ir mes susiglaudę juokėmės, 
čaižomi vandens srovių. Audrai praėjus, drauge nušluostėme motociklą. Karla 
be paliovos su juo kalbėjosi it koks psichoterapeutas automechanikas. 

Užlipome laiptais į vestibiulį ir pamatėme, kad per savaites ant kalno jis pa- 
sikeitė. Vietoj slaptosios Džasvanto spintos stovėjo šaldytuvas stiklinėmis du- 
relėmis. Prabangusis krėslas liko, bet medinį stalą pakeitė prašmatnus naujas 
iš stiklo ir laminato. 

Pats Džasvantas vilkėjo puikiu kostiumu ir ryšėjo kaklaraištį. 

— Kas čia darosi, po perkūnais? - paklausiau. 

— Atėjo laikas permainoms, - atsakė Džasvantas. - Labas, mis Karla. Kaip 
malonu jus vėl matyti. 

— Gražus kostiumas, Džasvantai, - atsiliepė ji. 

- Ačiū, mis Karla. Kaip manote, jis gražiai guli? 

— Jūs atrodot daug lieknesnis. Nagi, duokit ranką. Tik atsargiai, aš šlapia 
nors gręžk. 

— Kas yra? - paklausė Džasvantas. 

— Tavo stalas kaip muitininko oro uoste. 

- Tai kas? 

- Prie muitininko stalo eini todėl, kad reikia, o ne todėl, kad nori. 

— Galėsit prieiti prie senojo stalo, kada tik panorėsit. Jį nusipirko Olegas, ir 
stalas dabar jūsų numeryje. 

— Olegas! Apsukruolis. Jis mane aplenkė. 

- Naujasis stalas visai neblogas, Džasvantai, - tarė Karla. - Ant viršutinės 
lentynos reikia kambarinio augalo, greta jo - gražios didelės kriauklės, o ant 
antros lentynos galbūt pūsto stiklo prespapjė. Bus jaukiau. Galiu paskolinti 
kriauklę, jei nori, ir prespapjė su piene. 

— Tikrai? Būtų šaunu. 

- Nėra romo, - tariau šluostydamas aprasojusias naujojo šaldytuvo stiklines 
dureles, - ir sūrio. 

- Valgiaraštis pasikeitė, - atsakė Džasvantas ir pliaukštelėjo laminuota kor- 
tele per laminuotą oro uosto stalą. 

Aš į ją nė nepažvelgiau. 

— Man patiko senasis. 

— Senojo nebuvo, - suraukė kaktą Džasvantas. 

— Apie tai ir kalbu. 

- Į „Prarastos meilės“ biurą dabar ateina daug žmonių, turiu sukurti tinka- 
mą įvaizdį. Reikia žengti koja kojon su laiku, Linai. 

— Man labiau patinka, kai laikas žengia koja kojon su manimi. 

— Aukščiau nosį, Džasvantai, - tarė Karla. - Aš ketinu kai ką pakeisti savo 
numeryje. | 

- Pakeisti? - pakartojo Džasvantas: iš godumo net naujasis kaklaraištis ėmė 
veržti. 

Karla per kelias dienas išardė beduino palapinę, ir mes išdažėme jos kamba- 
rius raudonai, o duris ir priedurius apvedžiojome juodai. Džasvantas negalėjo 
skųstis, nes dažus pirkome iš jo. 

Iš mokslo žurnalų ji iškirpo nuotraukų ir įrėmino jas į paauksuotus bolivu- 
dinius rėmus. Įrėmino plunksną, lapą ir eilėraštį, vėjo atpūstą tylioje gatvelėje: 


Lietaus malda 


Paskui 

Kai manęs su tavim nebebus 
Ir tavo vienatvė skaičiuos 
Vinis širdyje 

Daugiau tik ant iždinės dury 

Pamerksi tylėjimą 

Vazon trumpos valandos 

Kartu su prisiminimais 

Mūsų rankų 

Juoko blyksnio 

Nudažančio mano akis 

Širdis vis garsės 

Purpurinės svajonės 

Pliuškens kaip pakrantės banga 

Ir pervers kvapsnis tavo odą dainingai 
Neatstumk šios minties 

Kaip mimozos liūčių 

Ilgiuosi tavęs 

Kaip kaktuso žiedas raudonas mėnulio 
Ilgiuosi tavęs 

Ir mano paskui 

Kai manęs su tavim nebėra 

Galvą atsukęs gyvenimo lango pusėn 
Maldauju lietaus 


Ji pakabino dideles Petros Keli' ir Aidos Lupino“, dviejų mylimiausių savo 
herojų, nuotraukas juodais barokiniais rėmais. Įnešė gėles iš balkono į vidų 
ir užkimšo jomis visus kampus, lauke džiaugtis saule paliko tik kelias, bet jas 
dažnai keisdavo. 

Manau, ji bandė sukurti kalnų mišką viešbučio numeryje, ir jai pasisekė. 
Kad ir kur sėdėtum jos svetainėje, matydavai arba jausdavai augalus. 

Dar ji pastatė kambaryje aukštą siaurą stilizuoto Trojos kario skulptūrą, iš- 
kaltą Tadžo. Bandžiau ją uždengti augalu, bet Karla neleido. 

— Kodėl? Tu dėl jo išėjai iš galerijos. 

- Jis geras skulptorius, - atsakė Karla, taisydama pasmerktąjį kareivį, - nors 
žmogus šiaip sau. 

Aš ant jo kabindavau skrybėlę. Turėjau ją nusipirkti, bet vertėjo. Ir pamažu 
gyvenimas nusistovėjo daugmaž ramiai, o žmogui, kuris žino, kas yra blogas 
gyvenimas, tiek pakanka. 

Žalias Olego numeris, perdažytas, kad derėtų prie sofos, buvo populiarus. 


ž Petra Kelly - vokiečių politikė, viena Žaliųjų partijos įkūrėjų. 
+ Ida Lupino - JAV aktorė, režisierė. 

Mudu su Karla kelis kartus nuėjome į jo vakarėlius ir nenuobodžiavome. Kitus 
vakarėlius linksmai praleidome savo numeryje, klausydamiesi gretimame nu- 
meryje visa gerkle rėkiamų kliedesių, labai aiškiai girdimų per sieną. 

Jaunasis rusas numojo ranka į Iriną, kurią vadino Karluša. Jos nuotraukos, 
išdalytos „Leopoldo“ padavėjams, išbluko ir susiglamžė, ir jis jų nebeklausinė- 
jo apie ją. 

— Kodėl tu vadini Iriną Karluša? - kartą paklausiau. 

— Aš mylėjau kitą Iriną, - atsakė jis, ir amžinoji šypsena priblėso prisiminimų 
prieblandoje. - Ji buvo mano pirmoji meilė. Tada pirmą kartą pamečiau galvą iš 
meilės merginai. Mums buvo po šešiolika, po metų viskas baigėsi, bet man iki 
šiol atrodo, kad esu neištikimas tai pirmajai Irinai, vadindamas kitą jos vardu. 
Karluša tėvas vadindavo savo seserį, mano tetą, ir man ta pravardė patiko. 

— Vadinasi, kai tu apgaudinėjai Jeleną su Irina, sąžinė tavęs negraužė, bet 
kai vadindavai Iriną Irina, tau atrodydavo, kad esi neištikimas jaunystės myli- 
majai? 

- Gali būti neištikimas tik mylimam žmogui, - paniuro jis, kad aš toks nesu- 
pratingas. - Jelenos aš niekada nemylėjau. Aš mylėjau Iriną ir myliu Karlušą. 

— O merginos, kurios nuolat lankosi tavo žaliajame kambaryje? 

— Aš netekau vilties kada nors vėl pamatyti Karlušą, - atsakė jis ir nusisu- 
ko. - Didjė marškinėliai nepadėjo. Turbūt tiesiog neskirta. 

— Nemanai, kad galėtum pamilti vieną iš šių merginų? 

— Ne, - skubiai atsakė jis pagyvėdamas. - Aš rusas. Mes, r-tauta, mylime 
stipriai ir karštai. Todėl mūsų literatūra ir muzika beprotiškai aistringa. 

Jis beprotiškai aistringai atsidėjo darbui su Navynu, ir juodu tapo įžvalgiais 
porininkais. Olegas su Didjė kartą tyrė bylą, kuri sukėlė didelį visuomenės 
susidomėjimą: jie ne tik rado pražuvusią mylimąją, bet ir susekė prekiautojų 
žmonėmis gaują, kurios nariai buvo suimti. 

Po šitos istorijos grėsmingasis grakščių manierų prancūzas „Pražuvusios 
meilės“ biurui ėmė skirti vis daugiau dėmesio ir, jeigu nesėdėdavo „Leopolde', 
su jaunaisiais sekliais amžinai tirdavo „siaubingai skubią “bylą. 

Vinsonas pardavė narkotikų verslą konkurentui ir grįžo į ašramą pas Ran- 
vėj. Kelias savaitės jis atgailaudamas mazgojo ašramos grindis, o paskui atsiun- 
tė Karlai laišką, kad jam sunku rasti bendrą kalbą su šventaisiais, bet jis neblo- 
gai sutaria su sodininkais, auginančiais jiems kanapes. Jis buvo laimingas ir su 
Ranvėj kūrė naujo verslo planus. 

Chalido kompanija filmų nefinansavo, o kai Pietų Bombėjuje buvo nužu- 
dytas policininkas, paliaubos tarp policininkų mafijos ir banditų mafijos buvo 
nutrauktos. Dilypas Žaibas dirbo trimis pamainomis, nes suimtųjų gausėjo. 

Žurnalistė, nenutylėjusi tiesos, buvo sumušta ant savo namų slenksčio; poli- 
tikas, atsisakęs meluoti, buvo sumuštas savo paties namuose. Susirėmimai tarp 
policijos ir Chalido kompanijos per teismo posėdžius buvo įprasti ir kartais 
virsdavo riaušėmis. Kompanija kiekvieną baudžiamąją bylą vadino religine 
diskriminacija, policija įžvelgdavo kriminalines paskatas kiekviename Kom- 
panijos veiksme. 

Chalidui karūna vos laikėsi ant galvos, o Abdulos jai pataisyti nebebuvo. 
Šventajam, tapusiam gaujos vadeiva, valdžia sprūdo iš rankų, jo beprasmiškas 
žiaurumas kompromitavo neteisėtą veiklą, ir visi Užkampio gyventojai norėjo, 
kad jis būtų sutramdytas. 

Chalido sutramdyti mes negalėjom, bet Dilypą Žaibą sutramdėm. Karla pa- 
sakė, kad turi man gimtadienio dovaną ir nori ją įteikti iš anksto. 

— Aš nešvenčūu... 

- „gimtadienių. Žinau. Tai nori žinoti, kokia dovana, ar ne? 

— Gerai, sakyk. 

- Policininkas, kurį mes nufilmavome per fetišų vakarėlį, yra Dilypas Žaibas. 

„Karma - kūjis, o ne plunksnelė“, - prisiminiau jos žodžius. 

— Labai įdomu. 

— Nori žinoti, koks jo fetišas? 

— Ne. 

- Jis susijęs su daug sumuštinių plėvelės, - tarė Karla. 

- Prašom liautis. 

— Matyti tik jam nepaklūstančios kūno dalys ir burna. 

— Gerai, užteks. 

— Buvo akimirka, kai merginai teko pliaukštelėti jam per lyties organus 
musmušiu. 

— Karla. 

— Be abejo, plastikiniu, o paskui... 

Aš užsikimšau rankomis ausis ir ėmiau kartoti lia lia lia lia lia lia, kol ji nu- 
tilo. Vaikiška, žema, bet paveiku. 

— Gerai. Kadangi gimtadienis tavo ir mes galim priversti jį padaryti viską, 
ką norime, - tarė Karla, piktai, sąmokslininkiškai šypsodamasi, - kaip siūlai 
panaudoti Dilypo Žaibo filmą? 

— Spėju, kad tu jau sugalvojai. 

— Pamaniau, jam laikas pasitraukti iš pareigų, - tarė Karla. - Tegu viešai pa- 
reiškia, kad jį graužia sąžinė dėl bjauraus elgesio su kaliniais. Tegu užsitraukia 
gėdą ir būna atleistas be pensijos. 

— Nuostabu. 

- Dilypas Žaibas jau daug metų kasa sau duobę po spyrį, - tarė Karla. - Lai- 
kas jam į ją įkristi. 

- Kada? 

— Paprašysiu „Jokių problemų“ rytoj liepti jam atsistatydinti per dvidešimt 
keturias valandas, priešingu atveju paskelbsime medžiagą viešai. Kaip manai? 

— Jokių problemų, - nusišypsojau džiaugdamasis, kad jo atsikratysiu, ir 
svarstydamas, kas taps antruoju Dilypu Žaibu ir kiek daugiau reikės mokėti 
jam. 

— Dar pamaniau, kad jis turėtų išvykti iš miesto į nuošalų kaimelį, - mąsliai 
ištarė Karla. - Geriausia į tą, iš kurio atvyko. Esu įsitikinusi, žmonės, matę, 
kaip jis auga, žinos, ką su juo daryti, kai jis grįš. 

- Jei jie gerai jį pažįsta, susiras tam reikalui atkampią vietelę. 


AŠTUONIASDEŠIMT ŠEŠTAS SKYRIUS 


Džordžas Dvynys gulėjo specialiai įrengtoje palatoje „Mahešo“ viešbučio pent- 
tis iškvietė specialistų tarptautiniais kanalais, o Skorpionas pasamdė medikų iš 
geriausių Indijos ligoninių. 

Atrodė, kad Dvyniui jau per vėlu: liesas kūnas silpo ir menko kasdien, bet 
kiekvieną naują specialistą jis pasveikindavo sąmoju ir šypsena. 

Prieš susitikimą su Dvyniu Skorpionas ilgai mus kamavo, nes daugiau nie- 
kas neištverdavo jo kalbų. 

— Aš nebegaliu valgyti, - pasakė Skorpionas prie Dvynio palatos durų. - 
Man nutrynė koją nuo amžino vaikščiojimo nerimaujant dėl jo. Ir aš to nusi- 
pelniau, nes aš kaltas. 

— Nesigraužk, - tarė Karla, imdama jį už rankos. - Niekas tavęs nekaltina, 
Skorpione. 

- Bet aš iš tikrųjų kaltas. Jei nebūčiau ieškojęs to šventojo, Dvynys nebūtų 
susirgęs dengė karštlige, ir viskas būtų buvę gerai kaip anksčiau. 

— Niekas nemyli Dvynio labiau už tave, - atsiliepė Karla ir atidarė duris. - 
Jis tai Žino. 

Dvynys gulėjo visapusiškai reguliuojamoje lovoje, nuo jo į visas puses drie- 
kėsi daug - per daug - vamzdelių. Lovą dengė plastikinė palapinė. Juo rūpinosi 
dvi seselės, stebinčios prietaisų parodymus lovai iš kairės. 

Mums priėjus, jis nusišypsojo. Atrodė blogai. Liesas kūnas buvo perpjauto 
persimono spalvos, veidas - kaukolė su šypsena. 

— Sveika, Karla, - linksmai pasakė jis, nors balsas buvo silpnas. - Sveikas, 
brolau Linai. Kaip džiaugiuosi, kad atėjot. 

— Baisiai smagu vėl tave matyti, drauguži, - atsiliepiau mojuodamas pro 
plastikinės palapinės sieną. 

- Gal sulošiam partiją? - sumurkė Karla. - Jei nebūgštauji, kad nuo vaistų 
praradai kvalifikaciją. 

— Kol kas negaliu lošti kortomis, nors ir norėčiau. Jau kelias savaites guliu 
šitoje plastikinėje palapinėje, ir gydytojai nedrįsta jos nuimti. Sako, kad mano 

imuninė sistema nusilpusi. Man atrodo, kad prietaisai tik dėl akių. Gyvybė lai- 
kosi mano kūne tik dėl žmonių gerumo ir guminių vyturų. Mano organų vis 
mažėja kaip keleivių traukinyje. 

— Tau skauda? - paklausė Karla. 

Jo veidu lėtai it saulė, vejanti nuo pievos šešėlius, nuslinko šypsena. 

- Aš jaučiuosi kuo puikiausiai, mieloji, - atsakė jis. - Man daro lašelinę. 
Tada ir supranti, kad gyventi liko nebedaug, tiesa? Kai geriausi narkotikai stai- 
ga tampa teisėti ir gali jų gauti, kiek nori. Taip sakant, nėra to blogo, kas neiš- 
eitų į gera. 

— Aš vis dėlto norėčiau sulošti keletą partijų, - nusišypsojo Karla, - kol liko 
ir Šis tas gera. 

- Sakau gi, mano imuninei sistemai amen, todėl ir tūnau palapinėje. Nes jūs 
galėtumėt man pakenkti. Juokinga, a? 

— Džordžas Dvynys pasiduoda? - paerzino Karla. - Nieko tau neatsitiks, jei 
su mumis paloši. Mes padalysime kortas, ir aš jas tau rodysiu nežiūrėdama. Juk 
tu manimi pasitiki? 

Karla niekada nesukčiaudavo, ir Dvynys tai žinojo. 

— Pirmiau turėsi susitarti su jomis, - pasakė jis linktelėdamas į seseles. - Jos 
mane paėmusios į nagą. 

— Gal pradedam lošti? - atsakė Karla ir pamerkė seselėms. - O jei jos susi- 
rūpins, liausimės. Kur kortos? 

- Viršutiniame spintelės stalčiuje, šalia tavęs. 

Ištraukiau stalčių. Jame buvo kortų malka, pigus laikrodis, mažas varpelis 
nuo apyrankės, karinis medalis - galbūt jo tėvo, kryželis su grandinėle ir nuo 
kantraus skurdo sutrinta piniginė. 

Karla prisitraukė prie lovos tris kėdes. Aš padaviau jai kortas, ji supašė jas 
ir padalijo dėdama ant laisvos kėdės. Dvynio kortas ji prikišo prie plastikinio 
skydo. 

Seselės stebėjo kortas taip pat įdėmiai, kaip Dvynys. 

- Sunumeruosim tavo kortas nuo vieno iki penkių, tau iš kairės į dešinę, - 
tarė Karla. - Pasakysi kortų, kurias nori keisti, numerius. Kai reikės rodyti kor- 
tas, irgi pasakysi skaičius, ir aš parodysiu, gerai? 

- Aišku, - atsakė Dvynys. - Aš nieko nekeisiu. 

Viena seselė pliaukštelėjo liežuviu. Dvynys atsisuko į ją. Abi seselės purtė 
galvas. 

— Apsigalvojau, - tarė jis. - Prašom išmesti pirmą ir ketvirtą ir duoti man 
vietoj jų dvi kitas, Karla. 

Seselės linktelėjo. Karla išmetė nurodytas kortas, ištraukė iš malkos dvi nau- 

jas ir parodė Dvyniui. Matyt, kortos buvo geros, nes jo ir seselių veidai pasidarė 
neįžvelgiami. 

— Statau penkiasdešimt, - tarė Dvynys. - Tikiuosi, tu mane palaikysi. Be 
žaidimo, niekas manęs nedomina. 

— Palaikau tavo penkiasdešimt ir didinu iki šimto, - tarė Karla, - jei tau 
nesudrebės vamzdeliai. 

— Be manęs, - tariau numesdamas kortas ir užleisdamas kovos lauką Karlai 
su Dvyniu. 

— Nesudrebės, - nusijuokė jis ir užsikosėjo. - Pasiduok, Karla. 

- Aš lošiu, kad laimėčiau, juk žinai. 

- Prisimenat mudviejų su Skorpionu įkurtuvių naktį? - paklausė Dvynys, 
ir jo šypsena suspindėjo kaip saulėlydis vakardienos slėnyje. - Prisimenat tą 
vakarą? 

— Vakaras buvo puikus, - tariau. 

— Linksminomės kaip reikiant, - pridūrė Karla. 

— Didingas buvo vakarėlis. Pats geriausias. Man niekada nebuvo taip smagu, 
kaip tada. | 

- Išsikapstysi, - tarė Karla. - Dar ilgai minsi šaligatvį. O dabar apie pinigus. 
Didini statymą arba pasiduodi, gatvini. 

Mes palaikėme Dvynį, kiek galėjome, ir jis, padedamas seselių, kaskart suk- 
čiaudavo - kad prisimintų senus laikus. 

Mes jį lankydavome dažnai, o paskui, išėję iš palatos, kaskart įrodinėdavo- 
me Skorpionui, kad Dvynį reikia guldyti į ligoninę. Skorpionas kaskart nesu- 
tikdavo. Meilė turi savo logiką ir savo kvailystes. 

Kitoje palatoje kitame miesto gale taisėsi jaunasis klastotojas Farzadas. 
Kraujo krešulys smegenyse išnyko, jis atgavo kalbą ir gebėjimą judėti. 

Kartais jam trūkčiodavo kairys vokas, primindamas, kad įžūliai kalbėtis su 
blogais žmonėmis yra blogai. Pralinksminęs jį paslaptingas Dilypo Žaibo din- 
gimas primindavo, kad niekas neišvengia karmos. 

Trys šeimos pasidalijo lobį ir skyrė dalį lėšų perstatyti jų bendram namui. 
Didžiąją salę jie paliko tokią, kokia ji buvo, visiems, bet pamažu, nudažę ar 
išmūriję iš naujo sienas, išardė pastolius, ir pasirodė, kad per paieškas namas 
virtęs mažute bazilika. 

Karlai patiko siauri tilteliai per visus tris aukštus, o dar labiau patiko laimin- 
ga parsų, hinduistų ir musulmonų didžioji šeima. 

Kartą per savaitę aš užeidavau pas Aršaną tvarkyti popierių, kad senieji su- 
klastoti dokumentai, kuriuos jam parūpinau, atitiktų naujuosius teisėtus. Karla 
darbuodavosi teptuku ar grąžtu ant pastolių su šeimininkais. 

Ji buvo upė, o ne gulintis akmuo, ir kiekviena diena buvo vingis rytojaus 
lygumoje. Ji seniai neteko tėvų, kuriuos mylėjo ir kurie mylėjo ją, o kiti žmonės 
patikėjo ne jos, o ją išprievartavusio jų draugo ir kaimyno žodžiu. Po daugelio 
metų, nužudžiusi prievartautoją ir pabėgusi, ji nutraukė ryšius su praeitimi. 

Ji buvo pabėgusi nusikaltėlė, katė, vaikštanti viena, žaliaakė ragana, ir jai 
negrėsė niekas, išskyrus ją pačią, kaip ir man. 

Už pinigus, išloštus biržoje, ji samdė žmones, naujus draugus ir pažįstamus, 
ir „Amritsaro viešbutyje išsinuomojo kontorą. Ji subūrė aplinkui naują šeimą, 
nes diduma senosios, kurią ji rado Bombėjuje, išvyko iš salos miesto, mirė ar 
merdėjo kaip Džordžas Dvynys. 

Nežinau, kiek apgalvotai ir kiek nejučiomis ji telkė žmones „Amritsaro“ 
viešbutyje, bet dirbdama su trimis šeimomis lobių ieškotojų rūmuose ji greitai 
ir lengvai įprato prie jų tvarkos, ir aš mačiau jos alkį, jos troškimą, virtusį būti- 
nybe, būdingą ir man: turėti šeimą. 

Angliškas žodis family, „šeima“, kilęs iš lotyniško famulus, reiškiančio „tar- 
nas“, ir familia iš pradžių reiškė namų tarnus. Iš esmės šeimos ilgesys ir tuštu- 
ma, kurią palieka šeimos netektis, nėra vien noras priklausyti: tai noras patirti 
malonę, kuri gaubia mus tarnaujant tiems, kuriuos mylime. 


AŠTUONIASDEŠIMT SEPTINTAS SKYRIUS 


Buvo permainų metas, salos miestas gražinosi, lyg ruoštųsi nepaskelbtai apžiū- 
rai. Darbininkai, rizikuodami gyvybe sulig kiekvienu potėpiu, iš naujo žvilgiai 
nudažė skiriamąsias juostas. Išoriškai atsinaujino parduotuvės ir jų savininkai. 
Senas paslaugas ant kiekvieno kampo reklamavo nauji skydai. O nuo pastatų 
buvo nugremžti įprasti pelėsiai, rodantys gamtos požiūrį į mūsų sumanymus, 
ir sienos perdažytos. 

— Kodėl tau nepatinka naujas vaizdas? - paklausė draugas, stebeilydamas 
nuo šaligatvio į savo ką tik nudažytą užeigą. 

— Man patiko senas vaizdas. Restoranas atrodo labai puošniai, bet man la- 
biau prie širdies buvo pastarųjų keturių musonų veiklos padariniai. 

— Kodėl? 

— Man patinka daiktai, kurie sensta nesipriešindami. 

— Neatsilik nuo gyvenimo, drauguži, - pasakė jis ir įžengė į savo atnaujintą 
restoraną sulaikęs kvapą, nes sykiu kvėpuoti ir neprarasti sąmonės tarp džiūs- 
tančių sienų buvo neįmanoma. 

Mada - dalykinė meno pusė. Net Ahmado „Stiliaus namai“ galop paklu- 
so supanašėjimo tironijai. Jo ranka nupiešta iškaba virto logotipu - gėdinga 
godumo žyme. Neišlenkti skustuvai ir piktai pasišiaušę teptukai dingo, juos 
pakeitė rinkinys plaukų priežiūros chemikalų, kurių etiketės tvirtino, kad jie 
neišbandyti su triušiukais ir neapakins bei nenunuodys jais besinaudojančių 
žmonių. 

Dingo net odekolonas „Ahmado ambrozija , bet man pasisekė: užsukau lai- 
ku ir išgelbėjau veidrodį, papuoštą nemokamų Ahmado kirpimų nuotrauko- 
mis, kuriose klientai atrodė kaip mirtimi nubausti nusikaltėliai. 

— Tik ne veidrodį! - surikau sustabdydamas žmogelius su dideliais plaktu- 
kais, ketinančius jį sudaužyti. 

- As salamu aleikum, Linai, - tarė Ahmadas. - Visa įmonė atnaujinama. Čia 
bus „Naujieji Ahmado stiliaus namai. 

— Va aleikum as salam. Palikit veidrodį! 

Stovėjau nugara į veidrodį, išskėtęs rankas sulaikyti plaktukams. Karla 

stovėjo už Ahmado, sukryžiavusi rankas ant krūtinės, ir jos akių sode žaidė 
pašaipa. 

— Veidrodžiui čia ne vieta, Linai, - tarė Ahmadas. - Jis netinka prie naujojo 
interjero. 

— Šis veidrodis tinka prie bet kokio interjero, - prieštaravau aš. 

— Ne prie šio interjero, - pareiškė Ahmadas, imdamas iš krūvelės brošiūrų 
viršutinę ir brukdamas man. 

Pažvelgiau į nuotrauką ir grąžinau brošiūrą Ahmadui. 

- Panašu į sušių barą, - tariau. - Žmonės negali ginčytis dėl politikos ir 
įžeidinėti vienas kito tokiame interjere. Net veidrodis nepadės. 

- Nauja elgsena, - tarė jis. - Jokių įžeidinėjimų. Niekas nekalba apie politi- 
ką, religiją ar seksą. 

— Ahmadai, gal tu pakvaišai? Cenzūra kirpykloje? 

Pažvelgiau į Karlą. Ji akivaizdžiai mėgavosi. 

— Paklausyk, - maldavau. - Turi likti bent viena vieta, kurioje niekas nie- 
kam nelenda į subinę. 

Ahmadas griežtai pažvelgė į mane. 

Tai buvo ne jo, o gražaus vyro „pompadūr“ šukuosena iš „Naujųjų stiliaus 
namų“ madingų kirpimų katalogo griežtas žvilgsnis. 

Perverčiau katalogą, suprasdamas, kad Ahmadas juo veikiausiai didžiuoja- 
si, nes reklamos sumetimais neteisėtai įdėjo ir kino žvaigždžių bei garsių vers- 
lininkų nuotraukas. 

Nenorėjau jo įžeisti, bet man atrodė, kad katalogui parinktos netinkamos 
aukos. 

— Negalima sudaužyti veidrodžio, Ahmadai. 

— Gal jūs man jį parduotumėte? - paklausė Karla. 

— Jūs rimtai? 

— Taip, Ahmadai. Jis parduodamas? 

- Prireiks šiek tiek laiko nuotraukoms nukrapštyti, - mąsliai atsakė jis. 

- Aš norėčiau jį nusipirkti s4 nuotraukomis, jei neprieštaraujate. Jis puikus 
toks, koks yra. 

„Aš tave myliu, Karla, - pamaniau. 

— Puiku, mis Karla. Ar jums priimtina, tarkim, tūkstančio rupijų kaina su 
atvežimu ir įrengimu? 

- Priimtina, - nusišypsojo Karla, duodama jam pinigus. - Viena mano 
kambario siena tuščia, kaip tik galvojau, ką pakabinti. Jei jūsų darbininkai ga- 
lėtų atsargiai jį nukabinti ir šiandien nugabenti į „Amritsaro viešbutį, būčiau 
labai dėkinga. 

— Sutarta, - atsakė Ahmadas ir davė ženklą vyrams su plaktukais palikti 
veidrodį ramybėje. - Aš jus palydėsiu. 

Gatvėje Ahmadas apsidairė, įsitikino, kad mūsų niekas negirdi, ir pasilen- 
kęs arčiau sušnibždėjo: 

— Aš dirbsiu pagal iškvietimą. Be abejo, visiškai neoficialiai ir slaptai. Neno- 
riu, kad žmonės manytų, jog „Naujieji stiliaus namai“ man ne prie širdies. 

— Šita naujiena puiki, - tariau. 

— Vadinasi, - sušnibždėjo Karla, - jei pas mus susirinktų būrelis liežuvių 
nevaldančių ginčininkų, jūs mielai ateitumėte atkurti senųjų „Stiliaus namų * 

- Jūs jau turite veidrodį, - nusišypsojo Ahmadas. - O „Naujuosiuose sti- 
liaus namuose“ aš iš tikrųjų pasigesiu aršių ginčų. 

— Sutarta, - tarė Karla, spausdama jam ranką. 

Ahmadas pažvelgė į mane, paniuro ir pataisė man apykaklę, kad ji ant 
sprando nesimurkšlintų. 

— Kada nusipirksi švarką su rankovėmis, Linai? 

— Kai pradėsi jais prekiauti „Naujuosiuose stiliaus namuose", - tariau. - Al- 
lah hafiz. 

- Salam, salam, - nusijuokė jis. 

Mudu nuvažiavome, ir tada Karla pasakė, kad veidrodis - antra mano gim- 
tadienio dovana, dar kartą primindama, kad šiandien mano gimtadienis, kurį 
aš jau buvau sėkmingai pamiršęs. 

— Daugiau niekam nesakyk, - sušukau per petį. 

— Gerai, - atsiliepė ji. - Tu mėgsti švęsti kitų Žmonių gimtadienius ir pa- 
miršti savo. Tavo paslapties niekam neatskleisiu. 

— Aš tave myliu, Karla. Kaip tik ketinau tau tai pasakyti. Ir ačiū už veidrodį. 
Pataikei kaip pirštu į akį. 

— Aš visada pataikau. 

Mes turėjome daugiau laiko vienas kitam, važinėtis, gerti ir valgyti, nes aš 
pardaviau savo valiutos verslą Džagatui už dvidešimt penkis procentus pelno, 
kuriuos jis man ir taip mokėjo. Džagatas tvarkėsi geriau už mane, uždirbdavo 
daugiau pinigų, pelnė krautuvininkų valiutos keitėjų pagarbą ir juos sudraus- 
mino. Prieš kokius metus jis nukirto mažylį vagiui, nušvilpusiam jo pinigus, 
taigi jo antausis būdavo itin svarus. 

Nebegalėjau lankyti Pusmėnulių Tetulės žuvų turguje, nes ją pasigrobė Karla. 

— Nori, kad tvarkyčiau tavo buhalterines knygas? - paklausė Pusmėnulių 
Tetulė. 

— Kam kitam galima ramiai patikėti savo pinigus, Tetule? - atsiliepė Karla, 
apžiūrinėdama pusmėnulių puseles. 


744 


- Tai tiesa, - pripažino Pusmėnulių Tetulė ir susimąstė. - Bet darbo turbūt 
daug. 

— Nelabai, - atsakė Karla. - Mūsų buhalterija tik viena. 

— Aš pripratau prie nuolatinių klientų, - pasakė Pusmėnulių Tetulė, pasi- 
lenkdama į priekį ir lėtai slinkdama orbita į pusmėnulį. 

- Ką jūs darysite už uždarų durų - jūsų reikalas, - tarė Karla. - Ką darysite, 
kai durys bus atidarytos, - mūsų. Jei jus tai domina, turiu draugą Randelą, o 
jis - limuziną, kuris beveik visada stovi prie mūsų viešbučio. 

— Limuzinas... - susimąstė Pusmėnulių Tetulė. 

— Su tamsintais langais ir ilgu čiužiniu gale. 

- Pagalvosiu, - atsiliepė Pusmėnulių Tetulė ir lengvai užkišo koją už galvos. 

O po kelių dienų ji įsikūrė kontoroje po mūsų numeriais „Amritsaro“ vieš- 
butyje, kur Karla išsinuomojo visą aukštą. 

Greta Pusmėnulių Tetulės kontoros buvo dar dvi, jau išdažytos ir apstaty- 
tos. Ant vienos durų kabojo lentelė „Mėlynasis Hidžabas. Šeimos ir santuokos 
konsultavimas“. Musulmonų komunistė ar komunistų musulmonė susitiko su 
Mahmū anksčiau negu tikėjosi ir paskambino Karlai paklausti, ar jos pasiūly- 
mas dėl partnerystės tebegalioja. 

- Jos čia dar nėra, - tariau pamatęs ant durų varinę lentelę. 

- Bus, - nusišypsojo Karla. - Inšallah. 

— O kam trečia kontora? 

— Staigmena, - sumurkė ji. - Tu neįsivaizduoji, kokių staigmenų aš tau dar 
padarysiu, Šantaramai. 

- Gal vakarienė? Mirštu iš bado. 

Vakarieniaudami vienos Kolabos Tolimosios įlankos užkandinės sodelyje, 
išgirdome netoliese šauksmus. 

Prie gatve einančio Žmogaus sustojo automobilis. Pasigirdo riksmai apie 
skolą, ir iš automobilio išlipo du vyrai. 

Ir tada aš pažinau, kad į bėdą patekęs žmogelis yra Kešas atmintininkas. Kai 

Mudu su Karla pakilome nuo staliuko ir pakėlėme tokį triukšmą, kad gangs- 
teriai vėl įsėdo į mašiną ir nuvažiavo. 

Karla pasodino Kešą prie mūsų staliuko. 

— Prašom stiklinę vandens! - sušuko ji padavėjui. - Labai nukentėjai, Kešai? 

— Nieko baisaus, mis Karla, - atsakė šis, trindamas skolos gumbą ant viršu- 
galvio. - Dabar eisiu. 

Jis atsistojo, bet mes jį vėl pasodinome. 

— Pavakarieniaukite su mumis, Kešai, - tarė Karla. - Galėtume pasivaržyti, 

kieno atmintis geresnė. Žinoma, jūsiškė puiki, bet aš statyčiau už save su Šan- 
taramu. | 

— Aš negaliu... 

— Gali ir turi, - atšoviau ir mostelėjau padavėjui. 

- Cukinijos, juodosios alyvuogės ir rizotas su artišokų tyre, - pakartojo pa- 
davėjas. - Gūžinės salotos su grūstais pipirais ir imbierais pistacijų padaže ir 
tiramisu. 

— Netiksliai, - tarė Kešas. - Grūsti pipirai, imbierai ir pistacijų padažas — 
priedai prie gražgarsčių, valgiaraštyje septyniasdešimt septintas numeris. Gū- 
žinės salotos patiekiamos su citrinomis, česnakais ir aitriosiomis paprikomis 
graikinių riešutų ir avokadų padaže, valgiaraštyje septyniasdešimt šeštas nu- 
meris. 

Padavėjas išsižiojo kažką sakyti, bet mintimis perbėgo valgiaraštį, įsitikino, 
kad Kešas teisus, ir nuėjo purtydamas galvą. 

— Kas atsitiko, Kešai? - paklausiau. 

— Aš prasiskolinau, - pasakė jis, kreivai šyptelėjęs iš nevilties. - Atmintinin- 
kų verslas žlugo. Dabar žmonės viską susižino telefonu. Netrukus bus galima 
susisiekti su bet kuo iš bet kur. 

- Žinai ką? - pasiūliau, kai buvo atnešti valgiai. - Pavalgęs sėsk į taksi ir 
važiuok į „Amritsaro“ viešbutį. Mes motociklu ten atsidursime pirmi. 

— Ką tu sumanei? - paklausė Karla prisimerkusi ir žiūrėdama į mane pro 
blakstienų nėrinius. 

— Staigmena, - bandžiau murkti. - Tu neįsivaizduoji, kokių staigmenų aš 
tau dar padarysiu, Karla. 

Didjė nustebo, kai „Amritsare“ įvedžiau Kešą į jo kabinetą. 

- Neįsivaizduoju... kaip galėtume panaudoti jo paslaugas, - tarė Didjė, daly- 
kiškai įsitaisęs prie savo stalo greta Navyno stalo. 

— Kešas - geriausias atmintininkas Pietų Bombėjuje, Didjė, - pasakė Navy- 
nas, dalykiškai įsitaisęs prie savo stalo. - Ką sumanei, Linai? 

— Prisimeni, sakei, kad žmonės visada sustingsta, kai įrašinėjate parodymus. 
Pamato diktofoną ir nustėrsta? 

- Taip. 

— Kešas galės būti jūsų diktofonas. Jis prisimena kiekvieną išgirstą pokalbį. 
Jo akivaizdoje žmonės kalbės laisviau negu į diktofoną. 

— Man patinka, - nusijuokė Karla. 

— Tikrai? - abejojo Didjė. 

- Jei tu jo nepasamdysi, Didjė, jį pasamdysiu aš. 

- Priimtas, - tarė Didjė. - Rytoj dešimtą ryto ateis pasikalbėti vienas milijo- 
nierius su žmona. Dingo jų duktė. Gali dalyvauti. Bet tavo apranga turi būti... 
dalykiškesnė. 

- Iki pasimatymo, - tariau ir išsitempiau Kešą iš kabineto. 

Koridoriuje daviau jam pinigų. Jis nenorėjo imti. 

— Šįvakar turi grąžinti visas skolas, Kešai, - tariau. - Nėra reikalo, kad tie 
vyrukai pasirodytų čia. O tau rytoj iš pat ryto reikia pradėti darbą, prisimeni? 
Apeik visus ir grąžink skolas. O devintą prisistatyk čia niekam nebeskolingas. 
Ateik pirmas, išeik paskutinis. Viskas bus gerai. 

Jis pravirko. Žengiau žingsnį atgal, užleisdamas vietą Karlai. Ji apkabino jį, 
ir jis greitai nusiramino. 

- Prisimeni, ką sakė Didjė dėl dalykinio kostiumo? - paklausiau. 

- Taip. Aš pasistengsiu... 

— Nė velnio. Apsirenk kaip visada. Elkis kaip visada. Žmonės kalbėsis su 
tavimi, kaip aš kalbuosi su tavimi, ir darbas tau seksis. Jei Didjė prisikabins, 
pasakyk, kad aš liepiau tau nesirengti kaip kontoros vergui. 

- Jis teisus, Kešai, - tarė Karla. - Būk savimi, ir viskas bus gerai. 

— O dabar eik ir grąžink skolas, - pasakiau. - Sėkmės. 

Jis lėtai nulipo laiptais, lyg kiekvienas laiptelis būtų naujas apmąstymų eta- 
pas, stabtelėdamas, pagalvodamas ir tik tada žengdamas dar vieną žingsnį. Pa- 
galiau jo galva dingo už laiptų posūkio. 

Susimąstęs nulydėjau jį akimis, paskui atsisukau ir pamačiau, kad Karla 
man šypsosi. 

- Aš myliu tave, Šantaramai, - tarė ji ir pabučiavo mane. 

Per artimiausias dvi savaites Kešas išaiškino dvi bylas ir tapo „Prarastos 
meilės biuro žvaigžde. Jis buvo pastabus, nepamiršdavo nė menkiausios smul- 
kmenos, pasirodė, kad sekliui tai svarbiausia, ir visos apklausos vykdavo tik 
jam dalyvaujant. 

Pusmėnulių Tetulė ir jos bebaimis padėjėjas tvarkė biuro buhalteriją ir kar- 
tais padėdavo klientams išsaugoti pinigus. Ji nusimanė apie pinigus ir daug 
laiko taisydavo verslo planą, taupydama kitų pinigus ir laiką. 

Mėnulio išsiilgusiems klientams ji privačiai teikdavo paslaugas Randelo li- 
muzine, ir visi buvo patenkinti. „Talentą reikia tinkamai panaudoti“, - kartą 
pasakė ji man ir parodė kaip. 

Vinsonas su Ranvėj grįžo iš ašramos išnaikinę išdidumą, bet mes juodu ma- 
tydavom retai, nes abu uoliai įgyvendino savo planus atidaryti kavinę ir atsi- 
dėjo renovacijai. 

Kartą mums vis dėlto pavyko juos nutverti remontuojamoje užeigoje. Karla 

paėmė Ranvėj už rankos ir nusivedė pasikalbėti tik moterims įdomiomis te- 
momis, o mudu su Vinsonu likome pusiau įrengtoje kavinėje. 

— Ar pažįsti jausmą, lyg tave neštų didžiulė banga ir neleistų nukristi nuo 
keteros? - paklausė Vinsonas. 

— Ne, bet aš važinėju motociklu, o tai panašu į slydimą civilizacijos banga. 

— Tu pažįsti jausmą, lyg ta banga būtų amžina? 

— Aš turiu benzino baką. Aš žinau, kada amžinybė baigsis. 

— Ne, aš turiu omenyje tą klampų polinkio lauką, apie kurį kalbėjo Idrysas. 

— Aha. 

- Lyg slysčiau dviem sutapusių ir vienodai tinkamų slysti bangų keteromis. 
Ranvėj ir Idrysas iš tiesų atvedė mane į protą. Kartais man atrodo, kad mintys 
nebetelpa galvoje ir tuoj iš jos pabirs. 

— Džiaugiuosi, kad tu laimingas, Vinsonai. Ir kavinė - puikus sumanymas. 
Labai džiaugiuosi dėl tavęs ir Ranvėj. Ką gi, man turbūt laikas. Mes... 

— Taip, sumanymas dėl kavinės nuostabus, - tarė jis, mostelėdamas į didžiu- 
lius maišus, stovinčius prie sienos. - Žinok, jei imčiau aiškinti kavos pupelių iš 
Kolumbijos ir Ganos skirtumus, nušoktum nuo proto. 

— Ačiū už perspėjimą. Bet tuoj gali grįžti Karla, taigi abejoju, ar spėsime 
aptarti tokį sudėtingą klausimą. 

- Jei jinai grįš, paaiškinsiu iš naujo, - atsakė jis, nepadėdamas išsisukti. 

— Kaip Ranvėj? - paklausiau stengdamasis išvengti grėsmės. 

— Tu pažįsti jausmą ant bangos, drauguži, ant didžiulės bangos, kuri nelei- 
džia tau nukristi? 

— Labai džiaugiuosi, kad tu laimingas. Kaip manai, kur nuėjo Karla su 
Ranvėjė 

— Pauostyk šviežias pupeles, - neatstojo Vinsonas ir atrišo maišą. - Jos kve- 
pia taip, kad išgėręs puodelį kitokios kavos nebegalėsi gerti. 

- Čia tavo šūkis? 

— Ne, drauguži, mūsų šūkis yra mūsų vardas. „Meilė ir tikėjimas , taip vadi- 
nasi kavinė, ir šūkis toks. 

Jis turėjo naivumo, kurio neteko Ranvėj, mirus meilužiui nuo kvaišalų, ku- 
riais nerūpestingai prekiavo Vinsonas. Ir ji vėl susigrąžino naivumą, jam pasiry- 
žus keistis, ir šią švelnią tiesą išreiškė verslo pavadinimas, „Meilė ir tikėjimas“. 

— Pauostyk mano pupeles, - neatlyžo jis. 

— A... ačiū, nereikia. 

— Pauostyk! - prikibo Vinsonas, vilkdamas prie manęs maišą it negyvėlį. 

— Neuostysiu tavo pupelių, Vinsonai, nors jos ir iš Kolumbijos. Nustok 
tempti tą lavoną. 

Jis vėl pristūmė maišą prie sienos, ir tuo metu grįžo Karla su Ranvėj. 

- Jis nenori uostyti mano pupelių, - pasiskundė Vinsonas. 

— Nenori? - nusišaipė Karla. - Linas, kurį pažįstu, pamišęs dėl pupelių. 

— Stiuartas išrado naują kavos rūšį, - išdidžiai pasakė Ranvėj. - Nesu gėrusi 
skanesnės kavos. 

- Mišinys kitame kambaryje, - tarė Vinsonas, pasiruošęs eiti atnešti. - Gali 
pauostyti, jei nori. 

— Ačiū, nereikia, - skubiai atsakiau. - Užuodžiu iš čia. 

— Sakiau tau, Velykų triušiuk! - sušuko Vinsonas, apkabindamas Ranvėj. — 
Žmonės užuos mūsų kavą dar gatvėje ir bus užhipnotizuoti. 

— Sėkmės, šaunuoliai, - pasakiau tempdamas Karlą iš pertvarkomos ka- 
vinės. 

- Atidarysime per pilnatį, - tarė Ranvėj, tik pusiau išsprūdusi iš Vinsono 
glėbio. - Neužmirškit. 

Gatvėje mes sėdome ant motociklo, bet nespėjau jo užvesti, nes Karla su- 
laikė. 

— Kaip tau Vinsonas? - paklausė ji, uždėjusi ranką man ant peties. 

- Plūduriuoja ant kavos pupelių bangų, - atsakiau. - O kaip tau Ranvėj? 

- Jis tau sakė, kaip jie pavadino kavinę? 

— Aha. „Meilė ir tikėjimas“. O kas? 

— Mano nuomone, jis yra meilė, o ji yra tikėjimas, - tarė Karla. 

Mums kelią užstojo automobilis, tikriau, katafalkas, su Denisu, Nemiegan- 
čiuoju Baba, prie vairo. Greta jo sėdėjo Konkanonas, o ant užpakalinės sėdy- 
nės - Bilis Bhasu ir Džamalis Vieno Aktoriaus Teatras greta skaidraus plastiki- 
nio karsto su manekenu iš parduotuvės vitrinos. 

Konkanonas buvo iškišęs alkūnę pro langą. 

- Ieškomas gyvas ar miręs, - išsišiepė jis Karlai. 

— Nyk, - tariau aš. 

— Labas, Karla, - tarė Denisas. - Kaip malonu tave matyti nemiegant. Ar 
mes susitikom, kai aš buvau anapus? 

- Labas, Denisai, - nusijuokė ji ir uždėjo ranką man ant peties. - Kai pirmą 
kartą tave pamačiau, iš tikrųjų kaifavai. Ką judu, po galais, darote? 

— Tiriame judesius miegalių, pervežamų miego kamerose, - kantriai paaiš- 
kino jis. - Prie manekeno prilipdytos jautrios juostelės, jos parodys, kur užgau- 
ta ir ar smarkiai, ir padės mums suprojektuoti smūgiams atspariausias miego 
kameras, kurias jiems gaminsime. 

- Jūs ir karstus patys darote? - paklausė Karla. 

— O kaipgi, - atsakė Denisas, perduodamas čilamą Konkanonui. - Tai mūsų 

pareiga. Dabartinės miego kameros verčia miegalius suglausti kojas. Mūsų 
miego kameros bus platesnės. Labai svarbu, kad miegaliams būtų patogu. 

— Aišku, - nusišypsojo Karla. 

— Pamušalas bus minkščiausio šilko, pamuštas plunksnomis, - toliau pasa- 
kojo Denisas, laikydamas vairą. - Be to, jos bus stiklinės, kad miegaliai matytų 
aplinkui šaknis, smulkius gyvūnėlius ir vabzdžius ir jiems būtų linksmiau mie- 
goti draugijoje. 

— Gražu, - nusišypsojo Karla. 

— Galiu pristatyti Bilį Bhasu ir Džamalį Vieno Aktoriaus Teatrą? - paklausė 
Denisas. - Vaikinai, čia madam Karla. 

Bilis Bhasu šypsodamasis pamojavo Karlai, o Džamalis pakrutino galvą, 
tarškindamas dievukais ant grandinėlės. 

Neištvėriau. 

— Vieno Aktoriaus Teatras, - tariau linktelėdamas Džamaliui. 

— Vieno Aktoriaus Teatras, - pakartojo jis. 

Pažvelgiau į Karlą, ir ji suprato. 

- Vieno Aktoriaus Teatras, - tarė šypsodamasi jam. 

— Vieno Aktoriaus Teatras, - iškart atsiliepė Džamalis, savo ruožtu šypso- 
damasis jai. 

Pažvelgiau į Konkanoną, trokšdamas, kad jis dingtų, bet jis buvo linkęs pa- 
plepėti. 

— Mirusieji gali šokti, - pasakė lyg niekur nieko. 

Nukreipiau akis į Denisą prie katafalko vairo. 

— Gal tau verčiau nevairuoti, Denisai? - paklausiau, kad užčiaupčiau Kon- 
kanoną. 

— Aš privalau vairuoti, - progiesmiu atsiliepė Denisas, ir jo griausmingas 
balsas nuaidėjo salone. - Konkanonas per mažai apsipūtęs vairuoti katafalką. 

— Mirusieji gali šokti, - pakartojo Konkanonas, linksmai šypsodamasis. — 
Žinokit, tikrai gali. 

— Netikiu, - tarė Karla, atsišliedama į mane. 
damas šį darbą. Galima sakyti, akis prasitryniau. Mat paprastai nueidavau ne- 
atsisukdamas, kol jie dar trūkčiodavo. 

— Konkanonai, - įsiterpė Denisas, - tu gadini man kaitą. 

- Aš tik šnekučiuojuosi, Denisai. Mes laidojimo biuro savininkai, tačiau tai 
nereiškia, kad mes nelinkę bendrauti. 

— Tiesa, - pripažino Denisas. - Bet kaip aš galiu bandyti naująjį katafalką 
nekaifuodamas? 

- Aš tik sakau, - spyrėsi Konkanonas, - kad negyvėliai muistosi dar ilgai po 
mirties ir nei iš šio, nei iš to šokinėja ant stalo. Vakar vienas lavonas šoko geriau 
už mane. Bet, atvirai kalbant, aš visada mieliau mušdavausi ar bučiuodavausi, 
o ne šokdavau. 

— Pridek naują čilamą, - paliepė Denisas, įjungdamas pavarą. - Jei tau nerū- 
pi mano kaifas, pagailėkite manekeno. Jis nebegali be kaifo. 

Jie nuvažiavo, pro mus lėtai praplaukė šūkis ant ilgo katafalko langų: „Ra- 
mybės palaima. 

— Kraupoka draugija. 

— Toks tokį pažino, - atsiliepiau. - Nors manekenas, rodos, neblogas vaiki- 
nas. 


AŠTUONIASDEŠIMT AŠTUNTAS SKYRIUS 


Į susitikimą savo būstinėje mus pakvietė Diva Devnani. Būstinė stovėjo Varli 
prie jūros kranto, kur ilga pastatų eilė plataus bulvaro vingyje priminė šypseną. 
Divos pastatas buvo panašus į garlaivio viršutinį denį su aukštais apvalainais 
langais it pakeltomis burėmis ir aplink visą pastatą besidriekiančiu balkonu, 
pavaduojančiu turėklus. 

Kai lifto durys užsidarė, pasiūliau Karlai savo gertuvę. Ji gurkštelėjo ir grą- 
žino gertuvę man. Į mane dirstelėjo liftininkas. Pasiūliau jam gertuvę, jis irgi 
gurkštelėjo - šliūkštelėjo romo į burną, neliesdamas kakliuko lūpomis, ir kru- 
tindamas galvą atidavė gertuvę man. 

— Telaimina visus Dievas, - tarė jis. 

- Jei visus, - atsiliepė Karla, - vadinasi, ir jus. 

Durys atsidarė į marmuro ir stiklo preriją, kurioje vangiai ganėsi kelios la- 
bai dailios merginos labai aptemptais sijonėliais. 

Kol Karla kalbėjosi su priimamojo sekretore, aš klaidžiojau tarp stiklo ir 
plieno stalų, dirsčiodamas merginoms per petį. Merginos klausėsi muzikos per 
ausines, žaidė kompiuterinius žaidimus ir skaitė žurnalus. 

Viena pakėlė akis nuo žurnalo ir pritildė garsą ausinėse. 

— Kuo galiu padėti? - grėsmingai paklausė, perbedusi mane akimis. 

— Aš... tiesiog... aš palauksiu ten, - atsakiau traukdamasis. 

Sekretorė nuvedė mus į nišą su vaizdu į Divos kabineto duris, ir mes atsisė- 
dome į prabangius krėslus. Prie sienos stovėjo staliukas su verslo laikraščiais ir 
žurnalais, gazuotu vandeniu stikliniame grafine ir žemės riešutais bronzinėje 
žmogaus plaštakos išlajoje. 

Delnas su žemės riešutais krito man į akis. Parodžiau į jį, mėgindamas su- 
vokti potekstę. 

— „Mokėsime kukliai'? - sušnibždėjau Karlai. - O gal: „Tiek liko iš paskuti- 
nio darbuotojo, paprašiusio padidinti atlyginimą * 

- „Elgetos nesirenka, - tarė Karla. 

— Šauniai, - nusišypsojau ir vietoj delnų paplojau akimis. 

Prie mūsų priėjo aukšta gražuolė. 

- Gal po puodelį kavos? - paklausė ji. 

- Gal vėliau, su Diva, - atsakė Karla. - Ačiū. 

Mergina nuėjo, o aš atsisukau į Karlą: 

— Priimamasis labai keistas. 

- Iki keisto trūksta poros marmurinių plytelių. 

- Ne, aš kalbu apie merginas. Jos nieko neveikia. 

— Kaip nieko neveikia? 

— Net neapsimeta, kad dirba. 

— Tai kas? Gal šiandien mažai lankytojų. 

- Karla, pagalvok. Čia septynios labai dailios merginos, ir nė viena nieko 
neveikia. Keistoka. 

— Keistoka, kad tu jas suskaičiavai, - nusišypsojo ji. 

— Aš... 

Atsidarė Divos kabineto durys. Iki mums paskirto susitikimo buvo likusi 
lygiai minutė. Vorele išėjo saujelė verslininkų panašiais kostiumais ir vienodais 
patenkintos garbėtroškos kupinais žvilgsniais. 

- Punktualumas - vagių mandagumas, - tarė Karla, dirstelėdama į laikrodį, 
ir atsistojo. 

Prie kabineto durų priėjo Diva, įsisprendusi į klubus. 

- Užeikit, - pasakė bučiuodama Karlą į abu žandus. - Labai jūsų pasiilgau. 
Ačiū, kad atėjot. 

Ji klestelėjo į didžiulį krėslą prie juodo rojalio, kurį sutrumpino ir pavertė 
rašomuoju stalu, vingio. 

Ant rojalio-stalo stovėjo jos tėvo nuotrauka sidabriniais rėmeliais. Per nuo- 
trauką driekėsi ir ant juodo lako rangėsi geltonų gėlių girlianda. Povo uodegos 
formos smilkytuve rūko smilkalai. 

Kambarys buvo didelis, bet prie jos stalo stovėjo tik dvi kėdės. Visą susitiki- 
mą su Diva verslininkai tuščiomis akimis prastovėjo. „Kieta mergina, - pama- 
niau, - bet kas gali ją kaltinti?“ 

- Buvo nelengva, - tarė ji. - Išgersit ko nors? Dievas liudytojas, man žūtbūt 
reikia. 

Ji paspaudė vidaus telefono mygtuką, ir durys po sekundės atsidarė. Įėjo 
nepaprastai daili mergina ir kirto slidžias grindis gyvybei pavojingo aukščio 
kulniukais. Ji vikstelėjusi trumpu sijonu sustojo prie stalo ir ilgos kojos su- 
stingo. 

- Martini, - tarė Diva, - susipažink su panele Karla ir ponu Šantaramu. 

Karla sveikindamasi pamojavo. Aš atsistojau, pridėjau ranką prie krūtinės 
ir nulenkiau galvą. Tai mandagiausias būdas sveikintis su moterimi Indijoje, 

nes daugeliui moterų nepatinka spausti ranką. Martini irgi man linktelėjo, ir 
aš vėl atsisėdau. | 

— Man „Manhataną, - tarė Diva. - Karla, ką gersi? 

— Prašom du degtinės su dviem ledukais. 

— Man žaliųjų citrinų sulčių su gazuotu vandeniu. 

Martini apsisuko ant penkiasdešimto kalibro kulnų ir lėtai išstypino it žira- 
fa stikliniame žvėryne. 

— Turbūt stebitės, kad aš jus čia pakviečiau, - tarė Diva. 

Aš nesistebėjau, todėl klausimas mane nustebino. 

— Stebiuosi, bet ne todėl, - atsiliepė Karla. - Pasakysiu, kai ateis laikas. Kaip 
tau sekasi, Diva? Nesimatėm daug savaičių. 

— Ačiū, viskas gerai, - nusišypsojo ji, atsitiesdama krėsle, kuriame jos smul- 
kutė figūrėlė paskendo kaip lovoje. - Aš pavargusi, bet darbas baigtas. Šiandien 
viską pardaviau. Beveik viską. Šis pasitarimas buvo paskutinis iš daugybės va- 
kar ir šiandien. 

— Kaip viską pardavei? - paklausė Karla. 

- Šie vyrai faktiškai vadovauja bendrovėms, kurios priklauso man, ir gauna 
dalį akcijų kaip premiją. Pasakiau, kad jei vienu ypu parduosiu visas savo ak- 
cijas, jų akcijos taps bevertės, ir pasiūliau grąžinti akcijas man mainais į ben- 
droves. Tegu valdo jas savo nuožiūra su direktorių tarybomis, tegu užsidirba 
premijas kruvinu prakaitu, neišleisdami nė dolerio, aš nesikišiu. 

— Labai išmintinga, - tarė Karla. - Tu stambiausia akcininkė ir tramdysi 
juos per visuotinį ataskaitinį susirinkimą. O kasdieninės rutinos išvengsi. To- 
lygu girtuokliauti be pagirių. 

— Būtent, - sutiko Diva, ir Martini atnešė gėrimus. 

- Turi suktinę? - paklausė Diva. 

— Taip, - atsakė Karla ir Martini vienu balsu ir iškart įsmeigė viena į kitą 
akis. 

Man pasirodė, kad padėtis įtempta. Bet nebyli gražių moterų kova perne- 
lyg veržli ir subtili vyro akiai ir juslėms. Nelabai nutuokiau, kas vyksta, todėl 
visoms šypsojausi. 

Karla išsitraukė iš portsigaro ploną suktinę ir ištiesė Divai. Martini - vienos 
kojos ir nė vienos kišenės - perbedė ją akimis, apsisuko ir išdrožė, tik susiūba- 
vo sijono rauktinukai it bangos prie rifo. 

— Ačiū, Karla, - padėkojo Diva. - Nuo šios akimirkos aš laisva moteris. Jei 
saulė būtų nusileidusi, gerčiau šampaną. Kokteilius galiu gerti kiaurą dieną, bet 
gurkštelis šampano, ir mano intelekto koeficientas sumažėja dešimčia balų, o su 
savo kvailumu galiu taikstytis tik naktį. O kol kas išgerkime už moterų laisvę! 

- Už moterų laisvę! - pritarė Karla. 

Valandėlę Diva tylėjo. Karla grąžino ją į praeitį: 

— Labai sunku buvo? 

- Jie norėjo visiškos kontrolės, - atsakė Diva, sukiodama rankose taurę. - Jie 
negalėjo priprasti, kad vadovauja moteris, nors vyrui mielai laižė batus. 

- Jie neslėpė savo požiūrio? - paklausė Karla. 

- Aš matydavau jį jų akyse per kiekvieną susirinkimą. O ką jie kuždasi, man 
pranešdavo vyrai, kurie išduodavo kitus vyrus. Valdžia, sutelkta mano rankose, 
jiems prilygo karo paskelbimui. Šie parazitai, kuriais tėvas užtvindė bendroves, 
kurie nenorėjo mūsų pažinti, kai juodoji rinka mūsų vos nesužlugdė, suįžūlėjo 
ir net ėmė grasinti. Supranti, apie ką kalbu, Karla? 

- Tokius reikia naikinti arba jų vengti, - tarė Karla. - Tu galėjai juos sunai- 
kinti, Diva, tėvas tau suteikė didelę valdžią. Kodėl nusprendei nusišalinti? 

- Tėtis nusipirko daug energetikos įmonių akcijų. Tai viskas, kas mums liko, 
nes statybų verslas moka skolas, o energetikos akcijos vis dar duoda pelno. 
Nebūčiau rizikavusi dėl naftos ir anglių gavybos, bet jis surizikavo, prikausty- 
damas mane prie rato, kurį suka tūkstančiai žmonių. Negaliu jo sustabdyti. 

— Vadinasi, tu nepalieki verslo? - paklausė Karla. 

- Palieku, bet pasakiau naujiesiems vadovams, kad jei jie dirbs sąžiningai ir 
gerai, kasmet gaus savo akcijų išmokų dalį. 

- O ką tu ketini daryti? - paklausiau. 

— Pasilikau vieną bendrovę, ji neparduodama. Pasilikau modelių agentūrą ir 
nuotakų butiką, apie kuriuos jums pasakojau. Pakeičiau pavadinimą ir papil- 
džiau vestuvių konsultacija. Jam ir vadovausiu. 

- A, - tariau, - vadinasi, merginos priimamajame - modeliai, laukiantys 
darbo? 

— Galima sakyti, - atsiliepė Diva ir atsisuko į Karlą. - Mudvi seniai kalbėjom 
apie tai, Karla, bet vyliausi, kad tave tebedomina mano sumanymas. Norėčiau 
išgirsti tavo pasiūlymus. Ką manai? 

- Man iš pat pradžių patiko šis sumanymas, - atsakė Karla. - Ir aš džiau- 
giuosi, kad tu jį įgyvendini. Pasikliauk mumis, kol būsime mieste. Pasikalbė- 
kim apie tai kitą savaitę per vakarienę pas mus, gerai? 

— Aha, - numykė Diva, ir jos akys nukrypo į tėvo portretą su gėlių gir- 
lianda. 

Mes luktėlėjome nenorėdami jai trukdyti. 

- Žinot, kodėl reikalavau, kad visi mane vadintų Diva? - po valandėlės pa- 
klausė ji, tebežiūrėdama į nuotrauką. - Per vieną vakarėlį tualete išgirdau, kaip 
mane už nugaros pravardžiuoja draugės: „Divja Trivialioji“. Ir žinot ką? Jos 

buvo teisios. Aš buvau triviali. Todėl tą vakarą pareikalavau, kad visi mane 
vadintų Diva. Bet pirmą kartą netriviali pasijutau tik dabar. 

— Tu svarbi, Diva, - tarė Karla. 

Jaunoji paveldėtoja pažvelgė į Karlą, nusišypsojo ir tyliai nusijuokė. 

- Viskas gerai, - tarė, atsistojo, pasirąžė ir nusižiovavo. 

Mes irgi atsistojome, ir ji palydėjo mus iki durų. 

— Labai džiaugiuosi, kad tu laisva, - tarė Karla ir apkabino Divą. - Sėkmin- 
go skrydžio, paukštele. 

Mes neskubėdami burzgėme motociklu, galvodami apie įvairius dalykus. 
Aš mąsčiau apie vargšę turtingą mergaitę, kuri gyveno lūšnyne ir išdalijo savo 
turtą. Karla galvojo apie kitus reikalus. 

— Labai aukštos klasės profesionalės, - pasakė ji man per petį. 

— Ką? 

— Visos jos - buvusios elitinės prostitutės. 

— Kas? 

- Gražuolės priimamajame, kurios taip gražiai nieko neveikė. Tai buvusios 
elitinės prostitutės. Tiesą sakant, dominatriksės, fetišų žinovės. Diva pasamdė 
jas fetišų pobūviui, o po vakarėlio pasiūlė darbą. Visos atėjo. Jos ne modeliai, 
jos dirba santuokos ir vestuvių konsultacijoje. 

- Ir tikriausiai sėkmingai, - tariau. - Kodėl man nepasakei, kai apie jas kal- 
bėjau? 

- Sustabdyk motociklą, - tarė ji atšlydama. 

Išsukau iš kelio netoli autobusų stotelės. 

— Tu rimtai manęs klausi, - tarė ji, kvėpuodama man į kaklą, - kodėl nepa- 
sakiau, kad einame į buvusių elitinių prostitučių parodą? 

- Ne... 

Aš vėl įsukau į eismo srautą ir kurį laiką važiavau, bet paskui vėl sustojau, 
nes ant skiriamosios juostos sėdėjo Olegas ir skambino gitara. 

— Ką darai, Oležka? - paklausė Karla, šypsodamasi sauja valdovių. 

— Skambinu gitara, Karla, - atsakė jis ir rusiškai išsišiepė. 

- Iki, Olegai, - tariau įjungdamas variklį. 

Karla pirštu švelniai spustelėjo mano petį, ir variklis nurimo. 

— Kodėl čia? - paklausė Karla. 

— Akustika puiki, - atsakė jis, apdairiai šypsodamasis - Man už nugaros 
jūra, o pastatai... 

— Ką tu skambini? - paklausė Karla. 

— Grupės „Ihe Call“ dainą „Let the Day Begin“. Šitas Maiklas Bynas - tiesiog 
rokenrolo šventasis. Dievinu jį. Paskambinti tau nuo pradžios? 

- Iki, Oležka, - tariau vėl įjungdamas variklį. 

— Šok ant motociklo, - pasiūlė Karla. 

- Tikrai? - vienu balsu paklausėme mudu su Olegu. 

— Mes tave parvešim, - tarė ji. - Važiuojam į Dongrį. 

Olegas atsisėdo už Karlos. Ji apsivijo mane kojomis, įsirėmusi jomis į benzi- 
no baką, ir atsišliejo į Olegą, o šiam ant nugaros tabalavo gitara. 

Mes pravažiavome pro būrį kelių policininkų, prie sankryžos džiunglių gat- 
vėje tykančių vieno kito „zebro“. 

- Visaru nako, - tariau marathi. Neklausinėkite. 


AŠTUONIASDEŠIMT DEVINTAS SKYRIUS 


Po gaisro Kadarbhajaus rūmuose Karla nė karto nebuvo Dongrio kvepalų tur- 
guje ar netoli jo. Ji pati gaminosi kvepalus, bet jai reikėjo sudedamųjų dalių. 
Kai ji pagaliau pajuto, kad pajėgs grįžti į praeities puslapį, kurį pervertė ne- 
perskaičiusi, mes įsipynėme į tankiai išaustą eismo kilimą ir nuvažiavome į jos 
mėgstamiausią krautuvėlę netoli Mohamado Ali gatvės. 

Didysis Ali, vienas iš trijų pusbrolių Ali - kiti buvo Liūdnasis Ali ir Dėme- 
singasis Ali - pasitiko mus ir pasodino ant pagalvėlių. 

— Įpilsiu arbatos, madam Karla, - tarė Dėmesingasis Ali. 

- Jūs taip ilgai nesirodėte, - tarė Liūdnasis Ali. - Mes jūsų pasigedome. 

— Visos sudedamosios dalys, kurių jums reikia, paruoštos, madam Karla, - 
tarė Didysis Ali. 

Mes gėrėme arbatą, Karla tyrinėjo jai paruoštas esencijas ir klausėsi pasako- 
jimo apie retus kvepalus, pagamintus nuošaliame kampelyje pasaulio, kuriame 
dar vertinami prakilnūs dalykai. 

Kai susiruošėme išeiti, stambus pagyvenęs pirklys baltais drabužiais pa- 
klausė, ar galėtų kartą pauostyti Karlos kvepalų. Karla sutiko ir pakėlė grakštų 
riešą, nuo kurio it lapas lietuje nusviro jos plaštaka. 

Kvepalų pardavėjai kelis kartus dalykiškai įkvėpė ir dvejodami papurtė galvas. 

— Vieną gražią dieną, - pasakė Didysis Ali, - aš atspėsiu jūsų kvepalų pa- 
slaptį. 

— Nenuleiskit rankų, - atsiliepė Karla. 

Mes nuėjome prie mano motociklo, Karlos indeliai su brangiaisiais kvepa- 
lais ir aliejais tyliai tarškėjo juodo aksomo maišelyje. Po kelių žingsnių pama- 
tėme du žmones, gerai pažįstamus dar nuo Kadarbhajaus laikų. 

Salaras ir Azymas buvo gatviniai, daug metų užėmę žemiausią Kompanijos 
hierarchijos laiptelį, bet garsiausi mafiozai Žuvo, o jie, smulkmė, išgyveno ir iš- 
kilo naujojoje Chalido kompanijoje, besistengiančioje pakeisti kritusius karius 
naujais. 

Jie vilkėjo naują Kompanijos uniformą, čiupinėjo naujas auksines grandinė- 
les ir apyrankes, tebeieškodami tinkamos vietos nuolankumo naštai. 

Jie pažinojo Karlą jau tada, kai aš dar nepriklausiau Kompanijai, ir ją mėgo. 
Jie papasakojo jai juokingą ir baisią istoriją iš gangsterių gyvenimo, nes žinojo, 
kad jai patiks. Jai patiko, ir ji papasakojo juokingą ir baisią istoriją iš blogų 
merginų gyvenimo. Jie juokėsi, atmetę galvas, ir nuo auksinių vėrinių atsispin- 
dėjo vakaro šviesa. 

- Laimingai, vaikinai, - tariau. - Allah hafiz. 

— Kur einat? - paklausė Salaras. 

- Prie motociklo Mohamado Ali gatvėje. 

— Mes jus palydėsime, parodysime trumpesnį kelią. 

— Mes eisime šiuo keliu, - atsakiau. - Gal dar kur nors užsuksime apsipirkti. 
Allah hafiz. 

— Chuda hafiz, - atsakė Azymas ir atsisveikindamas pamojavo. 

Aš nenorėjau niekur rodytis su Chalido kompanijos ar bet kurios kitos gau- 
jos nariais. Aš nenorėjau dalytis prisiminimais. Aš nenorėjau net prisiminti. 

Tūkstantąjį kartą pamaniau, kad mudviem su Karla reikia palikti salos 
miestą ir įsikurti kur nors nuošaliame paplūdimyje. Šiame mieste neįmanoma 
išvengti Kompanijos. Kompanija yra miestas. Gali pabėgti nuo Kompanijos tik 
ten, kur jau nebėra ko grobti. 

Mes ėjome per retą minią ir jau ruošėmės sukti į grįstą šoninį skersgatvį, kai 
šilkinę tylą suplėšė riksmai ir iš skersgatvio ėmė lėkti persigandę žmonės. 

Dirstelėjau į Karlą apgailestaudamas, kad esame čia. Abu supratome ar nu- 
manėme, kad bus įsipainioję Salaras su Azymu. Pažinojome juos daug metų, 
bet gaujų karai su manimi niekaip nebuvo susiję, ir aš ketinau eiti toliau. 

O Karla neketino: ji nutempė mane į skersgatvį. Iš už kampo tiesiai prieš 
mane išsvirduliavo žmogus. Tai buvo Salaras, visas kruvinas, su keliomis dur- 
tinėmis žaizdomis krūtinėje ir pilve. Jis susmuko man į glėbį. 

Dirstelėjau už jo ir išvydau kniūbsčią Azymą, paskutiniais kraujo pliūps- 
niais laistantį skersgatvio akmenis. 

— Einu taksi, - tarė Karla ir nubėgo. 

Salaras iš paskutiniųjų pakėlė ranką ir ėmė tampyti auksinę grandinę ant 
kaklo, kol nutraukė. 

— Mano seseriai, - tarė spausdamas ją man prie krūtinės. 

Įsikišau grandinę į kišenę ir stipriai apkabinau jį per liemenį. 

— Tau negalima gultis, broli, - tariau. - Paleisčiau tave iš rankų, bet bijau, 
kad paskui tavęs jau nebesulipdysi. Karla nuėjo taksi, laikykis. 

— Man galas, Linai. Palik mane. JAllah, kaip skauda! 

— Nežinau, kaip tai nutiko, bet tavo plaučiai nepaliesti, Salarai. Tu kvėpuoji 
normaliai. Išsikapstysi, drauguži. Laikykis. 

Po poros minučių atvažiavo Karla ir atlapojo taksi dureles. Mes paguldėme 
Salarą ant užpakalinės sėdynės, aš atsisėdau šalia jo, o Karla - šalia vairuotojo. 

Nežinau, kiek ji jam sumokėjo, bet taksi vairuotojas nekreipė dėmesio 
į kraują ir nuvežė mus į ligoninę rekordiniu laiku, važiuodamas prieš eismo 
srautą. 

Prie ligoninės durų sanitarai ir seselės paguldė Salarą ant vežimėlio ir įstū- 
mė į vidų. Norėjau eiti kartu, bet Karla sulaikė. 

— Meile mano, tu niekur negali eiti taip atrodydamas, - tarė ji. 

Marškiniai ir marškinėliai po mano liemene buvo permirkę krauju. Nusivil- 
kau liemenę, bet kraujo dėmė ant marškinėlių dar labiau krito į akis. 

- Velniop kraują. Turime likti su Salaru, kol čia atvyks kas nors iš Kompani- 
jos. Užpuolikai gali pabandyti dar kartą, o policininkų į pagalbą nepasišauksi. 

— Palauk, - tarė Karla. 

Ji sustabdė gyvai link mūsų žingsniuojantį advokatą. Balta apykaklė styrojo 
kaip prezumpcija, o po pažastimi jis buvo pasikišęs kliento dokumentus, kad 
šie neišsprūstų. 

— Dešimt tūkstančių rupijų už jūsų švarką, - tarė Karla, mojuodama ban- 
knotų pluoštu. 

Advokatas pažvelgė į pinigus, prisimerkęs - į Karlą ir ėmė kraustyti savo 
tūkstantį rupijų kainuojančio švarko kišenes. Karla apvilko mane švarku, už- 
dengė krūtinę atlapais, pastatė apykaklę ir paseilinusi pirštus nušluostė nuo 
veido kraują. 

- Eime pažiūrėti, kaip Salaras, - tarė termpdama mane į ligoninės vidų. 

Mes laukėme koridoriuje prie operacinės. Baltos grindų plytelės įkyriai kai- 
taliojosi su juodomis, žalsvai pilkų sienų apačią apsnūdę pavargusių valytojų 
skudurai paženklino banguota linija. Paskirtis yra tarnas arba šeimininkas, 
ir jeigu valdo ji, koridoriuose, nukentėjusiuose nuo dėmesio stokos, įsikuria 
skausmas. 

— Kaip tu, mažute? 

— Viskas gerai, - nusišypsojo ji. - O tu? 

— Aš... 

Koridoriumi pasipūtę plumpino keturi jauni Chalido kompanijos gangste- 
riai. Jiems vadovavo karštuolis Faz Šahas, mane pamatęs, jis dar labiau įkaito. 

— Ką tu čia veiki, po perkūnais? - paklausė, sustojęs per kelis žingsnius nuo 
mūsų. 

Aš pakilau užstodamas Karlą ir uždėjau ranką ant peilio koto. Ji pažinojo 
daugumą senųjų Kompanijos gangsterių, bet vos vieną kitą iš jaunųjų karšta- 
galvių. 

- As salamu aleikum, - pasakiau. 

Faz Šahas delsė, ieškodamas mano akyse kažko, ko negali rasti. Man teko 
kovoti su kitų gaujų gangsteriais petys į petį su jo vyresniais broliais. Man 
teko kovoti greta Chalido, jų naujojo vado. Man niekada neteko kovoti šalia 
Faz Šaho. 

— Va aleikum as salam, - atsakė jis taikiau. - Kas atsitiko Salarui? Kodėl 
jūs čia“ 

— O kodėl jūsų čia nebuvo? - paklausiau. - Ir iš kur sužinojote, kad jis čia? 

- Turime savų žmonių ligoninėje, - tarė jis. - Turime savų žmonių visur. 

— Tik ne skersgatvyje, kuriame Azymas ir Salaras buvo užpulti. 

— Azymas? 

- Jis buvo nebegyvas, kai pamačiau jį, nukraujavo. 

— Kur tai įvyko? 

Jie buvo smarkūs jauni gangsteriai, visada įžvelgiantys kitų priešiškumą, 
kad ir kaip jį slėptum, ir jie siuto. Man niekas negrėsė, nes aš pasielgiau, kaip 
pridera, ir jie anksčiau ar vėliau tai supras. Pavojus grėsė jiems, jei jie įsius taip, 
kad ims kabinėtis prie Karlos. 

— Karla, - tariau iškalbingai šypsodamasis jai, - ar negalėtum pažiūrėti, čia 
kur nors galima gauti arbatos? 

- Mielai, - atsakė ji, paslaptingai nusišypsojo ir pro jaunuosius gangsterius 
nuėjo koridoriumi. 

- Tai įvyko pirmojoje gali nuo Mohamado Ali gatvės, - atsakiau, kai Karla 
nuėjo. - Iš kvepalų turgaus grįžome į miestą. Sutikau juos prieš pat įvykį. 

— Ką sutikai? 

- Buvome turguje ir sutikome Salarą su Azymu. Mes pasikalbėjome ir nuė- 
jome pagrindine gatve, o jie pasuko į skersgatvį, norėjo sutrumpinti kelią. Kai 
priėjome skersgatvį, viskas buvo baigta. Salaras susmuko man į glėbį. Kažkas 
jų tykojo. 

Aš atlapojau juodą švarką, parodžiau kraujo dėmes ir iškart vėl susisiaučiau. 
Jie sumišo kaip paprastai gangsteriai, suvokę, kad turi būti kažkam dėkingi. 

— Mes jį čia atvežėm taksi, - tariau sėsdamasis. - Ir laukiame operacijos 
pabaigos, norime sužinoti, ar jis išsikapstys. Galit laukti kartu. Karla atneš ar- 
batos. 

— Mes turime reikalų, - atsakė Faz Šahas. 

— Be to, laukėme, kad kas nors iš Kompanijos ateitų čia pabudėti. Salarui 
gresia pvojus. Palik vieną žmogų, Faz Šahai. 


> Skersgatvis (hindi). 

— Man reikia visų. O čia sėdi tu. Juk tebesi ištikimas Kompanijai? 

— Nelygu kuriai. 

Jis nusijuokė, bet staiga nutilo, nes jam kažkas toptelėjo. 

- Šįvakar man tikrai reikia visų vyrų. Matai, jis giminė. 

- Salaras? 

— Taip. Jis mano dėdė. Tuoj atvyks jo šeimos nariai. Būčiau dėkingas, jei jų 
palauktum. 

— Sutarta. Ir paimk šitą, - tariau traukdamas iš kišenės grandinėlę. - Jis pra- 
šė perduoti seseriai, jei neišgyvens. 

- Ašjai atiduosiu. 

Jis atsargiai paėmė grandinėlę, lyg būgštaudamas, kad ji jam neįkąstų, ir 
įgrūdo į kišenę. Paskui pažvelgė į mane, žvilgsnis klaidžiojo po tolimas nenoro 
pakrantes. 

— Aš tau skolingas, Linai, - tarė. 

— Nieko tu man neskolingas. 

- Skolingas, - iškošė jis pro sukąstus dantis. 

— Ką gi, tada verčiau manyk, kad esi skolingas panelei Karlai. Jei išgirsi, kad 
jai gresia pavojus, perspėk ją arba mane, ir būsime atsiskaitę. Sutinki? 

- Sutinku, - atsakė jis. - Chuda hafiz. 

— Allah hafiz, - atsakiau, ir jie išžygiavo su keršto akidangčiais. 

Džiaugiausi, kad nebesu su tuo susijęs. Džiaugiausi, kad gabenu sužeistuo- 
sius į ligoninę, užuot pats žalojęs žmones. Turbūt lygiai taip džiaugiasi Kon- 
kanonas, laidodamas priešus, užuot žudęs juos pats. Pilkšvai žalioje tyloje de- 
zinfekavimo priemonių, balintų paklodžių ir karčių vaistų smarvė staiga taip 
prislėgė, kad man širdis ėmė daužytis. 

Kelias sekundes mane iš įpročio apėmė noras kautis, mintimis žygiavau į 
naktį su Faz Šahu ir kitais, lėkiau į karą, kuris dar net nepaskelbtas. Vėl grįžo 
įsiūtis ir baimė, lyg jau būčiau įsivėlęs į muštynes. Paskui toptelėjo, kad šį kartą 
muštynėse nedalyvauju. Ir daugiau niekada nedalyvausiu. 

DEVYNIASDEŠIMTAS SKYRIUS 


Atsipeikėjau iš žiaurių minčių ir išvydau Karlą, lėtai einančią artyn ilgu ligo- 
ninės koridoriumi. Ją lydėjo kažkoks vyras, valytojas juodadarbio drabužiais. 
Karlos veidas švytėjo, o šypsena buvo paslaptis, kurią ji tuojau atskleis. 

Ji pasodino valytoją šalia manęs. 

- Tu privalai susipažinti su šiuo žmogumi, - tarė Karla. - Devai, čia Šanta- 
ramas. Šantaramai, čia Devas. 

- Namaste, - tariau. - Malonu susipažinti. 

— Papasakokite jam, Devai, - tarė Karla, šypsodamasi man. 

- Bet istorija nelabai įdomi, be to, liūdna. Gal kitą kartą. 

Jis norėjo atsistoti, bet mes vėl jį atsargiai pasodinom. 

— Prašau, Devai, - paragino Karla. - Papasakokite jam, kaip papasakojote 
man. 

- Bet aš galiu netekti darbo, - dvejojo jis, - jei tučtuojau nepradėsiu dirbti. 

— Puiku, - tarė Karla. - Nes išeisite iš čia su mumis. 

Jis pažvelgė į mane. Aš jam nusišypsojau. 

— Bus taip, kaip ji pasakys, - tariau. 

- Negaliu, - atsakė jis. - Privalau baigti pamainą. 

- Pirmiau pasakojimas, Devai, - tarė Karla. - Paskui baigsime, kuo pradė- 
jome. 

— Na, gerai, kaip jau sakiau jums, kol laukėme arbatos, - prabilo jis, žiūrėda- 
mas sau į rankas, - mano vardas Devas, ir aš esu sadhu. 

Jo galva buvo nuskusta, nei amuletų, nei apyrankių nenešiojo. Po uniforma 
nevilkėjo nieko. Buvo paprastas liesas žmogelis su kepuraite ant galvos ir ba- 
sas. 

Tačiau jo veidas spinduliavo jėga, kurios trūko kūnui, o akys, kai jas pakėlė, 
vis dar galėjo uždegti laužus pajūryje. 

Šivos sadhu barstosi laidotuvių laužų pelenais, kalbasi su vaiduokliais ir iš- 
kviečia demonus, bent mintyse. Devo kūno kalba buvo nuolanki, bet veidas 
nesutramdomas. 

- Kadaise nešiojau ilgas suveltas kasas, - susimąstęs ištarė jis. - Žmonėms, 

kurie rūko hašišą, tai kaip antenos. Tada mane kviesdavo parūkyti visi. Nu- 
siskutau galvą, ir nė vienas nepažįstamas žmogus nepasidalys su manimi nė 
stikline vandens. 

- Kodėl nusiskutote galvą, Devai? - paklausiau. 

— Užsitraukiau gėdą, - atsakė jis. - Buvau pasiekęs didžiausią galią. Viešpats 
Šiva visur lydėdavo mane. Gyvatės man negeldavo. Aš su jomis miegodavau 
miške. Mane pažadindavo leopardai, laižydami veidą. Mano plaukuose gyveno 
skorpionai, bet nė karto man neįgėlė. Nė vienas žmogus negalėjo pažvelgti į 
mano tarnystės akis nekrūptelėjęs. 

Jis nutilo ir pažvelgė į mane, o jo akys tebeklaidžiojo su žvėrimis ir miru- 
siaisiais. 

— Godumas, - pasakė jis. - Godumas yra raktas. Paklusk godumui ir nusidėsi. 
Mane apėmė valdžios godulys. Aš prakeikiau vieną žmogų, užsienietį, kuris ne- 
pagarbiai su manimi elgėsi gatvėje. Aš jį prakeikiau, pasakiau, kad turtai jį pražu- 
dys, o kai tai padariau, visa mano galybė išseko it lietaus vanduo ant lango. 

Man pasišiaušė plaukeliai ant rankų, ir aš pažvelgiau į Karlą, sėdinčią kita- 
pus šventojo valytojo. Ji linktelėjo. 

— Užsieniečių buvo du? - paklausiau. 

— Taip. Vienas buvo labai malonus. Anglas. Kitas elgėsi labai šiurkščiai, bet 
aš gailiuosi, kad prakeikiau jį ir galbūt pakenkiau. Gailiuosi išdavęs savo tar- 
nystę. Bandžiau rasti tą žmogų, bet nepavyko, nors visur jo ieškojau, ir negalė- 
jau panaikinti savo prakeikimo. 

— Devai, - tarė Karla, - mes pažįstame žmogų, kurį jūs prakeikėte. Mes ga- 
lime jus nuvežti pas jį. 

Skustagalvis sadhu suglebo ir ėmė tankiai alsuoti, paskui iš lėto atsitiesė. 

— Tai tiesa? 

— Taip, Devai, - atsakė Karla. 

— Devai, jums negera? - paklausiau ir uždėjau ranką jam ant lieso peties. 

- Ne, ne, - atsakė jis. - Ma'! Ma! 

— Gal norite prigulti? - paklausiau. 

— Ne, viskas gerai. Aš... aš... aš išklydau iš kelio ir ėmiau girtuokliauti. Buvau 
neįpratęs. Anksčiau niekada negerdavau. Nedorai elgiausi. Paskui didis šven- 
tasis sustabdė mane gatvėje ir atvedė į Kali šventyklą. 

Jis skubiai apsidairė, lyg būtų išniręs iš vandens įkvėpti oro. 

- Jūs tikrai pažįstate žmogų, kurį prakeikiau? - paklausė drebančiu balsu. 

— Pažįstame, - atsakiau. 


si Motina; deivė (hindi). 

- Ir jis susitiks su manimi? Leis atšaukti prakeikimą? 

— Manau, sutiks, - nusišypsojo Karla. 

- Žmonės sako, Ma Kali yra baisi, - pasakė jis man, nutvėręs už rankos. — 
Bet tik veidmainiams. Jei tavo širdis tyra, Ji negali tavęs nepamilti. Ji yra visatos 
Motina, o mes esame Jos vaikai. Kaip Ji gali mūsų nemylėti, jei mes išsaugome 
Jai skaisčią sielos kertelę? 

Jis nutilo sunkiai alsuodamas, bet pamažu nusiramino ir susiėmė ranka už 
krūtinės. 

- Jūs iš tikrųjų gerai jaučiatės, Devai? - paklausė Karla. 

— Iš tikrųjų, - atsakė jis. - Ma pasirūpino, Jai turiu būti dėkingas. Tiesiog 
esu truputį priblokštas. 

- Kaip jūs atsidūrėte ligoninėje, Devai? - paklausiau. 

- Nusiskutau galvą ir atėjau čia dirbti prasčiausio darbo, tarnauti bejėgiams 
ir išsigandusiems. O dabar mano abejonės dingo, nes jūs mane radote ir nuve- 
site pas tą Žmogų. Prašom paimti. 

Jis padavė man laminuotą kortelę. Viena jos pusė buvo tuščia, o kitoje nu- 
pieštas kažkoks ornamentas. Įsikišau ją į liemenės kišenę. 

— Kas čia, Devai? - paklausė Karla. 

- Jantra, - atsakė jis. - Jei žiūrėsit į ją tyra širdimi, ji apvalys jūsų sielą nuo 
bjaurasties, kad galėtumėte rinktis išmintingai ir rūpestingai. 

- Mes laukiame žinios apie draugo būklę, - tariau. - Gal jums ko nors rei- 
kia, Devai? 

— Man nieko nereikia, - atsakė jis ir atsilošė ant suoliuko. - Aš iš tikrųjų 
išeinu iš šito darbo? | 

— Atrodo, taip, Devai, - atsakė Karla. 

Lydimi dviejų Kompanijos kovotojų atvyko Salaro giminės, ir mes sužino- 
jome, kad jis gyvens. 

Mes nuvežėme atgailaujantį šventąjį Devą į „Mahešo“ viešbučio penthauzą. 
Skorpionas puolė jam po kojų, sadhu puolė prieš jį ant kelių, taigi mudu apsi- 
sukomne ir nuėjome prie lifto. 

— Žinai, - pasakė ji, kol laukėme, - gali būti, kad Dvynio imuninė sistema 
bus atkrėsta. 

— Gali, - sutikau, ir liftas dunkstelėjęs sustojo. 

- Žinau, kur einam, - tarė Karla, grąžindama man gertuvę. 

— Viską tu žinai, - atsakiau standžiau apvyniodamas juodu advokato švarku 
kruvinus marškinius. 

— Mes einam tavo motociklo, - tarė ji. - Jis tebestovi Mohamado Ali gatvėje 
ir tau rūpi labiau nei kruvini drabužiai. 

Ji žinojo viską ir pakeliui į „Amritsaro“ viešbutį kelis kartus man tai primi- 
nė. Mano išgelbėtas motociklas iki pat namų burzgė mantras. 

Kai įvirtome į Karlos numerį, ji apsiprausė ir užleido vonią man. 

Išverčiau kišenes ant plačios porcelianinės lentynos po veidrodžiu. Bankno- 
tai buvo permirkę krauju, raktai raudoni, o monetos prarado spalvą, lyg būtų 
per ilgai gulėjusios laimės fontane. 

Padėjau ant lentynos peilius su makštimis, numečiau ant grindų advokato 
švarką ir nusiplėšiau kruvinus marškinius nuo kruvinų marškinėlių. 

Iš kišenės išslydo Devo man duota kortelė. Pakėliau ją ir padėjau ant len- 
tynos. Pirmą kartą pažvelgiau į veidrodį ir išvydau nepažįstamą Žmogų tuš- 
čiame lauke. 

Nusukau akis nuo savo žvilgsnio ir pabandžiau užmiršti įkyrias mintis. 

Marškinėliai buvo Karlos dovana. Juos pasiuvo vienas iš jos globojamų dai- 
lininkų, parodijuodamas darbus dailininko, kuris garsėjo supjaustytomis dro- 
bėmis. 

Visas priekis buvo suraižytas ir sudraskytas. Man atrodė, kad Karlai patiko 
marškinėliai, nes jai patiko jų kūrėjas. Man jie patiko, nes buvo nebaigti ir ne- 
pakartojami. | 

Atsargiai nusivilkau marškinėlius, vildamasis, kad kraują pavyks išskalbti, 
bet pažvelgiau į veidrodį, ir marškinėliai išslydo iš rankų į kriauklę. 

Marškinėliai paliko ant krūtinės kraujo dėmę: apverstą trikampį, apsuptą 
žvaigždžių. Pažvelgiau į Devo man duotą kortelę. Joje buvo toks pat piešinys. 

Indija. 

Paleidau kortelę iš rankų ir įsistebeilijau į save tokį, kokiu sau leidau tapti. 
Žiūrėjau į piešinį ant krūtinės. Ir uždaviau sau klausimą, kuris anksčiau ar vė- 
liau kyla kiekvienam Žmogui, išgyvenusiam Indijoje gana ilgai. 

Ko tau reikia iš manęs, Indija? Ko tau reikia iš manęs, Indija? Ko tau reikia 
iš manęs? 

Mano širdis buvo traiškoma ant atsitiktinumų rato, ir vienas kvailas atsi- 
tiktinumas buvo reikšmingesnis už kitą. „Jei žiūrėsi į ją tyra širdimi, - pasakė 
sadhu, duodamas man kortelę. - Rinkis išmintingai ir rūpestingai. 

Aš pabėgau iš kalėjimo, kuriame negalėjau rinktis, ir apribojau savo gyveni- 
mą vieninteliu pasirinkimu, visur, su visais, išskyrus Karlą: likti arba išeiti. 

Ko tau reikia iš manęs, Indija? 

Ką reiškė tas kruvinas piešinys? Gal tai perspėjimas, parašytas kito žmo- 
gaus krauju? Arba vienas iš įrodymų, apie kuriuos kalbėjo Idrysas? O gal aš 
kraustausi iš proto, užduodamas šį klausimą ir ieškodamas prasmės, kurios 
negali būti? 

vanduo. Pagaliau jis pasidarė švarus, užsukau čiaupą, bet atsišliejau į sieną, 
prispaudęs delnus prie plytelių, nukoręs galvą. 

„Tai pranašystė? - išgirdau savo balsą, užduodantį klausimą, nors iš tikrųjų 
neklausiau. - Pranašystė, krauju parašyta man ant krūtinės?“ 

Nuo lentynos ant plytelėmis išklotų grindų nutarškėjo peiliai. Krūptelėjau, 
išlipau iš vonios jų pakelti, paslydau ant šlapių grindų, griebiau už peilių ir 
įsipjoviau delną. 

Dėdamas peilius, vėl įsipjoviau. Taip man dar nė karto nebuvo nutikę. Krau- 
jas pliūptelėjo į kriauklę aptaškydamas numestą kortelę. Ištraukiau kortelę ir 
nušluosčiau. 

Pakišau ranką po šaltu vandeniu ir rankšluosčiu užspaudžiau žaizdų kraš- 
tus. Nuvaliau peilius ir padėjau į saugią vietą. Ir ilgai spoksojau į kortelę ir į 
veidrodį. 

Karlą radau balkone, užsimetusią ant pečių ploną melsvą chalatėlį. Norėjau 
matyti ją tokią kasdien iki gyvenimo pabaigos, bet privalėjau eiti. Turėjau kai 
ką padaryti. 

— Mums vėl reikia eiti, - tariau. - Turiu kai ką padaryti. 

— Paslaptis! Beje, kodėl ranka sutvarstyta? 

- Niekai, - atsakiau. - Pasiruošusi dar kartą pasivažinėti? Netrukus auš. 

- Aš susiruošiu greičiau už tave, - tarė ji, išslysdama iš chalatėlio. - Tikiuosi, 
nesugalvojai kokių baisybių. 

- Ne. 

— Mes radome Devą, kad jis padėtų Skorpionui ir Dvyniui, nuvežėme Salarą 
į ligoninę, apsilankėme kvepalų turguje. Ko gero, visos karmos sutapimų atsar- 
gos išnaudotos, Šantaramai. Nereikia rizikuoti. 

— Nieko baisaus, pažadu, - tariau. - Gal reikalas ir nesmagus, bet nebaisus. 

Kai pasiekėme Chadžijaus Ali kapą, perlų vėliavos jau skelbė garbintojams 
bundant saulę, dangaus valdovę. Taku į šventyklą traukė pirmieji maldininkai, 
prašytojai ir atgailautojai. Berankiai ir bekojai elgetos, kuriuos prižiūrėtojai su- 
sodino ratu, giedojo Alacho vardus, o praeiviai vargo būreliui mėtė monetas 
ar banknotus. 

Pirmą kartą kapą lankantys vaikai vilkėjo gražiausiais drabužiais: prakaita- 
kasų raizginių įmantrumu stebino mergaitės. 

Sustojau pusiaukelėje, kai iki miegančio šventojo dar liko lygiai tiek, kiek 
nuvažiuota. 

- Toliau neisime, - tariau. 


767 


- Šiandien nesimelsi? | 

— Ne... šiandien, - atsakiau dairydamasis į praeivius. 

— Tai ką ketini daryti? 

Staiga žmonių srautas išseko, ir mes valandėlę likome vieni. Ištraukiau iš 
makščių peilius ir vieną po kito įmečiau į jūrą. 
nemėčiau peilių, kaip tą akimirką, kai jie lėkė į nykstančią jūrą. 

Valandėlę stovėjome ir žiūrėjome į bangas. 

— Kas atsitiko, Šantaramai? 

— Pats nelabai suprantu. 

Padaviau jai Devo duotą kortelę su jantra. 

— Nusivilkęs marškinius, išvydau šį raštą sau ant krūtinės, išpieštą Salaro 
krauju. 

— Manai, tai ženklas? - paklausė ji. - Taip? 

— Nežinau. Aš... aš pats savęs šito klausiau ir įsipjoviau peiliu ranką. Man 
atrodo, kad šito jau gana. Keista. Aš nesu religingas. 

— Bet tu esi dvasingas. 

— Nesu. Tikrai nesu, Karla. 

— Esi, tik nežinai. Tai viena iš man labiausiai patinkančių tavo savybių. 

Mes vėl patylėjome klausydamiesi bangų ūžesio: taip šnarina medžius vėjas. 

- Jei tikiesi, kad įmesiu savo pistoletą, - nutraukė tylą Karla, - esi pamišęs. 

— Pasilik pistoletą, - nusijuokiau. - Tiesiog man ginklų gana. Jei nesusido- 
rosiu rankomis, turbūt nusipelniau to, kas manęs laukia. Be to, tu turi pistoletą, 
o mes visada kartu. 

Ji norėjo namo važiuoti ilgai, nors abu nebepavilkome kojų, ir aš ją vežiau 
ilgai. 

Kai mes prisivažinėjome ir ji apsiprato su truputį kitokia mano savastimi, 
grįžome į „Amritsarą“ ir po dušu nuplovėme paskutines abejonių dulkes. Iš- 
lindęs iš vonios, pamačiau ją tuo pačiu mėlynu chalatu, rūkančią suktinę toje 
pačioje balkono vietoje kaip prieš valandą. 

— Galėjai pataikyti peiliu kokiai nors žuviai į galvą, - pasakė ji. - Kai metei 
juos į jūrą. 

— Žuvys vikrios kaip tu, mažute. 

— Tu tvirtai pasiryžai verstis be peilių? 

— Pabandysiu. 

— Tada aš su tavimi, - tarė ji, bučiuodama mano veidą. - Iki galo. 

— Net jei teks palikti Bombėjų? 

— Ypač, jei teks palikti Bombėjų. 

Slėpdamasi nuo auštančios dienos ji užtraukė užuolaidas ir išniro iš chalato 
išbandyti Ahmado senųjų „Stiliaus namų“ veidrodžio. Ir veidrodis, ir ji atrodė 
puikiai. Ji įjungė grotuvą su fanko muzika ir ėmė rangyti nėrovės rankas ir klu- 
bus. Apkabinau ją. Ji uždėjo rankas man ant kaklo ir ėmė siūbuoti. 

— Trumpam kuoktelėkim, - pasiūlė ji. - Manau, nusipelnėme. 


DEVYNIASDEŠIMT PIRMAS SKYRIUS 


Meilė ir tikėjimas, kaip viltis ir teisingumas, yra žvaigždynai tiesos begalybėje. 
Jie visada pritraukia minias. Į kavinės „Meilė ir tikėjimas“ atidarymą susirinko 
tiek susijaudinusių kavos mėgėjų, kad Ranvėj paskambino ir paprašė mūsų at- 
eiti vėliau, nes vien meilė ir tikėjimas vietų negarantuoja. 

Didjė mes radome „Leopolde“, jį aptarnavo ir džiaugsmingai įžeidinėjo iš- 
kart du padavėjai. „Leopoldas“ šėlo. Žmonės juokėsi dėl menkiausio nieko ir 
linksmai nei iš šio, nei iš to rėkavo. Būtų buvę smagu, bet mums reikėjo kai kur 
nueiti. 

— Tik po vieną, - maldavo Didjė. - „Meilė ir tikėjimas“ neprekiauja alkoho- 
liu. Negirdėtas dalykas. 

- Gerai, po vieną, - nusileido Karla ir atsisėdo šalia jo. - Tik gerklę pra- 
plauti. 

- Padavėjau! - sušuko Didjė. 

— Manot, jūs vienintelis klientas, mirštantis iš troškulio šioje užeigoje? - pa- 
klausė Meilutis, pliaukštelėdamas skuduru per stalą. 

— Atnešk išgerti, kvaily! - atšovė Didjė. - Man reikia išeiti. 

— O man reikia gyventi, - atsiliepė Meilutis ir nušliurino. 

— Reikia pripažinti, Didjė, - tariau, - kad tau pavyko atkurti įprastą atmos- 
ferą. Tokio atšiauraus Meilučio kaip gyvas nemačiau. 

— Pagyros rodo, kad iš tavęs kažko tikisi, - didžiuodamasis atsiliepė jis. 

- Linas beginklis, Didjė, ir nuogas tarp vilkų, - tarė Karla. - Šį rytą jis išme- 
tė savo peilius į jūrą. 

- Jūra juos grąžins, - atsakė Didjė. - Jūra negali atleisti, kad mes kitados 
iššliaužėm į sausumą. Paminėsi mano žodžius, Linai. Jūra - pavydi moteris be 
jokio žavesio. 

Prie mūsų staliuko priėjo žmogus su ryšulėliu. Tai buvo Vikrantas, peilių 
gamintojas, ir valandėlę jutau kaltę, kad tobulai padaryti jo kūriniai, mano pei- 
liai, atsidūrė seklios jūros dugne. 

— Labas, Karla, - pasisveikino jis. - Aš tavęs ieškojau, Linai. Tavo kardas 
sutaisytas. 

Jis išvyniojo iš kartūno Kadarbhajaus kardą. Jis buvo sutaisytas auksinėmis 
kniedėmis - dviejų uodegomis susipynusių drakonų akimis. 

Darbas buvo atliktas be galo gražiai, bet man pasidarė skaudu ir gėda, kad 
šiais kalnų ir degančių rūmų metais aš visiškai pamiršau kardą. 

- Tai ir reikėjo įrodyti, - pareiškė Didjė. - Jūra - pavydi moteris. Didjė nie- 
kada neklysta. 

- Puikus darbas, - tariau. - Kiek aš tau skolingas, Vikrantai? 

— Aš dirbau iš meilės darbui, todėl neimsiu pinigų, - pasakė jis nueida- 
mas. - Nieko šiuo kardu nenužudyk. Viso gero, Karla. 

— Viso gero, Vikrantai. 

Buvo atnešti gėrimai, ir mes jau ruošėmės skelbti tostą, bet aš pakėliau 
ranką. 

- Pažvelkite į tą merginą, - tariau. 

- Linai, nelabai galantiška kalbėti apie kitą moterį, kai šalia... 

— Gerai įsižiūrėk į ją, Didjė. 

— Manai, čia ji? - paklausė Karla. 

— Taip. 

— Kas? - reikliai paklausė Didjė. 

- Karluša, - atsakė Karla. - Olego Karluša. 

- Tikrai! 

Mergina buvo aukšta ir truputį panaši į Karlą, juodaplaukė, šviesiai žaliomis 
akimis. Ji dėvėjo juodus aptemptus džinsus, juodus marškinėlius su motociklo 
piešiniu ir avėjo kaubojiškus batus. 

- Karluša, - sumurmėjo Karla. - Apsirengusi gana stilingai. 

— Meiluti, - pašaukiau, ir padavėjas atšliurino prie manęs. - Ar tebeturi 
nuotrauką, kurią tau davė Olegas? 

Jis irzliai pasirausė kišenėse ir ištraukė suglamžytą nuotrauką. Palyginome 
ją su veidu merginos, sėdinčios už penkių staliukų. 

- Paskambink Olegui ir pasiimk atlygį, - tariau. - Ten sėdi mergina, kurios 
jis laukia. 

Meilutis valandėlę stebeilijo į nuotrauką, paskui pažvelgė į merginą ir puolė 
prie telefono. 

— Na, viską sutvarkėme? - paklausiau. 

— Nenori likti ir pamatyti Olego ir Karlušos susitikimo? - paerzino mane 
Karla. 

— Man jau nusibodo būti likimo bendrininku prieš savo norą, - atsiliepiau. 

— O aš negaliu pražiopsoti tokio įvykio, - tarė Didjė. - Ir nepajudėsiu iš čia, 
kol nepamatysiu jo savo akimis. 

— Aha, - tariau ruošdamasis eiti. 

Prie mūsų staliuko priėjo liesas neaukštas žmogelis, tamsiaodis ir pasitikin- 
tis savimi. 

- Atsiprašau, - tarė jis, - jūs, rodos, Šantaramas? 

— O kas juo domisi? - atšovė Didjė. 

— Mano vardas Tatifas, ir aš norėčiau kai ką aptarti su ponu Šantaramu. 

— Aptarkite, - tarė Karla ir mostelėjo mano pusėn. | 

— Girdėjau, kad jūs bet ką padarytumėte dėl pinigų, - tarė Tatifas. 

— Labai įžeidžiami žodžiai, Tatifai, - nusišypsojo Karla. 

— Be abejo, - pritarė Didjė. - O už kiek? 

Pakėliau ranką, nutraukdamas varžytynes. 

— Turiu su kai kuo susitikti, Tatifai, - tariau. - Ateikite rytoj trečią valandą, 
tada ir pasikalbėsime. 

— Ačiū, - atsakė jis. - Labanakt visiems. 

Nuvingiavęs tarp staliukų, jis išsmuko į gatvę. 

— Tu net nenutuoki, ką šitas Tatifas turi omeny, - perspėjo Didjė. 

— Jis man patiko. O tau ne? 

— Man patiko, - atsiliepė Karla. - Ir, manau, jį dar pamatysim. 

— Nieku gyvu, - papūtė lūpas Didjė. - Nematėt jo batų? 

- Žinoma, mačiau, - atsakiau. - Kariški pusbačiai, iš šonų pabalę nuo drus- 
kos, kaip ir apačia. Spėju, kad jis pastaruoju metu daug laiko praleido jūroje. 

— Aš turiu omeny stilių, Linai, - atsiduso Didjė. - Jie šlykštūs. Mačiau stilin- 
gesnių iškamšų. 

- Iki, Didjė, - stodamasi pasakė Karla. - Susitiksime per atidarymą. 

Mes nuvažiavome sausakimša naktine gatve ir už kelių kvartalų prie ką tik 
atidarytos „Meilės ir tikėjimo“ išvydome dar didesnę minią, užplūdusią šaligat- 
vį ir net dalį gatvės. Sustojome lauke ir valandėlę pasėdėjome ant motociklo. 

Iškabą virš durų su visų religijų simboliais ir užrašais hindi, marathi ir anglų 
kalbomis apšvietė baltų magnolijos žiedų pavidalo lempučių girlianda. 

Vitriną įrėmino raudona jostrų žiedų pavidalo lempučių aureolė. Už stiklo 
buvo matyti espresą geriantys klientai, Vinsonas su Ranvėj prie itališkos kava- 
virės ir garo kamuoliai. 

Prie lenkto baro trys iš penkiolikos taburečių buvo tuščios. Ranvėj paliko 
jas mums, bet aš dar nebuvau pasiruošęs eiti į tą svetingą kampelį. 

Galvojau apie merginą iš Norvegijos, kurią iš pradžių pamačiau medalione, 
o po valandos - likimo nugramzdintą į tamsą. Žiūrėjau į ją už lango, besišyp- 
sančią su meile ir tikėjimu, visam laikui radusią savo kelią. Vinsonas greitai 
susižvelgė su ja, šyptelėjo ir linksmai užkalbino klientą. 

Nenorėjau eiti į vidų. Juodu drauge tapo tokie švarūs, kad nenorėjau sutepti. 

— Aš čia kurį laiką pabūsiu, - tariau stovėdamas šalia motociklo. - Tu eik į 
vidų. Aš palauksiu. 

— Visada kartu, - atsiliepė Karla, vėl atsisėdo ant motociklo ir prisidegė suk- 
tinę. 

Prie mūsų prilėkė Didjė, gaudydamas orą ir spausdamas ranką prie krūtinės. 

— Kas atsitiko? - paklausė Karla. 

Didjė ištiesė ranką, ją tildydamas. 

— Ar... ar... ar mano vieta kavinėje dar neužimta? - sužiopčiojo. 

— Taip, vidurinė pirmoje eilėje, - atsakiau. - Kas su Olegu ir Karluša? 

- Olegas įlėkė į vidų, - atsakė Didjė, kai širdies tvinksniai sulėtėjo iki me- 
dicinos rekomenduojamo dažnio, - čiupo ją ant rankų it svogūnų maišą ir iš- 
sinešė į naktį. 

- Ir tu jų nesekei? - juokdamasi paklausė Karla. 

- Aišku, sekiau, - atsakė Didjė. - Šiaip ar taip, Didjė yra „Prarastos meilės“ 
biuro seklys. 

— Kur jie nuėjo? 

- Į Randelo limuziną, - sušnypštė Didjė. - Tas Randelas tiesiog nepaken- 
čiamas. 

- Bet labai malonus, - atsakė Karla. 

- Jūs neisit į vidų? - paklausė Didjė, žiūrėdamas į naujojoje kavinėje besi- 
juokiančią minią. 

- Mes truputį čia pasėdėsim, - tarė Karla. - Eik, Didjė. Kilstelėk šitą lindynę 
į aukštesnį lygį. | 

- Vadinasi, Didjė turi pakelti meilės ir tikėjimo vėliavą, - tarė jis ir persime- 
tė šaliką per petį. - Mes gyvename išverstagerklių amžiuje. Žiūrėkite, kaip aš 
rėkausiu už mus visus. 

Didjė pasitaisė švarką, perkirto šaligatvį ir įžengė į vidų. Sėsdamasis greta 
jauno gražaus verslininko, jis užkliudė auką. Verslininkas neprieštaravo, ir tarp 
jų užsimezgė gyvas pokalbis. 

Karla atsišliejo į mane. 

— Man patinka kalbėtis ant motociklo, - tarė ji. - Net kai mes šalia. 

— Man irgi. 

— Nori žinoti, kas naujoji slapta Kavitos Singh partnerė? - tyliai paklausė 
Karla. 

- Tai mane išgąsdins? 

- Turbūt, - atsakė ji. 

— Puiku. Sakyk. 

— Madam Žu, - tarė Karla. 

— Nieko sau. Kaip tai atsitiko? 

- Madam Žu ketino šantažuoti buvusius klientus ir vėl atgauti ankstesnę 
įtaką Bombėjuje. Likimas ją suvedė su Kavita. Madam Žu turi žurnalą, kuria- 
me surašyti visi klientai ir jų seksualiniai polinkiai. Tiesą sakant, norėčiau jį 
perskaityti, kai joms nebereikės. 

— Kodėl ji paprašė pagalbos Kavitą? 

— Ašjai įkvėpiau tokią mintį. 

— Kaip? 

— Tu nori žinoti viską, a? 

— Aš noriu žinoti viską apie tave, - nusijuokiau. 

— Aš žinojau apie žurnalą ir supratau, kad ji prarado savo galią sykiu su „Rū- 
mais, bet neprarado ambicijų. Be to, žinojau jos ištikimiausio globėjo pavardę. 
Jis verslininkas, ir aš nusipirkau jo verslą. Mainais jis patarė patikėti šantažą 
Kavitai Singh. Tada madam Žu ja ir susidomėjo. 

— O po dvynių nužudymo paprašė Kavitą pagalbos. 

— Kaip aš ir tikėjausi. Ydos tampa įpročiais, o iš įpročių nesunku numatyti, 
kaip kas elgsis. 

— O Kavitai kokia iš to nauda? 

— Be sekso? 

- Liaukis, Karla... 

- Juokauju. Prieš šešias savaites pasakiau Kavitai, kad madam Žu nužudė 
jos meilužį. Tiesą sakant, sužadėtinį. Jis nesutiko, kad madam Žu papirkinėtų 
valdininkus jo rajone. Jo šalininkų daugėjo. Jinai jį nužudė. 

— Kaip tu sužinojai, kas tai padarė? 

— Tu iš tikrųjų nori Žinoti? 

— Na... 

— Liza pasakė. 

— Oji iš kur sužinojo? 

- Tuo metu ji dirbo madam Žu „Laimės rūmuose“. Aš ją vėliau iš ten ištrau- 
kiau. 

- Ir sudeginai „Rūmus“. 

- Ir sudeginau „Rūmus“. Liza negalėjo pasakyti Kavitai, ką Žino, todėl pa- 
sakė man. 

— Kodėl Liza negalėjo pasakyti Kavitai? 

- Žinai, kokia buvo Liza. Ji negalėjo rimtai kalbėtis su žmonėmis, su kuriais 
ją siejo seksas. 

- Baigiu įsitikinti, kad tu ją pažinojai geriau už mane. 

— Ne, - švelniai nusišypsojo ji. - Bet dėl tavęs mes susitarėme. 

- Ji man kažką sakė. Kaip judvi susitikote „Kajani“ ir kalbėjotės apie mus. 

Ji tyliai nusijuokė. 

— Tu iš tikrųjų nori žinoti, kas atsitiko? 

— Tu jau kelintą kartą manęs šito klausi, - nusišypsojau. 

- Nuo tada, kai pasitraukei nuo manęs, aš tave sekiau. Iš pradžių džiaugiau- 
si, nes atrodė, kad tu laimingas su Liza. Bet aš pažinojau Lizą ir nujaučiau, kad 
ji viską sugadins. 

— Palauk valandėlę. Tu mane sekei dvejus metus? 

- Žinoma. Aš myliu tave. 

Taip aiškiai, taip paprastai, akys patiklios. 

- Kaip tai, - prabilau atsikvošėjęs, - susiję su tavo ir Lizos susitarimu dėl 
manęs? 

Ji liūdnai nusišypsojo. 

- Išgirdau, kad Liza vėl gyvena palaidai ir apgaudinėja tave, o tu nieko ne- 
žinai. 

— Aš jos neklausiau. 

- Žinau, - atsakė ji. - Bet visi apie tai kalbėjo. Visi, išskyrus tave. 

- Tai neturi reikšmės. Tai neturėjo reikšmės. 

— Tai buvo negražu, nes tu per doras tokiam ryšiui ir vertas geresnės. Taigi 
vieną gražią dieną nuėjau paskui ją į jos mėgstamiausią butiką ir patapšnojau 
per petį. 

- Ir ką tu jai pasakei? 

— Liepiau arba atvirai papasakoti tau, ką ji daro, kad nuspręstum, nori likti 
su ja ar ne, arba liautis kekšauti. 

- Kekšauti? Ar ne per griežtai? 

- Griežtai? Dailės galerijoje nebuvo nė vieno vyro ar moters, įskaitant kli- 
entus, prie kurių ji nebūtų lindusi. Būčiau numojusi ranka, bet ji šitaip elgėsi 
su tavimi. 

— Ir tu su ja susitarei? 

- Tada ne. Daviau jai paskutinę progą. Mylėjau ją. Žinai, kaip lengva buvo 
ją mylėti, kai ji būdavo šalia. Bet ji nepasikeitė. Todėl susitikau su ja „Kajani“ ir 
pasakiau, kad myliu tave ir nenoriu, kad ji tave skaudintų. 

— Ką ji atsakė? 

— Sutiko tave paleisti. Ji tavęs nemylėjo, bet tu jai labai patikai. Ji pasakė, 
kad norėtų su tavimi išsiskirti pamažu, ne šiaip staiga skaudžiai nutraukti 
santykius. 

— Tu išskyrei mane su Liza? - paklausiau nutvilkytas tiesos šuoro. - Tu tai 
man sakai? | 

— Ne visai, - atsiduso ji. - Matau jos veidą, kai radau ją ant lovos. Prisime- 
nu, ką jai pasakiau. Jei nepasakysi jam tiesos ir toliau jį skaudinsi, aš su tavim 
susidorosiu. 

— Ir tu kalbėjai rimtai? Nors ją mylėjai? 

— Pastaraisiais metais per visas kviestines vakarienes su Liza, - tyliai pasakė 
ji, - tu valgydavai drauge su jos meilužiais, kartais tai būdavo ir vyras, ir žmo- 
na, ir tu vienintelis prie stalo nieko nenutuokei. Atleisk. 

- Ji dažnai kur nors eidavo, ir aš neklausdavau kur. Manęs dažnai nebūdavo 
namie, aš negalėjau jai pasakyti, kur važiuoju ir kokią kontrabandą gabenu. Ji 
pakliuvo į bėdą, o aš nesupratau. 

— Ji nepakliuvo į bėdą, ji pati buvo bėda. Tada „Kajani“ ji sutiko nebevedžio- 
ti tavęs už nosies, bet iškart ėmė kabinti mane. 

— Tikrai? - nusijuokiau aš. 

- Taip, po perkūnais. Juk tai buvo Liza. Gražuolė, trenkta ir patinkanti vi- 
siems. 

— Tas tiesa. 

— Iš pradžių maniau, kad tu naivus. Bet tu nesi naivus, tu patiklus, ir man 
tai labai patinka. Man patinka, kai manimi pasitiki. Pasitikėjimas yra rinktinis 
sielos narkotikas. Man buvo labai svarbu, kad nenumojai į mane ranka. Man 
buvo dar svarbiau, kad mudu pasitikime vienas kitu nebendraudami. Supranti, 
ką turiu omeny? 

— Manau, taip. Bet dabar mes drauge visam laikui, Karla. 

— Drauge visam laikui, - pakartojo ji, atsišliedama į mane. 

— Tu iš tikrųjų šitiek laiko mane sekei? 

— Taip. O tu neišvažiavai iš miesto, nors ketinai. 

— Negalėjau, kol tu čia. 

Žmonės ant šaligatvio prie „Meilės ir tikėjimo“ kavinės juokėsi ir pokšta- 
vo. Apžvelgiau gatvę, ar niekas negresia, nužiūrėdamas kiekvieną kišenvagį, 
narkotikų prekeivį ir turto prievartautoją, besisukinėjantį minios pakraštyje. 
Nieko: neteisėtai ramu. 

— Tu niekada niekam nesakei, ką tau pasakė Liza: kad Kavitos jaunikį nužu- 
dyti įsakė madam Žu? 

— Aš slėpiau tai, kol atėjo tinkamas laikas. Dabar Kavita žino ir neišleis ma- 
dam Žu iš akių, kol gaus jos žurnalą. O tada parodys madam Žu, kas yra karma. 

Madam Žu ir Kavita? Man jų sąjunga prilygo monetai su herbais abiejose 
pusėse: vis tiek ką nors įskaudins, nesvarbu, kaip kris. 

— Patikslink: madam Žu nežino, kad Kavita - sužadėtinė vaikino, kurį ji 
nužudė prieš, pala, ketverius metus? 

— Nežino. Iš tikrųjų ji ne Kavita Singh. Kai jos meilužis buvo nužudytas, 
ji dirbo neetatine korespondente Londone. Grįžo išgalvotu vardu ir pavarde 
ir pradėjo dirbti Randžytui. Vylėsi, kad dirbdama žurnaliste kada nors suži- 
nos, kas atsitiko meilužiui. Laukiau, kol Kavita sukaups tiek jėgų, kad galėtų 
sunaikinti madam Žu ir išlįsti sausa. Aš paaukštinau ją tarnyboje ir suteikiau 
valdžią. O paskui išaušo diena, kurios ji laukė, ir aš jai pasakiau. 

— Vadinasi, Kavita stebi madam Žu, kuri ja naudojasi, reikalaudama pinigų 
iš žmonių, surašytų į žurnalą, kad atgautų prarastą galią, ir tyko akimirkos, kai 
žurnalas atiteks jai ir ji galės atsikratyti madam Žu? 

— Taip. Šachmatų partija, žaidžiama pavojingų moterų. 

- Ir kada Kavita gaus tą knygą? 

- Jau greitai. 

- Ar Kavita pasinaudos žurnalu, kai jį gaus? 

— O taip, - nusijuokė Karla. - Ji viską apvers aukštyn kojomis. 

- Nežinau, katra mane gąsdina labiau, Kavita ar madam Žu. 

— Sakiau tau, kad neįvertini Kavitos, - tarė ji. 

- Aš nieko nevertinu. Aš noriu pasaulio be akmenų ar be žmonių, į kuriuos 
mėtomi akmenys. 

- Žinau, - nusijuokė Karla. 

- Kas čia juokinga? 

— Prisiminiau, ką Didjė pasakė apie tave. 

— Ir ką? 

- Lino širdis gera, ir tai nedovanotina. 

— Ką gi, ačiū. 

- Nori žinoti, kas atidarė trečią biurą apačioje? 

- Šiandien tiesiog apreiškimų naktis. Tu mėgaujiesi mano nuostaba, a? 

- Be abejo, - atsakė Karla. - Nori žinoti, kas įsikurs trečiajame numeryje, 
ar nenori? 

- Žinoma, noriu. Ir dar noriu pamatyti tunelį, kurio iki šiol nemačiau. 

- Turbūt nepasirašysi svarbios informacijos neatskleidimo sutarties? 

— Kaskart, kai pasirašai kokį teisinį dokumentą, likimas pasiima laisvą dieną. 

— Džonis Cigaras, - tarė ji. 

— Trečiajame numeryje? 

- Aha. 

— Kada tu nustosi vogti mano personažus? Į „Amritsarą jau sukišta pusė 
romano, 0 aš jo net neparašiau. 

— Džonis pradeda nekilnojamojo turto verslą, - pasakė ji, žavingai nekreip- 
dama į mane dėmesio. - Rūpinsis namų lūšnynų gyventojams statyba. 

- Šakės rajonui. 

— Aš finansavau jį, - pridūrė Karla. - Paskutiniais Randžyto palikimo pini- 
gals. 

Valandėlę galvojau apie augančią koloniją „Amritsaro“ viešbutyje. 

— Karluša atvažiavo, - tariau, - bet juk Olegas neišvyks? 

— Tikiuosi, ne, - nusišypsojo ji. - Ir tu tikiesi. Tau patinka tas vaikinas. 

— Tikrai patinka. Ir patiktų dar labiau, jei truputį tyliau čirkštų. 

— Navynas šįvakar ateis? 

- Tiria bylą Divos užsakymu. Ta mergina užvertė jį darbu ir nepaleidžia. 

— Manai, juodu susieis? 

— Nežinau, - atsakiau stengdamasis nedėti vilčių, nes mūsų draugai, ko gero, 
patys to nenori. - Bet aš žinau, kad Navynas niekada neatsižadės Divos. Kad 
ir ką sakytų, jis dėl jos pametęs galvą. O sudėjęs indą ir airį, gautum vaikiną, 
kuris negali pamiršti mylimosios, tokį kaip Navynas. 

„Meilės ir tikėjimo“ lankytojai būriavosi ant šaligatvio, apžiūrinėdami marš- 
kinėlius ir kartais jais keisdamiesi. 

— Kas čia vyksta? 

- Prisimeni Idryso mokymo versiją, tinkamą rašyti ant marškinėlių? Kurią 
išdėstėme Vinsonui? 

— Aha. 

— Vinsonas su Ranvėj, pasinaudodami Randelo konspektais, užrašė kai ku- 
rias Idryso citatas ant marškinėlių, kuriuos dalija kavinės atidarymo proga. 

Jaunuolis netoli mūsų pakėlė marškinėlius, kad perskaitytų citatą. Aš irgi 
perskaičiau, žvilgčiodamas jam per petį. 


Širdis, 
pilna godulio, išdidumo ar neapykantos, 
nelaisva. 


Išgirdęs šiuos Idryso žodžius ant kalno, aš visiškai pritariau ir apsidžiau- 
giau, kad jie gyvi išsaugoti pasauliui, nors ir ant marškinėlių. Ir teko pripažinti, 
kad per dažnai suvokdavau nesąs laisvas nuo godulio ir išdidumo. 

Bet aš buvau nebe vienas. Aš atkūriau ryšį, pasak Ranvėj. 

— Ką manai? - paklausė Karla, žiūrėdama, kaip žmonės keičiasi Idryso cita- 
tomis ant dovanotų marškinėlių. 

— Mokytojai ir rašytojai nemiršta, kol žmonės nesiliauja jų cituoti. 

- Aš myliu tave, Šantaramai, - tarė ji ir prisiglaudė. 

Pažvelgiau į laimingus besijuokiančius žmones, susigrūdusius į ankštą ka- 
vinę. Žmonės, kuriuos praradome per salos mieste praleistus metus, užimtų 
tiek pat vietos. 

Daug, per daug numirėlių atgydavo, kai galvodavau apie juos. Ir beveik visus 
galima buvo išgelbėti nuolankumu arba kilnumu. Ausyse suskambėjo Vikra- 
mo, Nazyro, Tariko, Sandžajaus, Višnu ir kitų vardai... ir nutrūko ties Abdula, 
broliu mano, mano broliu Abdula. 

Atsišliejusi į mane, Karla koja mušė muzikos, sklindančios iš „Meilės ir ti- 
kėjimo", taktą. Lošiau jos galvą šviesos pusėn, kol veidas pats tapo šviesa, pa- 
bučiavau, ir mes buvome viena. 

Tiesa yra sielos laisvė. Mes labai jauni šioje jaunoje visatoje ir dažnai ne- 
pateisiname vilčių, užsitraukiame gėdą, tegu tik sąmonės užkaboriuose. Mes 
mušamės, užuot šokę. Mes stengiamės pranokti kitus, apgaudinėjame ir bau- 
džiame niekuo dėtą gamtą. 

Bet tai nėra mūsų savastis, tai tik darbai, kuriuos darome pasaulyje, kurį 
susikūrėme, ir niekas mums netrukdo bet kurią akimirką pakeisti darbus, ku- 
riuos darome, ir pasaulį, kurį susikūrėme. 

Visa, kas iš tikrųjų svarbu, būdinga kiekvienam. Meilė ir tikėjimas, pasiti- 
kėjimas ir užuojauta, šeima ir draugystė, saulėlydžiai ir pagarbios baimės gies- 
mės: kiekvienas noras, gimęs iš žmogiškumo, būdingas kiekvienam. Žmonija 
šią mūsų likimo akimirką panaši į vaiką, kuris negalvodamas ir nesuprasdamas 
pučia į pienės ratilą. Bet vaiko nuostaba dėl šio stebuklo yra mūsų nuostaba, 
ir gėriui, kurį galime daryti, kai žmonių širdys susijungia, nėra ribų. Tai mūsų 
tiesa. Tai mūsų istorija. Tai žodžio „Dievas“ prasmė: mes esame viena. Mes 
esame viena. Mes esame viena. 


779 


PAREIŠKIMAS 


Kai kurie šio romano veikėjai gyvena naikindami save. Tikroviškumo sume- 
timais tenka aprašyti, kaip jie girtuokliauja, rūko ir vartoja narkotikus. Aš 
smerkiu girtuoklystę, rūkymą ar narkotikų vartojimą, lygiai kaip smerkiu nu- 
sikalstamą gyvenseną arba smurtą kaip būdą spręsti konfliktus. O pritariu aš 
pastangoms būti teisingam, garbingam, teigiamam ir kūrybingam su savimi ir 
kitais. G. D. R. 

Gregory David Roberts (Gregoris Deividas Robertsas; 
g. 1952 m. Melburne, Australijoje) - garsusis „Šanta- 
ramo“ autorius, 2014 m. pasitraukęs iš viešumos, kad 
galėtų atsidėti savo šeimai ir naujiems projektams. 
„Šantaramas“ - dešimt neįtikėtinų Robertso gyveni- 
mo metų Bombėjaus lūšnynuose, mafijos prieglobs- 
tyje. Ilgai lauktas šios kultinės knygos tęsinys „Kalno 
šešėlis“ vėl panardina mus į Lino akimis matomą In- 
diją. Nuo „Šantaramo“ įvykių praėjo dveji metai. Linas 
grįžta į Bombėjų, valdomą naujos kartos mafijos va- 
deivų, ir žaidimai su mirtimi dabar vyksta pagal nau- 
jas taisykles. Jis jau prarado du artimiausius Žmones - 
Afganistano kalnuose žuvo Kadarbhajus, kuris jam at- 
stojo tėvą, o paslaptingoji gražuolė Karla ištekėjo už 
Bombėjaus žiniasklaidos magnato. Viskas pasikeitė. 
Senieji draugai dingo, naujieji mafijos vadai įsipainioję 
į žiaurius konfliktus ir intrigas. O Linui reikia atlikti pas- 
kutinę Kadarbhajaus užduotį, pelnyti kalnuose gyve- 
nančio išminčiaus pasitikėjimą, išsaugoti savo gyvybę 
kasdienėse mafijos kovose... Jis privalo likti Bombėjuje 
dėl Karlos ir mirštančiam Žmogui duoto pažado. 


Praeitis - mylimas priešas - užklumpa netinkamu laiku. 
Anų Bombėjaus dienų prisiminimai užplūsta taip ryškiai 
ir taip staiga, kad aš kartais išsviedžiamas iš dabarties 
ir pamirštu kasdienius darbus. Šypsena, daina, ir aš 
vėl grįžtu į tuos laikus, saulėtą rytą tvarsausi po lovą, 
kalnų keliu važiuoju motociklu arba surištas, sumuštas 
maldauju lemties duoti man dar vieną progą. 


ISBN 378-L093-4bL-177-4 Ab 
Pirkite internetu 


www-tytoalba.lt 


